
Umbra-corbului 
Cartea I: Cântecul sângelui 


IMPERIUL ALPIRAN 


PARTEA I 


Umbra corbului 
lunecă peste inima mea. 
Îngheață torentul lacrimilor mele. 


- poem seordah, autor necunoscut 


e 
CARDURIN 


NEL 


gENt 


VARINSHOLD 


WARNSCLAVE 


ISTORISIREA LUI VERNIER 


EI avea multe nume. Deși încă nu împlinise treizeci de ani, isto- 
ria găsise de cuviință să-l înzestreze cu multe porecle: era Spada 
'lărâmului pentru regele nebun care-l trimisese să ne năpăstuiască, 
Tânărul Şoim pentru bărbații care-l urmau prin greutăţile războiu- 
lui, Tăişul-beznei pentru inamicii lui curnbraelini şi, aşa cum aveam 
să aflu mult mai târziu, Beral Shak ur pentru triburile misterioase 
din codrii de miazănoapte — Umbra Corbului. 

Însă poporul meu îl cunoștea după un singur nume și acela 
mi-a răsunat în minte, întruna, în dimineaţa când l-au adus pe 
docuri: Ucigaşul Speranţei. În curând vei muri, iar eu îţi voi vedea 
moartea. Ucigaşul Speranţei. 

Deși era mai înalt decât majoritatea bărbaților. am rămas 
surprins să văd că, în ciuda istoriilor pe care le auzisem, nu era 
un gigant și, cu toate că avea trăsături puternice, cu greu putea fi 
numit arătos. Trupul îi era voinic, dar lipsit de fâșiile de mușchi ce 
fuseseră descrise amănunțit de povestitori. Singura caracteristică a 
înfățișării sale care se potrivea legendei erau ochii: negri ca tăciunele 
și sfredelitori ca ai șoimilor. Se spunea că ochii lui puteau despuia 
sufletul oricărui om, că nicio taină nu putea fi ascunsă dacă-ți întâl- 
nea privirea. Nu crezusern asta niciodată, însă, văzându-l acum, am 
putut înțelege de ce alții îi dăduseră crezare. 

Prizonierul era însoţit de o cornpanie din Garda Imperială, care 
călărea în imediata lui apropiere, cu lăncile pregătite și ochi aspri cer- 
cetând mulțimea care privea. Mulțimea era însă tăcută. Oamenii se 
opreau ca să-l privească trecând, dar nu se auzeau nici strigăte, nici 
insulte, și nici nu aruncau în el. Mi-am amintit că ei îl știau pe bărba- 
tul acesta, întrucât, pentru scurt timp, le condusese cetatea și coman- 
dase o armată străină aflată între zidurile sale; totuși n-am zărit ură 
pe fețele lor şi nici dorință de răzbunare. Cei mai mulți păreau doar 
curioși. De ce se afla el aici? De fapt, de ce mai era în viață? 

Gărzile s-au oprit pe chei și prizonierul a descălecat pentru a 
fi dus la corabia care aștepta. Mi-am lăsat însemnările, m-am ridi- 
cat de pe locul unde mă odihneam, pe un butoi cu mirodenii, și am 
încuviințat din cap spre căpitan. 

— Sunt onorat. 

Căpitanul, un ofițer veteran al Gărzii, cu o cicatrice palidă 
care-i urmărea linia maxilarului și cu pielea de abanos a celor din 
partea de miazăzi a Imperiului, mi-a răspuns salutului cu un gest 
oficial îndelung practicat. 

— Bună ziua, milord Verniers. 

— Să înţeleg că a fost o călătorie lipsită de neplăceri? 

Căpitanul a ridicat din umeri. 

— Câteva ameninţări, ici-colo. Am fost nevoiţi să spargem 
câteva capete în Jesseria, fiindcă localnicii voiau să atârne leşul 
Ucigașului Speranţei de turla templului lor. 

M-am încruntat înaintea acelei neloialități. Edictul împăratu- 
lui fusese citit în toate așezările prin care avea să treacă prizonierul, 
iar înțelesul său fusese limpede: Niciun fir de păr nu avea să-i fie 
clintit Ucigașului Speranţei. 

— Împăratul va auzi despre cele întâmplate, am rostit. 

— Cum doriţi, dar a fost un fleac. S-a întors către prizonier. 
Milord Verniers, vi-l prezint pe prizonierul imperial Vaelin Al Sorna. 

L-am salutat oficial pe bărbatul înalt, în vreme ce porecla lui 
îmi răsuna ca un refren în minte: Ucigaşul Speranţei, Ucigaşul 
Speranţei... 

— Sunt onorat, m-am silit să rostesc cuvintele tradiționale. 

Ochii lui negri i-au întâlnit pe ai mei pentru un moment, 
pătrunzători, întrebători. Vreme de o clipă m-am întrebat dacă 
istoriile stranii erau adevărate, dacă în privirea acestui sălbatic 
exista vrajă. Oare putea realmente să smulgă adevărul din sufle- 
tele oamenilor? Poveștile despre puterile misterioase ale Ucigașului 
Speranţei abundaseră după război. El putea vorbi cu animalele, le 
putea porunci Nenumiţilor și putea modela vremea după voie. Oţelul 
îi era călit în sângele dușmanilor răpuși și nu se știrbea nicicând în 


ANTHONY RYAN 


10 


bătălie. Și, cel mai rău dintre toate, el și oamenii lui îi venerau pe 
morți şi vorbeau cu umbrele strămoșilor lor, invocând tot soiul de 
spirite. Credeam prea puţin în asernenea prostii, întrebându-mă cum 
era posibil atunci ca bărbatul din miazănoapte să fi fost înfrânt de 
noi, dacă ar fi dispus de vrăji atât de puternice? 

— Bună ziua, milord. 

Glasul lui Vaelin Al Sorna era aspru și cu accent vădit; învățase 
alpirana într-o temniță, iar vocea îi era neîndoios răgușită de anii în 
care răcnise pentru a se face auzit peste zăngănitul armelor și zbiere- 
tele celor căzuţi pentru a aduce victoria într-o sută de bătălii, dintre 
care una mă costase prietenul cel mai apropiat și viitorul Imperiului. 

M-am întors către căpitan. 

— De ce este încătușat? Împăratul a poruncit să fie tratat cu 
respect. 

— Poporul n-a vrut să-l vadă călărind liber, a explicat căpita- 
nul. Prizonierul a sugerat să-l încătușărn pentru a evita necazurile. 

S-a apropiat de Al Sorna și i-a desfăcut cătușele. Bărbatul voi- 
nic și-a frecat încheieturile cu palme acoperite de cicatrice. 

— Milord! a răsunat un strigăt din mulțime. 

M-am răsucit și arn văzut un bărbat trupeș în veșminte albe, 
care venea iute spre noi, cu fața asudată de efort. 

— O clipă, vă rog! 

Mâna căpitanului s-a apropiat imperceptibil de spadă, însă Al 
Sorna era netulburat și a surâs la apropierea bărbatului trupeș. 

— Bună ziua, guvernator Aruan. 

Aruan s-a oprit și și-a şters chipul cu o batistă din dantelă. 
Tinea în mâna stângă un obiect lung, învelit în țesătură. A încuviinţat 
din cap către mine și căpitan, dar s-a adresat prizonierului: 

— Milord, n-am crezut că te voi mai revedea vreodată. Eşti 
sănătos? 

— Da, guvernatorule. Și tu? 

Bărbatul trupeș și-a rășchirat mâna dreaptă, cu batista din 
dantelă atârnând de degetul mare; avea inele cu pietre prețioase pe 
toate degetele. 

— Nu mai sunt guvernator, ci doar un simplu neguţător. 
Negoţul nu mai este ce a fost, dar ne descurcărn. 

— Milord Verniers, s-a întors Vaelin Al Sorna spre mine, acesta 
este Holus Nester Aruan, fost guvernator al cetății Linesh. 

— Sunt onorat, m-a salutat Aruan cu o plecăciune scurtă. 

— Sunt onorat, i-am replicat oficial. 

El era așadar acela de la care Ucigaşul Speranţei capturase 
cetatea. Nereușita lui Aruan de a-și lua viaţa în urma dezonoarei 
fusese adesea subliniată după război, însă împăratul (fie ca zeii să-i 
păstreze înțelepciunea și milostenia!) îi acordase clemență în lumina 
circumstanțelor extraordinare ale ocupației de către Ucigașul 
Speranţei. Clemenţa nu se extinsese totuși la redarea postului de 
guvernator. 

Aruan a revenit la Vaelin. 

— Sunt încântat să te găsesc sănătos. l-am scris împăratului, 
implorând milă. 

— Știu, scrisoarea ta a fost citită la procesul meu. 

Din documentele procesului știam că scrisoarea lui Aruan, 
care-și asumase riscuri considerabile prin trimiterea ei, făcuse parte 
dintre dovezile ce descriseseră fapte extraordinar de neobișnuite de 
generozitate și milă din partea Ucigașului Speranţei în timpul răz- 
boiului. Împăratul le ascultase cu răbdare pe toate, pentru ca după 
aceea să anunţe că prizonierul era judecat pentru crimele, nu pentru 
virtuțile sale. 

— Fiica ta este sănătoasă? l-a întrebat prizonierul pe Aruan. 

— Da, mulțumesc. Se mărită în vara aceasta cu fiul bicisnic 
al unui constructor de corăbii, dar ce poate face un tată sărman? 
Mulțumită ţie, cel puţin ea este vie pentru a-mi frânge inima. 

— Mă bucur. Mă refer la nuntă, nu la inima ta frântă. Nu pot să 
fac niciun cadou de nuntă, cu excepţia urărilor mele de prosperitate. 

— De fapt, milord, ţi-am adus eu un dar. 

Aruan a ridicat pachetul lunguieţ și învelit în țesătură, întin- 
zându-l Ucigașului Speranţei cu o expresie ciudat de gravă. 

— Am auzit că vei avea nevoie iarăși, în curând. 

bărbatul din miazănoapte a şovăit înainte să se întindă și să 
ia pachetul, ale cărui legături le-a desfăcut cu mâinile lui pline de 
cicatrice. Țesătura a fost îndepărtată și a dezvelit o spadă de model 
nevbişnuit, a cărei lamă ascunsă de teacă era lungă de un metru 
și perfect dreaptă, spre deosebire de săbiile curbate preferate de 
soldații alpirani. O singură bandă se arcuia în jurul mânerului, for- 
mând garda, iar unicul ornament era măciulia simplă, din oțel, a 
mânerului. Teaca și mânerul deopotrivă erau acoperite de zgârieturi 
și ciupituri, care dovedeau ani de folosinţă îndelungată. Aceasta nu 
era o armă de ceremonii și, cuprins de un val de greață, mi-am dat 
sruma că era spada lui. Spada cu care venise pe țărmurile noastre. 
Spuda care făcuse din el Ucigaşul Speranţei. 

-- Ai păstrat-o? m-am bâlbâit, îngrozit, către Aruan. 

Expresia bărbatului trupeș era înghețată când s-a întors spre 
mine. 

-— Milord, onoarea nu-mi îngăduia mai puțin de atât. 

— Mulţumesc, a rostit Al Sorna înainte ca alte vorbe de indig- 
nare să mi se poată revărsa de pe buze. A ridicat spada și l-am văzut 
pe căpitanul Gărzii încordându-se, când a tras-o doi-trei centime- 
tri din teacă, pentru a-i încerca tăişul cu degetul mare. Este încă 
ascuțită. 

— A fost bine îngrijită. Unsă și ascuţită cu regularitate. Mai 
um, de asemenea, un mic dar. 

Aruan a întins mâna. În palma lui se afla un rubin, o piatră 
meşteșugit tăiată, de greutate mijlocie, fără îndoială una dintre 
nestematele cele mai prețioase din vistieria familiei sale. Cunoșteam 
povestea ce se ascundea în spatele recunoștinței lui Aruan, totuși, 
evidentul lui respect pentru sălbaticul acesta și prezența revoltă- 
toare a spadei continuau să mă irite enorm. 

Al Sorna părea nesigur și a clătinat din cap. 

— Guvernatorule, nu pot... 

M-am apropiat de el și am vorbit încet: 

— Îşi face o cinste mai mare decât meriți. Dacă-l refuzi, îl vei 
insulta și dezonora. 

Și-a întors pentru o clipă ochii negri spre mine, apoi i-a zâmbit 
lui Aruan. 

— Nu pot refuza asemenea generozitate. A luat piatra 
prețioasă. O voi păstra mereu. 

— Sper că nu, a răspuns Aruan și a râs. Un om păstrează o 
nesternată doar când nu are nevoie s-o vândă. 

— Hei, voi de-acolo! 

Glasul acela răsunase de la corabia amarată puțin mai departe 
pe chei, o galeră meldeneană destul de mare; lățimea ei și numărul 
de vâsle dovedeau că era destinată transportului de mărfuri, nefiind 
una dintre legendarele lor corăbii de război. Un bărbat corpolent cu 
barbă neagră și masivă îşi flutura braţele la provă, iar eșarfa roșie 
din jurul gâtului anunţa că era căpitan. 

— Aduceți-l pe Ucigaşul Speranţei la bord, câini alpirani! a stri- 
gat el cu obișnuita politețe meldeneană. Dacă mai întârziem mult, 
vom pierde fluxul. 

— Corabia noastră către insule așteaptă, m-am adresat pri- 
zonierului și mi-am strâns bunurile. Ar fi mai bine să evităm furia 
căpitanului nostru. 

— Aşadar, este adevărat, a spus Aruan. Mergi în Insule ca să 
lupți pentru lady? 

Mi-am dat seama că nu-mi plăcea tonul vocii lui. Se apropia 
neplăcut de mult de venerație. 

— Este adevărat. 

El și-a strâns mâinile scurt cu Aruan, l-a salutat din cap pe 
căpitanul Gărzii, după care s-a întors spre mine. 

— Milord, putem merge. 


— Poate că te numeri printre primii din șirul celor care sărută 
tălpile împăratului vostru, scribălăule, m-a împuns căpitanul cu 
degetul în piept, dar corabia asta-i regatul meu. Locul vostru este 
ăsta sau vă puteţi petrece călătoria legaţi de catargul principal. 

Ne condusese la „cabina“ noastră: o parte din cală despărțită 
prin draperii, în apropiere de prova. Cala duhnea a saramură, apă 

din santină și izurile încărcăturii, un amestec grețos de fructe, pește 
uscat și nenumăratele mirodenii pentru care Imperiul era faimos. 
Abia mă puteam abţine să nu vomit. 

— Sunt lord Verniers Alishe Someren, Cronicar Imperial, 
Primul dintre Învățaţi și slujitor onorat al Împăratului, am răspuns, 
tur batista pe care o apăsam peste gură mi-a înăbușit cumva cuvin- 
tele. Sunt emisar pentru Lorzii Corăbiilor și escortă oficială a prizo- 
nierului imperial. Mă vei trata cu respect, piratule, altfel voi chema 
de îndată douăzeci de Gărzi la bord, care să te biciuiască sub ochii 
echipajului tău. 

Căpitanul s-a aplecat mai aproape și în mod incredibil răsufla- 
rea lui puţea mai teribil decât cala. 

— Atunci voi avea douăzeci și unu de trupuri cu care să hră- 
nesc orcile când vom părăsi portul, scribălăule. 

Al Sorna a împins cu vârful piciorului unul dintre culcușurile 
de pe jos și a privit scurt în jur. 

— Sunt bune. Vom avea nevoie de hrană şi de apă. 

M-am zbârlit. 

— Sugerezi cu adevărat să dormim în vizuina aceasta de 
șobolani? Este dezgustător. 

— Ar trebui să-ncerci o temniță. Și acolo sunt destui șobolani. 
S-a întors către căpitan. Butoiul cu apă este pe puntea de la provă? 

Căpitanul și-a trecut un deget butucănos prin barba stufoasă 
și l-a cercetat pe bărbatul înalt, întrebându-se fără doar și poate 
dacă îl lua peste picior și calculând dacă l-ar fi putut ucide, în caz de 
nevoie. Pe coasta de miazănoapte alpirană exista o vorbă: Întoarce 
spatele unei cobre, dar niciodată unui meldenean. 

— Așadar, tu ești cel care-și va-ncrucișa spada cu Scutul? În 
Ildera se pune rămășag douăzeci la unu împotriva ta. Crezi c-ar tre- 
bui să risc un bănuţ de-aramă pe tine? Scutul este spadasinul cel 
mai fairnos din Insule, care poate reteza o muscă-n două cu sabia 
lui. 

— Renumele acela îi face cinste, a surâs Vaelin Al Sorna. 
Butoiul cu apă? 


CÂNTECUL SÂNGELUI 15 


— Este acolo. Puteţi bea o tărtăcuţă pe zi, nu mai mult. 
Echipajul meu nu va suferi pentru unii ca voi. Hrana o puteți lua de 
la cambuză, dacă nu vă deranjează să mâncaţi cu niște lepădături 
ca noi. 

— Am mâncat alături de alții și mai prejos. Dacă ai nevoie de 
o pereche de braţe la vâsle, sunt la dispoziția ta. 

— Ai mai vâslit, așadar? 

— O dată. 

Căpitanul a mormăit înfundat. 

— O să ne descurcăm noi. S-a întors să plece și a adăugat peste 
umăr: Ridicăm pânzele într-o oră. Feriţi-vă din drum până ieşim 
din port. 

— Sălbatic insular! am clocotit, despachetându-mi bunurile, 
așezându-mi penele și cerneala. 

Am verificat dacă sub culcușul meu nu pândeau șobolani, apoi 
m-am așezat să compun o scrisoare către Împărat. Doream ca el să 
afle întreaga măsură a acestei insulte. 

— Ascultă-mă ce-ţi spun, am adăugat, el nu-și va mai găsi 
dană pentru acostare într-un port alpiran. 

Vaelin Al Sorna s-a așezat și s-a rezemat cu spatele de perete. 

— Vorbești graiul meu? a întrebat în limba celor din miază- 
noapte. 

— Am studiat graiurile, i-am răspuns în aceeași limbă. Pot 
vorbi fluent cele șapte limbi principale ale Imperiului și mă pot 
înţelege în alte cinci. 

— Impresionant. Cunoști graiul seordah? 

Am ridicat ochii de la pergamentul meu. 

— Seordah? 

— Neamul Seordah Sil din codrul de miazănoapte. Ai auzit de 
el? 

— Cunoștinţele mele despre sălbaticii din miazănoapte sunt 
departe de a fi complete. Deocamdată nu văd motive pentru a mi 
le completa. 

— Pentru un învăţat, pari fericit cu ignoranţa ta. 

— Consider că vorbesc în numele întregului meu popor când 
spun că doresc ca toți să rămânem ignoranţi în privința voastră. 

Și-a aplecat capul pe un umăr şi m-a studiat. 

— În vocea ta există ură. 

L-am ignorat, mișcându-mi iute pana peste pergament, scriind 
introducerea oficială pentru corespondența imperială. 

— L-ai cunoscut, nu-i așa? a continuat Vaelin Al Sorna. 

Pana mi s-a oprit. Am refuzat să-l privesc în ochi. 

— L-ai cunoscut pe Speranţă. 

Am pus pana deoparte și m-am ridicat. Brusc, duhoarea calei și 
apropierea de sălbaticul acesta au devenit insuportabile. 

— Da, l-am cunoscut, am scrâșnit eu. L-am cunoscut și a fost 
cel mai bun dintre noi. Am știut că va fi cel mai mare Împărat pe 
care l-a văzut vreodată pământul acesta. Dar nu din cauza asta te 
urăsc. Te urăsc fiindcă Speranță mi-a fost prieten, iar tu l-ai ucis. 

M-am îndepărtat cu pas nesigur şi am urcat treptele spre pun- 
tea principală, dorindu-mi pentru prima dată în viaţă să pot fi un 
războinic, să am braţele pline de mușchi și inima dură ca piatra, 
să pot mânui o spadă și să mă răzbun sângeros, totuși asemenea 
lucruri erau mai presus de mine. Trupul îmi era robust, dar nu puter- 
nic, mintea isteaţă, însă nu nemiloasă. Nu eram un războinic. Ca 
atare, pentru mine nu avea să existe răzbunare. Tot ce puteam face 
pentru prietenul meu era să fiu martor la moartea acestui ucigaș și 
să scriu sfârşitul oficial al poveștii lui pentru plăcerea Împăratului 
meu și adevărul etern al arhivei noastre. 


Am rămas mult timp pe punte, rezemat de parapet, privind 
cum apele tivite cu verde ale coastei de miazănoapte a Alpiranului 
se întunecau spre albastrul Mării Erineane interioare în timp ce 
boțmanul bătea ritmul pentru vâslași și călătoria noastră a început. 
După ce ne-am îndepărtat de coastă, căpitanul a poruncit să se 
ridice vela mare și iuțeala ne-a sporit; prova ascuțită a corabiei 
tăia prin valurile line și statueta ei, un șarpe înaripat reldenean 
tradițional, una dintre nenumăratele lor zeități ale mării, își afunda 

capul cu mulți dinţi într-o pâclă de spume. Vâslașii au tras două 
ore la rame înainte ca boțmanul să anunţe un răgaz și atunci au 
ridicat vâslele și au mers la masă. Cartul de zi a rămas pe punte, 
rmanevrând pânzele și executând interminabilele corvezi ale vieții de 
la bordul unei corăbii. Puţini au catadicsit să-mi arunce o privire sau 
două, dar nimeni n-a încercat să lege o conversație, o binecuvântare 
pentru care am fost recunoscător. 

Ne aflam la câteva leghe de port, când au apărut niște aripioare 
negre spintecând marea, anunţate de un strigăt voios din gabie: 

— Orce! 

N-am putut spune câte erau, fiindcă se mişcau prea iute și lin 
prin apă, apărând uneori la suprafață pentru a răbufni în jeturi de 
stropi fini, înainte de a se afunda din nou. Abia când ne-am apropiat 
mai mult mi-am dat seama de adevărata lor dirnensiune, mai bine de 
șapte metri de la bot la coadă. Mai văzusern delfini până atunci, în 
mările de miazăzi, creaturi argintii şi jucăușe care puteau fi învățate 
trucuri simple. Aceștia erau însă diferiţi, iar mărimea lor și umbrele 
întunecate și pâlpâitoare pe care le descriau prin mare mi s-au părut 
rău prevestitoare, tonuri amenințătoare ale cruzimii indiferente a 
naturii. În mod limpede, tovarășii mei de drum aveau altă impresie, 
deoarece strigau saluturi de pe greement, ca și cum ar fi întâmpinat 
prieteni vechi. Până și încruntătura obișnuită a căpitanului părea să 
se fi destins oarecurn. 

O balenă ucigaşă a străpuns suprafața apei într-un spectacol 
impresionant de spumă și s-a răsucit în aer înainte de a se prăbuși în 
apă cu o bubuitură care a cutremurat corabia. Meldeneanii au răc- 
nit apreciativ. Ah, Seliesen! mi-am spus. Ce poem ai fi scris pentru 
a onora o asemenea imagine! 

— Ei îi consideră sacri. M-am întors și am văzut că Ucigaşul 
Speranţei mi se alăturase la parapet. Mai spun că dacă un melde- 
nean moare pe mare, orcile îi poartă sufletul spre oceanul nesfârșit 
aflat dincolo de marginea lumii. 

— Superstiţii! am pufnit. 

— Poporul tău nu are zei? 


ANTHONY RYAN 


18 


— Poporul meu are, dar eu n-am. Zeii sunt un mit, o poveste 
liniştitoare pentru copii. 

— Asemenea vorbe te-ar face să fii primit cu braţele deschise 
In țara mea de baștină. 

— Nu suntem în ţara ta de baștină. Și nici nu mi-aş dori să fiu 
vreodată! 

Altă orca s-a înălțat din mare și s-a ridicat trei metri în văzduh, 
inainte de a cădea înapoi. 

— Ciudat, a reflectat Al Sorna. Când corăbiile noastre au tra- 
versat marea asta, orcile le-au ignorat și au apărut doar pentru mel- 
deneani. Poate că împărtășesc aceeași credință. 

— Poate. Sau poate că apreciază o masă gratuită. 

Am arătat din bărbie către prova, unde căpitanul arunca 
somoni în apă, iar orcile se repezeau asupra lor mai iute decât le 
puteam urmări cu ochii. 

— De ce te afli aici, milord Verniers? a întrebat Al Sorna. De ce 
te-a trimis împăratul? Nu ești un temnicer. 

— Împăratul a acceptat cu bunăvoință cererea mea de a fi mar- 
tor la apropiatul tău duel. Și de a o însoți pe lady Emeren acasă, 
bineînțeles. 

— Ai venit ca să mă vezi murind. 

— Am venit pentru a consemna o cronică a acestui eveniment 
pentru Arhiva Imperială. La urma urmelor, eu sunt Cronicarul Imperial. 

— Așa mi-au spus. Gerish, temnicerul meu era un mare admi- 
rator al istoriei tale despre războiul cu poporul meu și o considera 
opera cea mai de seamă a literaturii alpirane. Ştia multe pentru un 
bărbat care-și petrecea viaţa într-o temniţă. Stătea ore în șir în afara 
celulei mele și citea cu glas tare pagină după pagină, mai ales bătă- 
liile, care-i plăceau mult. 

— Documentarea precisă este cheia artei istoricului. 

— Atunci este păcat că ai greșit-o de atâtea ori. 

O dată în plus, m-am trezit dorindu-mi puterea unui războinic. 

— Am greșit-o? 

— Într-o măsură foarte mare. 

— Înţeleg. Poate că dacă ţi-ai sili creierul sălbatic, mi-ai putea 
spune care părți au fost atât de greșite. 

— Ah, faptele mărunte le-ai prezentat corect, în mare parte. 
Atât doar că ai spus că eu am comandat Legiunea Lupului. De fapt, 
a fost Regimentul 35 Pedeștri, cunoscut în rândul Străjii Tărâmului 
ca Alergătorii-lupului. 

— La întoarcerea în capitală, am rostit sec, voi avea grijă să 
public o ediţie revizuită. 

A închis ochii, reamintindu-și. 

— „Invazia coastei de miazănoapte de către regele Janus n-a 
fost decât primul pas în urmărirea ambiţiei sale mai mari: anexarea 
întregului Imperiu.“ 

Fusese un citat perfect, cuvânt cu cuvânt. Am fost impresionat 
de memoria lui, dar nu-mi trecea prin cap s-o recunosc. 

— O simplă expunere de fapte. Aţi venit aici ca să jefuiţi 
Imperiul. Janus a fost nebun crezând că un asernenea plan ar putea 
avea sorți de izbândă. 

Al Sorna a clătinat din cap. 

— Pe noi ne interesau porturile de pe coasta de miazănoapte. 
Janus dorea căile negustorești prin Marea Erineană. Și n-a fost 
nebun. A fost bătrân și disperat, însă nu nebun. 

Arm fost surprins de simpatia evidentă din glasul lui; la urma 
urmelor, Janus era marele trădător și făcea parte din legenda 
Ucigașului Speranţei. 

— Cum se face că știi atât de bine ce era în mintea lui? 

— Mi-a spus chiar el. 

— Ţi-a spus chiar el? arn zis și am izbucnit în râs. Am trimis o 
mie de scrisori cu întrebări tuturor ambasadorilor și oficialităților 
din Tărâm la care m-am putut gândi. Puţinii care s-au sinchisit să 
răspundă au fost toți de acord într-o privinţă: Janus nu și-a dezvăluit 
niciodată planurile nimănui, nici chiar familiei. 

— Cu toate acestea, tu ai afirmat că el dorea să cucerească 
întregul Imperiu. 

— O deducție rezonabilă, bazată pe dovezile existente. 

— Rezonabilă, poate, dar greşită. Janus avea inimă de rege, 
rece și dură, atunci când trebuia să fie așa. Nu era însă nici lacom 
și nici visător. El știa că Tărâmul nu-i va putea mobiliza niciodată 
pe oameni și averile necesare pentru a vă cuceri Imperiul. Noi am 
venit pentru porturi. El a spus că era unicul fel în care ne-am putea 
asigura viitorul. 

— De ce ţi-ar fi destăinuit asemenea informații? 

— Noi aveam... o învoială. El mi-a spus multe lucruri pe care nu 
le-ar fi spus nimănui. Unele dintre ordinele lui necesitau explicaţii 
înainte să le dau ascultare. Dar uneori cred că simțea pur și simplu 
nevoia să vorbească cu cineva. Până și regii se pot simți singuri. 

Am încercat o senzaţie stranie de ispită; bărbatul din miază- 
noapte știa că flămânzeam după informaţiile pe care mi le putea 
oferi. Respectul meu pentru el a crescut, la fel ca și neplăcerea. Mă 
folosea, dorea ca eu să scriu povestea lui. Nu știam însă care putea 
fi motivul. Ştiam doar că era ceva legat de Janus și de duelul pe care 
avea să-l susțină în insule. Poate că simțea nevoia să se despovăreze 
înaintea sfârșitului, să lase o moștenire de adevăr, ca să rămână 
astfel cunoscut în istorie nu doar ca Ucigaşul Speranţei. O încercare 
finală de a mântui atât sufletul lui, cât și pe cel al regelui său mort. 

Am lăsat tăcerea să se prelungească și am privit orcile până 
s-au ghiftuit cu pești și au plecat spre răsărit. În cele din urmă, când 
soarele a început să coboare către orizont și urnbrele s-au lungit, 
am rostit: 

— Spune-mi, atunci. 

CAPITOLUL 1 


Ceaţa se târa groasă pe pământ în dimineaţa când tatăl lui Vaelin l-a 
dus la casa celui de-al Şaselea Ordin. Băiatul călărea în faţă, strân- 
gând cu mâinile oblâncul şeii, încântat. Tatăl lui îl ducea rareori 
călare. 

— Unde mergem, milord? întrebase el, când tata îl dusese la 
grajd. 

Bărbatul înalt nu spusese nimic, totuși făcuse o pauză foarte 
scurtă, înainte de a pune şaua pe unul dintre armăsarii lui de luptă. 
Obișnuit cu felul tatei de a nu răspunde la majoritatea întrebărilor, 
Vaelin nu-și făcuse griji. 

S-au îndepărtat de casă şi potcoavele din fier ale armăsarului 
au ţăcănit pe caldarâm. După un timp au ieşit prin poarta de răsărit, 
unde trupurile atârnau spânzurate în cuşti şi împuţeau văzduhul 
cu duhoarea greţoasă a descompunerii. El învățase să nu întrebe 
ce făcuseră pentru a se alege cu asemenea pedepse, fiindcă era una 
dintre puţinele întrebări la care tata fusese întotdeauna dispus 
să răspundă, iar poveștile pe care le spunea îl făceau pe Vaelin să 
se trezească nopţile asudat și înlăcrimat, scâncind la fiecare zgo- 
mot din afara ferestrei, întrebându-se dacă hoţi sau rebeli, sau 
'lăgăduitori atinși de Beznă veneau după el. 

În scurt timp caldarâmul a lăsat loc ierbii din afara zidurilor, 
tata a dat pinteni calului, îndemnându-l la trap și după aceea la 
palop, iar Vaelin a râs încântat. Pentru o clipă a simţit un fior de 
ruşine faţă de bucuria lui. Mama lui murise cu numai două luni 
în urmă, iar tristeţea tatei era un nor negru care pogorâse peste 
toată casa, înfricoșându-i pe servitori şi rărindu-i pe musafiri. Însă 
Vaelin nu avea decât zece ani și vedea moartea ca toţi copiii: ducea 
lipsa mamei lui, dar dispariţia ei era un mister, taina supremă a 
lumii adulților și, deși plângea, nu ştia motivul și continua să fure 
prăjituri din bucătărie și să se joace cu spadele din lemn în curte. 

Au galopat câteva minute înainte ca tata să tragă de hăţuri, 
deși pentru Vaelin a fost foarte puţin, el ar fi dorit să galopeze 
veșnic. S-au oprit înaintea unei porţi mari din fier. Zăbrelele ei erau 
înalte, mai înalte decât trei oameni suiți unul pe umerii altuia, și se 
terminau prin vârfuri ascuţite. În punctul cel mai de sus al arcului 
porţii, un războinic din fier aţintea cu spada ţinută dinaintea piep- 
tului un craniu descărnat. De ambele părţi, zidurile erau aproape 
la fel de înalte ca poarta. În stânga, un clopot din bronz atârna de 
o traversă din lemn. 

Tatăl lui Vaelin a descălecat, apoi l-a ridicat din şa. 

— Ce este locul acesta, milord? a întrebat băiatul. 

Propriul glas i s-a părut sonor ca un strigăt, deși vorbise în 
șoaptă. Liniştea și ceața îl tulburau și nu-i plăceau nici poarta, nici 
personajul de deasupra ei. Cu siguranţa copiilor, știa că găvanele 
goale erau o minciună, un șiretlic. Îi privea pe ei, cum așteptau. 

Tata nu i-a răspuns, ci s-a apropiat de clopot și, scoţându-și 
pumnalul de la brâu, l-a lovit cu mânerul. Sunetul a părut ca o fără- 
delege în tăcere. Vaelin și-a acoperit urechile cu palmele, până s-a 
stins. Când a ridicat ochii, tatăl venise lângă el. 

— Vaelin, a vorbit el cu glasul lui răgușit de războinic, mai ţii 
minte deviza pe care ţi-am spus-o? Crezul familiei noastre? 

— Da, milord. 

— Spune-o. 

— „Puterea noastră este loialitatea “ 

— Da. Puterea noastră este loialitatea. N-o uita. Nu uita că 
eşti fiul meu şi că eu vreau să stai aici. În locul acesta vei învăţa 
multe lucruri și vei deveni un Frate al celui de-al Șaselea Ordin. Vei 
rămâne însă mereu fiul meu şi-mi vei cinsti dorinţele. 

Înapoia porţii s-a auzit un scrâșnet de pietriș şi Vaelin a tresă- 
rit, zărind o siluetă înaltă, înveșmântată în mantie, care stătea îna- 
poia zăbrelelor. Îi așteptase. Chipul îi era ascuns de ceaţă, dar Vaelin 
s-a foit neliniștit, ştiind că era cercetat, evaluat. A ridicat ochii spre 
tatăl lui şi a văzut un bărbat voinic, cu trăsături puternice, barbă 
care începuse să fie înspicată cu fire sure și cute adânci ce-i brăzdau 

obrajii și fruntea. Pe chipul lui exista ceva nou, o expresie pe care 
Vaelin n-o mai zărise până atunci şi căreia nu-i putea atribui un 
nume. În anii care aveau să urmeze, avea s-o vadă pe feţele a o mie 
de oameni şi s-o știe ca pe un prieten vechi: teama. L-a surprins 
că ochii tatei erau neobişnuit de negri, mult mai întunecaţi decât 
fuseseră ai mamei. Așa avea să și-l reamintească toată viața. Pentru 
alţii, era Lordul Bătăliilor, Prima Spadă a Tărâmului, eroul de la 
Heltrian, salvatorul regelui și tatăl unui fiu faimos. Pentru Vaelin, 
avea să fie de-a pururi un bărbat temător care-și abandona fiul la 
poarta Casei celui de-al Șaselea Ordin. 

A simţit mâna mare a tatei apăsându-l pe spate. 

— Du-te acum, Vaelin. Du-te la el. Nu-ţi va face niciun rău. 

Mincinosule! a gândit băiatul furios și tălpile lui au lăsat urme 
pe pământ, când a fost împins către poartă. Chipul siluetei în man- 
tie a devenit tot mai limpede pe măsură ce s-a apropiat, prelung și 
îngust, cu buze subţiri și ochi de un albastru-deschis. Vaelin s-a 
trezit privindu-i fix. Bărbatul cu faţă prelungă l-a privit la rândul 
lui, ignorându-l pe tată. 

— Cum te numești, băiete? 

Vocea era înceată, un suspin în ceaţă. 

Vaelin n-a ştiut niciodată de ce nu i-a tremurat propriul glas. 

— Vaelin, milord. Vaelin Al Sorna. 

Buzele subţiri au format un zâmbet. 

— Eu nu sunt un lord, băiete. Eu sunt Gainyl Arlyn, Aspect al 
celui de-al Şaselea Ordin. 

Vaelin şi-a amintit lecţiile de etichetă ale mamei sale. 

— Îmi cer iertare. 

În spatele lui s-a auzit un nechezat. Vaelin s-a răsucit și și-a 
văzut tatăl îndepărtându-se călare, armăsarul înghiţit iute de păcle, 
copitele tropăind pe pământul moale, topindu-se în tăcere. 

— El nu se va mai întoarce, Vaelin, a spus Aspectul cu chip 
prelung și zâmbetul îi dispăruse de pe faţă. Ştii de ce te-a adus aici? 

— Ca să învăţ multe lucruri și să devin un Frate al celui de-al 
Şaselea Ordin. 


CÂNTECUL SÂNGELUI 
25 


— Da. Însă nimeni nu poate intra decât prin propria lui ale- 
gere, fie el bărbat sau băiat. 

Vaelin a simţit pe neaşteptate dorinţa de a fugi, de a se pierde 
în ceață. Avea să evadeze. Avea să găsească o bandă de tâlhari 
care să-l adopte, avea să trăiască în pădure, să aibă multe aventuri 
măreţe și să pretindă că era orfan... Puterea noastră este loialitatea. 

Privirea Aspectului era impasibilă, dar Vaelin știa că-i putea 
citi fiecare gând. Mai târziu avea să se întrebe câți băieţi, târâţi cu 
sila sau păcăliți de taţi trădători, evadaseră şi, în caz că o făcuseră, 
dacă o regretaseră vreodată. 

Puterea noastră este loialitatea. 

— Eu vreau să intru, te rog, i-a spus Aspectului. Ochii i se 
umpluseră de lacrimi, însă a clipit iute, alungându-le. Vreau să 
învăţ multe lucruri. 

Aspectul s-a întins să descuie poarta. Vaelin a observat că pe 
mâini avea multe cicatrice. l-a făcut băiatului semn să intre, când 
poarta s-a deschis. 

— Intră, micuţule Şoim. Acum eşti Fratele nostru. 


Vaelin înţelese repede că această casă a celui de-al Şaselea 
Ordin nu era, de fapt, o casă, ci o fortăreață. Ziduri din granit se 
ridicau deasupra lui aidoma unor stânci, când Aspectul îl conduse 
către poarta principală. Pe metereze patrulau siluete întunecate, cu 
arcuri puternice în mâini, care-l priveau de sus cu ochi inexpresivi, 
învăluiți de pâcle. Intrarea era o ușă arcuită, cu poarta mobilă ridi- 
cată pentru a le îngădui să treacă, iar cei doi lăncieri care o păzeau, 
ambii, elevi de șaptesprezece ani, se plecară cu respect profund 
înaintea Aspectului. El abia dacă îi băgă în seamă și-l conduse pe 
Vaelin prin curtea în care alţi elevi măturau paie; dinspre fierărie 
răzbătea sunetul ciocanului care izbea în metal. Vaelin mai văzuse 
castele, părinţii lui îl duseseră o dată la palatul regelui, încorsetat 
în veșmintele lui cele mai bune, şi se bâţâise de plictiseală în timp 
ce Aspectul din Primul Ordin vorbise monoton despre măreţia 
inimii regelui. Palatul regelui fusese însă un labirint luminos, cu 

statui, tapiserii, marmură lustruită și soldaţi în ale căror pieptare 
de platoșă îţi puteai zări chipul, pe când acest palat regal duhnea a 
baligi şi fum și avea o sută de uși ascunse în umbre, toate tăinuind, 
fără îndoială, secrete întunecate pe care un băiat n-ar fi trebuit să 
le ştie. 

— Spune-mi ce ştii despre Ordinul acesta, Vaelin, îi ceru 
Aspectul mergând către donjonul principal. 

Băiatul recită din lecţiile mamei sale: 

— Al Şaselea Ordin mânuiește spada justiţiei şi-i distruge pe 
inamicii Credinței și Tărâmului. 

— Prea bine. Aspectul păru surprins. Eşti bine învăţat. Dar ce 
facem noi și nu fac alte Ordine? 

Vaelin se strădui să găsească un răspuns, până când intrară în 
donjon şi zări doi băieţi de vreo doisprezece ani care se luptau cu 
spade de lemn; frasinul trosnea și pocnea în schimburile rapide de 
lovituri, parări și împungeri. Băieţii se duelau în interiorul unui 
cerc trasat cu cretă albă şi de fiecare dată când înfruntarea îi apropia 
de marginea cercului, instructorul, un bărbat scheletic cu ţeasta 
rasă, îi izbea cu un toiag. Cei doi abia dacă tresăreau sub lovituri, 
concentrați asupra disputei lor. Un băiat fandă prea lung şi fu izbit 
în cap. Se clătină spre spate, cu sângele curgându-i din rana de la 
cap, și căzu greoi peste marginea cercului, atrăgându-și altă lovi- 
tură de toiag din partea instructorului. 

— Luptaţi, rosti Vaelin către Aspect, iar violenţa şi sângele 
făcură ca inima să-i bubuie în piept. 

— Da. Aspectul se opri și-l privi. Noi luptăm. Noi ucidem. Noi 
asediem zidurile castelelor, revărsând săgeți și foc. Noi stăm împo- 
triva şarjelor cailor și lăncilor. Noi ne croim drum printr-o pădure 
de sulițe și lănci, pentru a captura stindardul inamicului. Al Şaselea 
Ordin luptă, totuși, pentru ce luptă? 

— Pentru Tărâm. 

Aspectul se aplecă, până când fețele lor ajunseră la acelaşi 
nivel. 

— Da, pentru Tărâm, dar ce este mai presus decât Tărâmul? 

— Credinţa? 

— Pari nesigur, micuţule Şoim. Poate că nu ești pe atât de bine 
învăţat pe cât crezusem. 

Înapoia lui, instructorul îl ridică în picioare pe băiatul căzut, 
împroşcându-l cu sudalme. 

— Dobitoc nepriceput, cretin şi mâncător de rahat! 
Întoarce-te acolo! Dacă mai cazi o dată, o să am grijă să nu te mai 
ridici niciodată. 

— „Credinţa este suma istoriei şi spiritului nostru, recită 
Vaelin. Când trecem Dincolo, esenţa ni se alătură sufletelor 
Plecaţilor, pentru a ne oferi călăuzirea lor în viața aceasta. În 
schimb, noi le oferim onoare şi credință“ 

Aspectul ridică dintr-o sprânceană. 

— Ştii bine catehismul. 

— Da, domnule. Mama m-a învățat adesea. 

Fața Aspectului se înnegură. 

— Mama ta... Se opri şi expresia îi redeveni aceeași mască lip- 
sită de emoţii. Mama ta n-ar mai trebui pomenită din nou. Nici 
tatăl tău şi nici alt membru al familiei. Tu nu mai ai acum familie, 
ci ai doar Ordinul. Tu aparţii Ordinului. Ai înţeles? 

Băiatul lovit la cap căzuse din nou și era bătut de maestru, al 
cărui toiag se ridica și cobora în izbituri regulate și egale; pe chi- 
pul ca o hârcă al maestrului nu se zărea aproape niciun sentiment. 
Vaelin văzuse aceeași expresie pe faţa tatei, când biciuise un copoi 
de vânătoare. 

Tu aparții Ordinului. Spre surprinderea lui, inima îi încetinise 
și nu simţi niciun tremur în voce când îi răspunse Aspectului: 

— Am înţeles. 


Numele maestrului era Sollis. Avea chip ascuţit, tăbăcit, 
și ochii unei capre: cenușii, reci și ficşi. Îl privi scurt pe Vaelin și 
întrebă: 

— Ştii ce este un hoit? 

— Nu, domnule. 

Maestrul Sollis se apropie, uriaş în comparaţie cu el. Inima lui 
Vaelin refuză totuşi să bată mai repede. Imaginea maestrului cu 
chip de hârcă lovindu-l cu toiagul pe băiatul căzut pe jos în donjon 
îi înlocuise teama cu o furie clocotitoare. 

— Este carne moartă, băiete, spuse maestrul. Este carnea 
rămasă pe câmpul de bătălie ca să fie mâncată de corbi şi sfâșiată 
de șobolani. Asta te așteaptă, băiete. Carne moartă. 

Vaelin nu spuse nimic. Ochii de capră ai lui Sollis încercară 
să-l sfredelească, dar el știa că nu vedeau frică. Maestrul îl înfuria, 
nu-l speria. 

Alţi zece băieţi fuseseră repartizaţi în aceeași odaie, o man- 
sardă din turnul de miazănoapte. Toţi erau de vârsta lui sau pe 
aproape, unii smiorcăindu-se, singuri și abandonaţi, alţii surâ- 
zând întruna datorită noutăţii de a fi despărțiți de părinţi. Sollis 
îi alinie, șfichiuindu-l cu toiagul pe un băiat grăsun, care era prea 
molatic. 

— Mișcă-te iute, cap de baligă! 

Îi privi apoi, pe rând, apropiindu-se pentru a-i insulta pe 
câţiva. 

— Numele? îl întrebă pe un băiat înalt și blond. 

— Nortah Al Sendahl, domnule. 

— „Maestru“, nu „domn“, rahat cu ochi! Trecu mai departe. 
Numele! 

— Barkus Jeshua, maestre, răspunse grăsunul pe care-l lovise 
cu toiagul. 

— Văd că-n Nilsael încă se mai cresc caii de povară. 

Și tot aşa, până-i insultase pe toți. În cele din urmă, se retrase 
câţiva pași şi le ţinu un discurs scurt: 

— Familiile voastre v-au trimis aici din motivele lor. Au vrut 
să fiți eroi, să le onoraţi numele, să se laude cu voi între o beţie 
şi o curvăsăreală prin cetate, sau poate c-au vrut pur şi simplu să 
scape de un ţânc gălăgios. Ei bine, daţi-le uitării! Dacă v-ar fi dorit, 
nu aţi fi aici. Acum sunteţi ai noștri, acum aparţineţi Ordinului. 
Veţi învăţa să luptaţi şi veţi ucide inamicii Tărâmului şi ai Credinței 

până în ziua când veţi muri. Nimic altceva nu contează. Nimic alt- 
ceva nu vă privește. Voi nu aveţi familie, nu aveţi visuri, nu aveţi alte 
ambiţii dincolo de Ordin. 

Îi puse după aceea să ia sacii din bumbac aspru de pe paturile 
lor și să alerge, coborând treptele numeroase ale turnului, după 
care să traverseze curtea până la grajd, unde umplură sacii cu paie 
sub un potop de lovituri de toiag. Vaelin era sigur că toiagul cădea 
pe spinarea lui mai mult decât pe ale altora și-l suspectă pe Sollis 
că-l silea spre paiele mai vechi și mai umede. După ce umplură 
sacii, fură șfichiuiţi înapoi, sus în turn, unde îi așezară pe cadrele 
din lemn ce aveau să le slujească drept paturi. Coborâră apoi din 
nou în goana mare în beciurile de sub donjon. Acolo, Sollis îi alinie 
și răsuflările lor se ridicară în norișori de aburi în aerul rece, iar 
gâfâielile iscară ecouri din pereţi. Beciurile păreau vaste; arcadele 
din cărămidă dispăreau în întuneric de jur împrejur. Frica lui Vaelin 
începu să renască atunci când privi în umbre, şi le văzu nesfârșite 
și pline de ameninţări. 

— Ochii-nainte! 

Toiagul lui Sollis îi lăsă o dungă pe braţ și băiatul îşi înăbuși 
un geamăt de durere. 

— Recoltă nouă, maestre Sollis? întrebă un glas voios. 

Un bărbat foarte voinic apăruse din întuneric, cu un opaiț pâl- 
pâind în pumnul lui cât un jambon. Era primul om văzut de Vaelin 
care părea mai mult lat decât înalt. Mijlocul îi era ascuns sub o 
mantie voluminoasă, albastru-întunecată ca a tuturor maeștrilor, 
dar cu un singur trandafir roșu brodat pe piept. Mantia maestrului 
Sollis era lipsită de orice podoabe. 

— Altă căruţă de rahat, maestre Grealin, se adresă Sollis băr- 
batului celui gras cu un aer de resemnare. 

Chipul cărnos al celuilalt surâse scurt. 

— Ce norocoși sunt să se bucure de călăuzirea ta. 

Urmă o clipă de tăcere, iar Vaelin simţi încordarea dintre cei 
doi bărbați și i se păru interesant că Sollis vorbi primul: 

— Au nevoie de echipamente. 

— Bineînţeles. Grealin se apropie să-i inspecteze şi păru să 
lunece peste lespezile pardoselii straniu de ușor pentru un bărbat 
aşa masiv. Micuţii războinici trebuie înarmaţi pentru bătăliile ce 
vor sosi. 

Continua să zâmbească, totuși Vaelin observă că ochii lui nu 
«rau deloc veseli când îi examină. O dată în plus se gândi la tatăl 
Iui, la felul cum arăta el când vizitau oborul de cai şi unul dintre 
negustori încerca să-i trezească interesul faţă de un armăsar. Tata 
vcolea calul, spunându-i lui Vaelin cum să caute semnele unui cal 
de război, mușchii groși care indicau dacă va fi puternic în meleu, 
însă prea lent în șarjă, şi cum bidiviilor celor mai buni le mai rămâ- 
nea elan și după ce fuseseră îngenuncheaţi. 

— Ochii, Vaelin, îi spunea el. Caută caii cu scântei de foc în ochi. 

Oare asta căuta acum maestrul Grealin, foc în ochii lor? Ceva 
prin care să măsoare cine va rezista şi cum se vor comporta în șarjă 
sau în meleu? 

Grealin se opri lângă un băiat slăbuţ pe nume Caenis, care 
fusese ţinta unora dintre cele mai usturătoare insulte ale lui Sollis. 
ll privi fix şi băiatul se foi stânjenit sub scrutarea sa. 

— Cum te numești, micuţule războinic? întrebă Grealin. 

Caenis înghiţi cu greutate înainte de a putea răspunde: 

— Caenis Al Nysa, maestre. 

— Al Nysa, repetă Grealin gânditor. O familie nobilă, destul 
de bogată, dacă mă mai ajută memoria. Cu domenii în miazăzi și 
aliată prin căsătorie cu Casa de Hurnish. Eşti departe de cămin. 

— Da, maestre. 

— Ei bine, nu trebuie să-ţi faci griji. Acum ai un cămin nou 
in Ordin. 

ÎI bătu de trei ori pe umăr pe Caenis, făcându-l să tresară 
puţin. Fără îndoială, toiagul lui Sollis îl făcea să se teamă acum până 
şi de cea mai blândă atingere. Grealin continuă în lungul șirului, 
punând întrebări băieţilor și oferindu-le cuvinte liniştitoare, în 
timp ce maestrul Sollis lovea cu toiagul în cizma sa și pocniturile 
lemnului pe piele răsunau prin beciuri. 

— Cred că numele tău îl cunosc deja, micuţule războinic. 
Grealin se opri lângă Vaelin. Al Sorna. Am luptat împreună cu 
tatăl tău în războiul meldenean. Un bărbat deosebit. Semeni 
cu el. 

Vaelin zări capcana și nu șovăi. 

— Eu nu am familie, maestre. Doar Ordinul. 

— Ah, dar Ordinul este o familie, micuţule războinic. Grealin 
chicoti scurt și trecu mai departe. lar eu și maestrul Sollis suntem 
unchii tăi. 

Asta îl făcu să râdă încă și mai puternic. Vaelin se uită la Sollis, 
care îl fulgera pe celălalt maestru cu o ură făţișă. 

— Urmaţi-mă, omuleţi curajoşi! strigă Grealin și ridică opaițul 
deasupra capului, apoi se afundă în beciuri. Nu vă îndepărtați, 
șobolanilor nu le plac vizitatorii și unii dintre ei sunt mai mari 
decât voi. 

Chicoti iarăşi. Lângă Vaelin, Caenis scânci încet, holbându-se 
cu ochi largi în bezna impenetrabilă. 

— Ignoră-l, îi șopti Vaelin. Aici nu există șobolani. Este prea 
curat, ei n-ar avea nimic de mâncat. 

Nu era sigur că ar fi fost adevărat, totuși suna vag încurajator. 

— Gura, Sorna! Toiagul lui Sollis vâjâi prin aerul de deasupra 
capului său. Mișcă! 

Urmară opaițul maestrului Grealin în pustiul negru al beciu- 
rilor, iar zgomotul pașilor și râsetele bărbatului gras se amestecau 
într-un ecou ireal, punctat la răstimpuri de pocnetele toiagului lui 
Sollis. Ochii lui Caenis alergau întruna în toate părţile, căutând 
neîndoios șobolanii uriași. Păru că trecuse o eternitate până ajun- 
seră la o ușă masivă din lemn de stejar, încastrată în peretele gro- 
solan din cărămizi. Grealin le făcu semn să aștepte, în vreme ce luă 
cheile de la brâu şi descuie ușa. 

— Şi-acum, omuleţilor, rosti el deschizând larg ușa, să vă-nar- 
măm pentru bătăliile viitoare. 

Sala dinapoia ușii părea cavernoasă. Rasteluri nesfârșite de 
spade, sulițe, arcuri, lănci şi o sută de alte arme sclipiră sub razele 

opaiţului, iar în lungul pereţilor se înşiruiau butoiașe şi nenumărați 
naci cu făină şi grâne. 

— Acesta este micul meu domeniu, le spuse Grealin. Eu sunt 
Maestrul Beciurilor şi paznicul armurăriei. În magazia aceasta nu 
există un singur bob de fasole sau vârf de săgeată pe care să nu le fi 
numărat, ba chiar de două ori. Dacă aveţi nevoie de ceva, de la mine 
Il căpătaţi. Și răspundeţi înaintea mea, dacă-l pierdeţi. 

Vaelin observă că zâmbetul îi dispăruse de tot. 

Se înşiruiră în afara magaziei şi Grealin le distribui boccelele: 
rece săculeți cenușii din muselină doldora de obiecte. 

— Acestea sunt cadourile Ordinului, omuleţilor, li se adresă 
Urealin încântat, lăsând pe rând câte un sac la picioarele fiecărui 
băiat. În bocceaua lui, fiecare va găsi o spadă din lemn de model 
asraelin, un jungher de vânătoare lung de treizeci de centimetri, o 
pereche de cizme, două perechi de iţari, două cămăși din bumbac, o 
mantie, o agrafă, o pungă, goală bineînţeles, şi unul dintre acestea... 

Maestrul Grealin ridică spre felinarul său ceva care străluci, 
răsucindu-se încetișor la capătul lănţişorului. Era un medalion, un 
cerc din argint bătut cu o figură pe care Vaelin o recunoscu ca fiind 


războinicul cu cap de hârcă de deasupra porţii exterioare a Casei 
Ordinului. 

— Acesta este sigiliul Ordinului nostru, vorbi mai departe 
maestrul Grealin. ÎI reprezintă pe Saltroth Al Jenrial, primul Aspect 
al Ordinului. Purtaţi-l întotdeauna: când dormiţi, când vă spălaţi, 
mereu. Sunt sigur că maestrul Sollis are în minte multe pedepse 
pentru cei care uită să-l poarte. 

Sollis nu rosti nimic, dar toiagul care continua să-i lovească 
regulat cizma spunea totul. 

— Celălalt cadou al meu constă în câteva sfaturi, continuă 
Urealin. Viaţa în Ordin este aspră și adesea scurtă. Mulţi dintre 
voi veţi fi eliminaţi înaintea Încercării finale, poate chiar toți, iar 
aceia care vor câștiga dreptul să rămână cu noi îşi vor petrece 
vieţile cutreierând prin hotare îndepărtate, luptând în războaie 
nestârșite împotriva sălbaticilor, tâlharilor sau ereticilor, în care 

probabil că vor muri, dacă sunt norocoşi, sau vor fi schilodiţi. 
Puţinii care vor supravieţui după cincisprezece ani de slujire vor 
căpăta propriii soldaţi pe care să-i comande sau vor reveni aici 
ca să-i înveţe pe cei care vă vor înlocui. Aceasta este viaţa căreia 
v-au încredinţat familiile voastre. Poate că nu pare așa, dar este o 
cinste, iubiţi-o, ascultaţi-vă maeștrii, învăţaţi ce vă putem preda 
și fiţi mereu loiali Credinței. Zâmbi din nou și-și deschise braţele 
durdulii. Asta-i tot ce vă pot spune, micuţi războinici. Fugiţi 
acum. Neîndoios, vă voi revedea pe toţi în curând, când vă veţi 
pierde darurile preţioase. 

Chicoti iarăși, dispărând în magazie și ecoul râsetului său îi 
urmă, pe când toiagul lui Sollis îi alungă pe băieţi din beciuri. 


Stâlpii erau înalți de doi metri şi vopsiți cu roşu în vârf, albas- 
tru la mijloc şi verde la bază. Pe câmpul de instrucţie erau risipiţi 
vreo douăzeci, martori tăcuţi ai chinurilor băieţilor. Sollis îi puse 
să stea în faţa lor şi să lovească tare culorile cu spadele din lemn în 
timp ce el comanda: 

— Verde! Roșu! Verde! Albastru! Roșu! Albastru! Roșu! Verde! 
Verde! 

După câteva minute, pe Vaelin începu să-l doară braţul, dar 
continuă să izbească pe cât putea de tare cu spada. Barkus lăsă braţul 
să-i cadă după un timp, ceea ce atrase asupra lui o serie de lovituri de 
toiag, răpindu-i surâsul obișnuit şi însângerându-i fruntea. 

— Roșu! Roșu!! Albastru! Verde! Roșu! Albastru! Albastru! 

Vaelin descoperi că loviturile nu-i zguduiau braţul dacă răsu- 
cea spada chiar în ultima clipă, lăsând tăișul să spintece peste stâlp, 
în loc să-l izbească direct. Sollis veni înapoia lui şi spinarea băiatu- 
lui se înfioră în așteptarea toiagului. Maestrul se mulțumi să pri- 
vească o clipă, apoi mârâi și trecu mai departe pentru a-l pedepsi 
pe Nortah pentru că lovise în albastru în loc de roșu. 

— Ciulește urechile, măscărici sclifosit! 

Nortah încasă pedeapsa și clipi iute, alungând lacrimile, însă 
continuă să se lupte cu stâlpul. 

Maestrul îi inu așa ore în șir, cu toiagul său ca un contrapunct 
yfichiuitor la pocnetele solide ale spadelor lor. După o vreme, le 
ceru să schimbe braţul. 

— Un Frate al Ordinului, zise el, luptă cu ambele mâini. 
Pierderea unui braţ nu este o scuză pentru lașitate. 

După alt ceas interminabil sau mai mult, le spuse să se 
oprească, apoi le porunci să se alinieze, își lăsă toiagul şi luă el însuși 
o spadă de lemn. Ca și ale lor, avea model asraelin: lamă dreaptă cu 
mâner lung deo palmă și jumătate, care se termina printr-o măciu- 
lie și o bandă subţire de metal ce se curba pentru a proteja degetele 
celui care o mânuia. Vaelin ştia destule despre spade, tatăl lui avea 
multe atârnate deasupra şemineului din sala de mese, ispitind mâi- 
nile fiului său, deși el nu cutezase niciodată să le atingă. Desigur, 
«rau mai mari decât jucăriile acestea din lemn, cu lame lungi de 
un metru sau chiar mai mult şi uzate de atâta folosință, menținute 
ascuţite, dar dovedind muchia neregulată pe care o producea piatra 
herarului ce îndepărta numeroasele știrbituri şi ciupituri căpătate 
de spade în luptă. Una dintre ele îi atrăsese mereu privire mai mult 
decât celelalte; era atârnată sus pe perete, imposibil de ajuns la ea, 
iar lama cobora drept în jos către nasul lui. Era o spadă destul de 
simplă, asraelină ca majoritatea celorlalte şi lipsită de lucrătura 
măiastră a unora totuși, spre deosebire de ele, lama ei nu fusese 
reascuțită, era foarte lustruită, însă toate ştirbiturile și ciupiturile 
fuseseră lăsate pentru a desfigura oţelul. Vaelin nu cutezase să-și 
intrebe tatăl despre ea, așa că o întrebase pe mama, dar aproape 
la fel de ternător, știind că ea ura spadele tatei. O găsise în salon, 
citind aşa cum făcea adeseori. Asta fusese în primele zile ale bolii 
yi chipul ei se schimbase mult, iar lui Vaelin îi era imposibil să nu 
ue holbeze. Zâmbise când îl văzuse și bătuse ușor cu palma pe locul 
de alături. Îi plăcea să-i arate cărţile ei, iar băiatul se uita la desene 
in timp ce ea îi povestea despre Credinţă și Regat. Ascultase cu răb- 
«lare istoria lui Kerlis Necredinciosul, blestemat la moarte veșnică 
pentru că refuzase călăuzirea Plecaţilor, până când ea făcuse o 
pauză destul de lungă pentru ca el să întrebe: 

— Mamă, de ce nu-și repară tata spada? 

Ea se oprise la mijlocul paginii şi nu-l privise. Tăcerea se pre- 
lungise și Vaelin se întrebase dacă va adopta obiceiul tatei de a-l 
ignora pur și simplu. Fusese gata să-și ceară iertare și să ceară voie 
să plece, când ea rostise: 

— A fost spada pe care tatăl tău a primit-o când s-a alătu- 
rat armatei regelui. A luptat cu ea mulţi ani în timpul întemeierii 
Tărâmului, iar când războiul s-a încheiat, regele l-a numit Spadă 
a Tărâmului şi de aceea tu te numeşti Vaelin Al Sorna și nu doar 
Vaelin Sorna. Urmele de pe tăişul ei sunt istoria felului în care tatăl 
tău a ajuns să fie ceea ce este. De aceea el o lasă așa. 

— Trezirea, Sorna! Lătratul lui Sollis îl readuse în prezent, cu 
o tresărire. Poţi să fii primul, faţă-de-șobolan, îi zise lui Caenis și-i 
făcu semn să stea la un metru în faţa lui. Eu atac, tu te aperi. Vom 
face asta până când unul dintre voi parează o lovitură. 

Păru apoi că se mișcă aidoma unei ceţi, prea iute pentru a fi 
urmărit, cu spada extinsă într-o fandare care-l lovi pe Caenis drept 
în piept înainte de a-şi putea ridica propria armă, și-l trânti pe jos. 

— Jalnic, Nysa, spuse Sollis scurt. Următorul! Cum te 
cheamă... Dentos. 

Dentos era un băiat ascuţit la chip, cu păr drept și membre 
subţiri. Vorbea cu accent apăsat din apusul lui Renfaelin, care nu-i 
plăcea defel maestrului. 

— Te lupţi la fel de bine precum vorbeşti, comentă el după ce 
lama din frasin a spadei sale izbise coastele lui Dentos, lăsându-l cu 
plămânii goliţi de aer pe pământ. Jeshua, eşti următorul. 

Barkus izbuti să se ferească de prima fandare fulgerătoare, dar 
riposta lui nu reuşi să atingă spada lui Sollis şi se prăbuşi sub o 
lovitură care-i mătură picioarele de sub el. 

Următorii doi băieţi căzură iute, ca şi Nortah, deși el aproape 
că parase fandarea, ceea ce nu-l impresionă deloc pe Sollis. 

— Trebuie să reușeşti mai bine decât atât. Se întoarse către 
Vaelin. Haide să terminăm, Sorna. 

Vaelin își ocupă poziţia în faţa maestrului și aşteptă. Privirea 
lui Sollis o întâlni pe a sa, o uitătură rece care-i solicita atenţia, 
ochii decoloraţi fixându-l... Vaelin nu gândi, ci acţionă pur şi sim- 
plu, pășind în lateral şi ridicându-şi spada, astfel încât lama devie 
fandarea lui Sollis cu un pocnet ascuţit. 

Băiatul se retrase un pas, cu spada pregătită pentru altă lovi- 
tură. Încercând să ignore tăcerea îngheţată a celorlalţi, concen- 
trându-se asupra următorului posibil atac al maestrului, un atac 
alimentat fără doar şi poate de furia umilirii. Nu sosi însă niciun 
atac. Sollis îşi lăsă pur și simplu spada de lemn și le spuse să-şi 
adune lucrurile și să-l urmeze în sala de mese. Vaelin îl privi cu 
atenţie pe când traversară câmpul de instrucţie și apoi curtea, 
căutând încordarea bruscă ce ar fi putut semnala altă izbitură de 
toiag, dar purtarea mohorâtă a lui Sollis rămase neschimbată. Lui 
Vaelin îi venea greu să creadă că ar fi înghiţit insulta şi-şi jură să 
nu se lase luat prin surprindere când avea să sosească pedeapsa 
inevitabilă. 


Prânzul se dovedi oarecum surprinzător. Sala era plină de 
băieţi şi de tumultul glasurilor angajate în ridiculizările și bârfele 
obişnuite ale vârstei. Mesele erau aranjate potrivit vârstei, cu băieţii 
cei mai mici lângă uși, unde curentul de aer era cel mai puternic, iar 
băieţii mari în capătul opus, lângă masa maeștrilor. Cu totul păreau 
să fie treizeci de maeștri, bărbaţi în general tăcuţi, cu ochi duri, 
mulți acoperiţi de cicatrice, câţiva cu urme albicioase de arsuri. 
Unul, care mânca în tăcere dintr-o farfurie cu pâine și brânză la 
capătul mesei, părea să aibă ars tot scalpul. Doar maestrul Grealin 
hohotea voios, cu un copan de pasăre în pumnul său masiv. Ceilalţi 
maeştri fie că-l ignorau, fie că încuviinţau politicos la glumele lui. 

Maestrul Sollis îi conduse la masa de lângă ușă și le spuse să 
m loc. La masa aceea se găseau deja alte grupuri de băieţi cam tot 
«le vârsta lor. Sosiseră cu câteva săptămâni în urmă și se instruiseră 
deja cu alți maeștri. Vaelin observă superioritatea batjocoritoare pe 

care o etalau unii dintre ei, ghionturile şi rânjetele, și descoperi că 
nu-i plăceau deloc. 

— Puteţi vorbi liber, le spuse Sollis. Mâncaţi hrana, n-o 
aruncaţi. Aveţi o oră. Se aplecă şi-i vorbi încet lui Vaelin: Dacă te 
baţi, nu rupe oase. 

După aceea plecă să se alăture celorlalți maeștri. 

Masa era ticsită cu platouri de pui la frigare, plăcinte, fructe, 
pâine, brânză, ba chiar şi prăjituri. Ospăţul contrasta cu austeri- 
tatea rigidă pe care Vaelin o văzuse până atunci. O singură dată 
mai zărise el atâta mâncare la un loc, în palatul regelui, iar atunci 
aproape că nu i se îngăduise să mănânce nimic. Rămaseră tăcuţi 
un moment, pe de o parte uluiţi de cantitatea de mâncare, dar mai 
mult pur și simplu din stângăcie; la urma urmelor, erau străini. 

— Cum ai făcut-o? 

Vaelin ridică ochii și văzu că Barkus, băiatul nilsaelin grăsun, 
i se adresase peste muntele de plăcinte dintre ei. 

— Ce anume? 

— Cum ai parat lovitura? 

Ceilalţi băieți îl priveau cu atenție; Nortah îşi tampona cu un 
şervet rana din buză pe care o căpătase de la Sollis. Nu se putea 
spune dacă erau invidioşi sau ranchiunoși. 

— Ochii lui, rosti Vaelin, apoi se întinse către carafa cu apă 
și-și turnă o măsură în cana simplă de cositor de lângă farfurie. 

— Ce-i cu ochii lui? întrebă Dentos. Îşi îndesase complet o 
chiflă în gură și firimiturile îi ieșiră ca o cascadă când vorbi. Vrei să 
ne spui c-a fost Bezna? 

Nortah râse, la fel ca Barkus, însă restul băieţilor părură 
înspăimântați de gândul acela, cu excepţia lui Caenis, care se con- 
centra asupra unei porţii modeste de pui și cartofi, aparent indife- 
rent la conversaţie. 

Vaelin se foi în scaun, displăcându-i atenţia celorlalți. 

— Te fixează cu ochii, explică el. Te priveşte, tu-l priveşti, ești 
fixat, și după aceea te atacă în timp ce te-ntrebi ce are de gând. Nu 
vă uitaţi la ochii lui, ci uitaţi-vă la picioarele lui și la spadă. 


ANTHONY RYAN 


38 


Barkus mușcă dintr-un măr și mârâi: 

— Să ştiţi că are dreptate. Crezusem că-ncerca să mă hip- 
notizeze. 

— Ce-nseamnă „hipnotizeze“? întrebă Dentos. 

— Seamănă cu vrăjirea, dar, de fapt, este o șmecherie, răs- 
punse Barkus. La iarmarocul de Miezul-verii de anul trecut, era un 
bărbat care-i putea face pe oameni să creadă că sunt porci. Îi punea 
să râme în pământ, să guiţe și să se tăvălească în rahat. 

— Cum? 

— Nu știu, un fel de şmecherie. Le mișca un flecușteţ în faţa 
ochilor și le vorbea încet o vreme, după care ei făceau orice le-ar fi 
spus. 

— Crezi că maestrul Sollis poate să facă asemenea lucruri? 
întrebă Jennis, băiatul despre care Sollis spusese că semăna cu un 
măgar. 

— Pe Credinţă, cine poate şti? Am auzit că maeștrii Ordinelor 
cunosc multe din Beznă, mai ales cei din al Şaselea Ordin. Barkus 
ridică apreciativ un copan, apoi muşcă zdravăn din el. Se pare că se 
pricep și la bucătărie. Ne culcă pe paie și ne bat cât e ziua de lungă, 
însă ne hrănesc bine. 

— Da, încuviinţă Dentos. Cum a făcut unchiul meu, Sim, cu 
câinele. 

Urmă o tăcere nedumerită. 

— Unchiul tău Sim cu câinele? repetă Nortah. 

Dentos aprobă din cap, mestecând energic o bucată de 
plăcintă. 

— Mârâilă. Cel mai bun dulău de luptă din comitatele de-apus. 
Zece victorii înainte să-i fie sfâşiată beregata iarna trecută. Unchiul 
Sum l-a iubit mult pe câinele ăla. El avea patru copii de la trei femei, 
i adevărat, da’ l-a iubit pe dulăul ăla mai mult ca pe oricare dintre 
ci şi-i dădea întotdeauna să mănânce înainte de a mânca ei. Și nu 
uitaţi că-i dădea lui Mârâilă numai bunătăţi. Copiilor le dădea terci, 
dar câinelui fripturi. Chicoti strâmb. Bătrân afurisit! 

Nortah era nelămurit. 

— Ce contează cu ce-și hrăneşte câinele un ţăran din 
Renfaelin? 

— Ca să se poată lupta mai bine, explică Vaelin. Mâncarea 
bună face mușchi puternici. De aceea armăsarii de luptă sunt 
hrăniţi cu porumbul și ovăzul cele mai bune și nu sunt trimiși să 
pască pe imaș. Arătă din bărbie către mâncarea de pe masă. Cu 
cât ne hrănesc mai bine, cu atât ne vom lupta mai bine. Se uită în 
ochii lui Nortah. Și nu cred că ar trebui să-l numești „ţăran“. Aici 
toţi suntem țărani. 

Nortah îi întoarse uitătura cu răceală. 

— N-ai niciun drept să conduci, Al Sorna, chiar dacă ești fiul 
Lordului Bătăliilor... 

— Nu sunt fiul nimănui, la fel ca tine. Vaelin luă o chiflă, 
simțind că stomacul își cerea drepturile. De acum încolo nu mai 
suntem fiii nimănui. 

Redeveniră tăcuţi şi se concentrară asupra mâncării. După 
un timp, o bătaie izbucni la altă masă, iar farfuriile și bucatele se 
împrăştiară într-un vălmăşag de pumni și picioare. Unii băieţi i se 
alăturară imediat, alții rămaseră pe margine, strigând încurajări, 
însă majoritatea rămaseră la locurile lor, unii fără să ridice măcar 
capul. Încăierarea continuă câteva minute bune, înainte ca unul 
dintre maeștri, bărbatul voinic cu scalp ars, să se apropie pentru 
a o potoli, rotind un toiag zdravăn cu o eficiență fioroasă. Băieţii 
care fuseseră în centrul bătăii fură cercetaţi de răni, sângele fu șters 
de pe nasuri şi buze, apoi fură trimiși înapoi la mese. Unul își pier- 
duse cunoștința şi doi băieţi fură numiţi să-l ducă la infirmerie. În 
scurt timp, hărmălaia conversaţiilor reveni în sală de parcă nu se 
petrecuse nimic. 

— Mă întreb la câte bătălii vom lua parte? spuse Barkus. 

— La foarte multe, răspunse Dentos. Ai auzit ce-a zis maestrul 
cel gras. 

Se spune că războiul din Tărâm aparţine de acum trecutu- 
lun, rosti Caenis. Era prima dată când vorbise şi părea că șovăie în a 

noi. 

— Întotdeauna există alt război, zise Vaelin. 

O auzise pe mama spunând cuvintele acelea, mai exact le 
Sirigase tatei într-una dintre certurile lor. Se întâmplase înainte de 
ultima plecare a tatei, înainte ca ea să se îmbolnăvească. Mesagerul 
regelui sosise de dimineaţă cu un răvaș sigilat. După ce-l citise, 
tata începuse să-și strângă armele și-i poruncise rândașului să-i 
înşeueze calul cel mai bun. Mama izbucnise în plâns și ei intraseră 
în salon, ca să nu se certe în prezenţa băiatului. Vaelin nu putuse 
auzi cuvintele tatei, care vorbise încet, liniştitor. Mama nu se lăsase 
insă convinsă. 

— Să nu vii în patul meu când te-ntorci! scuipase ea. Duhoarea 
ta de sânge mă-ngreţoșează. 

Tata vorbise pe acelaşi ton molcom. 

— Așa ai zis și data trecută, replicase mama. Și înaintea dăţii 
trecute. Şi o s-o mai zici. Întotdeauna există alt război. 

După o vreme reîncepuse să plângă și în casă se lăsase tăcerea, 
«după care tata ieșise, îl bătuse ușor pe Vaelin pe cap și se dusese 
să-şi încalece calul. Când revenise, după patru luni tare lungi, 
Vaelin observase că părinţii lui dormeau în odăi separate. 

După masă, urmă ritualul. Farfuriile fură strânse și ei stătură 
tăcuţi, în vreme ce Aspectul recită articolele Credinței cu un glas 
limpede şi răsunător care umplu sala. Deși era posomorât, Vaelin 
constată că vorbele Aspectului îl înălțau în mod ciudat, făcându-l să 
se pândească la mama lui și la puterea credinţei ei, care nu se clăti- 
nase niciodată pe toată durata bolii îndelungate. Se întrebă în trea- 
căt dacă ar mai fi fost trimis aici presupunând că mama lui ar fi trăit 
şt ştiu cu absolută certitudine că ea n-ar fi îngăduit asta niciodată. 

După ce termină, Aspectul le spuse să dedice câteva clipe con- 
templării interioare și să ofere mulțumiri Plecaţilor pentru binecu- 
vântările lor. Luptându-se cu lacrimile, Vaelin îşi trimise dragostea 
“pre mama lui și-i ceru călăuzirea pentru Încercările ce vor urma. 

Prima regulă a Ordinului părea să fie că băieţii cei mai mici 
căpătau corvezile cele mai grele. Ca atare, după ritual, Sollis îi mână 
în pas alergător la grajduri, unde petrecură câteva ore curățând 
boxele. După aceea transportară băligarul la movilele de gunoi din 
grădinile maestrului Smentil. Acesta era un bărbat foarte înalt, care 
părea incapabil să vorbească, direcționându-i prin gesturi agitate ale 
mâinilor murdare de pământ şi prin mormăituri guturale stranii, 
a căror intensitate variabilă semnala corectitudinea acțiunilor lor. 
Comunicarea lui cu Sollis era diferită, constând din mișcări compli- 
cate ale mâinilor pe care maestrul lor părea să le înțeleagă instanta- 
neu. Grădinile erau întinse, acoperind cel puţin un hectar din tere- 
nul aflat în afara zidurilor, și alcătuite din șiruri ordonate de verze, 
napi și alte legume. Smentil avea, de asemenea, o livadă micuță, 
înconjurată cu un zid din piatră. Fiind sfârşitul iernii, era ocupat să 
curețe uscăturile din pomi şi una dintre corvezile băieţilor era strân- 
gerea crengilor tăiate, care erau folosite apoi la aprinderea focului. 

Pe când duceau coşurile cu crengi la donjonul principal, Vaelin 
cuteză să-i pună o întrebare lui Sollis: 

— Maestre, de ce nu poate maestrul Smentil să vorbească? 

Era pregătit pentru o corecție din partea toiagului, dar Sollis se 
mulțumi să-și limiteze mustrarea la o privire tăioasă. Îşi continuară 
drumul în tăcere câteva clipe, înainte ca Sollis să murmure: 

— Lonakii i-au tăiat limba. 

Vaelin se cutremură involuntar. El auzise despre lonaki, ca 
toată lumea, de altfel. Cel puţin una dintre spadele din panoplia 
tatei fusese purtată într-o campanie împotriva lor. Erau sălbatici 
din munţii aflaţi în îndepărtatul miazănoapte, care întreprindeau 
raiduri asupra gospodăriilor şi satelor din Renfael, siluind, jefuind 
și ucigând cu barbarie voioasă. Unii îi numeau oameni-lup, deoa- 
rece se spunea că aveau blană sură și colți și se hrăneau cu carnea 
dușmanilor. 

— Cum se face că mai este în viaţă? întrebă Dentos. Unchiul 
meu Tam a luptat împotriva lonakilor și a spus că ei nu mai lasă 
niciun om să trăiască după ce l-au capturat. 

Privirea pe care Sollis i-o azvârli lui Dentos fu în mod clar mai 
„ascuţită decât cea pe care o îndreptase către Vaelin. 

— A evadat. Este un bărbat curajos și descurcăreţ și face cinste 
Ordinului. Am vorbit destul despre asta, încheie el repezindu-și 
toiagul peste picioarele lui Nortah. Mai iute, Sendahl! 

După corvezi, urmă din nou instrucţie cu spada. De data 
«aceasta, Sollis executa o suită de mișcări pe care ei trebuiau să le 
repete. Dacă vreunul dintre ei greșea, maestrul îi punea pe toţi să 
«alerge în jurul câmpului de instrucţie. La început, părură că greșeau 
la fiecare încercare şi dădură multe tururi de câmp, dar până la 
urmă executară de cele mai multe ori corect. 

Sollis anunţă sfârșitul instrucției când cerul începuse să se întu- 
nece și reveniră în sala de mese pentru cina alcătuită din pâine și lapte. 
Vorbiră puţin de data aceasta; erau prea obosiţi. Barkus făcu glume și 
Dentos povesti despre un alt unchi al său, însă nimeni nu manifestă 
prea mult interes. După cină, maestrul îi sili să urce în fugă treptele 
până în dormitorul lor, unde îi înșirui, gâfâind, storşi, epuizați. 

— S-a terminat prima voastră zi în Ordin, le spuse. O regulă a 
Ordinului spune că puteţi pleca mâine-dimineaţă, dacă doriţi. De 
acum încolo va fi tot mai greu, aşa că gândiţi-vă bine. 

După aceea plecă, lăsându-i să gâfâie sub lumina lumânărilor 
şi să se gândească la ce vor face dimineaţă. 

— Credeţi că ne vor da ouă la micul dejun? se întrebă Dentos. 

Mai târziu, în timp ce se foia pe salteaua de paie, Vaelin con- 
stată că nu putea să adoarmă, în ciuda oboselii. Barkus sforăia, dar 
nu asta îl ţinea treaz. Mintea îi era plină de enormitatea schimbă- 
rilor care se petrecuseră în viaţa lui în decursul unei singure zile. 
Tata îl trimisese de acasă, îl adusese în locul acesta de bătăi şi lecţii 
despre moarte. Era clar că îl ura, că Vaelin reprezenta o amintire a 
soției lui moarte pe care era mai bine să n-o aibă în faţa ochilor. Ei 
bine, şi Vaelin putea urî, ura era simplă, ura avea să-l alimenteze 
dacă n-o putea face dragostea mamei. Puterea noastră este loialita- 
tea. Pufni dispreţuitor, fără sunet. Loialitatea să fie puterea ta, tată. 
Puterea mea va fi ura pentru tine. 

Cineva plângea în beznă, vărsând lacrimi pe perna umplută 
cu paie. Să fi fost Nortah? Dentos? Caenis? Nu-și putea da seama. 
Supinele erau un contrapunct disperat și singuratic la ritmul regu- 
lat de ferăstrău al sforăitului lui Barkus. Vaelin ar fi vrut să plângă 
și el, să verse lacrimi şi să se autocompătimească, însă lacrimile 
nu voiau să apară. Rămase treaz, agitat, cu inima bătând atât de 
tare, alternând între ură și furie, încât se întrebă dacă îi va răbufni 
printre coaste. Panica o făcea să bată încă și mai iute, transpiraţia îi 
brobonea fruntea și scălda pieptul. Era teribil, insuportabil, trebuia 
să iasă, să plece din locul acesta... 

— Vaelin. 

Un glas. Un cuvânt rostit în întuneric. Limpede și real. Inima 
care-i bubuia încetini pe dată, când se ridică în capul oaselor și 
cercetă cu ochii odaia întunecată. Nu se temea defel, deoarece 
cunoştea vocea. Fusese vocea mamei. Umbra ei sosise la el, venise 
să-i ofere alinare, să-l salveze. 

Ea nu reveni, deși Vaelin ciuli urechile timp de încă un ceas; nu 
se mai auzi niciun alt cuvânt. Dar el ştia că-l auzise. Ea fusese acolo. 

Se lăsă pe spate pe salteaua incomodă și înţepătoare, și obo- 
seala îl copleși până la urmă. Suspinele încetaseră, ba chiar şi sfo- 
răiturile lui Barkus păreau mai încete. Băiatul lunecă într-un somn 
liniştit, fără vise. 

La un an după ce intrase în Ordin, Vaelin ucise pentru prima dată 
un om. Fusese un an de lecţii dure, predate de maeștri severi, un 
an de pedepse interminabile. Se trezeau la ora cinci și începeau cu 
spada, ceasuri întregi de rotire a armelor din lemn spre stâlpii de 
pe câmpul de instrucţie, încercând să pareze atacurile maestrului 
Sollis și imitând seriile de lovituri tot mai complicate pe care le 
arăta el. Vaelin continua să fie cel mai iscusit în pararea loviturilor 
lui Sollis, dar maestrul găsea adesea o cale pe lângă garda lui pentru 
a-l trimite învineţit și frustrat la pământ. Lecţia de a nu îngădui să 
se lase fixat de ochii lui fusese bine deprinsă, însă Sollis ştia multe 
alte trucuri. 

Feldrian era dedicată lucrului cu spada, însă ildrian era ziua 
arcului, când maestrul Checkrin, un nilsaelin musculos cu vorbă 
inceată, îi punea să tragă săgeți cu arcurile-puternice speciale pen- 
tru băieţi. 

— Ritmul, băieţi, spunea el, totul e ritmul. Înstrunaţi, 
incordaţi, sloboziţi... Înstrunaţi, încordați, sloboziţi... 

Lui Vaelin, arcul i se păru o armă greu de stăpânit. Era greu 
de încordat şi greu de ţintit; vârfurile degetelor îi erau jupuite de 
strună şi muşchii braţelor îl dureau. Adesea săgețile lui se înfigeau 
in marginea țintei sau o ratau cu totul. Ajunsese să deteste ziua 
când avea să susțină proba arcului, patru săgeți trase în centrul 
țintei de la douăzeci de pași depărtare în timpul cât o eșarfă cădea 
pe pământ. Părea o ispravă imposibilă. 

Dentos se dovedi repede cel mai bun arcaș, ale cărui săgeți 
ratau rareori centrul. 

— Ai mai făcut asta, nu-i așa, băiete? îl întrebă maestrul 
Checkrin. 

— Da, maestre. Unchiul meu Drelt m-a învățat. El obişnuia 
nă vâneze căprioarele Lordului Fiefului, până i-au tăiat degetele. 

Spre iritarea lui Vaelin, Nortah era al doilea cel mai bun arcaș, 
nimerind centrul țintei cu o regularitate iritantă. Tensiunea dintre 
ei crescuse după acea primă masă, amplificată de aropanţa băiatu- 
lui blond. El pufnea înaintea eșecurilor celorlalți, de obicei pe la 
spatele lor, şi vorbea întruna despre familia lui, deşi niciunul din- 
tre ei n-o făcea. Nortah povestea despre domeniile familiei, despre 
numeroasele lor case, despre zilele pe care le petrecuse vânând și 
călărind cu tatăl lui, despre care susținea că ar fi fost Primul Sfetnic 
al regelui. Tatăl îl învățase să tragă cu arcul, dar o făcuse cu un 
arc-lung din tisă precum cele folosite de cumbraelini, nu cu arcu- 
rile-puternice din corn şi frasin. Una peste alta, Nortah considera 
arcul-lung o armă superioară, pentru că și tatăl lui jura pe el. Tatăl 
lui Nortah părea să fie un individ cu multe opinii ferme. 

Oprian era ziua bastonului, pe care îl preda maestrul Haunlin, 
bărbatul cel ars pe care Vaelin îl zărise prima dată în sala de mese. 
Ei se antrenau cu bastoane din lemn, ceva mai lungi de un metru, 
care ulterior aveau să fie înlocuite cu ciocanele de luptă cu cozi 
de un metru și jumătate folosite de membrii Ordinului când lup- 
tau în masă. Haunlin era un ins vesel, care zâmbea iute și căruia îi 
plăceau cântecele. Obișnuia să cânte ori să fredoneze în timp ce 
băieţii se antrenau, în principal cântece soldățeşti și câteva balade 
de dragoste, interpretate cu o precizie şi o claritate stranii, care-i 
reaminteau lui Vaelin de menestrelul pe care-l văzuse cândva în 
Palatul Regelui. 

Băiatul deprinse iute mânuirea bastonului, fiindcă îi plăcea 
cum șuiera când îl rotea şi-i plăcea cum îl simțea în mâini. Uneori 
chiar îl prefera spadei, deoarece era mai ușor de folosit și cumva 
mai solid. Aprecierea lui pentru baston spori când deveni clar că 
lui Nortah îi era greu să-l folosească: bastonul îi era smuls frecvent 
din mâini de loviturile oponenților şi-şi sugea întruna degetele 
stâlcite. 

Kigrian era ziua pe care ei ajunseră repede s-o urască, fiindcă 
însemna muncă la grajduri, ceasuri petrecute cu rânirea băligaru- 
lui, ferindu-se de copite îmbrăcate în fier şi de dinţi tăioși, apoi 

curăţarea nenumăratelor piese de harnașament ce atârnau pe 
pereţi. Maestrul Rensial era stăpânul grajdului și dragostea lui pen- 
tru toiag făcea ca maestrul Sollis să pară plin de blândeţe. 

— Am zis s-o cureţi, idiotule, nu s-o gâdili! se răstea la Caenis 
yi toiagul lui lăsa umflături roșii pe gâtul băiatului care încerca să 
lustruiască o scăriţă. 

Oricâtă asprime ar fi dovedit față de băieţi, Rensial era tan- 
dru cu caii lui, vorbindu-le în șoaptă și țesălându-i cu dragoste. 
Neplăcerea lui Vaelin față de el era temperată de pustiul pe care 
i-l zărea în ochi. Maestrul Rensial prefera caii oamenilor, mâinile 
li zvâcneau constant și adesea se oprea în mijlocul unei tirade și 
se îndepărta, bolborosind în barbă. Ochii spuneau tot: maestrul 
kensial era nebun. 

Retrian era preferată de majoritatea băieţilor, fiind ziua în care 
maestrul Hutril îi învăța cum să se descurce în sălbăticie. Erau duși 
in călătorii lungi prin păduri şi pe dealuri, unde învățau ce plante 
erau sigure pentru a fi mâncate și care puteau fi utilizate ca venin 
pentru vârfurile săgeţilor. Învăţau să aprindă focul fără cremene şi 
să prindă iepuri în capcane. Stăteau întinşi ore în şir în tufe, strădu- 
indu-se să rămână ascunși, în vreme ce Hutril îi căuta şi-i găsea de 
obicei în câteva minute. Vaelin era adesea penultimul găsit, Caenis 
fiind cel care reușea să rămână ascuns cel mai mult. Dintre toţi 
băieţii, chiar și dintre cei care crescuseră în păduri şi pe câmpuri, 
el se dovedea cel mai priceput sub cerul liber, îndeosebi în găsi- 
rea urmelor oamenilor și animalelor. Uneori înnoptau în pădure și 
intotdeauna Caenis prindea primul vânat. 

Maestrul Hutril se număra printre puţinii care nu foloseau 
niciodată toiagul, totuşi pedepsele lui puteau fi severe; odată îi puse 
pe Nortah și Vaelin să alerge complet dezbrăcaţi printr-un câmp 
de urzici, pentru că se certaseră între ei despre felul cum să pună 
o cursă. El vorbea fără grabă și sigur pe sine, și rareori folosea mai 
multe cuvinte decât ar fi trebuit, părând să prefere limbajul sem- 
nelor pe care-l utilizau unii maeștri. Era asemănător celui folosit de 
maestrul Smentil cel cu limba tăiată în comunicarea cu Sollis, dar 

mai puţin complex, conceput pentru a fi întrebuințat când inari- 
cii sau prada se aflau în apropiere. Vaelin învăţă iute, ca şi Barkus, 
însă Caenis păru să-l absoarbă instantaneu, iar degetele lui subțiri 
descriau formele complicate cu o acuratețe supraomenească. 

În ciuda aptitudinilor sale, maestrul Hutril părea ciudat de 
distant faţă de Caenis, și laudele îi erau reţinute sau chiar neexpri- 
mate. Uneori, într-un popas peste noapte sub cerul liber, Vaelin îl 
zărea pe maestru privindu-l pe Caenis din cealaltă parte a taberei, 
totuși chipul îi era indescifrabil în lumina focului. 

Heldrian era ziua cea mai grea: ore de alergare în jurul câm- 
pului de instrucţie cu câte un bolovan greu în fiecare mână, înot în 
apa rece ca gheaţa a râului și lecţii dure de luptă corp la corp sub 
conducerea maestrului Intris, un bărbat scund, dar iute ca fulgerul, 
cu nasul spart şi câţiva dinți lipsă. El îi învăţa secretele loviturilor de 
picior și de pumn, cum să răsucească pumnul chiar în ultima clipă, 
cum să ridice mai întâi genunchiul şi apoi să întindă piciorul, cum 
să blocheze o lovitură, să pună piedică unui oponent sau să-l arunce 
peste umăr. Puţini băieţi erau încântați de heldrian, care-i lăsa prea 
învineţiți și vlăguiţi ca să mai aprecieze cina. Doar lui Barkus îi 
plăcea, întrucât corpul lui voinic era mai adecvat pentru a suporta 
eforturile, părea insensibil la durere și nimeni nu era încântat să-l 
aibă ca partener de antrenament. 

Eltrian ar fi trebuit să fie ziua de odihnă şi ritualuri, însă pen- 
tru băieţii cei mai mici însemna o rundă de corvezi plictisitoare 
în spălătorie sau bucătărie. Dacă aveai noroc, erai ales să-l ajuţi 
pe maestrul Smentil în grădini, ceea ce oferea măcar ocazia de a 
şterpeli un măr sau două. Seara se desfășurau ritualuri suplimen- 
tare și catehism, aceasta fiind ziua Credinței, și un ceas întreg de 
meditaţie tăcută, în care stăteau cu capetele plecate, fiecare pierdut 
în propriile gânduri sau cedând nevoii copleșitoare de somn, care 
putea fi periculoasă, fiindcă orice băiat prins moţăind se alegea cu 
o bătaie aspră şi un planton de noapte pe ziduri, fără mantie. 

Pentru Vaelin partea preferată a zilei era ora dinaintea stin- 
gerii. Atunci toată disciplina se destrăma în pălăvrăgeli gălăgioase 

și clovnerii. Dentos povestea altă istorie despre unchii lui, Barkus 
îi făcea să râdă cu o glumă sau imitând desăvârşit vreun maes- 
tru, Caenis, de obicei tăcut, spunea una dintre cele peste o mie de 
povești vechi pe care le ştia, în vreme ce ei practicau limbajul sem- 
nelor sau lovituri de spadă. Vaelin constată că petrecea mai mult 
timp în compania lui Caenis decât a celorlalţi, deoarece rezerva și 
inteligenţa băiatului slăbuț erau ecouri vagi ale mamei sale. Din 
partea lui, Caenis părea surprins, dar recunoscător pentru tovărășie. 
Vaelin bănuia că viața lui înainte de a intra în Ordin fusese destul 
de singuratică, deoarece Caenis nu era în mod limpede obişnuit să 
ue afle printre alţi băieţi, deşi niciunul dintre ei nu vorbea despre 
viaţa pe care o dusese până atunci... cu excepţia lui Nortah, în ciuda 
reacţiilor furioase ale celorlalţi și a bătăilor ocazionale primite de la 
maeștri. Tu nu mai ai acum familie, ci ai doar Ordinul. Vaelin ştia 
acum adevărul spuselor Aspectului; ei deveneau o familie; nu mai 
aveau pe nimeni, se aveau doar unul pe celălalt. 


Prima lor Încercare sosi în luna sunterin, la aproape un an 
după ce Vaelin fusese lăsat la poartă: Încercarea Alergării. Li se spu- 
neseră puţine despre ce va fi vorba, doar că Încercarea aceasta ducea 
In fiecare an la mai multe eliminări decât oricare alta. Fură aduși în 
curte, alături de ceilalți băieţi de vârstă similară; cu toţii erau vreo 
«ouă sute. Li se spuseseră să-și aducă arcurile, o tolbă cu săgeți, 
jungherul de vânătoare, plosca de apă şi nimic altceva. 

Aspectul îi conduse într-o recitare scurtă a Catehismului 
t'redinţei, apoi îi informă ce-i aștepta: 

— Încercarea Alergării este cea prin care descoperim care din- 
tre voi sunt cu adevărat potriviţi să slujească Ordinul. V-aţi bucu- 
at de privilegiul unui an de slujire a Credinței, dar în al Șaselea 
Ordin privilegiile trebuie câștigate. Veţi fi duși cu barca în amonte 
m lăsaţi în locuri diferite de pe mal. Trebuie să vă întoarceţi aici 
până mâine la miezul nopţii. Cei care nu vor ajunge până atunci 
vor avea dreptul să-și păstreze armele și vor fi răsplătiți cu câte trei 
t oroane de aur. 

Încuviinţă din cap către maeștri și plecă. Vaelin simți în jur 
teama și nesiguranța, însă nu le împărtășea. El avea să treacă de 
Încercarea aceea, trebuia s-o treacă, nu avea unde să se ducă. 

— Spre malul râului în pas alergător! lătră Sollis. Nimeni nu 
rămâne în urmă. Sus picioarele, Sendahl, asta nu-i sala de dans! 

La debarcaderul râului așteptau trei barje, ambarcaţiuni mari, 
puţin adânci, cu copastii scunde, având bordajul vopsit în negru 
şi vele din pânze roșii. Constituiau o imagine obișnuită pe estua- 
rul râului Corvien, transportând cărbune de la minele din miazăzi 
pentru alimentarea nenumăratelor vetre din Varinshold. Barjorii 
formau un grup aparte, purtau eșarfe negre la gât și un cercel din 
argint în urechea stângă, erau băutori și scandalagii notorii când 
nu-și desfăşurau meseria. Multe mame asraeline își preveneau fii- 
cele mai năbădăioase: „Fii fată cuminte, altfel n-o să te mai măriţi 
decât cu un barjor“. 

Sollis schimbă câteva cuvinte cu căpitanul barjei lor, un bărbat 
aspru care privi suspicios adunătura tăcută de băieţi, după aceea îi 
întinse o pungă cu monede și lătră la ei să se îmbarce și să se adune 
în mijlocul punţii. 

— Şi să n-atingeţi nimic, capete-seci! 

— N-am fost niciodată pe mare, comentă Dentos când se 
așezară pe scândurile tari ale punţii. 

— Asta nu-i marea, îl informă Nortah, ci un râu. 

— Unchiul meu Jimnos a plecat pe mare, continuă Dentos 
ignorându-l pe Nortah, așa cum făceau aproape toţi. Nu s-a mai 
întors niciodată. Mama zicea că l-a mâncat o balenă. 

— Ce este „balena“? întrebă Mikehl, un renfaelin durduliu care 
izbutise să-și păstreze excesul de greutate în ciuda lunilor de antre- 
namente dure. 

— Este un animal uriaș care trăieşte în mare, zise Caenis care 
părea să ştie răspunsurile la majoritatea întrebărilor. Îl înghionti pe 
Dentos cu cotul. Și nu mănâncă oameni. Probabil că unchiul tău a 
fost mâncat de un rechin, fiindcă într-adevăr unii dintre ei ajung la 
mărimea balenelor. 

— De unde știi tu? pufni Nortah, așa cum obișnuia să facă ori 
ile câte ori Caenis oferea o opinie. Ai văzut vreunul? 

- Da. 

Nortah se îmbujoră la față și amuţi, după care începu să sco- 
bească cu vârful jungherului de vânătoare în jurul unei așchii din 
punte. 

Când, Caenis? își îndemnă Vaelin prietenul. Când ai văzut 
rechinul? 

Caenis zâmbi uşor, ceea ce rareori făcea. 

Acum vreun an, în Marea Erineană. Ta... odată am fost dus 
la mare. Acolo trăiesc multe animale, foci, orce și mai mulți peşti 
decât poţi număra. Şi rechini, iar unul a venit spre corabia noastră. 
lra lung de peste zece metri, și un marinar a zis că ei se hrănesc cu 
orce şi balene, ba chiar şi cu oameni dacă au ghinionul să fie în apă 
“And sunt în preajmă. Există istorii despre rechini care au atacat 
corăbii, izbindu-le și scufundându-le, ca să mănânce echipajul. 

Nortah pufni dispreţuitor, însă ceilalți erau fascinați. 

- Ai văzut și pirați? întrebă Dentos curios. Se zice că Erineana 
roiește de pirați. 

Caenis clătină din cap. 

- N-am văzut pirați. După război, ei n-au mai tulburat coră- 
biile Tărâmului. 

Care război? întrebă Barkus. 

- Cel meldenean, despre care maestrul Grealin vorbeşte 
intruna. Regele a trimis o flotă care să incendieze cea mai mare 
setate meldeneană, toţi piraţii din Erineană sunt meldeneani, așa 
+ au învăţat să ne lase-n pace. 

N-ar fi fost mai firesc să le incendieze flota? se întrebă 
Markus. În felul acela, n-ar mai fi existat deloc pirați. 

Ei pot oricând să construiască mai multe corăbii, zise 
Vaelin. Incendierea unei cetăţi lasă o amintire, care trece de la 
părinţi la copii. În felul acela este sigur că nu ne vor uita. 

l-ar fi putut omori pe toţi, sugeră Nortah posomorât. Dacă 
nu sunt pirați, nu-i nici piraterie. 


“ ANTECUL SÂNGELUI 5] 


Toiagul maestrului Sollis se abătu ca din senin, lovindu-l peste 
mână şi făcându-l să dea drumul jungherului, care rămase înfipt 
în punte. 

— Am zis să n-atingi nimic, Sendahl! Privirea i se întoarse spre 
Caenis. Eşti călător, da, Nysa? 

Caenis plecă fruntea. 

— Am fost doar o singură dată, maestre. 

— Într-adevăr? Și unde ai fost în aventura aceea? 

— Pe insula Wensel. Ta... ăăă... unul dintre pasageri avea tre- 
buri acolo. 

Sollis mormăi, se aplecă să scoată jungherul lui Nortah din 
punte și i-l aruncă. 

— Bagă-l în teacă, filfizonule. În scurt timp, vei avea nevoie 
de o lamă ascuţită. 

— Ai fost acolo, maestre? îl întrebă Vaelin. 

Era singurul care cuteza să-l întrebe ceva, sfidând riscul unei 
corecţii fizice. Sollis putea răspunde prin violenţă sau putea să-i 
dea informaţia. Era imposibil să ştii cum va reacţiona înainte de a 
pune întrebarea. 

— Ai fost acolo când a ars cetatea meldeneană? 

Privirea lui Sollis se întoarse către el și ochii lui spălăciţi îi 
fixară pe ai băiatului. Erau întrebători, curioși. Pentru prima dată, 
Vaelin înțelese că maestrul credea că el ştia mai multe decât arăta, 
credea că tatăl lui îi spusese povești despre numeroasele sale bătă- 
lii, că în întrebările lui se ascundea o insultă. 

— Nu, răspunse Sollis. Pe atunci eram la hotarul de miază- 
noapte. Sunt sigur că maestrul Grealin vă va răspunde la orice între- 
bări aveţi despre războiul acela. 

Se îndepărtă pentru a-l lovi cu toiagul pe un alt băiat a cărui 
mână se apropiase prea mult de un colac de frânghie. 

Barjele navigară spre miazănoapte, urmând arcul prelung al 
râului şi anulând speranţa lui Vaelin de a urma pur și simplu malul 
înapoi către Casa Ordinului; ar fi fost o călătorie prea lungă. Dacă 
dorea să se întoarcă la timp, trebuia să străbată pădurea. Privi cu 

bägare de seamă masa întunecată a copacilor. Deși lecțiile cu maes- 
irul Hutril îi familiarizase cu pădurea, gândul unui drum orbeşte 
prin codri nu era plăcut. Ştia cât de ușor te puteai rătăci printre 
arbori, învârtindu-te în cerc ore întregi. 

— Mergi spre miazăzi, îi șopti Caenis la ureche. În partea 
opusă stelei de miazănoapte. Mergi spre miazăzi, până ajungi la 
malul râului, apoi urmează-l până dai de debarcader. După aceea 
va trebui să traversezi râul înot. 

Vaelin se uită la el şi văzu că băiatul privea nepăsător cerul, de 
parcă n-ar fi vorbit. Se uită apoi în jur la tovarășii lui care se tolăni- 
seră plictisiţi și înţelese că ei nu auziseră. Caenis îl ajuta pe el, dar 
nu şi pe ceilalţi. 

După trei ceasuri de navigare, începură să-i debarce pe băieţi, 
fără cel mai mic ceremonial: Sollis îl alegea pur şi simplu pe unul 
la întâmplare și-i spunea să sară peste bord și să înoate către mal. 
Wentos fu primul din grupul lor. 

— Ne vedem la Casă, îl încurajă Vaelin. 

Surprinzător de tăcut, Dentos surâse slab înainte de a-și trece 
«rcul-puternic peste umăr, după care sări peste balustrada copastiei 
1n râu. Înotă iute până la mal, se opri să se scuture de apă, flutură 
din braţ spre ei și dispăru printre copaci. Barkus fu următorul şi 
se balansă teatral pe balustradă înainte de a sări pe spate în apă. 
U'âţiva băieţi aplaudară apreciativ. Îi veni rândul lui Mikehl, care 
însă şovăi vizibil. 

— Nu sunt sigur că pot înota așa departe, maestre, se bâlbâi el 
privind undele întunecate ale râului. 

— Atunci încearcă să te îneci în tăcere, zise Sollis și-l împinse 
peste balustradă. 

Mikehl căzu cu zgomot, stropind de jur împrejur, și păru că 
rămâne o veșnicie sub apă. Ușuraţi, îl văzură ieșind în cele din urmă 
la suprafață destul de aproape, horcăind și dând dezordonat din 
braţe înainte de a-și regăsi calmul şi a înota către mal. 

Urmă după aceea Caenis, care acceptă urarea de noroc a 
lui Vaelin printr-o încuviinţare scurtă din cap și sări fără vreun 

cuvânt peste balustradă. Nu după mult timp fu chemat Nortah. 
Stăpânindu-și cu greu teama evidentă, băiatul îi spuse lui Sollis: 

— Maestre, dacă nu mă-ntorc, aș vrea ca tata să ştie... 

— Tu n-ai tată, Sendahl. Sări! 

Nortah își stăpâni un răspuns furios, se urcă pe balustradă şi 
plonjă după o clipă de ezitare. 

— E rândul tău, Sorna. 

Vaelin se întrebă dacă avea vreo semnificaţie faptul că el pleca 
ultimul, având astfel de străbătut distanţa cea mai mare. Se apropie 
de balustradă, cu struna arcului trecută peste piept, și-și strânse 
cureaua tolbei, ca să nu se desprindă în apă. Puse ambele palme pe 
balustradă și se pregăti să sară. 

— Ceilalţi nu trebuie ajutaţi, Sorna, zise Sollis. Celorlalţi 
băieţi nu le spusese cuvintele acelea. Trebuie să te întorci tu, ceilalți 
trebuie să se descurce singuri. 

Vaelin se încruntă. 

— Poftim, maestre? 

— M-ai auzit. Indiferent ce se va-ntâmpla, este soarta lor, nu 
a ta. Arătă din bărbie către râu. Dă-i drumul! 

Era clar că nu va mai spune nimic, așa că Vaelin se ţinu ferm 
de balustradă și sări peste ea. Intră cu picioarele înainte în apă 
şi răceala ei paralizantă îl cuprinse instantaneu. Își stăpâni un 
moment efemer de panică, atunci când râul îi trecu peste cap, după 
care dădu din picioare şi se ridică la suprafaţă, expiră aerul pe care-l 
trăsese adânc în plămâni și înotă spre malul care, pe neașteptate, 
părea mult mai departe. Până când izbuti să ajungă cu tălpile pe 
bancul cu prundiș, barjele trecuseră și se aflau mult mai departe în 
amonte. | se păru că-l zăreşte pe maestrul Sollis tot la balustradă, 
privind în urma lui, dar nu putea să fie sigur. 

Scoase arcul din spate și-i trecu struna printre degetul mare 
şi cel arătător, ca să scurgă apa. Maestrul Checkrin spunea că o 
strună umedă era la fel de utilă ca un câine fără picioare. Verifică 
săgețile, asigurându-se că apa nu pătrunsese prin capacul din 
piele etanșat cu ceară al tolbei şi-şi pipăi jungherul de la brâu. 

Îşi scutură apa din păr, pe când cerceta copacii și vedea doar o 
masă de umbre şi frunze. Ştia că se afla cu fața spre miazăzi, însă 
in curând, după căderea nopții, avea să se abată de la direcţia cea 
bună. Dacă era să urmeze sfatul lui Caenis, trebuia să se suie în 
copaci, pentru a găsi steaua de miazănoapte, iar asta nu era tocmai 
lesne pe întuneric. 

Deși era recunoscător că Încercarea avea loc vara, începuse să-i 
tie frig după ce înotase. Maestrul Hutril îi învățase că modul cel mai 
bun de a se usca atunci când nu aveau foc era să alerge, deoarece 
căldura trupului transforma apa în aburi. Vaelin porni în alergare 
constantă, căutând să nu sprinteze, deoarece ştia că va avea nevoie 
«le energie în ceasurile următoare. În scurt timp fu înconjurat de 
umbrele reci ale pădurii şi se pomeni examinându-le instinctiv, un 
obicei pe care-l deprinsese în decursul multelor ore de vânătoare și 
pitire. Își reaminti cuvintele maestrului Hutril: Un inamic inteligent 
caută umbra și rămâne tăcut. Băiatul îşi stăpâni un fior și continuă 
alergarea. 

Înaintă așa o oră neîntrerupt, în ritm egal și ignorând durerea 
care-i sporea în picioare. Apa râului fu iute înlocuită de transpiraţie 
şi frisoanele îi dispărură. Își verifica direcția de înaintare, privind la 
răstimpuri către soare, și se strădui să se împotrivească senzaţiei că 
timpul trecea mai repede decât at fi trebuit. Gândul de a fi împins 
„afară pe poartă cu o mână de monede și neavând unde să se ducă 
era totodată îngrozitor şi de neînțeles. Avu o imagine fugară şi în 
«același timp de coşmar a sosirii sale în pragul casei părintești, strân- 
pând jalnic monedele la piept şi implorând să fie lăsat să intre. Își 
vzgoni cu sila tabloul acela din minte și continuă să alerge. 

După ce parcurse vreo opt kilometri, făcu o pauză și se așeză pe 
un buștean ca să bea din ploscă şi să-și tragă răsuflarea. Se întrebă 
cum se descurcau tovarășii lui: dacă alergau ca el sau se împleticeau 
rătăciţi printre copaci. Ceilalţi nu trebuie ajutaţi. Fusese un avertis- 
ment sau o ameninţare? Cu certitudine în pădure existau pericole, 
totuşi nimic care să reprezinte o primejdie serioasă pentru băieţii 
Ordinului, întăriţi de luni de antrenamente. 

Reflectă o vreme, fără să găsească vreun răspuns, după care 
puse dopul la ploscă și se ridică, continuând să cerceteze umbrele... 
Încremeni. 

Lupul stătea pe labele din spate la numai zece metri depărtare 
și ochii de un verde strălucitor îl priveau cu luare-aminte tăcută. 
Avea blana gri cu argintiu şi era foarte mare. Până atunci Vaelin 
nu mai fusese niciodată atât de aproape de un lup, ci doar între- 
zărise umbre vagi care goneau prin pâclele dimineţii, o imagine 
rară în preajma cetăţii. Rămase surprins de mărimea animalului și 
de puterea evidentă din mușchii de sub blana lui. Lupul își înclină 
capul într-o parte, când Vaelin îi întoarse privirea. Nu simțea nicio 
teamă; maestrul Hutril le spusese că poveștile despre lupii care 
furau prunci și mutilau copii de oieri nu erau decât simple legende. 

— Lupul te lasă în pace dacă-l lași în pace, zisese el. 

Dar lupul de acum era mare, și ochii lui... 

Lupul stătea nemișcat și o briză uşoară îi zbârlea masa 
argintiu-cenușie a blănii, iar Vaelin simţi ceva nou tresărind în 
inima lui de băiat. 

— Eşti frumos, îi şopti el. 

Animalul dispăru într-o clipită, întorcându-se și sărind în 
tufișuri mai iute decât îl putuse urmări cu privirea. Aproape că nu 
scosese niciun sunet. 

Vaelin simţi un surâs rar pe buze și puse la păstrare aminti- 
rea lupului într-un loc sigur din mintea lui, ştiind că n-o va uita 
niciodată. 


Pădurea se numea Urlish și era o fâșie lată de treizeci de kilo- 
metri și lungă de o sută de kilometri, care se întindea de la zidurile 
de miazănoapte ale lui Varinshold până la poalele munţilor de la 
hotarul renfaelin. Unii spuneau că regele ar fi iubit pădurea aceasta, 
care îi vrăjise cumva sufletul. Era interzis să tai vreun copac din 
Urlish fără consimțământul regal și doar familiile care trăiseră între 
hotarele ei vreme de trei generaţii căpătaseră consimțământul să 
mai rămână. Din puţina lui cunoaștere a istoriei Tărâmului, 

Vaelin știa că războiul trecuse odată pe aici, o bătălie se purtase 
printre copaci timp de o zi și o noapte, între renfaelini şi asrae- 
lini. Asraelinii învinseseră, iar Lordul Renfaelului fusese nevoit să 
plece genunchiul înaintea regelui Janus şi de aceea urmașii lui se 
numeau acum Lorzii Fiefului şi trebuiau să-i dea regelui bani și 
soldaţi oricând ar fi dorit el. Era o poveste pe care mama i-o spusese 
când cedase la insistențele băiatului de a afla mai multe despre fap- 
tele tatei. Aici câștigase el prețuirea regelui și fusese uns ca Spadă 
a Tărâmului. Mama fusese neclară în privința detaliilor, spunând 
doar că tatăl lui era un mare războinic și că se dovedise foarte brav. 

Pe când alerga, Vaelin se pomeni privind cu atenţie solul pădu- 
rii, căutând sclipirea metalului, sperând să găsească vreun vestigiu 
din bătălie, un vârf de săgeată sau poate un pumnal sau chiar o 
spadă. Se întrebă dacă Sollis i-ar fi îngăduit să păstreze orice suve- 
nire și, deoarece i se părea greu de crezut că maestrul ar fi acceptat, 
incepu să treacă în revistă ascunzătorile cele mai bune din Casă... 

Zbang! 

Se aruncă pe jos, se rostogoli, se ridică în picioare și se ghemui 
in spatele trunchiului unui stejar, auzind șoapta zborului săgeţii 
yuierând printre ferigi. Sunetul unei strune de arc era un avertis- 
ment neîndoielnic pentru un băiat ca el. Își domoli cu efort bătăile 
inimii şi se strădui să asculte alte semne. 

Să fi fost oare un vânător? Poate că îl confundase cu o căpri- 
vară. Renunţă aproape imediat la gândul acela. El nu era o căprioară 
şi orice vânător ar fi putut observa deosebirea. Cineva încercase 
să-l omoare. Își dădu seama că luase arcul din spate şi înstrunase 
o săgeată, reacţionând instinctiv. Se rezemă cu spatele de trunchi 
şi aşteptă, ascultând pădurea, lăsând-o să-i spună cine venea pe 
urmele lui. Natura are o voce, le spusese Hutril. Învățaţi s-o auziți 
şi nu vă veţi rătăci niciodată, și nimeni nu vă va lua prin surprindere. 

Vaelin deschise urechile către glasul pădurii, murmurul vân- 
tului, foșnetul frunzelor și trosnetul crengilor. Nu se auzea niciun 
cântec de pasăre. Asta însemna că un prădător se afla în apropiere. 
Putea fi un singur om, puteau fi mai mulți. El aşteptă trosnetul 

trădător al crenguţei sub picior sau hârșâitul tălpii din piele pe 
pământ, dar nu auzi nimic. Dacă inamicul lui se mișca, atunci știa 
cum să-și camufleze zgomotele. Vaelin avea însă și alte simțuri şi 
pădurea îi putea spune multe. Băiatul închise ochii și inspiră încet 
pe nas. Nu trage aerul ca porcii la troacă, îl mustrase cândva Hutril. 
Lasă-le nărilor timp să examineze mirosul. Ai răbdare. 

Își lăsă acum nasul să-și facă treaba, să guste aromele ameste- 
cate de zambile în floare, vegetație putredă, baligi de animale... şi 
sudoare. Sudoare de om. Vântul venea din stânga lui și aducea izul. 
Era imposibil de spus dacă arcașul aștepta ori se găsea în mișcare. 

Sunetul fu extrem de slab, poate nici cât un foşnet de veșminte, 
totuşi pentru Vaelin fu ca un țipăt. Țâșni ghemuit de după stejar, 
întinse struna și slobozi săgeata dintr-o singură mişcare, apoi 
reveni fulgerător la adăpost, răsplătit de un icnet scurt de surpriză 
dureroasă. 

Zăbovi doar o clipită. Să stau ori să fug? Îndemnul de a fugi era 
puternic, îmbrăţişarea întunecată a pădurii devenise pe neașteptate 
un refugiu salutar. Știa însă că n-o putea face. Ordinul nu fuge, spu- 
sese Sollis. 

Trase cu ochiul pe după stejar şi-i trebui o secundă să vadă 
coada cu pene de pescăruș a săgeţii sale ridicându-se dreaptă din 
covorul de ferigi la cincisprezece metri depărtare. Înstrună altă 
săgeată și se apropie ghemuit, cu ochii cercetând întruna după alți 
dușmani, cu urechile atente la glasul pădurii și încrețind nările. 

Bărbatul purta pantaloni şi tunică verzi, murdare, ţinea într-o 
mână un arc din lemn de frasin, cu o săgeată cu pene de corb înstru- 
nată, avea spada prinsă de-a curmezișul spatelui, un pumnal în 
cizmă și săgeata lui Vaelin în gât. Era mort. Apropiindu-se, băiatul 
văzu balta de sânge care se lăţea din rana de la gât, mult sânge. 
L-am nimerit în vena cea mare, îşi dădu el seama. Și mă credeam 
un arcaș neîndemânatic. 

Râse ascuţit şi puternic, după care simți o convulsie în mărun- 
taie și vomită, căzu în patru labe şi vomă întruna, fără să se poată 
stăpâni. 

Abia după câteva clipe șocul și greaţa se risipiră îndeajuns ca să 
poată gândi limpede. Bărbatul acesta, bărbatul acesta mort, încer- 
case să-l ucidă. De ce? El nu-l mai văzuse niciodată. Era un pro- 
scris? Un tâlhar fără sălaș, care crezuse că găsise o victimă ușoară 
într-un băiat singur? 

Se sili să-l privească din nou şi observă calitatea cizmelor și 
cusăturile veșmintelor. Șovăi, după aceea ridică mâna dreaptă a 
mortului, care zăcea moale peste struna arcului. Era o mână de 
arcaș: palme aspre, cu bătături pe buricele primelor două degete. 
Bărbatul acesta își câștigase existenţa cu arcul. Vaelin se îndoia că 
vreun tâlhar ar fi fost atât de antrenat sau atât de bine îmbrăcat. 

Brusc, în minte îi apăru un gând care-l tulbură: Asta face parte 
din Încercare? 

Pentru o clipă fu aproape convins în privinţa aceea. Ce cale 
mai bună pentru a elimina pleava? Împânzeşte pădurea de asasini 
şi vezi cine supravieţuieşte. Gândește-te la toți galbenii pe care 
i-ar economisi. Cumva însă îi fu imposibil să creadă una ca asta. 
Ordinul era brutal, dar nu ucigaş. 

Atunci de ce? 

Clătină din cap. Era un mister pe care n-avea să-l rezolve 
stând în acel loc. Acolo unde exista unul, puteau exista mai mulți. 
Avea să revină la Casa Ordinului și să-l întrebe pe maestrul Sollis... 
Dacă avea să trăiască într-atât. Se ridică pe picioarele ce tremurau, 
scuipă ultimele resturi de vomă din gură, privi încă o dată mortul 
şi se întrebă dacă să-i ia spada sau pumnalul, apoi decise că ar fi o 
greşeală. Dintr-un motiv necunoscut, Vaelin bănuia că ar trebui să 
nege omorul, ceea ce-l făcu pentru o clipă să se întrebe dacă n-ar fi 
bine să recupereze săgeata din gâtul mortului, dar nu putu înfrunta 
ideea de a i-o smulge din carne. De aceea se mulțumi să taie coada 
năgeţii cu jungherul, întrucât penele de pescăruș erau un semn clar 
că bărbatul fusese omorât de un membru al Ordinului. Își reprimă 
un alt val de greață provocat de senzaţia răscolitoare pe care o simţi 
când prinse săgeata şi de sunetul leorpăitor pe care-l scoase în timp 
ce-i tăia coada. Termină repede, însă i se păru că durase o veșnicie. 

Băgă penele în buzunar și se îndepărtă de leş, frecându-și ciz- 
mele de pământ pentru a şterge orice urme, după care se răsuci 
şi-şi reluă alergarea. Își simţea picioarele ca de plumb şi.se poticni 
de câteva ori, înainte ca trupul să-şi reamintească pasul lung 
și lin învăţat în lunile de antrenament pe câmpul de instrucţie. 
Trăsăturile inerte, lipsite de viaţă ale mortului îi fulgerau întruna 
prin minte, dar alungă imaginea aceea, suprimând-o nemilos. A 
încercat să mă ucidă. Nu voi jeli un om care a încercat să omoare 
un băiat. Descoperi totuși că nu-și putea astupa urechile înaintea 
cuvintelor pe care mama le strigase cândva tatei: Duhoarea ta de 
sânge mă-ngrețoșează! 


Noaptea păru că pogoară brusc, probabil din cauză că Vaelin îi 
detesta sosirea. Se pomeni văzând arcași pândind în toate umbrele 
și nu o dată sări să se pitească din calea asasinilor, care se dovediră 
a fi tufișuri sau cioturi de copaci, când privi mai atent. De când îl 
omorâse pe asasin se odihnise doar o singură dată, când înghiţise 
încordat o gură în spatele trunchiului larg al unui fag, rotind mereu 
ochii în jur, în căutarea inamicilor. I se părea că era mai ferit dacă 
alerga, o ţintă în mișcare era mai greu de lovit. Însă sentimentul 
acela vag de securitate se destrămă odată cu sosirea întunericului; 
era ca și cum ar fi alergat printr-un pustiu în care fiecare pas adu- 
cea cu sine ameninţarea unei căzături dureroase. Se împiedicase de 
două ori, întinzându-se cât era de lung într-un vălmășag de arme 
și spaime, înainte de a accepta că de acum încolo trebuia să umble, 
nu să alerge. 

Steaua de miazănoapte, pe care o zărea când ajungea în 
vreo poieniţă sau se căţăra într-un copac, îi spunea că menținea 
cursul constant spre miazăzi, dar nu știa cât de departe ajunsese 
sau cât mai avea de parcurs. Privea înainte tot mai disperat, spe- 
rând să întrezărească scânteierea argintie a râului printre copaci. 
Văzu focul când se oprise ca să-și verifice direcţia de înaintare. 
O singură pată portocalie, pâlpâitoare, în masa negru-albastră 
a pădurii. 

Fugi mai departe. Aproape că urmă instinctiv comanda, întor- 
„Andu-se și făcând un pas spre miazăzi, dar apoi se opri. Niciun băiat 
din Ordin n-ar fi aprins un foc pe parcursul Încercării, fiindcă pur și 
simplu n-ar fi avut timp. Putea să fie o coincidenţă, să fie vorba doar 
despre niște pădurari ai regelui care poposiseră peste noapte. Totuși, 
veva îl făcea să se îndoiască în privința aceea, un murmur de neliniște 
in adâncul minţii. Era o senzaţie stranie, un susur aproape muzical. 

Se răsuci, luă arcul din spinare și înstrună o săgeată, după care 
inaintă precaut. Ştia că-și asuma un risc, atât în investigarea focu- 
lui, cât și în consimţirea unei întârzieri, pentru că termenul-limită 
pentru revenirea la Casă nu era departe. Însă trebuia să afle. 

Pata crescu încetișor, transformându-se într-un foc, care lică- 
rea roșu și auriu în bezna infinită. Vaelin se opri și se redeschise 
către cântecul pădurii, cercetând printre rezonanţele nocturne 
până auzi vocile. Bărbaţi. Adulţi. Doi. Se certau. 

Folosi mersul vânătorului învăţat de la maestrul Hutril, ridi- 
“And talpa cât un fir de păr de la pământ și lunecând în față și în 
lateral, înainte de a o așeza ușor, după ce pipăise solul în căutarea 
oricăror crenguţe care l-ar fi putut trăda. Glasurile deveniră mai 
“lare când se apropie de tabără şi-i confirmară bănuielile. Erau doi 
bărbaţi angajaţi într-o ceartă înverșunată. 

— „„nu s-a oprit din sângerat! se auzi un scâncet îndurerat, 
“lin partea cuiva care rămânea încă invizibil. Uite, curge ca dintr-un 
porc înjunghiat... 

- N-o mai zgândări atunci, idiotule! 

Vaelin îl putea zări pe cel care şuierase exasperat, un bărbat 
indesat așezat în dreapta focului; vederea spadei pe care o purta pe 
„pate și a arcului aflat în preajma mâinii îl făcu să simtă un fior de 
uheaţă pe spinare. Nu poate fi o coincidență! Între cizmele bărbatu- 
lui se afla un sac deschis, al cărui conţinut îl studia cu atenție între 
două insulte plictisite aruncate spre camaradul său. 

— Puşti nenorocit! continuă plângăciosul nevăzut, surd la 
sdmonestările tovarăşului său. Să facă pe mortul, țânc nemernic, 
inpuţit și prefăcut! 

— Ai fost prevenit că sunt duri, spuse celălalt. Ar fi trebuit 
să bagi altă săpeată-n el, ca să te-asiguri înainte să te apropii prea 
mult. 

— L-am lovit drept în gât, nu? Ar fi trebuit să fie îndeajuns. 
Am văzut bărbaţi în toată firea căzând ca niște saci de cartofi 
dintr-o rană ca aia. Dar nu și căcăciosul ăsta. Îmi pare rău că nu 
l-am mai ţinut niţel în viaţă... 

— Eşti un animal dezgustător. Cuvintele bărbatului îndesat 
nu erau înveninate; era tot mai preocupat de conţinutul sacului 
și o încruntătură îi încreţi fruntea lată. Ştii... tot nu-s sigur că-i el. 

Luptându-se să-și stăpânească bătăile inimii, Vaelin își 
îndreptă privirea către sac şi-i observă forma rotundă și pata umedă 
şi întunecată din jumătatea inferioară. Îl cuprinse o înţelegere 
bruscă, îngheţată, copleșitoare şi se temu că va leșina când pădurea 
se legănă în jurul lui și-și stăvili un icnet de oroare, fiindcă sunetul 
ar fi fost invitaţia neîndoioasă pentru o moarte rapidă. 

— la să văd, zise plângăciosul şi Vaelin îl zări pentru prima 
oară. 

Era scund, țeapăn, cu trăsături ascuţite și barbă ca un fuior rar 
pe bărbia osoasă. Își susţinea braţul stâng cu cel drept, iar printre 
degetele subţiratice continua să picure sânge din bandaj. 

— El este. El trebuie să fie, rosti cu glas ce părea disperat. Ai 
auzit ce-a zis celălalt. 

Celălalt? Încă îngrozit, dar cu inima potolită de o furie care 
creştea întruna, Vaelin ascultă mai departe. 

— M-au trecut fiorii când l-am auzit, răspunse bărbatul înde- 
sat și se cutremură. N-aș fi avut încredere în el, nici dacă mi-ar fi 
zis că cerul este albastru. 

Miji din nou ochii spre sac, după aceea băgă mâna înăuntru 
și extrase conţinutul, ținându-l de păr, picurând sânge, și-l răsuci 
ca să-i examineze trăsăturile deformate. Vaelin ar fi vomitat iarăși, 
dacă ar mai fi avut ceva în stomac. Mikehl! L-au ucis pe Mikehil! 

— Ar putea fi el, rosti gânditor bărbatul. Moartea schimbă 
fețele, asta-i sigur. Atât doar că nu prea văd o trăsătură de familie. 

— Brak ar ști. El zicea că l-a mai văzut pe băiat. Plângăciosul 
leşi iarăși din lumina focului. Unde naiba o fi și ăsta? Ar fi trebuit 
să fi venit până acum. 

— Mda, încuviinţă bărbatul îndesat și vârî capul în sac. Nu 
vred c-o să mai vină. 

Plângăciosul tăcu o clipă, apoi mormăi: 

— Puşti căcăcioși din Ordin. 

Brak... Aşadar avea un nume. Pentru o clipă Vaelin se întrebă 
dacă cineva avea să poarte un medalion de doliu pentru Brak, dacă 
văduva, sau mama, sau fratele lui vor oferi mulţumiri pentru viaţa 
lui şi pentru lucrurile bune și înțelepte pe care le lăsase în urmă. 
Insă Brak era un asasin, un ucigaș care pândea în păduri ca să 
omoare copii, aşa că el se îndoia în privinţa aceea. Nimeni n-ar fi 
plâns pentru Brak... așa cum nimeni n-ar fi plâns nici pentru aceștia 
iloi. Pumnul i se încleștă pe arc, ridicându-l ca să tragă o săgeată în 
beregata bărbatului îndesat. Avea să-l ucidă pe el şi să-l rănească pe 
celălalt, o săgeată în picior sau în stomac ar fi fost îndeajuns, după 
care avea să-l facă să vorbească, pentru ca apoi să-l omoare şi pe el. 
Pentru Mikehl. 

Ceva mârâi în pădure, ceva ascuns, ceva letal. 

Vaelin se răsuci și întinse struna arcului... dar prea târziu, 
liindcă fu doborât de o masă grea de mușchi, care-i zvârli arcul din 
mână. Se zbătu să-și scoată jungherul și în acelaşi timp lovi instinc- 
tiv cu piciorul, însă nu nimeri nimic. Auzi zbierete când se ridică 
iute, zbierete de durere și teroare, şi ceva umed îl șfichiui peste faţă, 
făcându-l să-l usture ochii. Se bălăbăni și simţi gustul de fier al sân- 
elui, după aceea își şterse disperat ochii, privi împăienjenit către 
tabăra acum tăcută și văzu doi ochi galbeni strălucind în lumina 
locului deasupra unui bot mânjit în roșu. Ochii îi întâlniră pe ai săi, 
“lipiră o dată, apoi lupul dispăru. 

Gânduri răzlețe i se învolburară prin minte. M-a urmărit... Eşti 
|rumos... M-a urmărit aici ca să-i omoare pe bărbaţii ăștia... Lup 
|rumos... Ei l-au ucis pe Mikehl... Nicio trăsătură de familie... 

TERMINĂ! 

Se sili să-şi stăvilească torentul de gânduri, trăgând aer adânc 
în plămâni, calmându-se îndeajuns pentru a se apropia mai mult de 
tabără. Bărbatul zăcea pe spate, cu mâinile ridicate spre o beregată 
care nu mai exista, cu chipul încremenit de groază. Plângăciosul 
reușise să fugă câţiva pași înainte de a fi doborât. Capul îi era răsucit 
nefiresc faţă de umeri. Din miasmele ce împuţeau aerul, era lim- 
pede că spaima îl învinsese. Nu se zărea nici urmă de lup și se auzea 
doar șoapta tufelor mișcate de vânt. 

Fără tragere de inimă, Vaelin se întoarse către sacul rămas la 
picioarele bărbatului îndesat. Ce să fac pentru Mikehl? 


— Mikehl este mort, îi spuse Vaelin maestrului Sollis, cu apa 
șiroindu-i pe faţă. 

Începuse să plouă pe o distanță de câțiva kilometri și era ud 
până la piele când suise dealul spre poartă; epuizarea și şocul eve- 
nimentelor din pădure se amestecaseră şi-l amorţiseră, astfel că nu 
mai era în stare să rostească decât cuvintele cele mai simple. 

— Asasini în pădure. 

Sollis întinse un braţ ca să-l sprijine, fiindcă începuse să se 
legene, simţindu-și brusc picioarele prea slabe ca să-l ţină vertical. 

— Câţi? 

— Trei. Atâţia am văzut. Și ei sunt morți. 

Îi întinse lui Sollis coada cu pene pe care o tăiase din săgeata 


Sollis îi ceru maestrului Hutril să vegheze poarta și-l duse pe 
Vaelin înăuntru. Nu însă în camera băieţilor din turnul de miază- 
noapte, ci în propria odaie micuță, din bastionul zidului de mia- 
zăzi. Aprinse focul și-i spuse să-și dezbrace hainele ude, apoi îi 
dădu o pătură să se încălzească în timp ce flăcările începuseră să 
mistuie buștenii din vatră. 

— Acum povestește-mi ce s-a-ntâmplat, rosti Sollis întin- 
zându-i o cană cu lapte cald. Tot ce-ţi poţi aminti. Nu omite nimic. 

Așa că Vaelin îi povesti despre lup și despre bărbatul pe care-l 
ucisese, despre plângăcios și bărbatul îndesat... și despre Mikehl. 

— Undeeste? 

— Ce anume, maestre? 

— Cea mai rămas... din Mikehl. 

— L-am îngropat. Vaelin îşi înăbuși un fior violent şi bău mai 
mult lapte, iar căldura lui îi arse măruntaiele. Am săpat în pământ 
cu jungherul. N-am știut ce altceva să fac cu el. 

Maestrul încuviință şi privi coada săgeţii pe care o ţinea în 
mână; ochii lui spălăciţi erau indescifrabili. Vaelin privi în jurul odăii, 
wăsind-o mai puţin goală decât se așteptase. Pe pereţi erau atârnate 
câteva arme: un ciocan de luptă, o lance lungă cu vârf din fier, un 
soi de ghioagă din piatră, pumnale și junghere de diverse modele. 
Pe poliţe se vedeau și cărţi, iar absenţa prafului arăta că Sollis nu le 
pusese acolo doar ca ornamente. Pe peretele îndepărtat, pe un cadru 
«lin lemn, era întinsă un soi de tapiserie din piele de capră, împodo- 
bită cu siluete desenate simplist și simboluri nefamiliare. 

— Stindardul de război lonak, zise Sollis. 

Băiatul își feri ochii, simțindu-se ca o iscoadă. Spre surprinde- 
rea lui, maestrul urmă: 

-— Băieţii lonak devin parte din clanurile de războinici la o 
vârstă fragedă. Fiecare clan are propriul stindard și toţi membrii 
clanului depun un jurământ de sânge: să moară apărându-l. 

Vaelin își şterse o picătură de apă care i se scurgea din nas. 

— Ce înseamnă simbolurile, maestre? 

-— Ele enumeră bătăliile clanului, capetele pe care le-au luat 
yi onorurile ce le-au fost acordate de Înaltele lor Preotese. Lonakii 
sunt pasionaţi de istorie. Copiii sunt pedepsiți dacă nu pot recita 
sapa clanului lor. Se spune că ar avea una dintre cele mai mari 
biblioteci din lume, deși n-a văzut-o nimeni din exterior, Își iubesc 
poveştile și stau ore în şir în jurul focului de tabără, ascultându-i pe 
yamani. Le plac mai cu seamă cele eroice, în care clanuri copleșite 
numeric au învins, deși nu aveau nicio șansă, cele despre bravi 


războinici solitari care căutau talismane pierdute în adâncurile 
pământului... despre băieţi care ucid asasini în pădure cu ajutorul 


unui lup. 

Vaelin îl privi pătrunzător. 

— N-a fost o poveste, maestre. 

Sollis aruncă alt lemn în foc, ridicând scântei în vatră. Aranjă 
buștenii cu un vătrai şi vorbi fără să-l privească pe băiat: 

— Lonakii nu au un cuvânt pentru „secret“. Ştiai asta? Pentru 
ei totul este important și trebuie scris, consemnat, spus şi repetat. 
Ordinul nu are o astfel de credinţă. Noi am luptat în bătălii care 
au lăsat în urmă mai bine de o sută de leșuri, însă despre ele n-a 
rămas scris nici măcar un singur cuvânt. Ordinul nostru luptă, dar 
adesea o face în umbră, fără glorie sau răsplată. Noi nu avem stin- 
darde. Azvârli coada săgeţii lui Vaelin în foc și penele umede sfâ- 
râiră în flăcări, apoi se încreţiră și se veștejiră, dispărând. Mikehl a 
fost omorât de un urs, un animal văzut rareori în Urlish, care totuși 
mai hălăduieşte prin adâncurile pădurii. Tu i-ai găsit rămășițele 
și mi-ai povestit. Mâine maestrul Hutril le va recupera și-l vom 
da focului pe Fratele nostru căzut și-i vom mulțumi pentru darul 
vieţii lui. 

Vaelin nu se simţi șocat, nici surprins. Neîndoielnic, totul era 
mai complicat decât putea el să ştie. 

— Maestre, de ce m-ai avertizat să nu-i ajut pe ceilalţi? 

Sollis rămase privind văpăile focului și băiatul înţelese 
că n-avea să primească un răspuns, când maestrul vorbi pe 
neașteptate: 

— Când ne dedicăm Ordinului, ne rupem legăturile cu cei 
de acelaşi sânge. Noi înţelegem asta, dar nu şi cei dinafară. Uneori 
Ordinul nu este o protecţie împotriva dihoniilor ce bântuie dincolo 
de zidurile noastre. Nu te putem proteja mereu. Ceilalţi n-aveau 
probabil să fie vânaţi. Încheieturile degetelor îi erau albe pe vătrai, 
când zgândări focul și mușchii obrajilor i se încordară de furie stă- 
pânită. Am greşit! Mikehl a plătit preţul greșelii mele. 

Tatăl meu, gândi Vaelin. Ei mi-au căutat moartea ca să-l 
rănească pe el. Indiferent cine ar fi, ei nu-l cunosc. 

— Maestre... și ce-i cu lupul? De ce ar căuta un lup să mă ajute? 

Sollis lăsă vătraiul din mână și-și frecă bărbia gânditor. 

- Întâmplarea aceea n-am înţeles-o. Am fost în multe locuri 
pi am văzut multe lucruri, dar un lup care să omoare oameni nu 
se numără printre lucrurile acelea... și care nu-i omoară pentru a-i 
mânca. Clătină din cap. Lupii nu fac așa. Acolo a fost altceva. Ceva 
„are atinge Bezna. 

'Tremurăturile lui Vaelin se intensificară pentru moment. 
Hezna. Slugile din casa tatei rosteau uneori cuvântul acela, de obi- 
vei în şoaptă, când credeau că nu le poate auzi nimeni. Era ceva 
ce oamenii spuneau când se întâmplau lucruri ce n-ar fi trebuit 
să se întâmple: copii născuţi cu semnul sângelui decolorându-le 
chipurile, cățele care fătau pisici şi corăbii găsite plutind în derivă 
pe mare fără echipaj. Bezna... 

- Doi dintre Fraţii tăi au ajuns înaintea ta, zise Sollis. Ar fi 
bine să te duci și să le povesteşti despre Mikehl. 

În mod vădit, discuţia lor se încheiase. Sollis n-avea să-i mai 
„pună nimic. Era evident și trist. Maestrul cunoștea multe istorii 
yi deţinea multă înţelepciune, ştia mai multe decât priza corectă 
1 spadei sau înclinarea potrivită a tăișului pentru a spinteca ochii 
potrivnicului, însă Vaelin bănuia că puţine dintre cunoştinţele lui 
erau rostite vreodată. El ar fi dorit să afle mai multe despre lonaki, 
despre clanurile de război și Înaltele Preotese, precum și despre 
Heznă, dar ochii lui Sollis erau aţintiţi asupra focului, pierduţi în 
jânduri, așa cum arătase de atâtea ori tatăl lui. De aceea se ridică 
In picioare și rosti: 

Da, maestre. 

Termină de băut restul laptelui cald, strânse pătura în jurul 
lul, ţinându-și sub braţ hainele ude, și porni spre ușă. 

Să nu spui nimănui, Sorna. Glasul lui Sollis se auzi ca o 
poruncă, acel ton pe care-l folosea înainte de a-și roti toiagul. Să 
nu te încrezi în nimeni. Acesta este un secret care ar putea însemna 
moartea ta. 

Da, maestre, repetă băiatul. 

leşi pe coridorul rece şi se îndreptă către turnul de miază- 
noapte, pârbovindu-se și tremurând; îi era atât de frig, încât se 

întrebă dacă se va prăbuși înainte să fi urcat treptele, însă laptele 
primit de la maestrul Sollis îi dăduse suficientă căldură și putere 
pentru a-și termina urcușul. 

Când se împletici pe uşă, îi găsi pe Dentos şi Barkus prăbușiţi 
pe paturile lor, cu oboseala evidentă pe chipuri. În mod curios, 
amândoi părură învioraţi de sosirea lui şi se ridicară pentru a-l 
întâmpina cu lovituri de palme pe spate și cu glume silite. 

— Nu ţi-ai putut găsi drumul prin întuneric, este? râse 
Barkus. Aș fi ajuns primul înapoi cu uşurinţă, dacă nu m-ar fi prins 
curentul. 

— Curentul? repetă Vaelin, surprins de căldura primirii lor. 

— Am traversat râu! prea devreme, explică Barkus. Sus, lângă 
strungă. Sincer, am crezut că atât mi-a fost. Curentul m-a aruncat 
pe mal exact vizavi de poartă, însă Dentos sosise deja. 

Vaelin îşi trânti hainele pe pat și se apropie de foc, bucu- 
rându-se de căldură. 

— Tu ai fost primul, Dentos? 

— Da. Fusesem sigur că primul va ajunge Caenis, dar încă nu 
l-am văzut. 

Și Vaelin fu surprins, deoarece Caenis era de departe cel mai 
iscusit dintre ei prin pădure; nu avea totuși nici forţa lui Barkus, 
nici viteza lui Dentos. 

— Cel puţin am învins celelalte companii, urmă Barkus refe- 
rindu-se la băieţii din alte grupuri. Până acum n-a apărut niciunul 
dintre ei. Nişte puturoși. 

— Da, încuviință Dentos. Am trecut pe lângă câţiva pe drum. 
Erau pierduţi ca un virgin într-un bordel. 

Vaelin se încruntă. 

— Ce este „bordel“? 

Ceilalţi doi își aruncară priviri amuzate şi Barkus schimbă 
subiectul. 

— Am șterpelit niște mere din bucătărie. Dădu pătura de pe 
pat într-o parte şi dezvălui trofeele. Și plăcinte. O să facem un ospăț 
când o să vină și ceilalţi. 

Ridică un măr la gură și mușcă zdravăn. Toţi deveniseră hoţi 
entuziaşti; era un obicei general și orice avea cea mai măruntă 
valoare era de aşteptat să dispară rapid, dacă nu era ascuns în 
“puranţă. Paiele din saltelele lor fuseseră de mult înlocuite cu 
orice bucăţi de ţesături sau piele moale pe care putuseră pune 
mâna. Pedeapsa pentru furt era adesea severă, totuși lipsită de 
muștruluieli despre imoralitate sau necinste şi în scurt timp băieții 
inţeleseseră că nu erau pedepsiţi pentru că furau, ci pentru că 
«rau prinşi. Barkus era expertul lor când era vorba despre mân- 
“ate, urmat îndeaproape de Mikehl, care se specializase în haine... 
Afikehl. 

Vaelin rămase privind focul şi-şi muşcă buza, gândindu-se 
«un să formuleze minciuna. Este rău, decise el. Este rău să-ţi minţi 
prietenii. 

— Mikehl a murit, rosti el în cele din urmă. Nu se putuse 
windi la un mod mai blând de a o spune şi făcu o grimasă în tăce- 
"va bruscă. A... a fost omorât de un urs. Am... i-am găsit rămășițele. 

Îl auzi înapoia sa pe Barkus scuipând mărul din gură. După 
aceea auzi un foșnet, când Dentos se așeză greoi pe pat. Vaelin 
„1svânse din dinţi şi continuă: 

— Maestrul Hutril va aduce trupul mâine, pentru a-l putea 
da focului. 

Un buștean trosni în vatră. Răceala aproape că dispăruse şi 
pielea începuse să-l furnice de căldură. 

— Ca să putem oferi mulţumiri pentru viaţa lui. 

Nimeni nu spuse nimic. | se păru că Dentos plângea, dar nu 
avu inima să se întoarcă și să se asigure. După un timp se îndepărtă 
«be foc şi se duse la patul său, își întinse hainele să se usuce, desfăcu 
iruna arcului și puse săgețile la locul lor. 

Uşa se deschise și apăru Nortah, ud leoarcă de ploaie, însă 
vi uunfător. 

— Al patrulea! exultă el. Eram sigur că voi fi ultimul. 

Vaelin nu-l mai văzuse vesel până atunci şi i se păru tulbură- 
1o La fel ca ignoranţa lui Nortah față de evidenta lor durere. 

— M-am rătăcit de două ori, râse el și-și trânti echipamentul 
pe pat. Am văzut și un lup. Se duse la foc și-și răşchiră degetele, ca 
să absoarbă căldură. M-am speriat în asemenea hal, încât nu m-am 
putut clinti. 

— Ai văzut un lup? repetă Vaelin. 

— Oh, da. Unul mare. Cred că se hrănise deja, fiindcă avea 
botul mânjit de sânge. 

— Ce fel de urs? întrebă Dentos. 

— Poftim? 

— Era un urs negru sau brun? Cei bruni sunt mai mari şi mai 
răi. Cei negri nu se prea apropie de oameni. 

— N-a fost un urs, făcu Nortah derutat. Am zis c-a fost un lup. 

— Nu știu, îi spuse Vaelin lui Dentos. Eu nu l-am văzut. 

— Atunci de unde știi c-a fost un urs? 

— Mikehl a fost omorât de un urs, îi spuse Barkus lui Nortah. 

— După urmele de gheare, zise Vaelin dându-și seama că 
minciuna era mai greu de susținut decât își închipuise. Era făcut... 
bucăţi. 

— Bucăţi! exclamă Nortah dezgustat. Mikehl era făcut 
bucăţi?! 

— Pentru că unchiul meu zicea că în Urlish nu trăiesc urşi, 
continuă Dentos monoton. Spunea că trăiesc doar în miazănoapte. 

— Pun rămășag c-a fost lupul pe care l-am văzut, șopti Nortah. 
Lupul pe care l-am văzut eu l-a mâncat pe Mikehl. M-ar fi mâncat 
pe mine, dacă n-ar fi fost sătul. 

— Lupii nu mănâncă oameni, zise Dentos. 

— Poate că era turbat. Băiatul se lăsă să cadă pe pat, năucit. A 
fost cât pe-aci să fiu mâncat de un lup turbat! 

Seara trecu în acelaşi fel: ceilalți băieţi sosiră pe rând, obosiţi 
şi uzi, dar ușuraţi că trecuseră Încercarea, cu zâmbetele pălind când 
auzeau vestea. Dentos și Nortah se contraziseră în privinţa lupilor 
şi urșilor, iar Barkus își împărţi furtișagurile sărăcăcioase, care fură 
mâncate într-o tăcere stupefiată. Vaelin se înveli în pătură și încercă 
să uite trăsăturile moi, lipsite de viață ale lui Mikehl şi senzaţia 

cărnii moarte prin țesătura sacului, când îi săpase o groapă puţin 
adâncă în pământ. 

Se trezi după câteva ceasuri, tremurând de frig. Ultimele vesti- 
pii ale unui vis îi fugiră din minte când ochii i se obişnuiră cu bezna. 
lu recunoscător că visul se risipise, puţinele imagini care-i mai dăi- 
nuiau în minte spunându-i că era mai bine să le uite. Ceilalţi băieţi 
dormeau, Barkus sforăia, pentru prima dată încetișor, iar lemnele 
«lin foc mocneau negre. Se dădu jos din pat împleticindu-se ca să 
aprindă focul, pe neaşteptate mai speriat de întunericul din odaie 
decât fusese de umbrele pădurii. 

— Nu mai sunt lemne, Frate. 

Se întoarse și-l zări pe Caenis aşezat pe patul său. Era încă 
lmbrăcat și straiele îi străluceau ude în lumina slabă a lunii care se 
strecura printre obloane. Faţa îi era ascunsă în umbre. 

- Când ai venit? îl întrebă Vaelin frecându-și palmele înfrigurat. 

Până atunci nu ştiuse că putea să-ţi fie atât de frig. 

- Am venit de ceva timp. 

Vocea lui Caenis era un zumzet pustiu, golit de emoţii. 

— Ai auzit de Mikehl? 

Vaelin începu să umble înainte și înapoi, sperând ca mersul 
să i reîncălzească muşchii. 

— Da, încuviinţă Caenis. Nortah spunea c-a fost un lup. 
|)entos spunea c-a fost un urs. 

Vaelin se încruntă, descoperind o undă de amuzament în gla- 
nul Fratelui său. O ignoră. Toţi reacţionaseră diferit. Jennis, care 
lunese prietenul cel mai apropiat al lui Mikehl, izbucnise în râs 
“And îi spuseseră, în hohote puternice din toată inima, care nu se 
mai opriseră, ci continuaseră, până ce Barkus fusese nevoit să-l păl- 
imuiască pentru a le pune capăt. 

Un urs, spuse Vaelin. 
Într-adevăr? 

Vaelin era sigur că celălalt nu se clintise, dar își închipui că 
sărine o înclinare întrebătoare a capului. 

Dentos spunea că tu l-ai găsit. Trebuie să fi fost urât... 

Sângele lui Mikehl mult și gros, care îmbibase țesătura sacului 
și acum se infiltra prin ea, pătându-i mâinile... 

— Am crezut că vei ajunge înaintea mea, rosti Vaelin şi-şi 
înfășură pătura mai strâns în jurul umerilor. Într-o după-amiază, pe 
când eram în grădină, am pus prinsoare cu Barkus că vei fi primul 
care se va întoarce în Casă. 

— Da, aşa ar fi trebuit să se întâmple, dar m-am abătut din 
drum. Am dat peste o enigmă în pădure. Poate că tu m-ai putea 
ajuta s-o rezolv. Spune-mi, ce ai crede dacă ai găsi un bărbat mort 
cu o săgeată în beregată? O săgeată cu coada tăiată. 

Vaelin aproape că nu-și mai putea stăpâni tremurul; trupul 
îi era zgâlțâit în asemenea măsură, încât pătura lunecă pe podea. 

— Am auzit că pădurile sunt pline de tâlhari, se bâlbâi el. 

— Așa este. Atât de pline, încât am găsit alți doi morţi. Aceia 
nu fuseseră însă uciși de săgeți, dar este posibil să-i fi răpus un urs, 
ca pe Mikehl. Poate chiar să fi fost același urs. 

— P-poate. 

Ce-i asta? Vaelin ridică mâna şi-şi privi degetele care tremu- 
rau. Asta nu-i frig. Asta-i mai degrabă... Simţi un imbold brusc, 
aproape irezistibil de a-i spune lui Caenis totul, de a se despovăra, 
de a căuta alinare în destăinuire. La urma urmelor, Caenis era prie- 
tenul lui. Era prietenul lui cel mai bun. Cui altuia să-i spună, dacă 
nu lui? Deoarece asasinii îl hăituiau, avea nevoie de un prieten care 
să-i vegheze spatele. Ei doi ar fi luptat împreună... 

Să nu te încrezi în nimeni. Acesta este un secret care ar putea 
însemna moartea ta. Cuvintele lui Sollis îi înfrânară limba, întă- 
rindu-i hotărârea. Caenis era prietenul lui, era adevărat, totuși nu-i 
putea spune adevărul. Era ceva prea important pentru a deveni un 
secret șoptit între băieţi. 

Descoperi că tremurul i se potolea pe măsură ce decizia îi spo- 
rea. De fapt, nu era chiar așa frig. Spaima și ororile din noaptea 
petrecută în pădure își lăsaseră amprenta asupra lui, o amprentă 
care putea să nu dispară niciodată, însă el avea să o înfrunte și să o 
învingă. Nu exista altă cale. 

Ridică pătura de pe jos şi reveni în patul său. 

— Urlish este cu adevărat un loc periculos, zise el. Ar fi bine 
să-ți scoţi straiele acelea, Frate. Maestrul Sollis te va învineţi în 
bătaie, dacă vei fi prea răcit ca să te antrenezi mâine-dimineaţă. 

Caenis rămase nemișcat, tăcut, și doar un suspin subţire îi 
wcăpă printre buze ca un şuierat lent. După o secundă se ridică 
pentru a se dezbrăca și-şi așeză veșmintele în felul lui ordonat, 
pitindu-și armele cu grijă înainte de a sui în pat. 

Vaelin rămase întins pe spate şi se rugă să-l cuprindă som- 
nul, cu vise cu tot. Își dorea să se termine noaptea aceea, să simtă 
căldura luminii zorilor, mistuind sângele și spaima care-i ticseau 
sufletul. Asta să fie soarta unui războinic? se întrebă el. O viață 
trăită tremurând în umbre? 

Glasul lui Caenis era abia un murmur, însă Vaelin îl auzi 
limpede. 

— Mă bucur că ești în viaţă, Frate. Mă bucur c-ai reușit să 
ntrăbaţi pădurea. 

Camaraderia, înţelese Vaelin. Și ea face parte din soarta războini- 
cului. Îşi îrmparți viaţa cu cei care sunt gata să moară pentru tine. Asta 
nu-i alunga frica apăsătoare din măruntaie, totuși îi tocea din tristeţe. 

— Şi eu mă bucur c-ai reușit, Caenis, șopti el. Îmi pare rău că 
nu te-am putut ajuta în rezolvarea enigmei tale. Ar trebui să stai de 
vorbă cu maestrul Sollis. 

Nu știu niciodată dacă dinspre Caenis se auzi un râset sau un 
vltat. După mulţi ani, Vaelin avea să se întrebe câtă durere le-ar fi 
putut cruța, lui și altora mulţi, dacă ar fi auzit clar atunci, dacă ar 
li ştiut cu exactitate. În clipa aceea i se păru un oftat şi cuvintele ce 
urmară o simplă declaraţie a evidenţei: 

-- Cred că vor fi multe enigme în viitorul nostru. 


Ridicară rugul pe câmpul de instrucţie, tăind lemne din 
pădure și îngrămădindu-le sub îndrumarea maestrului Sollis. 
Vuwneseră scutiţi să se mai antreneze în ziua aceea, însă munca era 
indeajuns de grea și Vaelin simţi oboseala din muşchi după ore 

de ridicat lemnele proaspăt tăiate pe cotiga cu care le transpor- 
tau la Casă, dar rezistă ispitei de a se plânge cu glas tare. Mikehl 
merita cel puţin o zi de muncă. Maestrul Hutril se întorsese la 
începutul după-amiezii, ducând de căpăstru un ponei pe care era 
strâns legată o povară. Băieţii se opriră din truda lor când trecu 
pe lângă ei, mergând spre poartă, și se holbară la trupul înfășurat 
în pânză. 

Asta se va mai întâmpla, înţelese Vaelin. Mikehl nu-i decât pri- 
mul. Cine va fi următorul? Dentos? Caenis? Eu? 

— Ar fi trebuit să-l fi întrebat, rosti Nortah după ce maestrul 
Hutril dispăru prin poartă. 

— Ce să-l fi întrebat? se încruntă Dentos. 

— Dac-a fost un lup sau un ur... 

Băiatul se aplecă iute, ferindu-se de scurtătura din lemn pe 
care Barkus o azvârli spre el. 

La începutul serii maeștrii suiră trupul pe rug, în timp ce 
băieţii se adunară pe câmpul de instrucţie, mai bine de patru sute, 
stând tăcuțţi în companiile lor. După ce Sollis și Hutril se retraseră, 
Aspectul înaintă ţinând o torţă aprinsă în mâna lui osoasă și acope- 
rită de cicatrice. Se opri lângă rug și-i cercetă din priviri pe învăţă- 
ceii adunaţi, cu chipul la fel de inexpresiv ca întotdeauna. 

— Am venit să fim martori la sfârşitul corabiei care l-a pur- 
tat prin viață pe Fratele nostru căzut, rosti el, dovedind din nou 
iscusința nefirească de a-și proiecta glasul somnolent astfel încât să 
poată fi auzit de toată mulțimea. Am venit pentru a-i mulțumi pen- 
tru faptele lui de bunătate şi curaj şi iertare, pentru momentele lui 
de slăbiciune. El a fost Fratele nostru și a căzut în slujba Ordinului, 
o cinste care sosește pentru noi toţi în cele din urmă. El este acum 
cu Plecaţii și spiritul lui se va alătura spiritelor lor, pentru a ne călă- 
uzi în slujirea Credinței. Gândiţi-vă acum la el, oferiți-i propriile 
voastre mulţumiri şi iertări, reamintiţi-vi-l acum și de-a pururi. 

Aplecă torţa către rug și atinse flăcările de surcelele din lemn 
de măr pe care băieții le îndesaseră în golurile dintre bușteni. În 

curt timp, focul se aprinse, flăcările și fumul se ridicară, iar miro- 
sul dulce de măr se pierdu în duhoarea de carne arsă. 

Privind văpăile, Vaelin se strădui să-şi amintească faptele 
«le bunătate și curaj ale lui Mikehl, sperând să-i vină în minte o 
amintire de nobleţe sau compasiune pe care ar fi putut-o purta cu 
el toată viaţa, dar se trezi împotmolit în episodul în care Mikehl 
«omplotase cu Barkus să pună piper în una dintre traistele pentru 
hrănirea cailor aflate în grajd. Maestrul Rensial trecuse traista peste 
capul unui armăsar recent cumpărat și scăpase ca prin urechile acu- 
lui să nu fie omorât, călcat în copite în mijlocul unei furtuni de 
lornăieli cabaline. Acela fusese oare curaj? Cu siguranţă, pedeapsa 
lusese aspră, deși atât Mikehl, cât și Barkus juraseră că bătaia pri- 
imită meritase din plin distracţia, iar mintea rătăcită a maestrului 
Hensial lăsase în scurt timp incidentul să dispară în smârcurile 
liweţoșate ale memoriei sale. 

Vaelin se uită la flăcările ce se înălţară și înghițeau oasele şi 
carnea mutilată ale celui care-i fusese cândva prieten și gândi: 
lurtă-mă, Mikehl. lartă-mă că ai murit din cauza mea. lartă-rnă că 
n am fost acolo ca să te salvez. Dacă voi putea, într-o bună zi îi voi 
yäsi pe cei care i-au trimis pe bărbaţii aceia în pădure și ei vor plăti 
pentru viaţa ta. Mulţurnirile mele te însoțesc. 

Privi în jur şi văzu că majoritatea celorlalţi băieţi pleca- 
seră la cină, însă grupul lor rămăsese, până și Nortah, deși părea 
mai degrabă plictisit decât întristat. Jennis plângea încetișor, 
vuprinzându-și umerii cu palmele, cu lacrimile șiroindu-i pe faţă. 

Caenis puse o mână pe umărul lui Vaelin. 

Ar trebui să mâncăm. Fratele nostru nu mai este. 

Vaelin încuviinţă din cap. 

Mă gândeam la scena aceea din grajd. Mai ţii minte? Cu 
traista... 

Caenis surâse scurt. 

Tin minte. Am fost invidios că nu mă gândisem eu la farsa 

Porniră spre sala de mese, cu Jennis practic dus pe sus de 
Barkus și continuând să plângă; ceilalți schimbară amintiri despre 
Mikehl, în vreme ce focul ardea înapoia lor, mistuindu-i trupul. A 
doua zi dimineaţă văzură că resturile fuseseră curățate și rămăsese 
doar un cerc de cenuşă neagră, ca o cicatrice pe iarbă. În lunile și 
anii ce urmară, până și cercul acela avea să dispară. 

CAPITOLUL 3 


Zilele veniră şi trecură, iar băieţii se antrenară, luptară, învățară. 
Vara deveni toamnă, apoi iarna se abătu cu ploi puternice și vân- 
turi muşșcătoare, care lăsară loc viscolelor obişnuite pentru Asrael 
in luna ollanasur. După ce fusese ars pe rug, numele lui Mikehl 
Iu rareori pomenit; ei nu-l uitară, însă nu mai vorbiră despre el, 
fiindcă nu mai exista. Privind un lot nou de recruți care intră pe 
poartă la începutul iernii, ei avură senzaţia stranie că nu mai erau 
vei mai tineri, că, pe neașteptate, corvezile cele mai grele vor fi 
povara altora. Uitându-se la nou-veniţi, Vaelin se întrebă dacă el 
Arătase vreodată atât de tânăr și de singur. De acum nu mai era 
copil, știa asta, niciunul dintre ei nu mai era. Erau diferiţi, se schim- 
baneră. Nu erau precum ceilalţi băieţi. lar deosebirea lui era mai 
profundă decât a altora, pentru că el era un ucigaș. 

După cele petrecute în pădure, somnul îi fusese tulburat și 
ue trezise adesea asudat şi tremurând în întuneric, din vise în care 
“hipul lipsit de viaţă al lui Mikehl venea să-l întrebe de ce nu-l sal- 
vane. Uneori sosea lupul, tăcut, privindu-l, lingându-și sângele de 
pe bot, purtând în ochi o întrebare pe care Vaelin n-o putea desluși. 
Până şi fețele asasinilor, însângerate şi sfârtecate, se iveau pentru a 
scuipa acuzaţii pline de ură, care-l deșteptau în strigăte de sfidare 
lipsită de părere de rău: 

— Ucigaşilor! Netrebnicilor! Putrezi-v-ar oasele! 
- Vaelin? 

De obicei îl trezea pe Caenis; și pe unii dintre ceilalţi băieți, 
“lar de obicei pe Caenis. 

Vaelin minţea şi spunea că-şi visase mama, luptându-se cu 
vinovăția de a folosi amintirea ei pentru a tăinui adevărul. Ei doi 
utăteau de vorbă o vreme, până când Vaelin simţea ghiontul ușor 
al oboselii care-l trăgea spre somn. Caenis se dovedi o comoară de 

istorii, deoarece știa pe dinafară toate poveștile Credincioşilor și 
multe altele, îndeosebi despre rege. 

— Regele Janus este un om măreț, repeta el întruna. El ne-a 
clădit regatul cu spada şi Credinţa. 

Nu se plictisea niciodată să-l asculte pe Vaelin povestind des- 
pre întâlnirea lui cu regele Janus, cum bărbatul înalt și roșcovan 
pusese o mână pe capul lui și-l ciufulise, apoi spusese „Sper să ai 
braţul tatălui tău, băiete“ şi chicotise. De fapt, Vaelin abia și-l rea- 
mintea pe rege, întrucât nu avusese decât opt ani când tata îl împin- 
sese înainte la recepţia de la palat. Își reamintea totuși opulenţa 
sălilor și straiele bogate ale nobililor adunaţi acolo. Regele Janus 
avea un fiu și o fiică, un băiat de vreo şaptesprezece ani cu chip 
serios şi o fată de vârsta lui Vaelin, care se strâmbase la el dinapoia 
mantiei lungi, tivite cu hermină a tatălui ei. Pe atunci regele nu 
avea regină, care murise cu o vară în urmă, și se zicea că inima îi era 
sfărâmată şi că n-avea să-și mai ia niciodată altă mireasă. Vaelin 
ținea minte că fetița, mama lui îi zicea „prinţesă“, zăbovise când 
regele trecuse mai departe pentru a saluta alt oaspete. Ea îl privise 
cu răceală din cap în picioare, după care pufnise: 

— N-o să mă mărit cu tine. Eşti murdar. 

După aceea fugise după tatăl ei fără să privească în urmă. Tatăl 
lui Vaelin râsese, aşa cum făcea rareori, și-i spusese: 

— Nu-ţi fie frică, băiete, n-o să te blestem cu ea. 

— Şi cum arăta regele? întrebă Caenis curios. Era înalt de doi 
metri așa cum se spune? 

Vaelin strânse din umeri. 

— Era înalt, da, totuși nu pot spune cât de înalt. Și avea pe gât 
niște semne roșii, ciudate, ca şi cum ar fi fost ars. 

— La vârsta de şapte ani a fost lovit de Mâna Roșie, rosti 
Caenis luându-şi pe dată tonul de povestitor. Vreme de zece zile, a 
suferit chinurile și sudorile de sânge care ar fi omorât un adult, apoi 
pojarul i s-a stins şi și-a recăpătat puterile. Nici Mâna Roșie, care 
adusese moartea în toate familiile din ţară, nu-l putuse lua pe Janus. 
Chiar copil fiind, spiritul îi era prea puternic pentru a fi înfrânt. 

Vaelin bănuia că băiatul ştia multe istorii şi despre tatăl lui, 
întrucât timpul petrecut în Ordin îl învățase care era adevărata 
măsură a faimei Lordului Bătăliilor, însă nu-i ceruse niciodată să-i 
spună vreuna. Pentru Caenis, tatăl lui Vaelin era o legendă, un erou 
care stătuse la dreapta regelui în timpul Războaielor de Unificare. 
Pentru Vaelin, el era un călăreț care dispăruse în pâcle cu doi ani 
în urmă. 

— Cum îi cheamă pe copiii lui? întrebă Vaelin. 

Dintr-un motiv necunoscut, părinţii lui nu-i spuseseră nicio- 
dată prea multe despre Curtea regelui. 

— Fiul regelui și moştenitorul tronului este prinţul Malcius, 
despre care se spune că-i un tânăr studios și ascultător. Fiica lui 
este prinţesa Lyrna, despre care mulți cred că va întrece până și 
frumusețea mamei sale. 

Uneori Vaelin era tulburat de lumina care sclipea în ochii 
lui Caenis când vorbea despre rege şi familia lui. Erau singurele 
momente când îi dispărea încruntătura meditativă, ca şi cum n-ar 
mai fi gândit deloc. El văzuse expresii similare pe fețele oamenilor 
vând ofereau mulţumiri Plecaţilor, de parcă firea lor obișnuită ar fi 
dispărut pentru o clipă, lăsând în loc doar Credinţa. 


Când iarna se înteți și ninsoarea acoperi pământul, începură 
pregătirile pentru Încercarea Sălbăticiei. Excursiile cu maestrul 
Iutril deveniră mai lungi, lecţiile lui mai detaliate şi mai insistente; 
Ii făcea să alerge prin zăpadă până îi dureau toți mușchii și împărțea 
pedepse aspre pentru neglijenţă și lipsă de atenţie. Ei însă știau cât 
ile important era să înveţe tot ce puteau. Dar se aflau de ceva timp 
In Ordin pentru ca băieţii mari să le arunce uneori câte un sfat, 
vare consta de obicei dintr-un avertisment înspăimântător despre 
primejdii viitoare, printre care la loc de cinste figura Încercarea 
Hălbăticiei: Se crezuse că dispăruse pentru totdeauna, dar i-au găsit 
trupul în anul următor, înghețat, lipit de un copac... A încercat să 
mănânce boabe-de-foc și și-a scuipat ficaţii... A pătruns din greșeală 
În vizuina unei pisici sălbatice și a ieșit ținându-și maţele în palme... 

Fără îndoială, poveştile acelea erau exagerate, totuși ascundeau un 
adevăr esenţial: în toate Încercările Sălbăticiei mureau băieți. 

Când sosi momentul, fură duși în grupuri mici în decursul 
unei luni, pentru a reduce șansa de a se întâlni și ajuta unul pe 
celălalt pe durata ordaliei. Aceasta era o Încercare pe care fiecare 
trebuia s-o înfrunte singur. După o călătorie scurtă cu barja în 
amonte, urmă o călătorie lungă în căruţă pe un drum acoperit de 
zăpadă, lipsit de orice semne distinctive, care şerpuia prin ţinutul 
deluros și cu păduri rare de la miazănoapte de Urlish. La intervale 
de opt kilometri, maestrul Hutril oprea căruţa şi-l ducea pe unui 
dintre băieţi printre copaci, întorcându-se mai târziu pentru a lua 
din nou hăţurile. Când veni rândul lui Vaelin, fu condus în lungul 
unui pârâiaș care curgea printr-o vâlcea ferită. 

— Ai cremenea? întrebă maestrul Hutril. 

— Da, maestre. 

— Funie, strună nouă, pătură suplimentară? 

— Da, maestre. 

Hutril încuviinţă din cap, apoi făcu o pauză și răsuflarea i se 
ridică într-un norișor de aburi în aerul îngheţat. 

— Aspectul mi-a cerut să-ţi transmit un mesaj, rosti el după 
încă o clipă și lui Vaelin i se păru ciudat că evita să-l privească în 
ochi. El a spus că, întrucât este probabil să fii vânat ori de câte ori 
vei părăsi adăpostul Casei, te poţi întoarce cu mine și se va consi- 
dera că ai trecut Încercarea. 

Vaelin amuţi. Șocul propunerii Aspectului, la care se adăuga 
faptul că era prima dată când vreunul dintre maeștri se referea la 
întâmplările prin care trecuse el în pădure, îl buimăci. Încercările 
nu erau simple chinuri arbitrare născocite de-a lungul anilor de 
maeştri sadici. Ele făceau parte din Ordin și fuseseră stabilite de 
întemeietorul acestuia cu patru sute de ani în urmă, iar de atunci 
nu se schimbaseră. Erau mai mult decât o moștenire, erau un 
articol al Credinței. Băiatul nu putea să nu simtă că evitarea unei 
Încercări şi continuarea în Ordin ar fi însemnat nu doar lipsă de 
onestitate, nu doar lipsă de respect faţă de prietenii lui, ci chiar 


ANTHONY RYAN 
80 


blasfemie. Reflectând mai departe, un alt gând îl fulgeră: Dacă asta 
este, de fapt, altă Încercare? Dacă Aspectul vrea să vadă dacă voi 
ocoli o probă pe care Fraţii mei n-o pot ocoli? Dar când se uită în 
ochii feriţi ai maestrului Hutril, zări ceva care-i spuse că mesajul 
era adevărat: rușine. Hutril considera propunerea o insultă. 

— N-aş vrea să contrazic părerea Aspectului, rosti Vaelin, însă 
mi se pare puţin probabil ca un asasin să înfrunte dealurile acestea 
tarna. 

Hutril aprobă iarăși din cap și pe buze îi apăru un zâmbet slab, 
loarte rar la el, însoţit de un suspin slab de uşurare. 

— Nu te aventura departe, rosti el, ascultă glasul dealurilor și 
1a te doar după urmele cele mai recente. 

După aceea își puse arcul pe umăr şi porni pe drumul lung de 
intoarcere la căruță. 

Vaelin îl privi îndepărtându-se şi se simţi foarte flămând, în 
ciuda micului dejun copios pe care toţi băieţii îl mâncaseră în dimi- 
neaţa aceea. Era încântat că profitase de ocazia de a fura niște pâine 
din bucătărie înainte de plecare. 

Potrivit lecţiilor lui Hutril, începu imediat să-și construiască 
un adăpost; găsi un cotlon între două stânci mari, care să-i slujească 
drept pereţi, şi strânse lemne pentru acoperiș. În jur existau ramuri 
văzute pe care le putea folosi, dar în scurt timp fu nevoit să mai taie 
şi altele din copacii din jur. Închise apoi a treia latură cu zăpadă, 
aşezată în blocuri, aşa cum fusese învăţat. După ce-și termină 
munca, se răsplăti cu o chiflă, silindu-se să n-o înghită pe toată, 
ın ciuda foamei, ci mușcând bucăţi mici pe care le mestecă bine. 

După aceea trebui să aprindă un foc şi aranjă pietre mai mici 
în cerc lângă intrarea adăpostului, apoi curăţă zăpada din mijlocul 
cercului și umplu locul cu crenguţe și rămurele pe care le pregătise, 
jupuind coaja udă de zăpadă pentru a ajunge la lemnul uscat de 
«dedesubt. Scânteie de câteva ori din cremene şi în scurt timp îşi 
încălzea mâinile deasupra unui foc respectabil de însufleţit. Hrană, 
adăpost și foc, le spusese mereu maestrul Hutril. Astea îi țin pe 
oameni în viață. Toate celelalte sunt luxuri. 

În prima lui noapte petrecută în adăpost nu reuşi să doarmă, 
asaltat de vânturi urlătoare şi ger muşcător împotriva cărora pătura 
pe care o atârnase la intrare oferea prea puţină protecţie. Vaelin 
decise ca în ziua următoare să meșterească o acoperitoare mai 
solidă și își petrecu noaptea încercând să distingă voci în vânt. Se 
spunea că vânturile pătrundeau în lumea de Dincolo și că Plecaţii 
le foloseau pentru a trimite mesaje Credincioşilor; erau unii care 
stăteau ore în șir pe coastele dealurilor, căznindu-se să deslușească 
vorbe de înțelepciune sau alinare din partea fiinţelor dragi pe care 
le pierduseră. Vaelin nu auzise niciodată un glas în vânt și se întrebă 
pe cine ar fi putut auzi, dacă ar fi fost adevărat. Poate pe mama lui, 
deși ea nu mai venise după acea primă noapte în Ordin. Poate pe 
Mikehl sau pe asasini, care-şi scuipau ura în vânt. Dar în noaptea 
aceea nu auzi nicio voce și până la urmă lunecă într-un somn cu 
întreruperi, îngheţat. 

În ziua următoare, strânse crengi subţiri pentru a le împleti 
într-o ușă pentru adăpost. Munca era meticuloasă şi dificilă, iar 
degetele deja amorţite îl dureau de atâta efort. Petrecu restul zilei 
vânând, cu săgeata înstrunată, şi cercetând cu atenţie zăpada în 
căutare de semne. Cu o noapte în urmă, prin vâlcea trecuse o căpri- 
oară, însă dârele lăsate erau prea slabe pentru a o găsi. Zări urme 
mai recente, de capre, dar duceau la o pantă pieptișă pe care avea 
puţine speranţe s-o urce înainte de lăsarea nopţii. În cele din urmă 
trebui să se mulţumească doar cu două ciori, care făcuseră greșeala 
de a poposi pe o ramură prea apropiată de adăpostul lui, şi puse 
curse pentru iepurii imprudenţi care simțeau nevoia să se aventu- 
reze în zăpadă. 

Jumuuli ciorile și păstră penele pentru a aprinde focul, după 
care trase păsările în ţepușe şi le fripse. Carnea lor era tare şi uscată, 
şi înţelese atunci de ce nu erau considerate o delicatesă. După lăsa- 
rea nopţii, nu mai avea ce să facă decât să se ghemuiască lângă foc, 
până se stinse, apoi să se culce. Ușa împletită era mai utilă decât 
pătura, totuși gerul părea să-i intre în oase. Stomacul îi chiorăia, 
dar vântul urla încă şi mai tare şi el tot nu auzi nicio voce. 

Avu mai mult noroc dimineaţă, deoarece prinse un iepure. Fu 
mândru de reuşită, săgeata lui îl lovise pe când fugea spre vizuină. 
În mai puţin de un ceas îl jupui și curăță, simțind o plăcere uriașă 
s4- | frigă deasupra focului, privind cu ochi mari grăsimea care cur- 
gea peste piele. Ar trebui să i se spună Încercarea Foamei, decise 
el când măruntaiele îi chiorțăiră din nou, vulgar de sonor. Mâncă 
jumătate din carne și puse restul în scorbura unui copac pe care 
o alesese ca ascunzătoare. Se afla destul de sus față de pământ — 
trebuia să urce în arbore ca să ajungă la ea —, însă în acelaşi timp 
trunchiul era prea subţire ca să susțină greutatea unui urs care ar 
h vrut să-i fure hrana. A trebuit să facă un efort real pentru a se 
impotrivi imboldului de a înfuleca toată carnea deodată, știind că, 
«dacă ar fi procedat așa, era posibil ca a doua zi să rămână flămând. 

Restul zilei îl petrecu vânând fără succes; capcanele îi rămă- 
seseră supărător de goale și trebui să sape sub zăpadă, în căutare 
de rădăcini. Cele găsite abia dacă aveau să-l sature şi fu nevoit să 
le fiarbă mult pentru a deveni comestibile, dar îi ajunseră cât să-i 
alunge foamea. Singurul lui noroc fu găsirea unei rădăcini de yallin, 
“are nu era comestibilă, însă avea un suc urât mirositor, util în a-i 
proteja scorbura cu hrană și adăpostul împotriva lupilor sau urşilor. 

Revenea încet la adăpost după altă vânătoare eșuată, când 
incepu să ningă cu adevărat și în scurt timp vântul transformă ful- 
pii în viscol. Ajunse la timp, înainte să se fi întețit încât să nu mai 
poată vedea drumul, și înțepeni zdravăn la intrare ușa din crengi 
impletite, încălzindu-și mâinile reci ca gheaţa în blana iepurelui, 
pe care alesese s-o folosească drept manșon. Nu putea aprinde focul 
In toiul unui viscol și nu avea de ales decât să aştepte oprirea aces- 
tuia, tremurând, mișcându-și întruna degetele în blăniță, ca să nu 
amorţească. 

Vântul era mai puternic ca oricând și continua să urle, adu- 
«And vocile de Dincolo... Ce-a fost asta? Se ridică în picioare, își 
tou răsuflarea şi ciuli urechile. Un glas, un glas adus de vânt. Slab, 
plângăreţ. Vaelin rămase tăcut şi nemișcat, așteptând să-l audă din 
nou. Ţipătul crivățului era permanent şi iritant, fiecare schimbare 

de ton părând să vestească alt strigăt al vocii misterioase. Băiatul 
aşteptă, abia răsuflând, însă nu mai auzi nimic. 

Clătinând din cap, se aşeză iarăşi și se ghemui sub pătură, stră- 
duindu-se să fie cât mai mic cu putinţă. 

— „te blestem... 

Tresări, trezindu-se instantaneu. Nu se putuse înșela. Vântul 
purta o voce. Aceasta se auzi din nou, mai iute acum, dar numai 
câteva cuvinte ajunseră până la el. 

— „.auzi? ...te blestem! ...nu regret nimic! Eu... nimic... 

Glasul era slab, totuși îi putea auzi limpede furia, sufletul acela 
trimisese un mesaj de ură peste neant. Fusese oare pentru el? Simţi 
o spaimă rece, care-l cuprinse ca un pumn uriaş. Asasinii — Brak și 
ceilalți doi. Fiorii i se înteţiră, dar nu de frig. 

— „nimic! clocoti vocea. Nimic... ce-a făcut a.... Nimic! 
M-auzi? 

Vaelin crezuse că ştiuse ce înseamnă frica, crezuse că ordalia 
din pădure îl întărise și-l făcuse indiferent la teroare. Se înșelase. 
Unii maeștri vorbiseră despre bărbaţi care se scăpaseră în pantaloni 
când fuseseră copleșiți de spaimă. Până acum nu-i crezuse. 

— ..„.o să-mi port ura în Lumea de Dincolo! Dacă mi-ai bleste- 
mat viaţa, o să-mi blestemi moartea de o mie de ori... 

Tremurul lui Vaelin se opri pentru o clipă. Moarte? Ce fel 
de suflet Plecat vorbește despre moarte? Un gând evident îi veni 
în minte însoţit de un val de rușine la care era fericit că nu asista 
nimeni: cineva este afară, în viscol, în timp ce eu tremur de frică aici. 

Fu nevoit să sape pentru a ieși din adăpost, deoarece zăpada 
se troienise cel puţin un metru înapoia ușii. După câteva clipe de 
efort, ieşi în furia viscoluiui. Vântul era ca un cuţit care-i tăia man- 
tia de parcă ar fi fost din hârtie, fulgii îngheţaţi îi înțepau chipul ca 
niște cuie și nu putea să vadă aproape nimic. 

— Hei! răcni el și simţi cum cuvântul dispare în furtună de 
îndată ce-i ieșise de pe buze. 

Trase aer adânc în plămâni, înghițind zăpadă şi încercă din 
nou: 

— HEI! CINE-I ACOLO? 

Ceva se mişcă prin furtună, o formă vagă în zidul alb. Dispăru 
mainte de a putea vedea ce era. Inspirând iarăşi adânc, începu 
să se lupte să înainteze către locul unde credea că fusese forma, 
sinulgându-și cu greu picioarele din troienele îngheţate. Se împle- 
ici de câteva ori înainte să le găsească: două siluete, strânse lao- 
lată, parţial acoperite de zăpadă, una mare și una mică. 

— Scoală-te! răcni Vaelin înghiontind-o pe cea mare. 

Aceasta gemu și se rostogoli, iar omătul căzu de pe o faţă 
incrustată de ger; din masca de gheaţă îl priveau doi ochi de un 
ilbastru spălăcit. Băiatul se retrase puţin. Nu mai văzuse niciodată 
o uitătură atât de intensă. Nici chiar căutătura maestrului Sollis 
nu-ţi putea sfredeli sufletul în felul acela. Inconștient, degetele lui 
strânseră mânerul jungherului de sub mantie. 

— Dacă rămâneţi aici, o să-ngheţaţi şi-o să muriţi în două 
minute! strigă el. Am adăpost! Făcu semn înapoia sa. Puteţi merge? 

Ochii continuau să-l privească, iar faţa îngheţată rămase 
nemişcată. Norocul meu proverbial, gândi Vaelin trist. Numai eu 
puteam să dau peste un nebun în toiul unui viscol. 

— Eu pot să merg, se auzi glasul bărbatului ca un mârâit. 
După aceea dădu din cap spre forma mai mică de alături și adăugă: 
O să am însă nevoie de ajutor. 

Vaelin se apropie de cealaltă siluetă, o trase cu putere în 
picioare și auzi un icnet de durere. Când o ajută să se ridice, 
gluga ei căzu și dezvălui un chip palid de silfidă și un ciuf de păr 
roșcat. Fata își păstră poziţia doar o clipă, după care căzu moale 
peste el. 

— Haide, icni bărbatul, luându-i un braț și trecându-l peste 
umerii lui. 

Vaelin procedă la fel cu celălalt braţ și împreună porniră cu 
greu către adăpost. Păru să dureze o veșnicie; în mod incredibil, 
viscolul sporea în intensitate și băiatul ştiu că dacă aveau să se 
oprească, fie și numai pentru o secundă, moartea avea să-i înhaţe 
pe dată. Ajungând la adăpost, înlătură troianul care crescuse din 


CÂNTECUL SÂNGELUI 
85 


nou înaintea intrării şi o împinse mai întâi pe fată înăuntru, apoi îi 
făcu semn bărbatului să intre. El clătină din cap. 

— După tine, băiete. 

Vaelin auzi tonul ferm al acelui mârâit și știu că orice pierdere 
de timp pentru a se împotrivi ar fi fost inutilă şi posibil letală. Se 
târî în adăpost, împingând trupul fetei în faţa lui, înghesuindu-se 
amândoi cât putură de mult. Bărbatul îi urmă iute și statura lui 
voinică umplu aproape complet spaţiul dinăuntru, după care trase 
ușa, fixând-o în intrare. 

Zăcură toţi laolaltă și respiraţiile lor amestecate se învălătu- 
ciră în spaţiul strâmt din adăpost. Plămânii lui Vaelin ardeau de 
efortul strădaniei prin zăpadă, iar mâinile îi tremurau nestăpânit. 
Le vâri sub mantie, sperând să nu fi degerat. O oboseală irezistibilă 
începu să-l cuprindă, înceţoșându-i vederea, în vreme ce luneca 
spre pierderea cunoștinței. Ultima imagine pe care o văzu fu a băr- 
batului de lângă el, care privea viscolul de afară printr-o crăpătură 
din uşă. Înainte ca epuizarea să-l doboare complet, Vaelin îl auzi 
murmurând: 

— Încă puţin. Doar puţin. 


Când își recăpătă cunoștința, simţi o durere de cap nimici- 
toare; o rază subţire de soare pătrundea prin acoperiș şi-l lovea 
drept în ochi, ceea ce-l făcu să scoată un icnet de neplăcere. Lângă 
el, fata se foi prin somn și una din cizmele ei îi învineţi tibia. 
Bărbatul nu se afla în adăpost, dar un miros puternic şi foarte ape- 
tisant pătrundea prin ușă. Vaelin decise să iasă și el. 

Îl găsi pe bărbat gătind turte de ovăz la focul de tabără pe o 
tigaie din fier, iar mirosul lor îi produse băiatului o senzaţie dure- 
roasă de foame. Eliberate de masca de gheaţă, trăsăturile bărbatului 
erau graţioase, însă profund cutate. Furia care-i încețoşase ochii pe 
timpul furtunii dispăruse, fiind înlocuită de o prietenie senină care 
lui Vaelin i se păru deconcertantă. Aprecie că avea în jur de treizeci 
și cinci de ani, deși era greu să fie sigur, deoarece chipul lui avea o 
profunzime, iar privirea o gravitate ce trădau o experiență vastă. 

Vaelin păstră o distanţă prudentă, temându-se că ar fi fost în stare 
să se repeadă la turte, dacă s-ar fi apropiat prea mult. 

— M-am întors după lucrurile noastre, rosti bărbatul și arătă 
din bărbie spre două raniţe din apropiere, de pe care zăpada nu 
fusese complet curățată. A trebuit să le abandonăm aseară, cu 
câţiva kilometri în urmă. Erau prea grele. 

Luă plăcintele de pe foc și-i întinse tigaia lui Vaelin. 

Cu gura plină de salivă, el clătină din cap. 

— Nu pot. 

— Eşti un băiat din Ordin, da? 

Vaelin încuviinţă, aproape paralizat de dorinţă. 

— Din ce alt motiv să fi trăit un băiat pe aici? Bărbatul clătină 
trist din cap. Pe de altă parte, dacă n-ai fi fost tu, eu și Sella am fi 
rămas de-a pururi sub zăpadă. Se ridică, se apropie de el și-i întinse 
mâna. Îți mulţumesc, tinere domn. 

Vaelin îi strânse mâna și simţi bătăturile aspre care-i acope- 
reau palma. Un războinic? Cercetându-l mai atent, se îndoi de acest 
lucru. Toţi maeștrii aveau un fel anume de a se mişca și de a vorbi, 
care-i deosebea de restul oamenilor. Bărbatul acesta era diferit. Era 
puternic ca ei, însă nu arăta ca ei. 

— Mă numesc Erlin Ilnis, se prezentă bărbatul. 

— Vaelin Al Sorna. 

Bărbatul arcui o sprânceană. 

— Numele familiei Lordului Bătăliilor. 

— Da, am auzit. 

Erlin Ilnis încuviinţă din cap şi nu mai stărui. 

— Câte zile mai ai? 

— Patru. Dacă nu mor de foame până atunci. 

— Atunci acceptă scuzele mele că ţi-am tulburat Încercarea. 
Sper să nu-ţi stric şansele de izbândă. 

:— Atâta timp cât nu mă ajuţi, n-ar trebui să conteze. 

Bărbatul se lăsă pe vine şi începu să-și mănânce micul dejun, 
tăind turtele în bucăţi cu un jungher cu lamă îngustă, pe care-l 
lulusea pentru a le duce la gură. Nemaiputând să reziste, Vaelin 

plecă să-şi ia bucata de carne de iepure din scorbură. Fu nevoit 
să sape printr-un strat gros de zăpadă, dar în scurt timp reveni la 
adăpost. 

— N-am mai văzut un viscol ca ăsta de mulţi ani, comentă 
încetișor Erlin în timp ce băiatul își frigea iepurele. Obișnuisem să 
cred că înrăutățirea vremii era un semn. Întotdeauna se părea că 
după aceea urmează un război sau o molimă. Acum îmi spun că nu 
înseamnă nimic altceva decât că s-a stricat vremea. 

Vaelin se simţi îndemnat să vorbească, pentru că în felul acela 
nu se mai gândea la permanentele proteste ale stomacului său. 

— Molimă? Te referi la Mâna Roșie. N-ai cum să fii atât de 
vârstnic ca s-o fi văzut. 

Bărbatul surâse ușor. 

— Am... călătorit mult. Molima sosește pe multe meleaguri, 
sub multe forme. 

— Câte? insistă Vaelin. Câte meleaguri ai văzut? 

Erlin căzu pe gânduri şi-și frecă tuleiele sure ale bărbii. 

— La drept vorbind, n-aş putea spune. Am văzut minunile 
Imperiului alpiran şi ruinele templelor leandrene. Am păşit pe 
potecile întunecate ale codrilor din miazănoapte şi am străbătut 
stepele nesfârşite unde Eorhil Sil vânează elanii cei mari. Am văzut 
o sumedenie de cetăţi, insule și munţi. Dar întotdeauna, fără doar 
şi poate, oriunde m-aş duce, nimeresc într-o furtună. 

— Nu ești din Tărâm? 

Vaelin era derutat. Accentul bărbatului suna straniu, abun- 
dând în vocale ce zgâriau urechea, totuși era clar asraelin. 

— Ba da, aici m-am născut, într-un sat aflat la câţiva kilometri 
spre miazăzi de Varinshoid, atât de mic încât nici măcar nu are un 
nume. Acolo îmi vei găsi neamurile. 

— De ce ai plecat? De ce ai călătorit în așa multe locuri? 

Bărbatul strânse din umeri. 

— Aveam mult timp la dispoziţie şi nu mă puteam gândi la ce 
altceva să fac. 

— De ce erai așa furios? 

Erlin se răsuci brusc către el. 

— Poftim? 

— Te-am auzit. Am crezut că era un glas adus de vânt, al unuia 
«intre Plecaţi. Erai furios, am auzit. Așa v-am găsit. 

Chipul lui Erlin căpătă o expresie de tristeţe profundă, aproape 
inspăimântătoare. Amărăciunea lui era atât de mare, încât Vaelin se 
intrebă din nou dacă nu cumva salvase un nebun. 

— Un om spune multe prostii când vede moartea cu ochii, 
rosti Erlin. După ce vei ajunge un Frate adevărat, sunt sigur că vei 
auzi bărbaţi aflaţi pe moarte spunând prostiile cele mai ridicole. 

Fata ieși din adăpost, clipind ameţită sub lumina soarelui, 
cu un șal strâns peste umeri. Văzând-o clar pentru prima dată, lui 
Vaelin îi fu greu să nu se holbeze. Faţa ei era un oval desăvârșit, 
incadrat de bucle de un roșu-deschis. Era mai mare decât el cu vreo 
doi ani și cu trei, patru centimetri mai înaltă. Îşi dădu seama că 
«le mult timp nu mai văzuse nicio fată și se simţi foarte stingherit. 

— Bună dimineaţa, Sella, o întâmpină Erlin. Dacă ţi-e foame, 
mai sunt turte în ranița mea. 

Ea surâse scurt și aruncă o privire precaută spre băiat. 

— El este Vaelin Al Sorna, urmă Erlin. Un Frate novice din al 
Saselea Ordin. Îi datorăm mulțumirile noastre. 

Fata se stăpâni destul de bine, însă Vaelin îi observă încor- 
darea când Erlin menţionase Ordinul. Se întoarse către băiat și-și 
mişcă mâinile într-o serie de gesturi fluide și complicate, cu un 
„âmbet sec fixat pe chip. E mută, pricepu el. 

— A spus că am fost norocoși să găsim un asemenea suflet 
curajos în mijlocul sălbăticiei, traduse Erlin. 

În realitate Sella zisese: Spune-i că-i mulțumesc și haide să ple- 
căm. Vaelin hotărî că ar fi preferabil să ascundă că-i era cunoscută 
ştiinţa limbajului semnelor. 

— Eşti binevenită, rosti el. 

Fata înclină din cap și se apropie de ranițe. 

Vaelin începu să mănânce, îndesând carnea în gură cu degete 
murdare, fără să-i pese că maestrul Hutril ar fi fost consternat de 

un asemenea spectacol. Erlin și Sella discutară prin limbajul sem- 
nelor. Gesturile lor fuseseră îndelung practicate şi erau executate 
cu o fluenţă care-l făcea să se rușineze de tentativele lui stângace 
de a-l imita pe maestrul Smentil. În ciuda ușurinţei cu care comu- 
nicau, Vaelin observă mişcările bruște, nervoase ale mâinilor fetei 
şi gesturile mai reţinute, liniștitoare ale lui Erlin. 

El știe cine suntem? întrebă fata. 

Nu, răspunse Erlin. Nu-i decât un copil. Curajos și isteț, dar 
un copil. Ei sunt învăţaţi să lupte. Ordinul nu le spune nimic despre 
celelalte credințe. 

Selia aruncă o privire scurtă, ferită în direcţia lui Vaelin, iar el 
îi zâmbi și-și linse grăsimea de pe degete. 

Ne-ar ucide dacă ar ști? întrebă ea. 

Nu uita că ne-a salvat vieţile. Erlin se opri şi Vaelin avu impre- 
sia că se străduia să nu-l privească. Și el este diferit, spuseră mâinile 
bărbatului. Alți Frați din al Șaselea Ordin nu sunt ca el. 

În ce fel diferit? 

În el există mai mult... mai mult sentiment. Nu simţi? 

Ea clătină din cap. Nu simt decât pericol. De zile întregi nu pot 
să simt altceva. Se opri o clipă și fruntea netedă îi fu încrețită de o 
încruntătură. El poartă numele Lordului Bătăliilor. 

Da. Cred că este fiul lui. Am auzit că l-ar fi încredințat 
Ordinului după moartea soţiei. 

Mişcările ei deveniră agitate, insistente. Trebuie să plecăm 
imediat! 

Erlin se sili să zâmbească spre Vaelin. Calmează-te, altfel va 
deveni suspicios. 

Băiatul se ridică și se duse la pârâiaș ca să-şi spele grăsimea de 
pe mâini. Sunt fugari, gândi el. Dar de cine fug? Și ce voiau să spună 
prin „celelalte credinţe“? Nu era pentru prima oară când regreta 
că niciunul dintre maeștri nu era acolo ca să-l îndrume. Sollis sau 
Hutril ar fi ştiut ce să facă. Se întrebă dacă n-ar fi trebuit să-i reţină 
cumva. Să-i doboare și să-i lege. Nu era sigur că ar fi putut. Fata 
nu reprezenta o problemă, însă Erlin era un bărbat în toată firea 

şi puternic. Vaelin bănuia că ştia cum să lupte, chiar dacă meseria 
lui nu era de războinic. Tot ce putea face era să le privească discuţia 
pentru a afla mai multe. 

Simţi din întâmplare mirosul, fiindcă vântul își schimbase 
direcţia şi i-l adusese, slab, dar clar: sudoare de cal. Trebuie să fie 
aproape, dacă o pot simți. Și nu-i doar un singur cal. Vin dinspre 
miazăzi. 

Urcă grăbit malul de miazăzi al vâlcelei și cercetă dealurile din 
direcţia aceea. Îi zări imediat, un pâlc întunecat de călăreţi, aflat la 
un kilometru spre miazăzi prin răsărit. Cinci, șase cai și trei copoi 
de vânătoare. Se opriseră, iar de la depărtarea aceasta era greu de 
deslușit ce făceau, însă Vaelin presupuse că-i așteptau pe câini să 
păsească o urmă de miros. 

Se sili să se întoarcă fără grabă la adăpost, unde o găsi pe fată 
lovind posacă în foc cu vârful unui băț și pe Erlin legând curelele 
raniţei sale. 

— Vom pleca în curând, îl asigură bărbatul. Ți-am făcut des- 
tule necazuri. 

— Mergeţi spre miazănoapte? întrebă Vaelin. 

— Da, către coasta renfaelină. Sella are rude acolo. 

— Tu nu ești rudă cu ea? 

— Nu-i sunt decât prieten și tovarăș de drum. 

Vaelin intră în adăpost și-și luă arcul, simțind cum crește 
încordarea fetei când își legă struna arcului și-şi trecu tolba peste 
umăr. 

— Trebuie să vânez, rosti el. 

— Desigur. Aș fi dorit să-ţi fi putut da ceva din hrana noastră. 

— Nu-mi este îngăduit să fiu ajutat de alţii în Încercarea 
aceasta. De altfel, sunt sigur că nu aveţi așa multă ca s-o puteţi 
împărți. 

Mâinile fetei se mișcară nervos: Așa este. 

— Cred că ar trebui să plecăm acum, rosti Erlin și se apro- 
pie de el cu mâna întinsă. Încă o dată îţi mulțumesc, tinere domn. 
Rareori întâlneşti un suflet atât de generos. Crede-mă, știu... 

Vaelin mișcă din mâini și formele pe care le descrise erau stân- 
gace în comparaţie cu ale lor, dar înţelesul era cât se poate de clar: 
Călăreţi în miazăzi. Au câini. De ce? 

Sella duse palma la gură şi chipul îi deveni alb ca varul de 
spaimă. Mâna lui Erlin se apropie pe nesimţite de pumnalul cu 
lamă curbată de la brâu. 

— Nu face asta, rosti Vaelin. Spune-mi doar de ce fugiţi. Şi 
cine vă urmărește. 

Erlin și fata schimbară priviri iuți. Degetele ei tremurară, lup- 
tându-se cu imboldul de a comunica. Erlin o prinse de mână; băia- 
tul nu fu sigur dacă încerca s-o calmeze sau s-o determine să tacă. 

— Așadar, vă învaţă semnele, comentă Erlin pe un ton neutru. 

— Ne învaţă multe lucruri. 

— V-au învăţat și despre Tăgăduitori? 

Vaelin se încruntă, amintindu-și una dintre rarele explicaţii ale 
tatălui său. Fusese prima dată când băiatul văzuse poarta cetăţii și 
trupurile care putrezeau în cuștile atârnate pe zid. 

— Tăgăduitorii sunt blasfernatori şi eretici. Sunt cei care neagă 
adevărul Credinței. 

— Ştii ce se întâmplă cu ei? 

— Sunt uciși și atârnaţi de zidurile cetăţii, în cuști. 

— Sunt atârnaţi de vii de ziduri și sunt lăsaţi să moară de 
foame. Le sunt tăiate limbile, pentru ca strigătele lor să nu-i tulbure 
pe trecători. lar toate astea se fac doar pentru că ei au altă credinţă. 

— Nu există altă Credinţă. 

— Ba da! Tonul lui Erlin era fioros, implacabil. Ți-am spus că 
am umblat prin toată lumea asta. Există nenumărate credinţe și 
nenumărați zei. Există mai multe feluri de a cinsti divinul decât 
numărul stelelor de pe cer. 

Vaelin clătină din cap, considerând irelevant argumentul 
acela. 

— Asta sunteţi voi? Tăgăduitori? 

— Nu. Eu urmez aceeași Credinţă ca tine, râse scurt şi amar 
Erlin. La urma urmelor, nu prea am de ales. Sella însă are alta 

potecă. Credinţa ei este diferită, totuși la fel de adevărată ca a ta şi a 
mea. Dar dacă ea va fi prinsă de cei care ne vânează, va fi torturată 
şi ucisă. Crezi că se cuvine asta? Crezi că toţi Tăgăduitorii merită o 
«astfel de soartă? 

Vaelin o privi pe fată. Frica îi domina chipul și buzele îi tre- 
imurau, dar ochii îi erau neatinși de teroare. Priveau în ochii lui fără 
să clipească, hipnotic, întrebător, amintindu-i de maestrul Sollis în 
timpul primei lecţii de scrimă. 

— Nu mă poți păcăli, i se adresă el. 

Sella inspiră adânc, îşi desprinse cu blândeţe mâinile din ale 
hui Erlin şi semnaliză: Nu încerc să te păcălesc. Caut ceva. 

— Ce anume? 

Ceva ce n-am văzut până acum. Se întoarse către bărbat. Ne 
va ajuta. 

Vaelin deschise gura să replice, însă cuvintele îi muriră pe 
buze. Ea avea dreptate, avea să-i ajute. Decizia nu era defel compli- 
cată. Era acţiunea corectă și el ştia asta. Avea să-i ajute, fiindcă Erlin 
era cinstit şi curajos și pentru că Sella era drăguță şi văzuse ceva în 
el. Avea să-i ajute fiindcă ştia că nu meritau să moară. 

Intră în adăpost și ieși cu rădăcina de yallin. 

— la-o, i-o aruncă lui Erlin. Taie-o în două şi frecaţi-vă cu 
sucul ei pe picioare şi pe mâini. Al cui miros îl cunosc câinii? 

Erlin adulmecă rădăcina nesigur. 

— Ce-i asta? 

— O să v-acopere mirosul. Pe care din voi îl urmăresc? 

Sella se atinse pe piept. Vaelin arătă eșarfa din mătase pe care 
lata o purta la gât și-i făcu semn să i-o dea. 

A fost a mamei, protestă ea. 

— Atunci va fi fericită că ţi-a salvat viaţa. 

După o clipă de şovăială, ea desfăcu eşarfa și i-o întinse. 
Băiatul și-o legă la încheietura mâinii. 

— Este oribil! se plânse Erlin când se unse cu sucul de yallin 
pe cizme, strâmbându-se simțind izul înţepător. 

— Așa li se pare şi câinilor, replică Vaelin. 

După ce și Sella îşi unse cizmele şi mâinile, băiatul îi conduse 
în partea cea mai deasă a pădurii care-i înconjura. La câteva sute de 
metri de adăpost, exista o scorbură îndeajuns de mare ca să ascundă 
doi oameni, dar care nu oferea protecţie dacă era vorba despre niște 
cunoscători. Vaelin spera ca bărbaţii care-i urmăreau să nu se apro- 
pie îndeajuns ca s-o vadă. După ce intrară acolo, el luă rădăcină de 
yallin de la Sella şi scurse sucul pe care îl mai putu stoarce din ea pe 
pământul și copacii din jur. 

— Staţi aici și să nu scoateţi niciun sunet. Dacă-i auziţi pe 
câini, rămâneţi pe loc, nu fugiţi. Dacă nu revin într-o oră, mergeţi 
spre miazăzi vreme de două zile, apoi cotiţi către apus, urmaţi dru- 
mul de pe coastă spre miazănoapte și ţineţi-vă departe de cetăţi. 

Dădu să se îndepărteze, când Sella se întinse către el, cu mâna 
tremurând în apropierea mâinii băiatului. Părea că se temea să-l 
atingă. Ochii ei îi întâlniră din nou pe ai lui, de data asta neîntre- 
bători, ci doar sclipind de recunoștință. El îi surâse scurt şi porni, 
fugind cât putea de repede spre vânători. Pădurea rară era ca o ceaţă 
în jurul lui și trupul chinuit de foame îl durea din cauza efortu- 
lui depus. Îşi împinse în străfundul minţii suferinţa și continuă să 
alerge, cu eșarfa de pe încheietură fluturând în vânt. 

Avu nevoie de cinci minute de goană susţinută, parcă inter- 
minabilă, până să audă câinii, schelălăituri îndepărtate şi ascuţite, 
care se transformau în lătrături ascuţite și amenințătoare pe măsură 
ce se apropiau. Vaelin își alese o poziţie de pe care să se poată apăra, 
pe un trunchi de mesteacăn căzut, și-și scoase iute eșarfa de la 
mână, legând-o la gât şi ascunzând-o vederii. Aşteptă, cu săgeata 
înstrunată, cu răsuflarea ieşindu-i în aburi pe când inspira adânc și 
se lupta cu tremurul din membre. 

Câinii ajunseră la el mai iute decât se aşteptase: trei forme 
negre care ţâșniră din tufe la douăzeci de metri depărtare, 
mârâind, cu colţi galbeni strălucitori, răscolind zăpada când 
se năpustiră spre el. Pe moment, băiatul fu șocat de înfățișarea 
lor, întrucât erau o rasă neobișnuită, fiind mai mari, mai rapizi 
și mai musculoşi decât orice alți copoi de vânătoare pe care îi 

văzuse vreodată. Prin comparaţie, până şi renfaelienii din cuștile 
Ordinului păreau simple animale de companie. Trăsătura lor cea 
mai teribilă erau ochii, galben sclipitori, plini de ură, care păreau 
că strălucesc pe măsură ce se apropiau de el, cu balele curgând din 
boturile lor mârâitoare. 

Săgeata băiatului îl lovi pe primul în beregată și-l rostogoli 
în zăpadă cu un schelălăit jalnic de surprindere. Vaelin încercă să 
tragă altă săgeată, dar al doilea câine ajunse la el înainte s-o fi scos 
din tolbă. Animalul sări, cu labele cu gheare ascuţite ca niște cuie 
îndreptate către pieptul lui, ţinând capul ușor răsucit, ca să-l prindă 
de gât cu ai săi colţi lucioși. Vaelin se lăsă să cadă înapoi, purtat de 
forța atacului, dădu drumul arcului și scoase cu mâna dreaptă jun- 
pherul de la brâu, pentru a lovi în sus atunci când atinse pământul 
cu spinarea, iar inerția câinelui îl ajută să-i îngroape lama în piept, 
trecând prin coaste şi cartilagii pentru a găsi inima, din care sângele 
se revărsă prin bot într-un val gros și negru. Luptându-se cu greaţa, 
Vaelin își propti cizmele sub trupul care zvâcnea și-l împinse într-o 
parte, apoi se rostogoli, îndepărtându-se de el, și se ridică, cu jun- 
gherul aţintit spre al treilea câine, gata de atac. 

Acesta nu mai sosi. 

Câinele se așeză, cu urechile lipite de țeastă, ţinând capul în 
pământ și ferindu-și privirea. Schelălăi, după care își ridică trupul 
musculos, se așeză din nou și-l privi cu o expresie ciudată, temă- 
toare şi, în același timp, de așteptare. 

— Ar fi bine să fii bogat, băiete, rosti un glas morocănos și 
furios. Îmi datorezi trei dulăi. 

Vaelin se răsuci, cu jungherul pregătit, și văzu un bărbat voi- 
nic și cu înfățișare aspră, care apăru dintre tufe; pieptul care i se 
ridica și cobora iute arăta că alergase în urma celor trei câini. Pe 
spinare avea prinsă o spadă asraelină şi purta o mantie de un albas- 
tru-închis, murdară. 

— Doi câini, rosti Vaelin. 

Bărbatul îl fulgeră din priviri, după care scuipă pe jos, duse 
mâna la spate şi-şi trase spada cu o mişcare îndelung practicată. 

— Ăștia sunt copoi-de-sclavi volariani, căcăciosule. Al treilea 
nu-mi mai este de niciun folos. 

Se apropie şi picioarele îi păşiră peste zăpadă cu mișcări de 
dans familiare, vârful spadei în jos și brațul ușor îndoit. 

Câinele mârâi, gros, surd și ameninţător. Vaelin riscă să se 
uite direct spre animal, așteptându-se să-l vadă înaintând iarăși, 
însă observă că privirea lui galbenă și plină de ură era aţintită asu- 
pra bărbatului cu spadă, iar buzele îi tremurau deasupra colţilor 
dezgoliţi. 

— Vezi?! strigă bărbatul. Vezi ce-ai făcut? Patru ani de dresaj 
pentru ticăloșii ăștia s-au dus pe apa sâmbetei! 

În clipa aceea pe Vaelin îl lovi un val de recunoaștere pe care 
ar fi trebuit să-l fi simțit de îndată ce apăruse bărbatul. Își ridică 
încetișor mâna stângă, arătând că era neînarmată, și o strecură sub 
cămașă, pentru a-și prinde medalionul și a-l ridica. 

— Îmi cer iertare, Frate. 

Pentru o clipă, confuzia se citi limpede pe chipul necunoscu- 
tului şi Vaelin își dădu seama că acesta nu era derutat de vederea 
medalionului, ci se întreba dacă l-ar fi putut omori, deși făcea parte 
din Ordin. În cele din urmă, decizia fu luată de altcineva. 

— Bagă spada în teacă, Makril! rosti un glas ascuţit, educat. 

Vaelin se întoarse și zări un călăreț care ieșea dintre copaci. 
Avea trăsături ascuţite și încuviinţă cordial către el, apropiindu-și 
armăsarul, un cal de vânătoare asraelin sur din miazăzi, o rasă cu 
picioare lungi, renumită mai degrabă pentru rezistenţă decât pen- 
tru agresivitate. Călărețul îl opri la doi metri depărtare și-l privi pe 
Vaelin cu o expresie care părea într-adevăr binevoitoare. Băiatul 
văzu că mantia lui era neagră: culoarea celui de-al Patrulea Ordin. 

— O zi bună, frăţioare! îl salută bărbatul cu trăsături ascuţite. 

Vaelin încuviinţă scurt din cap şi-şi vârî jungherul în teacă. 

— Şi ţie, maestre! 

— Maestru? Surâse ușor. Nu cred. Se uită la câinele rămas în 
viaţă, care mârâia acum spre el. Mă tem că ţi-am asigurat un tovarăş 
nedorit, frăţioare. 

— Tovarăș? 

— Copoii-de-sclavi volariani sunt o rasă mai puţin obișnuită. 
Uneori sunt sălbatici mai presus de orice închipuire, dar respectă 
un cod ierarhic rigid. Ai ucis căpetenia grupului din care făcea parte 
animalul acesta și pe cel care l-ar fi înlocuit. Acum el te consideră 
drept căpetenia lui. Este prea tânăr ca să te atace și să te renege, așa 
că ţi va oferi loialitate statornică, deocamdată. 

Băiatul se uită la câine și văzu o masă de muşchi şi colţi care 
mârâia și căreia îi curgeau balele, cu botul acoperit de o serie de 
cicatrice, cu blana în smocuri năclăite de noroi și rahat. 

— Nu-l vreau, zise el. 

— E prea târziu pentru asta, nătărăule, murmură Makril. 

— Termină cu prostiile, Makril! îl admonestă bărbatul cu tră- 
sături ascuţite. Ai pierdut nişte dulăi, o să facem rost de alţii. Se 
aplecă şi întinse mâna către Vaelin. Mă numesc Tendris Al Forne 
şi sunt Frate al celui de-al Patrulea Ordin şi slujitor al Consiliului 
pentru Încălcări Eretice. 

— Vaelin Al Sorna, răspunse băiatul strângându-i mâna. Frate 
novice al celui de-al Şaselea Ordin, în aşteptarea confirmării. 

— Da, desigur. Tendris se aşeză înapoi în şa. Încercarea 
Sălbăticiei, aşa-i? 

— Da, Frate. 

— În niciun caz nu invidiez Încercările Ordinului tău, îi oferi 
Tendris un surâs înţelegător. Îţi mai amintești Încercările tale, 
Frate? se adresă el lui Makril. 

— Doar în coşmaruri. 

Makril dădea ocol luminișului, lăsându-se la răstimpuri pe 
vine pentru a cerceta o urmă din zăpadă. Vaelin îl văzuse pe maes- 
trul Hutril procedând la fel, dar cu mai multă graţie. Hutril degaja 
o aură calmă când căuta urme. Makril era complet diferit, mereu în 
mişcare, agitat, parcă neliniștit. 

Trosnetul zăpezii sub copite vesti sosirea a încă trei Fraţi 
din al Patrulea Ordin, toţi călări pe cai asraelini de vânătoare, ca 
'lendris, şi având aerul bărbaților duri și cu piele tăbăcită care-şi 

petrec cea mai mare parte a vieţii sub cerul liber, vânând. Toţi îl 
salutară pe Vaelin cu gesturi scurte când Tendris îl prezentă, apoi 
se împrăștiară pentru a cerceta împrejurimile. 

— Se poate ca ei să fi trecut pe aici, le spuse Tendris. Copoii 
trebuie să fi adulmecat şi altceva decât un posibil prânz în tânărul 
nostru prieten aici de faţă. 

— Pot să-ntreb ce anume căutaţi, Frate? rosti Vaelin. 

— Năpasta Tărâmului şi a Credinței noastre, îi răspunse 
Tendris cu tristeţe. Necredincioși. Este o sarcină pe care am pri- 
mit-o eu şi Fraţii care mă însoțesc. Noi îi vânăm pe cei care reneagă 
Credinţa. Poate că te va surprinde să afli că există asemenea oameni, 
dar, crede-mă, așa este. 

— Nimic pe-aici, anunţă Makril. Nicio urmă, nimic ce să fi 
adulmecat copoii. Trecu printr-un troian înalt de zăpadă şi se opri 
în faţa lui Vaelin. Doar pe tine. 

Băiatul se încruntă. 

— Şi de ce m-ar fi urmărit câinii voștri? 

— Ai întâlnit pe cineva în timpul Încercării? întrebă Tendris. 
Poate un bărbat şi o fată? 

— Erlin și Sella? 

Makril și Tendris schimbară o privire. 

— Când? întrebă Makril. 

— Acum două nopţi. Vaelin fu încântat de indiferența cu 
care rostise minciuna; devenea tot mai iscusit în înşelătorii. Aveau 
nevoie de adăpost. Se uită la Tendris. Am greşit cu ceva, Frate? 

— Bunătatea și generozitatea nu sunt niciodată greșite, zâmbi 
Tendris, și Vaelin se simţi tulburat de faptul că surâsul lui părea 
autentic. Ei mai sunt în adăpostul tău? 

— Nu, au plecat în dimineaţa următoare. Au vorbit puţin, ba 
chiar fata n-a spus nimic. 

Makril pufni în râs fără veselie. 

— Este mută, băiete. 

— Mi-a dăruit asta. Vaelin scoase eșarfa Sellei de sub cămașă. 
Drept mulţumire, mi-a spus Erlin. N-am văzut niciun rău în ao 

lua. Nu oferă căldură. Dacă pe ei îi vânaţi, poate că dulăii voştri i-au 
simțit mirosul. 

Makril se apropie și adulmecă eșarfa cu nările dilatate și ochii 
fixaţi asupra băiatului. Nu crede niciun cuvânt, își dădu seama Vaelin. 

— El ţi-a spus încotro mergeau? întrebă Tendris. 

— Spre miazănoapte, spre Renfael. A spus că fata avea nea- 
muri acolo. 

— A minţit, zise Makril. Ea n-are niciun neam, nicăieri. 

De lângă Vaelin, mârâiturile dulăului se înteţiră. Makril se 
retrase încetișor, făcându-l pe băiat să se întrebe ce fel de câine 
putea trezi frica în propriul stăpân. 

— Vaelin, o să te întreb un lucru foarte important, rosti 
'Tendris și se aplecă în șa, fixându-l cu ochii. Fata te-a atins cumva? 

— Să mă atingă, Frate? 

— Da. Fie și cea mai ușoară atingere? 

Vaelin își reaminti şovăiala cu care Sella se întinsese către el 
şi-şi dădu seama că ea nu-l atinsese deloc, deși îi simţise profunzi- 
mea privirii, când descoperise ceva în adâncul lui, aproape ca pe o 
atingere pe dinăuntru. 

— Nu. Nu m-a atins. 

Tendris reveni în şa şi aprobă mulțumit din cap. 

— Atunci ai fost cu adevărat norocos. 

— Norocos? 

— Fata este o vrăjitoare Tăgăduitoare, băiete, zise Makril. Se 
cocoţase pe trunchiul de mesteacăn și mesteca o trestie-de-zahăr 
care apăruse în pumnul lui bătucit. Îţi poate răsuci inima dintr-o 
singură atingere a mânuţei ei gingaşe. 

— Fratele nostru vrea să spună, explică Tendris, că fata 
aceea deţine o putere, o iscusinţă care provine din Beznă. Erezia 
Necredincioșilor se manifestă uneori în feluri stranii. 

— Ea deţine o putere? 

— Mai bine să nu te împovărăm cu amănunte. Tendris trase 
hăţurile calului şi-l îndreptă spre marginea poienii, privind în jur 
după urme. Zici că au plecat ieri-dimineaţă? 

— Da, Frate. Vaelin încercă să nu se uite spre Makril, ştiind că 
vânătorul butucănos îl scruta intens și bănuitor. Către miazănoapte. 

— Hmm. Tendris îl privi pe Makril. Îi mai putem urmări fără 
copoi? 

Makril ridică din umeri. 

— Poate, însă nu va fi lesne după viscolul de azi-noapte. Mai 
mușcă o dată din trestia-de-zahăr, după care o aruncă. O să merg 
să caut la miazănoapte de dealuri. Tu ar trebui să-i iei pe ceilalți și 
să cercetaţi spre răsărit și apus. S-ar putea să încerce să se-ntoarcă 
pe propriile lor urme, ca să ne păcălească. 

Îi aruncă lui Vaelin o ultimă privire dușmănoasă, apoi dispăru, 
alergând printre copaci. 

— Este timpul să plec și eu, rosti Tendris. Sunt sigur că te voi 
revedea după ce vei fi trecut prin toate Încercările. Cine știe, poate 
că în compania mea va fi un loc pentru un Frate tânăr cu inimă 
curajoasă și ochi iute. 

Vaelin se uită la leșurile celor doi copoi și la dârele de sânge 
care pătau zăpada albă. Ei m-ar fi ucis. Pentru asta sunt prăsiţi. Nu 
doar pentru urmărire. Dacă i-ar fi găsit pe Sella și Erlin... 

— Nimeni nu ştie potecile pe care ne va conduce Credinţa, 
Frate, răspunse el pe un ton egal. 

— Aşa este, încuviinţă Tendris, acceptând zicerea. Norocul fie 
de partea ta! 

Vaelin era atât de surprins că planul lui izbândise, încât îl lăsă 
pe celălalt să ajungă aproape la marginea luminișului, înainte de 
a-și aminti să pună o întrebare esenţială. 

— Frate! Ce fac cu dulăul ăsta? 

Tendris privi peste umăr și-și îndemnă calul la trap. 

— Dacă eşti înţelept, ucide-l. Dacă eşti curajos, păstrează-l. 

Râse și ridică un braţ, după care armăsarul lui porni în 
galop şi zăpada se înălţă într-un nor gros care scânteie în soa- 
rele iernii. 

Vaelin se uită la dulăul care îl privea cu ochi adoratori; limba 
lungă și roz atârna din botul umed. Îi văzu iarăși numeroasele 

cicatrice de pe nas. Deşi animalul era încă tânăr, era vădit că avu- 
sese o viaţă grea. 
— Scrijelitul, i se adresă băiatul. Așa o să-ţi spun: Scrijelitul. 


Carnea de câine se dovedi tare şi plină de zgârciuri, însă Vaelin 
incetase de mult să mai fie mofturos. Scrijelitul schelălăise întruna 
când băiatul tranșase unul dintre leșuri în poieniţă, retezând pulpa 
din spate a copoiului celui mai mare. Păstrase distanţa tot timpul 
cât Vaelin revenise la adăpost și tăiase bucăţi de carne pe care să 
le frigă. Abia după ce băiatul terminase de mâncat și ascunsese 
restul cărnii în scorbură, dulăul se aventurase mai aproape, adul- 
mecându-i picioarele, parcă în căutarea siguranţei. Indiferent care 
ar fi fost trăsăturile sălbatice ale copoilor-de-sclavi volariani, cani- 
balismul nu se număra printre ele. 

— Nu știu ce să-ţi dau de mâncare, dacă nu vrei să te atingi de 
ai tăi, reflectă Vaelin mângâindu-l stângaci pe cap. 

Fără îndoială, câinele nu era obișnuit cu astfel de gesturi și se 
ghemuise precaut când băiatul încercase să-l mângâie prima dată. 

Vaelin revenise la adăpost de mai bine de o oră și aprinsese 
focul, fripsese carnea, curăţase zăpada dinăuntru și se împotrivise 
ispitei de a se duce să vadă dacă Erlin şi Sella mai erau în scor- 
bură. Încercase o senzaţie de neliniște încă din clipa când plecase 
Tendris, impresia că bărbatul îi acceptase spusele cam prea uşor. 
Putea să se înșele, desigur. Tendris i se păruse genul de Frate a cărui 
Credinţă era absolută și de nezdruncinat. În cazul acela, nici nu 
i-ar fi trecut prin minte că un Frate ar putea minţi, ba, mai mult, 
să mintă pentru a proteja un Tăgăduitor. Pe de altă parte, era oare 
posibil ca un bărbat care-şi petrecea viaţa vânându-i pe eretici prin 
tot Tărâmul să fie chiar lipsit de cinism? 

Fără răspunsuri la întrebările acestea, Vaelin nu putea risca 
să verifice soarta fugarilor. Vântul nu purta cu sine nimic care 
să-l avertizeze altceva, nicio schimbare în cântecul sălbăticiei nu 
ameninţa o ambuscadă, însă el rămase la adăpost, mâncă din car- 
nea câinelui şi se întrebă ce putea face cu acel cadou primit. 

Scrijelitul părea un animal ciudat de voios, ţinând seama de 
faptul că fusese prăsit și dresat pentru a vâna și omorî oameni. 
Rătăcea prin jurul adăpostului, jucându-se cu bețe sau oase pe care 
le dezgropase din zăpadă și pe care i le aducea băiatului, care învă- 
ţase repede că încercarea de a i le smulge era inutilă şi obositoare. 
Nu era deloc sigur că avea să i se îngăduie să păstreze dulăul la 
revenirea în Casa Ordinului. Era greu de crezut că maestru! Chekril, 
îngrijitorul cuștilor, să dorească o asemenea fiară lângă iubiții lui 
copoi. Cel mai probabil, aveau să-i înfigă un pumnal în beregată de 
îndată ce ar apărea la porți. 

Plecară la vânătoare după-amiază și Vaelin se așteptase la 
altă căutare lipsită de succes, dar în scurt timp Scrijelitul mirosi 
ceva. Schelălăi scurt și porni în salturi prin zăpadă, urmat de băiat 
care abia înainta după el. Când ajunse la sursa mirosului simţit de 
dulău, găsi leşul îngheţat al unei ciute mici, care fusese fără îndo- 
ială prinsă de viscolul din noaptea trecută. În mod straniu, era nea- 
tins; Scrijelitul aştepta răbdător alături, privindu-l pe Vaelin cum 
se apropia. Băiatul curăță leşul şi-i azvârli câinelui măruntaiele, a 
cărui reacţie de încântare îl surprinse. Lătră fericit și înfulecă, poc- 
nind lacom din fălci. Vaelin târî ciuta înapoi la adăpost, reflectând 
la schimbarea stranie a sorții lui. Fusese la un pas de flămânzire, 
pentru ca acum, în mai puţin de o zi, să ajungă la o abundență de 
hrană, de fapt, mai mult decât ar fi putut mânca înainte ca maestrul 
Hutril să revină şi să-l ducă înapoi la Casa Ordinului. 

Întunericul sosi iute, o noapte senină, dar fără lună, care 
transforma zăpada în cute de argint albastru şi întindea pe dea- 
supra o panoramă vastă de stele. Dacă acum Caenis ar fi fost lângă 
el, ar fi putut numi toate constelaţiile, totuși Vaelin putea distinge 
câteva dintre cele mai evidente: Spada, Cerbul şi Fecioara. Caenis 
îi povestise o legendă care relata că primele suflete ale Plecaţilor 
azvârliseră stelele pe cer din Lumea de Dincolo, ca un cadou pentru 
generaţiile viitoare, creând cu ele desene care să-i călăuzească pe 
cei vii pe poteca vieţii. Mulţi susțineau că erau în stare să citească 
mesaje scrise în cer; majoritatea acestora părea să se adune în 

târguri și iarmaroace, oferind poveţe în schimbul unui pumn de 
monede din aramă. 

Băiatul se întreba de ce oare vârful Spadei era îndreptat spre 
miazăzi, când sentimentul lui de neliniște se consolidă într-o cer- 
titudine îngheţată. Scrijelitul se încordă şi ridică puţin capul. Nu se 
simţea niciun miros, nu se auzea niciun sunet, nu exista niciun fel 
de avertisment, totuşi ceva nu era în regulă. 

Vaelin se întoarse și privi peste umăr, către tufele nemișcate 
dinapoia sa. Cât de tăcut este, se minună el cu adevărat impresio- 
nat. Niciun asasin n-ar putea fi așa iscusit. 

— Dacă ţi-este foame, Frate, strigă băiatul, am destulă carne 
de împărţit! 

Reveni la foc și mai adăugă câteva lemne pentru a păstra flăcă- 
rile înalte. După o tăcere scurtă auzi un scârţâit de cizme pe omăt, 
când Makril păși pe lângă el şi se ghemui de cealaltă parte a focului, 
rășchirându-şi degetele spre căldura văpăilor. Nu se uită la Vaelin, 
ci-l fulgeră din priviri pe Scrijelit. 

— Ar fi trebuit să-i fi luat gâtul, mormăi el. 

Vaelin intră în adăpost și tăie o bucată de carne. 

— Căprioară, rosti el şi i-o aruncă lui Makril. 

Bărbatul își înfipse pumnalul în carne şi aranjă o grămăjoară 
de pietre, ca s-o ţină deasupra focului, apoi îşi întinse pătura pe sol 
şi se aşeză. 

— Este o noapte frumoasă, Frate, zise Vaelin. 

Makril mârâi şi-şi desfăcu cizmele ca să-şi rmaseze picioarele. 
Mirosul fu îndeajuns de puternic pentru ca Scrijelitul să se ridice și 
să se îndepărteze. 

— Îmi pare rău că Fratele Tendris n-a dat crezare vorbelor 
mele, continuă Vaelin. 

— El te-a crezut. Makril culese ceva dintre degetele de la 
picioare şi azvârli în foc, unde pocni și şuieră. Este un adevărat 
om al Credinței. Eu însă sunt un ticălos bănuitor, născut în șanț. 
De-aia mă păstrează lângă el. Nu mă-nţelege greșit, are o mulţime 
de capacităţi, este cel mai bun călăreț pe care l-am văzut vreodată 

şi poate smulge informaţii de la un Tăgăduitor mai iute decât 
ţi-ai sufla nasul. Dar în alte privinţe este inocent. Are încredere 
în Credincioşi. Pentru el, toţi Credincioșii au aceeași credinţă: 
credinţa lui. 

— Nu însă şi a ta? 

Makril își apropie picioarele de foc, ca să se usuce. 

— Eu vânez. Urme, semne, vânatul, un iz purtat de vânt, 
năvala sângelui pe care o aduce omorul. Asta-i Credinţa mea. A ta 
care este, băiete? 

Vaelin ridică din umeri. Bănuia în vorbele sincere ale bărba- 
tului o capcană care să-i smulgă o mărturisire, așa că era mai bine 
să păstreze tăcerea. 

— Eu urmez Credinţa, replică el silindu-și cuvintele să sune 
sincer. Eu sunt un Frate din al Șaselea Ordin. 

— Ordinul are mulţi Fraţi. Toţi sunt diferiţi şi fiecare îşi 
găsește propria potecă în Credinţă. Nu te amăgi că Ordinul este plin 
de oameni virtuoși care-şi petrec toate clipele libere gudurându-se 
înaintea Plecaţilor. Noi suntem soldaţi, băiete. Viaţa unui soldat 
este aspră, cu plăceri scurte şi dureri lungi. 

— Aspectul spune că există o deosebire între un soldat şi un 
războinic. Un soldat luptă pentru bani sau pentru loialitate. Noi 
luptăm pentru Credinţă, iar războiul este felul nostru de a-i cinsti 
pe Plecaţi. 

Chipul lui Makril căpătase o expresie sumbră, ca o mască 
neregulată și lățoasă în lumina galbenă a focului, cu privirea înde- 
părtată, concentrată asupra unor amintiri nefericite. 

— Războiul? Războiul înseamnă sânge, rahat și bărbaţi 
înnebuniţi de durere, care-și strigă mamele în timp ce sânge- 
rează până mor. În asta nu există nicio onoare, băiete. Își ridică 
privirea spre Vaelin. O să vezi tu, amărât mic ce ești! O să vezi 
toate astea. 

Simţindu-se pe neaşteptate stânjenit, Vaelin puse încă un 
lemn pe foc. 

— De ce o vânaţi pe fata aceea? 

— Este o Tăgăduitoare. O Tăgăduitoare dintre cele mai spur- 
cate, fiindcă are puterea de a răsuci inimile bărbaţilor virtuoşi. Râse 
scurt, ironic. Şi de-aia cred c-aş fi în siguranţă, dacă m-ar întâlni 
vreodată. 

— Dar ce este puterea aceea? 

Makril testă carnea cu degetele și începu să mănânce, 
muşcând bucăţile mici pe care le mesteca de multe ori cu atenţie 
înainte de a le înghiţi. Erau gesturile des practicate, inconștiente 
ale unui bărbat care nu savura mâncarea, ci doar o îngurgita ca pe 
un combustibil. 

— Este o poveste sumbră, băiete, zise el între două înghiţituri. 
S-ar putea să-ţi dea coşmaruri. 

— Am deja coșmaruri. 

Makril arcui o sprânceană stufoasă, însă nu comentă. Termină 
de mâncat și scotoci în raniţă după o ploscă micuță din piele. 

— Prietenul Fratelui, explică el trăgând o dușcă. Rachiu cum- 
braelin amestecat cu floare-roșie. Păstrează căldura în bărbat când 
patrulează pe un zid la hotarul de miazănoapte, aşteptându-i pe 
sălbaticii lonaki să-i taie beregata. 

Întinse plosca spre Vaelin, care clătină din cap. Alcoolul 
nu era interzis în Ordin, totuși nu era încurajat de maeștrii cei 
mai Credincioși. Unii spuneau că orice substanţe ce amorţeau 
simţurile reprezentau o stavilă pentru Credinţă; cu cât un bărbat 
îşi amintea mai puţine din viaţa lui, cu atât avea să ia mai puţine 
în Lumea de Dincolo. Neîndoielnic, Fratele Makril nu împărtășea 
opinia aceea. 

— Așadar, vrei să ştii despre vrăjitoare. Se relaxă, se rezemă 
cu spatele de un bolovan şi sorbi la răstimpuri din ploscă. Ei bine, 
se spune c-ar fi fost arestată din ordinele Consiliului, în urma unor 
denunţuri de practici Necredincioase. De obicei, acuzațiile sunt pur 
și simplu aiureli: oameni care pretinseseră c-ar fi auzit glasuri de 
Dincolo ce nu aparţineau unor Plecaţi, care lecuiseră bolnavi, care 
vorbiseră cu fiarele şi așa mai departe. De obicei sunt ţărani speriaţi 
care se acuză unul pe altul pentru propriile lor ghinioane; totuși, 

la răstimpuri, apare și câte una ca ea. În satul ei fuseseră necazuri. 
Ea și taică-său erau străini de loc, sosiseră din Renfael. Erau retrași, 
iar el își câştiga pâinea ca scrib. Un moșier local a vrut ca el să-i 
falsifice niște acte, ceva legat de o dispută privind moștenirea unor 
păşuni. Scribul a refuzat şi a sfârșit cu un topor în spinare după 
câteva zile. Moşierul era văr cu judecătorul local, așa că nu s-a făcut 
nicio cercetare. După două zile însă, el a intrat în taverna locală, și-a 
mărturisit crima, apoi și-a retezat beregata. 

— Şi au învinuit-o pe ea pentru asta? 

— Se pare că fuseseră văzuţi împreună mai devreme în cursul 
zilei, ceea ce era ciudat, fiindcă se spunea că se urau chiar înainte 
ca nemernicul să-i fi omorât tatăl. S-a spus că ea l-a atins ușor cu 
palma pe braţ. N-a contat câtuşi de puţin că era mută și străină. Nu 
i-a fost de folos nici că era prea drăguță şi prea isteaţă. Oamenii au 
spus mereu că ceva nu era tocmai în regulă cu ea. Însă oamenii spun 
tot timpul fel de fel. 

— Așa că voi aţi arestat-o? 

— Nu. Eu și Tendris îi vânăm doar pe cei care fug. Fraţi din al 
Doilea Ordin i-au căutat în casă și au găsit dovezi de îndeletniciri 
Tăgăduitoare. Cărţi interzise, imagini de zei, ierburi și lumânări — 
chestiile obișnuite. S-a dovedit că ea și taică-său erau discipolii unei 
secte mărunte — Soarele și Luna — destul de inofensive, mai ales 
pentru că nu încearcă să-i convertească pe alţii la ereziile ei, dar un 
Tăgăduitor rămâne un Tăgăduitor. Ea a fost dusă la Temniţa-neagră 
şi în noaptea următoare a evadat. 

— A evadat din Temniţa-neagră? 

Vaelin nu era sigur dacă Makril îl lua peste picior. Temniţa- 
neagră era o fortăreață scundă și urâtă din centrul capitalei, cu pie- 
trele înnegrite de funinginea din topitoriile învecinate, faimoasă 
pentru că persoanele închise acolo nu mai ieșeau decât spre eșafod 
sau spânzurătoare. Dacă cineva dispărea și vecinii auzeau că fusese 
dus la Temniţa-neagră, nu mai întrebau când se va întoarce, ba 
chiar nici nu mai aminteau de el. Şi nimeni nu evadase niciodată 
de acolo. 

— Cum e posibil așa ceva? se minună băiatul. 

Makril trase o dușcă prelungă din ploscă și zise: 

— Ai auzit vreodată de Fratele Shasta? 

Vaelin își aminti unele povești de luptă mai teribile spuse de 
băieţii mai mari. 

— Shasta „Toporul“? 

— Da. A fost o legendă în Ordin, o adevărată brută, cu brațele 
cât trunchiurile de copaci și pumnii cât jamboanele. Se zice c-ar 
fi ucis peste o sută de oameni înainte să fie trimis ca paznic la 
Temniţa-neagră. A fost cu adevărat un erou... și probabil cel mai 
mare dobitoc pe care l-am cunoscut vreodată. De asemenea, rău la 
suflet, mai ales când bea. El a fost temnicerul vrăjitoarei. 

— Auzisem c-ar fi fost un mare războinic, care a slujit cu devo- 
tament Ordinul. 

Makril pufni. 

— Donjonul este locul unde Ordinul îşi trimite relicvele, 
băiete. Cei care supraviețuiesc după cincisprezece ani, care sunt 
prea proşti sau prea nebuni ca să ajungă maeştri sau comandanţi, 
sunt trimiși în Donjon ca să-şi încheie viaţa păzind eretici, chiar 
dacă nu sunt defel pricepuţi. Am văzut destui ca Shasta, idioţi mari, 
urâţi și brutali, care n-au în minte decât următoarea bătălie sau 
următoarea halbă de bere. De obicei nu trăiesc îndeajuns ca să con- 
stituie o problemă, totuși, dacă sunt destul de mari și de puternici, 
ei dăinuie, ca o miasmă urâtă. Shasta a dăinuit destul ca să fie trimis 
la Temniţa-neagră, așa să ne ajute Credinţa. 

— Aşadar, presupuse Vaelin grijuliu, bruta aceea stupidă i-a 
uitat celula deschisă și fata a ieşit? 

Makril râse și sunetul se auzi aspru și hâd. 

— Nu tocmai. El i-a dat fetei cheile de la poarta principală, și-a 
luat toporul din cameră și a început să-i ucidă pe ceilalţi Fraţi care 
erau de veghe. A doborât zece oameni înainte ca un arcaş să tragă 
în el destule săgeți ca să-l încetinească. Însă şi aşa, a mai ucis doi 
înainte să fie răpus. Ciudat este c-a murit cu un zâmbet pe chip, iar 
înainte de a-și da sufletul a spus: „Ea m-a atins“. 

Vaelin își dădu seama că degetele lui se jucau cu țesătura fină 
a eșarfei Sellei. 

— Ea l-a atins? repetă băiatul şi buclele ei roşcate și trăsăturile 
de spiriduș îi reveniră accentuat în minte. 

Makril sorbi din nou prelung din ploscă. 

— Așa se spune. Nu cunoștea natura grozăviei ei din Beznă, 
înţelegi? Dacă te-atinge, ești pe vecie al ei. 

Vaelin era aproape pierdut în reamintirea tuturor clipelor 
pe care le petrecuse în prezenţa Sellei. Am împins-o în adăpost, 
oare am atins-o atunci? Nu, era bine înfofolită... Ea s-a întins însă 
spre mine... Am simţit-o în minte. Oare acela să fi fost felul în care 
m-a atins? Oare de aceea am ajutat-o? Simţi imboldul de a-i cere 
lui Makril mai multe informaţii, dar ştia că ar fi fost o prostie. 
Vânătorul de eretici era și așa suspicios. Deşi era beat, n-ar fi fost 
înţelept să-i pună alte întrebări. 

— Eu şi Tendris o urmărim de atunci, continuă bărbatul. S-au 
împlinit deja patru săptămâni. Acum am ajuns cel mai aproape. 
ÎI are şi pe ticălosul ăla cu ea. Jur c-o să-l fac să-și plângă de milă 
înainte să-l ucid. 

Chicoti și bău din nou. 

Vaelin simţi cum mâna i se furișa spre jungher. Începuse să-l 
displacă profund pe Makril, care-i amintea prea mult de asasinii din 
pădure. Şi cine putea şti la ce concluzii ajunsese. 

— Mi-a spus că se numește Erlin, zise el. 

— Erlin, Rellis, Hetril... are o sută de nume. 

— Şi cine este, de fapt? 

Makril ridică din umeri cu un gest exagerat. 

— Cine poate şti? Îi ajută pe Tăgăduitori. Îi ajută să se-ascundă, 
îi ajută să fugă. Ţi-a povestit despre călătoriile lui? Din Imperiul 
alpiran până-n templele leandrene? 

Degetele băiatului se încleştară pe mânerul jungherului. 

— Da, mi-a povestit. 

— Te-a impresionat, este? Makril râgâi prelung, sonor și 
aproape melodios. Și eu am călătorit, să știi. Am călătorit al naibii 

de mult. Insulele meldeneane, Cumbrael, Renfael... Am ucis rebeli, 
eretici şi tâlhari pe tot pământu-ăsta întins. Bărbaţi, femei, copii... 

Jungherul lui Vaelin era pe jumătate scos din teacă. Este beat, 
nu va fi greu. 

— Odată, eu și Tendris am găsit o sectă întreagă, familii care se 
închinau unuia dintre zeii lor într-un hambar din Martishe. Tendris 
s-a înfuriat şi-i mai bine să nu-l contrazici când se enervează. Ne-a 
poruncit să zăvorâm uşile și să stropim hambarul cu ulei de opaițe, 
după care a scăpărat o cremene... N-aș fi crezut că ţâncii pot zbiera 
atât de tare. 

Jungherul ieşise aproape de tot din teacă, când Vaelin zări ceva 
care-l făcu să se oprească: mărgele din argint scânteiau în barba lui 
Makril. Bărbatul plângea. 

— Au ţipat așa mult timp. Duse plosca la gură și descoperi că 
era goală. Rahat! 

Mormăind, se sculă nesigur în picioare şi se împletici în 
noapte, iar peste scurt timp se auzi sunetul distinctiv al urinei 
ţârâind în zăpadă. 

Vaelin ştia că dacă voia s-o facă, acum era momentul cel mai 
potrivit. Spintecă-i beregata nemernicului, în tirnp ce urinează. Un 
sfârşit potrivit pentru un bărbat ticălos. Câţi copii va mai omori, 
dacă-l las să trăiască? Totuşi, lacrimile îl tulburaseră, lacrimi care-i 
spuneau că Makril era un om care ura ceea ce făcuse. lar el era un 
Frate al Ordinului. Părea o greșeală să ucidă un om a cărui soartă 
o putea împărtăși în anii următori. O convingere neașteptată puse 
stăpânire pe băiat, aprigă şi implacabilă: Mă voi lupta, dar nu voi 
ucide. Îi voi omori pe cei cu care mă voi înfrunta în bătălii, dar nu voi 
ridica spada împotriva nevinovaţilor. Nu voi ucide copii. 

— Hutril mai e pe-acolo? bolborosi Makril, reapărând cu 
pas împleticit pentru a se prăvăli pe pătura sa. Vă mai învaţă pe 
căcăcioșii de-alde voi cum să luptaţi? 

— Da, mai este. Îi suntem recunoscători pentru înțelepciune. 

— Nu-mi pasă de înţelepciunea lui! Ştii c-aia trebuia să fi 
fost slujba mea? Comandantul Lilden a spus c-am fost cel mai 

bun vânător de urme din Ordin. A zis c-atunci când va fi numit 
Aspect, mă va aduce-napoi în Casă, pentru a fi maestrul sălbăti- 
ciei. lar dup-aia prostovanul s-a pomenit c-o spadă meldeneană în 
măruntaie şi-a fost ales Arlyn. Rahatul ăla făţarnic nu m-a-nghiţit 
niciodată. L-a ales pe Hutril, legendarul vânător tăcut din Codrul 
Martishe. Pe mine m-a trimis să vânez eretici cu Tendris. Căzu pe 
spate, cu ochii pe jumătate închişi, iar glasul îi deveni o șoaptă. 
N-am cerut niciodată asta. Eu voiam doar să-nvăţ cum să urmă- 
resc... Aşa cum făcea taică-meu... Doar să urmăresc... 

Vaelin îl privi cum adormi, apoi mai aruncă lemne în foc. 
Scrijelitul reveni tiptil la adăpost și se așeză lângă el, după ce aruncă 
priviri precaute către Makril. Vaelin îl scărpină îndărătul urechilor; 
nu avea chef să se culce, știind că visele îi vor fi pline de hambare 
arzând și ţipete de copii. Deşi imboldul de a-l omori pe Makril se 
destrămase, tot nu se simţea confortabil să doarmă în același loc 
cu el. 

Petrecu încă un ceas privind stelele, cu Scrijelitul alături. De 
cealaltă parte a focului, Makril dormea tăcut, ameţit de alcool. Era 
curios că făcea atât de puţin zgomot, nici nu mormăia prin somn, 
nici nu sforăia, ba până şi răsuflarea îi era înceată. Vaelin se întrebă 
dacă acela era un talent care putea fi învăţat sau era un instinct pe 
care toţi Fraţii îl câștigau după ani de practică; fără îndoială, capa- 
citatea de a dormi fără zgomot putea prelungi viaţa oricui. Intră 
în adăpost doar când oboseala îi apropie pleoapele şi se înfășură 
in pătură, cu Scrijelitul între el şi intrare. Ajunsese la concluzia că 
Makril nu venise pentru a-l omori, totuşi era mai bine să fie pru- 
dent şi părea foarte puţin probabil ca vânătorul să încerce un atac, 
căci asta ar fi însemnat să treacă mai întâi de dulău. 

Vaelin se trase mai aproape de câine, încălzindu-se lângă el și 
simțindu-se bucuros că-l păstrase. Un băiat putea fi și mai ghinio- 
nist decât să aibă un copoi-de-sclavi ca prieten... 


Când se trezi dimineaţă, Makril nu mai era. Vaelin căută cu 
multă atenţie, însă nu găsi nicio urmă că bărbatul fusese măcar 

prin preajmă. Așa cum se așteptase, scorbura în care-i ascunsese pe 
Sella și Erlin era goală. Scoase eșarfa fetei de la gât și studie dese- 
nul complicat care fusese ţesut în mătase: fire de aur ce descriau 
semne fermecate. Pe unele le recunoscu imediat: o semilună, soa- 
rele, o pasăre, dar altele nu-i erau familiare. Probabil simboluri 
ale credințelor ei de Tăgăduitoare. Dacă aşa stăteau lucrurile, ar 
fi trebuit s-o arunce, fiindcă orice maestru care ar fi găsit-o l-ar fi 
pedepsit cu severitate, poate chiar mai mult decât cu bătaia. Era 
totuși un obiect minunat făurit, fin țesut, cu firele de aur scânteind 
ca noi-nouţe. El ştia că Sella i-ar fi deplâns teribil pierderea, fiindcă, 
la urma urmelor, fusese a mamei ei. 

Suspinând, strecură eșarfa în mânecă și adresă o rugă tăcută 
Plecaţilor să vegheze asupra celor doi oriunde s-ar fi dus. Reveni la 
adăpost, pierdut în gânduri. Trebuia să decidă ce să-i spună maes- 
trului Hutril şi avea nevoie să-și clădească minciunile cu grijă. 
Scrijelitul alerga înaintea lui, pocnind voios din fălci prin zăpadă. 


Întoarcerea la Casa Ordinului alături de maestrul Hutril se 
desfășură în tăcere; Vaelin era singurul băiat din căruţă. Se interesă 
de ceilalți și primi doar un răspuns mormăit: 

— Un an prost, cu viscolul ăsta. 

Vaelin se cutremură, stăpânindu-și gânduri speriate despre 
tovarășii lui, și se sui în căruță. Hutril porni, iar Scrijelitul alergă 
după ei pe făgașele adânci lăsate în omăt. Maestrul ascultă fără un 
cuvânt povestea lui Vaelin și privi inexpresiv spre dulău, în vreme ce 
băiatul îi spuse povestea lui, parțial născocită. Păstrase în principal 
lucrurile pe care i le spusese lui Tendris, dar nu aminti de vizita 
lui Makri! din noaptea anterioară. Unica reacţie a lui Hutril fusese 
atunci când Vaelin rostise numele vânătorului de urme: o ridicare 
a unei sprâncene. În rest nu zise nimic și lăsă tăcerea să se prelun- 
gească după ce băiatul terminase de vorbit. 

— Xăă... sugerez să ducem câinele în Casă, maestre, zise 
Vaelin. Poate că maestrul Jeklin îi va găsi un rost. 

— Asta va decide Aspectul, răspunse Hutril. Intră! 

La început i se păru că Aspectul avea de spus chiar mai 
puţine decât maestrul Hutril; stătea înapoia biroului său mare 
din lemn de stejar și-l privea fără un cuvânt pe Vaelin pe deasupra 
vârfurilor degetelor sale împreunate, în timp ce băiatul îşi repeta 
povestea, sperând cu disperare să şi-o reamintească foarte corect. 
Prezenţa maestrului Sollis, aşezat în colţ, nu-i alunga aproape 
deloc disconfortul. Până atunci Vaelin fusese doar o singură dată 
în odaia Aspectului, când fusese trimis să ducă un pergament, 
şi constată că maldărele de cărţi şi hârtii risipite peste tot cres- 
cuseră de atunci. Aici se aflau probabil sute de cărți, în teancuri 
înalte de pe podea până în tavan, iar spaţiile rămase erau ocupate 
cu nenumărate pergamente și documente făcute sul şi legate cu 
panglici. Era o colecţie pe lângă care biblioteca mamei lui părea 
sărăcăcioasă. 

Vaelin fusese surprins de lipsa de interes faţă de Scrijelit. Maeștrii 
păreau preocupaţi și oricum, în general, erau oameni greu de impresi- 
onat. Sollis îl aştepta în curte când coborâse din căruţă și, aruncându-i 
dulăului o privire scurtă de dezgust indiferent, îi spusese: 

— Până acum s-au întors Nysa și Dentos, ceilalţi sunt așteptați 
mâine. Lasă-ţi lucrurile aici şi urmează-mă în odaia Aspectului. 
Vrea să-ţi vorbească. 

Vaelin bănuise că Aspectul dorea o explicaţie în legătură cu 
animalul mare și sălbatic cu care se întorsese și-și repetase povestea 
când acesta îi ceruse să raporteze cum se desfășurase Încercarea. 

— Pari bine hrănit, comentă Aspectul. De obicei, băieții se 
întorc mai slabi și fără putere. 

— Am avut noroc. Scri... câinele m-a ajutat, adulmecând 
o ciută care murise îngheţată în viscol. Nu am considerat că voi 
încălca vreo condiţie a Încercării, deoarece avem voie să folosim 
orice unelte găsim în natură. 

— Da. Aspectul îşi încrucişă degetele lungi și le aşeză pe masă. 
Ai fost descurcăreţ. Păcat că nu l-ai putut ajuta pe Fratele Tendris 
în căutarea lui. El este unul dintre cei mai apreciaţi servitori ai 
Credinței. 

Vaelin se gândi la copiii arși și se sili să încuviinţeze cu since- 
ritate dând din cap. 

— Așa este. Am fost impresionat de devotamentul lui. 

Îl auzi pe Sollis scoțând un sunet discret în spatele lui și nu-și 
putu da seama dacă fusese un râs sau un pufnet de dispreţ. 

Aspectul surâse, o imagine stranie pe un chip așa îngust, însă 
era un zâmbet de regret. 

— După ce-a început Încercarea, rosti el, în afara zidurilor 
noastre s-au petrecut... evenimente. De aceea ai fost chemat aici. 
Lordul Bătăliilor a renunţat să-l mai slujească pe rege. Asta a iscat 
dezordine în regat, pentru că Lordul Bătăliilor era popular printre 
oamenii de rând. De aceea, şi ca recunoaştere a serviciilor lui, regele 
i-a acordat o favoare. Ştii ce este favoarea? 

— Un cadou. 

— Da, un cadou din partea regelui. Orice i-ar sta în putere să 
acorde. Lordul Bătăliilor și-a exprimat dorinţa și regele aşteaptă 
din partea noastră s-o îndeplinim. Atât doar că regele nu-i poate 
porunci Ordinului nostru — noi apărăm Tărâmul, dar slujim 
Credinţa, iar Credinţa este mai presus de Tărâm. El ne aşteaptă 
totuşi răspunsul și nu este ușor să refuzi un rege. 

Vaelin se foi stânjenit. Aspectul părea să dorească ceva de la el, 
dar nu știa ce putea să fie. În cele din urmă, când tăcerea i se păru 
insuportabilă, spuse: 

— Înţeleg. 

Aspectul schimbă o privire scurtă cu Sollis. 

— Înţelegi, Vaelin? Ştii ce înseamnă asta? 

Nu mai sunt fiul Lordului Bătăliilor, gândi Vaelin. Nu era sigur 
ce ar fi trebuit să simtă, de fapt, nu era sigur că simțea ceva. 

— Sunt un Frate al Ordinului, răspunse el. Evenimentele din 
afara acestor ziduri nu mă privesc până nu trec de Încercarea Spadei 
şi sunt trimis să apăr Credinţa. 

— Prezenţa ta aici era un simbol al devotamentului Lordului 
Bătăliilor față de Credinţă și Tărâm, explică Aspectul. Însă el nu mai 
este Lordul Bătăliilor și dorește să-i fie înapoiat fiul. 

Vaelin fu surprins de absenţa bucuriei sau a mirării, de absenţa 
oricărei iuţiri a bătăilor inimii sau de un fior de emoție care să-i 
răscolească măruntaiele. Nu simțea decât o buimăcire amorțită. 
Lordul Bătăliilor dorește să-i fie înapoiat fiul. Îşi aminti ropotul de 
darabană al copitelor pe solul umed dispărând în ceața dimineţii 
și comanda aspră din cuvintele tatălui său: Puterea noastră este 
loialitatea. 

Se strădui să-l privească pe Aspect în ochi. 

— Mă vei trimite la el? 

— Nu discutăm acum despre dorinţele mele. Și nici despre 
cele ale maestrului Sollis, deși, nu te teme, el și le-a făcut cunos- 
cute în mod ferm. Nu, Vaelin, decizia aceasta îţi aparține. Întrucât 
regele nu ne poate porunci și fiindcă una dintre maximele onorate 
ale Ordinului nostru este ca niciun învățăcel să nu fie silit să plece 
decât dacă dă greş într-o Încercare sau încalcă Credinţa, regele a 
lăsat alegerea în seama ta. 

Vaelin își stăpâni un râset amar. Alegerea? Tatăl meu a făcut o 
alegere cândva. Acum o voi face eu. 

— Lordul Bătăliilor nu are niciun fiu, se adresă el Aspectului. 
lar eu nu am un tată. Eu sunt un Frate al celui de-al Șaselea Ordin. 
Locul meu este aici. 

Aspectul își coborî ochii spre tăblia biroului, părând brusc mai 
bătrân decât îl văzuse băiatul vreodată. De fapt, ce vârstă are? Era 
greu de spus. Avea mișcările fluide precum ceilalți maeștri, însă 
trăsăturile lui prelungi erau ascuţite și tăbăcite de viața dusă sub 
cerul liber, iar ochii îi avea îmbătrâniţi și împovăraţi de experienţă. 
Cântări vorbele lui Vaelin cu oarecare tristeţe, cu un soi de regret. 

— Aspect, rosti Sollis, băiatul are nevoie de odihnă. 

Aspectul ridică fruntea și-l privi pe Vaelin cu ochii lui bătrâni 
și obosiţi. 

— Acesta este ultimul tău cuvânt? 

— Da. 

Aspectul surâse și băiatul îşi dădu seama că era un zâmbet 
silit. 

— Îmi bucuri inima, tinere Frate. Du-ţi câinele la maestrul 
Chekril, cred că el se va dovedi mai încântat decât te-ai putea 
aștepta. 

— Mulţumesc. 

— Şi eu îți mulţumesc, Vaelin. Acum poţi pleca. 


— Un copoi-de-sclavi volarian! icni uimit maestrul Chekril 
văzându-l pe Scrijelit, apoi îşi înclină pe un umăr capul plin de 
cicatrice. N-am mai văzut unul de douăzeci de ani sau poate chiar 
mai mult. 

Maestrul Chekril era un bărbat vesel, vânos, de vârstă mijlo- 
cie, cu mișcări mai convulsive și mai puţin măsurate decât ceilalți 
maeștri, oglindind câinii pe care-i îngrijea cu atâta dedicație. 
Mantia îi era mai murdară decât oricare alta pe care o văzuse Vaelin, 
pătată de pământ, fân și un amestec de urină și murdărie de ani- 
male. Mirosul care-l însoțea era cu adevărat spectaculos, totuși nu 
părea să-i pese şi nici nu băga câtuși de puţin în seamă orice ofensă 
pe care ar fi putut-o cauza cuiva. 

— Zici că i-ai omorât pe fraţii lui de haită? îl întrebă pe Vaelin. 

— Da, maestre. Fratele Makril a spus că acum mă consideră 
căpetenia haitei lui. 

— Da, da. Are dreptate-n privinţa asta. Câinii sunt lupi, Vaelin, 
ei trăiesc în haite, dar instinctele le sunt tocite şi haitele din care 
fac parte sunt vremelnice, iar ei uită repede cine este sau nu căpe- 
tenia. Însă copoii-de-sclavi sunt diferiţi, lor le-a mai rămas destul 
din caracterul lupilor ca să păstreze ordinea în haită și-n același 
timp sunt mai răi decât orice lupi, pentru că așa au fost prăsiţi cu 
veacuri în urmă. Doar cățelușii cei mai răi sunt păstraţi şi unii spun 
că în creșterea lor a existat atingerea Beznei. Ei au fost schimbaţi, 
cumva, sunt mai mult decât câinii, dar mai puţin decât lupii şi 
diferiţi de ambii. Când i-ai omorât căpetenia haitei, Scrijelitul te-a 
adoptat, te-a văzut ca pe o căpetenie mai puternică, mai destoinică. 
Nu se-ntâmplă totuși așa de fiecare dată. Cu siguranţă, ești atins de 
noroc, tinere. 

Maestrul Chekril luă o bucăţică de carne uscată din traista de 
la brâu și se ghemui, întinzând-o Scrijelitului. Vaelin îi observă miş- 
cările ezitante, precaute. Este speriat, înţelese el uluit. Este speriat 
de Scrijelit. 

Scrijelitul adulmecă grijuliu carnea, apoi se uită nesigur la 
băiat. 

— Vezi? zise Chekril. Nu vrea s-o ia de la mine. Prinde-o! îi 
aruncă bucata lui Vaelin. Încearcă tu. 

Vaelin întinse carnea spre Scrijelit, care o înhăţă și o înfulecă 
pe loc. 

— De ce se numește copoi-de-sclavi? întrebă băiatul. 

— Volarianii au foarte mulţi sclavi. Când unul dintre ei eva- 
dează, îl aduc înapoi și-i taie degetele mici de la ambele mâini. 
Dacă fuge din nou, trimit după el copoii-de-sclavi, care nu-l mai 
aduc înapoi decât în burdihanele lor. Nu-i ușor pentru un câine să 
ucidă un om. Oamenii sunt mai puternici decât ai crede și mai șireţi 
decât orice vulpe. Pentru ca un câine să omoare un om, trebuie să fie 
puternic şi iute, dar în acelaşi timp viclean şi sălbatic, foarte sălbatic. 

Scrijelitul se întinse la picioarele lui Vaelin și-și așeză capul 
pe cizmele lui, lovind încetișor cu coada în pardoseala din piatră. 

— Pare destul de prietenos. 

— Şi este... faţă de tine. Nu uita însă niciodată că-i un ucigaș. 
Pentru asta este crescut. 

Maestrul Chekril merse către capătul magaziei mari din pia- 
tră, care-i slujea ca adăpost pentru câini, și deschise o cușcă. 

— O să-l pun aici, rosti el peste umăr. Ar fi bine să-l aduci tu, 
altfel nu va sta. 

Scrijelitul îl urmă ascultător pe băiat în cușcă și dădu ocol unui 
petic de paie, după care se întinse pe el. 

— Tot tu va trebui să-l hrăneşti, urmă Chekril. Să-i faci curat 
înăuntru și așa mai departe. De două ori pe zi. 

— Bineînţeles, maestre. 

— Va trebui, de asemenea, să facă multă mișcare. Nu-l pot 
scoate însă cu ceilalţi câini, fiindcă i-ar ucide. 

— Voi avea eu grijă în privinţa aceasta, maestre. 

Intră în cușcă şi-l bătu pe Scrijelit cu palma pe cap, provocând 
o cascadă de lingeri băloase care-l trânti pe jos. Vaelin începu să 
râdă și se şterse de salivă. 

— Mă-ntrebasem dacă vei fi încântat să-l vezi, îi spuse el lui 
Chekril. Crezusem că vei dori poate să fie omorât. 

— Omorât? Pe Credinţă, nu! Crezi că un fierar ar arunca o 
spadă minunat tăurită? El va fi începutul unei noi descendenţe, va 
avea mulţi pui şi sper că vor fi la fel de puternici ca el, dar mai uşor 
de stăpânit. 

Băiatul mai rămase o oră, hrănindu-l pe Scrijelit şi asigu- 
rându-se că se simţea bine în noul lui mediu. Când sosi timpul 
să plece, schelălăiturile dulăului îi sfâşiară inima, însă maestrul 
Chekril îi spuse că trebuia să-l înveţe să fie părăsit, aşa că nu se 
întoarse după ce închise ușa cuștii. Scrijelitul începu să urle când 
Vaelin dispăru din vedere. 

În seara aceea, în odaie domniră tăcerea și o încordare neros- 
tită. Băieţii își povestiră pe rând despre greutăţi și foamete. Caenis, 
care, ca și Vaelin, arăta mai bine hrănit decât la plecare, își făcuse 
adăpost în trunchiul găunos al unui stejar bătrân, unde fusese ata- 
cat de o bufniţă furioasă. Dentos, care nu punea carne pe el nici 
chiar în clipele cele mai bune şi care acum arăta cu adevărat sco- 
fâlcit, petrecuse o săptămână mizerabilă luptându-se cu foametea, 
mâncând rădăcini și puţinele păsări și veveriţe pe care izbutise să le 
prindă. La fel ca maeștrii, niciunul dintre ei nu se arătă impresionat 
de întâmplările prin care trecuse Vaelin. Era ca și cum greutăţile ar 
fi provocat indiferenţă. 

— Ce este copoiul-de-sclavi? întrebă Caenis într-o doară. 

— O fiară volariană, mormăi Dentos. Nişte dihănii tare afu- 
risite. Nu le poţi folosi pentru lupte, fiindcă se întorc împotriva 
dresorilor. Se răsuci către Vaelin cu o privire brusc interesată. N-ai 
adus cumva ceva de mâncare? 

Petrecură seara într-un soi de transă epuizată; Caenis își 
ascuţea întruna jungherul de vânătoare pe o gresie, iar Dentos 

ciugulea din carnea uscată de căprioară pe care Vaelin o pitise în 
mantie, cu înghiţiturile mici despre care ei ştiau că erau cele mai 
bune când aveai stomacul gol, deoarece îndoparea le-ar fi provocat 
vomă. 

— Credeam că nu se mai termină, vorbi în cele din urmă 
Dentos. Am crezut cu-adevărat c-o să-mi rămână oasele acolo. 

— Niciunul dintre Fraţii cu care am plecat nu s-a mai întors, 
comentă Vaelin. Maestrul Hutril a spus că din cauza viscolului. 

— Începi să-nțelegi de ce sunt așa puţini Fraţi în Ordin. 

Ziua următoare fu probabil cel mai puţin grea din câte îndu- 
raseră până atunci. Vaelin se așteptase la o revenire la rutinele 
aspre, dar Sollis dedică dimineaţa unei lecţii de limbajul semnelor 
și Vaelin descoperi că iscusinţa lui redusă părea să se fi îmbunătăţit 
după scurta expunere la semnele fluide ale Sellei și ale lui Erlin, deși 
nu cu mult, și rămânea mai nepriceput decât Caenis. După-amiaza 
fu dedicată instrucției cu spada. Maestrul Sollis introduse un exer- 
ciţiu nou, în care azvârlea în ei cu fructe și legume putrede cu o 
viteză uluitoare, iar băieţii trebuiau să încerce să-şi folosească spa- 
dele din lemn pentru a se apăra. Era destul de urât mirositor, dar 
plăcut în mod straniu, aducând mai degrabă cu un joc decât cu 
majoritatea exerciţiilor lor, în urma cărora se alegeau de obicei cu 
vânătăi sau nasuri însângerate. 

După aceea cinară într-o tăcere stânjenitoare; sala de mese 
era mult mai liniștită decât în majoritatea cazurilor, multele locuri 
goale păreau să împiedice încercările de conversaţie. Băieţii mari 
le aruncară câteva priviri de simpatie sau de amuzament sinistru, 
însă niciunul nu comentă despre absenţe. Era ca seara de după 
arderea pe rug a lui Mikehl, atât doar că la o scară mai mare. Unii 
băieţi erau deja pierduţi și nu aveau să mai revină, alții urmau să 
se întoarcă, iar încordarea pricinuită de îngrijorarea posibilei lor 
dispariţii era palpabilă. Vaelin și ceilalți schimbară câteva comenta- 
rii scurte despre duhoarea lor de îngrășământ de după instrucţia din 
acea după-amiază, dar cu greu se putea vorbi despre o veselie reală. 
Ascunseră câteva mere şi chifle în mantii şi se întoarseră în turn. 

Se lăsă întunericul şi tot nu revenise nimeni. Vaelin începu să 
simtă siguranţa teribilă că ei erau singurii băieţi rămași din grupul 
lor. Nu mai exista Barkus care să-i facă să râdă, nici Nortah care să-i 
plictisească povestindu-le altă cugetare a tatălui său. Era o perspec- 
tivă cu adevărat înfiorătoare. 

Se urcau în paturi, când zgomotul de pași pe scara din piatră 
de afară îi făcu să încremenească într-o aşteptare plină de speranţe. 

— Pe două mere că-i Barkus, rosti Dentos. 

— Ţin rămășagul, acceptă Caenis. 

— Salut! exclamă vesel Nortah și-și trânti lucrurile pe pat. 

Era mai slab decât Caenis sau Vaelin, totuși nu atât de scofâlcit 
ca Dentos, iar ochii îi erau injectaţi de oboseală. Părea însă voios, 
aproape triumfător. 

— Barkus n-a apărut încă? întrebă el dezbrăcându-se. 

— Nu, răspunse Caenis și rânji către Dentos care își răsfrânse 
dezgustat buza de jos. 

Vaelin observă ceva nou la Nortah când își trase cămașa peste 
cap: purta în jurul gâtului un colier dintr-un fel de mărgele alungite. 

— L-ai găsit? întrebă el arătând colierul. 

Pe faţa lui Nortah apăru o licărire de satisfacţie îngâmfată, o 
expresie amestecată de victorie şi presimţire a uimirii lor. 

— Sunt gheare de urs, zise el. 

Vaelin îi admiră felul indiferent de a vorbi și-și imagină orele 
de repetiţie necesare pentru a-l dobândi. Decise să rămână tăcut 
şi să-l silească pe Nortah să-și spună singur povestea, dar Dentos 
strică totul. 

— Ai găsit un colier din gheare de urs, zise băiatul. Și care-i 
chestia? L-ai luat de la vreun sărman amărât prins de viscol, da? 

— Nu. L-am făcut din ghearele unui urs pe care l-am omorât. 

Continuă să se dezbrace, prefăcându-se dezinteresat de reacţia 
lor, însă Vaelin văzu clar cât de mult de bucura de clipele acelea. 

— L-ai omorât pe naiba! pufni Dentos. 

Nortah ridică din umeri. 

— Pentru mine, nu contează dacă mă crezi sau nu. 

Tăcură toţi, fiindcă Dentos și Caenis refuzau să pună întreba- 
rea inevitabilă, în ciuda curiozităţii lor evidente. Liniştea se pre- 
lungi și Vaelin decise că era prea obosit pentru a lăsa tensiunea să 
continue. 

— Te rog, Frate, zise el. Povesteşte-ne cum ai omorât un 
urs. 

— l-am tras o săgeată în ochi. Venise la o ciută pe care o vâna- 
sem. N-am putut accepta aşa ceva. Cine spune că urşii dorm iarna 
este un mincinos. 

— Maestrul Hutril spune că ei se trezesc numai dacă sunt 
siliţi. Trebuie să fi găsit un urs tare neobișnuit, Frate. 

Nortah îl fixă cu o privire stranie, cu o răceală superioară, ceea 
ce era obișnuit la el, însă în același timp cunoscătoare, ceea ce nu 
era la fel de obișnuit. 

— Mărturisesc că sunt surprins să te găsesc aici, Frate. Am 
întâlnit un vânător în sălbăticie, un individ destul de grosolan și 
un beţiv, dacă-mi pot spune părerea. El mi-a împărtășit multe vești 
din lumea largă. 

Vaelin nu rosti niciun cuvânt. Decisese să nu le spună celorlalți 
despre favoarea acordată de rege tatălui său, totuşi se părea că 
Nortah nu-i lăsa de ales. 

— Lordul Bătăliilor nu-l mai slujeşte pe rege, zise Caenis. Da, 
am auzit. 

— Unii spun că i-ar fi cerut regelui ca favoare să i-l înapo- 
ieze pe fiul lui din Ordin, interveni Dentos. Dar întrucât Lordul 
Bătăliilor nu are un fiu, cum să-i fie el înapoiat? 

Ei știau, îşi dădu seama Vaelin. Ştiau din clipa sosirii mele. 
De aceea erau atât de tăcuţi. Se întrebau când voi pleca. Probabil 
că maestrul Sollis le-a zis azi că voi rămâne. Se întrebă dacă era 
într-adevăr posibil să păstrezi un secret în Ordin. 

— Poate că fiul Lordului Bătăliilor, spuse Nortah, dacă el ar 
fi avut vreun fiu, ar fi fost fericit de ocazia de a scăpa de aici şi de a 
reveni în confortul familiei sale. Nu-i o șansă pe care vreunul dintre 
noi o va căpăta vreodată. 

Tăcerea pogori iarăși. Dentos şi Nortah se fulgerau din priviri, 
iar Caenis se foia, evident stânjenit. În cele din urmă, Vaelin zise: 

— Trebuie să fi fost o reuşită demnă de un arcaş iscusit, să 
nimerești un urs în ochi. Se repezise spre tine? 

Nortah scrâşni din dinţi, stăpânindu-şi furia. 

— Da. 

— Atunci este meritul tău că ţi-ai păstrat cumpătul. 

— Mulţumesc, Frate. Tu ai vreo poveste de împărtășit? 

— Am întâlnit doi eretici fugari, dintre care unul avea puterea 
de a răsuci minţile bărbaţilor, am ucis doi copoi-de-sclavi volariani 
şi am păstrat unul. Ah, da, şi i-am întâlnit pe Fraţii Tendris și Makril 
care vânează Tăpăduitori. 

Nortah își azvârli cămașa pe pat și rămase cu braţele muscu- 
loase în şolduri şi chipul împietrit într-o expresie neutră. Stăpânirea 
de sine îi era remarcabilă, iar dezamăgirea pe care o simţea abia 
dacă se întrezărea, însă Vaelin o zări. Acesta trebuia să fi fost 
momentul lui de triumf: el omorâse un urs şi Vaelin pleca. Trebuia 
să fi fost unul dintre momentele cele mai dulci ale vieţii lui tinere, 
dar Vaelin refuzase şansa de a scăpa, o şansă căreia Nortah îi ducea 
dorul, şi pe lângă aventurile lui, cele ale lui Nortah păreau neînsem- 
nate. Privindu-l, Vaelin fu impresionat de fizicul lui Nortah. Deşi 
nu avea decât treisprezece ani, forma viitorului bărbat era clară: 
zvelt, cu muşchi sculptați şi trăsături chipeșe. Un fiu de care tatăl 
lui, sfetnicul regelui, putea fi mândru. Dacă și-ar fi trăit viaţa în 
afara Ordinului, ar fi fost plină de idile și aventuri petrecute sub 
privirile admirative ale Curţii. În schimb, fusese condamnat la o 
viaţă de războaie, sărăcie şi trudă în slujba Credinței. O viaţă care 
nu fusese aleasă de el. 

— l-ai luat blana? întrebă Vaelin. 

Nortah se încruntă, nedumerit şi iritat. 

— Poftim? 

— N-ai jupuit ursul de blană? 

— Nu. Se apropia viscolul şi nu l-am putut târî până la adăpos- 
tul meu, aşa că i-am tăiat laba, ca să iau ghearele. 

— Ai procedat înțelept și este o ispravă de toată lauda. 

— Nu știu, mormăi Dentos. Mie şi bufnița lui Caenis mi s-a 
părut o chestie destul de bună. 

— O bufniţă? făcu Vaelin. Eu am adus cu mine un 
copoi-de-sclavi. 

Se ciorovăiră în glumă o vreme, și chiar Nortah li se alătură 
cu observaţii caustice despre slăbiciunea lui Dentos; erau din nou 
o familie, totuși încă incompletă. Se culcară mai târziu ca de obi- 
cei, tulburaţi că nu-l salutaseră pe următorul sosit, dar oboseala îi 
învinse. Somnul lui Vaelin fu în sfârșit lipsit de vise și se trezi cu un 
strigăt scurt de uimire, cu mâinile bâjbâind instinctiv după junghe- 
rul de vânătoare. Se opri, când ochii lui văzură forma mătăhăloasă 
de pe patul de alături. 

— Barkus? întrebă el, încă ameţit de somn. 

Îi răspunse un mormăit încet, însă silueta rămase imobilă în 
semiîntuneric. 

— Când ai venit? 

Niciun răspuns. Barkus stătea nemișcat și tăcerea lui era 
deconcertantă. Vaelin se ridică în capul oaselor, luptându-se cu 
dorinţa profundă de a se ghemui în pături. 

— Eşti bine? întrebă el. 

Tot tăcere, care se prelungi până ce Vaelin se întrebă dacă n-ar 
fi trebuit să-l cheme pe maestrul Sollis, apoi Barkus rosti: 

— Jennis e mort. 

Vocea lui sună înfricoşător prin absenţa oricărei emoţii. 
Barkus era genul de băiat, care simţea întotdeauna ceva; indiferent 
dacă era bucurie sau furie, sau surprindere, ceva exista întotdeauna, 
perfect vizibil pe chipul şi în glasul lui. Acum însă nu mai exista 
nimic, doar cuvinte seci. 

— L-am găsit îngheţat, lipit de un copac. Nu avea mantia pe 
el. Cred c-a făcut-o cu intenţie. După moartea lui Mikehl, n-a mai 

fost el însuși. 

Mikehl, Jennis... Câţi alţii? În cele din urmă, avea să mai 
rămână oare vreunul dintre ei? Ar trebui să fiu furios, gândi Vaelin. 

Nu suntem decât niște băieți, iar Încercările acestea ne omoară. Nu 
exista totuși furie, ci doar oboseală și părere de rău. De ce nu-i pot 
urî? De ce nu urăsc Ordinul? 

— Du-te la culcare, Barkus, rosti el. Dimineaţă, vom oferi 
mulțumiri pentru viaţa Fratelui nostru. 

Barkus se cutremură și-şi cuprinse umerii cu palmele. 

— Mi-e frică de ceea ce voi vedea când voi adormi. 

— Și mie-mi este frică, să ştii. Noi însă facem parte din Ordin 
şi, ca atare, din Credinţă. Plecaţii nu vor ca noi să suferim. Ei ne 
trimit vise care să ne călăuzească, nu să ne facă rău. 

— Micera foame, Vaelin. Lacrimi scânteiară în ochii lui 
Barkus. Mi-era foame și nu m-am gândit că sărmanul Jennis era 
mort, că noi îi vom simţi lipsa. M-am mulţumit să-i scotocesc prin 
haine, căutând mâncare. N-avea nimic. Așa că l-am blestemat, 
mi-am blestemat Fratele mort. 

Neştiind ce să spună, Vaelin rămase tăcut şi-l privi pe Barkus 
plângând pe întuneric. Încercarea Sălbăticiei, gândi el. Mai degrabă 
o încercare a inimii și a sufletului. Foamea ne pune la încercare în 
multe chipuri. 

— Nu tu l-ai omorât pe Jennis, vorbi el în cele din urmă. Nu 
poţi să blestemi un suflet care s-a alăturat Plecaţilor. Chiar dacă 
Fratele nostru te-ar fi auzit, el ar fi înţeles povara Încercării. 

Fu necesară multă convingere, iar Barkus se culcă după vreun 
ceas, prea istovit ca să-și refuze odihna. Vaelin se întinse pe propriul 
pat, știind că somnul îl va ocoli acum şi că va petrece ziua următoare 
copleșit de o senzaţie de ameţeală, stângăcie și confuzie. De mâine, 
maestrul Sollis va reîncepe să ne învinețească, își dădu el seama. 
Stătu treaz şi se gândi la Încercarea lui și la prietenul lui mort, la 
Sella şi Erlin, şi la Makril, și plânse aşa cum plânsese Barkus. Oare 
în Ordin puteau să existe asemenea gânduri? Pe neașteptate, în 
minte îi apăru un gând nechemat, sonor și strălucitor, care-l șocă: 
Întoarce-te la tatăl tău și vei putea gândi orice dorești. 

Se foi în pat. De unde apăruse oare? Să mă întorc la tata? 

— Eu nu am niciun tată. 

Nu-și dădu seama că vorbise cu glas tare decât atunci când 
Barkus gemu și se răsuci agitat. În cealaltă parte a odăii, Caenis 
visase şi el ceva, deoarece suspină şi-şi trase pătura peste cap. 

Vaelin se afundă mai adânc în pat, căutând confort, impu- 
nându-și să doarmă, agăţându-se de gândul acela: Eu nu am niciun 
tată. 

Primăvara văzu cum zăpada care acoperea câmpul de instrucţie 
se întunecă în verde intens, în vreme ce ei se antrenau sub îndru- 
marea maestrului Sollis, cu iscusinţa crescând de la o zi la alta, la 
fel ca vânătăile. Spre sfârşitul lunii onasur, apăru ceva nou: stu- 
diile pentru Încercarea Cunoașterii, sub conducerea maestrului 
Grealin. 

În fiecare zi erau duși în adâncul beciurilor cavernoase, unde 
trebuiau să-l asculte vorbind despre istoria Ordinului. Bărbatul 
era priceput, un povestitor înnăscut, care evoca imagini de fapte 
măreţe, eroism şi justiţie, ce-i fascinau pe majoritatea băieţilor, 
care ascultau captivaţi, în tăcere atentă. Și lui Vaelin îi plăceau 
istoriile, totuși interesul îi era atenuat de faptul că toate se refe- 
reau la isprăvi îndrăzneţe sau la bătălii de seamă și nu aminteau 
niciodată de vânarea Tăgăduitorilor prin ţară ori de închiderea 
lor în Temniţa-neagră. La sfârşitul fiecărei lecţii, Grealin le punea 
întrebări despre ce li se predase. Băieţii care răspundeau corect 
căpătau bomboane, iar cei care nu puteau răspunde primeau un 
clătinat trist din cap și unul sau două comentarii posomorâte. 
Grealin era cel mai puţin aspru dintre toţi maeştrii; nu-i lovea 
niciodată cu toiagul, pedepsele lui erau cuvinte sau gesturi și nu 
suduia sau blestema niciodată, ceva ce făceau toţi maeştrii, până și 
maestrul Smentil care era mut, dar ale cărui mâini puteau modela 
sudălmi cu remarcabilă acuratețe. 

— Vaelin, rosti Grealin după ce relatase istoria asediului 
Castelului Baslen în timpul Primului Război de Unificare. Cine a 
apărat podul pentru ca Fraţii lui să poată închide poarta în urma sa? 

— Fratele Nolnen, maestre. 

— Prea bine, Vaelin, ia o acadea. 

Vaelin mai observase că, de fiecare dată când maestrul Grealin 
îi recompensa cu bomboane, se recompensa și pe sine. 

— Bun, zise Grealin și fălcile lui masive tremurară când 
plimbă acadeaua prin gură, cum s-a numit comandantul forțelor 
cumbraeline? Îi privi cu atenţie, căutând o victimă. Dentos? 

— XĂăă, maestrul Verlig. 

— Of, of! Grealin ridică o caramelă și clătină trist din cap. 
Nicio răsplată pentru Dentos. De fapt, reaminteşte-mi, frăţioare, 
câte răsplăți ai primit săptămâna aceasta? 

— Niciuna, murmură Dentos. 

— Poftim, ce ai spus? 

— Niciuna, maestre, spuse Dentos mai tare și glasul îi rever- 
beră prin caverne. 

— Niciuna. Da. Niciuna. Îmi amintesc că parcă nici săptă- 
mâna trecută n-ai primit vreo răsplată. Nu-i așa? 

Dentos arăta de parcă ar fi suferit sub toiagul maestrului Sollis. 

— Aşa este, maestre. 

— Hmm. Grealin vâri carameaua în gură și fălcile i se legănară și 
tremurară, când începu mestecă cu plăcere. Păcat. Caramelele astea 
sunt cu adevărat minunate. Caenis, crezi că ne-ai putea ilumina? 

— Verulin a condus forţele cumbraeline la asediul Castelului 
Baslen, maestre. 

Răspunsurile lui Caenis erau întotdeauna prompte și corecte, 
iar Vaelin suspecta uneori că Fratele lui cunoștea istoria Ordinului 
la fel de bine, dacă nu mai bine ca maestrul Grealin. 

— Așa este. Poftim o nucă trasă-n zahăr. 

— Ticălosul! clocoti Dentos mai târziu în sala de mese, la cină. 
Grăsan ticălos și șmecher. Cui îi pasă dacă știm ce-a făcut nu ştiu 
cine acum două sute de ani? Ce legătură are asta? 

— Lecţiile trecutului ne călăuzesc în prezent, cită Caenis. 
Credinţa ne este întărită de știința despre cei care au plecat înain- 
tea noastră. 

Dentos îl sfredeli cu privirea de partea cealaltă a mesei. 

— Haide, scutește-mă! Doar pentru că muntele de grăsime 
te iubește într-atât... „Da, maestre Grealin, imită el surprinzător 
de bine tonurile blânde ale lui Caenis, bătălia de la Cotul Latrinei 

a durat două zile şi au murit mii de amărâţi ca noi. Daţi-mi o tres- 
tie-de-zahăr și vă şterg și eu la fund“ 

De lângă Dentos, Nortah chicoti răutăcios. 

— Vezi cum vorbeşti, îl avertiză Caenis. 

— Sau...? Ce-o să-mi faci? O să mă omori de plictiseală cu altă 
poveste de rahat despre rege şi țâncii lui... 

Caenis păru că se transformă într-o ceaţă. Execută un salt 
desăvârșit de gimnast și cizma lui izbi chipul lui Dentos, iar sângele 
erupse și cei doi se rostogoliră pe podea. Încăierarea fu scurtă, dar 
sângeroasă, pentru că aptitudinile lor dobândite cu trudă făceau 
ca orice luptă corp la corp să fie periculoasă și de aceea încer- 
cau să le evite, chiar şi în toiul celor mai încinse discuţii. Când îi 
despărțiră, Caenis avea totuși un dinte rupt și un deget dislocat și 
nici Dentos nu era mai bine, deoarece avea nasul spart și coastele 
serios învineţite. 

Amândoi fură duşi la maestrul Henthal, tămăduitorul Ordi- 
nului, care-i bandajă, în vreme ce-și aruncau priviri tăioase, din 
paturile aşezate faţă în față. 

— Ce s-a-ntâmplat? îl întrebă maestrul Sollis pe Vaelin pe 
când așteptau afară. 

— O neînțelegere între Fraţi, oferi Nortah răspunsul standard 
pentru asemenea situaţii. 

— Nu te-am întrebat pe tine, Sendahl! se răsti Sollis. Du-te 
înapoi în sala de mese. Şi tu, Jeshua. 

Barkus şi Nortah plecară grăbiţi, după ce aruncară spre Vaelin 
căutături nedumerite. Era neobișnuit ca maeștrii să se intereseze 
îndeaproape de neînțelegerile dintre băieţi. La urma urmelor, 
băieţii erau băieţi, iar băieţii se încăierau. 

— Așadar? spuse Sollis după ce ei plecară. 

Pentru o clipă Vaelin fu îmboldit să mintă, însă furia aspră din 
ochii maestrului îl preveni că ar fi fost o idee foarte proastă. 

— Este din cauza Încercării, maestre. Caenis este sigur c-o va 
trece. Dentos nu are aceeași siguranţă. 

— Şi ce vei face tu în privinţa asta? 

— Eu? 

— Fiecare dintre noi are un rol pe care trebuie să-l joace în 
Ordin. Majoritatea luptă, unii urmăresc eretici prin regat, alţii se 
furișează prin umbre pentru a acţiona în secret, câţiva îi vor învăţa 
pe alţii, iar puţini, foarte puţini, vor conduce. 

— Vreţi... ca eu să conduc? 

— Aspectul pare să creadă că acesta este rolul tău, iar el se 
înșală rareori. Privi peste umăr către odaia lui Henthal. Conducerea 
nu se învaţă privindu-ţi Fraţii cum se bat până îi podidește sân- 
gele. Şi nici nu se învaţă îngăduindu-le să rateze Încercările. Repară 
situația asta. 

Se răsuci pe călcâie şi plecă fără să mai rostească alt cuvânt. 
Vaelin își rezemă capul de zidul din piatră şi suspină adânc. 
Conducere... Nu am destule poveri? 

— Sunteţi tot mai afurisiţi de la un an la altul, îi spuse voios 
maestrul Henthal când intră. A fost o vreme când băieţii din anul 
al treilea abia dacă reușeau să se învineţească între ei. Este limpede 
că vă învăţăm prea bine. 

— Vă suntem recunoscători pentru înţelepciune, maestre, îl 
asigură Vaelin. Pot vorbi cu Fraţii mei? 

— Cum dorești. Apăsă un ghemotoc de vată pe nasul lui 
Dentos. Ține-l așa, până încetează sângerarea. Nu înghiţi sângele, 
ci scuipă-l mereu. Și folosește un vas: dacă scuipi pe podeaua mea, 
o să regreţi că Fratele tău nu te-a omorât. 

îi lăsă singuri în tăcere încordată. 

— Cum este? îl întrebă Vaelin pe Dentos. 

Răspunsul sosi răgușit şi înfundat: 

— Spat. 

Vaelin se întoarse spre Caenis, care-şi susținea cu o mână celă- 
lalt braţ bandajat. 

— Şi tu? 

Prietenul său îşi privi degetele pansate. 

— Maestrul Henthal le-a tras la loc. A spus c-o să mă doară o 
vreme. Cam vreo săptămână nu voi putea ţine spada. Tăcu, hârâi 


ANTHONY RYAN 


din gât și scuipă un cheag gros de sânge într-un vas de lângă pat. A 
trebuit să smulgă ce mai rămăsese din dinte. A băgat vată în locul 
rămas și mi-a dat floare-roşie pentru durere. 

— Are efect? 

Caenis se strâmbă. 

— Nu prea. 

— E bine atunci. O meriţi. 

Chipul celuilalt scăpără de furie. 

— Ai auzit ce-a zis... 

— Am auzit, tot așa cum am auzit ce ai spus și tu mai devreme. 
Ştii că se descurcă greu în privinţa asta, dar ai decis să-i ţii o pre- 
legere. Se întoarse către Dentos. lar tu ar fi trebuit să fi ştiut că nu 
trebuie să-l provoci. Avem destule ocazii să ne rănim unul pe altul 
pe câmpul de instrucţie. Fă-o acolo, dacă trebuie. 

— 'ă scoate "in să'ite, bolborosi Dentos 'ace me'eu pe deşteptu. 

— Atunci poate c-ar trebui să-nveţi de la el. El deţine 
cunoştinţe, tu ai nevoie de ele: pe care altul ar fi mai bine să-l 
întrebi? Se așeză lângă Dentos. Ştii bine că dacă nu treci Încercarea 
asta, va trebui să pleci. Asta vrei? Să te-ntorci în Nilsael, să-ţi ajuţi 
unchiul să se lupte cu dulăii lui și să le povestești tuturor beţivilor 
din cârciumă cum ai fost cât pe-aici să faci parte din al Şaselea 
Ordin? Pun prinsoare că vor fi impresionați. 

— Ca'ă-te, Vaelin. 

Dentos se aplecă și lăsă o picătură mare de sânge să-i cadă din 
nas în vasul de la picioare. 

— Amândoi ştiţi că eu puteam să nu mai stau aici, zise Vaelin. 
Aveţi idee de ce am rămas? 

— Pentru că-l urăşti pe taică-tău, spuse Caenis uitând 
convenţia obișnuită. 

Nedându-și seama că sentimentele îi erau atât de evidente, 
Vaelin se abţinu de la o replică usturătoare. 

— Pur şi simplu n-am putut să plec. N-am putut să mă duc și 
să trăiesc în afara Ordinului, așteptând mereu să aflu într-o bună 
zi ce s-a-ntâmplat cu voi ceilalţi, întrebându-mă ce s-ar fi petrecut 

dacă aș fi fost şi eu cu voi. L-am pierdut pe Mikehl, apoi l-am pier- 
dut pe Jennis. Nu mai putem pierde și pe alţii. Se ridică și porni spre 
ușă. De acum nu mai suntem niște băieţași. Nu vă pot sili să faceţi 
nimic. Decizia vă aparține. 

— Îmi pare rău, spuse Caenis oprindu-l. Îmi pare rău pentru 
tot ce am zis despre tatăl tău. 

— Eu n-am tată, îi reaminti Vaelin. 

Caenis râse și sângele îi curse gros și iute din buză. 

— Nici eu. Se răsuci și-și aruncă batista însângerată spre 
Dentos. Dar tu, Frate? Tu ai tată? 

Dentos râse, lung și răsunător, cu faţa mânjită de dâre stacojii. 

— Nu l-aş 'ecunoaște pe neme'nic nici dacă mi-ar da o jumate 
de kil de aur! 

Râseră împreună mult timp. Durerile se diminuară și fură date 
uitării. Râseră şi nu mai amintiră niciodată cât sufereau. 


Hotărâră să-l înveţe ei înşişi pe Dentos. El continua să nu 
reţină aproape nimic de la maestrul Grealin, așa că în fiecare seară 
după instrucţie, băieţii îi povesteau o istorie din trecutul Ordinului 
şi-l puneau s-o repete, iar și iar, până o ştia pe dinafară. Era plicti- 
sitor şi obositor după orele de antrenamente, când tot ce-și doreau 
era să doarmă, însă o făcură cu îndârjire încruntată. Majoritatea 
poverii cădea pe umerii lui Caenis, care era cel mai cunoscător din- 
tre ei şi care se dovedi un dascăl silitor, chiar dacă iritabil. Firea lui 
de obicei liniştită era pusă la încercare de refuzul încăpățânat al 
memoriei lui Dentos de a reține mai mult de câteva fapte o dată. 
Barkus, care cunoștea bine, totuși nu exhaustiv, ştiinţa Ordinului, 
avea tendinţa să povestească istoriile cele mai amuzante, așa cum 
era legenda Fratelui Yelna care, lipsit de orice armă, reușise să 
ameţească un inamic prin natura remarcabil de ameţitoare a vân- 
turilor sale. 

— Nimeni n-o să-l întrebe despre Fratele bășinos, se strâmbă 
Caenis dezgustat. 

— Nu se ştie niciodată, replică Barkus. Este tot istorie, nu? 

Surprinzător, Nortah se dovedi învățătorul cel mai eficient, cu 
o tehnică de povestit directă, însă eficace. Părea să aibă o iscusință 
incredibilă de a-l face pe Dentos să-și reamintească mai multe 
întâmplări. În loc să relateze istoria și să se aștepte din partea lui s-o 
repete cuvânt cu cuvânt, Nortah se oprea și punea întrebări, încu- 
rajându-l să se gândească la înţelesul ei. Obişnuita lui predispoziție 
spre ridiculizare fu dată, de asemenea, uitării și ignoră numeroase 
ocazii de a râde de ignoranţa elevului său. Vaelin găsea multe critici 
să-i aducă lui Nortah, dar fu nevoit să admită că acum era la fel 
de hotărât ca ei toţi să asigure continuitatea grupului lor; viaţa în 
Ordin era îndeajuns de dură, iar fără prietenii săi i s-ar fi părut insu- 
portabilă. Deși metodele lui dădeau roade, Nortah alegea un dome- 
niu îngust de istorii şi, în timp ce Barkus favoriza umorul, iar Caenis 
îndrăgea parabolele ce ilustrau virtuțile Credinței, el prefera trage- 
diile. Nortah relata cu plăcere înfrângerile Ordinului, căderea cita- 
delei Ulnar, moartea măreţului Lesander, considerat de mulți drept 
cel mai de seamă războinic care slujise vreodată Ordinul, distrus 
de iubirea lui interzisă pentru o femeie care-l trădase dușmanilor. 
Poveştile tragice ale lui Nortah păreau nesfârșite şi unele dintre ele 
erau necunoscute de Vaelin, care se întreba uneori dacă nu cumva 
Fratele blond le născocea pur și simplu. 

Vaelin, care trebuia să se ocupe și de Scrijelit în fiecare seară, 
își asumă sarcina de a testa cunoştinţele dobândite de Dentos la 
sfârşitul fiecărei săptămâni, punându-i o serie de întrebări, din 
ce în ce mai rapid. Adesea era frustrant; cunoștințele lui Dentos 
creșteau, dar el se lupta cu ani de ignoranță într-un efort de câteva 
săptămâni. Reuși totuși să fie răsplătit de maestrul Grealin, care-şi 
limită surprinderea la arcuirea unei sprâncene. 

După începerea lunii prensur, timpul rămas se reduse la câteva 
zile și Grealin îi anunţă că lecţiile se terminaseră. 

— Cunoaşterea este cea care ne modelează, frăţiorii mei, le 
spuse el şi pentru prima dată zâmbetul îi fu absent și tonul abso- 
lut serios. Ea face din noi ceea ce suntem. Ceea ce știm determină 
tot ce facem şi toate deciziile pe care le luăm. În următoarele zile, 

gândiţi-vă bine la ce aţi învăţat aici, nu doar la nume și date, ci 
gândiţi-vă la motive, gândiţi-vă la înţeles. Tot ce v-am spus este 
suma Ordinului nostru, ce înseamnă şi ce face el. Încercarea 
Cunoașterii este cea mai grea pe care o vor înfrunta mulţi dintre voi, 
fiindcă nicio altă Încercare nu dezgolește sufletul unui băiat. Surâse 
iarăși, grav de data aceasta, după care se lumină la chip și reveni la 
umorul lui obișnuit. Şi acum iată ultimele răsplăţi pentru micuţii 
mei războinici. Luă o traistă mare cu dulciuri şi trecu pe lângă ei, 
punându-le în palmă câte o bomboană aleasă cu grijă. Bucuraţi-vă, 
bărbăţeilor! Dulceaţa este un lucru rar în viaţa unui Frate. 

Suspină adânc, apoi se întoarse, se îndreptă încet spre magazie 
și închise fără sunet ușa în urma lui. 

— Ce-a fost asta? se întrebă Nortah. 

— Fratele Grealin este un bărbat foarte ciudat, strânse din 
umeri Caenis. Îţi dau picătura mea de miere pentru trestia ta de 
zahăr? 

Nortah pufni. 

— O trestie-de-zahăr face cel puţin cât trei picături de miere... 

Vaelin se împotrivi tentaţiei de a face troc cu dulciurile sale și 
le duse la cuști, unde Scrijelitul făcu tumbe şi schelălăi de încântare 
când îi aruncă bomboanele în aer ca să le prindă. Nu rată absolut 
niciuna. 


Încercarea începu într-o dimineaţă de feldrian, cu două zile 
înainte de Miezul-verii. Băieţii care aveau s-o treacă urmau să 
fie răsplătiți nu numai cu dreptul de a rămâne în Ordin, ci și cu 
îngăduinţa de a merge la marele iarmaroc de Miezul-verii de la 
Varinshold, fiind prima dată când ar fi ieșit de sub grija Ordinului 
din ziua în care i se alăturaseră. Cei care n-o treceau aveau să-și pri- 
mească palbenii și să plece. Pentru prima dată, băieţii cei mari nu 
oferiră avertismente înfricoșătoare sau ridicole. Vaelin observă că 
menţionarea Încercării Cunoașterii le provoca doar uitături poso- 
morâte și scatoalce pline de răutate. Se întrebă ce anume îi irita în 
felul acela, dacă, la urma urmelor, nu erau decât nişte întrebări? 

— Singurul Frate care a călătorit prin codrul cel mare din mia- 
zănoapte? îl întrebă pe Dentos, pe când se îndreptau către sala de 
mese. 

— Lesander, răspunse celălalt cu superioritate. Asta-i prea 
simplu. 

— Al Treilea Aspect al Ordinului? 

Dentos se opri şi încruntă fruntea, scotocindu-și memoria 
pentru răspuns. 

— Kinlial? 

— Mă întrebi sau îmi răspunzi? 

— Îţi răspund. 

— Bravo! Așa-i. Vaelin îl pocni cu palma pe spate, continu- 
ând să străbată curtea. Dentos, Frate, cred că s-ar putea să treci 
Încercarea asta azi. 

Fură chemaţi să se prezinte la Încercare după-amiază şi se 
înşiruiră în exteriorul unei odăi din zidul de miazăzi. Maestrul 
Sollis îi avertiză încruntat să se comporte cuviincios și anunţă că 
Barkus va fi primul. Barkus păru gata să facă o glumă, dar gra- 
vitatea de pe chipul lui Sollis îl opri şi se mulțumi să le facă o 
plecăciune scurtă înainte de a intra în odaie. Maestrul închise ușa 
după el. 

— Aşteptaţi aici, îi instrui el, iar când terminaţi mergeţi la 
sala de mese. 

Plecă, lăsându-i să privească ușa din stejar gros a încăperii. 

— Am crezut că el ne va examina, rosti Dentos încet. 

— Se pare că nu va fi așa, nu? replică Nortah şi se apropie de 
ușă, lipindu-şi urechea de ea. 

— Se-aude ceva? şopti Dentos. 

Nortah clătină din cap și se îndreptă. 

— Doar murmure, ușa-i prea groasă. 

Scotoci sub mantie și scoase un pătrat din lemn de pin cu 
latura de treizeci de centimetri, presărat de zgârieturi, care avea în 
mijloc un cerc de vopsea neagră de nici trei centimetri. 

— Joacă cineva „Cuţitele“? 

„Cuţitele“ devenise principalul lor joc din ultimele luni, o 
întrecere de iscusinţă destul de simplă, în care aruncau pe rând 
cuțite, străduindu-se să lovească centrul plăcii. Învingătorul câştiga 
toate celelalte cuțite înfipte în ţintă. Jocul de bază, în care placa era 
rezemată de un zid convenabil, prezenta diverse variaţiuni; uneori 
ţinta era suspendată de o funie legată de o grindă din acoperiș și 
trebuia s-o lovești în timp ce se legăna înainte și înapoi, alteori 
era aruncată în aer, iar câteodată era rotită pe un colţ. Cuţitele de 
aruncat reprezentau un fel de surogat al banilor în Ordin, pen- 
tru că puteau fi schimbate pentru bunătăţi sau favoruri şi popu- 
laritatea unui Frate sporea invariabil dacă reușea să acumuleze 
multe. Armele în sine erau simple şi ieftine: lame triunghiulare, 
lungi de cincisprezece centimetri, cu mâner scurt și butucănos, 
puţin mai mari decât vârfurile de săgeți. Maestrul Grealin le dis- 
tribuise la începutul celui de-al treilea an, câte zece pentru fiecare 
băiat, rezerva urmând să fie reînnoită la fiecare șase luni. Nu exista 
niciun antrenament oficia! în folosirea lor, ci îi urmăreau pur și 
simplu pe băieții mari și învățau în vreme ce jucau. În mod previ- 
zibil, arcașii cei mai buni se dovediră aruncătorii cu cel mai mare 
succes: Dentos şi Nortah strânseseră cele mai multe cuțite, urmaţi 
îndeaproape de Caenis. Vaelin câștiga numai un joc din zece, dar 
știa că progresa constant, spre deosebire de Barkus care părea inca- 
pabil să câștige măcar un singur joc, ceea ce-l făcea să-și păzească 
cuţitele cu gelozie, deși devenise iscusit în trocurile pentru cuțite 
în schimbul prăzilor numeroaselor lui expediţii de furtișag. 

— Căca-s-ar câinii în porcăria asta! izbucni Dentos când 
cuțitul lui scoase scântei din peretele din spatele plăcii. 

Era limpede că neliniștea îi afecta țintirea. 

— Ai ieșit, îl anunţă Nortah. 

Dacă un jucător rata complet ţinta, era eliminat din joc și îşi 
pierdea cuțitul. 

Vaelin fu următorul și lovi marginea exterioară a cercului cen- 
tral, o lovitură mai bună decât obişnuia să dea. Cuţitul lui Caenis fu 

mai aproape de mijloc, însă Nortah câștigă jocul, lovind la numai o 
lăţime de deget de centru. 

— Pur și simplu sunt prea bun pentru asta, comentă el 
scoțând cuțţitele din placă. Ar trebui să nu mai joc cu voi, fiindcă 
nu-i cinstit. 

— Şterge-o! scuipă Dentos. Te-am bătut de mii de ori. 

— Numai când te-am lăsat eu, replică Nortah superior. Dacă 
n-aş fi făcut-o, nu te-ai mai fi întors. 

— Așa-i. 

Dentos smulse un cuţit de la brâu și-i azvârli către ţintă cu o 
mișcare fluidă. Era probabil cea mai bună aruncare pe care o văzuse 
Vaelin: cuțitul se îngropă exact în centrul plăcii până la mâner. 

— Bate-mă și acum, băieţaș bogat, rosti Dentos. 

Nortah arcui o sprânceană. 

— Norocul îţi surâde azi, Frate. 

— Noroc pe naiba! Arunci sau nu? 

Nortah ridică din umeri, scoase un cuţit şi privi atent ţinta. 
Duse încet braţul drept înapoi, după care îl repezi cu asemenea 
viteză, încât mâna i se văzu ca o ceaţă, iar cuțitul fu o scânteiere 
scurtă de argint, rotindu-se către placa din lemn. Se auzi apoi zăn- 
gănitul ascuţit de metal pe metal, când lovi în mânerul cuţitului lui 
Dentos, ricoșă și căzu la câţiva metri mai departe. 

— Asta este. Nortah se duse și ridică arma, cu lama îndoită la 
vârf. Cred că-i al tău, i-l întinse el lui Dentos. 

— Ar trebui să zicem c-a fost egalitate. Ai fi lovit centrul, dacă 
acolo n-ar fi fost cuțitul meu. 

— Dara fost, iar cuțitul meu nu s-a înfipt. 

Continuă să-l ţină întins, până când Dentos. i-l luă. 

— Pe ăsta n-o să-l schimb, rânji el. Ăsta o să fie amuleta mea 
pentru noroc, știi? Cum e eşarfa aia din mătase despre care Vaelin 
crede că n-am observat-o. 

Vaelin pufni dezgustat. 

— Chiar nu pot ascunde nimic de ochii voştri, băgăcioșilor? 

Își trecură timpul jucând „ţinta-n mișcare“, azvârlind cuţitele 
în placa pe care Vaelin o arunca în aer. Caenis fu cel mai bun de data 
asta și câștigă cinci cuțite, până ieși Barkus. 

— Crezusem c-o să rămâi de tot acolo, zise Dentos. 

Barkus părea înfrânt și răspunse doar printr-un surâs scurt, 
ferit, după aceea se întoarse şi se îndepărtă iute. 

— Rahat! șuieră Dentos și încrederea recâștigată i se clătină 
vizibil. 

— Fruntea sus, îl bătu Vaelin pe umăr. În curând se va termina. 

Tonul lui ascundea o tulburare reală. Purtarea lui Barkus îl 
îngrijora, reamintindu-i de tăcerea posacă a băieţilor mari când se 
discuta despre Încercarea aceasta. Își reaminti cuvintele maestrului 
Grealin pe când reflecta la motivul pentru care Încercarea inspira 
o asemenea reticenţă posomorâtă. Nicio alta nu dezgolește sufletul 
unui băiat. 

Se încordă când se apropie de ușă şi prin minte îi trecură o sută 
și una de întrebări posibile. Nu uita, își zise el apăsat, Carlist a fost 
al treilea Aspect din istoria Ordinului, nu al doilea. Este o greșeală 
frecventă, cauzată de asasinarea celui anterior cu numai două zile 
după numirea în funcţie. Inspiră adânc, silindu-se să-și stăpânească 
tremurul mâinii când apăsă clanţa grea din bronz și intră. 

Încăperea era mică, cu totul neremarcabilă, cu tavan scund 
şi boltit și o singură fereastră îngustă. În jurul pereţilor fuseseră 
aprinse lumânări, care nu izbuteau totuși să alunge atmosfera lugu- 
bră şi apăsătoare. Trei persoane stăteau în spatele unei mese masive 
din stejar, trei persoane care purtau robe de alte culori decât albas- 
trul întunecat al propriului veșmânt, trei persoane care nu făceau 
parte din al Şaselea Ordin. Îngrijorarea lui Vaelin tresăltă din nou și 
nu-și putu ascunde o reacţie vizibilă. Ce fel de Încercare este aceasta? 

— Bună ziua, Vaelin, i se adresă o femeie blondă în robă 
cenușie. Îi surâse cald și-i indică scaunul gol din faţa mesei. la loc, 
te rog. 

Băiatul își stăpâni emoția și se apropie de scaun. Cei trei 
necunoscuți îl studiară în tăcere, oferindu-i şansa de a proceda 

la fel. Bărbatul în robă verde era gras şi chel, cu o barbă subţire 
ce-i urmărea linia maxilarului şi a gurii, deși corpolenţa lui nu se 
compara cu a maestrului Grealin, întrucât nu avea nimic din forţa 
înnăscută a aceluia; faţa cărnoasă îi strălucea de transpiraţie și gușa 
i se legăna în timp ce mesteca. Pe masă, lângă mâna lui stângă 
se afla un castron cu cireşe, iar buzele lui roșii erau grăitoare în 
privinţa poftei pe care și-o satisfăcea neîncetat. Îl privea pe Vaelin 
cu un amestec de curiozitate şi dispreţ evident. Pe de altă parte, 
bărbatul în robă neagră era aproape uscat de slab, deși la fel de 
pleşuv. Expresia lui era mai neliniștitoare decât a grăsanului, fiind 
aceeași mască aprigă de devoțiune oarbă pe care o zărise pe chipul 
Fratelui Tendris. 

Femeia în cenușiu îi atrăgea însă cel mai mult atenţia. Părea 
să aibă treizeci-patruzeci de ani și faţa ascuţită, încadrată de păr 
blond-auriu ce-i cobora pe umeri, era frumoasă și vag familiară. 
Ochii ei îl fascinau: strălucitori de căldură și compasiune. Îi amin- 
teau de chipul palid al Sellei şi de blândeţea pe care o văzuse în ea, 
când se înfrânase de a-l atinge. Totuşi, Sella fusese temătoare, în 
vreme ce femeia aceasta nu părea că ar fi fost vreodată atât de vul- 
nerabilă. În ea exista o tărie. Aceeași tărie pe care o zărise în Aspect 
și în maestrul Sollis. Îi venea greu să nu se holbeze. 

— Vaelin, rosti ea, ştii cine suntem? 

Băiatului i se păru lipsit de sens să încerce să ghicească. 

— Nu, milady. 

Grăsanul mârâi și azvârli o cireașă în gură. 

— Alt căţelandru ignorant, comentă el mestecând zgomotos. 
Pe voi, micilor sălbatici, nu vă-nvaţă chiar nimic în afară de artele 
măcelăririi? 

— Ne învaţă să-i apărăm pe Credincioși și Tărâmul, domnule. 

Grăsanul se opri din mestecat și disprețul îi fu înlocuit brusc 
de mânie. 

— Vom vedea ce ştii tu despre Credinţă, tinere, zise el apăsat. 

— Mă numesc Elera Al Mendah, spuse femeia blondă. Sunt 
Aspectul celui de-al Cincilea Ordin. Ei sunt Fraţii mei Aspecte, 

Dendrish Hendril din al Treilea Ordin, indică spre bărbatul gras în 
verde, şi Corlin Al Sentis din al Patrulea Ordin. 

Bărbatul slab în negru încuviinţă grav. 

Vaelin fu surprins să se afle într-o asemenea companie ilustră. 
Trei Aspecte, toate în aceeași odaie, toate vorbind cu el... Ştia că ar 
fi trebuit să fie onorat, însă nu simțea decât o nesiguranţă ca un fior 
de gheaţă. Ce ar fi putut trei Aspecte din alte Ordine să-l întrebe 
despre istoria Ordinului său? 

— Te întrebi ce-i cu toate datele reţinute cu trudă din fasci- 
nanta istorie a celui de-al Șaselea Ordin şi a nenumăratelor lui băi 
de sânge. Dendrish Hendril, grăsanul, scuipă un sâmbure de cireașă 
într-o batistă cu broderie delicată. Maeștrii tăi v-au amăgit, băiete. 
Noi n-avem întrebări despre eroi de mult dispăruţi sau despre bătă- 
lii care ar fi mai bine să fie date uitării. Nu aceasta este cunoaşterea 
pe care o căutăm. 

Elera Al Mendah îşi întoarse zâmbetul către Aspect. 

— Dragă Frate, cred că ar trebui să explicăm mai în amănunt 
Încercarea. 

Ochii lui Dendrish Hendril se îngustară uşor, însă nu replică, 
ci întinse mâna spre altă cireașă. 

— Încercarea Cunoașterii, urmă femeia revenind la Vaelin, 
este unică prin faptul că trebuie absolvită de toți Fraţii și Surorile 
care se instruiesc în diferitele Ordine. Nu este o verificare a forţei, 
iscusinţei sau memoriei, ci o încercare a cunoașterii de sine. Pentru 
a-ţi sluji Ordinul, trebuie să fii nu doar iscusit în mânuirea armelor, 
tot așa cum cei care slujesc Ordinul meu nu trebuie să cunoască 
doar artele tămăduirii. Sufletul tău face să fii ceea ce ești și tot el îți 
călăuzește servirea Credinței. Încercarea aceasta ne va spune nouă, 
şi ţie, dacă îţi cunoști natura sufletului. 

— Și nu te obosi să minţi, îl instrui Dendrish Hendril. Aici nu 
poţi să minți, iar dacă vei încerca s-o faci, vei da greș în Încercare. 

Nesiguranţa lui Vaelin spori. Minciunile pe care le spunea îl 
protejau. Minciuna devenise un act necesar supravieţuirii. Erlin 
și Sella, lupul din pădure și asasinul pe care-l omorâse. Toate 

secretele erau învăluite în minciuni. Luptându-se cu panica, se sili 
să încuviințeze din cap şi să spună: 

— Înţeleg. 

— Nu, băiete, nu-nţelegi. Faci în pantaloni. Aproape că-ţi pot 
simți mirosul rahatului. 

Zâmbetul Elerei păli ușor, dar ea continuă să se uite atent la 
Vaelin. 

— Ți-e frică, Vaelin? 

— Aceasta este Încercarea? 

— Încercarea a început din clipa când ai intrat aici. Te rog, 
răspunde-mi. 

Nu poți să minţi. 

— Sunt... neliniştit. Nu ştiu la ce să mă aştept. Nu vreau să 
părăsesc Ordinul. 

Dendrish Hendril pufni. 

— Mai degrabă ţi-e frică să dai ochii cu taică-tău. Crezi că el 
va fi încântat să te vadă? 

— Nu ştiu, răspunse sincer Vaelin. 

— Tatăl tău doreşte să te întorci la el, zise Elera. Asta nu-ți 
spune că ţine la tine? 

Vaelin se foi stânjenit. Evitase sau suprimase de atâta vreme 
amintirile tatei, încât genul acesta de examinare era greu de îndurat. 

— Nu ştiu ce înseamnă. Eu... abia dacă l-am cunoscut înainte 
de a veni aici. Era mereu plecat, lupta în războaiele regelui, iar când 
era acasă îmi vorbea prea puţin. 

— Aşadar, îl urăști? întrebă Dendrish Hendril. Asta pot 
înţelege, da. 

— Nu-l urăsc. Nu-l cunosc. El nu-i familia mea. Familia mea 
este aici. 

Bărbatul cel slab, Corlin Al Sentis, vorbi pentru prima dată. 
Glasul îi era aspru, răgușit. 

— În timpul Încercării Alergării, ai ucis un om, zise el și ochii 
lui aprigi îi fixară pe ai băiatului. Ţi-a făcut plăcere? 

Vaelin fu uluit. Ei știu! Cât de multe ştiu ei? 

— Aspectele împărtășesc informaţiile, băiete, îi spuse 
Dendrish Hendril. Acesta este felul prin care dăinuieşte Credinţa 
noastră. Prin unitate de scop şi unitate de încredere. De aceea 
Tărâmul nostru se numește „Unificat“. Este ceva ce-ar fi bine să nu 
uiţi. Şi nu te teme, nu vom spune nimănui tainele tale murdare. 
Răspunde la întrebarea Aspectului Sentis. 

Vaelin inspiră adânc, încercând să-și domolească bubuitu- 
rile apăsate din piept. Își reaminti Încercarea Alergării, pocnetul 
strunei care-l salvase de săgeata asasinului, chipul moale, lipsit de 
viaţă al bărbatului, fierea care îi urcase prin gât când retezase coada 
săgeţii cu jungherul... 

— Nu. Nu mi-a făcut plăcere. 

— Regreţi ce ai făcut? insistă Corlin Al Sentis. 

— Omul acela a încercat să mă omoare. N-am avut de ales. Nu 
pot să regret că am rămas în viaţă. 

— Deci asta-i tot ce-ţi pasă? întrebă Dendrish Hendril. Să 
rămâi în viaţă? 

— Îmi pasă de Fraţii mei, îmi pasă de Credinţă și de Tărâm... 

Îmi pasă de Sella, vrăjitoarea Tăgăduitoare, și de Erlin, care 
a ajutat-o să fugă. Dar nu pot spune că-mi pasă mult de tine, 
Aspectule. 

Se încordă, așteptând să fie mustrat sau pedepsit, însă cele 
trei Aspecte nu spuseră nimic, ci doar schimbară priviri impene- 
trabile. Ei pot auzi minciunile, înţelese băiatul. Dar nu și gândurile. 
El putea să ascundă lucruri, însă nu trebuia să mintă. Tăcerea putea 
fi pavăza lui. 

Elera vorbi în continuare și întrebarea ei fu cea mai grea de 
până atunci. 

— Ți-o amintești pe mama ta? 

Stânjeneala lui Vaelin fu înlocuită brusc de mânie. 

— Noi lăsăm în urmă legăturile de familie când intrăm în casa 
aceasta... 

— Nu fi impertinent, băiete! se răsti Hendril. Noi întrebăm, 
tu răspunzi. Așa se desfășoară Încercarea aceasta. 

Vaelin simţi că-l dor maxilarele din cauza încordării de a-şi 
stăpâni o replică furioasă. Luptându-se să-şi controleze iritarea, 
scrâșni: 

— Bineînţeles că mi-o amintesc pe mama. 

— Şi eu mi-o amintesc, zise Aspectul Elera. A fost o femeie 
bună, care a sacrificat multe pentru a se mărita cu tatăl tău și a 
te aduce pe lume. Ca și tine, ea alesese o viaţă în slujba Credinței. 
A fost cândva Soră în al Cincilea Ordin, mult respectată pentru 
cunoașterea leacurilor. Urma să devină Stăpână în Casa noastră şi 
poate chiar, în timp, Aspect. La porunca regelui, i-a însoţit armata 
împotriva primei revolte cumbraeline. L-a cunoscut pe tatăl tău 
când a fost rănit după Bătălia de la liallows. Pe când i-a îngrijit 
rănile, iubirea a crescut între ei şi mama ta a părăsit Ordinul ca să 
se mărite. Știai asta? 

Amorţit de șoc, Vaelin putu doar să clatine din cap. Amintirile 
copilăriei lui petrecute în afara Ordinului erau înceţoșate de timp şi 
izgonite în mod voit, totuși îşi amintea suspiciuni ocazionale legate 
de originile diferite ale părinţilor lui; glasurile lor difereau, vocalele 
retezate și greșelile gramaticale ale tatei contrastau cu tonul egal şi 
precis al mamei. De asemenea, tata știa prea puţine despre eticheta 
la masă, ignora adesea cuțitul și furculiţa de lângă farfurie şi lua 
mâncarea cu degetele, părând cu adevărat surprins când mama ofta 
și-l admonesta blând: 

— Te rog, dragul meu. Aici nu ești cu soldaţii în bivuac. 

Vaelin nu-și închipuise însă niciodată că și ea slujise Credinţa. 

— Dacă mama ta ar mai trăi, îl readuse în prezent vocea Elerei, 
crezi că ţi-ar înpgădui să-ți dedici viaţa Ordinului? 

Ispita minciunii era aproape copleșitoare. Vaelin ştia ce ar fi 
spus mama, ce ar fi simţit dacă l-ar fi văzut în straiele acelea, cu 
mâinile și chipul învineţite şi rănite de la exerciţii, cât de mult ar fi 
suferit. Dar, dacă ar fi spus-o, ar fi devenit o realitate şi nu s-ar mai 
fi putut ascunde de ea. Ştia totuși că era o capcană. Ei vor să mint, 
înţelese băiatul. Ei vor să dau greș în Încercarea asta. 

— Nu, rosti el. Ea a urât războiul. 

O spusese acum. El ducea o viaţă pe care mama lui n-ar fi 
dorit-o niciodată, îi dezonora amintirea. 

— Ţi-a zis ea asta? 

— Nu, i-a spus-o tatei. Nu voia ca el să plece la război împo- 
triva meldeneanilor. Spunea că îi făcea rău duhoarea sângelui. N-ar 
fi dorit ca eu să duc viaţa aceasta. 

— Şi cum te face asta să te simţi? insistă Elera. 

Băiatul se trezi răspunzând fără să gândească: 

— Vinovat. 

— Cu toate acestea, ai rămas când ai avut ocazia să pleci. 

— Am simţit că trebuia să fiu aici. Trebuia să stau cu Fraţii 
mei. Trebuia să învăţ ce mă putea învăţa Ordinul. 

— De ce? 

— Cred că asta-i ceea ce trebuie să fac. Ceea ce-mi cere 
Credinţa. Cunosc spada și bastonul, așa cum un fierar își cunoaște 
ciocanul şi nicovala. Am putere, viteză, şiretenie și... Șovăi, știind că 
trebuia să silească vorbele acelea să iasă din el şi urându-le cu atât 
mai mult. Și pot să ucid, o privi el drept în ochi pe femeie. Pot să 
ucid fără ezitare. Am fost sortit să fiu războinic. 

În liniştea care se lăsă în odaie se auzeau numai plescăiturile 
încete ale lui Dendrish Hendril, care mesteca altă cireașă. Vaelin 
îi privi pe toţi, pe rând, îngrozit de faptul că niciunul nu voia să-i 
întoarcă uitătura. Reacţia Elerei Al Mendah fu aproape șocantă; își pri- 
vea mâinile încleștate de parcă ar fi fost gata să izbucnească în plâns. 

Dendrish Hendril întrerupse în cele din urmă tăcerea. 

— Asta-i tot, băiete. Poţi să pleci. Nu vorbi cu prietenii tăi 
când ieși. 

Vaelin se ridică nesigur. 

— Încercarea s-a terminat? 

— Da. Ai trecut. Felicitări! Sunt sigur că vei fi o mândrie pen- 
tru al Şaselea Ordin. 

Tonul lui batjocoritor anunţa clar că nu considera vorbele ace- 
lea ca fiind un compliment. 

Vaelin se apropie de ușă, fericit că fusese eliberat: atmosfera 
din odaie era apăsătoare și căutăturile Aspectelor greu de suportat. 

— Frate Vaelin. 

Vocea rece și șuierătoare a lui Corlin Al Sentis îl opri când 
întinsese mâna spre clanţă. 

Vaelin înghiţi un oftat de exasperare și se sili să se întoarcă. 
Corlin Al Sentis îl pironea pur şi simplu cu privirea sa de fanatic. 
Elera nu ridică ochii, iar Dendrish Hendril îi azvârli o uitătură 
scurtă, lipsită de interes. 

— Da? 

— Ea te-a atins? 

Vaelin știa la cine se referea, desigur. Ar fi fost o prostie din 
partea lui să creadă că putea scăpa fără să i se pună întrebarea aceea. 

— Sella? 

— Da, Sella, ucigașa, Tăgăduitoarea şi ucenica Beznei. I-ai aju- 
tat pe ea şi pe trădător în sălbăticie, nu? 

— Nu am știut cine erau ei decât după aceea. 

Adevărul care ascundea o minciună. Băiatul simţi că începe să 
asude şi se rugă să nu i se citească minciuna pe chip. 

— Erau străini rătăciți în viscol, urmă el. Catehismul Milei ne 
spune să-i tratăm pe străini ca pe fraţii noștri. 

Corlin Al Sentis ridică uşor capul şi privirea lui fixă căpătă o 
nuanţă întrebătoare. 

— N-am știut că acest Catehism se predă aici. 

— Nu se predă. Ma... mama m-a învăţat toate catehismele. 

— Da. Ea a fost o lady foarte miloasă. Nu mi-ai răspuns la 
întrebare. 

Nu trebuia să mintă. 

— Nu m-a atins. 

— Cunoști puterea atingerii ei? Ce înseamnă pentru sufletele 
bărbaţilor? 

— Mi-a spus Fratele Makril. Am fost cu adevărat norocos că 
am scăpat de o astfel de soartă. 

— Într-adevăr. Privirea Aspectului se îmblânzi, însă numai 
puţin. Poate crezi că Încercarea aceasta a fost grea, dar trebuie să 
ştii că ceea ce te așteaptă va fi încă și mai greu. În Ordinul tău, viața 
nu-i niciodată ușoară. Mulţi dintre Fraţii tăi nu vor rezista delirului 
sau vor fi schilodiţi înainte să fie chemaţi printre Plecaţi. Știi asta? 

Vaelin aprobă din cap. 

— Da. 

— Îţi face cinste că ai decis să rămâi, deși ai fi putut pleca 
fără ca asta să-ţi fi pătat defel caracterul. Devotamentul tău faţă de 
Credinţă nu va fi uitat. 

Fără niciun motiv aparent, Vaelin simţi cuvintele acelea ca 
pe o ameninţare, o ameninţare de care Aspectul nici măcar nu era 
conștient. Se sili să spună: 

— Mulţumesc. 

După ce ieși, închise uşor ușa în urma lui, se rezemă cu spa- 
tele de ea și expiră ușurat. Pentru câteva secunde, nici nu-i observă 
pe ceilalţi care se holbau la el. Păreau îngrijoraţi, mai cu seamă 
Dentos. 

— Să m-ajute Credinţa! șopti Dentos, vizibil înspăimântat de 
înfățișarea lui Vaelin. 

Vaelin se îndreptă, își fixă pe chip un surâs despre care știu că 
era jalnic și se îndepărtă, străduindu-se să nu se grăbească. 


Cu excepţia lui Dentos, Încercarea Cunoașterii așternu peste 
ei un nor apăsător. Caenis era tăcut, Barkus monosilabic, Nortah 
agresiv de caustic, iar Vaelin atât de preocupat de amintirile mamei 
sale, încât se pomeni străbătând restul zilei într-o pâclă mizerabilă, 
azvârlindu-i mâncare Scrijelitului și ferindu-se de câinele care voia 
să se joace, înainte de a se alătura celorlalți pentru un joc de „Cuţite“ 
lipsit de tragere de inimă pe câmpul de instrucţie. 

— Ce mai rahat a fost și ăsta, comentă Dentos, singurul dintre 
ei care părea să mai păstreze o urmă de bună dispoziţie, și trimise 
un cuțit spre ţinta azvârlită în sus de Barkus. Voioșia lui era cu atât 
mai iritantă, cu cât părea să ignore dispoziţia tovarășilor săi. Vreau 


ANTHONY RYAN 


144 


să zic că nu m-au întrebat absolut nimic despre Ordin, ci doar des- 
pre maică-mea și locul unde am crescut. Lady Aspect, Elera, sau 
cum se numea, m-a întrebat dacă-mi este dor de casă. Dor de casă? 
De parcă aș vrea să mai mă-ntorc în haznaua aia! 

Prinse ţinta, îşi scoase cuțitul și o aruncă în aer pentru Nortah. 
Cuţitul acestuia o rată mult, ba chiar atât de mult încât fu cât pe-aci 
să-l lovească pe Dentos în cap. 

— Ai grijă! 

— Încetează să mai vorbești despre Încercare, rosti Nortah pe 
un ton ameninţător. 

— Care-i treaba? râse Dentos, cu adevărat uimit. Adică, vreau 
să spun, toți am trecut Încercarea, nu? Suntem aici şi vom merge la 
iarmarocul de Miezul-verii. 

Vaelin se întrebă de ce nu se gândise până atunci că ei toţi 
trecuseră Încercarea? Pentru că nu o simt ca pe un succes, îşi dădu 
seama. 

— Atât doar că noi nu vrem să vorbim despre asta, Dentos, 
zise el. Nouă nu ni s-a părut atât de ușor pe cât ți s-a părut ţie. Cel 
mai bine ar fi dacă n-ai mai aminti niciodată despre ea. 

Şase băieţi din alte grupe căzuseră la Încercare şi trebuiră să 
plece. Îi priviră a doua zi dimineaţă, forme gârbovite și întunecate 
prin ceaţă, ieșind tăcute pe poartă, purtându-și puţinele bunuri în 
boccelele pe care li se îngăduiseră să le păstreze. Puteau fi auzite 
suspine care trezeau ecouri în curtea interioară. Era imposibil de 
spus care dintre băieţi plângea, dacă o făcea unul sau toţi. Părură 
să-și continue plânsul multă vreme, chiar şi după ce dispăruseră 
din vedere. 

— Eu n-aş vărsa nicio lacrimă, asta-i sigur, zise Nortah. 

Erau pe zid, înveliți bine în mantii, așteptând ca soarele să 
spulbere ceţurile şi micul dejun să apară în sala de mese. 

— Mă-ntreb unde vor merge, spuse Barkus. Mă-ntreb dacă au 
unde să se ducă. 

— La Straja Tărâmului, replică Nortah. Este plină de respinși 
din Ordin. Poate că de-aia ne şi urăsc atât de mult. 

— Prostii! mârâi Dentos. Eu știu unde m-aș duce. Drept la 
docuri. M-aș îmbarca pe una dintre corăbiile mari care merg către 
apus. Unchiul Fantis așa a făcut, a plecat în apus pe o corabie și s-a 
întors putred de bogat. Mătăsuri și spiţerii. Singurul om bogat din 
istoria satului nostru. Averea aia nu l-a ajutat însă deloc, fiindcă la 
un an după ce s-a-ntors a murit de sifilis, o boală pe care-o luase de 
la vreo târfă dintr-un port. 

— Din ce-am auzit, zise Barkus, viaţa pe o corabie e cumplită. 
Mâncare proastă, bătăi cu biciul, muncă de dimineaţă până la căde- 
rea nopţii. Cumva ca în Ordin bănuiesc, mai puţin în privinţa mân- 
cării. Eu cred că m-aș duce în codri și aș deveni un tâlhar faimos. 
Aş avea propria mea bandă, dar n-aş ucide pe nimeni. Le-aş fura 
doar aurul și nestematele, însă numai celor bogaţi. Săracilor n-ai 
ce să le furi. 

— E limpede că te-ai gândit mult la asta, comentă Nortah sec. 

— În viață ai nevoie de planuri. Dar voi? Unde v-aţi duce? 

Nortah se întoarse iarăși către poarta care rămăsese ascunsă 
în pâcla dimineţii și chipul îi fu cuprins de o tânjală pe care Vaelin 
n-o mai văzuse până atunci. 

— Acasă, răspunse el încetişor. M-aș duce acasă. 

CAPITOLUL 5 


La o săptămână după Încercarea Cunoașterii, maestrul Sollis îi 
duse într-o încăpere cavernoasă de lângă curtea interioară, în 
interiorul căreia era foarte cald și duhnea a fum și metal. Acolo îi 
aştepta maestrul Jestin, făurarul-şef al Ordinului, un bărbat rareori 
văzut. Era voinic și degaja forţă și încredere, cu brațe musculoase 
încrucișate pe piept, cu trup hirsut însemnat de numeroase cica- 
trice roz, acolo unde îl atinseseră picături de metal topit scăpate din 
forjă. Impresionat de puterea lui evidentă, Vaelin se întrebă dacă 
simţise vreodată arsurile respective. 

— Maestrul Jestin vă va făuri spadele, îi anunţă Sollis. În 
următoarele două săptămâni veţi lucra sub călăuzirea lui și veţi 
ajuta la forjarea lor. Până când veţi pleca din fierărie, toți veţi avea 
spade pe care le veţi purta pentru tot restul vieţii voastre în Ordin. 
Este bine să ţineţi minte că maestrul Jestin nu are firea mea gene- 
roasă şi iertătoare, așa că aveţi grijă! 

Rămași doar cu făurarul, băieţii stătură tăcuţi, în vreme ce el îi 
cercetă, privindu-i pe rând cu ochi albaștri, luminoși. 

— Tu, îndreptă Jestin un deget gros şi înnegrit către Barkus 
care se uita la un morman de ciocane de luptă recent făcute. Tu ai 
mai fost într-o fierărie. 

Barkus șovăi. 

— Ta... am crescut în preajma unei fierării, maestre. 

Vaelin arcui o sprânceană spre Caenis. Ținând seama de 
faptul că Barkus respecta cu stricteţe regulile și spunea puţine 
sau nimic despre copilăria sa, era o surpriză să afle că tatăl lui 
fusese meșteșugar. Băieţii ai căror taţi aveau asemenea meserii nu 
obișnuiau să sfârșească în Ordin; un băiat cu viitor n-avea nevoie 
să caute o viaţă altundeva. 

— Ai văzut vreodată cum se forja o spadă? întrebă Jestin. 

— Nu, maestre. Se făceau doar cuțite, tăișuri pentru plug, 
multe potcoave și uneori sfârleze de vânt. 

Chicoti. Maestrul Jestin nici măcar nu zâmbi. 

— Sfârleaza de vânt este greu de făurit, zise el. Nu orice fierar 
o poate forja şi doar maeștrilor făuritori le este îngăduit s-o facă. 
Este o regulă a Ghildei, fiindcă modelarea metalului pentru a citi 
cântecul vântului reprezintă o îndemânare rară. Știi asta, nu? 

Barkus își feri ochii și Vaelin îşi dădu seama că băiatul fusese 
mustrat, cumva rușinat. Înțelese că între cei doi se transmisese ceva 
ce restul băieţilor nu puteau desluși. Era legat de locul și de arta 
care se practica aici, însă știa că Barkus nu va spune un cuvânt des- 
pre asta. În felul său aparte, avea tot atât de multe secrete ca ei toți. 

— Nu, maestre, răspunse băiatul. 

— Locul acesta, spuse Jestin și-și desfăcu larg braţele pentru 
a cuprinde fierăria, face parte din Ordin, dar îmi aparţine mie. Eu 
sunt regele, Aspectul, comandantul, lordul și stăpânul lui. Nu-i 
un loc pentru joacă. Nu-i un loc pentru pozne. Este un loc pentru 
muncă și învăţătură. Ordinul vă cere să cunoașteţi arta prelucrării 
metalului. Pentru a mânui o armă cu iscusinţă, trebuie să înţelegi 
natura făuririi ei, să faci parte din meșteșugul care a adus-o pe 
lume. Spadele pe care le veţi făuri aici vă vor ţine în viaţă și vor 
apăra Credinţa în anii ce vor urma. Munciţi bine și veţi avea o spadă 
pe care să vă bizuiţi, o lamă puternică având tăișul îndeajuns de 
ascuţit pentru a tăia foaia de oţel. Munciţi prost și spadele vi se vor 
rupe în prima bătălie și veţi muri. 

Îşi întoarse din nou ochii către Barkus şi privirea lui rece păru 
întrebătoare. 

— Credinţa este izvorul întregii noastre puteri, dar pentru 
a o sluji avem nevoie de oţel. Oţelul este instrumentul prin care 
cinstim Credinţa. Oţelul și sângele sunt viitorul vostru. Înţelegeţi? 

Toți murmurară aprobator, însă Vaelin ştiu că Barkus fusese 
singurul căruia îi fusese adresată întrebarea. 

Restul zilei o petrecură încărcând cu lopata cărbuni în furnal 
și aducând în fierărie grămezi de drugi din fier de pe o căruţă din 

curte. Maestrul Jestin stătu tot timpul la nicovală, iar barosul lui 
era un ritm constant, cântător, de metal pe metal; la răstimpuri, 
ridica ochii pentru a da instrucţiuni în mijlocul unei cascade de 
scântei. Lui Vaelin i se părea o muncă monotonă şi aspră; gâtul îl 
ustura de la fum, iar urechile îi asurziseră de bubuiturile neîncetate 
ale barosului. 

— Înţeleg acum de ce nu te bucura viaţa în fierărie, Barkus, 
comentă el pe când se întorceau rupţi de oboseală spre dormitor la 
sfârșitul zilei. 

— Așa-i, aprobă Dentos masându-și braţul care-l durea. Prefer 
oricând o zi de instrucţie cu arcul. 

Barkus nu zise nimic, ci rămase tăcut restul serii printre mor- 
măiturile lor ostenite. Vaelin ştia că abia îi auzea şi că mintea lui 
continua să fie aţintită asupra întrebărilor maestrului Jestin: cea din 
vorbele lui şi cea din ochii lui. 


În ziua următoare reveniră în fierărie, unde ridicară și cărară 
din nou, transportând saci de cărbuni în încăperea mare ce slujea 
drept magazie. Maestrul Jestin vorbi puţin, concentrându-se să cer- 
ceteze fiecare drug de fier adus de ei în ziua anterioară, ridicându-l 
spre lumină și trecându-și degetele în lungul său, după care fie că 
mormăia satisfăcut şi-l punea înapoi în grămadă, fie că pufnea ner- 
vos şi-l adăuga unei stive mici, dar care creștea constant, de drugi 
respinși. 

— Ce tot caută la ei? întrebă Vaelin, icnind de efort când ridica 
alt sac în magazie. O bucată de fier nu-i ca oricare alta? 

— Impurităţi, răspunse Barkus privindu-l pe Jestin. Drugii au 
fost forjaţi de alt maestru, cu mâini probabil mai puţin iscusite ca 
ale maestrului nostru. El verifică dacă nu cumva în amestec a fost 
pus prea mult fier prost. 

— Şi cum își poate da seama? 

— În principal, prin pipăit. Drugii sunt făcuţi din mai multe 
bucăţi de fier bătute laolaltă, apoi răsucite și turtite. Forjarea lasă 
un model pe metal. Un fierar bun poate deosebi drugii de calitate 

de cei inferiori după modelul acela. Am auzit povești despre unii 
care puteau simţi calitatea cu ajutorul mirosului. 

— Tu ai putea face asta? La pipăit mă refer, nu la mirosit. 

Barkus râse și Vaelin auzi o undă de tristeţe în sunetul acela. 

— Nici într-o mie de ani. 

La amiază, maestrul Sollis apăru și le porunci să treacă pe 
câmpul de instrucţie pentru antrenamente cu spada, spunându-le 
că trebuiau să-şi păstreze deprinderile. Se mișcau greoi după truda 
din fierărie și toiagul lui îi pedepsi mai des decât de obicei, deși 
Vaelin constată că nu era la fel de dureros ca pe timpuri. Pentru o 
clipă se întrebă dacă Sollis îi lovea mai ușor, dar respinse numai- 
decât gândul acela. Maestrul Sollis nu devenise mai blând, ci ei 
deveniseră mai tari. Ne-a modelat prin bătaie, își dădu seama. El 
este fierarul nostru. 


— E timpul s-aprindem forja, le spuse Jestin când reveniră în 
fierărie după un prânz târziu mâncat în grabă. În privinţa forjei un 
singur lucru trebuie să ţineţi minte. Ridică braţele și-şi arătă nume- 
roasele cicatrice care-i marcau muşchii puternici. Arde. 

Îi puse să deșerte câţiva saci de cărbuni în cercul din cărămidă 
al vetrei, după care îi ceru lui Caenis s-o aprindă, o sarcină care 
necesita să se târască sub vatră și să dea foc lemnelor de stejar prin 
deschiderea de acolo. Vaelin ar fi refuzat, dar Caenis porni fără ezi- 
tare, ţinând în mână lumânarea lungă. Reapăru după câteva clipe, 
murdar de funingine, însă nevătămat. 

— Pare să se fi aprins, anunţă el. 

Maestrul Jestin îl ignoră și se ghemui pentru a inspecta flăcă- 
rile care creșteau. 

— Tu, arătă el cu bărbia spre Vaelin; nu le spunea niciodată pe 
nume, considerând, se pare, că reamintirea numelor reprezenta un 
efort inutil. La foale! Şi tu, îl arătă cu degetul pe Nortah. 

Lui Barkus, Dentos și Caenis le spuse să aștepte instrucţiuni. 

Legănând într-o mână barosul greu și bont, Jestin ridică unul 
dintre drugii de fier din grămada de lângă nicovală. 

— Lama spadelor de model asraelin, le explică el, se face din 
trei bare. Una groasă pentru mijloc şi două mai subțiri pentru 
muchii. Asta, le arătă drugul pe care-l luase, este pentru muchie. 
Înainte de a se contopi cu celelalte, trebuie modelat. Muchia este 
partea cel mai greu de forjat din spadă, fiindcă trebuie să fie subţire, 
însă puternică, și fiindcă trebuie să taie, dar în același timp să reziste 
la loviturile altor spade. Uitaţi-vă la metal, uitați-vă cu atenţie. Ținu 
drugul în faţa fiecăruia dintre ei, pe rând, și glasul lui aspru şi inegal 
era straniu de hipnotic. Vedeţi punctuleţele negre de aici? 

Vaelin privi drugul și zări pistrui mici şi negri prin masa gri 
întunecată a fierului. 

— Se numesc „argintul stelelor“, deoarece strălucesc mai 
puternic decât cerurile când sunt vârâte în flacără, continuă Jestin. 
Dar nu-s argint, ci o formă de fier, de fier rar care provine din adân- 
curile pământului ca toate metalele — nu există pic de Beznă în 
el. El însă face spadele Ordinului mai puternice decât altele. Cu 
el, spadele voastre vor rezista unor lovituri ce le-ar face ţăndări pe 
altele şi, dacă sunt mânuite cu iscusinţă, vor tăia prin zale și armuri. 
Acesta este secretul nostru. Păziţi-l bine! 

Le făcu semn lui Vaelin şi Nortah să înceapă să acţioneze foa- 
lele și privi cum eforturile lor fură răsplătite de apariţia treptată a 
unei străluciri roșu-portocalii intense în masa de cărbuni. 

— Acum, zise el şi ridică barosul. Priviţi cu atenţie, încercaţi 
și învăţaţi. 

Vaelin și Nortah începură să transpire abundent, muncind la 
mânerul greu din lemn al foalelor, iar căldura din fierărie creștea 
cu fiecare pală de aer pe care o trimiteau în forjă. Atmosfera părea 
să devină sufocantă și în același timp respiraţia era un efort în sine. 

Haide odată, în numele Credinței, icni Vaelin cu sudoarea 
curgându-i pe braţele ce-l dureau, în timp ce maestrul aștepta... 
și aștepta. 

Mulţumit în cele din urmă, Jestin luă drugul cu un cleşte din 
fier şi-l vâri în forjă, aşteptând până ce strălucirea roșu-portocalie 
curse în metal și pe toată lungimea lui, și abia apoi îl scoase și-l 

așeză pe nicovală. Prima lovitură fu ușoară, cu puţin mai mult decât 
o ciocănitură, și ridică o jerbă de scântei. După aceea începu să 
lucreze cu adevărat; barosul se înălța și cobora cu precizia unui ritm 
de darabană, scânteile se ridicau în jurul lui şi barosul părea uneori 
o ceaţă din cauza iuţelii izbiturilor. În mod ciudat, la început dru- 
gul strălucitor păru să se schimbe prea puţin, deși era posibil să fi 
devenit ceva mai lung până ce maestrul Jestin îl vâri din nou în forjă 
şi gesticulă nervos spre Vaelin şi Nortah să pompeze mai susținut. 

Continuă așa parcă un ceas, deși era posibil să fi fost doar zece 
minute, cu maestrul ciocănind drugul, revenind cu el la forjă și 
ciocănind iarăși. Vaelin se trezi ducând dorul confortului dătător 
de vânătăi de pe câmpul! de instrucţie; luptele corp la corp pe sol 
îngheţat erau preferabile muncii acesteia. Când Jestin le făcu semn 
să se oprească, amândoi se îndepărtară, împleticindu-se, de foale 
și scoaseră capetele pe ușă, trăgând în plămâni guri mari de aer cu 
gust dulce. 

— Nemernicu-ncearcă să ne-omoare, icni Nortah. 

— Înapoi, mârâi maestrul Jestin şi ei se grăbiră să-l asculte. 
Trebuie să v-obișnuiţi cu munca adevărată. la priviţi. Ridică dru- 
gul, a cărui formă rotundă iniţială se transformase într-o bară cu 
secţiune triunghiulară lungă de un metru. Asta-i o muchie. Pare 
grosolană, dar, contopită cu surorile ei, va fi tăioasă și gata de luptă. 

Dentos și Caenis primiră ordinul să preia foalele și Jestin 
începu să lucreze cealaltă muchie, zăngănitul barosului răsunând 
ca un contrapunct la gâfâielile băieţilor care trudeau. După ce ter- 
mină a doua muchie, trecu la drugul gros central şi loviturile îi 
deveniră mai dure și mai rapide, lungind drugul pentru a fi egal cu 
muchiile, apoi călind lama și formându-i o creastă pe mijloc. Până 
termină, Caenis și Dentos erau gata să leșine, iar Barkus i se alătură 
lui Vaelin la foale. Fierarul luă un guseu şi uni cele trei druguri la 
bază, pregătindu-le pentru îmbinare. 

— Îmbinarea este proba făurarului de spade, îi anunţă el. 
Este măiestria cel mai greu de învăţat. O lovitură prea puternică va 

strica lama, pe când una prea ușoară nu va contopi drugii. Îi privi pe 
Vaelin și Barkus. Suflaţi tare și ţineţi focul fierbinte. Fără delăsare. 

În vreme ce trudeau, Vaelin se ruga să se termine cât mai 
repede, când observă că privirea lui Barkus era aţintită asupra 
maestrului Jestin, ale cărui braţe se ridicau și coborau fără pauză, 
părând indiferent la durere, cu toată atenţia concentrată asupra 
nicovalei. La început Vaelin se întrebă ce putea fi așa interesant, 
fiindcă la urma urmelor era pur şi simplu un bărbat care lovea o 
bucată de metal cu un baros. Nu vedea nimic spectaculos în asta, 
nimic misterios. Însă urmărind privirea lui Barkus, se pomeni el 
însuși tot mai absorbit de lama care căpăta formă, cei trei drugi 
alipindu-se laolaltă și transformându-se în unul singur sub forţa 
barosului. Câteodată punctuleţele de argintul stelelor se învăpăiau, 
când maestrul scotea lama din forjă, strălucind atât de puternic, 
încât trebuia să-și ferească ochii. Credea spusele fierarului că argin- 
tul stelelor era tot un metal, totuși era ceva neliniștitor. 

— Tu, arătă Jestin din cap spre Nortah când termină de mode- 
lat vârful. Adu găleata mai aproape. 

Nortah îl ascultă supus și apropie de nicovală căldarea grea din 
lemn; era plină până sus și apa i se vărsă peste picioare când se opri. 

— Asta-i apă sărată, le spuse Jestin. O lamă călită în sara- 
mură va fi întotdeauna mai puternică decât una călită în apă dulce. 
Daţi-vă îndărăt, fiindcă o să fiarbă. 

Prinse zdravăn cu cleştii baza lamei și o afundă în găleată, care 
se învolbură și născu vălătuci de aburi când căldura se împrăștie 
prin apă. Bărbatul o ţinu acolo până ce clocotul se domoli, după 
care scoase lama aburindă și o ridică, cercetând-o. Era neagră, 
cu metalul murdar de funingine, dar maestrul păru mulţumit. 
Muchiile erau drepte și vârful perfect simetric. 

— Acum începe adevărata muncă, rosti el. Tu, se întoarse spre 
Caenis. Fiindcă ai aprins forja, poţi s-o iei pe asta. 

— Ăăă..., făcu Caenis întrebându-se neîndoielnic dacă era o 
cinste sau un blestem, mulţumesc, maestre. 

Jestin duse lama în celălalt capăt al fierăriei și o așeză pe un 
banc de lângă o tocilă mare acționată de o pedală. 

— O lamă nou forjată, îi anunţă el, este doar pe jumătate cre- 
ată. Ea trebuie ascuţită, lustruită și cizelată. 

Îi ceru lui Caenis să stea la tocilă şi s-o acţioneze cu pedala, 
demonstrând cum să obțină un ritm bun, numărând „unu, doi, 
unu, doi“, înainte de a-i spune să mărească viteza și să apropie lama 
de piatră. Jerba instantanee de scântei îl făcu pe băiat să se retragă 
alarmat, însă Jestin îi porunci să continue, conducându-i mâinile în 
înclinarea corectă, apoi arătându-i cum să miște lama peste tocilă 
pentru a-i ascuţi toată lungimea. 

— Aşa, mormăi el după o vreme când Caenis deveni îndea- 
juns de încrezător în sine pentru a deplasa singur lama. Câte zece 
minute pentru fiecare muchie, după aceea arată-mi ce ai făcut. 
Ceilalţi, înapoi la forjă. Tu şi tu, la foale... 

În felul acela trudiră și asudară în fierărie șapte zile, pompând 
la foale, ascuţind muchii, lustruind și honuind lamele, până când 
funinginea dispăru și ele străluciră ca argintul. Niciunul dintre ei 
nu scăpă nears. Vaelin avea o cicatrice alburie pe dosul mâini, acolo 
unde căzuse o picătură de metal topit; durerea şi mirosul de arsură 
a propriei cărni fuseseră cu adevărat oribile. Ceilalţi suferiseră răni 
similare, iar Dentos o păţise cel mai rău, fiindcă primise o jerbă de 
scântei în ochi într-un moment de neatențţie la tocilă. Acestea îi 
lăsaseră cicatrice negre în jurul ochiului stâng, dar din fericire nu-i 
vătămaseră vederea. 

În ciuda epuizării, a riscului unor răni care-l puteau desfigura și 
a monotoniei muncii, Vaelin era oarecum fascinat de proces. Exista 
o frumuseţe aparte: nașterea treptată a lamelor de sub barosul maes- 
trului Jestin, senzaţia tăișului apăsat pe tocilă, modelul care se ivea 
în lamă când o lustruia — volburi întunecate în cenușiul-albăstrui al 
oţelului, de parcă flăcările forjei fuseseră îngheţate în metal. 

— Modelul provine din contopirea drugilor, explică Barkus. 
Prin amestecare, tipurile diferite de metale lasă urme. Cred că 
argintul stelelor face urmele și mai vizibile în spadele Ordinului. 

— Îmi place, zise Vaelin ridicând spre lumină lama pe jumă- 
tate lustruită. Este... interesantă. 

— Nu-i decât metal, oftă Barkus și reveni la tocila unde îşi 
ascuţea propria spadă. Îl încălzeşti, îl baţi cu barosul, îl modelezi. 
Nu-i niciun mister. 

Vaelin își privi prietenul lucrând la tocilă, se uită la mâinile lui 
care se mișcau experte, honuind tăişul cu precizie. Când sosise rân- 
dul lui Barkus, maestrul Jestin nici măcar nu se sinchisise să-i arate 
cum să lucreze, ci-i întinsese pur și simplu lama și se îndepărtase. 
Cumva, priceperea lui Barkus era evidentă pentru fierar și ei doi 
vorbeau puțin, abia dacă schimbau câteva pufnete sau mormăieli 
de încuviinţare, de parcă lucraseră împreună de mulți ani. Barkus 
însă nu dovedea nicio încântare în munca lui, nicio satisfacţie. O 
deprinse destul de iute și iscusinţa lui o depășea cu mult pe ale 
lor, totuși chipul său era o mască deloc caracteristică de suferinţă 
îndârjită ori de câte ori se aflau în fierărie, luminându-se doar când 
ieşeau pe câmpul de instrucție sau erau în sala de mese. 

În ziua următoare învățară să fixeze mânerele. Acestea erau 
deja făcute și aproape identice; maestrul Jestin le prinse de lame şi 
le fixă cu trei cuie din fier prin limba care pătrundea în mâner. După 
aceea băieţii fură puşi să pilească extremităţile cuielor, pentru a fi 
totuna cu lemnul de stejar al mânerelor. 

— Aţi terminat aici, le zise Jestin la capătul zilei. Spadele sunt 
ale voastre. Folosiţi-le bine. 

Acela fusese singurul moment în care se apropiase de felul 
cum vorbeau ceilalți maeştri. Reveni la forjă fără alt cuvânt. Băieţii 
rămaseră locului nesiguri, ţinându-şi spadele și întrebându-se dacă 
ar fi trebuit să-i răspundă în vreun fel. 

— Ăăă, făcu Caenis, mulțumim pentru înțelepciune, maestre. 

Jestin ridică pe nicovală un vârf de suliță neterminat și începu 
să acţioneze foalele. 

— Timpul petrecut de noi aici a fost foarte... continuă Caenis, 
dar Vaelin îl înghionti şi-i făcu semn spre ușă. 

Pe când ieșeau, Jestin rosti: 


CÂNTECUL SÂNGELUI 155 


— Barkus Jeshua. 

Ei se opriră şi Barkus se răsuci, cu chip inexpresiv. 

— Da, maestre. 

— Uşa este mereu deschisă pentru tine, zise Jestin fără să se 
întoarcă. Un ajutor îmi este de folos. 

— Îmi pare rău, maestre, răspunse Barkus sec. Mă tem că 
instruirea mea îmi lasă prea puțin timp liber. 

Jestin lăsă foalele şi ridică vârful suliței în forjă. 

— Eu voi fi aici, la fel şi forja, când te vei plictisi de sânge și 
rahat. Noi vom fi aici. 


Barkus nu veni la cină, ceva ce niciunul dintre ei nu-și amintea 
să se mai fi întâmplat vreodată. După ce-și făcu vizita de seară la 
cuşca Scrijelitului, Vaelin îl găsi pe zid. 

— Ți-am adus niște resturi, spuse şi-i întinse o pungă în care 
se aflau o plăcintă și câteva mere. 

Barkus încuviinţă în chip de mulţumire, cu atenţia fixată asu- 
pra râului pe care o barjă suia în amonte către Varinshold. 

— Vrei să ştii, zise el după o vreme. 

Glasul lui nu avea umorul sau ironia obişnuită, însă Vaelin 
simţi un fior, auzind o urmă îndepărtată de frică. 

— Dacă vrei să-mi spui, îi răspunse. Toţi avem secretele 
noastre. 

— Așa cum este, de pildă, motivul pentru care tu porţi eșarfa 
aceea. 

Barkus arătă eșarfa Sellei de la gâtul lui. Vaelin o îndesă sub 
cămașă, ascunzând-o, și-l bătu pe umăr, apoi se întoarse să plece. 

— Prima dată s-a-ntâmplat pe când aveam zece ani, rosti 
Barkus. 

Vaelin se opri și-l aşteptă să continue. În felul lui aparte, 
Barkus putea fi la fel de închis în sine ca toți ceilalți; avea să vor- 
bească sau nu, iar îndemnurile sau rugămințile ar fi fost inutile. 

— Tata m-a pus să lucrez în fierărie din copilărie, conti- 
nuă Barkus după o tăcere scurtă. Îmi plăcea, îmi plăcea să-l văd 

modelând metalul, îmi plăcea cum strălucea în forjă. Unii spun 
despre căile fierarilor că sunt misterioase. Pentru mine totul era 
evident, simplu. Înţelegeam totul. Tata aproape că n-a trebuit să mă 
înveţe mare lucru, pentru că ştiam pur și simplu ce să fac. Puteam 
vedea forma pe care avea s-o ia metalul înainte de a cădea baro- 
sul, puteam spune dacă lama unui plug va tăia prin pământ sau se 
va înţepeni ori dacă o potcoavă va cădea de pe copită după numai 
câteva zile. Tata era mândru, o ştiam. Nu era un bărbat vorbăreţ, nu 
semăn cu el, în privinţa asta am moștenit-o pe mama, dar ştiam că 
era mândru. Eu doream să-l fac să fie încă şi mai mândru. Aveam în 
minte forme de pumnale, de spade, de topoare, și toate aşteptau să 
fie forjate. Ştiam exact cum să le fac, știam exact amestecul potri- 
vit de metale pe care să-l utilizez. De aceea, într-o noapte m-am 
strecurat în fierărie ca să făuresc una dintre formele acelea. Mă 
gândisem la un obiect mic, la un cuţit de vânătoare. Un cadou de 
Căderea-iernii pentru tata. 

Tăcu și privi în noapte, în direcţia barjei care continua să avan- 
seze; în lumina slabă a felinarului de la provă, siluetele marinarilor 
se distingeau vag, ca nişte fantasme. 

— Aşadar, îl îndemnă Vaelin, ai făcut jungherul. Însă tatăl tău 
s-a... înfuriat? 

— Ah, nu s-a înfuriat, răspunse amar Barkus. S-a speriat. 
Lama fusese îndoită iar şi iar pentru a-i conferi tărie, iar tăişul era 
îndeajuns de ascuţit pentru a reteza mătase sau pentru a străpunge 
armură. Era atât de lustruit, că-l puteai folosi ca oglindă. Surâsul 
care-i apăruse pe buze pieri. Tata l-a aruncat în râu și mi-a spus să 
nu povestesc despre el nimănui, niciodată. 

Vaelin era derutat. 

— Ar fi trebuit să fie mândru de un asemenea jungher, făurit 
de fiul lui. De ce să-l fi speriat? 

— Tata văzuse multe în viaţă. El călătorise cu oastea Lordului, 
slujise pe corabia unui neguţător în mările răsăritene, dar nu văzuse 
niciodată un jungher făurit într-o fierărie în care forja era rece. 

Nedumerirea lui Vaelin spori. 

— Atunci, cum ai...? 

Ceva de pe faţa celuilalt îl făcu să se oprească. 

—  Nilsaelinii sunt un popor măreț din multe puncte de 
vedere, continuă Barkus. Rezistenţi, ospitalieri, buni la suflet. 
Dar ei se tem de Beznă mai presus de orice. În satul meu a trăit 
cândva o bătrână care putea să tămăduiască doar prin atingere sau 
așa se zicea. Era respectată pentru ce făcea, însă mereu temută. 
Când a sosit Mâna Roşie, ea n-a putut face nimic s-o oprească; au 
murit zeci de oameni, fiecare familie din sat a pierdut pe cineva, 
totuşi ea nu s-a-mbolnăvit. Au zăvorât-o în casa ei și i-au dat foc. 
Ruina este tot acolo, nimeni n-a mai avut curajul să construiască 
peste ea. 

— Cum ai făurit jungherul acela, Barkus? 

— Nu sunt sigur nici acum. Îmi amintesc cum am dat formă 
metalului pe nicovală, cu barosul în mână. Îmi amintesc cum am 
potrivit mânerul, însă nici în ruptul capului nu-mi amintesc să 
fi aprins forja. Parcă mă pierdusem când începusem să lucrez, 
de parcă aş fi fost o simplă unealtă, ca barosul... ca și cum ceva ar 
fi lucrat prin mine. Clătină din cap, tulburat de amintire. După 
aceea tata nu m-a mai lăsat să intru în fierărie. M-a dus la moș 
Kalus, crescătorul de cai, şi i-a spus că se străduise din răsputeri 
să mă-nveţe, dar că din mine n-avea să iasă niciodată un fierar. 
L-a plătit cu cinci bănuți de aramă pe lună ca să mă înveţe mese- 
ria lui. 

— A încercat să te protejeze, zise Vaelin. 

— Ştiu, totuşi un băiat nu simte asta. Eu am simţit... că-i era 
frică de ce făcusem, de parcă era îngrijorat că-l voi face cumva de 
rușine. M-am gândit chiar că s-ar putea să fie gelos. De aceea am 
decis să-i arăt... să-i arăt ce puteam face cu adevărat. Am așteptat 
până a plecat să vândă mărfuri la iarmarocul de Miezul-verii și 
m-am întors în fierărie. Nu aveam metal cu care să lucrez, doar 
niște potcoave vechi și cuie. Tata lucrase tot metalul pe care-l avu- 
sese și plecase cu obiectele acelea la iarmaroc. De aceea am luat ce 
am găsit și am făcut ceva... ceva special. i 

— Ce anume? întrebă Vaelin, închipuindu-și spade măreţe și 
securi sclipitoare. 

— O sfârlează de soare. 

Vaelin se încruntă. 

— Cum ai zis? 

— Este ca o sfârlează de vânt, atât doar că nu arată direcţia 
vântului, ci a soarelui. Indiferent unde s-ar fi aflat soarele pe cer, 
ai fi știut mereu ce oră a zilei era, chiar dacă cerul ar fi fost înno- 
rat. Când soarele apunea, sfârleaza arăta spre pământ și-i urmă- 
rea drumul. Am împodobit-o cu flăcări ce ieșeau din mâner și 
altele. 

Vaelin putea doar să bănuiască valoarea unui asemenea obiect, 
precum și tulburarea pe care ar fi stârnit-o într-un sat îngrozit de 
Beznă. 

— Ce s-a-ntâmplat cu ea? 

— Nu știu, cred că tata a topit-o. Când s-a întors de la iar- 
maroc, i-am ieșit în întâmpinare și i-am arătat-o, simţindu-mă 
foarte mândru. El mi-a spus să-mi strâng bagajele. Mama era 
plecată la o mătușă, așa că n-a trebuit să-i explice. Doar credinţa 
ştie ce i-a povestit când s-a întors și nu m-a mai găsit. Am petre- 
cut trei zile pe drum, apoi am luat o corabie către Varinshold, 
după care am ajuns aici. El a vorbit o vreme cu Aspectul și m-a 
lăsat la poartă. A spus că, dacă voi povesti vreodată cuiva ce pot 
face, cu siguranţă voi fi omorât. A zis că aici voi fi în siguranţă. 
Râse scurt. E greu de crezut că se gândea că mi-ar fi făcut vreo 
favoare. Uneori mă gândesc că s-a rătăcit pe drumul spre Casa 
celui de-al Cincilea Ordin. 

Vaelin își alungă amintirea zgomotului de copite și, gân- 
dindu-se la povestea Sellei, rosti: 

— A avut dreptate, Barkus. N-ar trebui să povesteşti asta 
nimănui. Probabil că n-ar fi trebuit să-mi povestești nici mie. 

— De ce? O să mă omori? 

Vaelin surâse fără veselie. 

— Oricum n-o s-o fac azi. 

Stătură pe zid în tăcere și priviră barja, până ajunse la mean- 
drul râului şi dispăru înapoia lui. 

— Cred că el a știut, rosti Barkus. Mă refer la maestrul Jestin. 
Cred că el a putut simţi ce pot să fac. 

— Cum așa? 

— Pentru că și eu am putut simți același lucru la el. 

CAPITOLUL 6 


Ziua următoare însemnă prima instrucţie cu spadele noi. Lui Vaelin 
i se păru că jumătate din lecţie fu dedicată metodei corecte de prin- 
dere a armei la spate, astfel încât să poată fi scoasă din teacă ducând 
mâna peste umăr. 

— Mai strâns, Nysa. Sollis trase puternic de cureaua lui 
Caenis, făcându-l să icnească de durere. Chestia asta se slăbește 
într-o bătălie, o să vedeţi în curând. Nu poţi să ucizi un duşman, 
dacă te-mpiedici în propria spadă. 

Petrecură mai bine de un ceas, învățând metoda corectă de 
tragere a spadei într-o mișcare iute și lină. Era mai greu decât 
păruse când îl priviseră pe maestrul Sollis. Curelușa din piele care 
ţinea spada în teacă trebuia îndepărtată cu degetul mare, iar lama 
trebuia scoasă perfect fără să se agaţe ori să te cresteze. Primele lor 
încercări fură atât de stângace, încât Sollis îi puse să alerge de două 
ori în jurul câmpului, iar greutatea nefamiliară a spadelor îi încetini 
şi-i făcu stângaci. 

— Mai repede, Sorna! îl lovi Sollis cu toiagui, pe când se 
împleticea. Și tu, Sendahl, mișcă mai iute din picioare! 

Le ordonă după aceea să încerce din nou. 

— Trebuie s-o faceți desăvârşit. Cu cât veţi avea spada mai 
repede în mână, gata de folosit, cu atât este mai puţin probabil ca 
un ticălos să vă verse maţele. 

Alergară de multe ori și încasară multe toiege pe spinări 
înainte ca maestrul să fie satisfăcut că începuseră să progreseze. 
Dintr-un motiv necunoscut, Vaelin şi Nortah atrăgeau azi majori- 
tatea furiei lui şi toiagul se abătu asupra lor mai des decât asupra 
celorlalţi. Vaelin bănui că erau pedepsiţi pentru vreo vină de care 
uitaseră. Sollis proceda uneori aşa, reamintindu-și adesea greșeli 
după săptămâni sau luni de zile. 

După terminarea instrucției, îi înşirui şi-i anunţă: 

— Mâine, flăcăiaşilor, veţi fi lăsaţi să mergeţi la iarmarocul 
de Miezul-verii. S-ar putea ca unii băieţi din cetate să-ncerce să se 
încaiere cu voi, pentru a-și dovedi ce grozavi sunt. Încercaţi să nu 
omorâţi pe nimeni. Unele fete s-ar putea, de asemenea, să vă con- 
sidere ca o nouă provocare. Sendahl și Sorna, voi rămâneţi aici. Va 
fi o lecţie pentru voi, ca să vă mişcaţi mai repede. 

Strivit de dezamăgire şi nedreptate, Vaelin nu izbuti decât să 
icnească șocat. Nortah însă nu șovăi în a-şi exprima sentimentele. 

— Cred că-i o glumă! strigă el. Și ceilalţi s-au mişcat la fel de 
prost ca noi. Noi de ce să rămânem? 

Furia nu i se domolise defel nici mai târziu, când stătea pe pat 
şi-şi îngrijea falca învineţită care-l durea. 

— Dintotdeauna nemernicul m-a urât mai mult decât pe voi. 

— El îi urăște pe toţi, replică Barkus. Tu și Vaelin aţi avut pur 
şi simplu ghinion azi. 

— Nu, asta-i pentru că tata este Primul Sfetnic al regelui. Sunt 
sigur! 

— Dacă bătrânul tău i-aşa de mare și tare, cum se face că nu 
te poate scoate din Ordin? întrebă Dentos. E clar că ţie nu-ţi place 
aici. 

— De unde să știu eu? explodă Nortah. Nu eu l-am rugat să 
mă trimită-n haznaua asta. Nu eu am cerut să fiu îngheţat, aproape 
omorât de mai bine de zece ori, bătut în fiecare zi, să trăiesc în 
cocina asta cu ţărani... Tăcu şi, cu un aer jalnic, se ghemui pe pat 
având capul îngropat în pernă. Crezusem că mă vor lăsa să plec 
după Încercarea Cunoaşterii, mormăi apoi cu glas înfundat, mai 
mult pentru sine decât pentru ceilalţi. Când mi-au văzut inima... 
Însă blestemata aia de femeie a zis că mă aflu acolo unde Credinţa 
are nevoie de mine. Am început chiar să mint la toate întrebările, 
dar nu m-au lăsat să plec. Porcul ăla de Hendril a zis că al Şaselea 
Ordin va avea de câștigat păstrând în rândurile sale pe cineva de 
rangul meu. 

Tăcu apoi, tot ascunzându-și chipul. Barkus se apropie, ca 
să-l bată pe umăr, dar Vaelin îl opri cu un gest din cap. Trase de 

sub pat sipețelul din stejar, obiectul lui cel mai de preţ alături de 
eșarfa Sellei, pe care-l șterpelise din spatele unei căruţe lăsate de un 
negustor neglijent lângă poarta din faţă. Îl descuie și scoase o pungă 
din piele în care se aflau toate monedele pe care le găsise, câștigase 
sau furase de-a lungul anilor. I-o azvârli lui Caenis. 

— Să-mi aduci niște bomboane. Şi o pereche de cizme din 
piele moale, dacă găsești vreunele pe măsura mea. 


Zorii dimineţii erau încărcaţi de ceaţă, o pâclă albăstruie 
moale şi grea, care atârna peste ogoarele din jur, așteptând soarele 
verii s-o ardă şi s-o risipească. Vaelin şi Nortah tăcură îndureraţi 
pe durata micului dejun, iar ceilalți se străduiră să nu pară prea 
nerăbdători să plece la iarmaroc. 

— Credeţi că vor fi urși? întrebă Dentos într-o doară. 

— Eu zic că da, răspunse Caenis. Întotdeauna la iarmarocul de 
Miezul-verii sunt urşi. Beţivanii se iau la trântă cu ei pentru bani. 
Și multe altele... Când am fost eu, era un scamator din Imperiul 
alpiran care putea face un șarpe să danseze, cântându-i la fluier. 

Vaelin fusese dus la iarmaroc în fiecare an înainte ca tatăl lui 
să-l predea Ordinului și avea amintiri vii cu dansatori, jongleri, ghi- 
citori, acrobaţi şi o mie de alte minuni prin vălmășagul de sunete și 
mirosuri. Nu-și dăduse seama până atunci cât de mult dorise să le 
revadă pe toate, să atingă ceva din copilăria lui şi să le compare cu 
volbura de culori şi veselie pe care o ţinea minte. 

— Regele va fi acolo, îi spuse el lui Caenis, amintindu-și o ima- 
gine îndepărtată a pavilionului regal, din care Janus și familia lui 
priveau întrecerile de pe câmpul de turnire. 

Erau curse de cai, trânte, lupte cu pumnii goi, tir cu arcul... iar 
învingătorii primeau o panglică roșie din mâna regelui. Răsplata 
păruse sărăcăcioasă pentru atâta efort, însă toţi câștigătorii erau 
destul de fericiţi. 

— Poate că te vei apropia îndeajuns pentru a-i îngădui să te 
folosească drept preş pentru picioare, spuse Nortah. Ţi-ar plăcea 
asta, nu-i așa? 

Caenis păru netulburat. 

— Nu-i vina mea că nu ți s-a îngăduit să mergi, Frate, răspunse 
el blajin. 

Nortah păru pe punctul de a rosti altă insultă, dar se mulţumi 
să-şi împingă farfuria într-o parte şi se ridică de la masă, ieșind din 
sală cu chipul schimonosit într-o mască de mânie. 

— Nu i-a căzut deloc bine, observă Barkus. 

După masă, Vaelin se despărţi de ei în curtea interioară, 
mulţumit de efortul pe care-l depuneau în aparenta lor ezitare. 

— Dacă vrei, începu Caenis cu greu, o să... rămân şi eu. 

Vaelin fu mișcat de oferta aceea, știind cât de mult dorea să-l 
vadă pe rege. 

— Dacă nu te duci, cum o să-mi capăt cizmele? 

Le strânse mâna tuturor și flutură din braț când ei porniră 
către poarta principală. 

Merse după aceea la Scrijelit și, spre surprinderea lui, descoperi 
că dulăul își făcuse un nou prieten, o căţea-lup asraelină aproape tot 
atât de înaltă cât el, deși nici pe departe la fel de musculoasă. 

— A intrat în cuşca lui acum câteva nopți, îi spuse maestrul 
Jeklin. Doar credinţa ştie cum! M-a mirat că n-a omorât-o pe loc. 
Cred că-și dorea tovărășie. M-am gândit să-i las în pace, poate că 
peste câteva luni vom avea pui. 

Scrijelitul fu la fel de fericit ca întotdeauna la vederea lui Vaelin, 
iar căţeaua fu precaută, însă domolită de încântarea dulăului. Vaelin 
le aruncă bucățele și observă că ea nu mânca decât după Scrijelit. 

— Se teme de el, comentă băiatul. 

— Are și de ce, încuviinţă mulțumit Jeklin, totuși nu se poate 
ţine departe. Așa sunt uneori căţelele, își aleg un partener şi nu mai 
pleacă, indiferent ce ar face el. Tipic pentru femei, nu? 

Izbucni în râs. Vaelin, care nu ştia la ce se referea, râse de ase- 
menea, politicos. 

— Deci n-ai plecat la iarmaroc? continuă Jeklin, îndepăr- 
tându-se ca să arunce mâncare celor trei terrieri nilsaelini pe care-i 
ţinea în capătul îndepărtat al șirului de cuști. 

Erau animale amăgitor de frumoase, cu boturi scurte și 
ascuţite, şi ochi mari, cafenii, dar se repezeau să muște sălbatic 
orice mâini se apropiau prea mult. Maestrul Jeklin îi ţinea pentru 
vânătoarea de iepuri la care excelau. 

— Maestrul Sollis a considerat că am lâncezit la instrucţia cu 
spada, explică Vaelin. 

Jeklin țâţâi dezaprobator. 

— N-o să ajungi niciodată un Frate dacă nu te străduiești din 
răsputeri. Desigur, pe vremea mea te-ar fi bătut cu biciul pentru 
cai dacă ai fi lâncezit. Zece lovituri pentru prima ofensă, alte zece 
pentru fiecare ofensă ulterioară. În fiecare an pierdeam zece până la 
doisprezece Fraţi din cauza biciuielilor. Suspină apăsat, încărcat de 
nostalgie. Păcat totuşi c-o să pierzi iarmarocul. Se vând acolo niște 
câini excelenți. O să mă duc și eu, după ce termin aici. Va fi însă o 
îmbulzeală teribilă, din cauza execuției și a celorlalte evenimente. 

Aruncă niște carne în cușca terrierilor, provocând o explozie 
de schelălăituri și mârâituri, când se luptară între ei pentru hrană. 
Jeklin chicoti, privindu-i. 

— Execuţie, maestre? întrebă Vaelin. 

— Poftim? Ah, da, regele a poruncit să fie spânzurat Primul 
Sfetnic. Trădare și corupţie, lucruri obișnuite. Toţi din Tărâm îl 
urăsc pe nemernic. Din cauza taxelor, pricepi? 

Vaelin simţi că i se usucă gura și inima i se prăbuși în gol. Tatăl 
lui Nortah. ÎI vor omorî pe tatăl lui Nortah. De aceea ne-a ținut 
Sollis aici. M-a ținut și pe mine, ca să nu se trezească bănuieli... Ca 
eu să fiu aici când va sosi vestea. Se uită cu atenţie la Jeklin. 

— Maestrul Sollis a trecut pe aici de dimineaţă? întrebă el. 

Jeklin nu-l privi, ci continuă să le surâdă câinilor. 

— Maestrul Sollis este foarte înţelept. Ar trebui să-l apreciaţi 
mai mult. 

— Eu trebuie să-i spun? scrâșni Vaelin. 

Jeklin nu răspunse, ci se mulţumi să miște o bucată de carne 
printre barele cușştii, chicotind înfundat de fiecare dată când terri- 
erii săreau spre ea. 

— Ăăă... Vaelin se poticni în cuvinte, apoi îşi drese glasul şi se 
retrase cu spatele către ușă. Scuze, maestre. 

Jeklin flutură din braţ fără să se întoarcă, râzând afectuos către 
câinii care se încăieraseră. 

— Monştrilor! 

Traversând curtea interioară, Vaelin simți că povara responsa- 
bilităţii l-ar fi putut strivi de caldarâm. Brusc, îi urî pe Sollis şi pe 
Aspect. Conducere? gândi el amar. O puteți păstra voi. 

Îl fulgeră brusc alt gând, o bănuială care spori pe când urca 
fără chef scara în spirală spre camera din turn: imaginea feţei lui 
Nortah care se furişa afară din sala de mese. Atunci Vaelin nu 
văzuse decât furie, dar acum își dădu seama că mai existase ceva, 
un sentiment de hotărâre, de fermitate... 

Se opri, când înțelegerea îl izbi. Oh, te rog, nu, pe Credinţă! 

Urcă în goană treptele şi năvăli în odaie, iar panica îl făcu să 
urle: 

— NORTAH! 

Odaia era pustie. Poate că-i la grajduri. fi plac caii... 

După aceea văzu fereastra deschisă și cearșafurile și pătu- 
rile lipsă de pe paturile lor. Aplecându-se peste pervaz, le zări, 
înnodate, legănându-se la șase metri mai jos, de unde ar mai 
fi fost doar cinci metri până la acoperişul corpului de gardă al 
porţii de miazănoapte, iar de acolo încă vreo trei metri până la 
pământ. Pentru Nortah, ca de altfel pentru ei toți, ar fi fost floare 
la ureche. Pâclele dimineţii i-ar fi îngăduit să se strecoare pe sub 
nasurile Fraţilor de pe zid, preocupaţi în mare parte de așteptarea 
micului dejun. 

Pentru o clipă fugară, Vaelin se gândi să-l caute pe maestrul 
Sollis sau pe Aspect, apoi renunţă la ideea aceea. Pedeapsa lui 
Nortah avea să fie aspră şi el deţinea deja un avans de cel puțin 
jumătate de oră. În plus, nu ştia nici măcar dacă Sollis sau Aspectul 
se aflau în Casă; puteau fi și ei la iarmaroc. După care altă posibi- 
litate îi răsună puternic şi teribil de clar în minte: Și dacă el ajunge 
acolo primul? Dacă vede? 

Vaelin luă iute o ploscă de apă și trei cuțite, apoi își fixă spada 
peste spate. Se duse la fereastră, prinse în mâini frânghia lui Nortah 
şi începu să coboare. După cum se aşteptase, fu lesne și ajunse 
parcă aproape imediat pe pământ. Întrucât ceţurile se ridicaseră 
aproape complet, trebuia să aibă grijă să nu fie zărit şi rămase lipit 
cu spatele de zid, până când Fratele de pe meterezele de deasu- 
pra, un băiat de șaptesprezece ani cu o expresie plictisită pe faţă, 
se îndepărtă, apoi sprintă cât putu de iute către copaci. Distanţa ar 
fi părut scurtă pe câmpul de instrucţie, poate că nu erau nici două 
sute de metri până la pădure, dar i se părură aproape doi kilometri, 
aşteptându-se în fiecare clipă să audă un strigăt de alarmă de pe 
zid sau chiar zbârnâitul unei săgeți. De la distanţa aceea, puţini 
Fraţi ar fi dat greş. Ajunse ușurat sub umbra răcoroasă a arborilor 
şi-și reduse viteza sprintului la jumătate; continua să alerge mai 
iute decât era confortabil, însă nu-și putea îngădui să piardă timp. 
Rămase în pădure aproape un kilometru, după care ieși în drum. 

Drumul era mai animat decât îl văzuse vreodată, plin de 
țărani care duceau la iarmaroc căruţe încărcate cu produse, familii 
care făceau călătoria aceasta anuală pentru a asista la întrecerile 
şi numeroasele spectacole; fără îndoială, anul acesta promisiunea 
execuţiei unui Prim Sfetnic adăuga ocaziei o anumită picanterie. 
Niciun călător nu părea înspăimântat de idee. Vaelin văzu peste 
tot chipuri vesele, zâmbitoare, ba trecu chiar pe lângă o căruţă 
plină cu bărbaţi ce păreau a fi pădurari, judecând după topoarele 
lor, care zbierau în gura mare versuri născocite despre apropiatul 
eveniment: 


Se numea Artis Sendahl 
Era un țap lacom și bătrân. 
Regele l-a scotocit în pungă 
Și i-a lungit gâtul hapsân. 


— Nu mai fugi aşa tare, băiete! îi strigă un pădurar când trecu 
pe lângă ei și se clătină, ducând la gură o ploscă din gresie. N-au 

cum să-l strângă de grumaz pe ticălos până n-ajungem și noi acolo. 
Cineva trebuie să taie lemnele pentru foc! 

Ceilalți pădurari hohotiră încântați, iar Vaelin alergă mai 
departe, împotrivindu-se tentaţiei de a vedea cum mai putea un 
beţiv să taie lemne cu degetele rupte. 

Cu mult înainte de a zări ceva, auzi un muget surd din spatele 
dealului următor, zgomotul a o mie de glasuri ce vorbeau în acelaşi 
timp. Când fusese copil, crezuse că era un monstru și se ghemuise 
speriat în braţele mamei. 

— $șș, rostise ea mângâindu-i părul şi întorcându-i capul cu 
blândeţe când ajunseră pe culmea dealului. Priveşte, Vaelin. Uită-te 
la mulțime. 

Băiețaşului îi păruse că toţi supușii Tărâmului veniseră pe 
câmpia întinsă de sub zidurile cetăţii Varinshold pentru a se bucura 
de binecuvântările verii, o puzderie care se întindea pe câteva hec- 
tare. Acum Vaelin constată cu uimire că mulţimea era chiar mai 
mare decât ţinuse minte, întinzându-se pe toată lungimea zidului 
de apus al cetăţii; o pâclă de răsuflări amestecate cu fum de lemn 
atârna peste gloată, iar din covorul de trupuri se înălțau corturi 
şi tende viu colorate. Pentru un tânăr care petrecuse mare parte 
a ultimilor patru ani în fortăreaţa strâmtă a Casei Ordinului, era 
aproape copleşitor. 

Cum l-aş putea găsi aici? se întrebă el. Dinapoia lui se auzi iar 
cântecul pădurarilor beţi, a căror căruţă îl ajunse din urmă; conti- 
nuau să se bucure de moartea sfetnicului regelui. Nu-l caută pe el, 
înţelese Vaelin. Caută eșafodul. Nortah va fi acolo. 


Pătrunderea în mulţime fu o experienţă stranie, care îmbina 
euforia cu frământarea, gloata cuprinzându-l într-o masă de cor- 
puri mișcătoare şi izuri nefamiliare. Peste tot erau vânzători, ale 
căror strigăte abia se auzeau peste hărmălaie, vânzând de toate, de 
la cărnuri dulci la vase de ceramică. Ici-colo, pâlcuri de spectatori se 
strânseseră în jurul actorilor și cântăreților, jonglerilor, acrobaţilor 
şi scamatorilor, care atrăgeau fie ovaţii și aplauze, fie fluierături 


ANTHONY RYAN 
168 


şi huiduieli. Vaelin se strădui să nu se lase distras, dar se pomeni 
oprindu-se înaintea reprezentaţiilor mai spectaculoase. Un bărbat 
cu mușchi imenși sufla flăcări din gură, iar un altul cu piele tuciu- 
rie, în veșminte din mătase, scotea flecușteţe din urechile specta- 
torilor. Vaelin zăbovea câteva secunde, după care-și amintea care-i 
era misiunea și pornea mai departe rușinat. Când se opri, uluit de 
vederea unei femei pe jumătate dezbrăcată care făcea tumbe, simţi 
o mână strecurându-se sub mantia sa. Era iscusită, uşoară ca fulgul, 
scotocitoare. Înhăţă încheietura intrusului cu mâna lui stângă și-l 
împinse pe hoţ în faţă, punându-i în acelaşi timp piedică la piciorul 
stâng. Pungașul căzu grămadă, icnind dureros. Era un băiat micuţ, 
slăbănog, în zdrenţe. Ridică ochii spre Vaelin și mârâi, încercând 
să-l lovească cu mâna lui liberă și în același timp să se desprindă, 
cu disperare. 

— Ha, şuţule! hohoti cu răutate cineva din mulțime. Ar fi tre- 
buit să te ducă mintea să nu te pui cu cineva din Ordin. 

La auzul cuvântului Ordin, strădaniile băiatului de a se elibera 
se dublară și căută să zgârie sau să muşte mâna lui Vaelin. 

— Omoară-l, Frate, sugeră un trecător. Cu cât împuţinăm 
hoţii din cetate, cu-atât e mai bine. 

Vaelin îl ignoră și-l trase pe hoţ, făcându-l să se ridice în 
picioare; fu uşor, deoarece băiatul nu era decât piele și os. 

— Mai trebuie să exersezi, i se adresă. 

— "te-n mă-ta! scuipă băiatul zvârcolindu-se din răsputeri. Tu 
nu ești un Frate adevărat. Eşti un băiat frăţior. Nu ești cu nimic mai 
bun ca mine. 

— Ăsta chiar că merită o bătaie bună, pufni un bărbat din 
mulțime și se pregăti să-i tragă o scatoalcă. 

— Dispari! porunci Vaelin. 

Bărbatul, un ins grăsun cu barbă mare, înmuiată în bere, și 
ochii tulburi ai cuiva atins de aburii băuturii, îl privi scurt, apoi 
se îndepărtă iute. La paisprezece ani, Vaelin era deja mai înalt ca 
majoritatea bărbaţilor și regimul din Ordin îl făcuse lat în umeri și 
subţire în talie. Se uită pe rând la ceilalți spectatori, care se opriseră 

pentru a asista la un posibil spectacol. Toţi plecară fără un cuvânt. 
Nu-i vorba doar despre mine, decise Vaelin. Ei se tem de Ordin. 

— Dă-mi drumul, bastardule, vorbi băiatul, cu teama și furia 
colorându-i glasul în egală măsură. Obosise, zbătându-se în strân- 
soarea lui Vaelin, și chipul îi era acum o mască de furie neputin- 
cioasă, mânjită de funingine. Să ştii c-am prieteni, oameni cu care 
nu-i bine să te pui... 

— Şi eu am prieteni, zise Vaelin. Îl caut chiar acum pe unul. 
Unde-i eșafodul? 

Chipul băiatului se schimonosi într-o încruntătură 
nedumerită. 

— Ce-i aia? 

— Eșafodul pe care o să-l spânzure pe sfetnicul regelui. 
Unde-i? 

Încruntătura băiatului se transformă într-o expresie şireată. 

— Ce-am de câștigat? 

Vaelin își intensifică strânsoarea. 

— Să nu-ți rup încheietura. 

— Bastard mizerabil din Ordin! mormăi băiatul posac. 
Rupe-mi încheietura, dacă vrei. Rupe-mi tot braţul. Ce mai con- 
tează, de fapt? 

Vaelin îl privi în ochi și zări teamă și mânie, dar și încă ceva 
care-l făcu să-și slăbească strânsoarea: sfidare. Băiatul era îndea- 
juns de mândru pentru a nu fi victima propriei frici. Văzu cât de 
destrămate și zdrenţuite îi erau veșmintele şi mai observă glodul 
care-i acoperea picioarele desculţe. Poate că mândria este tot ce are. 

— O să-ţi dau drumul, îi zise hoţului, dar să știi că dacă fugi, 
o să te prind. ÎI trase mai aproape de el, până când feţele aproape li 
se atinseră. Mă crezi? 

Băiatul se gârbovi parcă puţintel și încuviinţă dând din cap. 

— Da. 

Vaelin își desfăcu strânsoarea. Îl văzu pe băiat luptându-se cu 
impulsul instinctiv de a fugi, după care își masă încheietura şi se 
retrase un pas. 

— Cum te numești? îl întrebă. 

— Frentis, îi răspunse celălalt precaut. Dar tu? 

— Vaelin Al Sorna. 

În ochii lui Frentis licări o scânteie de recunoaștere. Până și el, 
aflat pe treapta cea mai de jos a ierarhiei cetăţii, auzise de Lordul 
Bătăliilor. 

— la! Vaelin scoase din buzunar un cuţit pentru aruncat și i-l 
întinse. Asta-i tot ce am. Mai primești două când îmi arăţi eșafodul. 

Frentis examină curios cuțitul. 

— Ce-i ăsta? 

— Un cuţit pe care să-l arunci. 

— Poţi s-omori pe cineva cu el? 

— Numai după foarte mult antrenament. 

Frentis atinse vârful cuţitului, apoi ţuguie buzele de durere 
şi-şi linse degetul însângerat când descoperi că era mai ascuţit 
decât părea. 

— Să mă-nveţi, mormăi el cu degetul în gură. Să mă-nveţi să-l 
arunc și-ţi arăt spânzurătoarea. 

— După, spuse Vaelin și, simțind neîncrederea băiatului, adă- 
ugă: Îmi dau cuvântul. 

Cuvântul Ordinului părea să fie important pentru Frentis, a 
cărui suspiciune se reduse, totuși nu dispăru complet. 

— Pe-aici, zise el întorcându-se şi pătrunzând în mulțime. 
Stai aproape. 

Vaelin îl urmă prin masa de oameni, pierzându-l uneori în 
aglomeraţie, pentru a-l regăsi la numai câţiva metri mai încolo, 
așteptând nerăbdător și mormăindu-i să țină pasul cu el. 

— Pe voi nu vă-nvaţă cum să urmăriţi oameni? îl întrebă în 
timp ce se strecurau printr-o masă foarte deasă de spectatori care 
căscau gura la un urs dansator. 

— Ne-nvaţă cum să luptăm, replică Vaelin. Nu sunt... obișnuit 
cu așa mulți oameni. N-am mai fost în cetate de patru ani. 

— Băftosule! Mi-aş da oușorul drept dac-aș putea să nu mai 
văd niciodată haznaua asta. 

— N-ai mai fost niciodată altundeva? 

Frentis îi aruncă o privire care-l anunţa că-l considera idiot. 

— Cum să nu, am corabia mea cu care mă plimb pe râu. Merg 
oriunde am chef. 

Păru că înotară o veșnicie prin gloată, înainte ca Frentis să 
se oprească și să arate un cadru din lemn care se înălța deasupra 
mulțimii, la o sută de metri depărtare. 

— VUite-o! Acolo o să-i lungească gâtul amărâtului. De fapt, 
de ce-l spânzură? 

— Nu ştiu, răspunse sincer Vaelin. Îi dădu băiatului cele două 
cuțite pe care i le făgăduise. Vino la Casa Ordinului în seara de 
eltrian şi-o să te învăţ cum să le folosești. Aşteaptă lângă poarta de 
miazănoapte și te găsesc eu. 

Frentis încuviinţă şi cuţitele îi dispărură iute sub zdrenţe. 

— Vrei să te uiţi cum îl spânzură? 

Vaelin se îndepărtă de el și cercetă cu ochii mulţimea. 

— Sper că nu. 

Căută vreun sfert de ceas, uitându-se la fiecare chip, privind 
după orice semn al lui Nortah, dar nu găsi nimic. N-ar fi trebuit să 
fie surprins, fiindcă ei toţi cunoșteau căi prin care să evite privirile 
iscoditoare, moduri subtile prin care să devină de nerecunoscut, 
inşi obișnuiți din mulţime. Se opri lângă un spectacol de păpuşi şi 
simţi cum în măruntaie îi creştea un ghem tot mai mare de panică. 
Unde este? 

— Binecuvântate suflete ale Plecaţilor, rostea păpușarul pe 
un ton prefăcut tragic, ghemuind marioneta din lemn de pe scenă 
într-o postură de deznădejde. Așa este, am fost Necredincios, însă 
nici chiar un mizerabil ca mine nu merită soarta aceasta. 

Kerlis Necredinciosul. Vaelin cunoștea istoria, deoarece era 
una dintre favoritele mamei lui. Kerlis tăgăduise Credinţa și fusese 
blestemat să trăiască veşnic, până când Plecaţii consimţeau să-i 
îngăduie să intre în Lumea de Dincolo. Se spunea că el continua 
să rătăcească prin lume, căutându-și Credinţa, totuși negăsind-o 
niciodată. 


ANTHONY RYAN 


172 


— Singur ţi-ai clădit soarta, Necredinciosule, intonă 
păpuşarul agitând capetele din lemn care-i reprezentau pe Plecaţi. 
Noi nu te judecăm. Tu singur te judeci. Găsește-ţi Credinţa şi te 
vom primi... 

Distras pentru moment de îndemânarea păpușarului şi de 
măiestria evidentă a marionetelor, Vaelin se sili să revină cu atenţia 
asupra oamenilor. Privește, îşi spuse. Concentrează-te. El este aici. 
Trebuie să fie. $ 

Căutarea i se opri când îi atrase atenția un chip din rândul 
spectatorilor, un bărbat trecut de treizeci de ani, cu trăsături zvelte, 
puternice și privire tristă. O privire familiară. Erlin! Vaelin se holbă 
uluit. S-a-ntors aici. A-nnebunit? 

Erlin părea pe deplin fascinat de spectacolul de păpuși, iar 
ochii lui trişti erau complet absorbiți. Vaelin căzu pe gânduri, 
neștiind ce să facă. Să-i vorbească? Să-l ignore? Să-l omoare? 
Gânduri negre îi fulgerară prin minte, mânate de panică. /-am aju- 
tat pe el şi pe fată. Dacă-l prind... Imaginea chipului Sellei și atinge- 
rea eșarfei ei în jurul gâtului îi limpeziră raţiunea. Îndepărtează-te, 
decise el. Este mai bine dacă te prefaci că nu l-ai văzut deloc... 

În aceeași clipă Erlin ridică privirea, îl văzu și ochii i se rotun- 
jiră recunoscându-l și alarmându-se. Mai aruncă o uitătură către 
spectacolul de păpuși, pe faţă îi apăru un vălmășag indescifrabil 
de emoţii, după care se întoarse și dispăru în mulţime. Vaelin simţi 
imboldul de a se lua după el, de a afla dacă Sella era sănătoasă, 
dar, când făcu primul pas, un strigăt răsună îndărătul lui, urmat de 
zăngănit de spade. Proveneau de la cincizeci de metri depărtare, în 
apropierea eșafodului. 

Oamenii se înghesuiră în jurul locului acela şi Vaelin fu silit 
să-și croiască drum cu forţa, stârnind icnete de durere şi insulte, 
întrucât disperarea îi alungase orice urmă de blândeţe. 

— Ce făcea? întrebă cineva. 

— Încerca să treacă prin cordon, răspunse alt glas. Tare ciudat. 
Nu-i tocmai ce te-ai fi aşteptat de la un Frate. 

— Crezi că-l vor spânzura şi pe el? 


CÂNTECUL SÂNGELUI 
173 


Reuşi până la urmă să străbată mulțimea de oameni și încre- 
meni. În faţa lui se aflau cinci soldaţi din Regimentul 27 Călăreţi, 
judecând după penele negre din tunicile lor care le atrăseseră pore- 
cla Șoimii-negri. Bine cunoscuţi ca favoriţi ai regelui în urma ser- 
viciilor aduse în timpul războaielor de unificare, Şoimii-negri pri- 
meau adesea cinstea de a asigura ordinea la evenimente publice sau 
ceremonii. Unul dintre ei, cel mai voinic, își trecuse braţul în jurul 
grumazului lui Nortah, în timp ce doi camarazi ai lui încercau să-l 
potolească pe băiat. Un al patrulea era puţin mai retras, cu spada 
ridicată, gata să lovească. 

— În numele Credinței, răcni el, ţineţi-l locului pe bastard! 

Toți aveau vânătăi sau tăieturi, dovedind că Nortah nu fusese 
capturat cu ușurință. Al cincilea soldat era îngenuncheat în apro- 
piere și-și apăsa palma pe o rană însângerată din braţ, pământiu la 
faţă de durere şi încordat de furie. 

— Omoară-l pe nenorocit! mârâi el. M-a schilodit, nememnicul! 

Văzându-l pe bărbatul cu spadă că duce braţul îndărăt, Vaelin 
acţionă fără să gândească. Ultimul lui cuţit pentru aruncat îi părăsi 
mâna înainte să fi ştiut că-l scosese de sub mantie. Fu cea mai bună 
aruncare pe care o reușise vreodată și vârful său îl lovi pe soldat 
sub încheietură. Spada căzu instantaneu pe pământ şi bărbatul icni 
văzând bucata de metal strălucitor care-i străpunsese mâna. 

Vaelin era deja în mișcare, cu spada șuierând din teaca de pe 
spate. Unul dintre cei care-l ţineau pe Nortah de braţe îi dădu dru- 
mul și bâjbâi la brâu după propria armă. Nortah întrezări ocazia 
şi-şi roti cotul, izbindu-l în faţă, astfel că-l trimise clătinându-se în 
calea loviturii de picior a lui Vaelin. Soldatul se mai împletici câțiva 
pași, cu sângele revărsându-se abundent din nas şi gură, înainte de 
a se prăvăli greoi. 

Nortah smulse un cuţit pentru aruncat de la brâu și lovi spre 
spate, afundând lama adânc în coapsa celui care-l strângea de gât 
și silindu-l să-i dea drumul. Vaelin se apropie și-l dobori cu o lovi- 
tură în tâmplă cu mânerul spadei. Ultimul Șoim-negru îl eliberase 

pe Nortah și se retrăgea, cu spada scoasă, al cărei vârf tremurător 
oscila între ei. 

— Voi... se bâlbăi el ...încălcaţi pacea regelui. Sunteţi ares... 

Nortah acţionă cu viteză orbitoare, se eschivă pe sub spadă 
şi-l izbi cu pumnul în faţă. Alte două lovituri, și soldatul nu se mai 
ridică de la pământ. 

— Şoimi? scuipă el pe bărbatul lipsit de cunoștință. Mai 
degrabă niște oi. Se întoarse către Vaelin și în ochi îi licări o dis- 
perare isterică. Mulţumesc. Haide, se răsuci apoi sălbatic. Trebuie 
să-l salvăm pe ta... 

Pumnul lui Vaelin îl izbi sub ureche, o lovitură pe care o învă- 
ţaseră după multe lecţii dureroase de la maestrul Intris, care trimi- 
tea victima în lumea viselor, dar fără vătămări de durată. 

Vaelin îngenunche lângă prietenul lui şi-i controlă pulsul la 
gât. 

— Îmi pare rău, Frate, murmură el înainte de a-și vârî spada în 
teacă și a-l ridica, așezându-și cu greutate pe umăr forma lui inertă. 

Era mai voinic decât Nortah, totuși greutatea acestuia era o 
povară substanţială când porni spre cordonul de spectatori uluiţi. 
Niciunul dintre ei nu scoase vreun cuvânt când le făcu semn să-i 
deschidă calea. 

— Stai! se auzi răcnetul unei comenzi, care sparse liniştea 
ca sticla, iar șocul mulţimii lăsă loc unui vacarm bolborosit de 
neînțelegere şi stupoare. 

— Au bătut cinci Şoimi-negri, numai ei doi... 

— N-am mai văzut niciodată... 

— Lovirea unui soldat înseamnă trădare. Așa spune edictul 
regelui... 

— STAI! răsună din nou vocea care răzbătu prin hărmălaie. 

Privind în jur, Vaelin zări un călăreț care dădea pinteni bidivi- 
ului său printre oameni, lovind la răstimpuri cu cravașa într-o parte 
și alta pentru a înainta mai repede. 

— Faceţi loc! porunci el. Oamenii regelui. Faceţi loc! 

Când ieși din gloată, îşi opri calul și Vaelin îl văzu limpede. Un 
bărbat înalt pe un armăsar negru de război, un pursânge renfaelin. 
Purta uniformă de ceremonii cu pană neagră la tunică și coif cu 
panaș scurt de ofițer; sub vizieră, faţa ascuţită, proaspăt rasă era 
înăsprită de furie. Steaua cu patru colțuri de pe pieptarul armu- 
rii îi anunţa rangul: Lord Mareșal al Străjii Tărâmului. Înapoia lui 
apăru o trupă de Şoimi-negri pedeștri, care se desfăcu în evantai, 
cu spadele trase, împingând mulţimea înapoi cu lovituri de pumni 
și picioare. Unii se ocupară de tovarășii căzuţi, aruncând priviri 
răzbunătoare către Vaelin. Bărbatul a cărui încheietură fusese stră- 
punsă de cuţit plângea de durere, fără să se poată stăpâni. 

Nezărind nicio cale de scăpare, Vaelin îl aşeză cu grijă pe 
Nortah pe pământ şi apoi se plasă între prietenul lui și călăreț. 

— Ce-i asta? întrebă mareșalul. 

— Răspund numai înaintea Ordinului, replică Vaelin. 

— O să-mi răspunzi mie, cățelandru de Ordin, altfel o să te 
spânzur de primul copac cu propriile tale maţe. 

Vaelin își stăpâni imboldul de a-şi trage spada, când câţiva 
Șoimi-negri se apropiară. Ştia că nu putea să lupte cu toţi, nu fără 
să ucidă câţiva, ceea ce era puţin probabil să-l ajute pe Nortah. 

— Pot să vă cunosc numele, milord? întrebă el, trăgând cu 
disperare de timp și sperând că vocea nu-i tremura. 

— Mai întâi voi afla eu numele tău, cățelandrule. 

— Vaelin Al Sorna, Frate al celui de-al Şaselea Ordin, în 
așteptarea confirmării. 

Numele goni prin mulţime ca un val. 

— Sorna... 

— Băiatul Lordului Bătăliilor... 

— Trebuia să-mi fi dat seama, este leit... 

Ochii călăreţului se îngustară la auzul numelui, însă expresia 
lui de furie nu dispăru. 

— Eu sunt Lakrhil Al Hestian, zise el, Lord Mareșal al 
Regimentului 27 Călăreţi și Spade al Tărâmului. Își apropie bidiviul 
mai mult, privind silueta inertă a lui Nortah de pe pământ. Și el? 

— Fratele Nortah, răspunse Vaelin. 

— Mi s-a spus că a încercat să-l salveze pe trădător. De ce ar 
face asta un Frate al Ordinului? 

Știe, înţelese Vaelin. Știe cine este Nortah. 

— Nu aș putea spune, Lord Mareşal, replică el. Mi-am văzut 
Fratele pe punctul de a fi asasinat şi am împiedicat fapta aceea. 

— Asasinat, pe naiba! scuipă un Șoim-negru cu chipul înflă- 
cărat de furie. Se împotrivea arestării legale. 

— EI face parte din Ordin, se adresă Vaelin lui Al Hestian. Ca şi 
mine. Noi răspundem doar înaintea Ordinului. Dacă credeţi că am 
încălcat legea, trebuie să-i prezentaţi chestiunea Aspectului nostru. 

— Toţi se supun legii regelui, băiete, replică sec Al Hestian, 
Fraţi, soldaţi și Lorzi ai Bătăliilor. Îl sfredeli cu privirea. lar tu și 
Fratele tău veţi da socoteală pentru asta. Le făcu semn oamenilor 
lui să înainteze. Ţine-ţi mâinile departe de arme, băiete, ori vei răs- 
punde înaintea Plecaţilor. 

Vaelin duse mâna peste umăr ca să prindă mânerul spadei, 
când Șoimii-negri înaintară. Poate că, dacă rănea câţiva, ar fi putut 
crea suficientă confuzie ca să se piardă prin mulţime cu Nortah. 
După așa ceva nu mai putea fi vorba despre o revenire în Ordin, 
pentru că aceia care luptaseră cu Straja Tărâmului nu aveau să fie 
primiţi cu braţele deschise. Viaţa de proscris, reflectă Vaelin. Nu 
poate fi chiar aşa rău. 

— Ușurel, flăcăule, îl preveni un sergent veteran $oim-negru 
cu chip bătucit de vreme. 

Înainta încet, cu spada ţinută cu vârful în jos și un pumnal în 
mâna stângă. Văzându-i mișcările picioarelor și postura destinsă, dar 
perfect balansată, Vaelin îl aprecie drept oponentul cel mai periculos. 

— Lasă spada în teacă, continuă sergentul. Nu mai e nevoie de 
vărsare de sânge. O să vă luăm cu noi şi totul se va aranja, frumos 
şi civilizat. 

Văzând furia precaută de pe feţele celorlalţi Şoimi-negri, 
Vaelin înţelese că tratamentul pe care urma să-l primească el şi 
Nortah nu avea să fie nici pe departe civilizat. 

— Nu vreau să vărs sânge, replică el şi scoase spada, totuși o 
voi face, dacă mă siliţi. 

— Timpul trece, sergent, rosti tărăgănat Al Hestian şi se 
aplecă înainte în șa. Termină toată... 

— Dar ce scenă frumoasă! bubui o voce din mulţime și oame- 
nii se traseră în lături, deşi protestând, în faţa a trei siluete care-și 
croiau drum cu forţa. 

Vaelin simţi cum îi tresaltă inima. Era Barkus, flancat de 
Caenis şi Dentos. Barkus surâdea larg spre Ciori, ca o întrupare a 
amabilităţii, în timp ce Dentos şi Caenis priveau cu agresivitatea 
concentrată și inexpresivă pe care o învăţaseră în ani de instruire 
dură. Toţi aveau spadele scoase din teci. 

— Cu-adevărat frumoasă! continuă Barkus și cei trei înaintară 
până lângă Vaelin. O mână de Șoimi gata de jumulire. 

— Şterge-o de-aici, băiete! scuipă Al Hestian către Barkus. 
Asta nu-i treaba ta. 

— Am auzit gălăgia, îi zise Barkus lui Vaelin, ignorându-l pe 
mareșal, și privi în spate la silueta inertă a lui Nortah. S-a furișat 
afară din Casă, așa-i? 

— Da. O să-l execute pe taică-său. 

— Am auzit, zise Caenis. Urâtă treabă! Se zice c-a fost un om 
bun. Regele este însă corect şi trebuie să fi avut motivele lui. 

— Spune-i asta lui Nortah, pufni Dentos. Sărmanul amărât. 
Ei i-au făcut asta? 

— Nu, răspunse Vaelin. N-am avut altă idee prin care să-l 
opresc. 

— Maestrul Sollis ne va ciomăgi o săptămână-ntreagă, mor- 
măi Dentos. 

Tăcură și se uitară la Șoimii-negri, care îi priveau, la rândul lor, 
cu chipurile pline de furie răutăcioasă, dar fără să schiţeze vreun 
gest de înaintare. 

— Le e frică, observă Caenis. 

— Pe bună dreptate, zise Barkus. 

Vaelin riscă o uitătură către Al Hestian. Neobișnuit să i se 
opună rezistenţă, mareşalul tremura, practic, de furie. 

— Tu! împunse el cu degetul spre un călăreț. Caută-l pe căpi- 
tanul Hintil. Spune-i să-și aducă întreaga companie. 

— O companie întreagă! exclamă vesel Barkus. Cu adevărat 
ne onoraţi, milord! 

Câţiva spectatori râseră, ceea ce-i spori furia lui Al Hestian. 

— O să vă luăm pielea pe băț pentru asta! urlă el, şi glasul! îi 
era mai degrabă un zbieret. Să nu credeţi că regele vă va acorda o 
moarte ușoară! 

— Vorbești din nou în numele tatei, Lord Mareșal? 

Un tânăr înalt și cu părul roșu ieșise din gloata de privitori. 
Straiele îi erau simple, însă desăvârșit croite şi oamenii se dădeau la 
o parte dinaintea lui în mod ciudat; toți își fereau ochii și-și plecau 
capetele, ba chiar câţiva se lăsară într-un genunchi. Vaelin fu șocat 
când întoarse capul și-i văzu pe Caenis și pe toate Ciorile făcând 
la fel. 

— Îngenuncheaţi, Fraţilor! șuieră Caenis. Cinstiţi-l pe prinț! 

Prinţ? Uitându-se din nou la roșcovan, Vaelin își reaminti 
tânărul serios pe care-l văzuse în palatul regelui cu atâţia ani în 
urmă. Prinţul Malcius crescuse aproape la fel de înalt și voinic ca 
tatăl său. Vaelin îi căută apoi din priviri pe soldaţii Gărzii Regale, 
dar prinţul nu era însoţit de nimeni. Un prinț care umblă singur 
printre supușii săi, gândi el uimit. 

— Vaelin! şopti Caenis insistent. 

Când se pregăti să îngenuncheze, prinţul flutură din mână. 

— Nu este nevoie, Frate. Vă rog, ridicaţi-vă, toți. Zâmbi către 
mulțimea îngenuncheată. Pământul este noroios. Și acum, milord, 
reveni el la Al Hestian, ce fel de vâlvă este aceasta? 

— O fărădelege trădătoare, Alteța Voastră, răspunse Al 
Hestian apăsat, ridicându-se din plecăciune, cu genunchiul stâng 
murdar de noroi. Băieţii aceștia mi-au atacat oamenii într-o tenta- 
tivă de a-l elibera pe condamnat. 

— Mincinosul naibii! explodă Barkus. Noi am venit să ne-aju- 
tăm Fraţii, când au fost atacați... 

Amuţi când prinţul ridică mâna. Malcius nu scoase niciun 
cuvânt, ci se mulțumi să privească scena, Şoimii-negri răniţi şi silu- 
eta lipsită de cunoştinţă a lui Nortah. 

— Tu, Frate, se adresă el după aceea lui Vaelin. Eşti un trădă- 
tor, așa cum afirmă Lordul Mareşal? 

Vaelin observă că ochii lui continuau să-l cerceteze pe Nortah. 

— Nu sunt un trădător, Alteța Voastră, zise băiatul stră- 
duindu-se să-și alunge orice urmă de teamă sau furie din glas. 
Şi nici Fraţii mei. Ei se află aici doar pentru a mă apăra. Dacă 
trebuie dat un răspuns pentru cele petrecute aici, atunci numai 
eu o pot face. 

— Şi Fratele tău căzut? Prinţul Malcius se apropie, fixându-l 
pe Nortah cu o intensitate stranie. Şi el ar trebui să dea un răspuns? 

— Fapta lui a fost... mânată de suferinţă, șovăi Vaelin. El va 
răspunde înaintea Aspectului nostru. 

— Este grav rănit? 

— O lovitură la cap, Alteță. Ar trebui să se trezească în vreun 
ceas. 

Prinţul continuă să se uite la Nortah câteva clipe, apoi îi 
întoarse spatele și rosti încet: 

— Când se va trezi, spune-i că şi eu sufăr. 

Se îndepărtă și se adresă lui Al Hestian: 

— Aceasta este o chestiune foarte serioasă, Lord Mareșal. 
Foarte serioasă. 

— Aşa este, Alteță. 

— Atât de serioasă, încât pronunţarea unei hotărâri definitive 
va dura mult şi va întârzia execuţia, iar asta nu mi-ar plăcea s-o 
explic regelui. Poate că vei dori tu s-o faci. 

Ochii lui Al Hestian îi întâlniră pentru o clipă pe ai prinţului 
și lumina ostilităţii reciproce scânteie clar. 

— Nu mi-ar plăcea să irosesc inutil timpul Maiestăţii Sale, 
scrâșni el printre dinţii încleştaţi. 

— Îți sunt recunoscător pentru grija dovedită. Prinţul Malcius 
se întoarse către Ciori. Duceţi-i pe răniţi la pavilionul regal, vor fi 
îngrijiţi de doctorul Curţii. Lord Mareșal, am auzit că lângă poarta 
de apus sunt niște beţivi zurbagii de care trebuie să te îngrijești. Nu 
aş vrea să te mai rețin. 

Al Hestian se înclină și încălecă. Atunci când trecu pe lângă 
Vaelin și ceilalţi, făgăduiala răzbunării îi era scrisă limpede pe chip. 

— Faceţi loc! răcni el și şfichiui cravașa spre oamenii printre 
care porni la pas. 

— Duceţi-vă Fratele înapoi la Ordin, se adresă Malcius lui 
Vaelin. Aveţi grijă să-i spuneţi Aspectului vostru ce s-a petrecut aici, 
ca să nu afle totul de pe alte buze. 

— Aşa vom face, Alteță, îl asigură băiatul, plecându-se pe cât 
putu de mult. 

La o sută de metri depărtare răsună un răpăit de tobă, constant 
și monoton, iar mulţimea amuţi, pe măsură ce bubuiturile îşi spo- 
riră intensitatea. Vaelin zări un şir de vârfuri de sulițe, ridicate mult 
deasupra capetelor oamenilor, care se mișcau în ritmul darabanei, 
apropiindu-se întruna de forma întunecată a spânzurătorii. 

— Luaţi-l! ordonă prinţul. Indiferent dacă este conștient sau 
nu, el n-are ce căuta aici. 

Pe când mergeau prin gloata tăcută, cu Vaelin și Caenis pur- 
tându-l pe Nortah, iar Dentos și Barkus deschizându-le drumul, 
bătăile tobei se opriră. Urmă o liniște atât de copleșitoare, încât 
Vaelin simţi aşteptarea gloatei apăsându-l în pământ ca o povară. 
Răsună apoi un trosnet îndepărtat, urmat de o erupție de ovații, mii 
de pumni ridicaţi triumfător în aer, cu bucurie frenetică întipărită 
pe toate chipurile. 

Caenis privi cu dezgust nedisimulat mulţimea care sărbătorea. 
Vaelin nu putu să audă cuvântul pe care-l rostise, dar forma buzelor 
lui transmitea înţelesul destul de clar: 

— Pleavă! 

Nortah dispăru în grija maeștrilor de îndată ce pătrunseră 
între zidurile Casei Ordinului. Din privirile ferite ale celorlalți 
băieţi și din fulgerele din ochii maeștrilor era limpede că vestea 
aventurii lor le precedase întoarcerea. 

— Vom avea noi grijă de el, zise maestrul Checkrin ușurându-i 
de povara lui Nortah, pe care-l ridică ușor în braţele lui groase şi 
musculoase. Voi duceţi-vă în odaia voastră. Nu ieşiţi decât dacă 
primiţi ordin. Nu vorbiţi cu nimeni decât dacă primiţi ordin. 

Pentru a se asigura că instrucţiunile erau urmate, maestrul 
Haunlin îi însoţi la turnul de miazănoapte; pasiunea lui obișnuită 
pentru cântat fusese limpede înfrânată de circumstanţe. După ce 
uşa se trânti înapoia lor, Vaelin fu sigur că maestrul ars rămăsese de 
veghe afară. Suntem prizonieri? se întrebă el. 

Îşi puseră echipamentele la locurile lor din dormitor și răma- 
seră în așteptare. 

— Mi-ai cumpărat cizmele? îl întrebă Vaelin pe Caenis. 

— N-am avut ocazia. Îmi pare rău. 

Vaelin înălță din umeri. Tăcerea se prelungi. 

— Barkus aproape că i-a tras-o uneia în spatele cortului 
cu bere, vorbi iute Dentos care nu suporta liniștea deplină. Era 
o bucăţică tare bună. Avea sânii ca niște pepenași. Nu-i așa, 
Frate? 

Barkus îl sfredeli cu privirea din capătul celălalt al camerei. 

— Gura! zise el sec. 

Tăcere. 

— Ştii că ai fi primit monedele, dacă te prindeau? se adresă 
Vaelin lui Barkus. 

Fete din Varinshold și satele din jur apăreau câteodată la 
poartă cu burţile la gură sau trăgând ţânci după ele. Fratele vino- 
vat era silit să urmeze o ceremonie de unire ţinută în grabă de 
Aspect, apoi își primea monedele, la care se mai adăugau două, 
una pentru fată și una pentru copil. În mod curios, câţiva băieţi 
păruseră fericiţi să plece în circumstanțele acelea, deşi alții pro- 
testaseră, afirmându-şi nevinovăția, dar o încercare a adevărului 

ținută de al Doilea Ordin lămurea în scurt timp lucrurile, într-un 
fel sau altul. 

— N-am făcut naibii nimic! izbucni Barkus. 

— Îi băgaseși limba cu totul în gât, chicoti Dentos. 

— Băusem câteva beri. Și de altfel Caenis atrăgea toată atenţia. 

Vaelin se întoarse către Caenis și văzu îmbujorarea urcând 
încetișor în obrajii prietenului său. 

— Serios? 

— Nici pe departe. Se îngrămădiseră toate peste el. „Ah, dar 
ce frumușel este!“ 

Vaelin își stăpâni râsul, când Caenis se îmbujorase complet. 

— Sunt sigur c-a rezistat ca un adevărat bărbat. 

— Nu ştiu, reflectă Dentos. Cred că dacă ar mai fi stat câteva 
minute, peste nouă luni am fi avut o trupă-ntreagă de bastarzi 
frumușei la porţi. Noroc c-a apărut un beţiv, care a-nceput să strige 
despre o încăierare între Ciori și Ordin. 

Menţionarea incidentului readuse tăcerea. În cele din urmă, 
Barkus fu cel care rosti cuvintele: 

— Nu credeţi c-o să-l omoare, nu? 


Dormitorul se întunecase deja, când ușa se deschise și intră 
maestrul Sollis, cu chipul dominat de o furie fără margini. 

— Sorna, scrâșni el, vino cu mine! Voi, ceilalţi, luaţi-vă de 
mâncare de la bucătărie și culcaţi-vă. 

Imboldul de a întreba despre Nortah era copleșitor, însă ochii 
ameninţători ai lui Sollis îi făcură să tacă chitic. Vaelin îl urmă pe 
maestru pe scară, apoi traversă curtea spre zidul de apus, fiind 
mereu cu ochii în patru după toiag. Se așteptase să fie dus în odaia 
Aspectului, dar se îndreptară către infirmerie, unde maestrul 
Henthal îl îngrijea pe Nortah. Băiatul zăcea în pat, cu chipul inert 
şi ochii pe jumătate deschişi, nefocalizaţi și parcă înceţoșaţi. Vaelin 
cunoștea acea privire; uneori băieţii care suferiseră accidentări seri- 
oase aveau nevoie de leacuri puternice, care domoleau durerile, 
totuși îi desprindeau de lumea din jur. 

— Floare-roşie şi muguri-de-umbră, le explică maestrul 
Henthal. Delira când s-a trezit. L-a pocnit urât pe Aspect, înainte 
de a-l putea domoli. 

Vaelin înaintă spre pat, cu inima grea la vederea Fratelui său. 
Cât de slăbit arată... 

— O să fie bine, maestre? întrebă el. 

— Am mai văzut asta: deliruri și lovituri orbeșşti în jur. Li se 
întâmplă de obicei celor care au văzut prea multe bătălii. În curând 
va adormi. Când se va deştepta, va fi puţin nesigur pe sine, dar cu 
minţile întregi, ca înainte. 

Vaelin se întoarse către Sollis. 

— Aspectul a pronunţat judecata, maestre? 

Sollis se uită la Henthal, care încuviinţă din cap și părăsi odaia. 

— Nu este necesară judecata, zise Sollis. 

— l-am rănit pe soldaţii regelui... 

— Da. Dacă aţi fi fost mai atenţi la învățăturile mele, i-ați fi 
putut ucide. 

— Lordul Mareşal... 

— Nu el comandă aici. Nortah a nesocotit ordinul primit şi 
va fi pedepsit pentru asta. În același timp însă Aspectul consideră 
că pedeapsa a fost aplicată deja. Cât despre tine, neascultarea de 
care ai dat dovadă a fost în apărarea Fratelui tău. Nu este necesară 
judecată. 

Maestrul Sollis se apropie de partea cealaltă a patului și puse 
palma pe fruntea lui Nortah. 

— Febra ar trebui să-i scadă când va pieri efectul florii-roșii. 
El o va simţi însă, va simţi durerea ca pe un pumnal înfipt și răsu- 
cindu-se în măruntaie. O asemenea durere poate transforma un 
băiat fie într-un bărbat, fie într-un monstru. Eu consider că Ordinul 
a văzut destui monștri. 

Vaelin înţelese atunci furia lui Sollis. Nu este mânios pe noi, 
ci pe rege pentru ce i-a făcut lui Nortah și tatălui lui. Noi suntem 
spadele lui, el ne modelează tăișurile. Regele i-a stricat una dintre 
spade. 

— Eu şi fraţii mei îl vom călăuzi, rosti Vaelin. Durerea lui va fi 
durerea noastră. Îl vom ajuta s-o îndure. 

— Aşa să faceţi. Sollis ridică ochii și-l privi mai intens decât de 
obicei. Când un Frate se îndreaptă către rău, există o singură cale de 
a-l trata, iar Fraţii nu trebuie să se ucidă între ei. 


Nortah se trezi a doua zi dimineaţă și geamătul lui îl deșteptă 
pe Vaelin, care stătuse toată noaptea lângă el. 

— Ce-i? Nortah privi în jur cu ochi împăienjeniți. Ce-i asta? Îl 
zări pe Vaelin şi amuţi; lumina amintirii îi reveni în ochi, iar mâna 
i se ridică la cucuiul de la ceafă. M-ai lovit..., rosti el. 

Vaelin privi cum înţelegerea teribilă îl năpădi pe Nortah, 
golindu-i faţa de culoare și gârbovindu-l sub greutatea durerii ei. 

— Îmi pare rău, zise el. 

Nu se putea gândi la altceva ce să spună. 

— De ce m-ai oprit? șopti Nortah printre lacrimi. 

— Ei te-ar fi ucis. 

— Atunci mi-ar fi făcut un bine. 

— Nu vorbi aşa. Mă-ndoiesc că sufletul tatălui tău ar fi 
sălășluit fericit în Lumea de Dincolo dacă tu l-ai fi urmat acolo atât 
de curând. 

Nortah plânse tăcut o vreme și Vaelin îl privi și o sută de 
condoleanţe găunoase îi muriră pe buze. Nu am cuvinte, înţelese 
el. Pentru așa ceva nu există cuvinte. 

— Tu l-ai văzut? întrebă Nortah în cele din urmă. A suferit? 

Vaelin se gândi la trosnetul trapei și la ovaţiile exaltate ale 
mulțimii. £ teribil ca la trecerea în Lumea de Dincolo să te-nsoțească 
certitudinea că așa mulți oameni s-au bucurat de moartea ta. 

— S-a petrecut repede. 

— Spuneau că ar fi furat de la rege. Tata n-ar fi făcut niciodată 
asta, el îl iubea pe rege şi-l slujea cum putea mai bine. 

Vaelin îi oferi unica alinare de care dispunea. 

— Prinţul Malcius mi-a zis să-ţi spun că suferă şi el. 

— Malcius? A fost acolo? 

— El ne-a ajutat, le-a poruncit Ciorilor să plece. Cred că te-a 
recunoscut. 

Expresia feţei lui Nortah se destinse puțin, apoi se pierdu 
departe. 

— Când eram copil, călăream împreună. Malcius a fost elevul 
tatei și venea adesea la noi. Tata le preda multor băieți din casele 
nobile. Înţelepciunea lui în diplomație și arta conducerii țării erau 
renumite. Nortah bâjbâi în căutarea cârpei de pe masa din apropi- 
ere și-şi şterse chipul de lacrimi. Care-i judecata Aspectului? 

— A considerat că ai fost pedepsit îndeajuns. 

— Nu mi se acordă aşadar nici măcar milostenia eliberării din 
locul ăsta. 

— Amândoi am fost trimiși aici la cererea taţilor noștri. Eu 
am respectat dorinţa tatei prin faptul că am rămas aici, deși nu 
ştiu de ce m-a încredinţat Ordinului. Este posibil ca şi tatăl tău să 
fi avut motive întemeiate pentru a te trimite aici. A fost dorinţa lui 
pe timpul vieţii şi va rămâne dorinţa lui, acum când este alături de 
Plecaţi. Poate c-ar trebui s-o respecţi. 

— Aşadar, eu ar trebui să sufăr aici, în timp ce pământurile 
tatei sunt ipotecate și familia mi-a rămas în sărăcie? 

— Crezi că familia îţi va fi mai puţin săracă dacă vei fi alături 
de ea? Ai tu bogății cu care s-o ajuţi? Gândește-te ce fel de viaţă 
vei duce în afara Ordinului. Vei fi fiul unui trădător, însemnat de 
soldaţii regelui pentru răzbunare. Familia ta va avea destule neca- 
zuri și fără să i te alături. Ordinul nu mai este închisoarea ta, ci 
protecţia ta. 

Nortah se afundă în pat, privind tavanul cu epuizare ameste- 
cată cu suferinţă. 

— Te rog, vreau să fiu singur pentru o vreme. 

Vaelin se ridică și porni spre ușă. 

— Nu uita că, de fapt, nu ești singur. Fraţii tăi nu vor îngădui 
să cazi pradă durerilor. 

După ce ieși, zăbovi lângă ușă, ascultând suspinele apăsate și 
pline de jale ale celuilalt. Câtă durere... Se întrebă dacă el ar fi luptat 

cu tot atâta îndârjire să-și salveze tatăl în cazul în care acesta ar fi 
fost pe eșafod. Oare aș fi vărsat măcar o lacrimă? 


În seara aceea îl scoase pe Scrijelit din cușcă și-l duse la 
poarta de miazănoapte, unde se jucară cu mingea și-l așteptă 
pe Frentis pentru lecţiile de aruncare a cuţitului. Cu fiecare zi, 
Scrijelitul părea să fi devenit mai puternic și mai iute. Mâncarea 
pentru câini a maestrului Jeklin, un amestec de carne de vită 
tocată, măduvă şi pulpă de fructe, îi dezvoltase muşchii, iar 
exerciţiile constante cu Vaelin îl menţinuseră suplu şi puter- 
nic. În ciuda înfățișării sale fioroase și a mărimii impresionante, 
Scrijelitul păstra același spirit vesel de căţelandru, dornic să-şi 
lingă pe faţă stăpânul. 

— Nu obișnuieşti să-l duci în pădure? 

Caenis apăru pe neașteptate din umbrele proiectate de corpul 
de gardă al porţii şi Vaelin fu nemulţumit că nu-i simţise prezenţa; 
fratele său era totuși neobișnuit de iscusit în a rămâne ascuns și 
avea o încântare perversă în a se ivi aparent din senin. 

— Chiar a trebuit să faci asta? întrebă Vaelin. 

— Exersez. 

Scrijelitul apăru în goana mare, cu mingea în bot, și-i dădu 
drumul la picioarele stăpânului, apoi îl salută pe Caenis aduime- 
cându-i cizmele. Băiatul îl mângâie nesigur pe cap. Ca toţi ceilalți 
Fraţi, nu-și pierduse niciodată teama esenţială faţă de dulău. 

— Nortah tot doarme? întrebă Caenis. 

Vaelin clătină din cap. Nu dorea să discute despre Nortah; 
lacrimile lui îi lăsaseră în piept un nod dureros, care nu dispărea 
cu ușurință. 

— Lunile următoare vor fi grele, continuă Caenis oftând. 

— Nu sunt oare mereu așa? Vaelin azvârli mingea către râu și 
Scrijelitul porni în goană după ea, lătrând fericit. Îmi pare rău că 
n-ai apucat să-l vezi pe rege. 

— Nu, dar l-am văzut pe prinţ. Asta mi-a ajuns. Va fi un bărbat 
de seamă. 

Vaelin îl privi pieziş și-i zări scânteierea familiară din ochi. Nu 
se simţise niciodată în largul lui înaintea devotamentului orbesc 
faţă de rege al lui Caenis. 

— EL... era foarte impresionant. Sunt sigur că într-o bună zi 
va fi un rege bun. 

— Da, ne va conduce spre glorie. 

— Spre „glorie“? 

— Bineînțeles. Regele are ambiţii, doreşte să facă Tărâmul încă 
şi mai mare, poate la fel de mare ca Imperiul alpiran. Vor fi bătălii, 
Vaelin. Bătălii măreţe, glorioase, iar noi le vom vedea și vom lupta 
în ele. 

Războiul înseamnă sânge și rahat... în asta nu există nicio 
onoare, spusese Makril. Vaelin ştia că vorbele acelea n-ar fi însem- 
nat nimic pentru Caenis, care cunoştea multe și era adesea înspăi- 
mântător de inteligent, dar și visător. Mintea lui conţinea o biblio- 
tecă de o mie de istorii şi părea să le creadă pe toate. Eroi, ticăloși, 
prințese care aşteptau să fie salvate, monştri şi spade vrăjite. Totul 
trăia în capul lui, la fel de real și important ca propriile amintiri. 

— Cred că avem noţiuni diferite despre glorie, zise Vaelin când 
Scrijelitul reveni în goană, ţinând mingea între fălci. 

Mai aşteptară un ceas, dar Frentis nu apăru. 

— Probabil c-a vândut cuțţitele, zise Caenis după ce Vaelin îi 
povesti episodul. A ajuns în vreun șanț, beat turtă, sau le-a pierdut 
la jocuri de noroc. Cred că n-o să-l mai revezi niciodată. 

Porniră înapoi către grajduri și Vaelin aruncă mingea în aer, 
pentru ca Scrijelitul s-o prindă din zbor. 

— Aș prefera să cred că a cheltuit banii pe încălțări, rosti el 
privind înapoi spre poartă. 

PARTEA A II-A 


Ce este trupul? 

Trupul este un înveliş, este leagănul sufletului. 

Ce este trupul fără suflet? 

Carne spurcată, nimic mai mult. Însemnați plecarea 
celor dragi, dăruind focului învelișurile lor. 

Ce este moartea? 

Moartea nu este decât o poartă spre Lumea de 
Dincolo și reunirea cu Plecaţii. Este atât sfârșit, cât și 
început. Teme-te de ea şi primește-o cu braţele deschise. 


- Catehismul Credinței 


ISTORISIREA LUI VERNIER 


— Era Trandafirul Sângelui, nu-i așa? am întrebat. Lordul Mareșal 
de la iarrarocul de Miezul-verii. 

— Al Hestian? Da, răspunse Ucigaşul Speranţei. Deși nu și-a 
câștigat porecla aceea decât în război. 

Am tras o linie sub pasajul pe care tocmai îl scrisese și am 
constatat că aproape nu mai aveam cerneală. 

— O clipă, am rostit. 

M-am ridicat să-mi deschid cufărul și să iau altă sticlă și 
mai mult pergament. Umplusem deja câteva pagini și mă temeam 
că mi-aş putea termina rezerva. Am șovăit înainte să ridic capa- 
cul cufărului, când am găsit rezemat de el spada lui detestată. 
Observându-mi neplăcerea, s-a întins după ea, a luat-o și a pus-o 
pe genunchi. 

— Lonakii au superstiţia că armele lor se impregnează cu sufle- 
tele dușmanilor pe care-i omoară, a zis el. Ei își botează ghioagele și 
jungherele, imaginându-și că sunt posedate de Beznă. Oamenii mei 
nu au asemenea amăgiri. O spadă nu-i decât o spadă. Omul este cel 
care ucide, nu tăișul. 

De ce îmi spunea toate astea? Dorea să-l urăsc încă și mai 
mult? Văzându-i mâna puternică și brăzdată de cicatrice care se 
odihnea pe mânerul spadei, mi-am reamintit cum Seliesen, după 
ce fusese Numit, se supusese unor luni de instruire aspră în Garda 
Imperială, devenind priceput, ba chiar versat în mânuirea spadei și 
a lăncii. 

— Speranţa trebuie să fie un războinic, îmi spusese el. Asta 
așteaptă zeii și oamenii. 

Garda Imperială îl acceptase ca pe unul dintre ai ei și luptaseră 
călare împreună împotriva volarianilor în vara dinainte ca Janus 
să-și trimită oștile pe țărmurile noastre, câștigând aplauze pen- 
tru curajul său în meleuri. Fusese însă zadarnic să lupte împotriva 

Ucigașului Speranţei. Ştiam că va sosi clipa când bărbatul din mia- 
zănoapte va povesti ce se petrecuse în ziua aceea teribilă și, cu toate 
că auzisem multe relatări ale evenimentului, posibilitatea de a-l 
auzi din gura lui Al Sorna însuși era în același timp groaznică și 
irezistibilă. 

M-am așezat iarăși, am deschis călirnara, am înmuiat pana în 
cerneală și am netezit pe punte o coală nouă de pergament. 

— Beznă, am rostit. Ce este Bezna? 

— Cred că poporul tău îi spune vrăjitorie. 

— Este posibil, eu îi spun superstiție. Tu crezi în asemenea 
lucruri? 

A urmat o clipă de tăcere și am avut impresia că el şi-a ales cu 
multă grijă cuvintele. 

— Lumea aceasta are multe feţe necunoscute. 

— Despre război se spun multe povești care le atribuie o vră- 
jitorie măreaţă și puternică celor din miazănoapte, și ţie îndeosebi. 
Unii afirmă că prin vrăjitorie ai înceţoșat mințile soldaților noștri la 
Muntele Însângerat şi că te-ai fi furișat prin zidurile cetății Linesh 
tot cu vrăjitorii. 

A râs amuzat. 

— La Muntele Însângerat n-a existat nici urmă de vrăjito- 
rie, ci doar bărbaţi posedaţi de o furie lipsită de minte, care s-au 
năpustit la moarte sigură. Cât despre Linesh, o hazna puturoasă din 
port nu poate fi socotită vrăjitorie. De altfel, orice ofiţer din Straja 
Tărâmului care doar ar fi sugerat folosirea Beznei s-ar fi trezit cu 
siguranță atârnat de copacul cel mai apropiat, de către propriii 
oameni. Se crede că Bezna face parte din acele forme de adorare ce 
neagă Credinţa. 

A tăcut iarăși, privindu-și spada din poală. Apoi a zis: 

— Există o poveste, dacă vrei s-o auzi. O poveste pe care noi 
o spunem copiilor noștri pentru a-i avertiza împotriva pericolelor 
Beznei. 

A ridicat ochii spre mine, arcuind întrebător sprâncenele. 
Deși mă consider un istoric, nu un compilator de mituri și fabule, 

asemenea povești aruncă adesea o lumină asupra adevărului eveni- 
mentelor, fie numai pentru a ilustra amăgirile pe care mulți le con- 
fundă cu rațiunea. 

— Spune-mi, am răspuns, ridicând din umeri. 

Când a vorbit din nou, glasul lui căpătase alt ton, grav, totuși 
atrăgător, glasul unui povestitor. 

— Apropiaţi-vă și ascultați cu luare-aminte povestea 
Bastardului Vrăjitoarei. Nu-i o istorie pentru cei slabi de inimă sau 
bășica udului. Este cea mai teribilă și înspăimântătoare dintre toate 
poveștile, iar când voi termina, îmi puteţi blestema numele pentru 
că i-am dat glas. 

Î a lui mai î iru di 
hiul Renfael lt înai i Tărâmului. exi 


sat. lar în satul acela trăia o vrăjitoare, plăcută ochiului, însă care 
avea o inimă mai neagră decât noaptea fără lună. Frumoasă și dulce 
era fața pe care o arăta satului, dar rău și gelos era sufletul din ea. 
Pentru că femeia acea era mânată de patimi: de patima cărnii, de 
patima aurului și de patima omorului. Bezna o înhățase la o vârstă 
fragedă şi ea se abandonase dornică răutăţii, negând Credinţa și pri- 
mind în schimbul ei putere, puterea de a-i poseda pe bărbați, de a le 
înflăcăra dorinţele și de a-i determina să săvârșească acte curnplite 
în numele ei. 

Primul care i-a căzut sub vrajă a fost misitul satului, un bărbat 
bun și blând, care se îmbogăţise prin cumpătare şi muncă susținută, 
dar îndeajuns de mult pentru a stârni patima vrăjitoarei. În fiecare 
zi ea trecea pe lângă locul unde muncea el, înfățișându-se în chipuri 
iscusite și înteţindu-i flăcările pasiunii până ce deveniră un foc mistu- 
itor, care îi arse rațiunea și-l făcu pradă pentru planul șoptit al Beznei: 
omoară-ţi nevasta și ia-mă pe mine în locul ei. Așa s-a făcut că, într-o 
noapte, el a presărat otrava cunoscută ca Săgeata-vânătorului în cina 
nevestei și, a doua zi dimineaţă, ea nu rnai răsufla. 

Fiindcă nevasta misitului era o ferneie de vârstă mijlocie, care 
suferise de multe boli, moartea ei a fost considerată firească de către 
săteni. Desigur că vrăjitoarea ştia mai bine situaţia și și-a ascuns 

încântarea în spatele lacrimilor, când au dat-o focului pe sărmana 
femeie, dar în tot acel timp i-a spus misitului cu puterea ei de Beznă: 
„Răsfață-mă cu daruri și voi fi a ta“. lar el a răsfăţat-o cu daruri, un 
cal frumos, bijuterii de aur și argint, totuși vrăjitoarea a fost isteață 
și le-a respins pe toate, prefăcându-se indignată de necuviinţa ca 
bărbatul să-i facă curte unei fernei aşa tinere, ba încă atât de repede 
după moartea nevestei sale. L-a chinuit astfel, chemându-l și apoi 
respingându-i fiecare avans, astfel că n-a trecut mult și cruzimea 
ei i-a zdruncinat raţiunea și, căutând scăpare din robia Beznică a 
patimii ei, bărbatul a intrat în codru și s-a spânzurat de ramura unui 
stejar înalt, lăsând scris fărădelegea pe care o săvârșise și acuzând-o 
pe vrăjitoare pentru nebunia lui. 

Desigur, sătenii n-au putut crede una ca asta, fiindcă ea era 
atât de frurnoasă și atât de bună. În mod limpede, misitul înnebu- 
nise din cauza iubirii lui arnăgitoare pentru o femeie mai tânără. 
L-au dat focului şi au hotărât să uite întâmplarea aceea neplă- 
cută. Dar, bineînţeles, vrăjitoarea nu se potolise, fiindcă ochii i se 
ațintiseră asupra fierarului satului, un bărbat chipeș, cu braț puter- 
nic și inimă pe potrivă, însă până şi inima lui putea fi strâmbată de 
puterea ei Beznică. 

Vrăjitoarea se obișnuise să trăiască izolată de săteni, pentru 
că în felul acela își putea practica mai bine artele ticăloase departe 
de ochi iscoditori. Tot așa cum putea răsuci inima unui bărbat, vră- 
jitoarea aceasta putea răsuci vântul și, în timp ce fierarul își făcea 
cărbuni în codru, ea a chemat un vifor de miazănoapte să biciu- 
iască zăpadă din vârful muntelui, silindu-l să caute adăpost sub 
acoperișul ei, iar acolo, deși el s-a împotrivit cu toată puterea, vrăji- 
toarea l-a silit să se culce cu ea, o unire neagră și ticăloasă din care 
avea să se nască temutul ei bastard. 

Ruşinea a fost cea care a frânt vraja ei, rușinea unui bărbat 
bun care fusese silit să-și înșele nevasta, rușinea care l-a făcut surd 
la dulcile ei ademeniri din dimineața următoare și la amenințările 
pe care ea i le-a zbierat pe când fierarul a fugit înapoi în sat, unde, 
în chip necugetat, n-a spus nimănui ce se petrecuse. 

Vrăjitoarea s-a mulțumit să aștepte. Sărnânța neagră i-a cres- 
cut în pântece, iar ea a așteptat. larna a lăsat locul primăverii şi 
lanurile au crescut înalte, iar ea a așteptat. Apoi, când secerile au 
fost ascuţite pentru recoltat și odrasla ei mârșavă i-a ieșit dintre 
picioare, vrăjitoarea a acţionat. 

A fost o furtună cum nu mai fusese alta până atunci şi curn 
n-a mai fost nici după aceea, prevestită de nori precum cenușa, care 
au acoperit tot cerul de la miazănoapte până la miazăzi, de la apus 
până la răsărit, aducând vânturi și ploi nesfârşite. Vreme de trei săp- 
tămâni, ploile s-au revărsat şi vânturile au suflat, iar sătenii s-au 
ghemuit, jalnici și temători, până când, după ce s-a terminat, au 
ieșit pe ogoare şi au văzut că totul fusese nimicit. Singura cultură 
pe care au recoltat-o în anul acela a fost foarnea. 

Au privit spre codru, căutând vânat care să le umple stoma- 
curile, dar toate animalele fuseseră alungate de o șoaptă Beznică 
a vrăjitoarei. Copiii au plâns de foame, bătrânii s-au îmbolnăvit și, 
unul câte unul, au început să treacă în Lumea de Dincolo, iar în tot 
acel timp vrăjitoarea a rămas în căsuţa ei din pădure, unde împre- 
ună cu bastardul ei aveau întotdeauna destulă rnâncare, pentru că 
fiarele neștiutoare puteau fi ademenite cu ușurință de cineva atât 
de versat în Beznă. 

Moartea iubitei mame a fierarului l-a îndemnat pe acesta să 
destăinuie până la urmă adevărul. El i-a adunat pe toți sătenii și le-a 
mărturisit, le-a povestit planurile vrăjitoarei și cum căzuse pradă 
farmecelor ei, astfel încât să-l zămislească pe bastardul bine hrănit 
pe care ea îl purta prin codru, batjocorindu-i pe copiii flămânzi cu 
râsul lui fericit. Toţi sătenii au fost de aceeași părere: vrăjitoarea 
trebuia alungată. 

La început ea a încercat să-și folosească puterea pentru a-i 
doroli, aruncând minciuni înspre fierar, acuzându-l de crima cea 
mai teribilă dintre toate: violul. Însă puterile ei nu mai aveau niciun 
efect acum când oamenii puteau vedea adevărul, când puteau auzi 
veninul care colora toate minciunile ei, strălucirea răutăcioasă din 
ochi ce arăta ticăloşia ascunsă îndărătul chipului frumos. De aceea 


CÂNTECUL SÂNGELUI 195 


au alungat-o cu torţe înflăcărate și i-au ars plini de mânie căsuţa, 
iar ea a fugit în codru, strângându-și la piept cățelandrul nelegiuit, 
și toate măştile i-au căzut când i-a blestemat... și a jurat răzbunare. 

În timp ce sătenii au revenit la casele lor și s-au străduit pe cât 
au putut să supravieţuiască iernii care se apropia, vrăjitoarea şi-a 
căutat o ascunzătoare în adâncurile întunecate ale codrului, un loc 
unde până atunci nu mai călcase nici țipenie de om, și a început 
să-și dăscălească odrasla pe căile Beznei. 

Au trecut ani, sătenii și-au îngropat morții și au refuzat să 
moară. Au trecut ani și vrăjitoarea a devenit o simplă amintire, apoi 
o poveste spusă în nopțile reci de iarnă pentru a-i speria pe copii. 
Culturile au crescut, anotimpurile s-au scurs și totul a părut că este 
din nou bine în lume. Cât de orbi au fost ei, cât de goi înaintea fur- 
tunii care se apropia! Pentru că vrăjitoarea făcuse un monstru din 
bastardul ei, aparent un băiat slăbănog și zdrențăros, care se sălbă- 
ticise în păduri, dar care era posedat de toată Bezna pe care ea i-o 
putuse injecta, mai întâi prin laptele necurat al sânului, după aceea 
prin lecţiile șoptite în refugiul lor puturos și, în cele din urmă, prin 
propriul sânge. Fiindcă vrăjitoarea aceea, ferneia aceea plină de ură, 
se sacrificase pe sine, iar când băiatul crescuse îndeajuns de mare, 
ea își tăiase încheieturile mâinilor cu jungherul și-i dăduse să bea 
sângele ei. Iar el băuse, însetat și adânc, până când din vrăjitoare 
nu mai rămăsese decât pleavă, dispărând în nimicul ce-i așteaptă pe 
necredincioși, însă mulțumită de răzbunarea ei fatală. 

Băiatul a început cu animalelor sătenilor, cele domestice și 
dragi, aciuiate prin case, care dispăreau în toiul nopții și erau găsite 
dimineaţa, după ce fuseseră chinuite până la moarte. Au urmat 
apoi viţeii și porcii, ale căror capete au fost găsite înfipte în țepe pe 
garduri la marginile satului. Temători, neștiind care era adevăratul 
pericol, sătenii au organizat străji, au aprins torţe, au ţinut arme la 
îndemână la căderea nopții. Nu le-au fost de niciun ajutor. 

După animale, a venit rândul copiilor, ţânci cu pași nesiguri şi 
prunci încă în leagăne; băiatul a pus mâna pe orice putea... și cruntă 
le-a fost soarta. Furioși, înnebuniţi, sătenii au răscolit pădurea, 

vânătorii au căutat urme, au verificat toate ascunzătorile știute, 
au pus capcane pentru a-l prinde pe monstrul acela nevăzut. Nu 
au găsit nimic, însă birul nocturn al torturilor și morţilor a con- 
tinuat, toamna și după aceea iarna. lar apoi, când gerul iernii i-a 
prins în menghină, el s-a făcut cunoscut în cele din urmă, intrând 
pur și simplu în sat la amiază. De acurn frica lor era atât de mare, 
încât nicio mână nu s-a ridicat împotriva lui, ci l-au implorat. L-au 
implorat să le cruţe copiii și viețile, i-au oferit tot ce aveau, numai 
să-i lase în pace. 

lar Bastardul Vrăjitoarei a râs. N-a fost un râset pe care l-ar 
fi putut scoate un copil normal și nici unul care să fi putut ieși din 
vreun gâtlej omenesc. Auzind râsetul acela, ei au știut că erau sortiți 
pieirii. 

El a chemat fulgerul și satul a ars. Oamenii au fugit spre râu, 
dar el l-a umflat cu ploaie, până ce malurile s-au rupt și apa i-a pur- 
tat în torente. Totuși, răzbunarea lui nu fusese încă satisfăcută, așa 
că a adus un vânt din îndepărtatul miazănoapte, care să-i cuprindă 
în gheaţă. Şi după ce gheaţa s-a întins, bastardul a umblat pe ea 
până a găsit chipul tatălui său, fierarul, încremenit în spaimă pe 
vecie. 

Nimeni nu știe ce s-a întâmplat cu el, deși unii spun că în 
nopțile cele mai reci, într-un loc unde se spune că ar fi fost cândva un 
sat, poți auzi râsete răsunând prin păduri, pentru că așa se întâmplă 
cu cei care se dăruiesc atât de complet Beznei: eliberarea de viaţă le 

fi i Dincolo | Ă is de- 3 i x 

Al Sorna a tăcut și expresia chipului i-a redevenit gânditoare, 
când și-a privit din nou spada. Am avut impresia că atribuise o 
importanţă acelei povești lugubre; ceva din gravitatea cu care o isto- 
risise indica o însemnătate pe care n-o puteam discerne. 

— Tu crezi în povestea aceasta? l-am întrebat. 

— Se spune că toate legendele au un sâmbure de adevăr în 
inima lor. Poate că un învăţat ca tine va putea găsi adevărul din 
aceasta. 

— Folclorul nu este specialitatea mea. 

Am lăsat deoparte pergamentul pe care scrisese povestea 
Bastardului Vrăjitoarei. Aveau să treacă ani până s-o recitesc, iar 
până atunci urma să am motive destule să regret amar că nu-i 
ascultasern sfatul. 

M-am întins după o filă nouă și l-am privit, așteptând. 

El a surâs. 

— Să-ţi povestesc cum l-am întâlnit pe regele Janus. 

CAPITOLUL 1 


Au început să călătorească târziu în luna prensur. Toţi caii lor erau 
armăsari, nu mai vârstnici de doi ani; animale tinere pentru călăreţi 
tineri. Alegerea lor a fost făcută sub supravegherea maestrului 
Rensial, al cărui comportament a fost remarcabil de stăpânit, deși 
murmura întruna în barbă, pe când îi conduse pe rând la caii lor. 

— Da, înalt, da, mormăi el privindu-l pe Barkus. Are nevoie 
de putere. 

ÎI trase pe băiat de mânecă și-l duse la calul cel mai voinic, un 
murg înalt de cel puţin un metru şaptezeci. 

— Tesală-l şi verifică-i potcoavele. 

Caenis fu condus la un armăsar cafeniu-închis, care părea 
foarte sprinten, iar Dentos căpătă un cal robust, cu picăţele cenușii. 
Cel al lui Nortah era aproape complet negru, cu o pată albă pe 
frunte. 

— lute, murmură Rensial. Călăreţ iute, cal iute. 

Nortah îşi privi calul în tăcere, așa cum reacţiona faţă de 
majoritatea lucrurilor după ce revenise de la infirmerie. Încercările 
constante ale băieţilor de a-l atrage în conversații erau primite cu 
ridicări din umeri sau indiferenţă inexpresivă. Părea să învie doar 
pe câmpul de instrucție, unde dovedea o ferocitate nou-descope- 
rită cu spada şi ciocanul de luptă, provocând tuturor tăieturi sau 
vânătăi. 

Lui Vaelin îi fu încredinţat un roib vânjos, ale cărui crupe erau 
presărate de cicatrice. 

— E capturat, îi zise maestrul. Nu-i prăsit. Cal sălbatic din 
Ținuturile de Miazănoapte. Mai are încă vână în el și trebuie 
strunit. 

Calul își dezgoli dinţii și necheză sonor, iar jerba de salivă îl 
făcu pe Vaelin să se retragă un pas. Nu mai călărise după ce părăsise 
casa tatei și ideea aceea îl speria în chip straniu. 

— Îngrijiţi-i azi, călăriţi-i mâine, spuse Rensial. Câştigaţi-le 
încrederea. Ei vă vor purta prin război și fără încrederea lor veţi 
muri. 

Tăcu brusc și, văzând cum ochii lui se pierdură în gol în felul 
care anunţa alt acces de violenţă sau vorbărie goală, porniră grăbiţi 
ducându-și caii spre grajduri pentru a-i ţesăla. 

Începură să călărească a doua zi dimineață şi în următoarele 
patru săptămâni nu făcură aproape nimic altceva. Nortah, care 
călărise de la o vârstă fragedă, era de departe cel mai iscusit din- 
tre ei, învingându-i în toate întrecerile și parcurgând cu relativă 
ușurință cele mai dificile trasee pe care le putea concepe maestrul 
Rensial. Doar Dentos putea să concureze cu el, întrucât părea că 
s-ar fi născut în șa. 

— Am alergat la curse în toate lunile de vară, explică el. Mama 
câștiga frumușel din rămășagurile puse pe mine. Spunea că aș putea 
câștiga o cursă și cu un cal de plug. 

Caenis și Vaelin se dovediră călăreţi buni, deși nu experți, iar 
Barkus învăţă repede, cu toate că era clar că nu-i plăceau lecţiile. 

— Funduleţul meu se simte de parcă ar fi încasat o mie de 
toiege, gemu el într-o seară, aşezându-se grijuliu pe pat cu faţa în 
jos. 

Toţi deveniră în scurt timp ataşaţi de caii lor, botezându-i şi 
învăţându-le obiceiurile. Vaelin îl numi pe al lui Scuipă-rău, pentru 
că asta era tot ce părea să facă animalul dacă încerca să-i câştige 
încrederea. Era permanent iritat şi avea o predilecție spre azvârlirea 
de copite în lateral şi spre lovituri neaşteptate cu capul, care cau- 
zau vânătăi serioase. Încercările de a-i câștiga simpatia cu batoane 
de zahăr sau mere nu avură niciun efect asupra agresivităţii lui 
esenţiale. Singura mângâiere era faptul că Scuipă-rău se comporta 
încă și mai rău când era vorba despre ceilalţi. Indiferent însă care 
i-ar fi fost metehnele, armăsarul se dovedea iute la galop și neîn- 
fricat la instrucţie, încercând adesea să-i muște pe ceilalți cai când 
șarjau şi neferindu-se niciodată de meleuri. 

Lecţiile de luptă călare se dovediră istovitoare, străduindu-se 
să se doboare unii pe ceilalţi din șa cu lancea sau spada. Calitățile 
de călăreț ale lui Nortah și recent descoperita sa pasiune pentru 
încăierări duseră la multe rostogoliri din şa și destule accidentări, 
unele chiar grave. În acelaşi timp începură să înveţe arta dificilă a 
trasului cu arcul din goana calului, o îndemânare necesară pentu 
Încercarea Calului la care aveau să fie supuși în mai puţin de un 
an. Pentru Vaelin arcul rămânea o armă dificilă chiar și când era 
în formă, dar tentativa de a nimeri cu săgeata o căpiţă de fân de la 
douăzeci de metri în timp ce se răsucea în șa era aproape imposi- 
bilă. Pe de altă parte, Nortah nimerise ţinta de la prima încercare și 
n-o mai ratase de atunci. 

— Mă poţi învăţa și pe mine? îl întrebă Vaelin, înspăimântat 
de ideea unei alte ședințe eșuate de antrenament. Instrucţiunile 
maestrului Rensial sunt adesea greu de urmărit. 

Nortah îl privi cu pasivitatea pustie pe care ei se învăţaseră 
s-o aștepte. 

— Asta pentru că-i un nebun cu minţile rătăcite, îi replică. 

— Nu încape îndoială că are probleme, surâse Vaelin, totuşi 
Nortah nu comentă. De aceea orice mână de ajutor pe care... 

Celălalt ridică din umeri. 

— Dacă vrei... 

Se dovedi că, de fapt, nu exista niciun șiretlic, ci erau necesare 
doar multe ore de antrenament. În fiecare zi ei petreceau o oră sau 
chiar mai mult după cină, în care Vaelin nu reușea să lovească ținta 
și Nortah îl sfătuia. 

— Nu te ridica așa mult în șa înainte să slobozi săgeata... 
Asigură-te că struna ajunge la bărbie... Eliberează săgeata doar când 
simţi copitele calului desprinzându-se de la pământ... Nu ochi aşa 
jos... 

Trecură cinci zile înainte ca Vaelin să poată nimeri căpiţa cu o 
săgeată şi alte trei zile înainte ca ţintirea lui să fie atât de bună, încât 
să o lovească aproape la fiecare trecere a calului. 

— Mulţumesc, frate, îi zise el într-o seară în vreme ce-și 
duceau caii la grajduri. Mă îndoiesc că aș fi putut reuși fără ajuto- 
rul tău. 

Nortah îl privi indescifrabil. 

— Îţi eram dator, nu? 

— Suntem Fraţi. Datoria nu înseamnă nimic între noi. 

— Spune-mi, tu chiar crezi în toate prostiile astea pe care le 
spui? În tonul lui Nortah nu exista venin, ci doar o vagă curiozitate. 
Ne spunem unul altuia „frate“, dar n-avem acelaşi sânge. Suntem doar 
nişte băieţi ţinuţi cu sila laolaltă de Ordinul ăsta. Nu te-ai întrebat 
niciodată cum ar fi fost dacă ne-am fi întâlnit afară? Oare atunci am 
fi fost prieteni sau dușmani? Taţii noştri au fost dușmani, știai asta? 

Sperând că tăcerea va pune capăt conversaţiei, Vaelin clătină 
din cap. 

— Da, da. Când eram mic, am găsit în casa tatălui meu o ascun- 
zătoare secretă, de unde puteam să ascult ce se vorbea la întrunirile 
din cabinetul lui. Vorbea adesea despre tatăl tău, și nu cu blândeţe. 
Zicea că era un ţăran căpătuit, care n-avea mai multă minte decât 
tăișul unui topor. Mai spunea că Sorna ar fi trebuit să fie ţinut într-o 
odaie zăvorâtă până când războiul îi solicita serviciile și nu putea 
înțelege de ce regele asculta poveţele unui asemenea bădăran. 

Se opriseră acum şi se priveau faţă în faţă. Ochii lui Nortah 
străluceau de foamea lui familiară de luptă. Simţind încordarea, 
Scuipă-rău scutură din cap și necheză bănuitor. 

— Încerci să mă provoci, rosti Vaelin bătându-și calul pe gât 
pentru a-l domoli. Uiţi însă că eu nu am tată, aşa că vorbele tale 
nu-nseamnă nimic. De ce oare singura ta mulțumire din ultima 
vreme constă în bătăi? De ce le duci într-atât de mult dorul? Te fac 
să uiţi? Îţi alină durerea? 

Nortah trase de hăţurile calului său și porni mai departe spre 
grajduri. 

— Nu alină nimic. Dar mă ajută să uit, cel puţin pentru o 
vreme. 

Vaelin îi dădu pinteni lui Scuipă-rău şi-l depăşi pe Nortah. 

— Atunci poate că şi o întrecere te va face să uiţi. 
Porni la galop către poarta principală. Desigur, Nortah îl 
învinse cu o lungime de cal, însă zâmbea când o făcu. 


Spre sfârşitul lunii jenislasur, la o săptămână după a cincispre- 
zecea aniversare nesărbătorită a lui Vaelin, băiatul fu chemat în 
odăile Aspectului. 

— Acum ce-o mai fi? se minună Dentos. Erau la micul dejun 
şi împroșcă firimituri în timp ce vorbea; manierele la masă erau o 
lecţie prea îndepărtată pentru el. Cred că te place, fiindcă toată ziua 
ești pe-acolo. 

— Vaelin este favoritul Aspectului, rosti Barkus pe un ton de 
seriozitate prefăcută. Toţi știu asta. El însuşi va fi Aspect într-o 
bună zi, ascultaţi-mă ce vă spun. 

— Fac ceva pe părerile voastre, replică Vaelin. 

Îndesă un măr în gură şi se ridică de la masă. Nu știa de ce 
îl chemase Aspectul; probabil altă chestiune delicată referitoare 
la tatăl lui sau o nouă ameninţare la adresa vieţii sale. Adesea se 
simţea surprins de felul cum trecerea timpului îl imunizase faţă de 
asemenea temeri. Coşmarurile i se diminuaseră în ultimele luni și 
putea privi cu răceală și detaşare evenimentele întunecate din tim- 
pul Încercării Alergării, deși examinarea lui obiectivă nu izbutea să 
risipească misterul. 

Aproape că terminase mărul până ajunse la ușa Aspectului şi 
ascunse cotorul sub mantie înainte de a ciocăni. Avea să i-l dea lui 
Scuipă-rău mai târziu, atrăgându-și desigur un duş de salivă drept 
răsplată. 

— Intră, Frate, se auzi glasul Aspectului dinapoia ușii. 

Aspectul stătea lângă fereastra îngustă prin care se zărea râul 
și purta pe chip zâmbetul său discret. Încuviinţarea respectuoasă 
din cap a lui Vaelin fu întreruptă la vederea celeilalte persoane din 
odaie: un băiat aproape scheletic de slab, îmbrăcat în zdrenţe, cu 
picioarele desculțe murdare de glod legănându-se peste marginea 
scaunului pe care era cocoţat în mod vădit incomod. 

— El e! rosti Frentis sărind în picioare. El e Fratele care m-a 
insi... inspirat! El e: fiul Lordului Bătăliilor. 

— El nu este fiul nimănui, băiete, rosti Aspectul. 

Vaelin blestemă în gând şi închise uşa în urma lui. E dezono- 
rant să dai cuțite unui golănaș de stradă. Nu ceea ce se așteaptă din 
partea unui Frate... 

— Îl cunoști pe băiatul acesta, Frate? întrebă Aspectul. 

Vaelin se uită la Frentis și-i zări ardoarea sub masca de 
murdărie. 

— Da. M-a ajutat în timpul unei... dificultăți recente. 

— Vezi? se întoarse Frentis către Aspect. Ţi-am zis io! Ţi-am 
zis că mă știe! 

— Băiatul acesta a solicitat să intre în Ordin, continuă 
Aspectul. Te pui chezaş pentru el? 

Vaelin se holbă la Frentis, fiind surprins și în același timp 
îngrozit. 

— Vrei să te-alături Ordinului? 

— Da! încuviinţă Frentis aproape ţopăind de exaltare. Vreau 
să m-alătur. Vreau să fiu un Frate. 

— Eşti...? Vaelin se opri înaintea cuvântului „nebun“ şi inspiră 
adânc înainte să se adreseze Aspectului. Să mă pun chezaș pentru 
el? 

— Băiatul nu are familie, nu are pe nimeni care să vorbească în 
numele lui sau care să-l încredinţeze oficial în mâinile Ordinului. 
Regulile noastre cer ca toți băieţii care se alătură să aibă un garant, 
fie un părinte, fie, în cazul unui orfan, o persoană al cărei caracter 
integru să fie cunoscut. Băiatul te-a desemnat pe tine. 

Chezaș? Nimeni nu-i spusese asta. 

— Şi pentru mine a existat un garant, Aspect? 

— Bineînţeles. 

Tata a vorbit cu ei până să mă fi adus aici. Cu câte zile sau săp- 
tămâni înainte aranjase totul? De cât timp ştiuse și nu-mi spusese? 

— Spune-i că pot fi un Frate, rosti Frentis. Spune-i că te-am 
ajutat. 

Vaelin trase adânc aer în piept şi se uită la disperarea exaltată 
din ochii lui. 

— Pot să vorbesc între patru ochi cu băiatul acesta? 

— Da. Eu voi fi în donjonul principal. 

După ieșirea Aspectului, Frentis reîncepu: 

— Trebuie să-i spui. Zi-i că pot fi un Frate... 

— Tu crezi că ăsta-i un joc? îl opri Vaelin şi, apropiindu-se, îl 
apucă de zdrenţele care-i acopereau pieptul îngust şi-l trase către 
el. Ce cauţi tu aici? Siguranţă, hrană, adăpost? Nu știi ce-i locul 
ăsta? 

Ochii lui Frentis erau lărgiți de spaimă când se smuci îndărăt 
și glasul îi șopti slab: 

— Aici îi instruiesc pe Fraţi. 

— Da, ne instruiesc. Ne bat, ne pun să ne luptăm zilnic între 
noi, ne trec prin încercări care ne-ar putea ucide. Am cincispre- 
zece ani şi mai multe cicatrice pe trup decât orice soldat veteran 
din Straja Tărâmului. Când am început, în grupul meu erau zece 
băieți, acum am mai rămas numai cinci. Ce-mi ceri? Să fiu de acord 
cu moartea ta? Îi dădu drumul şi porni spre uşă. N-o voi face. 
Întoarce-te în cetate. Vei trăi mai mult acolo. 

— Dacă mă-ntorc, voi fi mort înainte de căderea serii! ţipă 
Frentis cu glasul răgușit de teamă. Se lăsă să cadă în scaun și începu 
să suspine jalnic. N-am unde să mă duc. Dacă mă alungi, voi fi un 
om mort. Băieţii lui Hunsil îmi vor lua gâtul cu siguranţă. 

Mâna lui Vaelin se opri pe clanţă. 

— Hunsil? 

— El conduce bandele din pătrar, toţi șuții, curvele și cuţitarii 
îi plătesc dreptul, cinci bănuţi de aramă pe lună. Eu nu i-am putut 
plăti luna trecută, așa că băieţii lui m-au luat la bătaie. 

— Şi dacă nu-i poţi plăti luna asta, te va omorî? 

— E prea târziu de-acum. Nu mai e vorba despre bani, ci des- 
pre ochiul lui. 

— Ochiul lui? 

— Da, ochiul drept. Nu-l mai are. 


CÂNTECUL SÂNGELUI 
205 


Vaelin oftă adânc și întoarse spatele ușii. 

— Cuţitele pe care ţi le-am dat eu... 

— Da, n-am mai putut aştepta să mă-nveţi. Am exersat de 
unul singur. Şi să știi c-am devenit iscusit. M-am gândit să-mi 
încerc mâna pe Hunsil, aşa că l-am aşteptat pe străduţa de lângă 
taverna lui pân-a ieșit. 

— A fost o aruncare impresionantă, ca să-l nimerești în ochi. 

Frentis zâmbi ușor. 

— Am ţintit în gât. 

— El ştie că tu ai fost? 

— Ah, sigur că ştie. Ticălosul știe tot. 

— Eu am ceva bani, nu mare lucru, dar Fraţii mei vor contribui 
şi ei. Ţi-am putea cumpăra un loc de mus pe o corabie de negustori. 
Pe o corabie ai fi mai în siguranţă decât aici. 

— Dacă mă gândesc bine, nu vreau. Nu-mi plac corăbiile 
şi dau la boboci și când trec râul c-o barcă. Şi-n plus am auzit că 
mateloţii le fac chestii la muși. 

— Sunt sigur că te-ar lăsa în pace, dacă am garanta noi. 

— Eu vreau să fiu un Frate. Am văzut ce le-aţi făcut Ciorilor 
ălora. Tu și celălalt. N-am mai văzut așa ceva în viaţa mea. Vreau să 
pot face și eu la fel. Vreau să fiu ca tine. 

— De ce? 

— Fiindcă devii cineva, fiindcă te face important. Prin taverne 
se povestește şi-acum despre băiatul Lordului Bătăliilor care i-a 
umilit pe Șoimii-negri. Eşti aproape la fel de faimos ca taică-tău. 

— Asta vrei tu? Să fii faimos? 

Frentis se foi. Era limpede că rareori i se cerea părerea despre 
ceva, iar această examinare minuțioasă îl descumpănea. 

— Nu ştiu. Vreau să fiu cineva, nu doar un şuţ oarecare. Nu 
pot să fac asta toată viaţa. 

— De-aici tot ce poţi să câştigi este o moarte timpurie. 

Brusc, Frentis nu mai păru un băiat, ci atât de îmbătrânit și de 
împovărat de experienţă, încât Vaelin se simţi aproape ca un copilaş 
în prezenţa unui moșneag. 

— Asta-i ceea ce m-aşteaptă oricum. 

Pot oare să fac asta? se întrebă Vaelin. Pot oare să-l condamn 
la așa ceva? Răspunsul îi sosi după nici o bătaie de inimă. Cel puțin 
el a avut de ales. A ales să vină aici. Și oare la ce l-aș condamna, 
dacă l-aș refuza? 

— Ce ştii despre Credinţă? rosti el. 

— E ceea ce cred oamenii că se-ntâmplă când mori. 

— Şi ce se-ntâmplă când mori? 

— Te duci lângă ceilalţi Plecaţi, iar ei, știi și tu, ne-ajută. 

Nici pe departe Catehismul Credinței, dar perfect rezumat. 

— Tu crezi în ea? 

Frentis strânse din umeri. 

— Cred că da. 

Vaelin se aplecă și-l privi fix, drept în ochi. 

— Când Aspectul te întreabă ceva, tu nu crezi, ci ești sigur. 
Ordinul luptă pentru Credinţă, înainte de a lupta pentru Tărâm. 
Se îndreptă. Haide să mergem şi să-l căutăm. 

— O să-i spui să mă primească aici? 

Să mă ierte sufletul mamei. 

— Da. 

— Grozav! Frentis sări în picioare și o luă la fugă spre ușă. 
Mulţumesc... 

— Să nu-mi mulțumești niciodată pentru asta, îi zise Vaelin. 

Frentis îl privi întrebător. 

— Bine. Deci... când o să-mi dea spada? 


Aveau să mai treacă trei luni până la primirea următorului lot 
de recruți, aşa că Frentis fu pus la treabă. Făcea comisioane, mun- 
cea în bucătării sau în livadă şi mătura grajdurile. Îi dădură un pat 
în odaia din turnul de miazănoapte, deoarece Aspectul consideră că 
n-ar fi fost o primire tocmai grozavă din partea Ordinului să-l lase 
singur într-un dormitor. 

— El este Frentis, îl prezentă Vaelin celorlalți. Un Frate novice. 
Va dormi cu noi până la sfârşitul anului. 

— Are vârsta cuvenită? întrebă Barkus examinându-l din cap 
până în picioare. E numai zdrenţe şi oase. 

— Ba p-a mă-ctii, grasule! mârâi Frentis drept răspuns și se 
trase îndărăt. 

— Ce minunat! comentă Nortah. Avem propriul nostru 
golănaș. 

— De ce va dormi cu noi? vru Dentos să știe. 

— Pentru c-aşa a decis Aspectul și pentru că eu îi sunt dator. 
Și tu, Frate, i se adresă lui Nortah. Dacă Frentis nu m-ar fi ajutat, 
te-ai fi legănat într-o cușcă pe zid. 

Nortah înclină din cap, dar nu scoase niciun cuvânt. 

— El e ăla pe care l-ai trosnit, zise Frentis. Care l-a-njunghiat 
pe Șoimu-negru în picior. A-ntâia l-a făcut. Deci avem voie să-i 
înjunghiem pe Străjerii Tărâmului? 

— Nu! Vaelin îl trase spre patul lui Mikehl, care rămăsese 
nefolosit în anii de după moartea sa. Asta-i al tău. Așternutul îl vei 
căpăta de la maestrul Grealin din beciuri. Te voi duce în curând 
acolo. 

— De la el o să primesc spada? 

Ceilalţi izbucniră în râs. 

— Nu te teme, o să primeşti şi-o spadă, replică Dentos. Cel 
mai bun tăiș pe care-l poate face frasinul. 

— Vreau o spadă adevărată, insistă Frentis încruntat. 

— Va trebui s-o câştigi, îi spuse Vaelin. Așa cum am făcut noi 
toţi. Acum vreau să vorbim despre furtişaguri. 

— N-o să fur nimic. Am terminat cu asta, jur! 

Alte râsete din partea băieţilor. 

— Va fi un Frate excelent, zise Barkus. 

— Hoţia este... Vaelin căută cuvintele exacte... acceptată aici, 
însă există reguli. Nu furi niciodată de la unul dintre noi și nu furi 
niciodată de la maeștri. 

Frentis îl privi bănuitor. 

— Asta-i una dintre Încercările alea? 

Vaelin scrâşni din dinţi. Începea să înțeleagă motivul pentru 
care maestrul Sollis îşi iubea atât de mult toiagul. 

— Nu. Poţi să furi de la alții din Ordin, cu condiţia ca ei să nu 
fie maeștri și să nu facă parte din grupul tău. 

— Chiar așa? Şi nu-i pasă nimănui? 

— Ba nu, să nu crezi asta, fiindcă o să-ţi tăbăcească pielea dacă 
ești prins, dar o vor face pentru că te-au prins, nu pentru c-ai furat. 

Un surâs mititel apăru pe buzele lui Frentis. 

— N-am fost prins decât o singură dată. Nu se va mai întâmpla. 


Vaelin ar fi fost dezamăgit dacă s-ar fi aşteptat ca Frentis să fie 
repede decepţionat de rigorile vieţii din Ordin. Băiatul îndeplinea 
cu plăcere orice sarcină ar fi primit şi se mişca precum o umbră 
prin Casă, privind cu atenţie la şedinţele de instrucție şi bătându-i 
la cap să-i înveţe abilitățile lor. În general, băieţii erau încântați 
să-i facă pe plac, antrenându-l în folosirea spadei și în lupta corp la 
corp. Frentis nu avu nevoie de multă instruire în aruncarea cuţitelor 
și în scurt timp începu să-i rivalizeze pe Dentos și Nortah la joc. 
Întrezărind o oportunitate, ei aranjară rapid un turnir de „Cuţite“ 
şi se aleseră cu o sumă frumuşică de cuțite, pe care le împărţiră în 
mod egal. 

— Cum se face că eu nu le pot păstra? se plânse Frentis când 
numărară câștigurile. 

— Pentru că nu ești deocamdată un Frate adevărat, îi zise 
Dentos. Când vei fi, vei putea păstra ce câștigi. Până atunci, toţi 
trebuie să căpătăm o parte, ca plată pentru înţeleapta noastră 
educaţie. 

Cea mai surprinzătoare era completa lipsă de teamă a lui 
Frentis faţă de Scrijelit. Pe când ceilalţi băieţi erau circumspecți, el 
era jucăuș, luptându-se fericit cu animalul, chicotind când copoiul 
îl azvârlea cât colo cu ușurință. La început Vaelin fusese îngrijorat, 
dar văzu că Scrijelitul se comporta cu precauţie, astfel că Frentis nu 
era niciodată zgâriat sau muşcat. 

— Pentru el, băiatul este un pui, explică maestrul Jeklin. 
Crede probabil că-i unul de-al tău. Se consideră un frate mai mare 
de-al lui. 

De asemenea, Frentis își câștigă distincţia de a fi unicul băiat 
nebătut de maestrul Rensial. Dintr-un motiv necunoscut, maestrul 
grajdurilor nu ridică niciodată mâna asupra lui, indicându-i pur și 
simplu sarcinile și privind în tăcere până le termina, cu o expresie 
chiar mai stranie ca decât de obicei; un amestec bizar de surprin- 
dere și regret, care-l decise pe Vaelin să-l ţină pe Frentis departe de 
grajduri pe cât posibil. 

— Ce-i cu maestrul Rensial? întrebă Frentis într-o seară, în 
timp ce Vaelin îl învăţa principiile de bază ale parărilor. E dus cu 
mintea? 

— Ştiu puţine despre el. Se pricepe la cai, asta-i clar. Cât des- 
pre cele ce se-ntâmplă-n capul lui, este limpede că greutăţile vieţii 
în Ordin pot face lucruri ciudate cu mintea cuiva. 

— Crezi că asta se va-ntâmpla și cu tine într-o bună zi? 

Vaelin nu răspunse, ci trimise o lovitură peste umăr spre capul lui 
Frentis, pe care băiatul abia izbuti s-o blocheze cu spada lui din lemn. 

— Fii atent, se răsti el. Nu vei găsi maeştri atât de iertători ca 
mine. 

Lunile trecură repede alături de Frentis, fiindcă energia și 
entuziasmul lui orbesc îi făcură să-şi uite necazurile; până și 
Nortah păru însufleţit de timpul petrecut cu el, asumându-și sar- 
cina de a-l învăţa să tragă cu arcul. Ca și la pregătirea lui Dentos 
pentru Încercarea Cunoașterii, Vaelin observă din nou ușurința lui 
Nortah de a preda; pe când ceilalți băieţi, mai cu seamă Barkus, își 
manifestau uneori frustrarea faţă de Frentis, Nortah părea să aibă 
o răbdare impresionantă. 

— Nu-i rău, zise el când Frentis izbuti să lovească la un metru 
de ţintă cu săgeata. Încearcă să împingi și lemnul în același timp 
când tragi struna, şi astfel arcul se va îndoi mai ușor. 

Mulțumită lui Nortah, Frentis fu singurul băiat care lovi ţinta 
în timpul primei instrucţii oficiale de tras cu arcul. 

— Nu pot să rămân cu voi? întrebă Frentis cu o seară înainte 
de a se muta în dormitorul pe care avea să-l împartă cu grupul lui. 

— Trebuie să faci parte dintr-un grup, răspunse Vaelin. 

Se aflau la cuştile câinilor și-l priveau pe Scrijelit, care o păzea 
pe căţeaua lui, a cărei sarcină avansase mult. Nimeni altul nu avea 
voie să stea acum lângă cușca lui, întrucât starea perechii sale îl 
făcuse violent de protector pe copoi; chiar şi maestrul Jeklin îi putea 
stârni un atac dacă se apropia prea mult. 

— De ce? întrebă Frentis; tânguiala din voce i se mai diminu- 
ase, totuși rămăsese evidentă. 

— Pentru că nu putem fi cu tine în timpul instruirii noastre, 
zise Vaelin. Vei găsi fraţi printre băieţii pe care o să-i cunoști mâine. 
Împreună vă veţi ajuta unul pe celălalt să înfruntați încercările. Așa 
se procedează în Ordin. 

— Şi dacă băieţii ceilalţi n-o să mă placă? 

— Plăcutul şi neplăcutul înseamnă prea puțin aici. Legătura 
dintre noi este mai presus de prietenie. Îl înghionti uşor. Nu te 
teme. Tu ştii deja mai multe decât ei și vor apela la tine ca să-i 
îndrumi; atât doar, să nu fii prea îngâmfat în privinţa asta. 

— Dar tu şi ceilalţi o să mă mai învăţaţi? 

Vaelin clătină din cap. 

— Vei fi în grija maestrului Haunlin. El te va învăţa de acum 
înainte. Noi nu putem interveni. Este un bărbat corect și nu va 
folosi toiagul dacă nu-i provocat. Ascultă-l cu atenţie. 

— O să mai am voie să fur pentru voi? 

Asta era ceva la care Vaelin nu se gândise. Avea să le lipsească 
din plin iscusinţa lui Frentis de a procura obiecte preţioase. Ei se 
lăfăiau acum în straie suplimentare, bani, talismane, cuțite şi nenu- 
mărate alte lucruşoare ce făceau viaţa mai suportabilă în Ordin. 
După cum făgăduise, nu fusese prins niciodată, deși ceilalţi băieţi 
asociaseră iute sosirea lui cu valul de dispariţii, ceea ce dusese la o 
încăierare deosebit de sângeroasă într-o seară în sala de mese. Din 
fericire, ei aveau acum atât priceperea, cât şi puterea de a se apăra 
singuri, chiar şi de băieţii mai mari, şi incidentul nu se repetase, 

totuși Sollis îi spusese lui Vaelin să-i ceară lui Frentis să se oprească 
pentru o vreme. 

— De acum va trebui să șterpelești pentru grupul tău, îi zise 
Vaelin nu fără regret. Cu noi poţi să faci însă troc. 

— Am crezut că nu voi avea voie nici să mai vorbesc cu tine. 

— Ba da, putem vorbi. Haide să ne întâlnim aici în ajunurile 
de eltrian. 

— Maestrul Jeklin îmi va da voie să am unul dintre căţeluși? 

Vaelin se uită la Scrijelit şi-i văzu ostilitatea prudentă din pri- 
vire, precum și încordarea trupului, şi știu că până și el s-ar fi ales cu 
o mușcătură sau două dacă ar fi încercat să intre în cuşcă. 

— Nu cred că depinde de maestrul Jeklin. 

CAPITOLUL 2 


Încercarea Meleeului sosi după sărbătoarea Căderii-iernii, la jumă- 
tatea lunii weslin. Primiră spade din lemn şi fură împărţiţi, alături 
de alți cincizeci de băieţi de vârsta lor, în două contingente egale. 
Pe câmpul de instrucţie, o lance împodobită cu un stindard roșu 
fusese înfiptă în pământul îngheţat bocnă şi presărat cu promo- 
roacă. Vaelin fu surprins să-i vadă pe ceilalţi maeștri stând pe mar- 
ginea câmpului, până şi pe Jestin, care își părăsea rareori fierăria. 

— Războiul este misiunea noastră sacră, le spuse Aspectul 
după ce se aliniară în faţa lui. El este motivul pentru existenţa 
Ordinului. Noi luptăm pentru a apăra Credinţa şi Tărâmul. Astăzi 
veţi purta o bătălie. Un contingent va încerca să cucerească stin- 
dardul acela, iar celălalt contingent îl va apăra. Maeștrii vor urmări 
bătălia. Orice Frate care nu va dovedi suficient curaj şi iscusinţă în 
luptă va trebui să plece mâine. Luptaţi bine şi amintiţi-vă lecţiile 
primite. Loviturile fatale nu sunt îngăduite. 

În timp ce Aspectul părăsea câmpul, cele două contingente 
se studiară cu îngrijorare amestecată cu surescitare. Toţi știau ce 
însemna asta, chiar și cu spade din lemn și fără lovituri fatale, avea 
să fie o zi sângeroasă. 

Maestrul Sollis înaintă și înmână contingentului lui Vaelin 
panglici roșii, pe care trebuiau să le lege de braţul stâng. În acelaşi 
timp Haunlin înmâna panglici albe adversarilor lor. 

— Voi veţi ataca, iar albii sunt în apărare, le spuse Sollis. 
Bătălia va lua sfârșit când unul dintre voi va pune mâna pe lance. 

Când adversarii lor cu panglici albe se îndepărtară pentru a se 
dispune într-o linie imprecisă în faţa lăncii, Vaelin văzu că Aspectul 
schimba salutări cu trei spectatori necunoscuţi: un bărbat masiv şi 
voinic şi un altul subţire şi sârmos, cu păr negru şi lung fluturând 
în vânt. Al treilea spectator era scund, înfofolit în blănuri, și stătea 
în apropierea celui voinic. 

— Cine sunt ei, maestre? îl întrebă pe Sollis când îi întinse o 
panglică, dar neîndoielnic nu era o zi pentru întrebări. 

— Gândește-te la Încercare, băiete! rosti furios Sollis şi-i trase 
o scatoalcă peste ureche. Neatenţia te va omori. 

După ce își legară panglicile de braţe, rămaseră privindu-i pe 
apărători, care se aflau la o sută de metri depărtare. Cumva, numă- 
rul lor părea să fi sporit. 

— Ce facem, Vaelin? întrebă Dentos. 

Vaelin se pregătea să ridice din umeri, când văzu că toţi îl pri- 
veau întrebător, nu doar băieții din grupul său. Nortah era singura 
excepţie şi se juca nepăsător cu spada din lemn pe care o arunca în 
aer și o prindea. Părea plictisit. Vaelin se strădui să traseze un plan; 
fuseseră învăţaţi să lupte, dar nu li se predase tactica. El auzise des- 
pre manevre din flanc şi atacuri frontale, însă nu avea habar cum 
funcționau acestea de fapt. Majoritatea istoriilor de luptă pe care 
le ştia erau despre Fraţi curajoși care obținuseră victoria prin efort 
individual, iar aceia încercau de obicei să asedieze zidul unei cetăţi 
ori să apere un pod, nu să captureze o lance. Lancea... Ce valoare 
avea o lance? 

— Vaelin? rosti Caenis. 

— Asta nu-i, de fapt, o bătălie, gândi Vaelin cu glas tare. 

— Poftim? 

Bătăliile nu se sfărşesc când un bărbat pune mâna pe o lance, 
ci atunci când o armată o distruge pe cealaltă. De aceea se numește 
Încercarea Meleeului. Ei vor să ne vadă luptând, asta-i tot. Lancea 
nu înseamnă nimic. 

— Ne vom năpusti direct asupra lor, rosti el ridicând glasul şi 
străduindu-se să sune încrezător şi decis. Vom asalta centrul liniei 
lor: puternic și iute. O vom distruge și lancea va fi a noastră. 

— O stratagemă nu tocmai subtilă, observă Nortah. 

— Vrei să conduci tu atacul? 

Nortah clătină din cap, surâzând. 

— Nici prin gând nu mi-ar trece aşa ceva. Sunt sigur că planul 
tău este bun. 

— Pregătiţi-vă, le spuse Vaelin. Staţi aproape. Barkus, tu vei 
fi în faţă cu mine, și tu, Nortah. Şi voi doi, arătă el spre niște băieţi 
voinici despre care ştia că erau mai agresivi decât majoritatea. 
Caenis și Dentos, staţi aproape şi ţineţi-i la depărtare când ne vom 
îndrepta spre lance. Voi, ceilalţi, aţi auzit ce a spus Aspectul. Dacă 
nu vreți să primiţi monedele mâine-dimineaţă, alegeţi-vă un adver- 
sar și bateți-l măr, iar când terminaţi, căutaţi altul. 

Ovaţia îl surprinse, un răcnet răgușit, susținut de o pădurice 
de spade din lemn ridicate către cer. Li se alătură, fluturându-și 
propria spadă, răcnind şi simțindu-se stupid. Incredibil, ei răcniră 
încă și mai tare, ba unii începură să-i strige numele. 

Continuară să-l strige, pe când înaintau, la început mergând 
la pas. Suta de metri până la adversari păru să se micșoreze după 
numai câteva bătăi de inimă. 

— Vaelin! Vaelin! luţi pasul într-o alergare ușoară, sperând să 
păstreze cât mai multă energie pentru luptă. 

— Vaelin! Vaelin! 

Unii băieţi aproape că urlau acum, printre ei şi Caenis. Viteza 
începu să le crească după ce parcurseseră jumătate din distanţă. 
Micuța lui armată părea nerăbdătoare să ajungă la inamici. Câţiva 
porniră în goana mare. 

— Ușurel! strigă Vaelin. Rămânem toţi laolaltă! 

— Vaelin! Vaelin! 

Se uită în jur și văzu chipuri deformate de furie. Teamă, 
înţelese el. Își ascund teama în spatele furiei. El nu se simţea furios. 
Ba chiar principala lui grijă era să nu se aleagă cu altă cicatrice. Abia 
îi scoseseră firele cu care o cususeră pe ultima, o tăietură adâncă pe 
coapsă, provocată de o căzătură urâtă de pe cal. 

— Vaelin! Vaelin! 

Acum alergau toţi și formaţia începuse să se destrame. În 
ciuda instrucţiunilor, Dentos se afla în primul rând și răcnea cu 
zel înflăcărat. 

În numele Credinței! Vaelin sprintă, de asemenea, aţintind 
spada către centrul liniei inamice. 

— Atacaţi! ATACAȚI... 

Cele două grupuri se izbiră cu o putere care le zgudui oasele și 
Vaelin avu impresia că se lovise cu umărul într-un copac, deși izbuti 
să dărâme doi apărători. La început păru că șocul șarjei lor va des- 
chide o potecă direct până la lance, fiindcă cinci, șase apărători se 
prăbușiră sub greutatea lor, iar Barkus trecu peste trupurile lor chir- 
cite, ca să se repeadă spre stindard. Adversarii își reveniră însă iute 
din buimăceala iniţială și în scurt timp ambele tabere se luptară 
cu o sălbăticie pe care niciunul dintre băieţi n-o cunoscuse până 
atunci. Vaelin se pomeni atacat de doi adversari deodată, amân- 
doi rotindu-și spadele din frasin cu o ferocitate care-i făcea să uite 
multele lor lecţii. Pară o lovitură, eschivă alta, apoi ripostă printr-o 
secerare la picioarele unui băiat, trimiţându-l la pământ. Celălalt 
fandă, dar se întinse prea mult, îngăduindu-i lui Vaelin să-i prindă 
braţul cu spada sub braţul său şi să-l doboare împleticindu-se, cu 
o izbitură de cap. 

Bătălia se dezlănţui, văzduhul se umplu de trosnetele lemne- 
lor amestecate cu icnetele de durere şi desfăşurarea ei deveni tot 
mai greu de urmărit, timpul păru că se fragmentează şi că totul 
se transformă într-o suită de încleştări confuze şi violente, în care 
Vaelin își întrezări doar vag tovarășii. Barkus lupta ţinând spada 
cu două mâini și loviturile lui răsunau dureros pe trupurile celor 
care făcuseră greșeala de a se apropia prea mult. Dentos, cu frun- 
tea însângerată, îşi pierduse spada și se bătea cu pumnii goi cu un 
băiat cu treizeci de centimetri mai înalt, dar părea să câștige. Caenis 
sărise în spinarea unui adversar şi începuse să-l sugrume cu spada 
lui, silindu-l să cadă la pământ, înainte de a fi izbit în cap şi răs- 
turnat de cizma unui apărător. Vaelin se luptă către el, croindu-şi 
drum printre băieţii încleştaţi în încăierări, și-l găsi pe spate, 
parând cu disperare atacurile celui pe care încercase să-l sugrume 
mai devreme. Vaelin îi trimise inamicului o lovitură de picior în 
stomac și îl izbi apoi cu spada în tâmplă, doborându-l la pământ, 
unde avea să rămână pe toată durata bătăliei. 

— Eşti încântat? îl întrebă pe Caenis şi-i întinse mâna ca să-l 
ajute să se ridice. 

— Ferea! ţipă Caenis. 

Vaelin se lăsă iute într-un genunchi și simţi vâjâitul spadei, 
care-i rată cu puțin capul. Se răsuci, rotindu-și piciorul întins, pen- 
tru a-l secera pe atacator, şi-şi repezi spada în nasul lui pe când 
cădea. După aceea luptă spate în spate împreună cu Caenis, împle- 
ticindu-se peste camarazi şi inamici răniţi sau lipsiţi de cunoştinţă, 
până ajunseră la câțiva metri de lance. Întrezărind o şansă finală 
de a-și etala curajul, un apărător se năpusti sălbatic spre ei, urlând 
şi fluturându-și spada. Caenis îi pară prima lovitură, iar Vaelin îl 
culcă la pământ cu o izbitură în umăr, schimonosindu-se el însuși 
la auzul osului rupt. 

După care bătălia se sfârşi — nu mai existau inamici, nu mai 
aveau cu cine să se lupte. Doar băieţi care gemeau, împleticindu-se 
nesiguri și rostogolindu-se pe jos printre Fraţii lor nemișcaţi, şi 
Nortah care stătea în picioare cu lancea în mână; sângele îi șiroia 
din rănile de la cap și de pe faţă. Surâse când Vaelin se apropie, și o 
picătură stacojie, mare, îi ţâșni din tăietura unei buze. 

— A fost un plan bun, Frate. 

Vaelin îl sprijini, fiindcă se clătina, şi se simţi mai obosit decât 
îşi amintea să fi fost vreodată; avea braţele ca de plumb și violenţa îi 
lăsase un ghem de greață în adâncul stomacului. Nu avea habar cât 
de mult durase, de fapt, totul. S-ar fi putut să fi fost o oră sau numai 
câteva minute. Era ca şi cum s-ar fi trezit dintr-un coșmar epuizant. 
Fu ușurat să constate că Barkus și Dentos se numărau printre cei 
zece băieţi care mai rămăseseră în picioare, deși Dentos își păstra 
poziţia verticală doar mulţumită braţului zdravăn pe care Barkus i-l 
trecuse în jurul gâtului. 

— Ce-a fost asta, Frate? rosti el cu glas tare, ca să-l audă 
maeștrii, şi se aplecă puţin înainte ca să asculte răspunsul lui 
Dentos, deși darul vorbirii părea să fie mai presus de el. 

— Cu-adevărat o luptă bună! 

— Încercarea este încheiată! anunţă maestrul Sollis, traver- 
sând câmpul. Ajutaţi-i pe răniţi să ajună la infirmerie. Lăsaţi-i locu- 
lui pe cei care și-au pierdut cunoștința, maeștrii se vor îngriji de ei. 

— Haide, îi zise Vaelin lui Nortah. Haide să te cârpim. 

— Mi-ar plăcea, răspunse Nortah, dar nu-s prea sigur că pot 
umbla. 

Se clătină din nou çi Vaelin fu nevoit să-l prindă în braţe. 
Împreună, el și Caenis îl ajutară să părăsească acel câmp, fără să 
fi dat drumul lăncii din mâini. Barkus îi urmă, cu Dentos legă- 
nându-se în braţele lui, târându-și picioarele pe pământ. 

— Frate Vaelin, rosti Aspectul de lângă cei trei necunoscuţi. 

Vaelin se opri, străduindu-se să-l ţină pe Nortah ca să nu cadă. 

— Da, Aspect. 

— Oaspeţii noştri au cerut să te cunoască. 

Aspectul făcu semn spre cei trei şi Vaelin putu să vadă limpede 
acum silueta măruntă: era o fată, înfofolită în blănuri negre la fel 
ca bărbatul voinic de braţul căruia se agăţase. Era cam de vârsta lui, 
însă micuță, avea pielea albă şi părul negru... şi era foarte frumoasă. 
Abia dacă părea să-l bage în seamă, fiindcă ochii îi rămăseseră 
aţintiţi asupra lui Nortah, care cu greu îşi mai păstra cunoștința 
de sine. Nu era sigur dacă expresia ei vădea admiraţie sau teamă. 

— Frate Vaelin, acesta este Vanos Al Myrna, rosti Aspectul. 

Bărbatul masiv înaintă şi întinse mâna. Vaelin i-o strânse 
stângaci, încercând în aceeași timp să nu-i dea drumul lui Nortah, 
care ar fi căzut. Caenis se încordă la auzul numelui aceluia, totuși 
pentru Vaelin nu însemna nimic. Îşi amintea foarte vag că tatăl lui 
îl pomenise cândva mamei, cu puţin timp înainte de a fi fost numit 
Lord al Bătăliilor, însă nu ţinea minte despre ce se discutase. 

— L-am cunoscut pe tatăl tău, îi spuse Vanos Al Myrna. 

— Eu nu am tată, replică băiatul automat. 

— Vaelin, dă dovadă de respect faţă de Lordul Vanos, rosti 
Aspectul cu un surâs ușor pe buze. El este o Spadă a Tărâmului și 
Lordul Turnului din Ținuturile de Miazănoapte. Ne onorează prin 
prezenţa sa. 

Vaelin zări umbra unui zâmbet pe chipul lui Vanos Al Myma. 

— Ai luptat bine, rosti bărbatul. 

Vaelin arătă din cap înspre Nortah. 

— Fratele meu a luptat și mai bine, el a cucerit lancea. 

Al Myrna îl studie pe Nortah timp de o secundă şi Vaelin 
înțelese că-l cunoscuse şi pe tatăl lui. 

— Băiatul acesta luptă fără frică, ceea ce nu este întotdeauna 
o trăsătură de dorit la un soldat. 

— Noi toţi suntem neînfricaţi în slujba Credinței, milord. 

Asta a fost un răspuns bun, decise Vaelin. Mi-ar fi plăcut să nu 
fi fost o minciună. 

Lordul Turnului se întoarse și-l arătă pe bărbatul sârmos cu 
păr lung. Avea aceleaşi trăsături ca și fata: piele albă și păr negru, 
dar chipul îi era diferit, cu pomeţi ridicaţi și nas coroiat. 

— Acesta este prietenul meu, Hera Drakil, din neamul Seor- 
dah Sil. 

Seordahii. Vaelin nu crezuse că va da ochii vreodată cu un seor- 
dah. Erau un popor cu adevărat misterios, despre care se spunea că 
nu se aventura niciodată în afara uriaşului codru de miazănoapte 
şi care-i evita pe cei din exterior. Seordahii făceau ca pădurile să 
fie locuri pline de mistere întunecate pentru cei din Tărâm, care 
rareori cutezau să treacă pe sub copacii lor. Abundau poveştile des- 
pre călători nenorocoși care intraseră în codru și nu mai reveniseră 
nicicând. 

Hera Drakil îl salută din cap pe Vaelin, păstrând pe chip o 
expresie impenetrabilă. 

— lar ea, rosti Lordul Vanos și o împinse puţin înainte pe fata 
de lângă el, provocându-i un zâmbet trist, este fiica mea, Dahrena. 

Fata îşi întoarse surâsul către Vaelin, care se întrebă de ce îi 
asudară pe neașteptate palmele. 

— Bună ziua, Frate. Pari să fii singurul care a scăpat nevătămnat. 

Vaelin își dădu seama că avea dreptate; îl durea tot trupul și 
probabil că avea să-l doară încă și mai rău mâine-dimineaţă, dar nu 
avea nicio tăietură. 

— Norocul îmi surâde, milady. 

Ea își îndreptă privirea spre Nortah, părând îngrijorată. 

— El va păţi ceva? 

— Nu are nimic, răspunse Caenis pe un ton care i se păru cam 
aspru lui Vaelin. 

Nortah înălţă capul şi se uită ca prin ceaţă la fată, încrun- 
tându-se derutat. 

— Eşti o lonakă, rosti el și se răsuci spre Vaelin. Suntem în 
miazănoapte? 

— Ușurel, Frate, îl bătu Vaelin cu palma pe umăr şi se simţi 
ușurat când capul celuilalt se lăsă din nou moale în piept. Fratele 
meu este ameţit, îi spuse fetei. Îmi cer iertare. 

— Pentru ce? Sunt într-adevăr o lonakă. Se întoarse către 
Aspect. Am oarece iscusinţă de tămăduitoare. Dacă pot fi de ajutor... 

— Îşi mulțumesc, milady, răspunse Aspectul, dar avem un 
tămăduitor foarte destoinic. Acum să ne îndreptăm către odăile 
mele și să le îngăduim acestor Fraţi să aibă grijă de camarazii lor. 

Se întoarse și porni spre Donjon, urmat de Lordul Turnului, 
însă ceilalți doi mai zăboviră câteva clipe. Hera Drakil îi privi pe 
toţi pe îndelete, trecând cu ochii de la Dentos, aproape inert în 
braţele lui Barkus, la nasul mânjit de sânge al lui Caenis şi la silueta 
gârbovită a lui Nortah, iar inexpresivitatea chipului i se schimbă în 
dezgust vădit. 

— Il lonakhim hearin mar durolin, rosti el trist și se îndepărtă. 

Fata, Dahrena, păru stânjenită de acele cuvinte și le aruncă o 
uitătură scurtă de rămas-bun, înainte de a le întoarce spatele să-l 
urmeze. 

— Ce a spus? întrebă Vaelin în urma ei, făcând-o să se oprească. 

Fata șovăi și el se întrebă dacă avea să pretexteze că nu 
cunoștea graiul seordah, deși băiatul ştia că ea înţelesese. 

— A spus: „Lonakii îşi tratează câinii mai bine“. 

— Așa este? 

Gura ei se strânse ușor şi Vaelin zări o încruntătură furioasă, 
înainte ca Dahrena să se întoarcă. 

— Așa mă aştept. 
Nortah ridică nesigur capul şi-i rânji lui Vaelin. 
— E drăguță, rosti el, apoi își pierdu definitiv cunoștința. 


— Cum se face că Lordul Turnului din Ținuturile de Miază- 
noapte are o fiică lonakă? îl întrebă Vaelin pe Caenis. 

Mergeau pe zid, în straja de după miezul nopţii; una dintre 
neplăcerile vechimii de patru ani în Ordin o reprezenta serviciul 
regulat de gardă. Zidul nu avea numeroase străji în noaptea aceasta, 
pentru că mulţi băieţi se aflau în infirmerie sau erau prea grav răniţi 
pentru a putea face de gardă. Printre ei se număra și Barkus, care 
aşteptase până se întoarseră în dormitor și abia atunci le arătase o 
tăietură adâncă pe spinare. 

— Cred că cineva şi-a bătut un cui în spadă, icnise el. 

Îl așezaseră pe Nortah în pat și-l spălaseră cât de bine putu- 
seră. Din fericire, tăieturile lui nu păreau destul de serioase încât să 
necesite să fie cusute și hotărâseră că cel mai bine ar fi fost să-i ban- 
dajeze capul şi să lase somnul să-şi facă efectul asupra lui. Dentos 
o păţise mai rău, fiindcă se părea că-și spărsese iarăși nasul și își 
pierdea în mod repetat cunoştinţa. Vaelin decise să meargă la infir- 
merie, împreună cu Barkus, a cărui rană era mai presus de iscusinţa 
lor de a o coase. Dentos fu culcat în pat de mult-hărțuitul maes- 
tru Henthal, iar Barkus fu lăsat să plece, după ce tăietura îi fusese 
cusută şi unsă cu ulei de arbore corr, o soluţie urât mirositoare, 
însă foarte eficientă împotriva infecțiilor. Îl lăsaseră să-l vegheze pe 
Nortah, iar ei își începuseră straja pe zid. 

— Vanos Al Myrna, răspunse Caenis, nu este un bărbat lesne 
de înţeles. Dar neloialitatea este întotdeauna greu de pătruns. 

— Neloialitatea? 

— Ela fost surghiunit în Ținuturile de Miazănoapte acum doi- 
sprezece ani. Nimeni nu ştie motivul adevărat, totuși se spune că 
s-ar fi ridicat împotriva poruncii regelui. Pe atunci el era Lordul 
Bătăliilor, iar regele Janus, chiar dacă era bun și drept, nu putea 
tolera neloialitatea unui curtean atât de însemnat. 

— Cu toate acestea, iată-l... 

Caenis ridică din umeri. 

— Milostenia regelui este bine ştiută. Au existat, de asemenea, 
zvonuri despre o bătălie teribilă în miazănoapte, dincolo de codru 
şi de câmpii. Se pare că Al Myrna ar fi înfrânt o oștire de barbari, 
care traversaseră gheaţa. Trebuie să mărturisesc că nu-i dau mare 
crezare, dar poate că el se află aici pentru a-i relata regelui despre 
victorie. 

El a fost Lordul Bătăliilor înaintea tatei, înțelese Vaelin. Își 
aminti acum, deși avusese o vârstă foarte fragedă. Tata venise acasă 
şi-i spusese mamei că va fi Lordul Bătăliilor. Mama fugise în odaia 
ei și plânsese. 

— Şi fiica lui? îl întrebă pe Caenis, încercând să alunge 
amintirea. 

— Se zice că ar fi o lonakă orfană, pe care a găsit-o în pădure. 
Se pare că seordahii îi îngăduie lui să intre acolo. 

— Probabil că-l stimează foarte mult. 

Caenis pufni. 

— Stima sălbaticilor înseamnă prea puţin, Frate. 

— Seordahul care-l însoțea pe Al Myrna părea să aibă puţină 
consideraţie pentru obiceiurile noastre. Poate că pentru el noi sun- 
tem sălbaticii. 

— Dai prea multă crezare vorbelor lui. Ordinul este al 
Credinței, iar Credinţa nu poate fi judecată de unul ca el. Deși mär- 
turisesc că sunt curios să aflu de ce l-a adus Lordul Turnului aici, ca 
să se holbeze la noi. 

— Nu cred că de asta a venit. Bănuiesc că are de discutat cu 
Aspectul. 

Caenis îl privi cu atenție. 

— Ce să discute ei doi? 

— Frate, nu poţi să fii cu totul surd la lumea de dincolo de 
zidurile astea! Lordul Bătăliilor şi-a părăsit postul, iar sfetnicul 
regelui a fost executat. Acum Lordul Turnului vine în miazăzi. 
Toate astea trebuie să însemne ceva. 

— "Ținutul acesta a fost mereu plin de evenimente. De aceea 
istoria noastră este atât de bogată în povești. 

Povești de război, gândi Vaelin. 

— Poate că Al Myrna, urmă Caenis, a avut alt motiv pentru a 
veni aici, un motiv personal. 

— Cum ar fi? 

— A spus că el și Lordul Bătăliilor au fost camarazi. Poate că a 
dorit să vadă progresul tău. 

Să-l fi trimis tata? se întrebă Vaelin. De ce? Să vadă dacă mai 
sunt în viață? Să vadă cât de înalt am crescut? Să-mi numere cicatri- 
cele? Fu nevoit să-și înfrângă clocotul de amărăciune familiar care-i 
creștea în piept. De ce să urăsc un străin? Eu n-am un tată pe care 
să-l urăsc. 

CAPITOLUL 3 


Doar doi băieţi își primiră galbenii dimineaţă, ambii fiind judecaţi 
ca dovedind fie lașitate, fie lipsă profundă de iscusinţă în timpul 
meleeului. Lui Vaelin nu i se părea că rezultatul meritase sângele 
vărsat și oasele rupte în Încercare, dar Ordinul nu-și punea nici- 
odată sub semnul întrebării ritualurile, pentru că ele aparţineau 
Credinței. Nortah își reveni repede, la fel ca și Dentos, însă Barkus 
avea să rămână pentru tot restul vieţii cu o cicatrice urâtă pe spate. 

Pe măsură ce gerul iernii se înteţi, instrucţia lor deveni mai 
specializată. Exerciţiile cu spada ale maestrului Sollis ajunseră la o 
complexitate descurajantă, iar lecţiile cu ciocanul de luptă începură 
să pună accent pe disciplina acţiunilor în cadrul grupurilor. Învăţară 
să mărșăluiască și să execute manevre în companii, deprinzând 
numeroasele comenzi ce transformau un grup de individualităţi 
într-o linie de bătălie disciplinată. Iscusinţa aceea nu era lesne de 
învăţat și mulţi băieţi se aleseseră cu toiege pentru că încurcaseră 
stânga cu dreapta sau pentru că ieșeau întruna din cadență. Fură 
necesare câteva luni de instrucţie intensă înainte ca ei să simtă cu 
adevărat că știau ce făceau și alte două luni până ce maeștrii să se 
arate mulțumiți de eforturile lor. În tot acel timp continuară antre- 
namentele de călărie, pe care trebuiau să le facă seara, în orele tot 
mai scurte ale amurgului. Își găsiseră propriul parcurs pentru curse, 
un traseu lung de șase kilometri în lungul malului râului, care reve- 
nea după aceea în jurul zidului exterior și care era îndeajuns de 
accidentat și cu destule obstacole pentru a fi pe măsura standarde- 
lor ridicate ale maestrului Rensial. În una dintre cursele acelea de 
seară, Vaelin o întâlni pe fetiță. 

Judecase greșit o săritură peste un trunchi de mesteacăn căzut 
şi Scuipă-rău, cu obișnuita lui încăpățânare, se cabrase și-l trântise 
pe pământul îngheţat, de care se lovise dureros. Îi auzise pe ceilalţi 
hohotind, pe când îşi îndemnaseră caii să meargă mai departe. 

— Gloabă afurisită! spumegase Vaelin sculându-se și 
frecându-și spatele care-l durea. Nu eşti bun de nimic, o să te dau 
să facă săpun din tine! 

Scuipă-rău își dezgolise dinţii drept răspuns, apoi scurmase cu 
o copită solul și se îndepărtase pentru a rumega niște tufe fără mare 
succes. În unul dintre momentele lui de coerență, maestrul Rensial 
îi avertizase să nu atribuie sentimente umane unui animal care nu 
avea creierul mai mare decât un măr. 

— Caii au sentimente doar pentru alţi cai, le spusese el. Nu le 
putem cunoaște grijile şi dorinţele, tot aşa cum ei nu ne pot înțelege 
gândurile. 

Uitându-se după Scuipă-rău, care-i arăta acum crupa, Vaelin 
se gândi că, dacă era adevărat, atunci armăsarul lui avea o pricepere 
neobișnuită de a transmite sentimentul omenesc al indiferenţei. 

— Calul tău nu te place prea mult. 

Ochii lui o găsiră iute, în vreme ce mâinile i se îndreptau 
instinctiv spre arme. Avea vreo zece ani şi era înfofolită împotriva 
gerului în blănuri, din care feţișoara ei albă se ivea pentru a-l 
privi cu o curiozitate netulburată. Apăruse dinapoia unui stejar 
gros şi strângea în mâinile înmănuşate un bucheţel de flori de 
un galben pal, pe care băiatul le recunoscu ca fiind bujorii-ier- 
nii. Abundau prin pădurile înconjurătoare şi uneori oamenii din 
cetate veneau să-i culeagă. Vaelin nu înţelegea de ce o făceau, 
întrucât maestrul Hutrilspunea că nu erau folositori nici ca lea- 
curi, nici ca hrană. 

— Cred că ar prefera să fie înapoi pe câmpie, răspunse el și se 
așeză pe trunchiul de mesteacăn căzut pentru a-și aranja cingătoa- 
rea spadei. 

Spre surprinderea lui, fetiţa se apropie și se aşeză alături. 

— Eu mă numesc Alornis, îi spuse. Pe tine te cheamă Vaelin 
Al Sorna. 

— Aşa este. 

Începuse să se obișnuiască să fie recunoscut, deoarece după 
întâmplarea de la iarmarocul de Miezul-verii atrăgea priviri şi 

oamenii îl arătau cu degetul ori de câte ori se aventura în apropi- 
erea cetăţii. 

— Mami a zis că n-ar trebui să vorbesc cu tine, continuă 
Alornis. 

— Chiar aşa? Și de ce anume? 

— Nu știu. Cred că lui tati nu i-ar fi plăcut. 

— Atunci poate că n-ar trebui s-o faci. 

— Păi, eu nu fac întotdeauna ce mi se spune. Sunt o fetiţă rea. 
Nu fac lucruri pe care ar trebui să le facă fetiţele. 

Vaelin se pomeni zâmbind fără să vrea. 

— Şi care sunt lucrurile acelea? 

— Nu cos şi nu-mi plac păpușile, şi fac chestii pe care n-ar 
trebui să le fac, și desenez desene pe care n-ar trebui să le desenez, 
și fac lucruri mai isteţe decât băieţii și-i fac să se simtă proști. 

Vaelin fu pe punctul de a izbucni în râs, dar văzu cât de seri- 
oasă era ea. Părea să-l studieze, cercetându-i faţa cu atenție. Ar 
fi trebuit să se simtă stânjenit, însă constată că'era neașteptat de 
plăcut. 

— Bujorii-iernii, rosti el arătând din bărbie către flori. Ai venit 
special să-i culegi? d. 

— Da. O să-i desenez și o să scriu ce sunt. Am o carte mare 
cu flori pe care le-am desenat. Tati m-a-nvăţat numele lor. El știe 
multe despre flori și plante. Tu știi despre flori și plante? 

— Puţine. Știu care sunt otrăvitoare, care sunt bune pentru 
leacuri și care pot fi mâncate. 

Ea se încruntă la florile pe care le ţinea în mănuși. 

— Pe astea le poţi mânca? 

Băiatul clătină din cap. 

— Nu şi nici nu poți lecui cu ele. De fapt, nu prea sunt bune 
la nimic. 

— Ele fac parte din frumuseţea naturii, rosti fetița și o cută 
ușoară îi apăru pe fruntea netedă. Asta înseamnă că sunt bune la 
ceva. 

Vaelin izbucni în râs acum, pentru că nu se mai putu abţine. 

— Foarte adevărat. Privi în jur, după părinţii fetiţei. Sper că 
n-ai venit singură aici. 

— Mama e-n pădure. Eu m-am ascuns în spatele stejarului 
ăluia, ca să vă văd când treceţi călare. Ai fost tare caraghios când 
ai căzut. 

El se uită la Scuipă-rău, care-şi întoarse cu viclenie capul în 
direcţia opusă. 

— Şi calului meu i s-a părut la fel. 

— Cum îl cheamă? 

— Scuipă-rău. 

— l-un nume urât. 

— La fel ca el, însă am un câine care-i şi mai urât. 

— Am auzit despre câinele tău. E mare cât un cal și l-ai 
îmblânzit după ce te-ai luptat cu el o zi și-o noapte în Încercarea 
Sălbăticiei. Am auzit şi alte povești. Eu le scriu. Dar trebuie 
s-ascund cartea de mami şi tati. Am auzitc-ai învins zece bărbați 
de unul singur și c-ai fost deja ales ca următorul Aspect al celui 
de-al Șaselea Ordin. 

Zece bărbaţi? se întrebă Vaelin. Ultima dată când am auzit poves- 
tea asta erau șapte. Până voi împlini treizeci de ani, vor fi o sută. 

— Au fost patru, îi spuse fetiţei, şi n-am făcut asta singur. lar 
următorul Aspect nu poate fi ales decât după ce moare sau pleacă 
cel de acum. Și câinele meu nu-i mare cât un cal, și nici nu m-am 
luptat cu el o zi și-o noapte. Dacă m-aș fi luptat cu el cinci minute, 
m-ar fi doborât. 

— Ah! Alornis păru ușor dezamăgită. Va trebui să modific în 
carte. 

— Îmi pare rău. 

Ea strânse scurt din umeri. 

— Când eram mică, mami zicea c-o să vii să locuieşti cu noi 
și-o să fii fratele meu, dar n-ai mai venit. Tati a fost foarte trist. 

Valul de tulburare care se revărsă prin trupul lui Vaelin fu 
ameţitor. Pentru o clipă lumea păru să se miște în jurul lui, pămân- 
tul se clătină și ameninţă să-l răstoarne. 

— Poftim? 

— ALORNIS! O femeie se grăbea spre ei prin pădure, o femeie 
frumoasă cu păr negru cârlionţat și mantie simplă, de lână. Alornis, 
vino-aici! 

Fetiţa îşi țuguie buzele, nemulțumită. 

— Acum o să mă ia. 

— Îmi cer iertare, Frate, gâfâi femeia când se apropie, după 
care o prinse pe fetiță de mână și o trase spre ea. În ciuda agitaţiei 
ei evidente, Vaelin văzu blândeţea cu care o trata pe Alornis și felul 
cum o cuprinse, protector, cu ambele braţe. Fiica mea este mereu 
curioasă. Sper că nu te-a necăjit prea tare. 

— O cheamă Alornis? întrebă Vaelin și buimăceala îi fu înlo- 
cuită de o amorțeală îngheţată. 

Braţele femeii se strânseră mai tare în jurul fiicei ei. 

— Da. 

— Şi tu cum te numești, milady? 

— Hilla, se sili ea să zâmbească. Hilla Justil. 

Numele acela nu-i spunea nimic. N-o cunosc pe femeia asta. 
În expresia ei întrezări și altceva decât îngrijorarea pentru fiică. 
Recunoaștere. Ea îmi știe chipul. Se uită după aceea la fetiță! cer- 
cetându-i faţa cu atenţie. Frumoasă, ca mama ei, aceeași linie a 
maxilarului, același nas... ochi diferiţi. Ochi negri. Înțelegerea îl izbi 
cu forța unui vifor îngheţat, alungând amorţeala, înlocuind-o cu 
ceva dur și rece. 7 

— Câţi ani ai, Alornis? 

— Zece ani și opt luni, răspunse ea prompt. 

— Aproape unsprezece, așadar. Eu am avut unsprezece ani 
când tatăl meu m-a adus aici. Observă că mâinile îi erau goale şi 
văzu că aruncase florile. M-am întrebat întruna de ce a făcut-o. Se 
aplecă și ridică bujorii-iernii, grijuliu să nu le rupă codiţele, apoi se 
lăsă pe vine în faţa lui Alornis. Să nu uiţi astea. 

Îi zâmbi și ea îi răspunse cu un alt zâmbet. Încercă să-și fixeze 
în minte imaginea chipului fetiţei. 

— Frate... începu Hilla. 

— N-ar trebui să mai zăboviţi pe aici. 

Se ridică și se duse la Scuipă-rău, apucându-l strâns de frâie. 
Calul îi simţi neîndoios starea, fiindcă îi îngădui să-l încalece fără 
să facă nazuri. 

— Pădurile astea pot fi periculoase iarna, adăugă Vaelin. Pe 
viitor ar trebui să căutați flori altundeva. 

O privi pe Hilla care-şi ţinea strâns fiica şi se lupta să-și stăpâ- 
nească teama. În cele din urmă, femeia rosti: 

— Mulţumim, Frate. Așa vom face. 

El își îngădui o ultimă privire înapoi, spre Alornis, înainte de 
a-i da pinteni lui Scuipă-rău. De data aceastacalul sări fără cea mai 
mică şovăială peste buștean și se afundară zgomotos în pădure, 
lăsându-le în urmă pe fetiţă şi pe mama ei. 

M-am întrebat mereu de ce a făcut asta... Acum știu. 


Lunile trecură, promoroaca iernii deveni dezgheţul primăverii 
și Vaelin nu vorbea mai mult decât era nevoie. Se antrenă, asistă 
la nașterea puilor Scrijelitului, ascultă poveştile încântate ale lui 
Frentis despre viaţa din Ordin, îşi călări bidiviul nărăvaș și nu vorbi 
aproape deloc. Fiorul, golul amorţit lăsat de întâlnirea cu Alornis 
nu dispărură. Faţa ei îi dăinuia în minte, forma chipului, ochii 
negri. Zece ani și opt luni... Mama lui murise de mai puţin de cinci 
ani. Zece ani și opt luni. 

Caenis încercă să stea de vorbă cu el, străduindu-se să-l atragă 
cu una dintre poveștile lui: istoria Bătăliei de la Codrul Urlish, unde 
oştile Renfaelului și ale Asraelului se ciocniseră într-o înfruntare sân- 
geroasă care durase o zi și o noapte. Asta fusese înainte de înfăptuirea 
Tărâmului, când Janus era lord, nu rege, iar cele Patru Fiefuri ale 
Tărâmului erau despărțite și se încăierau între ele ca pisicile într-un 
sac. Însă Janus le unise cu înțelepciunea vorbelor, cu ascuţișul spadei 
şi cu puterea Credinței lui. Așa apăruse al Şaselea Ordin, din viziunea 
unui rege care punea Credinţa mai presus de orice. Șarja celui de-al 
Șaselea Ordin spărsese linia renfaelinilor și adusese victoria. Vaelin 
ascultă totul fără să comenteze. Mai auzise istoria aceea. 

— „când l-au adus pe lordul renfaelin Theros înaintea regelui, 
rănit și înlănţuit, el a scuipat sfidător și a cerut să fie ucis, fiindcă nu 
avea să îngenuncheze în faţa unui cățelandru căpătuit. Regele Janus 
i-a uimit pe toţi, fiindcă a izbucnit în râs. „Nu-ţi cer să îngenun- 
chezi, frate, a spus el. Nici nu vreau să mori. Mort fiind, n-ai putea 
fi de mare folos acestui Tărâm.“ La care lordul Theros a replicat... 

— ... „Tărâmul tău este visul unui nebun“, a intervenit Vaelin. 
Și regele a râs din nou şi ei doi au petrecut o zi şi o noapte cer- 
tându-se, până când cearta a devenit discuţie, iar în cele din urmă 
lordul 'Theros a priceput înțelepciunea regelui. lar de atunci el i-a 
fost vasalul cel mai loial. 

Caenis făcu o grimasă dezamăgită. 

— Ți-am mai povestit-o... 

— O dată sau de două ori. 

Erau lângă râu, privindu-i pe Frentis și grupul lui de băieţi 
care se jucau cu puiuţii Scrijelitului. Căţeaua fătase șaşe, patru căţei 
şi două cățele, ghemotoace aparent inofensive de blăniţă umedă, 
când ea le linsese pe podeaua cuștii. Crescuseră repede și ajunse- 
seră deja cât jumătate dintr-un câine obișnuit, deși se zbenguiau 
şi se împiedicau în lăbuţele lor ca toţi puiandrii. Lui Frentis [se 
dăduse voie să-i boteze pe toți, însă alegerile lui se dovediseră oare- 
cum lipsite de imaginaţie. 

— Cuţitaş! îl strigă el pe puiul favorit, cel mai voinic dintre 
toţi, agitând un băț. Aici, băiatu”! 7 

— Ce este, Frate? întrebă Caenis. De unde vine tăcerea asta? 

Vaelin se uită la Frentis care fusese doborât de Cuţitaș şi chi- 
cotea pe când căţelușul îl lingea de zor pe faţă. 

— Îi place aici, comentă el. 

— Ordinul a fost cu adevărat bun pentru el, încuviinţă Caenis. 
Pare că s-ar fi înălțat cu mai bine de treizeci de centimetri de când 
a venit aici şi învaţă iute. Maeștrii îl privesc cu ochi buni, fiindcă 
nu trebuie niciodată să i se spună un lucru de două ori. Nu cred că 
a cunoscutatingereatoiagului până acum. 

— Mă-ntreb cum a fost viaţa lui, dacă poate iubi locul ăsta? 
Vaelin se întoarse către prietenul său. El a ales să fie aici. Spre 
deosebire de noi, el a ales asta. N-a fost împins prin poartă de un 
părinte neiubitor. 

Caenis se apropie de el și coborî vocea. 

— Tatăl tău a vrut să te-ntorci. Nu uita niciodată asta. Ca şi 
Frentis, tu ai ales să rămâi aici. 

Zece ani și opt luni... Mami zicea c-o să vii să locuiești cu noi 
și-o să fii fratele meu, dar n-ai mai venit... 

— De ce? De ce a vrut să mă-ntorc? 

— Din regret? Din vinovăţie? Care este motivul acţiunilor pe 
care le facem? 

— Aspectul mi-a spus odată că prezenţa mea aici era un sim- 
bol al devoţiunii tatei faţă de Credinţă şi Tărâm. Dacă el a intrat în 
conflict cu regele, poate că retragerea mea ar fi simbolizat tocmai 
opusul. 

Expresia celuilalt deveni gravă. 

— Nu-l priveşti cu ochi buni. Deși suntem învăţaţi să ne lăsăm 
familiile în urmă, nu este bine ca un fiu să-și urască tatăl. 

Zece ani și opt luni... 

— Trebuie să cunoşti un om pentru a-l putea urî. 

CAPITOLUL 4 


Sosirea verii aduse tradiționala săptămână de schimb reciproc între 
Fraţi și Surori din toate Ordinele. Ei aveau voie să aleagă Ordinul 
în care urmau să plece. Băieţii din al Șaselea Ordin obişnuiau să 
schimbe locul cu Fraţi din al Patrulea, cel cu care aveau să lucreze 
cel mai strâns după ce li se acorda confirmarea, însă Vaelin optă 
pentru al Cincilea. 

— Al Cincilea? se încruntă maestrul Sollis. Ordinul Trupului. 
Ordinul Tămăduirii. Vrei să mergi acolo? 

— Da, maestre. 

— În numele pământului, ce crezi că poţi să-nveţi acolo? Şi, 
mai important încă, ce crezi că poţi să oferi? Toiagul său atinse 
dosul mâinii lui Vaelin, însemnat de cicatricele antrenamentelor şi 
picăturilor de metal topit din forja maestrului Jestin. Astea nu sunt 
făcute în numele lecuirii. 

— Am motivele mele, maestre. 

Ştia că risca lovitura cu toiagul, dar acesta își pierduse de mult 


arsura. 

Sollis mormăi și trecu mai departe. 

— Şi tu, Nysa? Vrei să te alături Fratelui tău și să ștergi frunţile 
bolnavilor și bicisnicilor? 

— Aș prefera al Treilea Ordin, maestre. 

Sollis îl privi îndelung. 

— Scribii şi șoarecii de bibliotecă. 

Clătină din cap cu tristeţe. 

Barkus şi Dentos aleseră opţiunea sigură a celui de-al Patrulea 
Ordin, în timp ce Nortah fu realmente încântat să-l aleagă pe al 
Doilea. 

— Ordinul Contemplării şi Illuminării, rosti sec Sollis. Vrei să 
petreci o săptămână în Ordinul Contemplării și Iluminării? 

— Simt că sufletul meu ar avea de câștigat de pe urma unei 
perioade de meditaţieasupra marilor taine, maestre, replică Nortah 
arătându-și dinţii perfecţi într-un zâmbet sincer. 

Pentru prima dată după luni de zile, Vaelin simţi că-l pufnește 
râsul. 

— Altfel spus, zise Sollis, dorești o săptămână în care să stai 
în fund. 

— Meditaţia se desfășoară de obicei în această poziţie, 
maestre. 

Vaelin izbucni în râs, neizbutind să se mai stăpânească. După 
trei ore, pe când încheia al patruzecilea tur dealergare în jurul câm- 
pului de instrucție, încă mai chicotea. 


— Fratele Vaelin? 

Bărbatul în mantie cenușie de la poartă era bătrân, slab și chel, 
dar Vaelin rămase uimit de dinţii lui, albi ca perlele și perfecţi, ca ai 

„lui Nortah, atât doar că surâsul era autentic. Bătrânul era singur şi 
freca apăsat o pată maro-închis de pe caldarâmul curţii interioare. 

— Trebuie să mă prezint Aspectului, rosti Vaelin. 

— Da, ni s-a spus că vii. Bătrânul trase zăvorul porţii și o des- 
chise. Arareori un Frate din al Șaselea Ordin vine să înveţe de la noi. 

— Eşti singur, Frate? întrebă Vaelin trecând prin poartă. 
Bănuiesc că un loc ca acesta are mare nevoie de străji. 

Spre deosebire de al Șaselea Ordin, Casa celui de-al Cincilea 
era situată în interiorul zidurilor capitalei: o clădire mare, în formă 
de cruce, care se ridica din mahalalele pătrarului de miazăzi, ale 
cărei ziduri văruite în alb străluceau ca un far puternic în mijlocul 
puzderiei monotone de case sărmane și înghesuite laolaltă de la 
periferia docurilor. Până atunci Vaelin nu mai fusese în pătrarul de 
miazăzi, dar înţelesese repede de ce era rareori călcat de oamenii 
de la care s-ar fi putut fura ceva. Rețeaua complicată de străduțe 
întunecoase și străzi ticsite de murdărie oferea o mulţime de ocazii 
pentru ambuscade. El își croise drum cu atenţie printre mizerii, 
nedorind să se prezinte cu cizmele murdare la al Cincilea Ordin, 

pășind peste trupuri ghemuite, care dormeau ameţite după alcoo- 
lul băut peste noapte, și ignorând strigătele de neînțeles ale celor 
care fie că băuseră prea mult, fie prea puţin. Ici-colo, câteva târfe 
apatice îl priviră fără interes și nu schițară niciun efort pentru a-și 
oferi serviciile. La urma urmelor, băieţii din Ordin nu aveau bani. 

— Noi nu suntem deranjaţi niciodată, îi zise bătrânul și, când 
închise poarta, Vaelin observă că nu exista o încuietoare. Păzesc 
casa asta de zece ani sau chiar mai mult și n-am avut niciodată 
necazuri. 

— Atunci de ce trebuie s-o păzești? 

Fratele bătrân îl privi nedumerit. 

— Acesta este Ordinul Tămăduirii. Oamenii vin aici pentru 
ajutor. Cineva trebuie să-i primească. 

— Aha, încuviinţă Vaelin. Sigur că da. 

— O am totuși și pe bătrânica Bess. Bătrânul intră în căsuţa 
din cărămidă care slujea drept corp de gardă și reveni cu o bâtă 
groasă de stejar. Pentru orice eventualitate. 

l-o întinse lui Vaelin, așteptând aparent opinia unui expert. 

— Este... Vaelin cântări bâta și o roti scurt, apoi i-o vestiti, 

o armă excelentă, Frate. 

Bătrânul păru încântat. 

— Am făcut-o chiar eu, când Aspectul mi-a încredințat straja 
porții. Mâinile mi-au devenit prea înțepenite ca să repar oase ori să 
cos tăieturi, vezi? Se întoarse şi merse iute spre Casă. Haide, să te 
duc la Aspect. 

— Eşti de mult timp aici? întrebă Vaelin, urmându-l. 

— Numai de vreo cinci ani, în afară de instruire, bineînţeles. 
Mi-am petrecut majoritatea frăţiei în porturile din miazăzi. Îi zic, 
nu există sifilis sau boală pe pământul ăsta de care să nu se poată 
îmbolnăvi un marinar. 

În loc să-l conducă la ușa mare din faţă a casei, Fratele bătrân 
ocoli clădirea și pătrunse printr-o intrare laterală. Înăuntru era un 
coridor lung, lipsit de decoraţiuni, care mirosea puternica ceva tot- 
odată dulce și acid. 

— Oţet și lavandă, rosti el văzându-l pe Vaelin că strâmbă din 
nas. Alungă umorile rele. 

Îl purtă pe Vaelin pe lângă numeroase odăi în care nu părea 
să existe mai nimic în afară de paturi goale, după aceea într-o sală 
rotundă, care era placată de sus până jos cu porțelan alb. În centrul 
sălii un tânăr gol se zvârcolea întins pe o masă. Doi Fraţi voinici, în 
mantii cenușii, îl ţineau apăsat, pe când Aspectul Elera Al Mendah 
îi examina rana grosolan bandajată de pe abdomen. Zbieretele îi 
erau înăbușite de curelușa din piele care-i fusese vârâtă în gură. Pe 
circumferința sălii fuseseră dispuse pe înălțime rânduri de bănci, 
de pe care Fraţi și Surori de diverse vârste în straie cenușii pri- 
veau cu atenţie. Se auzi un foșnet general când se întoarseră către 
Vaelin. 

— Aspect, rosti bătrânul ridicând glasul, al cărui ecou răsună 
neașteptat de puternic în sală, a sosit Fratele Vaelin Al Sorna din al 
Șaselea Ordin. 

Elera ridică ochii de la rana tânărului; fața ei surâzătoare 
era marcată de niște picături de sânge care-i împroșcaseră recent 
fruntea. 

"— Ce mult ai crescut, Vaelin! 

— Aspect, rosti Vaelin formula oficială, mă încredințez slujirii 
tale. 

Pe masă tânărul își arcui spinarea și un scâncet plângăreț răz- 
bătu pe lângă căluș. 

— M-ai găsit adâncită într-un caz grav, zise Elera şi luă de pe 
masa din apropiere o pereche de foarfeci pentru a tăia pansamen- 
tul murdar ce acoperea rana tânărului. Bărbatul acesta a fost rănit 
în abdomen la primele ore ale dimineţii. Se pare că a fost o ceartă 
legată de favorurile unei tinere doamne. Ținând seama de cantita- 
tea de bere și de floare-roşie care există deja în sângele lui, n-o mai 
putem folosi pe cea din urmă, fiindcă l-am putea ucide. De aceea 
trebuie să acţionăm în timp ce el suferă. 

Lăsă foarfecile şi întinse mâna. O Soră tânără îmbrăcată în 
straie cenuşii îi puse în palmă un instrument cu lamă lungă. 

— La suferinţele lui, urmă Elera, se adaugă faptul că vârful 
pumnalului i s-a rupt în stomac și trebuie extras. Ridică ochii spre 
cei de pe bănci. Îmi poate spune cineva de ce trebuie să-l extragem? 

Majoritatea celor din sală ridicară mâinile și Aspectul 
încuviinţă din cap către un bărbat cu păr grizonant din primul rând. 

— Frate Innis? 

— Din cauza infecţiei, răspunse bărbatul. Lama ruptă poate 
să otrăvească rana și să facă puroi. De asemenea este posibil să se fi 
oprit în preajma unui vas de sânge sau a unui organ. 

— Prea bine, Frate. De aceea trebuie să examinăm rana cu 
sonda. 

Se aplecă peste tânăr și depărtă buzele rănii cu mâna stângă, 
apoi introduse sonda cu mâna dreaptă. Urletul tânărului îi azvârli 
călușul din gură și umplu amfiteatrul. Elera se retrase puţin şi-i 
privi încruntată pe cei doi Fraţi voinici care-l apăsau pe tânăr pe 
masă. 

— Trebuie ţinut nemișcat, Fraților. în 

Tânărul începu să se zbată sălbatic şi izbuti să-și elibereze un 
braţ; capul i se lovea de tăblia mesei, iar picioarele care zvâcneau 
nebunește trecură foarte aproape de Elera, fiind silită să se rettagă 
câţiva pași. 

Vaelin se apropie de masă și-și puse palma pe gura lui, apă- 
sându-i capul pe masă, după care se aplecă și-l privi în ochi. 

— Durerea, rosti el fixându-l cu privirea, este o flacără. Ochii 
tânărului se umplură de teamă pe când Vaelin continua să-l sfrede- 
lească cu privirea. Concentrează-te. Durerea este o flacără în min- 
tea ta, uită-te la ea. Uită-te! 

Răsuflarea tânărului era fierbinte pe palma lui Vaelin, dar 
zvârcolirile încetaseră. 

— Flacăra se micșorează. Este micuță, arde luminos, însă este 
micuță. O vezi? Vaelin se aplecă și mai mult. O vezi? 

Încuviințarea tânărului fu abia perceptibilă. 

— Concentrează-te asupra ei, îi spuse Vaelin. Păstreaz-o 
micuță. 

Îl ţinu acolo, vorbindu-i, fixându-i ochii, în timp ce Elera îi 
curăță rana. Tânărul scâncea și ochii îi fugeau în lături, dar Vaelin 
îi readucea mereu, până auzi zăngănitul surd al metalului căzând 
într-o tavă și Aspectul spuse: 

— Ac şi catgut, te rog, Soră Sherin. 


— Maestrul Sollis vă învaţă bine. 

Se aflau în odaia Elerei, care era chiar mai ticsită de cărți și hâr- 
tii decât a Aspectului Arlyn. Dar, pe când în încăperea Aspectului 
celui de-al Şaselea Ordin părea că domnește haosul, aceasta era 
meticulos aranjată şi extraordinar de curată. Pereţii erau acoperiţi cu 
desene și ilustraţii ce se suprapuneau, reprezentări explicite, aproape 
obscene, de trupuri fără piele ori fără mușchi. Vaelin descoperi că 
ochii îi erau atrași întruna de imaginea aflată pe peretele dinapoia 
mesei Aspectului: un bărbat cu braţele și picioarele rășchirate, care 
fusese despicat de la gât până la abdomen, iar pielea îi fusese răs- 
frântă într-o parte și în cealaltă ca paginile unei cărți pentru a dez- 
vălui organele din interior, care erau reproduse cu claritate absolută. 

— Îmi cer iertare, rosti el îndepărtându-şi privirea de acolo. 

— Mă refer la modalitatea de stăpânire a durerii pe care ai 
folosit-o. Sollis a rămas elevul meu cel mai priceput. 

— A fost elevul tău, Aspect? 

— Da. Cu ani în urmă, amândoi am slujit la hotarul de mia- 
zănoapte prin răsărit. În zilele liniștite, îi învățam pe Fraţii din al 
Șaselea Ordin mijloace de destindere și stăpânire a durerii. Era un 
mod de a face să treacă timpul. Fratele Sollis a fost mereu cel mai 
atent. 

Ei s-au cunoscut, au slujit laolaltă. Simpla idee a celor doi 
conversând i se părea incredibilă, dar un Aspect n-ar fi minţit 
niciodată. 

— Îi sunt recunoscător înțelepciunii maestrului Sollis. 

Părea răspunsul cel mai sigur. 

Ochii lui reveniră scurt la desenul de pe perete, iar femeia se 
uită, de asemenea, peste umăr. 


CÂNTECUL SÂNGELUI 237 


— Remarcabil, nu-i aşa? zise ea. Un cadou din partea maes- 
trului Benril Lenial din al Treilea Ordin. A petrecut o săptămână 
aici, desenându-i pe bolnavi și pe cei recent decedați, spunând că 
dorea să picteze un tablou care să surprindă suferinţa sufletului. 
Ca pregătire pentru fresca lui ce urma să comemoreze Mâna Roșie. 
Am fost desigur încântați să-i îngăduim asta, iar după ce a terminat 
şi-a donat schiţele Ordinului nostru. Le folosesc pentru a-i învăţa 
pe Fraţii și Surorile novici despre tainele trupului. Ilustraţiile din 
cărțile noastre mai vechi nu au aceeaşi claritate. 

Se întoarse către băiat. 

— Te-ai descurcat bine în dimineaţa asta și simt că ceilalţi 
Fraţi şi Surori au învăţat multe din exemplul tău. Vederea sângelui 
nu te tulbură? Nu te îngreţoşează? 

Oare glumea? 

— Sunt obişnuit cu vederea sângelui. 

Privirea ei se înnegură pentru o clipă, apoi îi reapăru surâsul 
obișnuit. i 

— Nu-ţi pot spune cât de mult îmi bucură inima să văd că ai 
crescut puternic și că mila nu-ţi lipseşte din suflet. Trebuie totuşi 
să știu de ce ai venit aici. t 

N-o putea minți, în niciun caz pe ea. 

— M-am gândit că mi-ai putea oferi răspunsuri la întrebări. 

— Şi ce întrebări ar fi acestea? 

Părea inutil să invoce un capriciu. 

— Când a zămislit tatăl meu o bastardă? De ce am fost trimis 
în al Șaselea Ordin? De ce mi-au căutat asasinii moartea în timpul 
Încercării Alergării? 

Ea închise ochii, rămânând inexpresivă, şi răsuflă egal și regu- 
lat. Stătu așa câteva minute şi Vaelin se întrebă dacă îi va răspunde. 
După aceea zări o singură lacrimă care-i șerpui în jos pe obraz. 
Stăpânirea durerii, gândi el. Aspectul deschise ochii şi-l privi direct. 

— Regret că nu-ţi pot răspunde la întrebări. Fii sigur însă 
că serviciile tale aici sunt primite cu braţele deschise. Cred că vei 
învăţa multe. Te rog să te prezinţi la Sora Sherin, în aripa de apus. 

Sora Sherin era tânăra care o ajutase pe Aspect în sala placată 
cu porțelan. Vaelin o găsi înfășurând bandaje în jurul mijlocului 
unui bărbat rănit, într-o odaie de pe coridorul aripii de apus. Pielea 
bărbatului avea o culoare cenușie nesănătoasă și era acoperită de o 
peliculă de sudoare, totuși răsuflarea îi era regulată şi nu părea să 
sufere de dureri. 

— Va trăi? o întrebă Vaelin. 

— Aşa mă aştept. Sora Sherin fixă capătul bandajului cu 
o agrafă și-și spălă mâinile într-un lighean cu apă. Deși slujirea 
în acest Ordin ne învaţă că moartea ne poate dezminţi adesea 
aşteptările. la-le pe acelea, îi arătă un morman de haine pătate cu 
sânge, aflate în colţul odăii. Trebuie curățate. El va avea nevoie de 
straie când va pleca de aici. Spălătoria este în aripa de miazăzi. 

— Spălătoria? 

— Da. 

Sherin se întoarse către el şi-i oferi un surâs scurt. Fără să vrea, 
Vaelin se pomeni privind-o cu atenţie. Era zveltă, buclele negre 
ale părului îi erau legate la spate, chipul îi exprima drăgălășenia 
tinereţii, însă ochii vorbeau de o cunoaștere care-i depășea cu mult 
vârsta. Buzele ei repetară apăsat: 

— Spălătoria. 

Băiatul se simţea pus în încurcătură de ea, distras de curbele 
pomeţilor şi de forma buzelor, de strălucirea din ochi, care anunța 
înclinația spreo dispută. Strânse iute hainele murdare și porni în cău- 
tarea spălătoriei. Fu ușurat să afle că nu el însuşi trebuia să le spele şi, 
după reacția rece a lui Sherin, fu surprins de primirea călduroasă din 
partea Fraţilor şi Surorilor aflaţi în spălătoria plină de aburi. 

— Frate Vaelin! exclamă un bărbat voinic ca un urs, al cărui 
piept acoperit de păr sclipea de transpiraţie. Mâna lui căzu ca un 
baros pe spatele băiatului. Am aşteptat zece ani ca un Frate din Șase 
să intre pe poarta noastră, iar când s-a întâmplat asta, este chiar fiul 
lor cel mai faimos. 

— Sunt încântat să mă aflu aici, Frate, îl asigură Vaelin. 
Trebuie să curăţ veșmintele acestea... 

— Ah, ce naiba! Hainele îi fură smulse din mâini şi aruncate în 
unul dintre bazinele mari din piatră unde lucrau cei din spălătorie. 
Asta o să facem noi. Haide să-i cunoşti pe toţi. 

Se dovedi că bărbatul cel voinic era un maestru, nu un simplu 
Frate. Se numea Harin și, atunci când nu-i venea rândul să lucreze 
în spălătorie, îi învăţa pe novici despre tainele oaselor. 

— Oase, maestre? 

— Da, băiatul meu. Oase. Cum lucrează ele și cum se potri- 
vesc laolaltă. Cum să le tămăduieşti. Am pus la locul lor mai mulţi 
umeri decât ţin minte. Totul stă-n încheietură. O să te-nvăţ până 
pleci, dacă nu-ţi rup chiar eu braţul mai înainte. 

Hohoti și râsul lui vesel umplu toate colţurile sălii cavernoase. 

Ceilalţi Fraţi şi Surori se strânseră pentru a-l saluta pe Vaelin, 
care se pomeni asaltat de numeroase nume și chipuri, toţi dovedind 
un entuziasm ameţitor faţă de prezenţa lui, dar şi de o sumedenie 
de întrebări. 

— Spune-ne, întrebă un slăbănog pe nume Curlis, este adevă- 
rat că spadele voastre sunt făurite din argintul stelelor? '- 

— Este o legendă, răspunse Vaelin amintindu-și să păstreze 
taina maestrului Jestin. Spadele noastre sunt minunat forjate, dar 
numai din oțel obișnuit. 

— l-adevărat că vă obligă să trăiţi în sălbăticie? întrebă o Soră 
tânără şi durdulie care se numea Henna. 

— Doar timp de zece zile. Este una dintre Încercările noastre. 

— Şi vă silesc să plecaţi dacă daţi greş, nu-i aşa? 

— Dacă scăpaţi cu viaţă. Vorbise Sora Sherin, care apăruse în 
pragul ușii, cu braţele încrucişate peste piept. Așa este, nu, Frate? 
Mulţi dintre Fraţii voştri mor în Încercări. Băieți, tineri de unspre- 
zece ani. 

— O viaţă grea cere o instruire grea, replică Vaelin. Încercările 
ne pregătesc pentru rolul nostru în apărarea Credinței și a 
Tărâmului. 

Ea arcui o sprânceană. 

— Dacă maestrul Harin nu are de ce să-ţi mai prelungească 
șederea aici, sala de clasă trebuie măturată. 

Aşa că Vaelin mătură sala de clasă. Mătură, de asemenea, toate 
odăile din aripa de apus. După ce termină, Sherin îl puse să fiarbă 
un amestec de spirt şi apă, în care să cufunde instrumentele din 
metal cu care Aspectul tratase rana tânărului. Îi spuse că așa se 
distrugeau infecțiile. Restul zilei şi-l petrecu având în îndeletniciri 
similare: măturat, frecat, curăţat. Palmele lui Vaelin erau aspre, însă 
în scurt timp începură să se jupoaie de atâta muncă; se înroşiseră de 
la săpun şi frecat când Sherin îi spuse că se putea duce să mănânce. 

— Când voi învăţa să tămăduiesc? întrebă el. 

Fata se afla în sala de clasă şi aşeza diverse instrumente pe o 
țesătură albă. Vaelin petrecuse două ore curăţându-le și acum scli- 
peauorbitor în lumina care pătrundea prin fereastra de deasupra. 

— N-o să-nveţi, replică ea. O să muncești. Dacă o să consider 
că nu-mi stai în drum, o să te las să priveşti când îngrijesc pe cineva. 

O sumedenie de răspunsuri trecură prin mintea băiatului, 
unele caustice, altele isteţe, dar toate l-ar fi făcut să pară un copilaș 
bosumflat. 

— Cum dorești, Soră, zise el. La ce oră ai nevoie de mine? 

— Aici începem la ora a cincea, zise Sherin, apoi pufni osten- 
tativ. Înainte de a te prezenta la treabă, este de așteptat să te speli 
bine, ceea ce artrebui să ajute la diminuarea mirosului tău destul de 
pătrunzător. Nu obișnuiți să vă spălaţi în al Șaselea Ordin? 

— La fiecare trei zile, înotăm în râu. Este o apă foarterece, 
chiar și vara. 

Ea nu comentă și așeză pe țesătură un instrument bizar: două 
lame paralele, ţinute laolaltă printr-un șurub. 

— Ce-i ăsta? întrebă Vaelin. 

— Depărtător de coaste. Îngăduie accesul la inimă. 

— La inimă? 

— Uneori bătăile inimii se opresc și pot fi repornite printr-un 
masaj ușor. 


CÂNTECUL SÂNGELUI 
241 


El îi privi mâinile, degetele subţiri care se mișcau cu precizie 
măsurată. 

— Tu poţi să faci asta? 

Sherin clătină din cap. 

— Încă n-am învăţat îndemânările acestea. Însă Aspectul o 
poate face, ea poate să facă majoritatea operaţiilor. 

— Ea te va-nvăţa într-o bună zi. 

Fata ridică ochii și-l privi circumspect. 

— Ar trebui să mănânci, Frate. 

— Tu nu mănânci? 

— Obișnuiesc să mănânc mai târziu decât ceilalți. Mai am 
treabă de făcut aici. 

— Atunci voi sta și eu. Putem mânca împreună. 

Ea abia dacă se opri din frecatul unui lighean din oţel. 

— Mulţumesc, dar prefer să mănânc singură. 

Vaelin își stăpâni oftatul de exasperare care i se apropiase de 
buze. 

— Cum dorești. 


La cină urmară alte întrebări puse cu aceeași curiozitate 
intensă, care aproape că-l făcu să-și dorească dezinteresul Surorii 
Sherin. Maeştrii din al Cincilea Ordin mâncau alături de elevii lor, 
așa că el stătu cu maestrul Harin într-un grup de Fraţi și Surori 
novici. Fu surprins de varietatea vârstelor novicilor de la masă; cel 
mai tânăr abia trecuse de paisprezece ani, pe când cel mai vârstnic 
avea neîndoielnic peste cincizeci de ani. 

— Deseori, explică maestrul Harin, oamenii intră târziu în 
Ordinul nostru. Eu m-am alăturat când aveam treizeci și doi de 
ani. Înainte fusesem în Straja Tărâmului — Regimentul 30 Pedeștri, 
„Urşii sângeroşi“. Ai auzit de ei, fără doar și poate. 

— Renumele lor le face cinste, minţi Vaelin care nu auzise 
niciodată de regimentul acela. Și Sora Sherin de cât timp este aici? 

— Din copilărie, iar înainte a lucrat la bucătării. A început 
însă instruirea după ce a împlinit paisprezece ani. Mai devreme de 

vârsta aceea nu le îngăduim novicilor să ni se alăture. Nu-i ca-n 
Ordinul vostru, nu? 

— Este doar una dintre multele deosebiri dintre ele, maestre. 

Harin râse cu poftă şi muşcă zdravăn dintr-un copan de pui. 
Mâncarea era aici cam la fel ca în al Şaselea Ordin, totuși cantităţile 
erau mai mici. Vaelin simţi un moment de stânjeneală când atrase 
priviri uimite de la alte mese prin graba lui obişnuită cu care înfu- 
leca porţii mari. 

— În Şase trebuie să mănânci repede, explică el. Dacă aștepți 
prea mult, dispare totul de pe masă. 

— Am auzit că vă flămânzesc drept pedeapsă, rosti Sora 
Henna, fata durdulie pe care o cunoscuse în spălătorie. 

Ea punea mai multe întrebări decât ceilalţi și Vaelin părea să-i 
întâlnească ochii ori de câte ori ridica privirea. 

— Maeștrii noștri, îi răspunse, au moduri mult mai practice 
decât flămânzirea pentru a ne pedepsi. 

— Când vă pun să luptaţi până la moarte? întrebă slăbănogul 
Innis. 

Curiozitatea din glasul lui era atât de evidentă, încât Vaelin 
constată că nu se putea simţi ofensat. 

— Încercarea Spadei are loc în al şaptelea nostru an în Ordin. 
Este proba finală. 

— Şi chiar trebuie să vă luptaţi între voi până la moarte? păru 
șocată Henna. 

Vaelin clătină din cap. 

— Ne luptăm cu trei criminali condamnaţi: ucigași, tâlhari 
şi alții asemenea. Dacă ei înving, înseamnă că au fost consideraţi 
nevinovaţi pentru crimele lor, fiindcă Plecaţii nu-i vor accepta în 
Lumea de Dincolo. Dacă noi îi învingem, vom fi consideraţi apți 
pentru a purta spada în slujirea Ordinului. 

— Brutal, dar simplu, comentă maestrul Harin, după care 
râgâi sonor şi se bătu cu palma pe stomac. Căile celui de-al Șaselea 
Ordin ne pot părea aspre, copiii mei, însă nu uitaţi că ei stau între 
Credinţa noastră şi cei care ar distruge-o. În trecut ei au luptat 

pentru a ne feri de rele. Dacă n-ar fi ei, noi n-am mai fi aici pentru 
a-i îngriji și tămădui pe Credincioşi. Gândiţi-vă bine la asta. 

În jurul mesei se auziră murmure de aprobare și, pentru prima 
dată, conversaţia se îndreptă spre alte subiecte. Grijile celui de-al 
Cincilea Ordin păreau să se învârtă în principal în jurul bandaje- 
lor, plantelor medicinale, diverselor forme de boli și subiectului 
nesfârșit de popular al infecțiilor. Vaelin se întrebă dacă n-ar fi tre- 
buit să se fi simţit mai iritat pentru că fusese nevoit să discute des- 
pre Încercarea Spadei, dar observă că de pe urma discuţiei rămăsese 
cu o ușoară senzaţie de tulburare. Știuse despre Încercarea aceea 
încă din primele lui zile în Ordin, toţi ştiuseră, fiindcă era un eveni- 
ment anual, la care asistau mulţi dintre locuitorii cetății și, cu toate 
că Fraţilor novici ai Ordinului li se interzicea prezenţa, el auzise 
multe istorii despre lupte îndelunate și Fraţi ghinioniști a căror 
iscusinţă nu fusese pe măsura Încercării finale. În comparaţie cu 
toate prin care trecuse el până acum, părea doar unul dintre mul- 
tele pericole ce-l așteptau în viitor. Poate că tocmai acela era sco- 
pul Încercărilor: să-i imunizeze împotriva primejdiilor, să accepte 
teama ca o parte firească a vieților lor. 

— Voi aveţi Încercări? îl întrebă pe maestrul Harin. 

— Nu, băiete, aici nu există Încercări. Fraţii și Surorile novici 
stau în Casa Ordinului vreme de cinci ani și sunt instruiți în ceea 
ce priveşte căile noastre. Mulţi pleacă sau li se cere să plece, însă 
cei care rămân vor fi câştigat priceperea tămăduirii și vor primi 
sarcini pe măsura ei. Eu am petrecut douăzeci de ani în capitala 
cumbraelină, unde m-am ocupat de nevoile micii comunităţi de 
Credincioși de acolo. Este greu, Frate, să trăieşti printre cei care 
reneagă Credinţa. 

— Edictul regelui ne spune că acei cumbraelini ne sunt fraţi 
în Tărâm, atâta timp cât își păstrează credinţele între hotarele pro- 
priului Fief. 

— Puah! scuipă maestrul Harin. Poate că spada regelui l-a silit 
să intre în Tărâm, dar Cumbraelul a căutat mereu să-și impună blas- 
femia. Mulţi clerici adoratori de zei au încercat să mă convertească. 

Chiar şi acum Cumbraelul îi trimite peste hotare pentru a-și răs- 
pândi erezia printre Credincioși. Mă tem că Ordinul tău și al meu 
vor avea mult de lucru în Cumbrael în următorii ani. Clătină din cap 
cu tristeţe. Păcat, războiul a fost dintotdeauna ceva teribil. 


Îi dădură o chilie în aripa de miazăzi, în care existau doar un 
pat şi un scaun. Se dezbrăcă repede şi se strecură în pat, bucu- 
rându-se de senzaţia nefamiliară, dar confortabilă a așternutului 
nou şi curat. În ciuda tihnei, somnul sosea greu. Cuvintele maes- 
trului Harin despre Cumbrael îl tulburaseră. Războiul a fost dintot- 
deauna ceva teribil. Totuşi, în ochii maestrului existase aproape o 
dorinţă ca războiul să se abată asupra Fiefului eretic. 

Răceala lui Sherin era altă preocupare. Era clar că fata nu dorea 
să aibă de-a face cu el, iar Vaelin îşi dădu seama că asta îl afecta, şi 
că ea privea cu totală indiferenţă al Şaselea Ordin, ceea ce constată 
că nu-l afecta deloc. Decise ca a doua zi dimineaţă să se străduiască 
mai tare să-i câștige încrederea. Avea să facă orice i-ar fi cerut, fără 
să pună întrebări ori să se lamenteze, întrucât bănuia că ea n-ar fi 
respectat nimic altceva. 

Cel mai mult îl ţinu însă treaz refuzul Aspectului Elera de a-i 
răspunde la întrebări. Fusese atât de sigur că îi va oferi răspunsurile 
după care tânjea, încât nici măcar nu se gândise la posibilitatea 
unui refuz. Ea știe, își spuse. Atunci de ce nu-mi spune? 

Adormi cu întrebările rostogolindu-i-se prin minte şi nu găsi 
niciun răspuns în vise. 


Se sili să se trezească la prima geană de lumină, se spălă cu 
luare-aminte în jgheabul din curte şi se prezentă la treabă înainte 
de ora a cincea. Sherin era deja acolo. 

— Adu bandaje din magazie, îi spuse ea. În curând, oamenii 
vor veni la poartă pentru tratament. Se încruntă când Vaelin trecu 
prin faţa ei. Miroși... măcar ceva mai bine. 

Băiatul folosi un truc învăţat de la Nortah și zâmbi. 

— Mulţumesc, Soră. 

Primul pacient fu un bătrân cu articulaţii înțepenite și povești 
nesfârșite din trecutul lui de corăbier. Sora Sherin îl ascultă poli- 
ticoasă în vreme ce-i masă cu alifie încheieturile și-i dărui un 
borcănaș de unsoare pe care să-l ia acasă. Urmă un tânăr slab cu 
mâini tremurătoare și ochi injectaţi, care se plânse de dureri cum- 
plite în burtă. Sherin îi palpă abdomenul și vena de la încheie- 
tură, puse câteva întrebări și-i spuse că al Cincilea Ordin nu dădea 
floare-roșie narcomanilor. 

— "e-n mă-ta de cățea! scuipă tânărul. 

— Ai grijă cum vorbeşti, rosti Vaelin şi înaintă decis să-l 
arunce afară, dar Sherin îl opri cu o privire. 

Rămase impasibilă în timp ce tânărul o înjură violent vreme de 
un minut, aruncând uitături precaute către Vaelin, după care ieşi, 
continuând să suduie pe hol. 

— Nu am nevoie de un protector, îi zise Sherin băiatului. 
Priceperile tale nu sunt necesare aici. 

— Îmi pare rău, rosti el printre dinţii încteștaţi, fără să mai 
reuşească să etaleze alt zâmbet în genul lui Nortah. 

Erau de toate vârstele și mărimile, bărbaţi și femei, mame 
cu copii, surori cu fraţi, toţi tăiaţi, învineţiţi, suferind de dureri 
sau oameni neputincioși. Sherin părea să le ştie instinctiv natura 
afecţiunilor şi munci fără oprire sau odihnă, îngrijindu-i pe toţi cu 
aceeași atenţie. Vaelin privi, aduse pansamente sau medicamente 
când i se spuse şi încercă să înveţe, dar se trezi captivat de Sherin, 
fascinat de felul cum i se schimba expresia feţei când muncea, cum 
severitatea și rezerva dispăreau înlocuite de compasiune și bună 
dispoziţie, când glumea şi râdea cu oamenii, dintre care pe mulţi 
îi cunoștea bine în mod evident. De asta vin ei, înţelese băiatul. 
Sherin ține la ei. 

Se strădui pe cât putu să ajute, aducând, cărând, stăpânindu-i 
pe cei temători și panicaţi, oferind vorbe stângace de alinare neves- 
telor, surorilor sau copiilor care-i aduceau pe bolnavi pentru a fi 
tămăduiţi. Cei mai mulţi nu aveau nevoie decât de leacuri sau de 
cusături, alţii, pe care fata îi ştia prea bine, aveau boli de durată și 

tratamentul ţinea mai mult, întrucât ea punea numeroase întrebări 
şi oferea sfaturi sau înțelegere. Sosiră şi doi oameni cu răni teribile. 
Primul din ei fu un bărbat cu stomacul strivit, care fusese călcat de 
o căruță. Sherin îi pipăi vena de la gât și începu să-i apese sternul 
cu ambii pumni încleștațţi. 

— Inima a încetat să-i mai bată, explică ea. 

Continuă să apese în felul acela, până când sângele începu să 
curgă din gura bărbatului. 

— S-a dus, rosti ea și se îndepărtă de pat. la o targă cu roţi din 
magazie și transportă-l la morgă. Este în aripa de miazăzi. Şi spală-i 
sângele de pe faţă. Familiei nu-i place să vadă asta. 

Vaelin mai văzuse morţi, totuşi răceala fetei îl surprinse. 

— Asta-i tot? Nu poţi să faci nimic? 

— O căruţă grea de o jumătate de tonă a trecut peste stomacul 
lui, făcându-i terci măruntaiele şi praf șira spinării. Nu mai pot face 
nimic. 

Al doilea bărbat grav rănit fu adus de Straja Tărâmului spre 
seară: un individ voinic, cu umărul străpuns de o săgeată de 
arbaletă. 

— Îmi pare rău, Soră, îşi ceru scuze sergentul, când el și doi 
camarazi îl ridicară pe bărbat pe masă. Nu-mi place să-ţi irosesc 
timpul cu d-alde ăștia, dar căpitanul o să ne ia gâtul dacă sosim cu 
alt leş. Îl privi curios pe Vaelin, examinându-i straiele de un albas- 
tru-închis. Pari să te afli în Casa greșită, Frate, comentă el. 

— Fratele Vaelin se află aici pentru a învăţa să tămăduiască, îl 
informă Sherin şi se aplecă peste bărbatul voinic ca să-i examineze 
rana. Șase metri? întrebă ea. 

— Mai degrabă vreo nouă, pufni mândru unul dintre străjeri 
ridicându-și arbaleta. Şi era în alergare. 

— Vaelin, murmură sergentul și-l cercetă cu mai multă luare 
aminte pe băiat din cap până-n picioare. Al Sorna, așa-i? 

— Așa mă numesc. 

Cei trei străjeri râseră și sunetul acela nu fu plăcut, iar Vaelin 
regretă pe loc că-și lăsase de dimineaţă spada în chilie. 

— Fratele băiat care a bătut de unul singur zece Ciori, rosti 
străjerul mai tânăr. Ești mai înalt decât se spunea. 

— N-au fost zece... începu Vaelin. 

— Îmi pare rău că n-am fost acolo să văd cu ochii mei, îl între- 
rupse sergentul. Nu le sufăr pe Ciorile alea afurisite, care se plimbă 
țanţoşe peste tot. Am auzit însă că ticluiesc un plan de răzbunare. 
Ar trebui să-ţi păzești spatele. 

— O fac întotdeauna. 

— Frate, interveni Sherin, am nevoie de catgut, ac, sondă, un 
cuţit cu lamă serată, floare-roșie şi ulei de arbore corr — alifia, nu 
sucul. Ah, şi încă un vas cu apă. 

Vaelin făcu întocmai ce i se ceruse, recunoscător pentru ocazia 
de a scăpa de întrebările străjerilor. Se duse la magazie și umplu o 
tavă cu cele necesare, iar când reveni în odaia de tratamente găsi 
haos. Bărbatul voinic se afla în picioare, într-un colț, și o ţinea de gât 
pe Sherin. Un străjer zăcea pe podea cu un jungher înfipt în coapsă. 
Ceilalţi doi aveau spadele scoase și răcneau furioși şi amenințau. 

— Vreau să plec de-aici! urlă bărbatul voinic. 

— Nu pleci nicăieri! lătră sergentul. Dă-i drumul femeii și-o 
să rămâi în viaţă. 

— Dacă merg cu voi, Chioru-mi face felul. În lături, că dacă 
nu, îi frâng gâ... 

Cuţitul cu lamă serată pe care Vaelin îl adusese din magazie 
era mai greu decât cele cu care se obișnuise, însă nu dificil de arun- 
cat. Beregata bărbatului era complet dezgolită, dar spasmul morţii 
ar fi putut frânge gâtul lui Sherin. Lama se înfipse în antebraţul lui, 
astfel că degetele i se descleştară reflex și Sherin se nărui pe podea. 
Vaelin sări peste pat, împrăștiind conţinutul tăvii prin cameră, și-l 
dobori pe bărbat din câteva lovituri precis plasate în centrii nervoşi 
din faţă și piept. 

— Nu... icni Sherin de pe jos. Nu-l omori. 

Vaelin îl privi cu ochi goi pe bărbatul care căzuse. 

— De ce l-aş omorî? O ajută să se ridice. Ai pățit ceva? 

Ea scutură din cap şi se smulse din mâinile lui. 

— Pune-l înapoi în pat, îi zise cu glas răgușit. Sergent, 
ajută-mă să-ţi duc camaradul rănit în altă odaie. 

— l-ai fi făcut ticălosului un bine dacă l-ai fi ucis, Frate, mor- 
măi sergentul pe când, împreună cu celălalt străjer, își ajută cama- 
radul căzut să se ridice. Mâine e ziua de spânzurătoare. 

Vaelin trebui să se străduiască serios pentru a-l sălta pe ataca- 
tor de pe podea; părea alcătuit numai din muşchi și avea greutatea 
pe măsură. Gemu de durere când băiatul îi dădu drumul pe pat și 
ochii i se deschiseră. 

— În locul tău aș sta cuminte, îi spuse Vaelin, dacă n-aș avea 
pitit alt jungher. 

Privirea celuilalt era plină de ură, însă nu spuse nimic. 

— Așadar, zise Vaelin, cine-i Chioru' și de ce vrea să te omoare? 

— Îi datorez bani, răspunse bărbatul cu chipul strălucind de 
sudoare și contorsionat de durerile rănilor. 

Vaelin își reaminti povestea lui Frentis despre cuțitul aruncat 
greșit care-l făcuse să caute refugiu în Ordin. 

— Taxa ta? 

— Trei galbeni. Sunt în întârziere. Toţi trebuie să plătim. lar 
Chioru” îi urăște pe cei care nu se achită prompt. 

Bărbatul tușşi, mânjindu-şi bărbia cu sânge. Vaelin umplu o 
cană cu apă și i-o duse la buze. 

— Un prieten mi-a povestit cândva despre un bărbat care și-a 
pierdut ochiul din cauza cuţitului aruncat de un băiat, zise Vaelin. 

Bărbatul voinic înghiţi apa şi tusea i se potoli. 

— Frentis... Bine ar fi fost dacă puștiul l-ar fi omorât pe ticălos. 
Chioru' spune că, atunci când îl va găsi, va dura un an să-l jupoaie 
de viu. 

Vaelin decise că mai devreme sau mai târziu trebuia să-l întâl- 
nească pe Chioru'. Privi mai îndeaproape săgeata de arbaletă, care 
nu fusese deocamdată scoasă din umărul celuilalt. 

— De ce au tras în tine străjerii? 

— M-au prins ieşind dintr-un depozit c-un sac plin cu mirode- 
nii. Chestii bune, m-aș fi ales cu cel puţin șase galbeni. 

O să moară pentru un sac de mirodenii, își dădu seama Vaelin. 
Pentru asta, pentru înjunghierea unui străjer și pentru încercarea de 
a o sugruma pe Sora Sherin. 

— Cum te numeşti? 

— Gallis. Mă porecliseră Gallis „Căţărătorul“. Nu există zid pe 
care să nu mă pot cățăra. Cu o grimasă, ridică antebraţul, în care 
rămăsese înfipt cuțitul cu lamă serată. Se pare că nu voi mai face 
asta. Râse, apoi se contorsionă de durere. Ai ceva floare-roșie, Frate? 

— Pregătește o tinctură, rosti Sherin, care revenise urmată de 
sergent. O parte floare-roşie la trei părţi de apă. 

Vaelin se uită mai întâi la gâtul ei, înroșit și învineţit de strån- 
soarea lui Gallis. 

— Ar trebui să te ocupi de asta. 

Mânia fulgeră pentru o clipă în ochii fetei și Vaelin își dădu 
seama că ea se abţinuse de la un răspuns sarcastic. Nu ştia dacă era 
furioasă pentru că se înşelase sau pentru că el îi salvase viaţa. 

— Te rog, Frate, rosti Sherin cu glas răgușit, pregătește 
tinctura. 

Îl doftorici pe Gallis mai bine de un ceas, administrându-i 
floare-roşie, după aceea extrăgându-i săgeata din umăr, tăind 
coada la jumătate, apoi lărgind rana și trăgând încetișor afară vår- 
ful cu ghimpi; bărbatul mușca dintr-o curea din piele pentru a-şi 
înăbuși strigătele. Trecu apoi la rana din braţ, la care era mai greu 
de umblat, fiind aproape de vasele mari de sânge, dar scoase cuțitul 
după zece minute. În cele din urmă, cusu rănile, după ce le unsese 
cu alifie din ulei de arbore corr. Gallis își pierduse deja cunoștința 
și se albise considerabil la chip. 

— A pierdut mult sânge, se adresă Sherin sergentului. Nu 
poate fi transportat deocamdată. 

— Nu pot aștepta prea mult, Soră, zise străjerul. Mâine- 
dimineață trebuie să fie în fața judecătorului. 

— Are vreo șansă de clemenţă? întrebă Vaelin. 

— Am alături un om înjunghiat în picior, replică sergentul. Şi 
ticălosul a-ncercat s-o ucidă pe Soră. 

— Nu-mi amintesc asta, zise Sherin spălându-se pe mâini. 
Tu-ţi amintești, Frate? 

Merită un sac cu mirodenii viața unui om? 

— Câtuși de puţin. 

Chipul sergentului se întunecă de furie. 

— Bărbatul ăsta-i un hoț bine-cunoscut, beţiv și consumator 
de floare-roșie. Ne-ar fi ucis pe toţi ca să scape de aici. 

— Frate Vaelin, spuse Sherin, când este drept să ucizi? 

— În apărarea vieţii, răspunse prompt băiatul. Dacă ucizi când 
nu aperi viaţa, înseamnă că renegi Credinţa. 

Buza sergentului se răsfrânse în dezgust. 

— Nătărăi cu inimile înmuiate de Ordin, murmură el şi părăsi 
odaia. 

— Ştii că-l vor spânzura oricum? o întrebă Vaelin. 

Sherin scoase mâinile din apa însângerată și el îi întinse un 
prosop. Îl privi în ochi pentru prima dată în ziua aceea și rosti cu o 
siguranţă îngheţată: 

— Nimeni nu va muri din pricina mea. 


Vaelin evită cina, știind că faptele lui nu făcuseră decât să-i 
sporească faima și simțindu-se incapabil să facă faţă torentului de 
întrebări și admiraţie. Așa că se ascunse în clădirea de la intrare, 
împreună cu Fratele Sellin, portarul bătrân care-i deschisese poarta 
în dimineaţa anterioară. Bătrânul părea încântat de tovărăşie și se 
abținu să pună întrebări ori să menţioneze evenimentele din acea 
zi, lucru pentru care băiatul îi fu recunoscător. La insistenţele lui 
Vaelin, el îi povesti despre timpul pe care-l petrecuse în al Cincilea 
Ordin, dovedind că un bărbat nu trebuia să fie războinic ca să vadă 
multe dintre ororile războiului. 

— Cu asta m-am ales pe punte la Seaspite, îi arătă Sellin o 
cicatrice ciudată în formă de potcoavă pe partea de dedesubt a 
antebraţului. Coseam o rană din burta unui pirat meldenean, când 
s-a ridicat brusc și m-a mușcat, aproape până la os. Era imediat 
după ce Lordul Bătăliilor le arsese cetatea, așa că bănuiesc c-avea 

motive serioase să fie furios. Corăbierii noştri l-au aruncat în mare, 
se strâmbă el, reamintindu-şi. l-am implorat să n-o facă, însă 
oamenii sunt în stare de fapte teribile când le clocoteşte sângele. 

— Cum se făcea că erai pe o corabie de război? 

— Am fost mulţi ani doftorul personal al Lordului Flotei 
Merlish. El mă avea la inimă de mult, fiindcă îl vindecasem de sifi- 
lis cu niște ani în urmă. A fost un căpitan bătrân şi minunat, iubea 
marea ca o mamă, îi iubea pe toţi corăbierii, ba-i respecta şi pe 
meldeneani, despre care spunea că sunt cei mai buni mateloţi din 
lume. A fost tare mâhnit când Lordul Bătăliilor le-a ars cetatea. Pot 
să-ţi zic că s-au certat serios din cauza asta. 

— S-au certat? 

Vaelin deveni curios. Fratele Sellin era unul dintre puţinii 
oameni pe care-i cunoscuse şi care nu se referise la Lordul 
Bătăliilor ca fiind tatăl său; ba chiar păruse fericit de neştiutor de 
relaţia aceea, deși Vaelin bănuia că bătrânul servise de atâta vreme 
Credinţa, încât separarea slujitorilor ei de legăturile lor de familie 
era pur și simplu a doua natură. 

— Oh, da, urmă Sellin. Lordul Flotei Merlish l-a numit măce- 
lar şi ucigaș de nevinovaţi şi i-a zis că făcuse Tărâmul de ocară pen- 
tru vecie. Toţi care l-au auzit au crezut că Lordul Bătăliilor va scoate 
spada, dar el s-a mulțumit să spună: „Puterea mea este loialitatea, 
milord“. 

Sellin suspină şi sorbi dintr-o ploscă din piele, despre care 
Vaelin bănuia că ar fi conținut un amestec foarte asemănător cu 
ceea ce Fratele Makril numise „Prietenul Fratelui”. 

— Bietul bătrân Merlish! A rămas în cabina lui pe întreaga 
durată a drumului de întoarcere spre casă și a refuzat să se prezinte 
înaintea regelui după ce am andocat. A murit la puţin timp după 
aceea; inima i-a cedat într-un voiaj către apusul îndepărtat. 

— Tu ai văzut-o? întrebă Vaelin. Ai văzut cetatea arzând? 

— Da. Fratele Sellin mai trase o dușcă zdravănă din ploscă. 
Am văzut foarte bine. Cerul era aprins pe mulţi kilometri de 
jur împrejur, însă nu imaginea lui te înfiora, ci larma. Noi eram 

ancoraţi la aproape un kilometru de țărm şi tot puteam s-auzim 
ţipetele. Mii de oameni, bărbaţi, femei, copii, toţi urlau în flăcări. 

Se cutremură și bău din nou. 

— Îmi cer iertare, Frate. N-ar fi trebuit să întreb. 

Sellin ridică din umeri. 

— Timpuri trecute. Nu poţi trăi în trecut. Poţi doar să-nveţi 
din el. Se uită afară, la întunericul care se îndesea. Ar fi bine să 
te-ntorci, altfel rămâi nemâncat în seara asta. 

Vaelin o găsi pe Sora Sherin în sala de mese, mâncând sin- 
gură aşa cum îi stătea în obicei. Se așteptă la o încruntătură sau 
la o respingere directă, când se aşeză vizavi de ea, însă fata nu 
comentă nimic. Bucătarii umpluseră masa cu de toate, dar ea părea 
mulţumită cu o farfurioară de pâine şi fructe. 

— Îmi dai voie? întrebă el arătând spre mâncare. 

Ea strânse din umeri, așa că băiatul se servi cu șuncă şi frip- 
tură de pui, pe care le înghiţi cu lăcomie, atrăgându-şi dezgustul 
privirii ei. 

Rânji larg, simțind o satisfacţie vinovată faţă de disconfortul 
acela. 

— Mi-e foame. 

Sherin își feri ochii, dar în ei se întrezărise umbra vagă a unui 
surâs. 

— În al Şaselea Ordin nimeni nu mănâncă singur, îi spuse 
Vaelin. Toţi facem parte din grupuri. Trăim împreună, mâncăm 
împreună, luptăm împreună. Ne spunem „fraţi“ din motive perfect 
întemeiate. Aici lucrurile par să fie altfel. 

— Fraţii şi Surorile mele îmi respectă intimitatea, rosti ea. 

— Pentru că ești specială? Pentru că poţi să faci ceea ce ei nu 
pot. 

Ea muşcă dintr-un măr şi nu-i răspunse. 

— Cum îi merge hoţului? o întrebă. 

— Destul de bine. L-am mutat la etaj. Sergentul a pus doi 
oameni la uşa lui. 

— Intenţionezi să vorbeşti în apărarea lui la judecată? 

— Bineînțeles. Deși i-ar fi de folos dacă ai vorbi şi tu. Simt că 
intervenţia ta ar avea mai multă greutate decât a mea. 

Vaelin bău o cană de apă după şuncă. 

— Spune-mi, Soră, ce te face să ţii aşa de mult la unul ca el? 

Chipul fetei se înăspri. 

— Ce te face pe tine să ţii așa puțin? 

Tăcerea domni pentru o vreme la masă, după care Vaelin zise: 

— Ştiai că mama mea a fost instruită aici? A fost o Soră, ca 
tine. A părăsit al Cincilea Ordin pentru a se mărita cu tata. Nu mi-a 
spus niciodată că slujise aici, nu mi-a povestit niciodată despre par- 
tea aceasta a vieţii ei. Am sosit aici în căutare de răspunsuri, am vrut 
să aflu cine a fost ea, cine am fost eu, cine a fost tata. Însă Aspectul 
n-a vrut să-mi spună nimic. În loc de asta, m-a trimis să-ţi fiu uce- 
nic, ceea ce cred c-a fost un răspuns în sine. 

— Un răspuns la ce? 

— Măcar la întrebarea: „Cine a fost mama mea?“ Poate, parțial și 
la: „Cine sunt eu?“ Eu nu sunt ca voi, eu nu sunt un tămăduitor. L-aș 
fi omorât pe bărbatul acela azi, dacă aș fi putut, fiindcă am mai ucis 
până acum. Tu n-ai putea omori pe nimeni, și nici mama. Asta a fost ea. 

— Și tatăl tău? 

Mi de oameni, bărbaţi, femei, copii, toți urlau în flăcări... 
Puterea mea este loialitatea. 

— El fost un om care a ars o cetate, fiindcă așa-i ordonase 
regele lui să facă. Își împinse farfuria într-o parte şi se ridică de la 
masă. O să vorbesc în favoarea lui Gallis în faţa judecătorului. Ne 
vedem la ora a cincea. 


Dimineaţă se dovedi că prezenţa lor la curtea de judecată 
nu avea să fie necesară, pentru că Gallis evadase în cursul nopții. 
Străjerii intraseră în odaia lui de la ultimul etaj şi o găsiseră goală, 
cu fereastra deschisă. Zidul de afară era înalt de aproximativ zece 
metri și aproape că nu se zăreau prize pentru mâini. 

Vaelin se aplecă peste pervaz și se uită în curtea de dedesubt. 

— Gallis „Căţărătorul“, murmură el. 

— Cu rănile pe care le avea, n-ar fi trebuit nici să poată umbla. 

Sherin se apropie să inspecteze zidul de afară și băiatului 
prezenţa ei i se păru ameţitoare şi în același timp stânjenitoare, 
totuşi ea nu părea afectată. 

— Nu voi ști niciodată cum a reușit, adăugă fata. 

— Maestrul Sollis spune că un om nu-și cunoaște adevărata 
capacitate a puterilor decât atunci când se teme pentru viaţa lui. 

— Sergentul a spus că-l va găsi, chiar dacă va trebui să-l urmă- 
rească până la capătul zilelor. Sherin se îndepărtă, lăsându-l pe 
Vaelin pradă unei confuzii de regret și uşurare. Probabil că așa va 
face. Fie asta, fie îl voi vedea din nou, târât pe poartă cu altă rană 
pe care să i-o lecuiesc. 

— Dacă-i isteţ, se va îmbarca pe o corabie şi până la căderea 
nopţii va fi departe. 

Sherin clătină din cap. 

— Oamenii nu părăsesc locul acesta, Frate. Indiferent cum ar 
fi ameninţaţi, ei rămân şi-și trăiesc vieţile. 

Vaelin își întoarse privirea spre fereastră. Pătrarul de miazăzi 
se trezea la viaţă, cerul alburiu al dimineţii începea să fie pătat 
de fumurile coşurilor ce aveau să atârne peste acoperișuri până la 
căderea nopţii, umbrele tot mai scurte dezveleau străzi murdare 
de gunoaie și excremente, presărate ici-colo de formele ghemuite 
ale beţivanilor, narcomanilor sau ale celor fără adăpost. Se puteau 
auzi deja strigăte vagi de conflicte sau ură, şi băiatul se întrebă câţi 
aveau să mai intre azi pe poarta Casei. 

— De ce? întrebă el. De ce să rămâi într-un loc ca ăsta? 

— Eu am rămas, zise Sherin. De ce n-ar rămâne și ei? 

— Te-ai născut aici? 

Fata încuviință dând din cap. 

— Am fost îndeajuns de norocoasă pentru a-mi termina 
instruirea în numai doi ani. Aspectul mi-a oferit posibilitatea să 
aleg orice post din Tărâm. L-am ales pe acesta. 

Șovăiala din glas anunţa că Vaelin era probabil primul om care 
o auzise dezvăluind așa multe din trecutul ei. 

— Pentru că acesta este... căminul? 
— Pentru că am simţit că aici trebuia să fiu. Sherin porni spre 
ușă. Avem treabă, Frate. 


Zilele următoare fură grele, dar pline de răsplată, mai ales pen- 
tru că Vaelin se afla permanent în prezența Surorii Sherin. Alaiul de 
răniţi şi bolnavi care soseau pe poartă oferi destule ocazii ca să-și 
sporească priceperea modestă de tămăduire, când fata începu să-i 
împărtășească o parte dintre cunoştinţele ei, învăţându-l metoda 
cea mai bună pentru coaserea unei răni și amestecul cel mai efi- 
cient de plante pentru durerile de cap sau stomac. În același timp 
însă deveni clar că el n-avea să dobândească niciodată iscusinţa 
ei, întrucât Sherin avea ochi și urechi atât de perfecte pentru 
deslușirea bolii, încât îi reamintea de propria lui afinitate pentru 
spadă. Din fericire, nu mai fu nevoie ca Vaelin să-şi dovedească 
propriile calităţi, deoarece nivelul de agresiune printre pacienţi se 
redusese considerabil după prima zi. Prin pătrarul de miazăzi se 
răspândise zvonul că aici exista un Frate din al Şaselea Ordin şi 
majoritatea inşilor mai îndoielnici care apărură pentru a solicita 
tratament tăcură cu înţelepciune și-și înfrânară pornirile violente. 

Unica parte neplăcută a timpului petrecut de băiat în al 
Cincilea Ordin era atenţia constantă a celorlalți Fraţi și Surori. El 
continuase să cineze cu Sora Sherin seara târziu, dar în scurt timp li 
se alătură un pâlc de novici doritori să-i audă poveştile despre viaţa 
în al Şaselea Ordin sau o reistorisire a ceea ce ei numeau „salvarea 
Surorii Sherin“, un episod care în numai câteva zile păruse să devină 
o legendă minoră. Ca întotdeauna, Henna era spectatorul lui cel 
mai fascinat. 

— Nu ţi-a fost frică, întrebă ea, fixându-l cu ochi mari și 
căprui, când bruta aceea imensă a vrut s-o omoare pe Sora Sherin? 
Nu te-ai speriat? 

Alături, Sherin, care până acum îndurase cu mult calm stoic 
intruziunea în timpul cinei, lăsă tacâmurile să-i cadă deliberat din 
mâini, cu zăngănit, pe farfurie. 

— Am... fost instruit să-mi stăpânesc teama, replică el și simţi 
instantaneu cât de încrezut sunase. Nu însă la fel de bine ca Sora 
Sherin, adăugă iute. Ea şi-a păstrat permanent calmul. 

— Ah, flutură Henna indiferent din mână, pe ea n-o deran- 
jează niciodată nimic. Şi atunci de ce nu l-ai omorât? 

— Soră! exclamă Curlis. 

Fata plecă ochii și obrajii i se îmbujorară. 

— Îmi cer iertare, murmură ea. 

— Nu contează, o bătu Vaelin cu stângăcie pe mână, ceea ce o 
făcu să roșească şi mai tare. 

— Eu și fratele Vaelin am avut o zi grea, rosti Sherin. Am dori 
să mâncăm în tihnă. 

Deși nu era o Stăpână, cuvântul ei impunea neîndoios supu- 
nere, deoarece micul lor public se împrăştie iute spre odăile lor. 

— Te respectă, observă băiatul. 

Ea strânse din umeri. 

— Poate că da, însă nu sunt iubită aici. Sunt invidiată şi 
dispreţuită de majoritatea Fraţilor şi Surorilor mele. Aspectul m-a 
avertizat că s-ar putea să se întâmple aşa. 

Tonul ei nu indica îngrijorare, ci afirmarea unei realităţi. 

— S-ar putea să-i judeci prea aspru. Poate că dacă ai fi stat mai 
des printre ei... 

— Nu mă aflu aici pentru ei. Al Cincilea Ordin este mijlocul 
prin care eu îi pot ajuta pe oamenii pe care trebuie să-i ajut. 

— Nu există loc pentru prietenie? Un suflet căruia să i te des- 
tăinui, cu care să împarţi o povară? 

Ea îl privi circumspect. 

— Tu însuţi ai spus-o, Frate. Lucrurile sunt diferite aici. 

— Ei bine, chiar dacă poate nu-ţi face plăcere, sper că ştii că 
ai prietenia mea. 

Fata nu spuse nimic, ci rămase nemișcată, cu ochii fixaţi asu- 
pra farfuriei pe jumătate goale. 

Așa a fost și pentru mama? se întrebă Vaelin. Și ea a fost la 
fel de izolată din cauza iscusinţei? Și pe ea au dispreţuit-o? Îi venea 

greu să-şi imagineze așa ceva. Își amintea o femeie blândă, caldă și 
deschisă. Ea n-ar fi fost niciodată atât de lipsită de emoţii pe cât era 
Sherin. Sherin este modelată de ceea ce i s-a întâmplat dincolo de 
poartă, înţelese el. Acolo, în pătrarul de miazăzi. Mama ar fi avut 
altă viață. În clipa aceea îi veni în minte un gând, ceva ce igno- 
rase până atunci. Cine a fost ea înainte să fi sosit aici? Care i-a fost 
numele de familie? Cine au fost bunicii mei? 

Brusc preocupat, se ridică de la masă. 

— Somn ușor, Soră. Ne vedem mâine-dimineaţă. 

— Mâine este ultima ta zi, nu-i așa? întrebă ea ridicând ochii 
spre băiat. 

Pe neașteptate, ochii îi păreau mai strălucitori ca de obicei; 
arăta de parcă ar fi fost gata să izbucnească în lacrimi, însă ideea 
aceea era absurdă. 

— Așa este. Deși sper să mai învăţ încă multe înainte de a 
pleca. 

— Da. Ea își feri privirea. Da, sigur că da. Somn uşor. 

— Şi ţie, Soră. 


Somnul nu-l cuprindea pe Vaelin, pe când stătea cu picioarele 
încrucișate şi se gândea că nu ştia aproape nimic despre trecutul 
mamei sale. Ea fusese Soră în al Cincilea Ordin, se măritase cu tatăl 
lui, îi dăruise un fiu, apoi murise. Asta era tot ce știa. De altfel, 
cunoștea tot atât de puţine şi despre tatăl lui. Un soldat promovat 
de rege pentru bravură, ajuns mai târziu Lordul Bătăliilor, incendi- 
ator de cetate, tatăl unui fiu și al unei fiice de la mame diferite. Dar 
cine fusese el înainte de toate astea? Nu știa unde se născuse tatăl 
lui, dacă bunicul fusese soldat sau ţăran, sau nici una, nici alta. 

O mulţime de întrebări îi clocoteau prin minte ca o furtună. 
Închise ochii și se strădui să-și stăpânească respiraţia aşa cum îl 
învățase maestrul Sollis, o iscusinţă deprinsă neîndoios de la 
Aspectul celui de-al Cincilea Ordin... o relaţie care la rândul ei 
ridica și mai multe întrebări. Concentrează-te, îşi spuse. Respiră 
lent și egal... 

După un ceas, când bătăile inimii i se domoliră și furtuna din 
minte se stinse, auzi o bătaie înceată, dar insistentă în ușă. Își trase 
cămaşa și se duse la uşă, unde o găsi pe Sora Henna, care-i zâmbi 
cu sfială. 

— Frate, rosti ea şi glasul îi era doar cu puţin mai mult decât 
o șoaptă, te-am tulburat? 

— Nu dormeam. În niciun caz nu poate să vrea altă poveste. 
Ora este înaintată, Soră. Dacă vrei ceva de la mine, cu siguranţă că 
poate să aștepte până dimineaţă. 

— Dacă vreau? Zâmbetul ei spori ușor şi, înainte ca Vaelin s-o 
poată opri, trecu pe lângă el și intră în chilie. Îmi cer iertare pentru 
vorbele mele necugetate din seara asta. 

Inima lui reîncepu să bubuie. 

— N-ai dece să... 

— Oh, ba da! şopti ea pătimaş şi se apropie, silindu-l să se 
retragă un pas, astfel încât împinse ușa cu spatele, închizând-o. 
Sunt o fată atât de proastă! Spun numai idioţenii. Lucruri negân- 
dite. Se apropie încă și mai mult, lipindu-se de Vaelin, iar atingerea 
sânilor ei plini de pieptul său îl făcu să transpire brusc și un fior 
nedorit îi coborî în vintre. Spune-mi că mă ierţi, imploră Henna 
cu un suspin în glas şi-şi lăsă capul pe pieptul lui. Spune-mi că nu 
mă urăști! 

— Ăăă... Vaelin îşi scotoci mintea cu disperare în căutarea 
unui răspuns potrivit, însă viaţa din Ordin nu-l pregătise pentru 
asemenea situaţii. Bineînţeles că nu te urăsc. Îşi puse palmele cu 
blândeţe pe umerii ei şi o împinse ușor înapoi, silindu-se să zâm- 
bească. N-ar trebui să-ţi faci griji despre astfel de fleacuri. 

— Ah, dar îmi fac, îl asigură Henna cu răsuflarea întretăiată. 
Gândul de a te ofensa... şi tocmai pe tine! Își feri ochii, rușinată. 
Este mai mult decât aș putea suporta. 

— Ții prea mult la părerea mea. Vaelin bâjbâi cu mâna înapoia 
sa, căutând clanţa. Acum ar trebui să pleci... 

Palma ei se întinse și se opri pe pieptul băiatului, atingându-i 
mușchii de sub cămașă. 

— Ce tare ești, murmură ea. Ce puternic... 

— Soră, își puse el mâna peste palma ei. Nu este... 

Henna îl sărută atunci, lipindu-se şi mai apăsat, cu buzele 
peste buzele lui, înainte ca Vaelin să-și dea seama ce se întâmplă. 
Senzaţia fu copleșitoare, un torent de sentimente neobişnuite care 
i se revărsa prin trup. Nu este bine, gândi el în timp ce limba fetei 
îi iscodea printre buze. Ar trebui s-o opresc. Imediat... Ar trebui să 
pun capăt... În clipa următoare... 

Sunetul care-l salvă fu slab la început, o notă plângăreaţă dusă 
de vântul care se strecura prin fereastra lui, pe care aproape că n-o 
auzi fiind preocupat de buzele Hennei, totuşi ceva din ea, ceva 
familiar, îl făcu să se oprească şi să se desprindă. 

— Frate? întrebă Henna și șoapta răsuflării ei îi dezmierdă 
buzele. 

— N-auzi? 

O încruntătură ușoară încreţi fruntea fetei. 

— N-aud nimic. 

Chicoti și se lipi iarăşi de el. 

— Doar bătăile inimii mele și ale inimii tale... 

Sunetul spori, o inconfundabilă chemare de sirenă. 

— Un urlet de lup, rosti Vaelin. 

— Un lup în cetate? Henna chicoti din nou. Nu-i decât vântul 
sau un câine... 

— Câinii nu urlă așa. Şi nu-i nici vântul. Este un lup. Eu am 
văzut un lup odată, în pădure. 

Chiar înainte ca un asasin să-ncerce să mă ucidă. 

Ar fi fost lesne să n-o observe, dacă n-ar fi petrecut atâţia ani 
studiind chipurile adversarilor săi pe câmpul de instrucţie, căutând 
ticurile și modificările subtile de expresii ce anunțau un atac. Şi o 
zări la ea, o pâlpâire fugară de decizie în ochi. 

— N-ar trebui să-ţi faci griji în privinţa asta, rosti Henna și 
mâna stângă i se ridică pentru a-i mângâia faţa. Uită-ţi grijile. 
Lasă-mă să te-ajut... 

Pumnalul din mâna ei dreaptă ieși de sub veșminte ca o pâclă 
şi oţelul străluci când se arcui spre grumazul lui. Era o mișcare 
îndelung exersată, executată cu viteza și precizia unui expert. 

Vaelin se răsuci și pumnalul îi crestă umărul, apoi braţul lui 
drept ţâșni cu palma deschisă în pieptul fetei, propulsând-o înapoi, 
izbind-o de peretele opus. Ea ricoşă iute, cu o privire de ură felină 
pe chip, şi sări, rotind o lovitură de picior spre capul lui şi în același 
timp repezind lama către pântecele lui Vaelin. Băiatul îi eschivă 
piciorul și o prinse de încheietură, o răsuci și auzi trosnetul, dar 
îşi învinse spasmul de repulsie. Nu este o fată, nu este o Soră, este 
un dușrnan. 

Mâna ei liberă porni din spate cu palma plată și încheieturile 
degetelor extinse, ţintindu-i baza nasului, o lovitură letală pe care 
Vaelin o recunoscu din lecţiile maestrului Intris. Feri iute capul şi 
încasă șocul în frunte, își alungă durerea pătrunzătoare şi o prinse 
pe Henna de gât, lipind-o de perete. Ea se zbătu, șuierând, și încercă 
să-şi vâre unghiile în ochii lui. Băiatul îi împinse capul spre spate, 
forțându-i gâtul, şi o ridică de la sol, sporindu-şi strânsoarea pentru 
a-i opri zvârcolitul. 

— Eşti foarte pricepută, Soră, observă el. 

Un mârâit de furie amestecată cu durere ieși dintre buzele 
fetei. Îi simţea pielea fierbinte sub palme. 

— Poate că mi-ai putea spune unde ai învățat asemenea înde- 
mânări şi de ce-ai simţit nevoia să le exersezi pe mine. 

Strălucind intens pe masca roșie, înflăcărată a chipului, ochii 
ei se îndreptară către spintecătura din cămașa lui și zgârietura 
de dedesubt. Un rânjet maliţios și încărcat de ură îi schimonosi 
buzele. 

— Te simţi... bine, Frate? scrâşni printre stropi de salivă. Nu... 
mai ai timp... s-o salvezi acum. 

Vaelin simţi căldura care-i urca prin piept, sudoarea care-l 
năpădi brusc, cenușiul care i se strecura încetișor în colțurile ochi- 
lor. Otravă! Pumnalul era otrăvit. 

Se aplecă, ajungând cu fața la numai câţiva centimetri de a ei, 
şi-i privi dușmănia din ochi. 

— Pe cine să salvez? 

Rânjetul oribil al Hennei se lăţi într-un râs grotesc. 

— Cândva... au fost... șapte! rosti ea şi ura din privire îi licări 
ca un far în întuneric. 

Smuci pe neașteptate capul spre spate, deschise larg gura și 
apoi o închise cu putere, pocnindu-și apăsat dinţii. Începu să se 
zbată în strânsoarea băiatului, tremurând nestăpânit, cu spume 
revărsându-i-se din gură. Vaelin îi dădu drumul şi o lăsă să cadă 
pe podea, unde se zvârcoli, lovind din călcâie ca darabana unei 
tobe, după care rămase nemișcată, cu ochii larg deschiși, fără să 
clipească, moartă. 

Vaelin o privi fix; fruntea i se brobonise de sudoare și pârjolul 
din piept crescuse la dimensiunea unui foc. 

Pumnalul era otrăvit... Nu mai ai timp s-o salvezi acum... 
Cândva au fost șapte... Nu mai ai timp s-o salvezi... S-o salvezi... 
S-O SALVEZI! 

Aspectul! 

Se repezi la spada rezemată de perete, o smulse din teacă, des- 
chise ușa şi porni în fugă către casa scării. 

Pumnalul era otrăvit... Oare de cât timp dispunea? Alungă 
gândul din minte. Suficient! decise el cu furie, sărind câte trei trepte 
odată. Am timp suficient. 

Odăile Aspectului erau la ultimul etaj. Ajunse acolo în câteva 
secunde, alergând pe coridor, zări uşa ei în faţă şi niciun semn de 
ameninţare... 

Lama fu o așchie de lumină în umbre, o semilună de oţel, iute 
şi iscusită, care ar fi trebuit să-i reteze capul de pe umeri. Vaelin 
plonjă pe sub ea, se rostogoli, simți şuierul aerului mușcat de tăiş 
deasupra lui, reveni în picioare și adoptă postura de parare în 
aceeași mişcare, iar cele două spade se ciocniră între ele. Se roti, 
lăsându-se într-un genunchi, și întinse complet braţul, care i 
se cutremură când lama lui se înfipse în carne și auzi un strigăt 

înăbușit de durere și ropotul scurt ca de ploaie al sângelui pe les- 
pezi. Atacatorul lui purta veșminte negre din bumbac, faţa acope- 
rită de mască, fruntea și pleoapele mânjite cu funingine. Ochii lui îl 
fulgerară pe Vaelin de pe podea, când încleștă palma peste tăietura 
adâncă din coapsă, nu furioși, ci şocaţi de surprindere. 

Vaelin îl ucise, spintecându-i beregata, îl lăsă să se zvârco- 
lească într-o jerbă de sânge arterial, iar el alergă mai departe; focul 
din piept era acum un infern de durere, vederea i se înceţoşa, își 
pierdea focalizarea, fixată pe uşa Aspectului, la numai câţiva metri 
acum. Se clătină și se izbi de perete, apoi înaintă mai departe cu un 
mormăit furios de autoreproș. 

S-O SALVEZI! 

Alte două lame scânteiară din semiîntuneric, altă siluetă 
înveșmântată în negru, ţinând în fiecare mână câte o spadă scurtă, 
îl atacă imediat cu un vârtej de tăișuri sfâșietoare. Vaelin pară pri- 
mele două lovituri, se retrase lăsându-le pe celelalte să fluiere la o 
şchioapă de chipul său, apoi avansă iute, înainte ca atacatorul să-l 
poată lovi cu piciorul, și-l omori, înfigând spada în stern, în sus sub 
coaste, căutând inima. Bărbatul în negru se cutremură scurt, sângele 
i se revărsă din gură, după care se înmuie, ca o păpuşă, fără viaţă, 
atârnând ca o cârpă în spada lui Vaelin. Greutatea îl trase în jos, cu 
spada îngropată în trupul celuilalt până la mâner, braţul acoperit de 
sângele ca o peliculă groasă și roșie, care scălda podeaua. Mirosul 
l-ar fi făcut să vomite, dacă n-ar fi fost otrava care-i clocotea în vene. 

Obosit... Se nărui lângă cadavru, apăsat de o povară de epui- 
zare mai mare decât orice cunoscuse vreodată. Durerea din piept 
dispărea, înlocuită de nevoia copleșitoare de somn. Atât de obosit... 

— N-arăţi bine, Frate. 

Glasul era anonim, pierdut în umbre. Un vis? se întrebă Vaelin. 
Un vis înaintea morții. 

— Văd că ea te-a găsit, continuă glasul. 

Un vârf de spadă hârşâi, foarte slab, pe piatră. 

Nu-i un vis. Vaelin încleştă dinţii și degetele îi strânseră mâne- 
rul spadei. 

— E moartă! răcni el spre beznă. 

— Sunt sigur de asta. Glasul era încet, lipsit de accent sau de 
orice alte caracteristici; nici cultivat, nici grosolan. Păcat. Mi-a plă- 
cut în deghizarea aceea. Era minunat de crudă. Te-ai culcat cu ea 
mai întâi? Cred că i-ar fi plăcut asta. 

Tonul avea o notă doar vagă de încordare, însă Vaelin simţi că 
vorbitorul nevăzut se pregătea să acţioneze. 

Tremurând de efort, se ridică în picioare şi smulse spada din 
leş. A așteptat prea mult, îşi dădu el seama. Ar fi trebuit să mă 
ucidă când eram vulnerabil. Așteaptă oare ca otrava să mă termine 
în locul lui? 

— Ţi-e teamă, mârâi Vaelin către întuneric. Ştii că nu mă poţi 
învinge. 

Tăcere. Tăcere şi umbre, întrerupte doar de picuratul sânge- 
lui de pe vârful spadei lui. Nu am timp, gândi și lumea i se clătină 
înaintea ochilor, iar o amorţeală teribilă, de gheaţă, i se furişă în 
membre. Nu am timp de așteptat. 

— Cândva, rosti el şi vocea îi era o şoaptă uscată care-l sili să 
strige pentru a se face auzit, cândva au fost şapte! 

Se auziră zăngănituri de ivăre şi clanţe, urmate de scârţâitul 
țâțânilor, când ușa Aspectului se deschise înapoia lui și faţa fru- 
moasă, ușor iritată, a femeii apăru parţial iluminată de flăcăruia 
unei lumânări. 

— Dar ce este gălăgia asta? 

Pumnalul țâșni din întuneric, rotindu-se prin aer, o arun- 
care precisă, al cărei vârf avea cu siguranţă să lovească în ochiul 
Aspectului. 

Vaelin își simţi ca de plumb braţul cu spada, când îl ridică, 
descriind un arc și lovind pumnalul pe care-l trimise în umbre. 
Nu-l văzu pe asasin urmându-şi atacul, ci îl simţi, îl știu, însă nu-l 
văzu niciodată. Riposta lui fu automată, reflexă, imediată. Se roti, 
ținând mânerul spadei cu ambele mâini, punând în lovitura aceea 
ultimele rămăşiţe ale puterii lui; n-o simţi întâlnindu-se cu gru- 
mazul bărbatului şi mai degrabă auzi decât văzu jetul de sânge 

care zugrăvi tavanul și pereţii, pe când cadavrul decapitat conti- 
nuă câţiva pași înainte de a se prăbuşi. Vaelin era conştient doar de 
nevoia inevitabilă, dominatoare de a dormi. 

Lespezile pardoselii erau răcoroase sub obrazul lui, pieptul i 
se mișca în ritm calm și se întrebă dacă va visa lupi... 

— Vaelin! 

Mâini puternice îl prinseră, îl scuturară, multe tălpi tropotiră 
pe podea, un bolborosit de voci ca un fluviu dezlănţuit. El mormăi 
iritat. 

— Vaelin! Trezeşte-te! Ceva îl izbi cu putere peste faţă şi se 
strâmbă nemulţumit. Trezeşte-te! Nu adormi! M-auzi? 

Mai multe glasuri, rostogolindu-se laolaltă într-un vacarm 
abia descifrabil. 

— Aduceţi-o pe Sora Sherin, imediat!... Duceţi-l în sala de 
clasă... Lăsaţi-i pe ei, sunt morţi... Cu ce-a fost infectat?... Pare o 
rană de pumnal, unde-i arma? 

— A vrut să-și ceară scuze, mormăi băiatul gândindu-se că 
ar fi trebuit să dea o mână de ajutor. A venit în odaia mea... M-ar fi 
ucis, dacă n-ar fi fost lupul... 

— Verificaţi-i odaia! Era vocea lui Sherin, însă mai ascuţită şi 
mai speriată decât știuse el că poate fi. Căutaţi un cuţit, dar aveţi 
grijă să n-atingeţi lama. 

Alte voci, senzaţia vagă că era purtat pe braţe, după care răcoa- 
rea pardoselii fu înlocuită de netezimea dură a unei mese de tra- 
tament. Vaelin gemu, mintea lui ameţită percepând durerea care 
va urma. 

— Moartă? zise glasul Aspectului. Cum adică, moartă? 

— Pare otravă, răspunse glasul hodorogit al maestrului Harin. 
O bobiţă ascunsă într-un dinte. N-am mai văzut așa ceva de mult 
timp... 

Vaelin se hotărî să deschidă ochii şi văzu doar un vălmăşag 
neclar de umbre. Clipi și vederea i se limpezi doar cât s-o distingă 
pe Sherin, cu nările dilatate, mirosind pumnalul Hennei. 

— Săgeata-vânătorului, rosti ea. Ne trebuie rădăcină de joffril. 

— L-ar putea omorî. 

Vaelin știa că ar fi trebuit să fie surprins de teama din glasul 
Aspectului, însă descoperi că mintea îi era stăpânită de o întrebare 
pe care trebuia neapărat s-o pună. 

— Va muri, dacă n-o facem! izbucni Sherin, cu chipul schimo- 
nosit, neliniștit, dar decis. Este tânăr și puternic. Poate să reziste. 

O pauză, un suspin de frustrare profundă. 

— Aduceţi rădăcina şi multă floare-roşie... 

— Nu! interveni Sherin. Nu, diminuează efectul. Fără 
floare-roșşie. 

— Pe Credinţă, Soră! Silueta masivă a maestrului Harin apăru 
pentru prima dată în câmpul vizual al băiatului. Știi ce-i face asta 
unui bărbat? 

— Ea are dreptate, rosti Aspectul cu voce încordată. 

— Aspect? zise Vaelin. 

Femeia veni lângă el, îl luă de mână şi-i mângâie fruntea cu 
degetele. 

— Vaelin, te rog, stai liniștit, va trebui să-ţi däm ceva care să te 
însănătoșească. O să te doară... Trebuie să fii puternic. 

— Aspect... Se luptă să-și menţină privirea aţintită asupra 
ochilor ei. Te rog, cum a chemat-o pe mama? 


Vardrian. 

Îi răsuna în minte, printr-un tumult de durere. Vardrian. 
Numele ei. Numele ei de familie. Sudoarea îl scălda, pieptul îi era 
un furnal, întunericul îi înceţoșa ochii, dar numele ei îl susținea, 
era o ancoră în lume. 

Sora Sherin îi strânsese o curelușă din piele în jurul braţului 
și-i injectase tinctura de rădăcină de joftril direct în venă, cu un ac 
lung. Agonia fu aproape instantanee. Încăperea se despică şi dis- 
păru, cuvintele liniștitoare ale Aspectului se topiră. Chipul îndure- 
rat al lui Sherin era o pată alburie în negura care se așternu. 

Vardrian. 

Un efect ciudat al durerii era faptul că timpul devenea infi- 
nit, fiecare clipită de agonie se prelungea la nesfârșit. Vaelin știa că 
spatele îi era arcuit, că spinarea îi era încordată ca un arc, că mâini 
puternice îl apăsau pe masă în timp ce delira și urla incoerent. Ştia 
toate astea, însă nu le simţea. Erau hăt departe, undeva dincolo de 
durere. 

Ildera Vardrian. Mama lui. Un nume simplu, un nume fără 
nobleţe sau notorietate, un nume care venea de pe câmpuri sau 
de pe străzi. Ca și tatăl lui, evoluase graţie aptitudinilor personale. 
Fusese specială. Brusc, îi văzu foarte clar chipul; întunericul se 
risipi în faţa luminii zâmbetului ei, a compasiunii din ochi. Ea era 
un far în toată acea durere, un punct de concentrare pentru voinţa 
băiatului, voinţa lui de a trăi. 

Nu află niciodată cât durase, cât timp fusese necesar să se 
istovească. Mai târziu îi spuseră că-i rănise pe câţiva dintre cei 
mai puternici Fraţi din al Cincilea Ordin, că încercase s-o muște 
pe Aspect, că zbierase rostind lucrurile cele mai groaznice și mai 
josnice, dar el nu-şi aducea aminte. Tot ce știa era numele acela. 
Ildera Vardrian. 

Numele acela îl salivă. 

CAPITOLUL 5 


În visul lui nu exista durere. În visul lui, o lumină aurie și blândă 
se strecura prin fereastră şi zâmbetul lui Sherin radia de deasupra, 
privindu-l. 

— Ai supravieţuit, rosti ea. Știam că vei reuși. 

Un vis... un vis îți îngăduie să-ți deșerți inima. 

— Eşti frumoasă, îi zise Vaelin. 

Surâsul ei se transformă în râs. 

— Delirezi, Frate. Încearcă să dormi, ai nevoie de odihnă. 
Afară sunt mulţi tineri cu priviri periculoase care vor fi foarte 
mânioși pe mine dacă nu-ţi revii. 

— Ar trebui să plecăm împreună, noi doi, continuă el lipsit 
de griji şi bucurându-se de libertatea visului. Ar trebui să fugim. Să 
găsim un colțișor liniştit din lume, unde tu să poţi tămădui, iar eu 
să pot învăţa să fiu şi altceva decât un ucigaș... 

— Şşş! Degetul fetei era acum pe buzele lui, iar zâmbetul îi 
dispăruse. Te rog, Vaelin... 

— N-am simţit nimic când i-am omorât pe oamenii aceia. 
Nimic. Asta nu-i bine... 

— Ai salvat-o pe Aspect. N-ai avut de ales. 

Bărbatul în negru își apăsa cu palma rana din picior când 
spada lui Vaelin îi retezase beregata și scâncise slab, ca un copil... 

— Mi-am făcut de rușine mama. În comparaţie cu ea, sunt 
un nimic... 

— Ba nu. Palma ei îi mângâie fruntea, faţa i se apropie și un 
sărut ușor îi atinse jucăuș buzele. Tu ești un păzitor, un războinic 
care luptă în apărarea celor lipsiţi de ajutor. Eşti puternic şi ești 
drept. Să nu uiţi niciodată asta. Și să nu uiţi niciodată că eu voi fi 
aici oricând vei avea nevoie de mine, oricând mă vei chema, price- 
perea mea îţi aparține. 

Visul începea să se destrame şi oboseala îl târa în uitare. 

— Să știi că aș fi preferat totuși să plecăm doar noi doi, 
împreună... 


Se trezi cuprins de dureri; nu era agonia provocată de rădăcina 
de joftril, ci suferințele mușchilor forţaţi dincolo de limite, precum 
și deshidratarea. Pete roșii-maronii cu forme ciudate îi presărau 
așternutul, iar tăietura de pe braţ păstra arsura otrăvii. Pleoapele 
începură să-i coboare, braţele bine-venite ale visului îl chemau... 
când observă că nu era singur. 

Maestrul Sollis stătea în colţul odăii, cu braţele încrucișate, 
cu spada pe genunchi. Ochii injectaţi indicau o noapte nedormită. 

— Ţi-a luat destul de mult să te trezeşti, rosti el. 

— Îmi cer iertare, croncăni Vaelin. 

Sollis se ridică şi se duse la măsuţa de lângă pat, pentru a 
umple o cană cu apă dintr-un urcior mare din lut. 

— la! Duse cana la buzele băiatului. Înghiţituri mici, nu bea 
pe nerăsuflate. 

Apa avea un gust mai bun decât orice băuse vreodată, inun- 
dându-i gura, alungându-i uscăciunea gâtlejului. 

— Mulţumesc, maestre. 

— Sora Sherin a spus că ar trebui să bei cel puţin o cană la 
fiecare oră. A dat instrucţiuni foarte severe pentru îngrijirea ta. 

Sherin... Ar fi trebuit să plecăm împreună... O durere nouă îi 
împunse pieptul şi se pomeni dorind să nu fi avut niciodată visul 
acela; era insuportabil să se trezească și să descopere că nu fusese 
real. 

Plecă ochii spre petele de pe așternuturi. 

— A trebuit să mă deschidă? 

Îşi imagină intens de neplăcut depărtătorul de coaste, care-i 
era afundat în piept. 

— Se pare că rădăcina de joffril îi face pe oameni să asude 
sânge. Mi s-a spus că face parte din efectul ei util de purgaţie. Sollis 
își luă scaunul din colţul încăperii și se aşeză lângă pat. Trebuie să 
știu ce s-a întâmplat aici. 

Aşa că Vaelin îi povesti totul, fără să omită nimic. Sollis ascultă 
în tăcere, abia arcuind o sprânceană la vizita Surorii Henna în chi- 
lia lui și rămânând impasibil când Vaelin aminti de urletul de lup 
care-l salvase. Nu reacţionă decât la menţionarea cuvintelor asa- 
sinei: Cândva au fost șapte. Doar o dilatare infimă a ochilor, care 
spunea însă multe. El știe, înţelese băiatul. Știe ce-nseamnă asta și 
pun prinsoare pe un sac de aur că n-o să-mi spună nimic. Sollis nu 
manifestă nicio altă reacţie şi puse doar câteva întrebări. 

— Cum ai aprecia iscusinţa acestor asasini? 

— Puteau mânui armele, dar păreau să nu aibă habar de tac- 
tici. Eu eram otrăvit, slăbit şi ar fi trebuit să mă ucidă, să mă atace 
direct. Au făcut-o însă pe rând, de fiecare dată prin ambuscadă. 

Sollis rămase tăcut, reflectând la informaţia aceea. Vaelin 
simţea nevoia disperată de a dormi, totuși se sili să rămână treaz. 
Fraţii novici nu dormeau în prezenţa unui maestru. 

— Sora Sherin mai vine? întrebă el sperând o întrerupere a 
tăcerii care să-l ţină treaz. Aș fi... aş fi vrut să ştiu cât mai trebuie 
să stau în pat. 

— Ea îi îngrijește pe răniţi. Probabil că va fi ocupată ceva timp. 
În ultimele două zile în cetate au fost multe tulburări. 

Două zile. Visase şi asudase sânge vreme de două zile. 

— Tulburări, maestre? 

— Răzmeriţe. Când s-a răspândit vestea atacurilor, au înce- 
put să circule zvonuri despre un complot al Tăgăduitorilor. În 
curând toţi ştiau că o oaste de cumbraelini era ascunsă prin canale 
şi aştepta să ne omoare în timpul somnului. Clătină din cap, dez- 
gustat. Ignoranții vor crede orice, dacă sunt îndeajuns de speriaţi. 

Vaelin era derutat. 

— Atacuri? 

— Elera Al Mendah n-a fost singurul Aspect atacat. Aspectele 
celui de-al Patrulea și al Doilea Ordin sunt morţi. Ceilalţi au fost 
norocoși să supraviețuiască. Aspectul Hendrahl a fost grav rănit, 
se pare că pumnalul n-a fost îndeajuns de lung pentru a-i atinge 
inima prin grăsime. 

Mintea lui Vaelin se cutremură. Două Aspecte asasinate... 
părea ceva incredibil. Și-l amintea foarte bine pe Aspectul Corlin 
Al Sentis de la Încercarea Cunoaşterii: bărbatul cu chip grav şi 
solemn, care-l întrebase insistent despre evenimentele din pădure. 
Era straniu să și-l imagineze spintecat de pumnale şi otravă. Șirul 
gândurilor îi stârni o îngrijorare vădită. 

— Aspectul Arlyn? 

— Este în viaţă şi sănătos. Au trimis după el trei asasini, care 
au găurit tuneluri, au ieșit în beciuri şi acolo au dat peste maestrul 
Grealin. Este întotdeauna o greșeală să subestimezi un bărbat gras 
într-o luptă. 

Era observaţia cea mai apropiată de un compliment pe care 
Sollis o făcuse vreodată despre maestrul Grealin. 

— A fost rănit? 

— N-a suferit decât niște vânătăi. l-a părut însă tare rău că n-a 
putut captura pe niciunul viu, ca să afle răspunsuri. 

— Fraţii mei? 

— Toţi sunt bine. Fratele Nortah a reuşit să fie expulzat din 
al Doilea Ordin după numai două zile. Cât despre ceilalţi, Fratele 
Caenis s-a distins prin uciderea asasinului care l-a înjunghiat pe 
Aspectul Hendrahl, iar ceilalţi par să fi dormit după ce au băut 
un butoi de bere, în timp ce Aspectul Montish și-a găsit sfârșitul. 
Jumătate din Fraţii novici ai celui de-al Şaselea Ordin se aflau în 
Casa celui de-al Patrulea Ordin și asasinii i-au retezat beregata 
Aspectului și au dispărut înainte să fi observat cineva. Vor urma 
pedepse severe. 

Vaelin se afundă în saltea, copleşit brusc de oboseală. 

— lertare, maestre, rosti el, pentru că n-am capturat viu pe 
niciunul. Otrava mi-a tocit cumva mintea... 

Lunecă în somn, zărind cum chipul subțire și inexpresiv al 
maestrului Sollis se contopea cu umbrele. 


Barkus clocotea, Dentos glumea, Nortah râdea şi Caenis vor- 
bea când și când. Vaelin își dădu seama că le dusese dorul tuturor. 

— l-al naibii de-aiurea, zise Barkus și nedumerirea îi încreți 
fruntea. Vreau să zic: ce se-ntâmplă? 

— E limpede că printre noi se află dușmani, rosti Caenis. 
Trebuie să fim precauți. 

— Dar de ce? De ce să omoare Aspectele? 

Vaelin era obosit; tăietura de pe braţ se transformase într-o 
cicatrice vineţie și agonia provocată de rădăcina de joffril se 
diminuase devenind o durere surdă care-i dăinuia în membre. În 
decursul dimineţii avusese câţiva musafiri, printre care pe maestrul 
Harin, care-l felicitase cu stângăcie și râsese asurzitor de câteva 
ori. Vaelin își putu da seama că bărbatul mătăhălos se bucura 
de supraviețuirea lui și în același timp era trist din cauza trădării 
Hennei, care se numărase printre favoriţii din grupul său. Fratele 
Sellin stătu mai bine de un ceas, strângându-și bâta de lemn între 
degetele noduroase și povestind cum ar fi folosit-o asupra asasinilor, 
dacă i s-ar fi ivit ocazia. Vaelin avu o viziune fugară a unui bătrân 
zăcând cu beregata retezată în clădirea de la intrare, însă spuse: 

— Au fost într-adevăr înţelepţi că te-au ocolit, Frate. 

Bătrânul păru destul de încântat şi spuse că va reveni a doua zi 
cu o fiertură tămăduitoare a cărei reţetă îi aparținea în întregime. 
Mai veniseră și alți musafiri, dar Sherin nu apăruse deloc și băiatul 
se îngrijoră neştiind ce putuse delira în somn. 

— Ce face Frentis? se interesă el. 

— E furios, răspunse Nortah. Nu știe ce ar trebui să facă şi 
a fost nevoie să-l smulgem deja din trei încăierări. L-a implorat 
pe Aspect să-l lase să vină cu noi, dar nu s-a ales decât cu o zi de 
curăţenie în grajduri. 

— Fiţi cu ochii pe el când vă-ntoarceţi. Nu-mi place să rămână 
singur în preajma maestrului Rensial. Spuneţi-i că sunt bine și c-o 
să mă-ntorc repede. Și mai spuneţi-i să nu uite să treacă în fiecare 
zi pe la Scrijelit. 

Nortah aprobă dând din cap. Nimeni n-o spusese cu glas tare, 
însă toţi știau că el va conduce până la întoarcerea lui Vaelin. 

— Se spune c-ai omorât patru asasini, rosti el. Impresionant. 

— Trei. O fată, care se prefăcea de ani de zile că era Soră aici, 
s-a sinucis când n-a reușit să mă omoare. 

— O fată? Un surâs răutăcios apăru pe buzele lui Nortah 
când se uită la cicatricea de pe braţul său. Cât de aproape ai lăsat-o 
s-ajungă? 

— Prea aproape. 

O lecție pe care n-o s-o uit niciodată. 

— Fratele Nillin se afla de peste doisprezece ani în al Patrulea 
Ordin, rosti Caenis. Era unul dintre cărturarii lor cei mai respectaţi, 
autor a trei cărţi despre lingvistică și dascăl de graiuri pentru 
Fraţii novici, dar în tot acel timp așteptase să-l ucidă pe Aspectul 
Hendrahl. 

— Afurisitul de grăsan trebuie să-ţi mulţumească pentru că 
mai este printre noi, spuse Nortah. De fapt, cum ţi-ai dat seama? 

— Nu mi-am dat seama. Venisem să-i restitui o carte pe care 
mi-o împrumutase, am ciocănit la uşă și atunci l-am auzit ţipând. 
Caenis tăcu şi încruntarea lui se accentuă vizibil. Fratele Nillin nu 
s-a luptat deloc rău pentru un bărbat de patruzeci și şapte de ani. 

— Cum l-ai răpus? întrebă Dentos. 

— Nu aveam armă, fiindcă nu-i vedeam rostul în al Patrulea 
Ordin. A trebuit să mă folosesc doar de mâini. 

— Nu poate să fi fost ușor, comentă Barkus, să te lupţi neînar- 
mat împotriva unui bărbat cu pumnal. 

— Nu era deloc nepriceput, însă... 

Caenis ridică din umeri. 

— Nu era unul dintre noi, termină Vaelin. 

Caenis încuviinţă. 

— Ceea ce naște întrebarea: De ce a trebuit să aştepte ata- 
cul până când Ordinele celelalte erau pline cu băieţi din al Şaselea 
Ordin? 

— Nimic din toate astea n-are pic de logică, căscă Nortah, deşi 
aş putea înțelege pe cineva care să-l dorească mort pe Aspectul celui 
de-al Doilea Ordin. Încă un minut de aiureli ale bătrânului ăluia 
plictisitor şi l-aş fi strâns eu însumi de gât. 

— De asta ai fost alungat? întrebă Vaelin. 

Dentos chicoti şi, pentru o clipă, zâmbetul lui Nortah păru să 
fie într-adevăr amuzat. 

— A existat o neînțelegere cu una dintre Surori. Se pare că 
masajul de relaxare are anumite limite. Cel puţin așa cred c-a zis ea 
când mi-a tras o palmă şi a fugit. 

Vaelin îi lăsă să hohotească pentru câteva secunde, apoi vorbi 
şi-i privi pe rând pe toţi. 

— Nu știu ce s-a-ntâmplat aici, Fraţilor. Nici eu nu înţeleg mai 
bine decât voi. Știu doar că trăim niște vremuri primejdioase și că 
nu ne putem încrede decât între noi. Ţineţi seama de spusele maes- 
trului Sollis, ascultaţi-l pe Aspect şi, mai presus de orice, păziţi-vă 
bine unul pe celălalt. 

Ușa se deschise și apăru Sherin cu un vas cu apă aburindă; era 
prima dată când o vedea în acea zi. 

— Afară! ordonă ea. Este timpul ca Fratele Vaelin să se spele, 
iar voi aţi stat suficient aici. 

— Spălare, da? Nortah arcui o sprânceană şi se aplecă spre 
Sherin, când puse vasul pe masă; Vaelin observă că o cercetă din 
cap până în picioare. Bănuiesc că vei fi foarte meticuloasă, Soră. 

Sherin îi aruncă aceeaşi privire obosită și neinteresată pe care 
Vaelin o recunoscu din întâlnirile ei cu beţivi drăgăstoși în sala de 
tratamente. 

— Nu trebuie să te duci și să te joci cu spada ta pe undeva, Frate? 

Râzând strâmb, Nortah îi urmă pe ceilalți afară din odaie. 

— Prietenului tău nu i-ar strica o lecţie de bune maniere, 
comentă Sherin, așezând vasul pe măsuţa de lângă pat. Compor- 
tamentul lui nu este cuviincios pentru un Frate. 

— Din Ordinul meu fac parte mulţi Fraţi dintre care unii sunt 
mai cuviincioși decât alţii. 

Ea ridică o sprânceană, dar nu mai zise nimic, ci-și muie cârpa 
în vas şi întinse mâna să tragă pătura într-o parte. 

— Mă simt destul de înzdrăvenit ca să mă spăl singur, Soră, îi 
spuse el ţinând pătura cu blândeţe, totuși ferm. 

Sherin îl privi amuzată. 

— Frate, crede-mă când îţi spun, tu nu ai nimic ce eu să nu 
fi văzut până acum. Cine crezi că te-a spălat când ai zăcut fără 
cunoștință? 

Vaelin alungă în fundul minţii gândul acela stânjenitor și nu 
dădu drumul păturii. 

— Am înţeles, însă acum mă simt mai în putere. 

— Cum dorești. Fata puse cârpa în vas și se retrase. Întrucât 
te simţi mai în putere, te poți întâlni azi cu Aspectul. Ea a cerut să 
te vadă. În grădini, la amiază. Te voi ajuta, bineînţeles, dacă ești de 
acord să-mi accepţi ajutorul. 

Părăsi camera fără să mai arunce vreo privire îndărăt. Vaelin 
avu nevoie de câteva clipe pentru a înţelege că-i rănise cu adevărat 
sentimentele. 


Grădinile celui de-al Cincilea Ordin acopereau un hectar de 
pământ mănos pe care Fraţii şi Surorile creşteau numeroasele 
varietăţi de plante medicinale ce aveau un rol atât de important în 
munca lor. Majoritatea grădinilor erau o înşiruire de dreptunghiuri, 
o tablă de şah verde-maronie monotonă, totuşi ici-colo existau 
insule colorate, pâlcuri de flori şi tufe vesele. 

— Şi Ordinul nostru are grădini, îi spuse Vaelin lui Sherin pe 
când fata îl ajuta să păşească pe una dintre aleile cu prundiş dintre 
loturi. 

Picioarele și pieptul continuau să-l doară destul de rău și se 
rezema de umărul ei mai mult decât ar fi dorit, ştiind că apropierea 
prea mare o deranja pe Sherin. Ea nu rostise niciun cuvânt când sosise 
la amiază ca să-l însoţească la Aspect și se străduise să-i evite privirea. 

— Ele nu sunt însă aşa, continuă Vaelin văzând că fata nu 
comenta. Maestrul Smentil le îngrijește în general de unul singur. 
El vorbește doar prin semne, fiindcă i-au tăiat limba lonakii... 

Amuţi. Era vădit că Sherin nu avea chef de conversaţie. 

Fata se opri lângă câteva straturi micuţe de flori. Printre 
boboci se putea zări silueta zveltă a Elerei. 

— Aspectul te va ajuta la întoarcere, îl anunţă Sherin şi se 
îndepărtă puţin, astfel că braţul lui căzu de pe umărul ei. 

— Mulţumesc. 

Ea încuviinţă din cap și se întoarse. 

— Soră, spuse Vaelin şi se întinse, atingându-i încheietura 
mâinii. O clipă, te rog. 

Fata își trase mâna, evitându-i atingerea, totuși rămase locu- 
lui, ferindu-și privirea. 

— Nu ţi-am mulţumit, continuă el, că mi-ai salvat viaţa. 

— Acesta e rolul meu, Frate. 

— Cât timp am zăcut, am avut multe vise ciudate. Cred că este 
posibil să fi spus lucruri pe care altfel nu le-aş fi rostit niciodată. 
Dacă am zis ceva... jignitor... 

— Nu ai spus nimic. Ea ridică ochii, îi întâlni pe ai lui şi se sili 
să surâdă fără putere. Cel puţin, nimic jignitor. Încrucişă braţele 
strâns pe piept şi zâmbetul îi pieri. Vei pleca în curând, te vei 
întoarce în locul acela oribil ca să lupţi într-un război groaznic. 
Noi... nu vom mai vorbi poate niciodată unul cu altul. 

Involuntar, Vaelin se apropie de ea și se întinse s-o prindă de 
mână. 

— Vom mai vorbi, îţi făgăduiesc. 

— Vaelin! 

Elera apăruse la marginea grădiniţei de flori, ţinând în mână 
un cuţitaș pentru uscături. Surâdea strălucitor. 

— Arăţi mult mai bine. 

— Mulțumită îngrijirii Surorii Sherin. 

— Aşa este. Îngrijirea ei este foarte prețioasă, la fel ca timpul ei. 

— Îmi cer iertare, Aspect, plecă fruntea Sherin. N-ar fi trebuit 
să mai zăbovesc... 

— N-a fost o mustrare, Soră, însă cetatea continuă să fie asal- 
tată de necazuri. Mă tem că priceperea ta va fi solicitată din plin, 
chiar azi. 

Sherin aprobă dând din cap, îi aruncă băiatului o privire de 
rămas-bun, cu un surâs trist pe buze, apoi îi dădu drumul mâinii 

și porni spre Casa Ordinului. Vaelin se uită după ea până dispăru 
în depărtare. 

— Ce știi tu despre flori, Vaelin? îl întrebă Elera Al Mendah 
oferindu-i braţul pentru susținere și conducându-l în grădiniţă. 

— Maestrul Hutril m-a învăţat să le recunosc pe cele otrăvi- 
toare. A spus că sunt bune pentru a fi strivite, iar cu sucul lor să ne 
ungem vârfurile săgeţilor. 

Și am o soră care iubește bujorii-iernii. 

— Foarte util, sunt convinsă. Ştii ce sunt acestea? 

Aspectul se opri lângă un răzor mic de flori purpurii cu nişte 
capete ciudate, curbe, încadrate de patru petale lungi. 

— Nu le-am mai văzut până acum. 

— Sunt orhidee marliane, care cresc în partea îndepărtată de 
miazăzi a Imperiului alpiran. De fapt, sunt altoite cu orhidee de-ale 
noastre, pentru a le spori rezistența, deoarece clima de aici este mai 
rece decât cea cu care sunt ele obișnuite. Așa se întâmplă adesea 
cu plantele — dacă le iei din solul în care au crescut, se vestejesc 
şi mor. 

Vaelin simţi că i se ţinea o lecţie, dar era una pe care nu dorea 
s-o audă. 

— Înţeleg, Aspect. 

Bănuia că acela era răspunsul așteptat. 

— Sherin este o fată specială, continuă Aspectul. Ea ţine la 
oameni, înţelegi? Ţine la ei mai mult decât destui dintre noi, ba 
chiar mai mult decât Fraţii şi Surorile acestui Ordin. Poate că de 
aici provine şi priceperea ei. Şi este foarte pricepută, mă depăşeşte 
deja în majoritatea privinţelor, dar să nu-i spui asta. În mod fatal, 
priceperea aceasta o izolează de ceilalţi. Puţini şi-ar dedica timpul 
sau interesul pentru a o cunoaşte atât de bine, încât să vadă cât de 
specială este. Tu însă ai făcut-o, aşa cum am știut că se va întâmpla. 
De aceea v-am pus laolaltă. Dar nu m-am așteptat ca legătura voas- 
tră să fie atât de puternică. 

— Cred că prietenia nu le este interzisă celor care slujesc 
Credinţa. 

Elera ridică o sprânceană la auzul răspunsului aceluia imper- 
tinent, totuși nu-l mustră. 

— Prietenia trebuie preţuită întotdeauna, dar ea nu poate să 
împiedice rolurile pe care le veţi juca tu și Sherin. Ea înseamnă 
pentru Ordinul acesta ceea ce însemni tu pentru Ordinul tău. 

— Adică? 

— Viitorul. Este necesar ca amândoi să înţelegeţi asta. Mama 
ta n-a înţeles sau a refuzat să înțeleagă; dragostea te poate orbi în 
privinţa potecii pe care ţi-a croit-o Credinţa. Când a plecat de aici 
ca să se mărite cu tatăl tău, al Cincilea Ordin a pierdut un viitor 
Aspect. 

— Sunt sigur că mama își cunoștea propria inimă. 

Elera se crispă ușor, auzindu-i amărăciunea. 

— Da, aşa este. N-am vrut s-o critic, ci doar mi-am exprimat 
regretul. A fost prietena mea cea mai bună și ea m-a învăţat când 
am sosit aici. Fără ea, n-aş fi știut nimic. 

Aspectul se opri la o băncuţă simplă din lemn și-i indică să ia 
loc. Vaelin fu recunoscător pentru odihnă, fiindcă îşi simţea picioa- 
rele gata să i se înmoaie în orice clipă. 

— Pot să te întreb, Aspect, dacă s-a aflat ceva despre cei care 
te-au atacat? 

— Foarte puţine, clătină ea din cap. Trupurile au fost cerce- 
tate, dar nu s-a găsit nimic folositor, decât că toţi aveau grăunţi de 
otravă ascunși în dinţi, ca Sora Henna. Chipurile lor nu erau cunos- 
cute de nimeni. Straja Tărâmului şi al Patrulea Ordin cercetează și 
cred că până la urmă vor oferi răspunsuri. 

Pentru o femeie recent salvată de la moarte, părea deosebit de 
indiferentă faţă de identitatea atacatorilor. 

— Nu te temi că alții ar putea încerca din nou? 

Ea se încruntă, ca și cum gândul acela nu i-ar fi trecut până 
atunci prin minte. 

— Dacă e să încerce, vor încerca. Nu prea am ce să fac în 
privinţa asta. Credinţa ne spune să acceptăm ceea ce nu putem 
schimba. 

— Sora Henna se afla aici de multă vreme. Trădarea ei trebuie 
să fi fost dureroasă. 

— Trădare? Mă îndoiesc că ea a avut vreodată vreun pic de 
loialitate pentru locul acesta... și atunci cum l-ar fi putut trăda? A 
făcut ceea cea fost trimisă să facă. Mărturisesc că sunt impresionată 
de abnegaţia ei, să trăiască în minciună de atâta timp fără să se 
trădeze niciodată, fără să-i lunece masca niciodată. 

— Înainte de a muri, ea a spus ceva: „Cândva au fost șapte." 
Ştii ce-nseamnă asta? 

Pe faţa Aspectului apăru o reacţie, dar nu aceeaşi recunoaștere 
pe care Vaelin o zărise la maestrul Sollis, ci mai degrabă o teamă, 
care dispăru aproape imediat. 

— Ai multe întrebări azi, Vaelin. Pare să fie o trăsătură recu- 
rentă a conversaţiilor noastre. 

Nici ea nu-mi va spune nimic. 

— Îmi cer iertare, Aspect. 

Ea îi alungă îngrijorarea cu un râset. 

— După câte ai făcut pentru mine, simt că-ți datorez măcar un 
răspuns. De aceea poţi să-mi pui o singură întrebare. 

O singură întrebare. Părea aproape o cruzime, ca şi cum 
femeia s-ar fi jucat cu el. Băiatul dorea răspunsuri la nenumăratele 
întrebări care-l rodeau, totuși, după o clipă de gândire, o alese pe 
cea care fusese de luni de zile în prim-planul gândurilor sale. 

— Ce ştii despre sora mea? 

— Ah... Aspectul tăcu o clipă și tristeţea îi inundă chipul. Știu 
că este o fetiţă foarte inteligentă. Ştiu că părinţii ei o iubesc tare 
mult. Ştiu că s-a născut acum ceva mai mult de zece ani. 

— Pe când mama încă trăia. 

Aspectul oftă adânc. 

— Vaelin, nu vreau să te rănesc, dar trebuie să-nţelegi că nu 
toate căsătoriile sunt poveşti fericite. Mama şi tatăl tău s-au iubit 
mult, însă în acelaşi timp au fost persoane foarte diferite. Mama ta 
ura războiul, văzuse destule dintre urmările războiului cât timp a 
slujit Ordinul nostru, totuşi a acceptat rolul tatălui tău ca Lord al 

Bătăliilor, fiindcă îl iubea și fiindcă el era un om drept, care se stră- 
duia să ţină în frâu excesele Străjii Tărâmului. Dar când a început al 
treilea război meldenean, ea a simţit că nu mai putea rezista. Știa ce 
i se poruncise lui să facă și l-a implorat să nu se ducă. Însă el trebuia 
să-și asculte regele. 
— Cetatea. 
Mii de oameni, bărbați, femei, copii... urlând în flăcări. 
— Da. l-a năpăstuit pe amândoi și a pus capăt relaţiei lor. S-au 
îndepărtat unul de celălalt şi el a început să-și petreacă tot mai 
mult timp departe de casă, dar nu știu cum a cunoscut-o pe femeia 
care i-a dăruit o fiică. După ce mama ta a murit și tu ai fost dus la 
al Şaselea Ordin, ele au fost aduse să trăiască în casa lui. Tatăl tău a 
cerut îngăduinţa de a se însura și de a-şi recunoaşte fiica, însă regele 
l-a refuzat. Lordul Bătăliilor trebuia să fie un exemplu, un model 
pe care oamenii să-l urmeze. La scurt timp după aceea tatăl tău a 
ieşit din slujba regelui. 

— Mama mea a știut despre fetiță? 

— Nu cred. Sănătatea ei a început să se şubrezească tot cam pe 
atunci. Era preocupată de viitorul tău. Întinse mâna și-i îndepărtă 
părul de pe frunte. Avea speranţe mari pentru tine. Deşi a făcut 
atâta bine, deşi a tămăduit aşa mulţi oameni, tu ai fost realizarea 
cea mai mândră a vieţii ei. 

— Atunci mă bucur că n-a trăit să vadă ce am devenit. 

Lovitura de palmă fu înceată după criteriile lui, dar atât de 
neașteptată, încât băiatul nu izbuti s-o oprească. 

— Să nu mai spui asta niciodată! Glasul Aspectului era încăr- 
cat de furie în timp ce Vaelin îşi freca obrazul care-l ustura. Ce ai 
devenit? Un tânăr curajos, care mi-a salvat viaţa. Ca să nu mai 

amintesc de viaţa Surorii Sherin. Sufletul mamei tale cântă de mân- 
drie pentru ceea ce ești. 

— Sunt un ucigaș. Asta-i tot ce ştiu să fac. 

— Eşti un războinic în slujba Credinței. Nu uita asta. Poate 
că acum nu înseamnă nimic pentru tine, însă va însemna, în timp. 

— Nu este ce şi-a dorit ea. Nu cred c-a vrut ca tata să mă lase 
acolo, pentru a-și putea aduce târfa în casa ei... 

— N-a fost decizia lui. 

— A fost atunci altă poruncă a regelui. Un simbol al devota- 
mentului lui... 

— A fost dorinţa mamei tale pe patul morţii. 

Vaelin simţi că fusese pălmuit din nou, atât doar că de data 
asta și mai brutal. Mintea i se rotea, îl ameţea. MINCIUNI! Ea 
minte! Mama n-ar fi dorit niciodată așa ceva. 

— Vaelin? 

Băiatul se ridică de pe bancă și se îndepărtă, clătinându-se; 
greața și confuzia clocoteau în el, dar picioarele slăbite nu-l 
putură duce decât câţiva pași înainte să se năruie, strivind orhidee 
preţioase şi trezindu-se orbit de lacrimi. 

— Vaelin... Aspectul îl ţinea, îi legăna capul în braţe, în vreme 
ce băiatul hohotea. Îmi pare rău. Trebuia totuși să știi. 

— De ce? șopti el înăbuşit la pieptul femeii. De ce a vrut să 
facă asta? 

— Pentru că a fost îndeajuns de curajoasă ca să privească în 
inima ta şi să vadă bărbatul care ești menit să ajungi. Ea s-a rugat 
Plecaţilor să-i moşteneşti darul, să-ţi petreci viaţa ca tămăduitor, 
dar, pe măsură ce ai crescut, a știut că în sângele tău curgea iscusința 
tatălui tău. Ca fiu al tatălui, ai fi dus o viaţă complet diferită, o viață 
dedicată slujirii, este adevărat, însă slujirii regelui, nu Credinței. 
Regele avea planuri pentru tine, știai asta? Cu timpul, i-ai fi fost 
folositor. Mama ta își pierduse soţul din cauza planurilor regelui 
și nu dorea să-și piardă şi fiul. Când sănătatea i s-a înrăutățit, ea a 
înţeles că nu va fi prezentă ca să te protejeze, iar tatăl tău îi va da 
mereu ascultare regelui. Îl cunoștea bine pe Aspectul Arlyn din tim- 
pul războaielor cumbraeline și i-a cerut să te primească. Bineînţeles 
că el a acceptat, deși știa că asta va însemna un conflict între Ordin 
şi Coroană. Tatăl tău a înnebunit de furie când ea i-a spus, mânia 
lui a fost teribilă, dar mama ta era pe moarte și ca ultimă dorință 

i-a cerut să-i promită că te va duce la Ordin, după ce va muri. Acela 
a fost ultimul lui act de loialitate față de ea. 

Puterea noastră este loialitatea... Loialitate faţă de un rege... 
Loialitate faţă de o soție înșelată... 

Glasul lui se auzi ca o şoaptă: taine care se înălţau din adânc. 

— Am auzit-o odată, în prima mea noapte în Ordin, pe când 
tremuram de frică în pat. Am auzit-o rostindu-mi numele. 

Aspectul îl îmbrăţișă mai strâns. 

— Ea te-a iubit foarte mult. Când te-am pus în braţele ei, 
părea că strălucea de fericire. 

Băiatul se retrase puţin, nedumerit. 

Elera zâmbi și-l sărută pe frunte. 

— Eu te-am moşit, Vaelin Al Sorna, și ai fost un prunc voinic 
şi tare gălăgios. 

Întrebări... Rămăseseră atât de multe întrebări. Cumva însă 
se simţea mulţumit să le lase nerostite. Deocamdată răspunsurile 
primite erau îndeajuns. Aspectul îl mai ţinu o vreme în braţe, până 
ce lacrimile i se uscară pe obraji, apoi îl ajută să se întoarcă în Casa 
Ordinului. Vaelin plecă după două zile, însoţit de urări de bine căl- 
duroase din partea Fraţilor și Surorilor celui de-a! Cincilea Ordin. 
Sora Sherin nu fu prezentă, deoarece Aspectul o trimisese cu o zi în 
urmă pe coasta de miazăzi, unde mulţi oameni trebuiau îngrijiţi în 
urma răzmeriţelor recente. Aveau să treacă aproape cinci ani îna- 
inte ca Vaelin s-o revadă. 

CAPITOLUL 6 


Vaelin își reveni după câteva zile fără consecinţe, cu excepţia 
tendinței de a tuși în diminețţile reci şi a suspiciunii constante faţă 
de femeile prea drăgăstoase, ceva ce nu-i preocupa cu regularitate 
pe Fraţii din al Șaselea Ordin. Întoarcerea lui în Ordin fu întâmpi- 
nată cu falsă indiferență de către maeștri, o deosebire izbitoare faţă 
de afecțiunea manifestată la despărţire de Fraţii și Surorile celui 
de-al Cincilea Ordin. Bineînţeles, Fraţii lui se comportară diferit, 
înconjurându-l cu o grijă stânjenitoare, ţintuindu-l la pat o săptă- 
mână şi îndopându-l cu mâncare în fiecare zi. Până și Nortah li se 
alătură, deși Vaelin simţi un soi de sadism în felul în care-i aranja 
pătura și-i ducea lingura cu supă la gură. Frentis era cel mai exa- 
gerat dintre toţi, petrecându-și fiecare minut liber în odaia lor din 
turn, veghindu-l neliniștit și agitându-se la cea mai ușoară tuse sau 
semn de slăbiciune; se alese, de altfel, cu primele toiege din partea 
maestrului Sollis pentru că nu participă la o ședință de instrucţie 
cu spada, fiind îngrijorat de o febră neînsemnată pe care Vaelin o 
făcuse peste noapte. În cele din urmă, Aspectul decretă că odaia 
lor era interzisă pentru Frentis, ameninţându-l cu alungarea din 
Ordin. 

Când se simţi destul de puternic ca să-și părăsească patul 
fără ajutor, prima vizită a lui Vaelin fu la cuști, unde primirea 
Scrijelitului se dovedi agresiv de extaziată. Îl dobori şi-i linse toată 
faţa cu limba aspră ca gresia, pe când căţelușii lui care creșteau 
rapid se strânseră în jurul lor, hămăind surescitaţi. 

— Jos, dihanie! mârâi Vaelin, izbutind să îndepărteze greu- 
tatea copoiului de pe piept. Scrijelitul schelălăi încetișor auzind 
mustrarea, după care își lăsă capul plin de afecţiune pe el. 

— Ştiu, îl scărpină băiatul între urechi, și eu ţi-am dus dorul. 

Când merse la grajduri, descoperi că și Scuipă-rău îi pregătise 
o primire triumfală. Dură două minute întregi și maestrul Rensial 

îi mărturisi confidenţial că fusese bășina cea mai lungă pe care-o 
auzise vreodată de la un cal. 

— Gloabă afurisită, murmură Vaelin apropiind o bomboană 
de botul armăsarului. În curând vine Încercarea Calului. Să nu mă 
lași la greu, ai auzit? 

ÎI găsi pe Caenis pe terenul de ţintă, unde încerca să tragă cât 
mai multe săgeți în timpul cel mai scurt, o iscusinţă esenţială pen- 
tru Încercarea Arcului. După părerea lui, Caenis n-ar mai fi avut 
nevoie să se antreneze, pentru că mâinile îi păreau o ceaţă, în timp 
ce trimitea săgeată după săgeată în ținta aflată la treizeci de pași. 
Vaelin își îmbunătăţise treptat mânuirea arcului, dar știa că nu se 
va putea ridica niciodată la nivelul pe care-l dovedea Caenis, care 
era la rândul lui depășit de Dentos și Nortah. 

— Ai pierdut câteva puncte, observă el, deși imprecizia 
aceea abia dacă era perceptibilă. Ultimele au avut o abatere spre 
stânga. 

— Da, încuviinţă Caenis. După patruzeci de săgeți am 
tendinţa să deviez. Întinse struna și mușchii desăvârșit dăltuiţi ai 
braţului i se încordară, după aceea trimise săgeata drept în centrul 
țintei. Ceva mai bine acum... 

— Voiam să te-ntreb despre asasinul pe care l-ai omorât. 

Faţa celuilalt se înnegură. 

— Am spus de multe ori povestea asta, ţie, Fraţilor și 
maeștrilor. După cum sunt sigur că și tu ţi-ai relatat povestea de 
multe ori. 

— El a zis ceva? insistă Vaelin. Înainte să-l omori? 

— Da, a zis: „Pleacă de-aici, băiete, că-ți scot maţele“. Nu toc- 
mai cuvinte de baladă, este? M-am întrebat dacă n-ar trebui să le 
schimb când voi scrie episodul ăsta. 

— Vrei să le scrii pe toate? 

— Bineînţeles. Într-o bună zi voi scrie despre cum am slujit 
noi Credinţa. Simt că Ordinul nostru a neglijat, din păcate, să-şi 
consemneze istoria. Ştiai că suntem singurul Ordin care nu are pro- 
pria bibliotecă? Sper să-ncep o nouă tradiţie. 

Slobozi altă săgeată, apoi încă două succesiv, iute. Vaelin 
observă că țintirea i se înrăutăţise. 

Uciderea unui om nu este ușor de suportat sau de discutat, 
înțelese el. 

— Îţi plăcea de Fratele Nillin? 

— A fost un om interesant, care ştia multe povești, deşi, când 
m-am gândit la asta ulterior, mi-am dat seama că era pasionat de 
cele foarte vechi. Cântecele Străvechi, cum sunt numite, de pe vre- 
mea când Credinţa nu era puternică, istorii de sânge și bătălii, şi 
practicarea Beznei. 

Bezna... Un lup în pădure, un lup urlând lângă fereastra mea. 

— Cândva au fost șapte. Ştii ce-nseamnă cuvintele astea? 

Caenis încordase din nou arcul, dar acum îl destinse lent. 

— Unde le-ai auzit? 

— Sora Henna le-a rostit înainte de a lua otrava. Ce-nseamnă, 
Frate? Ştiu că ştii. 

Caenis luă săgeata din strună și o puse în tolba de la șold, după 
care aşeză arcul cu grijă pe jos. 

— Este o istorie. O poveste precum Cântecele Străvechi, însă 
se referă la Credinţă. Să fiu sincer, nu i-aș acorda crezare. Este rare- 
ori spusă și arhivele Ordinului n-o menţionează. 

— Ce anume nu menționează? 

— În vremea noastră există şase Ordine care slujesc Credinţa. 
Dar cândva, așa spun unii, au fost șapte. În anii de început ai 
Credinței, când au fost înființate Ordinele și au fost alese primele 
Aspecte, se zice că ar fi existat un al Şaptelea Ordin. Ordinele au 
fost înfiinţate pentru a sluji toate aspectele principale ale Credinței 
şi de aceea Fratele sau Sora aleasă să conducă un ordin este numit 
Aspect. Se zice că al Şaptelea Ordin ar fi fost al Beznei, ai cărui 
Fraţi şi Surori trebuiau să cerceteze misterele, căutând cunoaștere 
şi putere pentru a sluji mai bine Credinţa. În mod tradițional, prac- 
ticile Beznei fuseseră atribuite Tăgăduitorilor, însă, dacă istoria 
aceasta poate fi acceptată, ele au făcut parte cândva din Credinţa 
noastră. Se povesteşte că după o sută de ani a avut loc o criză. Al 

Șaptelea Ordin a început să-și extindă puterea, folosindu-se de 
cunoaşterea Beznei pentru a stăpâni celelalte Ordine, afirmând că 
ştiinţa sa îl adusese mai aproape de Plecaţi, susținând că le putea 
auzi glasurile și le putea interpreta călăuzirea mai limpede decât 
Ordinele mai neînsemnate. A mai spus că era un privilegiu care-i 
dădea dreptul să conducă, să aibă ascendență în Credinţă. Așa ceva 
nu putea fi tolerat, desigur, deoarece Credinţa trebuie să fie echili- 
brată între toate Ordinele — un Ordin nu poate fi mai presus decât 
celelalte. De aceea a izbucnit război între Credincioși și, în timp, 
al Şaptelea Ordin a fost distrus după o mare vărsare de sânge. Se 
spune că haosul cauzat de războiul acela a fost atât de mare, încât a 
fărâmat Tărâmul în patru Fiefuri, care nu s-au mai reunit decât în 
timpul domniei falnicului nostru rege Janus. Nu se știe dacă-i ceva 
adevărat din toate astea. Dacă ar fi adevărat, atunci ar fi trebuit să 
se fi întâmplat cu peste șase sute de ani în urmă, iar puţinele cărţi ce 
au supravieţuit veacurilor nu menţionează nimic despre asemenea 
evenimente. 

— Tu pari să ştii totuşi destul de bine povestea. 

— Mă cunoşti doar, surâse uşor Caenis. Dintotdeauna mi-au 
plăcut poveștile. Cu cât mai fanteziste, cu atât mai bune. 

— Tu o crezi, nu-i aşa? Un gând neașteptat îl străfulgeră pe 
Vaelin, o înţelegere zămislită de zâmbetul vag al celuilalt și de 
promptitudinea cu care relatase povestea. Tu știai deja. Tu știai că 
acest al Șaptelea Ordin se afla în spatele celor întâmplate. 

— Am bănuit-o. Există povești, doar cu puţin mai mult decât 
niște fabule, care afirmă că al Şaptelea Ordin n-a fost niciodată 
distrus cu adevărat, ci că a supravieţuit, a prosperat în secret şi a 
aşteptat momentul pentru a reveni şi a-și revendica ascendenţa pe 
care o căutase cu atâta vreme în urmă. 

— Vom merge la maestrul Sollis și la Aspect. Ei trebuie să audă 
despre toate astea. 

— Au auzit deja. Le-am spus toate bănuielile mele imediat ce 
am revenit în Ordin. Am rămas cu impresia că nu le-am dezvăluit 
nimic nou. 

Vaelin își aminti reacţia maestrului Sollis faţă de cuvintele 
Surorii Henna și refuzul Aspectului Elera de a discuta despre ele. 
Ei știu, îşi dădu el seama. Toţi știu. Este un secret pe care Aspectele 
îl ascund de veacuri. Cândva au fost șapte. lar al Șaptelea așteaptă 
și complotează. Ei știu. 

Membrele începură să-l doară, cuprinse de un frig neaşteptat, 
deşi era o zi luminoasă și însorită. 

— Mulţumesc că ţi-ai împărţit cunoaşterea cu mine, Frate, 
rosti el și-și cuprinse umerii cu palmele ca să se încălzească. 

— O voi face mereu, îi răspunse Caenis. Ştii că între noi nu 
există secrete. 


Încercarea Calului veni după două luni: un parcurs lung de 
aproape doi kilometri prin păduri și pe teren accidentat, urmat 
de trei săgeți trase din şa în centrul a trei ţinte. Nortah excelă la 
această Încercare, ceea ce nu surprinse pe nimeni, și stabili un nou 
record. Ceilalţi se descurcară bine, până și Barkus, un călăreț cam 
de nivelul lui Vaelin, care avu greutăţi din capul locului, deoarece 
Scuipă-rău fu irascibil ca de obicei și porni la galop doar după 
o tiradă de ameninţări furioase. Parcurse traseul în timpul cel 
mai lung al zilei, iar măiestria de arcaș dovedită de Vaelin din șa 
fu acceptabilă la limită, totuşi reuși să treacă Încercarea. Pentru 
prima dată niciun alt Frate nu fu eliminat și cina deveni o sărbăto- 
rire gălăgioasă, completată cu bere adusă pe furiș și bătăi cu mân- 
care aruncată între mese. În dimineaţa următoare fură pedepsiţi 
cu o baie în apa rece ca gheaţa a râului și cu cinci ocoluri ale câm- 
pului de instrucţie în pielea goală. Nimeni nu consideră că nu 
meritase pedeapsa. 

În următoarele săptămâni, continuară veștile despre răzmeriţe 
şi tulburări dincolo de ziduri. Tăgăduitorii, adevăraţi sau doar 
suspectaţi, erau atacați de gloate furioase, sute de oameni muriră 
şi Straja Tărâmului întâmpină greutăți în păstrarea ordinii. În cele 
din urmă, când vara lunecă în toamnă, tulburările din Tărâm se 
liniştiră. Contrar aşteptărilor multora, nimeni nu mai fu asasinat, 

nu apăru nicio armată secretă de cumbraelini ascunși prin canale, 
ba chiar Fieful eretic fu mai calm decât fusese în ultimul deceniu. 
Vara-de-foc, așa cum devenise cunoscută acea perioadă, se topi în 
memorie, lăsând în urmă leșuri, durere și cenușă. 

Din cauza asasinatelor, trebuiau alese Aspecte pentru al 
Patrulea și al Cincilea Ordin, un proces care necesita un Conclav 
al Credincioşilor. Vaelin şi Caenis fură aleși să-l însoţească pe 
Aspectul Arlyn la întrunire, aparent în calitate de gărzi de corp, 
deoarece al Şaselea Ordin ducea lipsă de Fraţi confirmaţi, întrucât 
tulburările din Tărâm îi trimiseseră pe cei mai mulţi hăt departe. 
Vaelin bănuia totuși că Aspectul dorea ca ei să înveţe despre felul 
cum Ordinele diferite guvernau Credinţa. 

Conclavul avu loc în sala mare a Casei celui de-al Treilea 
Ordin, o încăpere cavernoasă cu bolți arcuite și bănci lungi alini- 
ate pe lângă pereţi. În afară de Aspecte, mai erau prezenţi și mulţi 
dintre maeștrii vârstnici ai tuturor Ordinelor, care aveau dreptul 
să intervină în discuţii. Caenis și Vaelin primiră însă ordin să nu-și 
exprime opiniile. 

— N-am visat niciodată că mi se va îngădui să vin aici, se 
entuziasmă Caenis în şoaptă, aproape tremurând de surescitare 
când se așezară în spatele lui Arlyn, care stătea în primul rând. 
Să fiu prezent la alegerea a două noi Aspecte este cu-adevărat o 
binecuvântare! 

Vaelin observă că adusese cu el un teanc de pergamente şi un 
ciot de cărbune. 

— Ai început deja Istorisirea Fratelui Caenis? 

— De fapt, intenţionam să-i spun Cartea celor Cinci Fraţi. 

— Sunt șase, dacă-l punem la socoteală și pe Frentis. 

— Nu-ţi face griji, o să capete şi el o pagină sau două. 

Aspectul Silla Colvis din Primul Ordin era deja prezent cu 
douăzeci dintre maeștrii lui, toţi în veșmintele albe ale Ordinului 
lor. Erau bărbaţi trecuţi de şaizeci de ani, despre ale căror chipuri 
brăzdate de cute adânci nu puteai şti dacă erau cufundate în con- 
templare sau adormite. Următoarea sosi Aspectul Elera, însoţită 

numai de trei Fraţi şi două Surori, iar inima lui Vaelin se înnegură 
când văzu că Sherin nu se număra printre ele. Aspectul Dendrish 
Hendrahl din al Treilea Ordin sosi cel din urmă, asudând abundent 
când își așeză trupul mătăhălos pe banca din primul rând, vizavi de 
Arlyn. Întâlnirea lui cu moartea îi lăsase semne clare şi pielea îi era 
acum de un cenușiu pal, spre deosebire de rozaliul porcin pe care 
îl avea înainte, iar ochii îi erau afundaţi în masa cărnoasă a feţei 
ca două pietricele vârâte în aluat moale. Adusese cu el mai mulţi 
maeștri decât celelalte Aspecte, peste treizeci, majoritatea bărbaţi; 
toţi împărtăşeau o caracteristică aparte prin faptul că păreau să 
duhnească la fel de neplăcut. Ochii lui abia dacă licăriră la vederea 
lui Caenis și nu schiţă nicio salutare către cel care-i salvase viaţa. 
Mai mult chiar, Vaelin percepu un soi de resentiment în purtarea 
Aspectului. Probabil că l-a durut aproape la fel de mult ca otrava, 
gândi el, faptul că a fost salvat de unul dintre noi. 

Aspectul Colvis se ridică şi se îndreptă spre podiumul din 
mijlocul sălii; chipul lui bărbos era solemn dată fiind gravitatea 
momentului. 

— Aspecte, maeștri, Fraţi, Surori, suntem chemaţi la conclav. 
În mâinile noastre se află deciderea viitorului a două Ordine. Așa 
ceva nu s-a mai întâmplat niciodată în Credinţa noastră și ne-a 
fost impus doar de evenimentele teribile ce i-au răpus pe doi dintre 
fraţii noştri cei mai de seamă. Nu este necesar să fii un înţelept pen- 
tru a înţelege că ne aflăm în zorii unei zile noi pentru Credinţă, o zi 
de încercări, o zi în care dogmele ce ne sunt atât de dragi se vor con- 
frunta cu provocarea cea mai aprigă. Țineţi seama de asta când vom 
lua deciziile astăzi. Se întoarse apoi către un Frate din al Treilea 
Ordin, care aştepta lângă podium. Frate, cere-le candidaţilor să ni 
se alăture. 

Cele două potenţiale Aspecte fură aduse în sală, o femeie abia 
trecută de treizeci de ani şi un bărbat pe care Vaelin îl mai văzuse, 
cu chip ascuţit și îmbrăcat în robă neagră: Tendris Al Forne. Femeia 
fu prezentată ca Stăpâna Liesa linien din al Doilea Ordin, simplă 
şi senină, în veşminte mohorâte, care privea cu acceptare calmă. 

Spre deosebire de ea, Tendris Al Forne din al Patrulea Ordin se uita 
la ocupanţii sălii cu o furie care părea aproape sfidare; neobişnuita 
bună dispoziţie pe care Vaelin i-o zărise cu trei ani în urmă dispă- 
ruse în acea zi, însă fanatismul dăinuia. El cercetă iute feţele celor 
prezenţi, se opri la Vaelin şi încuviinţă scurt din cap. 

— Aceștia doi se prezintă în faţa noastră pentru a fi 
recunoscuţi, se adresă Colvis reprezentanţilor Ordinelor. Credința 
cere să ne întâlnim pentru a examina meritele numirii lor. Și acum 
să auzim întrebări. 

Hendrahl ridică primul mâna și-și adresă întrebarea către 
Liesa Ilnien. 

— Regretatul Aspect pe care doreşti să-l înlocuiești... începu 
el, după care se opri pentru a tuși zgomotos într-o batistă din dan- 
telă ... a slujit ca Aspect al celui de-al Doilea Ordin vreme de peste 
douăzeci de ani. Crezi că tu poţi să oferi același nivel de experienţă? 

Femeia răspunse fără ezitare și cuvintele îi curseră de pe buze 
cu ușurință, în tonuri precise și egale. 

— Un Aspect nu necesită experienţă. Un Aspect este un Frate 
sau o Soră care întrupează cel mai bine valorile Ordinului său. 

— lar tu cutezi să te consideri întruparea Ordinului tău? 
întrebă Hendrahl îmbujorându-se ușor, deși lui Vaelin i se păru că 
furia lui era mai degrabă afectată. 

— Eu cutez să mă judec în toate privinţele, replică Liesa Ilnien. 
Credinţa ne învaţă să fim propriii noștri judecători, fiindcă doar noi 
ne putem cunoaște cel mai bine inima. 

— Stăpână Liesa, rosti Elera înainte ca Hendrahl să poată răs- 
punde, ai călătorit mult prin Tărâm? 

— Am vizitat toate cele patru Fiefuri și am petrecut un an în 
misiune în Ținuturile de Miazănoapte, încercând să duc Credinţa 
la triburile de călăreți de pe marile câmpii. 

— O misiune nobilă. Ai avut succes? 

— Din păcate, călăreţii aceia tind să-i ocolească pe străini 
şi nu renunţă la propriile amăgiri. Dacă voi fi binecuvântată de 
avansarea la gradul de Aspect, sper să trimit mai multe misiuni în 

miazănoapte. Credinţa este o binecuvântare ce trebuie împărtășită 
și dincolo de hotarele noastre. 

— O asemenea grijă faţă de lumea exterioară, spuse Colvis, 
ar părea să contrazică valorile Ordinului tău, care a fost dintot- 
deauna bastionul contemplaţiei și al meditaţiei, ferit de furtunile 
ținuturilor noastre. O astfel de muncă nu ar avea oare de suferit, 
dacă te vei preocupa mai mult de asprimea lumii materiale? 

— Pentru a contempla, trebuie să ai ce contempla. O viaţă fără 
experienţă nu oferă şansa contemplării. Cei care nu au trăit nu pot 
medita asupra tainelor vieţii. 

Vaelin fu impresionat de logica femeii, dar simţi în acelaşi 
timp agitația maeștrilor din sală și auzi murmure de conversații pe 
toate băncile. Lângă el, Caenis scria de zor. 

Arlyn ridică un braţ şi rumoarea încetă imediat. 

— Stăpână Ilnien, de ce crezi că a fost asasinat Aspectul tău? 

Femeia plecă fruntea pentru o clipă, cu chipul încordat de 
tristeţe. 

— Există oameni care doresc să ne distrugă Credinţa, ridică ea 
capul și-l privi în ochi pe Arlyn, iar tonul până atunci măsurat șovăi 
ușor. Nu-mi pot închipui cine sunt ei sau de ce ar vrea să facă asta. 

De lângă ea, Fratele Tendris Al Forne vorbi pentru prima dată: 

— Dacă Sora noastră nu-şi poate închipui cine ne-ar ataca, 
s-ar putea să pot eu. 

— Deocamdată nu ai fost întrebat, îi atrase atenţia Colvis. 

— Arată-ţi respectul pentru această ocazie, tinere, rosti 
Hendrahl şuierând ușor. 

Vaelin văzu că pe batista lui Hendrahl erau pete de sânge. 

— Nu dau dovadă de lipsă de respect, replică Al Forne, ci doar 
adevărul, un adevăr pe care unii dintre noi par să se teamă să-l 
rostească. 

— Ce adevăr este acela? întrebă Elera. 

Al Forne tăcu și inspiră adânc, ca și cum și-ar fi adunat pute- 
rile. Alături de Vaelin, ciotul de cărbune al lui Caenis aștepta nerăb- 
dător deasupra pergamentului. 

— Noi am fost mulţumiţi de noi înșine, zise Al Forne în cele 
din urmă. Ne-am îngăduit să devenim slabi. Cândva, al Șaselea 
Ordin lupta numai împotriva dușmanilor Credinței, dar acum 
patrulează hotarele acestui Tărâm la ordinele Coroanei, iar sec- 
tele de Tăgăduitori îşi adună forţele fără împotrivire. Cândva, 
al Patrulea Ordin oferea lecuire doar acelora care erau adevărați 
adepţi ai Credinței, însă acum își deschide braţele tuturor, până 
și necredincioșilor, care își sporesc astfel puterea și încrederea în 
știința că pot complota împotriva noastră, pentru că noi oricum 
îi vom tămădui. Ordinul meu păstra cândva consemnări despre 
sectele și practicile Tăgăduitorilor, vechi de multe veacuri, totuşi 
cu nici trei luni în urmă ele au fost distruse pentru a face loc con- 
semnărilor regale pe care trebuie să le păstrăm acum. Ştiu că ceea 
ce spun poate înfuria sau șoca pe mulţi dintre voi, dar, credeți-mă, 
Fraţi și Surori, noi am legat prea strâns Credinţa de Tărâm și de 
Coroană. Și de aceea suntem atacați, pentru că dușmanii ne văd 
slăbiciunile, chiar dacă noi nu le zărim. 

Tăcerea fu palpabilă şi o întrerupse doar furia sugrumată a lui 
Hendrahl care izbuti să icnească: 

— Vii înaintea noastră revărsând această... această erezie și te 
mai aștepți să fii numit Aspect? 

— Vin înaintea voastră ca să rostesc adevărul, cu speranţa că, 
fără îndoială, Credinţa noastră va reveni pe calea ei adevărată. Cât 
despre aprobarea voastră, nu am nevoie de ea. Eu reprezint alegerea 
Ordinului meu. Alegerea mea n-a avut contracandidat și nimeni 
altul nu va veni în faţa voastră. Articolele Credinței afirmă că voi 
trebuie să fiți consultaţi înainte de ascensiunea mea, atât, și nimic 
mai mult. Nu am dreptate, Aspect Colvis? 

Bătrânul încuviinţă scurt din capul lui sur, fie prea şocat, fie 
prea scandalizat ca să vorbească. 

— Acestea fiind zise, aţi fost deci consultaţi și vă mulţumesc 
tuturor pentru atenţia acordată. Vă rog doar să ţineţi seama de spu- 
sele mele. Acum trebuie să revin la Ordinul meu, fiindcă am multe 
de făcut. 

Se înclină și se răsuci, pentru a părăsi cu pas energic sala. 

Conclavul explodă de furie, adunarea se ridică în picioare 
şi-şi răcni mânia spre spinarea lui Al Forne, iar cuvintele „eretic“ 
şi „trădător“ se auziră cel mai sonor printre strigăte. Al Forne nu se 
întoarse, ci părăsi sala fără să încetinească pasul ori să arunce vreo 
privire îndărăt. Tumultul continuă însă, iar peste vacarm se auziră 
îndemnuri de trecere la fapte; unii maeștri îl implorară pe Aspectul 
Arlyn să-l aresteze pe Al Forne şi să-l arunce în Temniţa-neagră, 
dar Arlyn rămase tăcut şi nemișcat. Lângă Vaelin, Caenis îşi termi- 
nase pergamentele și scotocea disperat prin buzunare în căutare 
de hârtiuţe. 

— S-a mai întâmplat vreodată așa ceva? îl întrebă Vaelin des- 
coperind că trebuia să strige pentru a fi auzit. 

— Niciodată, îi răspunse celălalt și, găsind o bucăţică de 
pergament, se apucă să mâzgălească grăbit. Niciodată în istoria 
Credinței! 

CAPITOLUL 7 


Toamna aduse Încercarea Arcului. Și pe aceasta o trecură toți Fraţii 
novici. În mod previzibil, Caenis, Nortah și Dentos excelară, pe 
când Barkus și Vaelin se dovediră doar acceptabili, cel puţin după 
standardele Ordinului. Fură răsplătiți cu permisiunea de a parti- 
cipa la iarmarocul de Miezul-verii, amânat cu două luni din pricina 
răzmeriţelor. 

Vaelin şi Nortah au preferat să rămână în Casă. Se zvonea că 
Ciorile nu uitaseră afrontul și părea stupid să provoace răzbunare 
chiar în locul unde fuseseră umilite. În plus, Nortah nu dorea să 
participe la un eveniment care pentru el era sinonim cu execuţia 
tatălui său. Îşi petrecură ziua vânând în pădure cu Scrijelitul, al 
cărui miros fin îi duse iute pe urmele unei căprioare și Nortah o 
săgetă în gât de la cincizeci de pași. Cei doi deciseră să n-o ducă 
la bucătării, ci s-o tranșeze chiar acolo și să înnopteze în pădure. 
Era o seară plăcută, frunzele începutului de toamnă întinseseră o 
pătură de ramă verzuie pe sol și raze de soare se strecurau printre 
ramurile subţiri. 

— Există şi locuri mai rele, comentă Vaelin, tăind o felie din 
pulpa vânatului pe care-l puseseră la frigare peste focul de tabără. 

— Îmi aminteşte de casa părintească, spuse Nortah și-i aruncă 
Scrijelitului o bucată de carne. 

Vaelin își ascunse surprinderea. După execuţia tatălui său, 
Nortah vorbise rareori despre viaţa lui dinainte de Ordin. 

— Unde era? Casa ta, vreau să zic... 

— În miazăzi: un domeniu de trei sute de acri mărginit de râul 
Hebril. Casa tatei se afla pe malul Lacului Rihl. Fusese un castel în 
vremea copilăriei lui, dar îi adusese multe modificări. Aveam peste 
șaizeci de odăi și un grajd pentru patruzeci de cai. Călăream adesea 
prin păduri, când el nu era la Varinshold în slujba regelui. 

— i-a zis ce anume făcea pentru rege? 

— Mi-a zis, şi încă de multe ori, fiindcă dorea să învăţ. Într-o 
zi mi-a spus că-l voi sluji pe prinţul Malcius în același fel în care el 
îl slujea pe regele Janus. Datoria familiei noastre era de a fi sfetnicii 
cei mai apropiaţi ai Coroanei. 

Râse scurt și amar. 

— Ţi-a povestit vreodată despre războiul cu meldeneanii? 

Nortah îl privi pieziș. 

— Te referi la arderea cetăţii lor de către tatăl tău? A pome- 
nit-o doar o singură dată. A spus că meldeneanii nu ne-ar fi putut 
urî mai mult decât ne urau deja. Ei fuseseră, de altfel, avertizaţi 
deseori despre ce se va întâmpla dacă nu ne lăsau în pace corăbiile 
şi țărmurile. Tata a fost un bărbat pragmatic și arderea cetăţii lor 
n-a părut să-l tulbure foarte tare. 

— Nu ţi-a spus de ce te-a trimis aici, nu-i așa? 

Nortah clătină din cap. Se întuneca şi văpăile focului strălu- 
ceau orbitor în ochii săi, iar faţa lui arătoasă se întrezărea rezervată 
prin umbre. 

— A spus că eram fiul lui și că dorea să mă alătur celui de-al 
Șaselea Ordin. Ţin minte că se certase cu mama în seara dinainte, 
ceea ce mi se păruse ciudat, fiindcă nu se certau niciodată, de fapt, 
vorbeau foarte rar între ei. Dimineaţa mama n-a fost la micul dejun 
şi nici n-am avut voie să-mi iau rămas-bun de la ea când a venit 
căruţa după mine. N-am mai văzut-o de atunci. 

Amuţiră. Gândurile lui Vaelin îl duceau spre întrebări despre 
care simțea că ar fi fost mai bine dacă ar fi rămas nepuse. 

— Ştiu la ce te gândești, rosti Nortah pe neașteptate. 

— Nu mă gândeam... 

— Ba da. Și ai dreptate. Tata m-a trimis în Ordin fiindcă tu 
ai fost trimis aici de tatăl tău. Ți-am spus că ei erau rivali, însă nu 
ţi-am mărturisit totul. Tata îl ura pe Lordul Bătăliilor, îl dispreţuia. 
O vreme păruse că nu putea vorbi despre nimic altceva decât despre 
poziţia lui care era mereu subminată de un măcelar născut în șanț. 
Îl irita nespus că tatăl tău era atât de popular în rândul oamenilor, 
ceva ce tata nu reușise niciodată. El nu era unul dintre ei, avea sânpe 

nobil, pe când tatăl tău era un om de rând, care urcase pe scara 
socială pe baza meritelor lui. Când te-a trimis aici, a fost un sim- 
bol important de devoțiune față de Credinţă și Tărâm, un sacrificiu 
public căruia i se putea răspunde într-un singur fel. 

— Îmi pare rău... 

— N-ai de ce. Amândoi suntem în aceeaşi măsură victimele 
taţilor noştri. Am avut nevoie de ani de zile pentru a înţelege de ce 
a procedat așa, pentru ca într-o bună zi să înţeleg pur și simplu. El 
a renunţat la mine pentru a-și îmbunătăţi poziţia la Curte. Surâse 
scurt şi lipsit de veselie. Se pare că dragului nostru rege i-a păsat 
prea puţin de pestul lui. 

Eu nu sunt victima tatei, gândi Vaelin. Mama m-a trimis aici, 
ca să mă protejeze. Lăsă gândul acela nerostit, bănuind că lui 
Nortah i-ar fi venit greu să-l accepte. 

— Nu crezi că-i o ironie a sorții? întrebă Nortah după o vreme. 
Dacă noi doi n-am fi fost niciodată încredinţaţi Ordinului, cel mai 
probabil am fi devenit duşmani, așa cum erau taţii noştri. Şi fiii 
noștri ar fi fost dușmani, poate chiar şi fiii lor, și tot așa... Cel puţin 
în felul ăsta se încheie vrăjmăşia înainte să fi putut începe. 

— Pari aproape mulţumit că te afli în Ordin. 

— Mulţumit? Nu, dar accept situaţia. Asta-i viața mea acum. 
Cine poate ști ce va aduce viitorul? 

Scrijelitul căscă și colții lui sclipiră în lumina focului, apoi veni 
lângă Vaelin, se lipi de el și se culcă. Băiatul îl mângâie și se întinse 
pe pătură, căutând să găsească forme în nenumăratele stele de dea- 
supra și așteptând să-l îmbrăţișeze somnul. 

— Eu... simt că am o datorie faţă de tine, zise Nortah. 

— O datorie? 

— Pentru viața mea. 

Vaelin înțelese că Nortah încerca să-i mulţumească, în uni- 
cul fel în care putea mulţumi cuiva. Nu pentru prima dată, se 
întrebă ce fel de om ar fi ajuns Nortah dacă tatăl lui nu l-ar fi 
trimis aici — un viitor Prim Sfetnic? O Spadă a Tărâmului? Poate 
chiar Lordul Bătăliilor? În acelaşi timp însă se îndoia că ar fi fost 

genul de om care să-și dea fiul de acasă doar pentru a-şi întrece 
rivalul. 

— Nu ştiu ce va aduce viitorul, răspunse el într-un târziu, dar 
bănuiesc că vei avea multe ocazii să-ţi achiţi datoria aceea. 


O ciudăţenie a vieţii în Ordin era faptul că instruirea băieților 
devenea tot mai grea pe măsură ce înaintau în vârstă. Părea că 
abilităţile lor trebuiau intensificate, trebuiau șlefuite ca lama unei 
spade. Așa încât, în timp ce toamna se transformă în iarnă, antre- 
namentele cu spada se dublară, apoi se triplară, până ce păru că nu 
mai făceau nimic altceva. Sollis deveni unicul lor maestru, ceilalţi 
fiind acum siluete îndepărtate, preocupate de elevi mai tineri. 
Spada deveni viaţa lor. Motivul nu era, de altfel, un secret. Anul 
următor avea să aducă Încercarea Spadei, când aveau să înfrunte cu 
spada în mână trei condamnați și să triumfe ori să moară. 

Antrenamentele cu spada începeau la ceasul al șaptelea şi 
continuau pe tot restul zilei, cu o pauză pentru masă şi o scurtă 
exersare cu arcul sau caii. Dimineaţa, maestrul Sollis le arăta o 
succesiune de mișcări cu spada, mişcându-se ca fulgerul într-un 
dans de lovituri, parări și fandări ce durau numai câteva bătăi de 
inimă și pe care ei trebuiau să le reproducă. Incapacitatea de a reda 
identic succesiunea atrăgea o tură de alergare în jurul câmpului de 
instrucţie. După-amiezile, își schimbau spadele cu cele din lemn și 
se atacau în dueluri care le aduceau vânătăi tot mai spectaculoase. 

Vaelin ştia că era cel mai bun spadasin dintre ei. Dentos era 
stăpânul arcului, Barkus nu putea fi înfrânt în lupta corp la corp, 
Nortah era călărețul cel mai redutabil, iar Caenis cunoştea sălbăti- 
cia ca un lup, însă spada era a lui. Nu putea explica niciodată sen- 
timentul pe care i-l transmitea arma, senzația că făcea parte din el, 
că era o prelungire a braţului său; ataşamentul lui faţă de spadă îi 
ascuţea percepțiile în luptă, descifra mișcările unui adversar înainte 
ca acestea să înceapă, para lovituri care l-ar fi doborât pe altul, găsea 
căi dincolo de apărări care ar fi trebuit să-l încurce. În scurt timp 
Sollis îl opri să mai lupte cu ceilalţi. 

— De acum înainte vei lupta cu mine, îi zise el ţinând în mâini 
spadele din lemn. 

— Sunt onorat, maestre, se înclină Vaelin. 

Sollis îl izbi în încheietură şi spada din lemn îi zbură din 
mână. Vaelin încercă să se retragă, însă Sollis era prea iute şi lama 
din frasin îl lovi în abdomen, golindu-i plămânii de aer când se 
prăbuși la pământ. 

— Întotdeauna trebuie să-ţi respecţi adversarul, le spuse Sollis 
celorlalți în timp ce Vaelin se străduia să-și stăpânească fierea care-i 
urca prin gâtlej. Dar nu prea mult. 


Odată cu iarna sosi și Încercarea Sălbăticiei pentru Frentis și 
ei se adunară în curtea interioară pentru a-și lua rămas-bun de la 
el, oferindu-i câteva sfaturi. 

— Nu intra în peșteri, îi spuse Nortah. 

— Omoară și mănâncă orice poţi găsi, îi zise Caenis. 

— Să nu-ţi pierzi cremenea, îi reaminti Dentos. 

— Dacă este furtună, îl avertiză Vaelin, stai în adăpost și nu 
asculta vântul. 

Doar Barkus nu avu nimic de spus. Găsirea trupului lui jennis 
în timpul propriei sale Încercări continua să fie o amintire dure- 
roasă și își limită despărțirea la o bătaie ușoară de palmă pe umărul 
băiatului. 

— Abia aştept, le zise Frentis încântat şi-şi ridică raniţa. Cinci 
zile dincolo de ziduri. Fără instrucții şi fără bătăi cu toiagul. Abia 
aştept! 

— Cinci zile de ger şi foame, îi reaminti Nortah. 

Frentis înălță din umeri. 

— Am cunoscut foamea. Şi frigul. Bănuiesc c-o să mă reobiș- 
nuiesc cu ele destul de repede. 

Vaelin era uimit cât de puternic devenise Frentis în cei doi 
ani de când se alăturase Ordinului. Acum avea aproape înălțimea 
lui Caenis, iar umerii păreau să i se lăţească de la o zi la alta. La 
transformările trupului se adăuga schimbarea caracterului său: 

scheunăturile ce-i coloraseră graiul când venise printre ei dispăru- 
seră aproape complet și aborda orice provocare cu o încredere oarbă 
în propriile abilităţi. Nu era de mirare că devenise liderul grupului 
său, deși reacționa adesea faţă de critici prin furie instantanee și, 
uneori, prin violență. 

Îl priviră urcându-se în căruță alături de ceilalţi băieți. 
Maestrul Hutril smuci de hățuri și ieși în căruţă pe poartă, iar 
Frentis flutură braţul spre ei cu un zâmbet larg pe faţă. 

— O să reușească, îl asigură Caenis pe Vaelin. 

— Bineînţeles, confirmă Dentos. Este genul care se întoarce 
mai gras decât a plecat. 


Zilele trecură încet în timp ce ei se antrenară și-și oblojiră 
vânătăile, iar îngrijorarea lui Vaelin pentru Frentis spori cu fiecare 
dimineaţă. La patru zile după plecarea lui, începu să-i stăpânească 
gândurile, afectându-i iscusinţa în manevrarea spadei și acope- 
rindu-l de vânătăi pe care abia dacă le băga în seamă. Nu-şi putea 
alunga presimţirea sâcâitoare că ceva nu era în regulă. Era un sen- 
timent familiar de acum, o umbră peste gândurile sale în care ajun- 
sese să aibă încredere, dar mai intensă acum, agasantă, persistentă, 
ca o melodie pe care nu și-o putea reaminti. 

Când trecu a cincea zi, se trezi învârtindu-se pe lângă poartă, 
strângându-și mantia în jurul trupului şi scrutând întunericul după 
semne ale căruţei ce-l readucea pe Frentis la siguranţa din Casa 
Ordinului. 

— Da' ce facem noi aici? întrebă Nortah, cu chipul schimono- 
sit de gerul pătrunzător al serii de iarnă. 

Ceilalţi erau în odaia din turn. Instruirea din acea zi fusese 
mai dură decât de obicei și aveau tăieturi de îngrijit înainte de cină. 

— ÎI aştept pe Frentis, răspunse Vaelin. Du-te înăuntru dacă 
ţi-e frig. 

— N-am zis că mi-e frig, mormăi Nortah și rămase locului. 

În cele din urmă, când cerul senin al iernii se întunecă și răsă- 
riră stelele, se zări căruța; maestrul Hutril se apropia de poartă cu 

patru băieţi, cu trei mai puţini decât plecaseră cu cinci zile în urmă, 
și Vaelin știu, chiar înainte ca roţile să hurducăie pe pietrele calda- 
râmului, că Frentis nu se afla printre ei. 

— Unde-i? îl întrebă pe Hutril când opri. 

Maestrul îi ignoră impoliteţea şi se mulţumi să-l privească 
rigid și neutru. 

— N-a fost acolo, rosti el coborând din căruță. Trebuie să vor- 
besc cu Aspectul. Rămâi aici. 

După care porni spre odăile Aspectului. Vaelin izbuti să 
aștepte doar zece secunde și se grăbi în urma lui. 

Hutril rămase câteva minute interminabile cu Aspectul, după 
aceea ieși și trecu pe lângă Vaelin fără să-i arunce vreo privire, igno- 
rându-i întrebările. Uşa Aspectului rămase ferm închisă și Vaelin se 
pomeni înaintând, ca să ciocănească. 

— Nu! îl prinse Nortah de încheietură. Ai înnebunit? 

— Trebuie să ştiu. 

— Trebuie s-aștepţi. 

— Ce s-aştept? Tăcere? Absența oricărui semn că el ar fi existat 
vreodată? Ca Mikehl sau Jennis? Aprindem un foc, rostim câteva 
vorbe şi altul dintre noi dispare, uitat. 

— Încercarea Sălbăticiei este aspră... 

— Nu și pentru el! Pentru el nu-nsemna nimic... 

— Nu poți să știi asta. Nu poţi să știi ce s-ar fi putut întâmpla 
dincolo de ziduri. 

— Eu ştiu că foametea și frigul nu l-ar fi răpus niciodată. Era 
prea puternic. 

— În ciuda puterii lui, nu era decât un copil. Aşa cum am fost și 
noi când ne-au trimis în frig și întuneric, ca să ne descurcăm singuri. 

Vaelin își eliberă mâna cu un gest furios, apoi își trecu degetele 
prin păr, frustrat. 

— Nu cred că Frentis a fost vreodată copil. 

Sunetul de cizme pe piatră le abătu atenţia spre coridor și-l 
văzură pe maestrul Sollis venind către ei. 

— Ce căutaţi aici? întrebă el oprindu-se înaintea ușii 
Aspectului. 

— Aşteptăm veşti despre Fratele nostru, replică Vaelin sec. 

Sollis îşi trădă doar un fior scurt de mânie, după care apăsă 
clanţa. 

— Atunci așteptați, rosti el şi intră. 

Trecură numai cinci minute, dar li se părură un ceas. Brusc, 
ușa sc deschise şi Sollis făcu un gest din cap, indicându-le să intre. 
Aspectul era în spatele biroului său, cu chipul prelung, la fel de 
inexpresiv ca întotdeauna, însă privirea pe care o îndreptă către 
Vaelin era gânditoare, ca şi cum ceea ce urma să spună ar fi avut 
mai multă importanţă decât ar fi ştiut băiatul. 

— Frate Vaelin, rosti el, ştii dacă Fratele Frentis are duşmani 
în afara acestor ziduri? 

Dușmani... Vaelin simţi cum i se strânge inima. L-a găsit. Nu 
l-am putut proteja. 

— Da, Aspect, replică el cu glas încărcat de tristeţe, există un 
duşman, căpetenia frăţiei criminale din Varinshold. Înainte de a 
ni se alătura, Fratele Frentis l-a lăsat fără un ochi, cu un cuţit. Am 
auzit că omul acela îi poartă dușmănie. 

Sollis pufni exasperat şi Nortah, în chip neobișnuit pentru el, 
păru a nu-şi mai găsi cuvintele. 

— Şi nu te-ai gândit, întrebă Aspectul, să ne împărtășești 
această informaţie mie sau maestrului Sollis? 

Vaelin nu putu decât să clatine din cap în tăcere amorţită. 

— ldiot arogant ce ești! rosti clar și răspicat Sollis. 

— Da, maestre. 

— Cea fost a fost, zise Aspectul. Ai vreo idee unde l-ar fi putut 
duce pe Fratele nostru bărbatul acela fără un ochi? 

Vaelin tresări. 

— E viu? 

— Maestrul Hutril a găsit un trup, însă nu era Fratele Frentis, 
deşi mortul avea împlântat în piept un jungher de vânătoare al 

Ordinului nostru. Existau semne ale unei lupte aprige, câteva urme 
de sânge, dar nu și Fratele Frentis. 

Ei știau că el era acolo. Ce idiot am fost să cred că slugile 
Chiorului nu-l vor găsi! Probabil că au urmărit căruţa şi l-au captu- 
rat viu. Își reaminti cuvintele lui Gallis „Căţărătorul“: Chioru’ spune 
că, atunci când îl va găsi, va dura un an să-l jupoaie de viu... 

— Îl voi găsi eu, îi spuse Aspectului cu glas rece și sigur pe 
sine. Îi voi ucide pe cei care l-au răpit şi-l voi aduce înapoi în Ordin. 
Viu sau mort. 

Ochii Aspectului se îndreptară spre Sollis. 

— Ce-ţi trebuie? întrebă maestrul. 

— O jumătate de zi în afara zidurilor, Fraţii mei şi câinele 
meu. 


Scrijelitul îi urmă fără împotrivire spre poarta cetăţii; fericirea 
lui inițială faţă de noutatea ieșirii din Casa Ordinului fusese poto- 
lită de seriozitatea evidentă a băieţilor. Părea să ştie ce se aștepta 
din partea lui; adulmecase ciorapul pe care-l găsiseră sub patul lui 
Frentis şi se repezise imediat către poartă, cu un schelălăit scurt. 
Ei alergară în urma lui, străduindu-se să nu-l scape din vedere. 
Copoiul-de-sclavi impuse o viteză nebună, gonind în zigzag pe 
străduţele lăturalnice ale cetăţii. Vaelin nu fu deloc surprins când îi 
conduse în pătrarul de miazăzi. 

Străzile erau în mare parte pustii, cu excepţia obișnuiţilor 
beţivi şi târfe, care preferară să dispară iute la vederea a cinci Fraţi 
din al Şaselea Ordin care alergau după un dulău foarte mare. În 
cele din urmă, Scrijelitul se opri şi rămase încordat și nemișcat, așa 
cum făcea când indica urma vreunui animal la vânătoare. Botul lui 
era îndreptat spre o tavernă cuibărită într-o fundătură întunecată, 
a cărei firmă de deasupra ușii anunţa: „Ursul negru“. Lumina trecea 
palid prin ferestre și se putea auzi vacarmul veseliei provocate de 
băutură. 

Scrijelitul începu să mârâie, încet, dar fioros. 

Vaelin îngenunche şi-l bătu ușor cu palma pe cap. 

— Stai aici, îi porunci el. 

Câinele scânci plângăreţ când ei înaintară către local, totuși 
nu se clinti. 

— Care-i planul? întrebă Dentos când se opriră în faţa uşii. 

— M-am gândit să-i întreb unde-i Frentis, replică Vaelin. 
După aceea m-aştept să aflăm dacă suntem cu adevărat pe atât de 
bine pregătiţi pe cât ne credem. 

Voioșia zgomotoasă a celor dinăuntru amuţi instantaneu la 
vederea lor. Chipuri în general nespălate şi prematur îmbătrânite îi 
priviră cu un amestec de teamă și ură palpabilă. Bărbatul dinapoia 
tejghelei barului era voinic, chel şi în mod evident deloc încântat 
să-i vadă. 

— Bună seara, domnule! îl salută Nortah, pășind spre el. 
Frumos local ai aici. 

— Nu-i primim pe cei din Ordin, replică barmanul și Vaelin 
zări pelicula de sudoare de pe buza lui superioară. N-aveţi voie să 
intraţi aici. Nu-i locu’ vostru. 

— Nu te neliniști, bunule om, îl bătu Nortah cu mâna pe 
umăr. Noi nu vrem necazuri. Nu-l vrem decât pe Fratele nostru. 
Cel care a înfipt un cuţit în ochiul stăpânului vostru acum câțiva 
ani. Fii de treabă și spune-ne unde este, și n-o să te ucidem nici pe 
tine, nici pe vreunul dintre mușteriii tăi. 

Un mormăit de furie trecu prin tavernă și barmanul își linse 
buzele; transpiraţia îi lucea acum pe tot craniul pleșuv. Pentru o 
clipită, ochii îi fugiră în dreapta, după care reveniră la Nortah. 

— Aici nu se găsesc Fraţi ai Ordinului, zise el. 

Nortah îi oferi unul dintre zâmbetele lui cele mai reuşite. 

— Dă-mi voie să fiu de altă părere. Spune-mi, știai că un om 
poate trăi și câteva ceasuri, în dureri groaznice, bineînţeles, după 
ce i-a fost spintecat stomacul? 

Vaelin urmări direcţia căutăturii scurte a barmanului, dar 
nu văzu decât picioarele băutorilor foindu-se nervos și podeaua 
prăfuită, cu excepţia unui petic curat în apropiere de vatră, mare 
de un metru pătrat. Când înaintă într-acolo, pentru a privi mai 

îndeaproape, de la o masă se ridică un ins musculos, cu încheie- 
turile falangelor late și nasul turtit, trăsături care-i caracterizau pe 
luptătorii profesioniști. 

— Unde crezi că... 

Vaelin îl izbi în gât fără să se oprească din mers, trimițându-l 
să se sufoce pe scândurile prăfuite ale podelei. Urmă un vacarm de 
scrâșnete de scaune, când se ridicară și alţi muşterii, iar un murmur 
de furie crescu printre ei. Vaelin se ghemui și inspectă peticul curat, 
care se dovedi a fi o trapă. Bine făcută, judecă el pipăind îmbinările 
cu vârfurile degetelor. 

— N-aveţi niciun drept aici! răcni barmanul, când el se ridică 
în picioare. N-aveţi dreptu’ să intraţi aici, să loviți clienţi și să 
împărţiţi ameninţări. N-aveţi dreptu”! 

Dinspre consumatorii din tavernă se auziră mormăituri sonore 
de aprobare: majoritatea se sculaseră acum și mulți ţineau în mâini 
junghere și reteveie. 

— Bastarzii Ordinului! scuipă unul dintre ei fluturând un şiş 
cu lamă lată. V-aţi băgat nasurile unde n-ar fi trebuit. O să vi le 
scurtăm noi acu’. 

Spada lui Nortah ieși din teacă precum o ceaţă și bărbatul cu 
şiş se holbă la degetele lui retezate, iar lama zăngăni pe podea. 

— Ai grijă cum vorbeşti, domnule, îl avertiză sever Nortah. 

Restul mulţimii se retrase puţin şi tăcerea se prelungi, între- 
ruptă doar de gemetele cuțitarului care-și strângea la piept mâna 
mutilată și de icnetele stridente ale luptătorului care fusese doborât 
de Vaelin. Le este frică, înţelese Vaelin privindu-le chipurile. Totuși, 
nu într-atât de frică, încât să dea bir cu fugiţii. Își găsesc puterea în 
faptul că sunt numeroși. 

Vâri degetele în gură și fluieră, o singură dată, ascuţit și sonor. 
Se aşteptase ca Scrijelitul să folosească uşa, dar se păru că dulăul 
considerase fereastra un obstacol mai comod. Cioburi de sticlă 
explodară prin tavernă și masa întunecată de mușchi mârâind 
ateriză în mijlocul încăperii, pocnind sălbatic din fălci spre orice 
muşteriu care avusese ghinionul să fie mai aproape. 

Localul se goli în câteva secunde, cu excepţia celor doi răniţi 
și a barmanului care ţinea strâns o bâtă amenințătoare și gâfâia de 
frică. 

— De ce mai stai aici? îl întrebă Dentos. 

— Dacă fug fără să mă lupt, o să m-omoare, răspunse chelul. 

— Chioru' va fi mort până dimineaţă, îl asigură Vaelin. Pleacă. 

Barmanul le mai aruncă o ultimă privire neliniștită, apoi 
azvârli bâta și ieși în goană prin uşa din spate. 

— Barkus, dă-mi o mână de ajutor, rosti Vaelin. 

Își vârâră jungherele de vânătoare între scândurile podelei şi 
trapă şi ridicară capacul. Dedesubt se vedea un beci slab iluminat; 
Vaelin zări văpăi pâlpâind pe piatra aflată la trei metri mai jos. Se 
dădu un pas înapoi, scoase spada din teacă şi se pregăti să sară. 
Scrijelitul însă găsise o urmă proaspătă şi nu văzu niciun alt motiv ca 
să mai zăbovească. Se năpusti pe lângă el și dispăru în gaură. După 
două secunde ţipetele de şoc şi durere, amestecate cu mârâiturile 
amenințătoare ale copoiului îi anunţară că acesta găsise dușmani. 

— Crezi că mai lasă ceva și pentru noi? îi făcu Barkus cu 
ochiul. 

Vaelin sări în beci, ateriză pe pardoseala din stâncă, se ros- 
togoli și se ridică în picioare cu spada întinsă înainte. Fraţii lui îl 
urmară rapid. Beciul era lung de vreo șase metri, cu torţe fixate în 
pereţi şi un tunel care dispărea în dreapta. În beci erau două trupuri 
aparţinând unor bărbaţi masivi cu beregatele sfâşiate. Scrijelitul 
stătea deasupra unuia şi-şi lingea botul însângerat. Zărindu-l pe 
Vaelin, schelălăi scurt şi porni prin tunel. 

— A dat peste urma mirosului. 

Vaelin luă o torţă de pe perete și porni după câine. 

Tunelul părea să nu se mai termine, deşi probabil că nu aler- 
gaseră decât câteva minute după Scrijelit, când dădură de o sală 
mare și boltită: o construcţie veche, cu placaj din cărămizi care se 
ridica de jur împrejur pentru a se uni într-un plafon înalt şi elegant. 
Câteva trepte placate coborau la o zonă netedă, circulară, unde se 
afla o masă mare din lemn de stejar, acoperită de vase desperecheate 


CÂNTECUL SÂNGELUI E: i 
505 


din aur și argint. La masă stăteau şase bărbaţi, care jucau cărți; în 
faţa lor se zăreau monede. Se holbară cu uimire vădită la Vaelin şi 
Scrijelit. 

— În numele Credinței, cine mai eşti şi tu? întrebă unul dintre 
ei, un bărbat înalt cu chip cadaveric. 

Vaelin observă arbaleta încărcată de pe scaunul de lângă el. 
Toţi ceilalți cinci bărbaţi aveau la îndemână spade sau topoare. 

— Unde-i Fratele meu? întrebă el. 

Bărbatul care vorbise se uită când la el, când la Scrijelit, îi văzu 
sângele de pe bot, apoi păli vizibil când Barkus și ceilalţi ieșiră din 
tunel. 

— Ai sosit în locul greșit, Frate, rosti el și Vaelin admiră efortul 
pe care-l depuse pentru a-şi stăpâni tremurul vocii. Chioru nu-i 
încântat să... 

Mâna lui ţâșni spre arbaletă. Scrijelitul se transformă într-o 
ceaţă de mușchi şi colţi, care sări peste masă și-l înşfăcă de grumaz, 
astfel că săgeata arbaletei lovi tavanul. Ceilalţi bărbaţi se ridicară 
imediat, cu armele în mâini; deși păreau speriaţi, niciunul nu vădea 
intenţia de a fugi. Vaelin socoti că discuţiile nu-şi mai aveau rostul. 

Insul robust pe care-l atacă încercă să fenteze către stânga și 
să-l lovească imediat cu toporul de jos în sus pe sub gardă, dar era 
mult prea lent și vârful spadei lui Vaelin îi străpunse gâtul înainte 
să fi putut măcar să înceapă mișcarea. Bolborosi înecat, cu ochii 
holbaţi, și din gură i se prelinse sânge. Vaelin își retrase spada, 
lăsându-l să se prăbușească pe podea, zbătându-se. 

Se întoarse și văzu că Fraţii lui îi doborâseră deja pe ceilalți 
patru. Încruntat, Barkus își ștergea lama spadei pe vesta celui pe 
care-l ucisese, de sub care se lăţea o baltă de sânge gros. Dentos 
se aplecase ca să recupereze un cuţit pentru aruncat din pieptul 
inamicului său şi lui Vaelin i se păru că clipea repede, stăvilindu-și 
lacrimile. Nortah privea în jos la bărbatul pe care-l omorâse; sân- 
gele picura de pe spada lui lăsată în jos, iar chipul îi era o mască 
încremenită. Doar Caenis nu părea afectat, își scutura arma de 
sânge și lovea cu piciorul în leșul din faţa lui pentru a se asigura că 

era mort. Vaelin ştia că prietenul lui mai ucisese, însă răceala aceea 
i se păru tulburătoare. Să nu fiu totuși singurul ucigaș adevărat din- 
tre noi? se întrebă el. 

Scrijelitul trase pentru ultima oară cu fălcile de beregata băr- 
batului înalt și-i rupse gâtul cu un trosnet sonor. Îi dădu apoi dru- 
mul și ocoli încăperea, încrețind nasul în căutarea mirosului lui 
Frentis. 

— Interesantă construcție, spuse Caenis apropiindu-se de una 
dintre coloanele care se ridicau până la boltă și trecându-și palma 
peste placajul din cărămidă. Și foarte bine realizată. Azi nu mai vezi 
asemenea meșteșug în cetate. Locul ăsta-i foarte vechi. 

— Am crezut că face parte din canalizare, rosti Dentos sec. 

Stătea cu spatele la cel pe care-l omorâse şi avea braţele strâns 
încrucișate peste piept, înfiorându-se la răstimpuri ca și cum i-ar 
fi fost frig. 

— Nici vorbă, răspunse Caenis. Asta-i altceva, sunt sigur. 
Uitaţi-vă la desenul ăsta, indică el un basorelief ciudat săpat în cără- 
midă. O carte şi o pană. Este o emblemă foarte veche a Credinței, 
care semnifică al Treilea Ordin, o pecete care nu s-a mai folosit de 
mult. Locul ăsta datează din primii ani ai cetății, când Credinţa 
abia se născuse. 

Atenţia lui Vaelin era aţintită în principal asupra Scrijelitului, 
totuși fu atras de cuvintele lui Caenis. Uitându-se în jurul sălii, văzu 
că erau șapte coloane ce se ridicau către plafon și că fiecare avea 
săpată altă emblemă la bază. 

— Cândva au fost șapte, murmură el. 

— Bineînţeles! se entuziasmă Caenis și începu să inspecteze 
pe rând coloanele. Şapte coloane. Asta-i dovada, Frate! Cândva au 
fost șapte. 

— Ce tot bolborosiţi acolo? întrebă Nortah, căruia îi revenise 
culoarea în obraji. 

Spre deosebire de Dentos, părea că nu-și putea desprinde 
ochii de la trupul inamicului pe care-l ucisese, iar spada îi era tot 
însângerată. 

— Şapte coloane, răspunse Caenis. Şapte Ordine. Ăsta-i un 
templu străvechi al Credinței. Se opri lângă o coloană și-i cercetă 
cu atenţie pecetea. Un șarpe şi un pocal, anunţă el. Pun rămăşag că 
asta-i emblema celui de-al Șaptelea Ordin. 

— Al Şaptelea Ordin? Nortah ridică în sfârşit ochii de la leş. 
Nu există un al Șaptelea Ordin. 

— Acum nu mai există, încuviință Caenis. Dar cândva... 

— Să lăsăm povestea asta pentru altă dată, interveni Vaelin 
și se întoarse către Nortah. O să-ţi ruginească lama dacă n-o 
cureţi. 

Barkus examina bogăţiile de pe masă, trecându-și palmele 
peste aur și argint. 

— Frumoase lucrușoarele astea, zise el admirativ. Dacă aș fi 
știut, îmi aduceam un sac. 

— Mă-ntreb de unde le au? zise Dentos cântărind în mână o 
farfurie din argint cu gravuri bogate. 

— Le-au furat, replică Vaelin. Luaţi ce vreţi, numai să nu vă 
îngreunaţi. 

Scrijelitul scheună scurt, cu botul îndreptat spre peretele 
masiv din stânga lui Vaelin. Barkus se apropie să-l cerceteze și-l 
lovi de câteva ori cu pumnul. 

— Un perete obișnuit, anunţă el. 

Copoiul se apropie de baza peretelui, adulmecă sonor, apoi 
începu să tragă cu ghearele de mortar. 

— Poate că-i o ușă secretă. Caenis se apropie şi-şi trecu pal- 
mele peste suprafaţa cărămizilor. S-ar putea ca pe undeva să fie o 
pârghie sau un zăvor. 

Vaelin luă toporul din mâna inertă a bărbatului pe care-l uci- 
sese și începu să lovească în perete. Izbi întruna, până ce în cărămizi 
apăru o gaură. Scrijelitul scheună iarăşi, însă Vaelin nu avea nevoie 
de simţurile lui pentru a ști ce se afla de partea cealaltă, simţea el 
însuși destul de clar izul dulceag şi greţos al descompunerii. 

Schimbă o uitătură cu Fratele Caenis, care-l privi înţelegător. 

Frentis... Dorea să fie un Frate... Dorea să fie ca tine... 

Îşi redublă eforturile cu toporul, iar cărămizile şi mortarul 
explodară într-un nor de praf roşu şi cenușiu. Fraţii i se alăturară 
cu uneltele pe care le putură găsi: Barkus avea o secure de la un 
inamic răpus, iar Dentos un picior de scaun. În scurt timp demolară 
suficient din perete ca să poată intra. 

Camera dinapoia lui era lungă şi îngustă, iar torţele din pereţi 
ofereau suficientă lumină ca să înfăţişeze o scenă de coșmar. 

— Pe Credinţă! exclamă Barkus şocat. 

Leșul spânzura din tavan, cu gleznele în lanţuri şi braţele 
legate peste piept cu o curea din piele. Era clar că atârna acolo de 
câteva zile, deoarece carnea cenușie era moale şi începuse să se des- 
prindă de pe oase. Rana căscată în gât dovedea cauza morţii. Sub 
el se afla un vas, negru de sânge închegat. În cameră mai spânzu- 
rau alte cinci trupuri, toate cu gâtlejurile retezate şi cu vase dede- 
subt, care se legănau ușor în curentul slab ce pătrundea prin pere- 
tele spart. Duhoarea era copleșitoare. Scrijelitul își încreţi nările, 
simțind miasma de putreziciune, şi rămase în preajma peretelui, cât 
mai departe de leșuri. Dentos găsi un colţ în care să vomite. Vaelin 
se luptă cu imboldul de a-l imita şi trecu de la un cadavru la altul, 
silindu-se să verifice toate chipurile, dar găsi doar necunoscuți. 

— Ce-i asta? întrebă Barkus uimit și îngreţoşat. Ai zis că insul 
ăsta-i doar un tâlhar. 

— Pare a fi un tâlhar cu ambiţii considerabile, replică Nortah. 

— Aici nu mai este vorba despre jafuri, rosti Caenis încetișor 
privind cu luare-aminte un leş spânzurat. Aici este... altceva. Își 
îndreptă privirea spre vasul cu sânge negru de dedesubt. Altceva, 
cu totul diferit. 

— Ce ar putea...? începu Nortah, însă Vaelin ridică o mână în 
semn de avertisment. 

— Ascultaţi! şuieră el. 

Se auzea slab: un sunet ciudat, glasul unui bărbat care psal- 
modia. Cuvintele nu se puteau distinge, erau străine. Vaelin porni 
în direcţia sunetelor, spre o nișă, unde găsi o uşă întredeschisă. Cu 
spada în mână, deschise ușa cu vârful cizmei. În spatele ei se afla 


CÂNTECUL SÂNGELUI 
309 


altă încăpere, tăiată grosolan în stâncă și scăldată în strălucirea 
roşie a flăcărilor; umbre negre pâlpâiau peste o scenă care-l făcu 
să-și înăbușe un strigăt. 

Frentis fusese legat de un cadru din lemn în faţa unui foc des- 
chis care duduia. Gura îi fusese astupată cu un căluș. Era gol pușcă 
și trunchiul îi era însemnat de o mulţime de tăieturi ce formau un 
desen ciudat, din care sângele șiroia în jos pe trup. Ochii îi erau 
larg deschişi, încărcaţi de agonie. La vederea lui Vaelin, se lărgiră 
şi mai mult. 

Lângă Frentis se afla un bărbat cu un cuţit, dezbrăcat până la 
brâu; forţa îi era evidentă în mușchii înnodaţi ai braţelor și liniile 
ascuţite, dure ale chipului... un chip cu un singur ochi. Găvanul gol 
fusese acoperit cu o piatră neagră și netedă, care reflectă un singur 
punct roșu de lumină dinspre foc, când se întoarse către Vaelin. 

— Aha, rosti el. Tu trebuie să fii probabil mentorul. 

Până atunci Vaelin nu dorise niciodată să ucidă cu adevărat, 
nu simţise niciodată o patimă reală de sânge. Însă acum dorinţa clo- 
cotea în el ca un cântec de furie care-i încețoșa judecata. Degpetele i 
se încleștară pe mânerul spadei când înaintă ca să atace... 

Nu știu niciodată ce se întâmplase, nu înţelese niciodată 
cu adevărat paralizia care-i cuprinse membrele, dar se pomeni 
rășchirat pe podea, cu plămânii pe neașteptate goliţi de aer și spada 
căzându-i, zăngănind, din mână. Își simţea mâinile și picioarele 
îngheţate. Se strădui să se ridice, totuşi nu se putea împinge în 
pardoseală şi dădea doar din mâini ca un beţiv care-și pierduse 
simţurile, în vreme ce bărbatul cu un singur ochi se îndepărtă 
de Frentis şi cuțitul lui sclipi ca un dinte galben pătat de sânge în 
lumina flăcărilor. 

— Hei! răcni Barkus, năpustindu-se alături de ceilalţi. A sosit 
clipa morţii, Chiorule! 

Bărbatul ridică braţul cu un gest aproape neglijent și o perdea 
de foc se înălţă dinaintea Fraţilor lui Vaelin, silindu-i să se retragă. 
Peretele de foc se întindea pe toată lăţimea sălii, din podea până în 
tavan, o barieră neîntreruptă de văpăi învolburate. 

— Îmi place focul, zise Chiorul și se întoarse cu faţa la Vaelin. 
Dansul lui este de-a dreptul frumos, nu crezi? 

Vaelin se strădui să-şi strecoare mâna pe sub mantie ca să 
tragă jungherul, dar constată că mâna nu putea decât să-i tremure 
nestăpânit. 

— Eşti puternic, remarcă bărbatul. Cei mai mulţi nu se mai 
pot clinti deloc. 

Se uită la Frentis, cu ochii holbaţi, cu sângele prelingându-i-se 
din tăieturi și trupul gol sforțându-se din toate puterile în legături. 

— Ai venit aici pentru el, continuă Chiorul. Tu eşti cel care 
mi-a spus că va veni să mă omoare. Al Sorna, Şoimul-negru război- 
nic, ucigaş, asasin, prăsila Lordului Bătăliilor. Am auzit de tine. Tu 
ai auzit de mine? rânji el fără veselie. 

Spre propria surprindere, Vaelin constată că mai putea să 
scuipe. Scuipatul căzu pe cizmele Chiorului. 

Zâmbetul acestuia dispăru. 

— Văd că da. Mă-ntreb ce ai auzit? Că sunt un tâlhar? O căpe- 
tenie a tâlharilor? Adevărat, desigur, însă doar parţial. A trebuit 
desigur să-mi ucizi câţiva oameni ca să ajungi aşa departe. Nu te-ai 
întrebat de ce n-au fugit ei? De ce se temeau mai mult de mine 
decât de tine? 

Chiorul se lăsă pe vine, își apropie chipul de al lui Vaelin și 
şuieră: 

— Vii aici, cu spada, Fraţii şi câinele tău și n-ai habar cât de 
neînsemnat ești! 

Își întoarse faţa, arătându-i piatra neagră din găvan. 

— Ai fi iertat dacă ai crede că ăsta a fost un blestem. De fapt, 
a fost un dar, un dar minunat pentru care ar trebui să-i mulțumesc 
Fratelui tău mai tânăr. Câtă putere mi-a dat el! O putere îndeajuns 
de mare ca să domnesc peste toate lepădăturile cetăţii. M-am întro- 
nat rege al hoţilor și ucigaşilor, am mâncat din farfurii de argint şi 
mi-am satisfăcut poftele cu târfele cele mai iscusite. Am tot ce și-ar 
putea dori un bărbat, însă există un lucru pe care nu-l pot uita, 
un lucru care-mi tulbură somnul... Se ridică şi porni spre Frentis. 

Durerea cauzată de un căţelandru din șanț care mi-a străpuns 
ochiul c-un cuţit. 

Frentis se zbătu în legături, cu chipul deformat de ură și furie, 
și Vaelin putu auzi obscenităţile înfundate pe care încercă să le 
scuipe prin căluș. 

— N-a vrut să vorbească, să știi, i se adresă Chiorul peste umăr. 
Ar trebui să fiţi mândri de el. A refuzat să împărtășească secretele 
Ordinului vostru, deși acum, când te afli chiar tu aici, cutez să cred 
că voi afla răspunsuri la toate întrebările mele. 

Lipi vârful cuțitului de pieptul lui Frentis, îl adânci un centi- 
metru în carnea băiatului și trasă o tăietură de la sân până la coaste. 
Dinţii lui Frentis se zăriră albi pe căluș, când urlă. 

Vaelin se chinui să-și strângă braţele sub el, aducând sub piept 
membrele amorţite ca de ger, apoi se strădui să se ridice în capul 
oaselor. 

— Nu te obosi, zise Chiorul întorcându-se de la Frentis ţinând 
în mână cuțitul însângerat. Te asigur că ești strâns legat. 

Scrâșnind din dinţi, Vaelin izbuti să se ridice de pe pardoseala 
din piatră, tremurând din tot corpul de efort. 

— Puternic, într-adevăr! încuviinţă Chiorul. Dar nu pot 
s-accept asta. 

Aceeași paralizie generală îngheţată îl cuprinse din nou pe 
băiat, inundându-i brațele şi picioarele, răspândindu-se în piept şi 
vintre, doborându-l, secătuit. 

— Îmi simţi puterea? Chiorul veni lângă el. La început m-a 
speriat, deoarece până şi unul ca mine poate simţi fiorul privirii 
într-un hău, totuși spaima se destramă. Ridică lama pătată de sân- 
gele lui Frentis. Acum am secretul. Am ştiinţa să mă fac imun faţă 
de toţi dușmanii. Îşi plimbă un deget pe tăiș, culese o picătură de 
sânge de pe lamă și o duse la gură. Cine s-ar fi gândit că va fi atât de 
simplu? Ca să fii rege peste tâlhari, trebuie să verși mult sânge. În 
ultimii ani eu m-am scăldat în sânge, pentru că am căutat victime 
care să-mi potolească furia împotriva Fratelui tău mai tânăr de aici. 
Și, pe măsură ce m-am scăldat, am văzut că puterea mea crește, 

așa că acum nici chiar unul puternic ca tine nu poate sta împotriva 
voinţei mele. Mi s-a spus că destinul tău se află altu... 

Caenis sări prin peretele de foc, cu spada mult ridicată și 
ținută cu ambele mâini. O cobori cu toată puterea când tălpile îi 
atinseră podeaua și tăișul îl despică pe Chior de la umăr până la 
stern. Privirea de pe chipul bărbatului fu de totală uimire. 

— Foc fără căldură, rosti Caenis. Nu-i defel foc. 

Paralizia lui Vaelin dispăru când cadavrul căzu și zidul din 
foc pe care-l ridicase Chiorul pieri instantaneu. Vaelin simţi braţe 
care-l ridicară; membrele continuau să-i tremure, încă amorțite. 
Barkus și Nortah tăiară legăturile lui Frentis și-i scoaseră călușul 
din gură. Eliberat, băiatul aproape că înnebuni, dezlănţuind bles- 
teme pline de ură spre forma inertă a Chiorului, după care-i luă 
cuțitul și i-l împlântă iar și iar în trup. 

— Nenorocit împuţit! urlă el. Credeai c-o să mă jupoi, morții 
tăi! 

Vaelin le făcu semn celorlalți să rămână locului și-l lăsă pe 
Frentis să se descarce asupra leșului, până se nărui de oboseală 
peste trupul călăului său, însângerat și vlăguit. 

— Frate, rosti el după aceea punând mâna pe umărul băiatu- 
lui, trebuie să ne ocupăm de rănile tale. 

CAPITOLUL 8 


— Sora Sherin este tot în miazăzi, îi spuse Fratele Sellin lui Vaelin 
la poarta celui de-al Cincilea Ordin, privindu-l pe Frentis, care 
atârna plin de sânge și lipsit de cunoștință între Barkus şi Nortah. 
Maestrul Harin i-a preluat îndatoririle. Intraţi, Fraţilor, le deschise 
larg poarta. Vă voi duce la el. 

Maestrul Harin petrecu mai bine de un ceas cosând şi ban- 
dajându-i tăieturile lui Frentis şi le ceru să părăsească sala de 
tratamente când sfaturile lor nesolicitate și întrebările constante 
deveniră prea iritante. Vaelin o găsi pe Aspectul Elera așteptând 
pe coridor. 

— Văd că aţi avut o zi grea, Fraţilor, zise ea. În sala noastră de 
mese vă aşteaptă mâncare. 

Mâncară în tăcere, străduindu-se să nu vorbească în prezenţa 
atâtor membri ai celui de-al Cincilea Ordin. Tămăduitorii se holbau 
la intrușii cu straie albastre și chipuri aspre; câteva feţe familiare 
care-l salutară pe Vaelin primiră drept răspuns doar o încuviinţare 
scurtă din cap. Masa lor era ticsită cu hrană, însă Vaelin descoperi 
că nu avea poftă de mâncare. Mâinile continuau să-i tremure uşor 
de la ceea ce-i făcuse Chiorul, iar imaginile cu Frentis legat și sân- 
gerând nu-i dispăruseră din prim-planul gândurilor. 

Elera li se alătură după vreo oră. 

— Maestrul Harin mi-a spus că Fratele vostru își va reveni. Va 
trebui să stea însă la noi câteva zile, până se vindecă. 

— Este treaz? întrebă Vaelin. 

— Maestrul Harin i-a dat o licoare pentru somn. Ar trebui să 
se trezească dimineaţă. Îl puteţi vizita atunci. 

— Mulţumesc, Aspect. Pot ruga să fie înștiințat Ordinul nos- 
tru? Aspectul Arlyn îmi așteaptă raportul. 

Ea îl trimise pe Fratele Sellin la Casa celui de-al Şaselea Ordin 
și le puse băieţilor la dispoziţie o odaie în aripa de răsărit. Vaelin 

insistă să stea cu Frentis, iar Caenis îl însoţi, pe când ceilalți se cul- 
cară, și-și curăță armele ca să-și treacă timpul. Spada și cuțitele 
așezate pe podea sclipeau în lumina lumânărilor, în timp ce el 
şterse toate lamele cu grijă meticuloasă. Scrijelitul fusese închis 
într-o cușcă goală din grajduri, unde ignorase mâncarea primită și 
acum urla întruna, iar schelălăiturile lui plângăreţe ajungeau până 
la ei prin ziduri. 

Vaelin studie pumnalul cu lamă lungă pe care-l luase de la 
Frentis, cel cu care Chiorul îi acoperise trupul cu un păienjeniș 
de tăieturi. De drept, ar fi trebuit să fie al lui Caenis, dar acesta 
îl refuzase cu o grimasă de dispreţ. Dintr-un impuls de moment, 
Vaelin decisese să-l păstreze; era o armă minunat făurită, cu 
model neobișnuit, lama bine călită şi mânerul terminat elegant 
cu o măciulie din argint; pe gardă se înșiruiau litere necunoscute. 


Era neîndoielnic o armă de dincolo de mare. Se părea că braţele 
Chiorului fuseseră lungi. 


— Focul era o iluzie, rosti el. 


își auzea glasul sec şi nepăsător, reamintindu-i de Fratele 
Makril și de poveştile lui plictisitoare despre foc și măcel. 

Caenis ridică ochii de la arme şi încuviinţă dând din cap, fără 
să se oprească din ocupaţia lui de a șterge cu o cârpă tăișurile. 

— Bezna... urmă Vaelin. Sângele îi dădea putere. Pentru asta 
erau cadavrele. 


Caenis nu mai înălță privirea, însă aprobă iarăși, curățându-și 
armele. 

Vaelin simţi cum tremurul îi revenea în mâini și furia clocoti 
în el amintindu-și cât de neajutorat fusese în faţa Chiorului. Nu 
același lucru se putea spune despre Caenis. El putuse sări prin focul 
zămislit de Beznă pentru a-l hăcui pe cel care-l invocase. Tu știi mai 
multe decât îmi spui, înţelese el. Dintotdeauna a fost așa. 

— Între noi nu există taine, rosti el cu glas tare. 

Mâna lui Caenis se opri la jumătatea gestului prin care îşi 
curăța spada. Ochii săi îi întâlniră pe ai lui Vaelin și, pentru o cli- 
pitá, în ei se zări ceva cu totul diferit de afecțiunea şi respectul pe 

care le vedea de obicei în privirea prietenului său, ceva aproape 
iritat. 

Uşa se deschise şi intră maestrul Sollis însoţit de Aspectul 
Elera. 

— Voi doi trebuie să vă odihniţi, rosti el sec, apoi avansă spre 
pat pentru a-l privi pe Frentis şi cercetă bandajele pătate de sânge 
care-i acopereau pieptul și braţele. Va rămâne cu cicatrice, Aspect? 

— Tăieturile au fost adânci. Maestrul Harin este iscusit, dar... 
Femeia deschise braţele. Nu putem face chiar orice. Din fericire, 
mușchii nu i-au fost atinși. În curând, va fi din nou puternic. 

— Cel care a făcut astea este mort? îl întrebă Sollis pe Vaelin. 

— Da, maestre. Vaelin îl arătă pe Caenis. Fratele meu l-a ucis. 

Sollis se uită la Caenis. 

— Era iscusit? 

— Priceperea lui nu stătea în arme, răspunse Caenis privind 
nesigur către Elera. 

— Vorbeşte fără teamă, îi porunci Sollis. 

Caenis îi povesti tot ce se întâmplase de la plecarea lor din 
Casa Ordinului, apoi în taverna „Ursul Negru“ şi până la confrun- 
tarea cu Chiorul de sub cetate. 

— Bărbatul acela cunoştea căile Beznei, maestre. El a putut 
invoca o iluzie de foc şi l-a încătuşat pe Fratele Vaelin doar prin 
puterea voinţei. 

— Dar nu şi pe tine? arcui o sprânceană Sollis. 

— Nu. Cred că l-am luat prin surprindere, înțelegând că focul 
lui nu era decât o amăgire. 

— Te-ai asigurat că l-ai omorât? 

— Este mort, maestre, interveni Vaelin. 

Sollis şi Elera schimbară o privire tugară. 

— Am auzit că Aspectul a fost îndeajuns de amabilă ca să vă 
asigure un dormitor, spuse Sollis revenind la Frentis. S-ar simţi jig- 
nită dacă nu i-aţi răsplăti politețea aşa cum se cuvine. 

Înţelegând că li se cerea să plece, cei doi se ridicară şi porniră 
spre ușă. 

— Să nu mai povestiţi nimănui despre cele întâmplate, rosti 
Sollis înainte ca ei să iasă. Şi faceţi ceva să tacă dulăul ăla blestemat! 


Dimineaţă, maestrul Sollis îi chestionă amănunţit despre dru- 
mul urmat până în sălaşul Chiorului şi despre străvechiul templu al 
Credinței pe care-l păsiseră. Vaelin se oferi să-l călăuzească, dar se 
alese cu un refuz ferm. Când fu mulţumit de ce aflase de la ei, Sollis 
le spuse să se întoarcă la Casa Ordinului. 

— Fratele Frentis... începu Vaelin. 

— Se va înzdrăveni la fel de bine și dacă voi veţi fi la instrucţie, 
acolo unde vă este locul. Până la Încercarea Spadei mai sunt doar 
opt săptămâni și niciunul dintre voi nu este încă pregătit. 

Reveniră fără chef la Casa Ordinului, fără Sollis, care îi mai 
avertizase o dată să nu scoată nicio vorbă înainte ca el să investi- 
gheze ce găsiseră sub cetate. Scrijelitul schelălăise în semn de pro- 
test când îl luaseră din Casa celui de-al Cincilea Ordin și fusese 
nevoie de multe cuvinte liniştitoare din partea lui Vaelin înainte de 
a le urma pașii. 

Vaelin avu impresia că odaia lor din turn se micşorase cât 
timp lipsiseră. Noaptea de grozăvii şi taine o făcea să pară micuță, 
ca de copii, deși trecuse foarte mult timp de când el însuși nu se 
mai simţea copil. Îşi puse echipamentul la locul lui și se întinse pe 
patul îngust, închizând ochii doar pentru a revedea peretele de foc 
al Chiorului şi trupul torturat al lui Frentis. Credeam că am învăţat 
multe, gândi el, dar nu știu nimic. 


Băieţii din grupul lui Frentis puseră întrebări, dar Vaelin 
urmă instrucţiunile maestrului Sollis şi le spuse că Frentis fusese 
atacat de un leu de munte în timpul Încercării Sălbăticiei. Acum 
era îngrijit în Casa celui de-al Cincilea Ordin şi avea să revină 
în câteva zile. Sollis nu le povesti nimic despre cercetările sale 
după ce se întoarse în Ordin, iar Aspectul nu le solicită prezenţa. 
Răpirea lui Frentis avea să fie alt noneveniment în istoria 
Ordinului. Ordinul luptă, însă adesea luptă în umbră. Pe măsură 

ce înainta în vârstă, Vaelin descoperea tot mai mult adevăr în 
cuvintele maestrului Sollis. 

Frentis însuşi nu povesti nimic despre cele întâmplate după 
ce se întoarse, ci-și reluă instrucţia cu o vigoare tulburătoare, parcă 
respingând rănile făcute de Chiorul prin ignorarea durerilor cau- 
zate de eforturi. Comportamentul i se schimbase, de asemenea: 
era mai puţin predispus să zâmbească, iar, dacă înainte fusese 
vorbăreţ, acum era în general tăcut. În același timp irascibilitatea 
îi sporise și maeştrii fură nevoiţi să-l smulgă din câteva încăierări. 
Până şi ceilalţi din grupul său păreau precauţi în prezenţa lui. Doar 
cu Scrijelitul și Vaelin își regăsea urme din firea cea veche, impli- 
cându-se plin de energie în dresarea căţelușilor care crescuseră 
binișor. Continua totuși să păstreze tăcere despre cele suferite, deşi 
Vaelin îl surprinsese uneori trecându-și degetele peste păienjenișul 
de cicatrice care-i brăzdau pielea, cu faţa ciudat gânditoare, ca și 
cum ar fi încercat să le descifreze înţelesul. 

— Te dor? îl întrebă Vaelin într-o seară de eltrian. 

Căţeii erau obosiţi după ziua petrecută prin păduri cu maes- 
trul Hutril şi abia dacă mai hăpăiau leneș bucăţelele de hrană care 
le erau aruncate în cuști. 

Frentis își retrase iute mâna de lângă cămașă. 

— Puțin. Tot mai puţin, pe măsură ce trec săptămânile. 
Aspectul Elera mi-a dat o alifie pentru ele și mă ajută destul de mult. 

— A fost vina mea... 

— Las-o baltă. 

— Dacă i-aș fi spus Aspectului... 

— Am zis s-o lași baltă! 

Frentis privea încordat spre cușcă. Cuţitaș, cățelul lui favorit, îi 
simţi starea şi veni să-i lingă mâna, scheunând îngrijorat. 

— El e mort, continuă Frentis mai calm, iar eu sunt viu. Așa că 
las-o baltă. Nu-l poţi ucide de două ori. 

Se întoarseră împreună spre donjon, înfășurându-se strâns în 
mantii împotriva frigului, deși iarna se îndepărta şi copacii din jur 
se grăbeau să primească nuanțele verzi ale primăverii. 

— Luna viitoare va fi Încercarea Spadei, spuse Frentis. 
Te-ngrijorează? 

— De ce? Crezi că ar trebui? 

— Am pus deja rămășag pe toată colecția mea de cuțite că-i vei 
termina pe toţi trei în mai puţin de două minute. Nu... mă refeream 
la ce va urma după aceea. Te vor trimite de aici, nu? 

— Așa mă aștept. 

— Crezi că ne vor îngădui să slujim împreună când voi fi con- 
firmat? Mi-ar plăcea. 

— Şi mie, dar nu cred că vom avea de ales. Sunt aproape sigur 
că va trece mult timp înainte să ne revedem. 

Zăboviră în curtea interioară și Vaelin simţi că Frentis mai avea 
multe de spus. 

— Eu... începu Frentis, apoi se opri, foindu-se stânjenit. Mă 
bucur c-ai vorbit pentru mine când am venit aici, urmă el după o 
clipă. Mă bucur că sunt în Ordin. Simt ca și cum aș fi fost menit să 
mă aflu aici. Aşa că n-ar trebui să te simţi vinovat pentu nimic din 
ce mi s-ar întâmpla, da? Orice mi s-ar întâmpla de acum înainte, tu 
nu trebuie să te simţi vinovat și nici nu trebuie să vii în goana mare 
când dau de vreun necaz. 

— Tu n-ai fi venit în goana mare dacă eu aș fi dat de vreun 
necaz? 

— Asta-i altceva. 

— Ba nu, este exact același lucru. Vaelin îl bătu cu palma pe 
umăr. Du-te să te odihneşti niţel. 

Făcuse doar câţiva pași, când Frentis rosti cu glas puţin mai 
tare decât o şoaptă ceva care-l făcu să se oprească: 

— Cel care aşteaptă ne va distruge. 

Se răsuci și-l văzu pe băiat gârbovit în mantie, cu braţele 
strânse peste piept, cu chipul precaut. Îi evita ochii. 

— Poftim? zise Vaelin. 

— El mi-a zis. Frentis făcu o grimasă, parcă străpuns de dureri, 
şi Vaelin ştiu că retrăia tortura Chiorului. S-a înfuriat când n-am 
vrut să-i spun ce dorea să afle. Mă-ntreba întruna despre Încercări 

şi despre ceea ce învăţăm aici. Părea să creadă că ni se predau prac- 
ticile Beznei. Un ticălos idiot! N-am vrut să-i spun însă nimic. Aşa 
că m-a crestat și apoi a spus: „Cel care aşteaptă va distruge Ordinul 
tău iubit, băiete“. 

Cel care așteaptă... 

— Ţi-a spus ce-nsemna asta? 

— Mi-am pierdut cunoștința când a reînceput să mă taie. 
Când aţi apărut voi, tocmai izbutise să mă trezească. 

— l-ai spus Aspectului toate astea? 

Frentis clătină din cap. 

— Nu ştiu de ce n-am făcut-o. Pur și simplu am simţit că nu 
trebuie s-o spun nimănui, ci doar ţie. 

Vaelin simţi un fior care nu avea nicio legătură cu frigul serii. 
Pentru o clipă revenise în pădure în timpul Încercării Alergării și-i 
asculta pe ucigașii lui Mikehl, care discutau despre identitatea vic- 
timei lor. Celălalt... Ai auzit ce-a zis celălalt. M-au trecut fiorii când 
l-am auzit. 

— Să nu mai spui nimănui, îl instrui pe Frentis. Chiorul nu ţi-a 
zis nimic. Văzu cum băiatul se cutremură în mantie și se sili să zâm- 
bească. El era oricum cu minţile duse. Cuvintele lui nu-nseamnă 
nimic. Dar e mai bine să păstrăm asta între noi. Dacă le vom povesti 
Fraţilor, nu vom da naştere decât la zvonuri nebunești. 

Se uită la Frentis, care încuviinţă din cap, apoi se îndepărtă, 
continuând să-și strângă umerii pe sub mantie, pipăindu-și neîn- 
doios cicatricele. Oare va visa la noapte? se întrebă Vaelin şi simţi o 
undă de vinovăţie amestecată cu regret. De ce n-am putut să fiu eu 
cel care l-a omorât pe Chior? 

CAPITOLUL 9 


Dimineaţa Încercării Spadei aduse o ploaie violentă, care trans- 
formă pământul în noroi şi nu contribui cu nimic în a le înveseli 
spiritele. Încercarea urma să se desfășoare într-o arenă aflată la 
marginea cetăţii, o construcţie veche din granit lucrat cu grijă, 
tocită de timp și de elementele naturii. I se spunea simplu Cercul, 
și Vaelin nu cunoscuse niciodată pe cineva care să-i poată povesti 
când sau de ce fusese ridicată. Privind-o acum, văzu că existau simi- 
litudini cu templul celor șapte Ordine pe care-l găsiseră sub cetate; 
curbura coloanelor de susținere spre gradene aducea cu eleganța 
structurii subterane. Întrezări ici-colo ornamente în zidărie, baso- 
reliefuri complicate, de mult degradate, care aminteau de desenele 
mult mai bine conservate din templu. Îi atrase atenţia lui Caenis 
asupra lor pe când maestrul Sollis îi conducea în umbra de sub 
coloane, dar nu primi drept răspuns decât o mormăitură. În acea 
zi până şi Caenis era prea concentrat ca să se dedice curiozităţilor. 

Vaelin putea zări teama şi nesiguranța de pe chipurile Fraţilor 
săi, însă descoperi că nu era în stare s-o oglindească. El pur şi sim- 
plu nu reușea să simtă emoţiile care-l făcuseră pe Dentos să-şi 
vomite micul dejun şi pe Nortah să tacă, alb la faţă. Lui nu-i era 
teamă și nu înţelegea de ce. Azi avea să înfrunte trei bărbaţi în luptă 
armată. Avea să-i ucidă sau avea să fie ucis. Posibilitatea morţii ar 
fi trebuit să-l fi înfrigurat până în măduva oaselor. Poate că tocmai 
simplitatea situaţiei îi răpea frica. De data asta nu existau între- 
bări, nici taine, nici mistere. Ori trăia, ori murea. Totuşi, în ciuda 
incapacității de a se teme de Încercare, ceva continua să-l sâcâie, 
un glăscior insistent la marginea conștiinței, care şoptea cuvinte pe 
care Vaelin nu dorea să le audă: Poate că nu ţi-e frică de Încercare, 
fiindcă, de fapt, îţi face plăcere. 

Fără să vrea, îşi aminti de Încercarea Cunoaşterii, de adevărul 
teribil pe care Aspectele i-l smulseseră. Eu pot să ucid. Eu pot să 

ucid fără șovăială. Am fost menit să fiu războinic. Imaginile celor pe 
care-i omorâse îi reveniră în goană: arcașul din pădure, asasinii fără 
chip din Casa celui de-al Cincilea Ordin, mercenarul Chiorului. Era 
adevărat că nu simţise nicio şovăială în uciderea vreunuia, dar oare 
îi făcuse cu adevărat plăcere? 

— Așteptaţi aici. 

Maestrul Sollis îi conduse într-o odaie aflată departe de intra- 
rea principală. Pereţii erau groși, totuși puteau auzi strigătele 
mulțimii din Cerc. Încercarea Spadei era un eveniment popular în 
cetate, dar numai cei suficient de bogaţi puteau cumpăra bilete și, 
de obicei, spectacolul care ţinea trei zile era urmărit de cetăţenii cei 
mai avuţi din Tărâm, care pariau sume uriaşe pe rezultatul fiecă- 
rei înfruntări. Profiturile încasate erau donate celui de-al Cincilea 
Ordin, pentru a-i îngriji pe bolnavi. Vaelin nu putea să nu zâm- 
bească dându-și seama de ironia situaţiei. 

— Ce-i așa amuzant? întrebă Nortah. 

Vaelin clătină din cap și se aşeză pe una dintre banchetele de 
piatră, ca să aștepte. În acea zi în grupul lui Vaelin erau douăzeci 
de Fraţi. Ceilalţi cincizeci de supraviețuitori din cei trei sute care 
începuseră instruirea laolaltă ca băieţi de zece-unsprezece ani ter- 
minaseră Încercarea în cele două zile anterioare. Deocamdată zece 
fuseseră uciși, iar alţi opt fuseseră atât de grav schilodiţi, încât nu 
mai puteau sluji Ordinul. Mulţi suferiseră răni serioase, care aveau 
să necesite săptămâni de vindecare. Alaiul Fraţilor răniți și șocați 
care intraseră pe poartă în ultimele două zile contribuise considera- 
bil la sporirea temerilor care-i apăsau acum pe cei mai mulţi. Dintre 
toţi, numai Vaelin și Barkus păreau neafectaţi. 

— Vrei o trestie-de-zahăr? îi oferi Barkus așezându-se lângă el. 

— Mulţumesc. 

Trestia era proaspătă și dulceaţa îi era compensată de o acidi- 
tate ușoară, totuși reprezenta o distragere salutară de la dispoziţia 
încruntată a celorlalţi. 

— Mă-ntreb cine va fi primul? zise Barkus după un moment. 
Mă-ntreb cum se alege? 

— Tragem la sorţi, îi răspunse maestrul Sollis din ușă. Nysa, 
tu eşti primul. Haide! 

Caenis încuviinţă încet, cu faţa imobilă, și se ridică. lar când 
vorbi, glasul abia i se auzi. 

— Fraţilor... începu el, apoi se opri sugrumat. Eu... 

Se bâlbâi o clipă, după care Vaelin îl prinse de antebraţ. 

— Ştim, Caenis. O să te văd în curând. Toţi o să te vedem. 

Cei cinci se ridicară în picioare și se prinseră de mâini. Dentos, 
Barkus, Nortah, Vaelin și Caenis. Vaelin și-i reaminti cum fuseseră 
ca băieţi. Barkus, grăsun și stângaci. Caenis, slăbănog și temător. 
Dentos, gălăgios și guraliv. Nortah, morocănos şi ranchiunos. Acum 
vedea doar umbre ale băieților aceia în tinerii zvelţi cu feţe serioase 
dinaintea lui. Erau puternici. Erau ucigași. Erau ceea ce Ordinul 
făcuse din ei. Acesta este un sfârșit, înţelese el. Trăiești sau mori, 
aici este momentul unde lucrurile se schimbă pentru totdeauna. 

— A fost un drum lung, spuse Barkus. Nu m-am gândit nicio- 
dată că voi ajunge atât de departe. Și n-aş fi ajuns dacă n-aţi fi fost 
voi. 

— N-aș schimba nimic din ce-a fost, zise Dentos. În fiecare zi 
îi mulțumesc Credinței pentru locul meu în Ordin. 

Chipul lui Nortah era încordat, cu sprâncenele adunate, lup- 
tându-se să-și stăpânească teama. Vaelin crezu că va rămâne tăcut, 
dar după o clipă rosti: 

— Eu... sper să reușiţi toţi. 

— O să reușim! Vaelin le strânse mâinile tuturor. Noi reușim 
întotdeauna. Să luptaţi bine, Fraţilor. 

— Nysa, vorbi Sollis din prag. Părea nerăbdător și Vaelin fu 
surprins că le îngăduise interludiul acela. Haide! 


Vaelin constată că așteptarea pentru a afla dacă prietenii săi 
au murit constituia o formă aparte de agonie, pe lângă care efec- 
tele rădăcinii de joffril păreau un banal ceai de lămâie. Fraţii lui 
fură chemați unul câte unul de către maestrul Sollis, apoi urma 
o așteptare scurtă înainte ca mulțimea să erupă în ovaţii, a căror 

intensitate creştea și cobora odată cu evenimentele luptei. După 
un timp, descoperi că putea evalua desfășurarea unei lupte, dacă nu 
și învingătorul, după reacţia spectatorilor. Unele se încheiau iute, 
în câteva secunde; lupta lui Caenis, de pildă, fusese foarte scurtă. 
Vaelin nu putea spune dacă asta era bine sau rău. Alte lupte fură 
mai lungi; atât Barkus, cât și Nortah trecură prin înfruntări prelun- 
gite, de minute întregi. 

Dentos fu penultimul chemat, înaintea lui Vaelin. Se sili să 
zâmbească, strânse puternic mânerul spadei şi-l urmă pe maestrul 
Sollis afară din încăpere, fără să privească îndărăt. Judecând după 
zgomotul mulțimii, lupta lui fu plină de evenimente, după ovaţiile 
gălăgioase se lăsă tăcere totală, apoi o explozie de aplauze repetate 
de câteva ori. Când ultimul val de zgomote străbătu odaia, Vaelin 
nu reuși să judece dacă Dentos supravieţuise. 

Mult noroc, Frate, gândi el, rămas singur acum. Poate că mă 
voi alătura ţie în curând. Mâna îl durea din cauza forţei cu care 
strângea mânerul spadei; încheieturile degetelor i se albiseră. Oare 
asta-i cu adevărat frică? se întrebă el. Sau doar tracul scenei? 

— Sorna. Maestrul Sollis apăru în ușă privindu-l pe Vaelin cu o 
intensitate pe care tânărul n-o văzuse până acum. E timpul. 

Tunelul care dădea în arenă păru lung, mai lung decât şi-ar fi 
putut imagina. Timpul îi jucă feste când îl străbătu, astfel încât s-ar 
fi putut să fi mers un minut sau o oră. În tot acel timp vacarmul tri- 
bunelor sporea în intensitate, până ce Vaelin se simţi de-a dreptul 
cufundat în zgomot la ieşirea pe nisipul din arenă. 

Spectatorii răcneau spre el de pe gradenele care urcau de jur 
împrejur — erau cel puţin zece mii. Nu puteai distinge un chip 
anume în mulţime, care era pur și simplu o masă ce clocotea și 
gesticula. Nimeni nu părea să bage în seamă ploaia care continua 
să cadă în perdele necontenite, mânate de vânt. Pe nisip se vedea 
sânge diluat de ploaie, care fusese greblat, pentru ca băltoacele să 
nu se închege, totuși se zărea un roşu perfect clar pe galbenul-ver- 
zui al arenei. Trei bărbaţi îl așteptau acolo şi toţi erau înarmaţi cu 
spade de model asraelin. 


ANTHONY RYAN 


324 


— Doi ucigași şi un violator, spuse Sollis. Vaelin presupuse că 
glasul bărbatului părea să tremure din cauza vuietului mulţimii. 
Îşi merită soarta. Nu le arăta milă. Atenţie la cel înalt, care pare să 
ştie să lupte cu spada. 

Ochii lui Vaelin îl găsiră pe cel mai înalt dintre ei: un bărbat 
bine clădit de vreo treizeci și cinci de ani, cu păr tuns scurt și poziţie 
naturală echilibrată: picioarele aliniate cu umerii, spada ţinută jos. 
Este instruit, înţelese Vaelin. 

— Un soldat. 

— Soldat sau tămăduitor, tot ucigaș rămâne. După o pauză 
scurtă, Sollis adăugă: Noroc, Frate! 

— Mulţumesc, maestre. 

Vaelin scoase spada, îi întinse teaca lui Sollis și înaintă în 
arenă. Răcnetele spectatorilor se dublară la apariţia lui și distinse 
pe alocuri câte un cuvânt. 

— Sorna!... Șoimul-ucigaş!... Ucide-i, băiete!... 

Se opri la trei metri de bărbaţi și-i privi pe rând, în vreme 
ce vacarmul mulțimii se diminuă în murmure de aşteptare. Doi 
ucigași și un violator. Nu arătau a criminali. Cel din stânga era un 
ins nebărbierit, pur şi simplu speriat, care ţinea spada cu mână tre- 
murătoare sub ropotele ploii și privirile a zece mii de suflete care îi 
aşteptau moartea. Violatorul, decise Vaelin. Cel din dreapta era mai 
îndesat şi mai puţin speriat. Își trecea întruna greutatea de pe un 
picior pe celălalt, aţintindu-l pe Vaelin cu ochi strălucitori de sub 
sprâncenele groase, în timp ce rotea spada cu mâna dreaptă; ploaia 
sărea în jerbe de pe lamă. Rosti ceva și scuipă picături de apă de pe 
buze, o sudalmă sau o provocare, dar cuvintele se pierdură în ploaie 
şi vânt. Ucigaş. Al treilea bărbat, soldatul, nu arăta teamă și nu 
simţea nevoia să rotească spada ori să vorbească. Se mulțumea să 
aștepte, cu privirea atentă, având postura de spadasin pe care Vaelin 
o știa prea bine. Gata să omoare, cu siguranță, totuși... ucigaș? 

Bărbatul din dreapta atacă primul, așa cum se așteptase, repe- 
zindu-se cu o lovitură simplă. Vaelin se folosi chiar de parada sa 
pentru a-și îndrepta tăișul spre gâtul lui, însă bărbatul era iute şi se 

feri, astfel că doar îi crestă obrazul. Cel din stânga încercă să profite 
şi se năpusti urlând, ridicând spada deasupra capului ca s-o abată 
în umărul lui Vaelin. Tânărul se roti şi lama trecu la o şchioapă 
de el, pentru a se înfige surd în nisip. Vârful spadei lui Vaelin îi 
pătrunse după aceea sub bărbie, suind prin limbă și os, către creier. 
Vaelin retrase spada iute și făcu un pas în lateral, știind că soldatul 
va ataca acum. 

Lovitura lui fu iute şi bine plasată, letală și direcţionată spre 
piept. Lama lui Vaelin îi atinse vârful şi o devie în sus, lăsând o des- 
chidere către pieptul soldatului. Contraatacul lui Vaelin fu suficient 
de rapid ca să ia prin surprindere pe oricare dintre Fraţii săi, dar 
bărbatul înalt îl pară fără dificultate aparentă. Se retrase apoi, uşor 
ghemuit, cu spada aproape de nisip. Ochii lui nu-l părăseau nicio 
clipă pe Vaelin. 

Bărbatul îndesat încerca să se ţină de obrazul spintecat cu o 
mână, iar cu cealaltă mișca spada dezordonat, împleticindu-se şi 
scuipând printre buzele însângerate înjurături neauzite de Vaelin. 

Vaelin fandă către soldat, retezând spre picioarele lui pentru 
a-l sili să se retragă, după care îl atacă pe bărbatul îndesat cu ase- 
menea iuțeală, încât nu mai putea fi vorba despre vreo apărare, 
rostogolindu-se pe sub o încercare defensivă disperată, pentru a 
lovi ucigător din spate. Vârful spadei străpunse inima celuilalt și-i 
ieși prin piept. Vaelin își sprijini talpa de spinarea muribundului 
şi smulse lama la timp ca să eschiveze alt asalt al soldatului. Avu 
impresia că vede o picătură de ploaie retezată în două de tăişul lui. 

Se îndepărtară după aceea unul de celălalt, dându-și târcoale, 
cu spadele ţinute la orizontală, ochii fixați asupra adversarului. 
Bărbatul îndesat avu nevoie de câteva minute ca să moară, zbă- 
tându-se pe nisipul ud dintre ei, scuipând blesteme până ce răsu- 
flarea i se opri şi el se înmuie, fără viaţă, în ploaie. 

Pe neașteptate, Vaelin fu cuprins de aceeaşi senzaţie de 
nelinişte care-l mai încercase: în pădure, în Casa celui de-al Cincilea 
Ordin când Sora Henna venise să-l asasineze, când așteptase reve- 
nirea lui Frentis din Încercarea Sălbăticiei... În adversarul rămas în 

picioare exista ceva... ceva din forţa privirii lui și din postura cor- 
pului, ceva din fiinţa lui anunţa un adevăr teribil și sigur: Bărbatul 
acesta nu-i un criminal. Bărbatul acesta nu-i un ucigaș! Nu putea 
spune în ce fel știa asta, însă era cea mai puternică dintre senzațiile 
similare pe care le avusese până atunci și nu avea nicio îndoială în 
privinţa adevărului ei. 

Vaelin se opri și coborî vârful spadei, apoi își îndreptă spa- 
tele, iar liniile aspre şi încordate ale chipului său se destinseră. 
Pentru prima dată, simţi ploaia care-i răpăia pe piele, îngheţându-l. 
Fruntea celuilalt se încruntă neînţelegător, când Vaelin își aban- 
donă postura de luptă și ţinu braţul cu spada depărtat de trup, 
lăsând ploaia să spele sângele de pe tăiș, după aceea ridică mâna 
stângă, cu degetele deschise în semn de pace. 

— Cine ești... 

Soldatul şarjă fulgerător, cu spada dreaptă ca o săgeată, aţintită 
drept spre inima lui Vaelin. Era un atac mai rapid decât orice văzuse 
vreodată din partea maestrului Sollis și ar fi trebuit să-l ucidă. 
Cumva însă Vaelin izbuti să se răsucească la timp pentru ca vârful 
spadei să-i străpungă doar cămașa, iar tăișul ei îi crestă pieptul. 

Capul bărbatului înalt se odihnea pe umărul lui Vaelin, fermi- 
tatea aspră îi dispăruse din ochi, buzele i se depărtară într-un icnet 
slab şi pielea își pierdu rapid culoarea. 

— Cine eşti? îl întrebă Vaelin în șoaptă. 

Bărbatul se clătină îndărăt și spada lui Vaelin scoase un sunet 
oribil, de sfâşiere şi rupere, când îi ieși din piept. Căzu încet în 
genunchi, proptindu-se în propria armă, sprijinindu-și bărbia pe 
măciulia mânerului. Vaelin văzu că buzele i se mişcau și îngenun- 
che lângă el ca să audă cuvintele. 

— Soţia... mea... rosti bărbatul. 

Părea un fel de explicaţie. Ochii săi îi întâlniră din nou pe ai lui 
Vaelin și pentru un moment în ei se citi ceva... o scuză? Un regret? 

Vaelin îl prinse când căzu şi simţi cum viaţa îl părăsi într-un 
fior. ÎI ţinu în braţe pe soldatul mort, în vreme ce ploaia răpăia peste 
ei și urletul mulţimii îl strivea cu adulaţia înnebunită de sânge. 

Vaelin nu se mai îmbătase niciodată. Descoperi că era o 
senzaţie neplăcută, oarecum asemănătoare cu ameţeala resimţită 
când încasa o lovitură zdravănă în cap la antrenamente, atât doar că 
aceasta era mai îndelungată. Berea era amară și prima gură îl făcuse 
să se strâmbe dezgustat. 

— O să te obișnuieşti, îl asigurase Barkus. 

Taverna se afla în apropierea zidului de apus al cetăţii şi era 
frecventată în principal de străjeri ieşiţi din gardă şi de negustori 
locali. Majoritatea acestora părea mulţumită să-i lase pe Fraţi în 
pace, deși câţiva îi strigaseră felicitări lui Vaelin. 

— Cel mai bun rămășag pe care l-am făcut vreodată! răcni un 
bătrân roșu la faţă, ridicându-și halba în semn de salut. Am câştigat 
frumușel de pe urma ta azi, Frate! Am căpătat cotă de zece la unu, 
când s-a părut c-o s-o-ncasezi... 

— Gura! i se adresă Nortah sec. 

Avea brațul stâng prins în eșarfă la gât, cu antebraţul acoperit 
de un bandaj gros, dar ochii îi erau îndeajuns de ameninţători pen- 
tru a-l face pe bătrân să pălească şi să se aşeze fără alte comentarii. 

Găsiră o masă goală și Barkus cumpără băutura. Șchiopăta 
din cauza unei tăieturi la pulpă şi vărsă destulă bere pe drumul de 
întoarcere de la bar. 

— Împiedicatule, mormăi Dentos, data viitoare lasă-mă pe mine. 

El era singurul care scăpase neatins din Încercare, totuși avea o 
privire speriată şi clipea rareori, parcă temându-se de ce ar fi putut 
vedea dacă ar fi închis ochii. 

Caenis sorbi din bere şi se încruntă, nedumerit. 

— După cum tânjesc bărbaţii după ea, m-aş fi aşteptat să aibă 
un gust mai bun. 

Linia maxilarului îi era însemnată de un şir de opt copci. 
Fratele din al Cincilea Ordin care-l îngrijise îl asigurase că va purta 
cicatricea pentru tot restul vieţii. 

— Ei bine, făcu Nortah și ridică halba, iată că suntem toţi 
împreună. 

— Mda. Dentos ciocni cu el. Să bem atunci pentru... păi, pen- 
tru faptul că suntem aici, zic eu. 

Băură şi Vaelin se sili să-şi golească halba. 

— Ușurel, îl avertiză Barkus. 

Îi simţi schimbând uitături neliniştite peste masă, în timp ce el 
privea drojdia rămasă pe fundul halbei. În Cerc se petrecuse o scenă 
neplăcută cu maestrul Sollis, când Vaelin ceruse să știe identitatea 
soldatului şi primise doar răspunsul scurt: 

— Un ucigaş. 

— Nu era un ucigaş, insistase Vaelin și mânia care urca prin 
el îi alungase respectul obișnuit. Chipul bărbatului aceluia în clipa 
când lunecase în moarte continua să-i fie viu în minte. Maestre, 
cine a fost omul acela? De ce a trebuit să-l omor eu? 

— În fiecare an, Straja Cetăţii ne asigură condamnaţii, răs- 
punsese Sollis ajuns aproape la capătul răbdării. Noi îi alegem pe 
cei mai puternici şi mai iscusiţi. Nu ne interesează cine sunt. Nici 
pe tine n-ar trebui să te intereseze, Sorna. 

— Astăzi mă interesează! 

Tânărul făcuse un pas către Sollis, clocotind de mânie. 

— Vaelin, îl avertiză Caenis prinzându-l de braţ. 

— Azi am ucis un om nevinovat, scuipase Vaelin spre Sollis și 
se scuturase de mâna lui Caenis, continuând să înainteze. De ce? 
Ca să v-arăt că pot ucide? Asta o știaţi deja. L-aţi ales special pe el, 
aşa-i? Știind că era cel mai bun. Ştiind că eu îl voi înfrunta. 

— O încercare ușoară nu este încercare, Frate. 

— UŞOARĂ? 

O pâclă roșie îi pătase vederea și simţise că mâna i se îndrep- 
tase către spadă. 

— Vaelin! 

Dentos și Nortah pășiseră între ei, Barkus îl trăsese îndărăt şi 
Caenis îi prinsese ferm braţul. 

— Luaţi-l de-aici! poruncise Sollis, când ei îl împinseseră spre 
ieșire, aproape incoerent din cauza furiei. Petreceţi restul serii în 
cetate. Ajutaţi-vă Fratele să se răcorească. 

Vaelin nu era sigur dacă berea era modul cel mai bun prin care 
să se poată răcori. Mânia nu i se diminuase deloc, ba dimpotrivă, 
felul cum odaia părea să se mişte în jur cu de la sine putere i-o sporea. 

— Unchiul meu Derv putea să bea la o masă mai multă bere 
decât oricine, zise Dentos după a patra halbă, ținându-și cu greu 
capul drept. La fiecare iarmaroc de Miezul-verii, se organiza con- 
curs. Veneau să-l provoace oamenii de la mari depărtări. Niciunul 
nu l-a putut birui vreodată. Cinci ani la rând a fost marele cam- 
pion al băutului de bere. Ar fi câștigat şi-n al şaselea an, dacă n-ar 
fi murit peste iarnă din cauza băuturii. Se opri şi râgâi prelung. 
Bătrân prostănac. 

— N-ar trebui să ne bucurăm de asta? întrebă Caenis, 
ținându-se cu ambele mâini de tăblia mesei, de parcă s-ar fi temut 
să nu se răstoarne. 

— lo-s destul de fericit, anunţă Barkus rânjind vesel. 

Cămaşa îi era udă de bere și nu părea să-și dea seama de 
pârâiaşele ce-i curgeau pe bărbie de fiecare dată când trăgea o 
dușcă. 

— Doi fraţi... zicea Nortah. 

Bolborosea de peste o oră despre Încercarea lui. Din ce putuse 
înţelege Vaelin, doi dintre cei pe care-i ucisese erau fraţi, ambii tâl- 
hari condamnaţi. 

— Gemeni... cred. Arătau la fel, ba chiar au scos același sunet 
când au murit... 

Stomacul lui Vaelin zvâcni inconfortabil şi tânărul își dădu 
seama că era pe punctul de a vomita. 

— Mă duc pân-afară, mormăi el, apoi se ridică şi porni spre 
uşă pe nişte picioare care păreau să-şi fi pierdut abilitatea de a 
merge în linie dreaptă. 

Aerul de afară îi răcori plămânii și-i mai diminuă greața, 
totuși stătu câteva minute vomitând în şanţul de lângă drum. După 

aceea se rezemă cu spatele de peretele tavernei şi se lăsă să alunece 
încetişor pe caldarâm, cu răsuflarea aburind în aerul rece. Soția 
mea, spusese soldatul. Poate că o strigase. Sau poate că invocase 
o amintire, străduindu-se să poarte cu sine în Lumea de Dincolo 
imaginea chipului ei. 

— Un om cu atâţia dușmani n-ar trebui să-şi îngăduie să fie 
aşa vulnerabil. 

Bărbatul care stătea lângă el era de înălțime mijlocie, însă bine 
legat, cu chip ascuţit şi adânc cutat, și privire sfredelitoare. 

— Erlin, rosti Vaelin şi lăsă mânerul jungherului. Nu te-ai 
schimbat deloc. Privi împăienjenit spre strada pustie. Mi-am pier- 
dut cunoștința? Eşti cu adevărat aici? 

— Sunt aici, încuviinţă Erlin şi-i întinse mâna. Şi cred că-ţi 
este de ajuns pentru o seară. 

Vaelin îi prinse mâna și se ridică în picioare cu dificultate. Spre 
surprinderea lui, descoperi că era cu cel puţin cincisprezece centi- 
metri mai înalt decât Erlin. Când se întâlniseră ultima dată, abia 
dacă-i ajungea până la umăr. 

— Mă gândisem eu că te vei înălța, comentă Erlin. 

— Ce face Sella? întrebă Vaelin. 

— Era bine ultima dată când am văzut-o. Ştiu că ar dori să-ţi 
mulțumesc pentru tot ce ai făcut pentru noi. 

Mă voi lupta, dar nu voi ucide. Îşi aminti făgăduiala pe care o 
făcuse în copilărie, făgăduiala pe care şi-o făcuse după ce-i salvase 
în sălbăticie. Îi voi omori pe cei cu care mă voi înfrunta în bătălii, dar 
nu voi ridica spada împotriva celor nevinovați. Afirmațiile acelea se 
simțeau acum găunoase, naive. Își aminti dezgustul față de poveş- 
tile Fratelui Makril despre Tăgăduitori omorâţi și se întrebă dacă 
acum mai exista cu adevărat vreo deosebire între ei. 

— Mai am eșarfa, rosti Vaelin străduindu-se să-și alunge gån- 
durile acelea. Ai putea să i-o duci? 

Bâjbâi stângaci prin cămașă, căutând-o. 

— Nu sunt sigur că aș putea s-o găsesc, nici dacă aș 
încerca. În plus, cred că ea ar dori s-o păstrezi. Erlin îl apucă 

pe Vaelin de cot şi-l îndepărtă de tavernă. Plimbă-te cu mine 
o vreme. O să-ţi limpezească mintea. Și aş dori să-ţi spun mai 
multe lucruri. 

Merseră pe străzile pustii ale pătrarului de apus, tre- 
când pe lângă şirurile de ateliere ce-l defineau ca fiind cartierul 
meșteșugarilor. Până ajunseră la râu, tânărul știu după durerea 
care-i sporea în ceafă şi după mersul tot mai sigur al picioarelor că 
începea să se trezească. Se opriră pe drumul de edec de deasupra 
râului și priviră în jos la razele lunii care jucau pe curenţii ce agitau 
apa neagră ca smoala. 

— Când am venit prima dată aici, zise Erlin, râul duhnea în 
asemenea hal, încât nu te puteai apropia de el. Înainte de a se con- 
strui canalizarea, aici se vărsau toate scursorile din cetate. Acum 
este atât de curat, că-i poţi bea apa. 

— Te-am văzut la iarmarocul de Miezul-verii, acum patru ani, 
rosti Vaelin. Te uitai la un spectacol de păpuşi. 

— Da. Am avut treburi acolo. 

Din tonul lui era limpede că nu avea să ofere amănunte despre 
treburile acelea. 

— Rişti mult venind aici, zise Vaelin. Este foarte probabil ca 
Fratele Makril să continue să te vâneze. Nu-i genul de bărbat care 
să abandoneze o vânătoare. 

— Este adevărat. M-a prins iarna trecută. 

— Atunci, cum...? 

— Este o poveste foarte lungă. Pe scurt, m-a încolţit pe coasta 
unui munte în Renfael. Ne-am luptat, eu am pierdut și el m-a lăsat 
să plec. 

— Te-a lăsat să pleci? 

— Da. Și eu am fost destul de surprins. 

— Ţi-a zis de ce a făcut-o? 

— N-a vorbit prea mult. M-a ținut toată noaptea legat, în timp 
ce el a stat lângă foc și și-a băut minţile. După un timp mi-am pier- 
dut cunoștința în urma bătăii pe care mi-o trăsese. Când m-am 
trezit dimineaţă, eram dezlegat și el dispăruse. 

Vaelin îşi aminti lacrimile din ochii lui Makril. Poate că este 
un om mai bun decât l-am judecat eu. 

— Te-am văzut luptând azi, urmă Erlin. 

Tânărul simţi cum durerea din ceafă îi sporește. 

— Înseamnă că ești bogat, dacă ţi-ai permis să cumperi bilet. 

— Nu tocmai. Există o cale de intrare în Cerc pe care puţini o 
știu, un pasaj pe sub ziduri. 

Tăcerea se prelungi. Vaelin nu dorea să discute despre Încercarea 
lui și era tot mai îngrijorat că s-ar putea să vomite din nou. 

— Ai zis că vrei să-mi spui nişte lucruri, rosti el mai mult cu 
speranţa că o conversaţie îi va distrage atenţia de la greaţa care-i 
clocotea în măruntaie. 

— Unul dintre cei pe care i-ai ucis avea o soţie. 

— Ştiu. Mi-a spus. Îl privi pe Erlin şi-i observă intensitatea 
scrutării. Îl cunoșteai? 

— Nu prea bine. O cunosc pe soţia lui, care m-a ajutat în tre- 
cut. O consider o prietenă. 

— Este o Tăgăduitoare? 

— Voi aşa aţi numi-o. Ea își spune Căutătoare. 

— Și soţul ei făcea parte tot din această... credinţă? 

— Ah, nu! El se numea Urlian Jurahl. Cândva fusese Fratele 
Urlian. A fost ca şi tine Frate din al Șaselea Ordin, dar a abandonat 
Ordinul pentru a fi cu Illiah, soţia lui. 

Nu-i de mirare atunci că lupta atât de bine. 

— Am bănuit că era soldat. 

— După cea plecat din Ordin, a început să construiască bărci, 
a devenit foarte apreciat şi a avut propriul șantier naval, despre care 
unii spun că era cel mai bun de pe râu. 

Vaelin clătină trist din cap. Am slujit Credinţa, ucigând un 
nevinovat constructor de bărci. 

— De ce era în arenă? Ştiu că nu era un ucigaș. 

— S-a-ntâmplat în timpul răzmeriţelor. Nişte localnici au aflat 
de credinţa lui Illiah, nu ştiu exact cum anume, poate că fiul ei a 
spus ceva la joacă, ştii doar cât de încrezători în străini pot fi copiii. 

Au venit după ea: zece bărbaţi cu o frânghie. Urlian i-a ucis pe doi și 
a rănit trei, iar restul au fugit, dar au revenit cu Straja Cetăţii. Urlian 
a fost copleşit numeric și dus în Temniţa-neagră, la fel ca soţia lui. 

— Şi fiul? 

— Când a început lupta, tatăl lui i-a spus să se ascundă. Este 
în siguranţă acum, la nişte prieteni de-ai mei. 

— Dacă Urlian și-a apărat soţia, atunci n-a fost crimă. 
Judecătorul trebuia să vadă asta cu siguranţă. 

— Cu siguranţă... Judecătorul avea însă niște prieteni bogaţi, 
cu ochii mereu deschişi după ocazii de înavuţire. Pariurile împo- 
triva ta aveau cote atât de mici, încât nimeni nu punea rămășag pe 
adversari. Cu Urlian în arenă, ar fi meritat să rişte niște galbeni. Ei 
i-au făcut o propunere: să-și mărturisească fără îndoială crima și 
să fie ales pentru Încercare, ceva lesne de aranjat, fiindcă maeștrii 
voştri i-ar fi remarcat iute iscusinţa. După ce te omora, el şi soţia 
lui ar fi fost liberi. 

Vaelin își dădu seama că se trezise complet şi greaţa îi dispă- 
ruse înaintea constrângerii reci, implacabile. 

— Soţia lui mai este în Temniţa-neagră? 

— Da. De acum trebuie să fi auzit de soarta soţului ei. Mă tem 
de ce o va împinge durerea să facă. 

— Judecătorul şi prietenii lui bogați... ai numele lor? 

— Ce ai face, dacă ţi le-aş da? 

Vaelin îl fixă cu o privire rece. 

— l-aș omori pe toţi. Asta-i intenţia ta, nu? Să mă împingi 
spre răzbunarea aceasta. Ei bine, ai reușit. Dă-mi numele lor. 

— M-ai înţeles greşit, Vaelin. Eu nu doresc răzbunare. Oricum 
nu i-ai putea omori pe toți. Oamenii bogaţi din familii nobile au 
mulţi protectori, multe gărzi. Poate că l-ai ucide pe unul, însă nu 
pe toţi. lar Illiah ar continua să-și aștepte soarta în Temniţa-neagră, 
după ce vei fi doborât. 

— Atunci de ce mi-ai spus toate astea, dacă nu pot face nimic 
pentru a le îndrepta? 

— Poţi să vorbeşti în apărarea ei. Cuvântul tău va avea multă 
greutate. Dacă te-ai duce la Aspectul tău și i-ai explica... 

— Ea este o Tăgăduitoare. N-o vor ajuta decât dacă va renunţa 
la erezia ei. 

— Nu va face asta. Nu-ţi poţi imagina cât de legat îi este sufle- 
tul de credinţa ei. Mă îndoiesc că ar putea renunţa la ea, chiar dacă 
ar dori. Ştiu totuși că Aspectul tău este un om milos, care va vorbi 
în numele ei. 

— Chiar dacă ar face-o, Temniţa-neagră nu mai este păzită de 
al Şaselea Ordin de la ultimul conclav. Acum este în grija celui de-al 
Patrulea Ordin. L-am întâlnit pe Aspectul Tendris și el nu va ajuta 
o Tăgăduitoare care nu se căieşte. 

Vaelin privi din nou spre râu şi frustrarea îi clocoti în piept; în 
mintea sa, chipul palid al lui Urlian rostea întruna numele soţiei 
sale. 

— Aşadar, nu poţi face nimic? întrebă Erlin. 

Glasul îi suna resemnat şi Vaelin înţelese că discuţia aceea 
fusese un act disperat, pentru care-şi asumase riscuri considerabile. 

— Ţi-ai pus mare încredere în mine venind aici, zise el. 
Mulţumesc. 

— Am trăit destul ca să pot judeca inima unui om. Erlin se 
îndepărtă de râu și-i întinse mâna tânărului. Îmi pare rău dacă 
te-am împovărat cu asta. Acum te voi lăsa în pace. 

— Cu cât înaintez în vârstă, învăţ că adevărul nu este nicio- 
dată o povară, ci un dar. Vaelin îi strânse mâna. Spune-mi numele 
acelea. 

— Nu te voi îndruma către calea ce duce la propria moarte. 

— Nu va fi așa, crede-mă. M-am gândit la ceva ce aş putea face. 

CAPITOLUL 10 


Alese poarta din zidul de răsărit, bănuind că va fi cea mai puţin 
frecventată. Deși ora era înaintată, poarta principală a palatului ar 
fi fost prea bine păzită și prea multe guri ar fi povestit despre sosirea 
lui Vaelin Al Sorna, care ceruse o audienţă la rege. 

— Șterge-o, flăcăule, îi zise sergentul de la poartă, fără să se 
sinchisească să iasă din corpul de gardă. Du-te la culcare. 

Vaelin îşi dădu seama că duhnea ca o berărie. 

— Sunt Fratele Vaelin Al Sorna din al Şaselea Ordin, rosti el cu 
glas autoritar, de parcă ar fi avut tot dreptul să se afle acolo. Solicit 
o audienţă la regele Janus. 

— Pe Credinţă! suspină sergentul exasperat, după care ieși din 
corpul de gardă și-l sfredeli cu privirea. Ştii că poţi să fii biciuit pen- 
tru că-ți dai un nume fals înaintea Gărzii Regelui? 

Un străjer tânăr apăru înapoia sergentului şi-l privi pe Vaelin 
cu o expresie de uimire deconcertată. 

— Ăăă, sergent... 

— Dar este târziu și m-ai prins în toane bune. Sergentul 
avansă către Vaelin cu mâinile încleştate în pumni și chipul încor- 
dat de violenţa iminentă. Așa c-o să scapi doar c-o bătaie, înainte 
de a te trimite să-ţi vezi de drum. 

— Sergent! rosti apăsat celălalt străjer și-l prinse de braţ. El 
este! 

Uitătura sergentului trecu de la străjer la Vaelin, pe care-l cer- 
cetă din cap până în picioare. 

— Eşti sigur? 

— Am fost de gardă azi-dimineaţă la Cerc, nu? Chiar el este. 

Pumnii sergentului se descleştară, totuși nu păru deloc mai 
încântat. 

— Ce treabă ai cu regele? 

— Ce am de zis e numai pentru urechile lui. Mă va primi dacă 
i se va spune că sunt aici. Şi sunt sigur că va fi nemulţumit dacă va 
auzi că am fost alungat. 

O minciună desăvârșită, se felicită el. De fapt, nu avea nicio 
siguranţă că regele avea să-l primească. 

Sergentul căzu pe gânduri. Cicatricele lui povesteau o viaţă 
aspră şi Vaelin înţelese că probabil detesta orice intruziune în pos- 
tul acela, fără îndoială, confortabil în care-și aștepta pensia. 

— Trimite-i complimentele și scuzele mele căpitanului, vorbi 
sergentul spre străjer. Trezește-l și anunţă-l despre musafirul 
nostru. 

Rămaseră privindu-se în tăcere precaută după ce străjerul ple- 
case, descuind iute o ușiţă din poarta uriașă de stejar și dispărând 
înăuntru. 

— Am auzit c-ai ucis cinci asasini Tăgăduitori în noaptea 
masacrelor Aspectelor, mormăi în cele din urmă sergentul. 

— Au fost cincizeci. 

Păru că trece o veșnicie până ce uşa se redeschise şi străjerul 
reapăru, urmat de un tânăr fercheș, îmbrăcat impecabil în uniforma 
de căpitan a Gărzii Călare a Regelui. Îl examină scurt pe Vaelin, apoi 
îi întinse mâna. 

— Frate Vaelin, rosti el cu un uşor accent renfaelin, căpitanul 
Nirka Smolen îţi stă la dispoziţie. 

— Îmi cer iertare că te-am trezit, căpitane, zise Vaelin ușor 
distras de înfăţişarea lui impecabilă. 

Totul, de la strălucirea cizmelor până la forma desăvârșită a 
mustății, vorbea despre o atenţie remarcabilă acordată detaliilor. 
Cu siguranță nu arăta a om abia coborât din pat. 

— Câtuși de puţin, spuse căpitanul Smolen şi făcu semn către 
uşa deschisă. Mergem? 

Amintirile de opulenţă strălucitoare din copilăria lui Vaelin 
nu corespundeau cu interiorul aripii de răsărit a palatului. După 
ce traversară o curticică interioară, intrară într-un labirint de cori- 
doare ticsite cu lăzi acoperite de praf și tablouri învelite în pânze. 

— Aripa aceasta este folosită în principal pentru depozitare, 
explică Smolen văzându-i expresia surprinsă. Regele primeşte 
multe cadouri. 

Tânărul îl urmă printr-o serie de coridoare și încăperi, până 
ajunseră la o sală mare cu pardoseala în eșichier, pe pereţii căreia 
atârnau câteva tablouri uriașe. Atenţia lui Vaelin fu imediat atrasă 
de acestea; niciunul nu avea mai puţin de doi metri și toate zugră- 
veau bătălii. Scenele erau diferite, însă personajul central era același 
în toate picturile: un bărbat chipeș, cu părul ca văpaia focului, 
călare pe un armăsar alb și spada ridicată deasupra capului. Regele 
Janus. Deşi amintirile lui Vaelin despre rege erau vagi, nu ţinuse 
minte ca Janus să fi avut maxilarul pătrat și nici umerii atât de laţi. 

— Cele șase bătălii care au unificat Tărâmul, zise Smolen. 
Pictate de maestrul Benril Lenial. A lucrat la ele mai bine de trei 
ani. 

Vaelin își reaminti desenele maestrului Benril din odăile 
Aspectului Elera, detaliile lor perfecte și realismul viscerelor. Aici 
nu vedea aceeaşi claritate. Culorile erau strălucitoare, totuşi nu 
vibrante; războinicii încleștaţi erau zugrăviți limpede, însă păreau 
cumva nefirești, de parcă n-ar fi luptat, ci ar fi pozat pur şi simplu. 

— Nuss lucrările lui cele mai bune, așa-i? comentă căpitanul. 
l-au fost comandate, înţelegi? Bănuiesc că nu i-a plăcut foarte mult 
subiectul. l-ai văzut vreodată fresca din Marea Bibliotecă, cea care 
comemorează victimele Mâinii Roșii? Îţi taie cu adevărat răsuflarea. 

— N-am văzut niciodată Marea Bibliotecă, răspunse Vaelin 
gândindu-se că Smolen şi-ar fi găsit probabil multe preferințe 
comune cu Fratele Caenis. 

— Ar trebui, fiindcă este o mândrie a Tărâmului. Va trebui 
să-mi înmânezi armele. 

Vaelin își dezbrăcă mantia, în ale cărei falduri erau prinse cele 
patru cuțite pentru aruncat, își scoase sabia, apoi jungherul pentru 
vânătoare de la brâu şi pumnalul cu lamă îngustă din cizma stângă. 

— Frumos, îl admiră Smolen. Alpiran? 

— Nu ştiu, l-am luat de la un mort. 

— Te vor aştepta aici. Smolen îi așeză armele pe o masă din 
apropiere. Nimeni nu le va atinge. Se apropie după aceea deo 
porţiune goală a peretelui și o împinse, iar o bucată de zid se roti 
spre interior, dezvăluind o scară întunecată. Urcă pe trepte până 
la capăt. 

— Acolo este el? întrebă Vaelin, care se așteptase să fie dus în 
sala tronului sau într-o odaie pentru audienţe. 

— Da, și ar fi bine să nu-l laşi să aștepte. 

Vaelin încuviinţă dând din cap în semn de mulțumire și se 
apropie de scară. Opaiţe cu ulei fixate în pereţi proiectau o lumină 
slabă peste trepte și umbrele se îndesiră când Smolen închise ușa în 
urma lui. Începu să urce treptele din piatră așa cum fusese instruit, 
iar tălpile cizmelor îi răsunară în spaţiul închis. Uşa din capătul scă- 
rii era ușor întredeschisă, conturată pe fundalul luminii mai puter- 
nice dinapoia ei. Scârţâi sonor când Vaelin o deschise, dar bărbatul 
așezat la biroul dinăuntru nu ridică ochii. Era aplecat deasupra 
unui sul de pergament pe care scria cu pana, lăsând în urmă slove 
ce păreau ţesute din fire de păianjen. Era bătrân, trecut de șaizeci 
de ani, totuși încă lat în umeri; părul lung care-i atârna peste faţă 
nu mai era roşu acum, ci sur, cu o nuanţă slabă de arămiu. Purta o 
cămașă simplă de in alb cu mânecile pătate de cerneală și singura 
lui podoabă era un inel de aur cu sigiliu, pe al treilea deget de la 
mâna dreaptă; sigiliul reprezenta un cal cabrat. 

— Maiestate... începu Vaelin lăsându-se într-un genunchi. 

Regele ridică mâna stângă, făcându-i semn să se ridice şi arătă 
un scaun. Pana nu i se opri pe pergament. Vaelin se apropie de sca- 
unul ocupat cu un teanc înalt de cărţi și suluri. Şovăi, apoi le adună 
cu atenţie și le puse pe podea, după care se așeză. 

Aşteptă. 

Singurul sunet din cameră era scârţâitul penei regelui. Vaelin 
se întrebă dacă ar fi trebuit să vorbească, totuși ceva îi spuse că ar 
fi fost mai bine să rămână tăcut. De aceea se mulţumi să privească 
în jur. Crezuse că odaia Aspectului Elera fusese locul cel mai tic- 
sit de cărţi pe care-l văzuse, însă nici nu se compara cu biroul 

regelui. Cărţile se înşiruiau în lungul pereţilor în teancuri uriașe, 
ce se ridicau până aproape de tavan. Între ele se găseau cutii cu 
suluri, unele scorojite şi veştejite de vechime. Singurul ornament 
din încăpere era harta mare a Tărâmului de deasupra șemineului, 
acoperită parţial cu adnotări scurte în aceeaşi caligrafie filigra- 
nată, unele cu cerneală roșie, iar altele cu cerneală neagră. Lângă 
una dintre marginile hărţii se înșiruia un soi de listă; toate numele 
fuseseră scrise cu cerneală neagră și tăiate cu cerneală roșie. Lista 
era lungă. 

— Ai chipul tatălui tău, însă felul mamei de a te uita la lucruri. 

Privirea lui Vaelin reveni la rege, care pusese pana jos și se 
lăsase pe spate în scaun. Ochii lui verzi erau vii şi vicleni pe chipul 
zbârcit și cu pielea tăbăcită. Fără să vrea, Vaelin se uită la cicatricele 
roşu-deschis de pe gâtul lui, amintirea atingerii Mâinii Roşii din 
copilărie. 

— Maiestate? se bâlbâi el. 

— Tatăl tău a fost isteţ în purtarea războaielor, dar în majorita- 
tea celorlalte privinţe trebuie să spun că a fost prost ca un bolovan. 
Pe de altă parte, mama ta a fost isteaţă în aproape toate privinţele. 
Acum, când te uitai la hartă, aveai aproape exact privirea ei. 

— Sunt sigur că ar fi fost încântată să ştie că aveţi o părere atât 
de bună despre ea, Maiestate. 

Regele arcui o sprânceană. 

— Nu încerca să mă linguşeşti, băiete. Am destule slugi pen- 
tru aşa ceva. În plus, nu te pricepi la asta. Aici cel puţin semeni cu 
taică-tău. 

Vaelin simţi cum se îmbujorează și-și mușcă limba, pentru a 
nu îngăima o scuză. Are dreptate, eu nu sunt un curtean. 

— Îmi cer iertare că vă tulbur, Maiestate. Am venit să vă cer 
ajutorul. 

— Majoritatea celor care apar înaintea mea o fac pentru a-mi 
cere ajutorul. Deşi vin de obicei cu niște cadouri grotesc de scumpe 
şi se umilesc câteva ore. Tu te vei umili pentru mine, tinere Frate? 

Gura regelui se strâmbă într-un surâs lipsit de veselie. 

— Nu. Vaelin constată că emoţiile îi dispăreau iute în faţa unei 
furii reci. Nu, Maiestate. 

— Ai venit totuși la ora aceasta din noapte pentru a-mi cere 
o favoare. 

— Nu cer nimic. 

— Dar dorești ceva. Mă întreb despre ce poate fi vorba? Bani? 
Nu cred. Banii au însemnat puţin pentru părinţii tăi, aşa că îndrăz- 
nesc să spun că înseamnă puţin și pentru tine. Ajutor pentru o 
cerere în căsătorie? Ai pus ochii pe vreo fată, însă tatăl ei nu-și 
doreşte ca ginere un băiat sărăntoc din Ordin? Regele înclină capul 
pe un umăr și-l cercetă cu atenţie pe Vaelin. Nu, nici vorbă. Ce 
poate fi atunci? 

— Dreptate, rosti Vaelin. Dreptate pentru un bărbat ucis şi 
pentru familia lui. 

— Ucis, da? De către cine? 

— De mine, Maiestate. Azi am ucis un bărbat în Încercarea 
Spadei. Era un om nevinovat, victima unei false convingeri, care a 
fost adus pur și simplu să mă înfrunte în Încercare. 

Amuzamentul dispăru de pe chipul regelui, înlocuit de ceva 
mult mai serios, dar indescifrabil. 

— Povestește-mi. 

Vaelin îi povesti tot: arestarea lui Urlian, închiderea soţiei 
lui în Temniţa-neagră, numele celor răspunzători: Jentil Al Hilsa, 
judecătorul care-l condamnase pe Urlian, şi Mandril Al Unsa şi 
Haris Estian, cei doi bogătași care încercaseră să profite de pe urma 
morţii sale. 

— Cum ai ajuns în posesia acestor informaţii? întrebă regele 
după ce terminase. 

— În seara aceasta a venit la mine un bărbat în care am încre- 
dere. Vaelin tăcu și-și adună voinţa pentru riscul pe care știa că tre- 
buia să și-l asume. Un bărbat care cunoaște multe dintre necazurile 
ce-i copleşesc pe Tăgăduitori în Tărâm. 

— Aha. Pentru un membru al unui Ordin, îţi alegi prieteni 


neobișnuiţi. 

— Credinţa ne învaţă că mintea unui om trebuie să fie des- 
chisă faţă de adevăr indiferent unde l-ar găsi. 

— Se pare că ești și priceput la vorbe ca mama ta. 

Regele luă o bucată de pergament dintr-un teanc de pe birou 
său, înmuie pana într-o călimară cu cerneală neagră şi scrise câteva 
rânduri. După aceea șterse pana pe mâneca de la cămașă, o înmuie 
într-o călimară cu cerneală roşie și scrise o listă sub textul cu litere 
negre. Încheie documentul cu o iscălitură complicată, după care 
luă o lumânare şi un bloc de ceară pentru peceţi și atinse flacăra 
lumânării de ceară ca să picure în partea de jos a pergamentului. 
Suflă ușor câteva clipe pe ceară și apăsă pe ea inelul cu sigiliu. 

— De fiecare dată când îmi pun numele pe una dintre astea, 
rosti el lăsând pana, trebuie să-mi modific harta. 

Vaelin reveni cu ochii la harta de pe perete şi la lista de 
cuvinte negre tăiate cu linii roșii. Nume, înţelese el. Numele celor 
pe care i-a condamnat la moarte. Tatăl lui Nortah trebuie să fie și 
el acolo. 

— Îi voi executa pe bărbaţii aceștia, zise regele. Pe baza spuse- 
lor tale. Nu va exista niciun proces, deoarece porunca regelui este 
mai presus de lege. Familiile lor mă vor urî pentru ce am să fac, dar, 
întrucât intenţionez să le confisc proprietăţile și să-i las săraci lipiţi 
pământului, asta nu va conta deloc. 

Vaelin îl privi drept în ochi pe rege, încercând să-și dea seama 
dacă era o minciună, însă nu văzu înşelătorie. 

— O familie n-ar trebui pedepsită pentru delictele comise de 
un singur membru al ei. 

— Aşa trebuie procedat cu nobilii, fiindcă, dacă-i laşi familiei 
averea, mai devreme sau mai târziu o va folosi împotriva ta. De 
altfel, eu îi cunosc pe bărbaţii aceştia și familiile lor. Toţi sunt nişte 
ticăloşi hrăpăreţi. Viaţa în șanț li se va potrivi ca o mănușă. 

— Daţi multă crezare spuselor mele, Maiestate. Aş fi putut 
minţi... 

— Nu ai minţit. Treizeci de ani ca rege te învaţă să distingi 
minciuna. 

Justiția regală este cu adevărat dură, înţelese Vaelin. Oare el 
o putea accepta? Zărind siguranţa din expresia regelui, își dădu 
seama că nu avea de ales. Cursul evenimentelor fusese stabilit din 
clipa în care vorbise. 

— Şi soţia bărbatului? 

— În privinţa asta există o problemă. Ea este o Tăgăduitoare 
care nu vrea să se căiască. Aspectul Tendris va căuta, fără îndoială, 
s-o atârne de ziduri într-o cuşcă. Bineînţeles, dacă nu va muri în 
cursul interogatoriilor... 

— Maiestatea Voastră este Regele acestui Tărâm și Apărătorul 
Credinței. Trebuie să aveţi o influenţă... 

— Trebuie? Pe chipul regelui, furia se întrepătrundea cu amu- 
zamentul. Eu am făcut ceea ce trebuia să fac în noaptea asta. Indică 
pergamentul pe care-l scrisese. Datoria unui rege este să împartă 
justiţie acolo unde poate. Îi voi omori pe oamenii aceștia, deoarece 
au încălcat legile Tărâmului şi-și merită sfârşitul, dar faptele soţiei 
victimei sunt în afara jurisdicției mele. Ca atare nu vorbim despre 
ce trebuie să fac, ci despre ce pot să fac — dacă-mi slujește vreunui 
ţel. De aceea, Vaelin Al Sorna, spune-mi cărui ţel mi-ar sluji salva- 
rea vieţii acestei femei. Ţi-ai folosit numele pentru a intra aici și 
acum nu mai ai nimic de spus? 

Iartă-mă, mamă. 

— Ştiu că Maiestatea Voastră avea planuri pentru mine, înainte 
ca tata să mă trimită la Ordin. Dacă vă mulţumeşte, mă voi supune 
planurilor acelea, dacă veţi asigura eliberarea soţiei lui Urlian. 

Regele se întinse către o carafă din cristal de pe birou și turnă 
vin roșu într-o cupă. 

— Vin cumbraelin, vechi de zece ani. Unul dintre beneficiile 
regalității este un beci bine garnisit. Întinse carafa spre Vaelin. Vrei? 

Pe tânăr continua să-l doară capul după excesele din berărie. 

— Nu, mulțumesc, Maiestate. 

— Nici tatăl tău nu voia să bea cu mine. Regele sorbi încetișor 
din cupă. Pe de altă parte, n-a încercat niciodată să se târguiască cu 
mine. Eu porunceam, iar el executa. 

— Puterea noastră este loialitatea. 

— Da. O deviză frumoasă, una dintre cele mai bune pe care 
le-am creat. Eu i-am ales-o, ba i-am ales şi șoimul de pe blazonul 
familiei. De fapt, a fost un soi de glumă. Tată tău ura vânătoarea 
de șoimi, care, la urma urmelor, este un sport pentru nobili. Sorbi 
iarăși din vin și-și şterse buzele pătate în roșu cu mâneca mânjită 
de cerneală. Ştii de ce a plecat din slujba mea? 

— Am auzit că n-aţi fost de acord cu dorinţa lui de a se însura 
şi a o recunoaşte pe sora mea. 

— Ştii despre ea, da? Cred că vestea aceea te-a zguduit serios. 
Este adevărat că am refuzat cererea de însurătoare a tatălui tău și că 
el s-a înfuriat. Cred însă că decisese să mă părăsească atunci când a 
trebuit să-l execut pe Primul Sfetnic. Ei doi erau la cuțite de mulţi 
ani, dar, când hoţiile lui Al Sendahl au ieşit la lumină, tatăl tău 
i-a luat apărarea deşi nimeni n-a făcut-o. A trebuit să moară, desi- 
gur, cu toate că a fost o pierdere teribilă. Puţini alţii se pricepeau la 
finanţe ca Artis Al Sendahl. 

— Am slujit alături de fiul lui de când eram băieţi, Maiestate. 
El n-a putut accepta niciodată că tatăl lui a furat de la Maiestatea 
Voastră. 

— Ah, dar n-a fost un hoţ de monede, nu, ci un hoţ de putere. 
Puterea este foarte seducătoare, Vaelin, însă, ca s-o mânuiești bine, 
trebuie s-o urăști la fel de mult pe cât o iubești. Lordul Artis n-a 
înţeles asta niciodată și faptele lui erau mânate doar de ambiţie, 
periclitând pacea Tărâmului: de aceea l-am executat. 

— Şi aţi confiscat averea familiei? 

— Bineînţeles. Am avut totuși grijă ca soţia și fiicele să nu 
ajungă pe drumuri, am simţit că-i datorez măcar atât. Lordul 
Turnului Al Myrna a fost îndeajuns de milos să le ajute și i-a dăruit 
femeii un domeniu în Ținuturile de Miazănoapte, sub un nume fals, 
desigur. Nu-i pot lăsa pe nobilii mei să creadă că sunt îndurător. 

— Fratele meu s-ar simţi mult uşurat dacă i-aș putea spune 
asta. 

— Sunt sigur de asta, dar n-o vei face. 

Regele lăsă pe masă cupa de vin şi se ridică, gemând și 
frecându-și un picior care-i amorţise, apoi se apropie de harta de 
deasupra șemineului. 

— Tărâmul Unificat, zise el. Patru Fiefuri cândva divizate de 
războaie și urându-se între ele, care sunt acum unite prin loiali- 
tatea faţă de mine. Atât doar că, desigur, nu este așa. Nilsael mi 
s-a vândut, fiindcă obosise ca oștile să-i cotropească pământurile 
la fiecare câţiva ani pentru hrană. Renfael şi-a pierdut jumătate 
din călăreţi în luptă, iar Lordul Theros a înţeles că, dacă se va mai 
lupta cu mine, va pierde în curând și cealaltă jumătate. Cumbraei 
mă urăște și se teme de mine în egală măsură, totuși se teme încă 
și mai mult de Credinţă și-mi va rămâne loial atâta timp cât o 
țin departe de ei. Acesta este Tărâmul pentru clădirea căruia am 
vărsat o mare de sânge, iar cu ajutorul tău l-aș fi împiedicat să se 
destrame după moartea mea. Ai dreptate, am avut multe planuri 
pentru tine. Fiul unui Lord al Bătăliilor şi al unei foste Stăpâne 
din al Cincilea Ordin, și ambii oameni simpli. Tu ai fi reprezentat 
mijlocul prin care i-aş fi legat pe oamenii de rând de descendența 
mea, nu numai în Asrael, ci şi în toate Fiefurile. lar, când aș fi avut 
de partea mea inimile poporului, nobilii lor ar fi putut cere război, 
pentru că nimeni nu le-ar fi răspuns. Într-adevăr, aveam planuri 
pentru tine, tinere şoim. 

Privi harta, după care oftă adânc, cu regret şi continuă: 

— Însă şi mama ta avea planuri. Când l-a convins pe Aspectul 
Arlyn să te ia în al Şaselea Ordin, a făcut din tine un Frate legat de 
Credinţă, nu de mine. 

— Dacă dorinţa Maiestăţii Voastre este să părăsesc Ordinul... 

— E prea târziu pentru asta. Ar fi clar pentru toţi că ai aban- 
donat Credinţa la porunca mea. Înrolarea celui mai faimos fiu al 
Ordinului nu mi-ar atrage deloc iubirea poporului. Nu, planurile 
pe care le avusesem pentru tine au murit de mult. 

Vaelin se strădui să găsească ceva de spus, un argument care 
să asigure ajutorul regelui. Gândul de a o lăsa pe soţia lui Urlian 
să fie torturată, după aceea executată îi era insuportabil. Planuri 

nebunești îi fulgerară prin mintea cuprinsă de panică. Avea să se 
furișeze în Temniţa-neagră și s-o elibereze, Fraţii lui aveau să-l 
ajute, era sigur de asta, deși ar fi însemnat probabil moartea pentru 
toți... 

— Nu sunt primul, ştiai? rosti încetişor regele și Vaelin văzu că 
privea o listă scurtă înscrisă în partea de sus a hărții. Înaintea mea 
au mai fost cinci. Janus bătu cu degetul în listă. Cinci regi, de când 
Varin a condus poporul nostru pe pământurile acestea și i-a alungat 
pe seordahi în păduri și pe lonaki în munți. lar în cinci veacuri, 
nicio dinastie n-a condus Tărâmul mai mult de o generaţie. 

— Prinţul Malcius este un om bun, Maiestate. 

— Şi măcelarul meu este un om bun, băiete! se răsti regele, 
brusc furios. La fel este grăjdarul şi cel care curăţă balegile din 
curte. Fiul meu este un om bun, i-adevărat, dar bunătatea nu-i 
îndeajuns ca să fii rege. Când Malcius ar fi urcat pe tron, tu ai fi fost 
la dreapta lui, ca să faci ce nu ar fi putut el. Acum tot ce mai pot să 
fac este să clădesc un Tărâm atât de măreț, încât cei care ar vrea să-l 
sfărâme să se teamă că vor fi striviţi de prăbușirea lui. 

Se întoarse la scaun și se așeză cu o grimasă. 

— De aceea, voi întocmi un plan nou, iar tu, Frate Vaelin Al 
Sorna, îmi vei sluji iarăși ţelurile. Scotoci printr-un teanc de hârtii 
de pe birou și scoase un vraf de documente pecetluite cu ceară nea- 
gră. Aspectul Tendris îmi dă de lucru până peste cap cu povăţuirea 
lui loială şi cu cerinţele umile de măsuri pentru a combate flagelul 
necredincioşilor. Aici — și regele luă primul pergament — suge- 
rează ca Straja Tărâmului să-l biciuiască pe orice supus care nu 
poate recita la cerere Catehismul Credinței. 

— Aspectul Tendris este fervent în convingerile sale, 
Maiestate. 

— Aspectul Tendris este orbit de fanatism, totuși până și cu 
un fanatic se poate trata. Regele ridică alt document și începu a citi: 
„Cu mare umilinţă reamintesc Maiestăţii Voastre despre rapoartele 
care anunţă că necredincioșii se adună în număr fără precedent de 
mare în Codrul Martishe. Am auzit din partea unor surse demne de 

crezare că sunt aderenți ai formei cumbraeline de adorare a zeilor şi 
sunt foarte înfocaţi în erezia lor. Sunt bine înarmaţi și sursele mele 
mă asigură că sunt decişi să răspundă cu violenţă extremă la orice 
încercări de a-i împrăștia. O implor pe Maiestatea Voastră, cu cel 
mai mare respect, să țină seama de solicitările mele de a acţiona 
decisiv în această privinţă“. 

Regele aruncă pergamentul cât colo. 

— Ce înţelegi tu din asta? 

— Că Aspectul doreşte să trimiteţi Straja Tărâmului în 
Martishe, ca să-i împrăştie pe Tăgăduitori. 

— Așa este, dacă soldaţii mei n-ar avea nimic mai bun de 
făcut decât să alerge luni de zile prin păduri, pândiţi dinapoia 
copacilor de arcași cumbraelini. Nu, nu, Straja Tărâmului nu se 
va apropia la mai puţin de cincisprezece kilometri de Martishe. 
O vei face însă tu. 

— Eu, Maiestate? 

— Da. Voi insista pe lângă Aspectul Arlyn să trimită în 
Martishe un contingent mic de Fraţi, iar tu vei fi printre ei, alături 
de un tânăr pe nume Linden Al Hestian. Cunoști numele acesta? 

— Al Hestian... Vaelin şi-l reaminti pe bărbatul furios care 
își deschidea drum cu cravașa prin mulţime la iarmarocul de 
Miezul-verii când tatăl lui Nortah își găsise sfârșitul. Am întâlnit 
cândva un Lord Mareșal cu numele acela. 

— Lakrhil Al Hestian, Lordul Mareşal al Regimentului 27 
Călăreţi. Un ofiţer capabil și unul dintre nobilii mei cei mai bogaţi. 
Ca și răposatul Prim Sfetnic, un bărbat foarte ambițios, mai ales în 
privinţa fiului său. Fiul său cel mare, Linden. 

Vaelin simţi un ghem apăsător de teamă crescându-i în 
măruntaie. 

— Fiul lui, Maiestate? 

— Un tânăr minunat, cu multe calităţi admirabile, printre 
care nu se numără însă, din păcate, modestia și inteligenţa. Are 
un cerc mare de prieteni, mai exact admiratori și lingăi. Nimic nu 
atrage prietenii mai bine decât bogăţia și aroganţa. În prezent este 

răsfăţatul preţuitei mele Curți, câștigând turnire, culcându-se cu 
lady şi bătându-se în dueluri. Mă tem că este o poveste monoton 
de familiară. Un tânăr dobândește faimă și succes la o vârstă fra- 
gedă și începe să creadă în propria legendă, nefiind deloc ajutat 
de toleranța părintelui ambițios. El este de departe cel mai popu- 
lar tânăr de la Curte, mult mai popular decât fiul meu, care n-a 
fost niciodată înzestrat în căile prefăcătoriei. Zilnic sunt asaltat de 
rugăminţi de a-i oferi tânărului Al Hestian o funcţie care să-l ajute 
să-şi dovedească meritele, să-l îndrepte pe calea spre glorie. O voi 
face acum. El va fi numit Spadă a Tărâmului și va fi însărcinat să-și 
adune propriul regiment cu care să plece în Martishe, pentru a-i 
alunga pe Tăgăduitorii care au înţesat codrul. Din păcate, prevăd 
că va fi o campanie lungă şi grea, iar după... regele făcu o pauză şi 
căzu pe gânduri... vreo şase luni, el își va găsi tragic sfârșitul într-o 
ambuscadă a Tăgăduitorilor. 

Ochii lor se întâlniră și Vaelin îşi simţi măruntaiele cloco- 
tindu-i de furie amestecată cu disperare. Sunt un prost, decise el. 
Un șoarece caută să cadă la învoială cu o bufniţă. 

— Soţia lui Urlian, Maiestate? scrâşni el. 

— Ah, da, îndrăznesc să cred că Aspectul Tendris va fi într-o 
stare de spirit mai tolerantă când îi voi spune despre planurile mele 
pentru o cruciadă în Martishe, mai ales când va auzi de participarea 
ta. Să știi că ţine la tine. Eu voi lua partea femeii acelea, îi voi spune 
că sunt convins de mântuirea ei și, cu condiţia ca ea să nu spună 
nimic care să mă contrazică, ar trebui să fie liberă mâine-seară. 

— Am nevoie de asigurări că ea și fiul ei nu vor fi lăsaţi pe dru- 
muri. Vaelin se sili să-şi menţină privirea aţintită în ochii regelui. 
Dacă doriţi să fac parte din această cruciadă. 

— Sunt convins că Lordul Turnului Al Myrna poate găsi loc şi 
pentru alţi surghiuniţi. În Ținuturile de Miazănoapte, deosebirile 
dintre Credincioși și Tăgăduitori nu înseamnă mai nimic. Regele 
îşi îndreptă atenţia spre birou, ridică pana şi netezi un pergament 
curat în faţa sa. În zilele următoare îţi vei primi ordinul. 

Începu să scrie, scârțâind cu pana pe filă. 

Vaelin avu nevoie de un moment pentru a înţelege că între- 
vederea luase sfârșit. Se ridică în picioare și constată că era ușor 
ameţit, dar nu ştia dacă de furie sau de tristeţe. 

— Vă mulţumesc pentru timpul pe care mi l-aţi acordat, 
Maiestate, se strădui el să rostească și porni spre ușă. 

— Nu uita, tinere șoim, zise regele fără să ridice ochii de la 
pergament, că acesta nu este întregul meu plan pentru tine, ci abia 
începutul. Eu comand, tu execuţi. Acesta este târgul pe care l-ai 
făcut în noaptea asta. Ridică fruntea și întâlni ochii lui Vaelin. Ai 
înţeles? 

— Am înţeles prea bine, Maiestate. 

Regele îl mai privi o clipă, apoi reîncepu să scrie fără să mai 
adauge nimic și Vaelin ieşi. 


Căpitanul Smolen îl aştepta când se ivi dinapoia peretelui. 

— Ai terminat vizita, Frate? 

Vaelin încuviinţă dând din cap, își luă armele de pe masă 
şi se reechipă în grabă, împins de dorinţa de a fi cât mai departe 
de palatul acela. Simţea nevoia să fie singur, pentru a se gândi. 
Importanţa târgului pe care-l încheiase cu regele îi amestecase gân- 
durile într-un haos confuz. Îl urmă pe Smolen prin nenumărate 
coridoare ticsite de cadouri uitate, iar mintea lui repeta întruna 
ultimele cuvinte ale regelui: Acesta nu este întregul meu plan pentru 
tine, ci abia începutul. 

— lartă-mă dacă te părăsesc aici, rosti Smolen când ajunseră la 
colţul coridorului care mergea spre poarta de răsărit, dar am misi- 
uni urgente altundeva. 

Tânărul privi capătul îndepărtat şi întunecat al coridorului, 
apoi se întoarse către Smolen şi văzu o ușoară tulburare pe chipul 
lui. 

— Misiuni urgente, căpitane? 

— Da. Smolen tuşi. Foarte urgente. 

Se retrase un pas, îl salută oficial din cap, după aceea se 
întoarse şi porni în direcţia din care veniseră. 

Vaelin se uită iarăşi la coridorul din faţa lui şi o senzaţie de 
nelinişte îi iuți bătăile inimii. Ambuscadă, decise el. Regele are slu- 
jitori neloiali. Se gândi să se ducă după căpitan și să-l silească să-l 
însoțească în orice l-ar fi aşteptat, totuși constată că n-o putea face. 
Fusese o noapte foarte lungă. De altfel, îl putea găsi pe Smolen 
și mai târziu. Își strecură într-o palmă un cuțit pentru aruncat și 
porni înainte. 

Se aștepta ca atacul să fie declanşat în locul cel mai întunecat, 
spre capătul coridorului, dar nu se întâmplă nimic. Niciun bărbat 
înveșmântat în negru cu sabie curbată nu-i sări înainte. În același 
timp însă simţi în aer un parfum slab, discret şi dulce, ca al florilor 
într-o zi fierbinte... 

— Auzisem că ești chipeş. 

Se răsuci către sunetul vocii, ţinând cuțitul îndreptat către 
ea, când o văzu. O fată pe jumătate ascunsă în umbre. Izbuti să-și 
abată mâna în ultima clipă şi cuțitul zăngăni în perete, la o șchioapă 
de capul necunoscutei. Ea îl privi scurt, apoi înaintă în lumină. 
Vaelin mai văzuse femei frumoase și crezuse mereu că Aspectul 
Elera era cea mai frumoasă femeie pe care o va întâlni vreodată, însă 
fata aceasta era altfel. Totul în ea, de la porţelanul pielii, curbele 
delicate ale chipului și luciul auriu-roșcat al părului, vorbea despre 
perfecţiune lipsită de efort. 

— Nu ești chipeş, rosti ea apropiindu-se pentru a-l studia cu 
ochii ei verzi strălucitori, totuși ai o faţă interesantă. 

Ridică palma, cu degetele întinse într-o mângâiere. 

Tânărul se retrase un pas înainte ca mâna ei să-l poată atinge. 
Se lăsă într-un genunchi şi plecă fruntea. 

— Alteță. 

— Te rog să te ridici, spuse prinţesa Lyrna Al Nieren. Nu putem 
vorbi așa cum se cuvine dacă faţa îţi este îndreptată numai spre podea. 

Vaelin se ridică. Așteptă şi se strădui să nu se holbeze. 

— Îmi cer iertare dacă te-am luat prin surprindere, zise 
prinţesa. Căpitanul Smolen a avut amabilitatea să mă informeze 
despre vizita ta și am considerat că trebuie să stăm de vorbă. 

Vaelin nu spuse nimic, totuși senzaţia de neliniște nu dispă- 
ruse. Întâlnirea aceasta avea în ea ceva periculos. Ştia că ar fi trebuit 
să-și ceară iertare şi să plece, dar era incapabil să găsească vorbele 
potrivite. Dorea să stea de vorbă cu ea, voia să fie lângă ea. Era un 
imbold care-i stârni brusc resentimente profunde. 

— Intenţionasem să te privesc luptând azi, continuă prinţesa. 
Bineînţeles, tata nu mi-a îngăduit. Mi s-a spus că a fost o luptă 
emoţionantă. 

Surâsul ei era orbitor, simulând atât de perfect sinceritatea, 
încât îl întrecea mult pe Nortah. Se așteaptă să fiu măgulit, înţelese 
tânărul. 

— Alteța Voastră dorește ceva de la mine? Precum căpitanul 
Smolen, am treburi urgente altundeva. 

— Ah, nu trebuie să fii supărat pe căpitan. De obicei, el este 
foarte corect în îndatoririle lui, dar mă tem că s-ar putea să-l corup 
iremediabil. Prinţesa se întoarse şi se apropie de peretele unde 
rămăsese înfipt cuțitul, pe care-l scoase cu dificultate. Îmi plac 
flecuşteţele, rosti ea examinând lama şi-şi trecu degetele delicate 
peste metal. Tinerii mi le dăruiesc mereu. Nimeni însă nu mi-a 
dăruit până acum o armă. 

— Alteța Voastră o poate păstra, zise Vaelin. Şi acum, 
iertare... 

Se înclină şi se întoarse ca să plece. 

— Nu, spuse ea sec. N-am terminat de vorbit. Vino, îi făcu 
semn cu acel cuțit și se îndepărtă de perete. Vom discuta împreună 
sub lumina stelelor, tu şi cu mine. Va fi ca într-o baladă. 

Aș putea pleca pur și simplu, își dădu seama Vaelin. Ea nu m-ar 
putea opri... sau ar putea? După ce examină scurt posibilitatea de a 
lupta cu hoardele de străjeri chemaţi pentru a-l împiedica să plece, 
o urmă pe coridor. Lyrna îl conduse la o ușă dintr-o firidă discretă, 
pe care o deschise și-i făcu semn să intre. Grădina era mică, dar 
frumuseţea răzoarelor ei era remarcabilă chiar și sub razele lunii. 
Aici părea să existe o varietate uriașă de flori, întrecând-o cu mult 
pe cea din grădina Aspectului Elera. 

— Ar trebui s-o vezi în timpul zilei, rosti prinţesa. Închise ușa 
şi trecu pe lângă el, oprindu-se să examineze o tufă de trandafiri. 
Și ne apropiem de sfârşitul anului, multe dintre dragele mele se 
închid deja de frig. 

Merse către o bancă joasă din piatră din mijlocul grădinii, 
legănându-şi grațios rochia. Vaelin cercetă răzoarele în căutarea 
unor flori familiare și, spre surprinderea sa, le găsi sub forma unor 
muguri galbeni cuibăriţi sub un arțar micuţ. 

— Bujorii-iernii. 

— Cunoşti florile? păru surprinsă Lyrna. Mi se spusese că Fraţii 
din al Șaselea Ordin nu știu nimic în afară de artele războiului. 

— Ni se predau multe. 

Ea se așeză pe bancă și ridică braţele spre răzoare. 

— Îți place grădina mea? 

— Este foarte frumoasă, Alteță. 

— Când eram mică, tata m-a întrebat ce cadou îmi doresc 
de Căderea-iernii. Deoarece crescusem în palat, nu eram niciodată 
singură, mereu existau gărzi sau slujnice, sau tutori, așa că i-am 
spus că voiam un loc unde să nu mai intre nimeni. El m-a adus aici. 
Pe atunci era doar o curte interioară veche și eu am transformat-o 
într-o grădină. Nimeni n-are voie să intre aici, iar până acum n-am 
mai arătat locul ăsta nimănui. 

Îl privea cu multă atenţie, cumpănindu-i reacţia. 

— Sunt... onorat, Alteță. 

— Mă bucur. De aceea, întrucât eu te-am onorat cu o confidenţă, 
poate că vei proceda și tu la fel. Ce treabă ai avut cu tatăl meu? 

Vaelin fu ispitit să nu spună nimic, însă ştiu că n-o putea 
ignora pur și simplu. O mulţime de minciuni îi fulgerară prin 
minte, dar simțea că prinţesa avea urechea tatălui ei în depistarea 
neadevărurilor. 

— Nu cred că regele ar vrea să discut despre treburile noastre, 
răspunse în cele din urmă. 

— Chiar așa? Atunci voi fi silită să ghicesc. Te rog să-mi spui 
dacă ghicesc bine. Ai aflat că unul dintre bărbaţii pe care i-ai ucis 

azi a fost silit să participe la luptă. Ai venit aici pentru a-i cere tatei 
să facă dreptate. Am ghicit? 

— Alteța Voastră cunoaşte multe. 

— Da. Din păcate însă constat că niciodată nu știu destule. 
Tatăl meu ţi-a satisfăcut cererea? 

— A fost îndeajuns de binevoitor ca să împartă dreptate. 

— Aha. În glasul fetei se simţi o notă ușoară de milă. Sărmanul 
lord Al Unsa! Mă făcea mereu să râd în seara Balului Comunal, prin 
felul cum se împleticea la dans. 

— Sunt sigur că amintirile plăcute ale Alteţei Voastre vor 
însemna o mângâiere pentru el pe eșafod. 

Zâmbetul ei dispăru. 

— Mă crezi o fiinţă rece? Poate că aşa sunt. De-a lungul ani- 
lor, am cunoscut mulți lorzi. Bărbaţi prietenoși, surâzători, care-mi 
dădeau bomboane și cadouri şi-mi spuneau că sunt drăguță, toţi 
încercând să câștige astfel favorurile tatei. Pe unii i-a expediat, 
altora le-a îngăduit să rămână în slujba lui, iar pe alţii i-a omorât. 

Vaelin îşi dădu seama că și tatăl lui făcuse parte dintre 
numeroșii lorzi cunoscuţi de Lyrna şi se întrebă dacă fata îi trezise 
la fel de multă nesiguranţă. 

— Tatăl meu i-a dăruit cadouri Alteţei Voastre? 

— Tot ce mi-a dat vreodată tatăl tău a fost o privire rece. Deși 
nu la fel de rece precum cea a mamei tale. Bănuiesc că planul tatei 
pentru noi i-a făcut să mă privească cu ochi bănuitori. 

— Pentru „noi“, Alteță? 

Ea arcui o sprânceană. 

— Urma să ne căsătorim. N-ai ştiut? 

Căsătorie? Era absurd, ridicol. Căsătorit cu o prinţesă. 
Căsătorit cu ea. Vaelin şi-o aminti pe fetiţa insolentă din vizita pe 
care o făcuse în copilărie la palat. N-o să mă mărit cu tine. Eşti 
murdar. Care într-adevăr acela era modul în care regele intenţiona 
să-l lege de urmașii lui? 

— Nu, nici mie nu mi-a plăcut prea mult ideea, rosti prințesa 
citindu-i gândurile, însă acum îi pot aprecia tactica. Planurile tatei 

se derulează uneori ani de zile înainte ca intenţiile să le fie dezvă- 
luite. El intenţiona să te plaseze la dreapta fratelui meu şi în acelaşi 
timp să-mi întărească poziţia. Împreună, noi am fi călăuzit domnia 
lui Malcius. 

— Poate că fratele Alteţei Voastre nu va avea nevoie de 
călăuzire. 

Lyrna îşi ridică faţa perfectă spre cer, studiind constelaţiile 
spectaculoase. 

— Asta numai timpul va decide. Ar trebui să vin mai des aici 
noaptea. Este cu adevărat frumos. Se răsuci către el, recăpătându-şi 
seriozitatea. Ce simţi când iei o viaţă? 

Tonul îi era pur și simplu de curiozitate. Sau nu știa că între- 
barea putea fi jignitoare sau nu-i păsa, totuși Vaelin nu se simţi 
jignit. Era ceva ce nu-l mai întrebase nimeni, deși el știa prea bine 
răspunsul. 

— Simţi că ţi-a fost murdărit sufletul, îi răspunse. 

— Totuși, continui s-o faci. 

— Până azi a fost mereu... necesar. 

— Şi de aceea ai venit la tatăl meu, căutând să-ţi alini 
vinovăția. Mă întreb ce a obţinut de la tine? Mă aştept să te fi luat în 
slujba lui. O iscoadă în al Șaselea Ordin ar fi într-adevăr prețioasă. 

O iscoadă? Dacă asta ar fi fost totul... 

— Alteța Voastră m-a adus aici doar pentru a pune întrebări la 
care ştie deja răspunsul? 

Spre surprinderea lui, fata izbucni într-un râs generos, care 
părea autentic. 

— Cât de amuzant eşti! Nu mă linguşești, nu-mi cânţi balade 
şi nu-mi reciți sonete. Eşti cu totul aparte, fără şarm sau calcule. 
Examină cuțitul pe care-l ţinea încă în mână. Și eşti singurul bărbat 
care a reușit să mă facă să mă tem de el. Ca întotdeauna, sunt uimită 
de flerul tatei. 

Privirea ei era stânjenitor de directă şi Vaelin trebui să se stră- 
duiască să i-o înfrunte, rămânând tăcut. 

— Este foarte simplu ce doream să-ţi spun, urmă ea. Părăseşte 
Ordinul, slujeşte-l pe tatăl meu la Curte și în război şi, cu timpul, 
vei deveni o Spadă a Tărâmului, apoi s-ar putea să împlinim planul 
pe care el ni l-a pregătit. 

Tânărul îi examină chipul, căutând vreo urmă de ironie sau 
amăgire, însă nu descoperi decât seriozitate concentrată. 

— Alteța Voastră dorește să ne căsătorim? 

— Vreau să-mi onorez tatăl. 

— Tatăl Alteţei Voastre consideră că planul lui pentru mine 
a murit. Părăsirea Ordinului n-ar mai avea nicio valoare pentru el 
acum. Dacă aș urma porunca Alteţei Voastre, aș acţiona împotriva 
dorințelor sale. 

— Voi vorbi eu cu el. Îmi ascultă sfaturile în cele mai multe 
privinţe și va auzi înţelepciunea gândului meu. 

În clipa aceea Vaelin îi zări sclipirea slabă din ochi. Neliniştea 
i se accentuă când își dădu seama c-o mai zărise în ochii Surorii 
Henna, când încercase să-l omoare. Nu era tocmai răutate, cât mai 
degrabă calcul amestecat cu dorinţă. Însă, pe când Henna dorise 
moartea lui, prințesa dorea mai mult şi el se îndoia că ar fi fost 
vorba despre încântătoarea idee de a-i deveni soţie. 

— Alteța Voastră mă onorează, rosti el pe tonul cel mai oficial 
posibil, dar sunt sigur că va înţelege că eu mi-am dăruit viaţa slujirii 
Credinței. Sunt un Frate al celui de-al Şaselea Ordin și întâlnirea 
aceasta nu este cuvenită. Aş fi recunoscător dacă mi-aţi îngădui să 
mă retrag. 

Lyrna cobori ochii și pe buze îi flutură scurt un surâs ironic. 

— Bineînţeles. Te rog să-mi ierţi impoliteţea dea te fi întârziat. 

El făcu o plecăciune și se răsuci să plece. Ajunsese la ușă, când 
ea îl opri. 

— Am multe de făcut, Vaelin. 

Glasul îi era lipsit de umor sau afectare, ci absolut serios și 
sincer. Adevărata ei voce, își spuse tânărul. 

Se opri lângă uşă, dar nu se întoarse. Așteptă. 

— Mi-ar fi fost mai uşor să le fac cu tine alături, însă le voi face 
oricum. Şi nu voi tolera nicio piedică. Crede-mă când spun că aș 
detesta ca noi doi să fim duşmani. 

Vaelin o privi. 

— Mulţumesc Alteţei Voastre că mi-a arătat grădina. 

Prinţesa înclină ușor din cap şi-şi întoarse ochii spre stele. Era 
semnul că putea să plece. Femeia cea mai frumoasă pe care o văzuse 
vreodată rămase scăldată în lumina lunii. Era o imagine cu adevărat 
fermecătoare și Vaelin se trezi dorindu-și cu îndârjire să n-o mai 
vadă niciodată. 

PARTEA A III-A 


Sunt încântat să vă raportez progresul excelent rea- 
lizat de trupele lordului Al Hestian în ultimele luni. Mulţi 
Tăgăduitori au plătit prețul cuvenit pentru erezie sau 
au fugit din codri, temându-se pentru viaţa lor. Starea 
soldaţilor este foarte bună și rareori am întâlnit luptători 
atât de entuziaști pentru cauza lor. 


Fratele Yallin Heltis, al Patrulea Ordin, scrisoare către 
Aspectul Tendris Al Forne în timpul campaniei din 
Codrul Martishe. 

Arhivele celui de-al Patrulea Ordin. 


ISTORISIREA LUI VERNIERS 


Amuţise, în vreme ce pana mea își continua goana febrilă peste 
pergament. În jurul meu se aflau cele zece suluri pe care le umplu- 
sem cu povestea lui. Afară se lăsase noaptea și unica noastră 
lumină provenea de la un felinar ce se legăna de pe o grindă a 
punţii, deasupra capetelor noastre. Încheietura mă durea de la 
orele de scris necontenit și spatele îmi amorţise, întrucât stătuse 
gârbovit peste butoiul pe care alesesem să-mi sprijin hârtiile. Abia 
dacă mi-am dat seama. 

— Ei bine? l-am îndemnat. 

Era încruntat în strălucirea slabă a felinarului, iar expresia 
chipului părea îndepărtată. A trebuit să repet cuvintele, înainte de 
a mă privi. 

— Mi-e sete, a spus și s-a întins către plosca pe care căpitanul 
îi îngăduise s-o umple din butoiul cu apă. De cinci ani am rostit doar 
câteva cuvinte pe zi. Mă doare gâtlejul. 

Am pus pana jos și mi-am odihnit de bordaj spatele care mă 
durea. 

— Ai revăzut-o? l-am întrebat. Pe prinţesă. 

— Nu. Bănuiesc că n-a mai avut nevoie de mine, pentru 
că-i refuzase planul. A ridicat plosca la gură și a băut cu nesaț. 
Însă faima i-a crescut de-a lungul anilor, iar legenda frumuseţii și 
bunătății ei s-a răspândit în lung și-n lat. A fost văzută adesea în 
pătrarele cele mai sărace ale cetăţii și ale mai întinsului Tărâm, 
miluindu-i pe săraci, asigurând bani pentru şcoli noi și pentru casele 
de bolnavi ale celui de-al Cincilea Ordin. Mulţi nobili au curtat-o, 
dar i-a refuzat pe toți. Se spunea că regele era furios pe ea fiindcă 
nu se măritase cu un soţ destul de puternic, ci îi sfidase voința, deși 
asta o îndurerase mult. 

— Crezi că ea continuă să te aștepte? Tragedia aceea îmi stâr- 
nise sufletul de scriitor. Că își lecuiește inima rănită prin fapte bune, 

știind că doar ele îţi vor câștiga aprobarea? Deși, din câte știe, tu 
puteai să fi murit în ultimii cinci ani. 

Privirea pe care mi-a aruncat-o a fost de neîncredere arnuzată. 
După un moment a început să râdă. Avea un râs bogat, adânc. Un 
râs atât sonor, cât și, cu acea ocazie, prelung. 

— Într-o bună zi, milord, a rostit după ce veselia i s-a potolit, 
dacă zeii tăi te vor blestema, s-ar putea să ajungi s-o întâlneşti pe 
prințesa Lyrna. Dacă se va întâmpla așa, ascultă-mi sfatul și fugi cât 
te țin picioarele. Cred că-ţi va găsi inima mult prea ușor de zdrobit. 

Mi-a aruncat plosca de apă. Am băut repede, sperând că-mi 
voi ascunde iritarea. Tot ce-mi spusese despre prințesă descria o 
femeie inteligentă și serioasă, care dorea să-și onoreze tatăl și să-şi 
slujească poporul. Bănuiam că aș fi putut găsi multe de discutat cu 
o asemenea femeie. 

— Nu s-a măritat, fiindcă un soț ar fi însemnat cătușe pentru 
ea, a spus Vaelin Al Sorna. Este milostivă pentru a-și câștiga apre- 
cierea oamenilor de rând. Le câștigă inimile și astfel obține putere. 
Dacă ea are o inimă, atunci inima aceea este mișcată de putere, nu 
de sentimente. 

Am decis să fac propriile investigaţii asupra vieţii prințesei 
Lyrna. Cu cât îmi povestea mai multe acest bărbat din miazănoapte, 
cu atât eram mai ispitit să călătoresc în ţara lui de baștină. Deși 
bănuiam că el aprecia prea puţin artele și învățătura care se între- 
vedeau în cultura pe care mi-o descria, tânjeam după ele. Doream 
să citesc cărțile din Marea Bibliotecă și să văd frescele Mâinii Roșii 
realizate de maestrul Benril Lenial. Doream să văd pietrele străvechi 
ale Cercului în care el vărsase sângele a trei bărbaţi. Noi crezuserăm 
că poporul Tărâmului Unificat era alcătuit din sălbatici simpli şi 
analfabeți și într-adevăr așa erau mulți dintre războinicii lor. Acum 
însă puteam înțelege că în istoria lor exista mai mult decât barbarie 
și patima războiului. În numai câteva ore aflasem despre Tărâm mai 
multe decât în toţi anii de studiu pentru istoria războiului pe care 
o scrisesem. El ațâțase în mine dorința de a scrie altă istorie, mai 

măreață și mai bogată decât toate lucrările mele de până atunci. O 
istorie a Tărârnului său. 

— Și-a ţinut regele făgăduiala? l-am întrebat. Și-a impus 
dreptatea și a salvat-o pe femeia din Ternniţa-neagră? 

— Bărbaţii indicaţi de mine au fost executaţi a doua zi. Femeia 
și fiul ei au fost trimiși în Ținuturile de Miazănoapte în mai puțin 
de o săptămână. A tăcut și chipul i s-a întristat. M-am dus s-o văd 
înainte de plecare; Erlin a aranjat întâlnirea. Am rugat-o să mă ierte. 
M-a scuipat și m-a numit ucigaș. 

Am pus mâna pe pană și i-am însemnat cuvintele, luându-mi 
libertatea de a schimba „m-a scuipat“ cu „m-a blestemat cu toată 
puterea zeilor ei Tăgăduitori“. Îmi place să adaug puțină culoare, 
atunci când pot. 

— Şi partea ta de învoială? am continuat. Ai făcut ce ţi-a 
poruncit regele? L-ai ucis pe Linden Al Hestian? 

Și-a privit mâinile pe care le ţinea pe genunchi și și-a îndoit 
degetele, iar venele și tendoanele s-au reliefat limpede printre cica- 
trice. Mâini de ucigaș, am gândit știind că m-ar fi putut strangula, 
răpindu-mi viaţa în câteva secunde. 

— Da, a spus. L-am ucis. 

CAPITOLUL 1 


Destrunat, arcul-lung cumbraelin avea lungimea de un metru şi 
jumătate și era făurit din inima lemnului unui arbore de tisă. Putea 
să trimită o săgeată la peste două sute de pași, iar din mâini iscu- 
site la aproape trei sute de pași, fiind în stare să străpungă plăci de 
armură din apropiere. Cel din mâna lui Vaelin era mai gros decât 
majoritatea, iar luciul lemnului său dovedea folosirea intensă de 
care avusese parte. Posesorul lui avea ochi ageri, fiindcă trimisese 
săgeata cu vârf de oţel prin pieptul acoperit de armură al lui Martil 
Al Jelnek, un tânăr nobil amabil, căruia îi plăcea poezia și care avea 
o înclinație oarecum obositoare spre a vorbi întruna despre logod- 
nica lui, despre care susţinea că era fecioara cea mai frumoasă şi 
mai bună din tot Asraelul, dacă nu din lumea întreagă. Din păcate, 
nu avea s-o mai revadă niciodată. Ochii lui erau deschiși, dar pier- 
duseră orice sclipire a vieţii. Gura îi era pătată de sânge şi vomă, 
semnele unei morţi dureroase; arcașii cumbraelini obișnuiau să-și 
înmoaie vârfurile săgeţilor într-un amestec de rădăcină de joffril 
și venin de năpârcă. Posesorul arcului se afla la câţiva metri mai 
încolo, cu săgeata lui Vaelin în braţ, cu gâtul rupt în urma căderii 
din mesteacănul în care se pitise. 

— Nimic, anunţă Barkus înotând prin zăpadă, flancat de 
Caenis și Dentos. Se pare c-a fost singur. 

Lovi cu piciorul în ţeasta arcașului, întorcând-o pe şira spinării 
rupte, apoi îngenunche ca să curețe leşul de orice obiecte de preţ. 

— Unde-au plecat soldaţii? întrebă Dentos. 

— S-au risipit, zise Vaelin. Probabil c-o să-i găsim pe cei mai 
mulți în tabără, când o să ne-ntoarcem. 

— Laşi netrebnici! Dentos îl privi pe Martil Al Jelnek. Nu le 
plăcea de el? Mie, unul, mi s-a părut un tip la locul lui. Pentru un 
nobil, vreau să spun. 

— Aceşti așa-zişi soldați sunt drojdia temniţelor din 
Varinshold, îi zise Caenis. Ei n-au loialitate pentru nimeni decât 
pentru ei înşişi. 

— l-aţi găsit calul? întrebă Vaelin. 

Nu-l încânta ideea de a-l căra pe nobilul mort în cârcă înapoi 
până la tabără. 

— ÎI aduce Nortah. 

Barkus se ridică de deasupra arcașului şi zornăi puţinii bănuţi 
de aramă pe care-i găsise. Îi azvârli lui Vaelin tolba cumbraelinului. 
Săgeţile dinăuntru erau din lemn de frasin vopsit în negru, cu pene 
de corb. Duşmanilor le plăcea să-şi lase semnătura. 

— ÎI păstrezi? arătă el din cap spre arc. Aş putea obţine zece 
arginţi pentru el când ne-ntoarcem în cetate. 

Vaelin păstră arcul. 

— Am de gând să învăţ să trag cu el. 

— Baftă multă! Din câte am auzit, ticăloşii ăștia se antrenează 
toată viaţa în folosirea lui. Lordul Fiefului lor îi pune să exerseze 
zilnic. Cobori ochii la recolta sărăcăcioasă din palmă. Pe de altă 
parte, nu pare să-i plătească cine ştie ce. 

— Ei luptă pentru zeul lor, nu pentru lordul lor, spuse Caenis. 
Banii îi interesează prea puţin. 

Scoaseră armura de pe Al Jelnek și-l suiră pe spatele calului, 
iar Nortah îl pocni pe Barkus peste mână, când aceasta se îndreptă 
către punga mortului. 

— N-o să mai aibă nevoie de ea, nu? 

— Am plecat din Casă de șapte luni, pentru numele Credinței! 
se răsti Nortah. Nu mai trebuie să șterpelești. 

Barkus strânse din umeri. 

— Este un obicei. 

Șapte luni, gândi Vaelin pe când se întorceau spre tabără. Șapte 
luni de hăituire a Tăgăduitorilor cumbraelini în Codrul Martishe, 
ajutaţi, în sensul cel mai vag al cuvântului, de Linden Al Hestian şi 
nou înfiinţatul lui regiment de pedeștri. Linden Al Hestian care era 
bătător la ochi de viu, deși trecuse o lună de la termenul poruncit 

de rege. Cu fiecare zi ce trecea, Vaelin se simţea tot mai apăsat de 
povara învoielii pe care o făcuse. 

Dispoziţia nu-i era cu nimic îmbunătăţită de împrejurimi. 
Codrul Martishe nu semăna cu pădurea Urlish, fiind atât de întu- 
necat, cât şi mai des, cu copacii atât de apropiaţi pe alocuri, încât 
era practic de nestrăbătut. La aceasta se adăuga natura accidentată 
a terenului, presărat cu râpe și văgăuni, care constituiau locuri per- 
fecte pentru ambuscade și-i sileau să-și abandoneze caii. Mergeau 
peste tot cu arcurile pregătite și săgețile înstrunate. Doar cei mai 
nobili din trupa lor continuau să călărească, oferindu-se astfel ca 
ţinte uşoare pentru arcașii cumbraelini cocoţaţi prin copaci. Dintre 
cei cincisprezece nobili tineri care-l însoţiseră pe Linden Al Hestian 
în Martishe, patru muriseră deja și alţi trei erau răniţi atât de grav. 
încât trebuiseră purtaţi pe braţe. Oamenii lor suferiseră şi mai rău; 
şase sute fuseseră recrutați sau transferați în regiment, dar peste o 
treime pieriseră, ucişi, pierduţi printre copaci sau dezertaţi atunci 
când li se ivise șansa. Adesea îi găseau pe unii care lipsiseră săptă- 
mâni întregi, îngheţaţi în zăpadă ori legaţi de copaci şi torturați 
până la moarte. Dușmanii nu aveau ce face cu prizonierii. 

În ciuda pierderilor, micul lor contingent din Ordin obținuse 
câteva victorii. Cu o lună în urmă, Caenis îi condusese după un grup 
de peste douăzeci de cumbraelini, care se deplasau în lungul unui 
pârâu, o acţiune inteligentă, totuși lipsită de valoare dat fiind faptul 
că Fratele Caenis era pe urmele lor. Merseseră ore în şir, până ce 
duşmanii lor făcuseră popas; bărbaţi cu chipuri dure înveşmântaţi 
în piei de căprioară și blănuri de samur, cu arcurile pe spate, care nu 
se așteptau la nimic. Prima salvă de săgeți ucisese jumătate dintre 
ei, iar restul fugiseră prin albia pârâului. Fraţii scoseseră spadele 
şi-i vânaseră; niciunul nu scăpase şi niciunul nu cerşise îndurare. 
Caenis avea dreptate, inamicii luptau pentru zeul lor și nu șovăiau 
să moară pentru el. 

Tabăra se zări după câţiva kilometri; era mai degrabă o palisadă 
decât o tabără în toată puterea cuvântului. Când sosiseră, încerca- 
seră să organizeze schimburi de santinele, ceea ce oferise inamicilor 

ocazia unor exerciţii de tragere cu arcul pe timp de noapte. Linden 
Al Hestian fusese silit să poruncească tăierea de copaci cu care să 
ridice o palisadă, un cerc fioros de trunchiuri ascuţite la capete 
instalat în unul dintre puţinele luminișuri din Martishe. Vaelin și 
majoritatea contingentului din Ordin detestau oprimarea umedă a 
acelui loc şi petreceau majoritatea timpului în pădure, patrulând 
în grupuri mici şi făcându-şi propriile bivuacuri pe care le deplasau 
zilnic, adoptând o tactică letală de urmărire a cumbraelinilor, în 
timp ce soldaţii lui Al Hestian stăteau la adăpost îndărătul palisa- 
dei. Misiunea nefericitului Martil Al Jelnek fusese prima de acest 
fel după multe săptămâni şi chiar şi așa soldaţii pe care-i condusese 
el trebuiseră ameninţaţi cu biciuirea ca să plece. În cele din urmă, 
fusese suficientă o singură săgeată ca să-i pună pe toți pe fugă. 

Un Frate îndesat, cu sprâncene stufoase încărcate de promo- 
roacă și privire aprigă, aştepta la poarta palisadei. Lângă el se afla 
un câine uriaș cu blană împestriţată și privire la fel de feroce ca 
stăpânul său. 

— Frate Makril, îl salută Vaelin cu o plecăciune scurtă. 

Makril nu era genul de om care să ţină la formalităţi, dar în 
calitate de comandant al contingentului lor trebuia respectat, mai 
ales în faţa soldaţilor lui Al Hestian, dintre care unii se găseau lângă 
poartă și priveau cu ochi înfricoșaţi de la cadavrul lui Al Jelnek la 
zidul întunecat al codrului, ca și cum o săgeată cumbraelină ar fi 
putut apărea șuierând în orice clipă din umbre. 

Vaelin izbutise să-şi ascundă surprinderea când fusese chemat 
de Aspect în odaia sa și-l găsise pe Makril așteptând, privind rom- 
bul din țesătură roșie din mâna sa cu o expresie de surprindere pe 
chipul său aspru. 

— Cred că voi doi vă cunoașteţi, spusese Aspectul. 

— Da, încuviinţase Vaelin, ne-am întâlnit în timpul Încercării 
Sălbăticiei. 

— Fratele Makril a fost numit comandantul expediției noastre 
în codrul Martishe, îl anunţase Aspectul. Îi veţi asculta ordinele 
fără crâcnire. 

Se părea că puțini oameni cunoşteau Codrul Martishe la fel de 
bine ca Makril, cu excepţia maestrului Hutril, care nu putea fi sus- 
tras de la sarcinile sale în Casa Ordinului. Contingentul lor număra 
doar treizeci de Fraţi, în majoritate bărbaţi experimentați de la 
hotarul de miazănoapte, care păreau să împărtășească reținerea lui 
Vaelin faţă de Makril, însă acesta se dovedise repede un tactician 
iscusit, deşi cu un stil oarecum brutal de conducere. 

— Doar un ceas, mârâi el acum. Ar fi trebuit să mergeţi două 
zile către miazăzi. 

— Oamenii lordului Al Jelnek au fugit, anunţă Nortah. Nu 
prea mai avea rost să stăm acolo. 

— Te-am întrebat ceva, mucosule? se răsti Makril. 

Îi detestase instantaneu pe toți, dar își păstra irascibilita- 
tea în special pentru Nortah. De alături, corcitura lui, Rât, mârâi 
aprobator. Vaelin nu știa de unde găsise animalul; aparent, Makril 
renunţase la copoii-de-sclavi după experienţa cu Scrijelitul și 
optase pentru câinele de vânătoare cel mai mare și mai rău pe 
care-l putuse găsi, indiferent de rasă. Câţiva soldaţi purtau cica- 
trice, dovezi ale neplăcerii lui Rât faţă de mângâieri sau faţă de 
simplul contact vizual. 

Nortah rămase privindu-l pe Makril cu neplăcere la fel de evi- 
dentă. Vaelin se întreba întruna ce s-ar fi întâmplat dacă cei doi ar 
fi fost lăsați singuri. 

— Ne-am gândit că cel mai bine ar fi să revenim cu trupul, 
rosti el. Diseară vom porni noi înșine în patrulare. 

Makril își aţinti încruntătura asupra lui. 

— Unii soldați au reușit să se-ntoarcă. Au zis că pe-acolo sunt 
cel puţin cincizeci de lepădături. Makril se referea întotdeauna la 
cumbraelini ca „lepădături“. Câţi aţi ucis? 

Vaelin ridică arcul-lung din mână. 

— Unul. 

Sprâncenele stufoase ale comandantului lor se împreunară. 

— Unul din cincizeci? 

— Unul din unul. 

Mahkril suspină zgomotos. 

— Să-i raportăm atunci lordului. Va mai avea o scrisoare de 
redactat. 

Lordul Linden Al Hestian era înalt şi arătos, zâmbea des și 
avea un simţ dezvoltat al umorului. Era curajos în luptă şi iscusit cu 
spada și lancea. Contrar descrierii regelui, se dovedi că avea o minte 
ageră și aparenta lui aroganță nu era decât semeţia unui tânăr care 
realizase multe în scurta lui viaţă și nu vedea motive pentru a-și 
ascunde mulțumirea de sine. Spre marele lui regret, Vaelin consta- 
tase că-i plăcea de el, deși trebuia să admită că era un conducător 
jalnic, întrucât firea lui nu avea pur și simplu cruzimea necesară. Îi 
ameninţase de multe ori pe soldaţi cu biciuirea, totuşi nu aplicase 
niciodată vreo pedeapsă în ciuda lașităţii, beţiilor și a unei tabere 
care era o ruşine pentru disciplina militară. 

— Fraţilor! îi întâmpină el cu un zâmbet larg când se apro- 
piară de cortul lui, dar surâsul îi dispăru la vederea trupului care 
atârna peste cal. 

Era limpede că niciunul dintre soldaţii care fugiseră înapoi în 
tabără nu se sinchisise să-i anunţe vestea. 

— Condoleanţe, milord, rosti Vaelin care știa că cei doi fuse- 
seră prieteni din copilărie. 

Linden Al Hestian se apropie de leş, cu chipul schimonosit de 
durere, și atinse cu blândeţe părul prietenului său mort. 

— A căzut în luptă? întrebă după o clipă, răgușit de emoție. 

Vaelin îl zări pe Nortah deschizând gura pentru a răspunde și 
interveni iute. Nortah avea predispoziția de a-şi da frâu liber cru- 
zimii în privinţa lordului Al Hestian, rostind fără șovăială insulte 
abia camuflate și critici. 

— A fost foarte curajos, milord. 

Martil Al Jelnek plânsese ca un copil cu săgeata înfiptă în pân- 
tece, strângând mâinile lui Vaelin în spasme scurte și disperate, 
pe măsură ce lumina vieţii îi pierise din ochi şi sângele îi ţâşnea 
pe gură. Încercase până la urmă să spună ceva, Vaelin era sigur de 
asta, și se poticnise într-un torent de cuvinte de neînțeles, sufocate 

de fiere. Poate că fusese un mesaj pentru logodnica lui. N-aveau să 
știe niciodată. 

— Curajos, repetă Al Hestian cu un surâs slab. Da, așa a fost 
mereu. 

— Oamenii lui au fugit, zise Nortah. O singură săgeată și au 
rupt-o la fugă. Regimentul ăsta al tău nu-i decât o adunătură de 
scursori criminale. 

— Ajunge! lătră Fratele Makril. 

Sergentul Krelnik se apropie şi-l salută energic pe Al Hestian. 
Era un bărbat îndesat care se apropia de cincizeci de ani, cu chip 
extrem de brăzdat de cicatrice și purtare fioroasă faţă de oame- 
nii săi. Era unul dintre puţinii soldaţi experimentați care se înro- 
laseră în regiment, după ce slujise de la șaisprezece ani în Straja 
Tărâmului, și Al Hestian îl numise cu înţelepciune sergent-șef, res- 
ponsabil cu disciplina. În ciuda eforturilor lui, descrierea lui Nortah 
era corectă: regimentul rămânea o adunătură. 

— Voi porunci să fie ridicat rugul, milord, spuse Krelnik. 
Diseară ar trebui să-l dăm focului. 

Al Hestian încuviinţă şi se retrase de lângă cadavru. 

— Da. Mulţumesc, sergent. Şi vouă, Fraţilor, pentru că l-aţi 
adus înapoi. Porni spre cortul său. Frate Makril, Frate Vaelin, putem 
vorbi puţin laolaltă? 

Cortul lui Al Hestian nu conţinea nimic din obiectele de lux 
aflate în corturile celorlalți nobili, ci aproape tot spaţiul era umplut cu 
armele și platoșa sa pe care şi le curăța și întreținea singur. Aproape 
toţi ceilalți nobili își aduseseră unul sau doi slujitori, dar se părea că 
lordul Al Hestian era în stare să se ocupe singur de nevoile lui. 

— Vă rog, Fraţilor, le indică el să se așeze, după care se 
îndreptă către micul birou portabil unde se ocupa de numeroasele 
sarcini administrative care-i asediau pe comandanții de regimente. 
Am primit o misivă din partea regelui, urmă el şi ridică de pe birou 
un plic desfăcut. 

Inima lui Vaelin începu să bată mai iute la vederea sigiliului 
regal. 


CÂNTECUL SÂNGELUI 
369 


— „Lordului Linden Al Hestian, comandantul Regimentului 
35 Pedeştri din partea Maiestăţii Sale Janus Al Neiren, citi Al 
Hestian. Milord, primeşte felicitări pentru menţinerea unui 
regiment pe teren o perioadă atât de îndelungată. Fără îndoială, 
comandanţi mai puţin iscusiţi ar fi optat pentru cursul mai evident 
al încheierii misiunii Tărâmului în Codrul Martishe cu iuţeala cea 
mai mare. Tu însă ai în mod limpede o stratagemă mai subtilă în 
minte, atât de subtilă de fapt, încât nu sunt capabil să-i discern 
substanța de la depărtarea aceasta. Îţi vei aminti că Aspectul Arlyn 
a avut amabilitatea de a oferi un contingent din al Șaselea Ordin, 
Fraţi pe care Aspectul doreşte să-i trimită în alte misiuni. Am auzit 
că printre ei se află fiul fostului meu Lord al Bătăliilor şi sunt sigur 
că el a moștenit prețuirea tatălui său pentru iuţeală în îndeplinirea 
ordinelor regelui. Poate că ar trebui să-ți discuţi planurile cu acești 
Fraţi, care pot manifesta o dispoziţie suficient de generoasă pentru 
a oferi unele sfaturi“ 

Vaelin fu uluit să constate că mâinile îi tremurau și le ascunse 
sub mantie, sperând că ceilalți aveau să creadă că-i era frig. 

— Aşadar, Fraţilor, zise Al Hestian şi-i privi cu disperare sin- 
ceră, se pare că trebuie să vă cer sfatul. 

— i-am oferit sfatul meu de câteva ori, milord, rosti Makril. 
Pune biciul pe câţiva oameni, sileşte-i pe cei mai leneși și mai lași 
dintre ei să iasă pe poartă fără arme şi dă-i mână liberă sergentului 
Krelnik în privinţa disciplinei. 

Al Hestian își masă tâmplele și oboseala i se citi lesne în 
încruntătura sprâncenelor. 

— Asemenea măsuri nu vor câștiga nici pe departe inimile 
oamenilor, Frate. 

— La naiba cu inimile lor! Rari sunt comandanții ce-și pot 
câștiga iubirea soldaţilor. Cei mai mulţi conduc prin frică. Dacă 
le va fi frică de tine, te vor respecta și atunci poate că vor începe să 
omoare niște cumbraelini. 

— Din tonul scrisorii Maiestăţii Sale bănuiesc că s-ar putea să 
dispunem de numai câteva săptămâni pentru a termina misiunea 

de aici. Și, în ciuda presupunerilor regelui, mărturisesc că nu am 
nicio stratagemă pentru a-l învinge pe Săgeată Neagră și bandele 
lui. Chiar dacă aș adopta măsurile pe care le recomanzi, ar fi nevoie 
de mai mult timp decât avem la dispoziţie pentru a obţine victoria 
în codrul ăsta blestemat. 

Săgeată Neagră. Aflaseră numele acela de la singurul prizonier 
pe care-l capturaseră în şapte luni, un arcaș doborât de Nortah. 
Acesta supravieţuise îndeajuns pentru a-i scuipa cu ură și sfidare, 
strigându-și zeul să-i accepte sufletul şi cerșindu-i îndurare pen- 
tru eșecul său. Hohotise înaintea întrebărilor lor; puţine erau 
amenințările cu care puteai speria un om aflat în pragul morţii. 
În cele din urmă, Vaelin le făcuse celorlalți semn să plece, apoi se 
așezase şi-i întinsese bărbatului plosca lui cu apă. 

— Bei? 

Ochii arcașului străluciseră de ură, totuși setea înnebunitoare 
în vreme ce sângele vieţii i se scurgea îl făcuse să nu poată refuza. 

— N-o să-ţi spun nimic. 

— Ştiu. Vaelin îi ţinuse plosca la gură când băuse. Crezi că el 
te va ierta? Zeul tău? 

— Milostenia Tatălui Lumii este nemărginită, rostise aprig 
muribundul aproape scuipând vorbele. El îmi va şti slăbiciunile şi 
puterile şi mă va iubi pentru toate. 

Vaelin îl privise cum strânsese în pumn coada săgeții înfipte 
între coaste și icnise aproape neauzit. 

— De ce ne urâţi? întrebase el. De ce ne ucideţi? 

Scâncetul de durere al bărbatului se transformase într-un râset 
răgușit și amar. 

— Voi de ce ne ucideţi pe noi, Frate? 

— Aţi venit aici încălcând înțelegerile. Lordul vostru a spus că 
nu veţi duce cuvântul zeului vostru în celelalte Fiefuri... 

— Cuvintele Lui nu pot fi oprite de hotare și nici de slujitorii 
unei credinţe false. Săgeată Neagră ne-a adus aici ca să-i apărăm pe 
aceia pe care voi îi măcelăriți în slujba ereziei voastre. El a știut că 
pacea dintre noi era o trădare, o blasfemie ticăloasă... 

Se înecase şi începuse să tuşească nestăpânit. Vaelin încer- 
case să afle mai multe informaţii, dar arcaşul continuase să delireze 
despre zeul lui şi cuvintele îi deveniseră tot mai puţin coerente pe 
măsură ce viaţa i se stinea. În scurtă vreme își pierduse cunoștința, 
iar după alte câteva minute răsuflarea i se oprise. Dintr-un motiv 
necunoscut, Vaelin descoperise că regreta că nu-l întrebase cum 
se numea. 

— Tu ce crezi, Frate Vaelin? Întrebarea lui Al Hestian îl readuse 
brusc în prezent. Se pare că regele nostru are încredere în judecata 
ta. Poți sfătui o cale pentru a grăbi sfârşitul acestei campanii? 

Să anunţăm că punem capăt farsei ăsteia nenorocite și să ple- 
căm acasă. Lăsă gândul nerostit. Al Hestian nu putea părăsi codru! 
fără o victorie sau, cel puţin, fără pretenţia unei victorii. lar regele 
nu vrea ca el să părăsească deloc codrul, îşi reaminti. Ai de respectat 
o învoială. Cine spune că Maiestatea Sa nu poate desface ce a făcut? 

— Oamenii tăi sunt vânaţi de arcașii Săgeţii Negre de câte ori 
părăsesc tabăra, rosti el. Nu la fel se întâmplă însă cu Fraţii mei şi 
cu mine: noi suntem vânători în codrul ăsta şi cumbraelinii se tem 
de noi. Oamenii tăi trebuie să devină şi ei vânători, cel puţin aceia 
care pot fi învăţaţi. 

Makril pufni. 

— Ăştia nu pot fi-nvățaţi nici să se pișe drept, darămite să 
vâneze. 

— Printre ei trebuie să existe unii care pot fi instruiți. Credinţa 
ne învaţă că valoarea există până şi în cei mai netrebnici. Eu propun 
să alegem câţiva, vreo treizeci. Îi vom instrui şi vor fi sub comanda 
noastră. Vom întreprinde un raid, vom găsi una dintre taberele 
Săgeţii Negre și o vom distruge. După ce vor obţine primul succes 
împotriva cumbraelinilor, restul soldaților vor fi mobilizați. Făcu o 
pauză și-și adună toată voinţa pentru următoarele cuvinte. Milord, 
soldaţii, ar fi, de asemenea, mobilizați dacă ai conduce personal rai- 
dul acela. Ei vor respecta un comandant care împărtășeşte aceleaşi 
pericole ca ei. 

Și multe se pot petrece în haosul unui raid, o săgeată se poate 
rătăci cu ușurință... 

Al Hestian își mângâie tuleiele răzlețe de pe bărbie. 

— Frate Makril, eşti de acord cu acest plan de acţiune? 

Makril aruncă o privire piezişă către Vaelin şi fruntea i se 
încreţi bănuitor. Ştie că ceva nu-i în regulă, înţelese Vaelin. Poate 
adulmeca, așa cum un copoi simte un miros nefamiliar. 

— Merită încercat, spuse Makril după câteva clipe. Totuși, 
găsirea taberei lor nu va fi ușoară. Lepădăturile își acoperă bine 
urmele. 

— Fraţii din Ordinul al Șaselea sunt consideraţi pădurarii cei 
mai buni din Tărâm, spuse Al Hestian. Sunt sigur că, dacă se poate, 
voi veţi găsi tabăra. Se pocni cu palma peste genunchi, însufleţit de 
posibilitatea unei rezolvări pentru dilema lui. Mulţumesc, Fraţilor. 
Planul acesta este foarte bun. Se ridică, luă o blană de lup de pe spă- 
tarul scaunului şi o prinse peste umeri. Să-i dăm drumul, atunci. 
Avem multe de făcut! 


Niciunul dintre soldaţi nu părea să aibă nume de familie, 
ci erau cunoscuţi după poreclele din trecutul lor criminal: Şuţu, 
Șişu-roșu, Mânuţă-iute şi aşa mai departe. Îi aleseseră pe cei trei- 
zeci de recruți printr-o metodă simplă: trimiseră tot regimentul 
să alerge în jurul palisadei şi-i opriră pe cei care căzuseră ultimii. 
Aceştia stăteau în trei rânduri de câte zece și-l priveau cu ură pe 
Makri!l, care-i anunţă regulile după care avea să se desfășoare viața 
lor în continuare. 

— Oricine va fi găsit beat fără încuviinţare va fi biciuit. Cei 
care vor fi găsiţi beţi de două ori vor fi daţi afară din regiment. Şi 
„dacă vreunul dintre voi, capete de rahat, crede că asta-nseamnă 
că poate pleca liniştit acasă, aflaţi atunci că soldaţii daţi afară vor 
trebui să iasă din Martishe pe propriile picioare fără nicio armă. 

Makril tăcu, lăsându-i să priceapă importanţa cuvintelor ace- 
lora. Cine rămânea singur în Codrul Martishe fără niciun mijloc 


CÂNTECUL SÂNGELUI 
373 


de apărare avea să se trezească în scurt timp legat de un copac şi 
spintecat. 

— E bine să-nţelegeţi asta, adunătură mizerabilă de lepădă- 
turi, mârâi Makril. Lordul Al Hestian a dat mână liberă celui de-al 
Şaselea Ordin să vă instruiască așa cum credem noi că se cuvine. 
Acum sunteţi ai noștri. 

— Eu n-am semnat pentru așa ceva, murmură posac un bărbat 
pământiu la faţă din primul rând. Trebuia să fiu în slujba rege... 

Pumnul lui Makril îl izbi în falcă, doborându-l pe loc. 

— Frate Barkus! lătră el pășind peste soldatul căzut la pământ. 
Zece bice pentru bărbatul acesta și nu mai capătă rom o săptămână. 
Îi fulgeră cu privirea pe cei rămaşi în picioare. Mai vrea cineva să 
discute despre termenii slujirii regelui? 


Caenis şi Dentos se furişară a doua zi în codru cu sarcina de 
a găsi tabăra cumbraelinilor, până aveau să fie instruiți soldaţii. 
Ameninţările cu biciuirea şi cu moartea se dovediră un stimul 
excelent, atât pentru disciplină, cât și pentru efort. Recruţii lor se 
grăbeau să execute toate ordinele, alergând kilometri prin zăpadă, 
suportând antrenamente cu spada sau de luptă corp la corp care-i 
învineţeau și ascultându-l în tăcere respectuoasă pe Makril care 
încerca să-i înveţe elementele de bază ale supravieţuirii în pădure. 
Ba chiar păreau prea respectuoși, prea copleşiţi de frică, și Vaelin 
știa că soldaţii speriaţi erau soldaţi proști. 

— Nu-ţi mai face griji, îi zise Makril. Se vor descurca bine, 
atâta vreme cât noi îi speriem mai tare decât lepădăturile. 

Vaelin se ocupa de instruirea cu spada, în timp ce Barkus 
impuse iute groază prin brutalitate și violenţă în antrenamentele 
de luptă corp la corp. Nortah abandonă repede încercările de a-i 
învăţa să tragă cu arcul, pentru că niciunul nu avea mușchii sau 
abilitatea necesară, și preferă să se concentreze asupra arbaletei, 
o armă pe care până şi idiotul cel mai stângaci o putea stăpâni în 
câteva zile. Până la sfârşitul primei săptămâni, mica lor companie 
putea să alerge opt kilometri fără să se plângă, pierduse spaima de 

a dormi în afara palisadei și majoritatea putea nimeri cu arbaleta 
o ţintă aflată la douăzeci de paşi. Continuau să nu fie iscusiţi în 
mânuirea spadei și în deprinderea abilităţilor de bază ale luptei, 
totuși Vaelin aprecia că învăţaseră suficient pentru a supraviețui 
unei prime întâlniri cu oamenii Săgeţii Negre. 

Ca întotdeauna, legenda lui Vaelin i-o luase înainte și soldații 
îl priveau cu un amestec de uimire și spaimă. Uneori ei mai schim- 
bau câteva cuvinte cu Nortah și Barkus, dar mențineau o tăcere 
strictă în prezenţa lui Vaelin, ca și cum un singur cuvânt greșit ar fi 
putut atrage o moarte fulgerătoare. Teama le era sporită de proasta 
dispoziţie a lui Vaelin, care-l făcea iritabil și predispus să împartă 
lovituri dureroase cu scurtătura din lemn pe care o folosea în antre- 
namente. Uneori se trezea comportându-se ca maestrul Sollis, ceea 
ce nu-i îmbunătăţea cu nimic starea de spirit. 

Al Hestian dorise să se instruiască alături de soldaţi, alergând 
cu ei şi alegându-se cu aceleași vânătăi în decursul antrenamente- 
lor. Se dovedi un spadasin iscusit şi era suficient de înalt și puternic 
pentru a i se împotrivi măcar lui Barkus în lupta corp la corp. În 
tot acest timp, se strădui să-şi încurajeze oamenii, ridicându-i pe 
cei care rămâneau în urmă, trăgându-i după el la alergări şi aplau- 
dându-le progresele modeste în mânuirea spadei. Vaelin observă 
că ei îl priveau cu ochi tot mai buni pe tânărul nobil; dacă până 
atunci îi spuseseră pe la spate „mucosul ăla fără minte“, acum i 
se adresau simplu: „Alteță“ Continuau să fie totuși posomorâți și 
nu dovedeau pic de afecţiune pentru Vaelin şi Fraţii lui, însă Al 
Hestian devenise o figură demnă de solidaritatea lor. Privindu-l 
cum se antrena alături de ei, Vaelin simţea că deprimarea îi sporea 
și mai mult. Ucigaș. 

Vocea începuse să-l chinuiască din prima zi a instrucției, un 
murmur încet, cunoscut în fundul minţii, şoptind adevăruri groaz- 
nice. Asasin. Nu ești cu nimic mai bun decât mizerabilii care l-au 
ucis pe Mikehl. Regele a făcut din tine marioneta lui... 

— Ce crezi, Frate? Al Hestian venea spre el prin zăpadă, roșu 
la față de efort, dar strălucind de optimism. Se vor descurca? 

— Mai trebuie cel puţin zece zile, milord, replică Vaelin. Mai 
au multe de învăţat. 

— Dar s-au îmbunătăţit considerabil, nu crezi? Cel puţin 
acum îi putem numi soldaţi adevăraţi. 

Carne de tun mai degrabă. O mască pentru amăgirea ta, 
momeală în cursa pe care o întinzi. 

— Într-adevăr, milord. 

— Păcat că Fratele Yallin n-a mai trăit să vadă asta. 

Fratele Yallin fusese reprezentantul celui de-al Patrulea Ordin 
în expediţie. Responsabil nominal cu raportarea progresului lor 
către Aspectul Tendris, el petrecuse primele săptămâni susținând 
că nu se putea aventura în afara palisadei, deoarece aveau prioritate 
încercările lui de a-i învăța pe soldați Catehismul Devoţiunii. În 
scurt timp însă căzuse victima unei crize virulente de dizenterie și 
murise la puţină vreme după aceea. N-ar fi greşit dacă ar fi spus că 
nimeni nu-i ducea dorul. 

— Mi se pare ciudat că Aspectul Tendris n-a trimis un înlocu- 
itor pentru el, comentă Vaelin. 

Al Hestian strânse din umeri. 

— Poate că a considerat călătoria prea periculoasă. 

— Poate. Sau poate că n-are habar de moartea Fratelui Yallin. 
Aproape că-ţi vine să crezi că cineva îi trimite Aspectului Tendris 
rapoarte în numele Fratelui Yallin. 

— Aşa ceva ar fi de necrezut. 

Al Hestian izbucni în râs și se îndepărtă pentru a striga încu- 
rajări unui grup de bărbaţi care exersau trânta în apropiere. De ce 
nu poți să fii urâcios? se întrebă Vaelin. De ce nu mi-ai putea ușura 
misiunea? Răspunsul vocii veni imediat, implacabil: Oare uciderea 
cuiva ar trebui să fie vreodată ușoară? 

CAPITOLUL 2 


— Cu totul, cam șaptezeci de oameni, rosti Dentos cu gura plină de 
pastramă de vită. La cincisprezece kilometri spre apus. Este un loc 
bine ales, o văgăună la răsărit, stânci la miazăzi și pantă pieptișă din 
miazănoapte și apus. Greu de luat prin surprindere. 

Reveniseră în a paisprezecea zi de instruire, iar Caenis schițase 
o hartă a dispunerii taberei cumbraeline. Acum se ghemuiseră în 
jurul focului cu Al Hestian și Makril, ca să plănuiască atacul. 

— Şaptezeci este foarte mult pentru flăcăii ăştia, îi zise Barkus 
lui Makril. Chiar şi cu Fraţii noștri, tot ne vor întrece ca număr. 

— Fiecare Frate are valoarea a cel puţin trei cumbraelini, 
replică Makril, iar un om luat prin surprindere este învins de obicei 
până să-și fi scos spada din teacă. Se opri și cercetă harta lui Caenis, 
mişcându-și degetul butucănos peste văgăuna din răsăritul taberei. 
Cât de numeroasă este paza aici? 

— Trei oameni peste zi, răspunse Caenis și cinci noaptea. Se 
pare că Săgeată Neagră este precaut şi se așteaptă să-l atacăm la 
adăpostul întunericului. Există o cale de intrare, arătă el pâlcul de 
stânci din partea de miazăzi a taberei. M-am apropiat îndeajuns 
ca să le simt fumul pipelor, însă cărarea este pentru un singur om. 
Dacă sunt mai mulţi pot fi văzuți. 

— Cinci oameni păzesc intrarea cea mai bună şi un singur 
om poate să deschidă ușa, reflectă Makril. Asta dacă poate străbate 
tabăra nevăzut. 

— Am păstrat unele dintre straiele și armele lor, spuse Vaelin. 
Pe întuneric s-ar putea să mă confunde cu unul de-ai lor. 

— Poate pe mine, interveni Caenis. 

— Cinci bărbaţi deodată... 

— După cum a zis Fratele Makril, cei luaţi prin surprindere 
sunt cel mai ușor de ucis, iar eu sunt singurul care cunoaște calea. 

— Are dreptate, încuviinţă Makril. Eu îi voi conduce pe Fraţii 
noștri prin văgăună. Milord, îl privi pe Al Hestian, sugerez să-ţi 
duci compania spre miazăzi, să aştepţi până auzi atacul nostru, 
apoi să năvălești direct. Noi vom fi atras până atunci majoritatea 
forţelor lor, așa că ar trebui să-i poţi lovi pe la spate. 

Al Hestian încuviinţă. 

— Este un plan bun. 

— Eu ar trebui să-l însoțesc pe lordul Al Hestian, rosti Vaelin. 
Soldaţii ar fi mai puţin şovăielnici în atac, dacă unul dintre noi va 
fi cu ei. 

Ochii mijiţi ai lui Makril îl anunţară că bănuiala continua să-i 
dăinuie. El știe, îi şuieră vocea în minte. Ceilalţi n-ar suspecta nici- 
odată, dar el știe, îți adulmecă vinovăția ca pe sânge. 

— Ar fi mai bine dacă Sendah! și Jeshua ar merge cu Alteța Sa, 
spuse Makril fără să-și desprindă ochii de la Vaelin. Vom avea multă 
nevoie de spada ta, când vom pătrunde în tabără. 

— Ei se tem de Vaelin mai mult ca de oricare altul dintre noi, 
comentă Barkus. E greu de crezut că vor da bir cu fugiţii dacă va fi 
alături de ei. 

— lar eu aș fi onorat să lupt alături de Fratele Vaelin! se entu- 
ziasmă Al Hestian. Cred că-i o idee excelentă. 

Makril reveni fără grabă asupra hărţii. 

— Cum dorești, milord. Arătă după aceea panta din mia- 
zănoapte a taberei. Dacă totul merge bine, ei vor fugi pe deal 
în jos, spre râu. Locul desăvârşit pentru a-i prinde în capcană. 
Dacă Plecaţii sunt de partea noastră, ar trebui să-i prindem pe 
toți. Ridică fruntea și ochii îi luciră brusc fioros. Chiar și așa, 
va fi o luptă aprigă şi sângeroasă. Lepădăturile nu cer și nu 
acordă milă. Spune-le oamenilor să se apropie cât mai mult, să 
folosească spadele şi să nu le îngăduie să-și utilizeze arcurile. 
Asigură-te că ei știu că înfrângerea noastră va-nsemna moartea. 
Din locul ăsta nu există retragere: îi ucidem pe toţi, altfel ne 
vor ucide ei. 

Rulă harta în sul și se ridică în picioare. 

— Cinci ore de somn, apoi pornim. Vom umbla noaptea, ca 
să nu ne vadă iscoadele lor. Cincisprezece kilometri nu-i puţin de 
mers prin zăpadă, așa că va trebui să mărșăluim susținut. Oricine 
vorbeşte fără permisiune sau rămâne în urmă se va alege cu bere- 
gata retezată. Nicio rație de rom până nu terminăm totul. Îi azvârii 
harta lui Caenis. Tu ne vei conduce. 


Marșul era dur, solicitându-i la maximum pe soldaţi, însă 
făgăduiala morţii pentru oricine n-ar mai continuat din cauza epu- 
izării era suficientă pentru a-i ţine în mișcare. Ordinul se afla în 
avangardă, cu săgețile înstrunate, cu ochii cercetând întunericul 
în căutarea oricăror urme de iscoade cumbraeline. Deși oamenii 
Săgeţii Negre veneau uneori pentru a le ataca tabăra cu săgeți de foc 
lansate peste palisadă, raidurile lor se reduseseră după ce Makril și 
Caenis începuseră să vâneze după apusul soarelui, adunând patru 
arcuri în tot atâtea nopţi. Acum cumbraelinii se apropiau rareori 
noaptea de ei, așa că marșul nu le fu întrerupt. 

Avură nevoie de opt ore de mers susținut ca să ajungă la mar- 
ginea unei poieni, de la care o pantă scurtă urca la pâlcul de stânci 
îndărătul căruia cumbraelinii își amplasaseră tabăra. În dreapta 
puteau întrezări umbra neagră a văgăunii prin care Makril avea să 
conducă contingentul Ordinului. Nu vorbiră prea mult, Makril le 
făcu un semn prin care le ură noroc și-i duse pe cei optsprezece 
Fraţi peste luminiş. 

Ai nevoie de ceva? îl întrebă Vaelin din priviri pe Caenis. 

Fratele lui clătină din cap și-și strânse vesta din blană de 
samur. În veșmintele capturate, se potrivea bine rolului, camuflarea 
fiind desăvârșită prin înlocuirea arcului-puternic cu un arc-lung și 
înfigerea unei securi la brâu. Preferase să-şi păstreze spada prinsă 
pe spate, deoarece inamicii lor capturaseră multe spade asraeline 
de la soldaţii lui Al Hestian, aşa că n-ar fi atras atenţia. 

Mult noroc, gesticulă Vaelin atingându-i umărul. Caenis rânji 
scurt și dispăru în fugă către stânci. Nu va păți nimic, își spuse 
Vaelin pentru a se linişti. Timpul petrecut de ei în Codru! Martishe 

îl făcusse să aprecieze şi alte abilităţi la Caenis; băiatul slăbuţ, care 
tremurase de frică înaintea poveştilor maestrului Grealin despre 
şobolani monstruoși, era acum un războinic zvelt și letal care părea 
să nu se teamă de nimic şi ucidea fără şovăială. 

Se auzi un scârțâit de zăpadă, apoi Al Hestian se ghemui lângă 
el. 

— Cât timp crezi că va dura? şopti el. 

Vaelin îşi învinse fiorul de vinovăţie la vederea chipului sincer 
al tânărului nobil. Speri să nu-şi dea seama c-ai fost tu, îi spuse 
privitorul lui mereu prezent. Speri că va pleca Dincolo, crezând 
minciuna că ați fost prieteni... 

— Cam un ceas, milord, îi răspunse el tot șoptit. Poate mai 
puţin. 

— O să le ofer oamenilor posibilitatea de a se odihni, măcar. 

Al Hestian se îndreptă spre soldaţii lui, pentru a-i linişti și 
îmbărbăta. Vaelin încercă să nu-l asculte şi se concentră către silu- 
eta neclară a stâncilor. Cerul continua să fie întunecat, totuși căpă- 
tase nuanţa albăstruie care vestea apropierea zorilor. Makril dorise 
să atace în zori, când străjile de la gura văgăunii ar fi fost obosite 
după o noapte de veghe. 

Vaelin îşi domoli răsuflarea și numără clipele ce treceau, jude- 
când momentul potrivit pentru a-și pune planul în aplicare, alun- 
gând orice gânduri care l-ar fi putut abate de la scopul lui. Degetele 
îl durură când le încleștă pe arc. Când fu sigur că trecuse cel puţin 
o jumătate de ceas, se apropie de Al Hestian, se ghemui lângă el și-i 
şopti la ureche: 

— Între stânci vor fi străji, dar Fratele meu nu le-a ucis, pentru 
a evita declanșarea alarmei. Deşi nu vor fi destule ca să ne oprească 
asaltul, săgețile lor ne vor rări soldaţii. Își ridică arcul. O să por- 
nesc înainte, iar când va-ncepe atacul voi avea grijă să nu ne facă 
necazuri. 

Al Hestian se ridică în picioare. 

— Vin cu tine. 

Vaelin îl opri, strângându-l ferm de antebraţ. 

— Milord, trebuie să-ţi conduci oamenii. 

Al Hestian privi în jur la chipurile încordate şi uscăţive ale 
soldaţilor şi aprobă șovăitor. 

— Așa este. 

Vaelin se sili să zâmbească. 

— Vom lua micul dejun în cortul Săgeţii Negre. 

Mincinosule! 

— Norocul să te-nsoţească, Frate. 

Nu izbuti să-l privească în ochi pe Al Hestian, ci doar încu- 
viință din cap, după care porni în fugă spre stânci, parcurse 
distanţa pe durata a numai câtorva bătăi de inimă și se adăposti 
printre bolovanii uriași care se înălţau din zăpadă ca nişte monştri 
adormiţi. Privi iute în jur, în căutare de santinele, însă nu văzu 
niciuna. Din tabără sosea un iz slab de fum de lemn, totuşi niciun 
zgomot de alarmă. Caenis încă nu atacase străjile de la văgăună. 
Vaelin duse mâna la tolbă şi scoase o săgeată învelită într-o cârpă, 
pe care o desfăcu încetişor şi o aruncă, dezvelind lemnul negru de 
frasin şi penele de corb: o săgeată cumbraelină luată de la arcașul 
care-l ucisese pe sărmanul lord Al Jelnek, instrumentul care-i 
adusese moartea. O singură săgeată avea să răpună viaţa lordu- 
lui Al Hestian pe când își conducea eroic oamenii într-un atac 
asupra unei tabere inamice. Un sfârşit cu adevărat vitejesc, rosti 
vocea. Sunt sigur că tatăl lui va fi mândru. Mai ţii minte propriile 
tale cuvinte? Mai ţii minte jurământul tău? Voi omori, dar nu voi 
ucide... 

Lasă-mă-n pace! scuipă Vaelin. Fac ceea ce trebuie să fac. Aici 
nu există alegere. Nu pot să încalc învoiala cu regele. 

Mâna îi tremura când înstrună săgeata și inima îi bubuia ca 
o tobă în piept. Ajunge! Îndoi degetele, alungând tremuratul. Fac 
ceea ce trebuie să fac. Am mai ucis până acum. Ce mai înseamnă 
încă o moarte? 

Dinapoia lui se auziră zăngănituri metalice slabe, urmate 
de pocnetele strunelor de arcuri şi sunete de glasuri alarmate. 
Zgomotele confruntării răsunară în curând peste poieniţă şi Vaelin 

îi zări pe soldaţii lui Al Hestian ieșind dintre copaci pentru a-și 
începe asaltul. Tânărul nobil era uşor de distins, deoarece se afla la 
câţiva pași buni în fața oamenilor săi, cu spada ridicată și mantia 
fluturându-i în urmă. Vaelin îi auzi strigătele prin care își îndemna 
soldaţii. În mod ciudat, fu mulțumit să vadă că întreaga companie 
îl urma pe Al Hestian, întrucât se așteptase ca mulți să dea bir cu 
fugiţii. 

Inspiră aer adânc în piept şi răceala lui îi arse plămânii, apoi 
ridică arcul și-i trase struna până lângă buze, cu penele de corb 
mângâindu-i obrazul și vârful aţintit asupra siluetei lui Al Hestian 
care se apropia cu repeziciune. E lesne să ucizi, înţelese el și se pre- 
găti să elibereze săgeata. La fel cum ai sufla într-o lumânare. 

Ceva mârâi în întuneric. Ceva își deplasă greutatea și zăpada 
scârțâi. Ceva zbârli firişoarele de păr de pe ceafa tânărului. 

Senzaţia familiară de nelinişte crescu în el ca un foc și tremu- 
rul îi reveni în mâini când cobori arcul şi se întoarse. 

Colţii lupului erau dezgoliţi în mârâit, ochii străluceau în 
beznă, blana de pe spinare se ridicase aidoma unor ghimpi de 
argint. Când ochii li se întâlniră, animalul încetă să mai mârâie 
şi părăsi poziţia agresivă pe care o avusese, dar îl privi cu aceeaşi 
intensitate tăcută pe care și-o reamintea din Încercarea Alergării, 
petrecută cu atâţia ani în urmă. 

Momentul păru să se prelungească la nesfârşit; Vaelin era 
paralizat de privirea lupului şi nu se putea clinti, iar în minte îi 
stăruia un singur gând: Ce fac? Eu nu sunt un ucigaș! 

Lupul clipi, după aceea se întoarse și sprintă peste omăt, ca o 
ceață de argint și promoroacă, dispărând între două bătăi de inimă. 

Strigătele soldaţilor lui Al Hestian care se apropiau îl smulseră 
pe Vaelin din reverie şi, întorcându-se, văzu că aproape ajunseseră 
la stânci. La mai puţin de şase metri depărtare, o siluetă se ridică, 
înveșmântată în samur; arcul ei ţintea spre pieptul lui Al Hestian. 
Săgeata lui Vaelin îl lovi pe arcaș în pântece. În secunda următoare 
sări asupra lui și pumnalul său cu lamă lungă izbi, pentru a se 
asigura. 

— Mulţumesc, Frate! strigă Al Hestian, trecând pe lângă el şi 
năpustindu-se către tabără. 

Vaelin îl urmă, aruncând arcul și trăgând spada. 

Tabăra era un haos de moarte și foc. Cumbraelinii erau egalii 
Fraţilor Ordinului în mânuirea arcului, dar în lupta corp la corp 
erau lipsiţi de speranţe, iar trupurile lor murdăreau zăpada dintre 
corturile incendiate. Un cumbraelin rănit ieși împleticindu-se din 
fum, cu un braţ însângerat atârnând inutil, și roti sălbatic un topor 
spre Al Hestian. Nobilul eschivă cu uşurinţă lovitura și-l dobori 
cu spada lui lungă. Un altul se repezi la Vaelin, cu ochii holbaţi 
de panică și spaimă, încercând să-l împungă cu o suliță cu vârf 
lung pentru mistreți. Vaelin se plecă sub suliță, îi prinse mânerul 
dinapoia lamei şi-l trase pe atacator în propria spadă. Unul dintre 
soldaţii lui Al Hestian își înfipse spada în pieptul cumbraelinu- 
lui, iar răcnetul lui de furie triumfătoare se contopi cu zbieretele 
celorlalți care-l urmau pe Al Hestian, omorând tot ce puteau găsi. 

Vaelin îl văzu pe Al Hestian năvălind în fum și porni după 
el, zărindu-l cum doboară succesiv doi bărbaţi. Un al treilea îi sări 
însă în spate, își încolăci picioarele în jurul pieptului lui și ridică 
pumnalul. Cuţitul pentru aruncat al lui Vaelin îl lovi în spate pe 
cumbraelin, iar Al Hestian se lepădă de el, când atacatorul se cutre- 
mură de durere și spada lungă îi spintecă pieptul. Își ridică spada 
într-un gest tăcut de mulțumire și alergă mai departe. 

Vărsarea de sânge deveni frenetică; compania măcelărea în 
stânga și în dreapta prin tabără, ucigându-i pe puţinii cumbrae- 
lini care mai puteau oferi rezistenţă sau înjunghiindu-i pe răniţi. 
Vaelin alergă pe lângă o mulţime de tablouri de coșmar: un soldat 
care ridica țeasta retezată a unui cumbraelin pentru ca sângele ei 
să-i scalde faţa, trei bărbaţi care loveau pe rând un inamic care se 
zvârcolea pe jos, bărbaţi ce hohoteau înaintea unui cumbraelin care 
încerca să-și îndese intestinele înapoi în abdomen. El mai văzuse și 
până atunci oameni beţi, dar niciodată beţi de sânge. După luni de 
spaimă şi mizerie, oamenii lui Al Hestian se răzbunau din plin pe 
cei care-i torturaseră din depărtare. 

Ajunse la Al Hestian și-l găsi stând nesigur lângă un cumbra- 
elin tânăr, un băiat de nici cincisprezece ani, care îngenunchease. 
Ţinea ochii închiși şi buzele i se mișcau într-o rugăciune murmu- 
rată. Armele lui zăceau alături și mâinile îi erau încleștate în faţa 
pieptului. 

Vaelin se opri, își trase răsuflarea și-și şterse spada de sânge. 
Dinspre râu auzea zăngănit de arme și strigăte de luptă; Fraţii lui îi 
ucideau pe ultimii oameni ai Săgeţii Negre. Zorii se ridicau, dezvă- 
luind spectacolul oribil al taberei. Trupuri zăceau peste tot, unele 
încă zvâcnind sau zbătându-se de durere, şi dâre de sânge murdă- 
reau zăpada dintre corturile arse. Soldaţii lui Al Hestian mergeau 
printre ele, jefuind morţii şi lichidându-i pe răniţi. 

— Ce ar trebui să facem cu el? întrebă Al Hestian. 

Chipul îi era murdar de sudoare și funingine, iar expresia 
aspră. Patima sângelui atât de evidentă la oamenii lui nu ajunsese 
la el; nu fusese fericit să ucidă. Vaelin se simţi fericit că renunțase 
la învoiala cu regele. 

Va fi furios, îi spuse îngerul lui păzitor. 

Voi răspunde în fața regelui, replică tânărul. Poate să-mi ia 
viața dacă vrea. Cel puţin, nu voi muri ca un ucigaș. 

Se uită după aceea la băiatul care părea indiferent la cuvintele 
lor sau la sunetele morţii din jurul lui, concentrându-se doar asu- 
pra rugăciunii. Vorbea într-un grai pe care Vaelin nu-l cunoștea și 
rugăciunea îi curgea suav, aproape melodios de pe buze. Oare își 
ruga zeul să-i accepte sufletul sau să-l scape de moartea iminentă? 

— Se pare că avem cel dintâi prizonier, milord. Îl înghionti pe 
băiat cu cizma. Scoală-te! Şi termină cu văicăreala! 

Băiatul îl ignoră. Expresia chipului îi rămase neschimbată pe 
când continua să se roage. 

— Am zis să te scoli! 

Vaelin se aplecă pentru a-l apuca pe băiat de straie. Simţi un 
curent de aer pe gât când ceva îi șuieră pe lângă ureche, urmat de 
bufnetul sec al unei săgeți care găsise carnea, ridică ochii și-l văzu 

pe Al Hestian privind coada neagră îngropată în umăr, cu sprânce- 
nele arcuite într-o expresie de uşoară surprindere. 

— Pe Credinţă, murmură el și se nărui greoi în zăpadă. 

Membrele începură deja să-i zvâcnească, atunci când otrava 
îi pătrunse în sânge. 

Vaelin se răsuci fulgerător şi zări o ceaţă de pudră de nea 
într-un pâlc apropiat de copaci. Cu furia năvălindu-i ca un torent, 
sprintă în urmărirea arcașului, simţindu-şi vederea scăldată de o 
pâclă roșie. 

— Voi! răcni el spre un grup de soldaţi. Vedeţi de Alteța Sa, are 
nevoie de-un tămăduitor! 

Pătrunse în goana mare printre copaci, cu toate simţurile 
deschise către cântecul pădurii, căutând, vânând. Auzi un trosnet 
ușor de zăpadă în stânga şi alergă într-acolo, cu nările după miro- 
sul sudorii născute din frică. Până acum nu mai fusese niciodată 
atât de atent la cântecul pădurii, nu mai fusese niciodată atât de 
posedat de dorinţa de a ucide. Gura îi era inundată de salivă şi min- 
tea golită de orice gând, cu excepţia nevoii de sânge. N-avea să știe 
niciodată cât timp gonise; totul era un vis de copaci înceţoșaţi și 
mirosuri pe jumătate amintite, pe măsură ce vânatul îl adâncea tot 
mai mult în codru. Alergă fără să obosească, imun la orice efort. 
Existau doar vânătoarea și prada. 

Pătrunse într-o poieniţă şi cântecul pădurii se schimbă. 
Ciripitul păsărilor care salutau zorii fusese amuţit aici de o prezenţă 
nedorită. Vaelin se opri, se luptă să-şi stăpânească gâfâielile și cer- 
cetă cu toate simţurile, străduindu-se să descopere orice semn, 
cât de slab. Poiana era luminată de soarele care se înălța, ale cărui 
raze jucau peste o piatră cu formă ciudată aflată în mijloc. Ceva îi 
atrase atenţia la piatra aceea, diminuându-i concentrarea asupra 
cântecului pădurii. Era înaltă de un metru, cu bază îngustă care se 
ridica spre capătul larg şi neted, astfel că avea forma aproximativă 
a unei ciuperci, parţial acoperită de iederă. Privind cu mai multă 
luare-aminte, înţelese că forma aceea nu era naturală, ci fusese 

dăltuită în unul dintre numeroșii bolovani de granit presăraţi în 
Codrul Martishe. 

Dacă simţurile nu i-ar fi fost atât de vii, n-ar fi auzit scârțâitul 
slab al strunei. Se aplecă și săgeata îi trecu peste cap ca un fulger 
negru. Arcașul ţâșni din tufișuri cu securea deasupra capului, 
scoțând un țipăt de război ascuţit și sălbatic. Spada lui Vaelin îi lovi 
încheietura, pe care o reteză, trimițând-o departe cu secure cu tot, 
și, răsucindu-se, cu celălalt tăiș spintecă gâtul atacatorului, care se 
bălăbăni înapoi din cauza şocului. Muri în numai câteva secunde, 
pierzându-și tot sângele din trup. 

Vaelin se gârbovi, când propriul corp se dezmorți la sfârșitul 
vânătorii; durerile luptei şi alergării i se infiltrară în membre, iar 
pulsul îi bubui în urechi când se strădui să-şi recapete răsuflarea. Se 
împletici, îndepărtându-se, se rezemă de piatră și se lăsă să cadă pe 
pământ, nedorindu-și nimic altceva decât să doarmă. Ochii îi erau 
atrași de leșul arcașului. Liniile feței şi pielea tăbăcită arătau că era 
un bărbat mai în vârstă decât majoritatea duşmanilor lor. Săgeată 
Neagră? se întrebă Vaelin, însă era prea istovit ca să cerceteze cada- 
vrul în căutare de dovezi privind identitatea sa. 

Cântecul pădurii reveni pe când el zăcea nemișcat, cu bărbia 
lăsată în piept, şi ciripitul păsărilor crescu în intensitate. Îl trezi o 
căldură neașteptată în membre și, ridicând ochii, văzu că poieniţa 
era scăldată în lumina strălucitoare a soarelui. În mod straniu, 
soarele era sus deasupra capului şi tânărul înţelese că adormise. 
Prostule! Se ridică şi dădu să-și scuture zăpada de pe mantie... 
Atât doar că nu exista nici urmă de zăpadă. Nici pe mantie, nici pe 
cizme. Nici pe pământ şi nici pe copaci. Solul era acoperit cu iarbă 
verde și grasă, iar arborii erau înfrunziţi. Din aer dispăruse frigul 
pătrunzător al iernii și deasupra baldachinului pădurii cerul era 
albastru și senin. Vară... Este vară! 

Se uită în jur, înfrigurat. Leşul Săgeţii Negre, dacă acela fusese 
arcașul, dispăruse. Structura din piatră care-i atrăsese atenţia când 
intrase în luminiș era lipsită de iederă și avea un postament din 
granit cenușiu, frumos sculptat, cu partea superioară complet plată 

și netedă, cu excepţia unei adâncituri rotunde în centru. Vaelin se 
apropie și întinse un deget către suprafaţa pietrei. 

— N-ar trebui s-o atingi. 

Tânărul se răsuci fulgerător, îndreptând spada în direcţia vocii. 
Femeia era de înălțime mijlocie și îmbrăcată într-o rochie simplă, 
din pânză țesută în casă, a cărei croială îi era complet nefamiliară. 
Părul lung şi negru, lăsat pe spate, încadra un chip alb, ascuţit. 
Atenţia îi fu atrasă însă de ochii ei sau, mai degrabă, de absenţa 
lor. Aveau culoare roz lăptos şi erau lipsiţi de pupile. Când femeia 
se apropie, Vaelin văzu că erau ochii străbătuţi de un păienjeniș 
fin de vinișoare, ca două bile de marmură ce-l priveau de deasupra 
surâsului slab. E oarbă? Dar cum se putea? Vaelin ştia că ea îl vedea, 
că-l zărise întinzându-se spre piatră. Ceva din trăsăturile ei îi stârni 
o amintire veche de câţiva ani: un bărbat grav cu chip de șoim, care 
clătina trist din cap şi vorbea într-un grai necunoscut tânărului. 

— Seordah, rosti el. Eşti din neamul Seordah Sil. 

Surâsul ei se lărgi puţin. 

— Da. lar tu ești Beral Shak Ur din Marelim Sil. Ridică apoi 
braţele, indicând poiana. Şi acesta este locul și timpul întâlnirii 
noastre. 

— Mă... numesc Vaelin Al Sorna, rosti el și vocea i se împletici 
dezorientată. Sunt un Frate din al Şaselea Ordin. 

— Adevărat? Ce este acela? 

Vaelin o privi fix. Seordahii erau renumiţi pentru izolarea lor, 
dar cum era posibil ca ea să-i cunoască graiul și totuşi să nu fi auzit 
de Ordin? 

— Sunt un războinic în slujba Credinței, îi explică. 

— Ah, încă mai faci asta. Femeia se apropie, cu fruntea încrun- 
tată şi capul lăsat puţin pe un umăr; ochii din marmură roșie îl 
scrutau fără să clipească. Eşti încă tânăr. Am presupus mereu că 
vei fi mai vârstnic când ne vom întâlni. Mai ai multe de făcut, Beral 
Shak Ur. Mi-ar fi plăcut să-ţi pot spune că va fi un drum uşor. 

— Vorbeşti în cimilituri, milady. Vaelin privi în jur, la ziua 
imposibilă de vară. Acesta-i un vis, o nălucire în mintea mea. 

— În tocul acesta nu există vise. Ea trecu pe lângă Vaelin, 
ajunse lângă postamentul din piatră și mâna îi rămase deasupra 
adânciturii rotunde, fără s-o atingă. Aici există doar timpul şi amin- 
tirile, încătuşate în piatra aceasta până ce epocile o vor preschimba 
în pulbere. 

— Cine eşti? întrebă tânărul. Ce vrei de la mine? Tu m-ai adus 
aici? 

— Te-ai adus singur. Ea își retrase palma și se întoarse către 
Vaelin. Cât despre mine, mă numesc Nersus Sil Nin şi vreau multe, 
însă tu nu-mi poţi oferi nimic. 

Vaelin îşi dădu seama că rămăsese cu spada în mână, aşa că o 
vări în teacă, simțindu-se stingher. 

— Unde-i cel pe care l-am ucis? 

— Ai ucis un om aici? Ea închise ochii și o notă de tristeţe 
îi coloră glasul. Cât de bicisnici am devenit? Sperasem că m-am 
înșelat, că vederea mea a dat greş. Dar, dacă aici poate fi vărsat 
sânge, atunci totul s-a petrecut. Redeschise ochii. Poporul meu este 
împrăștiat, nu-i așa? Ei se ascund în păduri, iar voi îi vânaţi pe toţi? 

— Nu ştii ce s-a-ntâmplat cu poporul tău? 

— Te rog, spune-mi. 

— Neamul Seordah Sil locuiește în marele codru de miază- 
noapte. Poporul meu nu pătrunde acolo. Noi nu-i vânăm pe seor- 
dahi. Se spune că ne temem de ei. Chiar mai mult ca de lonaki. 

— Lonaki? Aşadar, ei au supravieţuit sosirii poporului tău. Ar 
fi trebuit să-mi fi dat seama că Marea Preoteasă va găsi o cale. 

Își întoarse iarăşi asupra lui privirea oarbă; impresia de scru- 
tare era copleșitoare şi neliniştea tânărului creștea odată cu ea. 
Totuși, senzaţia se deosebea de data aceasta, nu mai era un avertis- 
ment de pericol, ci mai degrabă o senzaţie de dezorientare, de parcă 
ar fi escaladat un munte și ar fi rămas copleșit la vederea pământu- 
lui aflat mult dedesubt. 

— Prin urmare, rosti Nersus Sil Nin ţinând în continuare 
capul lăsat spre un umăr, îţi poţi auzi cântecul sângelui. 

— Cântecul sângelui? 

— Ceea ce tocmai ai simţit. Ai mai simţit şi înainte, nu? 

— De câteva ori. De obicei în clipe de pericol. M-a... salvat în 
trecut. 

— Atunci ești norocos să fii atât de înzestrat. 

— Înzestrat? Nu-i plăcuse tonul femeii când rostise cuvântul 
acela, avusese o gravitate care-l tulburase. Nu-i decât un instinct de 
supraviețuire. Sunt convins că-l au toţi oamenii. 

— ÎI au toţi oamenii, dar nu toţi îl pot auzi la fel de limpede 
ca tine. lar cântecul sângelui are în muzica lui nu numai un aver- 
tisment asupra pericolelor. Cu timpul îi vei învăţa destul de bine 
acordurile. 

Cântecul sângelui? 

— Vrei să spui că sunt atins, cumva, de Beznă? 

Gura ei zvâcni, ușor amuzată. 

— Bezna? Ah, da, numele pe care poporul tău îl va atribui 
tuturor lucrurilor de care se teme şi pe care refuză să le-nţeleagă. 
Cântecul sângelui poate fi întunecat ca bezna, Beral Shak Ur, dar 
în același timp poate să strălucească luminos. 

Beral Shak Ur... 

— De ce mă numeşti așa? Am propriul meu nume. 

— Bărbaţii ca tine obișnuiesc să adune nume așa cum adună 
trofee. Nu toate numele pe care le vei câştiga vor fi la fel de plăcute. 

— Dar ce-nseamnă? 

— Poporul meu crede despre corbi că sunt vestitorii schim- 
bării. Când umbra corbului va aluneca peste inima ta, viaţa ţi se 
va schimba — în bine sau în rău, nu se poate ști. Cuvântul nos- 
tru pentru corb este Beral, iar cuvântul nostru pentru umbră este 
Shak. lar tu, Vaelin Al Sorna, războinic în slujba Credinței, ești 
Umbra-corbului. 

Senzaţia, cântecul sângelui cum îi spunea femeia, continua să 
răsune în el. Era mai intensă acum, fără să fie neplăcută, totuși îi 
stârnea suspiciune. 

— lar numele tău? 

— Eu sunt Cântecul-vântului. 

— Poporul meu crede că vântul poate aduce din Lumea de 
Dincolo glasurile Plecaţilor. 

— Atunci poporul tău ştie mai multe decât m-aș fi așteptat. 

— Acesta este trecutul, nu-i așa? arătă Vaelin spre poienița 
din jur. 

— Într-un fel, da. Este amintirea mea despre locul acesta, 
însemnată în piatră. Am însemnat-o aici, fiindcă am știut că într-o 
bună zi vei veni şi vei atinge piatra şi noi ne vom întâlni. 

— Cu cât timp în urmă s-a întâmplat asta? 

— Cu multe veri înainte de vremea ta. Pământurile acestea 
aparțin seordahilor și lonakilor. În scurt timp poporul tău, Marelim 
Sil, „Copiii Mării“, va sosi pe țărmurile noastre şi ni le va lua pe 
toate, iar noi ne vom întoarce în pădure. Eu am văzut asta, cânte- 
cul sângelui este darul tău, însă darul meu este vederea care poate 
străpunge timpul. Totuşi, ochii mei pot să vadă numai când îmi 
folosesc darul, acesta este preţul pe care-l plătesc. 

— Îţi foloseşti darul acum? Eu sunt... Vaelin bâjbâi în căutarea 
cuvântului exact... o viziune? 

— Într-un fel, da. Trebuia să ne întâlnim și acum ne-am 
întâlnit. 

Femeia se întoarse și porni înapoi către copaci. 

— Stai! 

Se întinse după ea, dar mâna lui nu prinse nimic, ci trecu prin 
veșmântul ei ca prin ceaţă. O privi uimit. 

— Aceasta este amintirea mea, nu a ta, îi zise Nersus Sil Nin 
fără să se oprească. Aici nu ai nicio putere. 

— De ce a fost nevoie să ne-ntâlnim? Cântecul sângelui deve- 
nise mai intens acum, stârnind întrebările de pe buzele lui. De ce 
m-ai chemat aici? 

Ea ajunse la marginea poieniței și se întoarse, iar expresia îi era 
încruntată, totuși nu aspră. 

— Trebuia să-ţi cunoşti numele. 

— VAELIN! 

El clipi și totul pieri, soarele, iarba verde de sub cizmele lui, 
Nersus Sil Nin şi cimiliturile ei înnebunitoare. Pieriră. Văzduhul 
se simțea șocant de rece după căldura zilei aceleia de vară de acum 
mulţii ani și albeaţa zăpezii îl făcu să-și ducă palma ca o pavăză la 
ochi. 

— Vaelin? Nortah stătea în picioare lângă el purtând pe chip 
un amestec de îngrijorare şi uimire. Eşti rănit? 

El continua să zacă rezemat de postamentul acoperit acum 
din nou cu iederă. 

— Mă... mă odihneam. 

Acceptă mâna întinsă de Nortah și se ridică. În apropiere, 
Barkus scotocea leșul bătrânului arcaș ucis de Vaelin. 

— M-aţi urmărit până aici? îl întrebă el pe Nortah. 

— N-a fost ușor fără Caenis. Nu prea lași urme. 

— Caenis e rănit? 

— A suferit o tăietură pe braţ când s-a ocupat de străji. Nimic 
grav, totuşi mai bine să stea locului pentru o vreme. 

— Bătălia? 

— S-a terminat. Am numărat șaizeci şi cinci de leșuri cumbra- 
eline. Fratele Sonril şi-a pierdut un ochi şi cinci dintre soldaţii lui 
Al Hestian s-au alăturat Plecaţilor. 

Ochii lui Nortah arătau aceeaşi privire hăituită care-i înceţo- 
şase când ucisese prima dată un om, în timpul căutării lui Frentis. 
Spre deosebire de Caenis şi de ceilalţi, Nortah nu părea să se poată 
obișnui cu omorurile. Râse fără veselie. 

— O victorie, Frate. 

Vaelin își reaminti şuierul săgeţii care trecuse pe lângă urechea 
lui și se înfipsese în Linden Al Hestian. O victorie... Pare înfrângerea 
cea mai grea. 

— A mai rezistat mult? 

Nortah se încruntă. 

— Cine? 

— Lordul Al Hestian. A suferit? 

— Încă mai suferă, sărmanul. Săgeata nu l-a ucis. Fratele 
Makril nu știe dacă va supravieţui. A întrebat de tine. 

Vaelin își înfrână un fior de disperare dublată de vinovăţie. 
Căutând să-și abată gândurile, se apropie de Barkus care despuia 
leșul arcașului de orice lucruri de preţ. 

— Ai găsit ceva care să ne spună cine a fost? 

— Nu mare lucru. Barkus strecură iute în buzunar câţiva 
arginţi şi scoase o mână de hârtii din traista mică de piele care 
atârna peste umărul bărbatului. Niște scrisori. Poate c-o să vă spună 
ceva. 

Nortah luă hârtiile și sprâncenele i se înălțară când citi primele 
rânduri. 

— Ce este? întrebă Vaelin. 

Celălalt le împături cu grijă. 

— Ceva pentru ochii Aspectului. Cred însă că micul nostru 
război s-ar putea întinde dincolo de codrul ăsta. 


Lordul Linden Al Hestian zăcea pe un pat acoperit cu blă- 
nuri de lup și trăgea aer în plămâni prin răsuflări lungi și hârâite; 
pielea îi era cenușie și strălucea de sudoare. Fratele Makril îi sco- 
sese săgeata din umăr şi tratase rana cu fiertură din plante care să 
extragă otrava, dar asta era numai pentru a linişti mintea nobilului, 
fiindcă acesta nu putea fi salvat. În ciuda protestelor lui, îl siliseră să 
înghită floare-roșie, care să-i potolească durerea, totuși continua să 
sufere, fiindcă otrava îi urca prin vene. Bărbaţii îi ridicaseră un cort 
şi duhoarea dinăuntru îi aminti lui Vaelin de agonia care însoţise 
recuperarea lui după ce fusese tratat cu rădăcină de joffril. 

— Milord? rosti el aşezându-se lângă pat. 

— Frate... Pe buzele palide ale tânărului nobil apăru umbra 
unui surâs. Mi-au spus că ai plecat după Săgeată Neagră. L-ai prins? 

— Este... cu zeul lui acum, răspunse Vaelin, deși tot nu știa în 
mod cert cine fusese arcașul pe care-l omorâse. 

— Atunci ne putem întoarce acasă, da? Cred că regele va fi 
mulțumit, așa-i? 


ANTHONY RYAN 
392 


Vaelin se uită în ochii lui Al Hestian și zări durerea și teama 
din ei, certitudinea că pentru el nu va mai exista întoarcere acasă, 
că în curând va dispărea din lumea aceasta. 

— Va fi mulţumit. 

Al Hestian se lăsă moale pe blănuri. 

— L-au ucis pe băiat, știi? Le-am spus să-l lase, dar l-au sfâr- 
tecat. El nici măcar n-a ţipat. 

— Bărbaţii erau mânioși. Ei te respectă foarte mult. Ca și 
mine. 

— Şi când mă gândesc că tata m-a prevenit împotriva ta... 

— Milord? 

— Eu și tatăl meu avem multe dispute, multe certuri. Să-ţi 
spun drept, nu-l plac... chiar dacă îmi este tată. Uneori cred că 
mă urăște pentru că nu sunt la fel de ambițios ca el. lar băr- 
baţii ambiţioşi văd dușmani peste tot, mai ales la Curte, unde 
abundă intrigile. Înainte de plecare, el m-a prevenit de zvonuri, 
de istorii despre o mână ascunsă care s-ar ridica împotriva mea, 
deşi nu mi-a spus a cui este mâna aceea. A zis să am însă grijă 
în privinţa ta. 

Zvonuri despre o mână ascunsă... Se pare că prinţesa a fost 
tare ocupată. 

— Nu-mi pot închipui de ce ai fi căutat să-mi faci rău, conti- 
nuă Al Hestian cu glas răgușit și suferind vizibil. O să-i spui asta în 
locul meu, da? Să-i spui c-am fost prieteni. 

— O să-i spui tu însuţi. 

Al Hestian râse stins. 

— Nu mai glumi pe seama mea. În cortul meu, în tabără, este 
o scrisoare pe care am scris-o înainte de a pleca. Ţi-aș fi recunos- 
cător dacă ai înmâna-o chiar tu. Este... pentru o lady pe care am 
cunoscut-o. 

— O lady, milord? 

— Da, prinţesa Lyrna. Tăcu şi suspină trist. Venirea mea aici 
urma să fie mijlocul prin care să câștig favoarea regelui. Căsătoria 
noastră ar fi primit binecuvântarea lui. 

Vaelin scrâşni din dinţi pentru a nu-și blestema propria pros- 
tie. Din clipa în care îl cunoscuse pe Al Hestian știuse că descrie- 
rea regelui fusese cu totul exagerată, dar nu înţelesese adevăratul 
motiv al misiunii lui aici. Trebuia s-o scape pe prinţesă de un peţitor 
nepotrivit. 

— Prinţesa trebuie să fi regretat când te-a văzut pornind spre 
pericol, rosti el. 

— Este o lady cu o mare tărie morală. A spus că dragostea 
trebuie să riște totul sau să piară. 

Am multe de făcut și nu voi tolera nicio piedică... Vaelin se 
simți străbătut de un val de dispreţ faţă de sine. Prinţesă, noi doi 
am omorât un om tare bun. 

— Am un frate mezin, Alucius, spuseAl Hestian. Aș vrea să 
primească spada mea. Spune-i... spune-i c-ar fi mai bine dac-ar 
lăsa-o în teacă. Constat că războiul nu-mi place prea mult... Tăcu și 
chipul i se încordă, străbătut de un fior de durere. Lyrna... Să nu-i 
spui c-a fost aşa... 

Se înecă în convulsii de durere şi sângele îi pătă bărbia. Vaelin 
întinse mâna spre el, dar nu putu decât să privească neajutorat 
cum Al Hestian se zvârcoli în blănuri. Nemaiputând să reziste, ieşi 
din cort şi-l găsi pe Makril lângă foc, cu plosca în mână, înghițind 
„Prietenul” Fratelui. 

— Nu-i nicio speranţă? întrebă Vaelin. Nu poţi să faci nimic? 

Makril abia dacă îl privi. 

— l-am dat toată floarea-roșie pe care am avut-o. Dacă-l miș- 
căm din loc, moare. Un tămăduitor din al Cincilea Ordin i-ar putea 
uşura trecerea Dincolo, însă nici el n-ar putea-o împiedica. 

Vaelin făcu o grimasă la auzul ţipătului de durere din cortul 
dinapoia sa. 

— la, îi întinse Makril plosca. Îţi va toci auzul. 

— Nu-l putem lăsa să sufere așa. 

Makril înălță capul și-l privi. Suspiciunea continua să existe 
acolo, cunoașterea instinctivă a vinovăţiei lui Vaelin. După o clipă 
feri ochii şi dădu să se ridice. 

— O să mă ocup eu. 

— Nu. Vaelin se întoarse către cort. Nu... este datoria mea. 

— Jugulara. E cel mai iute. Mă-ndoiesc că va simți măcar 
tăietura. 

Tânărul încuviinţă și reveni în cort, pășind pe picioare de 
plumb. lată că regele tot a făcut un ucigaș din mine... 

Ochii lui Al Hestian luceau înceţoșaţi când Vaelin îngenunche 
lângă el și reveniră la viaţă doar când zăriră scânteierea lamei pum- 
nalului. Urmă o clipă de spaimă, apoi un suspin: Vaelin n-avea să 
ştie niciodată dacă fusese de tristețe ori de ușurare. Îl privi în ochi, 
zâmbi și încuviinţă tăcut. Vaelin îi aşeză capul pe braț și apropie 
tăișul de gât. 

Al Hestian vorbi, silindu-și cuvintele să iasă însoţite de altă 
strâmbătură de durere. 

— Mă... bucur... c-ai fost tu... Frate. 

CAPITOLUL 3 


— Aceste scrisori au fost găsite aşadar asupra Săgeţii Negre? 
Mâinile Aspectului erau răşchirate peste scrisorile din faţa lui pre- 
cum doi păianjeni alburii, iar chipul lui prelung îi privea concen- 
trat pe Vaelin și Makril. Vaelin bănuia că arătau oribil, murdari şi 
osteniţi după călătoria de douăsprezece zile din Codrul Martishe, 
dar Aspectul părea indiferent la înfăţişarea lor. După ce le ascultă 
raportul, ceru scrisorile şi le cercetă iute. 

— Noi credem că arcașul acela poate să fi fost Săgeată Neagră, 
răspunse Vaelin. N-o putem şti cu siguranţă. 

— Da. Poate că data viitoare nu vei mai fi atât de iute cu lovi- 
tura ucigaşă, Frate. 

— Am greșit. Îmi cer iertare. 

Aspectul acceptă scuzele cu o clătinare abia perceptibilă din cap. 

— Înţelegeţi importanţa acestor scrisori? 

— Sendahl ni le-a citit, răspunse Makril. 

— L-a auzit și cineva din afara Ordinului? 

— În seara aceea le-am dat soldaţilor lui Al Hestian o rație 
dublă de rom. Mă îndoiesc c-ar fi putut auzi ceva. 

— Bun. Transmiteţi-le Fraţilor voştri că nu trebuie să discute 
despre ele cu nimeni, nici măcar între ei. Strânse scrisorile laolaltă 
și le puse într-un sipet din lemn solid de pe masa lui, pe care-l 
închise și-l asigură cu un lacăt greu pe zăvor. Trebuie să fiţi obosiţi, 
Fraţilor. În numele Ordinului, vă mulţumesc pentru serviciile aduse 
în Codrul Martishe. Frate Makril, eşti numit Frate-comandant. 
Deocamdată vei locui aici, cu noi. Maestrul Sollis se află acum 
pe ţărmul de miazăzi, unde comandă o companie împotriva 
contrabandiştilor locali, care au devenit excesiv de violenţi în împo- 
trivirea faţă de perceptorii regelui. Vei prelua lecţiile lui. Sunt sigur 
că mai ţii minte destul de bine tehnicile spadei ca să le poţi preda. 

— Desigur, Aspect. 

— Frate Vaelin, prezintă-te la grajduri mâine-dimineaţă la 
ceasul al optulea. Mă vei însoţi la palat. 


— Felicitări, rosti Vaelin pe când înaintau către câmpul de 
instrucţie unde campase regimentul lui Al Hestian. 

Nu existau dormitoare pentru soldaţi, aşa că Aspectul le acor- 
dase permisiunea de a rămâne în Casa Ordinului. Vaelin bănuia că 
în cetate nu li se pregătise nimic, deoarece regele nu se așteptase să 
se mai întoarcă vreunul. 

Makril se opri şi-l cercetă fără să rostească vreun cuvânt. 

— Şi Comandant, și maestru, urmă Vaelin stânjenit de tăcerea 
vânătorului. O realizare impresionantă. 

Makril se apropie de el și nările i se dilatară, inspirând. Vaelin 
se împotrivi impulsului de a-și trage de la brâu jungherul. 

— Nu mi-a plăcut niciodată mirosul tău, zise Makril. Ceva din 
el nu mi se pare firesc. lar acum duhnești a vinovăţie. De ce? 

Nu aşteptă un răspuns, ci se întoarse şi se îndepărtă, o silu- 
etă îndesată în amurg. Fluieră scurt și ascuţit și dulăul lui ieşi din 
umbre și-l însoţi către donjon. 

Dormitorul din turn pe care-l împărţise atâta vreme cu ceilalți 
era ocupat acum de un grup de elevi noi, aşa că fuseseră siliţi să 
campeze cu regimentul. Își găsi Fraţii strânşi în jurul focului, rega- 
lându-l pe Frentis cu poveşti despre aventurile din Martishe. 

— „trecut direct prin doi bărbaţi, spunea Dentos. O singură 
săgeată, mă jur. N-am mai văzut niciodată aşa ceva. 

Vaelin se așeză lângă Frentis. Scrijelitul care stătuse încolăcit 
la picioarele lui se sculă şi se apropie de el, împingându-i palma 
cu botul pentru a fi mângâiat. Tânărul îl scărpină între urechi și-și 
dădu seama că-i dusese dorul copoiului, dar în același timp că nu 
regreta că-l lăsase aici. Martishe ar fi fost un teren de joacă minunat 
pentru el, însă Vaelin simţea că gustase deja destul sânge de om. 

— Aspectul ne mulțumește pentru serviciile aduse, le spuse 
el şi-și întinse palmele spre foc. Nu se va discuta nimic despre scri- 


sorile pe care le-am găsit. 


CÂNTECUL SÂNGELUI - 
5397 


— Ce scrisori? întrebă Frentis și Barkus aruncă în el cu un 
copan de pui pe jumătate ros. 

— A spus unde vom merge în continuare? întrebă Dentos 
întinzându-i o cupă de vin. 

Vaelin clătină din cap. 

— O să-l însoțesc mâine la palat. 

Nortah pufni și trase o dușcă de vin. 

— N-ai nevoie de Beznă ca să ne afli viitorul. Cuvintele îi erau 
sonore și împleticite, iar bărbia pătată de vin roșu. Înainte, către 
Cumbrael! Se sculă în picioare și-şi ridică cupa în aer. Mai întâi 
codrul, apoi Fieful. Le vom aduce Credinţa tuturor Tăgăduitorilor 
nenorociţi. Indiferent dacă o doresc sau nu! 

— Nortah... 

Caenis întinse braţul să-l tragă jos, dar celălalt se scutură. 

— N-am ucis destui cumbraelini, nu-i aşa? Numai eu am omo- 
rât zece în pădurea aia nenorocită. Şi tu? se întoarse el nesigur spre 
Caenis. Pun rămăşag c-ai fost mai bun, este? Aş zice c-ai omorât cel 
puţin de două ori mai mulți. Se legănă după aceea spre Frentis. Ar 
fi trebuit să fii şi tu acolo, băiete. Ne-am scăldat în mai mult sânge 
decât a făcut-o vreodată amicul tău Chiorul. 

Frentis se întunecă la faţă și Vaelin îl prinse de umăr când se 
încordă. 

— Mai bea un pahar, îi zise lui Nortah. Te va ajuta să dormi. 

— Să dorm? Nortah se lăsă să cadă înapoi pe pământ. N-am 
prea făcut chestia asta în ultima vreme. 

Își întinse cupa spre Caenis, pentru a-i mai turna vin și rămase 
apoi privind morocănos focul. 

Stătură o vreme într-o tăcere stânjenitoare, iar Vaelin fu recu- 
noscător pentru spectacolul oferit de un soldat de la un foc din 
apropiere. Bărbatul găsise pe undeva o mandolină, furată probabil 
de la un cumbraelin mort din codru, şi cântă la ea cu pricepere con- 
siderabilă, un cântec melodios, însă trist, care îi făcu pe toţi soldaţii 
din tabără să tacă pentru a-l asculta. În scurtă vreme cântăreţul 

adunase în jurul lui o mulţime de spectatori şi începu să cânte o 
baladă pe care Vaelin o recunoscu: era „Lamentaţia războinicului“: 


Cântecul războinicului este solitar, 
Dispărut prea curând și plin de jar. 
Războinicii își cântă prietenul nenorocos, 
Bătăliile pierdute și sfârșitul sângeros... 


Bărbaţii aplaudară puternic când termină şi-i cerură să mai 
cânte. Vaelin îşi croi drum printre ei. Cântărețul avea vreo douăzeci 
de ani, era supt la faţă și făcea parte dintre cei treizeci de soldați aleși 
pentru bătălia finală din codru; copcile de la tăietura de pe frunte 
dovedeau că participase la lupte. Vaelin se strădui să-şi reamin- 
tească numele lui, după care își dădu seama rușinat că nu se obosise 
să afle numele niciunuia dintre cei pe care-i instruiseră. Poate că, la 
fel ca regele, nu se așteptase ca vreunul să supraviețuiască. 

— Cânţi foarte bine, i se adresă. 

Bărbatul îi surâse nervos. Soldaţilor nu le trecuse frica de 
Vaelin și puţini făceau vreun efort de a-i vorbi, majoritatea strădu- 
indu-se să nu-i atragă privirea asupra lor. 

— Am fost ucenicul unui menestrel, Frate, rosti bărbatul. 

Accentul lui se deosebea de al camarazilor, cuvintele erau pre- 
cis articulate și tonul aproape cultivat. 

— Atunci de ce ești soldat? 

Bărbatul înălță din umeri. 

— Maestrul meu avea o fiică. 

Cei din jur râseră cunoscător. 

— Oricum te-a învăţat bine, urmă Vaelin. Cum te numeşti? 

— Janril Norin, Frate. 

Vaelin îl zări pe sergentul Krelnik printre spectatori. 

— Adu vin oamenilor aceștia, sergent! porunci el. Fratele 
Frentis te va conduce la maestrul Grealin din beciuri. Spune-i că 
voi plăti eu și ai grijă să-ţi dea din cel bun. 

Dinspre soldaţi se auziră murmure aprobatoare. Vaelin scotoci 
în pungă şi puse câţiva arpinţi în palma lui Janril. 

— Continuă să cânţi, Janril Norin. Ceva vesel. Ceva potrivit 
pentru o sărbătorire. 

Janril se încruntă. 

— Ce sărbătorim, Frate? 

Vaelin îl bătu cu palma pe umăr. 

— Faptul că suntem vii! Îşi înălță cupa și se întoarse către 
restul soldaţilor. Să bem pentru că suntem vii! 


Regele își întruni Consiliul Sfetnicilor într-o sală mare, cu par- 
doseală din marmură lustruită şi plafon ornat, împodobit cu frunze 
din aur şi modele complicate din ipsos, ai cărei pereţi erau acoperiţi 
cu tapiserii şi tablouri minunate. Soldaţi din Garda Palatului în 
uniforme imaculate stăteau în poziţie de drepţi într-un cerc larg, 
în jurul mesei dreptunghiulare joase la care se aşezase Consiliul. 
Regele Janus însuşi arăta cu totul altfel decât bătrânul pătat de cer- 
neală cu care căzuse Vaelin la învoială: se afla în mijlocul mesei, 
purta pe umeri o mantie căptușită cu hermină şi avea pe cap o 
coroană simplă din aur. Sfetnicii se înşiruiau de o parte şi alta a 
sa, zece bărbaţi în veșminte diferite, dar elegante, care-l priviră cu 
atenţie pe Vaelin când îşi prezentă raportul, avându-l alături pe 
Aspectul Arlyn. La o măsuţă din apropiere, doi scribi consemnau 
toate cuvintele rostite. Regele insistase ca toate întrunirile consilii- 
lor să fie însemnate și fiecare sfetnic trebuia să-şi anunţe numele şi 
funcţia înainte de a se așeza. 

— lar identitatea purtătorului acestor scrisori a rămas necu- 
noscută? rosti regele. 

— Nu au existat prizonieri care să-l identifice, Maiestate, răs- 
punse Vaelin. Oamenii Săgeţii Negre nu se predau. 

— Lord Molnar, îi întinse regele scrisorile unui bărbat burdu- 
hănos din stânga lui care se prezentase ca fiind vistiernicul Lartek 
Molnar. Cunoști scrisul Lordului Mustor al Fiefului la fel de bine ca 
mine. Vezi vreo asemănare? 

Lordul Molnar examină cu atenţie scrisorile timp de câteva 
momente. 

— Din păcate, Maiestate, pana care a scris aceste epistole pare 
atât de similară cu cea a Lordului Fiefului, încât eu nu pot observa 
nicio deosebire între cele două. Mai mult chiar, felul în care este 
frazată scrisoarea... Chiar și fără o iscălitură, aș şti că-i aparţine lor- 
dului Mustor. 

— Dar de ce? întrebă lordul Flotei Al Junril, un bărbat voinic şi 
bărbos aflat în dreapta regelui. Credinţa ştie că nu am mare iubire 
faţă de Lordul Fiefului Cumbrael, totuşi nu este un prost. De ce 
și-ar pune numele pe scrisori de liberă trecere pentru un fanatic 
care intenţionează să ne distrugă Tărâmul? 

— Frate Vaelin, rosti lordul Molnar, ai luptat împotriva ere- 
ticilor acestora vreme de câteva luni, ai zice că erau bine hrăniţi? 

— Milord, nu păreau slăbiţi de foame. 

— Cât despre armele lor, ţi s-au părut de bună calitate? 

— Aveau arcuri meșteșugite și oţeluri călite, deşi unele dintre 
armele lor erau luate de la soldații noștri căzuţi în lupte. 

— Aşadar, erau bine înarmaţi și bine hrăniţi, iar asta în toiul 
iernii, când vânatul ar fi destul de rar în Codrul Martishe. Maiestate, 
eu presupun că acest Săgeată Neagră trebuie să se fi bucurat de spri- 
jin considerabil. 

— lar acum ştim şi din partea cui, rosti un al treilea sfetnic, 
Kelden Al Telnar, dregătorul Lucrărilor Regale și, după rege, bărbatul 
cel mai elegant de la masă. Lordul Fiefului s-a condamnat singur. 
Eu am avertizat de mult timp că respectarea păcii de către el nu era 
decât o mască pentru viitoare trădări. Să nu uităm că abia după cea 
mai sângeroasă înfrângere din istoria lor cumbraelinii au fost siliţi să 
facă parte din Tărâmul Unificat. N-au încetat niciodată să ne urască, 
pe noi şi pe iubita noastră Credinţă. Acum Plecaţii l-au călăuzit pe 
curajosul Frate Vaelin spre adevăr. Maiestate, vă implor să acţionaţi... 

Regele ridică o mână, reducându-l la tăcere. 

— Lord Al Genril, se întoarse el către un bărbat cu barbă 
sură aflat în dreapta lui, eşti Lordul Justiţiei și Judecător-șef al 

tribunalelor mele, şi poate mintea cea mai înţeleaptă din acest 
Consiliu. Hârtiile acestea sunt dovezi suficiente pentru o judecată 
sau doar pentru o cercetare? 

Lordul Justiţiei îşi mângâie gânditor barba sur-argintie. 

— Maiestate, dacă am considera cazul acesta numai din punc- 
tul de vedere al legii, aș spune că scrisorile necesită întrebări şi că 
orice acuzaţii vor depinde de răspunsuri. Dacă înaintea mea ar 
fi adus un om acuzat de trădare, nu l-aș putea trimite la eșafod 
bazându-mă doar pe aceste dovezi. 

Lordul Al Telnar dădu să vorbească din nou, dar regele îi făcu 
semn să tacă. 

— Ce întrebări, milord? 

Lordul Al Genril luă scrisorile şi le examină scurt. 

— Observ că aceste scrisori asigură purtătorului lor liberă 
trecere peste hotarele Cumbraelului și cer tuturor soldaţilor sau 
oficialităților Fiefului să ofere orice ajutor ar putea solicita el. 
Într-adevăr, dacă semnătura și sigiliul sunt autentice, ele au fost 
iscălite de însuși Lordul Fiefului. În acelaşi timp însă nu specifică 
o persoană anume. Ba chiar nu cunoaştem nici numele celui care 
le-a purtat asupra sa până la moarte. Dacă au fost scrise de Lordul 
Fiefului, oare el a dorit să fie folosite de Săgeată Neagră sau au fost 
poate furate și utilizate în alt scop? 

— Prin urmare, rosti lordul Molnar, doreşti să-l supunem 
întrebărilor pe Lordul Fiefului? 

Judecătorul-șef avu nevoie de câteva secunde pentru a răs- 
punde şi, din încordarea de pe chipul său, Vaelin înţelese că 
recunoștea importanţa propriilor sale cuvinte. 

— Da, cred că se cuvine să fie puse nişte întrebări. 

Uşa sălii se deschise pe neaşteptate şi intră căpitanul 
Smolen, care luă poziţie de drepţi în faţa regelui și-l salută 
milităreşte. 

— L-ai găsit? întrebă regele. 

— Da, Maiestate. 

— În bordel sau în palatul florii-roşii? 

Unicul semn de stânjeneală a căpitanului Smolen fu un clipit 
repetat din ochi. 

— Cel dintâi, Maiestate. 

— Poate vorbi? 

— S-a străduit să se trezească, Maiestate. 

Regele oftă şi-şi frecă fruntea obosit. 

— Bine. Adu-l. 

Smolen salută și părăsi sala, revenind după câteva clipe cu un 
bărbat în veșminte scumpe, dar murdare. Acesta pășea cu mersul 
precis al cuiva care se teme că s-ar putea răsturna în orice clipă, 
iar ochii injectaţi şi paloarea feţei nebărbierite îi indicau excesele. 
Părea trecut de patruzeci de ani, însă Vaelin bănuia că era mai 
tânăr, un bărbat îmbătrânit de vicii. Se opri lângă Arlyn, îl salută cu 
o încuviinţare scurtă a capului, apoi făcu o reverență extravagantă, 
dar nesigură, spre rege. 

— Maiestate, ca întotdeauna sunt onorat să vă răspund 
chemării. 

Vaelin îi auzi accentul cumbraelin. 

Regele se întoarse către scribi. 

— Să se consemneze că s-a prezentat în fața noastră onorabi- 
lul Lord Sentes Mustor, moștenitor al Fiefului Cumbrael și repre- 
zentant numit al intereselor cumbraeline la Curtea regelui Janus. 
Reveni cu privirea asupra cumbraelinului. Cum te simţi în dimi- 
neaţa aceasta, lord Mustor? 

Lordul Al Telnar pufni încetișor, amuzat. 

— Minunat, Maiestate, răspunse lordul Mustor. Cetatea voas- 
tră a fost mereu amabilă cu mine. 

— Mă bucur. Desigur, îl cunoşti pe Aspect Arlyn. Tânărul 
de lângă el este Fratele Vaelin Al Sorna, recent întors din Codrul 
Martishe. 

Privirea lordului Mustor fu rezervată când se întoarse către 
Vaelin şi-l salută cu un gest oficial, însă tonul îi rămase voios. 

— Ah, cel care mi-a adus zece galbeni la Încercarea Spadei. Mă 
bucur să te cunosc, tinere. 

Vaelin plecă fruntea fără să scoată vreun cuvânt. Amintirea 
Încercării Spadei obişnuia să-i strice buna dispoziţie. 

— Fratele Vaelin ne-a adus nişte documente. Regele luă 
scrisorile de la lordul Al Genril. Documente care ridică întrebări. 
Consider că opinia ta în privinţa conţinutului lor ar fi prețioasă în 
priceperea intenţiilor lor. 

Vaelin observă scurta șovăială a lordului Mustor, înainte de a 
face un pas și a lua hârtiile din mâna regelui. 

— Acestea sunt scrisori de liberă trecere, rosti el după ce le 
cercetă fugar. 

— Şi sunt semnate de tatăl tău, nu? întrebă regele. 

— Așa... pare să fie, Maiestate. 

— Atunci ne-ai putea explica de ce Fratele Vaelin le-a găsit 
asupra leșului unui eretic cumbraelin din Codrul Martishe? 

Privirea lordului Mustor se întoarse spre Vaelin; ochii săi 
injectaţi părură brusc speriaţi, după care reveni spre rege. 

— Maiestate, tatăl meu nu ar înmâna niciodată documente de 
o asemenea importanţă unui rebel. Pot doar să bănuiesc că au fost 
cumva furate. Sau poate măsluite... 

— Poate că tatăl tău ar fi în stare să ofere o explicație mai exactă. 

— N-am nicio îndoială în această privinţă, Maiestate. Dacă 
i-aţi scrie... 

— Nu-i voi scrie. El va veni aici. 

Lordul Mustor făcu un pas involuntar înapoi și teama se 
citi acum vădit pe chipul său. Vaelin își dădu seama că situaţia îl 
depășea, că era pus la încercare şi nu făcea faţă. 

— Maiestate... se bâlbâi el. Tata... nu este tocmai sănătos... 

Regele suspină prelung, exasperat. 

— Lord Mustor, am luptat doi ani împotriva bunicului tău și 
l-am găsit un inamic deosebit de curajos şi viclean. Nu mi-a plă- 
cut niciodată, dar l-am respectat enorm și am impresia că el ar fi 
recunoscător că nu mai trăieşte pentru a-și vedea nepotul bolbo- 
rosind ca un beţiv curvar ce este, când Fieful lui se află în pragul 
războiului. 

Regele ridică o mână și-l chemă pe căpitanul Smolen. 

— Lordul Mustor, îi spuse, va fi oaspetele nostru în palat până 
la noi dispoziţii. Escortează-l într-un apartament pe potrivă și să ai 
grijă să nu fie tulburat de vizitatori nepoftiţi. 

— Ştiţi că tata nu va veni aici, anunţă sec lordul Mustor. El 
nu se va supune niciunui interogatoriu. Întemniţaţi-mă dacă așa 
trebuie, însă nu va conta câtuși de puţin. Nimeni nu-şi pune fiul 
favorit în mâinile dușmanului. 

Regele făcu o pauză şi-l privi pe lordul cumbraelin printre 
pleoapele mijite. Te-a luat prin surprindere, înţelese Vaelin. Nu 
crezuseși că va avea curajul să-ţi replice așa. 

— Vom vedea ce va face tatăl tău, rosti regele. 

Încuviinţă din cap spre Smolen și lordul Mustor fu condus 
afară din sală, urmat îndeaproape de două gărzi. 

Regele se întoarse spre un scrib. 

— Întocmeşte o scrisoare către Lordul Fiefului Cumbrael, prin 
care îi cerem să se prezinte aici în termen de trei săptămâni. Împinse 
jilțul îndărăt şi se ridică în picioare. Întrunirea aceasta s-a terminat. 

Aspect Arlyn și Frate Vaelin, vă rog să veniţi în odăile mele. 


În încăperile regelui totul lăsa o impresie covârșitoare de 
ordine, de la alinierea covoarelor fin ţesute cu lespezile din mar- 
mură ale pardoselii până la hârtiile de pe biroul masiv din stejar. 
Vaelin nu găsi nimic comparabil cu odăiţa secretă ticsită de cărţi și 
suluri în care fusese condus cu opt luni în urmă. Acolo era cabinetul 
de lucru, înţelese tânărul. Aici este locul unde vrea ca oamenii să 
creadă că lucrează. 

— Luaţi loc, Fraţilor, arătă regele două scaune şi se așeză în 
spatele biroului. Dacă doriţi, pot porunci să vi se aducă ceva care 
să vă învioreze. 

— Nu este nevoie, Maiestate, replică Arlyn pe un ton neutru. 

Rămase în picioare, silindu-l pe Vaelin să-i urmeze exemplul. 

Privirea regelui zăbovi o clipă asupra Aspectului, după care se 
întoarse către Vaelin şi buzele lui formară un zâmbet sub barbă. 

— Observă tonul, băiete. Nici respect, dar nici sfidare. Ar fi 
bine să-l înveţi. Bănuiesc că Aspectul tău este furios pe mine. Mă 
întreb însă care poate fi motivul? 

Vaelin se uită la Aspect, care stătu inexpresiv, fără să ofere 
vreun răspuns. 

— Aşadar? insistă regele. Spune-mi, Frate, ce ar fi putut stârni 
furia Aspectului tău? 

— Nu pot vorbi în numele Aspectului meu, Maiestate. 
Aspectul vorbește în numele meu. 

Regele pufni în râs și lovi cu palma în birou. 

— Ai auzit, Arlyn? Vocea maică-sii. Clară ca un clopot. Nu te 
trec fiorii uneori? 

Tonul lui Arlyn rămase neschimbat. 

— Nu, Maiestate. 

— Nu. Regele clătină din cap, chicotind încetişor, și se întinse 
după carafa cu vin de pe birou. Nu, așa este, nu te trec fiorii. Îşi 
umplu o cupă, apoi se lăsă pe spate în scaun. Aspectul tău, i se 
adresă el lui Vaelin, este furios deoarece crede că am pus Tărâmul 
pe făgașul ce duce spre război. El crede, și aş putea preciza că-i 
justificat s-o facă, că Lordul Fiefului Cumbrael îmi va îngădui fără 
să clipească să retez capul fiului său beţiv înainte de a păși în afara 
propriilor lui hotare. Ceea ce m-ar sili să trimit Straja Tărâmului în 
Fieful lui, pentru a-l scoate de acolo. Vor urma bătălii și vărsare de 
sânge, vor arde cetăţi și așezări, şi mulţi vor muri. În ciuda vocației 
lui de războinic și, prin urmare, de practicant al morţii în multiplele 
ei forme, Aspectul crede că acțiunea aceasta este regretabilă, totuși 
nu mi-o va spune ca atare. Așa a făcut dintotdeauna. 

Tăcerea domni, cei doi bărbaţi schimbară priviri între ei și 
Vaelin avu o revelaţie: Ei se urăsc. Regele și Aspectul celui de-al 
Șaselea Ordin se detestă din adâncul sufletelor. 

— Spune-mi, Frate, urmă regele către Vaelin, dar cu ochii 
fixaţi asupra Aspectului, ce crezi că va face Lordul Fiefului când va 
auzi că i-am luat fiul ostatic şi i-am poruncit să se prezinte înaintea 
mea? 

— Nu-l cunosc, Maiestate... 

— Nu-i deloc un ins complicat. Spune-mi ce crezi. Îndrăznesc 
să bănuiesc că ai destul din isteţimea mamei tale. 

Vaelin constată că nu-i plăcea felul cum regele o tot menţiona 
pe mama sa, totuși se sili să răspundă. 

— Va fi... mânios. Va considera acţiunea voastră ca pe o 
amenințare. Va fi cu ochii în patru, îşi va mobiliza trupele și va 
supraveghea hotarele. 

— Bun. Şi ce altceva va mai face? 

— Se pare că n-ar dispune decât de două opţiuni: fie să dea 
ascultare poruncii voastre, fie s-o ignore și să se aştepte la război. 

— Aici greșeșşti, fiindcă mai dispune și de o a treia opţiune. 
Poate să atace el însuşi. Cu toate forţele lui. Crezi c-o va face? 

— Mă îndoiesc că Fieful Cumbrael ar avea puterea să înfrunte 
Straja Tărâmului, Maiestate. 

— Ai dreptate. Cumbraelul nu are oaste, cu excepţia câtorva 
sute de străjeri loiali Lordului Fiefului. Pe de altă parte, are mii 
de ţărani arcași pe care-i poate mobiliza în caz de nevoie și care 
sunt o forță formidabilă: știu asta, fiindcă am trecut prin una sau 
două furtuni de săgeți la vremea mea. N-au însă cavalerie şi nici 
pedestrime în armuri. Practic n-ar avea nicio șansă dacă ar ataca 
Asraelul sau dacă s-ar lupta cu Straja Tărâmului în câmp deschis. 
Lordul Fiefului Cumbrael nu este nici pe departe un caracter 
admirabil, însă are destul din mintea tatălui său ca să nu-şi uite 
propriile slăbiciuni. 

Regele zâmbi iarăşi, întorcându-și ochii de la Aspect și flutu- 
rând dintr-o mână împăciuitor. 

— Nu-ţi face griji, Arlyn. În două săptămâni, Lordul Fiefului 
îşi va trimite mesagerul cu o scuză acceptabil de servilă, pentru 
că n-a venit personal, și cu o explicaţie plauzibilă, chiar dacă nu 
foarte convingătoare, pentru scrisori, atașată probabil unui sipet 
cu galbeni. Eu mă voi lăsa convins de fiul meu cel înţelept și iubi- 
tor de pace să-mi retrag porunca și să-l eliberez pe beţivan. După 
aceea mă îndoiesc că Lordul Fiefului va mai da alte scrisori de liberă 

trecere unor Tăgăduitori fanatici. Și, cel mai important, își va rea- 
minti care-i locul lui în Tărâmul acesta. 

— Să înţeleg, Maiestate, rosti Aspectul, că sunteţi convins că 
Lordul Fiefului este autorul scrisorilor? 

— Convins? Nu. Totuși, pare probabil. Poate că el nu-i un 
fanatic ca idioţii pe care Fratele Vaelin i-a ucis în Codrul Martishe, 
însă are o slăbiciune față de zeul lui. Probabil că este neliniștit în 
privinţa locului său în Câmpiile Eterne, acum, după ce a trecut de 
cincizeci de ani. Oricum, contează prea puţin dacă el a scris sau 
nu scrisorile, întrucât adevărata problemă este existenţa lor în 
sine. Odată ce au ieșit la lumină, eu n-am mai avut de ales decât să 
acţionez. Cel puţin în felul acesta Lordul Fiefului se va simţi dator 
faţă de fiul meu când acesta va urca pe tron. 

Regele dădu iute pe gât restul cupei și se ridică. 

— Ajunge cu chestiunile de stat, pentru că am altă misiune 
pentru voi, Fraţilor. Veniţi! 

Îl urmară într-o cameră vecină mai mică, la fel de ornată, dar care 
în loc de tapiserii sau tablouri avea pe pereţi spade — mai bine de o 
sută de lame strălucitoare. Câteva aveau model asraelin, însă multe 
erau necunoscute pentru Vaelin. Spade late uriașe, care trebuiau ţinute 
cu două mâini, lungi de doi metri. Săbii aidoma unor seceri, cu lamele 
curbate aproape în semicerc. Florete lungi ca niște ace, fără tăișuri, cu 
gărzile ca niște cupe. Spade cu lamele din aur sau argint, deși asemenea 
metale erau prea moi pentru ca armele acelea să fie vreodată utile. 

— Frumoase, nu-i aşa? comentă regele. Le colecționez de 
mulți ani. Pe unele le-am primit în dar, altele sunt prăzi de război, 
iar pe altele le-am cumpărat doar fiindcă îmi plăceau cum arată. 
Din când în când le dăruiesc, şi se întoarse către Vaelin zâmbind 
din nou, unor tineri ca tine, Frate. 

Vaelin simţi brusc stinghereala care-l încercase în decursul 
primei lui întâlniri cu regele. Certitudinea tulburătoare a faptu- 
lui că el nu era decât o părticică dintr-un plan mai mare, nevăzut. 
Neliniştea, ceea ce Nersus Sil Nin numise „cântecul sângelui“, îi 
zumzăia slab în adâncul minţii. Dacă îmi va da o spadă... 

— Sunt un Frate al celui de-a! Șaselea Ordin, Maiestate, rosti 
el străduindu-se să imite tonul neutru al Aspectului. Onorurile 
regale nu sunt pentru unul ca mine. 

— Onorurile regale sunt exact pentru unul ca tine, tinere 
şoim, replică regele. Din păcate, sunt silit să le dăruiesc de obicei 
celor care nu le merită. Azi va fi o schimbare bine-venită. Făcu un 
gest larg spre panoplia din jur. Alege! 

Vaelin se întoarse către Aspect, căutând călăuzire. 

Ochii lui Arlyn se îngustaseră puţin, însă expresia îi rămăsese 
neschimbată. Tăcu pentru o clipă, iar când vorbi tonul îi sună la fel 
ca înainte, nici supus, dar nici sfidător. 

— Regele te onorează, Frate, iar prin aceasta, onorează 
Ordinul. Vei accepta. 

— Dar se cuvine, Aspect? Poţi să fii atât Frate, cât și Spadă a 
Tărâmului? 

— Asta s-a mai întâmplat. Cu mulţi ani în urmă. Privirea 
Aspectului se mută de la rege la Vaelin şi se îmblânzi oarecum, 
totuși glasul nu lăsa loc de discuţii. Frate Vaelin, vei accepta onoa- 
rea regelui. 

Nu vreau! gândi el cu furie. Asta este o plată, plata pentru o crimă. 
Bătrânul ăsta urzitor dorește să mă lege încă și mai mult de el. 

Nu zărea însă nicio cale de scăpare. Aspectul îi poruncise. 
Regele îl onorase. Trebuia să ia spada. 

Înăbușindu-şi un suspin de frustrare, cercetă pereţii și ochii 
îi trecură de la o armă la alta. Se gândi să aleagă una dintre lamele 
de aur, pe care ar fi putut s-o vândă după aceea, dar hotări că ar fi 
fost mai înţelept să aleagă una care să-i fie de folos. N-ar fi avut 
rost să ia o spadă asraelină, deoarece nu putea fi mai bună decât 
propriul tăiş făcut din argintul stelelor, iar armele exotice păreau 
dificil de mânuit la primă vedere. Ochii îi căzură în cele din urmă 
pe o spadă scurtă şi cu lama lată, cu gardă simplă din bronz şi 
mâner din lemn. O luă de pe perete, încercă lovituri prin aer şi o 
găsi echilibrată şi confortabilă ca greutate. Tăişul era ascuţit, iar 
oţelul strălucitor şi neatins. 

— Volariană, zise regele. Nu-i foarte frumoasă, totuși este o 
armă solidă și utilă în lupta de aproape, când nu poți ridica brațul. 
O alegere bună. Întinse mâna şi Vaelin îi dădu spada. De obicei, ar 
fi existat o ceremonie, jurăminte și îngenuncheri, dar cred că putem 
renunţa la ele. Vaelin Al Sorna, te numesc Spadă a Tărâmului. Juri 
să-ţi pui spada în slujba Tărâmului Unificat? 

— Jur, Maiestate! 

— Atunci s-o folosești bine. Regele îi înmână arma. Ca Spadă 
a Tărâmului, trebuie acum să-ţi găsesc o funcţie. Te numesc coman- 
dant al Regimentului 32 Pedeștri. Deoarece Aspectul a avut ama- 
bilitatea de a-mi găzdui regimentul în Casa Ordinului, mi se pare 
firesc ca Ordinul să-l păstreze pe comandantul lui. Îi vei instrui pe 
soldați și-i vei conduce în război când va sosi momentul. 

Vaelin se uită la Aspect așteptând o reacţie, însă nu văzu decât 
aceeaşi rigiditate lipsită de expresie. 

— lertaţi-mă, Maiestate, dar, dacă regimentul va fi înrolat sub 
comanda Ordinului, atunci Fratele Makril ar părea o alegere mai 
bună... 

— Faimosul vânător de Tăgăduitori? Nu cred. Crezi că lui i-aș 
putea da o spadă? Doar cineva care a fost înnobilat de Coroană 
poate comanda un regiment al Străjii Tărâmului. În cât timp crezi 
că vor fi gata? 

— Pierderile noastre în Martishe au fost grele, Maiestate. 
Oamenii sunt obosiţi şi n-au mai fost plătiţi de multe săptămâni. 

— Adevărat? arcui regele sprâncenele spre Aspect. 

— Ordinul va achita toate costurile, zise Arlyn. Aşa ar fi corect, 
dacă noi vom comanda regimentul. 

— Foarte generos, Arlyn. Cât despre completarea pierderilor, 
puteţi alege din temnițe, precum și oameni de pe stradă. Îndrăznesc 
să cred că destui băieţi vor încerca să se înroleze într-un regiment 
comandat de faimosul Frate Vaelin. Chicoti trist. Războiul este 
întotdeauna o aventură pentru cei care nu l-au văzut niciodată. 

CAPITOLUL 4 


— Fără violatori, ucigași şi consumatori de floare-roșie. Sergentul 
Krelnik îi întinse Temnicerului-şef ordinul regelui cu o plecăciune 
infimă. Şi fără bicisnici. Din ăştia trebuie să scoatem soldaţi. 

— Viaţa într-o temniţă n-ajută prea mult la condiţia fizică, 
replică Temnicerul-şef examinând sigiliul de pe ordinul regal! și par- 
curgându-i iute conţinutul. Noi însă reuşim întotdeauna să facem 
tot ce-i mai bun pentru Maiestatea Sa, mai ales pentru că l-a trimis 
pe cel mai faimos războinic al Tărâmului. 

Îi aruncă lui Vaelin un surâs care putea fi deopotrivă lingușitor 
sau ironic, întrucât era greu de descifrat sub jegul de pe faţa lui. 
Iniţial, tânărul crezuse că Temnicerul-şef era un deţinut, din cauza 
hainelor pe care le purta şi a murdăriei lui generale, totuși lărgi- 
mea taliei şi numeroasele chei care-i zornăiau la brâu îi anunțau 
rangul. 

Temniţele regale erau adăpostite în nişte fortărețe vechi, 
legate între ele, din apropierea portului, care ar fi trebuit scoase 
din uz după construirea zidurilor cetăţii cu două veacuri în urmă. 
Următorii conducători apreciaseră însă că beciurile lor cavernoase 
ar fi fost ideale pentru criminalii din cetate. Se părea că numărul 
exact al deţinuţilor nu putea fi cunoscut. 

— Mor așa des, că nu le poţi ţine numărătoarea, explică 
Temnicerul-șef. Cei mai voinici și mai afurisiţi rezistă mai mult, 
pentru că se pot bate pentru mâncare, înţelegeţi? 

Vaelin privi în întunericul de după grilajul gros din fier de la 
intrarea în beciuri, împotrivindu-se imboldului de a-și ascunde faţa 
în mantie înaintea duhorii aproape insuportabile. 

— Daţi mulţi deţinuţi la Straja Tărâmului? întrebă el. 

— Depinde cât de tulburi sunt vremurile. În timpul războiu- 
lui meldenean, pe-aici era aproape pustiu. Cheile Temnicerului-șef 
zornăiră când înaintă să descuie grilajul şi le făcu semn celor patru 

paznici voinici din apropiere să-l urmeze. Bun, haide să vedem cât 
de bună este recolta de azi. 

„Recolta“ consta din mai puţin de o sută de bărbaţi în diverse 
stadii de slăbiciune, zdrenţăroşi și acoperiţi cu un strat gros de 
murdărie și sânge, care clipeau des sub razele soarelui și-i priveau 
temători pe străjerii de pe zidurile de deasupra curţii principale, 
ce-i aținteau cu arbaletele. 

— Asta-i tot ce ai mai bun? îl întrebă sceptic Krelnik pe 
Temnicerul-şef. 

— leri a fost zi de spânzurătoare, strânse bărbatul din umeri. 
Nu-i poţi ţine la nesfârșit. 

Sergentul clătină cu dezgust stoic din cap şi începu să-i 
cravașeze pe oameni, pentru a-i alinia. 

— la să văd ordine, lepădăturilor! N-aveţi ce căuta în Straja 
Tărâmului dacă nu puteţi sta măcar drepţi în front. Continuă să-i 
suduie, până fură aranjaţi în două şiruri neregulate, apoi se răsuci 
spre Vaelin şi salută militărește. Recruţii pentru inspecţie, milord. 

Milord. Titlul continua să-i sune ciudat în urechi. Nu se simţea 
deloc ca un lord, ci se simţea și arăta ca un Frate din al Șaselea 
Ordin. Nu avea domenii, slujitori sau bogății, totuși regele îl pro- 
clamase lord. O simţea ca pe alta dintre numeroasele minciuni. 

Încuviință din cap către Krelnik și merse în lungul șirurilor, 
descoperind că-i venea greu să privească ochii înspăimântați care-i 
urmăreau înaintarea. Unii bărbaţi stăteau mai drept, unii erau mai 
curați, dar alţii erau atât de slăbănogi și nevolnici, încât era admi- 
rabil că puteau sta pur şi simplu în picioare. Şi toţi puţeau — o 
miasmă grea și înăbușitoare pe care o cunoştea foarte bine. Bărbaţii 
aceştia duhneau de propria lor moarte. 

Continuă până când ceva îl făcu să se oprească, o pereche de 
ochi care nu-l urmărea, ci care rămăsese aţintită asupra pămân- 
tului. Se apropie de omul acela. Era mai înalt decât majoritatea 
deţinuţilor și, de asemenea, mai lat în spate, iar pielea care-i atârna 
pe piept indica un tors cândva musculos, slăbit din cauza unei 

perioade îndelungate de subnutriţie. Sub murdăria care-i acoperea 
antebraţul abia se zărea adâncitura unei cicatrici prost vindecate. 

— Tot te mai caţări? îl întrebă Vaelin. 

Gallis ridică fruntea fără chef și-l privi în ochi. 

— Când şi când, Frate. 

— Ce-a fost de data asta? Alt sac cu mirodenii? 

Pe chipul slăbit al hoţului se zări o urmă vagă de amuzament. 

— Argint. De la una dintre casele mari. Aş fi reuşit chiar să dau 
lovitura dacă cel care stătea de șase şi-ar fi păstrat cumpătul. 

— De cât timp ești aici? 

— O lună sau două. În beciuri nu poţi ţine socoteala timpului. 
Ar fi trebuit să mă spânzure ieri, dar căruţa a fost plină. 

Vaelin arătă din bărbie spre cicatrice. 

— Îți mai face probleme? 

— Mai doare niţel în lunile de iarnă. Pot să mă caţăr însă pe 
ziduri mai bine ca oricine. Nu-ţi face griji. 

— Asta-i bine, pentru că un căţărător îmi poate fi de folos. 
Vaelin se apropie mai mult, continuând să-l fixeze cu privirea. Ar 
trebui totuşi să ştii că n-am uitat şi că nu mi-a plăcut ce ai încercat 
să-i faci Surorii Sherin, aşa că, dacă o să fugi... 

— Nici prin cap nu-mi trece. Oi fi eu hoţ, dar cuvântul îmi 
este de fier. Gallis se strădui să arate cât mai soldăţeşte, umflând 
pieptul şi trăgând umerii înapoi. Ar fi o mare onoare să mărșăluiesc 
alături de... 

— Bine, bine. Vaelin îi făcu semn să tacă și se retrase câţiva 
paşi, apoi ridică glasul pentru a se face auzit de toţi. Numele meu 
este Vaelin Al Sorna şi sunt Frate din al Şaselea Ordin și Comandant 
uns de rege al Regimentului 32 Pedeştri. Regele Janus s-a milostivit 
să vă transforme sentinţele în privilegiul slujirii în Straja Tărâmului. 
În următorii zece ani, veţi mărșălui şi vă veţi lupta la porunca lui. 
Veţi fi hrăniţi, veţi fi plătiţi şi-mi veţi urma ordinele fără crâcnire. 
Oricine se va face vinovat de indisciplină sau beţie va fi biciuit. 
Orice dezertor va fi executat. 

Le cercetă chipurile, căutând vreo reacţie la cuvintele lui. Până 
şi greutăţile vieţii de soldat erau preferabile altui ceas petrecut în 
temniţă. 

— Sergent Krelnik! 

— Milord? 

— Du-i în Casa Ordinului. Eu am treabă în cetate. 


Reședința nobilei case a lui Al Hestian se găsea în pătrarul de 
miazănoapte, cel mai bogat cartier al cetăţii. Era o clădire impresio- 
nantă din gresie roșie, cu multe ferestre și domeniu întins, înconju- 
rat de un zid gros a cărui coamă era presărată cu ţepușe ascuţite din 
fier. Servitorul în livrea impecabilă de la poartă îl ascultă pe Vaelin 
cu dezinteres îndelung practicat, apoi îi ceru să aștepte și intră pen- 
tru a solicita instrucţiuni. Reveni după câteva minute. 

— Tânărul stăpân Al Hestian se află în grădina din spatele 
casei, milord. Vă salută sosirea și vă roagă să vă alăturaţi lui de 
îndată. 

— Şi Lordul Mareşal? 

— Lordul Al Hestian a fost chemat în dimineaţa aceasta la 
palat. Este aşteptat să se întoarcă spre seară. 

Vaelin suspină neauzit de uşurare. Momentele neplăcute ce 
aveau să urmeze ar fi fost încă și mai teribile dacă ar fi trebuit să dea 
ochi și cu tatăl, nu doar cu fratele. 

După ce intră pe poartă, găsi un grup de Străjeri ai Palatului 
care așteptau pe peluză; unul dintre ei ţinea frâiele unei iepe albe, 
frumoase. Ușurarea i se destrămă când le bănui scopul prezenţei. 
Străjerii îl salutară oficial când trecu pe lângă ei. Se părea că ves- 
tea noului său rang se răspândise cu iuțeală. Le răspunse la salut 
și se grăbi mai departe, dornic să termine cât mai repede şi să se 
întoarcă la Casa Ordinului, unde își putea găsi ocupaţie cu instru- 
irea regimentului său. Regimentul meu, se minună tânărul. Abia 
împlinise nouăsprezece ani și regele îi dăduse un regiment; deși 
Caenis îi recitase prompt o listă de războinici faimoși care ajunse- 
seră la conducere la vârste fragede, lui Vaelin situaţia continua să i 

se pară absurdă. El căutase o explicaţie din partea Aspectului când 
se întorseseră la Casa Ordinului după întâlnirea de la palat, dar 
primise răspunsul simplu că trebuia să urmeze ordinele primite. 
Totuși, fruntea încruntată de preocupare a Aspectului îl anunţase 
că faptele regelui îl puseseră pe gânduri. 

Grădinile erau un labirint întins de garduri vii și răzoare de 
flori smălțuite de culori la începutul primăverii. Îi găsi adăpos- 
tindu-se de soare sub un arțar. Prinţesa arăta la fel de frumoasă ca 
întotdeauna, surâzând radios și scuturându-și buclele roșu-aurii, 
în vreme ce-l asculta pe tânărul serios aflat alături de ea pe bancă, 
care citea cu glas tare dintr-o cărticică. Vaelin întrezări doar o vagă 
asemănare cu fratele său la Alucius Al Hestian, un băiat slăbuţ de 
cincisprezece ani, ale cărui trăsături delicate, aproape feminine, 
erau încununate de cârlionţi negri ce-i cădeau în cascadă pe umeri. 
Purta veşminte negre în semn de doliu. Vaelin strânse puternic 
în mână teaca spadei lungi pe care o adusese, trase adânc aer în 
piept şi înaintă cu toată încrederea în sine pe care o putea afişa. 
Apropiindu-se, auzi tonul cântat al cuvintelor băiatului: 

— Mă rog să nu mai plângi, iubire, să nu lași lacrimile să-ți 
curgă pentru moartea mea, să-ţi ridici chipul spre cerul de deasupra 
și să laşi soarele să-ți usuce ochii... 

Amuţi când umbra lui Vaelin căzu asupra lor. 

— Milord Al Sorna! Alucius se ridică pentru a-l întâm- 
pina și-i întinse mâna fără niciuna dintre formalităţile nobiliare 
pe care Vaelin le găsea atât de plictisitoare. Este cu adevărat o 
onoare. Scrisorile fratelui meu vorbeau cu multă considerație 
despre tine. 

Încrederea în sine a lui Vaelin se veşteji și fu suflată de vânt. 

— Fratele tău, rosti el, a fost uneori un om extrem de gene- 
ros. Strânse mâna băiatului și schiţă o plecăciune scurtă înaintea 
prinţesei Lyrna. Alteță... 

Ea înclină scurt din cap. 

— Sunt încântat să te revăd, Frate. Sau preferi „milord“ în 
zilele acestea? 

Vaelin o privi în ochi și o furie crescândă ameninţă să-i verse 
cuvinte neînţelepte de pe buze. 

— Cum îi place Alteţei Sale. 

Ea simulă căderea pe gânduri, mângâindu-și bărbia; unghiile 
îi erau pictate în albastru palid și împodobite cu nestemate incrus- 
tate ce scânteiau în soare. 

— Cred că voi continua să-ţi spun „Frate“. Pare mai... potrivit. 

În glasul ei se simțea o persiflare abia perceptibilă. Vaelin nu-şi 
putea da seama dacă era furioasă, purtându-i încă ranchiună pen- 
tru respingerea lui, sau dacă ironiza pur și simplu un bărbat pe 
care-l considera un prost, fiindcă renunţase la şansa de a împărtăși 
puterea la care râvnea ea. 

— Minunate versuri, se întoarse el către Alucius pentru a 
schimba vorba. Un clasic? 

— Nu tocmai. Băiatul păru uşor stânjenit şi lăsă iute deoparte 
cărticica pe care o ţinea în mână. O simplă încercare. 

— Ah, dar nu fi modest, Alucius, îl dojeni prinţesa. Frate 
Vaelin, ai onoarea de a asista la o lectură susținută de unul dintre 
cei mai promiţători poeţi ai Tărâmului. Sunt sigură că vei avea cu 
ce te lăuda în anii următori. 

Alucius strânse sfios din umeri. 

— Lyrna mă flatează, rosti el după care ochii îi căzură pe spada 
lungă din mâna lui Vaelin și tristeţea îi încețoșă chipul când o recu- 
noscu. Este pentru mine? 

— Fratele tău m-a rugat să ţi-o aduc, i-o întinse Vaelin. M-a 
rugat s-o las în teacă. 

Băiatul luă arma după o clipă de șovăială, ţinând-o strâns de 
mâner, iar chipul i se înăspri pe neaşteptate. 

— Ela fost dintotdeauna mai iertător decât mine. Cei care l-au 
ucis vor plăti. O jur! 

Cuvintele unui băiat, gândi Vaelin simțindu-se foarte bătrân. 
Cuvinte dintr-o poveste sau dintr-o poezie. 

— Cel care ţi-a ucis fratele este mort. Nu mai trebuie să cauţi 


răzbunare. 

— Cumbraelinii și-au trimis războinicii în Martishe, nu? Chiar 
şi acum ei complotează împotriva noastră. Tata a auzit zvonuri. 
Lordul Fiefului Cumbrael i-a trimis pe ereticii care l-au omorât pe 
Linden. 

Într-adevăr, cuvintele zboară iute din palat. 

— Pricina se află în mâinile regelui. Sunt sigur că el va călăuzi 
Tărâmul pe calea cea bună. 

— Calea războiului este singura pe care o voi urma. 

Sinceritatea băiatului era evidentă și în ochi îi sclipeau lacrimi. 

— Alucius... Prinţesa Lyrna puse o mână blândă pe umărul lui 
și tonul ei sună liniştitor. Ştiu că Linden n-ar fi dorit niciodată ca 
inima ta să fie împovărată de ură. Ascultă cuvintele Fratelui Vaelin: 
nu trebuie să existe răzbunare. Cinstește amintirea lui Linden și 
lasă-i spada în teacă, așa cum a dorit el. 

Îngrijorarea ei părea atât de reală, încât Vaelin aproape că-și 
uită mânia, însă imaginea limpede a feţei albe ca marmura a lui 
Linden când îi lipise cuțitul de gât alungă intenţia aceea. Totuși, 
cuvintele ei părură să aibă un efect liniștitor asupra băiatului; furia 
îi dispăru de pe chip, deşi lacrimile continuară. 

— Îmi cer iertare, milord, se bâlbâi el. Aș vrea să rămân singur 
acum. Ar trebui... aş dori să mai stăm de vorbă despre fratele meu 
şi despre timpul pe care l-ai petrecut alături de el. 

— Mă poți găsi în Casa celui de-al Șaselea Ordin, zise Vaelin. 
Voi fi bucuros să răspund la toate întrebările pe care le vei avea. 

Alucius încuviință dând din cap, se întoarse și sărută scurt 
obrazul prinţesei, apoi merse spre casă, continuând să plângă. 

— Sărmanul... oftă prinţesa. A fost mereu foarte sensibil, încă 
de când eram copii. Îţi dai seama că intenţionează să servească în 
regimentul tău? 

Vaelin se întoarse către ea și văzu că surâsul îi dispăruse; chi- 
pul perfect îi era serios şi concentrat. 

— Nu, spuse el, nu mi-am dat seama. 

— Se zvonește că va fi război. El se visează urmându-te în capi- 
tala cumbraelină, unde, laolaltă, îl veţi aduce înaintea justiţiei pe 

Lordul Fiefului. Aș fi încântată dacă l-ai refuza. Nu-i decât un băiat 
şi, chiar ca bărbat, mă îndoiesc că va fi vreodată cine ştie ce soldat, 
ci doar un cadavru frumos. 

— Nu există cadavre frumoase. Dacă mi-o va cere, îl voi refuza. 

Faţa ei se destinse și buzele trandafirii se curbară într-un surâs 
încântat. 

— Mulţumesc. 

— N-aş putea accepta nici dacă aş dori. Aspectul meu a decis 
ca toţi ofiţerii din regiment să fie Fraţi ai Ordinului. 

— Am înţeles. Zâmbetul Lyrnei deveni trist, înțelegând refu- 
zul lui de a se angaja în jocul ei de-a favorurile. Crezi că va fi război 
împotriva cumbraelinilor? 

— Regele nu crede. 

— Tu ce crezi? 

— Cred c-ar trebui să avem încredere în judecata regelui. 

Făcu o plecăciune ţeapănă şi se întoarse să plece. 

— Recent am avut norocul de a cunoaşte o prietenă de-a 
ta, zise prinţesa făcându-l să se oprească. Sora Sherin parcă, nu? 
Conduce în Warnsclave o casă de tămăduire a celui de-al Cincilea 
Ordin. Am mers acolo pentru a face o donaţie în numele tatei. O 
fată drăguță, deși foarte dedicată. Am menţionat că suntem prie- 
teni și m-a rugat să-ţi reamintesc de ea. Deși părea să creadă că era 
posibil s-o fi dat uitării. 

Taci, își zise Vaelin. Nu-i spune nimic. Informațiile sunt arma ei. 

— N-ai niciun răspuns pentru ea? insistă Lyrna. L-aş putea 
trimite pe mesagerul regelui să i-l ducă. Detest să văd prietenii care 
se sfârşesc fără motiv. 

Zâmbetul îi era strălucitor acum, același pe care tânărul și-l 
reamintea din discuţia purtată în grădina ei privată, surâsul care 
amintea de o încredere în sine și o cunoaștere ce-i depășeau cu mult 
vârsta. Zâmbetul care-l anunţa că știa la ce se gândea el. 

— Mă bucur că soarta ne-a readus laolaltă, continuă prințesa 
văzând că Vaelin nu răspunse. De curând m-am gândit la o pro- 
blemă care te-ar putea interesa. 

El nu zise nimic, ci doar o privi, refuzând să-i accepte jocul 
necunoscut. 

— Şaradele se numără printre pasiunile mele, urmă Lyrna, și 
cândva am rezolvat o enigmă matematică despre care se spune că 
ar fi preocupat Ordinul de peste un veac. Nu am spus asta nimănui, 
desigur, fiindcă nu se cuvine ca o prinţesă să întreacă niște bărbaţi 
sclipitori. 

Vocea i se schimbase din nou, căpătând un ton amar. 

— Ascuţişul minţii face cinste Alteţei Voastre, zise tânărul. 

Ea înclină ușor din cap, aparent surdă la complimentul lipsit 
de temei. 

— Pe de altă parte, recent m-a nedumerit un eveniment în 
care ai fost implicat îndeaproape: masacrul Aspectelor... deşi nu-mi 
pot imagina de ce a fost numit aşa, când au murit numai două? 

— De ce ar trebui un eveniment atât de neplăcut să o preocupe 
pe Alteța Voastră? 

— Din cauza misterului, bineînţeles. Din cauza enigmei. De ce 
le-ar fi atacat asasinii pe Aspecte tocmai în noaptea aceea, o noapte 
în care Fraţi novici din al Şaselea Ordin se aflau în trei dintre Casele 
Ordinelor? Pare a fi o strategie neașteptat de incompetentă. 

Fără să vrea, Vaelin se simți interesat. Ea are ceva de împărtășit. 
Din ce motiv? Ce avantaje obţine în felul acesta? 

— Şi ce concluzii a tras Alteța Voastră? 

— Alpiranii au un joc numit keschet, care în graiul nostru 
înseamnă „viclenie“. Este foarte complex: pe o tablă cu o sută de 
pătrate se află douăzeci şi cinci de piese diferite. Alpiranilor le place 
foarte mult strategia, atât în negoţ, cât și în război. Este ceva ce sper 
ca tatăl meu să-și reamintească pe viitor. 

— Alteță? 

Fata flutură din mână. 

— Nu contează. Jocul de keschet poate dura multe zile și 
se ştie că mulţi înţelepţi şi-au dedicat viaţa pentru a-i stăpâni 
complexitatea. 

— O sarcină pe care Alteța Voastră a reuşit-o deja. 

Lyrna ridică din umeri. 

— N-a fost chiar așa greu, totul stă în felul cum începi jocul. 
Există numai vreo două sute de variante, iar cea mai de succes este 
Atacul Mincinosului, o serie de mişcări astfel concepute încât par 
în esență defensive, dar care, de fapt, camuflează o succesiune ofen- 
sivă ce aduce victoria în numai zece mişcări, dacă sunt executate 
corect. Succesul atacului depinde de atragerea atenţiei adversaru- 
lui asupra altei mişcări evidente din altă parte a tablei. Cheia stă 
în concentrarea foarte mare a ofensivei ascunse, care are un sin- 
gur obiectiv: înlăturarea Cărturarului, care nu este piesa cea mai 
puternică de pe tablă, însă este esenţială pentru o apărare de succes. 
Adversarul a fost totuşi convins că se confruntă cu un atac variat, 
desfășurat pe un front larg. 

— Atacarea tuturor Aspectelor a fost așadar o diversiune, zise 
Vaelin. De fapt, se intenţiona uciderea unuia singur. 

— A unuia sau poate a doi. De fapt, dacă aplici mai larg teo- 
ria aceasta, poate fi posibil ca tu să fi fost victima intenţionată și 
Aspectele să fi fost doar victime colaterale. 

— Aceasta este concluzia voastră, Alteță? 

Prinţesa clătină din cap. 

— Orice teorie porneşte de la o presupunere, iar în cazul de 
faţă eu presupun că acela care a orchestrat atacul ăsta a încercat 
să zdruncine atât Ordinele, cât şi Credinţa. Desigur, simpla asasi- 
nare a Aspectelor ar fi atins scopurile amintite, însă Aspectele pot 
fi înlocuite, așa cum s-a întâmplat cu Aspectul Tendris Al Forne, şi 
nu este lipsit de rațiune să concluzionăm că ascensiunea lui a iscat 
disensiune între Ordine. Răul a fost făcut. 

— Vrei să spui că întregul atac a avut drept scop avansarea lui 
Al Forne în funcţia de Aspect al celui de-al Patrulea Ordin? 

Lyrna ridică faţa spre cer și închise ochii, lăsând soarele să-i 
încălzească pielea. 

— Da. 

— Alteța Voastră rosteşte cuvinte periculoase. 

Ea zâmbi, fără să deschidă ochii. 

— Doar pentru urechile tale şi aş dori să-mi spui pe nume: 
Lyrna. 

Făgăduiala puterii n-a fost suficientă, gândi Vaelin. Acum mă 
ispitește cu dorința de cunoaştere. 

— Linden cum îţi spunea? 

După o pauză aproape infimă, ea își întoarse privirea de la 
soare şi se uită la Vaelin. 

— Când eram singuri, îmi spunea Lyrna. Fuseserăm prieteni 
încă din copilărie. Mi-a trimis multe scrisori din codru, așa că știu 
cât de mult te admira. Am suferit când am auzit... 

— Dragostea trebuie fie să rişte totul, fie să piară. 

Tânărul știa că glasul îi era aspru de mânie şi chipul încor- 
dat de încruntare. Ştia, de asemenea, că prinţesa încetase să mai 
zâmbească. 

— Nu i-ai spus vorbele acestea? 

Pentru o clipită, el fu sigur că o undă de regret trecu peste faţa 
ei și pentru prima dată auzi nesiguranţă în cuvintele Lyrnei. 

— A suferit? 

— Otrava care i-a ajuns în vine l-a făcut să urle de agonie și să 
transpire sânge. A spus că te iubeşte. A spus că venise în Martishe 
pentru a obţine aprobarea tatălui tău, ca să vă puteţi căsători. 
Înainte de a-i reteza gâtul, m-a rugat să-ţi dau o scrisoare. Când 
l-am dat focului, am ars-o. 

Lyrna închise ochii pentru un moment, o imagine de 
frumuseţe şi durere, dar când îi redeschise, în răspunsul ei nu exista 
nici urmă de emoție. 

— Eu urmez dorinţele tatei în toate privinţele, Frate. Ca şi 
tine. 

Adevărul cuvintelor acelea îl ştichiui. Ei erau complici. Crima 
îi prinsese pe amândoi în mreje. Poate că Vaelin nu slobozise struna 
arcului spre Linden, însă îl pusese în calea săgeții ucigașe, tot așa 
cum Lyrna îl împinsese pe calea către Martishe. Se gândi că era 
posibil ca acela să fi fost planul regelui de la bun început: o crimă 
sordidă care să-i lege între ei prin vinovăţie. 

Ştia acum că ura lui faţă de prinţesă era o minciună, o tentativă 
de a-și nega propria parte de vină, totuși nu renunţa la ea. Este o 
făptură rece, care urzește planuri, în care nu se poate avea încredere. 
În realitate, el ura puterea pe care Lyrna o avea asupra lui, abilitatea 
ei lipsită de efort de a-i absorbi interesul. 

În fundul ochilor prințesei scânteie ceva când simţi intensita- 
tea cu care era scrutată. Teamă, decise Vaelin. Singurul bărbat care 
o poate face să se teamă. 

Făcu din nou o plecăciune și vinovăția se combină cu satisfacția 
în pieptul lui. 

— Cu permisiunea Alteţei Voastre... 


Sora Gilma era grăsuţă și prietenoasă, zâmbea adesea şi 
avea ochi albaștri și vioi, care păreau să sclipească întruna de 
voioşie. 

— În numele Credinței, Frate, fii mai vesel! rostise ea când 
se cunoscuseră și se prefăcuse că-l lovește pe Vaelin cu pumnul în 
bărbie. Ai zice că toate grijile Tărâmului apasă pe umerii tăi. Ți se 
spune „Fratele Faţă-acră“. 

— Eşti sigur că mai vrei un tămăduitor în regiment? întrebase 
Nortah. 

Gilma izbucnise în râs. 

— Ah, simt c-o să-mi placă de tine! replicase cu accentul ei 
nilsaelin apăsat, dar lovitura ei de pumn în braţul lui Nortah nu 
mai fusese o simulare. 

Vaelin își ascunsese dezamăgirea că Aspectul Elera nu se gân- 
dise să răspundă cererii lui trimiţând-o pe Sora Sherin, deși nu 
fusese foarte surprins. 

— Orice vei cere vei primi, Soră. 

— Poate nu te ţii de cuvânt, râsese ea. 

În lunile ce trecuseră de atunci, tânărul observase că ea avea 
tendinţa de a râde când era serioasă și folosea tonul lipsit de 
umor când își satisfăcea slăbiciunea pentru ironie blândă, însă 
eficientă. 

— Alte două braţe rupte azi, îl anunţă chicotind şi clătină 
nemulțumită din cap când Vaelin intră în cortul mare ce slujea ca 
sală de tratamente. 

Patru bărbaţi dormeau bandajaţi în paturi. Alţi doi erau 
îngrijiţi de infirmierii pe care Gilma insistase să-i recruteze din- 
tre soldaţi. Spre surprinderea lui Vaelin, ea alesese doi deţinuţi din 
temnițe — bărbaţi micuţi cu mintea iute şi mâinile grijulii, care 
oricum ar fi fost probabil soldaţi modești. 

— Dacă vei continua cu instrucţia asta dură, puţini vor mai 
putea intra în bătălie peste o lună. 

Îi arăta surâsul ei cel mai strălucitor și ochii albaștri îi erau 
jucăuși. 

— Bătălia este un lucru dur, Soră. Instrucţia blândă obţine 
soldaţi slabi, care la rândul lor vor deveni stârvuri moi. 

Zâmbetul ei păli puţin. 

— Aşadar, se apropie bătălia? Va fi război? 

Război... Întrebarea era pe buzele tuturor. Trecuseră patru săp- 
tămâni de când regele îi poruncise Lordului Fiefului Cumbrael să se 
prezinte înaintea lui și nu sosise niciun răspuns. Straja Tărâmului 
fusese consemnată în cazărmi și toate permisiile fuseseră anulate. 
Zvonurile circulau cu viteză îngrijorătoare. Cumbraelinii se adu- 
nau în număr mare la hotare. Arcaşi cumbraelini fuseseră văzuţi 
în Urlish. Secte secrete de Tăgăduitori plănuiau tot felul de ticăloșii 
hidoase înlesnite de Beznă. Peste tot domneau așteptarea și incerti- 
tudinea, care-l împingeau pe Vaelin să-i șfichiuiască pe oameni cât 
îndrăznea de tare. Dacă izbucnea furtuna, ei trebuiau să fie pregătiți. 

— Nu știu mai multe decât tine, o asigură el. Mai sunt cazuri 
de sifilis? 

— Nu, după vizita mea în tabăra doamnelor. 

Sursa cazurilor de sifilis apărute printre soldaţi fusese găsită 
într-o tabără de prostituate întreprinzătoare, recent stabilită în 
pădure la nici trei kilometri depărtare. Temându-se de reacţia 
Aspectului la aflarea veștii despre un cuib de târfe atât de aproape 
de Casa Ordinului, Vaelin îi ordonase sergentului Krelnik să-și ia 

câţiva oameni mai de încredere pentru a le evacua pe femei și a 
le trimite înapoi în cetate. Bătrânul soldat îl surprinsese însă prin 
şovăiala lui. 

— Eşti sigur în privinţa asta, milord? 

— Sergent, am deja douăzeci de bărbaţi atât de bolnavi, încât 
nu se pot instrui. Regimentul se află sub comanda Ordinului și nu 
le pot îngădui oamenilor să se furișeze pentru... a-și satisface pati- 
mile în felul acesta. 

Krelnik clipise și chipul lui îmbătrânit și presărat de cicatrice 
rămăsese impasibil, dar Vaelin fusese sigur că-și stăpânise un rân- 
jet. Existau momente când, vorbind cu sergentul, se simțea ca un 
copil ce-i dădea ordine bunicului său. 

— Cu tot respectul, milord, regimentul poate că aparţine 
Ordinului, dar nu și oamenii. Ei nu sunt Fraţi, ci soldaţi, iar soldaţii 
se aşteaptă să mai vadă o femeie când şi când. Dacă le iei această... 
satisfacţie, s-ar putea să apară necazuri. Nu spun că oamenii nu 
te respectă, milord, nici vorbă, n-am mai văzut vreodată alții mai 
înspăimântați de comandantul lor, totuşi nu sunt chiar floarea 
Tărâmului și noi i-am instruit destul de dur. Vor deveni atât de 
nemulțumiți, încât ar putea să-nceapă să dezerteze, fără să mai ţină 
seama de ameninţarea cu spânzurătoarea. 

— Şi sifilisul? 

— Al Cincilea Ordin are destule remedii pentru asta. Sora 
Gilma o să aranjeze, trimite-o să le viziteze pe femeile alea și-o să 
vezi c-o să aranjeze rapid. 

Așa că se duseseră la Gilma, iar Vaelin bâlbâise o rugăminte, 
în timp ce ea îl privise glacial. 

— Vrei să mă duc într-o tabără de târfe ca să le vindec de sifi- 
lis? întrebase ea rece. 

— Vei fi, bineînţeles, însoţită de gărzi. 

Ea întorsese capul și închisese ochii, pe când Vaelin se stăpâ- 
nise cu greu să n-o rupă la fugă. 

— Cinci ani de instruire în Casa Ordinului, spusese încet 
Gilma. Alţi patru ani pe hotarul de miazănoapte, printre sălbatici 

și furtuni de gheaţă. Şi care-i răsplata mea? Să trăiesc printre 
scursorile Tărâmului şi să le îngrijesc târfele. Clătinase din cap. Cu 
adevărat m-au blestemat Plecaţii. 

— Soră, nu vreau să te jignesc, nu... 

— Bine! zâmbise ea pe neaşteptate. Să-mi iau geanta. Nu vor 
fi necesare gărzi, totuşi cineva trebuie să-mi arate drumul. Arcuise 
o sprânceană către Vaelin. Tu nu-l știi, nu-i așa? 

Tânărul făcu o grimasă, amintindu-și cum negase, bâlbâ- 
indu-se. Sergentul Krelnik avusese dreptate: cazurile de sifilis se 
reduseseră rapid şi bărbaţii rămăseseră mulţumiţi sau pe cât de 
mulţumiţi puteau rămâne după săptămâni de instruire pline de 
vânătăi din partea Fraţilor lui. El preferase să nu-i amintească 
Aspectului despre incident, iar Fraţii hotărâseră în mod tacit să 
nu-l discute. 

— Mai ai nevoie de ceva? o întrebă pe Gilma. Pot trimite o 
căruţă la Casa Ordinului tău, ca să aducă materiale. 

— Proviziile mele sunt suficiente deocamdată. Grădina de 
plante a maestrului Smentil a fost de mare ajutor. Este un scump! 
M-a învăţat să vorbesc prin semne, priveşte! 

Mâinile ei dolofane, dar sprintene schiţară o succesiune de 
semne care se traduceau aproximativ prin: Sunt o purcică enervantă. 

— Asta înseamnă: „Numele meu este Gilma“, anunţă ea 
încântată. 

Vaelin încuviinţă inexpresiv. 

— Maestrul Smentil este un dascăl iscusit. 

O lăsă cu răniții şi ieși din cort. Peste tot, bărbaţii se instruiau, 
strânși în jurul Fraților, care se străduiau să explice în doar câteva 
luni abilităţi pe care ei le deprinseseră de-a lungul vieţii. Adesea, 
sarcina aceea era frustrantă, deoarece recruţii păreau foarte lenți 
și stângaci, ignorând principiile esenţiale ale luptei. Ba chiar în 
asemenea măsură, încât Fraţii lui se plânseseră nemulţumiţi când 
Vaelin interzisese folosirea toiagului. 

— Nu poţi dresa un câine dacă nu-l altoiești, îi atrăsese atenţia 
Dentos. 

— Ei nu sunt câini, replicase Vaelin. Şi nici băieţi, cel puţin 
majoritatea lor. Pedepsiţi-i prin ore de instrucţie suplimentare sau 
corvezi, ori tăiați-le raţia de rom, dar fără bătăi. 

Regimentul era acum complet; soldaţilor deja existenţi li se 
alăturaseră deţinuţi din temnițe şi o mulţime de recruți noi care, 
confirmând prezicerea regelui, fuseseră atrași spre viaţa de soldat 
de legenda lui Vaelin, unii dintre ei străbătând distanţe mari pentru 
a se înrola. 

— De cele mai multe ori, foametea îi face pe bărbaţi să se înro- 
leze, observă Krelnik, însă aceștia par flămânzi doar după gloria de 
a sluji sub Tânărul Şoim. 

Odată cu trecerea săptămânilor, instrucţia începu să se facă 
simțită și bărbaţii deveniră în mod clar mai puternici, ajutaţi de 
o dietă sănătoasă pe care mulţi dintre ei n-o cunoscuseră până 
atunci. Stăteau mai drepţi și se mişcau mai repede, mânuindu-și 
armele cu mai multă pricepere, deși mai aveau multe de învăţat. 
Căţărătorul Gallis îşi recăpătă în scurt timp mare parte din condiția 
fizică anterioară şi starea de spirit i se îmbunătăţi după vizite repe- 
tate în tabăra prostituatelor. El deveni una dintre personalităţile 
regimentului, gata oricând să-și facă tovarășii să râdă cu o replică 
cinică, deși era îndeajuns de isteţ pentru a-și ţine gura în tim- 
pul instrucției. Deşi Fraţilor li se interzisese mânuirea toiagului, 
ei cunoșteau o mie de moduri prin care să rănească pe cineva în 
încleștările antrenamentelor. Vaelin era cel mai mulțumit de dis- 
ciplina lor: se încăierau arareori între ei, nu comentau niciodată 
ordinele și nu existaseră tentative de dezertare. Deocamdată, el nu 
poruncise nicio biciuire sau spânzurare și îl înfiora apropierea zilei 
când trebuia s-o facă. Războiul va fi adevărata încercare, decise, 
reamintindu-și lunile mizerabile petrecute în Martishe și pe bărba- 
ţii care aleseseră să riște străbaterea codrului ticsit de cumbraelini 
decât să mai trăiască altă zi înapoia palisadei. 

ÎI găsi pe Nortah predând tragerea cu arcul unui grup de 
recruți mai voinici. Toţi nou-înrolații fuseseră testaţi ca arcași, dar 
majoritatea lăsaseră mult de dorit; cei cu privirea mai ageră fuseseră 

organizați într-o companie de arbalete, însă puţini dovediseră sufi- 
ciente însușiri şi forță ca să merite să fie instruiți. Erau numai trei- 
zeci, totuși chiar şi un număr mic de arcaşi avea să însemne un 
atu prețios pentru regiment. Nortah se dovedea din nou un dascăl 
priceput și toţi elevii lui puteau acum să trimită săgeata în centrul 
țintei de la patruzeci de pași depărtare, iar unul sau doi puteau 
repeta isprava cu rapiditatea pe care o dovedeau de obicei numai 
Fraţii Ordinului. 

— Nu săruta struna, îi spuse Nortah unui soldat masiv pe care 
Vaelin și-l amintea din incursiunea făcută în temnițe; se numea 
Brak sau Brax şi fusese un braconier renumit înainte ca străjile rege- 
lui să-l prindă tranşând o căprioară proaspăt ucisă în Urlish. De 
fiecare dată, trebuie să duci săgeata îndărătul urechii. 

Brak sau Brax depuse efortul suplimentar necesar întinderii 
arcului și săgeata lui lovi la câţiva centimetri mai sus de mijlocul 
țintei. 

— Nu-i rău, îi zise Nortah, totuși ai obiceiul să admiri struna 
cum vibrează după ce ai tras. Nu uita că ăsta-i un arc de război, 
nu ești la vânătoare. Îl încordezi iarăși, cât poţi de repede. Îl zări 
pe Vaelin apropiindu-se şi bătu din palme pentru a atrage atenţia 
companiei. În regulă! Îndepărtaţi ţintele cu zece pași. Primul care 
nimerește centrul capătă diseară două degete de rom în plus. 

Se întoarse și făcu o reverență extravagantă înaintea lui Vaelin, 
în timp ce soldaţii mişcau ţintele. 

— Salut, milord! 

— Nu mai face așa. Vaelin se uită la bărbaţii care glumeau și 
râdeau pe când îşi scoteau săgețile din ţinte. Oamenii par bine- 
dispuși. 

— Au şi motive. Mâncare din belșug, rom în fiecare seară şi 
târfe ieftine la capătul unui drum scurt prin pădure. Mai mult decât 
ar putea spera cei mai mulți dintre ei. 

Vaelin îl privi cu atenţie pe Fratele său și văzu expresia familiar 
de hăituită care continuase să-i încețoșeze ochii încă din Martishe. 
Părea obosit și distant în momentele libere și manifesta un interes 


CÂNTECUL SÂNGELUI 
427 


excesiv faţă de amestecurile pe bază de rom pe care soldaţii le pre- 
găteau serile. Nu pentru prima dată, Vaelin fu pe punctul de a-i 
spune care fusese soarta familiei lui, dar ca de fiecare dată porunca 
regelui îi opri limba. Pare foarte îmbătrânit, gândi el. Încă n-a 
împlinit douăzeci de ani și are ochii unui bătrân. 

— Unde-i Barkus? se interesă. Ar fi trebuit să facă instrucția 
cu ciocanul de luptă. 

— Tot în fierărie. În ultima vreme parcă nu mai pleacă de 
acolo. 

După întoarcerea din Martishe, Barkus îşi pierduse șovăiala de 
a lucra metalul, se prezentase în faţa maestrului Jestin și petrecuse 
multe ceasuri în fierărie, ajutând la făurirea noilor arme necesare 
regimentului. Armurăria maestrului Grealin era vastă, însă până 
şi rastelurile din beciuri erau insuficiente pentru a-i înarma pe 
toţi soldaţii și în același timp pentru a satisface nevoile Ordinului. 
Vaelin nu obiectase când Barkus luase din nou barosul, mai ales 
fiindcă asta îl făcea fericit, totuși îl irita că-l răpea de la sarcinile lui 
faţă de regiment. Trebuia să stea de vorbă cu el, tot aşa cum trebuia 
să vorbească şi cu Nortah. 

— Cât ai băut aseară? 

Nortah strânse din umeri. 

— N-am mai ţinut socoteala după al şaselea pahar. Pe de altă 
parte însă, am dormit bine. 

— Sunt sigur. Vaelin suspină, detestând necesitatea cuvintelor 
pe care trebuia să le rostească. Nu-i refuz nimănui un pahar, totuși 
ești un ofiţer al acestui regiment. Dacă trebuie să te-mbeţi, te rog 
să n-o mai faci în prezenţa soldaţilor. 

— Dar soldaţii mă plac, protestă Nortah simulând sinceri- 
tatea. „Haide, Frate, să cinezi cu noi, îmi spun ei. Tu nu ești ca 
Tânărul Șoim. Nu ne sperii de moarte, nu, nu." Ba chiar m-au invi- 
tat să merg la târfe cu ei. Râse văzând expresia îngrozită a lui Vaelin. 
Nu te speria, încă n-am decăzut chiar într-atât. De altfel, din ce am 
auzit, o vizită în tabără îl va lăsa aproape sigur pe orice bărbat cu 
un pârjol între picioare. 

Vaelin decise că ar fi mai bine să nu-l lumineze pe Nortah cu 
vestea că epidemia de sifilis era acum sub control. Arătă din cap 
spre arcaşi. 

— În cât timp vor fi gata? 

— În vreo şapte ani vor fi la fel de buni ca noi. Crezi că inamicii 
noștri, cumbraelinii, ne vor acorda atâta timp? 

— Pot doar să sper. Crezi însă că vor sta în picioare? Că vor 
lupta? 

Nortah își privi oamenii şi ochii lui hăituiţi părură pierduţi 
în viitor, închipuindu-şi-i fără doar şi poate în bătălie, crestaţi şi 
însângeraţi. 

— Vor lupta, răspunse el în cele din urmă. Da. Amărâţii de ei 
vor lupta. 

CAPITOLUL 5 


Vaelin visa Codrul Martishe când îl trezi Frentis; era în poieniță 
și asculta enigma ţesută de Nersus Sil Nin. Însă acum desenul de 
marmură roşie al ochilor ei era negru ca tăciunele, semănând cu 
piatra din găvanul gol al Chiorului. Soarele cald de vară care scăl- 
dase luminișul în viziunea sa dispăruse, solul era acoperit cu omăt 
gros şi aerul reteza geros. lar cuvintele femeii, deși tot misterioase, 
erau crude. 

— Vei ucide iar și iar, Beral Shak Ur, zise ea cu un surâs 
dezgustător și punctuleţe de lumină îi scânteiară în globii negri 
ai ochilor. Vei asista la secerișul morţii sub un soare sângeriu. 
Vei ucide pentru credinţa ta, pentru regele tău și pentru Regina 
Focului, când va sosi. Legenda ta va acoperi lumea și va fi un cân- 
tec de sânge. 

El era îngenuncheat în zăpadă, cu mâinile încrucișate pe 
mânerul pumnalului al cărui tăiș lucea negru de sânge sub razele 
lunii. Înapoia lui era un leş; îi simțea căldura pierzându-se în omăt. 
Cunoştea chipul mortului, știa că era un om pe care-l iubise. Și mai 
știa că el îl ucisese. 

— Eu n-am cerut asta, rosti Vaelin. N-am dorit-o niciodată. 

— Dorinţa nu înseamnă nimic. Destinul este totul. Eşti o jucă- 
rie a sorții, Beral Shak Ur. 

— Îmi voi alege singur soarta, spuse el, însă vorbele îi erau 
lipsite de putere, goale, sfidarea unui copil în fața unui părinte 
indiferent. 

Râsetul ei fu un chicotit batjocoritor. 

— Alegerea este o minciună. Cea mai mare dintre toate 
minciunile. 

Trăsăturile ei pline de dispreţ pieriră şi o mână îi scutura 
umărul. 

— Frate! 

Se deșteptă, tresărind. Chipul palid, îngrijorat, al lui Frentis, 
se contură treptat prin ceața de pe ochii săi. 

— A sosit un mesager, îl anunţă Fratele lui. De la palat. Te 
așteaptă Aspectul. 

Vaelin se îmbrăcă iute, silindu-se să-și alunge coșmarul care 
dăinuia în minte pe când mergea spre donjon. Îl găsi pe Aspect în 
odăile sale, citind un sul care purta pecetea regelui. 

— Lordul Fiefului Cumbrael este mort, rosti Aspectul fără 
niciun preambul. Se pare că fiul lui, al doilea fiu, l-a asasinat și 
s-a proclamat Lord al Fiefului. El le-a cerut tuturor cumbraelinilor 
loiali şi adevăraţilor slujitori ai zeului lor să i se alăture și să-l alunge 
pe asupritorul și ereticul rege Janus. A poruncit tuturor cuvioșilor 
Credinței să părăsească Fieful, întrucât altfel vor fi executați. Se 
pare că unii au fost deja arși pe rug. Se opri şi-l privi cu atenţie pe 
Vaelin. Știi ce înseamnă asta, Frate? 

Concluzia era evidentă, chiar dacă teribilă. 

— Va fi război. 

— Exact. Bătălii și vărsare de sânge. Cetăți și așezări vor fi 
arse. Glasul Aspectului fu amar când aruncă mesajul regelui pe 
masă. Maiestatea Sa a poruncit mobilizarea Străjii Tărâmului. 
Regimentul nostru trebuie să se prezinte mâine la amiază la poarta 
de miazănoapte. 

— Am înţeles. 

— Oamenii sunt pregătiţi? 

Vaelin își aminti cuvintele lui Nortah și propria lui apreciere 
în legătură cu disciplina lor. 

— Vor lupta. Dacă am fi beneficiat de mai mult timp, ar fi 
luptat mai bine, dar vor lupta. 

— Bine. Fratele Makril va comanda treizeci de fraţi cercetași 
care vor însoţi regimentul și vor iscodi terenul. Ar fi fost bine să fie 
un contingent mai mare, însă oamenii noștri sunt risipiţi prin tot 
Tărâmul şi nu mai este timp să rechemăm suficienți. 

Aspectul se apropie și chipul îi era mai serios decât îl văzuse 
Vaelin vreodată. 

— Mai presus de orice, ţine minte următoarele: regimentul 
ascultă de poruncile regelui, dar face parte din Ordin și Ordinul 
este spada Credinței. Spada Credinței nu poate fi pătată de sânge 
nevinovat. În Cumbrael vei vedea multe lucruri teribile. Ei sunt un 
popor care neagă Credinţa și se dedă minciunii adorării unui singur 
zeu, totuşi continuă să fie supușii Tărâmului. Te va încerca ispita de 
a te deda furiei, de a le îngădui soldaţilor să-i maltrateze pe cei pe 
care-i veţi găsi acolo. Trebuie să i te împotriveşti. Violatorii, jefu- 
itorii şi toţi cei care fac rău oamenilor vor fi biciuiţi şi spânzurați. 
Vei fi binevoitor faţă de oamenii simpli din Cumbrael. Le vei arăta 
că Credinţa nu este răzbunătoare. 

— Am înţeles. 

Aspectul reveni la biroul său şi se așeză greoi, cu degetele 
lungi încleștate în poală, cu chipul supt şi obosit şi ochii trişti. 

— Sperasem că nu voi mai vedea Tărâmul războindu-se în tim- 
pul vieţii mele, rosti el în cele din urmă. De aceea ne-am alăturat 
regelui, înţelegi? De aceea am cununat Credinţa și Coroana. Pentru 
pace şi... un surâs vag îi curbă buzele subţiri... pentru unitate. 

— Mă... îndoiesc că regele a dorit ca această criză să se 
sfârșească printr-un război, zise Vaelin. 

Aspectul se întoarse brusc spre el şi tristeţea îi dispăru instan- 
taneu, înlocuită de siguranţa imobilă pe care Vaelin o cunoscuse 
încă din adolescenţă. 

— Noi nu putem şti dorinţele regelui. Nu uita instrucţiunile mele, 
Vaelin. Păstrează Credinţa și fie ca Plecaţii să-ți călăuzească mâna. 


Regimentul mărşălui sub cerul sur ca ardezia; soarele sfârși- 
tului de vară era ascuns de nori furioși care se potriveau cu încrun- 
tăturile soldaţilor. Reunirea şi pornirea în marș duraseră mai mult 
decât i-ar fi plăcut lui Vaelin, care simţise iritarea gata să izbuc- 
nească pe tot parcursul drumului până la cetate. 

— Ridică-l, idiotule! răcni el la soldatul ghinionist care-și scă- 
pase ciocanul de luptă. Arma este mai de preţ decât tine. Sergent, 
diseară omul acesta nu mai capătă rom. 

— Am înţeles, milord. 

Krelnik era mereu în preajma lui, privindu-l cu respect pre- 
caut. Vaelin bănuia că sergentul nu era întotdeauna scrupulos în 
aplicarea pedepselor pe care le poruncise şi optase să ignore asta, 
totuși azi se simţea mai puţin înclinat s-o facă. 

Ajunseră la poarta de miazănoapte cu un ceas înaintea amie- 
zii şi soldaţii se trântiră pe marginea drumului; unii mormăiau 
îmbufnaţi despre marşul fără popasuri, deși nu ridicau glasurile. 

— Unde sunt ceilalţi? întrebă Barkus privind câmpia pustie. 
N-ar fi trebuit ca toată Straja Tărâmului să se fi strâns aici? 

— Poate c-au întârziat, sugeră Dentos. Noi am ajuns primii, 
fiindcă mărșăluim mai repede. 

— Poate că Fratele-comandant Makril are niște răspun- 
suri, zise Caenis arătând spre poarta prin care apăruse Makril, 
conducându-și în galop compania micuță de cercetași călări. 

— Straja Tărâmului se adună pe Drumul de Apus, le zise 
Fratele-comandant după ce se opri lângă ei într-un nor de praf. 
Lordul Bătăliilor ne-a poruncit să așteptăm aici. 

— Lordul Bătăliilor? repetă Vaelin. 

După ce tatăl lui renunţase să-l mai slujească pe rege, în Tărâm 
nu mai existase un Lord al Bătăliilor. 

— Regele l-a numit în funcţie pe Lordul Mareșal Al Hestian. El 
va conduce Straja Tărâmului spre Cumbrael, cu ordinul de a cuceri 
capitala cu orice preţ. 

Al Hestian... Regele a pus Straja Tărâmului în mâinile tatălui 
lui Linden. Vaelin regretă acum că nu se întâlnise cu Lordul Mareșal 
când îi predase spada lui Linden fratelui său. Ar fi fost important 
să evalueze firea bărbatului, să știe dacă jinduia după răzbunare. În 
cazul acesta temerile Aspectului pentru nevinovaţii din Cumbrael 
aveau să fie pe deplin întemeiate. 

Se întoarse către Krelnik. 

— Ai grijă ca oamenii să-şi drămuiască apa. Fără focuri. Nu 
ştim cât timp vom sta aici. 

— Am înţeles. 

Așteptară sub cerul ameninţător, iar bărbaţii se strânseră 
laolaltă ca să joace zaruri sau „Cuţitele“, care fusese adoptat cu 
entuziasm de regiment. Ca şi în Ordin, cuţitele pentru aruncare 
deveniseră o formă de monedă și un semn de statut printre soldaţi, 
deși Vaelin avusese grijă ca alte tradiţii ale Ordinului, așa cum erau 
furtişagurile și frecventele încăierări din timpul meselor, să nu se 
strecoare printre ei. 

— Pe Credinţă, Barkus! Ce-i asta? 

Dentos se holba la obiectul pe care Barkus îl trăsese din coburi. 
Era lung de un metru, avea mâner spiralat din fier şi o lamă cu două 
tăișuri care strălucea nefiresc sub cerul înnorat. 

— O secure de luptă, răspunse Barkus. Maestrul Jestin m-a 
ajutat s-o forjez. 

Privind arma, Vaelin simţi un murmur de nelinişte dinspre 
cântecul sângelui, accentuat de ceea ce ştia despre afinitatea 
Beznică a lui Barkus pentru metal. 

— Are argintul stelelor în lamă? întrebă Nortah când se strân- 
seră toţi să examineze arma. 

— Bineînţeles, dar numai pe tăişuri. Mânerul este gol pe dină- 
untru, ca să fie ușor. Barkus aruncă în aer securea, care se rostogoli 
și-i ateriză în palmă. Vedeţi? Cu ea poţi să dobori şi pasărea din 
zbor. Încercați-o. 

l-o întinse lui Nortah, care o roti de câteva ori, încercând-o, şi 
arcui sprâncenele simțind trecerea ușoară a lamei prin aer. 

— Parcă ar cânta. la ascultați! 

Roti din nou securea și se auzi într-adevăr o notă slabă, 
aproape muzicală. Intensitatea cântecului sângelui spori în Vaelin, 
care se pomeni retrăgându-se involuntar, simțind o greață surdă 
urcându-i din stomac. 

— Vrei să-ncerci? îi întinse Nortah securea. 

Privirea lui Vaelin era atrasă de lamă, de muchia strălu- 
citoare din argintul stelelor și de inscripţia săpată în centrul 
tăișului lat. 

— Ai botezat-o? îl întrebă el pe Barkus, fără să ia securea. 

— Da. l-am zis Bendra... Numele unei femei pe care am cunos- 
cut-o cândva. 

Nortah se uită și el mai atent. 

— Nu cunosc literele. Ce limbă-i asta? 

— Maestrul Jestin a spus că-i volariană veche. Potrivit tradiţiei, 
fierarii utilizează volariana la inscripționarea armelor. Nu cunosc 
motivul. 

— Fierarii volariani sunt consideraţi cei mai buni din lume, 
spuse Caenis. Se zice că au fost prima rasă care a topit fierul. 
Majoritatea secretelor fierăriei provin de la ei. 

— Ajunge cu joaca, rosti Vaelin cuprins brusc de dorinţa de a 
se îndepărta de armă. Vedeţi de companiile voastre. Asiguraţi-vă 
că nimeni n-a reușit să piardă ceva important în timpul marșului. 

Mai trecu o oră până ce alt grup ieși prin poartă: douăzeci de 
călăreţi din Garda Palatului, conduși de un tânăr înalt și roșcat, pe 
un armăsar. Vaelin recunoscu lângă el ţinuta impecabil de ferche- 
zuită a căpitanului Smolen. 

— Încolonarea! lătră Vaelin spre Krelnik. Vreau ordine și dis- 
ciplină. Avem un musafir regal. 

Înaintă către prinț pentru a-l primi, în timp ce regimentul se 
formă iute în companii şi luă poziţie de drepţi, ridicând un nor gros 
de praf. Grupul prinţului se opri şi Vaelin se lăsă într-un genunchi, 
cu fruntea plecată. 

— Alteță. 

— Ridică-te, Frate, rosti prinţul Malcius. Nu avem timp de 
ceremonii. Poftim, îi aruncă el un sul care purta sigiliul regelui. 
Acestea sunt ordinele pentru voi. Până la alte dispoziţii, regimentul 
va fi sub comanda mea. 

Se uită peste umăr și privirea lui Vaelin fu atrasă de silueta 
gârbovită aflată în primul rând al gărzilor, un bărbat pământiu la 
faţă, cu ochi încercănaţi și mijiţi, care anunțau un trecut prelungit 
de abuzuri. 

— Cred că l-ai cunoscut deja pe lordul Mustor, adăugă prinţul. 

— Așa este. Condoleanţe pentru decesul tatălui, milord. 

Urmaşul Cumbraelului nu dădu niciun semn să-i fi auzit 
cuvintele de compasiune, mulțumindu-se să se foiască inconfor- 
tabil în şa şi să caște. 

— Lordul Mustor ne va însoţi, îl informă prinţul și privi în jur 
la soldaţii perfect încolonaţi. Sunt gata de marş? 

— La porunca Alteţei Voastre. 

— Atunci să nu mai zăbovim. Vom merge pe drumul de mia- 
zănoapte și până la căderea nopţii vreau să fim la podul de peste 
Brinewash. 

Vaelin estimă rapid distanţa. Aproape treizeci și cinci de 
kilometri, și pe drumul de miazănoapte, departe de calea Sirăjii 
Tărâmului. 

Alungă în fundul minţii un torent de întrebări și încuviinţă 
cu un aer oficial. 

— Prea bine, Alteță. 

— Eu voi porni înainte şi voi stabili locul pentru tabără. 
Prinţul îi zâmbi scurt. Vom sta de vorbă diseară. Fără doar și poate, 
dorești o explicaţie pentru toate astea. 

Dădu pinteni calului şi porni în galop, urmat îndeaproape de 
gărzi. Când trecură pe lângă el, Vaelin distinse printre călăreţi alt 
chip cunoscut: o faţă slăbuţă și tinerească încadrată de o coamă de 
cârlionţi negri. Ochii lui îi întâlniră scurt pe ai lui Vaelin, o expre- 
sie sinceră care căuta recunoaștere și aprobare. Alucius Al Hestian. 
Așadar, va merge totuși la război. 

Vaelin se întoarse și începu să strige ordine. 


Noaptea începuse să coboare când regimentul ajunse la podul 
de lemn de peste albia lată a râului Brinewash. Vaelin porunci ridi- 
carea taberei și organizarea schimburilor de străji. 

— Până nu terminăm, nimeni nu capătă rom, îl anunţă el pe 
Krelnik descălecând de pe Scuipă-rău și masându-şi spatele care-l 
durea. Mă mai aştept la câteva zile de marş susţinut și nu vreau 
ca picioarele oamenilor să fie încetinite de alcool. Oricine are vreo 
plângere mi se poate adresa personal. 

— Nu vor fi plângeri, milord, îl asigură sergentul înainte de a 
se îndepărta, după care glasul lui răgușit și bolovănos dezlănţui un 
torent de ordine. 

Lăsându-l pe Scuipă-rău în grija unui Frate de sub comanda 
lui Makril, Vaelin găsi grupul prinţului în apropierea unei sălcii de 
lângă pod. 

— Mă bucur să te revăd, lord Vaelin, îl întâmpină oficial 
Smolen, salutându-l cu rigoare. 

— Bună seara, căpitane! 

Vaelin continua să fie prudent în privinţa căpitanului după 
rolul jucat de acesta în întâlnirea lui cu prințesa Lyrna. Ar fi fost 
totuși prostesc să-i poarte pică pentru aşa ceva; putea înţelege prea 
bine felul cum un bărbat ar fi căzut cu uşurinţă pradă convingerilor 
ei. 

— Mărturisesc că mă bucur de şansa de a redeveni soldat. 
Smolen înclină din cap spre focul de tabără, unde o siluetă gârbo- 
vită, înveșmântată în mantie, privea spre flăcări, sorbind la răstim- 
puri dintr-o sticlă de vin. Consider că am fost destulă vreme doica 
noului Lord al Fiefului. 

— Este greu de mulţumit? 

— Nici pe departe. Sarcinile mele constau în principal în a-l 
aproviziona cu vin și a refuza să-i procur târfe. Dacă nu cere nici 
una, nici alta, rareori spune ceva. Căpitanul indică apoi cortul din 
apropiere. Alteța Sa mi-a spus că poţi să intri de îndată ce soseşti. 

Prinţul era aplecat peste o masă, examinând cu atenţie harta 
întinsă din faţa sa. Așezat într-un colţ al cortului, Alucius Al 
Hestian ridică ochii de la sulul pe care-l citea. 

— Salut, Frate! rosti prinţul călduros şi se apropie pentru a-i 
strânge mâna. Oamenii tăi au scos un timp bun. Vă așteptam să 
apăreţi abia după un ceas sau două. 

— Regimentul mărşăluieşte bine, Alteță. 

— Mă bucur să aud asta. Vor mai avea de mers mult până vom 
termina. Reveni la masă și aruncă o privire către Alucius. Adu-i, te 
rog, niște vin Fratelui Vaelin. 

— Mulţumesc, Alteță, dar aș prefera apă. 

— Cum dorești. 

Tânărul poet umplu o cupă cu apă dintr-o ploscă și i-o întinse 
lui Vaelin; expresia chipului îi era reţinută, totuși era limpede că 
dorea să i se vorbească. 

— Mă bucur să te revăd, milord, spuse Vaelin. 

— Şi eu, replică Alucius pe ton neutru, dar, din felul cum se 
retrase, știu că faţa îi trădase pesemne gândurile. 

— Alucius, rosti prinţul, vrei, te rog, să verifici caii? Ranger 
devine nervos dacă n-a fost ţesălat cum se cade. 

— Da, Alteță. 

Alucius făcu o plecăciune şi ieşi, aruncând altă privire ferită 
spre Vaelin, înainte ca ușa cortului să se închidă în urma sa. 

— M-a implorat, rosti Malcius. A spus că ne va urma, chiar 
dacă îi voi porunci să n-o facă. L-am numit scutierul meu, ce alt- 
ceva aș fi putut face? 

— Scutier, Alteță? 

— Un obicei renfaelin. Nobilii tineri sunt numiţi ucenici pe 
lângă cavaleri experimentați, ca să înveţe rosturile. Se opri, observând 
expresia lui Vaelin. Înţeleg că împărtășești dezaprobarea surorii mele. 

— Fratele lui n-a vrut ca el să ajungă soldat. A fost ultima lui 
dorinţă. 

— Atunci îmi pare rău, totuși un bărbat trebuie să-și păsească 
singur calea prin viaţă. 

— Un bărbat, da, însă el nu-i decât un băiat. Tot ce știe despre 
războaie provine din cărţi. 

— Eu abia împlinisem paisprezece ani când am însoțit flota 
noastră spre insulele meldeneane. Credeam că războiul este o aven- 
tură măreață. În scurt timp am înţeles că mă înșelasem. Așa va fi și cu 
Alucius. Lecţiile pe care le învăţăm ne transformă din băieți în bărbați. 

— A fost măcar instruit? 

— Tatăl lui a încercat să-l înveţe mânuirea spadei, dar se pare 
că-i lipsesc calităţile necesare. l-am cerut căpitanului Smolen să-i 
mai dea niște lecţii. 

— Căpitanul Smolen pare a fi un ofițer excelent, Alteță, însă aș 
aprecia ca pe o favoare personală dacă mi-aţi îngădui să-l instruiesc 
eu însumi pe băiat. 

Prinţul căzu pe gânduri. 

— Așadar, prietenia cu un frate se extinde și asupra celuilalt? 

— Mai degrabă este o obligaţie. 

— Obligaţie... Știu prea puţine în această privință. Prea bine, 
instruiește-l tu dacă dorești. Deși nu-mi pot închipui când vei găsi 
timpul necesar pentru așa ceva. Priveşte aici, reveni Malcius către 
hartă. Misiunea noastră se va dovedi probabil dificilă. 

Harta reproducea în detaliu hotarul dintre Cumbrael şi Asrael, 
de la coasta de miazăzi până la munții ce formau granița de miază- 
noapte cu Nilsaelul. 

— În clipa de față noi am campat aici, arătă prinţul trece- 
rea peste braţul de apus al râului Brinewash. Lordul Bătăliilor, Al 
Hestian, conduce Straja Tărâmului pe Drumul de Apus spre vadul 
din miazănoapte de Martishe. De acolo el se va îndrepta către capi- 
tala Cumbraelului, lăsând în urmă fără doar și poate foc și teroare. 
Va ajunge probabil la capitală peste douăzeci de zile... poate două- 
zeci și cinci, în cazul în care cumbraelinii vor mobiliza suficiente 
trupe pentru a-l întâlni pe câmpul de luptă. Nu există nici urmă de 
îndoială că va incendia cetatea când va ajunge la ea și că vor arde 
multe suflete nevinovate. Malcius îl privi pe Vaelin drept în ochi, 
concentrat și fără a clipi. Crezi că Ordinele Credinței noastre se 
vor bucura sau vor deplânge un asemenea final? Mulţi Tăgăduitori 
vor cădea pradă focului şi nu ne vor mai da bătăi de cap niciodată. 

— Alteță, adevărații Credincioşi nu se vor bucura niciodată 
de vărsarea de sânge nevinovat, indiferent dacă este vorba sau nu 
despre Tăgăduitori. 

— Atunci ești de acord că ar trebui să profităm de orice ocazie 
ni s-ar ivi pentru a opri un astfel de măcel înainte de a începe? 

— Bineînţeles. 

— Prea bine atunci! Prinţul lovi cu pumnul în masă, apoi se 
apropie de intrarea în cort. Lordul Fiefului! Te rog să vii aici. 

Lordul Fiefului Cumbrael avu nevoie de câteva clipe pentru 
a răspunde la chemare; chipul lui nebărbierit era mai scofâlcit și 
extenuat decât își amintea Vaelin. Era în mod limpede beat și tână- 
rul fu surprins de claritatea vocii lui. 

— Bună seara, Frate Vaelin. Înţeleg că te pot felicita. 

— Felicitări, milord? 

— Ai fost uns Spadă a Tărâmului, nu? Se pare că avansarea ta 
în grad coincide cu a mea. 

Hohotul lui de râs era încărcat de ironie. 

— Îi prezentam Fratelui Vaelin planul nostru, lord Mustor, îl 
informă Malcius. El este de acord cu scopul misiunii noastre. 

— Sunt încântat. N-aș fi dorit să moştenesc un Fief format în 
majoritate din cenușă și stârvuri. 

— Chiar aşa, murmură prinţul și reveni la hartă. Lordul 
Mustor a fost îndeajuns de amabil pentru a ne oferi informaţii 
pe care el le consideră corecte despre fratele său uzurpator. Deși 
Lordul Bătăliilor se așteaptă neîndoios să-l găsească în capitala 
Cumbraelinului, lordul Mustor este convins că-l vom găsi, de fapt, 
aici. 

Degetul lui ciocăni un punct din miazănoapte: o trecătoare 
îngustă din Piscurile Sure, lanţul muntos care forma hotarul natu- 
ral între Cumbrael şi Asrael. 

Vaelin examină cu atenţie harta. 

— Acolo nu există nimic, Alteță. 

Lordul Fiefului pufni într-un râs scurt. 

— Nu vei găsi nimic pe nicio hartă. Tatăl meu şi taţii tată- 
lui lui s-au îngrijit de asta. Te asigur că nu degeaba se numeşte 
Cetăţuia Înaltă. Este fortăreaţa cea mai inexpugnabilă din Fief, 
dacă nu din tot Tărâmul. Are ziduri din granit înalte de treizeci de 
metri și domină de sus toate căile de apropiere. N-a fost niciodată 
cucerită. Frăţiorul meu sărman şi amăgit va fi acolo, înconjurat fără 
doar și poate de câteva sute de fanatici loiali. Probabil că-și petrec 
timpul recitând cele Zece Cărţi, răcnind din toţi rărunchii și fa- 
gelându-se reciproc pentru gânduri necuviincioase. Tăcu și privi 

plin de speranţă în jurul cortului. Ai cumva ceva de băut, prinţe 
Malcius? Îmi simt gâtlejul uscat. 

Vaelin văzu cum prinţul îşi stăpâni o replică iritată, după care 
arătă sticla de vin de pe o măsuţă. 

— Eşti nespus de amabil. 

— lertare, milord, zise Vaelin, dar, dacă această cetăţuie este 
inexpugnabilă, cum vom putea ajunge la uzurpator? 

— Folosindu-ne de secretul cel mai bine păzit al familiei mele. 
Lordul Mustor plescăi din buze după ce trăsese o duşcă generoasă 
de vin. Aha, un roșu de calitate din Valea Werlishe! Complimentele 
mele pentru beciurile voastre, Alteță! 

Bău din nou, o duşcă încă și mai mare. 

— Secret, milord? insistă Vaelin. 

Fruntea Lordului Fiefului se încruntă pentru o clipă, de ne- 
dumerire. 

— Ah, cetăţuia. Da, secretul de familie care este încredinţat 
numai primului născut. Singura slăbiciune a cetăţuii. Cu mulţi ani 
în urmă, pe când cetăţuia era reşedinţa principală a casei noastre, 
unul dintre strămoşii mei a devenit oarecum temător de propriii 
supuși şi s-a convins că Gărzile Casei erau mână în mână cu niște 
conspiratori pentru a-l detrona. Pentru a avea o cale de scăpare în 
cazul unei crize, a poruncit săparea unui tunel prin munte, iar, 
după ce i-a lichidat discret pe toţi săpătorii, i-a comunicat primu- 
lui său fiu secretul tunelului. Ca o ironie a sorții, se pare că teama 
lui constantă de conspiratori era doar un simptom al sifilisului, care 
poate afecta nu numai mădularul unui bărbat, ci şi mintea sa, ceea 
ce a dus la moartea lui peste câteva luni. Își deşertă cupa. O recoltă 
cu adevărat excelentă! 

— Aşa se face că Lordul Fiefului ne va conduce la tunel, explică 
Malcius, soldaţii tăi vor cuceri cetăţuia, iar uzurpatorul va fi arestat 
şi dus înaintea repelui. 

— Cu totul improbabil, Alteță, rosti lordul Mustor întin- 
zându-se după sticlă. Sunt convins că fratele meu va depune toate 
eforturile de a ajunge un martir în slujba Tatălui Lumii. Cutez totuși 

să apreciez că Fratele Vaelin și banda lui de ucigași vor fi pe măsura 
sarcinii. 

— Sunt nedumerit, lord Mustor, spuse Vaelin. Fratele tău ţi-a 
ucis tatăl pentru a revendica Fieful, totuși se ascunde într-un castel 
îndepărtat, în vreme ce Straja Tărâmului avansează spre capitala lui. 

— Fratele meu Hentes este un fanatic, răspunse lordul Mustor 
strângând din umeri. Când a devenit clar că tata va pleca genun- 
chiul înaintea regelui Janus, el l-a chemat la o întâlnire secretă și 
i-a străpuns inima cu sabia ca serviciu adus Tatălui Lumii. Fără 
îndoială că preoţii și discipolii mai habotnici au aprobat asta, dar 
Cumbrael nu-i o ţară care să poată tolera un Lord al Fiefului care 
se întronează prin asasinarea propriului tată. Indiferent ce ar crede 
poporul, vasalii care l-au urmat pe tata nu-l vor urma și pe Hentes. 
Ei vor lupta împotriva oastei voastre, la urma urmelor nu au de 
ales, dar numai pentru a apăra Fieful. Fratele meu va fi în Cetăţuie, 
deoarece nu are unde să se ducă. 

— Şi după ce uzurpatorul va fi... îndepărtat? îl întrebă Vaelin 
pe Malcius. 

— Motivul pentru acest război va fi dispărut. Totul însă 
depinde de timp. Prinţul își îndreptă din nou atenţia asupra hărții 
şi degetul lui urmă ruta de la podul Brinewash până la trecătoarea 
unde se afla Cetăţuia Înaltă. După socoteala mea, până la trecătoare 
sunt trei sute de kilometri. Dacă dorim ca misiunea noastră să aibă 
sorţi de izbândă, trebuie să ajungem acolo la timp pentru a îngădui 
ca Lordul Bătăliilor să afle vestea. Se întinse către un pergament 
sigilat de pe masă. Regele a trimis deja Străjii Tărâmului ordinul de 
a reveni în Asrael dacă noi vom birui. 

Vaelin calculă iute distanţa dintre trecătoare şi capitala cum- 
braelină. Aproape o sută cincizeci de kilometri — un drum de două 
zile pentru un cal iute. Nortah ar putea reuși, poate şi Dentos. Greul 
este să ajungem la timp la cetățuie. Regimentul ar putea parcurge 
cel puţin treizeci de kilometri pe zi. 

— Se poate face, Frate? întrebă prinţul. 

Privirea lui Vaelin reveni la satele cumbraeline trasate cu linii 
precise pe hartă. Se întrebă câţi oameni din cătunele acelea din 
lungul drumului de miazănoapte aveau habar despre furtuna care 
urma să se abată în curând asupra lor. Poate că după terminarea 
acestui război va fi necesară desenarea altei hărți. În Cumbrael vei 
vedea multe lucruri. Lucruri teribile. 

— Se va face, Alteță, rosti el sec și sigur pe sine. 

Dacă va fi nevoie, îi voi cravașa cu mâna mea pe tot drumul 
până acolo. 


Porniră la drum în etape de câte patru ceasuri, douăsprezece 
ceasuri pe zi. Mărșăluiră prin ţinuturile ierboase de la miazănoapte 
de Brinewash, prin văile și dealurile de după ele, apoi pe la poalele 
munţilor care anunțau apropierea de hotare. Soldaţii care cădeau în 
timpul marșului erau ridicaţi cu sila și împinși mai departe, cei care 
leșinau căpătau o jumătate de zi de repaus în căruţă, după care își 
continuau marșul. Vaelin decretase că singurii soldaţi ce vor fi lăsaţi 
în urmă vor fi cei dispuși să se alăture Plecaţilor și se baza pe teama 
lor pentru continuarea marșului. Deocamdată avusese succes. Toţi 
erau posaci, împovăraţi cu arme și provizii, îmbufnaţi din cauza 
ordinului lui de a anula rațiile de rom până la alte dispoziţii, totuşi 
încă se temeau şi încă mărșăluiau. 

În fiecare seară Vaelin îl antrena pe Alucius Al Hestian timp 
de două ceasuri. Iniţial, adolescentul fusese încântat de atenţia ce-i 
fusese acordată. 

— Mă onorezi, milord, spusese el cu gravitate, ţinând sabia 
lungă întinsă în faţă ca pe o mătură. 

Vaelin i-o aruncase din mână printr-o şfichiuire a încheieturii. 

— Nu fi onorat, ci fii atent. Ridic-o! 

După o oră, devenise clar că aptitudinile lui Alucius erau de 
poet, nu de spadasin. 

— Ridică-te, îi zisese Vaelin după ce-l trimisese la pământ 
printr-o lovitură cu latul spadei în picioare. 

Repetase lovitura aceea de patru ori şi băiatul tot nu reuşise 
să observe tehnica ei. 

— Cred că... ăăă... am nevoie de mai mult antrenament... 
începuse Alucius, roșu la faţă şi cu lacrimi de umilire sclipindu-i 
în ochi. 

— N-ai niciun fel de înclinaţie pentru așa ceva, îl anunţase 
Vaelin. Eşti lent, ești stângaci și n-ai pasiune pentru luptă. Te 
rog din suflet să-i ceri prinţului Malcius să te elibereze și să pleci 
acasă. 

— Ea te-a pus să faci asta! Pentru prima dată, în tonul lui 
Alucius se simțise ostilitate. Lyrna! Încearcă să mă protejeze. Ei 
bine, nu mă voi lăsa protejat, milord. Moartea fratelui meu cere 
răzbunare şi mă voi răzbuna, chiar dacă asta va-nsemna să merg pe 
jos de unul singur până la cetăţuia uzurpatorului. 

Alte cuvinte de băiat. În ele existau totuşi forţă şi convingere. 

— Curajul tău este demn de toată lauda, dar, continuând așa, 
unicul rezultat va fi moartea ta... 

— Atunci, învață-mă. 

— Am încercat... 

— N-ai încercat! Ai încercat să mă determini să plec, asta 
ai făcut. Învaţă-mă aşa cum trebuie și atunci nu te voi putea 
învinovăţi. 

Era adevărat, desigur. Vaelin se gândise că o oră sau două de 
umilire vor fi suficiente pentru a-l convinge pe băiat să plece acasă. 
Ar fi putut cu adevărat să-l instruiască în timpul care mai rămă- 
sese? Privise cum ţinea Alucius spada, aproape de trup, pentru a-i 
echilibra greutatea. 

— Este spada fratelui tău, rostise el recunoscând safirul care 
împodobea măciulia mânerului. 

— Da. M-am gândit că-l voi cinsti dacă o voi purta în război. 

— El era mai înalt decât tine şi mai puternic. Căzuse pe gân- 
duri, apoi mersese la cortul lui şi revenise cu spada volariană scurtă 
primită de la regele Janus. la! i-o aruncase lui Alucius. Este un 
cadou regal. Să vedem dacă te descurci mai bine cu ea. 

Băiatul continua să fie stângaci, era lesne de păcălit, dar cel 
puţin câștigase în iuţeală și parase două fandări, ba chiar reușise 
un contraatac. 

— Ajunge deocamdată, decretase Vaelin, observându-i sudoa- 
rea de pe frunte şi pieptul care gâfâia. Cel mai bine ar fi ca de acum 
înainte să legi de şa spada fratelui tău. Dimineaţă, trezește-te mai 
devreme și exersează vreme de un ceas mișcările pe care ţi le-am 
arătat. Ne vom antrena din nou mâine-seară. 

Timp de alte nouă zile, se antrenară serile după marșul isto- 
vitor din timpul zilei, cu Vaelin încercând să transforme un poet 
într-un spadasin. 

— Nu blochezi lama, ci o abaţi, îi spuse el lui Alucius iritat de 
faptul că vorbea într-un mod atât de asemănător cu maestrul Sollis. 
Deviază forţa loviturii, n-o absorbi. 

Schiţă o fandare spre pântecele băiatului, după aceea roti iute 
lama într-o mișcare de retezare a picioarelor. Alucius se retrase, 
spada îl rată cu numai câţiva centimetri, apoi contraatacă prin pro- 
pria fandare, stângace, dezechilibrată şi lesne de parat, dar foarte 
rapidă. În ciuda îndoielilor, Vaelin fu impresionat. 

— În regulă. Ajunge deocamdată. Ascute-ţi tăișul și 
odihnește-te. 

— A fost mai bine, nu? întrebă Alucius. Mă descurc mai bine? 

Vaelin își băgă spada în teacă şi-l bătu pe umăr. 

— S-ar părea că în tine există totuși un războinic. 


În a zecea zi, unul dintre cercetașii Fratelui Makril anunţă 
că trecătoarea se afla la mai puţin de o jumătate de zi de marş. 
Vaelin comandă regimentului să ridice tabăra și porni alături de 
prinţul Malcius și de lordul Mustor să localizeze intrarea tunelu- 
lui, escortaţi de oamenii lui Makril. Dealurile verzi lăsară în scurt 
timp loc pantelor presărate de bolovani pe care caii urcau cu gre- 
utate. Scuipă-rău deveni nervos, scuturând din cap și nechezând 
sonor. 

— Ai un cal foarte temperamental, Frate, observă Malcius. 

— Nu-i place terenul. Vaelin descălecă și-și luă arcul şi tolba 
de pe șa. Vom lăsa caii aici cu unul dintre oamenii lui Makril și vom 
continua pe jos. 

— Chiar trebuie? întrebă lordul Mustor. Mai sunt destui kilo- 
metri până acolo. 

Buhăiala lui trăda altă noapte de abuzuri și Vaelin fu surprins 
că izbutise să se mențină în șa pe durata marșului. 

— Atunci ar fi bine să nu mai zăbovim, milord. 

Se cățărară încă un ceas și măreţia întunecată a Piscurilor 
Sure era o prezenţă oprimantă, dominatoare deasupra lor. Vârfurile 
păreau mereu învăluite în ceaţă, ascunzând soarele, iar lumina 
slabă făcea peisajul uniform cenușiu. Deși se aflau spre sfârșitul 
verii, aerul era rece și avea o umezeală persistentă care le pătrundea 
în haine. 

— Pe Tată, ce mai urăsc locul ăsta! icni lordul Mustor când se 
opriră să se odihnească. Se rezemă de o stâncă şi se lăsă să alunece 
până pe pământ, apoi scoase dopul unei ploști. E apă, zise el obser- 
vând privirea dezaprobatoare a prinţului. Să fiu sincer, sperasem să 
nu mai revăd niciodată Cumbraelul. 

— Eşti succesorul lordului acestor ţinuturi, spuse Vaelin. Să-ţi 
dorești să nu mai revii niciodată aici pare o ambiţie improbabilă. 

— Eu n-am fost niciodată menit să stau pe Jilţ. Cinstea aceea 
ar fi trebuit să-i revină lui Hentes, ucigașul meu frate, pe care tata 
îl iubea ca pe ochii din cap. Cred că inima bătrânului s-a sfărâmat 
când l-a pierdut ducându-se la preoţi. El a fost mereu fiul favorit. 
Cel mai bun arcaș, cel mai bun spadasin, isteţ cu vorba, înalt și ară- 
tos. Până la douăzeci și cinci de ani avea deja trei bastarzi. 

— Nu pare bărbatul cel mai cucernic, comentă Malcius. 

— Nici n-a fost. Lordul Mustor trase o duşcă prelungă din 
ploscă, făcându-l pe Vaelin să suspecteze că nu conţinea doar apă. 
Dar asta era înainte de a primi o săgeată în faţă în timpul unei 
încăierări cu niște tâlhari. Doftorul tatei a scos vârful săgeţii, însă 
fratele meu a făcut fierbinţeală și a fost pe pragul morţii câteva 
zile; la un moment dat s-a spus chiar că inima ar fi încetat să-i mai 

bată. Tatăl a vrut totuși să-l cruţe şi, după ce și-a revenit, a fost 
cu desăvârșire alt om. Războinicul chipeș, petrecăreţ și vânător de 
fuste, a devenit un habotnic cicatrizat al celor zece Cărţi. Hentes 
„Tăișul-adevărului“, i-au spus. A rupt toate legăturile cu vechii pri- 
eteni, şi-a ocolit multele iubite și a căutat tovărășia preoţilor cei mai 
aprigi și mai înfocaţi. A început să ţină predici înflăcărate în care 
descria viziunile avute când zăcuse pe patul morţii. Susţinea că-i 
vorbise Tatăl Lumii și-i arătase calea glorioasă spre mântuire. Mare 
parte din calea aceea se referea la convertirea voastră, a păgânilor 
străini, eventual și cu tăișul spadei. Tata n-a avut de ales, decât să-l 
trimită de acasă, împreună cu grupul lui de discipoli, care creștea 
întruna. 

— Zici că el crede că zeul vostru i-a spus să-și asasineze tatăl? 
întrebă prinţul. 

— Credinţele fratelui meu nu sunt întotdeauna ușor de înţeles, 
nici chiar de discipolii lui. Dar însăși gândul ca Lordul Fiefului 
Cumbrael să se înjosească înaintea regelui Janus ar fi fost afurisenie, 
mai ales fiindcă provenea din persecutarea de către Fratele Vaelin 
a războinicilor sfinţi din Martishe. Așa că, sub pretextul întoarcerii 
din exil, l-a invitat pe tata la o întâlnire, iar acolo, fără gărzi care 
să-l protejeze, l-a ucis. 

Se opri să bea din nou și privirea îi zăbovi asupra lui Vaelin. 

— Sursele mele scriu că numele îți este cunoscut acum în 
Cumbrael, Frate. Poate că Hentes este Tăișul-adevărului, dar tu 
ești Tăișul-beznei. Asta-i din Cartea a Cincea, a Profeţiilor. Cu vea- 
curi în urmă, un proroc a vorbit despre un spadasin eretic aproape 
invincibil: „El îi va nimici pe cucernici şi-i va dobori pe cei ce tru- 
desc în slujba Tatălui Lumii. Îl veţi cunoaşte după spada sa, căci a 
fost făurită într-un foc care nu-i din lumea aceasta și este călăuzită 
de glasul Beznei“. 

Tăişul-beznei? Vaelin se gândi la cântecul sângelui şi la spu- 
sele lui Nersus Sil Nin despre originea sa. Poate că au dreptate. Se 
ridică în picioare. 

— Ar fi bine să nu mai zăbovim. 

— Complet inutil! scuipă Fratele-comandant Makril pe 
pământ, lângă picioarele lordului Mustor. 

Lordul Fiefului se trase îndărăt și în ochi îi apăru un licăr de 
teamă. 

— Acum zece ani era deschis, replică el și o undă slabă de tân- 
guială îi coloră glasul. 

Vaelin privi intrarea tunelului, o crăpătură îngustă în faţa bătută 
de vânturi a unei stânci pe care abia ar fi observat-o dacă nu le-ar fi 
indicat-o lordul Mustor. În penumbra intrării distingea cu greu sursa 
furiei lui Makril: un morman de bolovani uriași care astupa cu totul 
trecerea. Masa de piatră era prea grea pentru a fi mișcată din loc de 
forțele lor reduse. Makril avea dreptate, tunelul era inutil. 

— Nu-nţeleg, zise lordul Mustor. Era construit pe cât de bine 
se putea și nimeni nu-l cunoștea în afară de tata şi de mine. 

Vaelin intră în tunel și-și trecu palma peste suprafaţa unui 
bolovan. O simţi netedă într-o parte și neregulată în alta; degetele 
lui găsiră până și şanţurile lăsate de o daltă. 

— Piatra asta a fost tăiată. Ba chiar recent, dacă nu mă-nșel. 

— Se pare că marele tău secret a fost trădat, milord, observă 
Malcius. Dacă, așa cum ai spus, tatăl tău ţinea mai mult la fratele 
tău, este posibil ca el să-i fi împărtăşit secretul. 

— Şi ce facem acum? întrebă plângăreţ Mustor. Nu există altă 
cale de intrare în Cetăţuia Înaltă. 

— Ar mai fi asediul, replică prinţul, dar nu dispunem de tim- 
pul, oamenii sau mașinile de război necesare. 

Vaelin ieși din tunel. 

— Există vreun loc în apropiere de unde să putem privi cetă- 
tuia fără a fi observați? 

Urcușul fu periculos, pe o cărăruie îngustă şi presărată de pie- 
tre, dar suiră destul de repede, în ciuda tânguielilor permanente ale 
lordului Mustor despre băşicile pe care le făcuse la picioare. În cele 
din urmă, ajunseră la un prag ferit de vânt printr-o stâncă mare. 

— Ar fi bine totuși să nu vă ridicaţi, îi sfătui Mustor. 
Mă-ndoiesc că vreo santinelă ar avea văzul atât de ascuţit, însă n-ar 
trebui să riscăm. Se furișă ghemuit până la marginea stâncii și arătă: 
Uite-o, nu e tocmai arhitectura cea mai elegantă, nu? 

Era greu să nu observi Cetăţuia Înaltă, ale cărei ziduri se 
ridicau din munte ca vârful bont al unei sulițe ce străpungea 
roca. Lordul Mustor avea dreptate în privinţa lipsei de eleganţă 
a fortăreței. Era lipsită de ornamente, neîmpodobită de statui 
sau turnulețe; suprafaţa netedă a zidurilor era întreruptă doar de 
ambrazurile pentru arcași. Un singur stindard care purta flacăra 
albă sfântă a zeului cumbraelin flutura pe o lance înaltă pe basti- 
onul de deasupra porţii. Unica apropiere de cetăţuie era un drum 
îngust care suia pieptiș din trecătoare. Ei se aflau la același nivel cu 
coama zidului şi Vaelin putea să distingă punctele negre ale santi- 
nelelor de pe metereze. 

— Vezi, lord Vaelin? zise Mustor. Este inexpugnabilă. 

Vaelin mai înaintă puţin şi studie baza cetăţuii; zidurile netede 
se înălţau direct din stânca neregulată. Stâncile n-ar fi o problemă, 
dar zidul? 


— Cât de înalte spuneai că sunt zidurile, milord? 


— Eşti sigur c-o poți face? 

Gallis trecu colacul de frânghie peste cap, îi aranjă greutatea pe 
umeri și-și ridică ochii la cetăţuia înaltă de deasupra. 

— Îmi plac provocările, milord. 

Vaelin își alungă îndoielile în adâncul minţii și-i întinse un 
pumnal. 

— Fă asta pentru mine și s-ar putea să-mi uit mânia. 

— O să mă mulțumesc cu plosca de vin pe care mi-ai făgă- 
duit-o. 

Gallis rânji, apoi vârî pumnalul în cizmă și se întoarse către 
faţada stâncii; mâinile lui explorară granitul în căutarea prizelor și 
degetele experte pipăiră suprafaţa neregulată cu precizie intuitivă. 
După câteva clipe se prinse de piatră şi începu să suie, cu trupul 

mișcându-se lin peste rocă, cu mâinile și picioarele găsindu-și spri- 
jine parcă prin propria lor voinţă. După ce urcă trei metri, se opri, 
se uită în jos la Vaelin și surâse larg. 

— Mult mai ușor decât casa unui negustor. 

Vaelin îl urmări cum trecu de pe stâncă pe zid, micşorându-se 
pe măsură ce urca, până ce păru o furnicuţă care se chinuia pe trun- 
chiul unui copac uriaș. Nu şovăi deloc, nu lunecă deloc. Mulţumit 
că nu va cădea, Vaelin se întoarse către Fraţii și soldaţii ghemuiţi în 
beznă în jurul său. Proveneau din cei mai buni arcași ai lui Nortah 
şi din cercetașii lui Makril, cu totul douăzeci de oameni. Puţini faţă 
de numărul celor care-l păzeau pe uzurpator, dar mai mulţi ar fi 
însemnat riscul de a fi descoperiţi. Restul regimentului aștepta la 
începutul drumului lung ce suia spre poarta cetăţuii, comandaţi de 
Fratele Makril, care avea să atace călare alături de prinţul Malcius 
după deschiderea porţii. Caenis avea să urmeze după aceea cu 
pedeștrii. Vaelin înfruntase obiecţii înverșunate faţă de prezenţa lui 
în fruntea atacului împotriva porţii; Caenis declarase sec că locul 
lui era alături de regiment. 

— Am fost trimis după uzurpator, replicase Vaelin, şi vreau 
să pun mâna pe el, viu pe cât posibil. În plus, mi-ar surâde posibi- 
litatea de a sta de vorbă cu el. Sunt sigur că are multe lucruri inte- 
resante de spus. 

— Vrei să zici c-ai de gând să-i pui spada la încercare, rosti 
Makril. Poveştile lordului te-au pus pe gânduri, este? Vrei să știi 
dacă-i la fel de bun ca tine. 

Acesta să fie oare motivul? se întrebă tânărul. Nu simţea, de 
fapt, vreo dorință copleşitoare de a se duela cu Tăișul-adevărului, 
ba chiar era sigur că l-ar fi putut învinge când l-ar fi găsit. Povestea 
lordului Mustor îi trezise într-adevăr curiozitatea. Uzurpatorul 
credea că întreprindea lucrarea zeului său, precum cumbraelinul 
pe care-l privise murind în Martishe. Ce-i împinge să facă asta? Ce 
face un om să ucidă pentru zeul lui? Mai exista însă ceva, şi încă de 
când zărise Cetăţuia Înaltă... cântecul sângelui. Fusese slab la înce- 
put, dar sporise odată cu lăsarea nopţii. Nu era tocmai o notă de 

avertisment, cât mai degrabă un imbold, un impuls spre a descoperi 
ce-i aștepta înăuntru. 

Le făcu semn lui Nortah și Dentos să se apropie și cuvintele 
lui şoptite născură norișori de aburi în frigul nopţii de pe munte. 

— Nortah, îți duci oamenii pe metereze. Omori santinelele 
și acoperi curtea interioară. Dentos, îi duci pe Fraţi la poartă, o 
deschizi și o aperi până la sosirea regimentului. 

— Şi tu? înălţă Nortah o sprânceană. 

— Eu am treabă în cetăţuie. Privi după silueta tot mai micuță a 
lui Gallis. Spune-le oamenilor tăi să nu ţipe dacă vor cădea. Plecaţii 
nu-i acceptă pe lași în lumea de Dincolo. Mult noroc, Fraţilor! 


Îl urmă primul pe Gallis, urcând pe frânghie, cu vântul ca un 
monstru invizibil și urlător, care ameninţa să-l desprindă în orice 
clipă de pe zid. Braţele îi ardeau de efort și palmele îi strângeau 
funia cu degete amorţite de ger până ajunse la Gallis. Fostul hoţ era 
cocoţat chiar sub buza meterezului, cu vârfurile degetelor încleştate 
pe muchia din piatră și cu picioarele proptite în zid. Vaelin nu putu 
decât să se minuneze de forța necesară pentru a păstra poziția aceea 
atâta vreme. Gallis încuviinţă dând din cap, când Vaelin ajunse 
la nivelul ghearei de fier prinse în meterez și salutul „milord“ se 
pierdu în vânt. Vaelin se prinse cu mâna stângă de gheară și-și fle- 
xionă degetele mâinii drepte pentru a le recâștiga mobilitatea. Se 
întoarse către Gallis și privi întrebător. 

— Unul, rosti neauzit hoţul şi indică din cap spre meterez. 
Pare plictisit. 

Vaelin se ridică puţin și privi rapid peste zid. Santinela se afla 
la câţiva metri depărtare, ghemuită în mantie, în adăpostul unei 
firide micuţe din metereze; deasupra capului său o torţă pârâia în 
vânt, împrăştiind scântei în hăul întunecat. Lancea și arcul santi- 
nelei erau rezemate de zid, iar bărbatul îşi freca palmele energic, 
răspândind norişori de aburi. Vaelin duse mâna peste umăr ca să 
tragă spada, inspiră adânc, apoi sări peste zid dintr-o singură miș- 
care fluidă. Se bazase pe surprindere ca să împiedice santinela să 

dea alarma şi fu mirat că aceasta nici măcar nu reuși să-și ia armele, 
ci rămase pur și simplu nemişcată, şocată, când tăișul din argintul 
stelelor îi reteză gâtul. Vaelin așeză ușor trupul pe jos şi-i făcu semn 
lui Gallis să treacă zidul. 

— la-o! șopti el, după care scoase mantia îmbibată de sânge de 
pe leş și i-o azvârli cățărătorului. Pune-o pe tine și umblă niţel prin 
jur. Încearcă să pari cumbraelin. Dacă îţi vorbeşte vreo santinelă, 
omoar-o. 

Gallis se strâmbă văzând sângele care picura din mantie, totuși 
o puse pe umeri fără să protesteze și-și trase gluga peste cap, astfel 
încât faţa îi rămase ascunsă. leşi fără grabă din adăpostul micuţei 
fride şi porni în lungul meterezelor, frecându-și palmele pe sub 
mantie și lăsând impresia că era o santinelă plictisită care umbla 
pe zid într-o noapte friguroasă. 

Vaelin se duse la gheară și smuci puternic de funie, o dată, apoi 
de încă două ori. I se păru că trece o veșnicie până când capul lui 
Nortah apăru deasupra zidului şi chiar mai mult până fu urmat de 
oamenii săi. Dentos fu ultimul şi trecu greu peste meterez, după 
aceea se așeză încetișor jos; tremurul mâinilor sale nu era cauzat 
doar de frig, ci şi de faptul că nu-i plăcuseră niciodată înălțimile. 

Vaelin îi numără și mormăi satisfăcut când văzu că nu căzuse 
niciunul. 

— N-avem timp pentru odihnă, îi șopti el lui Dentos şi-l ajută 
să se ridice. Ştiţi ce-aveţi de făcut. Fiţi cât mai tăcuţi cu putinţă. 

Cele două grupuri se despărţiră pentru a-şi îndeplini misiu- 
nile: Nortah își conduse arcaşii pe metereze spre stânga, cu arcurile 
înstrunate, iar Dentos își duse Fraţii în direcţia opusă către clădirea 
corpului de gardă de la poartă. În scurtă vreme se auziră pocnetele 
seci ale coardelor arcurilor, când oamenii lui Nortah se ocupară 
de străji. Răsunară şi câteva strigăte înăbușite de alarmă, dar din 
cetăţuie nu le răspunse nimeni. Vaelin găsi scara spre curtea inte- 
rioară şi cobori iute treptele. Descrierea făcută de lordul Mustor 
fusese aproximativă, deoarece nu mai ţinea minte exact detaliile, 
însă fusese clar într-o privinţă: fratele lui avea să fie în Sala Lordului 

din mijlocul fortăreței, la care se putea ajunge prin uşa aflată vizavi 
de poarta principală. 

Vaelin se mişcă repede, iar cântecul sângelui era mai răsunător 
acum, colorat de o nuanţă de avertisment: găsește-l! Când deschise 
uşa, dădu peste doi bărbaţi solizi, ţinând capetele apropiate pentru 
a împărţi aceeași lumânare, înconjurați de fum de pipă. Stăteau la 
o măsuţă și aveau între ei o sticlă de băutură pe jumătate goală și 
o carte deschisă. Primul muri pe când se ridica; spada care-i tăie 
pieptul reteză prin carne şi os într-o ceaţă argintie. Al doilea izbuti 
să ducă mâna la pumnalul de la brâu înainte ca Vaelin să-i spintece 
gâtul. Lovitura nu fusese perfectă și bărbatul mai rămase o clipă în 
picioare, iar un zbieret se înălță din beregata lui deschisă. Vaelin îi 
astupă gura cu palma, pentru a-l înăbuși, cu sângele revărsându-se 
printre degete, și-i înfipse tăişul spadei cu putere în abdomen. ÎI 
tinu în loc pe bărbat în timp ce zvâcnea și privi cum viaţa îi pălea 
din ochi. 

Își şterse pe vesta lui sângele de pe mână și privi în jur. Se găsea 
într-o odăiță, din care un pasaj ducea în adâncul cetăţuii, iar o scară 
suia în stânga. Mustor îi spusese că Sala Lordului se afla la par- 
ter, aşa că înaintă prin pasaj, mergând mai încet acum; fiecare colț 
umbrit era o potenţială ameninţare. În scurtă vreme ajunse înaintea 
unei uşi mari din stejar, uşor întredeschisă, conturată de încăperea 
luminată de făclii dinapoia ei. 

Câţi soldați sunt cu el? se întrebă tânărul și întinse mâna pen- 
tru a împinge ușa. Asta-i o prostie, ar fi trebuit să-i fi așteptat pe 
ceilalți... Însă cântecul sângelui răsuna acum, îndemnându-l să 
înainteze. GĂSEȘTE-L! 

Nu existau soldaţi, doar o sală mare, ai cărei pereţi erau ascunși 
în umbre înapoia celor şase pilaștri din piatră ce susțineau plafonul. 
Bărbatul aflat pe podiumul din capătul îndepărtat al sălii era înalt şi 
lat în umeri; frumuseţea chipului îi era distrusă de cicatricea adâncă 
de pe obrazul stâng. Ținea pe genunchi o sabie fără teacă, o armă 
simplă cu lamă îngustă pe care Vaelin o recunoscu ca fiind renfae- 
lină, întrucât nu avea gardă; cumbraelinii erau arcași renumiţi, dar 

nu se pricepeau foarte bine la forjarea oţelului. Bărbatul nu spuse 
nimic când Vaelin intră, ci stătu așezat şi-l privi atent, cu ochi lipsiți 
de teamă. 

Tânărul rămase locului sub privirea lui; cântecul sângelui își 
pierduse intensitatea agresivă, diminuându-se la nivelul unui mur- 
mur încet, totuşi permanent în adâncul minţii. Mă aflu oare unde 
vrea el să fiu? se întrebă. Sau unde trebuie să fiu? Indiferent care ar 
fi fost răspunsul, nu vedea niciun motiv pentru preambuluri. 

— Hentes Mustor, rosti el înaintând, ești chemat în numele 
regelui pentru a răspunde la acuzaţii de trădare şi crimă. Predă 
spada și pregătește-te să fii încătuşat! 

Hentes Mustor rămase așezat, fără să vorbească ori să ia arma 
în mână. Abia când parcurse ultimii metri, Vaelin observă lanţul 
înfășurat în jurul încheieturii mâinii lui stângi, ale cărui verigi 
negre de fier dispăreau în umbrele dintre pilaștri. Mâna lui Mustor 
se smuci într-o mişcare iute, iscusită, și lanţul şfichiui ca un bici, 
ridicând scântei din lespezile pardoselii, când o formă apăru târâtă 
din întuneric: o siluetă subţire, având căluș în gură și încheietu- 
rile mâinilor legate. Femeia căzu în genunchi în faţa lui Mustor și 
Vaelin mai avu timp să-i observe rochia cenușie și cascada de păr 
negru, după care uzurpatorul își lipi spada de gâtul ei. 

— Frate, rosti el cu glas încet, aproape trist, cred că tânăra 
aceasta îţi este cunoscută. 

Ochii ei erau scânteietori, temători, imploratori. Strigătele îi 
erau înăbuşite de căluș, dar înţelesul lor era clar din felul în care 
își clătina disperată capul. Ochii îi fixară pe ai tânărului și el le citi 
limpede înțelesul. Nu te sacrifica pentru mine! Călușul şi trecerea 
anilor nu însemnau nimic. El ar fi recunoscut-o în orice împreju- 
rare. Sherin! 

CAPITOLUL 6 


— Spada ta, Frate, rosti încet Hentes Mustor. 
Ar fi trebuit să-i răspundă prin furie disperată și sângeroasă, care să 
trimită un cuţit pentru aruncat în braţul lui Mustor şi să continue 
cu tăișul spadei spintecându-i adânc grumazul. Ceva însă stăvili 
furia care-i urca prin piept. Nu era doar prudenţa, deși bărbatul 
era iute, mult mai iute decât fusese Gallis cu atâţia ani în urmă, ci 
altceva. Pentru o clipă, Vaelin rămase descumpănit, apoi înţelese: 
refrenul cântecului sângelui nu se schimbase. Acelaşi murmur 
încet și monoton continua să-i zumzăie în minte, dar lipsit de aver- 
tismentele sau neliniştile pe care le cunoștea atât de bine. 

Spada sa poposi zăngănind la picioarele lui Mustor şi sunetul 
acela se contopi cu suspinul sugrumat de disperare al lui Sherin. 

— Şi iată că adevărul cuvântului Său se arată din nou! rosti 
Mustor pe un ton încărcat de reverență şi lovi cu piciorul spada, 
trimiţând-o în penumbre. Ochii nu i se desprinseră de la Vaelin. Şi 
celelalte arme — aruncă-le și pe ele. Încetișor. 

Tânărul făcu întocmai, iar cuțitele pentru aruncat și pumnalul 
din cizmă dispărură, de asemenea, în umbre. 

— Acum sunt dezarmat, zise el. Există vreun motiv pentru 
care să-mi ameninţi Sora în felul acesta? 

Mustor privi chipul înflăcărat al lui Sherin, parcă abia amin- 
tindu-și de prezenţa femeii. 

— Sora ta... El mi-a spus că nu aşa te gândești la ea. Este dra- 
gostea ta, nu? Cheia prin care îţi poate fi descuiată credinţa. 

— Credinţa mea nu poate fi descuiată, milord. Ți-am dat 
spada, și asta-i tot. 

— Da, încuviință Mustor cu glas sec și sigur pe sine. Așa cum 
a spus El că vei face. 

E nebun? se întrebă Vaelin. Bărbatul era recunoscut ca fana- 
tic, dar asta îl făcea oare și nebun? Își reaminti povestea lui Sentes 

Mustor despre convertirea fratelui său. Susținea că-i vorbise Tatăl 
Lumii... 

— Zeul tău ţi-a spus că voi veni aici? 

— El nu-i zeul meu! El este Tatăl Lumii, care a creat totul şi 
care știe totul în dragostea Lui, până și pe ereticii ca tine. lar eu 
sunt binecuvântat cu glasul Lui. El m-a avertizat că vei sosi și că 
iscusinţa ta Beznică de a mânui spada mă va ucide, deși în trufia 
mea de păcătos am tânjit să te înfrunt fără șiretlicul acesta. El m-a 
călăuzit la Misiunea unde a putut fi găsită femeia aceasta. Și totul a 
fost așa cum a prorocit El. 

— A prorocit şi că tu îţi vei ucide tatăl? 

— Tatăl meu... Siguranţa dispăru din ochii lui Mustor și băr- 
batul clipi, iar expresia îi deveni ferită. Tatăl meu a rătăcit calea. El 
a întors spatele iubirii Tatălui Lumii. 

— Dar nu ţi-a întors și ţie spatele. Ţi-a dăruit cetăţuia aceasta, 
nu? Ţi-a dat scrisori de liberă trecere ca să se asigure că poţi ajunge 
aici în siguranţă. Ba ţi-a destăinuit până și secretul cel mai de seamă 
al familiei voastre: tunelul prin munte. A făcut toate astea pentru a 
se asigura că vei fi în siguranţă. O asemenea iubire nu poate fi decât 
invidiată, dar tu l-ai răsplătit cu un pumnal în inimă. 

— El s-a abătut de la legea celor Zece Cărţi. Tolerarea domi- 
nionului vostru eretic de către el nu putea fi suportată la nesfârşit. 
N-am avut de ales decât să acţionez... 

— Ciudat este zeul care te iubeşte atât de mult, încât te 
împinge să-ţi ucizi propriul tată. 

— TACI! urlă Mustor cu un glas care aproape că gemea de 
durere și o îmbrânci pe Sherin cât colo, înaintând spre Vaelin cu 
spada în mână. Să taci! Ştiu bine ce ești. Să nu crezi că El nu mi-a 
spus. Eşti un practician al Beznei. Tu te ferești de iubirea Tatălui. 
Tu nu știi nimic. 

Cântecul sângelui nu se schimbă însă, deși lama uzurpatorului 
se apropie la un lat de palmă de pieptul tânărului. 

— Eşti pregătit? întrebă Mustor. Eşti pregătit să mori, 
Tăișul-beznei? 

Vaelin observă că vârful spadei tremura şi văzu ochii injectaţi 
şi umezi şi fălcile încleştate ale cumbraelinului. 

— Tu ești pregătit să mă asasinezi? 

— Voi face tot ce trebuie să fac. 

Glasul îi scrâșnea acum silit printre dinţii încleştaţi. Întregul 
trup părea să-i vibreze, iar pieptul i se ridica și cobora iute; lui 
Vaelin i se părea că Mustor ducea o luptă cu propria persoană. 
Vârful spadei oscila, totuși nu se mişca nici înainte, nici înapoi. 

— lartă-mă, milord, spuse el, dar mă îndoiesc că vei mai asa- 
sina pe cineva. 

— Încă unul, şopti Mustor. Numai unul, mi-a spus El. lar apoi, 
în cele din urmă, mă voi putea odihni. Câmpurile Eterne mi se vor 
deschide în sfârșit, după ce mi-au fost refuzate până acum. 

Dinapoia uşii se auziră primele zgomote de bătălie, glasuri 
ridicate în alarmă, care fură în curând acoperite de tropăitul pot- 
coavelor din fier, și zăngăniturile ascuţite ale oţelurilor care se 
încleștau. 

— Ce? Mustor păru uimit şi ochii i se mișcară întruna între 
Vaelin şi ușă. Ce-i asta? Încerci să-mi abați atenţia prin năluciri 
ale Beznei? 

Tânărul clătină din cap. 

— Soldaţii mei cuceresc cetăţuia. 

— Soldaţii tăi? Chipul lui căpătă o expresie de profundă con- 
fuzie. Dar ai sosit singur. El a spus că vei sosi singur. Spada îi cobori 
pe lângă trup şi se retrase nesigur câţiva pași, cu privirea pierdută, 
îndepărtată. El a spus că vei sosi singur... 

Ucide-l acum! Un glas urlă în mintea lui Vaelin, un glas pe 
care-l crezuse pierdut în Codrul Martishe, glasul care-i batjocorise 
întruna pregătirile pentru asasinarea lui Al Hestian. Poţi să ajungi 
până la el, să-i smulgi spada și să-i frângi gâtul! 

Vocea avea dreptate, Mustor ar fi fost o pradă ușoară. Nebunia 
sau tulburarea necunoscută care-i încețoșase gândurile lui Mustor 
îl lăsase fără apărare. Melodia cântecului sângelui rămânea totuși 
neschimbată... lar cuvintele lui ridicau multe semne de întrebare. 

— Ai fost amăgit, milord, i se adresă încetișor Vaelin. Glasul 
care îţi vorbește în minte te-a înșelat. Am sosit aici cu un regiment 
de pedeştri și o companie de Fraţi călări. Şi mă-ndoiesc că moar- 
tea mea sau orice moarte de fapt îţi va asigura un loc în Lumea de 
Dincolo. 

Mustor se clătină şi fu gata să cadă pe podea. Încremeni, dar 
numai pentru o clipă, în care nu se clinti absolut deloc, de parcă ar fi 
fost sculptat în gheaţă. Când se mișcă iarăşi, deruta profundă care-i 
afectase trăsăturile dispăruse, înlocuită de chipul unui bărbat aflat 
în deplina posesie a facultăţilor sale, cu o sprânceană arcuită în semn 
de consternare amuzată, însă cu ochi reci de ură. O voce pe care 
Vaelin o mai auzise vorbi calm şi sigur de pe buzele cumbraelinului: 

— Continui să mă surprinzi, Frate, dar asta nu sfârșește nimic. 

Apoi dispăru şi faţa lui Mustor redeveni masca de confuzie de 
mai devreme. Lui Vaelin îi fu clar că Mustor nu avea habar de ceea 
ce tocmai se petrecuse. Ceva trăiește în mintea lui, înţelese tânărul. 
Ceva care poate vorbi cu glasul lui. Iar el nu știe: 

— Hentes Mustor, rosti el apăsat, ești chemat în numele rege- 
lui pentru a răspunde la acuzaţii de trădare și crimă. Întinse mâna. 
Spada ta, milord. 

Mustor coborî ochii spre spada din mâna lui, întorcând-o ast- 
fel încât lama sclipi în lumina torței. 

— Am spălat-o iar şi iar. Am ascuţit tăișul pe tocilă ore în șir. 
Dar tot pot să văd sângele... 

— Spada ta, milord, repetă Vaelin și se apropie cu braţul 
întins. 

— Da... zise Mustor slab. Da. Ar fi mai bine dacă ai lua-o... 

O răsuci în mână şi o întinse către Vaelin. 

Se auzi un fâlfâit de aripi de şoim şi o pală de aer mângâie 
obrazul lui Vaelin, care văzu o pâclă de oțel rotitor. Cântecul sân- 
gelui urlă, avertizându-l neliniştit, împleticindu-l sub forța sa. Duse 
instinctiv mâna spre teaca goală din spinare, după care simţi o clipă 
de totală și deznădăjduitoare lipsă de ajutor când Hentes Mustor 

primi securea drept în piept. Impactul îl dărâmă pe uzurpator şi-l 
lăsă cu braţele răşchirate pe pardoseala sălii. 

— L-am ras pe nemernic! exclamă Barkus, avansând din 
umbră. Frumoasă aruncare, dacă mă bucur până și eu... 

Pumnul lui Vaelin îl nimeri în falcă și-l trânti pe jos. 

— Tocmai se preda! Furia clocoti prin el, alimentată de cânte- 
cul sângelui care-i furnica palmele în căutarea armelor. Tocmai mi 
se preda, dobitoc cretin ce eşti! 

— Am crezut... Barkus tuşi şi scuipă sânge amestecat cu salivă. 
Am crezut că era gata să te-omoare... Avea o spadă şi tu n-aveai... 
Am văzut-o pe Soră zăcând acolo. N-am știut. 

Părea mai degrabă stupefiat decât mânios. 

Adevărul teribil și incontestabil al faptului că dorise să-l ucidă 
pe Barkus în clipa aceea îl șocă în asemenea măsură pe Vaelin, încât 
îi spulberă furia. Se aplecă și-i întinse mâna. 

— Haide sus. 

Barkus îl privi în tăcere pentru o clipă; pe falcă i se umfla deja 
o pată roșie. 

— Să ştii că m-a durut, nu glumă. 

— Îmi pare rău. 

Barkus se prinse de mâna lui și se ridică. Vaelin se uită la tru- 
pul lui Mustor şi la băltoaca întunecată care se lăţea acum sub el. 

— Vezi de Sora noastră, i se adresă lui Barkus înaintând către 
corpul în care era înfiptă securea oribilă a Fratelui său. 

De aceea n-am putut s-o ating? Oare cântecul știa că va fi folo- 
sită pentru asta? 

Sperase că în pieptul lui Mustor ar mai fi putut dăinui vreo 
rămășiță de viaţă, atâta răsuflare cât să-i transmită un răspuns refe- 
ritor la misterul zeului său ucigaș și mincinos. Însă în ochii cum- 
braelinului nu mai exista lumină, iar trăsăturile îi erau destinse și 
nemișcate. Securea lui Barkus își făcuse desăvârșit treaba. 

Îngenunche lângă el şi-şi aminti vorbele rostite ca în delir: 
Câmpurile Eterne mi se vor deschide în sfârșit, după ce mi-au fost 

refuzate până acurn. Îşi lăsă palma pe pieptul lui Mustor şi recită 
în șoaptă: 

— Ce este moartea? Moartea nu-i decât o poartă spre Lumea 
de Dincolo. Este atât sfârșit, cât și început. Teme-te de ea şi 
primește-o cu brațele deschise. 

— Nu cred că-s cuvintele cele mai potrivite. 

Sentes Mustor, Lord necontestat al Fiefului Cumbrael, privea 
trupul fratelui său cu un amestec de mânie și neplăcere. Ținea în 
mână o spadă imaculată, iar pieptul îi gâfâia de efortul neobișnuit. 
Vaelin fu impresionat că ajunsese aici atât de iute, aparent fără să 
se implice în bătălie. 

— Cred că ar fi dorit Rugăciunea Plecării din Cartea a Zecea, 
continuă lordul Mustor. Cuvintele Tatălui Lumii... 

— Un zeu este o minciună, cită aspru Vaelin. Se ridică şi schiţă 
o plecăciune scurtă înaintea Lordului Fiefului. Cred că fratele tău 
ştia asta. 


— Câte sunt? 

— Optzeci și nouă cu totul, arătă Caenis din bărbie către 
leșurile întinse în curtea interioară de dedesubt. Nimeni n-a cerut 
şi nimeni n-a primit îndurare. La fel ca în Martishe. Se întoarse spre 
Vaelin cu chipul încruntat. Noi am pierdut nouă oameni. Alţi zece 
au fost răniţi. Sora Gilma se ocupă de ei. 

— Impresionant, comentă Malcius. Își strânsese bine în jurul 
corpului mantia tivită cu blană și părul roșu îi flutura în vântul 
rece care mătura meterezele. Să ai pierderi așa mici şi să omori așa 
mulţi oameni. 

— Prinşi între ciocanele noastre de luptă și arcașii fratelui 
Nortah de pe ziduri... Caenis strânse din umeri. N-au avut multe 
șanse, Alteță. 

— Lordul Fiefului are vreo dispoziţie cu privire la cumbraelinii 
morţi? îl întrebă Vaelin pe prinţ. 

După încheierea bătăliei, Mustor dispăruse, ocupându-se pro- 
babil cu inspectarea amănunțită a beciului cu vinuri din cetăţuie. 


ANTHONY RYAN 
460 


— Să-i ardem ori să-i azvârlim de pe ziduri. Mă-ndoiesc că-i 
îndeajuns de treaz ca să-i pese. 

În dimineaţa aceasta glasul prinţului era tăios. Vaelin ştia că el 
fusese în fruntea șarjei prin poartă, urmat îndeaproape de Alucius 
Al Hestian. Cei douăzeci de discipoli ai uzurpatorului apăraseră 
energic, totuşi pentru scurt timp, curtea interioară, iar Alucius 
căzuse de pe cal și dispăruse în învălmăşeală. După bătălie, fusese 
scos de sub un morman de trupuri, viu, dar lipsit de cunoştinţă, 
cu spada lui scurtă murdară de sânge închegat și cu un cucui uriaș 
la cap. Se găsea acum sub îngrijirea Surorii Gilma, însă tot nu-și 
revenise. 

Fă-l să se joace cu o sabie pentru zece zile și minte-l că-i un 
războinic, gândi înnegurat Vaelin. Ar fi fost mai bine dacă l-aș fi 
legat fedeleș de şaua calului din prima zi și l-aș fi trimis înapoi 
la cetate. Îşi alungă sentimentul acela de vinovăţie şi se întoarse 
către Caenis. 

— Ştii ceva despre felul cum își tratează cumbraelinii morţii? 

— De obicei, îi îngroapă. Păcătoşii sunt dezmembraţi și 
abandonaţi să putrezească. 

— Mi se pare cinstit, mormăi Malcius. 

— Strânge niște oameni, îi porunci Vaelin lui Caenis, duceţi-i 
în căruţă la poalele muntelui şi îngropaţi-i. Pe hartă este însem- 
nat un sat la opt kilometri de trecătoare spre miazăzi. Trimite un 
călăreț după preotul local. El poate rosti cuvintele potrivite. 

Caenis aruncă o uitătură nesigură către prinţ. 

— Şi pe uzurpator? 

— Da. 

— Oamenilor nu le va plăcea... 

— Nu dau niciun vânt de câine pe ce le place oamenilor! 
Vaelin se înflăcără şi-şi înfrână iritarea despre care știa că se datora 
vinovăţiei faţă de Alucius. Cere voluntari, oftă el spre Caenis. Raţie 
dublă de rom și un argint pentru primii douăzeci care se oferă. Făcu 
o plecăciune înaintea prinţului. Cu permisiunea voastră, Alteță, am 
treburi urgente... E 

— Să înţeleg că ţi-ai trimis călăreții cei mai buni? întrebă 
Malcius. 

— Fraţii Nortah şi Dentos. Dacă nu se va întâmpla nimic 
neprevăzut, ordinul regelui va ajunge în două zile la Lordul 
Bătăliilor. 

— Prea bine atunci. Nu mi-ar fi plăcut deloc ca toate astea să 
fi fost în zadar. 

Vaelin se gândi la chipul senin al lui Alucius, îmbujorat după 
altă oră de stângăcii în care încercase să înveţe mânuirea spadei. 

— Nici mie, Alteță. 


Pielea îi era palidă și umedă la atingere, iar părul negru i se 
lipise de scalpul ud de transpiraţie. Ridicarea şi coborârea regulate, 
netulburate ale pieptului nu diminuau cu nimic vinovăția lui Vaelin. 

— În curând își va reveni pe deplin. Sherin puse palma pe 
fruntea băiatului. Febra i-a scăzut iute, cucuiul i s-a micșorat deja 
şi... privește. i 

Arătă spre ochii închiși ai lui Alucius, iarVaelin văzu că globii 
oculari se mişcau pe sub pleoape. 

— Ce-nseamnă asta? 

— Visează, aşadar creierul nu i-a fost probabil vătămat. Se 
va deştepta peste câteva ore şi se va simţi destul de rău, dar își va 
recăpăta cunoştinţa. Îl privi în ochi și surâse cald și vesel. Mă bucur 
să te revăd, Vaelin! 

— Şi eu mă bucur să te revăd, Soră! 

— Se pare că ești blestemat să-mi fii salvator. 

— Dacă n-aş fi fost eu, tu n-ai fi fost defel în pericol. 

Privi în jurul sălii de mese pe care Sora Gilma o transfor- 
mase temporar în spital. Ea era lângă șemineu și râdea voios la 
Janril Norin, fostul ucenic de menestrel, căruia îi cosea o rană la 
braţ, în timp ce bărbatul o delecta cu una dintre isprăvile lui mai 
deșucheate. 

— Putem sta de vorbă? o întrebă Vaelin pe Sherin. Vreau să 
aflu mai multe despre perioada captivităţii tale. 

Zâmbetul ei păli puţin, dar încuviinţă dând din cap. 

— Sigur că da. 

Tânărul o conduse spre metereze, departe de orice urechi curi- 
oase. În curtea de dedesubt, soldaţii încărcau cumbraelinii morți în 
cotigi, schimbând glume silite, totuşi pline de viaţă, printre petele 
de sânge închegat şi membrele ce începeau să înţepenească. Din 
pasul împleticit al unora, bănui că fratele Caenis distribuise o parte 
din rațiile de rom. 

— Îi îngropaţi? întrebă Sherin. 

Vaelin fu surprins de lipsa de șoc sau dezgust din vocea ei, dar 
viaţa ca tămăduitor o obișnuise neîndoios cu vederea morții. 

— Așa pare potrivit. 

— Mă îndoiesc că până și propriul popor ar fi făcut-o. Au păcă- 
tuit împotriva zeului lor, nu? 

— Ei nu credeau aşa. Tânărul înălță din umeri. De altfel, n-am 
făcut asta neapărat pentru ei. Veştile despre cele întâmplate aici se 
vor răspândi prin tot Fieful. Mulţi cumbraelini fanatici se vor grăbi 
să spună c-a fost un masacru. Dacă se va afla că am dovedit respect 
faţă de obiceiurile lor privind morţii, s-ar putea ca ura ce se dorește 
aţâțată să fie domolită. 

— Vorbești aproape ca un Aspect. 

Surâsul ei era luminos și deschis, răscolindu-i o durere veche şi 
familiară din piept. Sherin era diferită; fata severă şi reținută pe care 
o cunoscuse cu aproape cinci ani în urmă se transformase într-o 
tânără sigură pe sine. Totuși, esenţa ei se păstrase; o văzuse din felul 
cum pusese palma pe fruntea lui Alucius și din implorările dispe- 
rate dinapoia călușului, când crezuse că Vaelin îşi va da viaţa pentru 
ea. Compasiunea ardea ca o flacără în Soră. 

— Se pare că noi suntem mereu în colţuri diferite ale Tărâ- 
mului, urmă Sherin. Anul trecut am avut norocul de a o cunoaște 
pe prinţesa Lyrna. Mi-a spus că sunteţi prieteni și am rugat-o să-ţi 
transmită salutările mele. 

Prieteni. Ferneia aceea minte așa cum alții respiră. 

— Da, mi le-a transmis. 

Era clar că ea nu ştia; Aspectul Elera nu-i spusese niciodată 
motivul pentru care ei doi erau mereu atât de îndepărtați. Brusc, 
decise ca ea să nu afle niciodată. 

— Mustor te-a rănit? întrebă el. Te-a...? 

— Doar câteva vânătăi, când am fost capturată. Îi arătă urmele 
de cătușe de pe încheieturi. În rest sunt nevătămată. 

— Când te-a capturat? 

— Acum şapte-opt săptămâni. Poate chiar mai mult. Am 
pierdut noţiunea timpului între zidurile acestei fortărețe. Fusesem 
rechemată la Casa Ordinului din Warnsclave și aşteptam să-mi iau 
postul cel nou în primire, când Aspectul Elera m-a pus să cerce- 
tez leacuri noi. Este o sarcină incredibil de plictisitoare! Pisezi la 
nesfârșit plante uscate și amesteci preparate, iar majoritatea au 
un miros oribil. M-am şi plâns de altfel Aspectului, dar mi-a spus 
că trebuia să dobândesc o înţelegere mai largă asupra funcţionării 
Ordinului. În tot cazul am fost cu adevărat fericită când un mesager 
a sosit de la fosta mea Misiune cu vestea unei epidemii de Mâna 
Roșie. Eu lucrasem la un preparat care poate oferi speranţa unui 
tratament sau, cel puţin, a reducerii simptomelor. Aşa că maestrul 
local trimisese după mine. 

Mâna Roșie... Plaga care bântuise prin cele patru Fiefuri îna- 
inte ca regele să fi unificat Tărâmul, răpind mii de vieţi în cei doi ani 
de infern ai domniei ei. Nicio familie nu scăpase neatinsă și nicio 
altă boală nu era mai temută. Totuși, Mâna Roșie nu mai fusese 
văzută de aproape cincizeci de ani în Tărâm. 

— A fost o cursă, rosti Vaelin. 

Ea încuviinţă dând din cap. 

— M-am dus singură, temându-mă ca boala să nu se fi extins, 
dar n-am găsit niciun bolnav, ci doar morţi. Misiunea era tăcută 
și am crezut-o pustie. Înăuntru nu erau decât leșuri, însă pe care 
nu le omorâse Mâna Roșie; fuseseră spintecați și sfârtecaţi până și 
bolnavii din paturi. Discipolii lui Mustor pândiseră și nu cruţaseră 
pe nimeni. Am încercat să fug, dar m-au prins, bineînţeles. Am fost 
încătușată și adusă aici. 

— Îmi pare rău. 

— Tu n-ai nicio vină în toate astea. M-ar durea să cred că ai 
gândit așa. 

Ochii lor se întâlniră din nou şi durerea din pieptul tânărului 
zvâcni iarăși. 

— Mustor ţi-a spus ceva? Vreun motiv care i-ar putea explica 
faptele? 

— El mi-a vizitat aproape zilnic celula. La început a părut 
îngrijorat de situaţia mea, s-a asigurat că am suficientă hrană și apă, 
ba chiar mi-a adus cărți și pergament când i-am cerut. Dar întot- 
deauna vorbea de parcă ar fi fost posedat și cuvintele aveau rareori 
înţeles. Bolborosea întruna despre zeul lui şi cita pasaje din cele 
zece Cărţi pe care cumbraelinii le cinstesc atât de mult. La început 
am crezut că voia să mă convertească, însă apoi mi-am dat seama 
că, de fapt, nu vorbea cu mine și nici nu-i păsa de opiniile mele. 
Simţea pur și simplu nevoia de a rosti cuvinte pe care nu le putea 
rosti înaintea discipolilor lui. 

— Ce cuvinte? 

— Cuvinte de îndoială. Hentes Mustor se îndoia de zeul lui. 
Nu de existenţa lui, ci de motivele şi de intenţiile lui. Pe atunci nu 
știam că-și ucisese tatăl, se pare că la cererea zeului aceluia. Poate 
că vinovăția îl făcuse să-și piardă minţile. l-am și spus asta. l-am 
spus că, dacă credea că mă putea folosi pentru a te ucide pe tine, 
atunci era cu adevărat nebun. l-am spus că tu îl vei ucide într-o 
clipită. Se pare că m-am înșelat. Îi cercetă chipul cu luare-aminte. 
Era cu adevărat nebun, Vaelin? Nebunia îl împinsese să acţioneze? 
Sau era... altceva? Am impresia că tu știi mai multe decât afirmi. 

Vaelin ar fi vrut să-i fi spus; imboldul acela îl ardea în piept, 
nevoia de a împărtăși totul cu cineva. Lupul din Urlish şi din 
Martishe, întâlnirea cu Nersus Sil Nin, „cel care așteaptă“, şi vocea... 
aceeaşi voce pe care o auzise de pe buzele a doi bărbaţi morți. 
Totuși, ceva îl opri. De data aceasta nu era cântecul sângelui, ci 
altceva mult mai lesne de înţeles. O astfel de cunoaștere este peri- 
culoasă. Și ea a trecut prin destule pericole din cauza mea. 

— Nu sunt decât un Frate cu o spadă, îi răspunse el. Pe măsură 
ce trec anii, îmi dau seama că știu foarte puţine. 

— Ai știut destule ca să-mi salvezi viaţa. Ai știut că Mustor nu 
mai vrea să ucidă. Fusesem absolut convinsă că-l vei ucide când vei 
vedea că m-a luat prizonieră... Am fost tare mândră de tine, mân- 
dră că n-ai făcut-o. Nebun sau nu, ucigaș sau nu, n-am putut simţi 
răutate în el. Doar durere și vinovăţie. 

De jos se auzi gălăgie. Vaelin cobori privirea și-l zări pe Lordul 
Mustor al Fiefului ocărându-l pe Caenis; din sticla pe care o ţinea 
în mână, vinul gâlgâia pe caldarâmul curţii interioare. Lordul era 
răvășit, nebărbierit și, judecând după vorbele lui împleticite, con- 
siderabil mai beat decât de obicei. 

— Lasă-i să putrezească! M-auzi? În Cumbrael nu-i îngropăm 
pe păcătoşi, nu, nu! Le retezăm capetele și-i dăm pradă ciori... 

Călcă pe o pată de sânge încă lunecoasă, se dezechilibră şi 
căzu, împroșcându-se cu vin. Sudui extravagant și-l pocni peste 
mâini pe Caenis care se grăbise să-l ajute să se ridice. 

— Am zis să-i laşi pe păcătoşi să putrezească! Asta-i cetatea 
mea. Prinţ Malcius? Lord Vaelin? Asta-i cetatea mea! 

— Cine-i bărbatul acesta? întrebă Sherin. Pare... tulburat. 

— Lordul legitim al Fiefului cumbraelinilor, așa să-i ajute 
Credinţa! Tânărul îi zâmbi în semn de scuză. Trebuie să plec. 
Regimentul meu va rămâne aici, așteptând ordine de la rege. Îi voi 
cere Fratelui-comandant Makril să-ţi asigure o escortă care să te 
conducă înapoi la Ordin. 

— Aș prefera să mai rămân şi eu o vreme. Cred că Sora Gilma 
se va bucura de ajutor. În plus, noi abia dacă am apucat să facem 
schimb de noutăți. Am multe de împărtășit. 

Același zâmbet sincer, aceeași durere în pieptul lui. Trimite-o 
de-aici, îi ordonă vocea lui interioară. Dacă o ţii aici, va rezulta 
numai durere. 

— Lord Vaelin! Strigătul Lordului Fiefului îi atrase iarăși 
atenţia asupra curţii interioare. Unde eşti? Opreşte-i pe oamenii 
aceştia! 

— Şi eu am multe de împărtășit, rosti tânărul, apoi se întoarse. 


La început, Lordul Mustor se înfurie pe refuzul lui Vaelin 
de a opri îngroparea trupurilor, reafirmându-şi sonor stăpânirea 
asupra cetăţuii și primatul autorităţii pe pământurile sale. Când 
tânărul răspunse simplu că el era un slujitor al Credinței și, ca 
atare, nu era legat de poruncile Lorzilor Fiefurilor, dispoziţia lui 
Mustor se schimbase într-o îmbufnare încruntată. După ce ape- 
lurile pe care le adresase prinţului Malcius se aleseseră doar cu o 
privire rece de dezaprobare, el plecase în odăile răposatului său 
frate, unde depozitase o parte importantă din rezerva de vinuri a 
beciurilor cetăţuii. 

Rămaseră în Cetăţuia Înaltă alte opt zile, așteptând nerăb- 
dători vestea terminării războiului. Vaelin le găsi ocupaţie 
oamenilor prin antrenamente constante şi patrulări prin munţi. 
Mormăiturile se reduseseră și moralul soldaţilor era ridicat, 
amplificat de victoria obţinută și de prăzile din cetăţuie și de 
la morţi, care, deși sărăcăcioase, satisfăcuseră dorinţa cazonă 
esenţială de jefuire. 

— Dă-le victorii, aur în buzunare şi câte o femeie la răstim- 
puri, îi spuse Krelnik lui Vaelin într-o seară, și te vor urma până la 
capătul lumii. 

Așa cum făgăduise Sora Sherin, Alucius Al Hestian se trezise 
în ziua a treia şi trecuse probele de bază care arătaseră că nu suferise 
nicio afecţiune permanentă a creierului, deși nu-și putea aminti 
nimic din bătălie și nici felul cum fusese rănit. 

— Așadar, este mort? îl întrebă el pe Vaelin. Se aflau în curtea 
interioară și priveau instrucţia de seară a soldaţilor. La uzurpator 
mă refer... 

— Da. 

— Crezi că el i-a dat Săgeţii Negre scrisorile de liberă trecere? 

— Nu-mi pot da seama cum altfel să fi putut ajunge în mâinile 
lui. Se pare că bătrânul Lord al Fiefului s-a străduit din răsputeri 
să-și protejeze fiul. 

Alucius îşi strânse mantia mai mult în jurul umerilor și ochii 
lui adânciţi în găvane îl făcură să pară ca un moş ascuns îndărătul 
măștii unui flăcău. 

— Atâta sânge vărsat pentru două scrisori, clătină el din cap. 
Linden ar fi plâns dacă ar fi văzut asta. Strecură mâna sub mantie 
şi desprinse de la brâu sabia scurtă pe care o primise de la Vaelin. 
Poftim, rosti el întinzându-i mânerul. Nu mai am nevoie de ea. 

— Păstreaz-o. Este un cadou de la mine. Trebuie să ai un suve- 
nir din perioada cât ai fost soldat. 

— Nu pot. Regele ţi-a dăruit-o ţie... 

— lar acum eu ţi-o dăruiesc ţie. 

— Nu pot... N-ar trebui oferită unuia ca mine. 

Văzând felul cum strângea mânerul şi tremurul degetelor sale, 
Vaelin își reaminti pelicula sângerie care-i acoperise tăișul când îl 
scoseseră de sub maldărul de cadavre de lângă poartă. Chipul bătă- 
liei este cel mai hâd când îl vezi prirna dată. 

— Cui altuia mai bun s-o fi dat? întrebă et punând mâna pe 
spadă doar pentru a o împinge cu blândeţe. Așaz-o pe perete când 
ajungi acasă. Las-o acolo. Eu n-o mai iau. 

Băiatul păru gata să mai spună ceva, dar se abţinu şi strecură 
spada înapoi la brâu. 

— Cum dorești, milord. 

— Vei scrie despre cele întâmplate? Merită un poem, nu crezi? 

— Sunt convins că merită o sută, dar mă-ndoiesc că voi scrie 
măcar unul dintre ele. După ce mi-am recăpătat cunoștința, cuvin- 
tele nu par să-mi mai vină în minte ca până acum. Am încercat, am 
luat pana şi pergamentul, însă n-am inspiraţie. 

— Durează o vreme până ce un om rănit redevine ce a fost 
înainte. Odihnește-te şi hrăneşte-te bine. Sunt convins că talentul 
îţi va reveni. 

— Aşa sper și eu, surâse slab băiatul. Poate că-i voi scrie 
Lyrnei. Sunt sigur că pentru ea pot găsi niște cuvinte. 

Vaelin, care avea o mulţime de cuvinte personale pen- 
tru prinţesă, încuviinţă şi-şi îndreptă atenţia spre instrucţie, 

descărcându-și furia bruscă asupra unui bărbat care ţinuse ciocanul 
de luptă prea sus în formaţia defensivă. 

— Mai jos, idiotule! Cum poţi să spinteci un cal dacă stai cu 
arma-n văzduh? Sergent, o oră suplimentară de instrucţie pentru 
omul ăsta! 

Toate serile erau petrecute în tovărăşia lui Sherin. Stăteau 
împreună în Sala Lordului și-și povesteau întâmplările prin care 
trecuseră în ultimii ani. Vaelin descoperi că Sora călătorise mult 
mai mult decât el, vizitând Misiuni ale celui de-al Cincilea Ordin 
din toate cele patru Fiefuri ale Tărâmului, ba fusese chiar şi cu 
o corabie până la enclava din Ținuturile de Miazănoapte, unde 
Lordul Turnului Vanos Al Myrna conducea în numele regelui. 

— Un loc plin de viaţă, în ciuda gerului, spuse fata. Și cămin 
pentru multe neamuri diferite. Majoritatea ţăranilor sunt, de fapt, 
exilați din sudul Imperiului alpiran. Oameni înalţi și frumoşi, cu 
pielea neagră. Se pare că ei şi-au înfuriat împăratul şi de aceea au 
fost siliţi să fugă pe corăbii pentru a scăpa de exterminare şi au 
ajuns cu cincizeci de ani în urmă în Ținuturile de Miazănoapte. 
Majoritatea Gărzii Lordului Turnului este formată din exilați, care 
au o reputaţie cumplită. 

— l-am întâlnit o dată pe Lordul Turnului şi pe fiica lui. Nu 
cred că ea m-a plăcut prea mult. 

— Faimoasa odraslă lonakă? Era absentă când am fost eu 
acolo, plecată în codri cu seordahii. Ei par s-o stimeze foarte mult, 
la fel și pe tatăl ei. Este ceva legat de marea bătălie împotriva 
Hoardei de Gheaţă. 

Vaelin îi povesti despre lunile pe care le petrecuse în Martishe 
şi-i împărtăși amintirea dureroasă a morţii lui Al Hestian, 
simțindu-se laş şi mincinos pentru că trecu sub tăcere planul lui 
ucigaș. 

— A fost un act de milostenie, îi zise ea prinzându-i mâna şi 
zărindu-i vinovăția de pe chip. Ar fi fost împotriva Credinței să-l fi 
lăsat să sufere. 

— Am făcut multe în numele Credinței. 

Tânărul își privi pielea acoperită de cicatrice a mâinii, alături 
de netezimea albă a mâinii fetei. Mâini de ucigaș și mâini de tărnă- 
duitor. Pe Credinţă, de ce mi se pare ea atât de fierbinte? 

— Tot ce putem face noi, rosti Sherin, este să ne întrebăm dacă 
am săvârşit fapte rele în numele Credinței. Tu ai făcut rele, Vaelin? 

— Am ucis oameni pe care nu-i cunoşteam. Unii au fost cri- 
minali, alţii asasini, simple lepădături. Dar unii, ca fanaticii amăgiţi 
care au locuit aici, au fost oameni care aveau pur și simplu altă 
credinţă. Oameni care mi-ar fi putut fi prieteni dacă ne-am fi întâl- 
nit în alt timp sau loc. 

— Cei care au locuit aici au fost ucigași. Ei au măcelărit o 
întreagă Misiune a Ordinului meu doar pentru a mă captura. Tu ai 
putea face vreodată acelaşi lucru? 

Nu înţelege, își dădu Vaelin seama. Nu vede ucigașul din mine. 

— Nu, răspunse el şi, dintr-un motiv necunoscut, se simţi 
iarăși ca un mincinos. Nu, n-aş putea. 


Pe măsură ce zilele trecură, Vaelin începu să se legene în visul 
că regele și Ordinul le-ar fi putut îngădui să rămână aici — o garni- 
zoană permanentă în ţinuturile cumbraeline. El ar fi fost stăpânul 
cetăţuii, o amintire vie a preţului rebeliunii pentru orice fanatici 
cumbraelini. Sherin ar fi putut înființa o Misiune care să se ocupe 
de bolnavii din locurile acestea aspre și îndepărtate și ei ar fi putut 
sluji Credinţa și Tărâmul în izolare fericită, vreme de mulţi ani. 
Deși recunoștea imposibilitatea visului, acesta îi dăinuia în minte, 
o speranţă luminoasă și ispititoare, care sporea cu fiecare imagine 
înșelătoare. Caenis s-ar fi ocupat de biblioteca din cetăţuie și ar 
fi înfiinţat o școală pentru copiii din zonă, învățându-i literele şi 
adevărul Credinței. Barkus ar fi avut în grijă fierăria, Nortah graj- 
durile, iar Dentos ar fi devenit Vânător-șef. El i-ar fi adus pe Scrijelit 
și pe Frentis din Casa Ordinului pentru a li se alătura. Ştia că era o 
himeră, o minciună pe care și-o spunea după fiecare seară petrecută 
în tovărășşia lui Sherin. Pentru că nu dorea să se termine, pentru 
că voia ca tihna pe care o simţea în prezenţa ei să dureze cât de 

mult s-ar fi putut. Începu chiar să compună în minte o propunere 
oficială adresată Aspectului Arlyn, pe care o reformulă și o șlefui, 
totuși amână întruna momentul când i-ar fi cerut lui Caenis s-o 
scrie pentru el. Rostirea cu glas tare i-ar fi dezvăluit absurditatea, 
așa că preferă visul. 

Dimensiunea amăgirii sale deveni limpede în dimineaţa celei 
de-a noua zile. Vaelin se deşteptase devreme, inspectase sumar 
straja porţii și făcea un tur al santinelelor de pe metereze înainte 
de a-și lua micul dejun. Santinelele erau înfrigurate, însă destul de 
voioase, ceea ce-l făcuse să suspecteze că recurseseră la o duşcă sau 
două din Prietenul Fratelui în timpul serviciului. Se opri o clipă 
înainte să coboare în curtea interioară și privi măreţia mohorâtă 
a peisajului. Un loc neprietenos în care să slujești pentru tot restul 
vieții. Dar liniștit, binecuvântat de liniștit. 

Mulţi ani după aceea avea să-și reamintească limpede strălu- 
cirea soarelui dimineţii care scânteia albastru-argintiu pe zăpada 
proaspăt ninsă ce acoperea vârfurile munţilor din jur, seninul claral 
cerului şi vântul tăios care-i biciuia faţa. N-avea să uite niciodată... 
momentul dinainte ca totul să se schimbe. 

Tocmai se pregătea să se întoarcă și să coboare, când privirea 
îi fu atrasă de drumul lung şi îngust care suia din vale; pe drumul 
acela un călăreț galopa spre cetăţuie. Chiar şi de la depărtare putea 
zări norişorul strălucitor de aburi al răsuflării calului, care se stră- 
duia să urce panta abruptă. Dentos, înţelese el când călărețul se 
apropie. Dentos fără Nortah. 

Chipul lui Dentos era cenușiu de oboseală când descălecă în 
curtea interioară; o vânătaie îi acoperea un obraz. 

— Frate, îl salută el pe Vaelin cu glas încărcat de tristeţe și 
oboseală, trebuie să-ţi vorbesc. 

Se clătină puţin şi Vaelin întinse braţul ca să-l susțină. 

— Ce este? întrebă el. Unde-i Nortah? 

Dentos îi surâse fără veselie. 

— Cred că la mulţi kilometri depărtare. Chipul i se înnegură 
şi cobori ochii, parcă temându-se să-i întâlnească pe ai lui Vaelin. 

Fratele nostru a-ncercat să-l ucidă pe Lordul Bătăliilor. Este un 
fugar, urmărit de jumătate din Straja Tărâmului. 


— S-a dat o bătălie, povesti Dentos ținând în palme un pahar 
cu lapte cald stropit cu rachiu. Stătea lângă focul din sala de mese; 
Vaelin îi chemase şi pe Barkus, şi pe Caenis să-i audă povestea, 
precum și pe prinţul Malcius şi pe Sora Sherin, care-i aplicase un 
balsam pe vânătaie. Cumbraelinii strânseseră vreo cinci mii de 
oameni pentru a da piept cu Straja Tărâmului la Vadul Apei-verzi. 
Nu erau mulţi pentru a se opune unui duşman atât de numeros, 
dar bănuiesc că încercau să câştige timp pentru întărirea apărărilor 
cetăţii lor. Ar fi putut doborî mulți inamici când au trecut râul, 
totuși Lordul Bătăliilor era prea iscusit pentru ei. Și-a adunat toată 
cavaleria pe malul de miazăzi pentru a le atrage atenţia și a trimis 
jumătate din pedestrime să traverseze râul printr-un loc mai adânc 
din aval la prima oră a dimineţii. A pierdut cincizeci de oameni din 
cauza curentului iute, însă ceilalți au trecut. Le-au căzut cumbra- 
elinilor din flancul stâng, pe când abia scoteau săgețile. Când eu şi 
Nortah am ajuns acolo, totul se terminase, locul arăta ca un abator 
și râul era însângerat. i 

Dentos se opri să soarbă niște lapte, cu chipul mai înnegurat 
decât îl văzuse Vaelin vreodată. 

— Au capturat câteva sute de prizonieri, urmă el. L-am găsit 
pe Lordul Bătăliilor citindu-le sentinţa de condamnare la moarte. 
Nu cred c-a fost încântat să audă vestea pe care i-am adus-o. 

— l-aţi dat ordinul semnat de rege? întrebă Malcius. 

— Da, Alteță. El a privit sigiliul, apoi ne-a chemat în cortul 
lui. După ce l-a citit, a vrut să ştie dacă văzuserăm noi înșine tru- 
pul uzurpatorului, dacă moartea lui era sigură și aşa mai departe. 
Nortah l-a asigurat în această privință, dar Lordul Bătăliilor l-a 
întrerupt. „Cuvintele fiului unui trădător nu-nseamnă pentru mine 
mai mult decât o baligă de porc“, i-a zis. 

— Şi Nortah a vrut să-l ucidă pentru asta? întrebă Barkus. 

Dentos clătină din cap. 

— Nortah s-a înfuriat, desigur, și arăta de parcă ar fi fost gata 
să-l omoare pe ticălos chiar acolo, dar n-a făcut-o. A scrâșnit din 
dinţi şi a replicat: „Eu nu sunt fiul nimănui, milord. Aţi primit 
porunca regelui că războiul acesta s-a terminat. Vă veţi supune ei?“ 

Dentos amuţi și privi în depărtare. 

— Frate, îl îndemnă Caenis, ce s-a-ntâmplat? 

— Lordul Bătăliilor a spus că nu avea nevoie de sfaturi despre 
cum să-l slujească pe rege. Înainte de a porni cu Straja Tărâmului 
spre casă, trebuia să aplice justiţia asupra celor care ridicaseră arma 
împotriva Coroanei. 

— Adică avea să continue executarea prizonierilor, spuse 
Vaelin. 

Și-l reaminti pe Nortah după întoarcerea din Martishe, dis- 
perarea obosită din ochii lui când bea ca să-și amorţească durerea 
din inimă. Le vom aduce Credinţa tuturor Tăgăduitorilor nenorociti. 

— Da, oftă Dentos. Nortah i-a spus că nu putea. l-a spus că 
însemna să încalce porunca regelui. Lordul Bătăliilor a hohotit și a 
răspuns că mesajul regelui nu conţinea nicio dispoziţie în privinţa 
lepădăturilor Tăgăduitoare care fuseseră capturate. I-a zis lui 
Nortah s-o şteargă, fiindcă altfel îl va trimite în Lumea de Dincolo 
lângă tatăl lui trădător, indiferent dacă era sau nu un Frate. 

Vaelin închise ochii și se sili să întrebe: 

— Cât de rău a fost rănit Lordul Bătăliilor? 

— Păi, răspunse Dentos, de-acum încolo va trebui să se șteargă 
la fund cu mâna stângă. 

— Pe Credinţă! icni Caenis. 

— Ce rahat! zise Barkus. 

— De ce nu l-a omorât? întrebă Vaelin. 

— Fiindcă l-am oprit eu, răspunse Dentos. Am izbutit să-i stă- 
pânesc următoarea lovitură. L-am implorat, l-am rugat să-și pre- 
dea spada. Nu cred nici măcar că m-a auzit. Nortah era cu minţile 
pierdute, am putut s-o văd în ochii lui, ca un câine turbat, dispe- 
rat s-ajungă la Lordul Bătăliilor. Nemernicul era în genunchi şi se 
holba la ciotul care-i fusese mâna, se uita la sângele care țâşnea. Eu 

şi Nortah ne-am bătut. Își frecă inconştient vânătaia de pe obraz. 
Eu am pierdut. Norocul Lordului Bătăliilor a fost că gărzile lui au 
intrat atrase de gălăgia aceea. Nortah a ucis doi şi i-a rănit pe ceilalți. 
Mai mulţi au sosit în fuga mare. A mai ucis doi și a alergat la calul 
lui. A izbutit să treacă prin toată tabăra Străjii Tărâmului; la urma 
urmelor, cine ar fi crezut că un Frate tocmai retezase mâna Lordului 
Bătăliilor? În zăpăceala care a urmat, am reușit să scap. M-am gân- 
dit că n-o să fiu foarte popular, când se vor liniști lucrurile, așa că 
am petrecut o zi ascuns în pădure, apoi am pornit către cetăţuie. 
Pe drum am auzit zvonuri despre Fratele nebun, pe urmele căruia 
pornise jumătate din Straja Tărâmului. Se spunea că ultima dată 
fusese văzut mergând spre apus. 

— Ceea ce-nseamnă că, de fapt, ar putea merge absolut ori- 
unde, comentă Barkus. Nu-l vor prinde niciodată. 

— N-a fost un lucru bun, Frate, vorbi grav Malcius către Vaelin. 
Ordinul asigură protecţie tuturor Fraţilor săi, dar asta... Clătină din 
cap. Regele nu va putea face altceva decât să-l condamne la moarte. 

— Atunci să sperăm că Fratele nostru își va găsi drumul iute 
către ţinuturi mai sigure, rosti Caenis. Este probabil cel mai bun 
călăreț din Ordin și foarte iscusit în sălbăticie. Va fi greu ca Straja 
Tărâmului să-l prindă... 

— Nu va fi prins de Straja Tărâmului, zise Vaelin. 

Se duse la masa pe care se afla spada lui și o puse pe spinare, 
strânse curelele, după care își trase mantia peste umeri. Simţea 
cum îl urmăresc ochii lui Sherin, totuși îi era imposibil să pri- 
vească spre ea. 

— Frate Caenis, rosti el, preia comanda regimentului. Vei 
trimite un mesager la Aspectul Arlyn, informându-l că am pornit 
în căutarea Fratelui Nortah, pentru a-l aduce înaintea justiţiei. 
Regimentul va aştepta aici ordinele regelui. 

— Te duci după el? Barkus părea stupefiat. L-ai auzit pe prinţ. 
Dacă-l aduci înapoi, va fi spânzurat. Este Fratele nostru... 

— Este un fugar în faţa justiţiei regelui și o rușine pentru 
Ordin. Și mă-ndoiesc că-mi va acorda şansa de a-l aduce înapoi. 

Se sili să o privească pe Sherin, căutând cuvinte de rămas-bun, 
dar nu găsi niciunul. Ochii ei străluceau și tânărul își dădu seama 
că era gata să izbucnească în lacrimi. Îmi pare rău, ar fi dorit să-i 
spună, însă nu putu, fiindcă îl apăsa prea tare povara a ceea ce tre- 
buia să facă. 

— Oricum, întrebă Barkus, de ce crezi că tu l-ai putea găsi? 
Este de departe un călăreț mai bun decât tine și se descurcă mai 
bine și în sălbăticie. 

Nu are un cântec al sângelui care să-l poată călăuzi. Cântecul 
acela pornise din clipa în care Dentos începuse să povestească, un 
ton monoton care se însufleţea ori de câte ori gândurile lui Vaelin 
se întorceau spre miazănoapte. 

— O să-l găsesc. 

Se întoarse către Malcius și se înclină scurt. 

— Îngăduiți-mi să mă retrag, Alteță. 

— Doar nu mergi singur? întrebă prinţul. 

— Mă tem că trebuie să insist în privinţa aceasta. 

Îşi privi pe rând Fraţii — Barkus era furios, Caenis derutat, 
Dentos trist — și se întrebă dacă ei îl vor ierta vreodată. 

— Aveţi grijă de oameni, rosti el şi ieşi din sală. 

CAPITOLUL 7 


Cetatea renfaelină Cardurin fusese clădită la poalele munţilor din 
miazănoapte. Apropiindu-se de zidurile ei cu Scuipă-rău pășind 
fără grabă, Vaelin rămase surprins de complexitatea construcției: 
toate străzile pavate cu bolovani suiau în serpentine ce păreau tot 
mai pieptișe şi mai strânse. De ambele părţi se ridicau clădiri înalte 
și prismatice din gresie, încununate de acoperișuri cu țigle din lut. 
Cetatea era un tot interconectat, cvartalele fiind legate între ele 
prin pasarele, arcuri înalte ce se curbau elegant între ziduri. Avea 
impresia că privea un codru din piatră. 

Un lăncier care-l salută cu respect îi făcu semn să treacă prin 
poartă. Ordinul fusese întotdeauna privit cu stimă în Renfael, o 
consideraţie care rămăsese nediminuată în ciuda războaielor 
unificării, când Aspectele luaseră partea regelui: Oamenii de pe 
străzile de după poartă îi aruncau priviri curioase, dar nici nu se 
holbau, nici nu-l arătau cu degetul, ceea ce detesta pe străzile din 
Varinshold. : 

ÎI lăsă pe Scuipă-rău lângă poartă cu un grăjdar care-i dădu 
indicaţii cum să ajungă la Misiunea celui de-al Şaselea Ordin. 

— E niţel de urcat, Frate, spuse bărbatul luând frâul lui 
Scuipă-rău şi întinzându-se să-l mângâie pe nas. 

— Nu! exclamă Vaelin și-i opri brusc mâna, astfel că dinţii 
armăsarului pocniră în gol. Este iritabil și am străbătut cale lungă 
în astea două săptămâni. 

— Aha. Grăjdarul se trase puţin îndărăt şi rânji la Vaelin. Fac 
prinsoare că ești singurul de care ascultă, așa-i? 

— Să știi că mă mușcă și pe mine. 

Casa Misiunii celui de-al Şaselea Ordin se afla aproape de vâr- 
ful cetăţii și grăjdarul nu exagerase în privinţa urcușului, astfel că 
Vaelin simţi că-l dureau binișor picioarele când ajunse să tragă de 
clopoţelul suspendat lângă ușă. Fratele care deschise era lat în spate 


ANTHONY RYAN 


476 


și avea o barbă bogată; ochi albaștri șireţi priveau de sub sprânce- 
nele stufoase. 

— Fratele Vaelin? întrebă el. 

Vaelin se încruntă surprins. 

— Sunt așteptat? 

— Acum două zile a sosit un călăreț din capitală. Aspectul a 
fost informat în legătură cu misiunea ta și mi-a poruncit să te ajut 
în tot ce vei cere, dacă vei ajunge aici. Mă aştept ca misive similare 
să fi fost trimise la Misiuni din tot Tărâmul. Nefericită întâmplare! 
Se trase într-o parte. Intră, te rog, trebuie să fii flămând. 

Vaelin fu condus printr-un coridor slab luminat, apoi urcă un 
palier de trepte, după aceea încă unul. 

— Eu sunt Fratele-comandant Artin, se prezentă bărbosul în 
timp ce urcau. Îmi pare rău în privinţa scărilor. Renfaelinii numesc 
Cardurinul „cetatea scărilor nenumărate“. 

— Pot să întreb de ce nu aveţi străji la poartă, Frate? 

— Nu-i nevoie. Asta-i cetatea cea mai sigură în care am fost 
vreodată. Nu există nici tâlhari prin sălbăticia din jur, fiindcă nu 
i-ar accepta lonakii. 

— Dar lonakii în sine nu constituie un pericol? 

— Ei nu vin niciodată aici. Se pare că nu le place duhoarea 
cetăţii: mirosul urât înseamnă ghinion. Când întreprind raiduri, 
lonakii atacă așezările mai mici din apropierea hotarelor. La fie- 
care doi ani, o Căpetenie-de-război mobilizează câteva mii de 
oameni care ar fi îndeajuns pentru un atac la scară mare, dar se 
apropie rareori de zidurile cetăţii. Lonakii nu sunt atrași de arta 
asediului. 

Vaelin ajunse într-o încăpere mare, care slujea ca sală de mese 
a Misiunii, şi mâncă o farfurie cu tocană pe care Artin i-o aduse din 
bucătărie. După aceea, Fratele-comandant întinse o hartă mare pe 
masă. 

— Efortul cel mai recent al Fraţilor din al Treilea Ordin care 
întocmesc hărţi, explică el. O reprezentare detaliată a hotarelor. 
Aici, arătă simbolul unei cetăţi înconjurate de ziduri, este Cardurin. 


CÂNTECUL SÂNGELUI 


477 


Mergând drept spre miazănoapte, vei ajunge la Trecătoarea Skellan, 
fortificată şi permanent apărată de trei companii de Frați. O barieră 
cu adevărat de netrecut pentru orice fugar. Lonakii au renunţat s-o 
mai atace de câteva decenii. 

— Şi cum coboară ei spre miazăzi? întrebă Vaelin. 

— Prin dealurile de la poalele munţilor din apus și răsărit. Este 
un drum lung și-i face vulnerabili la urmărire, însă n-au de ales 
dacă vor să continue raidurile. De ce ești sigur că Fratele tău va 
pătrunde în ţinuturile lonakilor? 

Nu mai este Fratele meu, vru Vaelin să replice, totuşi se abţinu. 
De câte ori se gândea la Nortah, simţea o furie profundă şi n-ar fi 
fost bine s-o exprime în cuvinte. 

— Nu există și o cale sigură de acces? îl întrebă pe 
Fratele-comandant, evitând să-i răspundă el însuși. O cale prin care 
un bărbat care călătorește singur să nu fie văzut? 

Artin clătină din cap. 

— Lonakii știu când ne aventurăm în ţinuturile lor: pentru ei, 
nu contează câtuși de puţin dacă-i un singur om în toiul iernii sau 
o companie de Fraţi în miezul verii. Ei ştiu întotdeauna. Bănuiesc 
că-i ceva legat de Beznă în privinţa asta. Nu uita, dacă-l urmtărești 
acolo, mai devreme sau mai târziu te vei întâlni cu ei. 

Vaelin cercetă harta, de la masa solidă de piscuri zimţate ce 
formau munţii din miazănoapte și inima ținutului lonakilor până 
la Trecătoarea Skellan, fortificată cu un veac în urmă, când Lordul 
Renfaelului decisese că lonakii erau o ameninţare reală, nu doar o 
pacoste continuă. Cântecul sângelui crescu prin el când își întoarse 
atenţia către dealurile de la poalele munţilor din apus. Degetul lui 
poposi pe un simbol mic și nefamiliar de pe hartă. 

— Ce-i asta? 

— Cetatea Prăbușită? El nu va merge acolo. Nici lonakii nu 
se duc acolo. 

— De ce? 

— Este un loc rău. Numai ruine și piatră goală. Eu l-am văzut 
doar din depărtare şi m-a înfiorat. Ceva din aer... Clătină din cap. 

L-am simţit pur și simplu ca pe un loc rău. Lonakii îl numesc Maars 
Nir-Uhlin Sol, „Locul sufletelor furate“, și au o mulțime de povești 
despre oameni care s-au dus acolo şi n-au mai fost văzuţi niciodată. 
Acum un an, un grup de Fraţi din al Patrulea Ordin au trecut pe 
aici în căutarea unor Tăgăduitori care fugiseră spre miazănoapte. 
Asta se întâmpla după numirea noului lor Aspect şi după refuzul 
Ordinului nostru de a-i mai ajuta în vânătoarea Tăgăduitorilor. Ei 
au insistat să meargă la Cetatea Prăbușită, susținând că aveau infor- 
maţii sigure, deşi n-au vrut să spună de la cine le primiseră. Au 
fost surzi la avertismentele mele. „Slujitorii Credinței nu trebuie 
să se teamă de superstiţiile sălbaticilor“, au spus ei. N-am mai găsit 
decât pe unul dintre ei, mai precis o parte din el, îngheţat bocnă în 
zăpadă, după trei luni. Ceva îl atacase. Ceva flămând. 

— Poate că s-au rătăcit și au murit înghețaţi. Un lup sau un urs 
poate să fi dat peste leș. 

— Chipul omului aceluia încremenise într-un răcnet. N-am 
mai văzut în viaţa mea o asemenea expresie pe faţa vreunui om, fie 
el mort sau în viață. Fusese mâncat de viu de ceva mai mare și mult 
mai rău decât orice lup. lar urșii nu lasă asemenea urme. 

Vaelin reveni către hartă. 

— În câte zile pot ajunge la Cetatea Prăbuşită? 

Ochii şireţi ai lui Artin îl priviră cu atenţie. 

— Chiar crezi că el este acolo? 

Știu că este acolo. 

— În câte zile? 

— În trei, dacă tragi tare. Voi trimite o pasăre la zid, să cer un 
grup care să te însoţească. S-ar putea să dureze câteva zile. Te poţi 
odihni aici... 

— Voi călători singur și voi pleca mâine-dimineaţă. 

— Singur în ţinuturile lonakilor? Frate, dacă aș spune că nu-i 
o decizie înţeleaptă, aș bagateliza mult lucrurile. 

— Scrisoarea Aspectului conţinea vreo prevedere împotriva 
călătoriei mele de unul singur? 

— Nu. Cerea doar să-ţi oferim orice ajutor. 

— Prea bine atunci. Vaelin se ridică de la masă și-l bătu cu 
palma pe Artin pe umăr. Un somn bun la noapte, provizii pentru 
călătorie şi m-ai ajutat în toate privinţele. 

— Dacă vei intra singur acolo, vei muri, anunţă sec Artin. 

— Atunci să sperăm că-mi voi încheia misiunea înainte să 
intru. 


Dealurile de la poalele munţilor de apus erau stâncoase și 
sterpe, întrerupte de nenumărate vâlcele prin care Vaelin era silit 
să înainteze spre miazănoapte. larna se apropia şi o ploaie rece 
şi pătrunzătoare mătura dealurile cu regularitate deprimantă. 
Scuipă-rău era mai iritabil ca niciodată, scuturând din cap şi fornă- 
ind de fiecare dată când era încălecat, iar dispoziţia i-o mai îmbu- 
nau doar zaharicalele cu care tânărul se aprovizionase din magaziile 
Misiunii. În prima zi Vaelin parcurse douăzeci și cinci de kilometri 
şi poposi sub o streaşină din piatră, unde se înveli strâns în mantie 
şi se împotrivi imboldului de a ignora avertismentul încruntat al 
Fratelui Artin împotriva aprinderii de focuri. Când sosi, somnul 
fu agitat şi tulburat de vise pe care abia şi le putu reaminti când se 
deşteptă în lumina plumburie a zorilor. Cântecul sângelui era mai 
slab acum, totuşi clar, conducându-l către Cetatea Prăbușită unde 
ştia că aştepta Nortah. 

Nortah... Mânia reveni, aprigă și implacabilă. Cum putuse să 
facă așa ceva? CUM PUTUSE? Mânia aceea sporise din clipa când 
Dentos povestise cele petrecute, din clipa când înțelesese, dezgus- 
tat, că va trebui să-și vâneze și să-și ucidă Fratele. Era incapabil să 
simtă mare regret pentru mâna retezată a Lordului Bătăliilor Al 
Hestian, fiindcă nu putea compătimi un om care intenţiona să-și 
descarce durerea asupra unor captivi neajutoraţi. Dar Nortah... Va 
lupta, ştia el cu o certitudine îngrozitoare. Va lupta și eu îl voi omorî. 

Înghiţi câteva felii de pastramă uscată și porni prin bura 
uşoară de ploaie a dimineţii, conducându-l pe Scuipă-rău de hăţuri 
când terenul era prea pietros pentru călărit. Parcursese doar câţiva 
kilometri, când îl atacă lonakul. 

Băiatul sări de pe stâncile de deasupra, etalând o acrobație 
impresionantă, execută o tumbă în aer şi ateriză grațios în faţa lui 
Vaelin, cu o ghioagă într-o mână şi un cuţit cu lamă lungă și curbată 
în mâna cealaltă. Era gol de la brâu în sus și subțire ca un ogar. 
Vaelin bănui că avea între paisprezece și șaisprezece ani. Țeasta îi 
era rasă şi un tatuaj complicat se vedea deasupra urechii stângi. Faţa 
alungită și netedă se încordă în așteptarea luptei și rosti o provocare 
într-un grai aspru pe care Vaelin nu-l mai auzise până atunci. 

— Îmi pare rău, zise el, dar nu-ţi cunosc limba. 

Fără îndoială, băiatul lonak îi consideră cuvintele fie ca o 
insultă, fie ca o acceptare a provocării, deoarece atacă imediat, 
sărind în aer, cu ghioaga deasupra capului şi cuțitul ţinut înapoi, 
gata să fie azvârlit într-o spintecare. Era un asalt îndelung exer- 
sat și efectuat cu precizie elegantă. Vaelin păși în lături, eschivând 
lovitura de ghioagă, prinse în mijlocul mișcării braţul în care ţinea 
cuțitul și-l ameţi pe băiat printr-o lovitură cu podul palmei în 
tâmplă. 

Duse apoi iute mâna la spadă și privi în jur după alţi inamici, 
cercetând cu ochii stâncile înconjurătoare. Unde este unul, sunt 
mai mulți, îl prevenise Artin. Întotdeauna sunt mai mulți. Nu văzu 
nimic, niciun zgomot sau miros în vânt, nimic care să tulbure răpă- 
itul slab al ploii pe piatră. Nici Scuipă-rău nu simţea ceva, deoarece 
începu să adulmece curios încălțările din piele ale băiatului care 
zăcea fără cunoștință. 

Vaelin îl trase pe lonak într-o parte, ferindu-se în mod reflex 
de o lovitură de copită, şi se ghemui să-l cerceteze. Răsufla regulat 
și nu se vedea sânge curgându-i din urechi sau nas. Îl așeză în capul 
oaselor, ca nu se înece cu propria limbă și porni cu Scuipă-rău mai 
departe. 

După încă un ceas de mers, vâlcelele lăsară loc Nicovalei de 
Piatră, așa cum o denumise Fratele Artin. Era peisajul cel mai 
ciudat și mai nefamiliar pe care-l văzuse vreodată, o întindere de 
stâncă în majoritate stearpă, presărată de adâncituri mici, în care 
se strângea apa de ploaie, și de steiuri ce se ridicau de pe suprafaţa 


CÂNTECUL SÂNGELUI 
48] 


vălurită aidoma unor uriașe ciuperci deformate. Nu putea decât să 
se minuneze în faţa naturii care crease decorul acela. Cumbraelinii 
susțineau că zeul lor făurise printr-o clipire din ochi pământul și 
toate ce-l acopereau, dar, văzând acum făgașele săpate de vreme 
şi stanele de piatră care se înălțau aidoma unor trunchiuri, Vaelin 
ştiu că locul acela avusese nevoie de multe veacuri ca să capete 
ciudăţenia aceea profundă. 

Încălecă din nou și merse la pas către miazănoapte, străbă- 
tând alţi cincisprezece kilometri până la căderea nopţii. Poposi 
la adăpostul steiului celui mai înalt pe care-l zări și-și strânse din 
nou mantia în jurul trupului, căutând somnul. Pleoapele îi coborau 
grele, când băiatul lonak atacă din nou. 


Băiatul răcnea în graiul lui de neînțeles când Vaelin îi trecu 
funia peste piept; mâinile îi erau deja legate la spate. O vânătaie i 
se întinsese pe tâmplă şi alta i se forma sub nas, acolo unde înche- 
ieturile degetelor tânărului găsiseră terminaţiile nervoase care-l 
trimiseseră iarăși în lumea viselor. 

— Nisha ulniss ne Serantim! urlă băiatul la Vaelin şi chipul lui 
învineţit era încordat de furie. Herin! Garnin! ` 

— Mai tacă-ți gura, rosti Vaelin obosit și-i îndesă o cârpă în 
gură drept căluș. 

Îl lăsă zbătându-se în legături și-l conduse pe Scuipă-rău mai 
departe, pășind precaut în întuneric, deși lumina lunii pe jumătate 
plină era suficientă pentru a-și croi drum fără probleme. Merse 
până nu mai auzi zbieretele înăbușite ale băiatului, iar când își găsi 
adăpost lângă un bolovan mare, se întinse și adormi pe loc. 


În ziua următoare întrezări pentru prima oară soarele, ale cărui 
raze intermitente străpungeau norii și ajungeau pe piatra înghețată 
a Nicovalei, proiectând umbrele uriașe ale steiurilor, ale căror supra- 
feţe tocite de vreme păreau că scânteiază. Minunat, gândi Vaelin 
regretând că nu venise aici cu altă misiune. Inima lui împovărată 
părea să-i interzică să se bucure de lucrurile cele mai simple. 

Nicovala se întindea pe alţi opt kilometri, lăsând loc până la 
urmă unei succesiuni de dealuri scunde și presărate cu pinii chirciţi 
care păreau să abunde în miazănoapte. De îndată ce copitele sale 
atinseră iarba, Scuipă-rău porni la galop, deşi nu fusese îndem- 
nat, fornăind de ușurare fiindcă scăpase de piatra dură a Nicovalei. 
Vaelin îi dădu frâu liber, lăsându-l să gonească. Era o noutate să 
simtă bucuria lui Scuipă-rău, care de obicei era morocănos, dar care 
gonea acum în sus și în jos pe dealuri, azvârlind în urmă pământ de 
sub copite. Spre seară, ajunse să vadă platoul întins pe care se ivea 
Cetatea Prăbușită. Vaelin își găsi un loc potrivit de popas pe coama 
ultimului deal, de unde vedea bine căile de acces și era în același 
timp adăpostit de un pâlc de pini. 

Îl legă pe Scuipă-rău de o ramură joasă și strânse lemne, pe 
care le aranjă în interiorul unui cerc de pietre, adăugând așchii și 
bucățele din coajă de pin, ca să aprindă focul. Ciocni cremenea și 
suflă ușor în flăcăruie până se înteţi, apoi se așeză cu picioarele 
încrucișate, cu spada tot în spinare, cu arcul la îndemână şi o 
săgeată înstrunată, așteptând. Încă de la începutul serii simțise că 
era urmărit, așa că nu mai avea rost să respecte avertismentul lui 
Artin în legătură cu aprinderea focului. 

Noaptea sosi iute, iar cerul înnorat făcea ca întunericul să fie 
dens și impenetrabil dincolo de lumina flăcărilor. Abia după un 
ceas zgomotul slab de copite pe pământ anunţă apropierea unui 
musafir. Bărbatul care pătrunse în locul de popas era înalt de cel 
puţin doi metri, avea umeri laţi și braţe groase și musculoase, iar 
pieptul acoperit de o vestă din piele de urs care-i ajungea până la 
brâu, unde atârnau o ghioagă și o secure cu lamă de oţel. Purta pan- 
taloni din piele de căprioară și cizme tot din piele. La fel ca băiatul 
care-l atacase mai devreme pe Vaelin, avea ţeasta rasă și tatuată 
cu un desen complicat, ca un labirint, care-i înconjura capul de 
la o tâmplă la cealaltă. Alte tatuaje îi acopereau braţele, vârtejuri 
ciudate și forme ca de cârlige, care se întindeau de la umăr până la 
încheietură. Chipul îi era prelung şi ascuţit, astfel că era greu să-i 
precizeze vârsta, însă ochii, negri și ostili sub fruntea brăzdată de 

cute, vorbeau despre mulţi ani şi, dacă Vaelin putea aprecia corect, 
despre multe bătălii. Conducea de frâu un ponei robust, care purta 
pe spinare ceva legat cu funii, care se zbătea şi gemea. 

Lonakul scoase ghioaga şi securea de la brâu cu o mișcare iute 
şi iscusită, pe care Vaelin aproape că n-o văzu. Îl privi răsucindu-şi 
armele expert câteva secunde, auzi şuieratul lor prin aer, simţi 
curentul lăsat în urmă și se împotrivi imboldului de a-și trage 
spada. Ochii celuilalt nu-l părăsiră nicio clipă, studiindu.-l, cal- 
culând. După încă un moment mormăi aparent satisfăcut și lăsă 
ambele arme pe pământ, lângă foc. După aceea se retrase un pas și 
ridică mâinile, fără ca expresia feţei să-i fie mai puţin ostilă. 

Vaelin scoase spada de la spate şi o aşeză pe pământ în fața 
lui, apoi ridică, de asemenea, braţele. Lonakul mormăi din nou şi 
se duse la ponei, îl trase pe băiatul legat pe spinarea animalului şi-l 
azvârli fără ceremonie lângă foc. 

— Ăsta-i al tău, i se adresă lui Vaelin cu un accent puternic, 
dar perfect inteligibil. s 

Vaelin se uită la băiat, care avea în gură un căluș legat cu o 
curelușă din piele; ochii îi erau stinși de oboseală. 

— Nu-l vreau, răspunse el. ; 

Bărbatul uriaș îl privi în tăcere o clipă, după care trecu de cea- 
laltă parte a focului şi-și rășchiră degetele spre căldura sa. 

— La poporul meu, când un om vine în pace la focul tău se 
obişnuieşte să-i dai carne şi să-i astâmperi setea. 

Vaelin se întinse către coburi şi scoase pastramă uscată și 
un burduf cu apă, pe care le aruncă lonakului peste foc. Bărbatul 
scoase un cuţitaş din cizmă şi tăie o felie de carne, pe care o mestecă 
şi o înghiţi iute. După ce bău însă din burduf, se strâmbă şi scuipă 
pe jos. 

— Unde-i vinul pe care Merim Her îl iubeşte atât de mult? 
întrebă el. 

— Eu beau rareori vin. Vaelin îl privi din nou pe băiat. Nu-i 
dai şi lui să mănânce? 

— Tu alegi dacă el trebuie să mănânce sau nu. Îţi aparține. 

— Pentru că l-am învins? 

— Dacă învingi un bărbat și nu catadicsești să-l omori, îţi 
aparţine. 

— Şi dacă nu-l iau? 

— Va zăcea aici până va muri de foame sau până vor veni să-l 
sfâşie fiarele. 

— Aș putea să-i tai legăturile şi să-l las în libertate. 

Lonakul râse aspru. 

— Pentru el nu mai există libertate. El este varnish, învins, 
distrus, nepreţuind pentru poporul meu nici cât un rahat de câine. 
Privirea lui îl aţintea acum pe băiat sfredelitor, implacabil, încrun- 
tat. O pedeapsă potrivită pentru oricine care încalcă cuvântul Ei, 
care îngăduie ca propria mândrie necuvenită să-l orbească în ceea 
ce priveşte respectul. Taie-i legăturile și va rătăci fără arme şi fără 
prieteni; poporul meu îl va ocoli şi el nu va găsi adăpost. 

Privirea îi reveni asupra lui Vaelin, care desluși dincolo de furie 
un licăr slab și ascuns, trădat de încordarea maxilarului şi de buzele 
strânse. Îngrijorare. Se teme pentru băiat. 

— Dacă-i al meu, spuse Vaelin, atunci pot face cu el orice doresc? 

Ochii lonakului reveniră pentru o clipă la băiat. După aceea 
încuviinţă în tăcere. 

— Atunci ţi-l dăruiesc ţie. Ca mulţumire fiindcă mi-ai îngă- 
duit să-ţi traversez ţinuturile. 

Faţa lonakului rămase impasibilă, însă Vaelin îi zări ușurarea 
din ochi. 

— Voi, Merim Her, sunteţi moi, pufni el. Slabi și fricoși. 
Numai numărul vostru vă dă putere şi asta nu va dura de-a pururi. 
Într-o bună zi vă vom împinge îndărăt până la mare și valurile se vor 
înroşi de sângele vostru. Se ridică şi se duse la băiat, căruia îi reteză 
legăturile cu cuțitul din cizmă. O să-ţi iau darul inutil, fiindcă n-ai 
altceva de oferit. 

— Cu plăcere. 

Eliberat de frânghii, băiatul era moale, atârnând inert când 
lonakul îl ridică în picioare, apoi începu să scâncească după ce 

bărbatul voinic îl trezi, pălmuindu-l şi suduindu-l copios în gra- 
iul lui. După ce își recăpătă cunoștința, băiatul se uită la Vaelin 
şi aceeași ură și patimă de sânge îi colorară trăsăturile. Se încordă 
din tot trupul, pregătindu-se pentru alt atac. Tatăl îl pocni brutal 
cu dosul palmei peste faţă, plesnindu-i buza, după care îl împinse 
către poneiul ce aştepta, îl sui pe el și arătă încruntat spre vale. 
Băiatul îi mai azvârli lui Vaelin o ultimă căutătură de animozitate 
făţișă, apoi pieri în beznă. 

Lonakul reveni la foc, întinse mâna către pastrama uscată și 
continuă să mănânce cu chip sever. 

— Un tată bun suferă mult pentru fiul său, observă Vaelin. 

Ochii lonakului scânteiară spre el și ostilitatea sclipi din nou. 

— Să nu crezi că am vreo datorie faţă de tine. Să nu crezi că 
ţi-ai câştigat trecerea prin ţinuturile noastre cu viaţa fiului meu. 
'Trăiești doar pentru că vrea Ea. 

— „Ea“? 

Lonakul scutură dezgustat din cap. 

— Luptaţi împotriva noastră de veacuri, totuşi nu știți 
nimic despre noi. Ea este călăuza și protectoarea noastră. Ea este 
înțelepciunea și sufletul nostru. Ea ne conduce și ne slujește. 

Vaelin îşi reaminti întâlnirea din vis cu Nersus Sil Nin din 
Codrul Martishe. Ce spusese despre lonaki? Ar fi trebuit să fi știut 
că Marea Preoteasă va găsi o cale. 

— Marea Preoteasă. Ea vă conduce? 

— Marea Preoteasă, repetă lonakul cuvintele ca și cum ar fi 
gustat un aliment nefamiliar. Un nume la fel de bun ca oricare altul. 
Limba voastră bastardă nu se potrivește ușor cu ale noastre căi. 

— Tu vorbești foarte bine limba mea bastardă. Unde ai 
învăţat-o? 

Lonakul strânse din umeri. 

— În raidurile noastre, luăm captivi, deși nu ne sunt de prea 
mare folos. Bărbaţii sunt prea slabi ca să muncească în mine mai 
mult de un anotimp, iar femeile nasc copii bolnăvicioși. Odată însă 
am luat un bărbat în mantie cenușie care-și spunea Fratele Kellin. 

El putea tămădui şi putea învăţa. În timp, a ajuns să ne vorbească 
graiul ca și cum ar fi fost al lui, aşa că i-am cerut să mă învețe graiul 
său. 

— Unde este acum? 

— S-a îmbolnăvit iarna trecută. Era bătrân și l-am lăsat afară 
în zăpadă. 

Vaelin începea să înţeleagă de ce lonakii erau atât de dispreţuiţi 
peste tot. 

— Aşadar, Marea Preoteasă v-a spus să mă lăsaţi să trec? 

— Am primit vorbă de la Munte. Un Merim Her va sosi singur 
pe ţinuturile noastre, războinicul lor cel mai de seamă, care caută 
sângele fratelui său. Nu i se va face niciun rău. 

Sângele fratelui său... Se pare că Marea Preoteasă vede multe. 

— De ce? 

— Ea nu explică. Vorbele de la Munte nu sunt puse sub sem- 
nul întrebării. 

— Totuşi, fiul tău a-ncercat să mă omoare. 

— Băieţii caută să-și facă renume prin isprăvi neîngădu- 
ite. El a visat să te înfrângă şi să câştige glorie; spada cea mai 
ascuţită din Merim Her răpusă de cuțitul lui. Cum de i-am putut 
mânia pe zei într-atât, încât să-mi dăruiască un fiu netot? Hârâi 
o flegmă și scuipă în foc, apoi ridică ochii la Vaelin. De ce i-ai 
cruțat viaţa? 

— Nu era nevoie să-l omor. A omori fără să fie nevoie este 
împotriva Credinței. 

— Fratele Kellin vorbea adesea despre credinţa voastră, min- 
ciuni nesfârșite. Cum poate un om să aibă o credinţă, dar nu și un 
zeu care să-l pedepsească dacă o încalcă? 

— Un zeu este o minciună şi un om nu poate fi pedepsit de o 
minciună. 

Lonakul mestecă pastramă şi clătină din cap, oarecum cu 
părere de rău. 

— Eu am auzit glasul zeului focului Nishak, adânc în beznele 
de sub muntele fumegător. În el nu exista nicio minciună. 

Zeul focului? Fără îndoială, bărbatul confundase ecourile vreu- 
nei caverne cu glasul unuia dintre zeii săi. 

— Ce ţi-a spus? 

— Multe. Nimic însă pentru urechile tale, Merim Her. Îi 
aruncă pastrama și burduful de apă înapoi. Aduce ghinion ca un 
om să caute moartea fratelui său. De ce o faci? 

Vaelin fu ispitit să ignore întrebarea şi să tacă până ce lonakul 
avea să plece; părea că nu mai aveau despre ce vorbi şi cu certitu- 
dine el nu era încântat de tovărășia sa, totuși ceva îl împinse să-și 
exprime sentimentele care-l chinuiau. E mai ușor să te descarci faţă 
de un străin. 

— Nu-mi este frate de sânge, ci de Credinţă. Suntem din 
acelaşi Ordin şi el a comis o mare fărădelege. 

— De aceea îl vei ucide? 

— Va trebui s-o fac. El nu-mi va îngădui să-l duc înapoi ca 
să fie supus judecății. Marea Preoteasă ţi-a spus să-l lași și pe el să 
treacă? 

Lonakul încuviinţă din cap. 

— Păr-bălai a trecut acum şapte zile, îndreptându-se către 
Maars Nir-Uhlin Sol. Intenţionezi să-l urmezi acolo? i 

— Trebuie. 

— Atunci probabil că te va aștepta un leş cu păr bălai. În rui- 
nele acelea nu există decât moarte. 

— Am auzit. Ştii ce anume aduce moartea în Cetatea 
Prăbușită? 

Chipul lonakului se strâmbă iritat. În mod limpede, teama era 
un subiect sensibil. 

— Poporul nostru nu merge acolo. N-a mai fost de cinci ierni 
şi locul acela nu ne plăcea nici înainte, fiindcă în văzduh este o 
greutate care te apasă pe suflet. Apoi au început să apară trupurile. 
Vânători și războinici cu experienţă, sfârtecaţi și spintecați de ceva 
nevăzut, cu chipurile încremenite de spaimă. Este ruşinos să fii ucis 
de o fiară, chiar dacă-i vrăjită. Ridică ochii spre Vaelin. Dacă te duci 
acolo, vei muri la fel ca Fratele tău. 

— Fratele meu n-a murit. 

O știa, o simţea în nota constantă a cântecului sângelui. 
Nortah era încă viu. Îl aştepta. 

Pe neașteptate, lonakul se întinse după armele lui şi se ridică 
în picioare, fixându-l pe Vaelin cu o privire ostilă. 

— Am vorbit destul, Merim Her. Nu mă voi mai mânji în 
prezenţa ta. 
— Vaelin Al Sorna, rosti Vaelin. 
Lonakul miji ochii suspicios. 
— Poftim? 
— Acesta este numele meu. Tu ai un nume? 
Lonakul îl privi mult timp în tăcere şi ostilitatea îi dispăru din 
În cele din urmă, clătină din cap. 


ochi. 
— Numele tău nu este acesta. 
După care dispăru fără sunet în întunericul dinapoia focului. 


Turnul trebuie să fi fost mai înalt de șaptezeci de metri şi 
Vaelin nu putea decât să-şi imagineze cât de impresionant arătase 
cândva: o săgeată de marmură roşie şi granit sur, îndreptată spre 
cer. Acum era un drum crăpat şi întrerupt de pietre presărate de 
buruieni care-l ducea către inima Cetăţii Prăbușşite. Privind mai 
atent, observă că sfărâmăturile erau împodobite cu basoreliefuri 
fine ce reprezentau fiare și oameni goi care se zbenguiau. Frizele 
din piatră ce decorau clădirile mai vechi din Varinshold aveau toate 
un caracter marţial — războinici care luptau în bătălii uitate, folo- 
sind arme străvechi —, însă aici nu erau bătălii; sculpturile păreau 
vesele, adesea carnale, dar niciodată violente. 

Soarele dimineţii răsărise înapoia unor nori groși ce aduceau 
fulgi de nea spulberaţi de vântul permanent, despre care Vaelin 
ştia că va spori în intensitate odată cu trecerea zilei. Tânărul îşi 
strânse mantia împotriva frigului și-l îndemnă pe Scuipă-rău să 
continue drumul. Deşi era mai puţin iritat decât de obicei, calul 
avea o încordare pe care nu i-o mai simţise până atunci, lărgise 
mult ochii și fornăia nervos la cele mai mici sunete. Cetatea era 

de vină, Vaelin o știa. Lonakul şi Fratele Artin nu exageraseră 
în privinţa senzaţiei de apăsare din văzduh. Aceasta creștea pe 
măsură ce el se apropia de conturul zdrenţuit al ruinelor din faţă, 
o durere surdă care i se acumula în ceafă. Și cântecul sângelui 
era diferit, mai puţin constant ca ton, mai insistent în privinţa 
avertizării. 

Îl îndreptă pe Scuipă-rău spre o arcadă centrală din apropie- 
rea locului unde părea să fi fost baza turnului căzut. Făcuseră doar 
câţiva pași, când Scuipă-rău începu să tremure, ochii i se dilatară 
încă şi mai mult, după care se cabră şi începu să rotească alarmat 
capul. 

— Uşurel! 

Vaelin încercă să-l calmeze, bătându-l cu palma pe gât, dar 
calul nu mai putea fi stăpânit; necheză ascuţit și se cabră din nou, 
azvârlindu-l pe Vaelin din șa, apoi se îndepărtă în galop, înainte ca 
tânărul să fi avut timp să-l prindă de hăţ. 

— Înapoi, gloaba naibii! răcni el, însă nu-i'răspunse decât tro- 
potul îndepărtat al copitelor. Ar fi trebuit să-ţi fi tăiat beregata de 
mult. 

— Nu te mișca, Frate. 

Nortah stătea sub arcada parţial năruită. Părul lui blond era 
mai lung, ajungându-i aproape de umeri, iar pe obraji i se vedeau 
începuturile unei bărbi de flăcău. Nu mai purta veșmintele Fraţilor, 
ci pantaloni şi vestă din piele de căprioară. Cu excepţia cuţitului de 
vânătoare de la brâu, era neînarmat. Vaelin se așteptase la sfidare, 
alături de obișnuita lui ironie dispreţuitoare, și de aceea îl surprinse 
expresia de îngrijorare gravă de pe faţa lui. 

— Frate, i se adresă el oficial, Aspectul Arlyn îţi poruncește să 
te întorci de îndată... 

Nortah abia părea să-l audă; se apropia cu mâinile ridicate și 
Vaelin observă că ochii îi erau aţintiţi puţin în lateral, concentrați 
pe ceva dinapoia lui... 

Se răsuci și spada îi ieși din teacă precum o ceaţă. 

— NU! 

Strigătul lui Nortah sosi prea târziu; ceva uriaş şi incredibil 
de puternic îl izbi pe Vaelin dintr-o parte, șocul îi azvârli spada 
din mână la trei metri depărtare și plămânii îi fură goliţi de aer. 

Bâjbâi după pumnalul din cizmă și trase adânc aer în piept, 
străduindu-se să ignore durerea ascuţită care-l anunţa că-și rup- 
sese cel puţin o coastă. Se ridică în picioare, urlând de durere și 
se prăbuși imediat când un talaz de greață îi înceţoşă vederea și-i 
smuci pământul de sub picioare. Nu-i doar o coastă ruptă. Se 
căzni, agitând orbește pumnalul, încercând să se ridice, și-l zări 
pe Nortah chiar lângă el. Se lăsă pe spate, aşteptându-se la un atac, 
și schimbă priza pentru a para o împunsătură... 

Nortah era cu spatele la el şi ridicase braţele deasupra capului, 
agitându-le de zor. 

— NU! Nu! Lasă-l în pace! 

Se auzi un zgomot ca un mârâit amestecat cu un mormăit. Nu 
era totuși un sunet pe care să-l scoată vreodată un câine. 

Vaelin văzuse pisici sălbatice în Urlish și Martishe, dar fiara 
aceasta era atât de diferită ca mărime şi formă, încât ajunse la con- 
cluzia că aparţinea unei alte specii. Era înaltă de peste un metru la 
umăr, iar trupul zvelt şi puternic îi era acoperit cu o blană albă ca 
neaua, vârstată de dâre negre. Labele masive scurmau pământul 
cu gheare lungi de cinci centimetri, iar ochii de un verde intens și 
sclipind pe masca dungată a feţei străluceau răutăcios. Îl privi pe 
tânăr și şuieră, dezvelind colți ca niște pumnale de fildeş. 

— NU! răcni Nortah, interpunându-se între pisică și Vaelin. 
Nu! 

Pisica mârâi din nou, ridică o labă şi lovi nervoasă prin aer, 
apoi se deplasă în stânga, încercând să-l ocolească pe Nortah. 
Vaelin rămase uimit. [i este frică de el? 

O bătaie din palme răsună sonor în aerul rece de munte. Vaelin 
își îndepărtă privirea de la felina care mârâia şi zări în apropiere o 
tânără subţirică, având un păr roșu și chip oval, frumos și familiar. 

— Sella? rosti el și făcu o grimasă când îl străbătu un alt val de 
durere și vederea i se împăienjeni. 

Când ochii i se limpeziră, o văzu stând lângă el şi surâzându-i 
călduros; pisica se freca de piciorul femeii care-i trecea degetele 
unei palme prin blană. Din ruinele aflate îndărătul ei se iveau alte 
siluete, zeci de oameni, tineri şi bătrâni, bărbaţi și femei. 

— Frate? Nortah îngenunchease lângă el și era palid de îngri- 
jorare. Eşti rănit? 

— Eu... 

Văzându-i neliniștea din ochi, Vaelin se simţi cuprins de un 
fior de rușine. Am venit aici ca să te ucid, prietene. Ce fel de om 
sunt? 

— Sunt bine, răspunse şi se ridică în capul oaselor după care 
îşi pierdu cunoștința din cauza durerii cumplite din piept. 

CAPITOLUL 8 


Îl treziră glasuri; vorbeau în şoaptă, dar se simţea încordarea provo- 
cată de neînţelegerea dintre ei. 

— „un pericol pentru noi toţi, spunea înflăcărat un bărbat. 

— În aceeași măsură ca şi mine, răspunse o voce familiară. 

— Tu ești un fugar la fel ca noi, Frate. El este membrul unui 
Ordin care-i omoară pe cei ca noi. 

— Bărbatul acesta se află sub protecţia mea. Nimeni nu-i va 
face niciun rău. 

— Nu spuneam să-i facem vreun rău. Există şi alte căi, îl 
putem ţine adormit... 

— Cam târziu pentru asta, rosti Vaelin și deschise ochii. 

Era întins pe un pat de blănuri într-o odaie mare şi goală; 
pereţii și tavanul erau bogat decoraţi cu reprezentări decolorate 
de animale şi creaturi marine ciudate pe care nu le putea numi. 
Pardoseala era acoperită cu un mozaic complex, care reprezenta 
un păr încărcat de fructe şi înconjurat de simboluri neobișnuite și 
volburi complicate. Nortah se afla lângă uşă, alături de un bărbat 
micuţ și subţirel cu păr sur şi ochi bănuitori. 

— Te simţi bine? zâmbi Nortah. 

Vaelin se pipăi, aşteptându-se ca locul atins să-l doară, însă 
nu simţi nimic. Dădu la o parte blănurile şi nu văzu nicio urmă de 
vânătaie decolorată; pielea îi era netedă și parcă neatinsă. 

— Așa se pare. Am crezut că lighioana aia mi-a frânt cel puţin 
o coastă. 

— A făcut mai mult de-atât, zise bărbatul micuţ. Împletitorul 
a trebuit să lucreze jumătate din noapte la tine. Dansul-omătului 
nu-i un animal uşor de stăpânit, nici chiar de Sella. 

— Dansul-omătului? 

— Pisica, explică Nortah. O pisică de război, lăsată în urmă 
de Hoarda Gheţii. Se pare că unii dintre ei au făcut greșeala de 

a pătrunde în ţinuturile lonakilor după ce i-a alungat Lordul 
Turnului. Sella a găsit-o pe când era pui. Se pare că încă n-a ajuns 
la dimensiunea de adult. 

— A ajuns la o dimensiune și o ferocitate suficiente ca să ne 
asigure paza, rosti celălalt bărbat privindu-l rece pe Vaelin. Până 
acum. 

— El este Harlick, făcu Nortah prezentările. Se teme de tine. 
Majoritatea se teme de tine. 

— „Majoritatea“? 

— Mă refer la cei care locuiesc aici şi care sunt, într-ade- 
văr, foarte ciudaţi. Nortah merse într-un colț unde fuseseră 
așezate ordonat hainele și armele lui Vaelin și-i aruncă o cămașă. 
Îmbracă-te și-o să-ţi arăt Cetatea Prăbușşită. 

Soarele era sus pe cer și strălucea puternic, încălzind văzdu- 
hul și alungând umbrele din ruine. Ei ieşiră dintr-o clădire care 
părea să fi fost oficială; atât mărimea ei, cât și simbolurile săpate 
în buiandrugul de deasupra intrării anunțau că fusese un loc 
important. 

— Harlick crede c-a fost o bibliotecă, zise Nortah. El ar fi 
în măsură să știe, fiindcă a deținut un post important în Marea 
Bibliotecă din Varinshold. Ce s-a întâmplat însă cu acele cărţi... 

Strânse din umeri. 

— Probabil că s-au transformat în praf de multe veacuri, spuse 
Vaelin. 

Privind în jur, fu izbit de impresia de frumusețe jefuită. 
Eleganţa clădirilor, evidentă în toate liniile și sculpturile, fusese 
deformată și desfigurată de prăbușirea cetății. Ochii lui distingeau 
semne în zidărie şi în statuile sfărâmate, nu atât crăpături făcute de 
vreme, cât cicatrice săpate în piatră. În alt loc toate clădirile înalte 
căzuseră în direcţii diferite, de parcă ar fi fost doborâte la întâm- 
plare. Gradul de violenţă al distrugerilor indica şi altceva, pe lângă 
efectul trecerii anilor și al asprimii elementelor naturii. 

— Locul ăsta a fost atacat, murmură el. A fost devastat cu vea- 
curi în urmă. 


ANTHONY RYAN 


494 


— Şi Sella a zis la fel. Chipul lui Nortah se înnegură. Uneori ea 
visează vise urâte despre ce s-a întâmplat aici. 

Vaelin se întoarse spre el și-i cercetă faţa, căutând indi- 
cii de minciună. Nortah era cu siguranţă schimbat; apatia care-i 
înceţoșase ochii după timpul petrecut în Martishe dispăruse, fiind 
înlocuită de ceva ce Vaelin nu recunoscu pe loc. Este fericit! 

— Frate, rosti el, trebuie să știu ceva. Ea te-a atins? 

Expresia lui Nortah fu în același timp amuzată şi reţinută. 

— Tata mi-a spus cândva că există lucruri pe care un adevărat 
nobil nu le discută. 

Pentru moment, Vaelin fu nesigur dacă să fie gelos sau furios 
pe Nortah fiindcă putuse abandona cu atâta ușurință jurămintele 
făcute. Constată cu surprindere că nu simţea nici gelozie, nici 
mânie. 

— Vreau să spun.... 

Se auziră păcănituri iuți de gheare pe piatră și Vaelin se strădui 
să-și înfrâneze neliniștea; Dansul-omătului goni spre ei, sări peste o 
coloană căzută şi aproape îl răsturnă pe Nortah, când își frecă ţeasta 
mare de el, torcând zgomotos. 

— Ce faci, animal afurisit? o întâmpină Nortah și începu s-o 
scarpine înapoia urechilor ca pe o pisicuţă obișnuită. 

Fără să vrea, Vaelin se retrase cu un pas. Puterea evidentă a 
animalului îl făcea până și pe Scrijelit să pară nevolnic. 

— N-o să-ţi facă niciun rău, îl asigură Nortah și scărpină pisica 
sub maxilar, iar aceasta îl împunse apoi cu capul. Sella n-o s-o lase. 

Îl conduse după aceea prin ruine, până la un ansamblu de clă- 
diri ce păreau mai intacte decât restul. Aici se aflau și oameni, vreo 
treizeci, de toate vârstele, chiar și copii care alergau de colo-colo. 
Majoritatea adulţilor îl priviră pe Vaelin cu un amestec de frică și 
suspiciune, iar câțiva cu ostilitate făţişă. În mod bizar, nu dove- 
deau deloc teamă faţă de Dansul-omătului, iar doi copii veniră s-o 
mângâie. 

— De ce nu i-ai luat spada? îl întrebă pe Nortah un bărbat 
înalt, cu barbă neagră. 

Ținea în mână un baston solid și dinapoia picioarelor lui se 
iţea chipul unei fetiţe, cu ochii lărgiţi de curiozitate și spaimă. 

— Nu este a mea ca s-o iau, răspunse Nortah împăciuitor, şi 
te-aș sfătui să nu-ncerci, Rannil. 

Vaelin fu surprins de felul cum oamenii îi evitau privirea când 
le traversă tabăra; doi îşi acoperiră feţele, deși nu-i cunoștea. În 
același timp cântecul sângelui murmura pe un ton pe care nu-l mai 
auzise până atunci și pe care-l simțea aproape ca pe o recunoaștere. 

Nortah se opri lângă un tânăr bine clădit, care, spre deosebire 
de ceilalți, nu-i băgă deloc în seamă. Era înconjurat de grămezi de 
trestii și mâinile i se mișcau iuți şi iscusite, împletind cu abilitate 
tulpinile lungi. În apropiere se aflau mai multe coșuri conice termi- 
nate, ce păreau aproape identice. 

— El este Împletitorul, îi zise Nortah lui Vaelin. Lui trebuie 
să-i mulțumeşti pentru coastele nerupte. 

— Eşti tămăduitor? îl întrebă Vaelin pe tânăr. 

Împletitorul îl privi cu ochi goi și un'surâs vag pe chipul 
lătăreţ. După câteva momente, clipi iute, parcă recunoscându-l. 

— Totul era rupt înăuntru, rostogoli el cuvintele, atât de iute, 
încât Vaelin aproape că nu înţelese. Oase și muşchi, și vene, și 
organe. Au trebuit reparate. A durat mult reparația. 

— Tu m-ai reparat? 

— Reparat, repetă Împletitorul. 

Clipi din nou şi reveni la îndeletnicirea sa; degetele își reluară 
munca pricepută fără să se mai oprească. Nu mai ridică privirea și 
Nortah îl trase pe Vaelin de acolo. 

— Este slab de minte? întrebă Vaelin. 

— Nimeni nu-i tocmai sigur. Împletește coșuri toată ziua, stă 
și vorbeşte rareori. Singurele momente când nu împletește sunt 
atunci când tămăduieşte. 

— Cum poate să fi învăţat artele tămăduirii? 

Nortah tăcu și-și suflecă mâneca stângă. În lungul antebraţului 
se vedea o cicatrice decolorată şi aproape ştearsă. 

— Când m-am luptat cu spada în mână pentru a ieși din cortul 
Lordului Bătăliilor, una dintre Ciorile lui m-a lovit cu lancea. Am 
legat-o pe cât am putut de bine, dar nu sunt tămăduitor. Până am 
ajuns în munţi, făcuse cangrenă și carnea din jurul tăieturii era nea- 
gră şi puţea. Când am ajuns printre oamenii aceștia, Împletitorul 
și-a lăsat trestiile, a venit la mine și a pus palmele pe brațul meu. 
Le-am simţit... calde, aproape arzătoare. Când le-a ridicat, braţul 
arăta așa cum îl vezi acum. 

Vaelin se uită înapoi către Împletitor, care stătea înconjurat 
de trestii şi coșuri, și simţi din nou murmurul cântecului sângelui. 

— Bezna, spuse el. Privi în jur la chipurile rezervate ale 
celorlalți și înţelesul noului ton al cântecului deveni clar. Toţi au 
însușiri Beznice. 

Nortah se apropie de el și vorbi încet: 

— Ca și tine. Cum altfel m-ai fi putut găsi? Rânji văzând 
șocul de pe faţa lui Vaelin. Ai ascuns-o foarte bine în toţi anii ăştia. 
Niciunul dintre noi n-avea nici cea mai mică idee. Dar n-ai putut 
s-o ascunzi și față de ea. Ea mi-a povestit cum ai ajutat-o și pentru 
asta îţi mulţumesc din suflet. La urma urmelor, nu ne-am fi întâlnit 
niciodată, dacă n-ai fi făcut-o. Haidem, ea aşteaptă. 

O găsiră pe Sella într-o piață mare din centrul cetăţii; fumul 
se ridica de la un foc de tabără deasupra căruia atârna un ceaun 
cu fiertură aburindă. Femeia nu era singură, ci Scuipă-rău fornăia 
fericit sub palma ei care-l mângâia. Fornăielile i se transformară 
într-un nechezat iritat la apropierea lui Vaelin, ca și cum ar fi detes- 
tat intruziunea. 

Îmbrăţişarea Sellei fu caldă și zâmbetul larg, deși Vaelin 
observă că ea purta mănuși şi evită orice contact cu pielea lui. 
Mâinile i se mișcară cu fluenţa desăvârşită pe care și-o reamintea. 
Eşti mai înalt, zise femeia. 

— Și tu. Vaelin arătă din cap spre Scuipă-rău, care adulmeca 
un tufiş de grozamă cu indiferenţă studiată faţă de stăpânul lui. Te 
place. De obicei îi urăşte pe toți oamenii, de cum îi vede. 

Nu este ură, ziseră mâinile ei, ci mânie. Memoria lui este lungă 
pentru un cal. Își aminteşte câmpiile pe care a crescut. larbă cât vezi 
cu ochii și cer fără de sfârșit. Tânjește să revină acolo. 

Se opri și-l sărută pe buze pe Nortah, care o trăsese către el cu 
familiaritate, provocând un moment stânjenitor. Așadar, l-a atins. 

Scuipă-rău necheză pe neașteptate, alarmat, când Dansul- 
omătului apăru în goană, și ar fi fugit dacă Sella nu l-ar fi calmat, 
mângâindu-l pe grumaz. Își întoarse apoi ochii la pisica de război, 
oprind-o în mijlocul unui salt. Vaelin simţi murmurul cântecului 
sângelui, când ochii femeii aţintiră pisica. După o pauză foarte 
scurtă, Dansul-omătului clipi, scutură derutată din cap şi porni în 
altă direcţie, dispărând iute printre ruine. 

Vrea să se joace cu al tău cal, zise Sella. Acum va sta departe de 
el. Se duse la foc și luă ceaunul cu fiertură de pe tripod. 

— Mănânci cu noi? întrebă Nortah. 

Vaelin își dădu seama că era lihnit. 

— Cu plăcere. 

Tocana era din carne de capră asezonată cu salvie și cimbru, 
care creşteau din abundență printre ruine. Vaelin înfulecă un cas- 
tron cu obișnuita lui lipsă de maniere şi observă cum Nortah îi 
aruncă Sellei o privire prin care-şi cerea scuze în numele Fratelui 
său. Ea se mulţumi să surâdă și clătină din cap. 

— Ce face Dentos? întrebă Nortah. 

— Aproape că i-ai spart pometele. 

— Şi el aproape că l-a spart pe al meu. Așadar, n-a căzut în 
mâna Ciorilor? 

— A reuşit să ajungă întreg în Cetăţuia Înaltă. 

— Mă bucur. El şi ceilalţi au fost furioși? 

— Nu, au fost îngrijoraţi. Eu am fost furios. 

Zâmbetul lui Nortah fu reţinut, aproape precaut. 

— Ai venit aici ca să mă ucizi, Frate? 

Vaelin îl privi sincer. 

— Ştiam că nu mă vei lăsa să te duc înapoi. 

— Așa este. Şi acum? 

Vaelin arătă cu degetul medalionul pe care Nortah îl purta pe 
un lanţ la gât și-i făcu semn să i-l dea. Nortah şovăi un moment, 
după care luă reprezentarea micuță din metal a războinicului orb, 
trase lanţul peste cap și-l aruncă în palma lui Vaelin. 

— Acum nu mai este nevoie, spuse Vaelin şi-şi trecu lanţul pe 
după gât. Întrucât ai fugit lipsit de înţelepciune în ţinutul lonaki- 
lor, slăbit de rana ta, după ce ai respins câteva atacuri ale lonakilor, 
ai căzut, din păcate, victimă necunoscutei, dar faimoasei fiare săl- 
batice despre care se știe că sălășluieşte lângă Cetatea Prăbuşită. 
Atinse medalionul cu degetele. Cu greu ţi-aș fi putut recunoaște 
rămășițele, dacă n-aş fi găsit asta. 

Te vor crede? întrebă Sella. 

Vaelin strânse din umeri. 

— Au crezut ce le-am spus despre tine. În plus, contează ceea 
ce crede regele și bănuiesc că va alege să-mi creadă cuvintele fără 
să mai cerceteze. 

— Aşadar, regele pleacă urechea la cuvintele tale, reflectă 
Nortah. Bănuisem asta dintotdeauna. Lordul Bătăliilor trăiește? 

— Așa se pare. Straja Tărâmului a revenit în Asrael și lordul 
Mustor este acum Lord al Fiefului în capitala cumbraelină. 

— Şi prizonierii cumbraelini? 

Vaelin șovăi. Auzise povestea de la Fratele Artin și nu era sigur 
cum va reacționa Nortah la aflarea veștii, însă decise că merita să 
ştie adevărul. 

— După cum bine știi, Lordul Bătăliilor este popular prin- 
tre Ciori. După ce i-ai făcut tu, Ciorile şi-au ieșit din minţi și i-au 
măcelărit pe toţi. 

Chipul lui Nortah se posomori. 

— Prin urmare, totul a fost în zadar. 

Sella se întinse şi-l strânse scurt de mână. Nu, n-a fost în zadar, 
spuseră mâinile ei. M-ai găsit pe mine. 

Nortah se sili să zâmbească și se ridică în picioare. 

— Ar trebui să vânez. O sărută pe obraz şi-şi luă arcul şi tolba cu 
săgeți. Nu mai avem carne și bănuiesc că voi doi aveţi multe de vorbit. 

Vaelin îl privi îndepărtându-se către marginea de miazănoapte 
a cetăţii. După o clipă, Dansul-omătului apăru pe neaşteptate ca 
să-l însoţească. 

Știu ce gândești, spuse Sella când tânărul îşi întoarse privirea 
spre ea. 

— L-ai atins, zise Vaelin. 

Nu așa cum crezi, insistă ea. Tu ui ceva care-mi aparține. 

Vaelin încuviinţă şi scotoci sub guler după eşarfa din mătase 
pe care i-o dăduse. O desfăcu de la gât şi i-o întinse, simțind o 
şovăială ciudată. Fusese atâta vreme talismanul lui, încât absenţa 
ei i se părea stranie, tulburătoare. 

Sella zâmbi cu tristeţe când întinse eșarfa pe genunchi şi dege- 
tele ei urmăriră cusăturile delicate, cu fir de aur. Mama a purtat-o 
toată viața, spuse ea prin semne. Când a murit, mi-a dat-o mie. 
Mesajul ei este preţios pentru cei care au credința noastră. Privește! 
Indică un simbol ţesut în mătase, o semilună încercuită de stele. 
Luna, semnul reflexiei calme, din care rezultă raţiunea și echilibrul. 
Uite! Arătă un cerc auriu înconjurat de flăcări. Soarele, sursa pasiu- 
nii, iubirii, furiei. Degetul ei atinse apoi arborele din centrul eșarfei. 
Noi existăm aici, între cele două. Crescuţi din pământ, încălziţi de 
soare, răcoriți de noaptea luminată de lună. Inima Fratelui tău 
fusese dusă prea departe în tărâmul soarelui, înflăcărată de mânie 
și regrete. Acum el s-a răcorit și privește luna pentru călăuzire. 

— A fost alegerea lui sau atingerea ta? 

Surâsul ei deveni sfios. M-am temut de el când Dansul-omătului 
mi-a anunţat vestea sosirii lui. L-am găsit căzut de pe cal, delirând 
de fierbinţeala cauzată de rană. Ceilalţi au vrut să-l omoare, însă 
nu i-am lăsat. Ştiam ce era, un bărbat cu abilități ce ne puteau fi 
folositoare, așa că l-am atins. Tăcu şi-şi cobori privirea spre mâinile 
înmănușate. Nu s-a întâmplat nimic. Pentru prima dată n-am simțit 
niciun val de putere, nicio senzaţie de stăpânire. O văpaie urcă lent 
în obraji. Pe el îl pot atinge. 

Ceva pentru care sunt sigur că-i foarte recunoscător, gândi 
Vaelin luptându-se cu un fior de spaimă. 

— Nu-ţi urmează voia? Nu este... bâjbâi în căutarea cuvântului 
potrivit... înrobit? 

Mama mi-a spus că așa se va întâmpla. Într-o bună zi voi 
întâlni pe cineva care va fi imun la atingerea mea și noi vom fi legaţi 
laolaltă. Aşa se întâmplă de fiecare dată pentru cei care au darul 
nostru. Fratele tău este la fel de liber ca și până acum. Surâsul ei 
păli și înţelegerea îi coloră ochii. Cred că este mai liber decât tine. 

Vaelin își feri privirea. 

— Mi-a spus cum l-a vindecat Împletitorul, zise el dorind să 
schimbe subiectul. Toţi cei de aici sunt atinși de Beznă, nu? 

Mâinile femeii zvâcniră iritate și fruntea i se încruntă. Bezna 
este un cuvânt pentru ignoranţi. Oamenii de aici sunt Dăruiţi. Au 
alte puteri și alte abilităţi, dar sunt Dăruiţi. Așa cum ești și tu. 

Tânărul aprobă dând din cap. 

— Asta ai văzut în mine, cu ani în urmă. Ai ştiut-o înaintea 
mea. 

Darul tău este rar și prețios. Mama îl numea Chemarea 
Vânătorului. În zilele celor Patru Fiefuri, era cunoscut ca Vederea 
Luptei. Seordahii... 

— Cântecul sângelui, zise el. 

Ea încuviinţă. A sporit de la ultima noastră întâlnire. Pot să 
simt. L-ai şlefuit, i-ai învăţat muzica bine. Mai sunt totuși multe 
de învăţat. 

— Tu m-ai putea învăţa? întrebă Vaelin şi rămase surprins de 
speranţa evidentă din vocea lui. 

Sella clătină din cap. Nu, însă există alții, mai bătrâni și mai 
înţelepţi decât mine, care au același dar. Ei te pot călăuzi. 

— Cum îi pot găsi? 

Cântecul tău te leagă de ei. El îi va găsi. Tot ce trebuie să faci 
este să-l urmezi. Nu uita că deții un dar preţios. Pot trece ani până 
vei găsi pe cineva care să te poată călăuzi. 

Vaelin şovăi înainte de a pune următoarea întrebare; păstrase 
secretul de atâta vreme, încât se transformase într-un obicei pe care 
îi venea greu să-l încalce. 

— Trebuie să știu ceva. Cum a fost posibil ca eu să întâlnesc 
doi bărbaţi, amândoi morţi acum, care să aibă aceeași voce? 

Faţa ei deveni brusc precaută și mâinile îi răspunseră abia 
după câteva clipe. Bărbații aceia îţi doreau răul? 

Tânărul se gândi la asasinul din Casa celui de-al Patrulea 
Ordin çi la disperarea ucigașă a lui Hentes Mustor. 

— Da, îmi doreau răul. 

Mâinile Sellei se mișcară cu o șovăială stranie pe care n-o mai 
văzuse până atunci. Printre Dăruiți există povești... Povești vechi... 
Legende... Despre Dăruiţi care se puteau întoarce... 

Vaelin se încruntă. 

— De unde să se întoarcă? 

De acolo de unde se termină toate călătoriile... Din Lumea 
de Dincolo... Din moarte. Ei iau trupurile celor vii și le poartă ca 
pe o mantie. Nu știu însă dacă așa ceva se poate face cu adevărat. 
Cuvintele tale sunt... tulburătoare. 

— Cândva au fost șapte. Ştii ce înseamnă-asta? 

Cândva au fost șapte Ordine ale credinţei voastre. O poveste 
veche. 

— O poveste adevărată? ' 

Ea strânse din umeri. Credința voastră nu este și a mea și 
cunosc doar puține din istoria ei. 

Tânărul privi înapoi către tabără şi către oamenii aceia care se 
temeau de el. 

— Toţi de acolo urmează credinţa ta? 

Sella râse încet și clătină din cap. Aici, doar eu urmez calea 
Soarelui și a Lunii. Printre noi se află Căutători, Ascendenţi, disci- 
poli ai zeului cumbraelin, ba chiar şi discipoli ai credinţei voastre. 
Nu credința, ci darurile noastre ne leagă pe noi. 

— Erlin i-a adus pe toţi oamenii aceştia aici? 

Pe unii. Când m-a adus pe mine, erau numai Harlick și câțiva. 
Apoi au venit și alții, fugind dinaintea temerilor și urii pe care o 
atrag cei ca noi, chemați de darurile lor. Locul acesta... Arătă ruinele 
din jur. Cândva aici a existat o putere mare. Dăruiţii erau apărați 


ANTHONY RYAN 
502 


în cetatea asta, ba chiar preamăriţi. Ecoul vremii aceleia este încă 
îndeajuns de puternic pentru a ne chema. Îl poți simţi, nu-i așa? 

Vaelin încuviință și atmosfera înconjurătoare păru mai puţin 
oprimantă acum, când îi cunoştea înţelesul. 

— Nortah a spus că ai avut vise urâte despre cetatea asta. 
Despre cele petrecute aici. 

Nu toate visele au fost urâte. Uneori o văd așa cum a fost îna- 
inte de prăbușire. Aici au existat multe minuni; a fost o cetate a 
pictorilor, poeţilor, cântăreților şi sculptorilor. Ei stăpâniseră atât de 
multe, învățaseră atât de multe, încât se simțeau invulnerabili și cre- 
deau că Dăruiții din rândul lor reprezentau toată protecţia de care 
aveau nevoie. Trăiseră multe generaţii în pace și nu aveau războinici, 
așa că au fost goi-pușcă în faţa furtunii când a sosit. 

— Furtună? 

Cu multe veacuri în urmă, înainte ca ai noștri să fi sosit pe 
țărmurile acestea, înainte chiar de lonaki și de seordahi, au existat 
multe cetăţi ca aceasta, iar ţinuturile de aici erau bogate în oameni 
și frumuseţe. Apoi însă a venit furtuna și a distrus totul. O furtună 
de oţel și de putere strâmbă. Ea i-a măturat din cale pe Dăruiţii care 
i s-au împotrivit și și-a revărsat toată ura asupra acestei cetăți, pe 
care o detesta cel mai mult dintre toate. Tăcu şi un fior o făcu să-şi 
strângă șalul în jurul umerilor. Siluiri și măceluri, copii dați pradă 
focului, oameni care mâncau carnea altor oameni. Toate ororile 
imaginabile s-au petrecut aici. 

— Cine au fost ei? Cine au fost oamenii care au făcut toate 
astea? 

Sella clătină din cap, nesigură. Visele nu-mi spun nimic despre 
cine au fost sau de unde au venit. Cred că asta este pentru că n-au 
știut-o nici cei care locuiau aici. Visele sunt ecoul vieţii lor și-mi 
arată numai ce știau ei. 

Închise ochii o secundă, limpezindu-şi mintea de amintiri, 
după care împături cu pricepere eșarfa de pe genunchi şi i-o întinse 
tânărului. 

— Nu pot, zise el. A fost a mamei tale. 

Mâinile ei înmănușate le prinseră pe ale lui și-i îndesară eșarfa 
în ele. Este un dar. Am multe pentru care să-ţi mulțumesc și numai 
prin asta o pot face. 


Seara împărţiră o pereche de iepuri pe care Nortah îi adusese 
de la vânătoare și o distrară pe Sella cu poveștile cele mai amuzante 
ale zilelor petrecute de ei în Ordin. În mod curios, întâmplările 
acelea păreau extrem de vechi, ca şi cum ei ar fi fost doi bătrâni 
care istoriseau fapte de demult. Vaelin se gândi că Ordinul făcea de 
acum parte din trecutul lui Nortah, că el trecuse mai departe şi că 
Fraţii nu mai însemnau familia sa. Acum o avea pe Sella, pe ea și pe 
ceilalţi Dăruiţi care se ascundeau în ruine. 

— Să ştiţi că nu-i sigur să staţi aici, îi spuse Sellei. Lonakii nu 
vă vor tolera veșnic pisica. Și, mai devreme sau mai târziu, Aspectul 
Tendris va trimite cu siguranţă o expediţie care să rezolve misterul 
acestui loc. 

Ea aprobă dând din cap și degetele i se mişcară în lumina 
flăcărilor. Va trebui să plecăm în curând. Există şi alți refugiați pe 
care-i putem căuta. 

— Vino cu noi, rosti Nortah. La urma urmelor, tu ești mai 
îndreptăţit decât mine să te alături oamenilor acestora. 

— Eu aparţin Ordinului, Frate, clătină Vaelin din cap. O știi 
prea bine. 

— Ştiu că, dacă vei rămâne alături de ei, viitorul tău nu va 
însemna decât războaie şi omoruri. Şi ce crezi că vor face ei când 
îţi vor afla secretul? 

Vaelin strânse din umeri pentru a-și ascunde tulburarea. 
Nortah avea desigur dreptate, totuși convingerea lui era de nezdrun- 
cinat. În ciuda poverii multelor taine şi a sângelui pe care-l vărsase, 
în ciuda suferinţei lui după Sherin şi după sora pe care n-avea s-o 
cunoască niciodată, tânărul ştia că el aparţinea Ordinului. 

Șovăi înainte de a spune ceea ce ştia că trebuie să zică în con- 
tinuare, însă ţinuse ascuns secretul prea mult timp și vinovăția îl 
apăsa greu. 

— Mama şi surorile tale, îi zise lui Nortah, se află în Ținuturile 
de Miazănoapte. După execuţia tatălui tău, regele le-a găsit un refu- 
giu acolo. 

Chipul lui Nortah era indescifrabil. 

— De cât timp ai ştiut asta? 

— De la Încercarea Spadei. Ar fi trebuit să-ţi spun mai demult. 
Îmi cer iertare. Am auzit că Lordul Turnului, Al Myrna, este tolerant în 
privinţa altor credinţe din ţinuturile lui. Poate că veţi găsi refugiu acolo. 

Nortah privea în foc, cu faţa încordată. Sella îi cuprinse umerii 
cu braţul și-și lăsă capul pe pieptul lui. Chipul tânărului se destinse 
şi începu s-o mângâie pe păr. 

— Da, ar fi trebuit să-mi fi spus, îi zise lui Vaelin. Dar îţi 
mulţumesc că mi-ai spus şi acum. 

Câţiva copii apărură în fugă din întuneric, râzând și strân- 
gându-se în jurul lui Nortah. 

— Po-ves-te! scandară ei. Po-ves-te! Po-ves-te! 

Nortah încercă să-i domolească, spunând că era prea obosit, 
însă ei îl bătură la cap încă şi mai tare, până cedă. 

— Ce fel de poveste? 

— Cu bătălii! ţipă un băieţaș, pe când se aşezau în jurul 
focului. 

— Fără bătălii, spuse o copilă pe care Vaelin o recunoscu ca 
fiind fetiţa speriată şi cu ochii mari din tabără. Bătăliile sunt plicti- 
sitoare. Mai bine o poveste de groază! 

Se cocoță în poala Sellei şi se instală comod în braţele ei. 

Ceilalţi copii repetară aceeași cerere şi Nortah le făcu semn să 
tacă, iar chipul lui adoptă o expresie de seriozitate prefăcută. 

— Atunci va fi o poveste de groază. Dar, ridică el un deget, 
nu este o istorie pentru cei slabi de inimă sau bășica udului. Este 
cea mai teribilă şi înspăimântătoare dintre toate poveștile, iar 
când voi termina, îmi puteţi blestema numele pentru că i-am dat 
glas. Vocea i se reduse la intensitatea unei şoapte și copiii se aple- 
cară mai aproape pentru a-i auzi cuvintele. Aceasta este povestea 
Bastardului Vrăjitoarei. 

Era o poveste veche pe care Vaelin o cunoștea bine; o vrăjitoare 
dedată Beznei dintr-un sat renfaelin îl ademenise pe fierarul local 
ca să se culce cu ea şi din împerecherea lor se născuse o creatură 
ticăloasă care avea forma unui băiat, destinat să aducă distrugerea 
satului și moartea propriului tată. Lui Vaelin i se păru o alegere 
stranie pentru copiii aceia, ţinând seama că adesea era folosită pen- 
tru a avertiza asupra pericolelor asocierii cu Bezna, dar ei ascultau 
avid, cu ochii holbaţi, cum Nortah descria scena. 

— În partea cea mai întunecată a celui mai întunecat codru 
din străvechiul Renfael, cu mult înainte de vremea Tărâmului, 
exista un sat. lar în satul acesta trăia o vrăjitoare plăcută ochiului, 
însă care avea o inimă mai neagră decât noaptea fără lună... 

Vaelin se ridică încetișor şi porni printre ruinele întunecate 
spre tabăra principală, unde ochi bănuitori îl urmăriră din adă- 
posturile improvizate. Câţiva îl salutară discret dând din cap, dar 
niciun Dăruit nu-i vorbi. Probabil că știu că sunt unul dintre ei, 
gândi tânărul, totuși continuă să se teamă de mine. Merse către clă- 
direa în care se deșteptase în dimineaţa aceea, locul pe care Nortah 
îl numise bibliotecă. Din prag se zărea o strălucire slabă de foc și el 
zăbovi o vreme afară, pentru a se asigura că nu auzea glasuri. Dorea 
o conversaţie între patru ochi cu fostul bibliotecar Harlick. 

Îl găsi citind lângă focul al cărui fum ieşea printr-o gaură din 
tavan. Privind cu atenţie focul, Vaelin observă că, în loc de lemne, 
văpăile lingeau pagini înnegrite și curbate și coperte din piele ce se 
încreţeau de dogoare. Suspiciunile i se confirmară când Harlick citi 
ultima pagină a cărții sale, o închise și o aruncă în foc. 

— Cândva mi s-a spus că arderea unei cărţi este o fărădelege 
atroce, rosti el amintindu-și una dintre numeroasele lecţii ale 
mamei lui despre importanţa învăţăturii. 

Harlick sări în picioare speriat și se dădu câţiva pași înapoi, 
precaut. 

— Ce doreşti? întrebă el și tremurul din voce alungă orice 
ameninţare ar fi intenţionat să aibă în glas. 

— Să vorbim. 

Vaelin intră și se ghemui lângă foc, încălzindu-și mâinile şi 
privind cărţile ce ardeau. Harlick nu comentă, ci încrucișă braţele 
și refuză să-i întâlnească privirea. 

— Tu ești Dăruit, urmă tânărul. Trebuie să fii, altfel n-ai avea 
ce căuta aici. 

Ochii celuilalt îl fulgerară. 

— Nu vrei să spui atins, Frate? 

— Nu trebuie să te temi de mine. Am unele întrebări la care 
ar putea răspunde un om învăţat. Mai ales unul care este Dăruit. 

— Şi dacă nu voi putea răspunde? 

Vaelin strânse din umeri. 

— Voi căuta răspunsuri altundeva. Arătă din bărbie spre foc. 
Pentru un bibliotecar, nu pari să ai mult respect faţă de cărți. 

Harlick se burzului și furia îi învinse teama. 

— Eu mi-am pus viaţa în slujba cunoaşterii. Nu mă voi jus- 
tifica în faţa cuiva care nu face decât să presare Tărâmul cu leșuri. 

Tânărul înclină din cap. 

— Cum dorești. Aş vrea totuși să-ţi pun întrebările mele. Poţi 
sau nu să răspunzi la ele, alegerea îţi aparţine. 

Celălalt căzu pe gânduri o clipă, după care reveni la scăune- 
lul acoperit cu blănuri de lângă foc, se așeză şi-i azvârli o privire 
precaută. 

— Întreabă atunci. 

— Al Şaptelea Ordin al Credinței este cu adevărat dispărut? 

Ochii bibliotecarului se plecară imediat și spaima îi înceţoșă 
din nou chipul. Rămase tăcut mult timp, iar când vorbi cuvintele 
lui erau o şoaptă. 

— Ai venit aici ca să mă ucizi? 

— N-am venit aici pentru tine. Ştii asta. 

— Totuşi, cauţi al Șaptelea Ordin. 

— Căutarea mea este în slujba Credinței şi a Tărâmului. Vaelin 
se încruntă, înţelegându-i abia atunci importanţa cuvintelor. Tu 
ești din al Șaptelea Ordin? 

Harlick păru șocat. 

— Vrei să zici că nu știi? Din ce alt motiv te-ai afla aici? 

Vaelin nu știu dacă să râdă sau să-l pocnească de frustrare pe 
bărbat. 

— Am venit în căutarea Fratelui meu fugar, explică el răbdător. 
Neștiind ce voi găsi. Ştiu puţine despre al Șaptelea Ordin şi doresc 
să aflu mai multe. Asta-i tot. 

Chipul lui Harlick deveni rigid, ca şi cum s-ar fi temut că 
emoţiile l-ar fi putut trăda. 

— Tu ai dezvălui secretele Ordinului tău? 

— Bineînţeles că nu. 

— Atunci nu te aștepta din partea mea s-o fac. Știu că mă poţi 
tortura, dar nu-ţi voi spune nimic. 

Vaelin văzu că mâinile îi tremurau în poală şi-i admiră curajul. 
Crezuse că al Șaptelea Ordin, dacă mai exista, era un grup de con- 
spiratori ticăloşi atinși de Beznă, însă omul acesta speriat şi curajul 
lui simplu vorbeau despre cu totul altceva. 

— Al Șaptelea Ordin a pus la cale asasinatele Aspectelor Sentis 
și Morvin? întrebă el, mai aspru decât intenţionase. El a vrut să mă 
ucidă în timpul Încercării Alergării? El l-a împins pe Hentes Mustor 
să-şi omoare tatăl? i 

Harlick se gârbovi şi scoase un sunet pe jumătate suspin și pe 
jumătate râset. 

— Al Şaptelea Ordin păzește Misterele, rosti el și cuvintele 
acelea sunară ca un citat. El își practică artele în slujba Credinței. 
Aşa a fost dintotdeauna. 

— Cu multe veacuri în urmă a existat un război între Ordine, 
un război declanşat de al Șaptelea Ordin. 

Bibliotecarul clătină din cap. 

— Al Șaptelea Ordin s-a războit cu sine însuși. A fost atacat 
din interior și celelalte Ordine au fost atrase în conflict. Războiul 
a fost lung și teribil şi au murit mii de oameni. Când s-a sfârșit, 
poporul şi nobilii s-au temut fără motiv de supraviețuitorii din al 
Șaptelea Ordin. Conclavul a decis că al Șaptelea Ordin va dispărea 
din Fiefuri și nu va mai fi văzut de oameni. Casa i-a fost distrusă, 

cărțile i-au fost arse, iar Fraţii și Surorile împrăștiați şi ascunși. Însă 
Credinţa cere să existe un al Șaptelea Ordin, indiferent dacă este 
sau nu vizibil. 

— Vrei să zici că al Șaptelea Ordin n-a fost, de fapt, distrus? 
Că își continuă activitatea în taină? 

— Ți-am spus prea multe. Nu-mi mai pune întrebări. 

— Aspectele știu? 

Harlick strânse pleoapele şi tăcu. 

Simţindu-se pe neașteptate copleșit de furie, Vaelin îl prinse 
de piept, îl ridică de pe scăunel și-l izbi de perete. 

— ASPECTELE ŞTIU? 

Harlick se ghemui, tremurând în strânsoarea lui şi cuvintele îi 
bolborosiră panicat de pe buze, printre stropi de salivă. 

— Bineînţeles că ştiu. Ele ştiu totul. 

Amintirile năvăliră ca un torent la auzul acelor vorbe. 
Schimbarea din ochii maestrului Sollis când Vaelin rostise prima 
dată „Cândva au fost şapte“, clipa de spaimă a Aspectului Elera 
auzind aceleași cuvinte, privirile pe care Sollis le schimbase cu ea 
după ce Fraţii povestiseră despre iscusinţa Chiorului în Beznă. Şi 
ştiinţa dindărătul ochilor Aspectului Arlyn. Oare sunt un prost, se 
întrebă el, pentru că n-am văzut toate astea? Aspectele i-au minţit 
pe Credincioşi de veacuri. 

Îi dădu drumul lui Harlick şi reveni la foc. Cărţile se trans- 
formaseră aproape complet în cenușă, iar copertele din piele erau 
răsucite în vatră și negre ca tăciunii. 

— Ceilalţi Dăruiţi nu ştiu, nu-i aşa? privi el peste umăr spre 
bibliotecar. Ei nu ştiu ce ești tu. 

Harlick clătină din cap. 

— Ai o misiune anume aici? 

— Nu-ţi mai pot spune nimic. Glasul lui Harlick era stins, însă 
decis. Te rog, nu mă întreba. 

— Cum vrei. Se duse în prag și privi ruinele scăldate de razele 
lunii. Ți-aș fi recunoscător dacă ai omite să menţionezi supravieţu- 
irea Fratelui Nortah în orice raport ai face către Aspectul tău. 

Harlick ridică din umeri. 
— Fratele Nortah nu este grija mea. 
— Mulţumesc. 


Rătăci ore întregi printre ruine, cu amintirile curgându-i ca un 
potop prin minte. Aspectele au știut în tot acest timp. Au știut. Nu 
putea să-și dea seama dacă deruta îi era născută din trădare sau din 
ceva mai profund. Aspectele întrupează virtuțile Credinței. Ele sunt 
Credința. Dacă ele au minţit... 

— Mi-ar plăcea cu adevărat să vii cu noi. 

Ridică ochii şi-l zări pe Nortah cocoţat pe o bucată mare 
dintr-o statuie căzută. Vaelin avu nevoie de câteva clipe să înţeleagă 
că era capul din marmură al unui bărbos; expresia sa era de con- 
templare profundă. Cu certitudine în piatră fusese comemorat unul 
dintre personajele importante ale cetăţii. Fusese oare filosof sau 
rege? Poate că era un zeu. Vaelin se rezemă de fruntea statuii şi-şi 
trecu palma peste liniile ei adânci. Cine sau ce fusese el se pierduse 
de mult în trecut. Nu mai era decât un cap uriaș din piatră care 
aştepta ca vremea să-l preschimbe în colb într-o cetate în care nu 
mai rămăsese nimeni care să-și reamintească numele lui. ' 

— Nu pot, răspunse Vaelin în cele din urmă. 

— Nu-mi pari foarte sigur. 

— Poate că nici nu sunt. Chiar și așa, există multe lucruri pe 
care trebuie să le aflu, iar răspunsurile le voi găsi doar în Ordin. 

— Răspunsuri la ce? 

Ceva se tot intensifică. O primejdie, un pericol, ceva care ne 
amenință pe toți. Am simțit-o de mult, dar numai acum o înțeleg. 
Vaelin nu rosti însă cuvintele acelea cu glas tare. Nortah avea o cale 
nouă acum, o familie nouă. Împărtășirea ar fi fost o povară pentru el. 

— Toţi căutăm răspunsuri, zise el, deși se pare că tu le-ai găsit 
pe ale tale. 

— Așa este. Nortah sări de pe statuie şi-i întinse spada sa. Ar 
trebui s-o iei şi pe asta, nu numai medalionul. Ar fi o dovadă în 
plus. 

— S-ar putea să ai nevoie de ea. Drumul spre Ținuturile de 
Miazănoapte va fi lung şi presărat de primejdii. Oamenii aceștia vor 
avea nevoie de apărarea ta. 

— Există şi alte metode de apărare. Am vărsat destul sânge cu 
ea. Vreau să-mi petrec restul zilelor fără a mai lua viaţa cuiva. 

Vaelin luă spada. 

— Când plecaţi? 

— N-are rost să mai aşteptăm iarna, totuşi s-ar putea să fie 
greu să-i convingem pe ceilalţi. Făcu o pauză și pe neașteptate pe 
chip îi apăru o expresie ruşinată. Eu n-am ucis ursul. 

— Poftim? 

— În Încercarea Sălbăticiei... Nu l-am ucis eu. Adăpostul pe 
care-l construisem s-a prăbuşit din cauza vântului. Eram disperat 
şi pe cale să îngheţ, rătăcind prin zăpadă. Am găsit o peșteră și 
am crezut că Plecaţii mă călăuziseră la un liman. Din nefericire, 
ursul care locuia acolo nu aprecia vizitatorii. M-a urmărit kilometri 
întregi, până la marginea unei râpe. Am izbutit să mă prind de o 
ramură, pe când ursul n-a fost la fel de norocos. Mi-a asigurat însă 
hrana. 

Vaelin râse şi sunetul răsună straniu, parcă nelalocul lui prin- 
tre ruine. 

— Mincinos afurisit! 

Nortah rânji larg. 

— După trasul cu arcul, a fost principalul meu talent. Surâsul 
i se stinse. O să vă duc dorul și ţie, și celorlalți. Nu pot spune că-mi 
pare rău de Lordul Bătăliilor. 

Reveniră în tabără, aţâţară focul care pălise şi vorbiră ceasuri 
în șir despre Ordin și despre Fraţii lor. Când Nortah se duse până 
la urmă în adăpostul pe care-l împărțea cu Sella, Vaelin se înveli 
strâns cu mantia şi știu că a doua zi dimineaţă se va trezi devreme 
şi va pleca fără să-și ia rămas-bun. Motivul îi sosi înainte de a se 
prăvăli în somn: Vreau să rămân. 

PARTEA A IV-A 


Pe lângă numeroasele minciuni referitoare la presupusa per- 
fidie a contrabandiștilor aipirani, regele Janus avea nevoie de un 
pretext legal care să completeze motivul războiului. Răscolirile prin 
arhivele regale au dezgropat un tratat obscur, vechi de patru sute de 
ani. Acordul acela comercial în privinţa tarifelor, desuet și destul de 
standard, încheiat între lordul Asraelului şi statele-cetăți Untesh și 
Marbellis, pe atunci independente, i-a îngăduit Lordului Justiţiei lui 
Janus să exploateze o clauză minoră care oficializa cooperarea pen- 
tru suprimarea piraţilor meldeneani. Printr-o traducere inventivă 
a textului alpiran original dublată de sofistică, clauza a fost defor- 
mată într-o invitație de asumare a suveranităţii. În felul acesta s-a 
fabricat minciuna că invazia n-a fost, de fapt, decât preluarea unei 
proprietăți ce aparținea deja regelui. 

Flota invadatoare a sosit în largul coastei alpirane în a 96-a zi 
a domniei împăratului Aluran (fie-i binecuvântate înţelepciunea și 
bunătatea!). Deși deteriorarea recentă a relaţiilor dintre Imperiul 
nostru (fie-i viața veșnică!) și Tărâmul Unificat îi determinase pe unii 
sfetnici să avertizeze asupra unei posibile invazii, dirnensiunea relativ 
mică a flotei regelui Janus i-a împins pe mulți să-și alunge temerile. 
Maternaticianul imperial Rerien Alturs calculase că aducerea Străjii 
Tărâmului pe coasta noastră ar fi necesitat o flotă de cel puţin o mie 
cinci sute de corăbii, iar Tărâmul nu avea decât cinci sute dintre care 
doar jurnătate erau nave de război. Din păcate, la urechile noastre n-a 
ajuns nicio veste despre acţiunile trădătoare ale naţiunii meldeneane 
de pirați (fie ca oceanul să se ridice și să-i înghită insulele!) care a 
acceptat să transporte trupele Tărâmului peste Marea Erineană. 
Sursele se contrazic cu privire la prețul plătit de Janus pentru servi- 
ciul acela, întinzându-se de la nu mai puțin de trei milioane de gal- 
beni până la căsătoria fiicei sale cu un meldenean de rang cuvenit, 
totuși costul trebuie să fi fost într-adevăr mare pentru ca pirații să 

treacă cu vederea ura faţă de cei din miazănoapte, născută din dis- 
trugerea cetăţii lor cu douăzeci de ani în urmă. 

Printr-un teribil ghinion, Speranţa se găsea chiar în momentul 
acela într-o vizită ceremonială la Ternplul zeiței Muisil din Untesh, 
însoțit de o sută de oameni din Garda Călare Imperială. De aceea, se 
afla la numai cincisprezece kilometri de locul de debarcare, când un 
pescar îngrozit a sosit cu vestea unui raid meldenean de o mărime 
fără precedent. Speranţa a mobilizat imediat garnizoana locală, trei 
mii de călăreţi și cinci mii de lăncieri, și a pornit în toiul nopţii pen- 
tru a-i înfrunta pe invadatori și a-i azvârli în mare. A avut nevoie 
de câteva ore pentru a strânge trupele și a mărșălui spre coastă. 
Dacă ar fi înaintat puțin mai iute, Speranţa ar fi avut posibilitatea 
aplicării unei lovituri serioase, posibil fatale, soldaților care abia 
se strângeau pe plajă. În felul acesta însă, primul regiment debar- 
cat al Străjii Tărârnului se organizase deja pentru a apăra drumul 
îngust printre dune, către plajă. În fruntea lor se afla cel mai fanatic 
și feroce preot-războinic al credinţei eretice a Tărâmului Unificat: 
Vaelin Al Sorna (fie-i numele blestemat în vecii vecilor!). 

- Verniers Alishe Someren, Marele război al mântuirii, vol. 1 
(text nerevizuit), Arhivele Imperiale alpirane. t 

ISTORISIREA LUI VERNIERS 


— Trebuie să te fi durut, am spus, să găsești trupul Fratelui tău. Să-l 
vezi atât de... mutilat. 

Bărbatul din miazănoapte s-a ridicat, și-a masat picioarele 
care-i amorţiseră, apoi a gernut, întinzându-și spinarea. 

— N-a fost imaginea cea mai plăcută, a încuviinţat el. Am dat 
focului ce mai rămăsese și i-am dus spada și medalionul înapoi la 
Ordin. Regele și Aspectul Arlyn mi-au acceptat spusele fără între- 
bări. Lordul Bătăliilor, lesne de înțeles, a fost mai puțin încrezător, 
numindu-mă trădător şi mincinos. Cred că m-ar fi provocat și pe 
mine, dacă regele nu i-ar fi poruncit să tacă. 

— Și fiara misterioasă care-l ucisese pe Nortah? am întrebat 
eu. Ai descoperit vreodată ce fel de creatură fusese? 

— Se zice că lupii cresc uriași în miazănoapte. Pe țancurile din 
răsărit trăiesc maimuțe feroce de două ori mai mari decât omul, cu 
feţe de câini. A strâns din umeri. În natură există multe primejdii. 

S-a îndreptat către scara care ducea pe punte și a început să 
urce treptele. 

— Simt nevoia de aer proaspăt. 

L-am urmat în noapte. Cerul era senin și luna strălucitoare, 
zugrăvind în albastru-deschis greementul corabiei care se legăna 
în briza marină permanentă. Nu-i puteam zări decât pe tirnonier și 
forma neclară a unui băiat cocoţat sus pe catargul principal. 

— Căpitanul a zis să staţi în cală, a mârâit timonierul. 

— Atunci du-te și trezește-l, am sugerat și după aceea m-am 
alăturat lui Al Sorna. 

Stătea cu brațele rezemnate pe balustradă și privea marea lumi- 
nată de lună, cu o expresie pierdută pe chip. 

— Colţii lui Moesis, a rostit după un timp, arătând un ansam- 
blu de pete albe în depărtare, unde valurile se spărgeau de un șir de 
stânci zimțate. Moesis este zeul meldenean al vânătorii, un șarpe 

uriaș care s-a luptat timp de o zi și o noapte cu Margentis, giganticul 
zeu orca. Bătălia dintre ei a fost atât de teribilă, încât marea a cloco- 
tit și a îndepărtat continentele între ele. Când s-a terminat și Moesis 
a plutit mort în valuri, trupul i-a putrezit şi doar colții au rămas 
pentru a-i reaminti moartea. Spiritul i s-a alăturat mării și, când ple- 
cau să vâneze, meldeneanii căutau călăuzirea lui, semnele colților 
lui care le arătau drumul spre casă. Acum ne aflăm în apele melde- 
neane, unde nu cred că se aventurează vreodată corăbiile voastre. 

— Meldeneanii sunt niște lepădături de pirați, am declarat eu 
sec. Oricare dintre corăbiile noastre ar fi un trofeu prețios pentru ei. 

— Și totuși, aici a fost capturată corabia lui lady Emeren. 

Nu am spus nimic. În privinţa aceea aveam propriile întrebări 
tulburătoare, dar șovăiam să le discut cu el. 

— Înţeleg că navei și echipajului li s-a îngăduit să-și vadă de 
drum, a continuat el. Doar lady a fost luată prizonieră. 

Am tușit în pumn. 

— Neîndoios, pirații i-au recunoscut valoarea pentru răscum- 
părare. 

— Atât doar că n-au cerut nicio răscumpărare, ci doar venirea 
mea pentru a mă lupta cu învingătorul lor. ! 

Buzele i-au zvâcnit şi mi-am dat seama că-mi azvârlise o 
momeală. 

Mi-am amintit de audiența amară a lui Emeren la împărat 
după ce bărbatul din miazănoapte fusese judecat, când implorase 
schimbarea sentinţei lui. 

— Moartea cere moarte, protestase ea și trăsăturile-i frumoase 
fuseseră contorsionate de furie. Zeii o cer. Oamenii o cer. Fiul meu 
fără tată o cere. Și o cer eu însămi, Sire, ca văduvă a Speranţei ucise 
a acestui Imperiu. 

În tăcerea înghețată care urmase tiradei aceleia, împăratul 
rămăsese tăcut și nemișcat pe tron, gărzile şi curtenii înlemniseră 
șocați și paralizați de teamă, cu ochii ferm aţintiți asupra pardoselii. 
Când vorbise în cele din urmă, împăratul o făcuse cu un glas inexpre- 
siv și lipsit de furie, decretând că lady Emeren îi jignise persoana și 

de aceea avea să fie alungată de la Curte până la viitoare înștiințări. 
Din câte știam, ei doi nu mai vorbiseră de atunci. 

— Poţi să bănuiești ce vrei, i-am spus lui Al Sorna, dar știu că 
împăratul nu urzește planuri şi nu s-ar deda niciodată răzbunării. 
Toate faptele lui sunt în slujba Imperiului. 

El a râs. 

— Împăratul tău m-a trimis pe insule ca să mor, milord. Astfel 
ca meldeneanii să se poată răzbuna pe tatăl meu și ca lady să poată 
asista la moartea celui care i-a ucis soțul. Mă întreb dacă a fost 
ideea ei sau a lor. 

Nu-i puteam acuza modul de a raționa. Desigur. el se aștepta 
să moară. Sfârșitul Ucigașului Speranţei avea să fie actul final în 
ordalia războiului nostru cu poporul lui, epilogul în epopeea con- 
flictului. Nu știu însă cu adevărat dacă la asta se gândise împăratul 
când acceptase oferta meldeneanilor. În tot cazul, Al Sorna nu părea 
ternător, ci resemnat cu soarta lui. M-am întrebat dacă se aştepta cu 
adevărat să supraviețuiască duelului cu Scutul, despre care se spu- 
nea că ar fi fost cel mai iscusit spadasin din toate timpurile. Povestea 
Ucigaşului Speranţei îmi lăsase puţine îndoieli asupra propriilor 
capacităţi letale, totuși cu siguranţă ele fuseseră tocite de anii lui de 
captivitate. Chiar dacă ar fi învins, era puțin probabil ca meldeneanii 
să-i îngăduie pur și simplu fiului Incendiatorului Cetății să plece 
neatins. Era un bărbat care se îndrepta către propria-i pieire. Eu o 
știam și se părea că o știa și el. 

— Când ţi-a povestit regele Janus despre planurile lui de ata- 
care a Imperiului? l-am întrebat, dornic să aflu cât mai mult cu 
putință din istoria lui înainte să debarcărn. 

— Cu un an înainte ca Straja Tărâmului să se îmbarce spre 
țărmurile alpirane. Vreme de trei ani regimentul cutreierase 
Tărâmul, reprimând rebeli și tâlhari. Contrabandiști pe țărmul de 
miazăzi, bande de jefuitori în Nilsael, încă și mai mulți fanatici în 
Cumbrael. Am petrecut o iarnă în miazănoapte, luptându-ne cu 
lonakii, când ei au decis că era timpul pentru altă rundă de rai- 
duri. Regimentul a devenit mai mare, adăugându-și două companii. 

După aventura cumbraelină, regele ne conferise propriul nostru 
stindard: un lup alergând deasupra Cetăţuii Înalte. De aceea oame- 
nii au început să-și spună Alergătorii-lupului. Mi s-a părut mereu 
un nume prostesc, dar lor părea să le placă. Dintr-un motiv sau 
altul, tinerii s-au înghesuit să slujească sub stindardul nostru — și 
nu toți erau săraci —, iar noi n-am mai avut motive să recrutăm din 
temnițe. Atât de mulţi au venit la Casa Ordinului, încât Aspectul a 
fost nevoit să instituie o serie de încercări, în majoritate de forță şi 
viteză, însă și de Credinţă. Au fost acceptați doar cei cu Credinţa cea 
mai fermă și cu trupurile cele mai puternice. Când ne-am îmbarcat 
în flota pentru invazie, aveam sub comanda mea o mie două sute de 
oameni, probabil soldaţii cei mai bine instruiți și mai experimentați 
din Tărâm. A coborât ochii la spuma alb-albăstruie a oceanului, care 
se izbea de cocă, și expresia chipului i-a rămas încruntată. După 
terminarea războiului n-au mai rămas nici măcar două treimi din 
ei. Pentru Straja Tărâmului a fost încă și mai rău: poate că un om 
din zece s-a mai întors în Tărâm. 

Pe bună dreptate, am gândit, dar n-am spus-o. 

— Ce ţi-a zis el? m-am mulțumit să întreb. Ce motiv ţi-a oferit 
Janus pentru invazie? : 

El a ridicat capul și s-a uitat la Colții lui Moesis, care dispăreau 
spre orizontul neclar. 

— Safir, mirodenii şi mătase, a răspuns pe un ton ușor amar. 
Safir, mirodenii şi mătase. 

CAPITOLUL 1 


Safirul stătea în palma lui Vaelin. Lumina slabă dinspre secera 
lunii strălucea pe suprafaţa netedă a cadoului regal și o vinișoară 
cenușşiu-argintie străbătea albastrul altfel desăvârșit. Era cel mai 
mare safir găsit vreodată; majoritatea depășeau cu puţin dimensi- 
unea unui bob de strugure și Barkus îl informase, cu aviditate greu 
disimulată, că ar fi adus îndeajuns aur pentru a cumpăra majorita- 
tea Renfaelului. 

— Auziţi? 

Glasul lui Dentos era echilibrat, însă Vaelin îi văzu zvâcnetul 
de sub ochi. Începuse cu un an în urmă, când încolţiseră un grup 
mare de lonaki într-un canion înfundat din miazănoapte. Ca de 
fiecare dată, lonakii refuzaseră să se predea și se năpustiseră direct 
spre ei, răcnind cântece de moarte. Fusese o luptă scurtă, dar urâtă, 
iar Dentos, care fusese prins în mijlocul ei, ieșise nevătămat, mai 
puţin în privința ticului acela nervos, care avea tendinţa de a se 
manifesta imediat înaintea unei bătălii. 

— Parc-ar tuna. 

Dentos rânji, fără ca ticul să-i contenească. 

Vaelin strecură safirul în buzunar și se uită peste câmpia largă 
care se întindea în continuarea plajei; smocurile ei de iarbă și tufele 
scunde abia erau vizibile în penumbre. Partea de miazănoapte a 
coastei Imperiului alpiran nu părea binecuvântată de vegetaţie. 
Înapoia lui, hărmălaia miilor de soldați din Straja Tărâmului care 
se adunau pe plajă se adăuga mugetelor valurilor și scârțâiturilor 
nenumăratelor vâsle ale flotei închiriate de la meldeneani, care 
aduceau trupele pe țărm. În ciuda vacarmului, putu să audă clar: 
un huruit îndepărtat, undeva în întuneric. 

— Nu le-a trebuit prea mult, observă Barkus. Poate că știau 
că sosim. 

— Meldeneani ticăloși! mormăi Dentos și scuipă pe nisip. 
Niciodată nu m-am încrezut în ei. 

— Poate c-au văzut pur și simplu flota venind, sugeră Caenis. 
Opt sute de corăbii nu pot trece neobservate, iar de aici până la 
garnizoana din Untesh nu sunt nici două ore de mers călare. 

— Nu mai contează cum au aflat, zise Vaelin. Important este 
că ei ştiu și că pe noi ne așteaptă o noapte grea. Fraţilor, la compani- 
ile voastre! Dentos, îi vreau pe arcași pe colina aceea. Se întoarse la 
Janril Norin, fostul ucenic de menestrel, care era acum trompetistul 
regimentului și purtătorul stindardului. Porunceşte adunarea pe 
companii! 

Janril încuviinţă din cap, ridică trâmbiţa la gură şi sună adu- 
narea la arme. Soldaţii răspunseră instantaneu, ridicându-se de pe 
unde se întinseseră pentru a se odihni printre dune şi grăbindu-se 
către locurile lor; o mie două sute de oameni se încolonară ordo- 
nat în nici cinci minute, acționând rapid și reflex ca adevăraţi 
profesioniști. Se vorbea puțin şi nimeni nu era panicat. Majoritatea 
făcuseră asta de multe ori și recruţii învățau cu repeziciune de la 
veterani. 

Vaelin aşteptă până se încolonară toţi, apoi merse în lungul 
regimentului, verificând să nu existe breșe, încuviințând încuraja- 
tor sau dojenindu-i pe cei pe care-i găsi cu zalele nestrânse ori coi- 
furile neîncheiate. Alergătorii-lupului erau soldaţii cel mai puțin 
împlătoșaţi din Straja Tărâmului, înlocuind obișnuitul pieptar din 
oţel și coiful cu bor larg prin cămăși din zale și căști din piele 
căptușite cu plăcuţe din fier. Armura ușoară era potrivită unor 
soldaţi care se ocupau de obicei cu urmărirea bandelor mici de 
lonaki prădători sau de tâlhari pe teren neregulat sau prin păduri 
dese. 

Inspecţia lui Vaelin ar fi fost, de fapt, treaba lui Krelnik, dar 
devenise un fel de ritual dinaintea bătăliilor, oferindu-le soldaților 
posibilitatea de a-și vedea comandantul înainte de începerea hao- 
sului, o distragere de la apropiata vărsare de sânge, şi în acelaşi 
timp îl scutea de obligaţia de a ține un discurs înălţător, așa cum 

obişnuiau alți comandanți. El știa că loialitatea oamenilor săi era 
născută în principal din frică și dintr-un respect temător faţă de 
reputaţia lui care creștea întruna. Nu-l iubeau, însă el nu se îndo- 
ise niciodată că-l vor urma, indiferent dacă le va ţine sau nu vreun 
discurs. 

Se opri în fața bărbatului cunoscut cândva ca Gallis „Căţără- 
torul“, actualmente sergentul Gallis din compania a treia. 

— Milord! îl salută prompt bărbatul. 

— Trebuie să te bărbierești, sergent. 

Gallis rânji. Era o glumă veche, stârnită de faptul că îi creştea 
foarte repede barba. 

— Ne pregătim pentru călăreţi, milord? 

Vaelin privi peste umăr; întunericul continua să învăluie câm- 
pia, dar huruitul sporea întruna. 

— Da, sergent. 

— Sper să fie mai lesne de ucis decât lonakii. 

— Vom afla în curând. 

Merse apoi spre ariergardă, unde Janril Norin aștepta cu 
Scuipă-rău, ținându-i frâiele cu mâini neliniştite şi străduindu-se 
să se ferească de celebra mușcătură a armăsarului. Scuipă-rău for- 
năi la apropierea lui Vaelin şi-i îngădui să-l încalece fără obișnuita 
tremurătură de iritare. Așa se comporta întotdeauna înaintea lup- 
telor; dintr-un motiv necunoscut, apropierea violenţei părea să-l 
calmeze. Indiferent cât de neascultător ar fi fost, ultimii patru ani 
arătaseră că Scuipă-rău era un animal de război formidabil. 

— Gloabă afurisită, rosti Vaelin bătându-l cu palma pe gât. 

Scuipă-rău necheză sonor şi scurmă nisipul cu o copită. 
Restricţiile din timpul traversării Mării Erineane și disconfortul 
călătoriei fuseseră neplăcute pentru cal, care părea încântat de 
regăsirea spaţiilor largi şi de apropierea unei bătălii. 

În imediata apropiere se aflau cincizeci de călăreţi-cercetași, 
conduși de un Frate tânăr şi musculos, chipeș și zvelt, cu ochi albaș- 
tri strălucitori. Văzându-l pe Vaelin, Frentis zâmbi scurt și ridică 
un braț în semn de salut. Vaelin încuviinţă din cap, alungându-și 

fiorul de vinovăţie. Ar fi trebuit să am grijă să-l scutesc de așa ceva. 
Fusese însă imposibil să-l ţină pe Frentis în Tărâm; un Frate recent 
confirmat cu abilităţi deja faimoase reprezenta o completare exce- 
lentă pentru regiment. 

Janril Norin încălecă iute și li se alătură. 

— Anunţă-i pe călăreţi! îi zise Vaelin. 

Semnalul răsună prompt: trei sunete scurte de trâmbiţă, 
urmate de o notă prelungă. Rândurile părură că unduiesc când 
bărbaţii îşi scoaseră de la centură ghimpii de fier împotriva cava- 
leriei inamice. Fusese ideea lui Caenis, când lonakii atacaseră 
patrulele regimentului pe poneii lor robuşti. Ghimpii funcționa- 
seră remarcabil de bine, ba chiar atât de bine, încât lonakii își 
abandonaseră tactica, dar vor avea oare acelaşi succes și împotriva 
alpiranilor? 

În întuneric, huruitul încetă. Vaelin putea zări acum, abia vizi- 
bilă în lumina dinaintea zorilor, o linie lungă de călăreţi; răsuflările 
cailor ridicau aburi în aerul rece printre străfulgerările spadelor 
scoase din teci și ale vârfurilor de sulițe. Estimarea rapidă a numă- 
rului lor nu contribui cu nimic la alungarea neliniștii lui. 

— Trebuie să fie cu mult peste o mie, milord, zise Janril și gla- 
sul lui puternic și melodios trădă încordarea așteptării. 

Se dovedise un soldat curajos în ultimii patru ani, totuși 
așteptarea dinaintea luptei putea să tulbure și inimile cele mai 
brave. 

— Mai aproape de două mii, mormăi Vaelin, iar asta-i doar ce 
putem vedea. 

Două mii de călăreţi instruiți împotriva a o mie două sute de 
pedeștri. Șansele nu erau favorabile. Vaelin privi peste umăr spre 
dune, sperând ca vârfurile suliţelor Străjii Tărâmului să răsară pe 
neașteptate deasupra nisipului. Călăreţii pe care-i trimisese la 
Lordul Bătăliilor ar fi trebuit să fi ajuns deja la acesta, deşi el se 
îndoia în privinţa dorinţei lui Al Hestian de a-i trimite ajutoare. 
Dușmănia bărbatului era la fel de intensă și ochii îi fulgerau de 
fiecare dată când Vaelin avea ghinionul să fie în prezenţa lui, la fel 

ca țepușa cu ghimpi din oțel pe care Lordul Bătăliilor o purta acum 
în locul mâinii. Oare ar fi dispus să piardă un război doar pentru a 
mă vedea mort? 

Linia de călăreţi alpirani se opri și tremură neclar în semiîntu- 
neric pe când se aliniau, pregătindu-se pentru șarjă. Un glas putea 
fi auzit strigând ordine sau încurajări, la care călăreţii răspundeau, 
răcnind un singur cuvânt la unison: 

— SHALMASH! 

— Înseamnă „victorie“, milord, rosti Janril și sudoarea îi stră- 
lucea pe buza superioară. Shalmash... Am cunoscut câţiva alpirani 
la vremea mea. 

— E bine de știut, sergent. 

Alpiranii înaintară, mai întâi la pas, după aceea trecură la trap. 
Erau trei rânduri ce păstrau alinierea desăvârșită, cu toţi călăreţii 
purtând zale, coifuri cu ţepușă și mantii albe. Disciplina lor era 
impresionantă: rândurile înaintau cu pas perfect respectat și niciun 
călăreț nu era ieşit în afară. Rareori Vaelin văzuse executată mai 
bine o astfel de manevră; până și Garda Călare a regelui ar fi avut 
dificultăţi în executarea ei în afara câmpului de paradă. Când ajun- 
seră la mai puţin de două sute de paşi, se auziră alte strigăte și sem- 
nale de trâmbiţe și porniră în galop. Călăreţii aplecaţi peste gru- 
majii cailor ţineau lăncile întinse la orizontală și precizia liniilor se 
destrămă, transformându-se într-o masă de cai și oțel, care bubuia 
către regiment ca un gigantic pumn îmbrăcat în zale. 

Nu erau necesare alte ordine, fiindcă Alergătorii-lupului mai 
făcuseră asta, deşi niciodată la o asemenea scară. Primul rând făcu 
un pas înainte și aruncă ghimpii cât putu de departe, apoi îngenun- 
che şi rândul din spate repetă manevra, urmat de al treilea, astfel 
că terenul din faţa lor era acum semănat cu spini de oţel pe care 
atacatorii nu-i puteau evita. Primul cal se prăvăli la cincizeci de 
metri de rândurile lor, doborând un altul când căzu nechezând de 
durere, având copitele însângerate, și călăreţii din spate fură nevoiţi 
să tragă de frâie ca să nu cadă. În tot lungul liniei alpirane, şarja 
încetini, iar caii fie căzură, fie se cabrară de durere, şi înaintarea își 

reduse viteza, deşi elanul unui număr atât de mare de cai în galop 
o făcu să continue. 

Pe dunele dinapoi, Dentos aprecie momentul potrivit și le 
porunci arcașilor să intre în luptă. De-a lungul anilor, compania 
arcașilor crescuse la două sute de oameni și arbaletele care se încăr- 
cau lent fuseseră de mult abandonate în favoarea arcului-puter- 
nic al Ordinului. Veterani iscusiţi și exersați, ei doborâră cel puţin 
cincizeci de călăreţi cu prima salvă, după care începură furtuna de 
săgeți, încordând și trăgând pe cât puteau de repede. Șarja alpirană 
se poticni, apoi se opri sub ploaia neîncetată de săgeți; cele trei linii 
mândre se transformaseră într-o adunătură confuză de lănci care 
tremurau și călăreţi ce băteau în retragere. 

Vaelin încuviinţă iarăși către Janril și trâmbiţa sună cele trei 
note prelungi care anunțau atacul întregului regiment. Un răcnet se 
înălță din rândul soldaţilor și toate cele patru companii se năpustiră 
înainte, ţinând ciocanele de luptă ridicate pentru a-i împunge pe 
călăreţi, mulţi azvârlind lăncile pentru a-și scoate săbiile în lupta de 
aproape, și zăngăniturile oțelurilor se adăugară la vacarmul bătăliei. 
Vaelin îl zări pe Barkus în toiul luptei; teribila lui secure cu două 
tăișuri se ridica și cobora în mijlocul haosului, spintecând oameni 
și cai deopotrivă. În stânga, Caenis îşi condusese compania într-un 
asalt pieziș împotriva capătului liniei alpirane, împingându-o spre 
înăuntru și împiedicând o manevră în jurul flancului regimentului. 

Vaelin privi cu ochi de expert cum cele două tabere se cioc- 
niră și se încleștară, așteptând inevitabilul moment de criză când 
soarta bătăliei avea să se întoarcă în favoarea prietenului sau a 
dușmanului. Văzuse asta de multe ori până atunci: oameni care se 
atacaseră unul pe celălalt cu ferocitate aparent nemărginită, pen- 
tru ca pe neașteptate să întoarcă spatele și să dea bir cu fugiţii, de 
parcă un instinct primar i-ar fi avertizat în privinţa unei înfrângeri 
iminente. Văzând cum călăreţii alpirani în mantii albe continuau să 
se lupte cu Alergătorii-lupului în ciuda ploii permanente de săgeți 
şi a pierderilor lor tot mai mari, el știu instinctiv că acolo nu va 
exista o părăsire în debandadă a câmpului de luptă. Oamenii aceia 

erau hotărâți, disciplinaţi şi, dacă el apreciase corect, deciși să lupte 
până la moarte în caz de nevoie. Soldaţii lui uciseseră mulţi, dar 
rămâneau inferiori numeric şi alpiranii porniseră să se adune pe 
flancul drept, unde compania Fratelui Inish începuse să cedeze sub 
presiune, călăreţii silindu-şi animalele prin încleștare şi lovind de 
sus în pedeștrii înghesuiți. Barajul arcaşilor lui Dentos continuă 
neabătut, însă în scurt timp săgețile lor aveau să se termine, pe când 
alpiranii aveau încă destui oameni. 

Vaelin privi încă o dată înapoia sa şi nu văzu nicio întărire pe 
coama dunelor. Aș fi în stare să-l ucid pe lordul Al Hestian dacă 
voi scăpa întreg de aici. Trase spada, mai cercetă câmpul o dată și 
văzu un drapel înalt care flutura în centrul luptătorilor alpirani: 
o roată argintie pe fundal de mătase albastră. Flutură din mână, 
atrăgându-i atenţia lui Frentis şi arătă cu spada spre drapel. Frentis 
încuviinţă şi-şi scoase spada din teacă, apoi lătră o comandă către 
oamenii lui. 

— Stai aproape, i se adresă Vaelin lui Janril şi-l îndemnă pe 
Scuipă-rău la galop. 

Frentis și cercetașii lui îl urmară imediat şi îl conduseră în jurul 
companiei Fratelui Inish, care se clătina. Păstră o distanţă sigură de 
locul unde se desfăşura bătălia, pentru a nu fi atras prea repede în 
ea, apoi se întoarse către flancul alpiran dezgolit. Cincizeci de cai 
împotriva a două mii. O viperă poate ucide totuși un bivol, dacă-i 
găsește vena potrivită. 

Primul alpiran pe care-l ucise era un bărbat bine clădit, cu pie- 
lea ca abanosul și barbă ferchezuită, care se zărea sub apărătoarea 
pentru bărbie a coifului. Era un călăreț excelent și un spadasin pri- 
ceput, care-și întoarse calul cu uşurinţă și ridică sabia într-o paradă 
impecabilă când Vaelin se năpusti. Tăișul din argintul stelelor îi 
reteză braţul deasupra cotului. Scuipă-rău se cabră și-l mușcă pe 
armăsarul alpiran, călcându-l după aceea în copite pe călăreţul 
care lunecase din șa cu sânge negru ţâșnindu-i din ciotul braţului. 
Vaelin dădu pinteni și se repezi mai departe, doborând al doilea 
călăreț, căruia îi spintecă piciorul, apoi îi sfârtecă faţa până căzu, 

cu falca aproape complet desprinsă de cap și răcnetul înecat într-un 
val de sânge. Al treilea călăreț se năpusti spre el în galop, cu lancea 
întinsă, alb la faţă de furie şi patimă de sânge. Vaelin îl opri brusc pe 
Scuipă-rău, se răsuci în șa, astfel că vârful lăncii îl rată cu câţiva cen- 
timetri, după care ridică și cobori violent spada în grumazul calului. 
Animalul se prăbuși într-o cascadă de sânge, iar alpiranul se rosto- 
goli, se eliberă din șa și sări în picioare cu sabia trasă. Scuipă-rău se 
cabră din nou și copitele lui îl izbiră în plin pe adversar, zburându-i 
coiful din cap. 

Vaelin se opri ca să estimeze impactul șarjei. În apropiere, 
Frentis îl străpungea cu spada pe un alpiran căzut de pe cal, în timp 
ce restul cercetașilor își deschideau drum prin masa inamicului, 
deși trei trupuri în mantii albastre se zăreau deja zăcând în acel 
masacru. Privind compania Fratelui Inish, văzu că rândurile ei se 
redresaseră și-și regăsiseră fermitatea, odată ce atacul alpiran își 
pierduse elanul. 

Strigătul de avertizare al lui Frentis îi reatrăse atenţia asu- 
pra bătăliei. Alt alpiran se repezea către el, cu sabia întinsă, dar 
fu doborât din șa de o săgeată bine ţintită a arcașilor regimentului 
care-i străpunse pieptul. Armăsarul celui doborât continuă totuși 
să galopeze, cu ochii holbaţi de panică şi teamă, și se izbi în crupa 
lui Scuipă-rău, iar forța impactului îi azvârli pe ambii la pământ. 

Scuipă-rău se ridică iute, nechezând furios, muşcând și lovind 
cu copitele în calul duşman, apoi porni în urmărirea acestuia, care, 
îngrozit, se îndepărtă în galop. Vaelin se pomeni eschivând lovi- 
turile hotărâte de sabie ale unui alpiran călare pe un bidiviu sur, 
parând cu disperare până când Frentis năvăli între ei și-l ucise pe 
adversar. 

— Stai pe loc, Frate! strigă el acoperind tumultul și dădu să 
descalece. Ia calul meu! 

— Rămâi în șa! îi strigă Vaelin la rândul său şi arătă din nou 
stindardul înalt din mijlocul trupelor alpirane. Nu vă opriţi! 

— Dar... 

— DU-TE! 

Auzindu-i tonul implacabil al ordinului, tânărul ezită, după 
aceea se îndepărtă fără chef și fu înghiţit iute de volbura bătăliei. 

Uitându-se în jur, Vaelin văzu că Janril căzuse, de asemenea, 
iar calul îi zăcea mort în apropiere. Menestrelul avea o rană adâncă 
la picior și se sprijinea în stindardul regimentului său, lovind stân- 
gaci către orice alpiran care se apropia. Vaelin sprintă în sprijinul 
lui, ferindu-se de lăncii, şi proiectă un cuţit pentru aruncat în faţa 
unui călăreț care-și ridicase sabia pentru a-l spinteca pe menestrel 
și care se prăbuşi cu oţelul înfipt în obraz. 

— Janril! 

Îl prinse pe bărbat înainte să cadă și-i văzu paloarea de var a 
pielii și trăsăturile încordate de durere ale feţei. 

— lertare, milord, rosti Janril. Nu sunt un călăreț la fel de iute 
ca tine... 

Vaelin îl smuci într-o parte, când un alpiran năvăli spre ei, 
zgâriind pământul cu vârful lăncii. Tânărul reteză lancea în două, 
apoi tăie și piciorul călăreţului cu lovitura de întoarcere și prinse 
hăţurile animalului, oprindu-l, în vreme ce stăpânul i se prăbuși 
urlând. Liniști cât putu mai bine calul speriat, după care îl sui pe 
Janril pe spinarea lui. 

— Întoarce-te pe plajă, îi porunci, şi caut-o pe Sora Gilma. 

Lovi cu latul spadei crupa calului, pentru a-l îndemna să plece, 
și acesta porni în galop prin vălmășagul de trupuri şi metal, cu 
menestrelul legănându-se alarmant. 

Vaelin prinse stindardul și-l înfipse în pământ în poziţie ver- 
ticală, cu emblema șoimului pocnind în briza matinală tăioasă. 
Apără drapelul, gândi el şi surâse amuzat. O adevărată Încercare 
a Meleului. 

La douăzeci de metri depărtare, zări un tumult brusc în rân- 
durile alpiranilor, care se despicară într-o parte şi alta, lăsând să 
treacă un armăsar alb magnific, al cărui călăreț flutura sabia spre ei 
pentru a-și croi drum și răcnea ordine. Purta un pieptar de platoșă 
alb împodobit cu aur și un desen rotund care copia cumva simbolul 
roții de pe stindardul ce continua să fluture în mijlocul alpiranilor. 

Nu purta coif, iar chipul lui bărbos, cu piele măslinie, era încor- 
dat de mânie. În mod neașteptat, cei din jur păreau să încerce să-l 
oprească, ba unul chiar se întinse să-i prindă hăţurile, dar apoi se 
retrase iute, gârbovindu-se în deferență servilă, când bărbatul în 
alb lătră o dojană aspră. După aceea înaintă la trap, se opri o clipă 
pentru a arăta cu sabia către Vaelin în semn de provocare, după care 
se năpusti în șarjă. 

Vaelin aşteptă, cu spada ţinută jos, perfect echilibrat pe 
picioare, răsuflând lent şi egal. Bărbatul în alb se apropia în galop, 
cu dinţii dezveliţi într-un rânjet, cu furia arzându-i în ochi. Furia 
te va ucide, își reaminti Vaelin cuvintele maestrului Sollis dintr-o 
lecţie din urmă cu mulți ani. Cine atacă furios un inamic pregătit 
este mort înainte de a-i da prima lovitură. 

Ca întotdeauna, Sollis avusese dreptate. Bărbatul acela în 
armură albă și frumoasă, cu armăsarul minunat, bărbatul acela 
curajos şi clocotind de mânie era deja mort. Curajul lui, armele lui, 
platoșa lui nu însemnau nimic. El se ucisese pe sine în clipa când 
începuse şarja. 

Era una dintre lecţiile cele mai periculoase pe care le învăţa- 
seră de la bătrânul și nebunul maestru Rensial: cum să învingi şarja 
unui inamic călare. 

— Când sunteţi pe jos, călărețul nu are decât un singur avan- 
taj, le spusese cu ani în urmă maestrul cailor, rotindu-și ochii 
nebuni pe câmpul de instrucţie. Calul! Dacă aţi doborât calul, el 
devine un om ca oricare altul. 

După ce spusese asta, petrecuse următoarea oră alergându-i 
în jurul câmpului pe un cal de vânătoare și încercând să-i doboare 
din șa. 

— Plonjaţi și rostogoliţi-vă! strigase întruna cu glas ascuţit de 
nebun. Plonjaţi și rostogoliți-vă! 

Vaelin aşteptă până ce sabia bărbatului în alb ajunse doar la un 
braţ depărtare și atunci sări în dreapta, plonjând pe sub detunătu- 
rile asurzitoare ale copitelor, rostogolindu-se în genunchi și rotind 
după aceea spada, pentru a spinteca piciorul din spate al calului. 

Sângele îl împroşcă, iar animalul zbieră şi căzu la pământ; bărbatul 
în alb se strădui să se desprindă din vălmășag, dar Vaelin sări peste 
armăsarul care se zbătea, devie sabia dușmanului cu propria spadă 
și izbi de sus în jos, iar pieptarul de platoşă se despică sub forța 
loviturii. Bărbatul în alb căzu, tuși sânge și muri. 

lar alpiranii se opriră. 

Se opriră. Săbii ridicate tremurară, apoi căzură inerte pe lângă 
stăpânii lor. Călăreţi aflaţi în plină șarjă își opriră caii și priviră 
șocați. Toţi alpiranii aflaţi în raza vizuală încetară pur și simplu 
să mai lupte și se holbară la Vaelin şi la leşul bărbatului în alb. 
Unii dintre ei continuau încă a privi, când săgeți îi doborâră sau 
Alergătorii-lupului îi hăcuiră. 

Vaelin privi și el cadavrul; roata aurie despicată de pe pieptarul 
însângerat sclipea stins în lumina zorilor. Să fi fost așadar un bărbat 
important? 

— Eruhin Mahktar! 

Cuvinte rostite de un alpiran descălecat, care se împleticea în 
apropiere, apăsându-şi o rană din braţ, cu lacrimile brăzdându-i chi- 
pul însângerat. Mai presus de mânie sau de acuzare, în tonul vocii 
lui exista o disperare mai profundă decât auzise Vaelin vreodată. 

— Eruhin Mahktar! 

Cuvinte pe care avea să le audă de o mie de ori în anii ce 
urmară. 

Rănitul se împletici înainte și Vaelin se pregăti să-l doboare cu 
mânerul spadei, fără să-l ucidă, deoarece, la urma urmelor, nu era 
înarmat. El însă nu schiță nicio încercare de a-l ataca, ci se poticni 
pe lângă Vaelin şi se nărui lângă bărbatul în alb, hohotind ca un 
copil. 

— Eruhin ast forgallah! urlă el. 

Vaelin privi cu oroare cum rănitul trase un pumnal de la brâu 
și-l înfipse fără ezitare în propriul lui grumaz, după care se prăbuși 
peste leşul în alb, cu sângele gâlgâindu-i din rană. 

Sinuciderea păru să destrame vraja care-i încremenise pe alpi- 
rani şi un urlet brusc şi sălbatic răsună din rândurile lor; toți ochii 

se fixară asupra lui Vaelin, săbiile și lăncile se întinseră și începură 
să se apropie, cu ură ucigașă întipărită pe toate chipurile. 

Răsună apoi un sunet ca o mie de baroase lovind o mie de 
nicovale și rândurile inamicilor se cutremurară din nou, iar Vaelin 
zări oameni aruncaţi în văzduh de impactul forței necunoscute 
care-i lovise din spate. Alpiranii se străduiră să-și întoarcă armăsarii 
și să facă faţă noii ameninţări, dar prea târziu, căci erau măcelăriți 
de tăișuri de oţel brunat. 

O siluetă masivă, împlătoșată din cap până în picioare şi călare 
pe un bidiviu negru, își deschise drum printre caii alpirani mai 
ușori, și ghioaga îi era o ceaţă care răpea vieţile oamenilor și ani- 
malelor deopotrivă. Înapoia sa, sute de bărbați în armuri din oțel 
abăteau un prăpăd similar, ridicând şi coborând cu ferocitate letală 
spadele lungi și ghioagele. Alpiranii înfuriaţi ripostară sălbatic şi nu 
puţini cavaleri dispărură sub masa de copite tropăitoare, însă nu 
aveau nici numărul, nici armamentul pentru a face faţă asaltului. 
În scurtă vreme măcelul se termină; toți alpiranii erau morţi sau 
răniți. Niciunul nu dăduse bir cu fugiţii. 

Silueta masivă de pe bidiviul negru își prinse ghioaga la oblânc 
și porni în trap spre Vaelin, dându-și viziera pe spate pentru a dez- 
vălui un chip lat și bătucit de vreme, care se distingea printr-un nas 
ce fusese rupt de două ori şi ochi înconjurați de ridurile adânci ale 
vârstei. 

Vaelin făcu o plecăciune oficială. 

— Bună ziua, Lord Theros al Fiefului! 

— Bună ziua, lord Vaelin! Lordul Fiefului Renfael privi măce- 
lul din jur şi râse sonor. Pun prinsoare că n-ai fost niciodată mai 
bucuros să vezi un renfaelin, așa-i, băiete? 

— Așa este, milord. 

Un călăreț tânăr și înalt se opri lângă Lordul Fiefului; faţa 
arătoasă îi era mânjită de sudoare și sânge, iar ochii de un albas- 
tru-închis îl priveau pe Vaelin cu răutate vădită, însă nerostită. 

— Bună ziua, lord Darnel! îl salută Vaelin. Mulțumirile mele 
și ale oamenilor mei se îndreaptă către tine și tatăl tău. 

— Deci mai ești viu, Sorna? replică tânărul. Cel puţin regele 
va fi încântat. 

— Potolește-ţi limba, băiete! se răsti lordul Theros. Îmi cer 
iertare, lord Vaelin. Băiatul este răsfăţat și eu o învinuiesc pentru 
asta pe mama lui. Trei fii mi-a dăruit ea, iar acesta este singurul care 
n-a murit înainte de naștere, aşa să m-ajute Credinţa! 

Vaelin văzu cum mâna tânărului călăreț zvâcni pe mânerul 
spadei lungi și obrajii i se colorară de mânie. Alt fiu care-și urăște 
tatăl, gândi el. O maladie comună. 

— Îmi cer iertare, milord, se plecă el din nou. Trebuie să mă 
îngrijesc de oamenii mei. 

Reveni spre plajă și, pășind peste morţi şi muribunzi sub soa- 
rele dimineţii care răsărea peste câmpul de sânge, căută din nou 
safirul și-l ridică, îngăduind razelor să se joace pe suprafaţa lui, şi 
se gândi la ziua când i-l dăruise regele, la ziua când ajunsese să-l 
urască lordul Darnel, la ziua când plânsese prinţesa Lyrna. 

Ziua când amuţise cântecul sângelui. 

— Safir, mirodenii și mătase, şopti el. 

Includerea turnirelor cavalerești renfaeline în iarmarocul de 
Miezul-verii era o noutate relativ recentă, dar în scurt timp căpătase 
un renume uriaș în rândul poporului. Mulțimea mugea apreciativ 
înaintea unei confruntări spectaculoase, când Vaelin se îndreptă 
către pavilionul regal, cu gluga mantiei trasă peste chip pentru a 
se cruța de povara recunoașterii. Pe câmp, un cavaler zbură din șa 
în mijlocul unui nor de ţăndări şi potrivnicul azvârli lancea ruptă 
spectatorilor. 

— Amărâtul ăla n-o să mai umble prea repede! comentă un 
bărbat îmbujorat, făcându-l pe Vaelin să se întrebe dacă era apre- 
ciat spectacolul luptei în sine sau șansa de a fi martori la schilodirea 
bogaţilor. 

Gărzile de la intrarea în pavilion se plecară înaintea lui mai 
mult decât ar fi cerut-o rangul şi priviră doar în treacăt la ordinul 
regelui pe care-l arătă, trăgând într-o parte draperia intrării în pavi- 
lion şi făcându-i semn să intre fără şovăială. Vaelin revenise din 
miazănoapte de numai două zile, însă legenda presupusei sale vic- 
torii măreţe asupra lonakilor se răspândise deja peste tot. 

După ce lăsă armele, fu condus în loja regală, unde nu fu sur- 
prins s-o găsească pe prințesa Lyrna, singură. 

— Bună ziua, Frate! îl întâmpină ea și-i surâse, apoi îi întinse 
mâna ca el să i-o sărute. 

Pentru o clipă Vaelin fu deconcertat, deoarece ea nu mai 
făcuse asta niciodată; era un semn de favoare acordat rareori și care 
se făcea în public. Se lăsă totuşi într-un genunchi şi-şi lipi buzele 
de încheieturile degetelor ei. Pielea femeii era mai caldă decât se 
aşteptase și fu mânios pe sine fiindcă îi făcu plăcere. 

— Bună ziua, Alteța Voastră! rosti el și se îndreptă, strădu- 
indu-se să adopte un ton neutru, dar fără să izbutească prea bine. 
Am fost chemat înaintea tatălui Alteţei Voastre... 

Ea flutură dintr-un braţ. 

— Va sosi şi el. Se pare că și-a rătăcit mantia favorită. În ultima 
vreme nu mai iese niciodată din palat fără ea. Îi făcu semn spre 
locul de alături. la loc, te rog. 

Vaelin se aşeză şi se prefăcu interesat de competiţia cavalerilor. 
Două grupuri alcătuite din câte treizeci de oameni se adunau în 
capete opuse ale câmpului; un grup sub un stindard cu pătrate albe 
şi roșii cu simbolul unui vultur, iar celălalt sub un steag care arăta 
o vulpe roșie pe fundal verde. 

— Meleul este punctul culminant al turneului renfaelin, 
explică prinţesa. Vulpea roșie este blazonul baronului Hughlin 
Banders, cel în armura ruginie, fosta căpetenie a mercenarilor 
Lordului Theros. Vulturul îi aparţine lordului Darnel, moștenitorul 
Lordului Fiefului. Se pare că meleul va pune capăt unei vechi dis- 
pute între cei doi. Ridică o eșarfă din mătase albă de pe o masă din 
apropiere. Am fost rugată să o înmânez aceluia dintre bădărani pe 
care-l consider mai violent decât toţi ceilalţi. Se pare că vederea 
unor bărbaţi voinici în straie din metal, care se bat între ei până la 
pierderea simţurilor, ar trebui să-mi facă inima de femeie să tresară. 

— O prejudecată bizară, Alteța Voastră. 

Ea se întoarse către el şi surâse larg. 

— Una dintre cele pe care tu nu le faci. 

— Sper din toată inima. 

Vaelin privi cum cele două tabere se înșiruiră, apoi schimbară 
saluturi, după care se năpustiră una spre cealaltă în plin galop, 
rotind spade şi ghioage. Se izbiră cu asemenea bubuituri de metal 
și trupuri de cai, încât atât Vaelin, cât și prinţesa tresăriră. Lupta 
care urmă fu o încăierare confuză de cavaleri rostogolindu-se din 
şei şi arme ce se ciocneau. Vaelin știa că luptătorii ar fi trebuit să 
lovească doar cu latul spadei, dar majoritatea păreau să ignore 
regula aceea și zări cel puţin trei siluete în platoșe de oţel care rămă- 
seseră nemișcate în haos. 

— Aşadar, aceasta este bătălia, comentă Lyrna. 

— Un fel de bătălie. 

— Ce părere ai despre el? Mă refer la moștenitorul Lordului 
Fiefului. 

Vaelin îl privi pe lordul Darnel izbind cu mânerul spadei în 
coiful unui adversar, care se prăvăli cu sângele revărsându-se prin 
vizieră pe pământul răscolit de copite. 

— Se luptă bine, Alteță. 

— Deși nu la fel de bine ca tine, sunt sigură. Și nu are nimic 
din integritatea sau din intuiţia ta. Femeile îl vor primi în patul lor 
pentru influenţa și bogăţia lui, nu din iubire. Bărbaţii îl vor urma 
pentru soldă sau din datorie, nu din devotament. Tăcu și pe chip 
îi apăru o expresie de ușoară iritare. Și tata crede că-mi va fi un soț 
minunat. 

— Sunt sigur că tatăl Alteţei Voastre vrea tot ce este mai bun... 

— Tatăl meu vrea să nasc ca o vită. El vrea ca palatul să răsune 
de zbieretele țâncilor Al Neiren, prin venele cărora să curgă sângele 
Lordului Fiefului Renfael. Ar fi pecetea finală pe alianţa lui. După 
toate câte am făcut în slujba acestui Tărâm, tata'continuă să mă 
vadă doar ca pe o scroafă bună pentru fătat. 

— Catehismul Însoţirii este clar, Alteța Voastră. Nimeni, fie 
el bărbat sau femeie, nu poate fi silit să se căsătorească împotriva 
voinţei sale. 

— Voința mea! râse ea amar. Cu fiecare an care trece fără să 
mă mărit, voinţa mi se erodează tot mai mult. Tu ai spada, cuţitele 
și arcul. Unicele mele arme sunt inteligenţa, chipul și făgăduiala 
puterii care-mi zace în pântece. 

Sinceritatea conversaţiei lor era deconcertantă. Unde dispăruseră 
încordarea și cunoașterea vinovăției împărtășite? Nu uita, se avertiză 
Vaelin. Nu uita ce este ea. Nu uita ce am făcut noi. Observă cum ochii 
Lyrnei îl urmăreau pe lordul Darnel în meleu, socotind și evaluând; 
văzu cum abia-și ascundea pufnetul de neplăcere ce-i curba buzele. 

— Mă îndoiesc că Alteța Voastră, rosti el, a pus la cale această 
întâlnire pentru a-mi cere părerea despre un bărbat cu care n-are 
nicio intenţie de a se mărita vreodată. Are poate altă explicaţie pen- 
tru mine? 

— Dacă te referi la masacrul Aspectelor, mă tem că opinia mea 
este neschimbată. Deşi am descoperit ceva nou. Spune-mi, ai auzit 
vreodată de al Șaptelea Ordin? 

Îl privea foarte atentă şi Vaelin ştiu că ar fi zărit orice minciună. 

— Este o poveste, ridică el din umeri. De fapt, o legendă. A 
existat cândva un ordin al Credinței devotat studierii Beznei. 

— Nu-i dai crezare, aşadar? 

— Las istoria în seama Fratelui Caenis. 

— Bezna, repetă încet prinţesa parcă degustând cuvântul. Un 
subiect fascinant. Totul este doar o superstiție, desigur, dar foarte 
statornică în consemnările istorice. Am fost la Marea Bibliotecă și 
am cerut toate cărţile pe care le aveau despre acest subiect. Am aflat 
că solicitarea mea a cauzat multă agitaţie, fiindcă așa s-a descoperit 
că majoritatea volumelor vechi fuseseră furate. 

Vaelin se gândi la cărţile arse de Fratele Harlick în Cetatea 
Prăbușită. 

— Şi cum se leagă legenda aceasta de masacrul Aspectelor? 

— Poveştile abundă în legătură cu evenimentul acela nefericit. 
Am cules tot ce am putut, discret, desigur. Istoriile sunt în mare 
parte exagerări care cresc cu fiecare relatare, mai ales în privința ta. 
Ştiai că ai ucis de unul singur zece asasini înarmați cu arme vrăjite, 
care sorbeau sângele celor pe care-i omorau? 

— Nu pot spune că-mi reamintesc asta, Alteță. 

— Nici nu mă așteptasem. Chiar dacă poveștile acestea sunt 
aiureli, împărtășesc toate un fir comun: sunt colorate de Beznă, iar 
cele mai fanteziste fac referire la al Şaptelea Ordin. 

În ciuda suspiciunilor cu care o privea, nu-i putea nega ageri- 
mea minţii. Șiretenia instinctivă, așa cum o considerase el înainte, 
era în realitate o faţetă a unui intelect considerabil. În ultimii trei 
ani, Vaelin reflectase de multe ori asupra înțelesului confesiunii lui 
Harlick din Cetatea Prăbușită, încercând să pună laolaltă sursele 
diferite de cunoaștere. Totuși, nimic nu se lega: aparenta trădare a 
Credincioșilor de către Aspecte, puterea Chiorului, glasul familiar al 
făpturii dinapoia ochilor lui Hentes Mustor. Oricât s-ar fi străduit, 


CÂNTECUL SÂNGELUI 535 


nu putea distinge nicio înlănţuire. Exista senzaţia permanentă a 
ceva ce plutea intangibil, un adevăr profund pe care nici chiar cân- 
tecul sângelui nu-l putea prevesti. Oare poate ea să-l găsească? Și, 
dacă ar putea, să am încredere să mă destăinui ei? Ideea de a avea 
încredere în prințesă era absurdă, bineînţeles, însă și oamenii în 
care nu se putea avea încredere puteau fi utili. 

— Alteța Voastră, rosti el, de ce ar putea cineva devotat 
învăţăturii să citească o carte și imediat apoi s-o arunce în foc? 

Lyrna se încruntă nedumerită. 

— Este relevant pentru discuţia noastră? 

— Aş fi întrebat dacă n-ar fi fost? 

— Nu. Mă întreb dacă mi-ai pune vreo întrebare dacă n-ai fi 
nevoit s-o faci? 

Pe câmp, numărul de cavaleri care continuau să lupte se 
redusese la o duzină. Lordul Darnel schimba lovituri cu baronul 
Banders, a cărui ferocitate nu părea afectată de rigiditatea armurii 
pătate de rugină. 7 

— Dacă un astfel de om ar fi cu adevărat devotat învățăturii, 
continuă prințesa, arderea unei cărți ar părea pentru el o crimă teri- 
bilă. Cărți au mai fost arse, să ştii. Regele Lakril cel Nebun'a rămas 
celebru pentru că a făcut un rug cu toate cărţile din Varinshold și 
a decretat că toţi supușii care puteau citi erau consideraţi neloiali 
și pasibili de execuţie. Din fericire, al Șaselea Ordin l-a detronat la 
scurt timp după aceea. Până şi nebunia lui avea totuși un grăunte de 
adevăr. Valoarea unei cărți constă în cunoașterea pe care o conţine, 
iar aceasta este întotdeauna periculoasă. 

— Cu alte cuvinte, arderea cărţii înlătură pericolul reprezentat 
de cunoaștere. 

— Poate că da. Spuneai că omul era învăţat. Cât de învăţat? 

Vaelin șovăi, nedorind să-i rostească numele. 

— A fost cândva cărturar în Marea Bibliotecă. 

— Cu adevărat învăţat. Prinţesa ţuguie buzele. Ştii că eu nu 
citesc niciodată o carte de două ori? Nu este nevoie. Îmi amintesc 
perfect toate cuvintele. 

Tonul îi era atât de prozaic, încât tânărul ştiu că nu era o sim- 
plă laudă. 

— Prin urmare, un om care ar deține aceeași iscusinţă n-ar 
mai trebui să păstreze o carte, o carte periculoasă. Odată ce a citit-o, 
el deţine cunoașterea respectivă. 

Lyrna încuviinţă din cap. 

— Poate că cel despre care mi-ai vorbit încerca să păstreze o 
cunoaștere, nu s-o distrugă. 

Așadar, aceasta era misiunea lui Harlick. El a furat cărţile 
Beznei din Marea Bibliotecă. Le distrugea ca să le ascundă cunoș- 
tințele, însă mai întâi le citea, ca să le rețină, ca să le protejeze. Dar 
de ce? 

— Nu-mi vei spune, nu-i aşa? zise prinţesa. Nu-mi vei spune 
cine era şi cum l-ai întâlnit. 

— A fost doar un incident bizar, la care am fost martor... 

— Ştiu că respectul cu care te privesc nu este reciproc. Ştiu că 
n-ai o părere prea bună despre mine. Însă părerea mea despre tine 
s-a bazat mereu pe faptul că nu mă minţi. Este posibil ca adevărul 
tău să fie aspru, dar este întotdeauna adevăr. Spune-mi adevărul 
acum, te rog. 

Vaelin o privi în ochi și fu şocat să vadă în ei scânteierea lacri- 
milor. Oare sunt reale? Pot fi reale? 

— Nu ştiu dacă pot avea încredere în tine, îi spuse direct. 
Cândva noi doi am făcut împreună ceva teribil... 

— N-am ştiut! șuieră Lyrna aprig. Se aplecă spre el și glasul 
îi căpătă un ton zorit. Linden a venit la mine cu ideea lui nebună 
pentru o expediţie în Martishe. Tata mi-a poruncit să-i binecu- 
vântez acţiunea. Nu i-am făgăduit nimic lui Linden, l-am iubit, 
dar aşa cum o soră își iubește un frate. Însă el mă iubea mai mult 
decât pe orice soră și a auzit ce dorea să audă. Jur că n-am știut 
adevăratele planuri ale tatei. La urma urmelor çi tu plecai și știam 
că nu erai capabil de crimă. Lacrimile i se revărsară din ochi și-i 
urmăriră profilul desăvârșit al feţei. Am iscodit eu însămi, Vaelin. 
Știu că nu l-ai ucis tu, știu că l-ai scăpat de un sfârșit oribil. Îți spun 

adevărurile acestea, fiindcă acum trebuie să mă crezi. Trebuie să-mi 
iei în seamă cuvintele. Trebuie să refuzi ceea ce-ţi va cere tata azi. 

— Ce anume îmi va cere? 

— Prinţesă Lyrna Al Nieren! 

Un glas puternic. Un glas poruncitor. Un glas regal. Vaelin nu-l 
mai văzuse pe Janus de peste un an și-l găsi mai îmbătrânit, cu 
ridurile feţei încă și mai adânci, cu mai multe fire sure în coama 
de păr arămiu, cu gârbovirea umerilor mai proeminentă. Păstrase 
totuși glasul de rege. Amândoi se ridicară și făcură o plecăciune, 
conștienți de tăcerea profundă a mulţimii. 

— Fiică a descendenţei regale Al Nieren, continuă regele, 
prinţesă a Tărâmului Unificat şi a doua în linie la Coroană. O 
mână subțire, pătată de bătrâneţe, apăru de sub veșmintele regale 
căptușite cu hermină şi arătă câmpul din faţa lor. Nu-ţi neglija 
datoria! 

Vaelin se întoarse şi-l văzu pe lordul Darnel lăsat într-un 
genunchi în faţa pavilionului. Înapoia lui, cavalerii învinși în meleu 
se împleticeau nesiguri sau erau transportaţi de pe câmp, printre ei 
aflându-se și baronul Banders în armura pătată de rugină. În ciuda 
servilităţii reverenţei sale, lordul Darnel nu plecase capul şi coiful 
îi rămăsese prins. Ochii lui îl fixau pe Vaelin, sclipind cu o furie 
intensă și deconcertantă. 

Lyrna își şterse iute lacrimile. 

— lertare, tată, zise ea pe un ton de frivolitate silită, dar nu 
mai vorbisem de mult timp cu lordul Vaelin... 

— Nu lordul Vaelin îţi stăpânește atenţia acum, milady. 

Un fulger de mânie licări peste chipul prinţesei, care se stăpâni 
însă iute, după care se sili să zâmbească. 

— Desigur. Se întoarse și ridică eșarfa din mătase, făcându-i 
semn lordului Darnel să se apropie. Bine luptat, milord. 

Lordul Darnel îi oferi o plecăciune oficială rigidă și se întinse 
să ia eșarfa cu mâna sa înmănuşată, încruntându-se vizibil când 
prinţesa îşi retrase propria mână înainte ca el s-o fi putut săruta. 
Retrăgându-se un pas, îl privi din nou mânios pe Vaelin. 

— Lord Vaelin, zise e! și vocea îi tremură de furie, am înţeles 
că Fraţilor din al Șaselea Ordin li se interzice să accepte provocări 
la duel. 

— Așa este, milord. 

— Păcat. 

Cavalerul se plecă iarăși în faţa Lyrnei și a regelui, apoi părăsi 
câmpul fără să privească îndărăt. 

— Se pare că ai stârnit nemulțumirea băiatului de aur, observă 
regele. 

Vaelin îi privi ochii și zări aceeași șiretenie de bufniţă pe care 
şi-o reamintea din prima lor învoială dezgustătoare. 

— Sunt obișnuit să stârnesc nemulţumire, Maiestate. 

— Nouă însă ne placi, nu-i aşa, fiica mea? se întoarse regele 
spre Lyrna. 

Faţa ei era perfect inexpresivă când încuviință din cap, fără să 
rostească vreun cuvânt. 

— Ba poate chiar prea mult, se pare. Când era copilă, se temea 
că inima i se va dovedi prea îngheţată pentru a-i îngădui să se 
ataşeze de vreun bărbat. Acum descopăr că aș dori să îngheţe din 
nou. 

Vaelin nu era obișnuit cu stânjeneala și o găsi greu de suportat. 

— Aţi trimis după mine, Maiestate. 

— Da. Regele o privi pe Lyrna încă o secundă. Da, așa este. 
Se întoarse și arătă ușa pavilionului. Aș dori să faci cunoştinţă cu 
cineva. Fiica mea, te rog să rămâi și să încerci să aminteşti supușilor 
că, în ciuda aparenţelor, noi le suntem, de fapt, superiori. 

Glasul prinţesei era lipsit de orice emoție când zise: 

— Bineînţeles, tată. 

Vaelin se lăsă într-un genunchi, îi acceptă mâna când i-o oferi 
şi apăsă alt sărut pe căldura pielii. Până și oamenii în care nu se 
poate avea încredere pot fi utili. 

— Nu sunt sigur dacă Alteța Voastră are dreptate, îi spuse când 
se ridică, conștient de prezenţa regelui. 

— Dreptate? 

Era greșit din multe puncte de vedere, o încălcare năucitoare 
a etichetei, dar tânărul se apropie și o sărută pe obraz, șoptindu-i 
în același timp la ureche: 

— Bezna nu-i o superstiție. Caută povestea Chiorului în pătra- 
rul de apus. 


— Încerci să mă pui la încercare, Tinere Ṣoim? 

Se îndepărtau de partea din spate a pavilionului, însoțiți 
doar de două gărzi. Regele înainta cu greu prin noroi și poalele 
mantiei tivite cu hermină se murdăriseră deja. Părea cumva mai 
scund, împuţinat de vârstă, și capul îi ajungea abia la umărul lui 
Vaelin. 

— Să vă pun la încercare, Maiestate? 

Regele se întoarse către Vaelin. 

— Să nu te joci cu mine, băiete! Ochii lui îl sfredeleau. Ai 
înţeles? 

Vaelin îi întoarse calm căutătura. Poate că regele rămăsese o 
bufniţă, însă el nu mai era de acum un şoarece. 

— Vă nemulţumește prietenia mea cu prinţesa Lyrna, 
Maiestate? : 

— Tu nu ești prieten cu ea. Nu suporţi s-o vezi, din motive 
perfect întemeiate. Regele înclină capul pe un umăr și miji ochii 
gânditor. Ea a vrut să ţi-l arate pe băiatul de aur, ca să-ţi stârnească 
gelozia. Da? 

Keschet, își aminti Vaelin cuvintele prinţesei din grădina lui 
Al Hestian. Atacul Mincinosului. Ascunde o stratagemă prin alta. 
Lordul Darnel era o distragere la care tatăl ei se așteptase. Trebuie 
să refuzi ceea ce-ţi va cere tata azi. 

Ridică din umeri. 

— Mă aștept să fie așa, da. 

— Ce i-ai spus? Ştiu că nu i-ai furat o sărutare. 

Tânărul surâse scurt, stânjenit. 

— l-am spus că frumuseţea pălește în timp, la fel ca oportu- 
nitatea. 

Regele pufni și-și reluă înaintarea înceată şi gârbovită prin 
noroi. 

— N-ar fi trebuit s-o tachinezi în felul acesta. Este necesar ca 
voi să nu deveniți inamici. Pentru binele Tărâmului, înţelegi? 

— Înţeleg, Maiestate. 

— Nu se va mărita cu el, aşa-i? 

— Mă îndoiesc tare mult. 

— Ştiam că n-o va face. Regele suspină de frustrare obosită. 
Dacă el n-ar fi atât de neghiob! O fiică inteligentă este o povară. 
Este împotriva firii ca isteţimea să fie legată de atâta frumuseţe. 
Din propria experienţă, femeile cu adevărat frumoase sunt dăru- 
ite fie cu farmec imens, fie cu venin nemăsurat. Mama ei, scumpa 
mea regină plecată dintre noi, a fost o frumuseţe renumită și avea 
tot veninul de care ai fi putut avea nevoie vreodată, dar un creier 
milostiv de micuţ. 

Asta nu-i candoare, decise Vaelin, ci doar altă mască. El se 
foloseşte de onestitate ca să mintă și să mă prindă în mrejele altui 
plan. 

Ajunseră la o caleaşcă minunat împodobită, din lemn superb 
sculptat şi strălucind de frunzuliţe aurite, cu ferestrele acoperite 
de catifea neagră, la care erau înhămați patru cai. Regele îi ceru să 
deschidă ușa și urcă, icnind de efort, apoi îi făcu semn să-l urmeze. 
Se așeză pe bancheta îmbrăcată în piele moale și lovi cu un pumn 
osos în peretele despărțitor. 

— La palat! Nu prea repede. 

De afară se auzi pocnetul unui bici, iar caleașca se zgâlţâi și se 
puse în mișcare, trasă de cei patru cai bălțaţi. 

— Este un cadou, rosti regele. Atât caleașca, cât şi caii. Din 
partea lordului Al Telnar — îl mai ţii minte? 

Vaelin și-l reaminti pe bărbatul elegant din Sala Consiliului. 

— Dregătorul Lucrărilor Regale. 

— Da, un ticălos micuţ și prefăcut. Dorea ca eu să confisc un 
sfert din pământurile Lordului Fiefului Cumbrael, ca pedeapsă 
pentru rebeliunea fratelui său. Bineînţeles că el ar fi preluat cu 

generozitate povara guvernării acelor domenii, ca și a tuturor rente- 
lor aferente. l-am mulțumit pentru caleașcă și am confiscat un sfert 
din propriile lui domenii, dând rentele Lordului Mustoral Fiefului. 
Ar trebui să-i asigure vinul şi târfele pentru o vreme. O lecţie pen- 
tru lordul Al Telnar că un adevărat rege nu poate fi cumpărat. 

Regele scotoci prin mantie și scoase o punguliţă din piele de 
mărimea unui măr. 

— Prinde, i-o aruncă el lui Vaelin. Ştii ce este? 

Vaelin deschise punguliţa și văzu înăuntru o piatră mare şi 
albastră cu vinișoare cenușii. 

— Un safir. Și încă unul mare. 

— Da, cel mai mare safir găsit vreodată, extras din minele 
inuturilor de Miazănoapte acum șaptezeci de ani, când bunicul 
meu, al douăzecilea Lord de Asrael, a construit turnul și a înființat 
prima colonie. Ştii cât preţuieşte? 

Vaelin privi din nou nestemata, pe a cărei suprafaţă netedă 
sclipea lumina lămpii. i 

— Mulţi galbeni, Maiestate. 

Închise punga și i-o întinse regelui. 

Bătrânul rămase cu mâinile în interiorul mantiei. ! 

— Păstrează-l. Este darul regelui pentru Spada lui cea mai 
prețioasă. 

— Nu am nevoie de bogății, Maiestate. 

Și nici nu pot fi cumpărat. 

— Până și un Frate din al Şaselea Ordin se poate trezi pe 
neaşteptate că are nevoie de bogății. Te rog să-l consideri un 
talisman. 

Vaelin puse nestemata în pungă și o agăţă la brâu. 

— Safirele, urmă regele, sunt nestematele cele mai valoroase 
din lume, preţuite de toate popoarele: alpirani, volariani sau Regii 
Neguţători din Apusul Îndepărtat. Aduc un preţ mai bun decât 
argintul, aurul sau diamantele și sunt cele mai numeroase în 
Ținuturile de Miazănoapte. Desigur, Tărâmul are multe bogății — 
vinul cumbraelin, oţelul asraelin și altele —, dar cu safirele mi-am 

clădit flota și cu safirele am întemeiat Straja Tărâmului, cele două 
piroane ce menţin unitatea Tărâmului. lar Lordul Turnului Al 
Myrna mi-a spus că filoanele de safire încep să se subţieze. Peste 
douăzeci de ani, nu vor mai rămâne destule pentru a-i plăti pe 
mineri să le extragă. Și ce vom face atunci, Tinere Șoim? 

Vaelin strânse din umeri, întrucât comerţul nu era un subiect 
familiar pentru el. 

— Așa cum ziceţi, Maiestate, Tărâmul are și alte bogății. 

— Dar nu îndeajuns, decât numai dacă i-aş taxa pe nobili şi 
oamenii de rând în asemenea măsură, încât ar fi fericiţi să mă vadă 
pe mine şi pe copiii mei atârnaţi de zidurile palatului. Ai văzut câte 
tulburări pot isca pământurile acestea, chiar și cu Straja Tărâmului 
care ține totul laolaltă; imaginează-ţi cât sânge va curge după ce 
ea nu va mai fi. Nu, ne trebuie mai multe, ne trebuie mirodenii şi 
mătase. 

— Mirodenii și mătase, Maiestate? 

— Principala rută de negoţ a mirodeniilor şi a mătăsii trece 
prin Marea Erineană: mirodeniile din provinciile de miazăzi ale 
Imperiului alpiran și mătasea din Apusul Îndepărtat ajung în por- 
turile alpirane de pe coasta de miazănoapte a Imperiului. Toate 
corăbiile care andochează trebuie să-i plătească împăratului pen- 
tru acest privilegiu, precum și o cotă parte din valoarea mărfurilor 
lor. Neguțătorii alpirani s-au îmbogăţit de pe urma acestui comerţ; 
unii sunt chiar mai bogaţi decât Regii Neguţători din Apus și toţi 
plătesc tribut împăratului. 

Tulburarea lui Vaelin spori. Doar nu se poate gândi la așa ceva. 

— Vreţi să atrageţi negoţul acesta în porturile noastre? întrebă 
el nesigur. 

Bătrânul clătină din cap. 

— Porturile noastre sunt puţine și mici. Prea multe furtuni ne 
bântuie coastele și noi suntem prea în miazănoapte ca să atragem 
mult negoţ. Dacă îl dorim, va trebui să-l înșfăcăm. 

— Maiestate, eu nu știu multă istorie, totuși nu-mi pot rea- 
minti vreo ocazie în care acest Tărâm sau vreunul dintre Fiefuri să 

fi fost ameninţat de o invazie alpirană sau chiar de un simplu raid. 
Între popoarele noastre nu există vărsări de sânge. Catehismele ne 
spun că războiul este justificat doar în apărarea pământului, vieții 
sau Credinței. 

— Alpiranii sunt adoratori de zei, nu-i așa? Un Imperiu care 
neagă Credința. 

— Credinţa poate fi doar acceptată, nu impusă cu sila, mai 
ales unui Imperiu. 

— Ei însă plănuiesc să-și aducă zeii aici și să ne submineze 
Credinţa. Iscoadele lor sunt peste tot, deghizate în neguţători, mur- 
murând erezii, pângărindu-ne tineretul în riturile Beznei. Şi în tot 
acest timp armata lor creşte şi împăratul construiește mai multe 
corăbii. 

— Este adevărat? 

Regele surâse slab şi ochii lui de bufniţă scânteiară. 

— Va fi. 

— Vă aşteptaţi ca întregul Tărâm să creadă așa ceva? 

— Oamenii cred întotdeauna ceea ce vor să creadă, indife- 
rent dacă este sau nu adevărat. Mai ţii minte masacrul Aspectelor 
şi pe Tăgăduitorii, reali sau doar suspectaţi ca atare, care au fost 
măcelăriți în urma revoltelor, pe baza unor simple zvonuri. Oferă-le 
minciuna potrivită şi ei o vor crede. 

Vaelin îl privi pe rege în tăcere, pe când caleașca se hur- 
ducă peste străzile pietruite ale pătrarului de miazănoapte, și 
înţelegerea îl cutremură. Aici nu mai este nicio minciună, ci el chiar 
intenționează să facă asta. 

— Ce doriţi de la mine, Maiestate? De ce-mi împărtășiţi toate 
lucrurile acestea? 

Regele își desfăcu braţele osoase. 

— Pentru că am nevoie de spada ta, desigur. Cu greu aș putea 
merge la război fără faimosul războinic al Tărâmului, nu? Ce ar 
crede supușii de rând, dacă ai refuza să porţi spada Credinței împo- 
triva Imperiului Tăgăduitorilor? 

— Vă aşteptaţi din partea mea să pornesc război împotriva 
unui popor cu care Tărâmul nu are niciun conflict, pe baza unor 
minciuni? 

— Bineînţeles. 

— Şi de ce aş face-o? 

— Puterea noastră este loialitatea. 

Chipul lui Linden Al Hestian, devenind alb ca marmura, pe 
măsură ce sângele i se scurgea prin tăietura din beregată... 

— Loialitatea este altă minciună pe care o folosiţi pentru a-i 
atrage pe creduli în planurile voastre. 

Regele se încruntă, păru furios, dar apoi râse. 

— Evident. Ce crezi că înseamnă regalitatea? Veselia îi păli 
iute. Ai uitat de înţelegerea pe care am făcut-o. Eu poruncesc şi tu 
execuţi. Mai ţii minte? 

— Am încălcat deja înţelegerea noastră, Maiestate. În Martishe 
nu am făcut ceea ce mi-aţi poruncit. 

— Şi totuși, Linden Al Hestian zace în Lumea de Dincolo, 
răpus de pumnalul tău. 

— Suferea. A trebuit să-i pun capăt durerilor. 

— Da, foarte convenabil. Regele flutură din mână iritat, apa- 
rent plictisit de subiect. Nu contează, ai făcut o înţelegere. Tinere 
Şoim, tu ești al meu. Atașamentul tău faţă de Ordin este o născo- 
cire, şi o ştii la fel de bine ca mine. Eu poruncesc și tu execuțţi. 

— Nu şi cu Imperiul alpiran. Nu, dacă nu există un motiv mai 
bun decât lipsa safirelor. 

— Mă refuzi? 

— Da. Mă puteţi trimite la eşafod, dacă aşa trebuie, şi nu voi 
spune un cuvânt în apărarea mea. Dar planurile voastre mă istovesc. 

— Să te trimit la eşafod? Janus slobozi alt hohot de râs, chiar 
mai sonor decât cel dinainte. Ce nobil, mai ales fiindcă știi prea 
bine că nu pot face așa ceva fără să stârnesc rebeliune printre 
supușii de rând și război cu Credinţa. Și cred că fiica mea mă urăște 
şi aşa destul. 

Regele trase în lături draperia de catifea ce acoperea fereastra 
şi chipul i se lumină brusc. 

— Aha, brutăria văduvei Norna! Bătu din nou în peretele 
despărțitor al caleștii, ridicându-şi vocea de rege. OPREȘTE! 

Cobori din caleaşcă, îndepărtând ajutorul celor doi soldaţi din 
Garda Călare care-i escortaseră, și surâse larg către Vaelin, aproape 
ca un copil. 

— Haide cu mine, Tinere Şoim. Cele mai bune plăcinte din 
cetate, poate chiar din tot Fieful. Tolerează slăbiciunea unui bătrân. 

Brutăria văduvei Norna era caldă și plină de aromele pâinilor 
abia scoase din cuptor. Zărindu-l pe rege, femeia se grăbi să iasă 
dinapoia tejghelei; era înaltă și voinică, avind obrajii îmbujoraţi de 
para focului și cu părul pudrat de făină. 

— Maiestate! Sire! Îmi onoraţi din nou umila brutărie! vorbi 
ea repede, plecându-se stângace, şi-i îmbrânci cu umerii laţi pe 
mușteriii rămași cu gurile căscate. Faceţi loc! Faceţi loc regelui! 

— Milady, rosti regele după care îi prinse mâna şi i-o sărută, 
iar văpaia obrajilor ei se înteţi, ocazia de a mă bucura de produsele 
tale nu poate fi ignorată. În plus, lordul Vaelin este curios, fiindcă 
ocaziile de a savura prăjituri sunt rare pentru el, nu-i așa, Frate? 

Vaelin văzu ochii femeii cercetându-i chipul și îmbătându-se 
de vederea lui, şi privirile furișe aruncate de mușterii, acum lăsaţi 
într-un genunchi, și aproape că-i detestă pentru adularea aceea. 

— Așa este, Maiestate, cunoştinţele mele despre prăjituri sunt 
modeste, replică el și speră că iritarea nu i se simţi în glas. 

— Ai poate o odaie în spate unde să ne putem bucura de pre- 
paratele tale? o întrebă regele pe văduvă. Nu aş dori să-ţi tulbur 
îndeletnicirile. 

— Bineînţeles, Maiestate, bineînţeles. 

Văduva îi conduse în partea din spate a brutăriei, într-o maga- 
zie ale cărei rafturi erau ticsite cu vase; saci de făină se înşiruiau 
în lungul pereţilor, iar singurele mobile dinăuntru erau o masă 
şi câteva scaune. La masă stătea o tânără cu piept generos, care 
purta o rochie ţipătoare din material ieftin; părul îi era vopsit în 

roșu, buzele stacojii, iar bluza descheiată la gât îi dezvăluia din 
plin pielea. Se ridică în clipa intrării regelui şi execută o reverență 
desăvârșită. 

— Maiestate, rosti femeia. 

Avea glas gutural, care înghițea vocalele, un glas de fiinţă cres- 
cută pe stradă. 

— Bun găsit, Derla, zise regele, apoi se întoarse către brută- 
reasă. Plăcinta cu mere, cred, doamnă Nornah. Și niște ceai, dacă 
poți. 

Văduva făcu o reverență și se retrase, închizând ferm ușa în 
urmă. Regele se lăsă într-un scaun și-i făcu semn tinerei pieptoase 
să se ridice. 

— Derla, el este lordul Vaelin Al Sorna, faimos Frate al celui 
de-al Şaselea Ordin şi Spadă a Tărâmului. Vaelin, ea este Derla, 
târfă lipsită de renume și iscoadă distinsă în slujba mea. 

Femeia îl privi îndelung şi apreciativ pe Vaelin, iar pe buze îi 
jucă umbra unui surâs. 

— Sunt onorată, milord! 

Vaelin încuviinţă scurt din cap. 

— Bună ziua, milady! 

Surâsul ei se lărgi brusc. 

— Cu greu pot fi numită așa. 

— Nu-ţi irosi șiretlicurile cu el, Derla, o sfătui regele. Fratele 
Vaelin este un adevărat servitor al Credinței. 

Ea arcui o sprânceană desenată și țuguie buzele. 

— Păcat! Am făcut unele dintre cele mai bune afaceri cu cei 
din Ordine. Mai ales cu cei din al Treilea: cărturarii aceia sunt foarte 
lascivi. 

— Este delicioasă, nu-i aşa? chicoti regele. O femeie cu minte 
pătrunzătoare, dar lipsită de orice scrupule morale. Și cu tempe- 
rament uneori violent. De câte ori l-ai înjunghiat pe neguţătorul 
acela, Derla? Am uitat. 

Vaelin o cercetă cu atenţie pe femeie și nu zări nicio viclenie 
în inexpresivitatea ei. 

— De vreo cincizeci de ori, Maiestate. Făcu semn către Vaelin. 
A vrut să m-omoare în bătaie şi să-mi reguleze leşul. 

— Da, încuviinţă regele, un nemernic pervers, însă în același 
timp bogat şi popular la Curte. Odată ce am înţeles cât de folosi- 
toare poate fi Derla, au fost necesare cheltuieli considerabile ca să 
aranjez presupusa ei sinucidere și eliberarea reală. 

— Pentru care vă voi fi de-a pururi recunoscătoare, Maiestate. 

— Aşa şi trebuie. Vezi tu, Vaelin, datoria unui rege este de a-i 
căuta printre supușii lui pe cei înzestrați, pentru a-i pune la treabă 
în folosul lui. Am câteva iscoade ca Derla care acţionează în taină în 
cele patru Fiefuri şi toate îmi raportează mie direct. Se aleg cu des- 
tui galbeni pentru asta, pe lângă mulțumirea de a ști că eforturile 
lor păstrează liniştea acestui Tărâm. Regele păru brusc obosit şi-şi 
rezemă bărbia în palmă, frecându-şi pleoapele grele. Repetă-i lor- 
dului Vaelin, se adresă el femeii, raportul tău de săptămâna trecută. 

Derla încuviinţă din cap şi începu să vorbească pe un ton ofi- 
cial care părea îndelung practicat. 

— În ziua a şaptea din prensur mă aflam pe ulicioara dinapoia 
tavernei „Leul turbat“ și pândeam o casă despre care ştiam că era 
vizitată de Tăgăduitori din secta Ascendenţei. Către miezul nopţii, 
în casă au intrat mai mulți oameni printre care un bărbat înalt, o 
femeie și o fată în jur cincisprezece ani, care au sosit împreună. 
După intrarea lor, m-am strecurat în beciul casei, folosindu-mă de 
toboganul pentru cărbuni. Din beci, am auzit ritualurile eretice 
care se desfăşurau deasupra. După două ceasuri am înţeles că întâl- 
nirea se apropia de sfârşit şi am ieșit, revenind pe ulicioară, unde 
am văzut cum aceiași trei oameni au ieşit împreună. Bărbatul înalt 
mi se părea familiar, așa că am decis să-i urmăresc. Ei au mers în 
pătrarul de miazănoapte, unde au intrat într-o casă mare cu vedere 
spre moara de la Cotul Străjii. Când bărbatul a intrat, lumina dină- 
untru i-a scăldat chipul şi am văzut că era lordul Kralyk Al Sorna, 
fost Lord al Bătăliilor şi Primă Spadă a Tărâmului. 

Îl privi pe Vaelin cu ochi indiferenți, lipsiţi de teamă sau de griji. 
Regele își scărpină nepăsător firele aspre şi sure ale bărbii nerase. 

— N-a fost dintotdeauna așa, să ştii, zise el. Mă refer la 
Tăgăduitori. Pe când eram copil, ei trăiau printre noi, grijulii, 
însă toleraţi. Primul meu dascăl în mânuirea spadei a fost un 
Căutător şi era un om minunat. Ordinele ne-au avertizat împo- 
triva lor, totuși n-au recomandat niciodată interzicerea practicilor 
lor, fiindcă, de fapt, noi suntem un ţinut de exilați, alungaţi pe 
țărmurile acestea cu veacuri în urmă de către cei care ne-ar fi ucis 
pentru Credinţa noastră și pentru zeii lor. Credinţa a fost dintot- 
deauna precumpănitoare, desigur, cea dintâi printre crezuri, dar 
și altele au existat alături de ea şi, cu toate că multor Credincioşi 
nu le plăcea asta, majorităţii poporului nu părea să-i pese. Apoi a 
sosit Mâna Roșie. 

Degetele regelui se mișcară spre urmele roşii de pe gâtul lui și 
ochii îi priviră în gol, când își aminti. 

— Au numit-o Mâna Roşie din cauza semnelor pe care le lasă, 
aidoma unei gheare ce îţi zgârie gâtul. Odată ce semnele acelea 
apăreau, știai că erai ca și mort. Închipuie-ţi, Vaelin: o ţară pustiită 
în câteva luni. Gândește-te la toţi cei pe care-i cunoşti — bărbaţi, 
femei, copii, nu contează —, iar după aceea închipuie-ţi că jumă- 
tate dintre ei nu mai există. Imaginează-ţi-i morţi de pe urma unei 
boli pustiitoare care-i face să delireze, să se zbată și să răcnească, în 
timp ce-și vomită propriile măruntaie. Trupurile erau adunate în 
maldăre ca paiele, nimeni nu se găsea în siguranţă, și frica a devenit 
singurul crez. Aceasta nu putea fi o simplă molimă, nu, ci acţiunea 
Beznei! Așa se face că ochii noştri s-au îndreptat spre Tăgăduitori. 
Şi ei sufereau la fel ca noi, însă, deoarece erau mai puţini, se părea 
că suferă mai puţin. Gloate au bântuit prin cetăţi și pe câmpuri, 
vânând şi ucigând. Unele secte au fost rase de pe faţa pământului 
şi crezurile lor au fost pierdute pentru totdeauna, iar restul au fost 
alungate în umbre. Până să dispară Mâna Roșie, mai rămăseseră 
doar Credinţa şi zeul cumbraelin. Ceilalţi erau pitiţi, adorând în 
beznă și temându-se mereu să nu fie descoperiţi. 

Ochii regelui se întoarseră către Vaelin pe care-l fixară cu o 
privire rece, calculată. 

— Tatăl tău, Tinere Şoim, pare să fi căpătat niște preocupări 
nesănătoase. 

Cântecul sângelui reveni, sonor și aspru, pe cât de puternic îl 
auzise tânărul vreodată, și înţelesul îi era mai clar decât își putea 
aminti. În odaia aceasta exista un pericol important. Pericol din 
partea cunoștințelor pe care le avea târfa iscoadă. Pericol din par- 
tea planului regelui. Dar mai presus ca orice, pericolul cântecului 
sângelui, care-i spunea să-i ucidă pe amândoi. 

— Eu nu am tată, scrâșni el. 

— Poate că așa este, însă ai o soră. Cam tânără pentru a fi 
spânzurată de ziduri, cu limba smulsă după ce a primit binecuvân- 
tarea celui de-al Patrulea Ordin în Temniţa-neagră. Nu m-ar mira 
ca și mama ei să pățească la fel, să fie în cuşti alăturate, bolborosind 
vorbe de neînțeles una către cealaltă, până ce hămesirea le va slăbi 
şi ciorile vor veni să le ciugulească trupurile, deși ele sunt încă vii. 
Ai dorit un motiv mai bun și acum îl ai. 

Ochi negri, ca ai lui, mâini micuţe strângând bujorii-iernii. 
Mami zicea c-o să vii să locuiești cu noi și-o să fii fratele meu... 

Cântecul sângelui mugi. Mâinile îi zvâcniră. N-am mai ucis o 
femeie până acum, gândi el. Și nici un rege. Privindu-l pebătrânul 
care căsca și-și masa genunchii înțepeniţi, văzu cât de ușor ar fi fost 
să-i prindă gâtul fragil şi să-l rupă ca pe o crenguţă. Cât de satisfă- 
cător ar fi fost... 

Încleştă pumnii și-și stăvili pornirea, apoi se așeză greoi la masă. 

Și cântecul sângelui dispăru. 

— De fapt, urmă regele și se îndreptă în scaun, nu cred că voi 
mai sta să mănânc plăcintele. Te rog, bucură-te de ele împreună cu 
complimentele mele. 

Îşi puse o mână osoasă pe umărul lui Vaelin. O gheară de 
bufniță. 

— Presupun că nu trebuie să te instruiesc ce să spui când 
Aspectul Arlyn îţi va cere sfatul. 

Vaelin refuză să-l privească, temându-se să nu revină cântecul 
sângelui, și încuviinţă dând rigid din cap. 

— Prea bine. Derla, te rog, mai zăbovește o vreme. Sunt sigur 
că lordul Vaelin are multe întrebări. 

— Desigur, Maiestate. 

Îi făcu altă reverență perfectă când părăsi magazia. Vaelin 
rămase aşezat. 

— Pot să iau loc, milord? îl întrebă Derla. 

El nu-i răspunse, aşa că femeia se așeză în faţa lui la masă. 

— Este cu adevărat o ocazie specială să întâlnesc un lord 
distins ca tine, urmă ea. Mi-am făcut meseria cu mulţi lorzi. 
Maiestatea Sa este interesată de obiceiurile lor şi, cu cât sunt mai 
animalice, cu atât e mai bine. 

Vaelin nu spuse nimic. 

— Mă întrebasem, continuă Derla, dacă toate istoriile despre 
tine sunt adevărate? Văzându-te acum, mă gândesc că s-ar putea să 
fie. ÎI aşteptă să vorbească şi se foi stânjenită când el rămase tăcut. 
Văduva brutăreasă nu se grăbeşte defel cu plăcintele. 

— Plăcintele nu vor veni, îi zise Vaelin. lar eu n-am nicio între- 
bare. El te-a lăsat aici ca să te ucid. 

O privi în ochi și văzu pentru prima dată o emoție autentică 
în ei: frică. 

— Fără doar și poate, văduva Nornah este iscusită în înlătura- 
rea discretă a leșurilor, urmă tânărul. Probabil că de-a lungul anilor 
regele a atras aici destui neghiobi nebănuitori. Neghiobi ca noi doi. 

Ochii femeii se repeziră către ușă, apoi reveniră la el. Gura îi 
tresări și se abţinu de la provocări. Ştia că nu se putea lupta cu el. 

— Nu sunt lipsită de apărare. 

— Ai un cuţit în corsaj și altul la spate, între omoplaţi. 
Presupun că și acul din părul tău este destul de ascuţit. 

— L-am slujit loial şi bine pe regele Janus vreme de cinci ani... 

— Lui nu-i pasă. Cunoșştinţele pe care le deţii sunt prea 
periculoase. 

— Am bani... 

— Nu-mi trebuie bogății. Punga cu safirul îi atârna greu la 
brâu. Nu-mi trebuie câtuși de puţin. 

— Ei bine... Derla se îndepărtă puţin de masă și-și lăsă braţele 
pe lângă trup, după aceea ridică fusta pentru a-și arăta genunchii 
depărtaţi și pe buzele ei flutură alt surâs, nu mai puțin autentic 
decât primul. Cel puţin, dovedește-mi atâta respect de a mă regula 
înainte, nu după. 

Un râset muri pe buzele bărbatului. Își feri ochii şi încleştă 
palmele pe tăblia mesei. 

— Eşti ferită de mâna mea, dar nu și de mâna lui. Ar trebui să 
părăsești cetatea, chiar și Tărâmul, dacă ai posibilitatea asta. Să nu 
te mai întorci niciodată. 

Ea se ridică încet și porni precaut spre ușă; întinse o mână spre 
clanţă şi o ţinu pe cealaltă la spate, unde strângea neîndoios cuțitul. 
Apăsă clanţa, după care se opri. 

— Tatăl tău este norocos să aibă un asemenea fiu, milord. 

Apoi dispăru şi ușa se închise în urma ei pe ţâţâni neunse. 

— Eu nu am tată, se adresă el încăperii pustii. 

CAPITOLUL 3 


Departe de coasta alpirană, relieful acoperit de iarbă şi tufe lăsa 
loc unui deșert întins și lipsit de drumuri, măturat de vântul per- 
manent dinspre miazăzi, care stârnea nisipul în conuri de praf, ce 
pluteau peste dune ca ielele. Armata rămânea la periferia deşertului 
şi înainta către Untesh într-o coloană lungă de peste trei kilome- 
tri. Privind-o, Vaelin își amintea de un șarpe uriaş pe care-l văzuse 
odată evadând dintr-o cușcă pe o corabie din Apusul Îndepărtat şi 
care se întinsese pe toată lăţimea punţii, cu solzii sclipind în soare 
la fel cum sclipeau acum lăncile Străjii Tărâmului. 

Tânărul se afla pe o măgură presărată de stânci la câţiva kilo- 
metri în faţa coloanei principale și bea apă din burduf, în timp ce 
Scuipă-rău mesteca frunzele sărăcăcioase ale unui arbust de deșert 
din apropiere. Frentis și cercetaşii lui, câţi mai rămăseseră după 
bătălia de pe plajă, campaseră mai sus pe măgură și vegheau ori- 
zontul de răsărit. 

Vaelin se gândi la bătălia de acum două zile, la bărbatul în 
veşminte albe și la cei care veniseră să-i ceară trupul, patru băr- 
baţi cu chipuri împietrite din Garda Imperială, care apăruseră din 
pustiu și ceruseră să stea de vorbă cu Lordul Bătăliilor. Al Hestian 
le ieșise călare înainte, urmat de toate căpeteniile oștirii, și dăduse 
un spectacol de etichetă oficială pe care alpiranii îl ignoraseră, 
rămânând călări. El citea proclamația regelui de anexare oficială a 
cetăților Untesh, Linesh și Marbellis, când un alpiran îl întrerup- 
sese în mijlocul frazei; un bărbat bine clădit, cu părul sur precum 
cenușa, care vorbea aproape desăvârșit graiul Tărâmului. 

— Oprește-ţi flecăreala, bărbat din miazănoapte. Noi am venit 
după trupul lui Eruhin. Fie ni-l dai, fie ne omori, fiindcă nu vom 
pleca fără el. 

Al Hestian îşi pierduse cumpătul și se înflăcărase la faţă de 
furie. 

— Cine este Eruhin? 

— Bărbatul în alb, spusese Vaelin. 

Nu i se ceruse să se alăture grupului de parlamentari, dar 
rămăsese în imediata lor apropiere, ştiind că Lordul Bătăliilor nu 
va dori să facă o scenă prin alungarea lui, în niciun caz într-un 
moment sub auspicii atât de bune cum era prima lui întâlnire cu 
inamicul. 

— Eruhin, da? îl întrebase el pe alpiran. 

Ochii lui îl fixaseră și-l cercetaseră din cap până în picioare, 
examinându-i chipul. 

— Tu ai fost? Tu l-ai ucis? 

Vaelin încuviinţase dând din cap. Un alt alpiran mârâise şi-şi 
trăsese pe jumătate sabia din teacă, înainte ca bărbatul cu păr 
cenușiu să-l oprească, punându-i mâna pe braţ. 

— Cine a fost el? întrebase Vaelin. 

— Se numea Seliesen Maxtor Aluran, răspunsese bărbatul. 
Eruhin, „Speranţa“ în graiul vostru. Urmașul ales-al împăratului. 

— Condoleanţe împăratului vostru, intervenise Lordul 
Bătăliilor. Este regretabilă o asemenea pierdere dureroasă, dar noi 
am venit doar după dreptul... ! 

— Ați venit după cucerire şi jaf, bărbatule din miazănoapte, îi 
spusese bărbatul cu păr cenușiu. Pe pământurile acestea veți găsi 
doar moarte. Nu vor mai fi solii, nu vor mai fi discuţii şi vă vom 
ucide pe toţi, la fel cum voi ne-aţi ucis Speranţa. Nu vă așteptați la 
milă. Acum daţi-ne trupul lui. 

Lordul Darnel băuse dintr-o ploscă și plimbase vinul prin 
gură, apoi scuipase pe copitele calului alpiranului. 

— Milord, se adresase el lui Al Hestian, prin lipsa de curtoazie 
încalcă regulile soliilor. Îşi pierde în felul acesta dreptul la viaţă. 

— Nu, nu-i aşa. Vaelin dăduse pinteni lui Scuipă-rău și 
pătrunsese între cele două grupuri, după care se adresase alpiranu- 
lui: Vă voi conduce la trupul lui. 

Simţise furia Lordului Bătăliilor când porniseră spre leş, 
simțise ura lordului Darnel și-și amintise ceva ce-i spusese Aspectul 

Arlyn: Bărbaţii care se iubesc pe ei înşişi îi urăsc pe cei care le-ar 
diminua gloria. 

Soldaţii din Garda Imperială descălecaseră și ridicaseră trupul 
Speranţei pe un cal. Cel cu părul sur îl strânsese bine cu chingile de 
şa, apoi se întorsese către Vaelin cu ochii sclipind de lacrimi. 

— Cum te numești? întrebase el răguşit. 

Nu avusese niciun motiv să nu-i spună. 

— Vaelin Al Sorna. 

— Respectul tău nu-mi diminuează ura, Vaelin Al Sorna, 
Eruhin Mahktar, „Ucigaşul Speranţei“. Onoarea îmi spune că ar 
trebui să-mi iau propria viaţă, însă ura mă va ţine viu. De acum 
înainte, toate răsuflările mele vor avea un singur scop: să-ţi văd sfâr- 
şitul. Sunt Neliesen Nester Hevren, căpitanul Cohortei 10 a Gărzii 
Imperiale. Să nu uiţi asta. 

După aceea, el și camarazii lui încălecaseră și plecaseră. 

Uneori Credinţa ne cere tot ce avem. Cuvintele îi aparţineau tot 
Aspectului şi fuseseră rostite în ziua din iarna trecută, când mer- 
sese alături de Vaelin pe câmpul de instrucţie acoperit cu nea și-l 
ascultase vorbind despre planurile regelui. Fusese frig în ziua aceea, 
mai frig decât de obicei chiar și pentru luna weslin, iar Fraţii novici 
se împleticeau prin zăpadă în timp ce alergau, se luptau şi primeau 
arsurile toiegelor maeștrilor lor. 

— Războiul acesta va fi altfel decât toate pe care le-am ştiut 
până acum, rostise Arlyn şi răsuflarea i se ridicase ca un abur în 
văzduh. Va fi un mare sacrificiu. Mulţi dintre Fraţii noștri nu se vor 
mai întoarce. Înţelegi? 

Vaelin încuviinţase din cap, îl ascultase pe Aspect și descope- 
rise că nu mai avea cuvinte. 

— Tu însă trebuie să te întorci, Vaelin. Să lupţi pe cât poţi de 
bine, să omori câţi va fi nevoie. Nu contează câţi dintre oamenii și 
Fraţii tăi vor cădea, pentru că vei reveni în Tărâmul acesta. 

Tânărul aprobase din nou și Aspectul zâmbise, singura dată 
când Vaelin îl văzuse făcând-o după acea primă zi de la poarta 
Casei Ordinului, cu atâţia ani în urmă. Într-un fel, surâsul îl făcuse 

să pară bătrân, încreţindu-i liniile din jurul ochilor şi al buzelor 
subţiri. Până atunci nu mai păruse niciodată bătrân. 

— Uneori îmi reamintești tare mult de mama ta, spusese trist 
Aspectul, apoi se întorsese şi se îndepărtase, iar silueta lui înaltă 
mersese fără poticneală prin omăt. 

Scrijelitul apăru, suind în goană panta şi lăsând în urmă un nor 
de praf; în bot i se legăna un iepure. lepurii mari şi cu labe lătărețe 
păreau să abunde în tufărișuri şi, la fel ca Scrijelitul, Straja Tărâmului 
profitase de îndată de vânatul acela. Copoiul-de-sclavi lăsă iepurele 
la picioarele lui Vaelin şi lătră scurt și răgușit, aşa cum obișnuia. 

— Mulţumesc, câine tâmpit, îl scărpină Vaelin pe gât. Păs- 
trează-l tu. 

Ridică iepurele și-l aruncă în jos pe deal. Scrijelitul schelălăi 
fericit și porni în goană după el. 

— De obicei, îl lăsai acasă când plecai în campanii, zise Frentis 
așezându-se şi destupându-și plosca. 

— M-am gândit că i-ar plăcea și lui un nou tereni de vânătoare. 

— Aşadar, era fiul împăratului lor, da? întrebă Frentis. 
Bărbatul în platoșa albă. 

— Cel pe care-l alesese drept urmaş. Se pare că împăratul își 
alege succesorul dintre supușii săi. 

Frentis se încruntă. 

— Cum vine asta? 

— Cred că-i ceva în legătură cu zeii lor. 

— Ar fi putut alege pe cineva care să se lupte mai bine. 
Prostovanul ăla nu putea nici măcar să stea-n șa. În ciuda voioşiei 
lui, îi simţea îngrijorarea. N-avea ce căuta acolo. 

— Nu-ţi face griji în privinţa mea, surâse larg Vaelin. Inima 
nu-mi este atât de împovărată. 

Frentis aprobă din cap şi-şi întoarse privirea către întinderea 
vastă de deșert din miazăzi. 

— Nu prea-nţeleg de ce doreşte atât de mult regele locul ăsta. 
Peste tot, numai praf și scaieţi. De când am debarcat, n-am văzut 
niciun copac. 

— Am sosit aici pentru a căuta ceea ce ne aparţine de drept 
potrivit tratatelor străvechi și pentru a răzbuna relele făcute de 
Imperiul Tăgăduitorilor. 

— Da, mă gândisem şi eu la asta. Singurii alpirani pe care i-am 
văzut vreodată au fost corăbierii și neguţătorii de pe docuri. Aveau 
straie ciudate, totuşi nu difereau de ceilalţi corăbieri și neguţători, 
mereu în căutare de târfe şi bani, așa cum fac cei de felul lor, însă 
ceva mai politicoși decât majoritatea. Nu-mi amintesc ca vreunul 
dintre tovarășii mei de furtișaguri din copilărie să fi fost răpit și 
torturat în ritualuri ale Beznei, cu excepţia mea, bineînţeles, iar 
Chiorul nu era alpiran. 

— Pui la îndoială porunca regelui? 

Mâna lui Frentis se mişcă pe sub mantie, atingând din nou, 
fără îndoială, liniile cicatricelor. 

— Al lui şi al oricăruia altul, dacă voi crede că-i nevoie. 

Vaelin izbucni în râs. 

— Prea bine, continuă tot aşa. 

— Milord! strigă unul dintre cercetaşi, care stătea în picioare 
şi arăta cu braţul spre orizontul de răsărit. 

Vaelin merse în cealaltă parte a coamei măgurii și privi în 
depărtare; în pâclele de arșiţă ce se ridicau din nisipurile încinse de 
soare se zărea un tremur uşor. 

— Ce este? 

— Îi văd bine, rosti Frentis care ţinea la ochi ocheanul. 

Era o ustensilă scumpă, din tuburi de alamă și toc din piele 
de rechin. Vaelin se gândi că era mai bine să nu-l întrebe de unde 
îl obținuse, deşi își amintea că un instrument similar avusese și 
căpitanul galerei meldeneane care-i adusese pe țărmurile acestea. 
La fel ca Barkus, instinctul de hoţoman al lui Frentis nu dispăruse 
niciodată complet. 

— Câţi sunt? 

— Frate, ştii bine că nu mă pricep la numere, dar să fiu al 
naibii dacă nu sunt cel puţin la fel de mulţi ca noi, şi încă o treime 
pe-atât. 

— Ştiu că ştii unde-i el. 

Ochii Lordului Bătăliilor erau înnegurați de o dușmănie 
nemărginită. 

— La cine te referi, milord? 

Vaelin urmărea atent spectacolul de pe câmpia din faţa lor: mii 
de soldaţi alpirani organizaţi în formaţiune de atac avansau cu pas 
egal spre măgura unde se aflau ei. Lordul Bătăliilor îi poruncise să-și 
mobilizeze tot regimentul și să-și ridice drapelul pe cea mai înaltă 
prăjină pe care o puteau găsi. Pe versantul de apus, ascunși de ochii 
alpiranilor, se aflau cinci mii de arcaşi cumbraelini. Oficial, arcaşii 
reprezentau contribuţia la campanie a Lordului Mustor al Fiefului, 
o dovadă de loialitate după aşa-numita Revoltă a Uzurpatorului, 
dar, de fapt, erau mercenari care-și puseseră în slujba regelui price- 
perea în mânuirea arcului şi printre ei nu se afla niciun nobil cum- 
braelin. De ambele părţi ale măgurii, pedestrimea Străjii Tărâmului 
era dispusă în regimente, pe patru şiruri. În ariergardă aştepta con- 
tingentui nilsaelin alcătuit din cinci mii de pedeștri ușori, flancaţi 
de zece mii de călăreţi din Straja Tărâmului în dreapta și cavaleri 
renfaelini în stânga. În spatele lor se aflau patru companii călări 
din al Şaselea Ordin, alături de prinţul Malcius, care comanda trei 
companii din Garda Călare a regelui. Era cea mai mare oaste pe care 
o desfășurase vreodată Tărâmul Unificat şi pregătea să ducă prima 
bătălie importantă, ceva ce nu părea să-l lase indiferent pe Lakrhil 
Al Hestian. 

— Către bastardul care m-a lăsat cu asta, ridică Lordul 
Bătăliilor braţul drept, şi ţepuşa cu ghimpi care ieşea prin acoperă- 
mântul din piele al ciotului scânteie în lumina puternică a soarelui 
de la mijlocul zilei. Privirea îl aţintea pe Vaelin, aparent indiferentă 
la înaintarea oștirii alpirane. La Al Sendahl, ştiu că nu i-ai găsit 
resturile devorate de o fiară năzărită. 

Vaelin fu surprins că Lordul Bătăliilor suise pe măgură, deși 
era de așteptat ca poziţia să-i ofere o imagine bună asupra câmpului 

de bătaie. Fu însă mai surprins de momentul pe care-l alesese pen- 
tru a aminti o suferinţă. 

— Milord, poate că discuţia aceasta ar mai putea aștepta... 

— Ştiu că moartea fiului meu n-a fost o ucidere din milos- 
tenie, continuă Al Hestian. Știu cine-i dorea răul și mai știu că ai 
fost unealta lor. Îl voi găsi pe Al Sendahl, să fii sigur de asta. Îmi voi 
încheia socotelile cu el. Voi câştiga războiul ăsta pentru rege, apoi 
îmi voi încheia și socotelile cu tine. 

— Milord, dacă n-ai fi fost atât de doritor să măcelărești cap- 
tivi neajutoraţi, poate că ai mai fi avut și acum mâna, iar eu l-aş mai 
fi avut pe fratele meu. Fiul tău mi-a fost prieten și i-am luat viața 
pentru a-l izbăvi de durere. Regele a fost mulțumit de relatarea mea 
în ambele cazuri și, ca slujitor al Coroanei și Credinței, nu mai am 
nimic de spus despre niciunul dintre subiectele acestea. 

Se priviră în tăcere îngheţată şi trăsăturile Lordului Bătăliilor 
tremurau de furie. 

— Ascunde-te înapoia Ordinului și a regelui dacă dorești! 
şuieră el printre dinţii încleştaţi. Nu te va salva, când războiul 
ăsta va fi câștigat. Nici pe tine și nici pe niciunul dintre Fraţii 
tăi. Ordinele sunt o năpastă pentru Tărâm, îngăduindu-vă vouă, 
lepădături fătate-n şanţuri, să le porunciţi celor mai nobili decât 
voi... 

— Tată! 

Un tânăr înalt și cu chip distins se opri lângă ei, cu o expre- 
sie stânjenită pe față. Purta uniformă de căpitan în Regimentul 27 
Călăreţi, o pană de corb îi flutura în partea de sus a pieptarului 
platoșei, iar pe spate avea prinsă o spadă lungă cu mânerul împo- 
dobit cu un safir. La centură purta o spadă volariană scurtă. 

— Dușmanul, rosti Alucius Al Hestian arătând din cap spre 
armata care înainta peste câmpie, nu pare să piardă timpul. 

Vaelin se așteptase ca Lordul Bătăliilor să explodeze către fiul 
său, dar acum păru aproape rușinat și-și stăpâni furia, umflându-și 
doar nările de frustrare. Cu o ultimă privire nimicitoare azvârlită 
lui Vaelin, se îndepărtă şi se opri sub propriul lui stindard, un 

trandafir stacojiu elegant, complet diferit de caracterul său, iar 
garda personală de Ș$oimi-negri se apropie protector din ambele 
părţi, privindu-i suspicios pe Alergătorii-lupului din jur. Cele două 
regimente se detestau reciproc şi transformau adesea tavernele și 
străzile în câmpuri de luptă când se întâlneau în capitală. Vaelin 
avea grijă mereu să se asigure că erau ţinuţi departe unii de ceilalţi 
în timpul marșurilor. 

— Ne așteaptă o zi de muncă dogoritoare, milord, zise Alucius 
și Vaelin îi simţi umorul forțat din glas. 

Fusese dezamăgit când tânărul poet se înrolase în regimentul 
tatălui său, deoarece sperase că văzuse destul măcel în Cetăţuia 
Înaltă. În anii scurși de atunci, ei se întâlniseră rar, schimbând 
amabilităţi la palat când regele îl chemase pentru ceremonii lip- 
site de rost. Ştia că Alucius își recăpătase darul, că poeziile lui 
erau acum citite de mulţi oameni și că tinerele îi căutau cu nesaţ 
tovărăşia. Totuşi, tristeţea continua să-i dăinuie în ochi, mizeria 
celor văzute în Cetăţuia Înaltă. zi 

— Pieptarul ar trebui să-ţi fie mai strâns, îi zise Vaelin. Și chiar 
poţi să scoţi spada asta din teaca de pe spate? 

Alucius se sili să zâmbească. i 

— Ai rămas mereu dăscălitor, aşa-i? 

— De ce te afli aici, Alucius? Te-a silit tatăl tău? 

Surâsul fals al poetului dispăru. 

— De fapt, tata a zis că ar trebui să rămân cu scribălăii şi 
târfulițele mele de viță nobilă. Uneori mă gândesc că lui îi datorez 
iscusința mea în ceea ce privește vorbele. A fost însă convins că un 
hronic al glorioasei lui campanii, întocmit de cel mai faimos poet 
tânăr al Tărâmului, ne-ar spori mult avuțiile familiei. Nu-ţi face griji 
pentru mine, fiindcă nu mi se îngăduie să mă îndepărtez la mai 
mult de o lungime de braţ de el. 

Vaelin se uită spre armata alpirană care se apropia, la nenumă- 
ratele steaguri ale cohortelor ei de soldaţi ce se înălţau ca o pădure 
din mătase şi auzi hărmălaia tot mai puternică a trâmbiţărilor și 
scandărilor de bătălie. 

— Pe acest câmp nu va exista niciun loc sigur, rosti el și arătă 
din bărbie către spada scurtă de la brâul lui Alucius. Mai știi cum 
se folosește? 

— Exersez zilnic. 

— Prea bine atunci, ţine-te aproape de tatăl tău. 

— Aşa voi face. Alucius îi întinse mâna. Este o cinste, Frate, să 
slujesc iarăși alături de tine. 

Vaelin îi strânse mâna mai puternic decât intenţionase și-l 
privi în ochi. 

— Ţine-te aproape de tatăl tău. 

Alucius încuviinţă din cap, surâse sfios și porni către grupul 
Lordului Bătăliilor. 

Planuri tăinuite în alte planuri, concluzionă Vaelin gân- 
dindu-se la cuvintele lui Lakrhil Al Hestian. Janus îi făgăduiește 
moartea mea dacă-i va aduce victoria. Eu mă aleg cu salvarea surorii 
mele, iar Lordul Bătăliilor cu răzbunare pentru fiul său. Se gândi 
apoi cât de multe trebuie să fi fost înțelegerile și înșelătoriile pe 
care regele le urzise pentru a-i aduce pe țărmurile acestea. Se gândi 
la făgăduielile ce-i fuseseră făcute Lordului Theros pentru a-și 
aduce atâţia călăreţi de elită. Se gândi la prețul nerostit care fusese 
convenit cu meldeneanii pentru a transporta oastea peste mare. 
Se întrebă dacă Janus pierdea vreodată urma plasei pe care o ţesea, 
dacă păianjenul își întinsese vreodată greșit un fir, dar ideea aceea 
era absurdă. Janus nu-și putea uita propriile uneltiri, tot așa cum 
prințesa Lyrna nu putea uita cuvintele pe care le citea. Se gândi din 
nou la Aspect, la ordinele pe care le primise și la faptul că, în ciuda 
complexităţii sale, plasa bătrânului nu însemna nimic. 


— ERUHIN MAKHTAR! 

Răcnetul se înălță din piepturile tuturor soldaţilor din regi- 
ment, îndeajuns de puternic pentru a fi auzit de alpiranii care se 
apropiau, îndeajuns de puternic pentru a răsuna peste propriile lor 
scandări și îndemnuri. 

— ERUHIN MAKHTAR! 

Bărbaţii își ridicară ciocanele de luptă și oţelul scânteie în 
soare, apoi răcniră în cor cuvintele ce le fuseseră spuse. 

— ERUHIN MAKHTAR! 

De pe coama măgurii, Janril flutura stindardul pe o prăjină 
înaltă de șase metri, astfel că lupul unduia în vânt și era văzut de 
toată câmpia. 

— ERUHIN MAKHTAR! 

Deja cohortele alpirane cele mai apropiate începeau să 
reacționeze şi rândurile îşi pierdeau organizarea, pe măsură ce 
soldaţii iuțeau pasul fără să mai ţină seama de ritmul tobelor lor, 
stârniți de provocarea Alergătorilor-lupului. 

— ERUHIN MAKHTAR! 

Lordul Bătăliilor avea dreptate, decise Vaelin văzând cum 
disciplina cohortei alpirane din faţă cedă complet şi rândurile se 
frânseră, pentru că luptătorii porniră în fugă, şarjând măgura, cu 
propriile lor răcnete transformate într-un mârâit tot mai puter- 
nic de ură. Soldatul acela din Garda Imperială ne-a dăruit o armă. 
Cuvintele și stindardul. Eruhin Makhtar. Ucigaşul Speranţei este 
aici, veniți și ucideţi-l. 

Și ei veniră. Cohortele de pe ambele părţi ale celor tare se 
năpustiseră la atac rupseră rândurile şi-i urmară, iar nebunia se 
răspândi spre înapoi şi tot mai multe formaţii uitară de disciplină 
și năvăliră către măgură. 

— Nu prea mai are rost să așteptăm, i se adresă Vaelin lui 
Dentos, care aştepta lângă arcași, cu arcul pregătit. Trageţi imediat 
ce intră în bătaia săgeţilor. Asta s-ar putea să-i facă să alerge încă 
şi mai repede. 

Dentos ridică arcul şi ţinti cu atenţie, urmat imediat de oame- 
nii săi, după care întinse struna şi trase, iar săgeata lui porni spre 
asaltatorii alpirani urmată îndeaproape de un nor de două sute de 
săgeți. Bărbaţi căzură, unii se ridicară şi continuară, alții rămaseră 
nemișcaţi. Lui Vaelin i se păru că văzu câţiva care mai încercau să 
se târască în ciuda săgeţilor înfipte în piept sau gât. Trase el însuși 
patru săgeți, în succesiune rapidă, apoi furtuna arcașilor începu 

cu adevărat, iar în tot acel timp regimentul îşi menţinu scandarea 
provocatoare. 

— ERUHIN MAKHTAR! 

Cel puţin o sută de alpirani trebuie să fi căzut până ajunseră la 
jumătatea pantei, însă nu dovedeau niciun fel de ezitare, ba dimpo- 
trivă, parcă şarja lor sporise în viteză, iar poalele măgurii viermuiau 
acum de ostași care se străduiau s-o escaladeze și să-l omoare pe 
Ucigaşul Speranţei. Vaelin văzu că întreaga linie alpirană fusese 
dezorganizată în urma atacului, iar cohortele de pe flancuri osci- 
lau, indecise dacă să angajeze Straja Tărâmului aflată în faţa lor ori 
să se întoarcă pentru a urca și ele măgura. Bătălia aceasta este deja 
câștigată, înţelese el. Armata alpirană era ca un bivol atras în ţarcul 
pentru înjunghiere cu ajutorul câtorva furci de fân proaspăt. Tot ce 
mai rămâne acum este înjunghierea. Oricare i-ar fi fost cusururile, 
era limpede că Lordul Bătăliilor era iscusit în privinţa tacticii. 

Când talazul de alpirani ajunsese la două sute de pași, Lordul 
Bătăliilor le ordonă purtătorilor săi de steaguri să le indice arcaşilor 
cumbraelini să urce pe coamă. Aceştia veniră în fugă, cu arcu- 
rile-lungi pregătite, luară săgeți din cele înfipte deja în solul nisipos 
de acolo, înstrunară şi traseră de voie, așa cum li se poruncise. 

Vaelin luptase de multe ori alături de cumbraelini și le 
cunoștea priceperea letală cu arcul-lung, dar nu le văzuse nicio- 
dată furtuna de săgeți. Văzduhul şuieră ca răsuflarea unui șarpe 
uriaș când cinci mii de săgeți izbiră în masa de atacatori, înălțând 
un geamăt gigantic de șoc și durere. Păru că toți alpiranii din com- 
paniile aflate în faţă se prăbuşiră simultan, mai bine de cinci sute de 
luptători, doborâţi în nisip de masa de săgeți. Cerul nu se mai zărea 
deasupra capetelor, ci doar săgețile trase întruna de cumbraelini; 
privind îndărăt, Vaelin se minună de iuțeala cu care le scoteau din 
pământ, le înstrunau și le slobozeau; văzu un arcaș care lansă cinci 
săgeți înainte ca prima să fi ajuns la ţintă. 

În faţa furtunii aceleia, năvala alpirană încetini, fiindcă soldaţii 
erau siliţi să escaladeze trupurile camarazilor răpuși sau răniţi şi 
să ridice braţele şi scuturile împotriva ploii de săgeți ucigașe, deși 

acestea păreau să le ofere prea puţină protecţie. Continuau totuşi 
să înainteze, alimentaţi de furie, unii împleticindu-se peste covo- 
rul tot mai gros de morţi, în ciuda numeroaselor săgeți ce le stră- 
punseseră zalele. Când izbutiseră să ajungă la cincizeci de pași de 
coamă, Lordul Bătăliilor ordonă să înainteze regimentele Străjii 
Tărâmului ce flancau măgura. Acestea porniră în pas alergător, cu 
lăncile întinse, împingând îndărăt linia alpirană dezorganizată. 
Cohortele alpirane șovăiră, dar se raliară în scurt timp şi rezistară, 
iar arcași călări din ariergarda lor răspunseră, galopând în lungul 
frontului bătăliei, pentru a-și trimite săgețile spre Straja Tărâmului, 
peste capetele camarazilor încleştaţi în luptă. 

În dreapta se înălță un nor de praf, când caii alpirani se masară 
pentru o contra şarjă împotriva flancului Străjii Tărâmului. Lordul 
Bătăliilor zări pericolul și stegarii lui semnalară, pentru a-şi pune în 
mișcare propria cavalerie. Rândurile ordonat dispuse ale călăreţilor 
Străjii se deplasară şi colbul se înălță în vălătuci groși când ei mane- 
vrară pentru a înfrunta masa alpirană. Ţipetele discordante a o sută 
de trâmbiţe anunţară asaltul și zece mii de cai se năpustiră către 
armăsarii adverși, ciocnindu-se frontal într-o coliziune bubuitoare. 
Prin praful înălţat era aproape imposibil să întrezăreşti spectacolul 
învolburat al meleului, bărbaţi și cai căzură și se cabrară în vacar- 
mul armelor zăngănitoare, înainte ca norul să devină atât de gros, 
încât era imposibil de apreciat cursul bătăliei, deşi era limpede că 
atacul alpiran fusese oprit. Pedeştrii din Straja Tărâmului îşi conti- 
nuară asaltul fără împotrivire şi frontul alpiran din dreapta începu 
să se încovoaie sub presiune. 

Cu întârziere, comandantul armatei alpirane începu să exer- 
cite control asupra trupelor sale, trimiţându-și puţinele rezerve de 
pedeștri pentru a susţine linia care se dezintegra: cinci cohorte care 
porniră în alergare ca să înfrunte elanul avansării Străjii Tărâmului. 
Era însă prea târziu, pentru că frontul alpiran se curbă, se clătină 
și se frânse. Straja Tărâmului se revărsă prin breşa aceea și-i asaltă 
din spate pe inamicii din vecinătate, iar tot frontul se dezintegră 
în câteva minute. Lordul Bătăliilor, care nu rata oportunităţile, îi 

aruncă în luptă pe cavalerii Lordului Theros și masa lor de armuri și 
cai grei bubui ca tunetul prin resturile flancului drept alpiran, apoi 
se întoarse şi-i măcelări pe dușmanii care continuau să se îmbul- 
zească la poalele măgurii în ciuda furtunii de săgeți cumbraeline. 

În stânga, linia alpirană începu să colapseze când soldații 
văzură dezastrul care se abătea asupra camarazilor lor de la măgură. 
Panica afectă o cohortă, care dădu bir cu fugiţii, în ciuda strădani- 
ilor conducătorilor ei. Straja 'Tărâmului pătrunse de îndată în des- 
chiderea aceea și alte cohorte o luară la fugă când întregul front 
cedă. În scurt timp mii de alpirani se revărsau peste câmpie, ridi- 
când un nor de praf îndeajuns de înalt ca să acopere soarele și să 
adumbrească bătălia. 

Pe panta din faţa lui Vaelin, alpiranii supraviețuitori renunţară 
la asalt și încercară să scape de furia comună a furtunii de săgeți și 
a măcelului cavalerilor renfaelini. Prea vlăguiţi ca să mai fugă, se 
îndepărtară pur şi simplu împleticindu-se, apăsându-și cu palmele 
pe răni sau pe săgețile înfipte în trupuri, prea sfârșiţi pentru a mai 
fi în stare măcar să se apere, când cavaleria dădu buzna printre ei, 
lovindu-i cu ghioage şi spade lungi. Ici-colo, grupuri de soldaţi mai 
luptau, insule de rezistenţă încăpăţânată în mijlocul torentului de 
oţel şi cai, dar fură copleşite. Nici măcar un singur alpiran nu reuşi 
să se apropie de culme la o lungime de spadă și Alergătorii-lupului 
nu pierduseră niciun om. 

În dreapta, norul permanent de praf vorbea despre o furie 
nediminuată din partea cavaleriei dușmane şi Lordul Bătăliilor 
porunci companiilor Ordinului să intre în luptă. Fraţii în man- 
tii albastre fură în scurtă vreme înghiţiţi de praf şi după doar 
câteva minute călăreţi alpirani începură să galopeze spre apus, cu 
spume șiroind din boturile și de pe crupele cailor lor. Din miile de 
cavaleriști care încercaseră să răstoarne flancul Străjii Tărâmului 
mai rămăseseră doar câteva sute de supraviețuitori. 

Vaelin ridică privirea la discul palid al soarelui, tivit în roșu 
de colb. Vei asista la secerișul morţii sub un soare roșu ca sângele... 
Cuvinte dintr-un vis, rostite de spectrul lui Nersus Sil Nin. Gândul 

că prevestirea din vis i-ar fi putut decide viitorul îi trimise un fior 
neplăcut prin piept. Trupul care se răcea în zăpadă, trupul unei 
fiinţe pe care o iubise, al unei fiinţe pe care o ucisese... 

— Pe Credinţă! exclamă de alături Dentos, privind cu un 
amestec de uimire și repulsie la spectacolul din faţa lor. N-am mai 
văzut niciodată așa ceva. 

— Şi nici nu te mai aștepta să vezi vreodată, replică Vaelin 
scuturând din cap pentru a-și alunga rămășițele visului. Azi n-am 
înfruntat decât trupele garnizoanelor de pe coasta de miazănoapte. 
Când va veni adevărata oaste a împăratului, mă îndoiesc că triumful 
ne va fi la fel de lesnicios. 

CAPITOLUL 4 


Reședința guvernatorului din Untesh se afla pe coama pitorească 
a unui deal, cu vedere peste portul în care catargele flotei de 
neguțători se înălțau din apă ca o pădure submarină. Grădinile 
reședinței abundau în pâlcuri de măslini, statui și alei mărginite 
de acacia, îngrijite de o armată mică de grădinari care-și continua- 
seră fără întrerupere activităţile zilnice după ce Lordul Bătăliilor se 
instalase aici. Restul servitorilor se comportaseră la fel, văzându-și 
de treburi cu servilism mut, care nu diminuase însă câtuşi de puţin 
nesiguranța lui Lakrhil Al Hestian. Gărzile lui îi priveau pe slujitori 
cu o vigilenţă încruntată şi toate mâncărurile erau gustate de două 
ori înainte de a ajunge în farfuria sa. Obedienţa mută a personalului 
reşedinţei se oglindea în mare parte în rândul locuitorilor cetăţii. 
Existaseră unele tulburări provocate de câteva duzini de soldaţi 
răniţi, supraviețuitori de pe Muntele Însângerat, așa cum devenise 
cunoscută bătălia, care declanșaseră un atac dezordonat asupra 
porţii principale la sosirea primelor regimente ale Străjii Tărâmului 
şi care se aleseseră cu un sfârșit previzibil. În general, alpiranii erau 
totuşi liniştiţi, aparent supunându-se ordinului guvernatorului lor, 
care, înainte de a bea otravă cu toată familia sa, ceruse populaţiei să 
nu opună rezistenţă. Se părea că el condusese trupele alpirane pe 
Muntele Însângerat și, simțind că avea destule vieți pe conștiință, nu 
dorea să-și întâlnească zeii cu balanţa şi mai înclinată împotriva sa. 

În ciuda absenței oricărei împotriviri, Vaelin putea simţi resen- 
timentele locuitorilor în toate uităturile furişe ce-i erau aruncate și 
care marcau rușinea care-i făcea să-şi vadă de treburi fără un singur 
cuvânt, evitând privirile vecinilor. Neîndoios, mulți pierduseră fii 
şi soţi pe Muntele Însângerat și aveau să-și lingă rănile în tăcere, 
aşteptând răspunsul inevitabil al împăratului. Atmosfera din cetate 
era apăsătoare, accentuată de irascibilitatea Străjii Tărâmului, care 
crescuse până intrase pe poartă: satisfacția victoriei se topise în faţa 

deciziei Lordului Bătăliilor de a-i lăsa în urmă pe cei grav răniţi şi 
a lipsei de prăzi din cea mai recentă cetate a Tărâmului. A doua 
zi după sosirea lor, în forumul central apăruse o spânzurătoare în 
care atârnau trei leșuri, toţi soldaţi din Straja Tărâmului, cu pan- 
carte în jurul gâturilor, anunțând că unul era hoţ, altul dezertor 
și al treilea violator. Porunca regelui fusese clară: ei trebuiau să 
cucerească cetăţile, nu să le ruineze, și Lordul Bătăliilor nu simţise 
nicio remușcare în a se asigura că ordinele îi erau urmate fără crâc- 
nire. Bărbaţii îl porecliseră Trandafirul Sângelui, ca ironie amară la 
adresa blazonului familiei lui. Se părea că iscusinţa lui în luptă era 
pe măsura talentului de a se face detestat de propriii soldați. 

Vaelin îl conduse pe Scuipă-rău pe aleea mărginită de acacia 
care ducea de la poarta reședinței la curtea interioară, unde descă- 
lecă şi-i întinse frâul unui grăjdar din apropiere. Bărbatul rămase 
nemișcat, ținând capul și ochii plecaţi; sudoarea îi strălucea pe 
piele în soarele fierbinte al după-amiezii, iar mâinile îi tremurau. 
Uitându-se în jur, Vaelin văzu că și alţi slujitori adoptaseră aceeaşi 
poziţie: toţi stăteau imobili, refuzând să se uite la el ori la calul 
lui, acceptând consecinţele indiferent care ar fi fost ele. Eruhin 
Makhtar, gândi tânărul oftând, apoi îl legă pe Scuipă-rău de un 
stâlp, lăsându-i hăţul suficient de lung pentru a putea ajunge la 
jgheab. 

Consiliul începuse deja în sala principală a reședinței, o încă- 
pere mare din marmură, decorată impresionant pe pereţi şi podea 
cu mozaicuri care ilustrau scene din legendele principalilor zei 
alpirani. Ca de obicei, discuţiile degeneraseră rapid într-o con- 
troversă încinsă. Baronul Banders, pe care Vaelin îl văzuse bătut 
până își pierduse cunoştinţa de către lordul Darnel la iarmarocul 
de Miezul-verii şi care de atunci își redobândise poziţia de căpe- 
tenie a mercenarilor Lordului Theros, schimba insulte cu contele 
Marven, căpetenia contingentului nilsaelin. Cuvintele „ţăran par- 
venit“ şi „rândaș neghiob“ puteau fi auzite în hărmălaie, când cei 
doi bărbaţi se împunseră cu degetul și se luptară să se desprindă 
din mâinile camarazilor care-i reţineau. După bătălia de la Muntele 

Însângerat, între nilsaelini şi restul armatei apăruseră discordii, 
deoarece contingentul lor nu fusese aruncat în luptă decât după 
ce inamicul fusese pus deja pe fugă şi cei mai mulţi dintre ei păru- 
seră mai interesați să jefuiască leșurile alpirane decât să urmărească 
armata împrăștiată. 

— Ai întârziat, lord Vaelin, răsună glasul Lordului Bătăliilor 
prin vacarm, reducând cearta la tăcere. 

— Am avut mult de mers, milord, replică Vaelin. 

Al Hestian poruncise ca regimentul lui să campeze într-o 
oază aflată la opt kilometri în afara cetăţii, aparent pentru a apăra 
sursa aceea de apă dulce în vederea următorului lor marș, dar şi ca 
precauţie judicioasă împotriva reacției potenţial violente a alpira- 
nilor faţă de prezența permanentă a lui Vaelin între zidurile lor. În 
plus, îi oferea Lordului Bătăliilor ocazia de a-l admonesta pentru 
întârziere de fiecare dată când convoca un consiliu. 

— Atunci călărește mai rapid, rosti el scurt. Încetaţi! se adresă 
el după aceea celor doi lorzi potrivnici care se fulgerau din priviri 
în tăcere furioasă. Păstraţi-vă puterile pentru inamic. Și înainte de 
a mă întreba, baroane Banders, provocările la duel continuă să fie 
interzise. Reveniţi la locurile voastre. 

Vaelin se aşeză pe singurul scaun gol şi privi restul consiliului. 
Prinţul Maicius și Lordul Theros erau prezenți alături de majorita- 
tea căpeteniilor vârstnice ale armatei, cărora li se alăturase un per- 
sonaj relativ tânăr din al Şaselea Ordin, care avea însă rang superior 
lui Vaelin în ierarhia Ordinului. Maestrul Sollis era la fel de zvelt 
ca întotdeauna, cu doar câteva cute în plus care-i brăzdau fruntea 
și puţine fire sure în părul tuns scurt care-i trădau trecerea anilor. 
Ochii lui cenușii reci îl priviră pe Vaelin nici cu căldură, nici cu 
antipatie. În anii ce trecuseră de la Încercarea Spadei, ei se întâlni- 
seră doar o singură dată, când schimbaseră saluturi scurt și încordat 
în Casa Ordinului, unde tânărul fusese chemat de Aspect pentru o 
relatare despre cele mai recente raiduri ale lonakilor. Vaelin ştia că 
Sollis comanda acum o companie de Fraţi, dar nu se străduise să-l 
caute, întrucât nu se încredea în posibilitatea de a-şi stăpâni mânia 

faţă de inevitabilul torent de amintiri pe care i l-ar fi cauzat vederea 
maestrului spadasin. Soţia mea, ultima răsuflare a lui Urlian Jurahl. 
Soţia mea... 

— V-am chemat aici, începu Lordul Bătăliilor, ca să vă trans- 
mit ordinele pentru următoarea fază a campaniei noastre. 

Vorbea cu un aer ușor teatral, conferind cuvintelor o 
importanţă plină de gravitate, deşi impresia aceea fu oarecum 
zdruncinată când își privi fiul, aflat la o masă retrasă, pentru a se 
asigura că-i nota toate vorbele. Alucius îi zâmbi tatălui său și scrise 
un rând sau două în caietul lui cu scoarțe din piele. Vaelin văzu că 
se opri imediat după ce Lakrhil Al Hestian îşi reîndreptă atenţia 
spre consiliu. 

— Am câștigat poate victoria cea mai de seamă din istoria 
Tărâmului nostru, urmă Lordul Bătăliilor, însă numai un neghiob 
şi-ar putea închipui că războiul acesta s-a terminat. Trebuie să 
lovim iute, dacă dorim să împlinim poruncile regelui nostru. Peste 
șase luni, furtunile iernii vor mătura Marea -Erineană çi liniile 
noastre de aprovizionare se vor reduce în cazul cel mai fericit. Până 
atunci Linesh şi Marbellis trebuie să fie în mâinile noastre. Regele a 
trimis vorbă că până la sfârșitul lunii la Untesh vor sosi forțe.proas- 
pete: șapte regimente abia mobilizate, cinci de pedeștri și două de 
călăreţi. Ele ne vor completa pierderile şi vor păzi cetatea împotriva 
asediilor. După ce vor ajunge aici, vom porni în marș. Rămâne doar 
să decidem încotro. Din fericire, avem informaţii noi cu care să for- 
mulăm o strategie. Se întoarse către Sollis. Frate? 

Glasul lui Sollis era mai răguşit decât şi-l reamintea Vaelin; 
anii de comenzi răcnite îi adăugaseră un şuierat aspru. 

— La porunca Lordului Bătăliilor, rosti el, am iscodit apără- 
rile din Linesh și Marbeilis. judecând după mărimea fortificațiilor 
suplimentare şi a numărului de trupe vizibile, se pare că resturile 
oştii pe care am înfrânt-o la Muntele Însângerat s-au concentrat în 
Marbellis, care este cetatea cea mai mare de pe coasta de miază- 
noapte și cu apărările cele mai bune. Judecând după numărul case- 
lor și satelor abandonate din împrejurimi, se pare că și populaţia 

s-a refugiat acolo, întărind neîndoios puterea militară a garni- 
zoanei, dar sărăcindu-i în acelaşi timp resursele. Prin comparaţie 
cu Marbellis, Linesh pare mai puţin pregătită; am numărat doar 
câteva zeci de santinele pe ziduri, iar garnizoana rămâne în cetate, 
nu întreprinde patrulări. Zidurile sunt într-o stare precară, deși 
par să se fi întreprins unele eforturi de a le repara. Nu există totuși 
fortificaţii noi și nici șanțul de apărare din jurul zidurilor n-a fost 
adâncit. 

— Poamă bună de cules, da? comentă Lordul Theros. Atunci 
să-ncepem cu Linesh și apoi să continuăm cu Marbellis. 

— Nu, zise Lordul Bătăliilor. Adoptă o postură gânditoare 
și-și mângâie bărbia cu un deget, deşi lui Vaelin îi era clar că 
decisese strategia cu mult înaintea acestei întâlniri. Nu! Se pare 
că Linesh poate fi cucerit uşor, dar, procedând aşa, am prelungi 
marșul cu săptămâni ce pot fi preţioase. Drumul între Untesh și 
Marbellis este mai direct, iar Marbellis este pivotul pe care se spri- 
jină victoria finală, fără ea, eforturile noastre vor fi fost în zadar. 
Calea pe care o vom urma este limpede: trebuie să ne dividem 
armata. Lord Vaelin! 

Vaelin îl privi în ochi pe Al Hestian şi-şi dori poate pentru a 
mia oară să nu fi fost părăsit de cântecul sângelui. În astfel de clipe 
îi lipsea teribil sfatul său. 

— Milord? 

— Vei prelua comanda a trei regimente de pedeștri, a trupelor 
contelui Marven și a unei cincimi din arcaşii cumbraelini. Vei porni 
de îndată spre Linesh, vei cuceri cetatea și o vei apăra împotriva 
asediilor. Prinţul Malcius și garda lui vor rămâne în Untesh, pe care 
o vor guverna potrivit Legii Tărâmului. Grosul trupelor va merge la 
Marbellis, după sosirea întăririlor trimise de rege. În felul acesta, 
vom avea toate trei cetăţile în mâinile noastre înainte de începerea 
iernii. 

Urmă un moment de tăcere apăsătoare și stânjenitoare, iar 
chipurile câtorva participanţi la consiliu trădară surprindere sau 
derută, însă Malcius fu primul care-şi exprimă îngrijorarea. 

— Să rămân aici, în timp ce Straja Tărâmului înaintează în 
pericole încă şi mai mari? 

— Decizia nu mi-a aparţinut, Alteță. Regele Janus mi-a dat 
ordine clare înainte să fi pornit traversarea mării. Am câpii scrise, 
dacă doriţi să le vedeţi. 

Prinţul încleştă maxilarele şi Vaelin văzu cum se lupta să-şi 
stăpânească furia și umilirea. După un moment vorbi din nou și în 
glasul lui se simţea o sufocare abia stăpânită. 

— Te aştepţi ca lordul Vaelin să cucerească o cetate cu numai 
opt mii de soldaţi? i 

— Potrivit relatărilor, este o cetate slab apărată, replică Lordul 
Bătăliilor. Şi sunt convins că un comandant atât de lăudat ca lordul 
Vaelin este pe măsura sarcinii. 

Contele Marven tuşi de câteva ori, înflăcărându-se. În con- 
formitate cu obiceiul nilsaelin, țeasta îi era rasă şi acoperită acum 
doar de tuleie sure, care, alături de cercelul din aur pe care-l purta 
în urechea stângă mutilată, îi conferea înfățișarea unui tâlhar, o 
trăsătură comună majorităţii oamenilor săi. 

— Milord, se adresă el lui Al Hestian, fără să-l desconsider pe 
lordul Vaelin, vreau să atrag atenţia că rangul meu... t 

— Rangul este lipsit de importanţă când este pus în balanţă 
cu abilitatea și experienţa, îl întrerupse Lordul Bătăliilor. Lordul 
Vaelin a luptat și a câștigat multe bătălii, pe când tu, cred, te-ai 
angajat doar în încăierări cu bandele de tâlhari ce bântuiau dru- 
murile Fiefului tău. 

Contele se înnegură la chip, totuși rămase tăcut în ciuda furiei 
lui evidente. 

— Nu pot să cred, vorbi Malcius, că tatăl meu ar fi aprobat 
planul acesta. 

— Regele Janus mi-a încredinţat mie comanda acestei armate, 
Alteță. 

Al Hestian răspunsese pe un ton politicos, dar antipatia lui 
față de prinț era palpabilă și reciprocă. 

Discuţia în contradictoriu continuă și crescu în intensitate, 
iar în tot acel timp Vaelin reflectă asupra planului. Din spusele lui 
Sollis, cucerirea cetăţii putea să nu reprezinte o problemă, însă păs- 
trarea ei ridica întrebările reale. Deocamdată nimeni nu amintise 
de trupele alpirane ce mărşăluiau probabil deja spre miazănoapte, 
fără îndoială în număr mare, iar Linesh se afla la capătul drumului 
principal, printre dealurile de la marginea de răsărit a deșertului. 
Aproape cu siguranţă avea să fie prima ţintă înainte ca alpiranii să se 
întoarcă spre Marbellis, fiind cu atât mai ispititoare prin prezenţa 
Ucigașului Speranţei. A numi cetatea o „poziţie vulnerabilă“ ar fi 
fost un adevăr spus doar pe jumătate, aşa cum Lordul Bătăliilor 
ştia prea bine. 

Își elimină un rival pentru glorie, gândi Vaelin. Ştie că alpiranii 
vor asalta Linesh cu toate forţele, pentru a se răzbuna pe Ucigaşul 
Speranței, și în același timp le va rări rândurile, în timp ce el va 
câștiga faimă eternă, cucerind Marbellis și apărând-o împotriva 
asediului. lar pentru că eu voi fi atât de vulnerabil, alpiranii vor 
beneficia de nenumărate ocazii de a-i oferi răzbunarea după care 
jinduiește. Se încruntă, amintindu-și instrucţiunile Aspectului. 
Vulnerabil... Departe de corpul principal al armatei, departe de mulţi 
ochi curioși. O ţintă ispititoare... 

— Cred că este un plan excelent, rosti el entuziast, punând 
capăt certurilor pe cale să izbucnească. 

Malcius se holbă la el, stupefiat. 

— Milord? 

— Lordul Bătăliilor Al Hestian trebuie să ia decizii dificile, 
totuși nimeni nu-i poate pune la îndoială calităţile strategice după 
recenta noastră victorie. Nu trebuie să ne pierdem încrederea în el 
acum. Voi accepta încântat această misiune și, se plecă plin de res- 
pect grav către Al Hestian, îi mulţumesc Lordului Bătăliilor pentru 
onoare. 


— Cred că vezi capcana, nu? 

Vaelin desfăcu frâul lui Scuipă-rău din jurul stâlpului și-l con- 
duse pe aleea de prundiș, fără să se uite la Sollis. 

— Văd multe lucruri în zilele acestea, maestre. 

— Frate, îl corectă Sollis. Frate-comandant, dacă insiști pentru 
titlul corect. Zilele când îmi spuneai „maestru“ au rămas de mult 
în urmă. 

— Cu toate acestea, rosti Vaelin verificând chinga șeii și 
curăţând cu palma praful de pe crupa lui Scuipă-rău, mi se pare că 
a fost abia ieri. 

— Nu mai ești un copil, ci o Spadă a Tărâmului. 

Vaelin se răsuci spre fostul lui maestru și furia îi urcă prin 
piept. Sollis îl privi drept în ochi, fără să se retragă vreun pas. Era 
unul dintre puţinii care n-aveau să se teamă niciodată de el. Ştia că 
ar fi trebuit să salute tovărășia unui astfel de bărbat, dar Încercarea 
Spadei atârna între ei ca un blestem. 

— Am primit ordine de la Aspect, îi spuse lui Sollis. Așa cum, 
sunt sigur, ai primit și tu. Nu fac altceva decât să-niterc să le urmez. 

— Aspectul mi-a ordonat să-mi conduc compania în acest alai 
al nebunilor. Nu a spus însă și motivul. | 

— Într-adevăr? Mie mi-a zis mai multe decât aș fi vrut să 
aud. Îl fixă cu ochii pe Sollis, atent să-i citească reacţia. Ce știi tu 
despre al Şaptelea Ordin, Frate? Ce-mi poţi spune despre Cel care 
așteaptă? Ce informaţii ai despre Masacrul Aspectelor? 

Sollis clipi din ochi. Aceea fu unica lui reacție. 

— Nimic. Nimic ce tu nu știi deja. 

— Atunci lasă-mă în capcana mea. Puse un picior în scară și 
se săltă în șa. Coborând ochii la Sollis, văzu pe chipul lui ceva ce nu 
se așteptase niciodată: nesiguranţă. Dacă vei revedea Tărâmul și eu 
nu voi mai fi, rosti Vaelin, spune-i Aspectului că am făcut tot ceam 
putut. Aspectele, toate șapte, ar trebui să se sfătuiască cu prințesa 
Lyrna, fiindcă ea este nădejdea Tărâmului. 

Îl îndemnă pe Scuipă-rău la galop și se îndepărtă, lăsând în 
urmă o jerbă de pietricele; jubila faţă de finalitatea acţiunii lui. 
Linesh... în Linesh voi căpăta răspunsuri. 

— A fost un plan isteţ. 

Holus Nester Aruan, guvernatorul cetăţii Linesh, era un bărbat 
burduhănos de cincizeci de ani, care purta inele cu pietre preţioase 
pe toate degetele lui butucănoase; pe chipul cărnos, frica se între- 
pătrundea cu furia. Îl găsiseră într-un cabinet micuţ de lângă holul 
principal al reședinței, iar încheietura mâinii sale purta vânătaia pe 
care i-o făcuse Frentis când îi smulsese un pumnal dintre degete. 
Nu oferi niciun răspuns cuvintelor lui Vaelin, ci scuipă pe podeaua 
din mozaic întortocheat, apoi închise ochii și suspină adânc, 
așteptându-se vădit să fie omorât. 

— Curajos afurisitul, ce zici? făcu Dentos. 

— A fost o idee isteaţă să lăsaţi o breșă în zid, continuă Vaelin. 
Doar să vă prefaceţi c-o reparaţi şi, de fapt, să pregătiţi în spatele ei 
un șanț cu ţepușe, în care să cădem. Isteţ din partea voastră! 

— Omoară-mă și termină odată! scrâșni guvernatorul. Sunt 
îndeajuns de dezonorat şi fără să vă mai sufăr banalităţile gău- 
noase. Pufni ostentativ, strâmbând din nas. Rahatul este parfumul 
natural pentru cei din miazănoapte? 

Vaelin își privi veșmintele pătate. Frentis şi Dentos erau la fel 
de mânjiţi și degajau un miros la fel de dezgustător. 

— Canalizările voastre ar trebui curățate, replică el. Sunt blo- 
cate în câteva locuri. 

Aruan icni încet şi făcu o grimasă, înțelegând despre ce era vorba. 

— Vărsarea cloacei din port... 

— Exact, ușor accesibilă la reflux, după ce am înlăturat zăbre- 
lele. Fratele Frentis aici de față a petrecut patru nopţi târându-se 
peste nisip la reflux, ca să îndepărteze mortarul. 

Vaelin se duse la fereastră şi arătă turnul de deasupra porţii 
principale. În întuneric, o torță flutura înainte și înapoi. 

— Este semnalul care ne confirmă succesul. Zidurile sunt în 
mâinile noastre şi garnizoana voastră este capturată. Cetatea ne 
aparţine, milord. 

Guvernatorul se uită atent la Vaelin, examinându-i chipul și 
veşmintele. 

— Un războinic înalt în mantie albastră, murmură el mijind 
ochii. Ochi negri plini de viclenia șacalului. Ucigaşul Speranţei... 
O expresie de tristeţe profundă îi acoperi trăsăturile. Prin sosirea 
ta aici, ne-ai sortit pe toţi pieririi. Când împăratul va afla că ești 
între zidurile noastre, cohortele lui vor arde cetatea din temelii, 
doar pentru a te omori. 

— Asta nu se va-ntâmpla, îl asigură Vaelin. Regele meu va fi 
mânios dacă noul lui dominion ar fi distrus. 

— Regele tău este un nebun, iar tu ești câinele lui turbat. 

— Ai grijă cum vorbeşti... se zbârli Frentis. 

Vaelin ridică o mână ca să-l reducă la tăcere. 

— Eşti liber să mă insulți, dacă astfel te eliberezi de vinovăţie. 
Îngăduie-mi cel puţin să-ţi prezint condiţiile noastre. 

Aruan se încruntă nedumerit. 

— Condiţii? Ce condiţii pot exista? Ne-aţi cucerit. 

— Tu şi concetăţenii tăi sunteţi acum supuși ai Tărâmului 
Unificat, astfel că beneficiaţi de toate drepturile şi privilegiile 
respective. Nu ne aflăm aici ca negustori de sclavi sau hoţi. Acesta 
este un port înfloritor şi regele Janus dorește să rămână ca atare, cu 
cât mai puţine schimbări ale administraţiei curente. 

— Dacă regele tău se așteaptă să-l slujesc, atunci este cu ade- 
vărat nebun. Viaţa îmi este deja sfârşită; împăratul se aşteaptă din 
partea mea să urmez calea onoarei, așa cum ar face el însuși. 

— Hasta! 

Dinspre uşă se auzi un strigăt şi o fată năvăli în odaie. Era 
adolescentă și purta straie din bumbac alb. Ochii îi erau lărgiţi de 
spaimă și în mână ţinea strâns un pumnal micuţ. Frentis înaintă 
s-o oprească, dar Vaelin îi făcu semn să stea locului, iar ea alergă 
la guvernator şi se aşeză în faţa lui, fluturându-și pumnalul spre 
Vaelin și fulgerându-l cu o încruntătură sfidătoare. Când vorbi, o 
făcu cu un accent foarte pronunţat şi el avu nevoie de câteva clipe 
pentru a înţelege. 

— Lăsaţi-l în pace pe tata! 

Guvernatorul își puse palmele pe umerii ei şi-i vorbi încet la 
ureche. Fata tremura, cu ochii scăldaţi în lacrimi şi pumnalul tre- 
murându-i în mâini. Vaelin observă blândeţea cu care guvernatorul 
o calmă, îi luă arma din mâini şi o îmbrăţişă când ea izbucni în 
plâns. 

— În Untesh, spuse Vaelin, familia guvernatorului a fost obli- 
gată să i se alăture în moarte. Ținutul acela are obiceiuri foarte 
stranii. 

Aruan îi aruncă o privire furioasă și continuă să-și ţină fata 
îmbrăţișată. 

— Câţi ani are? întrebă Vaelin. Este singurul tău copil? 

Guvernatorul nu-i răspunse, însă braţele i se strânseră și mai 
tare în jurul fetei. 

— Nu are de ce se teme de mine sau de vreunul dintre oamenii 
mei, continuă Vaelin. Ei au primit ordin să împiedice pe cât posibil 
vărsarea de sânge. Vor fi încartiruiţi între limite strict precizate şi 
nu vor patrula pe străzi. Vom plăti pentru orice alimente și bunuri 
vom avea nevoie. Dacă vreunul dintre oamenii mei îți maltratează 
vreun cetăţean, mă vei anunţa și voi ordona executarea lui. Vei con- 
tinua să administrezi cetatea şi te vei ocupa de nevoile populaţiei. 
Taxele existente vor continua să fie colectate. Unul dintre ofiţerii 
mei, Fratele Caenis, se va întâlni mâine cu tine pentru a discuta 
detaliile. Ne-am înţeles, milord? 

Guvernatorul mângâie părul fiicei sale şi încuviinţă scurt din 
cap, iar ruşinea îi podidi ochii de lacrimi. Vaelin se plecă scurt, ofi- 
cial și respectuos. 

— Te rog să ne scuzi. Vom discuta din nou, în curând. 

Se îndreptau către ușă, când îl izbi din plin. Cântecul sân- 
gelui fu ca o lovitură de baros în minte, mai puternic şi mai clar 
decât îl auzise vreodată. Vaelin simţi gust de fier pe limbă, își linse 
buza superioară și simţi sângele care i se revărsa din nas într-un 
şuvoi gros. Avu impresia că îngheaţă și se împletici, apoi căzu în 
genunchi, iar Dentos întinse braţul să-l sprijine, în timp ce sângele 

era împroşcat pe mozaic. Senzaţia de umezeală de pe obraji îl 
anunţă că-i sângerau și urechile. 

— Frate?! 

Glasul lui Dentos căpătase o notă de alarmă. Frentis era pe 
punctul de a intra în panică, trăsese spada şi-l privea ameninţător 
pe guvernator care se uita la Vaelin cu un amestec de teroare și 
neînțelegere. 

Imaginile îi dansară în faţa ochilor și încăperea se destrămă, 
cețuri și umbre se închiseră în jurul lui. În neguri se auzea ceva, un 
zăngănit ritmic de metal pe piatră, și distingea imaginea vagă a unei 
dălţi care cioplea într-un bloc de marmură. Dalta se mișca neîn- 
cetat, din ce în ce mai repede, mai iute decât ar fi putut-o mânui 
vreun om, iar din piatră începu să se ivească un chip... 

AJUNGE! 

Glasul era un cântec al sângelui. O ştiu instinctiv. Alt cântec al 
sângelui. Tonul diferea de al său, era mai puternic și mai stăpânit. 
O altă voce îi vorbea în minte. Chipul de marmură se dizolvă și se 
îndepărtă ca nisipul în vânt, sunetul dălţii se opri și nu reapăru. 

Cântecul tău nu este instruit, rosti glasul. Te face vulnerabil. Ar 
trebui să fii precaut. Nu toţi Cântăreții îţi sunt prieteni. t 

Încercă să-i răspundă, însă cuvintele îl sugrumară. Cantecul, 
înțelese Vaelin. El poate să audă doar cântecul meu. Se căzni să 
recheme muzica, să-și cânte răspunsul, dar nu izbuti să producă 
decât un tril frav de alarmă. 

Nu-ţi fie teamă de mine, zise glasul. Găsește-mă după ce-ţi vei 
reveni. Arn ceva pentru tine. 

Vaelin își adună toate puterile rămase și constrânse cântecul 
cu un singur cuvânt. Unde? 

Imaginea dălții și a pietrei reapăru, dar de data aceasta blo- 
cul de marmură era întreg, faţa pe care o conţinea era deocamdată 
ascunsă și dalta stătea pe el, așteptând. Știi unde. 

CAPITOLUL 5 


Se trezi într-o duhoare încă și mai teribilă decât cea din canalizarea 
cetăţii Linesh. Ceva umed și aspru îi trecu peste faţă și simţi o apă- 
sare strivitoare pe piept. 

— Dă-te jos de pe el, animal împuţit! 

Porunca fermă a Surorii Gilma îl făcu să deschidă pleoapele şi 
văzu ochii Scrijelitului, iar copoiul-de-sclavi îl linse fericit cu limba 
aspră, în semn de salut. 

— Salut, câine tâmpit, gemu Vaelin ca răspuns. 

— JOS! 

Strigătul Gilmei îl făcu pe Scrijelit să coboare imediat și să 
se ducă în colţul cel mai apropiat, scheunând tânguitor. O tratase 
dintotdeauna pe Soră cu respect precaut, poate din cauza că femeia 
nu dovedise niciodată teamă faţă de el. 

Vaelin se uită prin odaie și văzu că era lipsită de mobilier, cu 
excepția patului său și a unei mese, pe care Gilma aranjase nume- 
roasele sticluţe și cutiuţe în care își ţinea leacurile. Prin fereastra 
deschisă pătrundeau strigătele ascuţite ale pescărușilor şi o briză 
care purta izuri de sare și pește. 

— Fratele Caenis a rechiziționat fostele cancelarii ale Ghildei 
Neguţătorilor din Linesh, explică Gilma, punându-și palma pe 
fruntea tânărului și cercetându-i în același timp pulsul de la înche- 
ietură. Toate drumurile din cetate duc la docuri și clădirea era goală, 
așa că a părut o alegere bună. Câinele tău era înnebunit, până nu 
l-am lăsat în cameră. A stat aici tot timpul. 

Vaelin mormăi şi-şi linse buzele uscate. 

— Cât timp? 

Ochii ei albaștri strălucitori îl priviră circumspect pentru o 
clipă, apoi ferneia se duse la masă, turnă un lichid verzui într-o cană 
şi amestecă în ea un praf alb. 


CÂNTECUL SÂNGELUI 


579 


— Cinci zile, îi răspunse fără să se întoarcă. Ai pierdut mult 
sânge. Ba chiar mai mult decât crezusem că poate să piardă un om 
și totuşi să rămână în viaţă. Chicoti sec, iar când se întoarse, pentru 
a-i duce cana la buze, afişa obişnuitul ei surâs luminos. Bea asta! 

Mixtura avea gust amar, dar nu neplăcut şi Vaelin simţi cum 
oboseala îi dispare aproape imediat. Cinci zile! Nu avea senzaţia 
trecerii timpului acela, nu avea nicio amintire de vise sau iluzii. 
Cinci zile pierdute. Pentru ce? Putea încă auzi glasul, celălalt cântec 
al sângelui, ca pe o chemare slabă, însă persistentă. Propriul cântec 
îi răspundea, iar imaginea blocului de marmură și a dălţii îi era 
vie în minte. Cuvintele Sellei din Cetatea Prăbușită deveneau mai 
clare. Există alții, mai bătrâni şi mai înţelepţi, care au acelaşi dar. 
Ei te pot călăuzi. 

— Trebuie să... 

Se ridică în capul oaselor, încercând să dea pătura într-o parte. 

— Nu! 

Tonul Gilmei nu accepta împotrivire, iar mâna ei plinuţă îl 
împinse înapoi, în moliciunea așternuturilor. Vaelin descoperi că 
nu avea puterea să se împotrivească. 

— Nici vorbă. Vei rămâne aici şi te vei odihni. Ridică,pătura 
și i-o îndesă bine sub bărbie. Cetatea este liniştită. Fratele Caenis 
ţine situaţia sub control. Nu există nimic care să necesite atenţia ta. 

Ea se retrase și pentru întâia dată chipul îi fu absolut serios. 

— Frate, ai cumva habar despre ce ţi s-a întâmplat? 

— Așadar, n-ai mai văzut niciodată așa ceva? 

Gilma clătină din cap. 

— Nu. Când cineva sângerează, trebuie să existe o rană, o 
tăietură, o leziune... orice. Tu n-ai niciun semn al vreunei răni. 
O inflamație în creier, care te-ar fi putut face să sângerezi în felul 
acesta, ar fi însemnat moartea ta, dar iată-te întreg. Oamenii noștri 
au pomenit multe nebunii despre guvernatorul Aruan care ar fi 
încercat să te ucidă cu un blestem al Beznei sau așa ceva. Caenis a 
fost nevoit să pună gărzi la reședința lui şi să ordone câteva biciuiri 
până s-au potolit. 

Biciuiri? gândi Vaelin. Eu n-a trebuit să-i biciuiesc niciodată. 
— Nu știu, Soră, îi răspunse sincer. Nu ştiu de ce s-a întâmplat. 
Știu doar care a fost cauza. 


Abia după alte două zile Gilma îi îngădui să părăsească patul, 
dar cu avertismentul sever de a nu se extenua și de a avea grijă să 
bea cel puţin un litru de apă pe zi. Vaelin convocă un consiliu al 
căpeteniilor la nivelul cel mai de sus al clădirii portarului, de unde 
puteau observa progresele înregistrate în liniile defensive. Un nor 
gros de praf se înălța dinspre ele, de la soldaţii care trudeau pentru 
a adânci șanțul din jurul cetăţii şi pentru a repara zidurile nesoco- 
tite de decenii. 

— Va fi adânc de cinci metri, zise Caenis despre șanț. Până 
acum am săpat trei metri. Munca la ziduri este mai înceată, fiindcă 
în armata asta micuță nu există mulţi pietrari iscusiți. 

Vaelin scuipă praf din gâtlejul scorojit şi trase o dușcă de apă 
din ploscă. 

— Cât va dura? întrebă el, detestându-și croncănitul vocii. 

Ştia că înfățișarea lui nu putea inspira încredere; ochii îi erau 
adânciţi în găvane de oboseală, iar pielea, palidă, umedă și lipicioasă. 
Vedea limpede îngrijorarea din ochii Fraţilor săi și nesiguranța con- 
telui Marven şi a celorlalte căpetenii. Se întreabă dacă sunt în stare 
să conduc, îşi dădu el seama. Poate că pe bună dreptate. 

— Cel puţin două săptămâni, răspunse Caenis. Ar merge mai 
rapid dacă am putea recruta braţe de muncă din cetate. 

— Nu, rosti apăsat Vaelin. Dacă vrem să conducem cetatea, 
trebuie să câştigăm încrederea acestor oameni. Nu vom reuşi asta 
în niciun caz dacă le vom îndesa hârleţele în mâini și-i vom sili să 
trudească. 

— Oamenii mei au venit aici să lupte, milord, rosti Marven pe 
un ton degajat, însă Vaelin îi putea zări viclenia din ochi. Săpatul 
nu-i tocmai o muncă pentru soldaţi. 

— Eu aş zice tocmai că este o muncă pentru soldaţi, milord, 
răspunse Vaelin. Cât despre lupte, în scurtă vreme vor avea parte de 

destule. Spune-le celor care mormăie că din partea mea sunt liberi 
să plece, până la Untesh sunt numai o sută de kilometri de deșert. 
Poate că de acolo vor găsi o corabie către casă. 

Se simți cuprins de un val de oboseală și se rezemă de un mete- 
rez pentru a-și camufla slăbiciunea picioarelor. Constata că-l irita 
tot mai mult povara conducerii, cu toate problemele meschine ale 
aliaţilor și subordonaților deopotrivă. Nemulțumirea îi era ampli- 
ficată de insistența cântecului sângelui, care-l chema la glasul și 
blocul de marmură despre care știa că se aflau undeva în cetate. 

— Nu te simţi bine, milord? întrebă cu subînţeles Marven. 

Vaelin se împotrivi imboldului de a-l pocni pe conte peste faţă 
şi se întoarse către Bren Antesh, arcașul robust care îi comanda 
pe cumbraelinii cu arcuri-lungi. Era căpetenia cea mai taciturnă, 
abia vorbea la întâlniri și se ridica primul de la masă când Vaelin le 
anunța sfârșitul. Avea o expresie permanent ferită și era limpede că 
nici nu dorea și nici nu avea nevoie de aprobarea sau acceptul lor, 
deși își tăinuia bine orice resentimente pe care'le-ar fi putut simţi 
pentru că servea sub un bărbat pe care cumbraelinii continuau să-l 
numească Tăişul-beznei. 

— Şi oamenii tăi, căpitane? întrebă Vaelin. Există plângeri 
pentru că trebuie să muncească? 

Expresia lui Antesh se păstră neschimbată când răspunse 
printr-o frază despre care Vaelin suspectă că era desprinsă din cele 
Zece Cărţi. 

— Truda cinstită ne aduce mai aproape de dragostea Tatălui 
Lumii. 

Vaelin se mulțumi să mormăie și se adresă lui Frentis: 

— Avem vești de la patrule? 

— Nu. Toate drumurile rămân pustii. Prin dealuri n-au fost 
găsiţi cercetași sau iscoade. 

— Poate că se îndreaptă totuși spre Marbellis, rosti lor- 
dul Al Cordlin, comandantul Regimentului 13 Pedeștri, cunos- 
cut ca Gaiţele-albastre pentru penele azurii pictate pe pieptarele 
armurilor. 

Era un bărbat voinic, dar cumva neliniștit, cu braţul prins în 
eșarfă, după ce-i fusese rupt la Muntele Însângerat, unde pierduse 
o treime din oameni în luptele crâncene purtate pe flancul drept. 
Vaelin bănuia că nu aștepta cu mult entuziasm bătălia care se apro- 
pia și nu-l putea învinui. 

Se întoarse către Caenis. 

— Cum merge cu guvernatorul? 

— Este cooperant, însă nici pe departe încântat s-o facă. 
Deocamdată i-a menţinut pe oameni liniștiți, a ţinut discursuri 
Ghildei Neguţătorilor și Consiliului civil, cerându-le să-și păstreze 
calmul. Mi-a spus că atât tribunalele, cât şi perceptorii operează 
pe cât se poate de bine ţinând seama de circumstanţe. Bineînţeles, 
negoţul a încetat aproape complet. Majoritatea corăbiilor alpirane 
au părăsit portul când s-a aflat că am cucerit cetatea, iar restul 
căpitanilor refuză să navigheze și au ameninţat că-și vor incendia 
corăbiile dacă încercăm să le confiscă. Volarianii şi meldeneanii 
par totuşi încântați să profite de ocazie. Preţurile la mirodenii și 
mătase au crescut considerabil, ceea ce înseamnă probabil că s-au 
dublat în Tărâm. 

Lordul Al Trendil, comandantul Regimentului 16, pufni 
înăbușit, în semn de iritare. Vaelin interzisese armatei să participe 
la negoţul local, temându-se de acuzaţii de corupţie, și-i dezamă- 
gise astfel pe puţinii nobili aflaţi sub comanda sa care aveau bani 
pentru a investi şi erau în același timp dornici de profit. 

— Care-i situaţia cu alimentele? întrebă Vaelin, ignorându-l. 

— Magaziile sunt pline ochi, îl asigură Caenis. Suficient pen- 
tru minimum două luni de asediu și chiar mai mult, dacă hrana 
este raționalizată. Apa cetăţii provine în principal din fântânile și 
izvoarele aflate între ziduri, așa că-i greu de crezut că vor fi pro- 
bleme în privinţa asta. 

— Cu condiţia de a nu fi otrăvite chiar de locuitorii cetăţii, zise 
Bren Antesh. 

— Aşa-i, căpitane. Vaelin încuviinţă spre Caenis. Pune gărzi la 
principalele fântâni. Se îndreptă şi simţi că ameţeala îi dispăruse. 

Ne vom reîntâlni după trei zile. Vă mulţumesc pentru atenţia 
acordată. 

Căpeteniile plecară, lăsându-i pe Vaelin și Caenis singuri pe 
metereze. 

— Te simţi bine? întrebă Caenis. 

— Doar puţin obosit. 

Vaelin privi peste deşertul fără drumuri, al cărui orizont pâl- 
pâia în pâcla amiezii. Ştia că într-o bună zi va privi într-acolo și va 
vedea o armată alpirană. Unica întrebare era: cât va dura până la 
sosirea ei? Avea să dispună de timp suficient pentru a-și termina 
sarcina? 

— Crezi că Al Cordlin avea dreptate? întrebă Caenis. Lordul 
Bătăliilor ar trebui să fi început deja asediul lui Marbellis, este ceta- 
tea cea mai mare de pe coasta de miazănoapte. 

— Ucigaşul Speranţei nu-i în Marbellis, răspunse Vaelin. 
Lordul Bătăliilor și-a întocmit planurile cu grijă. El va avea mână 
liberă în Marbellis, în vreme ce armata împăratuliii va lupta cu noi. 
N-ar trebui să ne facem iluzii. 

— O vom ţine la respect, rosti Caenis cu siguranţă seacă. 

— Optimismul tău este lăudabil. t 

— Regele are nevoie de cetatea aceasta pentru a-şi îndeplini 
planurile. Noi nu facem decât primul pas pe un drum glorios către 
un Tărâm Unificat mai mare. Cu timpul, ținuturile pe care le-am 
ocupat vor deveni al cincilea Fief, unite sub protecţia şi călăuzirea 
regelui Janus și a urmașilor săi, eliberaţi de ignoranţa superstiţiilor 
lor și de asuprirea vieților trăite după capriciile unui împărat. 
Trebuie să rezistăm aici. 

Vaelin încercă să discearnă o ironie în vorbele lui Caenis, 
totuși nu detectă decât familiara loialitate orbească faţă de rege. 
Nu pentru prima dată fu ispitit să-i ofere o relatare completă a 
întâlnirilor lui cu Janus şi se întrebă dacă devotamentul său pentru 
bătrân s-ar fi păstrat și după ce i-ar fi aflat adevărata fire, dar se 
stăpâni, ca întotdeauna. Caenis se definea prin loialitatea lui; se 
înveșmânta în ea ca protecţie împotriva numeroaselor incertitudini 

şi minciuni ce abundau în servirea Credinței de către ei. Vaelin nu 
putuse înțelege niciodată motivul devotamentului lui Caenis, însă 
detesta să-i sfâşie amăgirea aceea. 

— Bineînţeles că vom rezista, îl asigură cu un surâs amar și 
gândi: Chiar dacă asta nu contează câtuşi de puţin pentru nimeni. 

Porni spre scara care cobora de pe metereze. 

— Cred că o să dau o raită prin cetate; abia dacă am văzut-o 
până acum. 

— O să chem nişte gărzi, fiindcă n-ar trebui să te plimbi 
singur. 

Vaelin clătină din cap. 

— Nu te teme. Nu sunt chiar atât de slăbit, încât să nu mă pot 
apăra. 

Caenis tot nu era convins, totuși încuviinţă şovăitor. 

— Cum dorești. Încă ceva, rosti el când Vaelin începu să 
coboare treptele, guvernatorul ne-a rugat să trimitem un tămădui- 
tor la reședința lui. Se pare că fiica i-a căzut bolnavă și doftorii locali 
n-au priceperea necesară s-o lecuiască. Am trimis-o pe Sora Gilma 
azi-dimineaţă. Poate că ea ne va putea câștiga ceva bunăvoință. 

— Ar fi singura care ar putea reuşi aşa ceva. Transmite-i guver- 
natorului multă sănătate pentru fiica lui, da? 

— Bineînţeles. 


Femeia care deschise ușa atelierului pietrarului îl privi cu osti- 
litate fățişă; fruntea netedă i se încruntă şi ochii negri se mijiră 
când îl ascultă. Avea în jur de douăzeci şi nouă de ani, păr lung şi 
negru strâns la spate în coadă, iar un șorţ din piele prăfuit îi aco- 
perea silueta zveltă. Dindărătul ei se auzeau pocnetele ritmice ale 
metalului care lovea piatra. 

— Bună ziua, rosti Vaelin, şi iertare pentru sosirea aceasta 
neanunţată. 

Ea încrucișă braţele peste piept şi-i răspunse scurt în alpirană. 
Din ton, Vaelin deduse că nu-l invita înăuntru pentru a-i oferi o 
băutură răcoritoare. 

— Mi s-a... spus să vin aici, continuă el, dar privirea severă a 
femeii nu lăsa să se înţeleagă dacă pricepuse ceva; gura fixată într-o 
linie aspră nu oferea nicio indicație. 

Vaelin privi strada aproape pustie din jur și se întrebă dacă nu 
era posibil să fi interpretat cumva greşit viziunea. Totuşi, cânte- 
cul sângelui fusese implacabil şi tonul sigur, trasându-i drumul pe 
străzi şi oprindu-se doar când ajunsese la ușa aceasta, de sub firma 
cu o daltă şi un ciocan. Se împotrivi impulsului de a intra cu forţa 
și se sili să zâmbească. 

— Am afaceri de discutat. 

Încruntătura ei se adânci și femeia rosti cu accent puternic, 
totuși perfect inteligibil: 

— Cei din miazănoapte n-au ce căuta aici. 

Vaelin simţi un murmur slab din partea cântecului sângelui, 
iar ciocăniturile din interiorul atelierului încetară. Un glas bărbă- 
tesc strigă în alpirană şi femeia făcu o grimasă de nemulţumire, 
apoi îl fulgeră pe Vaelin din priviri şi se trase în lături. 

— Aici se află lucruri sfinte, rosti ea după ce tânărul intră. 
Dacă furi ceva, te va lovi blestemul zeilor. 

Interiorul atelierului era cavernos, tavanul înalt, iar podeaua 
acoperită cu lespezi din marmură era pătrată, cu latura de treizeci 
de paşi. Razele soarelui pătrundeau prin lucarnele deschise, ilu- 
minând spaţiul plin de statui. Dimensiunile lor variau: unele erau 
înalte de numai o jumătate de metru, altele erau în mărime natu- 
rală, iar una depășea trei metri înălțime și reprezenta un bărbat 
cu mușchii incredibil de bine dezvoltați, care se lupta cu un leu. 

Vaelin rămase surprins de vitalitatea statuii şi de acurateţea cu care 
fusese realizată, parcă încremenindu-i pe gigant și pe leu în clipa 
de maximă violenţă. Alături altă statuie, mai mică, reprezenta la 
scară naturală o femeie de o frumuseţe răpitoare, cu braţele întinse 
în rugă și trăsăturile fine ale chipului surprinse într-o expresie de 
tristețe nemărginită. 

— Herlia, zeiţa justiţiei, plângând în timpul pronunțării pri- 
mei ei judecăţi. 

La auzirea vocii, cântecul sângelui își spori intensitatea, dar nu 
ca avertisment, ci în semn de întâmpinare. Bărbatul stătea cu mâi- 
nile în şolduri, iar din buzunarele şorţului îi atârnau o daltă şi un 
ciocan. Era scund, însă bine clădit, cu brațele dezvelite aidoma unor 
fâșii de mușchi. Faţa îi era ascuţită, cu pomeţi înalți și ochi migdalaţi, 
iar pielea ce scăpase să fie acoperită de pulbere lucea auriu. 

— Nu eşti alpiran, spuse Vaelin. 

— Nici tu, replică bărbatul şi râse. Cu toate acestea, iată-ne 
pe amândoi aici. 

Se întoarse către femeie şi rosti ceva în alpirană. Ea îl mai privi 
o dată pe Vaelin, după care dispăru în partea din spate a atelierului. 

Vaelin arătă din cap spre statuie. 

— De ce-i atât de tristă? 

— S-a îndrăgostit de un muritor, însă pasiunea lui pentru ea 
l-a împins să comită o crimă teribilă şi de aceea Herlia l-a judecat 
şi l-a întemnițat în adâncurile pământului, unde este înlănțuit de o 
stâncă, iar carnea îi este roasă de-a pururi de vermină. 

— Trebuie să fi fost o crimă cu adevărat groaznică. 

— El furase o spadă vrăjită, cu care ucisese un zeu, pe care-l 
credea rival la inima ei. Era chiar fratele zeiţei, Ixtus, zeul viselor. 
De câte ori avem coșmaruri, ele sunt umbra zeului ucis, care se răz- 
bună pe muritori. 

— Un zeu este o minciună, totuși povestea este frumoasă. 
Întinse mâna. Mă numesc Vaelin Al Sorna... 

— Frate din al Şaselea Ordin, Spadă a Tărâmului Unificat şi 
acum comandantul oștirii străine care ne-a ocupat cetatea. Un 
bărbat interesant, este adevărat, dar aşa suntem noi, Cântăreţii. 
Cântecul ne poartă pe multe căi. Bărbatul îi strânse mâna. 
Ahm-Lin, umil pietrar la dispoziţia ta. 

— Toate astea le-ai sculptat tu? întrebă Vaelin arătând în jur. 

— Putem spune şi așa. 

Ahm-Lin se întoarse şi înaintă în atelier. Vaelin îl urmă, pri- 
vind fascinat carnavalul de forme fantastice și varietatea aparent 
nesfârșită de modele și scene. 

— Toţi sunt zei? întrebă el. 

— Nu toţi. Uite! Ahm-Lin se opri lângă bustul cu chip grav al 
unui bărbat cu nas coroiat și sprâncene groase şi stufoase. Împăratul 
Cammuran, primul care a stat pe tronul Imperiului alpiran. 

— Pare neliniștit. 

— Şi pe bună dreptate. Fiul lui a încercat să-l ucidă când a 
înţeles că nu va fi următorul împărat. Alegerea unui succesor din 
popor, cu ajutorul zeilor, bineînţeles, a însemnat o ruptură specta- 
culoasă cu tradiţiile trecutului. 

— Ce s-a-ntâmplat cu fiul? 

— Împăratul l-a deposedat de avere, i-a tăiat limba și i-a scos 
ochii, apoi l-a trimis cerșetor pe străzi. Cei mai mulţi alpirani cred 
că a fost nejustificat de îngăduitor. Ei sunt un popor minunat, curte- 
nitor și din cale-afară de generos, dar neiertători când sunt stârniți. 
Ar trebui să ţii minte asta. Cum Vaelin nu-i răspunse, îi aruncă o 
privire piezişă. Recunosc, sunt surprins că te-a adus aici cântecul 
tău. Nu se poate să nu știi că invazia asta este sorfită pieirii. 

— Cântecul meu a fost... nestatornic în ultima vreme. De mult 
timp nu mi-a mai spus mare lucru. Când ţi-am auzit vocea, tăcuse 
de mai bine de un an. bs 

— Tăcuse? Ahm-Lin păru șocat şi ochii lui deveniră întrebă- 
tori. Cum a fost? 

Tonul głasului îi era aproape invidios. 

— Ca şi cum mi-aş fi pierdut un membru al trupului, răspunse 
sincer Vaelin, dându-și seama pentru prima dată de profunzimea 
pierderii pe care o simţise când îi amuţise cântecul. 

Abia acum, după ce acesta revenise, el acceptă adevărul: cânte- 
cul nu era o boală. Sella avusese dreptate; era un dar, pe care Vaelin 
ajunsese să-l preţuiască. 

— Aici este, rosti Ahm-Lin și deschise larg braţele când ajun- 
seră în partea din spate a atelierului, unde un banc mare de lucru 
era acoperit cu o mulţime de scule aranjate meticulos, ciocane, 
dălţi şi alte unelte cu forme ciudate pe care Vaelin nu le-ar fi putut 
numi. 

În apropiere, o scară era rezemată de un bloc mare din mar- 
mură, din care ieșea o statuie parţial terminată. Văzând-o, Vaelin 
tresări fără să vrea. Botul, urechile, blana amănunţit cioplită și 
ochii inconfundabili... Cântecul lui sună o notă clară şi caldă de 
recunoaștere. Lupul! Lupul care-l salvase în Urlish. Lupul care-şi 
urlase avertismentul în afara Casei celui de-al Cincilea Ordin, când 
venise să-l asasineze Henna. Lupul care-l oprise să ucidă în Codrul 
Martishe. 

— Ah... Ahm-Lin îşi frecă tâmplele şi pe chip îi apăru o expre- 
sie de suferinţă. Cântecul tău este cu adevărat puternic. 

— lertare. Vaelin se concentră şi se strădui să astâmpere cân- 
tecul, dar acesta se domoli abia după câteva secunde. Este un zeu? 
îl întrebă apoi pe Ahm-Lin, privind lupul. 

— Nu tocmai. Este unul dintre cei pe care alpiranii îi numesc 
Nenumiţii, spirite ale misterelor. Lupii apar în multe dintre 
poveștile zeilor numiţi ca protectori, călăuze, războinici sau spirite 
răzbunătoare. Nu au însă niciodată nume. Sunt doar „lupi“, temuţi 
și respectaţi în egală măsură. Îl privi cu atenţie pe Vaelin. L-ai mai 
văzut până acum, nu-i aşa? Şi nu captiv în piatră. 

Pentru o clipă Vaelin se temu să-i destăinuie prea multe băr- 
batului aceluia, un străin cu un cântec care fusese gata să-l ucidă. 
Totuși, căldura cântecului cu care-l întâmpinase depăși neîncre- 
derea aceea. 

— M-a salvat. De două ori de la moarte, iar o dată de la ceva 
mult mai rău. 

Expresia lui Ahm-Lin licări scurt, aproape temătoare, dar o 
acoperi iute cu un surâs. 

— „Interesant“ pare un termen neadecvat în cazul tău. Asta-i 
pentru tine. 

Arătă un banc de lucru din apropiere, pe care se aflau un bloc 
de marmură și o daltă. Blocul era un cub alb perlect, același din 
viziunea când fusese doborât de cântecul lui Ahm-Lin, cu suprafaţa 
netedă. 

— L-ai cumpărat pentru mine? întrebă el. 

— Cu mulţi ani în urmă. Cântecul meu a fost foarte insistent. 
Ceea ce se află înăuntru a așteptat de mult să-l eliberezi. 

A așteptat... Vaelin își lipi palma de piatră și simți un imbold 
dinspre cântecul sângelui, care amesteca avertismentul și certitu- 
dinea. Cel care așteaptă. 

Ridică dalta şi atinse grijuliu marmura cu tăișul ei. 

— N-am făcut niciodată așa ceva, îi spuse lui Ahm-Lin. Nu pot 
ciopli nici măcar un toiag pentru drumeţie. 

— Cântecul tău îţi va călăuzi mâinile, tot așa cum cântecul 
meu le călăuzeşte pe ale mele. Statuile acestea se datorează în 
aceeași măsură cântecului meu și iscusinţei mele. 

Avea dreptate, cântecul sporea, puternic și limpede, condu- 
când dalta peste piatră. Vaelin luă un ciocan de lemn de pe ban- 
cul de lucru şi lovi uşor mânerul dălții, care desprinse o așchie de 
marmură din marginea cubului. Cântecul năvăli și mâinile lui aler- 
gară, iar Ahm-Lin și atelierul dispărură în spatele preocupării sale. 
Prin minte nu-i trecea niciun gând, nicio distragere, nu existau 
decât cântecul și piatra. Nu simţea trecerea timpului, nu avea nicio 
percepţie a lumii de dincolo de cântec și se trezi la realitate doar 
când fu scuturat insistent de umăr. tr 

— Vaelin! Barkus îl zgudui din nou văzând că nu răspunde. 
Ce faci? 

Vaelin privi uneltele din mâinile lui acoperite de praf și văzu 
că mantia și armele zăceau în preajmă, dar nu-și amintea când le 
scosese. Cubul se schimbase radical: jumătatea superioară era acum 
o calotă grosolan cioplită, cu două adâncituri mici în centru şi cu 
umbra unei bărbii la bază. 

— Stai aici şi ciopleşti fără arme şi fără pază! Barkus părea mai 
degrabă șocat decât furios. Orice copil alpiran care ar fi trecut pe 
lângă tine te-ar fi putut ucide. 

— Am... Vaelin clipi spre el, buimăcit. Eram... 

Amuţi, înțelegând că orice explicaţie ar fi fost inutilă. 

Ahm-Lin şi femeia care-i deschisese ușa se aflau în apropiere; 
femeia îi privea cu ură pe cei doi soldaţi care-l însoțeau pe Barkus. 

Ahm-Lin era relaxat și freca fără grabă o gresie pentru ascuţit peste 
vârful unei dălţi, aruncându-i lui Vaelin un surâs ușor, care putea 
fi de admiraţie. 

Ochii lui Barkus trecură la marmură, apoi reveniră la Vaelin și 
o încruntătură îi încreţi sprâncenele groase. 

— Ce ar trebui să fie asta? 

— Nu contează. Vaelin se întinse după o bucată de pânză și 
acoperi piatra. Ce vrei, Frate? 

Nu izbuti să-și alunge iritarea din glas. 

— Sora Gilma are nevoie de tine. La reședința guvernatorului. 

Vaelin scutură iritat din cap şi se întinse către unelte. 

— Caenis tratează cu guvernatorul. Trimite-l pe el. 

— S-a trimis și după el. Sora Gilma are nevoie și de tine. 

— Sunt sigur că poate să aştepte... 

Barkus îl strânse puternic de încheietura mâinii şi-şi apropie 
buzele de urechea lui Vaelin, șoptind două cuvinte care-l făcură 
să dea drumul sculelor și să se întindă după mantie și arme fără 
niciun alt cuvânt, în ciuda răcnetului imediat de protest al cânte- 
cului sângelui. 


— Mâna Roșie. 

Gilma stătea de cealaltă parte a porții reședinței; le interzisese 
să se mai apropie. Pentru prima dată în vocea sau purtarea ei nu 
exista pic de veselie. Era palidă la faţă şi ochii, de obicei strălucitori, 
erau tulburaţi de teamă. 

— Deocamdată nu-i decât fiica guvernatorului, dar vor fi şi 
alții. 

— Eşti sigură? o întrebă Vaelin. 

— Toţi Fraţii şi Surorile mele învaţă simptomele bolii din clipa 
în care ne alăturăm Ordinului. Nu există nicio îndoială. 

— Ai examinat fata? Ai atins-o? 

Gilma încuviinţă tăcută. 

Vaelin îşi stăvili durerea care-i încleştase pieptul. Nu-i timp 
pentru slăbiciuni acum. 

— Spune-mi ce trebuie să facem. 

— Reşedinţa trebuie izolată și păzită. Nimeni n-are voie să 
intre sau să iasă. Trebuie să fiţi cu ochii în patru după alte cazuri în 
cetate. Infirmierii mei cunosc simptomele. Oricine le va dovedi va 
trebui adus aici, cu forța dacă va fi necesar. Când vă veţi ocupa de ei, 
veţi folosi măşti şi mănuși. De asemenea, cetatea trebuie declarată 
în carantină, nicio corabie sau caravană nu mai are voie să plece. 

— Se va isca panică, interveni Caenis. La vremea ei, Mâna 
Roşie a ucis tot atâţia alpirani, cât și locuitori ai Tărâmului. Când 
se va răspândi vestea, vor fi disperaţi să fugă. 

— Atunci va trebui să-i opriţi, anunţă sec Gilma. Nu putem 
îngădui ca molima să se răspândească din nou. Își fixă privirea asu- 
pra lui Vaelin. Ai înțeles? Trebuie să faci orice ar fi necesar. 

— Înţeleg. 

Prin tristeţe, o amintire vagă începu să iasă la suprafaţă: Sherin 
la Cetăţuia Înaltă. Vaelin evita să evoce momentele acelea, fiindcă 
sentimentul de pierdere era prea mare, dar acum se strădui să-și 
reamintească vorbele ei din dimineaţa de după moartea lui Hentes 
Mustor. Discipolii uzurpatorului o capturaseră, pentru că răspân- 
diseră vestea falsă despre izbucnirea unei epidemii de Mâna.Roşie 
în Warnsclave. Lucrasem la un preparat... 

— Sora Sherin, rosti el, mi-a spus cândva că are un tratament 
pentru boală. 

— Un tratament posibil, replică Gilma. Bazat doar pe teorie și, 
oricum, mai presus de priceperea mea de a-l realiza. 

— Unde se află Sora Sherin în zilele astea? insistă Vaelin. 

— Ultima dată când am auzit despre ea, se găsea în Casa 
Ordinului. Acum este Stăpâna leacurilor. 

— Douăzeci de zile de navigare cu vânt prielnic, socoti Caenis, 
și alte douăzeci de zile înapoi. 

— Pentru o corabie alpirană sau a Tărâmului, preciză încetişor 
Vaelin și reveni spre Gilma. Soră, cere-i guvernatorului să întoc- 
mească un decret prin care să confirme măsurile propuse de tine şi 
să le poruncească locuitorilor cetăţii să coopereze. Fratele Caenis se 

va ocupa de copierea şi distribuirea lui prin cetate. Se răsuci către 
Caenis. Frate, ocupă-te de păzirea porţilor și a reședinței. Dublează 
gărzile pe ziduri. Folosește oamenii noștri doar acolo unde este 
posibil. Uitându-se din nou la Gilma, se sili să zâmbească încuraja- 
tor. Care-s speranţele, Soră? 

— Speranţa este inima Credinței. Abandonarea speranţei 
înseamnă negarea Credinței. Propriul ei surâs era slab. În odaia mea 
am unele instrumente și leacuri. Aș dori să-mi fie aduse. 

— Voi avea grijă de asta, o asigură Caenis. 

Vaelin dădu să plece, grăbindu-se pe aleea cu dale din piatră. 

— Ce fac cu docurile? strigă Caenis după el. 

Vaelin nu se întoarse. 

— Mă ocup eu de docuri. 


Căpitanul meldenean era scund și ţeapăn; așezat vizavi de 
Vaelin, îl privea cu o expresie bănuitoare întipărită pe trăsăturile 
lui ascuţite. Purta mănuși din piele fină şi ţinea pumnii încleștaţi 
pe masă. Se găseau în sala hărților din vechea clădire a Ghildei 
Neguţătorilor și erau singuri; Frentis păzea ușa pe dinăuntru. 
Afară, noaptea pogora iute și cetatea avea să doarmă în curând, 
încă neștiind, din fericire, criza care avea s-o întâmpine dimineaţă. 
Dacă meldeneanul avea vreo nemulţumire despre felul cum el și 
echipajul lui fuseseră ridicaţi din hamacuri, siliţi să se dezbrace 
până la piele și cercetaţi cu grijă de infirmierii Gilmei înainte de a 
fi fost aduși aici, era limpede că înţelesese că ar fi fost mai bine să 
rămână tăcut. 

— Tu eşti Carval Nurin? îl întrebă Vaelin. Căpitanul Șoimului 
Roșu? 

Bărbatul încuviinţă fără grabă. Ochii i se plimbau întruna de 
la Vaelin la Frentis, zăbovind uneori asupra spadelor lor. Vaelin nu 
simțea nicio dorinţă de a-i potoli neliniștea, întrucât pentru scopu- 
rile lui era util să-i menţină frica. 

— Se spune că ai avea corabia cea mai iute din port, urmă el. 
Se mai spune că meldeneanii n-ar fi făurit niciodată alta mai bună. 


CÂNTECUL SÂNGELUI 
593 


Carval Nurin aprobă din cap în tăcere. 

— De asemenea, nu se ştie despre tine că ai avea înclinații spre 
piraterie sau necinste, ceea ce nu-i obişnuit pentru un căpitan de 
pe insulele tale. 

— Ce dorești? 

Vocea bărbatului era aspră, răgușită, şi Vaelin observă capătul 
unei cicatrice albicioase care ieșea de sub eșarfa din mătase neagră 
pe care o purta în jurul gâtului. Pirat sau nu, avusese și el parte de 
lupte pe mări. 

— Să te tocmesc, răspunse Vaelin cu blândeţe. Cât de iute poți 
să ajungi la Varinshold? 

Neliniștea căpitanului se mai micșoră, totuși suspiciunea con- 
tinua să-i înnegureze chipul. 

— În trecut am făcut-o în cincisprezece zile. Udonor a fost 
binevoitor cu vânturile spre miazănoapte. 

Vaelin ştia că Udonor era unul dintre zeii meldeneani despre 
care se spunea că ar fi poruncit vânturilor. 

— Se poate și mai iute? 

Nurin strânse din umeri. 

— Poate că da. Având cala goală și alţi câţiva oameni la pânze. 
Şi două capre jertfite lui Udonor, desigur. 

Meldeneanii obișnuiau ca înaintea unor călătorii riscante să 
sacrifice animale în cinstea zeilor favoriţi. Vaelin asistase la masa- 
crul unui întreg șepte! înainte ca flota invaziei să părăsească portul; 
sângele cursese atât de abundent, încât apa mării se înroşise. 

— Îşi vom pune la dispoziţie caprele, rosti el și-i făcu semn 
lui Frentis să se apropie. Fratele Frentis și alţi doi oameni ai mei îţi 
vor fi pasageri. Îi vei duce la Varinshold, de unde va lua alt pasager. 
După aceea te vei întoarce aici. Călătoria dus și întors nu poate dura 
mai mult de douăzeci şi cinci de zile. Este posibil? 

Nurin căzu pe gânduri, după care încuviinţă. 

— Da, este posibil, dar nu pentru corabia mea. 

— De ce? 

Căpitanul își descleştă pumnii și-și scoase încet mănușile, 
dezvăluind pielea împestriţată şi decolorată de la degete până la 
încheietură. 

— Spune-mi, legatule-de-pământ, rosti el și în acelaşi timp 
ridică mâinile pentru ca Vaelin să le poată vedea bine sub lumina 
lămpii care strălucea pe carnea deformată cu piele ca din ceară, ai 
lovi vreodată flăcările cu palmele goale în vreme ce sora și mama ta 
ard de vii? Un rânjet amar deformă faţa meldeneanului. Nu, corabia 
mea nu va naviga în slujba ta. Alpiranii îți spun Ucigaşul Speranţei, 
însă pentru mine ești prăsila Incendiatorului Cetăţii. Lorzii coră- 
biilor n-au decât să se prostitueze în faţa regelui tău, dar eu n-o voi 
face. Orice ameninţări sau torturi ai folosi, n-o să... 

Safirul pocni surd când Vaelin îl așeză pe masă, apoi îl roti 
lent, astfel încât razele de lumină scânteiară pe suprafaţa cu 
vinişoare argintii. Carval Nurin se holbă la el, uluit şi cu o lăcomie 
netăinuită. 

— Îmi pare rău de sora şi de mama ta, rosti Vaelin. Şi de mâi- 
nile tale. Trebuie să fi fost tare dureros. Continuă să rotească safirul 
şi ochii lui Nurin nu-l părăsiră nicio clipă. Simt totuși că ești, mai 
presus de orice, un om de afaceri, iar sentimentele n-au fost nicio- 
dată profitabile. 

Nurin înghiţi în sec și mâinile lui acoperite de cicatrice 
zvăcniră. 

— Care-i câștigul meu? 

— Dacă te întorci în douăzeci și cinci de zile, este al tău. 

— Minţi! 

— Da, câteodată mint, însă nu și acum. 

Nurin ridică în cele din urmă ochii de la safir și-l privi pe 
Vaelin. 

— Ce garanţii am? 

— Cuvântul meu de Frate al celui de-al Şaselea Ordin. 

— Lovi-ar sifilisul în cuvântul și-n Ordinul tău! Pentru mine 
nu-nseamnă nimic aiurelile voastre de adorare a stafiilor. Nurin 

începu să-şi tragă mănușile înapoi, încruntându-se. Vreau o 
garanţie semnată, zălogită de guvernator. 

— Guvernatorul este... indisponibil, dar sunt convins că 
Marele Maestru al Ghildei Neguţătorilor va fi dispus s-o facă. Îţi 
este îndeajuns? 


Șoimul Roșu diferea în mod clar de orice altă corabie văzută 
de Vaelin vreodată. Era mai mică decât majoritatea, având coca 
îngustă şi trei catarge în locul celor două obișnuite. Avea numai 
două punți și douăzeci de marinari. 

— A fost construită pentru negoţul de ceai, explică moro- 
cănos Carval Nurin când Vaelin comentă în legătură cu modelul 
neobișnuit. Cu cât ceaiul este mai proaspăt, cu atât câştigul este 
mai mare. O cantitate mică de ceai proaspăt aduce de trei ori mai 
mult decât baloturile de ceai uscat. Cu cât ajungi mai repede de la 
un port la altul, cu atât câştigi mai mult. 

— Nu are vâsle? întrebă Frentis. Am crezut că toate corăbiile 
meldeneane au vâsle. i 

— Ba are, indică Nurin sabordurile etanşate de pe puntea infe- 
rioară. Le folosesc doar când nu bate vântul, ceea ce se întâmplă 
rareori în miazănoapte. În tot cazul Șoimul va zbura chiar și la briza 
cea mai slabă. 

Căpitanul se opri şi privi în jurul docurilor, uitându-se 
la șirurile de corăbii tăcute și pustii şi la cordonul alcătuit din 
Alergătorii-lupului ce păzeau cheiul. Echipajele fuseseră eva- 
cuate de pe navele lor în timpul nopţii, nu fără necazuri, iar 
acum îşi oblojeau vânătăile sub pază severă în antrepozitele din 
apropiere. 

— Nu mai ţin minte să fi văzut vreodată atât de tăcute docurile 
din Linesh, comentă el. 

— Războiul nu-i bun pentru negoţ, căpitane, replică Vaelin. 

— În ultima lună, corăbiile au venit și au plecat după bunul lor 
plac, dar acum stau goale şi echipajele sunt întemnițate. În acelaşi 
timp doar Șoimului i se îngăduie să navigheze... 

— Trebuie să fim foarte precauţi. Vaelin îl bătu pe spinare 
afabil, provocând un fior de repulsie temătoare. Iscoadele abundă. 
Când pornești, căpitane? 

— Mai este o oră până la fluxul potrivit. 

— Atunci nu-mi îngădui să-ţi întârzii pregătirile. 

Nurin își reprimă un răspuns caustic şi încuviinţă dând din 
cap, după care porni pe schela de acces la bord, unde repezi asupra 
echipajului un torent de porunci amestecate cu înjurături. 

— Crezi că ştie? întrebă Frentis. 

— Bănuieşte ceva, însă nu știe. Îi surâse lui Frentis cu o expre- 
sie prin care-şi cerea scuze. Aș trimite mai mulţi oameni să te 
însoţească, dar atunci s-ar naște şi mai multe suspiciuni. Infirmierii 
Surorii Gilma ţi-au spus la ce să fii atent. 

— Umflături pe gât, recită Frentis, sudori, amețeli și spuzeli 
pe braţe. Dacă vreunul dintre ei s-a îmbolnăvit, semnele acestea vor 
apărea în următoarele trei zile. 

— Prea bine atunci. Înțelegi că dacă cineva din echipaj, inclu- 
siv tu, dovedește semne ale Mâinii Roşii, corabia aceasta nu mai 
poate acosta în Varinshold și nici altundeva? 

Frentis încuviinţă scurt. Vaelin nu putea simţi în el teamă 
sau şovăială. Cântecul sângelui vorbea numai de o încredere fun- 
damentală şi de nezdruncinat, o loialitate aproape iraţională. 
Băieţașul slab şi zdrenţăros care-i implorase sprijinul cu ani în 
urmă în odaia Aspectului dispăruse acum, modelat într-un răz- 
boinic experimentat şi periculos de priceput, care nu i-ar fi pus 
niciodată ordinele sub semnul întrebării. Existau momente când 
simţea comenzile adresate lui Frentis mai mult ca pe o povară decât 
ca pe o uşurare. Tânărul era o armă ce trebuia utilizată cu multă 
grijă, pentru că odată descătușată nu mai putea fi pusă în teacă. 

— Îmi... pare rău de necesitatea asta, adăugă el. Dacă ar fi exis- 
tat altă cale... 

— Nu mi-ai dat niciodată lecţia aia, rosti Frentis. 

Vaelin se încruntă. 

— Care lecţie? 

— Ai spus c-o să mă-nveţi s-arunc cu cuțitul. Crezusem c-am 
învăţat destule eu însumi, dar m-am înșelat. 

— Ai primit multe lecţii de atunci. 

Vaelin simţi un val neaşteptat de vinovăţie. În câte bătălii lup- 
tase tânărul acesta care credea orbește în el și câte răni suferise... 
Câte vieţi luase... 

— Doreai să fii un Frate, adăugă el neizbutind să-și stăpâ- 
nească vinovăția din glas. Crezi că am fost corecţi cu tine? 

Spre surprinderea lui, Frentis izbucni în râs. 

— Dacă aţi fost corecţi? Păi, când aţi făcut vreodată ceva 
incorect? 

— Chiorul te-a acoperit de cicatrice. Încercările te-au rănit. Tu 
m-ai urmat aici, în război şi durere. 

— Şi ce altceva m-ar fi aşteptat? Foamea, frica și un cuţit într-o 
fundătură, care să mă lase sângerând într-un șanț. Frentis îl prinse 
strâns de umăr. Acum am Fraţi gata să moară în apărarea mea, la 
fel cum aş muri și eu pentru ei. Acum am o Credinţă. Zâmbetul lui 
era aprig, de neclintit în convingerea lui. Ce este Credinţa, Frate? 

— Credinţa este totul. Credinţa ne consumă și ne eliberează. 
Credinţa îmi modelează viaţa, în lumea aceasta și în cea da Dincolo. 

Pe când rostea cuvintele, Vaelin fu surprins de convingerea din 
propriul glas și de profunzimea propriei statornicii. Văzuse mare 
parte din lume și aflase despre mulţi zei, totuși cuvintele îi ieșeau 
de pe buze cu încredințare absolută. Aud glasul mamei mele... 

CAPITOLUL 6 


Zilele ce urmară plecării Șoimului Roșu căpătară iute o monotonie 
încordată. În fiecare dimineaţă, Vaelin se ducea să stea de vorbă 
cu Gilma la poarta reședinței guvernatorului. Deocamdată mai 
apăruse doar un singur caz nou de Mâna Roșie: camerista fiicei, 
o femeie de vârstă mijlocie, despre care se aştepta să nu supravie- 
ţuiască până la sfârșitul săptămânii. Ajutată de tinereţea ei, fiica 
guvernatorului suferea curajos, dar nimeni nu credea că va vedea 
sfârșitul lunii. 

— Şi tu, Soră? întreba Vaelin în fiecare dimineaţă. Ești bine? 

Gilma îi arunca surâsul luminos și încuviinţa ușor din cap. 
Tânărul detesta ziua în care avea să urce aleea până la poartă și să 
n-o mai găsească acolo. 

După ce vestea molimei se răspândise, atmosfera din cetate 
devenise în mod palpabil temătoare, deşi reacţiile variaseră. Unii 
cetăţeni, în principal bogătașii, îşi strânseseră bunurile de preț și 
rudele cele mai apropiate, după care porniseră imediat spre poarta 
cea mai apropiată, cerând să fie lăsaţi să plece şi recurgând la 
ameninţări sau mituiri după ce fuseseră refuzați. Când şi mituirile 
eşuaseră, unii plănuiseră un atac asupra porţilor în timpul nopții, 
ajutați de gărzi de corp și de slujitori înarmaţi. Alergătorii-lupului 
respinseseră cu uşurinţă atacul, folosind bâtele din lemn pe care 
Caenis fusese precaut şi le distribuise imediat după anunţarea 
molimei. Din fericire, nu murise nimeni, totuși cei din elita cetăţii 
rămăseseră nemulțumiți și adesea disperat de îngroziţi. Unii se 
baricadaseră în casele lor, refuzând orice vizitatori, ba chiar trăgând 
cu arcurile sau arbaletele asupra celor care le intrau pe domenii. 

Cei mai puţin avuţi erau la fel de înspăimântați, însă mai 
stoici în înfruntarea temerilor, iar deocamdată nu existaseră 
răzmeriţe. Majoritatea oamenilor își văzuseră de ocupațiile lor, dar 
petreceau cât mai puţin timp pe străzi sau în tovărășia vecinilor. 

Toţi se prezentau cu o îngrijorare resemnată la controalele regu- 
late pentru a le verifica semnele bolii. Până acum în cetate nu apă- 
ruse niciun caz, deși Sora Gilma părea sigură că era doar o ches- 
tiune de timp. 

— Mâna Roşie a apărut întotdeauna în porturi, spuse ea într-o 
dimineaţă, adusă de corăbii de peste mare. Fără îndoială că aşa s-a 
întâmplat și acum. Guvernatorul Aruan mi-a spus că fetei îi plăcea 
să meargă pe docuri şi să privească sosirea şi plecarea corăbiilor. 
Dacă veţi găsi alt caz, va fi cel mai probabil un corăbier. 

Oricât de temători ar fi fost locuitorii cetăţii, Vaelin era mai 
îngrijorat în privinţa soldaţilor lui. Disciplina Alergătorilor-tupului 
se menținea, însă celelalte regimente erau mai frământate. Între 
nilsaelinii contelui Marven și arcașii cumbraelini avuseseră loc 
câteva încăierări serioase, soldate cu răniri grave de ambele părți, 
care-l siliseră să poruncească biciuirea principalilor vinovați. 
Singurele dezertări se înregistraseră în rândul Străjii Tărâmului: 
cinci Gaiţe-albastre ale lordului Al Cordlin furaseră provizii şi 
trecuseră zidul, cu speranţa de a ajunge în Untesh. Vaelin fusese 
ispitit să-i lase pe soldaţi să piară în deșert, dar ştia că trebuia să 
ofere un exemplu, aşa că-l trimisese pe Barkus după ei cu trupa de 
cercetași. După două zile, reveniseră cu trupurile, întrucât Vaelin 
ordonase ca sentinţa să fie executată pe loc, pentru a evita specta- 
colul unei execuţii publice. Leşurile fuseseră arse la mică depărtare 
de poarta principală, pentru a se asigura că gărzile de pe ziduri vor 
primi mesajul și-l vor transmite camarazilor lor: nimeni n-avea să 
plece nicăieri. 

După-amiezile, el făcea turul zidurilor și porților, discutând cu 
soldaţii în ciuda stingherelii lor evidente. Cei din Straja Tărâmului 
erau rigid de respectuoşi, dar speriaţi, nilsaelinii erau morocănoși, 
iar cumbraelinii detestau evident apariţia Tăișului-beznei, totuși 
Vaelin petrecea timp cu toţi, întrebându-i despre familiile lor și 
despre vieţile pe care le avuseseră înainte de război. Răspunsurile 
erau întotdeauna scurte, replicile standard, pe care le dau soldații 
vorbelor de duh rituale ale comandanților, însă el știa că distanţa 

lui faţă de ei nu era importantă — trebuiau să-l vadă și să știe că 
Vaelin nu se temea. 

Într-o zi îl găsi pe Bren Antesh lângă poarta de apus, ferindu-şi 
ochii de soare cu pavăza unei palme pe când privea o pasăre în zbor. 

— Un vultur? întrebă Vaelin. 

Potrivit obiceiului său, conducătorul cumbraelinilor nu-l 
salută oficial, ceva ce Vaelin descoperise că nu-l irita deloc. 

— Un şoim, răspunse Antesh. Și este dintr-un soi pe care nu l-am 
mai văzut până acum. Pare-se că s-a îndepărtat cam mult de cămin. 

Dintre toate căpeteniile, Antesh reacţionase cel mai calm la 
aflarea veştii molimei, liniştindu-și oamenii și asigurându-i că nu 
se găseau în pericol. Fără îndoială, cuvintele lui aveau o influenţă 
considerabilă, deoarece niciun arcaş nu încercase să dezerteze. 

— Voiam să-ţi mulţumesc, zise Vaelin, pentru disciplina 
oamenilor tăi. Este clar că au mare încredere în tine. 

— Se încred şi în tine, Frate. Aproape la fel de mult pe cât te 
urăsc. 

Vaelin nu văzu niciun rost în a-l contrazice. Se apropie de el şi 
se rezemă de un meterez. 

— Recunosc că mă surprinde că regele a putut recruta așa 
mulţi luptători din Fieful vostru. 

— Când a urcat pe jilțul Lordului Fiefului, primul lucru pe 
care l-a făcut Sentes Mustor a fost să abolească legea care impunea 
antrenamentele zilnice cu arcul-lung, dar şi simbria ce le însoțea. 
Majoritatea oamenilor mei sunt ţărani și simbria îi ajuta în suplimen- 
tarea veniturilor; fără ea, mulţi nu și-ar putea hrăni familiile. Poate 
că-l urau aprig pe regele Janus, însă ura nu aduce hrană copiilor. 

— Voi credeţi cu adevărat că eu aș fi Tăișul-beznei din cele 
Zece Cărţi ale voastre? 

— l-ai ucis pe Săgeată Neagră și pe Tăişul-adevărului. 

— De fapt, Fratele Barkus l-a omorât pe Hentes Mustor. Şi 
nici în ziua de azi nu ştiu dacă bărbatul pe care l-am ucis în Codrul 
Martishe a fost cu adevărat Săgeată Neagră. 

Căpitanul cumbraelin strânse din umeri. 

— A Patra Carte spune că oricum niciun om cucernic nu-l 
poate ucide pe Tăișul-beznei. Și trebuie să spun că te potriveşti des- 
tul de bine descrierii. Cât despre folosirea Beznei... Cine poate ști? 

Chipul lui Antesh era precaut, de parcă s-ar fi așteptat la o 
admonestare sau ameninţare. 

Vaelin decise că era cazul să schimbe subiectul. 

— Tu te-ai înrolat tot pentru a-ţi hrăni copiii? întrebă el. 

— Nu am copii. Nu am nici soție. Doar arcul și hainele de pe 
mine. 

— Dar aurul regelui? Sunt convins că pe acela îl ai. 

Antesh păru tulburat și-și feri privirea, iscodind din nou cerul 
în căutarea șoimului. 

— L-am... pierdut. 

— Din câte am înţeles, fiecare luptător a primit un acont de 
douăzeci de galbeni. Asta-i o sumă cam mare ca s-o pierzi. 

Antesh nu se întoarse către el. 

— Ai nevoie de ceva de la mine, Frate? 

Cântecul sângelui murmură scurt, neliniștit, nu avertismentul 
ascuţit al unui atac iminent, ci o sugestie de minciună. El ascunde ceva. 

— Aş dori să aud mai multe despre Tăișul-beznei, zise Vaelin. 
Dacă ești de acord să-mi spui. 

— Asta ar însemna să afli mai multe despre cele Zece Cărţi. Nu 
ţi-e teamă că sufletul îţi va fi pângărit de o asemenea cunoaștere? 
Că-ţi va pieri credința? 

Vorbele cumbraelinului i-l readuseră în minte pe Hentes 
Mustor, revăzând vinovăția și nebunia din ochii uzurpatorului. 
Murmurul cântecului sângelui se înteţi. El l-a cunoscut? A fost unul 
dintre discipolii lui? 

— Mă îndoiesc că există vreo cunoaștere care să poată pângări 
sufletul unui om. Așa cum i-am spus Tăișului-adevărului vostru, 
Credinţa mea nu poate fi desființată. 

— Prima Carte ne spune să-i învăţăm pe toţi cei care vor să 
audă despre adevărul iubirii Tatălui Lumii. Caută-mă din nou și-ţi 
voi spune mai multe, dacă doreşti. 

Serile, Vaelin mergea în atelierul lui Ahm-Lin, unde soţia aces- 
tuia îl privea cu scânteie în ochi pe când turna ceai, iar pietrarul îl 
îndruma în căile cântecului. 

— În rândul poporului meu, se numeşte Muzica Slăvilor, îi 
explică Ahm-Lin într-o seară. 

Stăteau în atelier și sorbeau ceai din cești micuţe de porțelan, 
lângă statuia lupului, care părea tot mai descurajant de reală cu 
fiecare vizită a sa. Nevasta pietrarului nu-i îngăduia lui Vaelin să 
intre în casa propriu-zisă, unde ea se retrăgea invariabil după ce-le 
servea ceai. O dată el făcuse greșeala de a sugera să-și toarne sin- 
guri ceaiul, ceea ce provocase o căutătură atât de indignată, încât 
tânărul așteptase până când Ahm-Lin sorbise din propria lui ceașcă, 
temându-se ca ea să nu fi otrăvit băutura. 

— Poporul tău? repetă Vaelin. 

Dedusese că pietrarul venise din Apusul Îndepărtat, dar știa 
puţine despre locul acela, doar ce aflase din istoriile corăbierilor — 
povești bizare despre un ţinut întins cu câmpii nesfârşite și cetăţi 
măreţe conduse de Regii Neguţători. 

— M-am născut în provincia Chin-Sah, sub conducerea 
binevoitoare a marelui Rege Neguţător Lol-Than, un bărbat care 
cunoştea bine valoarea celor înzestrați cu daruri neobișnuite. La 
vârsta de zece ani, când darul meu a devenit cunoscut bătrânilor 
satului, am fost luat din sânul familiei și dus la Curtea regelui, ca să 
fiu instruit în Muzica Slăvilor. Ţin minte că-mi era teribil de dor de 
casă, totuși n-am încercat niciodată să fug. Potrivit legii, trădarea 
fiului se extinde asupra tatălui şi nu doream ca tata să sufere pentru 
nesupunerea mea, deşi tânjeam să mă întorc în atelierul lui şi să 
lucrez din nou piatra. Și el era tot pietrar, înţelegi? 

— În ţinutul tău natal nu există fereală față de Beznă? 

— Nici pe departe, ci este privită ca o binecuvântare, un dar al 
Slăvilor. Familiile care au copii dăruiţi capătă mare cinste. Expresia 
chipului i se înnegură. Sau cel puţin așa mergea vorba. 

— Așadar, ai învăţat cântecul? Ştii cum să-l foloseşti și ştii de 
unde provine? 

Ahm-Lin zâmbi trist. 

— Cântecul nu poate fi învăţat și nu vine de nicăieri. El este 
pur și simplu ceea ce ești tu. Cântecul tău nu-i altă făptură care 
trăieşte în tine, ci este chiar tu. 

— Cântecul sângelui meu, murmură Vaelin amintindu-și 
cuvintele lui Nersus Sil Nin în Martishe. 

— Am auzit spunându-i-se și așa, da, este un nume care i se 
potriveşte destul de bine. 

— Dar dacă nu poate fi învăţat, ce te-au putut ei învăţa? 

— Stăpânirea. Este ca oricare alt cântec; pentru a cânta bine, 
trebuie să exersezi, să șlefuiești, să perfecţionezi. Dascălul meu a 
fost o femeie pe nume Shin-La, atât de bătrână, încât trebuia să 
fie purtată prin palat cu lectica și nu putea să vadă mai departe de 
o jumătate de metru în faţa ochilor. Dar cântecul ei... Clătină din 
cap, minunându-se de amintire. Cântecul ei era ca focul, arzând 
atât de luminos şi de răsunător, încât te orbea și în acelaşi timp te 
asurzea. Prima dată când mi l-a cântat, aproape că am leşinat. Ea a 
chicotit și mi-a zis şobolan, „micul Şobolan-cântător“, Ahm-Lin în 
graiul poporului meu. 

— Pare să fi fost o învăţătoare aspră, comentă Naelin 
amintindu-și de maestrul Sollis. 

— Da, era aspră, însă trebuia să mă înveţe multe și-i rămă- 
sese puţin timp în care s-o facă. Darul nostru este foarte rar și în 
viaţa ei îndelungată, în care-l slujise pe Regele Neguţător și mai 
înainte pe tatăl lui, ea nu mai cunoscuse alt cântăreţ. Eu urma s-o 
înlocuiesc. Lecţiile îi erau dureroase. Nu avea nevoie de un băț cu 
care să mă lovească, deoarece cântecul ei îmi putea produce destule 
suferinţe. A început prin a mă face să aud adevărul: erau aduși doi 
bărbaţi, dintre care unul făptuise un delict oarecare. Ambii băr- 
baţi își susțineau nevinovăția și ea mă întreba care era adevăratul 
vinovat. De fiecare dată când greșeam, şi s-a întâmplat adesea la 
început, cântecul ei mă biciuia cu foc. „Adevărul este inima cân- 
tecului, Şobolane, îmi spunea. Dacă nu poţi să auzi adevărul, nu 
poți să auzi nimic." După ce am stăpânit arta de a auzi adevărul, 

lecţiile au devenit mai grele. Un slujitor căpăta un obiect micuţ, 
o bijuterie sau un ornament, pe care trebuia să-l ascundă în palat. 
Dacă nu-l găseam până la căderea nopţii, putea să păstreze obiectul 
acela, iar eu eram pedepsit pentru pierderea sa. Mai târziu, în jurul 
unei curţi interioare se strângea un grup mare de oameni care stri- 
gau din toţi rărunchii, iar unul dintre ei avea un pumnal ascuns în 
veşminte. Aveam la dispoziţie numai cinci minute pentru a-l găsi, 
apoi cântecul ei mă înjunghia la fel cum pumnalul l-ar fi înjunghiat 
pe stăpânul nostru. Pentru că, aşa cum nu uita niciodată să-mi rea- 
mintească Shin-La, eu îi datoram totul lui și a-i înșela încrederea 
însemna rușinarea mea veșnică. 

— Regele Neguţător se folosea de cântecul tău? 

— Da. Negoţul este însăși esenţa vieţii în Apusul Îndepărtat: 
cei pricepuţi vor deveni oameni de seamă, chiar regi peste alţii, iar 
succesul în negoţ cere multe cunoștințe, îndeosebi dintre cele pe 
care alţii le vor tăinuite. 

— Ai fost o iscoadă? 

Ahm-Lin clătină din cap. 

— Doar un simplu martor la afacerile celor mari şi bogați. La 
început, Lol-Than m-a ţinut într-un colţ al sălii tronului, unde mă 
jucam împreună cu copiii lui, iar dacă cineva m-ar fi întrebat, aş 
fi răspuns că eram ruda lui, fiul orfan al unui văr îndepărtat. În 
mod firesc, majoritatea au presupus că-i eram bastard, o poziţie 
lipsită de importanţă la Curte, totuşi onorată. În timp ce mă jucam, 
oameni veneau și plecau cu diverse grade de ceremonial și declaraţii 
prelungite de respect sau regret pentru că pătau palatul regelui prin 
nevrednicia prezenţei lor. Am observat că, cu cât straiele cuiva erau 
mai bogate sau cu cât suita îi era mai numeroasă, cu atât își pro- 
clama mai susţinut nevrednicia, iar Lol-Than îl asigura că nu fusese 
adusă nicio insultă și-și oferea la rândul lui scuze pentru că nu-l 
primise mai spectaculos. Abia după o oră sau mai bine devenea clar 
adevăratul motiv al vizitei, care era aproape întotdeauna legat de 
bani. Unii doreau să-i împrumute, alţii îi datorau, și toţi voiau mai 
mulţi bani. lar în vreme ce ei vorbeau, eu ascultam. După ce plecau, 

primind asigurări că regele le va trimite un răspuns cât mai repede 
şi scuze pentru teribila lipsă de curtenie a întârzierii răspunsului la 
solicitarea lor, el mă întreba ce cântase Muzica Slăvilor în timpul 
conversaţiei. 

Fiind doar un băieţel, ştiam prea puţine despre adevărata 
importanţă a afacerilor acelora, dar cântecul meu nu trebuia să 
ştie motivul pentru care un om mințea sau înșela ori își tăinuia 
ura îndărătul zâmbetelor și respectului neţărmurit. Lol-Than 
îl cunoștea însă, cu siguranţă, și prin cunoaşterea aceea vedea 
calea fie spre câștig sau pierdere, fie, câteodată, spre butucul 
gâdelui. 

Aşa mi-am trăit viaţa în palatul Regelui Neguţător, învățând 
de la Shin-La și spunându-i lui Lol-Than adevărul cântecului meu. 
Aveam puţini prieteni, doar pe cei îngăduiţi de curtenii care-mi 
fuseseră desemnați ca gărzi. În general, erau copii banali, fericiţi, 
care nu puneau întrebări, proveniţi din familiile unor neguţători 
mărunți care cumpăraseră un loc pentru odraslele lor la Curte. Cu 
timpul, am ajuns să înțeleg că tovarășii mei de joacă fuseseră aleşi 
pentru banalitate, lipsă de şiretenie sau abilitate. Prieteni cu minţi 
mai agere mi-ar fi ascuţit propriile gânduri, m-ar fi făcut să înțeleg 
că viața aceea plăcută de lux și plenitudine nu era în realitate decât 
o colivie aurită, în care eram închis ca un rob. 

Au existat răsplăţi, desigur, pe măsură ce am înaintat în vârstă 
și m-au cuprins patimile tinereţii. Fete, dacă doream; băieţi, dacă 
doream. Vinuri fine şi poţiuni dătătoare de extaz, dacă ceream, 
totuşi niciodată în exces, pentru a nu-mi toci sunetul cântecului. 
Când am crescut prea mult ca să mă mai joc cu fiii lui Lol-Than, 
am devenit unul dintre scribii lui — întotdeauna la toate întâlnirile 
erau prezenți trei asemenea scribi — și nimeni n-a părut să observe 
că scrisul îmi era stângaci şi adesea ilizibil. Viaţa în colivia mea era 
simplă, netulburată de încercările lumii aflate dincolo de zidurile 
înalte care mă înconjurau. Apoi Shin-La a murit. 

Privirea lui devenise îndepărtată, pierdută în amintiri, învă- 
luită de tristeţe. 

— Nu-i uşor pentru un cântăreţ să audă cântecul de moarte al 
altuia. A fost atât de puternic, încât m-am întrebat dacă nu-l putea 
auzi întreaga lume. Un răcnet de mânie şi regret, care m-a trimis, 
rostogolindu-mă, în uitare. Uneori mă gândesc c-a încercat să mă 
ia cu ea, nu din egoism, ci din datorie. Auzindu-i ultimul cântec, 
am înţeles că devotamentul ei faţă de Lol-Than era o minciună, cea 
mai mare dintre cele pe care reușise să le ţină departe de cântecul 
ei în toţi anii în care mă învățase. Cântecul ei final a fost țipătul 
unei sclave care nu scăpase niciodată de stăpân și care nu dorea să 
mă lase acolo singur. Și ea mi-a arătat ceva: o viziune, născută din 
cântec, un sat ruinat, fumegând, presărat de cadavre. Satul meu. 

Clătină din cap şi glasul îi era încărcat de atâta amărăciune, 
încât Vaelin înţelese că el era primul om care auzea povestea aceea. 

— Ce orb am fost! continuă Ahm-Lin după un moment. 
Nu mi-am dat seama că valoarea darului meu consta în faptul că 
nimeni nu ştia de existenţa lui. Nimeni, cu excepţia lui Lol-Than 
și a bătrânei pe care urma s-o înlocuiesc. Mi-am amintit de toţi cei 
pe care Shin-La îi folosise în lecţiile ei, de delincvenţi suspectaţi şi 
de slujitori... de-a lungul anilor, trebuie să fi fost câteva sute. Ştiam 
că lor nu li se putea îngădui să trăiască ştiind de existenţa darului 
meu. Îi omorâsem pur și simplu pentru că fusesem în prezenţa lor. 
Când m-am trezit din uitarea în care mă târâse Shin-La, am desco- 
perit că în sufletul meu ardea ceva nou. Se întoarse către Vaelin şi 
ochii îi scânteiară straniu, ca ai unui om care-și reamintește propria 
nebunie. Tu cunoști ura, Frate? 

Vaelin se gândi la tatăl lui dispărând în cețurile dimineţii, la 
lacrimile prinţesei Lyrna şi la imboldul lui greu stăpânit de a frânge 
gâtul regelui. 

— Catehismul Credinței noastre ne spune că ura este o povară 
pe suflet. Am descoperit mult adevăr în asta. 

— Da, apasă pe suflet, dar te poate, de asemenea, elibera. 
Înarmat cu ura mea, am început să fac însemnări ale întâlnirilor la 
care participam, să notez cu grijă cele spuse. Am început să înțeleg 
cât de vastă era influenţa lui Lol-Than, să aflu despre cele o mie de 


CÂNTECUL SÂNGELUI 607 


corăbii pe care le deţinea și despre cealaltă mie de corăbii la care 
avea acţiuni. Am aflat despre minele din care erau extrase aurul, 
nestematele şi metalele, despre ogoarele întinse pe care se afla 
adevărata lui bogăţie, nenumăratele pogoane de grâu şi orez care 
girau orice tranzacţie ar fi făcut. Și pe măsură ce am învăţat toate 
lucrurile acelea, am căutat, examinându-mi însemnările, un cusur 
în plasa uriașă a negoţului. Au trecut patru ani şi eu am învăţat și 
am căutat, abia distras de conforturile de la Curte, lăsat în pace 
de gărzile mele, despre care știam acum că-mi erau temniceri și 
care nu vedeau nicio ameninţare în nou-descoperita mea pasiune 
pentru studiu. În tot acel timp, adevărul cântecului meu n-a șovăit 
niciodată și i-am relatat credincios lui Lol-Than tot ce-mi spunea, 
toate minciunile și toate secretele, iar încrederea i-a sporit cu fie- 
care complot sau fraudă descoperită, astfel că am devenit pentru 
el mai mult decât un simplu rostitor de adevăr. În timp, am ajuns 
un secretar pe cât de demn de încredere putea să aibă un om ca el, 
aflând mai multe cunoştinţe, mai multe fire ale plasei, şi în tot acel 
timp căutând, așteptând, însă negăsind nimic. Regele Neguţător îşi 
cunoștea foarte bine meseria și plasa lui era perfectă. Orice min- 
ciună i-aș fi spus ar fi fost iute descoperită, iar moartea mga-ar fi 
urmat repede după aceea. 

Au existat clipe când m-am gândit pur şi simplu să-i înfig un 
pumnal în inimă. Aş fi avut destule ocazii la urma urmelor, dar 
eram încă tânăr și, deşi ura mă consuma, continuam să poftesc la 
viaţă. Eram un laș, un prizonier a cărui captivitate se înrăutăţise 
din cauza cunoştinţelor pe care le avea despre vastitatea temniţei 
sale. Disperarea a început să-mi roadă inima. Am căzut din nou 
pradă exceselor, căutând evadarea în vin, narcotice și patimile căr- 
nii, excese care m-ar fi răpus probabil în scurt timp dacă n-ar fi 
sosit străinii. 

În toţi anii pe care-i petrecusem în palatul lui Lol-Than, nu 
văzusem niciodată un străin, deși, desigur, auzisem povești despre 
ei. Poveşti despre oameni ciudaţi, cu pielea albă sau neagră, care 
soseau dinspre Răsărit şi care erau atât de necivilizați, încât simpla 

lor prezenţă în domeniile Regelui Neguţător era jignitoare şi tole- 
rată numai din cauza valorii mărfurilor pe care le aduceau. În tot 
cazul, cei care au venit să trateze cu Lol-Than erau străini pentru 
mine, aveau straie bizare și graiuri de neînțeles, ca să nu mai amin- 
tesc despre încercările lor stângace de etichetă. Şi spre uimirea mea, 
unul dintre ei era o femeie... o femeie cu un cântec. 

Unicele femei îngăduite în prezenţa Regelui Neguţător erau 
soțiile lui, fiicele sau concubinele. În ţara mea natală, ele nu joacă 
niciun rol în afaceri și li se interzice să deţină bunuri sau proprietăți. 
Prin intermediul tălmaciului mi s-a dat de înţeles că femeia aceasta 
era de viţă nobilă şi că refuzul acceptării ei la tratative ar fi însemnat 
o insultă gravă la adresa poporului ei. Câştigurile probabile de pe 
urma propunerii pe care o aduceau străinii aceştia trebuie să fi fost 
cu adevărat mari pentru ca Lol-Than să accepte intrarea ei în sala 
de audienţă. 

Tălmaciul a continuat, însă eu abia dacă i-am putut urmări 
cuvintele, întrucât cântecul femeii mi-a umplut mintea şi mi-a fost 
imposibil să nu mă holbez la ea. Era o femeie frumoasă, dar fru- 
moasă în felul în care un leopard este frumos. Ochii ei scânteiau, 
părul ei negru strălucea ca abanosul lustruit și zâmbetul ei a fost 
crud şi amuzat când mi-a auzit cântecul. 

„Așadar, porcul cu ochi pieziși are propriul lui Cântăreț“, 
spunea cântecul ei și râsul sec care-l colora m-a cutremurat. Era 
puternică, o puteam simţi; cântecul ei era mai viguros decât al meu. 
Poate că Shin-La i-ar fi fost pe potrivă, dar nu eu; șobolanul întâl- 
nise o pisică şi era neajutorat în faţa ei. „Mă întreb ce mi-ai putea 
spune?" mi-a cântat în minte şi cântecul ei mi-a coborât în adân- 
curi, scotocind prin amintiri şi descoperind cu uşurinţă brutală, 
trăgându-mi la suprafaţă toată ura și planurile. Intenţia trădării 
mele a părut s-o bucure, i-a stârnit un triumf jubilant. „Şi Consiliul 
mi-a spus că va fi greu..“, a cântat ea. Privirea i-a mai zăbovit o clipă 
asupra mea. „Dacă dorești moartea Regelui Neguţător, spune-i să 
respingă oferta noastră“ Apoi a dispărut, intruziunea ei în mintea 
mea s-a retras, lăsând în urmă un fior de certitudine. Ea se găsea 

aici pentru a-l ucide pe Lol-Than, dacă ar fi refuzat propunerea lor, 
și dorea să-l ucidă, astfel că rezultatul negocierilor nu însemna 
nimic pentru ea. Străbătuse jumătate de lume pentru a vărsa sânge 
şi nu accepta altceva. 

Chipul lui Ahm-Lin era încordat de durerea reamintirii. 

— Uneori cântecul ne îngăduie să atingem minţile altora; în 
anii care au trecut de atunci, probabil că am atins câteva mii, dar 
n-am simțit niciodată ceva comparabil cu pata neagră a gândurilor 
acelei femei. Ani de zile după aceea am avut coşmaruri, imagini 
de măceluri, omoruri comise cu precizie sadică, chipuri țipând 
sau încremenite de spaimă, bărbaţi, femei, copii. Şi imagini ale 
unor locuri pe care nu le văzusem niciodată, graiuri pe care nu le 
puteam înţelege. Am crezut că înnebunisem, până când mi-am 
dat seama că femeia lăsase în mine unele dintre amintirile ei, fie 
din indiferenţă, fie din răutate deliberată. Majoritatea s-au șters în 
timp, însă şi acum mai sunt nopţi în care mă deştept răcnind, iar 
soţia mă ţine în braţe în vreme ce plâng. i 

— Cine a fost ea? întrebă Vaelin. De unde venea? 

— Numele pe care mi l-a spus tălmaciul era o minciună şi am 
simţit asta chiar înainte să aud cântecul ei, iar amintirile pe care mi 
le-a lăsat nu ofereau niciun indiciu în legătură cu numele sau fami- 
lia ei. Cât despre locul de baștină, nu mă interesa defel la momen- 
tul acela, însă delegaţia a prezentat omagiile Înaltului Consiliu al 
Imperiului volarian. Cele aflate după aceea despre volariani m-au 
făcut să concluzionez că probabil acela îi era căminul. 

— Şi ai făcut-o? I-ai spus Regelui Neguţător să le respingă 
propunerea? 

Ahm-Lin încuviinţă încet. 

— Fără o clipă de şovăială. Deși fusesem șocat, ura nu mi se 
diminuase. l-am spus că minţeau și că plănuiau să-i secătuiască 
vistieria pentru a se îmbogăți ei înșiși. În realitate, abia dacă 
înţelesesem ce propuseseră sau dacă spuseseră adevărul. Ca întot- 
deauna, el a avut încredere în verdictul meu. 

— Ea şi-a ţinut făgăduiala? 

— La început am crezut că mă trădase. Lol-Than i-a anunţat 
decizia sa a doua zi dimineaţă, după care străinii s-au îmbarcat pe 
corabie și au plecat. El a părut să fie perfect sănătos. Dezamăgirea 
și frica mă striveau. Pentru prima dată îl minţisem pe Regele 
Neguţător. Cu siguranță, aveam să fiu descoperit şi avea să urmeze 
o moarte chinuitoare. A trecut o lună în care mi-am făcut griji şi 
m-am luptat să-mi tăinuiesc spaima, apoi Lol-Than a început lent 
să se îmbolnăvească. La început n-a fost mare lucru, o tuse slabă, 
însă persistentă, la care, desigur, nimeni n-a cutezat să se refere, 
după aceea pielea i-a devenit tot mai palidă, mâinile au început 
să-i tremure, pentru ca după câteva săptămâni să tuşească sânge 
şi să aibă crize de delir. Când a murit, era o boccea jalnică de piele 
şi os care nu-și putea reaminti propriul nume. Nu am simţit câtuși 
de puţină milă. 

Bineînţeles, Lol-Than a avut un succesor, pe al treilea fiu al 
său, Mah-Lol; cei doi fraţi mai mari ai săi fuseseră otrăviţi discret 
la scurt timp după ieșirea din adolescenţă, când devenise clar că nu 
deţineau şiretenia tatălui. Mah-Lol era cu adevărat fiul tatălui său, 
fiind foarte inteligent, excepţional educat şi având toată viclenia şi 
cruzimea necesare pentru a sta pe tronul unui Rege Neguţător. Dar, 
spre marea mea încântare, el nu ştia nimic despre darul meu. Boala 
lui Lol-Than îl adusese într-o stare în care nu mai avusese timp 
să-i povestească fiului despre natura rolului meu la Curte. Pentru 
Mah-Lol eram doar un secretar în care tatăl lui avusese o încredere 
neobișnuită, iar el avea propriul său om pentru postul respectiv. Am 
fost trimis să lucrez în magaziile palatului, am fost mutat din apar- 
tamentul meu luxos şi am primit doar o câtime din leafa de până 
atunci. Ar fi fost de aşteptat din partea mea să mă sinucid de rușine 
pentru căderea din graţia regală, aşa cum făcuseră deja mulţi dintre 
servitorii acum inutili ai lui Lol-Than. Eu însă am plecat pur și sim- 
plu, spunând gărzilor de la poarta palatului că aveam de transmis 
un comision în cetate. Abia dacă mi-au aruncat o privire când am 
păşit afară. Aveam douăzeci și doi de ani și eram liber pentru prima 
dată. A fost clipa cea mai dulce a vieţii mele. 

Libertatea a adus o schimbare în cântecul meu, l-a făcut să 
se înalțe, să caute minuni şi noutăţi. l-am urmat muzica prin tot 
regatul lui Mah-Lol şi mai departe. Cântecul m-a adus la un pietrar 
dintr-un sătuc aflat sus în munţi, care, neavând nici fii, nici ucenici, 
a fost de acord să mă înveţe meseria lui. Cred că l-a tulburat viteza 
cu care învăţam, ca să nu mai amintesc de măiestria neobișnuită a 
lucrărilor mele și a părut ușurat când a fost clar că nu mai avea ce 
să mă înveţe şi am plecat. 

Cântecul m-a îndrumat spre un port, de unde am luat o cora- 
bie către răsărit. În următorii douăzeci de ani am călătorit și am 
lucrat, din cetate în cetate, din așezare în așezare, lăsându-mi 
pecetea pe case, palate şi temple. Am petrecut un an și în Tărâmul 
tău, unde am sculptat garguie pentru castelul unui lord nilsaelin. 
Nu mi-am dorit niciodată nimic; în vremuri de restriște, cântecul 
mă călăuzea spre hrană şi lucrări, iar când vremurile erau prospere 
căuta tihnă și solitudine. Nu l-am pus niciodată sub semnul între- 
bării, nu m-am împotrivit niciodată. Cu cinci ani în urmă, cânte- 
cul m-a adus aici, unde Shoala, minunata mea soţie, se străduia să 
menţină prăvălia și atelierul răposatului ei tată. Era iscusită, însă 
alpiranilor bogaţi nu le place să trateze cu femeile. De atynci am 
locuit aici. Cântecul nu mi-a transmis niciodată nevoia de a pleca 
și-i sunt recunoscător pentru asta. 

— Nici chiar acum? întrebă Vaelin. Deși Mâna Roșie a intrat 
în cetate? 

— Cântecul tău şi-a ridicat glasul când ai auzit că molima este 
aici? 

Vaelin își aminti disperarea pe care o simţise faţă de soarta 
probabilă a Gilmei, dar își dădu seama că sentimentul acela nu 
fusese colorat de cântecul sângelui. 

— Nu, n-a făcut-o. Să-nsemne asta că nu există niciun pericol? 

— Nici pe departe. Înseamnă doar că, dintr-un motiv necu- 
noscut nouă, aici este locul unde trebuie să fim. 

— Acesta este... Vaelin se poticni, căutând cuvântul potrivit... 
destinul nostru? 

Ahm-Lin ridică din umeri. 

— Cine poate şti? Eu cunosc puţine despre destin, totuşi pot 
spune că în viaţa mea am văzut atât de multe lucruri întâmplătoare 
și neașteptate, încât mă îndoiesc că există aşa ceva. Noi ne croim 
singuri calea, însă cu îndrumarea cântecului. Nu uita: cântecul tău 
eşti chiar tu. Îl poţi cânta la fel de bine pe cât îl poţi auzi. 

— Cum? Vaelin se aplecă în faţă, derutat de setea de cunoaștere 
pe care o auzea că-i colora glasul. Cum pot să cânt? 

Ahm-Lin arătă bancul de lucru unde continua să se afle blocul 
parţial cioplit, neatins de la prima lui vizită. 

— Ai început deja și bănuiesc că ai cântat de mult timp. 
Cântecul ne poate face să ne întindem spre multe unelte diferite: 
pana, dalta... sau spada. 

Vaelin coborî ochii la spada lui, rezemată de marginea mesei 
în imediata apropiere. Asta am făcut toți anii ăștia? Mi-am ciopârţit 
calea prin viaţă? Tot sângele vărsat și vieţile luate n-au fost decât 
versuri dintr-un cântec? 

— De ce n-ai terminat-o? întrebă Ahm-Lin. Mă refer la statuie. 

— Dacă iau din nou dalta și ciocanul, nu le voi mai lăsa din 
mâini până nu voi termina. lar situaţia actuală necesită întreaga 
mea atenţie. 

Ştia însă că răspunsul acela era doar parţial adevărat. 
Trăsăturile vagi conturate din bloc începuseră să capete o fami- 
liaritate neliniștitoare, care nu putea fi deocamdată recunoscută, 
dar era îndeajuns pentru a-l face să decidă că versiunea finisată 
va f un chip cunoscut lui. Sosirea Mâinii Roșii fusese neîndoiel- 
nic un pretext salutar pentru a întârzia momentul de claritate 
finală. 

— Nu-i recomandabil să-ţi ignori cântecul, îl preveni 
Ahm-Lin. Mai ţii minte cum te-am vătămat când te-am strigat 
prima dată? De ce crezi că s-a întâmplat așa? 

— Cântecul meu era tăcut. 

— Aşa-i, însă de ce era tăcut? 

Gâtul fragil al regelui... Tainele primejdioase ale târfei... 

— Mi-a cerut să fac ceva... ceva teribil. Când n-am putut face 
fapta aceea, cântecul meu a amuţit. Crezusem că m-a părăsit. 

— Cântecul tău îţi este călăuză și în acelaşi timp pavăză. Fără 
el, ești vulnerabil faţă de alţii care au același dar ca noi, așa cum a 
fost femeia volariană. Crede-mă, n-ai fi dorit să fii vulnerabilă faţă 
de ea. 

Vaelin se uită la blocul din marmură și urmări profilul groso- 
lan al feței neformate. 

— Îl voi termina după întoarcerea Șoimului Roșu, spuse el. 


La douăzeci de zile după plecarea Șoimului Roșu, corăbierii 
se răsculară, evadară din temniţele lor improvizate din cartierul 
antrepozitelor, își uciseră paznicii şi porniră către docuri într-un 
asalt bine plănuit. Caenis reacţionă prompt, poruncind ca două 
companii de Alergătorii-lupului să apere docurile, iar oamenii con- 
telui Marven să blocheze străzile de acces. Arcaşi cumbraelini fură 
plasați pe acoperişuri și doborâră zeci de mateloţi, al căror atac eșuă 
înaintea rezistenţei disciplinate, astfel că se întoarseră în cetate. 
Caenis ordonă un contraatac şi până ce Vaelin ajunse la locul fap- 
telor, scurta, dar sângeroasa revoltă fusese înăbușită. piete 

Vaelin îl găsi pe Caenis luptându-se cu un meldenean voinic, 
care rotea o ghioagă improvizată spre Fratele agil, ce dansa în jurul 
lui şi-l cresta cu spada pe braţe şi pe față. 

— Predă-te! porunci el și lama spadei sale tăie antebraţul băr- 
batului. S-a terminat! i 

Meldeneanul răcni de durere alimentată de furie și-și dublă 
eforturile, însă ghioaga inutilă lovea doar prin aer pe când Caenis 
îşi continua dansul crud. Vaelin își luă arcul, înstrună o săgeată şi 
o trimise de la patruzeci de pași prin gâtul meldeneanului. Fusese 
una dintre cele mai bune reuşite ale sale ca arcaș. 

— N-avem timp de jumătăţi de măsură, îi zise lui Caenis, apoi 
păși peste leșul meldeneanului și scoase spada din teacă. 

În mai puţin de o oră totul se termină: aproape două 
sute de mateloţi erau morţi şi cel puţin tot atâţia erau răniţi. 

Alergătorii-lupului pierduseră cincisprezece oameni, printre care 
fostul hoţ de buzunare Mânuţă-iute, unul dintre primii treizeci 
care fuseseră aleși iniţial în Martishe. Ei îi mânară pe supravie- 
țuitori înapoi în antrepozite și Vaelin porunci ca toți căpitanii 
rămași în viață să fie aduși pe docuri. Erau patruzeci de bărbaţi, 
toţi cu trăsăturile aspre şi bătute de vânt specifice corăbierilor. 
Fură aliniaţi pe chei, în genunchi în faţa sa, cu braţele legate; cei 
mai mulţi stăteau cu fruntea sus şi-l priveau cu teamă posacă sau 
cu sfidare vădită. 

— Fapta voastră a fost nesăbuită şi egoistă, le spuse Vaelin. 
Dacă aţi fi ajuns la corăbii, aţi fi purtat molima în o sută de porturi. 
Eu am pierdut oameni buni în încercarea voastră jalnică. V-aş putea 
executa pe toţi, însă n-o voi face. Arătă corăbiile neguțătorești aflate 
la ancoră. Se spune că sufletul unui căpitan este în corabia lui. Aţi 
ucis cincisprezece dintre oamenii mei. În schimbul lor, cer cinci- 
sprezece suflete. 

Dură mult timp. Bărci cu soldaţi din Straja Tărâmului traseră 
la vâsle pentru a scoate corăbiile din port și a le ancora în larg, după 
care împrăștiară păcură pe punți şi stropiră velele și greementele 
cu ulei de opaiţ. Arcașii lui Dentos terminară treaba prin salve de 
săgeți purtătoare de foc și până la căderea nopţii cincisprezece nave 
ardeau, iar văpăile înalte ridicau jerbe de scântei pe cerul înstelat, 
luminând marea pe mulți kilometri împrejur. 

Vaelin îi privi pe căpitani și fu încercat de o mulţumire amară 
când zări durerea de pe chipurile bătucite, unele cu lacrimi sti- 
clindu-le în ochi. 

— Dacă nesăbuinţa aceasta se va mai repeta, zise el, voi și 
echipajele voastre veţi fi legaţi de catarge înainte de a da foc restu- 
lui flotei. 


În dimineaţa următoare, Vaelin îl găsi pe guvernatorul Aruan 
la poarta reședinței. Gilma nu se zărea nicăieri şi gheara îngheţată 
a fricii îi cuprinse măruntaiele. 

— Unde este Sora mea? întrebă el. 

Chipul cândva durduliu al guvernatorului era acum scofâlcit 
de griji și de slăbirea prea bruscă, totuşi nu arăta vreun semn al 
Mâinii Roșii. Ochii îi erau feriţi şi glasul sec. 

— A căzut aseară, mai iute decât fiica mea sau camerista ei. 
Cu ani în urmă, ţin minte că mama mi-a spus că aşa se întâmplă cu 
boala aceasta. Unii rezistă zile, chiar săptămâni, pe când alţi mor în 
câteva ore. Sora ta nu m-a lăsat să mă apropii de fiica mea, insistând 
s-o îngrijească doar ea; eu şi slujitorii mei nu aveam voie nici măcar 
să intrăm în aripa aceea a reședinței. Spunea că era necesar pentru 
a opri răspândirea molimei. Aseară am găsit-o prăbuşită pe scări. 
Mi-a interzis s-o ating și s-a târât singură în odaia fiicei mele... 

Amuţi, când chipul lui Vaelin se înnegură. 

— leri am vorbit cu ea, rosti Vaelin prosteşte. 

Cercetă faţa guvernatorului, căutând vreun indiciu că s-ar 
fi înșelat, dar nu zări decât regret precaut. Glasul îi era răgușit și 
neclar când puse întrebarea inutilă. 

— A murit? 

Guvernatorul înclină din cap. 

— Şi camerista. Fiica mea continuă să se lupte cu boala. Am 
ars trupurile, aşa cum ne-a instruit Sora ta. gizi 

Vaelin constată că pumnii cu care strângea barele din fier for- 
jat ale porţii aveau încheieturile degetelor înălbite. Gilma... Gilma 
cea veselă și cu ochi strălucitori. Moartă și dată focului în numai 
câteva ore, în tirnp ce eu mă ocupam de corăbierii ăia idioţi. 

— A spus ceva? întrebă el. A lăsat vreun testament? 

— S-a prăpădit foarte iute, milord. A spus să-ţi transmit să-i 
respecţi instrucţiunile și o vei revedea în Lumea de Dincolo. 

Vaelin examină cu atenţie chipul guvernatorului. Minte. Ea 
n-a spus nimic. S-a îmbolnăvit și a murit, atât. Descoperi totuși că-i 
era recunoscător pentru minciuna aceea. 

— Mulţumesc, milord. Aveţi nevoie de ceva? 

— De nişte alifie pentru spuzeala fetei mele. Poate și câteva 
sticle de vin. Îi face pe servitori să uite de gânduri și proviziile ne 
sunt pe terminate. 


ANTHONY RYAN 


616 


— Mă voi îngriji să fie aduse. 

Îşi desprinse degetele de pe poartă și se întoarse ca să plece. 

— Azi-noapte a fost un foc mare, urmă guvernatorul. Departe, 
în larg. 

— Mateloţii s-au răsculat și au încercat să fugă din port. Drept 
pedeapsă, am incendiat câteva corăbii. 

Se așteptase la o nemulțumire, însă guvernatorul aprobă din 
cap. 

— Un răspuns cuvenit. Te sfătuiesc totuși să compensezi 
Ghilda Neguţătorilor. Întrucât eu sunt închis aici, Ghilda reprezintă 
unica autoritate civilă din cetate şi este mai bine să nu-i stârnești 
potrivnicia. 

Vaelin ar fi fost dispus mai degrabă să biciuiască orice negus- 
tor care ar fi făcut greşeala să ridice vocea în jurul lui, dar, prin pâcla 
durerii sale, înţelese înţelepciunea din vorbele lui Aruan. 

— Aşa voi face. Pe neaşteptate, se simţi îmboldit să mai adauge 
ceva, o răsplată pentru minciunile pline de blândeţe ale guvernato- 
rului. Noi nu vom mai rămâne mult timp aici, milord. Poate doar 
câteva luni. Când va sosi armata împăratului, va fi sânge şi foc, dar 
fie că vom învinge, fie că vom fi învinși, vom pleca în scurtă vreme 
și cetatea va fi din nou a voastră. 

Expresia de pe chipul celuilalt amesteca uluiala cu furia. 

— Atunci de ce aţi mai venit aici, pe numele tuturor zeilor? 

Vaelin privi cetatea. Razele soarelui dimineţii se jucau peste 
casele şi străzile pustii de dedesubt. În depărtare, marea scânteia 
auriu şi valuri înspumate înaintau spre coastă, iar cerul de deasupra 
era senin și azuriu... și Sora Gilma era moartă, alături de alte mii, și 
alte mii ce aveau să urmeze. 

— Am ceva de făcut, rosti el și se îndepărtă. 


Îl găsi pe Dentos în vârful turnului farului, la extremitatea 
digului care forma braţul stâng al intrării în port. Bărbatul stătea 
cu picioarele atârnând peste marginea acoperișului plat al turnului, 
privea marea şi sorbea dintr-o ploscă în care era Prietenul Fratelui. 

Arcul i se afla în apropiere, dar tolba era goală. Vaelin se așeză lângă 
el și Dentos îi întinse plosca. 

— N-ai venit ca să auzi cuvintele pentru Sora noastră, spuse el 
sorbind puţin și-i restitui plosca, strâmbându-se ușor când rachiul 
amestecat cu floare-roșie îi arse gâtlejul. 

— l-am zis cuvintele mele, mormăi Dentos. Ea le-a auzit. 

Vaelin coborî ochii spre baza turnului, unde nenumărați 
pescăruşi se legănau morţi pe valuri, fiecare străpuns de o singură 
săgeată. 

— Se pare că te-au auzit şi pescăruşii. 

— M-am antrenat, replică Dentos. Oricum sunt niște gunoieri 
împuțiţi şi nu-i suport, fiindcă fac un zgomot teribil. Ulii căcăcioși, 
le zicea unchiu' Groll, care-a fost matelot. Hohoti mârâit şi bău 
iarăşi din ploscă. Poate că l-am omorât azi-noapte. Nu mai ţin 
minte exact cum arăta ticălosul. 

— Câţi unchi ai tu, Frate? Mereu m-am întrebat asta. 

Chipul lui Dentos se întunecă și nu răspunse mult timp. Când 
vorbi în cele din urmă, în glasul lui exista un ton sobru pe care 
Vaelin nu i-l mai auzise niciodată. 

— Niciunul. 1 

Vaelin se încruntă, nedumerit. 

— Dar cel care avea câini de luptă? Sau cel care te-a-nvăţat să 
tragi cu arcul... 

— Să trag cu arcul am învăţat singur. În satul nostru exista 
un maestru vânător, însă nu era unchiul meu, tot aşa cum nu era 
nici nemernicul ăla cu dulăii. Niciunul dintre ei nu era. Îl privi pe 
Vaelin și zâmbi trist. Draga și bătrâna mea mamă era târfa satului. 
Ea îi numea „unchi“ pe toți bărbaţii care veneau la uşa noastră, îi 
silea să se poarte frumos cu mine dacă voiau să ajungă în patul ei 
şi, la urma urmelor, oricare dintre ei putea să-mi fi fost tată. N-am 
aflat niciodată care a fost şi nu-mi pasă, așa cum nu-mi pasă nici de 
un vânt de câine. Erau niște oameni de nimic. Târfă sau nu, mama 
s-a străduit să mă crească bine. N-am suferit niciodată de foame 
și am avut mereu veșminte și încălțări, spre deosebire de cei mai 

mulți copii din sat. Și-așa e rău să fii odrasla unei târfe, dar e-ncă 
și mai rău să fii odrasla invidiată a unei târfe. Se ştia că oricare din- 
tre cei treizeci de bărbaţi din sat putea fi tatăl meu, așa că ceilalţi 
copii îmi strigau „Bastardul Cui?“ Cred că aveam patru ani când am 
auzit asta pentru prima dată. „Bastardul Cui? Bastardul Cui? De 
unde ai încălţările alea, Bastardul Cui?“ Mereu și mereu, an după 
an. Primul începea întotdeauna să strige băiatul unchiului Bab, un 
căcăţel afurisit. Într-o zi el și prietenii lui au început s-arunce cu fel 
de fel de chestii în mine, și unele erau ascuţite, aşa că m-au tăiat și 
m-am înfuriat. Am scos arcul și i-am tras o săgeată în picior. Nu pot 
spune că mi-a părut rău să-l văd sângerând, zbierând şi dând din 
mâini. După aceea, ridică el din umeri, n-am mai putut sta acolo. 
Nimeni n-avea de gând să ia ca ucenic bastardul unei târfe, ba încă 
unul periculos, aşa că mama mi-a făcut vânt la Ordin. Ţin minte și 
azi cum a plâns când m-am suit în căruţă. De-atunci n-am revenit 
niciodată acolo. 

Privindu-l cum soarbe din ploscă, Vaelin fu uimit cât de bătrân 
arăta Dentos. Linii adânci îi însemnau fruntea și fire prematur sure 
îi presărau părul tuns scurt de pe tâmple. Anii de bătălii și de trai 
aspru îl îmbătrâniseră, iar suferinţa cauzată de moartea Gilmei era 
palpabilă. Sora fusese cea mai apropiată de el. Când vom reveni în 
Tărâm, îi voi cere Aspectului să-l oprească în Casa Ordinului, decise 
Vaelin, apoi își dădu seama că existau șanse reale ca niciunul dintre 
ei să nu mai revadă Tărâmul. Tot ce-i putea oferi lui Dentos erau 
alte ocazii pentru un sfârşit sângeros. Gândurile îi reveniră după 
aceea la blocul de marmură care aştepta în atelierul lui Ahm-Lin 
Și știu că amânase prea mult. Era timpul să facă lucrul pentru care 
fusese trimis aici. Dacă reușea să-l termine înainte de sosirea oștirii 
alpirane, atunci poate că ar fi fost evitat alt măcel... dacă el era dis- 
pus să plătească preţul. 

Se ridică în picioare şi-l atinse pe Dentos pe umăr. 

— Am treabă... 

Ochii obosiţi ai celuilalt sclipiră brusc ațâţaţi și degetul lui 
arătă către orizont. 

— O pânză! O vezi? 

Vaelin duse mâna pavăză la ochi şi cercetă marea. Era doar un 
punctuleţ, o urmă de cenușiu abia vizibilă între apă şi cer, dar era 
inconfundabil o velă. Șoirnul Roșu revenea acasă. 


Căpitanul Nurin coborî primul pe țărm; chipul său ascuţit și 
bătut de vânturi era supt de oboseală, dar lumina triumfului îi ardea 
în ochi alături de lăcomia pe care Vaelin și-o amintea atât de bine 
de la prima lor întâlnire. 

— Douăzeci și una de zile! exultă el. N-aş fi crezut că este posi- 
bil atât de târziu în an, însă Udonor ne-a auzit rugile și ne-a dăruit 
vânturile trebuincioase. Ar fi fost doar optsprezece zile, dacă n-ar fi 
trebuit să zăbovim atâta în Varinshold şi să ne-ntoarcem cu-atâţia 
pasageri. 

— „Atâţia“? repetă Vaelin. 

Privirea îi era fixată asupra pasarelei, așteptându-se dintr-o 
clipă în alta să vadă o siluetă subțire cu părul negru. 

— Nouă, cu totul. Deși trebuie să recunosc că nu pot înţelege 
de ce-i nevoie ca șapte bărbaţi să păzească o fată care abia-mi 
ajunge la umăr. Pes 

Vaelin se răsuci spre el şi se încruntă. 

— Gărzi? 

Nurin strânse din umeri și arătă către pasarelă. 

— Uită-te şi tu. 

Bărbatul voinic care cobora de pe corabie avea un chip pătrat, a 
cărui brutalitate era accentuată de grimasa cu care-i privi pe Vaelin 
şi pe Alergătorii-lupului din jur. Și mai deconcertante erau mantia 
neagră a celui de-al Patrulea Ordin și spada de la brâu. 

— Fratele Vaelin? întrebă el cu glas sec, lipsit de amabilitate. 

Vaelin încuviinţă din cap; neliniștea crescătoare îi alungă orice 
imbold de a-l saluta. 

— Sunt Fratele-comandant Iltis, se prezentă bărbatul în man- 
tie neagră, din Compania pentru Apărarea Credinței din al Patrulea 
Ordin. 

— N-am auzit niciodată de voi, replică Vaelin. Unde sunt Sora 
Sherin şi Fratele Frentis? 

Fratele Iltis clipi scurt, evident neobişnuit cu lipsa de respect. 

— Deţinuta și Fratele Frentis se află la bordul corabiei. 
Avem nişte lucruri de discutat, Frate. Trebuie întreprinse unele 
aranjamente... 

Vaelin auzi un singur cuvânt. 

— „Deţinuta“? 

Glasul lui era blând, dar era conștient de ameninţarea pe care 
o conţinea. Fratele Iltis clipi din nou şi strâmbătura îi fu înlocuită 
de o încruntătură nesigură. 

— Care... „deţinută“? 

Scârțâitul lemnului îl făcu să-şi îndrepte din nou privirea spre 
corabie. Alt Frate din al Patrulea Ordin, de asemenea înarmat cu 
spadă, conducea o femeie tânără cu păr negru, de un lanţ care-i 
era legat de cătușele de pe mâini. Sherin era mai palidă decât își 
amintea Vaelin și de asemenea mai slabă, însă zâmbetul voios și 
sincer care-i lumină chipul când ochii lor se întâlniră rămăsese 
neschimbat. Alţi cinci Fraţi o urmară pe chei, desfăcându-se în 
semicerc în jurul ei şi privindu-i cu neîncredere rece pe Vaelin și pe 
Alergătorii-lupului. Ultimul cobori Frentis, tras la faţă de ruşine şi 
ferindu-și privirea. 

— Soră... 

Vaelin înaintă spre Sherin, dar drumul îi fu blocat pe neaştep- 
tate de Iltis. 

— Deţinuta nu are voie să discute cu Credincioşii, Frate. 

— La o parte din calea mea! îi porunci Vaelin, rostind atent și 
apăsat fiecare cuvânt în parte. 

Iltis păli vizibil, însă nu se clinti. 

— Am primit ordine, Frate. 

— Ce-i asta? întrebă Vaelin și furia îi clocoti în piept. De ce 
este Sora noastră astfel încătuşată? 

Din spatele lui Iltis, Sherin ridică încheieturile înlănţuite şi 
surâse trist. 

— Îmi pare rău că mă găsești din nou în lanțuri... 

— Deţinuta nu va vorbi decât atunci când i se va îngădui! lătră 
Iltis răsucindu-se către ea, apoi smuci violent de lanţ și cătușele îi 
muşcară din carne, iar femeia se strâmbă de durere. Deţinuta nu va 
pângări urechile Credincioșilor cu ereziile sau trădările ei! 

Ochii lui Sherin scânteiară implorator spre Vaelin. 

— Te rog, nu-l ucide! 

CAPITOLUL 7 


Era mânioasă, își putea da seama de asta. Cu chipul încremenit, 
cu ochii evitându-i căutătura când merseră pe alee spre reşedinţa 
guvernatorului, cufărul ei greu, plin de leacuri, apăsându-l pe umăr. 

— Nu l-am ucis, rosti Vaelin când tăcerea deveni insuportabilă. 

— Pentru că te-a oprit Fratele Frentis, replică ea fulgerându-l 
cu privirea. 

Avea dreptate, desigur. Dacă Frentis nu l-ar fi oprit, ar fi con- 
tinuat să-l bată pe Iltis, până l-ar fi omorât. Lipsiţi de înţelepciune, 
ceilalți Fraţi din al Patrulea Ordin duseseră mâinile la arme când 
prima lovitură a lui Vaelin îl trimisese pe bărbat la pământ și se 
treziseră aproape imediat dezarmaţi de Alergătorii-lupului din jur. 
Nu putuseră decât să privească neajutoraţi cum Vaelin continuase 
să lovească cu pumnul în faţa tot mai însângerată și mai deformată 
a lui Iltis, surd la implorările lui Sherin, şi oprindu-se doar când 
Frentis îl smulsese de acolo. 

— Ce-i asta? urlase el, eliberându-se din mâinile lui. Cum ai 
putut îngădui aşa ceva? 

Frentis părea mai jalnic și mai ruşinat decât își putea aminti 
Vaelin să-l fi văzut vreodată. 

— Ordinele Aspectului, murmurase el stins. 

— lertăciune! zăngănise Sherin lanţurile şi-l sfredelise din 
ochi pe Vaelin. Crezi că m-ai putea elibera pentru a mă ocupa de 
Fratele nostru înainte să-și piardă viața odată cu sângele? 

Îl îngrijise după aceea pe Fratele-comandant Iltis, poruncind 
să-i fie adus cufărul de pe corabie, aplicase alifii și pomezi pe tăie- 
turi, apoi cususe tăietura pe care Vaelin i-o deschisese pe frunte, 
când îl lovise cu capul de caldarâm. Lucrase în tăcere și mâinile ei 
iscusite se mişcaseră cu eficienţa pe care el și-o reamintea, totuși 
gesturile ei avuseseră o sacadare ce trăda o furie stăpânită. 

Nu-i place să-l vadă, înţelesese Vaelin. Nu-i place să vadă 
ucigașul din mine. 

— Du-i pe-ăştia în temniţă, i se adresase el lui Frentis ară- 
tându-i pe Fraţii din al Patrulea Ordin. Dacă fac necazuri, 
biciuiește-i. 

Frentis încuviințase, după aceea rostise șovăitor: 

— Frate, în privinţa Surorii... 

— O să vorbim mai târziu. 

Frentis încuviinţase din nou și preluase comanda arestaţilor. 
În apropiere, căpitanul Nurin îşi dresese glasul. 

— Ce vrei? întrebase Vaelin. 

— Mi-ai dat cuvântul, milord, rostise căpitanul cel subțirel. 
Fusese tulburat de răbufnirea de violenţă, dar refuzase să se lase 
intimidat și se silise să-l privească în ochi pe Vaelin. Înțelegerea 
noastră, așa cum a fost consemnată înaintea martorilor. 

— Ah, da. Vaelin smulsese de la brâu punguliţa cu safirul şi i-o 
azvârlise. Cheltuieşte banii cu înţelepciune. Sergent! 

Sergentul Alergătorilor-lupului apăruse imediat lângă el. 

— Milord? 

— Căpitanul Nurin şi echipajul său vor fi reţinuţi alăţuri de 
ceilalți marinari. Scotociţi corabia cu grijă, să nu fie nimeni ascuns 
la bord. 

Sergentul îl salutase energic și se îndepărtase, răcnind comenzi. 

— Reţinuţi, milord? Nurin își desprinsese cu greu ochii de la 
safirul pe care-l ţinea strâns în pumn. Am afaceri urgente... 

— Sunt convins, căpitane, însă prezenţa Mâinii Roşii în cetate 
cere să mai rămâi alături de noi pentru o vreme. 

Lăcomia din ochii căpitanului se transformase brusc în spaimă 
copleșitoare şi se retrăsese iute câţiva paşi. 

— Mâna Roșie? Aici? 

Vaelin se întorsese către Sherin și o privise cum terminase de 
cusut rana, după care retezase capetele firelor cu o foarfecă micuță. 

— Da, murmurase el. Dar, bănuiesc, nu pentru mult timp. 

— i-am spus cândva, rosti acum Sherin când se opriră să-și 
tragă răsuflarea pe drumul spre reşedinţa guvernatorului, că nimeni 
nu va muri din cauza mea. Şi am vorbit serios, Vaelin. 

— Îmi cer iertare, zise el surprins de propria sinceritate. 

O rănise, o făcuse să simtă fiecare lovitură pe care o abătuse 
asupra lui Iltis, o făcuse să-l vadă pe ucigașul din el. 

Ea suspină și furia i se şterse parţial de pe chip. 

— Spune-mi despre Mâna Roşie. Câţi au murit? 

— Deocamdată, doar Sora Gilma şi o cameristă din reşedinţa 
guvernatorului. Fiica lui continuă să zacă și este posibil ca până 
acum să fi murit. 

— Niciun alt caz? Niciun semn, nicăieri în cetate? 

El clătină din cap. 

— Am urmat cu stricteţe instrucţiunile Surorii Gilma. 

— Atunci este posibil ca ea să fi salvat cetatea, fiindcă a 
acţionat atât de rapid. 

Ajunseră la poarta reședinței şi una dintre gărzi sună clopo- 
tul pentru a-l chema pe guvernator. Pe când așteptau, Vaelin privi 
ferestrele murdare ale clădirilor. După moartea Gilmei, domeniul 
căpătase v înfățișare sinistră, înrăutăţită de aerul de paragină al 
grădinilor neîngrijite. Într-un fel, tânărul se aștepta ca nimeni să 
nu răspundă clopotului, ca Mâna Roşie să se fi dezlănţuit în cele 
din urmă prin clădire, lăsând-o ca pe o păstaie goală care aștepta 
torța. Spre ruşinea lui, aproape spera asta, spera ca totul să se poată 
termina aici fără ca molima să se extindă în cetate și fără a fi nevoie 
s-o pună pe Sherin în pericol. 

— Acela este guvernatorul? întrebă ea. 

— Da, încuviinţă Vaelin şi speranţa infamă i se destrămă când 
din reşedinţă apăru silueta rotofeie a lui Aruan. Ne urăște, dar își 
iubeşte fiica. Aşa am izbutit să-l fac să predea cetatea. 

— Ai ameninţat-o pe fată? exclamă Sherin. Pe Credinţă, răz- 
boiul ăsta te-a transformat într-un monstru! 

— Nu i-aș fi făcut niciun rău... 

— Nu mai vreau să aud niciun cuvânt. Femeia scutură din cap 
şi închise ochii, dezgustată, apoi îi întoarse spatele. Te rog, înce- 
tează să mai vorbeşti. 

Rămaseră în tăcere îngheţată în timp ce guvernatorul se apro- 
pia; gărzile scrutau cu atenție împrejurimile și Vaelin simţi mânia 
lui Sherin ca pe un pumnal. Când Aruan ajunse lângă ei, Vaelin le 
făcu prezentările și răsuci cheia în lacătul masiv care asigura poarta. 

— E tot mai slabă, zise guvernatorul și deschise larg poarta; 
glasul îi era înnebunit de speranţă și disperare. Aseară încă mai 
vorbea, dar azi-dimineaţă... 

— Atunci ar fi bine să nu mai pierdem vremea, milord. Dacă 
m-ai putea ajuta cu leacurile... 

Vaelin lăsă cufărul jos, iar Sherin și guvernatorul îl ridicară 
împreună și porniră spre reședință. Ea nu-i adresă niciun cuvânt 
de rămas-bun. 

— Cât timp va dura, Soră? întrebă Vaelin. 

Femeia se opri și privi în urmă; pe chip nu i se citea nicio expresie. 

— Prepararea leacului durează câteva ore. După administrare, 
îmbunătățirea ar trebui să fie imediată. Revino mâine-dimineaţă. 

Porni după aceea mai departe. t- 

— De ce erai încătușată? întrebă Vaelin, înainte ca ea să se 
îndepărteze. De ce erai sub pază? 

Sherin nu se întoarse şi răspunse atât de încet, încât abia o 
auzi. 

— Pentru că am încercat să te salvez. 


Vaelin trimise gărzile la culcare și se aşeză să aştepte, aprin- 
zând un foc și ghemuindu-se în mantia lui. Apropierea iernii spo- 
rea tăişul vântului care sufla dinspre mare. Orele trecură încet, în 
vreme ce el reflectă la cuvintele lui Sherin şi se gândi la mânia ei. 
Arm încercat să te salvez... 

Frentis apăru când soarele se micşora spre orizont, se așeză 
vizavi şi mai puse lemne pe foc. Vaelin ridică ochii la el, însă nu 
rosti nimic. 

— Fratele-comandant Iltis va supravieţui, anunţă Frentis pe 
un ton deliberat vesel. Din păcate. Încă nu poate vorbi din cauza 
fălcii, doar mormăie şi mârâie. Nu-i mare pierdere, fiindcă l-am 
auzit destul pe durata călătoriei. 

— Ai zis că Aspectul ţi-a poruncit să îngădui ca ea să fie astfel 
tratată, spuse Vaelin. De ce? 

Expresia celuilalt era chinuită, nedorind să împărtășească 
informaţii despre care ştia că nu vor fi primite cu braţele deschise. 

— Sora Sherin a fost condamnată ca trădătoare a Tărâmului și 
Tăgăduitoare a Credinței. 

Sherin în Temniţa-neagră. Gândul acela îi stârni lui Vaelin 
talazuri de vinovăţie și grijă. Cât o fi suferit acolo? 

— După ce am andocat, urmă Frentis, m-am dus direct la 
Aspectul Elera, aşa cum mi-ai spus. După ce m-a ascultat, am mers 
amândoi la Aspectul Arlyn. El l-a putut convinge pe rege s-o elibe- 
reze pe Soră din palat. 

— Din palat? N-a fost închisă în Temniţa-neagră? 

— Acolo a fost trimisă după ce a arestat-o al Patrulea 
Ordin, dar prinţesa Lyrna a eliberat-o. Se spune că ea a intrat în 
Temniţa-neagră şi a cerut ca Sora să-i fie încredinţată. Temnicerul 
s-a conformat, crezând că acţiona pe baza poruncii regelui. Se 
zvoneşte că Aspectul Al Tendris a înnebunit de furie când a aflat, 
însă n-a mai putut face nimic. Sora Sherin continua să fie tot o 
deţinută, atât doar că avea o temniţă mai frumoasă. 

— Darce a putut face, încât să fie considerată trădătoare, ca să 
nu mai amintesc de tăgăduirea Credinței? 

— S-a pronunţat împotriva războiului. Şi nu doar o dată. 
De multe ori, în faţa oricui ar fi ascultat-o. A spus că războiul a 
fost pornit în urma unor minciuni și că este contrar Credinței. 
A mai spus că tu și noi toţi am fost trimişi la moarte fără motive 
reale. N-ar fi fost mare lucru, dacă toate astea le-ar fi spus cineva 
lipsit de însemnătate, însă ea este bine-cunoscută în cartierele 
sărace din capitală, unde este, de asemenea, iubită pentru c-a 
ajutat atâţia oameni. Când vorbea, cei din jur o ascultau. Se pare 

că nici regele, nici al Patrulea Ordin n-au fost încântați de spu- 
sele ei. 

Alte planuri ale bătrânului? se întrebă Vaelin. Poate că ştia des- 
pre afecțiunea lui faţă de Sherin şi arestarea ei reprezenta alt mijloc 
pentru a-l constrânge. I se părea totuși improbabil, deoarece Janus 
îşi asigurase deja supunerea sa. Arestarea lui Sherin părea o acţiune 
născută pur şi simplu din teamă; războiul nu putea fi oprit de un 
glas rebel. Vaelin cunoștea prea bine cruzimea regelui, dar arestarea 
publică a unei Surori iubite din al Cincilea Ordin nu era nici pe 
departe una dintre mişcările subtile şi insidioase pe care le favoriza 
el. Probabil că a încercat altceva, concluzionă Vaelin. Un alt mod de 
a o reduce la tăcere sau de a-i cumpăra loialitatea. Așadar. ea a avut 
puterea de a-i rezista, pe când eu n-am avut-o. 

— Regele a fost de acord cu eliberarea lui Sherin, numai cu 
condiţia de a fi încătușată și ţinută sub pază permanentă, conti- 
nuă Frentis. De asemenea, i s-a interzis să stea de vorbă cu ori- 
cine dacă nu avea permisiune. Scoase de sub mantie un plic și i-l 
întinse. Detaliile sunt aici. Aspectul Arlyn a spus că ar trebui să le 
respectăm... 

Vaelin luă plicul și-l aruncă în foc, privind cum ceara sigiliului 
regal bolborosi şi apoi dispăru în flăcări. 

— Se pare că regele a graţiat-o pe Sora Sherin și a poruncit eli- 
berarea ei imediată, i se adresă lui Frentis pe un ton care nu accepta 
să fie contrazis. Ca recunoaștere a numeroșilor ei ani de slujire a 
Tărâmului și Credinței. 

Ochii lui Frentis priviră plicul care începuse să se înnegrească, 
dar nu zăboviră acolo. 

— Desigur. 

Se foi nervos, părând nehotărât dacă să mai adauge ceva. 

— Ce este? întrebă Vaelin obosit. 

— Pe când ne pregăteam de plecare, pe doc a sosit o fată, 
care m-a întrebat dacă ţi-aş putea da asta. Mâna îi ieși din nou de 
sub mantie, ţinând acum un pacheţe! învelit în hârtie simplă. Era 
frumușică. Aproape că mi-a părut rău că m-am alăturat Ordinului. 

Vaelin luă pacheţelul și-l desfăcu. Înăuntru erau două plăcuţe 
subţiri de lemn, legate laolaltă cu o panglică din mătase albastră. 
Între ele se găsea un singur bujor de iarnă, presat pe un cartonaş 
alb. 

— A mai spus ceva? 

— Doar să-ţi transmit mulţumirile ei. N-a zis pentru ce 
anume. 

Vaelin fu surprins să descopere un surâs pe buzele sale. 

— Mulţumesc, Frate. Legă panglica la loc și strecură plăcuţele 
din lemn în buzunar. Ai adus cumva mâncare cu tine? Sunt 
hămesit. 

Frentis coborî dealul și reveni după o jumătate de oră, însoţit 
de Caenis, Barkus şi Dentos, care aduceau provizii și pături. 

— N-am mai dormit sub stele de câteva săptămâni, comentă 
Caenis. Acum îmi dau seama că le duceam dorul. 

— Cum să nu, mormăi Barkus desfăcându-și pătura. Spinarea 
mea chiar ducea dorul pământului tare şi ploilor neașteptate. 

— Voi n-aveaţi sarcini în noaptea asta? întrebă Vaelin. 

— Am decis să tragem chiulul, milord, replică Dentos. Ce-o să 
faci, o să ne biciuieşti? 

— Depinde de mâncarea pe care mi-aţi adus-o. 

Fripseră o pulpă de capră la foc şi împărţiră pâine şi curmale. 
Dentos deschise o sticlă de vin roșu cumbraelin și o trecură din 
mână în mână. 

— Asta a fost ultima, rosti el cu glas încărcat de regret. Când 
am plecat încoace, i-am cerut sergentului Gallis să împacheteze 
douăzeci de sticle. 

— Se pare că bărbaţii beau mai mult în timpul războiului, 
comentă Caenis. 

— Nu-nţeleg de ce, mormăi Barkus. 

Pentru o vreme, atmosfera fu aproape aşa cum fusese cu mulţi 
ani în urmă, când maestrul Hutril îi ducea în pădure și poposeau 
sub cerul liber, băieţi care povesteau și se tachinau în jurul focului. 
Atât doar că acum erau mai puţini şi glumele aveau un tăiș mai 


CÂNTECUL SÂNGELUI 
629 


amar. Până și Frentis, care, în felul lui, era sufletul cel mai neprihă- 
nit dintre ei, devenise predispus la cinism și-i anunţă că temniţele 
se goliseră din nou, deoarece regele încerca să adauge încă și mai 
multe regimente Străjii Tărâmului. 

— Alţi ucigași gata să fie uciși. 

— Pare firesc, zise Caenis. Cei care au întinat pacea regelui 
trebuie siliți să plătească. Ce mod mai bun decât luptând în război? 
Și trebuie să spun că din foștii tâlhari ies soldați excelenți. 

— Cu ei n-ai iluzii, încuviinţă Barkus, și nici nu-ţi faci 
așteptări. Când ai trăit numai în riscuri și greutăţi, viaţa de soldat 
nu pare chiar aşa rea. 

— Întreabă-i pe amărâţii pe care i-am lăsat la Muntele Însân- 
gerat cât de mult le-a plăcut viața de soldat, spuse Dentos. 

Barkus strânse din umeri. 

— Viaţa de soldat înseamnă adesea moarte de soldat. Cel 
puţin ei sunt plătiţi, dar noi ce căpătăm? 

— Noi slujim Credinţa, interveni Frentis, și asta-i îndeajuns 
pentru mine. i 

— Tu eşti încă tânăr la minte şi trup. Stai să mai treacă un an, 
doi și să vezi cum te-ntinzi după Prietenul Fratelui, ca să arpuţești 
toate întrebările alea iscoditoare, așa cum facem noi. Barkus ridică 
sticla de vin la gură și se strâmbă dezamăgit când îi scurse ultimele 
picături. Pe Credinţă, regret că nu-s beat, mormăi el și azvârli sticla 
în noapte. 

— Așadar, voi nu credeţi? insistă Frentis. Atunci pentru ce 
luptăm? 

— Luptăm pentru ca regele să-și poată dubla câștigurile din 
taxe, copil nevinovat. Barkus scoase de sub mantie o ploscă ce 
conţinea Prietenul Fratelui şi trase o dușcă prelungă. Aşa-i mai bine! 

— Nu poate fi adevărat! protestă Frentis. Știu prea bine că 
toate poveştile alea despre alpiranii care răpesc copii sunt min- 
ciuni sfruntate, însă noi aducem Credinţa aici, nu? Oamenii ăștia 
au nevoie de noi. De aceea ne-a trimis Aspectul. Întoarse ochii spre 
Vaelin. Nu-i așa? 

— Bineînţeles că așa-i, spuse Caenis cu siguranţa lui obișnuită. 
Fratele nostru vede motivele cele mai dezonorabile în acţiunile cele 
mai pure. 

— Pure? hohoti Barkus prelung și sonor. Ce vi se pare pur în 
ce facem noi? Câte stârvuri zac în deșert din cauza noastră? Câte 
văduve, câţi orfani şi câți ologi ni se datorează? Şi ce ziceţi chiar de 
locul ăsta? Credeţi că apariţia Mâinii Roşii aici, după ce am cucerit 
cetatea, nu-i decât o simplă coincidenţă? 

— Dacă am fi adus noi molima, se răsti Caenis, atunci ar fi 
trebuit să ne-mbolnăvim și noi. Uneori spui numai prostii, Frate. 

Vaelin privi spre reședință, pe când ceilalţi continuau să se 
ciorovăiască. La una dintre ferestrele de sus ardea o lumină slabă și 
umbre vagi se mişcau îndărătul jaluzelelor. Probabil că era Sherin, 
care trebăluia. Îl încercă pe neașteptate un fior de grijă, simțind vul- 
nerabilitatea femeii. Dacă leacul ei nu dădea rezultate, ar fi rămas 
fără apărare înaintea Mâinii Roșii, ca Gilma. Însemna că el o trimi- 
sese la moarte... şi ea fusese atât de furioasă. 

Se ridică și se duse la poartă, cu ochii aţintiţi asupra pătra- 
tului galben al ferestrei, neajutorat şi cu vinovăția arzându-i în 
piept. Constată că deja răsucea cuțitul în rană. Dacă are succes, 
nu-i niciun pericol, dar, dacă n-are, nu pot zăbovi aici în timp ce ea 
moare... 

— Frate? se auzi vocea lui Caenis, încărcată de avertisment. 

— Trebuie să... 

Cântecul sângelui izbucni ca un răcnet în mintea lui, făcându-l 
să cadă în genunchi. Se prinse cu mâinile de poartă ca să nu se 
prăbușească de tot și simţi cum braţele puternice ale lui Barkus îl 
ridicau. 

— 'Te-ncearcă din nou ameţeala aia? 

În ciuda durerii care-i pulsa în cap, Vaelin putu să stea în 
picioare fără sprijin și nici nu simți gust de sânge în gură. Își şterse 
ochii şi nările şi le găsi uscate. Nu-i aceeași, însă a fost cântecul 
lui Ahm-Lin. Brusc, o înţelegere groaznică îl lovi și se smulse din 
mâinile lui Barkus, ca să privească peste masa întunecată a cetăţii. 

Îl găsi repede: un far viu de flăcări strălucea în cartierul pietrarului. 
Atelierul lui Ahm-Lin ardea. 


Când ajunseră acolo, văpăile păreau deja înalte până la cer; 
acoperișul arsese complet şi grinzile înnegrite trosneau în foc. 
Pârjolul era atât de puternic, încât nu se putură apropia la mai puţin 
de zece metri de ușă. Un şir de vecini transmitea din mână în mână 
găleți de la fântâna cea mai apropiată, însă apa pe care o azvârleau 
peste flăcări avea puţin efect. Vaelin înaintă prin mulţime, căutând 
frenetic. i 

— Unde-i pietrarul? întrebă el. E-năuntru? 

Oamenii se traseră dinaintea lui şi pe toate fețele se putea citi 
teamă și animozitate. Îi ceru lui Caenis să se intereseze el de pietrar 
și câteva braţe indicară un grup din apropiere. Ahm-Lin zăcea pe 
stradă, cu capul în poala soţiei lui care plângea. Urme de arsuri 
străluceau pe faţa și braţele bărbatului. Vaelin îngenunche lângă el 
şi-l atinse ușor pe piept ca să vadă dacă mai răsuflă. 

— Pleacă! repezi un braţ soţia, lovindu-l peste obraz, apoi 
îi împinse mâna în lături. Lasă-l în pace! Faţa îi era înnegrită de 
funingine şi clocotea de durere și de frică. E numai vina ta! E Aumai 
vina ta, Ucigaşul Speranţei! 

Ahm-Lin tuși și se zbătu, străduindu-se să respire, după care 
deschise ochii. 

— Nura-lah! suspină soţia lui strângându-i capul la piept. Erha 
ne almash. 

— Mulţumește-le Nenumiţilor, nu zeilor, hârâi pietrarul. Îl 
zări pe Vaelin și-i făcu semn să se apropie, după aceea îi șopti la 
ureche: Lupul meu... 

Pleoapele i se zbătură și-şi pierdu cunoștința, dar Vaelin sus- 
pină uşurat văzând că pieptul i se ridica şi cobora regulat. 

— Du-l la Casa Ghildei, îi ordonă lui Dentos. Găseşte un 
tămăduitor. 

Caenis se apropie de el după ce Ahm-Lin fu purtat pe braţe, cu 
soţia continuând să-l ţină de mână. 

— L-au găsit pe cel care a iscat focul, îi spuse și arătă alt pâlc 
de oameni. 

Vaelin se repezi într-acolo, îşi croi drum printre ei şi găsi 
pe caldarâm un bărbat care fusese omorât în bătaie. Îl întoarse 
cu faţa în sus şi văzu un chip învineţit și complet nefamiliar. Un 
alpiran. 

— Cine este? întrebă și-i privi pe cei din jur, pe când Caenis 
traducea. 

După câteva clipe, un bărbat oacheş se desprinse dintre ceilalţi 
și rosti câteva cuvinte, privindu-l neliniștit pe Vaelin. 

— Pietrarul este privit cu mult respect, traduse Caenis. 
Sculpturile lui sunt considerate sacre. Bărbatul acesta n-ar fi trebuit 
să se fi aşteptat la milă. 

— Am întrebat cine este, mârâi Vaelin. 

Caenis repetă întrebarea în alpirana sa ezitantă, totuși precisă, 
însă bărbatul cel oacheș clătină din cap. Cei din jur contribuiră cu 
câteva informaţii suplimentare, dar sărăcăcioase. 

— Nimeni nu pare să-i ştie numele, dar slujea în una dintre 
casele mari. A fost lovit la cap acum câteva săptămâni, când au 
încercat să evadeze și de atunci n-a mai fost același om. 

— Se ştie de ce a făcut asta? 

De data aceasta răspunsurile fură multe și aparent unanime. 

— A fost găsit pe stradă, ţinând în mână o torță aprinsă, tra- 
duse Caenis. Striga în gura mare că pietrarul a fost un trădător. 
Se pare că prietenia lui cu tine a stârnit destule vorbe rele, totuși 
nimeni nu se așteptase la așa ceva. 

Vaelin scrută și mai atent mulţimea, îmboldit de cântecul sân- 
gelui. Amenințarea dăinuie. Cineva de aici este implicat. 

Zgomotul unei prăbuşiri îl făcu să se întoarcă spre atelier. 
Pereţii se năruiau pe măsură ce focul mistuia structura din lemn 
interioară. Dărâmarea lor dezvălui statuile dinăuntru, zei, eroi şi 
împărați, senini şi nemişcaţi printre văpăi. Murmurul mulţimii se 
preschimbă în tăcere respectuoasă, iar câteva glasuri şoptiră rugă- 
ciuni şi implorări. 

Nu-i aici, înţelese Vaelin şi sudoarea îi broboni fruntea când 
se apropie ca să privească prin pârjol. Lupul nu mai este, a dispărut. 


Când se lumină de ziuă, răscoli printre ruine, îndepărtând 
cenușa sub privirea impasibilă a zeilor din marmură înnegriţi, dar 
altfel neatinși. Focul se stinsese abia după multe ore, în ciuda nenu- 
mnăratelor găleți cu apă turnate de vecini și de soldaţii care fuseseră 
mobilizați. În cele din urmă, când fusese limpede că locuințele din 
jur nu se aflau în pericol, Vaelin le oprise eforturile şi lăsase atelierul 
să ardă. După răsăritul zorilor, căutase blocul cu taina sa, însă nu 
găsise decât tăciuni și câteva bucăţi sparte de marmură, care puteau 
să reprezinte orice. Cântecul sângelui îi pulsa întruna cu jale la baza 
testei. În zadar, gândi el. Totul a fost în zadar. 

— Pari obosit. 

Sherin se afla în apropiere, în mantia ei cenușie, palidă în 
fumul care încă se înălța din sfărâmăturile carbonizate. Chipul 
continua să-i fie inexpresiv, totuşi Vaelin nu mai-citi furie pe el, ci 
doar osteneală. 

— Şi tu, Soră. 

— Leacul a avut succes. Fata îşi va reveni pe deplin în câteva 
zile. M-am gândit că ai dori să afli vestea asta. 

— Mulţumesc. 

Ea încuviinţă imperceptibil din cap. 

— Nu s-a terminat totuși. Trebuie să fim cu ochii în patru 
după alte cazuri, dar sunt încrezătoare că am putea stăvili orice 
epidemie. După încă o săptămână poţi să ridici carantina cetăţii. 

Femeia privi după aceea ruinele și păru să observe pentru 
prima dată statuile; zăbovi cu ochii asupra sculpturii masive a lup- 
tei dintre bărbat și leu. 

— Martual, zeul curajului, îi explică Vaelin. Aici se luptă cu 
uriașul leu Nenumit care terorizase câmpiile de miazăzi. 

Sherin ridică mâna și mângâie antebraţul incredibil de mus- 
culos al zeului. 

— Este foarte frumos. 

— Așa-i. Soră, ştiu că ești obosită, dar ți-aș fi recunoscător 
dacă te-ai putea uita la cel care a sculptat statuia asta. A suferit 
arsuri grave. 

— Sigur că da. Unde este? 

— În Casa Ghildei, lângă docuri. Ţi-am pregătit acolo o odaie. 
O să te conduc. 

— O pot găsi și singură. Ea se întoarse să plece, apoi se opri. 
Guvernatorul Aruan mi-a povestit despre noaptea în care ai cucerit 
cetatea și cum l-ai determinat pe el să coopereze. Cred că vorbele 
mele au fost excesiv de aspre. 

Îl privi drept în ochi şi Vaelin simţi durerea familiară din piept, 
însă de data aceasta îl încălzi, risipind bocetul trist al cântecului 
sângelui şi aducându-i un zâmbet pe buze, deși Plecaţii știau că nu 
avea motive de bucurie. 

— Ai fost eliberată în urma poruncii regelui, rosti el. Fratele 
Frentis a adus cu el un ordin regal. 

— Într-adevăr? arcui ea o sprânceană. Îl pot vedea? 

— Din păcate, s-a pierdut, arătă Vaelin spre ruinele fume- 
gânde din jur ca şi cum ar fi fost o explicaţie. 

— Neobişnuit de stângaci din partea ta. 

— Nu-i adevărat, sunt adesea stângaci: în fapte şi în vorbe. 

Un surâs scurt lumină în semn de răspuns chipul lui Sherin, 
care întoarse apoi capul. 

— Mă duc să văd ce a păţit sculptorul acela care-ţi este prieten. 


Porţile cetăţii fură deschise după şapte zile. Vaelin ordonă, 
de asemenea, și eliberarea corăbierilor, câte un echipaj pe rând. 
Nimeni nu fu surprins când majoritatea aleseră să părăsească por- 
tul cu primul flux; Șoimul Roşu se numără printre primele, iar căpi- 
tanul Nurin își zori aprig echipajul, parcă temându-se ca Vaelin să 
nu încerce să-și recupereze safirul în ultima clipă. 

Și unii dintre cetăţenii bogaţi optară să plece, întrucât teama 
de Mâna Roşie nu dispăruse repede. Vaelin izbuti să-l păsească 
pe fostul stăpân al celui care incendiase atelierul lui Alu lin, 

un neguţător de mirodenii bogat înveşmântat, chiar dacă destul 
de îngălat, pe care-l opri lângă poarta de răsărit, unde îl descusu 
direct. Familia și servitorii rămaşi loiali aşteptau în apropiere, ală- 
turi de caii încărcaţi cu bunuri de preţ. 

— Era un tâmplar din câte ştiu, spuse neguţătorul. Nu te poţi 
aștepta să mi-i amintesc pe toţi servitorii mei. Pentru asta îi plătesc 
pe alții. 

Bărbatul vorbea impecabil graiul din Tărâm, însă în tonul lui 
exista un dispreţ arogant care nu-i plăcu lui Vaelin. Frica evidentă 
a negustorului îl făcu totuși să-și stăpânească imboldul de a-l păl- 
mui, pentru a-l face mai cooperant. 

— Avea soţie? îl întrebă. Familie? 

Neguţătorul ridică din umeri. 

— Nu cred. Părea să-și petreacă majoritatea timpului liber 
cioplind în lemn efigii ale zeilor. 

— Am auzit că fusese rănit, lovit la cap. 

— În noaptea aceea aproape toţi ne-am alestu răni. Neguţă- 
torul suflecă o mânecă din mătase şi-i arătă o cicatrice de pe 
antebraţ. Oamenii tăi au fost foarte generoşi cu bâtele. 

— Aşadar... rana tâmplarului? reluă Vaelin. 1 

— Se pare c-a încasat o lovitură urâtă la cap. Oamenii mei 
l-au adus leșinat în casă. Ba chiar crezusem că va muri, dar a zăcut 
câteva zile abia răsuflând, după care s-a trezit pur și simplu, fără 
să dovedească nicio urmare neplăcută. Slujitorii mei au crezut că 
fusese lucrarea zeilor, ca răsplată pentru toate chipurile pe care le 
cioplise. În dimineața următoare a plecat, fără să fi rostit niciun 
cuvânt după ce s-a trezit. 

Neguţătorul se uită către familie, iar nerăbdarea și teamă i se 
citiră în tremurul mâinilor. 

— Ştiu că n-ai fost complice la cele întâmplate, spuse Vaelin și 
păși într-o parte. Mult noroc în călătorie! 

Bărbatul nu-i răspunse, ci se îndepărtă, strigând porunci pen- 
tru a-și pune alaiul în mișcare. 

A zăcut câteva zile, reflectă Vaelin şi cântecul sângelui sună o 
notă limpede de recunoaștere. Încercă senzaţia familiară a bâjbâ- 
ielii, a căutării unui răspuns la multele mistere din viaţa sa, însă, o 
dată în plus, nu-l putea găsi. Frustrarea îl năpădi și cântecul sân- 
gelui tremură. Cântecul tău ești chiar tu, îi spusese Ahm-Lin. ÎI 
poți cânta la fel de bine pe cât îl poți auzi. Se strădui să-și calmeze 
sentimentele, încercând să audă cântecul mai clar, căutând să-l 
focalizeze. Cântecul meu este chiar eu, sângele meu, nevoia mea, 
vânătoarea mea. Creştea în el, mugindu-i în urechi, o cacofonie de 
emoții şi imagini înceţoşate care-i goneau prin minte prea repede 
ca să le reţină. Cuvinte rostite şi nerostite suiră într-un bolboro- 
sit de neînțeles, cu minciunile și adevărul amestecându-se într-un 
vârtej confuz. 

Am nevoie de sfaturile lui Ahm-Lin, gândi el încercând să foca- 
lizeze cântecul, silind armonie în vacarmul discordant. Cântecul 
mai crescu o dată uriaș, apoi se calmă la nivelul unei singure note, 
limpezi, şi Vaelin întrezări fugar blocul de marmură, cu dalta 
reluându-și munca imposibil de rapidă, călăuzită de o mână nevă- 
zută — faţa apăru, trăsăturile se formară... lar după aceea dispăru și 
rămase doar blocul înnegrit şi spart în bucăţi printre ruinele casei 
pietrarului. 

Vaelin se apropie de o treaptă și se așeză greoi. Se părea că nu 
existase decât o singură șansă de a şti mesajul pe care-l conţinuse 
marmura. Versul acesta se sfârșise şi îi trebuia o melodie nouă. 


CÂNTECUL SÂNGELUI i 


CAPITOLUL 8 


Fu chemat la poartă în toiul nopţii; Janril Norin intrase șchiopătând 
în odaia lui din Casa Ghildei și-l trezise. 

— Pe câmpie au apărut zeci de călăreţi, milord, zise menestre- 
lul. Fratele Caenis a trimis după tine. 

Vaelin îşi luă iute spada, încălecă pe Scuipă-rău și în câteva 
minute de galop ajunse la corpul de gardă al porţii. Caenis era deja 
acolo și mobiliza mai mulţi arcași pe ziduri. Urcară scările până la 
meterezele cele mai de sus, unde un nilsaelin al contelui Marven 
arătă spre câmpie. 

— Sunt aproape cinci sute de mizerabili, milord, rosti el cu 
glas alarmat. 

Vaelin îl liniști cu o bătaie ușoară pe umăr și se apropie de 
crenel, privind oastea mică de călăreți în armuri de oţel ce sclipeau 
albăstrui în lumina slabă a secerii lunii. În fruntea lor, o siluetă 
masivă în platoșă pătată de rugină privea în sus furios. i 

— Aveţi de gând să deschideţi odată blestemata asta de 
poartă? răcni baronul Banders. Oamenii mei sunt lihniţi și am 
făcut bășici pe șezut. 


Fără armură, baronul era mai mărunt, dar la fel de vânjos. 

— Pfui! scuipă el o gură de vin pe podeaua încăperii din Casa 
Ghildei care le slujea ca sală de mese. Pișat alpiran! Milord, n-ai 
niciun vin cumbraelin pe care să-l oferi unui oaspete onorat? 

— Regret, însă eu și Fraţii mei ne-am terminat rezervele, 
baroane, replică Vaelin. Iertare! 

Banders ridică din umeri și luă puiul fript de pe masă, îi rupse 
un copan şi începu să-l mestece. 

— Văd c-ai izbutit să lași în picioare majoritatea cetăţii, 
comentă el cu gura plină. Localnicii n-au putut opune prea multă 
rezistenţă. 

— Am reuşit să ocupăm cetatea printr-o stratagemă. 
Guvernatorul s-a dovedit un ins pragmatic. N-a fost multă vărsare 
de sânge. 

Chipul baronului se înăspri şi el tăcu pentru o clipă, după care 
deşertă cupa de vin şi se întinse către al doilea copan. 

— N-aș putea spune același lucru despre Marbellis. Am crezut 
că focurile nu se vor mai stinge niciodată. 

Îngrijorarea lui Vaelin spori. Apariţia neașteptată a baronului 
era neliniştitoare și se părea că aducea vești proaste. 

— Asediul a fost greu? 

Banders pufni, apoi își umplu cupa cu vin. 

— Am bombardat cetatea patru săptămâni cu toate maşinile 
de luptă până am reuşit să străpungem o breșă. În fiecare noapte 
grupuri mici de bărbaţi înarmaţi cu pumnale se furișau afară și se 
strecurau printre liniile noastre ca să reteze beregate și să găurească 
butoaiele cu apă. Toate nopțile au fost chinuitoare și nedormite. 
Doar Plecaţii ştiu câţi oameni am pierdut! După aceea, Lordul 
Bătăliilor a trimis trei regimente prin breșă. Cam cincizeci de 
oameni au reuşit să se întoarcă şi toţi erau răniţi. Alpiranii puse- 
seră capcane după spărtură: gropi cu ţepuşe și altele. După ce 
soldaţii noştri au fost opriţi de gropile alea, au rostogolit peste ei 
mănunchiuri de lemne îmbibate în ulei, iar arcaşii lor le-au aprins 
din depărtare cu săgeți de foc. Baronul se opri, închise ochii şi fu 
străbătut de un fior. Zbieretele s-au auzit de la peste un kilometru 
depărtare. 

— Cetatea n-a fost cucerită? 

— Ah, ba da. Cucerită şi siluită, iar și iar, ca o târfă ieftină. 
Banders râgâi sonor. Trandafirul Sângelui şi-a lins rănile şi și-a 
întocmit bine planul. De fapt, cred că atacul lui asupra breșei 
a fost o cacealma, un sacrificiu menit să-i convingă pe alpirani 
că aveau de-a face cu un prost. Peste două nopți, a adunat patru 
regimente în faţa breşei, pregătindu-le pentru asalt, dar în același 
timp a trimis tot restul pedestrimii împotriva zidului de răsărit, 
cu scări. A mizat pe faptul că alpiranii îşi concentrau forțele la 

breșă și că nu lăsaseră destui soldaţi să apere restu! zidurilor. S-a 
dovedit c-a avut dreptate. Asaltul a durat toată noaptea și preţul 
a fost mare, dar până dimineaţa cetatea a fost a noastră... ce mai 
rămăsese din ea. 

Banders amuţi şi se concentră asupra cinei. Vaelin îl lăsă să 
mănânce și zăbovi cu ochii asupra armurii pătate de rugină a baro- 
nului. Privind-o pentru întâia dată din apropiere, observă că părţile 
din oţel neatinse de coroziune sclipeau de lustru și că rugina însăși 
avea o textură ciudată, aidoma cerii. 

— Este vopsea, rosti el cu glas tare. 

— Cum? Banders ridică ochii, îl văzu uitându-se la armură și 
mormăi aprobator. Ah, asta... Un bărbat trebuie să-ncerce să tră- 
iască la nivelul legendei lui, nu crezi? 

— Legenda cavalerului ruginit? Nu cred c-am auzit-o, milord. 

— Evident, fiindcă nu ești renfaelin, rânji Banders. Tatăl meu 
a fost un bărbat impetuos, cu suflet bun, dar prea iubitor de zaruri 
și târfe şi de aceea n-a fost în stare să-mi lase moștenire mai mult 
de un castel micuţ gata să se năruie și o platoșă ruginită, pe care 
eram silit s-o port când răspundeam chemării Lordului la războaie. 
Din fericire, tata a reuşit să-mi transmită şi ceva din iscusinţa lui cu 
lancea, aşa că faima mi-a crescut cu fiecare bătălie şi turneu. Am 
devenit celebru sub porecla Cavalerul Ruginii şi oamenii de rând 
m-au iubit pentru sărăcia mea. Armura a devenit stindardul meu, 
m-a făcut ușor de găsit în meleu, ceva ce ţăranii pot să ovaţioneze 
și soldaţii mei să urmeze, bineînţeles după ce am câştigat destul ca 
să pot tocmi câţiva. 

— Așadar, asta nu-i armura originală? 

Banders râse cu poftă. 

— Pe Credinţă, Frate, sigur că nu! Aia a ruginit de-adevăra- 
telea cu ani în urmă și nu mai putea fi folosită. Oricum, până și 
cea mai bună armură rareori rezistă mai mult de câţiva ani, fiindcă 
bătăliile și stihiile își cer birul. În Renfael avem o zicală: „Dacă vrei 
s-ajungi mai bogat decât un lord, fă-te fierar“. 

Chicoti și-şi turnă vin în cupă. 

— De ce te afli aici, baroane? întrebă Vaelin. Îmi aduci veşti 
de la Lordul Bătăliilor? 

Expresia celuilalt redeveni serioasă. 

— Da. Pe lângă veşti, mă aduc pe mine şi pe oamenii mei. Trei 
sute de cavaleri şi două sute de servitori înarmaţi şi scutieri, dacă 
aveţi nevoie de noi. 

— Sunteţi primiţi cu braţele deschise, dar Lordul Theros nu 
va avea nevoie de serviciile voastre? 

Banders lăsă cupa din mână și suspină adânc, apoi îl privi des- 
chis pe Vaelin. 

— Am fost îndepărtat din slujba Lordului Fiefului. N-ar fi 
prima dată, însă bănuiesc c-a fost ultima. Lordul Bătăliilor mi-a 
propus să-mi ofer serviciile ţie. 

— Te-ai certat cu Lordul Fiefului? 

— Nucu el, nu. 

Strânse din buze şi tăcu, iar Vaelin simți că era mai bine să 
schimbe subiectul. 

— Şi vestea de la Lordul Bătăliilor? 

Banders scoase de sub cămaşă un plic pecetluit și-l azvârli pe 
masă. k 

— Ştiu conținutul, dacă nu vrei să mai citeşti. Ți se ordonă să 
pregătești cetatea înaintea unui asediu iminent. Cercetaşii Ordinului 
din Marbellis au observat o oaste mare de alpirani care mărșăluia 
spre miazănoapte. Părea decisă să treacă pe lângă Marbellis şi să 
atace Linesh cu toate forțele. Trase altă dușcă zdravănă de vin, își 
șterse gura și râgâi din nou. Sfatul meu este să preiei comanda flotei 
neguțătorilor și să-ţi duci oamenii înapoi în Tărâm. Nu există nicio 
speranţă de a apăra cetatea asta împotriva atâtor soldați. 


— Sunt cel puţin zece cohorte de pedeștri și alte cinci cohorte 
de călăreţi și sălbatici din provinciile de miazăzi ale Imperiului. 

Banders nu vorbea apăsat, dar toţi cei prezenţi puteau simţi 
chinul dinapoia spuselor sale. Vaelin convocase un consiliu al căpe- 
teniilor în Casa Ghildei și-i ceruse lui Caenis să scotocească prin 

arhiva cetăţii după cea mai mare și mai precisă hartă a coastei alpi- 
rane de miazănoapte. 

— Am crezut că vor fi mai mulți, zise Caenis. Se spunea despre 
oastea împăratului că ar fi fără număr. 

— Sunt într-adevăr mai mulţi, îl asigură Banders. Ăştia 
nu sunt decât avangarda. Puţinii prizonieri pe care i-am luat în 
Marbellis au fost încântați s-o confirme. Trupele care se apropie de 
cetatea asta constituie elita armatei alpirane. Cei mai buni pedeștri 
şi călăreţi pe care i-au putut strânge, veterani ai războaielor de la 
hotarele cu volarianii. Nu-i subestimaţi nici pe sălbatici, care sunt 
născuţi războinici. Se spune că-şi petrec vieţile adulându-l pe împă- 
rat ca pe un zeu și luptându-se între ei pentru insulte mărunte, pe 
care sunt fericiţi să le abandoneze când el îi cheamă la război. Se 
pare că le place gustul inamicilor înfrânți. 

— Au mașinării de asediu? întrebă Vaelin. 

Banders încuviință din cap. 

— Zece, mult mai înalte și mai puternice decât tot ce avem 
noi: pot azvârli la peste trei sute de pași un bolovan de mărimea 
unui bou moscat. 

Vaelin privi în jurul mesei la reacțiile celorlalte căpetenii. 
Contele Marven era rigid de cumpătat, părând că se teme să-şi tră- 
deze orice emoție care i-ar fi putut submina poziţia păzită cu gelo- 
zie. Lordul Mareșal Al Cordlin pălise vizibil și-şi atingea întruna 
braţul de curând vindecat; pe buza lui superioară începuse să apară 
o peliculă ușoară de transpiraţie. Lordul Mareșal Al Trendil părea 
pierdut în gânduri și-şi mângâia bărbia privind în gol. Vaelin pre- 
supuse că estima dacă putea scăpa cu tot ce jefuise în Untesh. Doar 
Bren Antesh nu părea afectat, ci stătea cu brațele încrucișate peste 
piept şi se uita la Banders cu interes detașat. 

— Cât timp avem la dispoziţie? îl întrebă Caenis pe baron. 

— Fratele Sollis spunea că ei ar fi aici. Banders lovi cu degetul 
în harta întinsă înaintea lor, într-un punct aflat la treizeci de kilo- 
metri miazăzi prin apus de Marbellis. Asta era acum douăsprezece 
zile. 

— O oaste de asemenea mărime nu poate să parcurgă mai 
mult de douăzeci și cinci de kilometri pe zi, reflectă Marven cu glas 
măsurat. Cu atât mai puţin prin deșert. 

— Asta ar însemna că am mai avea poate vreo două săptămâni, 
spuse Al Cordlin. Glasul îi era nefiresc de ascuţit şi tuşi pentru a-l 
drege, după care continuă: Timp suficient, milord. 

Vaelin se încruntă spre el. 

— Timp suficient... pentru ce? 

— Pentru evacuare, bineînţeles. Al Cordlin privi în jurul 
mesei, căutând susţinere. Știu că n-au mai rămas suficiente coră- 
bii pentru a transporta toată armata, dar ofiţerii superiori pot fi 
evacuaţi cu ușurință. Soldaţii pot mărșălui către Untesh... 

— Ni s-a poruncit să apărăm cetatea aceasta, îl întrerupse 
Vaelin. 

— Împotriva a douăzeci de mii de soldaţi? Al Cordlin râse 
scurt şi oarecum isteric. Adică de peste trei ori mai mulţi decât noi 
și în plus trupe de elită. Ar fi o nebunie să... 

<- — Lord Mareşal Al Cordlin, din clipa aceasta ești înlăturat de 
la comandă. Vaelin arătă din cap spre ușă. Părăseşte sala. Dimineaţă 
vei fi escortat în port, unde te vei îmbarca spre Tărâm. Până atunci 
rămâi în odăile tale. Nu vreau ca soldaţii să se molipsească de 
laşitatea ta. 

Al Cordlin se legănă pe călcâie de parcă fusese lovit şi începu 
să se bâlbâie. 

— Asta-i... Asemenea insulte nu sunt meritate. Regimentul 
mi-a fost dat de către rege... 

— Am zis să părăseşti sala! 

Lordul mai aruncă o ultimă privire îngrozită spre celelalte 
căpetenii şi descoperi fie indiferenţă, fie disconfort circumspect, 
apoi se îndreptă către uşă și ieşi. 

— Orice alte sugestii privind evacuarea vor fi tratate în acelaşi 
fel, anunţă Vaelin. Cred că s-a-nţeles. 

Îşi reîndreptă atenţia spre hartă, ignorând corul de afirmaţii. 
O dată în plus, se simţi surprins de ariditatea regiunii și se minună 

că trei cetăţi mari ca Untesh, Linesh și Marbellis puteau prospera la 
marginile pustiului fără drumuri. Numai praf și tufe, cum spusese 
Frentis. De când am debarcat, n-am văzut un singur copac... 

— Nu există copaci. 

— Milord? se încruntă Banders. 

Vaelin nu-i răspunse, ci continuă să privească harta, iar ceva 
se clinti, sămânţa unei stratageme hrănite de un murmur slab al 
cântecului sângelui, care spori treptat când ochii lui deslușiră un 
desen micuţ la cincizeci de kilometri miazăzi de cetate: un pâlc de 
palmieri care înconjura un iaz. , 

— Ce-i asta? îl întrebă pe Caenis. 

— Oaza Lehlun. Unica sursă importantă de apă de pe drumul 
din miazăzi al caravanelor. 

— Ceea ce înseamnă, zise Marven, că armata alpirană va tre- 
bui să poposească acolo în drumul ei spre miazănoapte. 

— Vrei să otrăvim apa, milord? întrebă Al Trendil. O idee 
excelentă! Putem arunca în ea stârvuri de animale... 

— Nu vreau să fac așa ceva, răspunse Vaelin lăsând cântecul 
sângelui să-i nutrească planul. 

Riscurile sunt mari, iar prețul... PAA 

— Ar trebui să-nchidem porțile cetății, milord, zise Marven 
întrerupând tăcerea care, abia acum își dădu seama Vaelin, durase 
câteva minute. Caravanele ce merg către miazăzi îi vor spune cu 
siguranţă inamicului câte trupe avem. 

— Oamenii au plecat cu zecile după ce a dispărut amenin- 
ţarea Mâinii Roşii, clătină din cap Vaelin. Aş fi surprins dacă 
alpiranii n-ar ști deja cu exactitate câţi suntem şi ce organizare 
avem, iar dacă-i lăsăm să creadă că suntem slabi, ar putea fi în 
avantajul nostru. Un inamic prea încrezător în sine este înclinat 
spre neglijenţă. 

Privi harta pentru ultima dată, apoi se îndepărtă de masă. 

— Baroane Banders, îmi pare rău că va trebui să urci iarăşi în 
şa la așa scurt timp după ce ai sosit, dar mâine am nevoie de tine şi 
de cavalerii tăi. Se întoarse spre Caenis. Frate, toţi cercetaşii să fie 

strânși în zori. Îi voi comanda chiar eu. În absenţa mea, răspunzi 
de cetate. Depune toate eforturile pentru a adânci șanțul din jurul 
zidurilor și a-i dubla lăţimea. 

— Vrei să întinzi o ambuscadă unei oștiri de douăzeci de mii 
de soldați, folosindu-te de câteva sute de oameni? exclamă Marven 
nevenindu-i să creadă. Ce poţi spera să obţii? 

Vaelin pornise deja către ușă. 

— O secure fără lamă nu-i decât o bâtă. 


Spre interiorul uscatului, deşertul de miazănoapte se ridica în 
dune înalte, care se întindeau către orizont ca o mare aurie bântu- 
ită de furtună și încremenită sub cerul fără nori. Soarele era prea 
puternic ca să îngăduie mărșăluitul în timpul zilei și erau siliți să 
meargă noaptea, adăpostindu-se în corturi peste zi, pe când cava- 
lerii mormăiau, iar caii lor de luptă fornăiau şi băteau din copite, 
iritaţi de căldura neobișnuită. 

— Gălăgioasă trupa asta, observă Dentos în a doua zi de când 
porniseră. 

Vaelin privi un grup de cavaleri care se ciorovăiau şi se 
îmbrânceau în jurul unui joc de zaruri. În apropiere, alt cavaler 
își muştruluia scutierul pentru că nu-i lustruise pieptarul platoşei. 
Într-adevăr, cavalerii aceştia nu erau nici pe departe nişte soldați 
care să se furişeze neauziţi și i-ar fi schimbat fără şovăială cu o 
singură companie din Ordin, însă aici nu existau Fraţi, iar el avea 
nevoie de călăreţi pentru planul său. 

— N-ar trebui să conteze, răspunse fără chef. N-ar trebui să 
facă decât o singură șarjă. 

Deși n-aş putea spune câți vor mai rămâne după aceea. 

— Şi patrulele? întrebă Frentis. Alpiranii ar fi neghiobi să 
nu-și cerceteze flancurile. 

— La asemenea depărtare de cetate, sper că vor fi exact 
într-atât de neghiobi. Dacă nu, va trebui să mai zăbovim o zi. Orice 
patrulă care ne va descoperi va trebui redusă la tăcere, cu speranţa 
că lipsa nu-i va fi observată până la căderea nopții. 

Avură nevoie de alte două nopţi de mers înainte ca oaza să 
apară în depărtare, tremurând în aerul cald printre dunele pârjo- 
lite. Vaelin fu surprins de mărimea ei, întrucât se așteptase la un 
iaz micuţ şi câţiva palmieri; era, de fapt, un lăcușor înconjurat de 
vegetaţie abundentă, ca o nestemată verde-albăstruie irezistibilă. 

— Nici urmă de alpirani, anunţă Frentis alăturându-i-se cu 
trupa de cercetași la poalele dunei unde se oprise pentru a privi 
oaza. Se pare c-am ajuns înaintea lor, așa cum ai presupus. 

— Caravane? se interesă Vaelin. 

— Nimic pe mulţi kilometri în jur. 

— În drumul nostru către miazănoapte, comentă Banders, am 
văzut puţine urme de neguţători, milord. Războiul n-a fost nici- 
odată prielnic comerţului. Cu excepţia vânzărilor de oţel, firește. 

Vaelin examină deșertul și zări o dună înaltă, aproape cât un 
munte, la trei kilometri spre apus. 

— Mergem acolo, o arătă el, şi poposim pe versantul apusean. 
Nu aprindem focuri și aș fi fericit, baroane, dacă oamenii tăi s-ar 
abţine de la excesele gălăgioase. í 

— Voi face tot ce pot, milord, dar ştii bine că nu-s niște simpli 
țărani. Nu-i pot biciui, aşa cum faceți voi cu soldații. w 

— Poate c-ar trebui s-o faci, milord, sugeră Caenis. Să le 
reamintești că sângele lor are aceeaşi culoare cu al nostru, al 
ţăranilor. 

— Vor sângera din plin când vor sosi alpiranii! se răsti Banders 
şi chipul lui deja roșu se înflăcără și mai tare. 

— Ajunge! interveni Vaelin. Frate Dentos, mergi cu Fratele 
Frentis. Luaţi cât de multă apă puteţi, lăsând cât mai puţine urme. 
Nu vreau ca dușmanii să creadă că în ultimele săptămâni pe aici a 
trecut ceva mai mare decât o caravană cu mirodenii. 


Trecură două zile înainte să apară oastea împăratului, vestită 
de un nor de praf care se ridica deasupra orizontului de miazăzi. 
Vaelin, Frentis şi Dentos stăteau întinşi pe coama unei dune înalte, 
pentru a-i observa avansarea către oază. Cavaleria apăru prima, 

grupuri mici de călăreţi trimiși în cercetare, urmaţi de coloane 
lungi în care călăreau câte doi în șir. Vaelin numără patru regimente 
de lăncieri, la care se adăugau tot atâţia arcași călări. Disciplina 
și eficienţa le erau impresionante, evidente în iuţeala cu care-şi 
instalară tabăra, ridicară corturi și aprinseră focuri printre palmierii 
oazei, la niciun ceas după sosire. Vaelin împrumută ocheanul de la 
Frentis și-i urmări pe ofiţeri şi sergenţi, zărindu-le chipurile severe 
şi autoritatea netăgăduită când amplasară plantoane pe un perime- 
tru defensiv bine gândit. Veterani, într-adevăr, gândi el regretând că 
nu avusese timp să-și ia rămas-bun de la Sherin înainte de plecare. 
Deşi la ultima lor întâlnire simţise o destindere în privirea femeii, 
el mai avea încă multe de explicat. 

Îndepărtă ocheanul de oază și îl aţinti asupra altui nor de colb 
care se înălța în miazăzi, şi siluetele subţiratice și clătinătoare ale 
pedestrimii alpirane se materializară cu limpezime nedorită din 
arșiţa deşertului. 

După ceva mai bine de un ceas, pedeştrii ajunseră în oază și 
începură să ridice tabăra. Evaluarea maestrului Sollis fusese preca- 
ută; de fapt, erau douăsprezece cohorte de pedeștri, ceea ce creștea 
forţa alpirană la cel puţin treizeci de mii de soldaţi și-l făcu să se 
întrebe, pentru o clipită fugară, dacă nu cumva Lordul Mareșal Al 
Cordlin avusese totuşi dreptate. 

— Vezi acolo? arătă Frentis, întinzându-i ocheanul. Poate fi 
un Lord al Bătăliilor? 

Vaelin îi luă instrumentul şi privi în direcţia indicată, spre 
un cort mare ridicat în partea de miazănoapte a oazei. Un grup 
de soldaţi înălța o prăjină care arbora un stindard roșu împo- 
dobit cu emblema a două săbii negre încrucișate. Soldaţii erau 
supravegheați de un bărbat înalt în mantie aurie, cu trăsături 
dure cioplite în abanos și păr înspicat cu fire sure. Neliesen Nester 
Hevren, căpitanul Cohortei 10 a Gărzii Imperiale. Sosit pentru a-și 
ține o făgăduială. 

Se uită cum căpitanul se întoarse și făcu o plecăciune înaintea 
unui bărbat îndesat, care şchiopăta vizibil. Purta armură veche, dar 

solidă şi sabie de cavalerist la brâu. Pielea lui avea nuanţa măslinie a 
celor din provinciile de miazănoapte și țeasta îi era complet rasă. Îl 
ascultă pe căpitan câteva clipe, părând că Hevren îi dădea raportul, 
după care îl opri cu un gest scurt din mână şi intră în cort fără a-l 
mai învrednici cu altă privire. 

— Nu, rosti Vaelin, Lordul Bătăliilor este şchiopul. 

Observă gârbovirea obosită a umerilor lui Hevren, apoi căpi- 
tanul se îndepărtă. Eşti acoperit de rușine, decise el. Eşti nebăgat 
în seamă, pentru că ai pierdut Speranţa. Mă întreb ce ai propus? 
Mai multe patrule, mai multe plantoane? Mai multă consideraţie 
pentru viclenia Ucigașului Speranţei? N-a vrut să te asculte, așa-i? 
Pentru întâia dată de când părăsise cetatea, Vaelin simţi că-i revine 
buna dispoziţie. 

Mașinile de asediu apărură abia la începutul serii. El nutrise 
speranţa slabă că Banders exagerase raportul lui Sollis, însă acum 
știa că baronul spusese adevărul. Straja Tărâmului avea propriile 
mașinării, baliste și catapulte pentru azvârlirea de bolovani şi mingi 
de foc spre zidurile cetăților, dar nici cele mai mari şi mai iscusit 
construite nu se puteau compara cu puterea evidentă a celor pe 
care împăratul le trimisese pentru a nărui zidurile cetăţii Lihesh. 
Îşi lepănau braţele ţinând contragreutăți ca niște uriași greoi în 
penumbrele înserării, trase de formaţiuni întregi de boi. 

Mașinăriile erau însoţite de trei mii de oameni care, judecând 
după absenţa uniformelor şi lipsa de disciplină în marș, erau neîn- 
doios sălbaticii amintiţi de Banders. Culoarea hainelor lor varia, 
de la mătasea roșu-ţipătoare și podoabele de cap din pene albastre 
la veșmintele negre sau albastre sobre, lipsite de orice podoabe. 
Armele și armurile le erau la fel de pestriţe. Vaelin zări câteva piep- 
tare din armură şi cămăși de zale, totuşi majoritatea păreau lipsiţi 
de platoșe și aveau doar scuturi rotunde din lemn, pictate cu simbo- 
luri de neînțeles. Armele erau în principal lănci lungi cu lame serate 
din fier, la care se adăugau bâte ţintuite ce păreau letale şi ghioage, 
purtate la brâu alături de pumnale şi spade scurte. 

Vaelin privi cum boii aduseră maşinăriile pe latura de miazăzi 
a oazei, apoi îngrijitorii lor îi dejugară și-i duseră la adăpat, iar săl- 
baticii îşi ridicară tabăra în jurul giganţilor. 

— Trebuie să răzbatem printre mulţi sălbatici, comentă 
Dentos. 

— Dacă va merge, nu va fi nevoie. Vaelin îi restitui ocheanul lui 
Frentis. Haideţi să pregătim caii. Vom porni imediat ce răsare luna. 


Vaelin nu fu deloc surprins când Scuipă-rău se dovedi nepo- 
trivit pentru rolul de cal de povară; temperamentul nărăvaș al 
armăsarului se făcu simţit în modul cel mai periculos când încercă 
să-i pună balotul în spate, dând din copite ameninţător pentru toţi 
cei aflaţi în preajmă. Fură necesare minute preţioase de lingușire, 
ameninţare și îmbunare cu zaharicale înainte, ca să se potolească 
suficient pentru a îngădui ca pachetul să-i fie legat pe spinare, iar 
în acest timp secera strălucitoare a lunii ajunsese sus deasupra 
capetelor. 

— Pentru mine rămâne un mister motivul pentru care mai 
păstrezi lighioana asta, observă Dentos cu glasul ușor înăbuşit de 
eșarfa din muselină care-i acoperea jumătatea inferioară a feţei. 

— Este un luptător, explică Vaelin, şi asta compensează vână- 
tăile. 

Privi după aceea trupa de cercetași care fuseseră îmbrăcaţi 
identic în straiele din muselină albă specifice neguţătorilor ce 
transportau mirodenii și alte bunuri preţioase prin deşert, spre 
porturile din miazănoapte. Toţi caii erau încărcaţi cu baloturi în 
care se distingeau vasele rotunde din argilă roşie utilizate pentru 
mirodenii, deși în noaptea aceea erau umplute cu alte mărfuri. Ştia 
că era puţin probabil să păcălească un ochi experimentat, întrucât 
armăsarii lor erau prea înalţi, iar veșmintele aveau prea multe deta- 
lii neobișnuite, încât să nu mai amintească de umflăturile evidente 
ale armelor tăinuite. Dar, pentru câteva clipe cruciale, ar fi trebuit 
să fie suficient de convingători în întuneric. Spera că va fi îndeajuns. 

Se uită către miazănoapte, la ruta șerpuită pe care caravanele 
o urmau printre dune spre oază. Deșertul arăta straniu sub lumina 
lunii, care zugrăvea nisipul în argintiu. În frigul nopţii, părea 
aproape ca și cum ar fi privit peste un câmp de omăt şi-i reamintea 
visul pe jumătate uitat, disprețul crud al lui Nersus Sil Nin, trupul 
care se răcea în zăpadă... 

— Frate? îi întrerupse Frentis reveria. 

Vaelin scutură din cap, pentru a-și alunga imaginea aceea, se 
întoarse către trupa de cercetași şi ridică glasul. 

— Ştiţi toţi cât de importantă este misiunea noastră din noap- 
tea asta. După ce terminaţi, porniţi spre Linesh și nu mai priviţi 
înapoi. Ei vor fi pe urmele noastre ca lupii înfometați, așa că nu 
zăboviţi, pentru absolut nimic! 

Reveni spre miazănoapte şi smuci frâiele lui Scuipă-rău. 

— Haide, gloabă afurisită! 

Aprinseră făclii şi se apropiară la pas domol, strigând salu- 
turi în alpirană, pe care le memoraseră cu grijă; către sălbaticii 
care păzeau partea de miazăzi a perimetrului. Toţi erau bărbaţi 
înalţi şi zvelţi, cu barbişoane ascuţite și pielea ca mahonul lustruit; 
veşmintele lor erau un amestec de țesături vopsite în roşu și piese 
de armură lucrate din fildeș. Toţi aveau lăncile lungi cu lame serate 
pe care Vaelin le remarcase când examinase tabăra mai devreme. 
Păreau neîndoielnic bănuitori, totuşi nu alarmați, și Vaelin fu 
ușurat că apariția unui grup mic, dar necunoscut nu stârni agitație. 
Cinci dintre ei se adunară în calea lor când se apropiară de tabără, 
coborând lăncile, însă purtarea nu le era fățiș amenințătoare. 

— Ni-rehl ahn! îi salută Dentos. 

După Caenis, el știa cel mai bine alpirana, deși nu s-ar fi putut 
spune că vorbea fluent. Deși fusese instruit pe îndelete de Caenis în 
puţinele ore dinaintea plecării lor din Linesh, era greu de crezut că 
ar fi putut păcăli un nativ din partea de miazănoapte a Imperiului. 
Norocul jor era că sălbaticii fuseseră adunaţi din provinciile de mia- 
zăzi şi ştiau probabil la fel de puţin dialectul local. 

Unul dintre ei clătină derutat din cap și vorbi ceva în graiul 
său cu cei de alături, care răspunseră prin ridicări nedumerite din 
umeri. 

— Unterah, rosti Dentos cuvântul pentru „neguţător“ şi se lovi 
cu palma în piept, apoi arătă către simulacrul de caravană care-l 
urma. Onterish. Mirodenii. 

Sălbaticul care vorbise trecu pe lângă Dentos și-i cercetă 
cu multă atenţie pe însoțitorii săi. Se apropie de Vaelin, ignoră 
încuviințarea lui amabilă din cap, şi-l privi prelung pe Scuipă-rău, 
mijind ochii la vederea numeroaselor cicatrice care-i acopereau 
picioarele și crupele mustangului. 

Un alt sălbatic slobozi un chiot și cel de lângă Vaelin se retrase 
iute, încleștă mâinile pe lance şi se ghemui într-o postură de luptă. 
Vaelin ridică braţele împăciuitor și arătă spre apus. Sălbaticul riscă 
o privire iute peste umăr, după care se îndreptă şi privi derutat la 
numeroasele torţe ce apăruseră din deşert: trei sute de stropi de 
lumină care pâlpâiau în noapte, însoţiţi de uruitul crescător şi 
caracteristic al unei şarje de cavalerie în plin galop şi de zbieretele 
a numeroase trâmbiţe. 

Sălbaticul se întoarse către camarazii lui și deschise gura pen- 
tru a rosti o comandă, iar în clipa următoare muri, cu ceafa stră- 
punsă de cuțitul pentru aruncat al lui Vaelin. Zbârnâiturile strune- 
lor de arc şi șuierăturile cuţitelor umplură văzduhul, când cercetașii 
își folosiră armele pentru a omori restul santinelelor. 

— Stingeţi torțele! La maşinării! răcni Vaelin și-l îndemnă pe 
Scuipă-rău la galop. 

Vacarmul bătăliei erupse când intrară în tabără; ciocnirea vio- 
lentă ca un bubuit de tunet a călăreţilor baronului Banders care 
izbiseră linia de apărare înjghebată în grabă de sălbatici fu înlocu- 
ită iute de hărmălaia familiară a nechezăturilor și zăngăniturilor 
metalice. Sălbaticii de peste tot își strângeau armele și se grăbeau 
să se alăture bătăliei, chemaţi de strigătele de luptă aspre şi pătrun- 
zătoare ale propriilor trâmbiţe. Până ce oamenii lui Vaelin ajunseră 

între corturile lor, majoritatea plecaseră spre locul luptei și puţinii 
care zăboviseră și li se puseră în drum fură spintecaţi fără șovăială. 

Găsiră mașinăriile de asediu fără apărători, cu excepția 
meșteşugarilor care le îngrijeau, în majoritate bărbaţi de vârstă mij- 
locie în salopete din piele, cu puţine arme, doar cu uneltele proprii 
meseriei. Vaelin regretă că nu avuseseră înţelepciunea de a fugi şi-l 
omori pe unul care-l atacase cu un ciocan din lemn şi-l lăsă pe altul 
strângându-și mâna parţial retezată. 

— Pleacă de-aici! îi porunci, după aceea băgă spada în teacă și 
desfăcu balotul cu vase din lut de pe spinarea lui Scuipă-rău. 

Bărbatul îl privi cu ochi buimăciţi de şoc, apoi pierderea de 
sânge îl făcu să se prăvălească moale în nisip. Vaelin blestemă şi-l 
lăsă acolo, după care deschise balotul şi aruncă pe cât putu de 
repede vasele în maşinăria cea mai apropiată. Lovind grinzile solide 
din lemn, vasele se sparseră şi-şi revărsară peste tot conținutul vâs- 
cos și limpede. Vaelin goli iute un balot și trecu la a doua mașinărie, 
deja îmbibată parţial de Frentis, care rânjea larg. ” 

— O să fie spectaculos, nu-i așa? 

— Şi-ncă cum! , 

Goli al doilea balot, privi ce făcea restul grupului și observă cu 
satisfacţie cioburile de pe toate cele zece maşini de asediu. 

— Gata, strigă el, ajunge! Aprindeţi-le! 

Se retraseră douăzeci de metri și Vaelin îl târî după el pe 
meșteșugarul rănit, nedorind să-l lase pradă flăcărilor. Dentos și 
Frentis scoaseră arcurile de pe spate, aprinseră săgeți și le expe- 
diară în mașinării. Văpăile aprinseră pe loc uleiul de opaițe şi în 
scurt timp zece focuri uriașe duduiră în mijlocul taberei; pârjolul 
cuprinse în câteva momente structurile înalte, funiile și legăturile 
se dezintegrară în vâlvătăi, iar braţele uriașe se năruiră ca brazii 
cuprinși de un incendiu forestier. 

Focurile erau îndeajuns de puternice pentru a lumina bătă- 
lia îndârjită care se dădea pe latura de apus a taberei, unde baro- 
nul Banders îşi ralia acum oamenii pentru retragere, deși sălba- 
ticii înnebuniţi de luptă nu intenționau să-i lase să scape. Vaelin 

văzu cum câţiva cavaleri care încercau în zadar să se desprindă din 
încleştare fură trași de pe caii lor și străpunși cu lănci. 

ÎI încălecă pe Scuipă-rău şi scoase spada. 

— Daţi-i drumul spre cetate! le strigă cercetașilor. 

— Şi tu? întrebă Frentis. 

Vaelin arătă din cap spre bătălie. 

— Baronul are nevoie de ajutor. O să vin şi eu cât mai repede. 

— Lasă-mă să.... 

Privirea pe care i-o azvârli lui Frentis nu accepta replică. 

— Du-ţi oamenii acasă, Frate. 

Frentis își stăpâni cuvintele care-i veniseră pe buze şi încu- 
viinţă dând din cap. 

— Dacă nu te-ntorci în două zile... 

— Atunci nu mă mai întorc şi vei asculta ordinele Fratelui 
Caenis. 

Vaelin îi dădu pinteni lui Scuipă-rău, mânându-l la galop, şi se 
repezi către bătălie, simțind cum mustangul se încordează sub el, 
presimţind lupta. Ocoli toiul încleștării, abătându-se doar pentru 
a dobori sălbatici neatenţi, apoi îndepărtându-se când se întor- 
ceau spre el, galopând mai departe și repetând hărţuielile, strădu- 
indu-se să le abată furia îndeajuns pentru a le îngădui cavalerilor 
un moment de respiro. 

— Eruhin Mahktar! strigă el repetat, sperând că ei știau ce 
însemna asta. Sunt Eruhin Mahktar! Veniţi şi omorâţi-mă! 

Cuvintele fură limpede înţelese cel puţin de unii sălbatici, 
judecând după ferocitatea cu care porniră după el, azvârlind sulițe 
și topoare cu precizie uneori descurajantă. Unul dintre ei dovedi o 
iuţeală remarcabilă şi sprintă după Vaelin, când se întorsese pen- 
tru alt atac de hărţuială, sări pe spinarea lui Scuipă-rău cu ghioaga 
ridicată, după aceea se rostogoli în nisip cu trunchiul străpuns de 
O săgeată. 

—- Nu cred c-ar trebui să mai zăbovim mult! strigă Dentos, 
înstrunând și slobozind altă săgeată pe când galopa alături de el, 
iar un sălbatic se prăbuși la mică distanţă. 

— Crezusem că te-am trimis înapoi în cetate. 

— Nu, l-ai trimis pe Frentis. Dentos trase încă o săgeată și 
eschivă o lance. Acum chiar că trebuie să plecăm! 

Vaelin se uită către toiul bătăliei și zări o siluetă voinică în 
armură pătată cu roșu, care se îndepărta de luptă; baronul era ulti- 
mul care părăsea bătălia. Indică spre apus, îşi întoarseră caii şi le 
dădură pinteni pentru a galopa încă și mai iute; mașinăriile de răz- 
boi continuau să ardă, proiectând umbre lungi pe nisip, care păleau 
pe măsură ce ei fură înghiţiţi de deșert. 


Călăriră toată noaptea, mergând spre apus până la răsăritul 
soarelui, după care cotiră către miazănoapte. Descălecară când caii 
începură să se împleticească, dar nu se opriră, ci duseră caii de hăţuri 
mai departe. Îi uşurară de toate poverile suplimentare, își lepădară 
până și cămăşile din zale şi păstrară doar armele şi ploştile cu apă. 

— Niciun semn, zise Dentos ducând mâna pavăză la ochi şi 
cercetând orizontul de miazăzi. Cel puţin deocamiată. 

— Vor sosi, îl asigură Vaelin. 

Ridică o ploscă la botul lui Scuipă-rău, iar calul o prinse între 
dinţi și o deșertă în câteva clipe. Vaelin nu era sigur cât mai putea 
rezista mustangul în arșiţă; deșertul era un loc cumplit pentru un 
animal născut în miazănoapte și asta se vedea după spuma care-i 
acoperea flancurile și după clipitul obosit al ochilor săi, de obicei 
alerţi şi suspicioși. 

— Cu niţel noroc, urmă Dentos, o vor lua după baron. La urma 
urmelor, ei sunt mai mulţi și mai lesne de urmărit. 

— Cred că ne-am terminat ultima raţie de noroc azi-noapte, 
ce zici? Vaelin așteptă până când Scuipă-rău termină de băut, apoi 
îl prinse de frâu. Mergem tot pe jos. Dacă noi nu putem călări pe 
căldura asta, atunci nici ei nu pot. 

La începutul serii, îl zăriră: foarte micuţ și abia vizibil în 
depărtare, însă perfect conturat. 

— Să fie vreo douăzeci și cinci de kilometri? întrebă Dentos 
privind norul de praf. 

— Mai degrabă cincisprezece. Vaelin urcă în șa, strâmbându-se 
înaintea fornăitului slab de nemulţumire al lui Scuipă-rău. Se pare 
că, de fapt, pot să călărească pe arșiţă. 

Merseră în galop liniştit toată noaptea, temându-se să-și 
forțeze caii atât de tare, încât să se prăbușească, și priviră întruna 
spre miazăzi, dar văzură doar deșertul și cerul bogat în stele, însă 
știau că urmăritorii se apropiau cu fiecare kilometru. 

Zăriră ţărmul de miazănoapte odată cu răsăritul zorilor; nisi- 
pul deşertului lăsă loc tufelor şi, la zece kilometri către răsărit, 
zidurile albe ale cetăţii Linesh sclipeau în lumina dimineţii. 

— Frate, spuse încet Dentos. 

Vaelin își întoarse ochii spre miazăzi; norul de colb era mai 
mare acum și se distingeau călăreţii care-l stârneau. Se aplecă îna- 
inte, îl bătu cu palma pe Scuipă-rău pe gât și-i şopti la ureche: 

— lartă-mă. 

Se lăsă pe spate şi lovi cu călcâiele în burta mustangului, 
îndemnându-l la galop. Se așteptase ca Scuipă-rău să-şi fi pierdut 
mare parte din viteză, dar, dimpotrivă, armăsarul părea să găsească 
un soi de ușurare în galop, scuturând din cap şi nechezând fie de 
plăcere, fie de furie. Copitele lui învolburară pământul prăfos și în 
scurt timp se îndepărtă de Dentos și de calul lui care se străduia să 
țină pasul, în asemenea măsură, încât Vaelin fu silit să-l oprească 
după șase kilometri. Ajunseseră în vârful unei coline mici cu vedere 
peste câmpia din faţa zidurilor cetăţii. Porţile erau deschise și un șir 
de călăreţi intra; razele soarelui scânteiau pe armurile lor. 

— Se pare că baronul a reușit s-ajungă acasă, comentă Vaelin 
spre Dentos când sosi lângă el. 

— Mă bucur că a reușit cineva. 

Dentos desfăcu o ploscă şi lăsă apa dinăuntru să-i scalde faţa. 
Îndărătul lui, Vaelin văzu că urmăritorii se apropiau rapid; ajunse- 
seră la un kilometru și jumătate distanţă. Avea dreptate, ei n-aveau 
să reuşească. 

— la-l, rosti el şi dădu să descalece. Calul meu este mai iute. 
Pe mine mă vor. 

— Nu fi idiot, replică Dentos obosit. 

Desprinse arcul de la oblânc, înstrună o săgeată și se întoarse 
cu faţa către călăreţii ce galopau spre ei. Vaelin ştiu că nu-l putea 
face să se răzpândească. 

— Îmi pare rău, rosti el cu glas încărcat de vinovăție. Este un 
război prostesc și eu... 

Dentos nu-l asculta, ci privea către miazăzi, încruntându-se 
nedumerit. 

— Nu ştiam că trăiesc și pe-aici. l-al naibii de mare, nu crezi? 

Vaelin îi urmări căutătura şi simţi cântecul sângelui izbucnind 
într-un tumult pătimaș de recunoaștere, când zări silueta unui lup 
cenușiu mare, care stătea pe labele din spate. Îl privea cu ochii verzi 
şi impasibili pe care şi-i reamintea atât de bine de la prima lor întâl- 
nire în Urlish. 

— ÎI poţi vedea? întrebă el. 

— La cât de mare este, ar fi şi greu să nu-l vezi. 

Cântecul sângelui urla acum într-un vacarm sfredelitor de 
avertizare. 

— Dentos, dă-i drumul la cetate. 

— Nu plec nicăieri... Fa 

— Se va-ntâmpla ceva! Te rog, dă-i drumul! i 

Dentos se pregătea să-i replice, dar privirea îi fu atrasă de alt- 
ceva: un nor mare și negru se ridica peste orizontul de miazăzi, 
suind din deşert cel puţin un kilometru spre cer și înghițind lumina 
soarelui în furia lui tălăzuită pe când năvălea către cetate. Dunele 
dispărură când le strânse la sânul lui flămând. 

O săgeată bufni în sol la câţiva metri de ei. Vaelin se întoarse 
și-i văzu pe urmăritori la nici cincizeci de metri depărtare, cel puţin 
o sută de bărbaţi, precedaţi de un roi de săgeți trase din galop în 
încercarea disperată de a pune capăt hăituirii, înainte de a fi loviți 
de furtuna de nisip. 

— FUGI! urlă Vaelin, după care prinse hăţurile calului 
lui Dentos și-l trase după el, dându-i pinteni în același timp lui 
Scuipă-rău pentru a porni în galop. 

Săgeţile plouară peste ei când coborâră colina şi se îndreptară 
către cetate. 

Furtuna îi izbi înainte să fi străbătut o treime din distanţă și 
nisipul le ciurui faţa şi ochii ca un nor de ace ucigașe. Armăsarul lui 
Dentos se cabră furios și Vaelin îi scăpă hăţul din mână, iar calul şi 
călăreţul dispărură în ceața roșie învolburată. Încercă să-l strige, dar 
se înecă din cauza nisipului care căuta să-i umple gura. Putu doar 
să-și acopere faţa cu un braţ şi să se ţină de Scuipă-rău, care galopa 
orbeşte prin furtună. 

Vaelin se întoarse disperat spre cântecul sângelui, încercând 
să-l domolească, să-l stăpânească într-atât încât să-i călăuzească 
muzica, să cânte. La început nu fu decât ţipătul ascuţit de injustiţie 
și alarmă care irupsese la vederea lupului, însă, pe măsură ce-și 
exercită voinţa, începu să se liniștească și câteva note clare se for- 
mară în furtuna ce-i bântuia mintea. Dentos! strigă el încercând să 
trimită cântecul prin furtună ca pe un cârlig. Găsește-l! 

Cântecul se schimbă iarăși, se formară mai multe note şi 
muzica deveni mai melodioasă, aproape senină, totuși nuanţată cu 
încă ceva, cu un ton atât de straniu, încât era complet de neînțeles. 
Înţelegerea“îl lovi ca un pumn năprasnic. Asta nu-i cântecul meu! 
Ăsta nu-i un cântec de om! 

Cine? cântă Vaelin. Cine ești tu? 

Celălalt cântec se transformă din nou și toată muzica dispăru, 
înlocuită de un singur mârâit nerăbdător. 

Te rog! imploră el. Fratele meu... 

Mârâitul lupului deveni un strigăt în mintea lui, îndeajuns de 
puternic pentru a-l face să se clatine în șa. Scuipă-rău necheză şi 
se cabră speriat când Vaelin se înălţă în scări şi simţi sângele care 
începu să i se reverse pe nări. NU! răcni el cu toate puterile de care 
era capabil în cântec. NU VREAU AJUTORUL TĂU! 

Vântul încetă brusc și rafala ciuruitoare de grăunţi care-i 
asaltase faţa se destrămă într-o briză slabă, iar nisipul ridicat de 
vijelie cobori încet pe sol ca şoaptele a o mie de glasuri. Prin pâcla 
care se destrăma zări forma întunecată a unui călăreț, aflat la nici 

zece metri depărtare. Era Dentos, lesne de recunoscut după spada 
de pe spinare. Ușurarea îl cuprinse pe Vaelin şi porni în trap ușor 
într-acolo, întinzând brațul şi prinzându-şi fratele de umăr. 

— Nu-i un moment potrivit pentru a zăbovi... 

Dentos se înclină din şa şi căzu greoi pe pământ. Ochii îi erau 
căscaţi şi faţa albă cu o paloare familiară, săgeata care-l ucisese îi 
ieșea din piept cu vârful din oțel ud de sânge. 


Mai târziu, îi povestiră cum stătuse acolo, nemișcat și încre- 
menit, ca una dintre sculpturile lui Ahm-Lin apărând din furtuna 
de nisip ce încetase, determinând strigăte din partea santinelelor 
de pe ziduri şi îndemnându-l pe Caenis la eforturi disperate de a 
redeschide poarta. Împrăştiaţi de furtună, urmăritorii alpirani îşi 
reveniseră iute și galopaseră către Ucigaşul Speranţei care nu se 
mai clintea. Când ajunsese la douăzeci de metri, unul dintre ei se 
aplecase mult peste grumazul calului, cu arcul încordat şi săgeata 
pregătită, cu dinţii dezveliţi de ură și triumf. Bren Antesh sărise 
pe meterezele porții, trimisese cu precizie o săgeată prin pieptul 
călăreţului, apoi răcnise un ordin spre arcașii săi. O mie de săgeți 
se înălţaseră de pe ziduri și coborâseră peste alpirani ca o grindină 
neagră. Aproape o sută de călăreţi fuseseră doborâţi de o singură 
salvă. 

Vaelin nu știuse nimic din toate astea. El nu-l văzuse decât pe 
Dentos, faţa lui goală și inertă, şi vârful săgeţii, metal strălucitor, 
sclipind prin sânge şi carne. Voci îl strigaseră de pe ziduri, însă nu 
auzise nimic. Caenis și Barkus alergaseră prin poarta redeschisă şi 
se împleticiseră, oprindu-se șocați. Vaelin nu le putuse auzi durerea 
sau întrebările. Dentos și săgeata... 

— Vaelin. 

Era singurul glas pe care l-ar fi putut auzi. Sherin se afla lângă 
el și ridicase braţul pentru a-i prinde încheietura mâinii; degetele 
lui erau albe, încleștate pe frâie. 

— Vaelin, te rog! 

El coborâse privirea şi văzuse durerea de pe chipul femeii, iar 
suferinţa aceea familiară îi înlocuise paralizia cu o nevoie disperată 
şi o rușine fără speranţe. 

— Sunt un ucigaş, rostise Vaelin pronunţând fiecare cuvânt 
cu precizie îngheţată. 

— Nu... 

— Sunt un ucigaș. 

Îi îndepărtase mâna cu blândeţe şi-l îmboldise pe Scuipă-rău, 
trecând prin poartă și intrând în cetate. 

CAPITOLUL 9 


Rămase în odaia lui două zile și zăcu pe pat complet îmbrăcat. Janril 
ciocăni și-i lăsă mâncare în faţa ușii, dar o ignoră. Caenis, Barkus 
şi Frentis veniră pe rând şi-l strigară prin uşă, însă abia dacă îi auzi. 
Nu simțea nevoia să doarmă, nu-i era foame, nu-i era sete. Existau 
doar Dentos, vârful de săgeată şi cântecul uriaș și de neînțeles al 
lupului, ca un ecou asurzitor în mintea lui. Şi adevărul, bineînţeles, 
adevărul detestat. Sunt un ucigaș. 

Îşi aminti când se dusese la Dentos ca să-i ceară să participe 
la misiune. 

— Eşti cel mai bun arcaș călare pe care-l avem... începuse el. 

Se oprise apoi, fiindcă Dentos își strângea deja armele. 

— Nortah era mai bun, îi spusese alegându-și strunele pentru 
arc. 

— Nortah este mort. 

Dentos se mulţumise să surâdă și Vaelin înţelesese pentru 
prima dată că el nu crezuse niciodată minciuna despre soarta lui 
Nortah. Oare câte altele ştiuse? Ce alte secrete tăinuise? Toată 
ştiinţa lui dispăruse într-o clipită, furată de o săgeată slobozită 
de un necunoscut care crezuse probabil că-l omorâse pe Ucigașul 
Speranţei. Vaelin se întrebă dacă necunoscutul acela murise fericit 
sub grindina săgeţilor cumbraeline, poate aşteptându-se ca zeii să-l 
primească precum un erou. Trebuie să fi fost o dezamăgire teribilă. 

Spre seara celei de-a doua zile, atenţia îi fu atrasă de un 
zgrepţănat la ușă, însoţit de un schelălăit plângăreţ. Clipi și privi cu 
ochi înceţoșaţi prin odaia aflată în penumbre, îşi scărpină tuleiele 
bărbii şi simţi mirosul propriei duhori. 

— Trebuie să fac baie, murmură el şi se sculă ca să deschidă 
uşa. 

Greutatea Scrijelitului îl dobori fără efort, iar limba aspră a 
câinelui îi rașchetă chipul și gâtul cu afectivitate disperată. 

— Gata, câine tâmpit! gemu el, împingându-l cu dificultate pe 
copoiul-de-sclavi. N-am păţit nimic. 

— Chiar aşa? Sherin stătea în pragul ușii, cu braţele încru- 
cişate peste piept, iar expresia ei era ecoul severităţii pe care băr- 
batul și-o reamintea de la prima lor întâlnire. Trebuie să știi că 
arăţi groaznic. 

Se întoarse şi cobori treptele, revenind după câteva minute cu 
un prosop și un vas cu apă aburindă. Închise ușa și se așeză pe pat, 
iar el se dezbrăcă până la brâu şi se spălă. Scrijelitul stătea cu capul 
în poala femeii, care-l scărpina înapoia urechilor. Vaelin îi simţea 
privirea examinându-i trunchiul, ştia că ochii ei zăboveau asupra 
cicatricelor și-i intuia tristețea. 

— Nimic ce să nu fi meritat, îi spuse el, întinzându-se către 
brici. Absolut toate și multe pe deasupra. 

— Așadar, acum te urăști pe tine însuţi? 

Tonul ei avea o umbră de mânie. Neîndoios, nemulţumirea 
femeii faţă de bătaia pe care i-o dăduse Fratelui-comandant nu dis- 
părea așa repede. 

— Lucrurile pe care le-am făcut... Războiul ăsta... 

Nu-ţi termină fraza, ci închise ochii pentru o clipă înainte de 
a se săpuni, după care ridică briciul spre gât. 

— Dă-mi voie. Sherin se ridică și veni lângă el, luându-i briciul 
din mână. N-ai dormit şi mâinile ţi-s nesigure. Trase un taburet și-i 
făcu semn să se aşeze. Relaxează-te, am făcut asta de foarte multe 
ori. 

Vaelin trebui să admită că mulți bărbieri ar fi invidiat iscusinţa 
cu care ea mânuia briciul, mişcându-i tăişul cu precizie peste piele; 
mâinile ei de tămăduitor erau blânde şi liniștitoare. Pentru o clipă 
se pierdu în parfumul și apropierea femeii, iar durerea și disprețul 
de sine fură alungate de intimitatea aceea nouă. Ştia că ar fi trebuit 
să-i spună să se oprească și că nu se cuvenea, dar era prea îmbătat 
ca să-i pese. 

— Așa. Sherin se retrase un pas şi-i zâmbi, apoi îi urmări cu 
un deget conturul bărbiei. Mult mai bine! 

Mânat de un impuls brusc şi aproape irezistibil de a o trage din 
nou lângă el, Vaelin se întinse după prosop, ca să-și şteargă resturile 
de săpun de pe faţă. 

— Mulţumesc. 

— Fratele Dentos a fost un om bun, rosti ea. Îmi pare rău. 

— A fost fiul unei târfe care a crescut într-un loc unde îl urau 
toţi. Pentru el, în lumea asta n-a existat alt rol decât să lupte și să 
moară în slujba Ordinului. Ai însă dreptate: a fost un om bun și 
merita O viață mai lungă și o moarte mai bună. 

— Tu de ce ai venit aici, Vaelin? Glasul ei era blând, furia pie- 
rise de acum, tonul îi era doar trist. Detești războiul acesta, îmi 
dau seama. Priceperile tale, ca și ale mele, n-au fost menite pentru 
aşa ceva. Noi ar trebui să slujim o Credinţă care apără împotriva 
lăcomiei și cruzimii. Ce apărăm noi aici? Ce ţi-a făgăduit regele sau 
cum te-a ameninţat pentru a te sili să faci asta? 

Impulsul de a minţi, de a continua să se mânjească prin secrete 
așa cum făcuse de atâţia ani, era acum doar o șoaptă foarte slabă, 
o senzaţie sâcâitoare că înainta prea mult pe o potecă nemarcată 
şi lesne copleşită de nevoia de a i se destăinui femeii. Dacă tot n-o 
putea ţine în braţe, cel puţin ar fi găsit o tihnă în destăinuire. |, . 

— A descoperit că tata a devenit un Tăgăduitor. Cred că face 
parte din secta Ascendenţei, deşi n-am habar ce-nseamnă asta. 

— Noi ne lăsăm în urmă legăturile de sânge când ne dăruim 
servirii Credinței. 

— Chiar așa? Tu așa ai făcut? Compasiunea ta s-a născut 
altundeva, Soră. Pe străzile alea de pe care provii, dintre oamenii 
săraci lipiţi pământului pe care te străduieşti din răsputeri să-i sal- 
vezi. Oare cu adevărat lăsăm ceva, orice, în urmă? 

Ea închise ochii și plecă fruntea, fără un cuvânt. 

— Îmi cer iertare, urmă Vaelin. Trecutul tău îţi aparține numai 
ţie. N-am vrut să... 

— Mama a fost o hoaţă, rosti femeia și deschise ochii pri- 
vindu-l sincer, iar un accent aspru și nefamiliar îi coloră cuvintele. 
Cea mai bună şterpelitoare din câte a cunoscut vreodată pătrarul. 

Mâini iuți ca fulgerul, care puteau lua un inel de pe degetul unui 
neguţător mai repede decât loveşte șarpele un șoarece. Nu mi-am 
cunoscut niciodată tatăl... mama spunea că ar fi fost un soldat, 
pierdut în războaie, dar știam că ea fusese și târfă înainte de a fi 
învăţat să fure. M-a învăţat de altfel și pe mine, zicea că aveam mâi- 
nile făcute pentru aşa ceva. Cobori din nou privirea și-și încleștă 
degetele subţiri şi iscusite. Am fost scumpa ei hoaţă micuță, iar 
o hoaţă nu trebuie niciodată să fie târfă. S-a dovedit însă că n-am 
fost tocmai hoaţa care crezuse mama. Un bătrân bogat și grăsan, 
cu o nevastă bătrână și grăsană, a izbutit să mă prindă în timp 
ce-i şterpeleam broșa. Mă bătea cu toiagul lui, când l-a înjunghiat 
mama. „Nimeni n-o loveşte pe Sherry a mea!" i-a strigat. Ar fi putut 
fugi, totuși a rămas locului. 

Sherin își încrucişă braţele, prinzându-şi umerii. 

— A rămas locului pentru mine. Când a venit Garda, continua 
să înfigă cuțitul în el. Au spânzurat-o în ziua următoare. Eu aveam 
unsprezece ani. După execuţie, m-am întins pe pământ și am vrut 
să mor. Nu mai puteam să fur, înţelegi?, pur și simplu nu mai 
puteam. lar asta era tot ce ştiam să fac. Nu mai aveam mamă, nu 
mai aveam meserie. Eram terminată. În ziua următoare, o doamnă 
drăguță în rochie cenușie m-a întrebat dacă aveam nevoie de ajutor. 

Vaelin nu-și aminti să se fi ridicat în picioare ori s-o fi tras pe 
femeie lângă el, dar îi descoperi capul pe pieptul lui; Sherin icnea, 
luptându-se să-și stăvilească lacrimile. 

— Îmi pare rău, Soră.... 

Ea respiră adânc și icnetele îi încetară, apoi ridică faţa și un 
zâmbet mic și trist îi apăru pe buze. 

— Nu sunt sora ta, îi spuse, apoi îl sărută. 


— Gustul tău, rosti Sherin jucându-se cu limba pe pieptul lui, 
este de nisip și transpiraţie. Strâmbă din nas. Şi miroși a fum. 

— Îmi pare rău... 

Ea chicoti ușor și se ridică să-l sărute pe obraz, după care își 
lipi goliciunea de a bărbatului, odihnindu-și capul pe pieptul lui. 

— Nu mă plâng. 

Mâinile lui se jucară peste umerii ei netezi şi mătăsoşi, iar ea 
suspină de plăcere. 

— Auzisem că trebuie să ai experienţă în asta pentru a-ţi plă- 
cea cu adevărat, rosti Vaelin. 

— Eu auzisem că adevărata devoțiune față de Credinţă mă 
va orbi înaintea ispitei unor asemenea plăceri. Sherin îl sărută din 
nou, mai prelung de data aceasta, explorându-i buzele cu limba. Se 
pare că nu poți avea încredere în tot ce auzi. 

Erau în pat de câteva ore şi făcuseră dragoste în șodptă, 
cu Scrijelitul păzind ușa pe dinafară pentru a împiedica pe ori- 
cine să intre. Senzaţia minunată, aţâţătoare a atingerii pielii ei, 
mângâierea răsuflării femeii pe gâtul lui când o pătrunsese erau 
copleșitoare, uimitoare. În ciuda durerii, vinovăţiei şi ştiinţei a tot 
ceea ce-l aștepta dincolo de odaia aceea, deoarece Vaelin se simţea 
acum, poate pentru prima dată de când își amintea, cu adevărat 
fericit. si 

Lumina slabă a zorilor se filtra printre jaluzelele ferestrei şi 
Vaelin putea să vadă limpede faţa femeii, zâmbetul de extaz senin 
când ea se retrase puţin. i 

— Te iubesc, îi spuse trecându-şi degetele prin părul ei. Te-am 
iubit dintotdeauna. 

Sherin se lipi din nou de el, jucându-se cu palma peste mușchii 
pieptului și abdomenului lui. 

— Serios? După atâţia ani în care am stat departe? 

— Nu cred că o dragoste ca asta s-ar putea destrăma vreodată 
cu adevărat. O prinse de mână și degetele lor se întrepătrunseră. 
Temniţa-neagră... Te-au... te-au chinuit? 

— Numai dacă consideri teroarea un fel de tortură. Am fost 
acolo pentru o singură noapte, dar câte am auzit... 

Se cutremură ușor și Vaelin o sărută pe frunte. 

— lartă-mă, însă a trebuit să știu. Cuvintele tale trebuie să 
fi purtat o greutate însemnată, dacă i-au îngrijorat în asemenea 
măsură pe rege şi pe Aspectul Tendris. 

— Vaelin, războiul ăsta nu-i doar o simplă greşeală. El ne 
mânjeşte sufletele. Este din toate punctele de vedere împotriva 
Credinței. A trebuit să vorbesc. Nimeni altul n-ar fi făcut-o, nici 
chiar Aspectul Elera, deşi am implorat-o s-o facă. Am început prin 
a striga în pieţele cetăţii, adresându-mă oricui era dispus să mă 
asculte. Spre surprinderea mea, unii au făcut-o, mai ales în car- 
tierele sărace. Cuvintele mi-au fost scrise, copiate cu dispozitivul 
acela nou cu blocuri de lemn şi tuş pe care-l foloseşte al Treilea 
Ordin. Hârtii au început să fie trecute din mână în mână, în număr 
tot mai mare, afirmând lucruri de felul: „Puneţi capăt războiului şi 
salvaţi Credinţa“. 

— Sună impresionant. 

— Mulţumesc. Au avut nevoie de două săptămâni pentru 
a-mi lua urma. Fratele Iltis şi oamenii lui au dat buzna în Casa 
Ordinului cu un mandat de arestare semnat de rege. Fratele Iltis nu 
este bărbatul cel mai blând, așa cum ai remarcat, şi a fost încântat 
să-mi explice în amănunt ce mă aştepta în Temniţa-neagră. Am stat 
trează toată noaptea, ascultând zbieretele din jur. Când s-a deschis 
uşa celulei aproape că am leșinat de frică, dar era prinţesa Lyrna 
cu haine de schimb şi cu un ordin semnat de rege pentru a trece în 
custodia ei. 

Lyrna... Mă-ntreb ce stratagemă mai ascunde și manevra asta? 

— În cazul ăsta, îi sunt îndatorat. 

— Şi eu la fel. Rareori întâlneşti suflete așa bune și curajoase. 
Ea s-a îngrijit să am tot ce-mi trebuia: o odaie frumoasă numai a 
mea, cărţi şi pergamente. Am petrecut multe ore împreună, stând 
de vorbă în grădina ei secretă. Părerea mea este că se simte singură. 
Când am plecat în urma chemării tale, a izbucnit în plâns. Apropo, 
m-a rugat să-ţi transmit salutările cele mai călduroase. 

— Frumos din partea ei, comentă Vaelin, apoi schimbă subiec- 
tul. Ce ţi-a oferit Janus? Ştiu că trebuie să fi încercat să te prindă în 
vreo înţelegere. 

— Nu l-am întâlnit decât o singură dată. Căpitanul Gărzii, 
Smolen, m-a dus în cabinetul lui. Prin cetate și palat umbla zvonul 

că regele nu era tocmai sănătos şi am văzut-o limpede în culoarea 
cenușie a pielii lui și în felul cum îi atârna carnea pe oase. Probabil 
că-i bătrâneţea, la care s-a adăugat vreo boală mistuitoare. M-am 
oferit să-l examinez, însă mi-a spus că avea destui doftori. După 
aceea m-a privit fix câteva momente şi mi-a pus o singură între- 
bare. După ce i-am răspuns, a râs și i-a spus căpitanului să mă ducă 
înapoi în apartamentele prinţesei Lyrna. A fost un râs trist, plin de 
regret. 

— Ce te-a întrebat? 

Ea se ridică în genunchi, cearșafurile căzură, dezvelindu-i-tru- 
pul subțire, ochii îi străluciră și bărbatul își dădu seama că plângea. 

— M-a întrebat dacă te iubeam. l-am răspuns că da, te iubeam. 
Şi te iubesc. Mâinile ei îi atinseră chipul cu degete tremurătoare. Te 
iubesc. Ar fi trebuit să fi plecat cu tine atunci când mi-ai cerut, cu 
atâţia ani în urmă. 

În dimineaţa în care Vaelin se trezise din agonia tratamentu- 
lui, după Masacrul Aspectelor, după ce ea îi salvase viața. 

— Crezusem c-a fost un vis.. 

— Atunci a fost un vis pe care l-am împărtășit. Palmele i se 
opriră în mijlocul mângâierii şi tonul îi deveni pe neașteptate 
șovăitor. Un vis pe care încă îl putem împărtăși. De acum eu nu 
mai am ce căuta în Tărâm și există o lume întreagă pe care n-am 
văzut-o. Am putea s-o vedem împreună. Poate să găsim un loc unde 
nu există nici regi şi nici războaie, unde oamenii nu se omoară între 
ei pentru credinţe, zei și bani. 

Bărbatul o trase aproape, o cuprinse în brațe, se bucură de 
căldura trupului ei și-i inspiră parfumul părului. 

— Există ceva ce trebuie să fac aici. Ceva care trebuie să se 
întâmple neapărat. 

O simţi încordându-se. 

— Dacă vorbeşti despre câştigarea acestui război, atunci tre- 
buie să știi că-i o speranţă deșartă. Imperiul se întinde pe mii de 
kilometri, din deșert până la munţii îngheţaţi, iar locuitorii lui sunt 

mai mulți decât stelele de pe cer. Dacă vei învinge o oaste, poţi să fii 
sigur că împăratul va trimite alta, apoi alta. 

— Nu, nu vorbesc despre război, ci despre o misiune care mi-a 
fost încredinţată de Aspectul meu. Şi nu pot fugi de ea, deși aş dori. 
Când se va termina, visurile noastre ne vor aparţine numai nouă. 

Sherin se lipi de el și buzele ei îi atinseră urechea, şoptind: 

— Făgăduiești? 

— Făgăduiesc. 

Spunea adevărul, îl spunea din tot sufletul și nu putea să 
înţeleagă de ce îl simţea ca pe o minciună. 

De pe hol se auzi un mârâit surd. Cu glasul înspăimântat în 
faţa copoiului-de-sclavi, Janril Norin îl strigă prin ușă. 

Sherin își acoperi gura cu palmele ca să-şi înăbușe râsul şi se 
strânse sub pături, iar Vaelin se întinse după pantaloni. 

— Ce este? întrebă el deschizând ușa. 

— Milord, la poartă este un alpiran care cere să ieși și să te 
lupţi cu el. Privirea lui Janril lunecă de pe chipul lui Vaelin, pen- 
tru a trage cu ochiul prin odaie înapoia lui, apoi se fixă asupra 
Scrijelitului, care continua să mârâie. Căpitanul Antesh s-a oferit 
să-l săgeteze, însă Fratele Caenis s-a gândit că poate îl dorești viu. 

— Cum arată alpiranul acesta? 

— Voinic și cu păr înspicat, în straie ca ale călăreţilor cu care 
ne-am luptat pe plajă. Pare bolnav și se clatină în șa. Cred c-a 
umblat prea mult prin deșert. 

— De câţi oameni este însoțit? 

— De niciunul, milord. Este singur, dacă îţi vine s-o crezi. 

— Spune-i Fratelui Frentis să adune trupa de cercetași și 
anunţă-l pe Fratele Caenis că voi veni direct acolo. 

— Da, milord. 

Vaelin închise uşa și începu să se îmbrace. 

— O să te lupţi cu el? întrebă Sherin ieșind de sub pătură. 

— Ştii bine că nu. Îşi puse cămaşa şi se aplecă s-o sărute. Vreau 
să faci ceva pentru mine. 

Căpitanul Neliesen Nester Hevren stătea gârbovit în șa, cu o 
oboseală nefericită întipărită pe chipul nebărbierit. Cu toate aces- 
tea, când poarta se deschise și-l zări pe Vaelin, vlăguirea lui evi- 
dentă fu înlocuită de mulțumire încruntată. 

— Ai găsit curajul să mă-nfrunţi, bărbatule din miazănoapte? 
strigă el pe măsură ce Vaelin se apropia. 

— N-am avut de ales, fiindcă oamenii mei începeau să-și 
piardă respectul faţă de mine. Privi pe lângă căpitan, spre deşert. 
Unde îţi este oastea? 

— Proşti conduşi de un laş! scuipă Hevren. N-aveau curaj 
pentru ce trebuie făcut aici. Blestema-l-ar zeii pe Everen, lepădă- 
tură născută-n pustiu! Împăratul îi va lua capul. Îl fixă pe Vaelin 
cu o uitătură de ură neînfrânată. Dar mai întâi îţi voi lua eu capul, 
Ucigaș al Speranţei! 

Vaelin încuviinţă scurt. 

— Cum dorești. Vrei să descaleci sau vrei să spui că te-ai bucu- 
rat de un avantaj necinstit? 

— N-am nevoie de niciun avantaj. 

Hevren se lăsă să lunece din șa cu dificultate, nisipul deşertului 
i se scurse de pe veșminte şi calul fornăi ușurat. Vaelin bănuia că 
alpiranul era de multe zile în şa și observă că genunchii i se înmu- 
iară pentru o clipă înainte de a se îndrepta. 

— Poftim, rosti el. Luă plosca de pe umăr, îi scoase dopul şi 
bău un gât. Domolește-ţi setea, pentru ca oamenii să nu zică după 
aceea că eu m-am bucurat de vreun avantaj. 

Astupă plosca şi i-o aruncă lui Hevren. 

— N-am nevoie de nimic de la tine, replică alpiranul, însă 
Vaelin văzu cum îi tremura mâna cu care prinsese plosca. 

— Atunci rămâi aici și putrezeşte, zise el şi se întoarse să plece. 

— Stai! Hevren scoase dopul și bău cu înghiţituri mari până 
deșertă plosca, apoi o azvârli în lături. Gata cu vorbăria, Ucigaş al 
Speranţei! 

Îşi trase sabia din teacă, își propti picioarele într-o postură de 
luptă şi-şi șterse repede sudoarea de pe frunte. 

— Îmi pare rău, căpitane, spuse Vaelin. Îmi pare rău pentru 
Speranţă, îmi pare rău de venirea noastră aici şi-mi pare rău că nu-ți 
pot dărui moartea după care flămânzeşti. 

— Am zis gata cu vorbăria! 

Hevren făcu un pas înainte, ridică sabia ca să atace, apoi se 
opri şi clipi buimnăcit, iar ochii i se înceţoșară. 

— Două părţi valeriană, o parte rădăcina-coroanei și un vârf 
de mușeţel, care să ascundă gustul. Vaelin ridică dopul ploștii pe 
care o schimbase cu cea care conţinea poţiunea adormitoare a lui 
Sherin. Iertare. 

— Eşti... Hevren se împletici câţiva paşi înainte, după care se 
nărui. Nu! mormăi el disperat, străduindu-se să se ridice. Nu... 

Se mai zbătu o vreme dând din braţe și picioare, după aceea 
rămase nemișcat. 

— Găsiţi-i un loc confortabil, dar sigur, se adresă Vaelin 
soldaților nilsaelini de la poartă, și aveţi grijă să-i luaţi toate armele. 

Frentis sosi cu cercetașii şi se opriră sub arcada corpului de 
gardă. 

— Nu pare să fi fost cine ştie ce luptă, comentă el privindu-i pe 
nilsaelinii care transportau trupul lipsit de cunoştinţă al lui Hevren. 

— Cât a fost necesar, replică Vaelin. Armata lui nu se zărește 
nicăieri. Mergeţi spre apus și vedeţi dacă-i puteţi găsi urma. 

— Crezi că se-ndreaptă către Untesh? 

— Fie într-acolo, fie înapoi, spre Marbellis. Nu staţi mai mult 
de o zi și nu riscaţi nimic. Dacă sunteţi observați, reveniţi imediat 
în cetate. 

Frentis aprobă din cap și-și îndemnă calul înainte, iar cercetașii 
îl urmară îndeaproape. Vaelin îi privi îndepărtându-se către apus 
și încercă să ignore trilul slab de neliniște al cântecului sângelui. 


Noaptea sosi fără niciun semn din partea lui Frentis. Vaelin 
aşteptă în vârful corpului de gardă al porţii şi privi peste deșert, 
minunându-se din nou de limpezimea cerului din acel loc, de 
abundența de stele ce licăreau deasupra nisipului negru ca noaptea. 

— Îşi faci griji în privinţa lui. 

Sherin apăru lângă el şi degetele ei îl atinseră scurt pe dosul 
palmei, apoi își încrucişă braţele sub mantie. 

— Este Fratele meu, răspunse bărbatul. Căpitanul mai 
doarme? 

— Ca un prunc. Este pe cât de bine poate fi cineva care a petre- 
cut multe zile în deşert cu apă puţină. 

— Să nu te apropii prea mult de el când se va trezi, pentru că 
va fi furios. 

— Te urăşte enorm. Glasul ei era încărcat de regret. Toţi te 
urăsc, toţi oamenii aceștia, în ciuda celor ce ai făcut pentru ei... 

— L-am ucis pe succesorul la Coroana Imperiului lor și le-am 
adus o oaste străină în cetate. Se prea poate ca tot eu să fi adus şi 
Mâna Roșie. N-au decât să mă urască, o merit. 

Femeia se apropie și privi precaut spre santinela din apropiere, 
care părea extrem de preocupată de aspectul unghiilor sale. 

— Pietrarul se vindecă bine, însă somnul îi'este agitat şi arsu- 
rile încă îi cauzează dureri. I le-am domolit pe cât am putut, totuşi 
continuă să delireze în somn şi să vorbească în graiuri pe care nu 
le-am auzit niciodată, dar şi în limba noastră. Se uită la el istoditor. 
Unele dintre lucrurile pe care le spune... 

Vaelin arcui o sprânceană. 

— Da? 

— Vorbeşte despre un cântec, despre cântăreţi, despre un lup 
viu cioplit din piatră, despre o femeie rea și ucigaşă, dar și despre 
tine, Vaelin. Poate că nu sunt decât simple bâiguieli, amăgiri şi vise 
născute din soporifice și dureri, însă mă sperie. Și ştii bine că eu nu 
mă sperii cu ușurință. 

El o cuprinse cu braţul după umeri şi o trase aproape, igno- 
rându-i uitătura de alarmă spre santinelă. 

— Ce mai contează acum? o întrebă. 

— Poziţia ta, rolul tău aici... 

— N-au decât să se răzvrătească și să mă-nlăture, dacă asta 
doresc. 

Îşi ridicase glasul, încât să poată fi auzit, deşi santinela era 
acum profund interesată de a privi oriunde altundeva, numai spre 
ei, nu. Dacă Vaelin se pricepea cât de cât la bârfele soldăţești, era 
sigur că până dimineaţă zvonul avea să circule prin toate dormitoa- 
rele. Constată că nu-i păsa deloc. 

— Termină! 

Sherin i se smulse din braţe, îmbujorată, dar în același timp 
stăpânindu-și un râset. 

Santinela îşi drese glasul şi Vaelin se întoarse și o văzu arătând 
către deșert. 

— Se întoarce trupa, milord. 

Porţile se deschiseră, lăsându-i să intre pe cercetașii care ară- 
tau vlăguiţi. Vaelin simţi imediat un fior de alarmă, întrucât Frentis 
nu era printre ei. 

— Oastea alpirană se afla la cincisprezece kilometri de Untesh 
când am descoperit-o, milord, explică sergentul Halkin, locţiitorul 
lui Frentis. Fratele Frentis a decis să pornească înainte și să-l aver- 

-tizeze pe prințul Malcius asupra pericolului. Ne-a ordonat să ne 
întoarcem şi să te anunţăm. 

Vaelin o strânse scurt de mână pe Sherin, apoi porni către graj- 
duri, strigând peste umăr: 

— Trimiteţi-i la mine pe Fraţii Barkus şi Caenis! 

CAPITOLUL 10 


— Asta este, rosti Barkus. 
— Isteţ, murmură Caenis. Se pare că l-am desconsiderat pe alpi- 
ranul acesta. 

O coloană groasă de fum se ridica din cetatea Untesh, mân- 
jind cerul dimineţii. Sute de trupuri presărau pământul dinaintea 
zidurilor, acolo unde scările de asalt ajungeau până la metereze 
aidoma unor stive de lemne suprapuse. Prin fum, Vaelin putea zări 
un stindard care pocnea în vânt, două săbii negre încrucișate pe 
fundal roşu, acelaşi pe care-l văzuse în oază. Lordul Bătăliilor alpi- 
ran evitase asediul de durată şi preferase un asalt cu toate forţele, 
acceptând pierderi teribile pentru a cuceri cetatea. Untesh căzuse. 
Malcius și Frentis erau fie morţi, fie capturați. 

Sunt un ucigaș... . 

— N-ar trebui să le spunem oamenilor, zise Caenis. ‘Efectul 
asupra moralului... 

— Nu, îl opri Vaelin. Le vom spune adevărul. Ei știu că nu-i voi 
minți. Încrederea este mai importantă decât frica. i 

— El ar fi putut scăpa, sugeră Barkus, deși cu un ton lipsit de 
convingere. Poate că s-a îmbarcat pe o corabie. 

Vaelin închise ochii și se strădui să-și calmeze gândurile, 
încercând să trimită cântecul sângelui departe, așa cum făcuse 
când îl pierduse pe Dentos în furtuna de nisip. Nota era egală, fără 
tremur, şi nu găsi niciun răspuns. 

— Nu-i aici, şopti el şi speranţa îi înflori în inimă. 

Îi trecuse prin minte gândul pe jumătate nebunesc de a 
aștepta căderea nopţii, după care să găsească o cale de a trece peste 
ziduri pentru a-l căuta pe Frentis printre morți, răniţi şi prizonieri, 
deși era pe deplin conştient că rezultatul cel mai probabil ar fi fost 
o moarte iute. Dar dacă nu-i aici, unde este? Nu l-ar fi părăsit pe 


prinţ. 

— Inamici, rosti Caenis arătând câmpia din faţa cetăţii unde o 
trupă de călăreţi ridica un nor des de praf, palopând spre poziţia lor. 

— Nu pot fi mai mulţi de o duzină. Barkus îşi trase securea de 
la oblânc și desfăcu apărătorile din piele ale tăișurilor. O modestă 
compensație pentru prinţ și Fratele nostru. 

— Nu. Vaelin trase de frâul lui Scuipă-rău şi-l întoarse. Să 
plecăm. 


Mai trecu o lună în așteptarea furtunii. Vaelin îi antrenă dur pe 
soldaţi, până cădeau din picioare de oboseală, asigurându-se că toţi 
îşi ştiau locurile pe metereze, erau în formă și îndeajuns de iscusiţi 
pentru a supravieţui măcar primului asalt. Spre surprinderea lui, 
amestecul lor de frică şi respect se menţinu și nu existară dezertări, 
nici chiar după ce Barkus reveni dintr-o misiune de recunoaştere la 
Marbellis şi aduse vestea că și cetatea aceea căzuse. 

— Este aproape o ruină, povesti Fratele voinic descălecând. 
Zidurile au fost sparte în șase locuri, jumătate din case au fost dis- 
truse de foc și am pierdut numărul alpiranilor campați în jurul 
cetăţii. 

— Prizonieri? întrebă Vaelin. 

Chipul de obicei voios al Fratelui său era complet posomorât. 

— Pe ziduri erau ţepușe, foarte multe, și în fiecare era înfipt 
un cap. Dacă au cruțat pe cineva, eu nu i-am văzut. 

Lordul Bătăliilor... Alucius... Maestrul Sollis... 

— Ce proști am fost să-l lăsăm pe bătrânul ticălos să ne trimită 
aici, rosti Barkus. 

— Odihnește-te, îi spuse Vaelin. 

Nopțile, Sherin venea la el și făceau dragoste; găseau o bine- 
cuvântată ușurare în intimitate şi după aceea stăteau îmbrăţișaţi pe 
întuneric. Uneori ea plângea, cu suspine înfundate, zguduitoare, pe 
care încerca să le ascundă. 

— Gata, gata, îi șoptea bărbatul. Totul se va termina în curând. 

După un timp, suspinele ei încetau și se lipea de el, acope- 
rindu-i faţa cu buzele, cu disperare. Ca toţi din cetate, Sherin ştia 

ce va urma. Alpiranii aveau să treacă peste ziduri ca un talaz, iar el 
şi toţi ceilalți soldaţi ai Tărâmului aveau să moară acolo. 

— Putem pleca, îl imploră ea într-o noapte. În port încă mai 
sunt corăbii. Putem pleca oriunde ne-ar duce. 

Mâna lui îi mângâie fruntea netedă, curba fină a obrazului și 
linia elegantă a bărbiei. Era minunat să-i atingă faţa, s-o simtă înfi- 
orându-se sub degetele lui înainte ca o văpaie caldă să-i avanseze 
peste piele. 

— Amintește-și făgăduiala pe care ţi-am făcut-o, iubirea mea, 
îi răspunse și-i şterse cu degetul mare o lacrimă din colţul ochiului. 

Făcea turul zidurilor în dimineaţa următoare, când Caenis îl 
anunţă că de port se apropiau corăbii ale Tărâmului. 

— Câte sunt? 

— Aproape patruzeci. Fratele lui nu părea surprins de întor- 
sătura evenimentelor. Ideea că regele i-ar fi lăsat să piară fără să 
le ofere vreun sprijin nu părea să-i fi trecut prin minte. Primim 
întăriri! 


— Circulă zvonuri..., rosti Caenis pe când aşteptau pe chei, 
privind prima corabie care trecea de dig și pătrundea în port. Tenul 
lui era stingherit, dar decis. Despre Sora Sherin...: A 

Vaelin ridică din umeri. 

— N-au decât să circule. Nu pot spune c-am fi fost discreți. Se 
uită la Caenis și-și regretă frivolitatea faţă de stânjeneala Fratelui 
său. O iubesc. 

Caenis îi evită privirea şi vorbi pe ton apăsat. 

— Potrivit dogmelor Credinței, tu nu mai ești acum Fratele 
meu. 

— Excelent! N-ai decât să mă destitui. Îţi voi preda bucuros 
cetatea asta. 

— Funcţiile de Lord Mareşal al regimentului şi comandant 
al acestei garnizoane ţi-au fost date de rege, nu de Ordin. Eu nu 
am nicio putere ca să te destitui. Tot ce pot face este să-i raportez 
Aspectului... abaterea ta, pentru a fi judecată. 

— Dacă voi mai trăi pentru a fi judecat. 

Caenis arătă corabia care se apropia. 

— Primim întăriri. Regele nu ne-a uitat. Cred că vom mai 
supravieţui o vreme. 

Vaelin putea zări în depărtare restul flotei care se legăna leneș 
pe valuri. De ce au rămas acolo? se întrebă el, după care înţelegerea 
îl fulgeră când corabia ajunse încă şi mai aproape și văzu că nu 
era deloc afundată în apă. Nava aceea nu aducea nici întăriri, nici 
provizii. 

Mateloţii aruncară funii către soldaţii de pe chei, corabia 
amară şi o pasarelă fu întinsă de la bord. Vaelin se așteptase să 
coboare vreunul dintre mareșalii bătrâni ai Străjii Tărâmului şi 
fu surprins să vadă o siluetă în veşmintele scumpe ale nobilimii 
din Tărâm, care păși legănat de pe corabie spre mal. Avu nevoie de 
câteva clipe pentru a-şi reaminti numele bărbatului aceluia: Kelden 
Al Telnar, cândva dregător al Lucrărilor Regale. Cel care-l urma pe 
Al Telnar se potrivea mai degrabă așteptărilor sale; era înalt și sim- 
pla îmbrăcat în straie alb-albastre, cu barba atent ferchezuită și 
pielea întunecată ca mahonul. 

— Bună ziua, lord Vaelin, se înclină Al Telnar când Vaelin îna- 
intă pentru a-i saluta. 

— Bună ziua, milord. 

— Ți-l prezint pe lordul Merulin Nester Velsus, Mare Acuzator 
al Imperiului alpiran, actualmente ambasador la Curtea regelui 
Janus. 

Vaelin făcu o plecăciune către bărbatul înalt. 

— Acuzator, da? 

— Traducerea lasă de dorit, răspunse Merulin Nester Velsus 
vorbind aproape perfect graiul din Tărâm; tonul îi era rece și ochii 
îl cercetau pe Vaelin, scrutător, ca un animal de pradă. Mai precis, 
eu sunt Instrumentul Justiției împăratului. 

Vaelin nu fu sigur de ce începu să râdă, dar se opri abia după 
mult timp. În cele din urmă, se stăpâni şi se răsuci spre Al Telnar. 

— Să înţeleg că ai un ordin regal pentru mine? 

— Ordinele îţi sunt clare, milord? 

Al Telnar era nervos; o peliculă fină de transpirație îi strălucea 
pe buza superioară, iar mâinile îi erau strâns încleştate pe masă 
în faţa sa. Totuşi, satisfacția lui de a fi implicat într-un moment 
de asemenea importanţă părea să depăşească orice temeri ar fi 
nutrit în privinţa înmânării ordinelor unui bărbat renumit şi atât 
de periculos. 

Vaelin încuviinţă. G 

— Foarte clare. 

Se aflau în sala de consiliu din Ghilda Neguțătorilor, în care 
se mai găsea doar Marele Acuzator alpiran. Lipsa altor martori îl 
iritase pe Al Telnar, care se interesase unde putea fi găsit un scrib 
pentru a consemna cele petrecute. Vaelin nu se sinchisise să-i 
răspundă. 

— Am porunca regelui în scris, urmă Al Telnar și scoase o 
tolbă din piele, din care extrase un teanc de hârtii cu pecetea regală. 
Dacă vrei să... 

Vaelin clătină din cap. 1. 

— Am auzit că regele nu-i tocmai sănătos. El personal ţi-a 
înmânat ordinele acestea? 

— Nu tocmai. Prințesa Lyrna a fost numită Șambelan... până 
îşi va reveni regele, desigur. 

— Boala nu-l împiedică să transmită însă ordine? 

— Prințesa Lyrna mi s-a părut o fiică foarte conștiincioasă şi 
ascultătoare, răspunse lordul Velsus. Dacă poate fi o mângâiere, 
am observat o şovăială considerabilă în maniera ei când a anunţat 
ordinele regelui. 

Vaelin nu izbuti să-şi mascheze un chicot. 

— Ai jucat vreodată Keschet, milord? 

Velsus miji ochii, buzele i se răsfrânseră furioase și se aplecă 
peste masă. 

— Nu pricep înţelesul cuvintelor tale, sălbatic ignorant, şi nici 
nu mă interesează. Regele tău ţi-a transmis porunca lui, îi vei da 
ascultare sau nu? 

— Ăăă, îşi drese glasul Al Telnar. Prinţesa Lyrna m-a rugat 
să-ţi transmit şi veşti despre tatăl tău, milord. Se înfioră înaintea 
fulgerelor din privirea pe care Vaelin o abătu asupra sa, totuși 
urmă curajos: Se pare că nici el nu se simte bine... diversele boli 
ale bătrâneţii, mi s-a spus. În acelaşi timp însă ea a dorit să te 
asigure că face tot ce poate pentru a-l ajuta. Şi speră s-o facă în 
continuare. 

— Ştii de ce ea te-a ales pe tine, milord? îl întrebă Vaelin. 

— Presupun că a recunoscut valoarea serviciilor pe care i 
le-am adus... 

— Te-a ales pe tine, fiindcă Tărâmul nu va pierde nimic dacă 
te voi ucide. Reveni către alpiran. Așteaptă afară. Am treburi cu 
lordul Velsus. 

Rămas singur cu Marele Acuzator alpiran, simţi ura bărbatu- 
lui ca pe un foc; ochii aproape că-i ardeau. Poate că Al Telnar era 
încântat de importanţa momentului, dar Vaelin putea să vadă că 
lordului Velsus nu-i păsa de istorie, ci doar de justiţie. Sau era vorba 
despre răzbunare? 

— Mi s-a spus că a fost un om bun, rosti el. Speranţa... 

Ochii lui Velsus fulgerară și glasul îi era un şuier răgușit. 

— N-ai putea înţelege niciodată măreţia și importanţa omului 
pe care l-ai ucis, însemnătatea uriașă a ceea ce ne-ai răpit. 

Vaelin își aminti şarja stângace a bărbatului în armură albă, 
indiferența orbească faţă de propria siguranţă când galopase către 
moarte. Aceea fusese măreție? Curaj, desigur, şi poate că bărbatul 
se aşteptase ca bunăvoința legendară a zeilor să-l protejeze. În tot 
cazul, frenezia bătăliei nu lăsa loc pentru admiraţie sau reflecţii. 
Speranţa fusese pur şi simplu un inamic care trebuia ucis. Vaelin 
regreta fapta, însă nu putea descoperi nici urmă de vinovăţie în 
memorie, iar cântecul sângelui tăcuse mereu în privinţa aceea. 

— Am început războiul acesta cu patru Fraţi, i se adresă el lui 
Velsus. Acum unul este mort, iar celălalt dispărut în ceţurile lupte- 
lor. Cei doi care au rămas... 

Glasul i se stinse. Cei doi care au rămas... 

— Nu-mi pasă deloc de Fraţii tăi, replică Velsus. Mila împăra- 
tului înseamnă o adevărată agonie pentru mine. Dacă mi-ar fi stat 
în putere, i-aș fi jupuit de vii pe toţi soldaţii tăi şi i-aș fi mânat în 
deșert să fie pradă vulturilor. 

Vaelin îl privi drept în ochi. 

— Dacă va exista cea mai mică încercare de a nu respecta 
libera trecere a oamenilor mei... 

— Porunca împăratului a fost dată, scrisă și autentificată de 
martori. Ea nu poate fi încălcată. 

— Ar fi împotriva voinţei zeilor? 

— Nu, ci împotriva legii. Noi suntem un Imperiu al legilor, 
sălbaticule. Legi care-i leagă până și pe cei mai de seamă dintre noi. 
Porunca împăratului a fost dată. 

— Atunci se pare că n-am de ales decât să-mi pun încrederea 
în ea. Cer să se consemneze că guvernatorul Aruan n-a oferit niciun 
fel de ajutor trupelor mele în timpul șederii noastre aici. În tot acest 
timp el a rămas slujitorul loial al Imperiului. i 

— Sunt sigur că guvernatorul va depune propria mărturie. 

Vaelin încuviinţă din cap. 

— Prea bine atunci. Se ridică de la masă. Mâine în zori, la un 
kilometru spre miazăzi de poarta principală. Bănuiesc că în apro- 
piere există trupe alpirane care-ţi așteaptă ordinele. Ar fi mai bine 
dacă ai petrece noaptea cu ele. 

— Dacă crezi că-ţi voi îngădui să-mi scapi din ochi până 
când... 

— Vrei să te alung cu biciul din cetate? 

Tonul lui fusese blând, dar ştia că alpiranul îi putea auzi 
sinceritatea. 

Trăsăturile lui Velsus tremurară, amestecând furia și frica. 

— Ştii ce te aşteaptă, sălbaticule? Când vei fi al meu... 

— Eu trebuie să mă încred în cuvântul împăratului tău. Tu va 
trebui să te-ncrezi în cuvântul meu. Vaelin se întoarse către ușă. În 
arestul nostru se găsește un căpitan al Gărzii Imperiale. O să-i cer 
să-ţi fie escortă. Te rog să părăsești cetatea în mai puţin de o oră. 
Și-l poţi lua cu tine pe lordul Al Telnar. 


Îi adună pe toți soldaţii în piaţa principală, cavaleri și scutieri 
renfaelini, arcași cumbraelini, nilsaelini şi Straja Tărâmului, toţi 
înșiruiţi și aşteptându-i cuvintele. Nu-i plăcuse niciodată să țină 
discursuri și nu vedea rostul preambulurilor. 

— Războiul s-a terminat! le spuse, suit pe o căruţă și îndrep- 
tându-și glasul către rândurile din spate, astfel ca toţi să-l audă 
clar. Acum trei săptămâni, Maiestatea Sa regele Janus a semnat un 
tratat cu împăratul alpiran. Am primit ordinul de a părăsi cetatea 
şi a reveni în Tărâm. Corăbiile vor intra în port, pentru a ne duce 
acasă. Veţi porni spre docuri pe companii, luându-vă doar raniţele 
şi armele. Niciun bun alpiran nu va fi luat din cetate, iar încălcarea 
acestui ordin va fi pedepsită imediat cu moartea. Îi privi scurt și nu 
auzi urale, nu văzu bucurie, ci doar uşurare surprinsă pe aproape 
toate chipurile. În numele regelui Janus, vă mulțumesc pentru ser- 
viciile aduse. Pe loc repaus și așteptați ordinele. 

— S-a terminat într-adevăr? întrebă Barkus după ce Vaelin 
cobori de pe căruţă. 

— Da. 

— Ce l-o fi făcut pe bătrânul prostănac să cedeze? 

— Prinţul Malcius este mort în Untesh, grosul armatei a fost 
distrus în Marbellis şi în Tărâm clocotesc necazuri. Presupun că 
doreşte să păstreze cât poate de mult din armată. 

Îl văzu pe Caenis stând retras, poate singurul care nu-și alătu- 
rase glasul vacarmului de exclamaţii de ușurare. Chipul slăbănog 
al Fratelui său exprima buimăceală și ceva ce putea fi descris doar 
ca durere. 

— Se pare că nu va mai exista un Tărâm Unificat mai mare, 
rosti Vaelin pe un ton blând. 

Privirea celuilalt era îndepărtată, de parcă ar fi fost pierdut în 
șoc. 

— El nu greşește, rosti Caenis încetișor. El nu greșește 
niciodată... 

— Mergem acasă! Vaelin își puse palmele pe umerii lui și-l 
scutură uşor. În două săptămâni vei fi înapoi în Casa Ordinului. 

— La naiba cu Casa Ordinului! pufni Barkus. O să mă-ndrept 
spre taverna cea mai apropiată de port, unde am de gând să rămân 
până când toată porcăria asta sângeroasă va deveni doar un vis urât. 

Vaelin îi prinse pe amândoi de mâini. ' 

— Caenis, spuse el, compania ta se va îmbarca pe prima cora- 
bie. Barkus, tu pe a doua. Eu mă voi ocupa de menţinerea ordinii 
până la îmbarcarea tuturor. 


Lordul Al Telnar alese să ia prima corabie spre casă, în loc să 
aștepte apogeul momentului aceluia istoric și chipul îi era încre- 
menit de neplăcere când Vaelin îl opri înainte să urce pe pasarelă. 

— Până nu ajungeţi în Tărâm, să nu-i spui nimic Fratelui meu 
despre tratat. 

Îl privi pe Caenis, care stătea tot posac la prova corabidi sale. 
Toţi pierduseră mai mult decât ar fi trebuit în războiul acesta, pri- 
eteni și fraţi, însă Caenis îşi pierduse autoamăgirile, visul despre 
măreţia lui Janus. Se întrebă dacă dezamăgirea aceea nu se va pre- 
schimba în ură, când va auzi toate detaliile tratatului. 

— Cum dorești, milord, răspunse scurt Al Telnar. Mai există 
ceva sau pot să plec? 

Vaelin simţi că ar fi trebuit să-i transmită un mesaj Lyrnei, 
dar descoperi că nu avea nimic de spus. Tot așa cum nu putea simţi 
vinovăţie pentru uciderea Speranţei, fu surprins să afle că nu mai 
simţea mânie nici faţă de prinţesă. 

Se trase într-o parte și-l lăsă pe Al Telnar să se îmbarce, apoi 
îl salută din braţ pe Caenis în timp ce pasarela fu ridicată la bord 
şi corabia se îndepărtă de chei. Caenis îi răspunse printr-un gest 
similar, scurt şi neatent, după care întoarse spatele. 

— La revedere, Frate, murmură Vaelin. 

Barkus plecă următorul, îndemnându-şi oamenii să urce în 
corabie cu zbierete şi imprecaţii ce nu izbuteau să ascundă privi- 
rea bântuită pe care o căpătaseră ochii lui după întoarcerea de la 
Marbellis. 

— Mai repede, putorilor! Târfele şi hangii n-o s-aștepte pe 
vecie! Masca îi lunecă aproape complet când Vaelin se apropie şi 
chipul îi era încordat, luptându-se să-și stăvilească lacrimile. Tu 
nu vii, așa-i? 

Vaelin surâse și scutură din cap. 

— Nu pot. 

— Sora Sherin? 

El încuviinţă. 

— O corabie așteaptă să ne ducă în Apusul Îndepărtat. 
Ahm-Lin cunoaște un colțişor liniştit din lume unde să putem trăi 
în pace. 

— „Pace“... Mă-ntreb cum o fi asta. Crezi c-o să-ţi placă? 

“ Vaelin izbucni în râs. 

— Habar n-am. 

Îi întinse mâna, însă Barkus o ignoră şi-l strânse într-o îmbră- 
țişare strivitoare. 

— Ai vreun mesaj pentru Aspect? întrebă el după aceea, 
retrăgându-se. 

— Doar că am decis să părăsesc Ordinul. Poate să păstreze 
monedele. 

Barkus încuviinţă din cap, îşi legănă în mână securea teribilă 
și urcă pasarela fără să mai privească îndărăt. Pe când corabia se 
îndepărta, rămase nemișcat pe puntea de la prova ca una dintre 
statuile lui Ahm-Lin, un războinic măreț şi nobil încremenit în 
piatră. Vaelin avea să prefere să și-l amintească mereu aşa în anii 
ce urmară. 

Vaelin stătu pe chei și-i privi pe toţi cum se îmbarcară. Lordul 
Al Trendi! își mână regimentul pe corăbii sub un potop de insulte 
stridente și-i oferi doar o plecăciune scurtă înainte de a se urca el 

însuși la bord. Se părea că nu-l iertase pentru că respinsese ocazia 
de a profita de pe urma războiului. Nilsaelinii contelui Marven se 
năpustiră pe corăbii cu frenezie ţanţoșă, iar câţiva răcniră saluturi 
de rămas-bun glumeţe către Vaelin când porniră la drum. Contele 
însuși părea neobișnuit de voios; acum, după ce toate posibilităţile 
de glorie se destrămaseră, părea că nu mai avea motive pentru 
inamiciţie. 

— Am pierdut mai mulţi oameni în încăierările dintre soldaţi 
decât în bătălii, rosti el și-i întinse mâna lui Vaelin. lar pentru asta, 
milord, cred că Fieful meu îţi datorează mulţumiri. 

Vaelin îi scutură mâna. 

— Ce vei face în continuare? 

Marven strânse din umeri. 

— O să mă-ntorc la vânarea tâlharilor și-o să aştept următorul 
război. 

— Atunci iartă-mă dacă voi spera să ai o aşteptare lungă. 

Contele râse strâmb şi urcă pe corabia sa, acceptând o sticlă 
de vin de la soldaţii care cântau veseli când nava se desprinse de 
la țărm: 


Vântul deșertului suflă tare 
Pân-ajung la marea cea mare. 
Și peste valuri gonesc 

lubita să mi-o găsesc. 


Baronul Banders și cavalerii săi urcară încet pe corăbii, 
împovăraţi de greutatea armurilor demontate. Dintre toate contin- 
gentele, ei se manifestau în chipurile cele mai diverse: câţiva plân- 
geau sincer pierderea marilor armăsari de luptă ce trebuiseră lăsaţi 
în urmă, în vreme ce alţii erau evident beţi şi hohoteau asurzitor. 

— Sunt jalnici fără armuri şi cai, nu? întrebă Banders; armura 
lui cu rugină falsă fusese încărcată pe umerii unui scutier ghinio- 
nist, care se împletici de câteva ori înainte de a reuşi s-o descarce 
cu bine pe corabie. 

— Sunt nişte bărbaţi minunaţi, răspunse Vaelin. Fără ei, ceta- 
tea asta ar fi căzut și niciunul dintre noi nu ne-am mai fi întors 
acasă. 

— Asta-i adevărat. Sper să mă vizitezi, după ce revii în Tărâm. 
În conacul meu te va aştepta întotdeauna masa întinsă. 

— O voi face și chiar cu multă plăcere. Strânse mâna baronu- 
lui. Ar trebui să știi că Al Telnara adus detalii despre cele petrecute 
în Marbellis. Se pare că, după căderea zidurilor, Lordul Bătăliilor și 
alţi câțiva au izbutit să răzbată cu spada în mână până pe docuri. Cu 
totul, au reuşit să scape cam cincizeci de oameni. Lordul Theros nu 
s-a numărat printre ei, dar fiul lui a fost mai norocos. 

Banders râse aspru şi se încruntă. 

— Șobolanii găsesc întotdeauna o cale de scăpare. 

— lartă-mă că te-ntreb, baroane, totuși ce s-a întâmplat în 
Marbellis, ca să fii alungat de Lordul Fiefului? Nu mi-ai spus niciodată. 

— Când am intrat în cele din urmă în luptă, măcelul era teribil 
și nu se limita la soldaţii alpirani. Femei şi copii... Închise ochii și 
oftă adânc. l-am găsit pe Darnel și doi cavaleri ai lui siluind o fată 
lângă trupurile părinţilor ei. Copila nu putea să fi avut mai mult de 
treisprezece ani. l-am ucis pe cavaleri și încercam să-l scopesc pe 
Darnel, când m-a doborât ghioaga Lordului Fiefului. „Așa-i, mi-a 
zis el a doua zi, este o lepădătură, însă e singurul meu fiu“ De aceea 
m-a trimis la tine. 

— Ai grijă când te-ntorci pe domeniile tale. Lordul Darnel nu 
mi se pare un suflet iertător. 

Banders îi replică printr-un rânjet sinistru. 

— Nici eu nu sunt, Frate. 

Sergenţii Krelnik, Gallis și Janril Norin fură ultimii dintre 
Alergătorii-lupului care se îmbarcară. Vaelin dădu mâna cu toţi și 
le mulţumi pentru serviciile lor. 

— Încă n-au trecut zece ani, îi spuse lui Gallis, dar, dacă 
dorești să fii eliberat, îmi stă în putere s-o fac. 

— Ne revedem în Tărâm, milord! rosti Gallis, apoi îl salută 
impecabil și urcă la bord, urmat imediat de Krelnik şi Norin. 

Arcaşii cumbraelini fură ultimul contingent care sui pe corăbii. 
Vaelin se oferise să-i trimită înaintea renfaelinilor, de teamă că ei ar 
putea suspecta un perfid plan al Tăişului-beznei de a-i abandona 
în mâinile alpiranilor, însă Bren Antesh îl surprinsese, insistând că 
vor aştepta plecarea tuturor. Se gândise că exista posibilitatea unei 
ambuscade, fiindcă la urma urmelor rămăsese singur cu o mie de 
bărbaţi care-l considerau dușmanul zeului lor, dar toţi se îmbarca- 
seră fără probleme; majoritatea fic îl ignoraseră, fie încuviinţaseră 
din cap spre el cu respect temător. 

— Sunt recunoscători pentru vieţile lor, zise Antesh citindu-i 
gândurile, însă n-ar spune-o nici în ruptul capului. De aceea o voi 
spune eu. 

Se plecă adânc în faţa lui și Vaelin îşi dădu seama că era prima 
dată când o făcea. 

— Cu plăcere, căpitane. 

Antesh se îndreptă, se uită la corabia care-l aştepta, după aceea 
îl privi pe Vaelin. di 

— Aceasta este ultima corabie, milord. 

— Ştiu. 

Cumbraelinul arcui sprâncenele, când înţelese. (ES 

— Nu te mai întorci în Tărâm. 

— Am treabă altundeva. 

— N-ar trebui să mai zăbovești. Cei de aici nu-ți pot oferi 
decât o moarte urâtă. 

— Aşa se-ntâmplă cu Tăișul-beznei în profeție? 

— Nici pe departe. El este sedus de o vrăjitoare, care ajunge 
regină mulţumită puterii de a invoca focul din văzduh. Împreună, 
ei abat distrugeri teribile asupra lumii, până ce focul ei îl nimiceşte 
în zvârcolirile patimii lor păcătoase. 

— Cel puţin, am ce aştepta cu interes. Vaelin se plecă la rândul 
lui înaintea lui Antesh. Mult noroc, căpitane! 

— Trebuie să-ţi spun ceva, zise Antesh şi trăsăturile lui, de 
obicei senine, se înnegurară. N-am purtat dintotdeauna numele 
Antesh. Cândva am avut alt nume, unul pe care tu îl cunoști. 

Cântecul sângelui năvăli, nu ca un avertisment, ci precum un 
triumf limpede şi strident. 
— Spune-mi, rosti Vaelin. 


Arsurile lui Ahm-Lin se vindecaseră bine, dar cicatricele aveau 
să-i dăinuie pentru tot restul vieţii. O bucată mare de ţesut zbârcit 
şi decolorat îi păta partea dreaptă a feţei de la obraz până la gât, 
iar cicatrice la fel de hâde erau vizibile pe braţe și piept. Cu toate 
acestea părea la fel de binevoitor ca întotdeauna, deși tristeţea lui 
la auzul întrebării lui Vaelin fu evidentă. 

— Ea m-a salvat și m-a îngrijit, zise el. A face una ca asta... 

— Pentru soţia ta ai fi în stare s-o faci? întrebă Vaelin. 

— Eu îmi urmez cântecul. Şi tu? 

Vaelin îşi aminti nota pură şi triumfătoare a cântecului sânge- 
lui când îl ascultase pe Antesh. 

— Mai îndeaproape decât am făcut-o vreodată până acum. ÎI 
privi pe pietrar în ochi. O să faci ce-ţi cer? 

— Se pare că ambele noastre cântece sună la fel. 

Sherin ciocăni la uşă şi intră, aducând un castron cu supă. 

— Trebuie să mănânce, anunţă ea şi puse castronul lângă 
patul pietrarului, după care se întoarse către Vaelin. lar tu trebuie 
să mă ajuţi să împachetăm. 

Vaelin atinse ușor mâna lui Ahm-Lin în semn de mulţumire și 
o urmă pe femeie afară din odaie. Ea se mutase în încăperile Surorii 
Gilma din subsolul Casei Ghildei şi-şi sorta preocupată numeroa- 
sele sticluţe și cutiuţe cu leacuri. 

— Am izbutit să fac rost de un cufăr pentru lucrurile tale, i se 
adresă bărbatului, apoi se apropie de un raft şi începu să-i cerceteze 
conţinutul, alegând unele sticluţe și lăsându-le pe altele. 

— Nu am decât atât, răspunse el și scoase din mantie un 
pacheţel pe care i-l întinse: plăcuţele de lemn pe care i le adusese 
Frentis, înfășurate în eşarfa Sellei. Ştiu că nu-i mare zestre. 

Sherin desfăcu grijuliu eşarfa şi atinse cu degetele desenele ei 
complicate. 

— Măiestrită, într-adevăr. De unde o ai? 

— Un cadou de mulţumire din partea unei frumoase fecioare. 

— Ar trebui să fiu geloasă? 

— Nu prea. Este de cealaltă parte a lumii şi, bănuiesc, măritată 
cu un blond chipeș pe care l-am cunoscut amândoi. 

Sherin desfăcu plăcuţele din lemn. 

— Bujorii-iernii. 

— De la sora mea. 

— Tu ai o soră? Adică o soră de sânge? 

— Da. Am întâlnit-o o singură dată. Am vorbit despre flori. : 

Femeia se întinse şi-l prinse de mână, declanșându-i o 
nevoie copleșitoare pentru ea, atât de puternică și arzătoare, 
încât aproape că-l făcu să uite ce-l rugase pe Ahm-Lin, să-l uite pe 
Aspect, războiul și toată istoria aceasta tristă și scăldată în sânge. 
Aproape... 

— Guvernatorul Aruan pregătește corabia, dar mai avem 
de așteptat câteva ore, rosti el. Se apropie de masa unde își pre- 
gătea Sherin leacurile, se așeză şi desfăcu o sticlă de vin. Cred că 
asta-i ultima sticlă de cumbraelin roșu care a mai rămas în cetate. 
Ai vrea să ciocnești o cupă împreună cu un fost Lord Mareșal-al 
Regimentului 35 Pedeștri, Spadă a Tărâmului și Frate al celui de-al 
Şaselea Ordin? 

Ea ridică o sprânceană. 

— Mă întreb dacă nu cumva m-am împovărat cu un bețiv? 

Vaelin luă două cupe și le umplu cu vin. 

— Nu luăm decât o gură, femeie. 

— Da, milord, rosti ea simulând slugărnicia, apoi se așeză în 
faţa lui și luă o cupă. Le-ai spus? 

— Doar lui Barkus. Ceilalţi cred că mă voi îmbarca pe ultima 
corabie. 

— Să ştii că încă ne-am putea întoarce. Dacă războiul s-a 
sfârșit... 

— Tu acum nu mai ai ce căuta acolo. Chiar tu ai zis asta. 

— Pe de altă parte, tu pierzi foarte multe. 

Bărbatul se întinse peste masă și o prinse de mână. 

— Nu pierd nimic și câștig totul. 

Sherin surâse şi sorbi din vin. 

— lar misiunea aceea pe care ţi-a dat-o Aspectul tău ai 
terminat-o? 

— Nu tocmai. Va fi însă terminată când vom pleca de aici. 

— Mi-o poţi destăinui acum? Mi se va îngădui până la urmă 
să ştiu ce este? 

El o strânse ușor de mână. 

— Dece nu? 


Ziua aceea fusese rece, mai friguroasă ca de obicei, chiar pen- 
tru luna weslin. Aspectul Arlyn stătea pe marginea câmpului de 
instrucţie şi-l privea pe maestrul Haunlin predând mânuirea basto- 
nului unui grup de Fraţi novici. Judecând după vârstele lor și după 
numărul relativ mic, Vaelin aprecie că erau supraviețuitori din anul 
al treilea. În depărtare, nebunul maestru Rensial încerca să doboare 
de pe cai alt grup de băieţi şi tonurile lui ascuţite răzbăteau clar prin 
aerul îngheţat. 

— Bună ziua, Frate Vaelin, îl salută Aspectul. 

— Bună ziua, Aspect. Solicit găzduire pentru Regimentul 35 
Pedeștri în timpul lunilor de iarnă. 

La insistența lui Arlyn, devenise pentru ei un ritual să solicite 
oficial găzduire de fiecare dată când regimentul revenea la Casa 
Ordinului, o recunoaștere a faptului că, exceptând finanţarea și 
echipamentul, regimentul rămânea parte din Straja Tărâmului. 

— Se acordă. Cum a fost în Nilsael? 

— Rece. 

Petrecuseră aproape trei luni pe hotarul dintre Nilsael şi 
Cumbrael, urmărind o bandă sălbatică și fanatică de adoratori ai 
zeului, care se autointitulau Fiii Tăişului-adevărului. Unele dintre 
obiceiurile lor cele mai puţin plăcute erau răpirea și convertirea cu 
sila a copiilor nilsaelini, dintre care mulţi fuseseră supuși la diverse 
forme de abuzuri pentru a-i convinge, iar alţii fuseseră pur și simplu 

omorâţi când se dovediseră prea refractari sau dificili. Urmărirea 
prin ţinutul deluros şi văile din partea de miazăzi a Nilsaelului 
fusese grea, dar regimentul vânase banda cu asemenea ferocitate, 
încât abia dacă mai numărase treizeci de oameni când fusese final- 
mente încolţită într-o vâlcea adâncă. Sectanţii îi uciseseră imediat 
pe captivii pe care-i mai aveau, un frate și o soră, de opt, respectiv 
nouă ani, răpiți dintr-o gospodărie nilsaelină cu câteva zile în urmă, 
după care trăseseră cu arcurile în Alergătorii-lupului în vreme ce 
rostiseră rugăciuni adresate zeului lor. Vaelin îl lăsase pe Dentos 
și arcaşii lui să-i lichideze până la unul, fără nicio mustrare de 
conștiință. 

— Pierderi? întrebă Aspectul. 

— Patru morți şi zece răniţi. 

— Regretabil. Și ce ai aflat despre acești... cum le-ai spus... Fiii 
Tăişului-adevărului? 

— Ei se credeau discipolii lui Hentes Mustor, considerat de 
mulți cumbraelini întruparea Tăişului-adevărului care este profeţit 
în a Cincea Carte a lor. i 

— Ah, da. Se pare că prin Cumbrael circulă și o a Unsprezecea 
Carte, Cartea Tăişului-adevărului, care relatează istoria vieţi; şi a 
martiriului uzurpatorului. Episcopii cumbraelini au condamnat-o 
ca fiind eretică, însă mulţi discipoli doresc s-o citească. Așa se 
întâmplă mereu cu astfel de lucruri: arzi o carte şi cenuşa ei naşte o 
mie de câpii. Se pare că prin omorârea unui lunatic am dat naştere 
la altă ramură a bisericii lor. O ironie a sorții, nu crezi? 

— Ba da. 

Vaelin șovăi, adunându-şi puterile pentru ceea ce urma să 
spună, dar ca întotdeauna Aspectul i-o luă înainte. 

— Regele Janus dorește sprijinul meu pentru acest război. 

Oare există ceva care să te surprindă vreodată? 

— Da. 

— Spune-mi, Vaelin, tu crezi că prin toate fundăturile şi 
tufișurile se pitesc iscoade alpirane, care pregătesc calea pentru ca 
oştile lor să ne invadeze pământurile? 

— Nu. 

— Şi crezi că Tăgăduitori alpirani ne răpesc copiii pentru a-i 
pângări prin rituri cutrernurătoare de adulare a zeilor? 

— Nu. 

— Crezi atunci că viitoarea bogăţie și prosperitate a acestui 
Tărâm depinde de ocuparea celor trei porturi alpirane principale 
de la Marea Erineană? 

— Nu cred, Aspect. 

— Şi totuşi, ai venit să-mi ceri sprijinul în numele regelui? 

— Am venit să cer călăuzire. Pentru a-și asigura supunerea 
mea, regele îmi ameninţă tată! şi familia lui, dar constat că nu-i pot 
apăra în vreme ce mii de oameni mor într-un război fără noimă. 
Trebuie să existe vreun fel în care să-l abatem pe rege de la cursul 
acesta, trebuie să existe vreo presiune la care poate fi supus. Dacă 
toate Ordinele ar vorbi în cor... 

— Vremea când Ordinele vorbeau în cor a trecut de mult. 
Aspectul Tendris este însetat de război împotriva necredincioşilor, 
la fel cum beţivii sunt însetați după bere, în timp ce Fraţii noștri 
din al Treilea Ordin se pierd în cărţile lor și privesc evenimentele 
din lumexu detaşare nepăsătoare. Potrivit tradiţiei sale, al Cincilea 
Ordin nu se implică în politică, în timp ce Primul și al Doilea con- 
sideră că mai presus de toate grijile lumești există comuniunea cu 
sufletele lor și cu sufletele Plecaţilor. 

— Aspect, mi s-a dat de înţeles că există și un alt Ordin, care 
poate să aibă mai multă putere decât toate celelalte laolaltă. 

Se aștepta la o expresie de şoc sau alarmă, însă singura reacție 
a lui Arlyn fu ridicarea uşoară a unei sprâncene. 

— Văd că astăzi este ziua în care toate secretele vor fi dezvălu- 
ite. Își încrucişă degetele lungi ale mâinilor și le ascunse sub man- 
tie, apoi se întoarse și-i făcu semn din cap. Haide să ne plimbăm 
împreună. 

Chiciura trosnea sub tălpile celor doi bărbaţi care mergeau în 
tăcere. Dinspre câmpul de instrucţie se auzeau strigătele şi icne- 
tele de durere și triumf pe care Vaelin și le reamintea atât de bine. 

Treziră în el fiorul dureros al unei nostalgii neașteptate, fiindcă 
toate suferinţele şi pierderea anilor săi între zidurile acestea însem- 
naseră o perioadă mai liniștită, înainte ca planurile regilor și tainele 
Credinței să-i fi adus neguri şi confuzie în viaţă. 

— Cum ai ajuns să cunoști lucrurile acestea? întrebă Aspectul 
în cele din urmă. 

— În miazănoapte am întâlnit un bărbat, un Frate dintr-un 
Ordin despre care Credincioşii credeau de mult că n-ar fi decât o 
legendă. 

— EI ţi-a spus despre al Șaptelea Ordin? 

— Doar după ce l-am convins s-o facă și atunci doar până 
la un punct. A confirmat într-adevăr că existenţa celui de-al 
Șaptelea Ordin este un secret cunoscut tuturor Aspectelor. Deși, 
ţinând seama de recenta ruptură cu al Patrulea Ordin, bănuiesc că 
Aspectul Tendris nu cunoaște această informaţie. 

— Aşa este și e vital ca ignoranţa lui să continue. Nu ești de 
acord? 

— Cu siguranţă, Aspect. 

— Ce ştii tu despre al Şaptelea Ordin? 

— Că este dedicat Beznei, la fel cum noi suntem dedicaţiirăz- 
boiului, iar al Cincilea Ordin este dedicat lecuirii. 

— Așa este, deși Fraţii și Surorile noastre din al Şaptelea Ordin 
nu fac referire la Beznă. Ei se consideră apărătorii și practicanții 
unei cunoașteri periculoase şi ezoterice, care desfide în general 
concepte lumești de felul numelor sau categoriilor. 

— Și ar folosi ei o astfel de cunoaştere pentru a ne ajuta? 

— Bineînţeles, au făcut-o dintotdeauna și continuă s-o facă 
și acum. 

— Bărbatul pe care l-am întâlnit în miazănoapte vorbea des- 
pre un război în interiorul Credinței, despre membri din al Şaptelea 
Ordin pe care i-a corupt propria lor putere. 

— I-a corupt sau i-a amăgit. Cine poate ști? Foarte multe sunt 
știute numai de anii pierduţi. Limpede este doar faptul că membrii 
celui de-al Șaptelea Ordin au ajuns să posede cunoștințe ce ar fi 

fost mai bine să fi rămas ascunse, că au pătruns cumva în Lumea de 
Dincolo şi au atins ceva, un spirit sau făptură cu asemenea putere şi 
răutate, încât a încercat să ne distrugă Credinţa și Tărâmul. 

— Şi spiritul acela a fost înfrânt? 

— Mai aproape de adevăr ar fi să zicem că a fost oprit. El însă 
continuă să pândească în Lumea de Dincolo, așteptând, și există 
oameni care sunt chemaţi pentru a-i urma poruncile, plănuind și 
ucigând după cum le ordonă. 

— Masacrul Aspectelor? 

— Acela și altele. 

Vaelin îşi reaminti înfruntarea cu Chiorul de sub cetate și 
cuvintele pe care i le spusese lui Frentis când îi crestase pe piept 
rețeaua de cicatrice. 

— Cel care așteaptă. 

De data aceasta surprinderea lui Arlyn fu evidentă. 

— Se vede treaba că ai fost destul de ocupat. 

— Cine este el? 

Aspectul tăcu și se întoarse să-i privească pe băieţii de pe câm- 
pul de instrucţie. 

— Poate că este maestrul Rensial, a cărui aparentă nebunie 
de atâţia ani nu-i decât o mască pentru adevăratele lui planuri. Sau 
poate că este maestrul Haunlin, care n-a spus niciodată cum s-a 
ales cu arsurile acelea. Sau poate că ești chiar tu, ce zici? Uitătura lui 
Arlyn avea o intensitate descurajantă când o întoarse spre Vaelin. 
Ce deghizare mai bună ar fi putut găsi? Fiul Lordului Bătăliilor, 
curajos în toate privinţele, aparent fără niciun defect, iubit de 
Credincioși. Da, o deghizare desăvârșită. 

Vaelin încuviinţă din cap. 

— Aşa este. Ar putea fi întrecută doar de a ta, Aspect. 

Arlyn clipi încet, după care se întoarse şi-şi reluă plimbarea. 

— Ceea ce vreau să spun este că el rămâne foarte bine ascuns 
și că până acum niciun efort sau încercare ale celui de-al Șaptelea 
Ordin n-au izbutit să-l descopere. Ar putea fi un Frate al Ordinului 
sau un soldat din regimentul tău. Sau chiar cineva care să nu aibă 

nicio legătură cu Ordinul. Profeţiile sunt vagi în privinţa mijlocului 
pe care-l va folosi, dar este limpede că scopul Celui care așteaptă 
este de a distruge acest Ordin. 

Vaelin se încruntă nedumerit. Conceptul de profeție nu era 
o caracteristică a Credinței. Profeţii şi viziunile lor erau dome- 
niul convingerilor false, al aduiatorilor de zei și Tăgăduitorilor, 
care îmbrăţișau superstiţiile pe care le considerau în mod greșit 
înţelepciuni. 

— „Profeţii“? repetă el. 

— Cel care așteaptă a fost prezis cu mulți ani în urmă deal 
Şaptelea Ordin. Printre membrii lui se numără unii care au darul de 
a citi viitorul sau, cel puţin, norii de umbre mereu schimbători care 
alcătuiesc viitorul, aşa mi s-a spus. Rareori viziunile lor coincid, 
pentru că umbrele ar trebui să se contopească într-un tot ușor de 
recunoscut, însă ele concordă în două privinţe: vom beneficia de o 
singură ocazie de a-l descoperi pe Cel care așteaptă şi, dacă o vom 
pierde, Ordinul acesta se va prăbuși, iar odată cu el se vor prăbuși 
Credinţa şi Tărâmul. 

— Avem totuși o ocazie de a-l opri? 

— Una singură, da. Ultimul Frate care a profeţit în legătură 
cu asta a trăit acum mai bine de un veac. Se spune că ar fi intrat în 
transă și că și-ar fi scris viziunile cu o caligrafie mai precisă și mai 
măiastră decât a celor mai mulţi scribi din ţară, deși el nu ştia nici 
să scrie, nici să citească după ce ieșea din transă. Cu puţin înaintea 
morții, s-a întins din nou spre pana lui şi a scris câteva rânduri: 
„Războiul îl va demasca pe Cel care așteaptă, când un rege își va 
trimite oastea să lupte sub soarele unui deșert. El va căuta moartea 
Fratelui său, dar poate o va găsi pe a sa“. 

Moartea Fratelui său... 

— Tu ai supravieţuit la două tentative de asasinat pe când 
erai încă în perioada instruirii, continuă Aspectul. Noi credem că 
ambele au fost întreprinse de cei aflaţi în slujba răului necunoscut 
care bântuieîn Lumea de Dincolo. Dintr-un motiv necunoscut, el 
îți doreşte din răsputeri moartea. 

— Dacă Cel care așteaptă este ascuns în interiorul Ordinului, 
de ce nu l-a trimis pe el să mă ucidă? 

— Fie pentru că n-a avut ocazia aceea, fie pentru că, dacă ar 
fi procedat aşa, ar fi riscat să-și dezvăluie chipul și mai are multe 
de făcut. Este totuși posibil să-și încerce norocul în haosul unui 
război, când moartea înconjoară din toate părțile. 

Vaelin simţi un fior ce nu avea nicio legătură cu vântul îngheţat 
care sufla peste câmpul de instrucţie. 

— Așadar, ocazia noastră este războiul regelui? 

— Unica noastră ocazie. 

— Prezisă de un bărbat care a mâzgălit în transă acum mai 
bine de o sută de ani. Accepţi să trimiţi Ordinul la război numai 
pe baza aceasta? 

— După toate câte ai văzut şi ai aflat, te mai poţi îndoi cu ade- 
vărat? Războiul va avea loc indiferent dacă noi îl vom susține sau 
nu. Regele i-a stabilit cursul şi nu va fi convins să renunţe. 

— Şi dacă va avea loc, Tărâmul s-ar putea prăbuși oricum. 

— lar dacă nu va avea loc, se va prăbuși cu certitudine. Nu îna- 
intea Fiefurilor războinice, ci a ruinei în sine, pământul va fi pârjo- 
lit, pădurile vor fi transformate în tăciuni și toți oamenii, locuitorii 
Tărâmului, seordahi şi lonaki vor muri. Ce altceva ai fi vrut să facem? 


— N-am ştiut ce să-i răspund, îi povesti Vaelin lui Sherin mân- 
gâindu-i pielea netedă a mâinii cu degetul lui mare. Avea dreptate. 
Era oribil, era teribil, dar avea dreptate. Mi-a spus că acesta va fi 
un război altfel decât toate pe care le-am ştiut până acum. Va fi un 
mare sacrificiu. Însă eu trebuie să mă întorc. Indiferent câţi din- 
tre oamenii și Fraţii mei vor cădea, eu trebuie să revin în Tărâm 
după ce-mi voi încheia misiunea. Când a plecat, mi-a spus că-i rea- 
minteam de mama mea. M-am întrebat adesea cum au ajuns să se 
cunoască ei doi și presupun că nu voi afla niciodată. 

Capul lui Sherin zăcea pe masă, cu ochii închişi, buzele ușor 
întredeschise; mâna ei continua să ţină cupa de vin pe care i-o 
dăduse. 


CÂNTECUL SÂNGELUI 693 


— Două părţi valeriană, o parte rădăcina-coroanei și un vârf 
de mușeţel care să ascundă gustul, urmă el, mângâind-o pe păr. 
Încearcă să nu mă urăști. 


O înveli în mantia ei, strecurându-i eșarfa și plăcuţele din 
lemn în buzunare, și o duse în port. Era ușoară în braţele lui, 
fragilă. Ahm-Lin aştepta pe chei, lângă o corabie neguțătorească 
mare; soţia lui, Shoala, îl strângea de mână şi era încordată la faţă, 
stăpânindu-și lacrimile, în timp ce privea deznădăjduită cetatea 
pe care n-avea probabil s-o mai revadă niciodată. Guvernatorul 
Aruan discuta cu căpitanul corabiei, un bărbat îndesat din Apusul 
Îndepărtat care se îngrijoră brusc la vederea lui Vaelin. Poate că 
fusese unul dintre cei siliți să privească incendierea navelor după 
tentativa de evadare a corăbierilor; Vaelin nu și-l reamintea, dar în 
tot cazul el încheie iute târguiala cu guvernatorul și urcă în fugă 
pasarela. 

— Preţul a fost stabilit, îi spuse guvernatorul lui Ahm-Lin. Vor 
merge direct spre apus și primul port de escală va... 

— Este mai bine să nu știu, interveni Vaelin. 

Ahm-Lin făcu un pas înainte şi o luă pe Sherin, ridicând-o cu 
ușurință în braţele lui musculoase de pietrar. 

— Spune-i că m-au omorât, zise Vaelin. Pe când corabia se 
desprindea de doc, a sosit Garda Împăratului și m-a ucis. 

Pietrarul încuviință fără chef. 

— Cum vrea cântecul, Frate. 

— Ar fi putut rămâne aici, propuse guvernatorul. La urma 
urmelor, cetatea are o datorie faţă de ea. N-ar pândi-o niciun 
pericol. 

— Chiar crezi că lordul Velsus îţi va împărtăși recunoştinţa? 
îl întrebă Vaelin. 

Aruan suspină. 

— Poate că nu. Luă de la brâu o pungă din piele și i-o întinse 
lui Shoala. Pentru ea, când se trezește. Cu mulţumirile mele. 

Femeia aprobă din cap, azvârli o ultimă căutătură de ură spre 
Vaelin, apoi privi înlăcrimată cetatea, se întoarse şi urcă pasarela. 

Vaelin se întinse și-și trecu degetele prin părul lui Sherin, 
încercând să-și întipărească în memorie imaginea chipului ei 
adormit. 

— Să ai grijă de ea, îi zise lui Ahm-Lin. 

Pietrarul surâse. 

— Cântecul meu nu mi-ar îngădui altceva. Se răsuci să plece, 
după aceea ezită. Cântecul meu nu are nicio notă de rămas-bun, 
Frate. Nu pot să nu mă gândesc decât că într-o bună zi îl vom cânta 
din nou împreună. 

Vaelin încuviinţă și se retrase un pas, lăsându-l s-o ducă pe 
Sherin pe corabie. Rămase alături de guvernator când nava se des- 
prinse de doc, purtată de maree către gura bazinului portuar, unde 
ridică velele ca să prindă vânturile de miazănoapte ce aveau s-o 
împingă. Așteptă şi privi, până când pânzele se văzură ca o pată 
slabă pe orizont, până când pata dispăru complet şi rămaseră doar 
marea şi vântul. 

Își scoase spada de la brâu şi i-o întinse lui Aruan. 

— Guvernatorule, cetatea îţi aparţine. Mi s-a poruncit să-l 
aştept pe lordul Velsus în afara zidurilor. 

Aruan privi spada, dar nu schiţă niciun gest pentru a o lua. 

— Voi vorbi în numele tău și am oarece influenţă la Curtea 
împăratului. El este faimos pentru mila lui... Se bâlbâi şi se opri, 
auzind poate găunoşenia din propriile vorbe. După câteva clipe, 
adăugă: Milord, îți mulțumesc pentru viaţa fiicei mele. 

— la-o, insistă Vaelin stând cu spada întinsă. Prefer s-o iei tu, 
nu lordul Velsus. 

— Cum dorești. Guvernatorul luă cu grijă spada în mâinile lui 
dolofane. Există ceva ce pot face pentru tine? 

— Ar fi ceva, da, câinele meu... 

ISTORISIREA LUI VERNIERS 


— Şi? 
Al Sorna amuţise după ce relatase ultimele cuvinte pe care i le spu- 
sese guvernatorului. 

— Și ce? întrebă el. 

Mi-am stăpânit exasperarea. Devenea tot mai clar că bărbatu- 
lui din miazănoapte îi făcea plăcere să mă tachineze. 

— Ce a urmat? 

— Știi bine ce a urmat. Am așteptat în afara zidurilor, iar lordul 
Velsus a sosit de dimineaţă însoțit de o trupă din Garda Imperială și 
m-a arestat. Prințul Malcius a fost trimis nevătămat în Tărâm, iar 
Janus a murit la scurt timp după aceea. Istoria voastră abundă în 
descrierea judecății mele. Ce altceva ţi-aș mai putea spune? 

Mi-am dat seama că avea dreptate; în privinţa istoriei consern- 
nate, el îmi relatase versiunea sa completă asupra evenimentelor, 
oferind o mulțime de informaţii anterior necunoscute și clarificări 
asupra originilor războiului şi a naturii Tărârnului care-i declanșase. 
Eram însă convins că exista mai mult, nutream senzaţia clară că 
povestea lui nu era completă. Îmi aminteam clipe când glasul îi tre- 
rurase, doar ușor, dar îndeajuns pentru a mă asigura că trecuse 
sub tăcere sau poate chiar ascunsese adevăruri pe care nu dorea 
să le dezvăluie. Privind bogăția de cuvinte ce umpleau foile care 
acopereau acum puntea în jurul saltelei mele, m-am înnegurat, 
gândindu-mă la munca implicată în verificarea acestei istorisiri, la 
căutarea extinsă care ar fi fost necesară pentru confirmarea ei. Unde 
este adevărul prin toate astea? m-am întrebat. 

— Așadar, arm spus strângându-mi hârtiile și străduindu-mă 
să le așez în ordine, acesta este răspunsul pentru război? A fost pur 
și simplu nebunia unui bătrân disperat? 

Al Sorna se întinsese pe salteaua lui, cu mâinile încrucișate lu 
ceafă, cu ochii pironiţi în tavan, purtând pe chip o expresie sumbră 
și îndepărtată. A căscat. 

— Asta-i tot ce-ţi pot spune, milord. Acum aș fi recunoscător 
dacă mi-ai îngădui puţină odihnă. Mâine va trebui să înfrunt moar- 
tea sigură și aș prefera s-o fac cu forţe proaspete. 

Am răsfoit paginile şi pana mea a subliniat acele pasaje în care 
suspectam că el nu fusese tocmai sincer. Spre nemulțumirea mea, 
am constatat că erau mai multe decât mi-ar fi plăcut, ba chiar și 
câteva contradicții. 

— Ai spus că n-ai mai întâlnit-o niciodată pe prințesa Lyrna, am 
zis, totuși ai afirmat că a fost prezentă la iarmarocul de Miezul-verii, 
când Janus te-a implicat în planul lui de declanșare a războiului. 

Ela oftat fără să se întoarcă. 

— Am schimbat doar un salut în treacăt. Nu m-am gândit că 
ar merita să fie menţionat. 

Mi-a revenit atunci în minte o amintire vagă, un fragment 
din propriile mele cercetări, efectuate pe când pregăteam istoria 
războiului. 

— Ce s-a întâmplat cu pietrarul? 

A șovăit aproape irnperceptibil, dar ezitarea aceea mi-a spus multe. 

— Pietrarul? 

— Pietrarul din Linesh cu care te-ai împrietenit, motiv pentru 
care i-a fost incendiată casa. Era o poveste bine cunoscută când am 
strâns date despre ocupaţia cetăţii de către voi. N-ai spus însă nimic 
despre el. 

S-a întors pe spate și a ridicat din umeri. 

— N-aş putea spune c-a fost cine ştie ce prietenie. Am vrut 
să-mi sculpteze statuia lui Janus pentru piaţa cetății. Ceva care să 
confirme că regele era stăpânul cetăţii Linesh. Nu mai trebuie să 
spun că pietrarul a refuzat, ceea ce n-a împiedicat însă pe cineva 
să-i dea foc casei sale. Cred că el și soția lui au părăsit cetatea după 
terminarea războiului, având se pare motive întemeiate. 

— Și Sora din Credinţa ta, cea care a oprit molima roșie să dis- 
trugă cetatea? am insistat, iritat acum. Ce-i cu ea? Locuitorii cetăţii 
cu care am discutat mi-au povestit multe despre bunătatea ei și des- 
pre apropierea faţă de tine. Unii credeau chiar că aţi fi fost iubiți. 

El a clătinat din cap obosit. 

— Asta-i chiar absurd! Cât despre soarta ei, presupun c-a reve- 
nit în Tărâm odată cu oastea. 

Minţea şi eram sigur în privinţa aceasta. 

— De ce mi-ai mai spus povestea asta, dacă tot nu intenţionezi 
să mi-o spui pe toată? l-am întrebat. Vrei să râzi de mine, Ucigaș al 
Speranţei? 

Al Sorna a scos un sunet care putea fi un râset. 

— Prost este oricine crede că nu-i prost. Lasă-mă să dorm, 
milord. 


În cei douăzeci de ani scurși de la distrugerea capitalei lor, mel- 
deneanii depuseseră eforturi susținute de a o reclădi la o scară mai 
mare, și cu mai multe podoabe, căutând poate sfidare în realizările 
arhitecturale. Cetatea era strânsă în jurul largului său port natural, 
pe țărmul de miazăzi al llderei, cea mai mare insulă din arhipelag, 
o înlănțuire de ziduri din marmură strălucitoare și acoperișuri din 
țigle roșii, presărate cu coloane înalte care cinsteau nenumărații 
zei maritimi ai insularilor. Citisem că tatăl la fel de cumplit al 
lui Al Sorna supraveghease îndeaproape răsturnarea coloane- 
lor, când armata lui năvălise pe țărm, aducând foc și distrugere. 
Supraviețuitorii spuneau că soldaţii din Straja Tărâmului urinaseră 
pe statuile căzute din vârful coloanelor, îmbătaţi de sânge şi de vic- 
torie și scandaseră: „Un zeu este o minciună!“, pe când cetatea ardea 
în jurul lor. 

Dacă Al Sorna simţea vreo remușcare faţă de distrugerile cau- 
zate de tatăl lui, nu s-a trădat în niciun fel, uitându-se doar cu un 
interes vag la cetatea care se apropia iute, ținând în mână spada 
detestată, rezernat de balustradă și ignorat de marinari. Era o zi 
luminoasă și senină, iar corabia înainta lesne prin apele calme, cu 

velele strânse și mateloţii trăgând la vâsle sub sudalmele aspre ale 
boțmanului. 

Nu ne-am salutat când m-am alăturat lui la balustradă. Capul 
continua să-mi zumnzăie de întrebări, însă inima îmi era înghețată 
de știința sigură că nu-mi va oferi răspunsuri. Scopul necunoscut pe 
care-l avusese în a-mi spune povestea lui era împlinit acum. N-avea 
să-mi mai spună nimic. Eu zăcusem treaz aproape toată noaptea și 
mintea îmi examinase relatarea lui, căutând răspunsuri și găsind 
doar alte întrebări. M-am gândit că poate intenţia lui fusese de a se 
răzbuna pentru condamnarea crudă a sa și a poporului său, care 
colorase aproape toate rândurile istoriei războiului pe care o scrise- 
sern, dar, deși n-aş fi putut simți niciodată simpatie pentru el, ştiam 
că, de fapt, nu era răzbunător. Da, era un inamic letal, totuși rareori 
mânat de ranchiună. 

— O mai poți folosi? l-am întrebat în cele din urmă, obosit de 
tăcere. 

El și-a privit spada din mână. 

— Vom vedea în curând. 

— Se pare că Scutul stăruie pentru o înfruntare egală. Mă 
aştept să-ți ofere câteva zile ca să te pregătești. După atâţia ani de 
inactivitate e greu să mai fii oponentul cel mai de temut. 

Ochii lui negri mi-au examinat chipul, uşor amuzați. 

— Ce te face să crezi că am fost inactiv? 

Am strâns din umeri. 

— Ce poţi să faci cinci ani într-o celulă? 

A revenit spre cetate și răspunsul lui a fost un murmur vag, 
aproape pierdut în vânt. 

— Să cânfi. 


Treptat, toate activităţile de pe docuri au încetat când am 
acostat la chei. Toţi vânzătorii, pescarii, marinarii, nevestele de pes- 
cari şi târfele s-au oprit din ceea ce făceau și s-au întors să-l pri- 
vească pe fiul Incendiatorului Cetăţii. Tăcerea a fost brusc adâncă și 
copleșitoare, până şi țipetele constante ale nenumăraţilor pescăruşi 

au părut să dispară într-o atmosferă apăsătoare de ură generală, 
nerostită. Un singur om din mulțime părea imun faţă de dispoziţia 
generală, un bărbat înalt, care a deschis braţele în semn de bun venit 
la piciorul pasarelei. Dinţii perfecţi i-au sclipit într-un surâs larg, 
când a exclamat cu glas baritonal, bogat şi adânc: 

— Bine aţi venit, prieteni, bine aţi venit! 

L-am privit din cap până în picioare când am coborât pe chei, 
observând cămaşa din mătase albastră scumpă ce-i îmbrăca trun- 
chiul voinic şi musculos și sabia cu mâner de aur de la brâu. Părul 
lung şi galben ca mierea unduia în vânt precum coama unui leu. 
Era într-adevăr bărbatul cel mai chipeș pe care-l văzusem vreodată. 
Spre deosebire de Al Sorna, înfățișarea lui era pe de-a întregul în 
concordanţă cu legenda lui şi i-am ştiut numele înainte să mi-l 
spună: Atheran Ell-Nestra, Scutul Insulelor, cel cu care venise să 
lupte Ucigaşul Speranţei. 

— Lordul Verniers, nu-i aşa? m-a întrebat și mâna lui a 
cuprins-o pe a mea. Sunt onorat. Istoriile tale stau'la loc de cinste 
pe rafturile mele. 


— Mulţumesc. M-am întors când Al Sorna a început să coboare 
pasarela. El este... i. 

— Vaelin Al Sorna, a terminat Ell-Nestra și a făcut o plecăciune 
adâncă înaintea Ucigașului Speranței. Istoria isprăvilor tale zboară 
desigur înaintea ta, vestindu-te... 

— Când luptăm? l-a întrerupt Al Sorna. 

Ochii lui Ell-Nestra s-au mijit puţin, dar surâsul nici măcar nu 
i-a tremurat pe buze. 

— De azi în trei zile, milord. Dacă ești de acord. 

— Nu. Doresc să termin cât mai iute farsa asta. 

— Rămăsesem cu impresia că în ultimii cinci ani ai lâncezit 
după bunul plac al împăratului. Nu ai nevoie de timp să-ți împros- 
pătezi iscusința? M-aș simţi dezonorat dacă oamenii ar spune că am 
obținut prea lesne victoria. 

Privindu-i cum se cercetau, am fost izbit de contrastul dintre ei. 


Deși aveau cam aceeași statură, frumuseţea masculină și zâmbetul 

orbitor ale lui Ell-Nestra ar fi trebuit să eclipseze faţa ascuţită și 
rigidă a lui Al Sorna. Cu toate acestea, în Ucigaşul Speranţei exista 
ceva care sfida prezenţa autoritară a insularului: incapacitatea 
înnăscută de a fi știrbit. Cunoșteam desigur motivul, îl puteam dis- 
tinge în voioșia falsă pe care Ell-Nestra și-o zugrăvise pe faţă, în 
felul cum ochii lui îşi examinau adversarul din cap până în picioare. 
Ucigaşul Speranţei era omul cel mai periculos pe care avea să-l 
înfrunte vreodată și o știa. 

— Te pot asigura, a rostit Al Sorna, că nimeni nu va zice nicio- 
dată că ai obținut prea lesne victoria. 

Ell-Nestra a înclinat din cap. 

— Atunci mâine, lu umiază. A arătat cu braţul un grup de 
bărbaţi din apropiere, corăbieri cu ochi duri, înarmaţi până în 
dinți, care-l priveau pe Ucigaşul Speranţei cu ură vădită. Echipajul 
meu vă va escorta la odăile voastre. Vă sfătuiesc să nu zăboviţi pe 
drum. 

— Unde este lady Emeren? am întrebat, când a dat să se 
îndepărteze. 

— Găzduită cu tot confortul în casa mea. O vei vedea mâine. 
Îți trimite desigur salutările ei cele mai călduroase. 

Era o minciună sfruntată și m-am întrebat ce-i spusese ea des- 
pre mine şi cât de strânsă era legătura lor. Ar fi putut, oare, să fi 
fost mai mult decât o simplă relaţie profitabilă între două suflete 
răzbunătoare? 

Odăile noastre se aflau într-o clădire înnegrită de funingine din 
apropierea centrului cetăţii, ale cărei arcade elegante din cărămidă 
și mozaicuri stricate de pe pardoseli arătau că, odinioară, fusese 
probabil o reședință cu un statut considerabil. 

— Este casa lordului Otheran, mi-a răspuns morocănos un 
corăbier la întrebare. Tatăl Scutului. S-a oprit și l-a privit ucigător 
pe Al Sorna. A murit în incendiu. Scutul a poruncit să fie lăsată așa, 
ca o amintire pentru el și pentru popor. 

Al Sorna nu părea să asculte, ci privirea îi rătăcea peste zidurile 
negre-cenușii ruinate şi ochii îi căpătaseră o îndepărtare ciudată. 

— Vi s-a lăsat hrană, mi-a spus corăbierul, în bucătărie; pe 
scara de acolo, coborâți la etajele de jos. Dacă aveţi nevoie de ceva, 
vom fi afară. 

Am mâncat în sufragerie pe o masă mare din mahon, o mobilă 
a cărei perfecțiune era stranie într-o casă atât de dărăpănată. În 
bucătărie am găsit brânză, pâine și mai multe soiuri de mezeluri, 
alături de un vin foarte gustos pe care Al Sorna l-a recunoscut ca 
originar din podgoriile din miazăzi ale Cumbraelului. 

— De ce l-au poreclit Scutul? a întrebat el, umplându-și o cupă 
cu apă. f 

Am observat că abia se atingea de vin. 

— După vizita tatălui tău, meldeneanii au hotărât să aibă mai 
multă grijă de apărarea lor. Fiecare Lord al Corăbiilor trebuie să 
contribuie cu cinci vase la o flotă care patrulează constant Insulele. 
Căpitanul care primeşte onoarea de a comanda flota este cunoscut 
ca Scutul Insulelor. 

Am tăcut și l-am privit cu atenție. 

— Crezi că-l poți învinge? 

Ochii lui s-au plimbat prin sufragerie, zăbovind asupra restu- 
rilor jupuite ale unei fresce murale; indiferent ce anume ar fi repre- 
zentat, acum se pierduse într-o pată mânjită de negru din fostele 
culori strălucitoare. 

— Tatăl lui a fost un om bogat, dacă a adus un artist din 
Imperiu să picteze o frescă a familiei. Scutul a avut trei frați mai 
vârstnici, totuși ştia că tatăl lui l-a iubit mai mult decât pe ceilalți. 

Cuvintele sale aveau o siguranță iritantă, provocând bănuiala 
că mâncam printre spectrele familiei ucise a Scutului. 

— Vezi multe într-un petic de vopseluri decolorate. 

A lăsat cupa din mână și a împins farfuria în lături. Dacă 
aceasta avea să fie ultima lui masă, mi se părea c-o abordase fără 
entuziasm. 

— Ce vei face cu povestea pe care ţi-am spus-o? 

Povestea neterminată pe care mi-ai relatat-o, am gândit, dar 


am zis: 

— Povestea ta mi-a oferit destule enigme la care să mă gân- 
desc. Deși, dacă ar fi s-o public, mă îndoiesc că mulți ar fi convinși 
că zugrăvirea războiului e doar fapta unui bătrân nechibzuit. 

— Janus a fost uneltitor, mincinos și, uneori, ucigaș. Însă a 
fost el oare cu adevărat nechibzuit? În ciuda sângelui și a cornorilor 
pierdute în războiul acela odios, eu nu sunt sigur nici acum dacă nu 
cumva totul a făcut parte dintr-un plan mai mare, o urzeală mult 
prea încâlcită pentru înţelegerea mea. 

— Când vorbeşti despre Janus, povestești despre un bătrân crud 
şi intrigant, totuși nu simt mânie în vocea ta. Nu pari să-l urăști pe 
cel care te-a trădat. 

— Care m-a trădat? Unica loialitate pe care Janus a avut-o 
vreodată a fost faţă de moștenirea lui: un Tărâm Unificat condus 
de-a pururi de Casa Al Nieren. Aceea a fost singura lui ambiţie 
reală. A-l uri pentru faptele lui ar fi ca și cur ai urî scorpionul care 
te înțeapă. 

Mi-am golit cupa de vin și m-am întins către sticlă. Am desco- 
perit că-mi plăcea rodul Curmbraelului şi am simțit dorința bruscă 
de a mă îmbăta. Încordarea din timpul zilei şi ideea de a fi martor 
a doua zi la o luptă sângeroasă îmi lăsau în măruntaie o neliniște 
pe care doream s-o înec. Mai văzusem oameni murind, criminali și 
trădători executaţi la porunca împăratului, dar, oricât de năvalnic 
ar fi ars ura mea față de bărbatul acesta, simțeam că nu mai mă 
puteam bucura de violența iminentă a sfârșitului său. 

— Ce vei face dacă vei obține victoria mâine? am întrebat, 
conștient de împleticirea limbii. Te vei întoarce în Tărâmul tău? 
Crezi că regele Malcius te va primi cu braţele deschise? 

El și-a împins scaunul înapoi și s-a ridicat de la masă. 

— Cred că amândoi știm că nu va fi nicio victorie pentru mine, 
indiferent ce se va întâmpla mâine. Noapte bună, milord! 

Mi-am umplut din nou cupa și l-am ascultat cum urca scara 
și cum se îndrepta către unul dintre dormitoare. M-am minunat 
că putea să doarmă, știind că, fără ajutorul vinului, mi-ar fi fost 
greu să-mi găsesc odihnă în noaptea aceasta. Totuşi, știam că el va 

dormi neîntors, netulburat de coşmaruri groaznice, netulburat de 
vinovăție. 

— Tu l-ai fi urât, Seliesen? am întrebat cu glas tare, sperând că 
el se afla printre spectrele ce ticseau locuinţa aceasta. Mă-ndoiesc. 
Ar fi fost doar material pentru alt poem, fără îndoială. Dintotdeauna 
ţi-a plăcut tovărășia lor, a acestor brute mânuitoare de spade, deși 
n-ai putut să fii niciodată cu adevărat unul dintre ei. Le-ai învăţat 
trucurile, ai învăţat să călărești, ai învăţat să descrii parade fru- 
moase cu sabia pe care ți-au dat-o. Dar n-ai învățat niciodată să 
lupți, așa-i? i 

Lacrimile îmi curgeau acum. Eram un scribălău beat, care 
plângea într-o casă de spectre. 

— N-ai învățat niciodată să lupți, ticălosule! 

Printre puținele atracții pe care Insulele Meldeneane le pot 
oferi vizitatorilor mai educați se numără numeroasele ruine impre- 
sionante ce pot fi găsite pe coastele insulelor mari. Deşi variază 
ca dimensiuni și scop, ele dovedesc o uniformitate de exprimare 
și concepţie care indică limpede opera unei singure culturi, o rasă 
străveche care a avut o eleganţă și o sofisticare estetică absente cu 
desăvârșire la locuitorii actuali ai arhipelagului. A 

Exemplul cel mai impresionant în această privință al arhitectu- 
rii cândva mărețe este de departe amfiteatrul, situat la trei kilometri 
de capitala meldeneană. Săpat într-o depresiune a falezei de mar- 
mură galbenă cu vinişoare roșii de pe țărmul de miazăzi al insulei, 
amfiteatrul a rămas neatins de ravagiile cauzate de generații succe- 
sive de insulari, care nu dovediseră defel reținere în devastarea altor 
clădiri, pentru a lua materiale de construcție. O scoică uriașă, cu 
gradene terasate, orientate spre o scenă ovală mare, unde, fără doar 
și poate, mari oratori, poeți și actori făcuseră cândva deliciul unui 
public mai iluminat, amfiteatrul era acum locul perfect unde insu- 
larii contemporani îi executau pe tâlhari sau îi priveau pe bărbaţii 
care se luptau între ei până la moarte. 

Am fost treziţi de echipajul Scutului de îndată ce zorii s-au ivit 
deasupra cetăţii. Ne-au explicat că ar fi fost mai bine să fim aduşi 

la arenă înainte ca populația să se trezească și să ticsească străzile, 
de unde să-și reverse ura față de vlăstarul Incendiatorului Cetăţii. 

Așa cum îmi închipuiam, Al Sorna n-a trădat nicio îngrijorare 
exterioară pe când așteptam ca soarele să se ridice către tăria ceru- 
lui. Stătea pe gradenul cel mai de jos, cu spada alături, și privea 
marea. O briză puternică sufla dinspre miazăzi, totuși absența nori- 
lor anunţa o zi fără ploaie. M-am întrebat dacă Al Sorna simţea că 
era o zi bună în care să-și întâlnească moartea. 

Lady Emeren a sosit cu o oră înaintea amiezii, însoţită de alți 
doi corăbieri ai Scutului, îmbrăcată simplu ca întotdeauna, în straie 
modeste alb și negru, cu trăsăturile fine neîmpodobite de boieli 
sau bijuterii. Cu excepţia inelului cu safir de pe deget, nu exista alt 
semn al rangului ei, dar echilibrul și demnitatea ei înnăscute erau 
neschimbate. M-am ridicat s-o întâmpin când a pășit în arena ovală 
şi m-am plecat oficial. 

— Bună ziua, lady Emeren. 

— Bună ziua, lord Verniers. 

Glasul ei nu pierduse nimic din timbrul bogat pe care mi-l 
reaminteam, colorat de o urmă slabă a accentului legănat, aparte, 
specific celor care fuseseră crescuți la Curtea împăratului. Încă o 
dată am fost izbit de frumusețea ei, pielea desăvârșită, buzele pline 
și ochii de un verde strălucitor. De multă vreme era considerată 
perfecțiunea feminităţii alpirane, la fel de supusă pe cât era de fru- 
rnoasă, fiică a unei familii de sânge nobil şi favorită a împăratului 
din copilărie, educată la Curte alături de propriii lui copii, practic 
fiica lui, mai puțin cu numele. Când Seliesen fusese chemat să-și 
împlinească destinul, căsătoria lor fusese inevitabilă. La urma urme- 
lor, cine altul o merita mai mult? 

— Te simți bine? am întrebat-o. Sper că n-ai suferit vreo sama- 
volnicie. 

— Temnicerii mei au fost mai mult decât generoși. 

Privirea i s-a mutat la Ucigaşul Speranţei și am zărit din 
nou expresia de răutate rece și nesfârşită care-i urâţea trăsătu- 
rile perfecte ori de câte ori vorbea despre el. Al Sorna i-a întors 

uitătura cu o înclinare scurtă din cap, dovedind un interes cu 
totul superficial. 

— Nu eşti însoțit de gărzi, a observat lady Erneren. 

— Prizonierul i-a promis împăratului că va răspunde la provo- 
carea Scutului. Gărzile n-au fost considerate necesare. 

— Înţeleg. Fiul meu este bine? 

— Da. Ultima dată când l-am văzut, se juca fericit. Știu că 
tânjește după întoarcerea ta, așa cum suntem toți. 

Ochii ei au fulgerat spre mine, arzând cu aproape aceeași flacără 
de ură pe care i-o arătase Ucigașului Speranței și nu i-am putut înfrunta. 
Ea a știut dintotdeauna, mi-am amintit. De ce nu m-ar urî și pe mine? 

— După ce voi reveni în Imperiu, mi s-a adresat lady Emeren, 
eu și fiul meu vom continua să trăim în singurătate discretă. Nu 
doresc să mă întorc la Curte. Şi nici nu mă aştept la mulțumiri pen- 
tru că am făcut în cele din urmă dreptate pentru soțul meu. 

Am oftat adânc. 

— Este așadar adevărat? Duelul acesta este opera ta? 

— Și meldeneanii doresc dreptate. Părinţii și frații Scutului au 
murit în flăcări sub ochii săi. Ajutorul lui n-a necesitat multă con- 
vingere. Cei din miazănoapte au un dar aparte pentru a alimenta 
ura în inimile altora. l 

— Și crezi cu adevărat că ura ta va muri odată cu el? Dacă nu 
va fi aşa? Ce alinare vei găsi atunci? 

Ochii ei verzi s-au îngustat. 

— Nu-mi ține predici, scribule. Tu eşti un om fără de zei și 
amândoi ştim asta. 

— Prin urmare, acum cauţi alinare din partea zeilor? Cerșești 
daruri de la pietre nepăsătoare. Seliesen ar fi plâns... 

Safirul inelului ei mi-a crestat obrazul când m-a pălmuit. 
M-am clătinat puțin. Era o femeie puternică şi nu simțea nevoia să 
se înfrâneze. 

— Să nu rostești numele soțului meu! 

Multe cuvinte mi-au sosit pe buze atunci, stând cu palma pe 
obrazul însângerat, multe cuvinte dezgustătoare și încărcate de 

fiere, care ar fi spintecat-o până în măduva oaselor cu adevărul lor 
sfâşietor. Însă privindu-i ochii arzători, am simțit cum cuvintele 
îmi mor în piept, cum furia mi se veștejeşte și zboară departe pe 
briza mării, înlocuită de milă și regret profund, despre care știam că 
sălăşluiseră mereu în sufletul meu. 

I-am făcut o altă plecăciune oficială. 

— Îmi cer iertare dacă ţi-am pricinuit supărare, milady. 

M-am întors și am mers către locul unde stătea Ucigaşul 
Speranţei, așezându-mă lângă el: doi bărbaţi vinovaţi, așteptând 
sentinţa. 

— Ți-o pot coase dacă dorești, mi-a propus Al Sorna când 
mi-am apăsat pe obraz o batistă de dantelă. Altfel îți va rămâne o 
cicatrice. 

Am scuturat din cap și m-am uitat cum lady Emeren și-a ocu- 
pat locul în capătul îndepărtat al primului graden, evitându-mi deli- 
berat privirea. 

— Am meritat-o. 

Scutul a sosit la puţin timp după aceea, conducând o companie 
de lăncieri, care au ocupat poziţii în jurul arenei. Fără îndoială, el 
dorea ca momentul răzbunării sale să se desfășoare fără niciun fel 
de ajutor din partea mulţimii care începuse să ocupe locurile. Starea 
sufletească a spectatorilor era mai degrabă încordată decât de săr- 
bătoare; multe perechi de ochi sfredeleau spinarea lui Al Sorna, dar 
nu existau nici imprecaţii, nici huiduieli, ceea ce m-a făcut să mă 
întreb dacă Scutul se străduise ca înfruntarea să aibă cât de cât o 
desfășurare manierată. 

Ce comedie absurdă, mi-am spus. Să graţiezi pe cineva pentru 
o crimă pe care a comis-o, astfel încât să poată fi pedepsit pentru 
una în care n-a jucat niciun rol. 

Ultimii au sosit Lorzii Corăbiilor, opt bărbaţi de vârstă mijlocie 
sau înaintată, îmbrăcați în veșminte despre care am presupus că 
erau elegante în arhipelag. Ei erau oamenii cei rnai bogaţi din Insule 
și făceau parte din consiliul guvernator graţie numărului de corăbii 
pe care le dețineau, o formă aparte de conducere care supraviețuise 

surprinzător de bine pentru mai mult de patru veacuri. Și-au ocupat 
locurile pe podiumul lung din marmură aflat în capătul opus al are- 
nei, unde fuseseră instalate deja opt jilțuri mari din lemn de stejar 
pentru confortul lor. 

Unul dintre Lorzii Corăbiilor a rămas în picioare, un bărbat 
aspru, îmbrăcat mai simplu decât tovarășii săi, dar cu mănuși din 
piele moale în ambele mâini. L-am simțit pe Al Sorna foindu-se 
lângă mine. 

— Carval Nurin, a rostit el. 

— Căpitanul Șoimului Roșu, mi-am reamintit. 

El a încuviinţat din cap. 

— Se pare că safirele curnpără multe corăbii. 

Nurin a așteptat ca murmurele mulțimii să se stingă și privirea 
lui inexpresivă a zăbovit o clipă asupra lui Al Sorna, după care a 
ridicat glasul și a spus: 

— Ne-am adunat aici pentru a fi martori la pronunțarea 
unei judecăți prin duel individual. Consiliul Lorzilor Corăbiilor 
recunoaște oficial această judecată ca fiind cinstită și legitimă. Nu 
vor exista pedepse pentru nicio picătură de sânge vărsată azi. Cine 
vorbește în numele celui care a chemat la duel? F 

Un corăbier al Scutului a făcut un pas înainte, un bărbat voinic 
şi bărbos, cu eșarfă albastră pe cap, care-i anunța rangul de secund. 

— Eu, milorzi. 

Privirea lui Nurin s-a întors către mine. 

— Și pentru cel chemat? 

M-am ridicat și am mers spre centrul arenei. 

— Eu. 

Expresia lui Nurin s-a încruntat o clipă înaintea lipsei unui titlu 
onorific în răspunsul meu, totuși a continuat calm: 

— Potrivit legii, trebuie să întrebăm ambele părți dacă 
neînțelegerea aceasta poate fi rezolvată fără vărsare de sânge. 

Secundul a vorbit primul, cu glas ridicat, adresându-se mai 
degrabă mulțimii decât Lorzilor Corăbiilor: 

— Dezonoarea căpitanului meu este prea mare. Prin firea sa 
este un om pașnic, dar sufletele rudelor lui ucise strigă, cerând să 
se facă dreptate! 

De pe gradene s-a ridicat un mormăit de aprobare, care a 
amenințat să se dezvolte într-un vacarm de furie, până ce o privire 
încruntată a lui Carval Nurin l-a redus la tăcere. După aceea m-a 
privit pe mine. 

— Cel chemat la duel dorește să rezolve pașnic această 
chestiune? 

Am întors capul spre Al Sorna și am văzut că privea cerul. 
Urmărindu-i ochii, am văzut o pasăre rotindu-se deasupra, un alba- 
tros, judecând după anvergura aripilor. A dat un ultim ocol și s-a ridi- 
cat în cerul fără nori, purtat de aerul cald care se înălța de pe faleză, 
deasupra tuturor, deasupra sordidei noastre crime publice. Pentru că 
acum ştiam că aceasta era crimă, că aici nu exista dreptate. 

— Milord! a insistat Carval Nurin, cu vocea tăioasă de iritare. 

M-am uitat cum albatrosul și-a strâns aripile și a plonjat îna- 
poia falezei. Minunat. 

— Să terminăm odată, am spus, apoi m-am întors la locul meu 
fără să privesc înapoi. 

Când m-am așezat, am zărit pe chipul lui Al Sorna o expresie 
de curiozitate. Poate că era amuzat de refuzul meu de a mai accepta 
să joc travestiul acesta. Mai târziu, în clipele mele de autoamăgire, 
m-am întrebat dacă nu putuse exista o urmă de admiraţie, de res- 
pect. Desigur însă că așa ceva ar fi fost absurd. 

— Combatanțţii să-și ocupe locurile! a anunțat Carval Nurin. 

Al Sorna s-a ridicat, cântărindu-și în mână spada odioasă. A 
existat o șovăială scurtă înainte de a prinde mânerul şi arn observat 
cum și-a încovoiat degetele, după care a tras lama din teacă. Chipul 
îi era lipsit de veselie acum, ochii negri păreau să-și astâmpere setea 
la vederea oțelului care scânteia în soare, dar expresia feței era de 
nepătruns. După o secundă, a așezat teaca lângă mine şi s-a îndrep- 
tat spre centrul arenei. 

Scutul a înaintat, cu sabia dezgolită, părul blond strâns la 
spate cu un șiret din piele, în veșminte simple de corăbier, cămaşă 
din bumbac, pantaloni din piele de vițel și cizme zdravene din piele. 
Poate că straiele îi erau simple, însă le purta ca un prinţ, eclipsând 
cu ușurință luxul Lorzilor Corăbiilor, degajând nobleţe gravă și forță 
fizică, un leu în căutarea dreptății pentru mândria lui ucisă. Veselia 
destinsă pe care o afișase în port dispăruse și-l privea pe Al Sorna cu 
hotărâre rece, ca un animal de pradă. 

Al Sorna și-a ocupat locul în fața lui și l-a privit fără sfială, 
dovedind aceeași neputinţă firească de a fi umbrit. Ținea spada jos, 
picioarele depărtate pe aceeași linie cu umerii și spatele ușor arcuit. 

Carval Nurin a ridicat din nou glasul: 

— Începeți! 

S-a întâmplat aproape înainte ca ordinul lui Nurin să se fi 
încheiat, atât de iute, încât a trecut un moment înainte ca eu şi 
mulțimea să ne dăm seama ce se petrecuse. Al Sorna s-a mișcat. 
S-a mişcat într-un fel în care nu mai văzusem niciodată un om miş- 
cându-se, ca albatrosul care plonjase sub faleză sau ca orcile năpus- 
tindu-se asupra somonilor când plecaserăm din Linesh, ca o ceaţă 
fluidă de viteză și o singură spintecătură scânteietoare de metal. 

Sabia Scutului trebuie să fi fost făurită din oțel de calitate, jude- 
când după dangătul grav și plin pe care l-a scos când a zburat în cea- 
laltă parte a arenei, lăsându-l locului neînarmat și lipsit de apărare. 

Liniștea era totală. 

Al Sorna s-a îndreptat și i-a surâs aspru. 

— N-o țineai bine. 

Chipul Scutului a trădat un spasm scurt de furie sau de frică, 
dar şi l-a stăpânit iute. N-a rostit nimic, a așteptat moartea și a 
refuzat să cerșească îndurare. 

— Se râdea mult în casa ta, i-a spus Al Sorna. Când tatăl tău 
revenea de pe țărmuri îndepărtate cu daruri şi povești pline de aven- 
turi, tu și fraţii tăi vă strângeați în jurul lui și ascultați, tânjind după 
vârsta bărbăţiei și bucurându-vă de iubirea lui. El însă nu v-a poves- 
tit niciodată despre crimele pe care le comitea, despre marinarii 

cinstiți azvârliți rechinilor de pe punţile propriilor corăbii, nici des- 
pre femeile pe care le siluia când întreprindeau raiduri pe țărmul 
de miazăzi al Tărâmului. V-aţi iubit tatăl, dar ați iubit o minciună. 

Scutul și-a dezgolit dinţii într-o grimasă feroce de ură. 

— Termină odată! 

— N-a fost vina ta, a continuat Al Sorna. Tu nu erai decât un 
băiat. Nu puteai să faci nimic. Ai avut dreptate să fugi... 

Calmul Scutului s-a fărâmiţat, un urlet de furie i-a izbucnit 
de pe buze și s-a năpustit înainte, cu mâinile întinse către beregata 
lui Al Sorna. Bărbatul din miazănoapte a făcut un pas într-o parte, 
evitând atacul, și l-a izbit cu podul palmei în tâmplă, doborându-l 
pe nisip, unde a rămas nemișcat. 

Al Sorna s-a întors și a revenit la locul lui, a luat teaca și a vârât 
spada înăuntru. Mulțimea începuse să reacționeze acum, majorita- 
tea şocată, dar cu o undă de mânie despre care știam că va creşte 
întruna. 

— Duelul acesta nu s-a încheiat, lord Vaelin! a strigat Carval 
Nurin peste tumultul tot mai sonor. 

Al Sorna s-a întors şi a pornit spre lady Emeren, stupefiată, 
care l-a privit încremenită și frustrată. 

— Milady, ești pregătită să părăsești locul acesta? 

— Duelul se desfăşoară până la moarte! a răcnit Nurin. Dacă-l 
lași pe bărbatul acesta în viaţă, îl vei dezonora pentru totdeauna în 
ochii Insulelor. 

Al Sorna i-a făcut o plecăciune grațioasă lui lady Emeren și s-a 
întors către Nurin. 

— Onoare? a întrebat el. Onoarea nu-i decât un cuvânt. N-o 
poți mânca și n-o poți bea, totuși oriunde aș merge, oamenii vor- 
besc la nesfârșit despre ea și fiecare spune altă poveste despre ce ar 
însemna cu adevărat. Pentru alpirani, totul se rezumă la datorie, 
pe când renfaelinii cred că-i totuna cu bravura. În insulele acestea 
se pare că-nseamnă a ucide un fiu pentru o crimă comisă de tatăl 
lui și apoi a măcelări un om neajutorat când farsa nu se desfășoară 
conform planului. 

În mod straniu, mulțimea a amuţit când el a vorbit; deși nu 
avea un glas sonor, amfiteatrul îl transmitea fără efort tuturor celor 
prezenți și, cumva, mânia lor şi setea de sânge dezamăgită s-au 
micșorat. 

— Nu ofer nicio scuză pentru faptele tatălui meu. Și nu pot 
oferi nici căinţă. El a incendiat o cetate la porunca regelui său; 
a fost o faptă rea, însă eu n-am avut niciun amestec în ea. În tot 
cazul, vărsarea sângelui meu nu-l poate întrista deloc pe un bărbat 
care a murit acum trei ani, pașnic în patul lui, avându-le alături 
pe soția și pe fiica sa. Nimeni nu se poate răzbuna pe un mort care 
a fost de mult dat focului. Acum daţi-mi ceea ce mi se cuvine sau 
ornorâți-rnă, şi să terminăm totul. 

Privirea mea s-a îndreptat spre gărzile purtătoare de lănci și am 
văzut şovăiala cu care au schimbat priviri, apoi s-au uitat precaut 
la mulțimea din rândurile căreia se înălța un murmur de confuzie. 

— OMORÂȚI-L! Lady Emeren se ridicase în picioare și pornise 
către Al Sorna, cu degetul întins acuzator și mârâind. OMORÂȚI-L 
PE SĂLBATICUL UCIGAȘ! 

— Tu n-ai niciun cuvânt de spus aici, ferneie! i-a vorbit Nurin 
cu glas aspru și mustrător. Asta este treaba bărbaţilor. d 

— Bărbaţi? Râsul ei a fost răgușşit, aproape isteric când s-a 
răsucit spre Nurin. Singurul bărbat de aici zace fără cunoștință și 
nerăzbunat. Eu vă numesc lași. Lepădături de pirați necredincioși! 
Unde-i dreptatea care mi s-a făgăduit? 

— Ți s-a făgăduit un duel, i-a răspuns Nurin. 

L-a privit apoi îndelung pe Al Sorna, după care și-a ridicat ochii 
spre spectatori și glasul i-a răsunat puternic: 

— Și duelul s-a încheiat! Este adevărat că suntem pirați, fiindcă 
zeii ne-au dăruit oceanele ca terenuri de vânătoare, dar tot ei ne-au 
dăruit și legea cu care guvernăm aceste Insule și legea se aplică tutu- 
ror, fiindcă altfel nu înseamnă nimic. Potrivit legii, Vaelin Al Sorna a 
învins în acest duel. El nu a comis niciun delict în Insule și ca atare 
este liber să plece. S-a întors după aceea către lady Emeren. Suntem 

pleci. 


Am fost escortaţi până la capătul digului, unde ni s-a spus să 
așteptăm în timp ce aranjau plecarea noastră cu puținele corăbii 
străine din port. Un detaşament numeros de lăncieri era de strajă 
de-a curmezișul cheiului, pentru a împiedica orice răzbunare de 
ultimă clipă din partea locuitorilor cetăţii, deși eu apreciase că 
starea sufletească generală la încheierea duelului fusese potolită; 
oamenii fuseseră mai degrabă dezamăgiţi decât scandalizați. 
Străjerii ne ignorau și era limpede că plecarea n-avea să fie marcată 
de nicio ceremonie. Trebuie să mărturisesc că era stânjenitor să mă 
aflu acolo, alături de ei doi, cu lady Emeren plimbându-se înainte și 
înapoi pe doc, cu brațele strâns încrucișate peste piept, iar Al Sorna 
stând tăcut pe un butoi cu mirodenii, în timp ce eu mă rugam să 
vină fluxul și eliberarea binecuvântată din locul acesta. 

— Asta nu se va încheia aici! a izbucnit lady Emeren după o 
oră de mers în tăcere. S-a apropiat la un metru de el, sfredelindu-l 
cu privirea, urându-l cu patimă. Să nu crezi că vei scăpa de mine. 
Pământul ăsta nu-i îndeajuns de lat ca să te-ascunzi de... 

— E teribil, a întrerupt-o Al Sorna, când iubirea se transformă 
în ură. 

Privirea ei ucigașă a încremenit, de parcă o înjunghiase. 

— Cândva, a continuat Al Sorna, am cunoscut un bărbat care 
iubea tare mult o femeie. Avea însă de îndeplinit o sarcină, o sarcină 
despre care știa că-l va costa viaţa şi care ar fi costat-o viața și pe 
ea dacă i-ar fi rămas alături. De aceea a păcălit-o şi a aranjat să fie 
dusă departe. Uneori bărbatul încearcă să-și trimită gândurile peste 
ocean, pentru a vedea dacă iubirea pe care o împărtășiseră s-a pre- 
schimbat în ură, dar găsește doar ecouri îndepărtate ale compasiunii 
ei, o viață salvată aici, un act de bunătate făcut acolo, ca fumul 
ce rămâne în urma unei torţe arzătoare. De aceea el se întreabă: 
„Oare ea mă urăște?“ Pentru că femeia are multe de iertat, iar între 

îndrăgostiți, și privirea i s-a întors către mine, trădarea este întot- 
deauna păcatul cel mai groaznic. 

Tăietura de pe obraz m-a ars, vinovăția și durerea mi s-au 
amestecat în piept în mijlocul unui torent de amintiri. Sosirea lui 
Seilesen prima dată la Curte... zâmbetul lui care părea să aducă 
întotdeauna soare... împăratul acordându-mi cinstea de a-l educa 
în problemele Curţii... primele lui tentative bâjbâite de etichetă... 
ascultându-i cele mai recente poeme până noaptea târziu... gelo- 
zia înfocată când Emeren și-a făcut cunoscute sentimentele și 
satisfacția infamă când el a început s-o abandoneze în favoarea 
mea... Și moartea lui... Suferinţa nesfârșită despre care crezusern că 
mă va consuma. 

Al Sorna văzuse totul, o știam. Cumva, nimic nu era ascuns de 
ochii lui ca tăciunele. 

Al Sorna s-a ridicat și a pășit spre lady Emeren, făcând-o să 
tresară, nu de ură, știarn, ci de frică. Ce altceva văzuse el? Ce altceva 
avea să spună? A îngenuncheat înaintea ei și a rostit cu glas limpede 
și oficial: 

— Milady, îmi cer iertare pentru că am luat viaţa soțului tău. 

Ea a avut nevoie de o clipă pentru a-și stăpâni teama. +. 

— Și o vei oferi pe a ta în schimb? 

— Nu pot, milady. 

— Atunci scuzele îți sunt la fel de deșarte ca inima ta, bărba- 
tule din miazănoapte. lar ura mea nu este întru nimic micşorată. 

Au găsit pentru Al Sorna o corabie din Ținuturile de 
Miazănoapte, întrucât se părea că vasele din teritoriile cele mai 
de miazănoapte ale Tărâmului Unificat se bucurau de dreptul de 
ancorare în apele meldeneane care le era refuzat compatrioatelor 
lor. Auzisem şi citisem câte ceva despre Ținuturile acelea — că 
erau cămin pentru oameni cu origini variate — și de aceea nu 
m-a surprins că majoritatea membrilor echipajului aveau pielea 
tuciurie şi fețele lătăreţe întâlnite în provinciile din miazăzi ale 
Imperiului. Am mers cu Al Sorna spre dana corabiei, lăsând-o 
pe lady Emeren rigid de nemișcată la capătul digului. Ea a privit 

marea, refuzând să-i mai acorde bărbatului din miazănoapte 
favoarea altui cuvânt. 

— Ar trebui să fii cu băgare de seamă în privinţa ei, i-am spus 
când ne-am apropiat de pasarelă. Vendeta nu i se va sfârși aici. 

El s-a uitat la silueta nemișcată a lui lady Emeren şi a oftat cu 
regret. 

— Atunci pe ea trebuie s-o cormpătimim. 

— Noi am crezut că te trimitem la moarte, însă n-am făcut alt- 
ceva decât să te punem în libertate. Așa cum știai că vor face, sunt 
sigur. Ell-Nestra n-a avut nicio clipă vreo șansă. De ce nu l-ai ucis? 

Ochii lui negri m-au privit cu uitătura pătrunzătoare şi între- 
bătoare despre care știam că văzuse prea multe. 

— Când am fost judecat, lordul Velsus m-a întrebat câte vieți 
am luat. Cu toată sinceritatea, nu i-am putut răspunde. Am ucis 
de multe ori, oameni buni și răi, laşi și eroi, hoți și... poeți. A plecat 
ochii și m-am întrebat dacă aceea era scuza lui. Ba chiar și prieteni. 
Și m-am săturat. Și-a privit spada vârâtă în teacă pe care o ţinea în 
mână. Sper să n-o mai scot niciodată. 

N-a mai zăbovit, nu mi-a întins mâna și n-a rostit niciun 
cuvânt de despărţire, ci s-a întors pur și simplu și a urcat pe pasa- 
relă. Căpitanul corabiei l-a întâmpinat cu o plecăciune adâncă, 
având chipul luminat de un respect evident, pe care îl împărtășea 
întregul echipaj. Se părea că legenda lui ajunsese hăt departe; 
deşi oamenii aceștia veniseră de la mare distanţă de centrul 
Tărâmului, era limpede că numele lui era bine cunoscut. Ce-l va 
aștepta, m-am întrebat, în Tărâm, unde de acum el nu mai este 
un simplu om? 

Corabia a plecat în mai puțin de un ceas, fără să-și mai fi des- 
cărcat jumătate din mărfuri, dornică să se îndepărteze cu trofeul 
acela. Am stat la capătul digului alături de lady Emeren și l-ar pri- 
vit pe Ucigaşul Speranţei îndepărtându-se. L-am putut distinge pen- 
tru o vreme, o siluetă înaltă la prova. Îmi închipui că este posibil să fi 
privit înapoi, spre noi, doar o dată, poate chiar să fi ridicat brațul în 
semn de salut, însă era prea departe ca să fiu sigur. După ce a ieșit 

din bazinul portului, corabia și-a ridicat pânzele și a dispărut repede 
dincolo de promontoriu, navigând cu toată iuțeala către răsărit. 

— Ar trebui să-l dai uitării, i-am spus lui lady Emeren. Obsesia 
aceasta va însemna ruina ta. Du-te acasă și crește-ți fiul. Te implor! 

Arn fost uluit să văd că plângea, lacrimile îi șiroiau din ochi, 
deși fața îi era rigidă și lipsită de expresie. Glasul ei era o șoaptă, dar 
aprig ca întotdeauna. 

— N-o voi face până când zeii nu mă vor chema la ei, ba chiar 
și atunci voi găsi o cale să-mi trimit răzbunarea prin văl. 

PARTEA A V-A 


În partidele mai lungi, în care Atacul Mincinosului 
sau alta dintre părţile introductive prezentate mai sus 
a eșuat, se dezvăluie pe de-a-ntregul complexitatea 
Keschetului. Capitolele următoare vor examina stra- 
tagemele cele mai eficiente în jocurile lungi, începând 
cu Schimbarea Arcașului, al cărui nume provine de la 
o manevră utilizată de arcașii călări alpirani. La fel ca 
Atacul Mincinosului, Schimbarea Arcașului folosește aba- 
terea atenţiei într-o direcţie falsă, dar păstrează în același 
timp potențialul pentru exploatarea oportunităţilor 
neprevăzute. Un jucător iscusit poate să atace două ținte, 
păstrându-și adversarul în necunoștinţă de cauză asupra 
țintei finale până la apariţia ocaziei celei mai rodnice. 


— Autor necunoscut, Keschetul, reguli și strategii, 
Marea Bibliotecă a Tărâmului Unificat 


CAPITOLUL 1 


A încălecat pe Scuipă-rău și a călărit spre apus, mergând pe coasta 
mării, până a găsit un loc pentru popas la adăpostul unei dune mari 
cu coama acoperită de iarbă. A strâns lemne purtate de valuri pe 
țărm și a rupt iarbă ca să aprindă focul. Tulpinile ierbii erau uscate 
de briză şi s-au aprins la prima atingere a cremenii. Focul a crescut 
înalt și strălucitor și cenușa fierbinte s-a ridicat aidoma licuricilor 
pe cerul începutului de seară. În depărtare, luminile din Linesh 
păreau să ardă încă și mai intens şi el a auzit muzică amestecată cu 
sunetul multor glasuri înălțate în petreceri. 

— După toate câte le-am făcut, i-a spus lui Scuipă-rău întin- 
zându-i câteva zaharicale să le ronţăie, război, molimă și luni de 
spaimă, nu-mi vine să cred că sunt fericiţi să ne vadă plecând. 

Dacă Scuipă-rău i-a apreciat ironia, a făcut-o sub forma unui 

" fornăit sonor de iritare, scuturând energic din cap. 

— Ai răbdare. 

Vaelin l-a prins de frâu și a dezlegat căpăstrul, apoi i-a luat 
şaua din spate. Scăpat de poveri, armăsarul a pornit în galop printre 
dune, ridicând nisip de sub copite și nechezând. Vaelin l-a privit 
jucându-se în valurile de la mai, pe când cerul a pălit și s-a înălțat 
luna plină și strălucitoare, care zugrăvea dunele într-un albas- 
tru-argintiu familiar. Ca troienele de nea în toiul iernii. 

Scuipă-rău a revenit în trap, pe când dispărea ultima geană 
a zilei şi a rămas la marginea cercului de lumină revărsat de foc, 
aşteptând ritualul de seară al ţesălării și priponirii. 

— Nu, a rostit Vaelin. Noi doi am terminat. E timpul să pleci. 

Scuipă-rău a fornăit nesigur, scurmând nisipul cu o copită din 
faţă. 

Vaelin s-a apropiat de el şi l-a lovit puternic cu palma peste 
crupă, apoi s-a retras iute ca să evite represaliile loviturii de copite, 
când Scuipă-rău s-a cabrat şi a nechezat furios, dezgolindu-și dinţii. 

— Pleacă, fiară urâcioasă! a strigat Vaelin, gesticulând sălbatic. 
PLEACĂ! 

Şi calul a dispărut, galopând şi îndepărtându-se într-o pâclă 
de nisip albastru-argintiu, cu nechezatul de despărţire răsunând 
sonor în văzduhul serii. 

— Du-te, gloabă afurisită, a şoptit Vaelin zâmbind. 

Nu mai avea cu ce să-și ocupe timpul, așa că s-a așezat și a 
aruncat lemne în foc, amintindu-și de clipele din vârful meterezelor 
Cetăţuii Înalte, când îl privise pe Dentos apropiindu-se de poartă 
fără Nortah și știuse că totul se va schimba. Nortah... Dentos... Doi 
Frați pierduţi și pe cale de a mai pierde unul. A simţit doar o schim- 
bare foarte slabă a vântului, care a adus un iz slab de sudoare și apă 
sărată. A închis ochii, ascultând paşii moi pe nisip care se apro- 
piau dinspre apus, fără a încerca totuși să se ascundă. Și de ce s-ar 
ascunde, de fapt? La urma urmelor, suntem Fraţi. 

A deschis ochii şi a privit silueta din faţa lui. 

— Salut, Barkus! sa 

Barkus s-a lăsat să cadă în faţa focului și a ridicat palmele spre 
flăcări. Braţele groase și musculoase îi erau goale, deoarece purta 
doar o vestă din bumbac şi pantaloni; era desculț și părul îi giroia 
de apa mării. Singura lui armă era securea, prinsă pe spinare cu 
șireturi din piele. 

— Pe Credință! a icnit el. Nu mi-a mai fost așa frig de când am 
luptat în Codrul Martishe. 

— Trebuie să-ţi fi fost greu să înoți. 

— Așa-i. Ajunsesem la vreo cinci kilometri de țărm, când 
mi-am dat seama că m-ai tras pe sfoară. Căpitanul n-a fost lesne de 
convins să revină la țărm. A scuturat din cap și picături i-au zburat 
din părul lung. Auzi, să pleci pe o corabie în Apusul Îndepărtat 
împreună cu Sora Sherin! De parc-ai fi fost în stare să renunțţi la o 
ocazie de a te sacrifica. 

Vaelin a privit mâinile lui Barkus și a văzut că nu tremurau 
deloc, deşi era îndeajuns de frig pentru ca răsuflarea să-i iasă sub 
formă de aburi. 

— Asta a fost înţelegerea, nu? a continuat Barkus. Noi rămâ- 
nem în viaţă şi ei se aleg cu tine? 

— În plus, prinţul Malcius va fi trimis înapoi în Tărâm. 

Barkus s-a încruntat. 

— A supravieţuit? 

— Am fost zgârcit cu adevărul pentru a vă scoate pe toţi din 
cetate, fără probleme. 

Fratele voinic a pufnit iarăși. 

— Când vor veni după tine? 

— La prima geană de lumină. 

— E timp destul. A scos securea din spate şi a pus-o la înde- 
mână. Câţi crezi că vor trimite? 

Vaelin a strâns din umeri. 

— N-am întrebat. 

— Pentru noi doi ar fi bine să trimită un regiment întreg. 
Barkus l-a privit apoi nedumerit. Unde ţi-este spada? 

— l-am dăruit-o guvernatorului Aruan. 

— Nu cred c-a fost cea mai bună dintre ideile tale. Cum inten- 
ţionezi să te lupţi? 

— N-o să mă lupt. Voi respecta porunca regelui și mă voi 
preda alpiranilor. 

— Te vor omori. 

— Nu cred. Potrivit Cărţii a Cincea a zeului cumbraelin, mai 
am încă mulţi oameni de ucis. 

— Puah! a scuipat Barkus în foc. Profeţiile sunt nişte rahaturi. 
Superstiţii pentru adoratorii zeului. Tu le-ai ucis Speranţa, așa că te 
vor omori fără să clipească. Singura întrebare este doar în cât timp 
o vor face. L-a privit pe Vaelin în ochi. Nu pot suporta să stau și să-i 
privesc cum te ucid. 

— Atunci pleacă. 

— Ştii că nu pot să fac nici asta. Nu crezi că am pierdut deja 
destui Fraţi? Nortah, Frentis, Dentos... 

— Ajunge! 

Glasul lui Vaelin a răsunat tăios, spintecând noaptea. 

Barkus s-a tras înapoi, alarmat şi nedumerit. 

— Frate, nu... 

— Termină. 

Vaelin a cercetat chipul bărbatului din faţa lui cu toată atenţia 
de care era în stare, căutând o fisură în mască, un licăr de pierdere 
a calmului. Era însă perfectă, impenetrabilă și iritantă. S-a luptat 
să-şi stăpânească furia, știind că îl va omori. 

— Ai aşteptat atât de mult clipa asta, atunci de ce nu-mi arăţi 
adevăratul tău chip? Ce mai contează? 

Barkus a zâmbit cu o expresie desăvârșită de îngrijorare 
stânjenită. 

— Nu te simţi bine? 

— Înainte de plecare, căpitanul Antesh mi-a spus ceva. Vrei 
să știi ce anume? 

Celălalt a desfăcut braţele nesigur. 

— Dacă asta ţi-e voia. 

— Numele lui adevărat nu este Antesh. Nimic surprinzător în 
asta, întrucât sunt sigur că mulţi dintre cumbraelinii pe care i-am 
tocmit au simţit nevoia de a folosi nume false, fie de teama unui 
trecut criminal, fie de rușinea de a ne accepta galbenii. Mai surprin- 
zător însă este faptul că amândoi i-am auzit în trecut adevăratul 
nume. 

Tot nicio fisură în mască. Tot nimic, cu excepţia îngrijorării 
unui Frate adevărat. 

— Cândva, Bren Antesh a fost întru totul robul zeului său, 
a rostit Vaelin. Devoţiunea îi era atât de mare, încât l-a împins să 
ucidă și să-i adune pe alţii, de asemenea însetaţi, să-și cinstească 
zeul cu sângele ereticilor. Cu timpul, i-a dus în Martishe, unde cei 
mai mulţi dintre ei au murit sub mâinile noastre, ceea ce l-a deter- 
minat să-și pună sub semnul îndoielii credinţa, să-și abandoneze 
zeul, acceptând aurul regelui și dăruindu-l familiilor tovarășilor 
lui căzuţi, pentru ca după aceea să-și caute moartea într-un răz- 
boi străin. În tot acel timp s-a străduit să uite numele pe care-l 
dobândise în Martishe: Săgeată Neagră. Bren Antesh a fost cândva 

cunoscut ca Săgeată Neagră. Și m-a asigurat că nici el, nici vreunul 
dintre oamenii lui n-au avut niciodată o scrisoare de liberă trecere 
din partea Lordului Fiefului lor. 

Barkus a rămas nemișcat, iar pe faţă nu i se mai citea acum 
nicio expresie. 

— Mai ţii minte scrisorile? a întrebat Vaelin. Scrisorile pe care 
le-ai găsit tu asupra arcaşului pe care-l ucisesem eu. Scrisorile care 
ne-au trimis în războiul cu Fieful Cumbrael. 

A fost doar o măruntă schimbare a înclinării capului, o modi- 
ficare insesizabilă a liniei umerilor, o nouă curbură a buzelor, dar, 
pe neaşteptate, Barkus a dispărut ca fumul în vânt. Când a vorbit, 
Vaelin n-a fost surprins să audă o voce familiară, vocea cu care vor- 
biseră doi bărbaţi, morţi acum. 

— Tu chiar crezi că vei sluji o Regină a Focului, Frate? 

Inima lui Vaelin s-a prăbușit ca un bolovan. Nutrise o speranţă 
ofilită că s-ar fi putut înșela, că Antesh minţise şi că Fratele lui con- 
tinua să fie războinicul nobil care plecase cu fluxul de dimineaţă. 
El dispăruse însă acum și erau numai ei doi, singuri pe plajă, cu 
moartea apropiindu-se iute. 

— Mi s-a spus că există şi alte profeţii, a rostit el. 

— Profeţii? Creatura care fusese Barkus a scos un râset aspru 
și hâd. Cât de puţine cunoaşteţi! Voi toţi, care vă mâzgăliţi pe hârtie 
încercările bâjbâite de înţelepciune, numindu-le scripturi, deși nu 
sunt decât delirurile celor nebuni și flămânzi după putere. 

— Testul Sălbăticiei... Atunci l-ai aservit? 

Făptura cu faţa lui Barkus a rânjit larg. 

— Dorea tare mult să trăiască. Găsirea lui Jennis a fost un dar 
al vieţii, totuși ideea lui despre Frăţie era atât de puternică, încât nu 
s-a putut sili să facă ceea ce era necesar. 

— A găsit trupul lui Jennis îngheţat, fără mantie. 

Creatura a râs din nou, răgușit, scrâșnit, încântată de propria 
cruzime. 

— Trupul și sufletul lui. Jennis era încă viu, pe jumătate 
îngheţat, dar continua să răsufle și i-a șoptit lui Barkus rugămintea 

de a-l salva. Bineînţeles, el nu putea face nimic și era foarte flămând. 
Foamea îi preschimbă pe oameni, le reamintește că nu sunt decât 
animale, niște animale care trebuie hrănite, iar carnea rămâne carne. 
Ispita l-a îngrețoșat, foamea l-a împins dincolo de pragul nebuniei, 
așa că s-a împleticit și apoi s-a întins în zăpadă ca să moară. 

Hentes Mustor, Chiorul, tâmplarul care a incendiat atelierul 
lui Ahm-Lin... toți s-au apropiat cândva atât de mult de moarte... 

— Moartea este poarta prin care intri tu. 

— Ei ne aruncă, de cealaltă parte a hăului teribil, strigătele 
plângăreţe ale unor suflete în preajma morţii, ca mieii rătăciţi care 
atrag lupii. Nu toţi pot fi însă luaţi, ci doar aceia care au sămânţa 
răutăţii și darul puterii. 

— Barkus nu avea răutate în el. 

Alt chicotit veninos. 

— Încă n-am întâlnit omul care să nu aibă răutate în inimă. 
Barkus și-o ascunsese pe a lui atât de adânc, încât abia știa că exista 
acolo, supurând ca un vierme în sufletul lui, aștăptând să fie hră- 
nită, așteptându-mă pe mine. Era ura faţă de tatăl lui, înţelegi? 
Tatăl care-l trimisese de acasă, care-i urâse şi în același timp îi invi- 
diase darul. El văzuse lucrurile minunate pe care băiatul le putea 
făuri din metal şi tânjise după putere. Așa se-ntâmplă cu aceia din- 
tre noi care suntem dăruiţi. Nu ești de acord? 

— Tu ai fost permanent el? Fiecare cuvânt pe care l-a rostit de 
atunci, fiecare faptă, fiecare gest de bunătate. Nu pot crede că erai 
numai tu. l 

Creatura a strâns din umeri. 

— Crede ce vrei. Ei se apropie de moarte, noi îi înhățăm și din 
clipa aceea sunt ai noștri. Noi știm ce știu ei, astfel că-i foarte ușor 
să menţinem masca. 

Cântecul sângelui a şoptit, o notă slabă, dar vibrantă. 

— Minţi! Hentes Mustor n-a fost pe de-a întregul sub comanda 
ta. De aceea l-ai și ucis înainte de a-mi putea spune minciunile pe 
care i le-ai șoptit cu vocea zeului său. lar când ai venit s-o ucizi 
pe Aspectul Elera, aveai sub stăpânirea ta trei bărbați, totuși ei 

au atacat separat, pentru că, neîndoios, înfruntarea cu Aspectul 
Corlin din Casa celui de-al Patrulea Ordin ţi-a solicitat pe deplin 
capacităţile. Nu cred că poţi stăpâni mai mult de o minte pe rând și 
pun rămășag că jugul tău poate fi fărâmat. 

Făptura a înclinat capul lui Barkus. 

— Vederea Luptei este într-adevăr un dar puternic. În curând 
tu vei fi aproape de moarte şi unul dintre noi va veni să-l revendice. 
Lyrna te iubește și Malcius are încredere în tine. Cine ar fi mai potri- 
vit să-i călăuzească prin anii grei care-i așteaptă? Oare ce răutate se 
ascunde în inima ta, mă-ntreb? Poate față de maestrul Sollis? Faţă 
de Janus şi nesfârșitele lui urzeli? Sau poate faţă de Ordin? La urma 
urmelor, ei te-au trimis aici ca momeală pentru mine și, procedând 
aşa, ţi-au răpit femeia pe care o iubeşti. Spune-mi că nu există nicio 
răutate acolo. 

— Dacă vrei cântecul meu, de ce mi-ai căutat moartea de două 
ori până acum? În Urlish ai trimis asasini tocmiţi, care să mă ucidă 
în timpul Încercării Alergării, și ai trimis-o pe Henna în odaia mea 

"în noaptea Masacrului Aspectelor. 

— La ce ne-ar folosi nouă să tocmim pe cineva? lar misiunea 
Hennei a fost plănuită în pripă, fiindcă n-am fost defel încântați să 
te găsim în Casa celui de-al Cincilea Ordin tocmai în noaptea aceea, 
înainte să fi știut ce putere ne-ai putea oferi. Că tot veni vorba, ea îţi 
trimite salutări și regretă că n-a putut fi aici. 

Vaelin a căutat îndrumare din partea cântecului sângelui, însă 
n-a găsit decât tăcere. Creatura nu minţea. 

— Dacă n-aţi fost voi, atunci cine? 

Glasul i s-a stins când înţelegerea a sosit pe o coardă disperată 
a cântecului sângelui: spaima Fratelui Harlick în Cetatea Prăbuşită. 
Ai venit să mă ucizi? 

— Al Șaptelea Ordin, a murmurat cu voce tare. 

— Chiar ai crezut că ei nu sunt decât un grup de mistici ino- 
fensivi care slujesc Credinţa voastră absurdă? Ei au propriile lor pla- 
nuri și propriii lor intermediari. Nu te amăgi cu gândul că ar ezita 
să te elimine, dacă te-ai dovedi un obstacol. 

— Şi de ce nu m-au mai atacat de atunci? 

Făptura a mișcat ușor trupul lui Barkus, nereușind să-şi 
ascundă neliniştea. 

— Aşteaptă momentul potrivit, ocazia cea mai bună. 

Altă minciună, confirmată de cântecul sângelui. Lupul. Al 
Șaptelea Ordin şi-a trimis asasinii după mine, dar lupul i-a ucis. 
Consideraseră oare evenimentul acela ca pe o dovadă a unei binecu- 
vântări din partea Beznei, a unei protecţii acordate de o putere de care 
se temeau? Întrebări... Ca întotdeauna, apăreau mereu alte întrebări. 

— Ai fost cândva om? a întrebat-o pe creatură. Ai avut un 
nume? 

— Numele înseamnă foarte mult pentru cei vii, însă ele par 
scornelile unor copii pentru cei care au simţit gerul fără străfund 
al neantului. 

— Așadar, ai fost viu cândva. Ai avut propriul tău trup. 

— Trup? Da, am avut un trup. Sfâșiat de sălbăticie și uscat de 
foame, hăituit de ură la fiecare pas. Am avut un trap, născut dintr-o 
mamă siluită, căreia i-au spus vrăjitoare. Am fost surghiuniţi, pen- 
tru că darul ei putea schimba vântul. Bărbatul care m-a zămislit a 
mințit şi a spus că ea folosise Bezna pentru a-l sili să urce în patul 
ei. A minţit că refuzase să mai stea alături de ea după ce vraja se 
destrămase. A minţit că ea își folosise darul pentru a mäna recoltele 
drept răzbunare. Cu pietre şi blestemății putrede, ei ne-au alungat 
în pădure, unde am trăit ca animalele până când foamea și frigul au 
luat-o de lângă mine. Dar am continuat să trăiesc, mai degrabă fiară 
decât băiat, uitând limbajul și obiceiurile, uitând totul, mai puţin 
răzbunarea. Şi cu timpul m-am răzbunat, din plin. 

— „Ela chemat fulgerul“, a citat Vaelin. „Şi satul a ars. Oamenii 
au fugit spre râu, dar el l-a umflat cu ploaie, până ce malurile s-au 
rupt și apa i-a purtat în torente. Totuși răzbunarea lui nu fusese 
încă satisfăcută, așa că a adus un vânt din îndepărtatul miază- 
noapte, care să-i cuprindă în gheaţă“ 

Făptura a rânjit fioros prin totala sa lipsă de cruzime, un zâm- 
bet de reamintire mulțumită. 

— Îi pot vedea şi acum faţa; faţa tatei, încremenită în gheaţă, 
privindu-mă din adâncurile râului. Am urinat pe ea. 

— Bastardul Vrăjitoarei, a şoptit Vaelin. Povestea asta-i veche 
de trei veacuri. 

— Timpul este o amăgire în aceeaşi măsură ca și Credinţa 
ta. Când priveşti în neant, vezi în același timp nemărginirea și 
nimicnicia tuturor lucrurilor şi fiinţelor, într-o clipită de teroare 
și minunăţie. 

— Ce este neantul acesta despre care vorbeşti? 

Surâsul creaturii a redevenit crud. 

— Credinţa ta îi spune Lumea de Dincolo. 

— Minţi! a scuipat el, deși cântecul sângelui nu murmurase. 
Lumea de Dincolo este un loc de pace veșnică, de înţelepciune 
absolută, de contopire sublimă cu sufletele Plecaţilor, care trăiesc 
de-a pururi. 

Buzele făpturii au zvâcnit pentru o clipă, după care a început 
să râdă, în hohote sonore şi sincere de amuzament, care au răsunat 
peste plajă şi mare. Vaelin a simţit cum mâna i-a furnicat spre pum- 
nalul din cizmă şi s-a împotrivit cu greutate impulsului. Nu încă... 

— Vai, vai, a clătinat creatura din cap și şi-a şters o lacrimă din 
colţul ochiului. Frate, eşti un prost şi jumătate! S-a aplecat înainte, 
iar chipul celui care-i fusese Frate a părut o mască roșie în lumina 
flăcărilor, care a șuierat: Noi suntem Plecaţii! 

Vaelin a așteptat cântecul sângelui, însă n-a auzit decât o 
liniște îngheţată. Era imposibil, era blasfemie, dar în cuvintele făp- 
turii nu exista nici măcar o minciună. 

— Plecaţii ne așteaptă în Lumea de Dincolo, a recitat el, 
detestându-şi disperarea din glas. Suflete îmbogăţite de plinătatea 
și bunătatea vieților lor, ei oferă înțelepciune şi compasiune... 

Creatura râdea din nou, aproape fără să se poată stăpâni. 

— Înţelepciune și compasiune! Printre sufletele din neant nu 
există mai multă înțelepciune şi compasiune decât într-o haită de 
șacali. Flămânzim și ne hrănim, iar moartea înseamnă carne pentru 
noi. 

Vaelin a închis pleoapele strâns, terminând recitarea, cu vor- 
bele rostogolindu-se încălecate de pe buzele lui. 

— Ce este moartea? Moartea nu-i decât o poartă spre Lumea 
de Dincolo și reunirea cu Plecaţii. Este atât sfârșit, cât și început. 
Teme-te de ea şi primește-o... 

— Moartea ne aduce suflete noi pe care să le stăpânim, mai 
multe trupuri pe care să le mânuim după voinţa noastră, să ne satis- 
facă poftele şi să slujească planurilor lui... 

— Ce este trupul fără suflet? Carne spurcată, nimic mai mult. 
Însemnaţi moartea celor iubiţi, dăruind focului învelișurile lor.:. 

— Trupul înseamnă totul. Un trup fără suflet nu-i decât ecoul 
mizerabil, pierdut al unei vieți... 

— EU AM AUZIT GLASUL MAMEI MELE! Era în picioare, cu 
pumnalul în mână, ghemuit în postura de luptă, fixând cu ochii 
creatura aflată dincolo de foc. Eu am auzit glasul mamei mele. 

Cel care fusese Barkus s-a ridicat fără grabă în picioare, 
cântărindu-şi securea în mână. i 

— Se întâmplă uneori ca Dăruiţii să ne poată auzi, să audă 
sufletele care strigă din neant. De obicei aud ecouri scurte de durere 
și spaimă. Ştiai că așa a început Credinţa voastră? Cu câteva veacuri 
în urmă, un volarian neobișnuit de Dăruit a auzit un bolborosit de 
voci din neant, printre care cea de neconfundat a soţiei lui moarte. 
El și-a asumat sarcina de a răspândi vestea aceasta, vestea măreaţă 
şi minunată că există viață dincolo de poverile zilnice ale durerilor și 
trudei. Oamenii l-au ascultat, vestea s-a împrăștiat și așa a început 
Credinţa voastră, totul clădit pe minciuna că există o răsplată, în 
viaţa următoare, pentru supunerea servilă din viața aceasta. 

Vaelin s-a luptat să-și domine buimăceala, a încercat să nu 
mai dorească să audă cântecul sângelui care să-i spună că vorbele 
acestei făpturi erau minciuni. Lemnele au trosnit în foc, valurile au 
lovit ţărmul cu un vuiet neîncetat și Barkus l-a privit cu ochii reci și 
indiferenți ai unui străin. 

— Ce plan? a întrebat Vaelin. Ai amintit de planul lui... Cine 
este el? 

— Îl vei întâlni în curând. Cel! care fusese Barkus a prins mâne- 
rul securii cu ambele mâini şi l-a strâns puternic, iar tăișul lamei a 
răsfrânt lumina lunii. Am făurit arma asta pentru tine sau mai exact 
i-am îngăduit lui Barkus s-o făurească. El fusese mereu flămând 
după ciocan și nicovală, deși s-a împotrivit cu bărbăţie până când 
i-am înlăturat șovăiala. Este frumoasă, nu crezi? Am ucis de multe 
ori cu multe arme diferite, totuși trebuie să recunosc că asta-i cea 
mai frumoasă. Cu ea te pot aduce în pragul morții la fel de uşor 
cum aș mânui scalpelul unui doftor. Îi vei vărsa sângele și sufletul 
tău va porni spre neant. El te va aștepta acolo. Zâmbetul pe care l-a 
oferit creatura era amar, aproape încărcat de regret. N-ar fi trebuit 
să renunţi la spada ta. 

— Dacă n-aş fi renunţat, tu n-ai fi fost atât de dornic să 
vorbeşti. 

Surâsul făpturii a dispărut. 

— Vorbăria s-a terminat. 

A sărit peste foc cu securea ridicată, cu dinţii dezgoliţi 
într-un rânjet plin de ură. Ceva mare şi negru l-a lovit în plin salt, 
înfigându-și colții în braţul lui, smulgând și sfârtecând, și amân- 
doi au căzut peste foc și s-au zvârcolit, împrăștiind tăciuni arză- 
tori. Vaelin a văzut securea teribilă ridicându-se şi căzând, o dată, 
apoi încă o dată, a auzit urletul de furie al copoiului-de-sclavi când 
tăișul l-a spintecat, iar creatura care fusese Barkus s-a ridicat din 
rămășițele focului, cu părul și straiele în flăcări, cu brațul stâng 
atârnând inutil, aproape retezat de mușcătura Scrijelitului. Însă 
braţul drept continua să-i fie teafăr şi să ţină securea. 

— l-am spus guvernatorului să-l elibereze la căderea nopții, 
a zis Vaelin. 

Făptura a mugit de durere și mânie, iar securea s-a rotit într-o 
ceaţă de argint. Vaelin s-a strecurat pe sub lamă şi a fandat cu pum- 
nalul, străpungându-i pieptul, căutându-i inima. Făptura a mugit 
iarăşi, mânuind securea cu o iuţeală neomenească. Vaelin a lăsat 
pumnalul înfipt în piept și a prins mânerul securii când a venit spre 
el, a izbit sălbatic cu dosul mâinii în faţa creaturii şi a continuat cu o 


CÂNTECUL SÂNGELUI 
729 


lovitură de picior sub burtă. Abia dacă s-a clintit și l-a lovit scurt cu 
fruntea, iar Vaelin s-a împleticit pe nisip și a căzut pe spate. 

— Am uitat să-ţi spun ceva despre Barkus! a zis făptura și 
s-a apropiat printr-un salt, ridicând securea. Când v-aţi antrenat 
împreună, nu l-am lăsat niciodată să-şi arate adevărata putere. 

Vaelin s-a rostogolit pe o parte și securea a mușcat nisipul, iar 
apoi s-a răsucit, proiectându-și piciorul în tâmpla creaturii, după 
care s-a ridicat iute, când aceasta s-a scuturat de durere și a atacat 
din nou. Tăişul a şuierat însă doar prin aer, fiindcă Vaelin a sărit 
peste arcul loviturii, s-a apropiat mult şi i-a smuls pumnalul din 
piept, l-a înjunghiat din nou și s-a retras la timp pentru ca securea 
să treacă la numai o şchioapă de faţa lui. 

Cel care fusese Barkus s-a holbat la el, șocat, nemișcat, cu 
fumul ridicându-i-se din arsuri; din braţul sfârtecat, sângele picura 
pe nisip. A dat drumul securii şi braţul sănătos s-a ridicat la pata 
care i se lăţea rapid pe cămașă. S-a uitat pentru o secundă la sângele 
gros și strălucitor care-i acoperea palma, după aceea s-a lăsat încet 
în genunchi. 

Vaelin a trecut pe lângă el şi a luat securea de pe nisip, 
înfrânându-și repulsia faţă de senzaţia pe care o simţea când o4inea 
în mână. De aceea am urât-o oare dintotdeauna? Fiindcă acesta era 
țelul ei final? 

— Bună treabă. Făptura care fusese Barkus și-a arătat dinții 
pătaţi cu sânge într-un rânjet de răutate absolută. Poate că data 
viitoare când mă vei ucide, voi purta chipul cuiva pe care-l iubeşti 
încă şi mai mult. 

Securea era ușoară, anormal de ușoară, și doar a susurat când 
Vaelin a rotit-o, retezând carnea și oasele la fel de lin ca aerul. Capul 
fostului său Frate s-a rostogolit pe nisip şi a rămas nemișcat. 

A azvârlit apoi securea şi l-a ridicat pe Scrijelit din rămăşiţele 
muribunde ale focului. A acoperit cu nisip arsurile fumegânde şi a 
rupt cămașa în fâşii cu care să apese pe spintecăturile adânci din 
trupul său. Copoiul a schelălăit și limba lui a lins fără putere mâna 
lui Vaelin. 

— Îţi cer iertare, câine tâmpit. Ochii bărbatului s-au umplut 
de lacrimi și glasul i s-a înecat în suspine. Îţi cer iertare. 


l-a îngropat separat. N-a ştiut de ce, dar așa i s-a părut bine. 
N-a rostit niciun cuvânt pentru Barkus, știind că fratele lui murise 
cu ani în urmă și oricum el nu mai era sigur dacă le putea pronunța 
fără să se simtă un mincinos. După ce soarele a răsărit, a luat secu- 
rea și a mers pe malul mării. Fluxul dimineţii sosea iute și talazurile 
mugeau dinspre promontoriu. A cântărit securea în palmă, surprins 
să descopere că repulsia dispăruse; orice pată a Beznei conţinuse 
părea să fi pierit prin moartea făuritorului ei. Acum nu era decât 
metal. Lucrat cu măiestrie şi strălucind în soare, însă metal simplu. 
A azvârlit-o în valuri cu toată puterea de care era în stare şi a pri- 
vit-o cum a scânteiat în timp ce s-a rotit prin văzduh, înainte de a 
pătrunde în apă cu un plescăit slab. 

S-a spălat în mare și a revenit la bivuacul lui improvizat, a aco- 
perit cât a putut de bine petele de sânge, după care a pornit la drum, 
ca să se întoarcă la Linesh. După un ceas a ajuns la locul convenit, 
iar dogoarea deşertului creștea iute. A ales un loc de lângă o piatră 
indicatoare și s-a aşezat să aştepte. 

Cântecul sângelui a crescut pe când stătea acolo, mai intens şi 
mai limpede ca înainte. Pe măsură ce gândurile i se roteau în minte, 
a auzit cum muzica se schimba, jelitoare când și-a amintit ultimul 
scheunat al Scrijelitului, războinic când a revăzut în minte lupta cu 
creatura care fusese Barkus, iar odată cu muzica au sosit imagini, 
sunete și sentimente despre care ştia că nu-i aparțineau. A înțeles 
că pentru prima dată își stăpânea cu adevărat cântecul, că în cele 
din urmă cânta. 

Undeva, într-un loc care nu era un loc, ceva urla, cerșind 
îndurare din partea unei mâini nevăzute care împărțea pedepse de 
durere nesfârşită, neafectată de milostenie sau răutate. 

Într-un palat, departe în miazănoapte, o tânără scria salu- 
tul pe care avea să-l ofere fratelui ei la întoarcerea lui acasă, un 
discurs atent formulat, care îmbina cu precizie durerea, regretul 

și loialitatea. După ce se declară mulțumită, lăsă pana jos, îi ceru 
cameristei ceva de băut şi, când fu convinsă că rămase singură, își 
cobori faţa în palme și plânse. 

Spre apus, altă tânără privea marea uriașă și refuza să plângă. 
"Ținea în mână două plăcuţe din lemn înfășurate într-o eșarfă de 
mătase cu broderii fine. Dedesubtul ei, valurile loveau în bordajul 
corabiei, ridicând jerbe de spumă în văzduh. Degetele o ardeau să 
arunce pacheţelul acela în valuri, furia o mistuia, o durere aspră 
de care nu putea să scape şi care o făcea să urască gândurile ce le 
provoca. Nu putea să înțeleagă dorinţa de răzbunare, pentru că n-o 
mai simţise niciodată până atunci. Înapoia ei se auzi un strigăt de 
durere și, întorcându-se, zări pe punte un marinar care căzuse de 
pe greement; se ţinea de piciorul rupt și suduia într-un grai pe care 
ea nu-l înţelegea. 

— Nu te mișca! îi porunci și se apropie de el, strecurând în 
mantie plăcuţele din lemn şi eșarfa. 

La bordul altei corăbii, care naviga pe alt otean, un tânăr stă- 
tea tăcut și nemișcat; chipul lui era o mască inexpresivă. În ciuda 
nemișcării sale, trezea frica în cei din jur, întrucât ordinele stăpâ- 
nului lor subliniaseră că tulburarea lui ar fi atras moarteaaproape 
imediată. Deși tânărul era la fel de nemișcat ca o statuie, dedesubtul 
cămășii cicatricele de pe piept îl ardeau, pricinuindu-i agonie conti- 
nuă, cumplită. 

Vaelin a concentrat cântecul într-o singură notă pură și a trimis-o 
peste deșerturile, junglele și oceanul care-i despărțea: Te voi găsi, Frate. 

Tânărul s-a încordat o clipă, atrăgând priviri pline de teamă 
din partea celor care-l străjuiau, apoi a revenit la starea sa anteri- 
oară, imobilă și inexpresivă. 

Viziunea și cântecul au dispărut, lăsându-l sub soarele arză- 
tor; spre răsărit se ridica un nor de praf, din care, în scurtă vreme, 
s-a definit un pâlc de călăreţi conduşi de silueta înaltă a Marelui 
Acuzator Velsus, care galopa îndârjit, dornic să-și revendice trofeul. 

„Am luptat în bătălii care au lăsat în urmă sute de leșuri, 
dar despre ele n-a rămas scris nici măcar un singur 
cuvânt. Ordinul nostru luptă, însă adesea luptă în 
umbră, fără glorie sau răsplată. Noi nu avem stindarde.” 


Aceasta este povestea lui Vaelin Al Sorna, abandonat 
la vârsta de zece ani de către tatăl său la poarta 
mânăstirii unui ordin de preoţi-războinici. Aici, alături 
de alți băieți de vârsta lui, este educat printr-un regim 
brutal - unde prețul eșecului este adesea moartea - 
pentru a ajunge preot al Ordinului Credinței Unificate 
a Tărâmului. Menirea sa este de a apăra Credința cu 
tăișul sabiei, fiind și soldat pentru armata Tărâmului. 
Vaelin se trezește implicat într-un război în care va fi 
arma letală a Ordinului și unica speranță a Tărâmului. 


„Pur și simplu imposibil de lăsat din mână! 
Am citit-o cât am putut de repede, apoi am 
recitit-o imediat, fiindcă nu mă puteam despărți 
de universul minunat creat de autor.” 
Fantasy Book Critic 


Anthony Ryan s-a dedicat în întregime scrisului ca 


urmare a succesului uriaș al romanului Cântecul sângelui, 


publicat pe cont propriu. după câteva respingeri 
primite din lumea editorială. Cântecul sângelui a fost 
urmat în 2014 de Tower Lord, iar în 2015 apare ultimul 
volum al trilogiei. Queen of Fire. Anthony Ryan este de 
asemenea autorul seriei de nuvele SF Slab City Blues. 

